Постная Триодь

Службы предуготовительных седмиц Великого поста

Неделя о мытаре и фарисее

В субботу вечера

По предначинательном псалме, стихословим Блаже́н муж: 1-ю кафисму всю.

На Го́споди воззва́х, поставим стихов 10: и поем Осмогласника стихиры воскресны 3: и анатолиевы 4: и Триоди самогласны две, повторяюще первую. Глас 1.

Не помо́лимся фарисе́йски, бра́тие: / и́бо вознося́й себе́ смири́тся. / Смири́м себе́ пред Бо́гом, / мыта́рски поще́нием зову́ще: / очи́сти ны, Бо́же, гре́шныя.

Фарисе́й тщесла́вием побежда́емь, / и мыта́рь покая́нием приклоня́емь, / приступи́ста к Тебе́ еди́ному Влады́це: / но ов у́бо похвали́вся, лиши́ся благи́х: / ов же ничто́же веща́в, сподо́бися дарова́ний. / В сих воздыха́ниих утверди́ мя, Христе́ Бо́же, / я́ко Человеколю́бец.

Слава, глас 8: Вседержи́телю Го́споди, / вем, коли́ко мо́гут сле́зы: / Езеки́ю бо от врат сме́ртных возведо́ша, / гре́шную от многоле́тных согреше́ний изба́виша, / мытаря́ же па́че фарисе́я оправда́ша: / и молю́ся, с ни́ми причта́в, поми́луй мя.

И ныне, Богородичен 1-й, рядоваго гласа.

На литии стихира святаго обители, по обычаю.

Слава, глас 3: Мытаря́ и фарисе́я разли́чие разуме́вши душе́ моя́, / о́наго у́бо возненави́ждь горды́нный глас, / о́ваго же ревну́й благоумиле́нной моли́тве, и возопи́й: / Бо́же очи́сти мя гре́шнаго, и поми́луй мя.

И ныне, Богородичен воскресен, в тойже глас: Без се́мене от Боже́ственнаго Ду́ха, / во́лею же О́тчею зачала́ еси́ Сы́на Бо́жия, / от Отца́ без ма́тере пре́жде век су́ща, / нас же ра́ди, из Тебе́ без отца́ бы́вша, пло́тию родила́ еси́, / и Младе́нца млеко́м пита́ла еси́. / Те́мже не преста́й моли́ти, / изба́витися от бед душа́м на́шим.

На стиховне стихиры Осмогласника по алфавиту.

Слава, глас 5: Отягче́нныма очи́ма мои́ма от беззако́ний мои́х, / не могу́ воззре́ти и ви́дети высоту́ небе́сную: / но прими мя, я́ко мытаря́ ка́ющася, Спа́се, / и поми́луй мя.

И ныне, Богородичен, в тойже глас: Храм и дверь еси́, / пала́та и престо́л Царе́в, / Де́во Всечестна́я, / Е́юже Изба́витель мой Христо́с Госпо́дь, / во тьме спя́щим яви́ся, / со́лнце сый пра́вды, / просвети́ти хотя́, я́же созда́ по о́бразу Своему́ руко́ю Свое́ю: / те́мже, Всепе́тая, / я́ко ма́терне дерзнове́ние к Нему́ стяжа́вши, / непреста́нно моли́ / спасти́ся душа́м на́шим.

Тропарь: Богоро́дице Де́во: трижды. И бывает благословение хлебов, и раздаяние. И чтение велие в Посланиих апостольских.

Последование прилучившагося святаго в Неделю сию, и в блуднаго, поем в пяток на Повечерии, или егда екклисиарх разсудит: Аще токмо не случится коего великаго святаго, или святаго храму: зане храм и не великаго святаго, больши воследуется великаго святаго, на свой ему храмный праздник, еже должно есть бдению бывати, и никакоже оставляти в память его, ниже прелагается на ин день. Но поем службу храму, якоже и Сретению Господню, во вся дни, в няже и Сретение Господне бывает.

На утрени

По шести псалмех, Бог Госпо́дь, на глас Осмогласника. И глаголем тропарь воскресен дважды, Богородичен единожды, и обычная стихословия. Седальны Осмогласника. По Непорочных тропари: А́нгельский собо́р: ипакои. Степенны и прокимен гласа: Вся́кое дыха́ние: Евангелие воскресно ряду. Воскресе́ние Христо́во: псалом 50.

Слава, глас 8: Покая́ния отве́рзи ми две́ри, Жизнода́вче, / у́тренюет бо дух мой ко хра́му свято́му Твоему́, / храм нося́й теле́сный весь оскверне́н: / но я́ко щедр, очи́сти / благоутро́бною Твое́ю ми́лостию.

И ныне, Богородичен: На спасе́ния стези́ наста́ви мя, Богоро́дице, / сту́дными бо окаля́х ду́шу грехми́, / и в ле́ности все житие́ мое́ ижди́х: / но Твои́ми моли́твами / изба́ви мя от вся́кия нечистоты́.

Таже, глас 6: Поми́луй мя, Бо́же, / по вели́цей ми́лости Твое́й, / и по мно́жеству щедро́т Твои́х, / очи́сти беззако́ние мое́.

Мно́жества соде́янных мно́ю лю́тых помышля́я окая́нный, / трепе́щу стра́шнаго дне су́днаго: / но наде́яся на ми́лость благоутро́бия Твоего́, / я́ко Дави́д вопию́ Ти: / поми́луй мя, Бо́же, / по вели́цей Твое́й ми́лости.

Канон воскресен Осмогласника, со ирмосом на 4, и крестовоскресный на два, и Богородицы на два: и в Триоди на 6.

Творение Георгия. Его́же краестрочие в Богородичнах: Георгия, глас 6:

Песнь 1.

Ирмос: Я́ко по су́ху, пешеше́ствовав Изра́иль / по бе́здне стопа́ми, / гони́теля фарао́на / ви́дя потопля́ема, / Бо́гу побе́дную песнь пои́м, вопия́ше.

При́тчами вводя́й вся Христо́с, / к жития́ исправле́нию, / мытаря́ возвыша́ет от смире́ния, / показа́в фарисе́я возвыше́нием смиря́ема.

От смире́ния честь высокотворя́щую, / от возноше́ния же паде́ние ви́дя лю́тое, / мытаре́вым ревну́й до́брым, / и фарисе́йскую зло́бу возненави́ждь.

От возноше́ния испражня́ется вся́кое благо́е, / от смире́ния же потребля́ется вся́кое зло́е: / е́же облобыза́им ве́рнии, / гнуша́ющеся я́ве о́браза тщесла́внаго.

Смиренному́дрым бы́ти Свои́м ученико́м хотя́ всех Царь, / наказу́я уча́ше ревнова́ти / мытаре́ву воздыха́нию и смире́нию.

Слава: Я́ко мыта́рь стеню́, и рыда́ньми немо́лчными Го́споди, / ны́не прихожду́ Твоему́ благоутро́бию: / уще́дри и мене́, смире́нием жизнь ны́не препровожда́юща.

И ныне, Богородичен: Ра́зум, сове́т, ча́яние, / те́ло, ду́шу и дух, Влады́чице, возлага́ю к Тебе́: / лю́тых враг и напа́стей, / и бу́дущаго преще́ния изба́ви, и спаси́ мя.

Катавасия: Отве́рзу уста́ моя́, / и напо́лнятся Ду́ха, / и сло́во отры́гну Цари́це Ма́тери, / и явлю́ся, све́тло торжеству́я, / и воспою́, ра́дуяся, Тоя́ чудеса́.

Песнь 3.

Ирмос: Несть свят, / я́коже Ты, Го́споди Бо́же мой, / вознесы́й рог ве́рных Твои́х, Бла́же, / и утверди́вый нас на ка́мени / испове́дания Твоего́.

От гно́ища у́бо страсте́й смире́нный возноша́ется, / от высоты́ же доброде́телей низпа́дает лю́те всяк высокосе́рдый: / его́же о́браза зло́бы убежи́м.

Тщесла́вие оттщетева́ет бога́тство пра́вды, / смире́ние же расточа́ет страсте́й мно́жество: / е́же подража́ющия ны, ча́сти покажи́ мытаре́вы Спа́се.

Я́ко мыта́рь и мы бию́щеся в пе́рси, умиле́нием вопие́м: / очи́сти Бо́же нас, гре́шных, / я́ко да сего́ прии́мем оставле́ние.

К ре́вности прии́дем ве́рнии, исправля́юще кро́ткое, / смире́нию соживу́ще в стена́нии се́рдца, пла́че же и моли́тве, / я́ко да и́мамы от Бо́га проще́ние.

Слава: Отри́нем ве́рнии высокохва́льную горды́ню, / возноше́ние же лю́тое, и дме́ние ме́рзкое, / и зле́йшее фарисе́ево Бо́гу неле́пое свире́пство.

И ныне, Богородичен: В Тебе́ еди́ном прибе́жищи наде́явся, / да не отпаду́ до́браго ча́яния: / но да улучу́ Твою́ по́мощь Чи́стая, / вся́каго вре́да лю́тых избавля́емый.

Катавасия: Твоя́ песносло́вцы, Богоро́дице, / Живы́й и Незави́стный Исто́чниче, / лик себе́ совоку́пльшия, духо́вно утверди́, / в Боже́ственней Твое́й сла́ве / венце́в сла́вы сподо́би.

Седальны, глас 4. Подобен: Ско́ро предвари́:

Смире́ние вознесе́ одержи́маго злы́ми, мытаря́ возстена́вша, / и е́же очи́сти, к Зижди́телю воззва́вша: / возноше́ние же низложи́ от пра́вды / окая́ннаго фарисе́я велере́чующа. / Те́мже поревну́им до́брым, злых отступа́юще.

Слава: Смире́ние дре́вле вознесе́ мытаря́, / пла́чем возопи́вша: очи́сти, и оправди́ся. / Того́ подража́им вси, во глубину́ зол впа́дшии, / возопии́м Спа́су из глубины́ се́рдца: / согреши́хом, очи́сти еди́не Человеколю́бче.

И ныне, Богородичен: Ско́ро прими Влады́чице, моле́ния на́ша, / и сия́ принеси́ Твоему́ Сы́ну и Бо́гу, Госпоже́ Всенепоро́чная: / разреши́ обстоя́ния к Тебе́ притека́ющих, / сокруши́ ко́зни, и низложи́ де́рзость вооружа́ющихся безбо́жно / на рабы́ Твоя́, Пречи́стая.

Песнь 4.

Ирмос: Христо́с моя́ си́ла, / Бог и Госпо́дь, / честна́я Це́рковь / боголе́пно пое́т, взыва́ющи, / от смы́сла чи́ста, о Го́споде пра́зднующи.

Изря́дный показа́ путь возноше́ния, смире́ние, / Сло́во смири́вшееся да́же и до зра́ка ра́бия: / Его́же подража́я вся́кий, возноша́ется смиря́яся.

Вознесе́ся пра́ведник, и низпаде́ фарисе́й: / во мно́жестве же зол отягча́емый смири́ся, / но вознесе́ся мыта́рь, ненаде́жно оправда́емый.

Нищеты́ хода́тай, от бога́тства доброде́телей, безу́мие яви́ся: / и бога́тство а́бие смире́ние оправда́ния от кра́йния нищеты́, / ю́же стя́жим.

Предре́кл еси́ Влады́ко, велему́дрствующим противоста́ти вся́чески, / и смире́нным благода́ть Твою́ подая́ Спа́се, / смири́вшимся ны́не нам Твою́ благода́ть низпосли́.

Слава: К Боже́ственному возноше́нию при́сно возводя́ нас Спас и Влады́ка, / высокотво́рное показа́ смире́ние: / но́ги бо ученико́м Свои́ма рука́ма обмы́.

И ныне, Богородичен: Я́ко Свет непристу́пный Де́во ро́ждшая, / души́ моея́ тьму свети́тельною заре́ю разжени́, / и к стезя́м спасе́ния житие́ мое́ руково́дствуй.

Катавасия: Седя́й в Сла́ве / на Престо́ле Божества́ / во о́блаце ле́гце, / прии́ди Иису́с Пребоже́ственный, / Нетле́нною Дла́нию / и спасе́ зову́щия: / сла́ва, Христе́, си́ле Твое́й.

Песнь 5.

Ирмос: Бо́жиим све́том Твои́м, Бла́же, / у́тренюющих Ти ду́ши любо́вию озари́, молю́ся, / Тя ве́дети, Сло́ве Бо́жий, / и́стиннаго Бо́га, / от мра́ка грехо́внаго взыва́юща.

Фарисе́евы доброде́тели потщи́мся подража́ти, / и поревнова́ти мытаре́ву смире́нию, / во обою́ ненави́дяще безме́стное мне́ние, / и па́губу паде́ний.

Пра́вды тече́ние тще́тное обличи́ся, / сопря́г в нем фарисе́й мне́ние: / а́бие же мыта́рь высокотво́рною доброде́телию / стяжа́ спу́тника, смире́ние.

Колесни́чник в доброде́телех, мня́шеся тещи́ фарисе́й: / но пе́ший, па́че лиди́йския колесни́цы теки́й, мыта́рь до́бре предвари́, / припря́г щедро́те смире́ние.

Мытаре́ву при́тчу вси уразуме́вше умо́м, / прииди́те поревну́им слеза́м, / дух сокруше́нный Бо́гу принося́ще, / грехо́в и́щуще оставле́ния.

Слава: Возносли́вый и зло́бный, гордели́вый же и де́рзый / дале́че отри́нем разу́мнии фарисе́ев нрав, лю́тый велехва́льный, / я́ко да не обнажи́мся Боже́ственныя благода́ти.

И ныне, Богородичен: Жезл си́лы Блага́я, всем низпосли́ нам к Тебе́ прибега́ющим, / облада́ти посреде́ всех враг подаю́щи, / и вся́каго вре́да изыма́ющи.

Катавасия: Ужасо́шася вся́ческая / о Боже́ственней сла́ве Твое́й: / Ты бо, Неискусобра́чная Де́во, / име́ла еси ́во утро́бе над все́ми Бо́га / и родила́ еси́ Безле́тнаго Сы́на, / всем воспева́ющим Тя / мир подава́ющая.

Песнь 6.

Ирмос: Жите́йское мо́ре, / воздвиза́емое зря напа́стей бу́рею, / к ти́хому приста́нищу Твоему́ прите́к, вопию́ Ти: / возведи́ от тли живо́т мой, / Многоми́лостиве.

Жития́ по́прище мыта́рь вку́пе и фарисе́й теча́ста: / но ов у́бо высокоу́мием содержи́мь, сра́мне утону́, / ов же смире́нием спасе́ся.

Жития́ бе́дное премину́юще мы тече́ние, / подража́им мытаре́во у́бо мудрова́ние ревни́тельно: / бежи́м же киче́ния ме́рзкаго фарисе́я, и жи́ви бу́дем.

Нра́вом поревну́им Спа́са Иису́са, и Его́ смире́нию, / жела́юще непреста́нное ра́дости селе́ние получи́ти, / во стране́ живу́щих водворя́ющеся.

Показа́л еси́ Влады́ко, Твои́м ученико́м высокотво́рное смире́ние, / ле́нтием препоя́сан по чре́слом, но́зе умы́л еси́, / и сему́ о́бразу подража́ти повеле́л еси́.

Слава: Житие́ проидо́ста фарисе́й доброде́тельми, и мыта́рь прегреше́ньми. / Но ов у́бо от го́рдости умовре́дныя, отступи́ смире́ния: / ов же возноша́ется, смиренному́др я́влься.

И ныне, Богородичен: На́га простото́ю, нехи́тростною же жи́знию созда́на, / преступле́ния ле́стию оде́я мя враг, и пло́ти дебельство́м: / ны́не же Твои́м хода́тайством Отрокови́це, спаса́юся.

Катавасия: Боже́ственное сие́ и всечестно́е / соверша́юще пра́зднество, / Богому́дрии, Богома́тере, / прииди́те, рука́ми воспле́щим, / от Нея́ ро́ждшагося Бо́га сла́вим.

Кондак, глас 4. Подобен: Яви́лся еси́ днесь:

Фарисе́ева убежи́м высокоглаго́лания, / и мытаре́ве научи́мся высоте́ глаго́л смире́нных, / покая́нием взыва́юще: / Спа́се ми́ра, / очи́сти рабы́ Твоя́.

Вторый кондак, глас 3. Подобен: Де́ва днесь:

Воздыха́ния принесе́м мыта́рская Го́сподеви, / и к Нему́ присту́пим гре́шнии я́ко Влады́це: / хо́щет бо спасе́ния всех челове́ков, / оставле́ние подае́т всем ка́ющимся. / Нас бо ра́ди воплоти́ся, / Бог сый Отцу́ собезнача́льный.

Икос: Са́ми себе́ бра́тие вси смири́м воздыха́ньми, / рыда́ньми побие́м со́весть: / да в суде́ тогда́ ве́чном та́мо яви́мся ве́рнии, / непови́нни, получи́вше оставле́ние. / Та́мо бо есть вои́стинну ослабле́ние, / е́же ви́дети нам ны́не умо́лим: / та́мо боле́знь отбеже́, печа́ль и из глубины́ воздыха́ния, / во Еде́ме ди́внем, его́же Христо́с Зижди́тель, / Бог сый Отцу́ собезнача́льный.

Синаксарь.

Песнь 7.

Ирмос: Росода́тельну у́бо пещь / соде́ла А́нгел / преподо́бным отроко́м, / халде́и же опаля́ющее / веле́ние Бо́жие мучи́теля увеща́ вопи́ти: / благослове́н еси́, Бо́же оте́ц на́ших.

Оправда́ния де́лы возвыша́емый, / сетьми́ тщесла́вия лю́те превознесе́ся фарисе́й, безме́рно хваля́ся: / мыта́рь же ле́гким крило́м смире́ния возне́сся, Бо́гу прибли́жися.

Смире́ния а́ки ле́ствицею употреби́вся о́бразом мыта́рь, / к небе́сней высоте́ возвы́сися: / горды́нею же гнило́ю и безу́мием окая́нный возне́сся фарисе́й, / сни́де до а́да преиспо́дняго.

Пра́ведных ловя́ у́бо лука́вый, / образми́ тщесла́вия кра́дет: / гре́шных же сетьми́ отча́яния связу́ет. / Но у́бо от обои́х зол мытаря́ ревни́телие, изба́витися потщи́мся.

Моли́твою Бо́гу на́шему припаде́м, / слеза́ми и те́плыми воздыха́нии, / подража́юще мытаре́во высокотво́рное смире́ние, пою́ще ве́рнии: / благослове́н еси́ Бо́же оте́ц на́ших.

Слава: Наказу́яй ученики́ предглаго́лал еси́ Влады́ко, не му́дрствовати высо́кая, / совводи́тися же смире́нным уча́ Спа́се. / Те́мже зове́м Тебе́ ве́рнии: / благослове́н еси́ Бо́же оте́ц на́ших.

И ныне, Богородичен: Иа́ковлю Тя добро́ту, и Боже́ственную ле́ствицу, / от до́лу ю́же ви́де пе́рвее, просте́ртую к высоте́, / ве́мы Чи́стая, низводя́щую свы́ше Бо́га воплоще́нна, / и земны́я па́ки возводя́щую.

Катавасия: Не послужи́ша тва́ри Богому́дрии / па́че Созда́вшаго, / но, о́гненное преще́ние му́жески попра́вше, / ра́довахуся, пою́ще: / препе́тый отце́в Госпо́дь и Бог, благослове́н еси́.

Песнь 8.

Ирмос: Из пла́мене преподо́бным ро́су источи́л еси́ / и пра́веднаго же́ртву водо́ю попали́л еси́: / вся бо твори́ши, Христе́, то́кмо е́же хоте́ти. / Тя превозно́сим во вся ве́ки.

Смиренному́дренным нра́вом / ми́лостива Го́спода мыта́рь воздохну́в обре́те, и спасе́н бысть: / о́бразом же лю́тым язы́ка велере́чиваго, / пра́вды отпаде́ фарисе́й.

Фарисе́ева киче́ния произволе́ния, / и именова́ния чистоты́, бежи́м ве́рнии: / ревну́юще мытаре́ву до́бре / поми́лованному смире́нию и нра́ву.

Гла́сы мытаре́вы ве́рнии веща́им в це́ркви святе́й: / Бо́же очи́сти, да с ним улучи́м проще́ние, / па́губы велехва́льнаго изба́вльшеся фарисе́я.

Воздыха́нию мытаре́ву вси поревну́им, / и Бо́гу бесе́дующе, те́плыми сле́зами возопии́м Ему́: / Человеколю́бче, согреши́хом, / благоутро́бне Ще́дрый, очи́сти и спаси́.

Благослови́м Отца́ и Сы́на и Свята́го Ду́ха, Го́спода.

Стена́нием мытаре́вым Бог преклони́ся, оправди́в же сего́, / всем показа́ преклоня́тися при́сно, воздыха́ньми же и слеза́ми, / прегреше́ний прося́ще разреше́ние.

И ны́не и при́сно и во ве́ки веко́в, ами́нь.

Богородичен: Не вем па́че Тебе́ ино́го заступле́ния, / Тя предлага́ю моли́твенницу, Чи́стая Всенепоро́чная. / Тя ко из Тебе́ рожде́нному хода́таицу дви́жу: / всех оскорбля́ющих мя свобо́дна покажи́.

Катавасия: О́троки благочести́выя в пе́щи / Рождество́ Богоро́дичо спасло́ есть; / тогда́ у́бо образу́емое, / ны́не же де́йствуемое, / вселе́нную всю воздвиза́ет пе́ти Тебе́: / Го́спода по́йте, дела́, / и превозноси́те Его́ во вся ве́ки.

Песнь 9.

Ирмос: Бо́га / челове́ком невозмо́жно ви́дети, / на Него́же не сме́ют чи́ни А́нгельстии взира́ти; / Тобо́ю бо, Всечи́стая, яви́ся челове́ком / Сло́во воплоще́нно, / Его́же велича́юще, / с Небе́сными во́и Тя ублажа́ем.

Путь возноше́ния смире́ние, / от Христа́ взе́мше спасе́ния о́браз, / мытаре́ву обы́чаю поревну́им, / киче́ние возноше́ния дале́че отмета́юще, / нра́вом же смиренному́дрия Бо́га умоля́юще.

Душе́вную горды́ню отве́ржим, / нрав пра́вый смиренному́дрия стя́жим, / себе́ оправда́ти не тщи́мся, / тщесла́вия киче́ние возненави́дим, / и с мытаре́м Бо́га умо́лим.

Моли́твы Соде́телю ми́лости принесе́м мыта́рския, / фарисе́йских отвраща́ющеся неблагода́рных моли́тв, и велехва́льных гласо́в, / и́же на бли́жняго суд возво́дят, / да Бо́га ми́лостива и свет привлече́м.

Мно́гим прегреше́ний собра́нием отягче́н, / изоби́лием зло́бы мытаря́ преидо́х, / и фарисе́ево велехва́льное киче́ние притяжа́х, / отвсю́ду пуст всех быв благи́х: / Го́споди, пощади́ мя.

Твоего́ сподо́би блаже́нства, / Тебе́ ра́ди ду́хом ни́щих су́щих: / уче́нием бо Твоего́ повеле́ния, / дух сокруше́нный Тебе́ прино́сим, Спа́се, / прие́м, спаси́ Тебе́ служа́щия.

Слава: Бо́гу мыта́рь не́когда помоли́выйся, / в це́рковь ве́рне вшед, оправда́ся: / воздыха́ньми бо и слеза́ми прише́д, сокруше́нием же се́рдца: / все отложи́ грехо́в бре́мя очище́ньми.

И ныне, Богородичен: Пе́ти, сла́вити, и блажи́ти Тя дава́й нам, / досто́йно чту́щим Тя Пречи́стая, / и Рождество́ Твое́ велича́ющим, еди́на благослове́нная: / Ты бо еси́ похвала́ христиа́ном, / и к Бо́гу моли́твенница благоприя́тная.

Катавасия: Всяк земноро́дный / да взыгра́ется, Ду́хом просвеща́емь, / да торжеству́ет же Безпло́тных умо́в естество́, / почита́ющее свяще́нное торжество́ Богома́тере, / и да вопие́т: / ра́дуйся, Всеблаже́нная, / Богоро́дице, Чи́стая Присноде́во.

Ексапостиларий воскресный.

Таже Триоди, глас 1. Подобен: Со ученики́ взы́дем:

Слава: Высокоре́чия убежи́м фарисе́ева зле́йшаго, / смире́нию же навы́кнем мытаре́ву изря́днейшему, / да вознесе́мся вопию́ще к Бо́гу со о́нем: / очи́сти рабы́ Твоя́, / роди́выйся от Де́вы Христе́ Спа́се во́лею, / и Крест претерпе́вый, / совоздви́гнувый мир Твои́м Боже́ственным могу́тством.

И ныне, Богородичен, подобен: Творе́ц созда́ния, и Бог всех, / плоть челове́ческую прия́т из непоро́чныя утро́бы Твоея́, / Всепе́тая Богоро́дице: / и тле́нное мое́ естество́ все обнови́, / па́ки я́коже пре́жде рождества́ оста́вль по рождестве́. / Отону́дуже Тя ве́рою вси восхваля́юще зове́м: / ра́дуйся ми́ру сла́во.

На хвалитех стихиры воскресны Осмогласника, 4.

И Триоди самогласны 4:

Не помо́лимся фарисе́йски, бра́тие: / и́бо вознося́й себе́ смири́тся. / Смири́м себе́ пред Бо́гом, / мыта́рски поще́нием зову́ще: / очи́сти ны, Бо́же, гре́шныя.

Стих: Возвеселю́ся и возра́дуюся о Тебе́, / пою́ и́мени Твоему́, Вы́шний.

Фарисе́й тщесла́вием побежда́емь, / и мыта́рь покая́нием приклоня́емь, / приступи́ста к Тебе́ еди́ному Влады́це: / но ов у́бо похвали́вся, лиши́ся благи́х: / ов же ничто́же веща́в, сподо́бися дарова́ний. / В сих воздыха́ниих утверди́ мя, Христе́ Бо́же, / я́ко Человеколю́бец.

Стих: Воскресни́, Го́споди Бо́же мой, да вознесе́тся рука́ Твоя́, / не забу́ди убо́гих Твои́х до конца́.

Глас 3: Мытаря́ и фарисе́я разли́чие разуме́вши душе́ моя́, / о́наго у́бо возненави́ждь горды́нный глас: / о́ваго же ревну́й благоумиле́нной моли́тве, и возопи́й: / Бо́же, очи́сти мя гре́шнаго, и поми́луй мя.

Стих: Испове́мся Тебе́, Го́споди, всем се́рдцем мои́м, / пове́м вся чудеса́ Твоя́.

Фарисе́я велехва́льный глас, ве́рнии возненави́деше, / мытаре́вой же благоумиле́нной моли́тве поревнова́вше, / не высо́кая му́дрствуем, но себе́ смиря́юще со умиле́нием воззове́м: / Бо́же, очи́сти грехи́ на́ша.

Слава, глас 8: От дел похвале́ньми, / фарисе́я оправда́юща себе́ осуди́л еси́ Го́споди, / и мытаря́ смири́вшася, / и воздыха́ньми очище́ния прося́ща оправда́л еси́: / не внима́еши бо велему́дренным помысло́м, / и сокруше́нная сердца́ не уничижа́еши. / Те́мже и мы Тебе́ припа́даем во смире́нии, / пострада́вшему нас ра́ди: / пода́ждь оставле́ние и ве́лию ми́лость.

И ныне: Преблагословенна еси, Богородице Дево, / Воплощшим бо ся из Тебе ад пленися, / Адам воззвася, клятва потребися, Ева свободися, / смерть умертвися, и мы ожихом. / Тем воспевающе вопием: / благословен Христос Бог, благоволивый тако, слава Тебе.

Славословие великое и отпуст. И обычно лития в притворе, в нейже поем: Слава, и ныне: стихиру утреннюю евангельскую. И час первый.

Подобает ведати, яко стихиры вся 11 утренния евангельския, от сея настоящия Недели, и даже до Всех святых, на литиях утренних поются в притворе, на Слава, и ныне. Вестно же буди, яко от сея Недели начинаем чести в притворе, по отпусте литии, оглашения святаго отца нашего Феодора Студита. И аще тамо есть игумен, чтутся от него: аще же ни, то от екклисиарха, стоящим, и со вниманием послушающим братиям. По скончании же чтения глаголем тропарь преподобному Феодору, глас 8: Православия наставниче: без Богородична. И совершенный отпуст.

На литургии

Блаженны Осмогласника, и от канона песнь 6.

Кондак Триоди, глас 4. Подобен: Яви́лся еси́ днесь:

Фарисе́ева убежи́м высокоглаго́лания, / и мытаре́ве научи́мся высоте́ глаго́л смире́нных, / покая́нием взыва́юще: / Спа́се ми́ра, / очи́сти рабы́ Твоя́.

Прокимен прилучившагося гласа.

Апостол к Тимофею, зачало 296.

Ча́до Тимофе́е, ты после́довал еси́ моему́ уче́нию, житию́, приве́ту, ве́ре, долготерпе́нию, любви́, терпе́нию, изгна́нием, страда́нием, якова́ ми бы́ша во Антиохи́и, и во Икони́и, и в Ли́стрех: якова́ изгна́ния прия́х, и от всех мя изба́вил есть Госпо́дь. И вси же хотя́щии благоче́стно жи́ти о Христе́ Иису́се, гони́ми бу́дут. Лука́вии же челове́цы и чароде́и преуспе́ют на го́ршее, прельща́юще и прельща́еми. Ты же пребыва́й в ни́хже науче́н еси́ и я́же вве́рена суть тебе́, ве́дый, от кого́ научи́лся еси́. И я́ко из мла́да свяще́нная писа́ния уме́еши, могу́щая тя умудри́ти во спасе́ние ве́рою, я́же о Христе́ Иису́се.

Аллилу́иа.

Евангелие от Луки, зачало 89.

Рече́ Госпо́дь при́тчу сию́: челове́ка два внидо́ста в це́рковь помоли́тися: еди́н фарисе́й, а други́й мыта́рь. Фарисе́й же став, си́це в себе́ моля́шеся: Бо́же, хвалу́ Тебе́ воздаю́, я́ко несмь я́коже про́чии челове́цы, хи́щницы, непра́ведницы, прелюбоде́е, или́ я́коже сей мыта́рь. Пощу́ся двакра́ты в суббо́ту, десяти́ну даю́ всего́ ели́ко притяжу́. Мыта́рь же издале́ча стоя́, не хотя́ше ни о́чию возвести́на не́бо, но бия́ше пе́рси своя́, глаго́ля: Бо́же, ми́лостив бу́ди мне гре́шнику. Глаго́лю вам, я́ко сни́де сей оправда́н в дом свой па́че о́наго: я́ко всяк вознося́йся, смири́тся, смиря́яй же себе́, вознесе́тся.

Причастен: Хвали́те Го́спода с Небе́с, хвали́те Его́ в Вы́шних. Аллилу́иа, трижды.

Подобает ведати, яко в сей седмице иномудрствующие содержат пост, глаголемый арцивуриев. Мы же, [монаси] на кийждо день [се же, и в среду и пяток:] вкушаем сыр и яица, [в 9 час.] Миряне же ядят мясо, развращающе онех веление толикия ереси.

Аще случится праздник Сретения Господня в субботу мясопустную, служба умерших поется в гробнице вся, вечер и утро: Аще ли несть гробницы, то поется в сию субботу пред Неделею о блуднем: а тамо в субботу мясопустную, точию празднику единому поется.

Неделя о блудном сыне

В субботу вечера

На бдении, по обычном стихословии, на Го́споди воззва́х, поставим стихов 10, и поем стихиры Осмогласника воскресны 3, и анатолиевы 3, и Триоди 4, повторяюще сия. Глас 1.

В безгре́шную страну́ и живо́тную вве́рихся, / посе́яв грех, серпо́м пожа́в кла́сы ле́ности, / и рукоя́тием связа́в дея́ний мои́х снопы́, / я́же и постла́х не на гумне́ покая́ния: / но молю́ Тя преве́чнаго де́лателя на́шего Бо́га, / ве́тром Твоего́ любоблагоутро́бия разве́й пле́ву дел мои́х, / и пшени́цу даждь души́ мое́й оставле́ние, / в небе́сную Твою́ затворя́я мя жи́тницу, и спаси́ мя.

Позна́им бра́тие, та́инства си́лу, / от греха́ бо ко оте́ческому до́му восте́кшаго блу́днаго сы́на / преблаги́й оте́ц предустре́т лобза́ет, / и па́ки своея́ сла́вы позна́ние да́рует: / и та́инственное вы́шним соверша́ет весе́лие, / закала́я тельца́ упита́ннаго, / да мы досто́йно сожи́тельствуем, / закла́вшему же человеколю́бному Отцу́ и сла́вному заколе́нию, / Спа́су душ на́ших.

Слава, глас 2: О коли́ких благ окая́нный себе́ лиши́х! / О какова́ Ца́рствия отпадо́х стра́стный аз! / Бога́тство изнури́в, е́же прия́х за́поведь преступи́х. / Увы́ мне, стра́стная душе́! / Огню́ ве́чному про́чее осу́дишися. / Те́мже пре́жде конца́ возопи́й Христу́ Бо́гу / я́ко блу́днаго прими мя сы́на, Бо́же, и поми́луй мя.

И ныне: Богородичен 1-й, гласа.

Вход.

Свете Ти́хий святы́я сла́вы, Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподо́бными, Сы́не Бо́жий, живо́т дая́й: те́мже мир Тя сла́вит.

Прокимен: Госпо́дь воцари́ся:

На литии по обычаю стихира храма.

Слава, глас 4: Я́ко блу́дный сын приидо́х и аз Ще́дре, / житие́ все ижди́вый во отше́ствии. / Расточи́х бога́тство, е́же дал еси́ мне О́тче: / прими мя ка́ющася, Бо́же, и поми́луй мя.

И ныне, Богородичен тогожде гласа: При́зри на моле́ния Твои́х раб, Всенепоро́чная, / утоля́ющи лю́тая на ны воста́ния, / вся́кия ско́рби нас изменя́ющи. / Тя бо, Еди́ну, тве́рдое и изве́стное утвержде́ние и́мамы, / и Твое́ предста́тельство стяжа́хом. / Да не постыди́мся, Влады́чице, Тя призыва́ющии, / потщи́ся на умоле́ние Тебе́ ве́рно вопию́щих: / ра́дуйся, Влады́чице, / всех по́моще, ра́досте и покро́ве, / и спасе́ние душ на́ших.

На стиховне Осмогласника, по алфавиту.

Слава, самогласен, глас 6: Оте́ческаго да́ра расточи́в бога́тство, / с безслове́сными скоты́ пасо́хся окая́нный, / и тех жела́я пи́щи, гла́дом та́ях не насыща́яся, / но возврати́вся к благоутро́бному Отцу́, / взыва́ю со слеза́ми: / приими́ мя я́ко нае́мника / припа́дающа человеколю́бию Твоему́ и спаси́ мя.

И ныне, Богородичен: Творе́ц и Изба́витель мой, Пречи́стая, / Христо́с Госпо́дь из Твои́х ложе́сн проше́д, / в мя оболки́йся, / пе́рвыя кля́твы Ада́ма свободи́. / Те́мже Ти, Всечи́стая, / я́ко Бо́жии Ма́тери же и Де́ве, / вои́стинну вопие́м немо́лчно: / ра́дуйся а́нгельски, ра́дуйся, Влады́чице, / предста́тельство и покро́ве, / и спасе́ние душ на́ших.

Отпустительный: Богоро́дице Де́во: трижды. И прочее последование бдения, яко обычно.

На утрени

На Бог Госпо́дь, тропарь Осмогласника воскресен, и Богородичен, обычное стихословие, и полиелей. Обычныя два псалма: припеваем же к сим и третий псалом со аллилуиею красною:

Псалом 136.

На река́х Вавило́нских, та́мо седо́хом и пла́кахом, внегда́ помяну́ти нам Сио́на. Аллилу́иа. На ве́рбиих посреде́ его обе́сихом орга́ны на́ша. Аллилу́иа. Я́ко та́мо вопроси́ша ны пле́ншии нас о словесе́х пе́сней и ве́дшии нас о пе́нии. Аллилу́иа. Воспо́йте нам от пе́сней Сио́нских. Аллилу́иа. Ка́ко воспое́м песнь Госпо́дню на земли́ чужде́й? Аллилу́иа. Аще забу́ду тебе́, Иерусали́ме, забве́на бу́ди десни́ца моя́. Аллилу́иа. Прильпни́ язы́к мой горта́ни моему́, а́ще не помяну́ тебе́, а́ще не предложу́ Иерусали́ма, я́ко в нача́ле весе́лия моего́. Аллилу́иа. Помяни́, Го́споди, сы́ны Едо́мския, в день Иерусали́мль, глаго́лющия: истоща́йте, истоща́йте до основа́ний его́. Аллилу́иа. Дщи Вавило́ня окая́нная. Блаже́н и́же возда́ст тебе́ воздая́ние твое́, е́же воздала́ еси́ нам. Аллилу́иа. Блаже́н и́же и́мет, и разбие́т младе́нцы твоя́ о ка́мень. Аллилу́иа.

Степенны, и прокимен гласа. Вся́кое дыха́ние: Евангелие утреннее. Воскресе́ние Христо́во: псалом 50.

Слава, глас 8: Покая́ния отве́рзи ми две́ри, Жизнода́вче, / у́тренюет бо дух мой ко хра́му свято́му Твоему́, / храм нося́й теле́сный весь оскверне́н: / но я́ко щедр, очи́сти / благоутро́бною Твое́ю ми́лостию.

И ныне, Богородичен: На спасе́ния стези́ наста́ви мя, Богоро́дице, / сту́дными бо окаля́х ду́шу грехми́, / и в ле́ности все житие́ мое́ ижди́х: / но Твои́ми моли́твами / изба́ви мя от вся́кия нечистоты́.

Таже, глас 6: Поми́луй мя, Бо́же, / по вели́цей ми́лости Твое́й, / и по мно́жеству щедро́т Твои́х, / очи́сти беззако́ние мое́.

Мно́жества соде́янных мно́ю лю́тых помышля́я окая́нный, / трепе́щу стра́шнаго дне су́днаго: / но наде́яся на ми́лость благоутро́бия Твоего́, / я́ко Дави́д вопию́ Ти: / поми́луй мя, Бо́же, / по вели́цей Твое́й ми́лости.

Канон воскресен, со ирмосом на 4, и крестовоскресный на два, и Богородицы на два, и Триоди на 6. Минеи же последование поем на Повечерии, в пяток вечера.

Канон, творение господина Иосифа. Глас 2:

Песнь 1.

Ирмос: Моисе́йскую песнь восприи́мши возопи́й душе́: / Помо́щник и Покрови́тель бысть мне во спасе́ние, / сей мой Бог, и просла́влю Его́.

Иису́се Бо́же, ка́ющася прими ны́не и мене́, / я́ко блу́днаго сы́на, все житие́ в ле́ности жи́вша, / и Тебе́ прогне́вавша.

Е́же ми дал еси́ пре́жде, / зле расточи́х Боже́ственное бога́тство, / удали́хся от Тебе́, блу́дно жив: / благоутро́бне О́тче, прими у́бо и мене́ обраща́ющася.

Слава: Объя́тия ны́не Оте́ческая просте́р, / приими́ Го́споди и мене́, я́коже блу́днаго, Всеще́дре, / я́ко да благода́рно просла́влю Тя.

И ныне, Богородичен: На мне Бо́же, всю показа́в благосты́ню, / пре́зри мои́х мно́жество согреше́ний, я́ко благоде́тель, / боже́ственными Ма́тере Твоея́ мольба́ми.

Катавасии же поем ирмосы канона.

Ирмос: Моисе́йскую песнь восприи́мши возопи́й душе́: / Помо́щник и Покрови́тель бысть мне во спасе́ние, / сей мой Бог, и просла́влю Его́.

Песнь 3.

Ирмос: Непло́дствоваший мой ум, / плодоно́сен Бо́же покажи́ ми, / де́лателю до́брых, насади́телю благи́х, / благоутро́бием Твои́м.

Весь вне быв себе́, / умовре́дно прилепи́хся страсте́й обрета́телем: / но приими́ мя, Христе́, я́коже блу́днаго.

Блу́днаго гла́су поревнова́в, вопию́: / согреши́х, О́тче, я́коже о́наго у́бо, / и мене́ обыми́ ны́не, и не отри́ни мене́.

Слава: Объя́тия Твоя́ просте́р Христе́, / ми́лостивно приими́ мя, / от страны́ да́льныя греха́ и страсте́й обраща́ющася.

И ныне, Богородичен: До́брая в жена́х, обогати́ и мене́ до́брых ви́ды, / грехи́ мно́гими обнища́вшаго Чи́стая, / я́ко да сла́влю Тя.

Ирмос: Непло́дствоваший мой ум, / плодоно́сен Бо́же покажи́ ми, / де́лателю до́брых, насади́телю благи́х, / благоутро́бием Твои́м.

Седален, глас 1. Подобен: Гроб Твой:

Объя́тия О́тча отве́рсти ми потщи́ся, / блу́дно ижди́х мое́ житие́, / на бога́тство неиждива́емое взира́яй щедро́т Твои́х Спа́се, / ны́не обнища́вшее мое́ се́рдце не пре́зри. / Тебе́ бо Го́споди, во умиле́нии зову́: / согреши́х, О́тче, на не́бо и пред Тобо́ю.

Слава, тойже.

И ныне, Богородичен. Подобен: Безневе́стная Чи́стая Богоро́дице Де́во, / еди́на ве́рных предста́тельнице и покро́ве, / бед и скорбе́й, и лю́тых обстоя́ний, всех свободи́, / на Тя наде́жды Отрокови́це иму́щих, / и ду́ши на́ша спаси́ боже́ственными моли́твами Твои́ми.

Песнь 4.

Ирмос: Е́же от Де́вы Твое́ Рождество́ проро́к предзря́, / возпропове́даше вопия́: / слух Твой услы́шах и убоя́хся: / я́ко от ю́га, и из горы́ святы́я, приосене́нныя / прише́л еси́ Христе́.

Бога́тство благи́х, е́же дал ми еси́ Небе́сный О́тче, / расточи́х зле, стра́нным гра́жданом порабоще́н. / Те́мже вопию́ Ти: согреши́х Ти, / приими́ мя я́ко блу́днаго дре́вле, / просте́р объя́тия мне Твоя́.

Вся́кой зло́бе порабо́тихся, / прини́кнув окая́нно страсте́й де́лателем, / и себе́ вне бых несмотре́нием, / уще́дри мя Спа́се, Пренебе́сный О́тче, / прибега́юща ко мно́гим Твои́м щедро́там.

Слава: Вся́каго студа́ испо́лнихся, / не сме́я воззре́ти на высоту́ небе́сную: / и́бо безслове́сно прини́кнув греху́, / ны́не же обра́щься вопию́ умиле́нием: / согреши́х Ти, прими мя, Всецарю́.

И ныне, Богородичен: Челове́ком по́моще, упова́ние тве́рдое всем христиа́ном, / прибе́жище Чи́стая спаса́емым: / спаси́ мя Де́во, ма́терними Твои́ми мольба́ми, / и бу́дущия жи́зни сподо́би.

Ирмос: Е́же от Де́вы Твое́ Рождество́ проро́к предзря́, / возпропове́даше вопия́: / слух Твой услы́шах и убоя́хся: / я́ко от ю́га, и из горы́ святы́я, приосене́нныя / прише́л еси́ Христе́.

Песнь 5.

Ирмос: Но́щи преше́дшей, прибли́жися день / и свет ми́ру возсия́: / сего́ ра́ди хва́лят Тя а́нгельстии чи́ни, / и славосло́вят Тя вся вся́ческая.

Порабо́тихся гра́жданом стра́нным, / и в страну́ тлетво́рную отыдо́х, и испо́лнихся студа́: / ны́не же обраща́яся зову́ Ти Ще́дре, согреши́х.

Оте́ческая Твоя́ благоутро́бия ны́не отве́рзи ми, / от злых обрати́вшуся, Небе́сный О́тче, / и не отри́ни мене́, име́яй премно́гую ми́лость.

Слава: Не сме́ю воззре́ти горе́ на высоту́, / без числа́ Христе́ прогне́вав Тя: / но ве́дый Твоя́ щедро́ты ми́лостивныя, взыва́ю: / согреши́х Ти, очи́сти, и спаси́ мя.

И ныне, Богородичен: Всесвята́я Де́во благода́тная, / очище́ние всем ро́ждшая, / мои́х согреше́ний тя́жкое бре́мя / Твои́ми моли́твами облегчи́.

Ирмос: Но́щи преше́дшей, прибли́жися день / и свет ми́ру возсия́: / сего́ ра́ди хва́лят Тя а́нгельстии чи́ни, / и славосло́вят Тя вся вся́ческая.

Песнь 6.

Ирмос: Во глубине́ грехо́вней содержи́мь е́смь Спа́се, / и в пучи́не жите́йстей обурева́емь, / но я́коже Ио́ну от зве́ря, / и мене́ от страсте́й возведи́, и спаси́ мя.

Глубина́ согреше́ний содержи́т мя при́сно, / и треволне́ние грехо́в погружа́ет мя: / окорми́ мя ко приста́нищу жи́зни, Христе́ Бо́же, / и спаси́ мя Царю́ сла́вы.

Бога́тство Оте́ческое расточи́х лю́те, / и обнища́в студа́ испо́лнихся, / порабоще́н непло́дными помышле́ньми. / Те́мже Ти вопию́: / Человеколю́бче уще́дри, и спаси́ мя.

Слава: Гла́дом иста́явша вся́ких благ, / и устрани́вшася от Тебе́ Всеблаги́й, / уще́дри обраща́ющася мя ны́не, / и спаси́ Христе́, пою́ща Твое́ человеколю́бие.

И ныне, Богородичен: Спа́са и Влады́ку ро́ждшая Христа́, / спасе́ния мя Отрокови́це сподо́би, / обнища́вша от вся́ких благ, Де́во Чи́стая, / да пою́ Твоя́ вели́чия.

Ирмос: Во глубине́ грехо́вней содержи́мь е́смь Спа́се, / и в пучи́не жите́йстей обурева́емь, / но я́коже Ио́ну от зве́ря, / и мене́ от страсте́й возведи́, и спаси́ мя.

Кондак, глас 3. Подобен: Де́ва днесь:

Оте́ческия сла́вы Твоея́ удали́хся безу́мно, / в злых расточи́в е́же ми пре́дал еси́ бога́тство. / Те́мже Ти блу́днаго глас приношу́: / согреши́х пред Тобо́ю, О́тче ще́дрый, / прими мя ка́ющася / и сотвори́ мя я́ко еди́наго от нае́мник Твои́х.

Икос: Спа́су на́шему на всяк день уча́щу Свои́м гла́сом, / писа́ния услы́шим о блу́дном, и целому́дренном па́ки. / И сего́ ве́рою подража́ем до́брое покая́ние, / Ве́дущему та́йная всех, смире́нием се́рдца воззове́м: / согреши́хом Ти, О́тче ще́дрый, / и никогда́же досто́йни есмы́ нарещи́ся ча́да, я́коже пре́жде. / Но я́ко естество́м сый человеколюби́в, Ты приими́, / и сотвори́ мя я́ко еди́наго от нае́мник Твои́х.

И бывает чтение прежде синаксаря в Минеи: также в Триоди по чину.

Песнь 7.

Ирмос: Херуви́мы подража́юще о́троцы / в пещи́ ликовствова́ху вопию́ще: / благослове́н еси́ Бо́же, / я́ко и́стиною и судо́м наве́л еси́ сия́ вся грех ра́ди на́ших, / препе́тый, и препросла́вленный во вся ве́ки.

Сла́достем теле́сным приклони́хся всеокая́нно, / и порабо́тихся весьма́ стра́стным изобре́тением, / и стра́нен бых от Тебе́ Человеколю́бче. / Ны́не же зову́ блу́днаго гла́сом: / согреши́х Христе́, не пре́зри мене́, я́ко еди́н ми́лостив.

Взыва́ю, согреши́х, ника́коже воззре́ти дерза́я на высоту́ небе́сную, Всецарю́, / я́ко в безу́мии еди́н Тя прогне́вах, / отве́ргся Твои́х повеле́ний. / Те́мже я́ко еди́н Благи́й, / не отве́ржи мене́ от Твоего́ лица́.

Слава: Апо́стол, Го́споди, и проро́к, и преподо́бных, / и честны́х му́ченик, и пра́ведных мольба́ми / прости́ ми вся, я́же согреши́х, / прогне́вав Христе́ бла́гость Твою́, / я́ко да песносло́влю Тя во вся ве́ки.

И ныне, Богородичен: Херуви́м я́вльшися, и серафи́м Богоро́дице, / и всех светле́йшая небе́сных во́инств, / с си́ми умоли́, Его́же воплоти́ла еси́ Боже́ственное Сло́во Всенепоро́чная, Безнача́льнаго Отца́, / я́ко да благ ве́чнующих вси сподо́бимся.

Ирмос: Херуви́мы подража́юще о́троцы / в пещи́ ликовствова́ху вопию́ще: / благослове́н еси́ Бо́же, / я́ко и́стиною и судо́м наве́л еси́ сия́ вся грех ра́ди на́ших, / препе́тый, и препросла́вленный во вся ве́ки.

Песнь 8.

Ирмос: В купине́ Моисе́ю Де́вы чу́до, / на Сина́йстей горе́, прообрази́вшаго иногда́, / по́йте, благослови́те / и превозноси́те во вся ве́ки.

Сше́дый на зе́млю спасти́ мир, / во́льною нището́ю за милосе́рдие мно́гое, / обнища́вшаго мя ны́не от вся́каго благодея́ния, / я́ко ми́лостивый, спаси́.

От Твои́х за́поведей удали́вся, / порабо́тихся всеокая́нно лестцу́: / обраща́ющагося же ны́не, / я́ко блу́днаго дре́вле припа́дающа Тебе́, / приими́ Пренебе́сный О́тче.

Благослови́м Отца́ и Сы́на и Свята́го Ду́ха, Го́спода.

Тлетво́рными помышле́ньми объе́мся омрачи́хся, / и от Тебе́ удали́хся, весь вне себе́ быв Ще́дре. / Те́мже в покая́нии припа́дающа Тебе́ спаси́.

И ны́не и при́сно и во ве́ки веко́в, ами́нь.

Богородичен: Богороди́тельнице Чи́стая, / низве́рженных исправле́ние еди́на, испра́ви и мене́ / вся́кими греха́ми сокруше́ннаго всего́ и смире́ннаго.

Ирмос: В купине́ Моисе́ю Де́вы чу́до, / на Сина́йстей горе́, прообрази́вшаго иногда́, / по́йте, благослови́те / и превозноси́те во вся ве́ки.

Песнь 9.

Ирмос: От земноро́дных кто слы́ша таково́е? Или́ кто ви́де когда́, / я́ко Де́ва обре́теся во чре́ве иму́щая, / и безболе́зненно Младе́нца поро́ждшая? / Таково́е Твое́ чу́до, / и Тя, Чи́стая Богоро́дице, велича́ем.

Виждь Христе́ печа́ль се́рдца, виждь мое́ обраще́ние, / виждь сле́зы Спа́се, и не пре́зри мене́, / но обыми́ па́ки благоутро́бия ра́ди, / мно́жеству спаса́емых Пречи́стая, / я́ко да пою́ благода́рно ми́лости Твоя́.

Я́ко разбо́йник вопию́: помяни́ мя, / я́ко мытарь умили́вся, бию́ в пе́рси, и зову́ ны́не: очи́сти, / я́коже блу́днаго прими мя Всеще́дрый, от всех зол мои́х, Всецарю́: / я́ко да пою́ Твое́ кра́йнее снизхожде́ние.

Воздохни́ ны́не душе́ моя́ всеокая́нная, и возопи́й Христу́: / мене́ ра́ди во́лею обнища́вый Го́споди, / обнища́вшаго мя от вся́каго благодея́ния, / до́брых бога́тством я́ко Благи́й и Многоми́лостивый еди́н обогати́ мя.

Слава: Е́же иногда́ соде́лал еси́ весе́лие блу́днаго, Бла́же, обраще́нием во́льным, / сие́ ны́не сотвори́ и на мне окая́нном, / простира́я ми честна́я Твоя́ объя́тия. / Да спа́сся песносло́влю кра́йнее Твое́ снизхожде́ние.

И ныне, Богородичен: Све́тлыми моли́твами Твои́ми Де́во, / мы́сленная моя́ очеса́ омраче́нная зло́бою, просвети́, молю́ся, / и к путе́м покая́ния введи́ мя, / я́ко да до́лжно Тя песносло́влю, / па́че сло́ва Сло́во воплоти́вшую.

Ирмос: От земноро́дных кто слы́ша таково́е? Или́ кто ви́де когда́, / я́ко Де́ва обре́теся во чре́ве иму́щая, / и безболе́зненно Младе́нца поро́ждшая? / Таково́е Твое́ чу́до, / и Тя, Чи́стая Богоро́дице, велича́ем.

Ексапостиларий Осмогласника, таже настоящий Триоди.

Подобен: Жены́ услы́шите:

Бога́тство, е́же ми дал еси́, благода́ти, окая́нный отше́д, / непотре́бно зле ижди́х, Спа́се, блу́дно пожи́в, / де́моном льсти́вно расточи́х. / Те́мже мя обраща́ющася, / я́коже блу́днаго приими́, О́тче ще́дрый, и спаси́.

Иный, подобен: Расточи́х бога́тство Твое́ ижди́в, Го́споди, / и лука́вым де́моном повину́хся окая́нный, / но Спа́се Всеблагоутро́бне, / блу́днаго уще́дри, и оскве́рншася очи́сти, / пе́рвую отдая́й мне оде́жду Твоего́ Ца́рствия.

Богородичен, подобен: Свята́я Ма́ти Де́во, ве́лие пропове́дание апо́столов, / му́чеников, и проро́ков, и преподо́бных, / Твоего́ Сы́на и Го́спода / уми́лостиви нам, рабо́м Твои́м, Богороди́тельнице, / егда́ ся́дет суди́ти по достоя́нию коего́ждо.

На хвалитех стихиры Осмогласника воскресны 4, и анатолиев 1, и Триоди самогласны 3, глас 2.

Блу́днаго глас приноша́ю Ти, Го́споди: / согреши́х пред очи́ма Твои́ма Благи́й, / расточи́х бога́тство Твои́х дарова́ний. / Но приими́ мя ка́ющася Спа́се, и спаси́ мя.

Глас 4. Стих: Воскресни́, Го́споди Бо́же мой, да вознесе́тся рука́ Твоя́, / не забу́ди убо́гих Твои́х до конца́.

Я́ко блу́дный сын приидо́х и аз, Ще́дре, / житие́ все ижди́вый во отше́ствии: / расточи́х бога́тство, е́же дал ми еси́ О́тче. / Приими́ мя ка́ющася, Бо́же, и поми́луй мя.

Глас 8. Стих: Испове́мся Тебе́, Го́споди, всем се́рдцем мои́м, / пове́м вся чудеса́ Твоя́.

Ижди́х блу́дно / Оте́ческаго име́ния бога́тство, и расточи́в, пуст бых, / в страну́ всели́вся лука́вых гра́ждан, / и ктому́ не терпя́ с ни́ми сожи́тельства, / обра́щься вопию́ Ти, ще́дрому Отцу́: / согреши́х на не́бо и пред Тобо́ю, / и несмь досто́ин нарещи́ся сын Твой. / Сотвори́ мя я́ко еди́наго от нае́мник Твои́х, Бо́же, / и поми́луй мя.

Слава, глас 6: О́тче Благи́й, удали́хся от Тебе́, не оста́ви мене́, / ниже́ непотре́бна покажи́ Ца́рствия Твоего́: / враг вселука́вый обнажи́ мя и взят мое́ бога́тство, / душе́вная дарова́ния блу́дно расточи́х. / Воста́в у́бо обра́щься к Тебе́ вопию́: / сотвори́ мя я́ко еди́наго от нае́мник Твои́х, / мене́ ра́ди на Кресте́ пречи́стеи Твои́ ру́це простры́й, / да лю́таго зве́ря исхити́ши мя, / и в пе́рвую оде́жду облече́ши мя, / я́ко еди́н Многоми́лостив.

И ныне: Преблагословенна еси, Богородице Дево, / Воплощшим бо ся из Тебе ад пленися, / Адам воззвася, клятва потребися, Ева свободися, / смерть умертвися, и мы ожихом. / Тем воспевающе вопием: / благословен Христос Бог, благоволивый тако, слава Тебе.

Славословие великое, ектении, и отпуст. И обычно лития, на ней же поется Сла́ва, и ны́не: стихира евангельская: и чтутся оглашения. И час первый в притворе. И совершенный отпуст.

На литургии

Блаженна Осмогласника, на 6, и Триоди песнь 6-я, на 4.

Кондак Триоди, глас 3. Подобен: Де́ва днесь:

Оте́ческия сла́вы Твоея́ удали́хся безу́мно, / в злых расточи́в е́же ми пре́дал еси́ бога́тство. / Те́мже Ти блу́днаго глас приношу́: / согреши́х пред Тобо́ю, О́тче ще́дрый, / приими́ мя ка́ющася / и сотвори́ мя я́ко еди́наго от нае́мник Твои́х.

Прокимен Апостола по гласу.

Апостол к Коринфяном, зачало 135.

Бра́тие, вся ми леть суть, но не вся на по́льзу: вся ми леть суть, но не аз облада́н бу́ду от кого́. Бра́шна чре́ву, и чре́во бра́шном: Бог же и сие́ и сия́ упраздни́т. Те́ло же не блуже́нию, но Го́сподеви, и Госпо́дь те́лу. Бог же и Го́спода воздви́же, и нас воздви́гнет си́лою Свое́ю. Не ве́сте ли, я́ко телеса́ ва́ша у́дове Христо́вы суть? Взем ли у́бо у́ды Христо́вы, сотворю́ у́ды блудни́чи? Да не бу́дет. Или́ не ве́сте, я́ко прилепля́яйся скверноде́йце, еди́но те́ло есть (с блудоде́йцею)? Бу́дета бо, рече́, о́ба в плоть еди́ну. Прилепля́яйся же Го́сподеви, един дух есть с Го́сподем. Бе́гайте блудодея́ния: всяк бо грех, его́же а́ще сотвори́т челове́к, кроме́ те́ла есть, а блудя́й, во свое́ те́ло согреша́ет. Или ́не ве́сте, я́ко телеса́ ва́ша храм живу́щаго в вас Свята́го Ду́ха суть, Его́же и́мате от Бо́га, и не́сте свои́? Ку́плени бо есте́ цено́ю. Просла́вите у́бо Бо́га в телесе́х ва́ших, и в душа́х ва́ших, я́же суть Бо́жия.

Аллилуиа гласа.

Евангелие от Луки, зачало 79.

Рече́ Госпо́дь при́тчу сию́: челове́к не́кий име́ два сы́на. И рече́ юне́йший ею́ отцу́: о́тче, даждь ми досто́йную часть име́ния. И раздели́ и́ма име́ние. И не по мно́зех днех собра́в все мний сын, оты́де на страну́ дале́че, и ту расточи́ име́ние свое́, живы́й блу́дно. Изжи́вшу же ему́ все, бысть глад кре́пок на стране́ той, и той нача́т лиша́тися. И шед прилепи́ся еди́ному от жи́тель тоя́ страны́: и посла́ его́ на се́ла своя́ пасти́ свиния́. И жела́ше насы́тити чре́во свое́ от роже́ц, я́же ядя́ху свиния́: и никто́же дая́ше ему́. В себе́ же прише́д, рече́: коли́ко нае́мником отца́ моего́ избыва́ют хле́бы, аз же гла́дом ги́блю? Воста́в иду́ ко отцу́ моему́, и реку́ ему́: о́тче, согреши́х на не́бо и пред тобо́ю, и уже́ несмь досто́ин нарещи́ся сын твой: сотвори́ мя я́ко еди́наго от нае́мник твои́х. И воста́в и́де ко отцу́ своему́. Еще́ же ему́ дале́че су́щу, узре́ его́ оте́ц его́, и мил ему́ бысть, и тек нападе́ на вы́ю его́, и облобыза́ его́. Рече́ же ему́ сын: о́тче, согреши́х на не́бо и пред тобо́ю, и уже́ несмь досто́ин нарещи́ся сын твой. Рече́ же оте́ц к рабо́м свои́м: изнеси́те оде́жду пе́рвую и облецы́те его́, и дади́те пе́рстень на ру́ку его́ и сапоги́ на но́зе. И приве́дше теле́ц упита́нный, заколи́те, и я́дше весели́мся. Я́ко сын мой сей мертв бе, и оживе́: и изги́бл бе, и обре́теся. И нача́ша весели́тися. Бе же сын его́ ста́рей на селе́: и я́ко гряды́й прибли́жися к до́му, слы́ша пе́ние и ли́ки. И призва́в еди́наго от о́трок, вопроша́ше: что у́бо сия́ суть? Он же рече́ ему́, я́ко брат твой прии́де, и закла́ оте́ц твой теле́ц упите́нный, я́ко здра́ва его́ прия́т. Разгне́вався же и не хотя́ше вни́ти. Оте́ц же его́ изше́д моля́ше его́. Он же отвеща́в, рече́ отцу́: се толи́ко лет рабо́таю тебе́, и николи́же за́поведи твоя́ преступи́х, и мне николи́же дал еси́ козля́те, да со дру́ги свои́ми возвесели́лся бых. Егда́ же сын твой сей, изъеды́й твое́ име́ние с любоде́йцами, прии́де, закла́ему́ теле́ц пито́мый. Он же рече́ ему́: ча́до, ты всегда́ со мно́ю еси́, и вся моя́ твоя́ суть. Возвесели́ти же ся и возра́довати подоба́ше, я́ко брат твой сей мертв бе, и оживе́: и изги́бл бе, и обре́теся.

Причастен: Хвали́те Го́спода с Небе́с, хвали́те Его́ в Вы́шних. Аллилу́иа, трижды.

Подобает ведати, яко в седмице мясопустной Аллилуиа не поем: оставляем же и едину кафисму Псалтира от Утрени, и глаголем сию на Вечерни. Песней во Псалтири не глаголем. Не поется же и междочасие, и канон молебный Пресвятей Богородице, поемый на Повечерии: Повечерие же поется малое: Такожде творим в седмице сырной, разве среды и пятка, но о сем всем тамо указа ищи. Прочитаем же в сей недели в койлюбо день на Утрени слово святаго Макариа о Четырдесятнице, и Пятьдесятнице, егоже начало: Ча́дца моя́, ра́дуется се́рдце мое́ вас ра́ди:

Ведомо же да есть, яко последование прилучающихся святых в субботу, и в Неделю мясопустную, поется в мимошедших Повечериях. Такожде о субботе и Недели сыропустной творим: или како настоятель изволит, кроме Аще где случится великаго святаго память.

Суббота мясопустная [1]

В пяток вечера

По предначинательном псалме, и обычном стихословии, на Го́споди воззвах, поставим стихов 6: И поем Осмогласника стихиры мученичны три, рядоваго гласа:

И Триоди подобны, три. Глас 8. Подобен: Во Еде́ме рай:

От ве́ка ме́ртвых днесь / всех по и́мени, ве́рою пожи́вших благоче́стно, / па́мять сотворя́юще ве́рнии, / Спа́са и Го́спода воспои́м, прося́ще приле́жно / сим в час суда́ отве́т благи́й да́ти, / Тому́ Самому́ Бо́гу на́шему, / всей судя́щему земли́, / десна́го Его́ предстоя́ния получи́ти в ра́дости, / в ча́сти пра́ведных, и во святы́х жре́бии све́тлем, / и досто́йным бы́ти Небе́снаго Ца́рствия Его́.

Твое́ю кро́вию челове́ки Спа́се искупи́вый, / и сме́ртию Твое́ю от сме́рти го́рькия изба́вивый нас, / и жизнь ве́чную подая́й нам Воскресе́нием Твои́м, / вся упоко́й Го́споди, усо́пшия благоче́стно, / или́ в пусты́нях, или́ во граде́х, или́ в мо́ри, / или́ на земли́, или́ на вся́ком ме́сте: / цари́ же, свяще́нники, архиере́и, / мона́хи, и бельцы́ в во́зрасте вся́ком всеро́дном, / и сподо́би я́ Небе́снаго Ца́рствия Твоего́.

Из ме́ртвых воста́нием Твои́м Христе́, / не ктому́ смерть облада́ет уме́ршими благоче́стно. / Те́мже мо́лимся приле́жно: / рабы́ Твоя́ упоко́й во дво́рех Твои́х, / и в не́дрех Авраа́ма, от Ада́ма да́же до днесь, / послужи́вшия Тебе́ чи́сто, / отцы́ и бра́тию на́шу, / дру́ги вку́пе и сро́дники, / вся́каго челове́ка, в житии́ послужи́вша ве́рно, / и к Тебе́ преста́вльшася многови́дно и многообра́зно, Бо́же, / и сподо́би я́ Небе́снаго Ца́рствия Твоего́.

Слава, глас 8: Пла́чу и рыда́ю, / егда́ помышля́ю смерть, / и ви́жду во гробе́х лежа́щую / по о́бразу Бо́жию созда́нную на́шу красоту́, / безобра́зну, и безсла́вну, / не иму́щу ви́да. / О́ле чудесе́! / Что е́же о нас сие́ бысть та́инство? / Ка́ко преда́хомся тле́нию? / Ка́ко припряго́хомся сме́рти? / Вои́стинну Бо́жиим повеле́нием, / я́коже есть пи́сано, / подаю́щаго преста́вльшимся поко́й.

И ныне, Богородичен первый, гласа.

Свете Ти́хий святы́я сла́вы, Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподо́бными, Сы́не Бо́жий, живо́т дая́й: те́мже мир Тя сла́вит.

Вместо же прокимена поем Аллилу́иа, на глас 8.

Стих: Блаже́ни, я́же избра́л и прия́л еси́ Го́споди, и па́мять их в род и род.

Стих: Ду́ши их во благи́х водворя́тся.

На стиховне мученичен гласа, и два мертвена, Иоанна Дамаскина.

Стихи же припеваем вышереченныя: Блаже́ни, я́же избра́л и прия́л еси́ Го́споди, и па́мять их в род и род. и Ду́ши их во благи́х водворя́тся.

Слава, глас 6: Нача́ток ми и соста́в зижди́тельное Твое́ бысть повеле́ние: / восхоте́в бо от неви́димаго и ви́димаго естества́ жи́ва мя соста́вити, / от земли́ у́бо те́ло созда́в, дал же ми еси ́ду́шу, / Боже́ственным Твои́м и животворя́щим вдохнове́нием. / Те́мже Спа́се, рабы́ Твоя́ во стране́ живы́х, / и в кро́вех пра́ведных упоко́й.

И ныне, Богородичен, глас тойже: Моли́твами Ро́ждшия Тя Христе́, / му́ченик Твои́х и апо́стол, и проро́к, и святи́телей, / преподо́бных, и пра́ведных, и всех святы́х, / усо́пшия рабы́ Твоя́ упоко́й.

Ны́не отпуща́еши:

Тропарь, глас 8:

Глубино́ю му́дрости человеколю́бно вся стро́яй / и поле́зное всем подава́яй, / Еди́не Соде́телю, упоко́й, Го́споди, ду́ши раб Твои́х, / на Тя бо упова́ние возложи́ша, / Творца́ и Зижди́теля и Бо́га на́шего.

Слава, и ныне, Богородичен, глас тойже: Тебе́ и Сте́ну и Приста́нище и́мамы, / и Моли́твенницу благоприя́тну к Бо́гу, / Его́же родила́ еси́, Богоро́дице безневе́стная, ве́рных спасе́ние.

Ектения, и отпуст.

По отпущении же Вечерни, творим в притворе паннихиду за усопших, и поем канон рядоваго гласа мертвым.

На утрени

По шестопсалмии, Аллилу́иа, на глас 8. Тропарь: Глубино́ю му́дрости: Дважды. Сла́ва, и ны́не, Богородичен: Тебе́ и сте́ну, и приста́нище: И обычное стихословие. Чтутся же и слова о мертвых: к Коринфяном в 1-м послании. Поют же ся и Непорочны на две статии, с припевы: Благослове́н еси ́Го́споди, научи́ мя: на глас 5.

И по них тропари мертвых, глас 5.

Припев: Благослове́н еси́ Го́споди, / научи́ мя оправда́нием Твои́м.

Святы́х лик обре́те исто́чник жи́зни и дверь ра́йскую, / да обря́щу и аз путь покая́нием: / поги́бшее овча́ аз есмь, / воззови́ мя, Спа́се, и спаси́ мя.

Благослове́н еси́ Го́споди, / научи́ мя оправда́нием Твои́м.

А́гнца Бо́жия пропове́давше, / и закла́ни бы́вше я́коже а́гнцы, / и к жи́зни нестаре́емей святи́и, / и присносу́щней преста́вльшеся. / Того́ приле́жно му́ченицы моли́те, / долго́в разреше́ние нам дарова́ти.

Благослове́н еси́ Го́споди, / научи́ мя оправда́нием Твои́м.

В путь у́зкий хо́ждшии приско́рбный, / вси в житии́ крест я́ко яре́м взе́мшии, / и Мне после́довавшии ве́рою, / прииди́те наслади́теся, / и́хже угото́вах вам по́честей, / и венцо́в небе́сных.

Благослове́н еси́ Го́споди, / научи́ мя оправда́нием Твои́м.

О́браз есмь неизрече́нныя Твоея́ сла́вы, / а́ще и я́звы ношу́ прегреше́ний: / уще́дри Твое́ созда́ние Влады́ко, / и очи́сти Твои́м благоутро́бием, / и возжеле́нное оте́чество пода́ждь ми, / рая́ па́ки жи́теля мя сотворя́я.

Благослове́н еси́ Го́споди, / научи́ мя оправда́нием Твои́м.

Дре́вле у́бо от не су́щих созда́вый мя, / и о́бразом Твои́м Боже́ственным почты́й, / преступле́нием же за́поведи / па́ки мя возврати́вый в зе́млю, от нея́же взят бых, / на е́же по подо́бию возведи́ / дре́внею добро́тою возобрази́тися.

Благослове́н еси́ Го́споди, / научи́ мя оправда́нием Твои́м.

Упоко́й, Бо́же, рабы́ Твоя́, / и учини́ я́ в раи́, / иде́же ли́цы святы́х, Го́споди, / и пра́ведницы сия́ют я́ко свети́ла, / усо́пшия рабы́ Твоя́ упоко́й, / презира́я их вся согреше́ния.

Слава: Трисия́тельное еди́наго Божества́, благоче́стно пое́м вопию́ще: / Свят еси́ О́тче Безнача́льный, / Собезнача́льный Сы́не, и Боже́ственный Ду́ше: / просвети́ нас ве́рою Тебе́ служа́щих, / и ве́чнаго огня́ исхити́.

И ныне: Ра́дуйся Чи́стая, Бо́га пло́тию ро́ждшая во спасе́ние всех, / Е́юже род челове́ческий обре́те спасе́ние: / Тобо́ю да обря́щем рай, / Богоро́дице Чи́стая благослове́нная.

Аллилу́иа, аллилу́иа, аллилу́иа, сла́ва Тебе́, Бо́же. Трижды.

Посем ектения о усопших: Па́ки и па́ки:

Иерей молитву: Мы же: Го́споди поми́луй, 40.

Боже духов и всякия плоти, смерть поправый и диавола упразднивый, и живот миру Твоему даровавый! Сам Господи, упокой души усопших рабов Твоих (имярек), в месте светле, в месте злачне, в месте покойне, отнюдуже отбеже болезнь, печаль и воздыхание. Всякое согрешение, содеянное ими, словом, или делом, или помышлением, яко Благий Человеколюбец Бог прости, яко несть человек, иже жив будет и не согрешит, Ты бо един, кроме греха, правда Твоя правда во веки, и слово Твое истина.

Возглас: Яко Ты еси Воскресение, и Живот, и покой усопших рабов Твоих…

И по возгласе седален, глас 5:

Поко́й Спа́се наш, / с пра́ведными рабы́ Твоя́, / и сия́ всели́ во дворы́ Твоя́, / я́коже есть пи́сано: / презира́я я́ко благ прегреше́ния их / во́льная и нево́льная, / и вся я́же в ве́дении и не в ве́дении, Человеколю́бче.

Слава, и ныне, Богородичен: От Де́вы возсия́вый ми́ру Христе́ Бо́же, / и сы́ны све́та То́ю показа́вый, поми́луй нас.

Стихословим же: Го́сподеви пое́м:

Канон же поем святаго обители на 6: И Триоди на 8. Поет же ся и вторая песнь без стихословия. И песни Псалтира.

Канон Студита творение, в Троичных и Богородичных тропарех краестрочие: Недосто́йнаго Фео́дора. Глас 8.

Песнь 1.

Ирмос: Песнь возсле́м лю́дие / чу́дному Бо́гу на́шему, / свободи́вшему Изра́иля от рабо́ты, / песнь побе́дную пою́ще и вопию́ще: / пои́м Тебе ́еди́ному Влады́це.

Вси помо́лимся Христу́, / творя́ще па́мять днесь от ве́ка ме́ртвых, / да ве́чнаго огня́ изба́вит я́ в ве́ре усо́пшия, / и наде́жде жи́зни ве́чныя.

Глубино́ю суде́б Твои́х Христе́, / Всепрему́дре Ты предопредели́л еси́» коего́ждо кончи́ну жи́зни, преде́л и о́браз. / Те́мже я́же покры́ гроб во вся́кой стране́, / на суде́ спаси́ Всеще́дрый.

Преде́лы жи́зни на́шея да́вый, / те́мже усо́пшия от жите́йския но́щи, / дне невече́рняго сы́ны покажи́, Го́споди, / свяще́нники правосла́вныя, и вся ве́рныя лю́ди Твоя́.

Я́же покры́ вода́, и брань пожа́т, / трус же я́же объя́т, и уби́йцы уби́ша, / и о́гнь я́же попали́, ве́рныя, / Ми́лостиве в ча́сти учини́ пра́ведных.

Вся презира́яй плотски́я до́лги на́ша, Спа́се наш, / во вся́ком во́зрасте всего́ ро́да челове́ча, / пред суди́щем Твои́м поста́ви неосужде́ны, / Тебе́ Созда́телю отвеща́ющия.

Слава, Троичен: Три еди́наго Естества́ пою́, Ли́ца самоипоста́сная, / нерожде́нна Отца́, Сы́на ро́ждшагося, и Ду́ха Свята́го: / безнача́льное Ца́рство, власть, Божество́ еди́но.

И ныне, Богородичен: Вои́стинну Ты яви́лася еси́ не́бо на земли́, / бо́льшее вы́шняго небесе́, Безневе́стная Де́во: / из Тебе́ бо возсия́ Со́лнце в ми́ре, влады́чествуяй пра́вдою.

Катавасия: Песнь возсле́м лю́дие / чу́дному Бо́гу на́шему, / свободи́вшему Изра́иля от рабо́ты, / песнь побе́дную пою́ще и вопию́ще: / пои́м Тебе́ еди́ному Влады́це.

Песнь 2.

Ирмос: Ви́дите ви́дите, / я́ко Аз есмь Бог ваш, / пре́жде век рожде́нный от Отца́, / и от Де́вы в после́дняя без му́жа заче́ншийся / и разруши́вый грех пра́отца Ада́ма, я́ко Человеколю́бец.

Ви́дите ви́дите, я́ко Аз есмь Бог ваш, / пра́ведным судо́м водрузи́вый преде́лы жи́зни, / в нетле́ние от тли прие́мляй вся усо́пшия / в наде́жди ве́чнаго воскре́сния.

От четы́рех коне́ц Го́споди, прие́мляй ве́рно усо́пшия, / в мо́ри, или́ на земли́, или́ в река́х, исто́чницех, или́ е́зерех, / или́ в рове́нницех снедь звере́м бы́вшия, и пти́цам, и гадо́м, вся упоко́й.

В Твое́й дла́ни вся́ческая Го́споди, / предразсуди́л еси́, разре́шшияся в соста́вы четы́ри, / в прише́ствии Твое́м собра́в воскреси́, / вся я́же в неве́дении, и ра́зуме, проща́я тем прегреше́ния.

О стра́шнаго Твоего́ втора́го, Го́споди, прише́ствия! / Зане́ я́ко в ви́де мо́лнии на зе́млю прише́д, / воздви́гнеши все созда́ние Твое ́суди́тися, / в ве́ре Тебе́ тогда́ пожи́вших, / сре́тших Тя с Тобо́ю бы́ти сподо́би.

Слава, Троичен: Пресоверше́нная Еди́нице, Пребоже́ственная, Триипоста́сная, / нерожде́нне О́тче и Сы́не Единоро́дне, Ду́ше от Отца́ исходя́й, Сы́ном же явля́яйся: / Существо́ еди́но и Естество́, Госпо́дьство, Ца́рство, спаси́ всех нас.

И ныне, Богородичен: Неизглаго́ланное чу́до Твоего́ Рождества́ Ма́ти Де́во: / ка́ко бо и ражда́еши, и Чиста́ еси́ в то́мже? / Ка́ко Отроча́ ражда́еши, и не ве́си иску́са му́жеска отню́д? / Я́коже весть па́че естества́ от Мене́ новоле́пно Сло́во Бо́жие ро́ждшееся.

Катавасия: Ви́дите ви́дите, / я́ко Аз есмь Бог ваш, / пре́жде век рожде́нный от Отца́, / и от Де́вы в после́дняя без му́жа заче́ншийся / и разруши́вый грех пра́отца Ада́ма, я́ко Человеколю́бец.

Песнь 3.

Ирмос: Утвержде́й руко́ю Твое́ю, Сло́ве Бо́жий, небеса́, / просвеще́нием Твоего́ и́стиннаго позна́ния, / утверди́ и нас на Тя наде́ющихся сердца́.

Преше́дшия жития́ тече́ние, / в сла́ве благоче́стной пра́ведным оде́ятися венце́м сподо́би, Бо́же, / и ве́чных благ наслади́тися.

Напра́сно восхище́нныя, попаля́емыя от мо́лнии, / и изме́рзшия мра́зом, и вся́кою ра́ною, / упоко́й, Бо́же, егда́ огне́м вся иску́сиши.

Присному́тное жития́ мо́ре преплы́вшия, Христе́, / в нетле́нное Твоего́ жития́ сподо́би приста́нище притещи́, / правосла́вным житие́м окормле́ныя.

И́хже вся́кое естество́ морски́х и птиц небе́сных, / прия́т снеде́ние Христе́, Твои́ми судьба́ми, / воскреси́, Бо́же, в после́дний день со сла́вою.

Слава, Троичен: У́мно Боже́ственную Еди́ницу, / в три Ли́ца про́сто ку́пно е́же пресещи́ совокупля́ю несеко́мая: / я́коже бо ско́рость мо́лнии, трисия́ющая ви́дится во еди́нстве.

И ныне, Богородичен: Недоуме́нное Твое́ чу́до: без му́жа бо ражда́еши, / и де́вство Твое́ Чи́стая, соблюда́еши ро́ждши. / Те́мже а́нгел мно́жество, и челове́ческий род пое́т Тя во ве́ки.

Катавасия: Утвержде́й руко́ю Твое́ю, Сло́ве Бо́жий, небеса́, / просвеще́нием Твоего́ и́стиннаго позна́ния, / утверди́ и нас на Тя наде́ющихся сердца́.

Седален, глас 5: Подобен: Собезнача́льное Сло́во:

Нас ра́ди претерпе́вый Крест и смерть, / и умертви́вый ад, и совоскреси́вый ме́ртвыя, / преста́вльшияся от нас, Спа́се, упоко́й, я́ко Человеколю́бец Бог, / и в тре́петное и стра́шное прише́ствие Твое́ Жизнода́вче, / я́ко име́яй мно́жество ми́лости, / Ца́рствия Твоего́ сподо́би.

Слава, тойже.

И ныне, Богородичен: Ско́рый Твой покро́в, и по́мощь, и ми́лость покажи́ на рабе́х Твои́х, / и во́лны Чи́стая, укроти́ су́етных помышле́ний, / и па́дшую ду́шу мою́ возста́ви, Богоро́дице, / вем бо, вем Де́во, я́ко мо́жеши, ели́ка и хо́щеши.

Песнь 4.

Ирмос: Из горы́ приосене́нныя Сло́ве, проро́к, / еди́ныя Богоро́дицы, / хотя́ще воплоти́тися, богови́дно усмотри́, / и со стра́хом славосло́вяше си́лу Твою́.

Отцы́ и пра́отцы, де́ды и пра́деды, / от пе́рвых и да́же до после́дних, / во благозако́нии уме́ршия и благове́рии, / вся помяни́, Спа́се наш.

В горе́, на пути́, на ме́стех пусты́х житие́ оста́вльшия в ве́ре, / мона́хи же и бельцы́, ю́ноши и ста́рцы, / со святы́ми Христе́ всели́.

От печа́ли и ра́дости преше́дшия ненаде́жно, / ве́рою а́бие премени́вшия житие́, / в благоде́нствии пострада́вшия, или́ злоде́нствии, / вся упоко́й, Спа́се наш.

Я́же уби мечь, и конь совосхи́ти, / град, снег и ту́ча умно́женная, / я́же удави́ пли́нфа, или́ персть посы́па, / Христе́ Спа́се наш, упоко́й.

Слава, Троичен: Стра́нно я́ко еди́но, и три, / Божество́ все по еди́ному Лицу́ неразде́льно: / Оте́ц бо, Сын, и Дух Святы́й есть покланя́емь, я́ко един Бог.

И ныне, Богородичен: Напра́ви нас Де́во, моли́твами Твои́ми, / окормля́ющи обурева́емыя волно́ю греха́, / во спаси́тельная приста́нища, Господороди́тельнице, / избавля́ющи от вся́ких лю́тых.

Катавасия: Из горы́ приосене́нныя Сло́ве, проро́к, / еди́ныя Богоро́дицы, / хотя́ще воплоти́тися, богови́дно усмотри́, / и со стра́хом славосло́вяше си́лу Твою́.

Песнь 5.

Ирмос: У́тренюет дух мой к Тебе́, Бо́же, / зане ́свет повеле́ния прише́ствия Твоего́, / и́миже у́бо озари́ ум наш Влады́ко, / и наста́ви на стезю́ жи́зни.

Коего́ждо па́мять уме́рших благоче́стно / от ве́ка днесь творя́ще, Го́споди, / приле́жно Ти вопие́м: / вся упоко́й со святы́ми Твои́ми.

От вся́каго, я́же прия́л еси́, ро́да и ро́да / в царе́х, в князе́х, или́ мона́шествующих правосла́вныя, Ще́дре, / ве́чнаго изба́ви муче́ния.

Всех я́же созда́л еси́ поле́зная ве́дый, / и́мже попусти́л еси́ Го́споди, внеза́пными паде́жьми ненаде́жно умре́ти, / изба́ви му́ки вся́кия, Бо́же наш.

Огня́ при́сно паля́щаго, и от тьмы несвети́мыя, / скре́жета зу́бнаго, и че́рвия безконе́чно му́чащаго и вся́каго муче́ния / изба́ви, Спа́се наш, вся ве́рно уме́ршия.

Слава, Троичен: Единопресто́льная, безнача́льная, Триипоста́сная Еди́нице, / разделе́нием Еди́нство, и вопроти́в Ли́цы Естество́ иму́щая, / во еди́но нас совокупи́ хоте́ние Твои́х за́поведей.

И ныне, Богородичен: Па́че огнезра́чных серафи́мов яви́лася еси́ Чи́стая Честне́йшая, / поро́ждши сим непристу́пнаго Иису́са Спа́са, / воплоще́нием обожи́вшаго земноро́дных смеше́ние.

Катавасия: У́тренюет дух мой к Тебе́, Бо́же, / зане́ свет повеле́ния прише́ствия Твоего́, / и́миже у́бо озари́ ум наш Влады́ко, / и наста́ви на стезю́ жи́зни.

Песнь 6.

Ирмос: Содержи́ма мя приими́ Человеколю́бче, грехи́ мно́гими / и припа́дающа щедро́там Твои́м, / я́ко проро́ка, Го́споди, и спаси́ мя.

Сме́рти разреши́в боле́зни, пострада́в Нача́льниче жи́зни Бо́же наш, / усо́пшия от ве́ка рабы́ Твоя́ упоко́й.

Неизглаго́ланными Твои́ми судьба́ми, / я́же уби́ша чаро́вная напое́ния, отра́вы, ко́стная удавле́ния, / со святы́ми, Го́споди, упоко́й.

Егда́ суди́ти бу́деши вся́ческим, / стоя́щим наги́м и открове́ным пред лице́м Твои́м, / тогда́, Ще́дре, пощади́ послужи́вшия Ти ве́рно, Бо́же.

После́днею у́бо трубо́ю воструби́вшу Твоему́ Арха́нгелу, / в воскресе́ние жи́зни / всех, тогда́ Христе́, рабы́ Твоя́ упоко́й.

От ве́ка я́же прия́л еси́ ве́рныя, Бо́же, / род вся́кий челове́ческий сподо́би, / во ве́ки со служа́щими Тебе́, сла́вити Тя.

Слава, Троичен: Богонача́лие Трисвято́е, единопресто́льное, / О́тче, Сы́не со Святы́м Ду́хом, / Ты еси́ Бог мой, вседержи́тельством Твои́м содержа́й все.

И ныне, Богородичен: От ко́рене твоего́ возсия́ цвет жи́зни, / Иессе́е пра́отче взыгра́й / спаса́яй мир, от Чи́стыя Отрокови́цы Христо́с Бог.

Катавасия: Содержи́ма мя приими́ Человеколю́бче, грехи́ мно́гими / и припа́дающа щедро́там Твои́м, / я́ко проро́ка, Го́споди, и спаси́ мя.

Кондак, глас 8: Со святы́ми упоко́й, / Христе́, / ду́ши раб Твои́х, / иде́же несть боле́знь, ни печа́ль, / ни воздыха́ние, / но жизнь безконе́чная.

Икос: Сам еди́н еси́ безсме́ртный, / сотвори́вый и созда́вый челове́ка: / земни́и у́бо от земли́ созда́хомся, / и в зе́млю ту́южде по́йдем, / я́коже повеле́л еси́, созда́вый мя и реки́й ми: / я́ко земля́ еси́, и в зе́млю оты́деши, / а́може вси челове́цы по́йдем, / надгро́бное рыда́ние, творя́ще песнь: / аллилу́иа.

Синаксарий первее Минеи, таже Триоди.

Песнь 7.

Ирмос: В нача́ле зе́млю основа́вый, / и небеса́ Сло́вом утверди́вый, / благослове́н еси́ во ве́ки, / Го́споди Бо́же Оте́ц на́ших.

Благоче́стно от ве́ка преста́вльшихся па́мять творя́ще, вопие́м: / благослове́н еси́ во ве́ки, Го́споди Бо́же Оте́ц на́ших.

Внеза́пу благоче́стно уме́ршия, и от стремни́ны вся́ческия па́дшия, / дре́ва, желе́за, вся́каго ка́мене, / упоко́й, Бо́же, усо́пшия ве́рныя.

В стра́шное Твое́ прише́ствие Ще́дре, одесну́ю ове́ц Твои́х поста́ви, / правосла́вно Ти в жи́зни послужи́вшия Христе́, и преста́вльшияся к Тебе́.

В ли́це Христе́, избра́нных Твои́х вчини́ Твоя́ рабы́, вопи́ти Тебе́: / благослове́н еси́ во ве́ки, Го́споди Бо́же Оте́ц на́ших.

От земли́ персть соде́тельствовавый, / плоть Ду́хом оживотвори́вый, Спа́се Ще́дрый, / я́же прия́л еси́, упоко́й Бо́же, в нестаре́ющем животе́.

Слава, Троичен: Я́коже треми́ со́лнцы Божество́, / еди́ным све́та срастворе́нием да воспое́тся, / Оте́ц, и Сын, и Боже́ственный Дух, / еди́н Естество́м, но три Ипоста́сьми.

И ныне, Богородичен: Дави́дское согла́сно воспева́ем Ти пе́ние, / го́ру Тя Бо́жию нарица́юще Де́во, / в не́йже всели́вся пло́тию Сло́во, / обоготвори́ нас духо́вно в Себе́.

Катавасия: В нача́ле зе́млю основа́вый, / и небеса́ Сло́вом утверди́вый, / благослове́н еси́ во ве́ки, / Го́споди Бо́же Оте́ц на́ших.

Песнь 8.

Ирмос: На горе́ святе́й просла́вльшася, / и в купине́ огне́м Присноде́вы Моисе́ови та́йну я́вльшаго, / Го́спода по́йте и превозноси́ те во вся ве́ки.

Сокруши́вый пе́рвее сень сме́ртную, / возсия́в я́ко со́лнце из гро́ба, / сы́ны Воскресе́ния Твоего ́сотвори́, Го́споди сла́вы, / вся уме́ршия в ве́ре, во ве́ки.

Безве́стных и сокрове́нных Све́детелю, / егда́ и́маши откры́ти дела́ тьмы и сове́ты серде́ц на́ших, / тогда́ не истяжи́ сло́ва со все́ми ве́рою усо́пшими.

Егда́ и́маши се́сти на престо́ле, и повели́ши на суд предста́ти, / со́бранным трубо́ю от коне́ц земли́, / тогда́ пощади́ всех, Христе́, я́ко Ми́лостивый.

Уме́ршим напра́сно от слу́чаев, / от кли́ча же зе́льнаго и ско́раго тече́ния, / зауше́ния, удавле́ния же, и ляга́ния, / Го́споди сла́вы, ве́рою усо́пшим осла́би во ве́ки.

Благослови́м Отца́ и Сы́на и Свята́го Ду́ха, Го́спода.

Я́ко Еди́ницу Существо́м пою́ Тя, / я́ко Тро́ицу Ли́цы Тя чту: / О́тче, и Сы́не, и Ду́ше Пресвяты́й, / безнача́льную держа́ву Твоего́ Ца́рствия сла́влю во ве́ки.

И ны́не и при́сно и во ве́ки веко́в, ами́нь.

Богородичен: Струи́ живы́я исто́чник запечатле́нный, показа́лася еси́ Богоро́дице Де́во: / без му́жа бо Го́спода ро́ждши, / безсме́ртия ве́рныя напая́еши водо́ю во ве́ки.

Хва́лим, благослови́м, покланя́емся Го́сподеви, пою́ще и превознося́ще во вся ве́ки.

Ирмос: На горе́ святе́й просла́вльшася, / и в купине́ огне́м Присноде́вы Моисе́ови та́йну я́вльшаго, / Го́спода по́йте и превозноси́ те во вся ве́ки.

Песнь 9.

Ирмос: Проявле́нное на горе́ законополо́жнику во огни́ и купине́ / Рождество́ Присноде́вы, / в на́ше ве́рных спасе́ние, / пе́сньми немо́лчными велича́ем.

Иде́же есть веселя́щихся жили́ще святы́х Твои́х, Го́споди, / вся от ве́ка усо́пшия, в ве́ре же и наде́жди ра́доватися сподо́би.

Уме́ршия Бо́жиим преще́нием, / сме́ртных громо́в вся́ких с небесе́ изнесе́нных, / земли́ разсе́дшейся, мо́рю возшуме́вшуся, / вся ве́рныя, Христе́, упоко́й.

Вся́кий во́зраст, ста́рцы и ю́ныя, / младе́нцы и де́ти, и ссу́щия млеко́, / му́жеское естество́ и же́нское, / упоко́й, Бо́же, я́же прия́л еси́ ве́рныя.

От ядови́тых угрызе́ний уме́ршия, / от поглоще́ния змие́в, от попра́ния ко́ней, / и от удавле́ния, и обе́шения от и́скренняго, / ве́рою Ти послужи́вшия упоко́й.

Коего́ждо по и́мени в ве́ре уме́ршия, / от ве́ка и от ро́да родо́в, / неосужде́нно предста́ти Тебе́ Сло́ве, / в прише́ствии Твое́м сподо́би.

Слава, Троичен: Еди́ный в Тро́ице Бо́же, сла́ва Тебе́ непреста́нно: / а́ще бо и Бог Ки́йждо, но еди́н Естество́м есть, / Оте́ц, и Сын, и Дух, трисве́тлыми сво́йствы.

И ныне, Богородичен: Па́че ума́ Рождество́ Твое́: ражда́еши бо пре́жде Су́щаго, / и млеко́м пита́еши несказа́нно, Пищеда́вца ми́ру, / держи́ши же содержа́щаго вся, Христа́ еди́наго / Изба́вителя на́шего, Всенепоро́чная.

Катавасия: Проявле́нное на горе́ законополо́жнику во огни́ и купине́ / Рождество́ Присноде́вы, / в на́ше ве́рных спасе́ние, / пе́сньми немо́лчными велича́ем.

Ексапостиларий. Подобен: Не́бо звезда́ми:

Живы́ми и ме́ртвыми облада́яй я́ко Бог, / упоко́й Твоя́ рабы́ в селе́ниих избра́нных, / а́ще бо и согреши́ша, Спа́се, но не отступи́ша от Тебе́.

Слава: Другий. Подобен: Жены́ услы́шите:

Упоко́й рабы́ Твоя́ во стране́ живы́х, Го́споди, / отону́дуже отбеже́ боле́знь, печа́ль вку́пе и воздыха́ние, / очи́сти я́ко Человеколю́бец, я́же в житии́ согреши́ша, / еди́н бо безгре́шный еси́ и ми́лостивый, / ме́ртвых и живы́х Влады́ка.

И ныне, Богородичен: Мари́е Богоневе́сто, Христа́ непреста́нно моли́ о нас рабе́х Твои́х, / с богоглаго́ливыми проро́ки, и му́ченик собо́ры, / иера́рхи же и преподо́бными, и все́ми пра́ведными, / снасле́дники бы́ти Небе́снаго Ца́рствия.

На хвалитех стихиры, на 4, глас 8. Подобен: Во Еде́ме рай:

Прииди́те пре́жде конца́ вси бра́тие, / персть на́шу ви́дяще, и естества́ на́шего немощно́е, / и ху́дость на́шу и коне́ц у́зрим, / и орга́ны сосу́да пло́тнаго, / и я́ко прах челове́к, снедь че́рвием и тле́ние, / я́ко сухи́я ко́сти на́ша вся́ко не иму́щия дыха́ния. / Во гро́бы вни́кнем, где сла́ва? / Где добро́та зра́ка? Где благоглаго́ливый язы́к? / Где бро́ви? Или́ где о́ко? / Вся прах и сень, / те́мже пощади́, Спа́се, всех нас.

Что прельща́ется челове́к хваля́ся? / Что всу́е смуща́ется? / Бре́ние и сам вма́ле? / Что не помышля́ет персть, / я́ко прах, смеше́ние, и гно́я и тле́ния отложе́ние? / А́ще у́бо бре́ние есмы́ челове́цы, / что прилепи́хомся земли́? / И а́ще Христу́ есмы́ сро́дни, / что не притека́ем к Нему́? / И вси отве́ргше привре́менную и теку́щую жизнь, / жи́зни нетле́нней после́дующе, я́же есть Христо́с, / просвеще́ние душ на́ших.

Руко́ю Твое́ю созда́вый Ада́ма, / и поста́вивый преде́л нетле́ния и ме́ртвости, Спа́се, / и жи́зни во благода́ти, / тле́ния же премени́вый, к пе́рвой преложи́в жи́зни, / Сам рабы́ Твоя́, Влады́ко, я́же прия́л еси́ от нас, / с пра́ведными упоко́й, и в ли́це избра́нных, / и сих имена́ написа́в в кни́зе живо́тней, / и воскреси́в во гла́се арха́нгелове, и трубы́ шу́ме, / сподо́би я́ Небе́снаго Ца́рствия Твоего́.

Христо́с воскре́се, разреши́в у́зы Ада́ма первозда́ннаго, / и а́дову разруши́в кре́пость. / Дерза́йте вси ме́ртвии: умертви́ся смерть, / плене́н бысть и ад с не́ю, / и Христо́с воцари́ся, распны́йся и воскресы́й. / Той нам дарова́ нетле́ние пло́ти, / Той воздвиза́ет нас, и да́рует воскресе́ние нам, / и сла́вы о́ныя с весе́лием вся сподобля́ет, / в ве́ре непрекло́нней ве́ровавшия те́пле в Него́.

Слава, глас 2, мертвен: Я́ко цвет увяда́ет, и я́ко сень ми́мо гряде́т, / и разруша́ется вся́кий челове́к. / Па́ки же глася́щей трубе́, / ме́ртвии вси я́ко в тру́се воста́нут к Твоему́ сре́тению, Христе́ Бо́же, / тогда́ Влады́ко, я́же преста́вил еси́ от нас, / во святы́х Твои́х учини́ селе́ниих ду́хи, Влады́ко, / Твои́х рабо́в при́сно.

И ныне, Богородичен: Ра́дуйся Мари́е Богоро́дице, / хра́ме неразори́мый, па́че же святы́й, / я́коже вопие́т проро́к, / святы́й храм Твой, ди́вный в пра́вду.

На стиховне подобны стихи, Феофана, Осмогласника по гласу.

Слава, глас 6, Дамаскиново: Боле́знь Ада́му бысть дре́ва вкуше́нием дре́вле во Еде́ме, / егда́ змий яд изблева́, / тем бо вни́де смерть всеро́дная, снеда́ющая челове́ка. / Но прише́д Влады́ка низложи́ зми́я, / и упокое́ние нам дарова́, / к Нему́ у́бо возопии́м: / пощади́ Спа́се, и я́же прия́л еси́, / со избра́нными Твои́ми упоко́й.

И ныне, Богородичен, глас тойже: Ты еси́ Бог наш вся в му́дрости содева́яй и соверша́яй, / проро́ки посла́л еси́, Христе́, прорещи́ Твое́ прише́ствие, / и апо́столы, пропове́дати Твоя́ вели́чия. / И о́вии у́бо прореко́ша прише́ствие Твое́, / о́вии же креще́нием просвети́ша язы́ки, / му́ченицы же пострада́вше, прия́ша я́же возжела́ху. / И мо́лит Тя лик обои́х, с Ро́ждшею Тя: / упоко́й, Бо́же, ду́ши, я́же прия́л еси́, / и нас сподо́би Ца́рствия Твоего́, / Крест претерпе́вый мене́ ра́ди осужде́ннаго, / Изба́вителю мой и Бо́же.

Бла́го есть испове́датися: Трисвятое, тропарь: Глубино́ю му́дрости: Сла́ва, и ны́не: Тебе́ и сте́ну: Присовокупляем же и первый час. И отпуст.

На литургии

Изобразительная, и от канона Триоди, песнь 3 и 6.

Тропарь, глас 8: Глубино́ю му́дрости человеколю́бно вся стро́яй / и поле́зное всем подава́яй, / Еди́не Соде́телю, упоко́й, Го́споди, ду́ши раб Твои́х, / на Тя бо упова́ние возложи́ша, / Творца́ и Зижди́теля и Бо́га на́шего.

Слава, кондак, глас 8: Со святы́ми упоко́й, / Христе́, / ду́ши раб Твои́х, / иде́же несть боле́знь, ни печа́ль, / ни воздыха́ние, / но жизнь безконе́чная.

И ныне, Богородичен, глас тойже: Тебе́ и Сте́ну и Приста́нище и́мамы, / и Моли́твенницу благоприя́тну к Бо́гу, / Его́же родила́ еси́, Богоро́дице безневе́стная, ве́рных спасе́ние.

Прокимен Апостола, глас 6: Ду́ши их / во благи́х водворя́тся.

Стих: К Тебе́, Го́споди, воздвиго́х ду́шу мою́.

Апостол к Коринфяном, зачало 146.

Бра́тие, вся ми леть суть, но не вся на по́льзу: вся ми леть суть, но не вся назида́ют. Никто́же своего́ си да и́щет, но е́же бли́жняго ко́йждо. Все, е́же на то́ржищи продае́мое, яди́те, ничто́же сумня́щеся, за со́весть. Госпо́дня бо земля́ и исполне́ние ея́. А́ще ли кто от неве́рных призыва́ет вы, и хо́щете ити́, все предлага́емое вам яди́те, ничто́же сумня́щеся, за со́весть. А́ще ли же кто вам рече́т: сие́ идоложе́ртвенно есть: не яди́те за о́ного пове́давшаго, и со́весть. Госпо́дня бо земля́ и исполне́ние ея́.

Другий за упокой, к Солуняном, зачало 270.

Бра́тие, не хощу́ вас неве́дети о уме́рших, да не скорбите́, я́коже и про́чии не иму́щии упова́ния. А́ще бо ве́руем, я́ко Иису́с у́мре и воскре́се, та́ко и Бог уме́ршия во Иису́се приведе́т с Ним. Сие́ бо вам глаго́лем сло́вом Госпо́дним, я́ко мы живу́щии, оста́вшии в прише́ствие Госпо́дне, не и́мамы предвари́ти уме́рших. Я́ко Сам Госпо́дь в повеле́нии, во гла́се Арха́нгелове и в трубе́ Бо́жии сни́дет с небесе́, и ме́ртвии о Христе́ воскре́снут пе́рвее. Пото́м же мы, живу́щии оста́вшии, ку́пно с ни́ми восхище́ни бу́дем на о́блацех в сре́тение Госпо́дне на возду́се, и та́ко всегда́ с Го́сподем бу́дем.

Аллилу́иа, глас 6:

Стих 1: Блаже́ни, я́же избра́л, и прия́л еси́ Го́споди.

Стих 2: И па́мять их в род и род.

Евангелие от Луки, зачало 105.

Рече́ Госпо́дь: блюди́те, да не прельще́ни бу́дете: мно́зи бо прии́дут во и́мя Мое́, глаго́люще, я́ко Аз есмь, и вре́мя прибли́жися. Не изы́дите у́бо во след их. Егда́ же услы́шите бра́ни и нестрое́ния, не убо́йтеся: подоба́ет бо сим бы́ти пре́жде, но не у а́бие кончи́на. И бу́дут зна́мения в со́лнце, и луне́ и звезда́х: и на земли́ туга́ язы́ком от неча́яния, шу́ма морска́го и возмуще́ния, издыха́ющим челове́ком от стра́ха и ча́яния гряду́щих на вселе́нную: си́лы бо небе́сныя подви́гнутся. И тогда́ у́зрят Сы́на Челове́ческа гряду́ща на о́блацех с си́лою и сла́вою мно́гою. Не́бо и земля́ ми́мо и́дет, а словеса́ Моя́ не и́мут прейти́. Внемли́те же себе́, да не когда́ отягча́ют сердца́ ва́ша объяде́нием и пия́нством и печа́льми жите́йскими, и на́йдет на вы внеза́пу день той. Я́ко сеть бо прии́де на вся живу́щия на лицы́ всея́ земли́. Бди́те у́бо на вся́ко вре́мя моля́щеся, да сподо́битеся убежа́ти всех сих хотя́щих бы́ти, и ста́ти пред Сы́ном Челове́ческим.

Другое усопшим, от Иоанна, зачало 16.

Рече́ Госпо́дь ко прише́дшим к Нему́ иуде́ем: ами́нь, ами́нь глаго́лю вам, я́ко слу́шаяй словесе́ Моего́ и ве́руяй Посла́вшему Мя, и́мать живо́т ве́чный, и на суд не прии́дет, но пре́йдет от сме́рти в живо́т. Ами́нь, ами́нь глаго́лю вам, я́ко гряде́т час, и ны́не есть, егда́ ме́ртвии услы́шат глас Сы́на Бо́жия, и услы́шавше оживу́т. Я́коже бо Оте́ц и́мать живо́т в Себе́, та́ко даст и Сы́нови живо́т име́ти в Себе́. И о́бласть даст Ему ́и суд твори́ти, я́ко Сын Челове́чь есть, не диви́теся сему́. Я́ко гряде́т час, во́ньже вси су́щии во гробе́х услы́шат глас Сы́на Бо́жия, и изы́дут сотво́ршии блага́я в воскреше́ние живота́, а сотво́ршии зла́я в воскреше́ние суда́. Не могу́ Аз о Себе́ твори́ти ничесо́же. Я́коже слы́шу, сужду́, и суд Мой пра́веден есть, я́ко не ищу́ во́ли Моея́, но во́ли посла́вшаго Мя Отца́.

Кинони́к: Блаже́ни, я́же избра́л, и прия́л еси́ Го́споди, и па́мять их в род и род. Аллилу́иа, трижды.

Ведати же подобает, яко сие последование бывает непременно и в субботу святыя Пятьдесятницы.

Неделя мясопустная

В субботу вечера

На вечерни, по предначинательном псалме обычное стихословие. На Го́споди воззва́х, поставим стихов 10. И поем Осмогласника стихиры воскресны 3, и анатолиевы 3.

И Триоди дне подобны 4, глас 6. Подобен: Всю отложи́вше:

Егда́ хо́щеши приити́, суд пра́ведный сотвори́ти, / Судие́ пра́веднейший, на престо́ле сла́вы Твоея́ седя́й, / река́ о́гненная пред Твое́ суди́лище ужаса́ющая влече́т всех, / предстоя́щим Тебе́ небе́сным си́лам, / челове́ком же суди́мым стра́хом, я́коже ко́ждо соде́ла: / тогда́ нас пощади́, и ча́сти Христе́ сподо́би спаса́емых, я́ко благоутро́бен, / ве́рою мо́лим Тя.

Кни́ги разгну́тся, явле́на бу́дут дея́ния челове́ков, / пред нестерпи́мым суди́лищем: / возшуми́т же юдо́ль вся стра́шным скрежета́нием пла́ча, / вся ви́дящи согреши́вшия, / ве́чнующим му́кам, судо́м пра́ведным Твои́м отпуща́емыя, / и безде́льно пла́чущия Ще́дре. / Те́мже Тя мо́лим, Бла́же: / пощади́ нас пою́щих Тя, / еди́не Многоми́лостиве.

Возглася́т трубы́, и истоща́тся гро́бы, / и воскре́снет челове́ческое все естество́ трепе́щущее, / до́брая соде́явшии, в ра́дости ра́дуются, / ча́юще мзду восприя́ти: / согреши́вшии же трепе́щут, лю́те рыда́юще, / в му́ку посыла́еми, и от избра́нных разлуча́еми. / Го́споди сла́вы, уще́дри нас я́ко Благий, / и ча́сти сподо́би возлюби́вших Тя.

Пла́чу и рыда́ю, / егда́ в чу́вство прииму́ о́гнь ве́чный, / тьму кроме́шную, и та́ртар, лю́тый червь, / скре́жет же па́ки зу́бный и непреста́нный, / боле́знь иму́щу бы́ти без ме́ры согреши́вшим, / и Тебе́ преблага́го нра́вом лука́вым прогне́вавшим, / от ни́хже еди́н и пе́рвый есмь аз окая́нный, / но Судие́, ми́лостию Твое́ю спаси́ мя, / я́ко благоутро́бен.

Слава, глас 8: Егда́ поста́вятся престо́ли и отве́рзутся кни́ги, / и Бог на суде́ ся́дет, / о кий страх тогда́ а́нгелом предстоя́щим в стра́се, / и реце́ о́гненней влеку́щей! / Что сотвори́м тогда ́во мно́гих гресе́х пови́ннии челове́цы? / Егда́же услы́шим зову́ща Его́, благослове́нныя Отца́ в Ца́рство, / гре́шныя же отсыла́юща в му́ку. / Кто потерпи́т стра́шнаго о́наго изрече́ния? / Но еди́не Человеколю́бче Спа́се, Царю́ веко́в, / пре́жде да́же кончи́на не приспе́ет, / покая́нием обрати́в, поми́луй мя.

И ныне, Богородичен 1-й, гласа.

Вход.

Свете Ти́хий святы́я сла́вы, Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподо́бными, Сы́не Бо́жий, живо́т дая́й: те́мже мир Тя сла́вит.

Прокимен: Госпо́дь воцари́ся: И прочее.

На литии, Слава, самогласен, глас 7:

Госпо́дни разуме́вше за́поведи, та́ко поживе́м: / а́лчущия напита́им, жа́ждущия напои́м, наги́я облече́м, / стра́нныя введе́м, боля́щия и в темни́це су́щия посети́м. / Да рече́т и к нам хотя́й суди́ти всей земли́: / прииди́те благослове́ннии Отца́ Моего́, / насле́дуйте угото́ванное вам Ца́рствие.

И ныне: Под кров Твой Влады́чице, / вси земноро́днии прибега́юще вопие́м Ти: / Богоро́дице упова́ние на́ше, / изба́ви ны от безме́рных прегреше́ний, / и спаси́ ду́ши на́ша.

На стиховне стихиры Осмогласника по алфавиту.

Слава, глас 8: Увы́ мне мра́чная душе́, / доко́ле от злых не отрева́ешися? / Доко́ле уны́нием слези́ши? / Что не помышля́еши о стра́шном часе́ сме́рти? / Что не трепе́щиши вся стра́шнаго суди́ща Спа́сова? / У́бо что отвеща́еши? / Или́ что отрече́ши? / Дела́ твоя́ предстоя́т на обличе́ние твое́, / дея́ния облича́ют клеве́щуща. / Про́чее о душе́, вре́мя наста́: / тецы́, предвари́, ве́рою возопи́й: / согреши́х, Го́споди, согреши́х Ти, / но вем, Человеколю́бче, благоутро́бие Твое́, Па́стырю до́брый, / да не разлучи́ши мене́ одесну́ю Тебе́ предстоя́ния, / вели́кия ра́ди ми́лости Твоея́.

И ныне, Богородичен: Безневе́стная Де́во, / Я́же Бо́га неизрече́нно заче́нши пло́тию, / Ма́ти Бо́га Вы́шняго, / Твои́х рабо́в мольбы́ приими́, Всенепоро́чная, / всем подаю́щи очище́ние прегреше́ний, / ны́не на́ша моле́ния прие́млющи, / моли́ спасти́ся всем нам.

Отпустительный: Богоро́дице Де́во, ра́дуйся: трижды. И прочее последование бдения. И бывает чтение в Деяниих апостольских.

На утрени

Бог Госпо́дь, на глас тропаря Осмогласника. Тропарь воскресный, и Богородичен, и обычное стихословие. Чтем же и о нищелюбии слово Богослова, на три деления, егоже начало: Му́жие бра́тие, и соубо́зии: И полиелей. Обычныя два псалма: припеваем же к сим и третий псалом со аллилуиею красною:

Псалом 136.

На река́х Вавило́нских, та́мо седо́хом и пла́кахом, внегда́ помяну́ти нам Сио́на. Аллилу́иа. На ве́рбиих посреде́ его обе́сихом орга́ны на́ша. Аллилу́иа. Я́ко та́мо вопроси́ша ны пле́ншии нас о словесе́х пе́сней и ве́дшии нас о пе́нии. Аллилу́иа. Воспо́йте нам от пе́сней Сио́нских. Аллилу́иа. Ка́ко воспое́м песнь Госпо́дню на земли́ чужде́й? Аллилу́иа. Аще забу́ду тебе́, Иерусали́ме, забве́на бу́ди десни́ца моя́. Аллилу́иа. Прильпни́ язы́к мой горта́ни моему́, а́ще не помяну́ тебе́, а́ще не предложу́ Иерусали́ма, я́ко в нача́ле весе́лия моего́. Аллилу́иа. Помяни́, Го́споди, сы́ны Едо́мския, в день Иерусали́мль, глаго́лющия: истоща́йте, истоща́йте до основа́ний его́. Аллилу́иа. Дщи Вавило́ня окая́нная. Блаже́н и́же возда́ст тебе́ воздая́ние твое́, е́же воздала́ еси́ нам. Аллилу́иа. Блаже́н и́же и́мет, и разбие́т младе́нцы твоя́ о ка́мень. Аллилу́иа.

Степенны гласа. Прокимен, и Евангелие утреннее рядовое. Воскресе́ние Христо́во: псалом 50.

Слава, глас 8: Покая́ния отве́рзи ми две́ри, Жизнода́вче, / у́тренюет бо дух мой ко хра́му свято́му Твоему́, / храм нося́й теле́сный весь оскверне́н: / но я́ко щедр, очи́сти / благоутро́бною Твое́ю ми́лостию.

И ныне, Богородичен: На спасе́ния стези́ наста́ви мя, Богоро́дице, / сту́дными бо окаля́х ду́шу грехми́, / и в ле́ности все житие́ мое́ ижди́х: / но Твои́ми моли́твами / изба́ви мя от вся́кия нечистоты́.

Таже, глас 6: Поми́луй мя, Бо́же, / по вели́цей ми́лости Твое́й, / и по мно́жеству щедро́т Твои́х, / очи́сти беззако́ние мое́.

Мно́жества соде́янных мно́ю лю́тых помышля́я окая́нный, / трепе́щу стра́шнаго дне су́днаго: / но наде́яся на ми́лость благоутро́бия Твоего́, / я́ко Дави́д вопию́ Ти: / поми́луй мя, Бо́же, / по вели́цей Твое́й ми́лости.

Канон воскресен, и Богородицы на 6: и Триоди на 8.

Канон, творение господина Феодора Студита, глас 6.

Песнь 1.

Ирмос: Помо́щник и покрови́тель бысть мне во спасе́ние, / Сей мой Бог, и просла́влю Его́, / Бог отца́ моего́, и вознесу́ Его́: / сла́вно бо просла́вися.

День стра́шный всенеизглаго́ланнаго Твоего́ прише́ствия страшу́ся помышля́я: / убоя́вся прови́жду, во́ньже предся́деши суди́ти живы́я и ме́ртвыя, / Бо́же мой Всеси́льне.

Егда́ прии́деши Бо́же, / во тьма́х и ты́сящах а́нгельских, небе́сных нача́л, / и мене́ окая́ннаго, сре́сти Тя Христе́ на о́блацех сподо́би.

Гряди́, приими́ душе́ моя́, той час и день, / егда́ Бог я́ве надста́нет, / и рыда́й, пла́чи, обрести́ся чиста́ в час истяза́ния.

Ужаса́ет мя и страши́т о́гнь негаси́мый гее́нский, / червь го́рький, скре́жет зубо́в, / но осла́би ми, оста́ви, / и стоя́нию мя, Христе́, избра́нных Твои́х соучини́.

Возжеле́ннаго Твоего́ гла́са, / святы́я Твоя́ зову́щаго на ра́дость, / да услы́шу и аз окая́нный, / и обря́щу Ца́рствия Небе́снаго неизрече́нное наслажде́ние.

Не вни́ди со мно́ю в суд, / нося́й моя́ дея́ния, словеса́ изыску́яй, и исправля́яй стремле́ния, / но щедро́тами Твои́ми презира́я моя́ лю́тая, / спаси́ мя Всеси́льне.

Слава, Троичен: Триипоста́сная Еди́нице, / нача́льнейшая Госпоже́ всех, совершеннонача́льное пренача́лие, / Сама́ нас спаси́, О́тче и Сы́не и Ду́ше Пресвяты́й.

И ныне, Богородичен: Кто роди Сы́на, несе́янна О́тчим зако́ном? / Сего́ у́бо ражда́ет Оте́ц без ма́тере. / Пресла́вное чу́до! / Ты бо родила́ еси́, Чи́стая, Бо́га вку́пе и Челове́ка.

Катавасия: Помо́щник и покрови́тель бысть мне во спасе́ние, / Сей мой Бог, и просла́влю Его́, / Бог отца́ моего́, и вознесу́ Его́: / сла́вно бо просла́вися.

Песнь 3.

Ирмос: Утверди́, Го́споди, на ка́мени за́поведей Твои́х / подви́гшееся се́рдце мое́, / я́ко еди́н Свят еси́, и Госпо́дь.

Госпо́дь гряде́т, и кто стерпи́т страх Его́? / Кто яви́тся лицу́ Его́? / Но гото́ва бу́ди, о душе́, ко сре́тению.

Предвари́м, пла́чем, примири́мся Бо́гу пре́жде конца́: / стра́шно бо суди́ще, на не́мже вси обнаже́ни ста́нем.

Поми́луй Го́споди, поми́луй мя, вопию́ Ти, / егда́ прии́деши со а́нгелы Твои́ми / отда́ти всем по достоя́нию дея́ний.

Нестерпи́мый, Го́споди, гнев, ка́ко стерплю́ суда́ Твоего́, / преслу́шав Твое́ повеле́ние? / Но пощади́, пощади́ мя в час суда́.

Обрати́ся, воздохни́ душе́ окая́нная, / пре́жде да́же жития́ торжество́ конца́ не прии́мет, / пре́жде да́же две́ри черто́га не затвори́т Госпо́дь.

Согреши́х, Го́споди, я́коже ины́й никто́же от челове́к, / прегреши́в па́че челове́ка: / пре́жде суда́ ми́лостив бу́ди ми, Человеколю́бче.

Слава, Троичен: Тро́ице про́стая, несозда́нная, / безнача́льное Естество́ в Тро́ице воспева́емое Ипоста́сей, / спаси́ ны, ве́рою покланя́ющияся держа́ве Твое́й.

И ныне, Богородичен: Прозябла́ еси́ Пречи́стая безсе́менным Рождество́м живо́е Сло́во, / воплоще́нное во утро́бе Твое́й, непрело́жное: / сла́ва Богома́ти, Рождеству́ Твоему́.

Катавасия: Утверди́, Го́споди, на ка́мени за́поведей Твои́х / подви́гшееся се́рдце мое́, / я́ко еди́н Свят еси́, и Госпо́дь.

Седален, глас 6:

Помышля́ю день стра́шный, / и пла́чуся дея́ний мои́х лука́вых: / ка́ко отвеща́ю безсме́ртному Царю́? / Ко́им же дерзнове́нием воззрю́ на Судию́ блу́дный аз? / Благоутро́бный О́тче, Сы́не Единоро́дный, Ду́ше Святы́й, поми́луй мя.

Слава: Во юдо́ли пла́ча, / в ме́сте е́же положи́л еси́, егда́ ся́деши Ми́лостиве, / сотвори́ти пра́ведный суд, / не объяви́ моя́ та́йная, / ниже́ посрами́ мене́ пред а́нгелы, / но пощади́ мя, Бо́же, и поми́луй мя.

И ныне, Богородичен: Упова́ние ми́ра блага́я Богоро́дице Де́во, / Твое́ и еди́ное стра́шное предста́тельство молю́: / умилосе́рдися на удобообстоя́тельныя лю́ди, / умоли́ ми́лостиваго Бо́га, / изба́витися душа́м на́шим от вся́каго преще́ния, / еди́на благослове́нная.

Песнь 4.

Ирмос: Услы́ша проро́к прише́ствие Твое́, Го́споди, и убоя́ся, / я́ко хо́щеши от Де́вы роди́тися, / и челове́ком яви́тися, и глаго́лаше: / услы́шах слух Твой, и убоя́хся, / сла́ва си́ле Твое́й, Го́споди.

Наста́ день, уже́ при две́рех суд, душе́ бо́дрствуй, / иде́же ца́рие вку́пе и кня́зи, бога́тии и убо́зии собира́ются / и восприи́мет по достоя́нию соде́янных от челове́к ки́йждо.

В чину́ свое́м, мона́х и иера́рх, / ста́рый и ю́ный, раб и влады́ка истя́жется, / вдови́ца и де́ва испра́вится: / и всем го́ре тогда́, не име́вшим житие́ непови́нное.

Неумы́тный суд Твой, неутае́нное Твое́ суди́ще хитросло́вия, / не вити́й худо́жество кра́дущее, / не свиде́телей непщева́ние отража́ющее пра́ведное, / в Тебе́ бо, Бо́зе всех, сокрове́нная предстоя́т.

Да не прииду́ в зе́млю пла́ча, / да не ви́жду ме́сто тьмы, Христе́ мой Сло́ве, / ниже́ свя́зан бу́ду рука́ма и нога́ма, / вне черто́га Твоего́ изве́рженный, / оде́жду нетле́ния оскверне́нную име́яй всеокая́нный.

Внегда́ отлучи́ши гре́шныя от пра́ведных, судя́й ми́ру, / еди́наго от ове́ц мя Твои́х сопричти́, / от ко́злищ разлуча́я мя, Человеколю́бче, / во е́же услы́шати гла́са о́наго благослове́ннаго Твоего́.

Испыта́нию быва́ему, / и кни́гам отверза́емым соде́янных, / что сотвори́ши, о душе́ окая́нная? / Что отвеща́еши на суди́щи, / не иму́щая пра́вды плоды́ принести́ / Христу́ и Соде́телю твоему́?

Слы́ша бога́таго во пла́мени му́ки рыданосло́вия, / пла́чуся и рыда́ю окая́нный, / того́жде сый осужде́ния, и молю́ся: / поми́луй мя, Спа́се ми́ра, во вре́мя суда́.

Слава, Троичен: Сы́на от Отца́, и Ду́ха сла́влю, я́ко от со́лнца свет и лучу́: / О́ваго у́бо рожде́ственне, / зане́ и рожде́ние, О́ваго же происхо́дне, зане́ и происхожде́ние, / собезнача́льную Боже́ственную Тро́ицу, / покланя́емую от вся́кия тва́ри.

И ныне, Богородичен: Де́вая Младе́нца роди́вшая, / и чистоту́ соблю́дшая, Чи́стая Ты яви́лася еси́ / Бо́га ро́ждши и Челове́ка, / еди́наго Того́ во обою́ зра́ку: / чу́до Твое́, Де́во Ма́ти, / ужаса́ет вся́кий слух и по́мысл.

Катавасия: Услы́ша проро́к прише́ствие Твое́, Го́споди, и убоя́ся, / я́ко хо́щеши от Де́вы роди́тися, / и челове́ком яви́тися, и глаго́лаше: / услы́шах слух Твой, и убоя́хся, / сла́ва си́ле Твое́й, Го́споди.

Песнь 5.

Ирмос: От но́щи у́тренююща, Человеколю́бче, / просвети́, молю́ся, / и наста́ви и мене́ на повеле́ния Твоя́, / и научи́ мя, Спа́се, твори́ти во́лю Твою́.

Тре́пет неисповеди́мый, и страх та́мо: / прии́дет бо Госпо́дь, и де́ло с Ним коего́ждо от челове́к, / и кто отсю́ду про́чее себе́ не воспла́чет?

Река́ о́гненная смуща́ет мя, истаява́ет мя, / стру́жет мя скре́жет зубо́в, тьма бе́здны: / и ка́ко, или́ что соде́яв, Бо́га уми́лостивлю?

Пощади́, пощади́, Го́споди, раба́ Твоего́, / да не когда́ преда́си мене́ го́рьким мучи́телем а́ггелом лю́тым: / в ни́хже несть та́мо поко́я обрести́.

Князь и вождь та́мо вку́пе, бога́тый и безсла́вный, / вели́кий ку́пно и ма́лый испра́вится ра́вно: / го́ре кому́ждо про́чее неугото́вленному.

Осла́би, оста́ви Го́споди, и прости́ ели́ка Ти согреши́х, / и не покажи́ мя та́мо пред а́нгелы во осужде́нии огня́, / и студа́ неконча́емаго.

Пощади́, пощади́, Го́споди, созда́ние Твое́: / согреши́х, осла́би ми, / я́ко естество́м чи́стый, Сам еси́ еди́н, / и и́ный ра́зве Тебе́ никто́же есть вне скве́рны.

Слава, Троичен: Еди́ницу естество́м Тя, Тро́ице, воспева́ю, / безнача́льную, непости́жную, / нача́льственное, ца́рское, пресоверше́нное еди́нство, / Бо́га, и Све́та, и Живота́, и Соде́теля ми́ру.

И ныне, Богородичен: В Рождестве́ Твое́м па́че естества́ Чи́стая, / зако́ни естества́ Тебе́ разори́шася я́ве, / и́бо без се́мене ражда́еши Преве́чнаго Бо́га, / от Отца́ рожде́ннаго.

Катавасия: От но́щи у́тренююща, Человеколю́бче, / просвети́, молю́ся, / и наста́ви и мене́ на повеле́ния Твоя́, / и научи́ мя, Спа́се, твори́ти во́лю Твою́.

Песнь 6.

Ирмос: Возопи́х всем се́рдцем мои́м / к ще́дрому Бо́гу, / и услы́ша мя от а́да преиспо́дняго, / и возведе́ от тли живо́т мой.

Во стра́шнем, Христе́, прише́ствии Твое́м, егда́ яви́шися с Небесе́, / и поста́вятся престо́ли, и кни́ги разгну́тся, / пощади́, пощади́ тогда́, Спа́се, созда́ние Твое́.

Та́мо ничто́же помощи́ мо́жет, Бо́гу су́щу Судии́, / ни тща́ние, ни ко́зни, ни сла́ва, ни дру́жба, / ра́зве от дел кре́пость твоя́, о душе́ моя́!

Та́мо вку́пе князь и вождь, ни́щий и бога́тый, душе́, / ни оте́ц возмо́жет ни ма́ти помога́ющи, / ни избавля́яй брат осужде́ния.

Стра́шное, душе́, истяза́ние помышля́ющи Судиино́, / ужасни́ся отсю́ду, угото́ви сло́во, / да не осу́дишися у́зами ве́чными.

Возми́ твое́, да не услы́шу, Го́споди, отсыла́емь от Тебе́, / ниже́, е́же поиди́ во о́гнь прокля́тых, / но возжеле́ннаго гла́са пра́ведных.

А́дских врат изба́ви мя, Го́споди, / про́пасти, и тьмы несвети́мыя от преиспо́дних, и огня́ негаси́маго, / и вся́кия ины́я му́ки ве́чныя.

Слава, Троичен: Тро́ичнаго еди́нства Божество́ пою́, / Отца́, и Сы́на, и Боже́ственнаго Ду́ха, / еди́наго нача́ла держа́ву, / соразделя́емаго треми́ начерта́ньми.

И ныне, Богородичен: Дверь Ты еси́, Ю́же еди́н про́йде вше́дый и изше́дый, / и ключи́не разреши́вый де́вства, Чи́стая, / Иису́с созда́вый Ада́ма, и Сын Твой.

Катавасия: Возопи́х всем се́рдцем мои́м / к ще́дрому Бо́гу, / и услы́ша мя от а́да преиспо́дняго, / и возведе́ от тли живо́т мой.

Кондак, глас 1: Егда́ прии́деши, Бо́же, на зе́млю со сла́вою, / и трепе́щут вся́ческая, / река́ же о́гненная пред суди́щем влече́т, / кни́ги разгиба́ются, и та́йная явля́ются, / тогда́ изба́ви мя от огня́ неугаси́маго / и сподо́би мя одесну́ю Тебе́ ста́ти, Судие́ Пра́веднейший.

Икос: Стра́шное суди́ще Твое́ помышля́я, преблаги́й Го́споди, и день су́дный, / ужаса́юся, и бою́ся, от со́вести моея́ облича́емь, / егда́ и́маши се́сти на престо́ле Твое́м, и твори́ти испыта́ние: / тогда́ отрещи́ся грехо́в никто́же возмо́жет, / и́стине облича́ющей, и боя́зни содержа́щей: / вельми́ у́бо возшуми́т тогда́ о́гнь гее́нский, / гре́шницы же возскреже́щут. / Те́мже мя поми́луй пре́жде конца́, и пощади́ мя, Судие́ Пра́веднейший.

Синаксарь.

Песнь 7.

Ирмос: Согреши́хом, беззако́нновахом, / непра́вдовахом пред Тобо́ю, / ниже́ соблюдо́хом, ниже́ сотвори́хом, / я́коже запове́дал еси́ нам, / но не преда́ждь нас до конца́, отце́в Бо́же.

Припаде́м и воспла́чемся пре́жде суда́ о́наго ве́рнии, / егда́ небеса́ поги́бнут, зве́зды спаду́т, и вся земля́ поколе́блется, / да ми́лостива обря́щем в коне́ц отце́в Бо́га.

Неумы́тное истяза́ние, стра́шный есть та́мо суд, / иде́же Судия́ неутае́н есть, иде́же лица́ несть в даре́х прия́ти: / тогда́ пощади́ мя, Влады́ко, и изба́ви вся́каго гне́ва Твоего́ стра́шнаго.

Госпо́дь гряде́т суди́ти, кто стерпи́т виде́ние Его́? / Вострепещи́ душе́ окая́нная, вострепещи́, / и угото́ви исхо́дищу дела́ твоя́, / да ми́лостива и милосе́рда обря́щеши Его́, / отце́в Бо́га благослове́нна.

Негаси́мый о́гнь смуща́ет мя, / горча́йший черве́й скре́жет, / ад душетле́нный страши́т мя, / благоуми́лен отню́д не быва́ю. / Но Го́споди Го́споди, пре́жде конца́ утверди́ мя стра́хом Твои́м.

Припа́даю Ти, и приношу́ Тебе́ я́коже сле́зы глаго́лы моя́: / согреши́х, я́коже не согреши́ блудни́ца, / и беззако́нновах, я́ко и́ный никто́же на земли́. / Но уще́дри, Влады́ко, творе́ние Твое́, и призови́ мя.

Обрати́ся, душе́, пока́йся, откры́й сокрове́нная, / глаго́ли Бо́гу вся ве́дущему: / Ты ве́си моя́ та́йная еди́не Спа́се, / но Сам мя поми́луй, я́коже пое́т Дави́д, по ми́лости Твое́й.

Слава, Троичен: Три, еди́но Существо́м, и еди́но Ли́цами, Три пою́ Сия́: / Оте́ц, Сын, и Святы́й Дух, / еди́на си́ла, хоте́ние и де́йство. / Еди́н Бог Трисвяты́й, / Ца́рство еди́но единонача́льнейшее.

И ныне, Богородичен: Прохо́дит красне́йший от черто́га чре́ва Твоего́ Бог, / я́коже Царь оде́янный боготка́нною багряни́цею, / обагре́ния та́йнаго пречи́стых крове́й Твои́х, Безневе́стная, / и ца́рствует земле́ю.

Катавасия: Согреши́хом, беззако́нновахом, / непра́вдовахом пред Тобо́ю, / ниже́ соблюдо́хом, ниже́ сотвори́хом, / я́коже запове́дал еси́ нам, / но не преда́ждь нас до конца́, отце́в Бо́же.

Песнь 8.

Ирмос: Его́же во́инства небе́сная сла́вят, / и трепе́щут херуви́ми и серафи́ми, / вся́ко дыха́ние и тварь, / по́йте, благослови́те и превозноси́те во вся ве́ки.

Стра́шнаго втора́го Твоего́, Го́споди, прише́ствия помышля́я сре́тение, / трепе́щу преще́ния Твоего́, / бою́ся гне́ва Твоего́, / от сего́ мя часа́ зову́, спаси́ во ве́ки.

Тебе́, Бо́гу судя́щу вся́ческая, / кто стерпи́т земноро́ден, сый стра́стен? / Негаси́мый бо о́гнь тогда́, и червь скреже́щущий вельми́, / осужде́нныя прии́мет во ве́ки.

Вся́кое дыха́ние егда́ призове́ши, е́же разсуди́ти Христе́ вку́пе: / вели́кий страх тогда́, ве́лия ну́жда, / то́кмо помога́ющим дея́нием во ве́ки.

Всех Судие́, Бо́же мой и Го́споди, / да услы́шу тогда́ гла́са Твоего́ вожделе́ннаго, / да уви́жду свет Твой вели́кий, / да узрю́ вселе́ния Твоя́, / да узрю ́сла́ву Твою́, / ра́дуяся во ве́ки.

Правосу́де Спа́се поми́луй, / и изба́ви мя огня́ и преще́ния, / его́же мне на суде́ пра́ведно подъя́ти, / осла́би ми пре́жде конца́, доброде́телию и покая́нием.

Егда́ ся́деши, Судие́, я́ко благоутро́бен, / и пока́жеши стра́шную сла́ву Твою́, Христе́, / о кий страх тогда́, пе́щи горя́щей, / и всем боя́щимся нестерпи́маго суди́ща Твоего́!

Благослови́м Отца́ и Сы́на и Свята́го Ду́ха, Го́спода.

Еди́наго Бо́га по Существу́ чту, / Три Ипоста́си пою́ определи́тельне, и́ныя, но не и́наковыя, / поне́же Божество́ еди́но в трие́х Ли́цех, / и́бо Оте́ц, и Сын, и Боже́ственный Дух.

И ны́не и при́сно и во ве́ки веко́в, ами́нь.

Богородичен: Из светле́йшаго чре́ва Твоего́ проше́д, / я́ко Жени́х из черто́га возсия́ Христо́с, / Свет ве́лий су́щим во тьме, / ибо пра́вды Со́лнце облиста́в, просвети́, Чи́стая, мир.

Хва́лим, благослови́м, покланя́емся Го́сподеви, пою́ще и превознося́ще во вся ве́ки.

Катавасия: Его́же во́инства небе́сная сла́вят, / и трепе́щут херуви́ми и серафи́ми, / вся́ко дыха́ние и тварь, / по́йте, благослови́те и превозноси́те во вся ве́ки.

Песнь 9.

Ирмос: Безсе́меннаго зача́тия / Рождество́ несказа́нное, / Ма́тере безму́жныя нетле́нен Плод, / Бо́жие бо рожде́ние обновля́ет естества́. / Те́мже Тя вси ро́ди, я́ко богоневе́стную Ма́терь, / правосла́вно велича́ем.

Госпо́дь гряде́т гре́шныя му́чити, пра́ведныя же спасти́: / воспла́чемся, и возрыда́им, и прии́мем чу́вство о́наго дне, / во́ньже безве́стная и та́йная откры́в, / челове́ком отда́ст по достоя́нию.

Пристра́шен и тре́петен бысть Моисе́й, ви́дя Тя от за́дних: / ка́ко же постою́, лице́ Твое́ ви́дя тогда́ аз окая́нный, егда́ прии́деши с Небесе́? / Но пощади́ мя, Ще́дре, ми́лостивным Твои́м призре́ннем.

Дании́л убоя́ся часа́ истяза́ния, / аз же окая́нный что постражду́ от него́, гряды́й Го́споди, стра́шнаго дне, / но даждь ми пре́жде конца́ благоуго́дно Тебе́ послужи́ти, / и улучи́ти Ца́рствие Твое́.

Огнь гото́вится, червь устроя́ется: / весе́лие, сла́ва, ослабле́ние, свет невече́рний, ра́дость пра́ведных: / и кто блаже́нный избе́гнути не восхо́щет муче́ния пе́рвых, насле́дивый втора́я?

Да мя не отврати́т от лица́ Твоего́, Го́споди, я́рость Твоего́ гне́ва, / ниже́ да услы́шу гла́са кля́твеннаго, во о́гнь отсыла́ющаго, / но да вни́ду в ра́дость нетле́ннаго Твоего́ черто́га и аз тогда́ со святы́ми Твои́ми.

Ум уязви́ся, те́ло острупи́ся, боле́знует дух, / сло́во изнемо́же, житие́ умертви́ся, коне́ц при две́рех. / Те́мже окая́нная моя́ душе́, что сотвори́ши, / егда́ прии́дет Судия́ испыта́ти твоя́?

Слава, Троичен: Еди́наго Единороди́телю, / единоро́днаго Сы́на О́тче, и еди́не еди́наго Све́те, Све́та сия́ние: / и еди́ный еди́не еди́наго Бо́га, Святы́й Ду́ше, Го́спода Госпо́дь, вои́стинну сый. / О Тро́ице Еди́нице Свята́я! / Спаси́ мя, богосло́вяща Тя.

И ныне, Богородичен: Чу́до Рождества́ Твоего́ удивля́ет мя, Всенепоро́чная, / ка́ко зачина́еши безсе́менно необыме́ннаго? / Рцы, ка́ко де́вствуеши ро́ждши я́ко Ма́ти? / Еже па́че естества́ ве́рою прие́м, Рожде́нному поклони́ся, / ели́ка хо́щет бо, и мо́жет.

Катавасия: Безсе́меннаго зача́тия / Рождество́ несказа́нное, / Ма́тере безму́жныя нетле́нен Плод, / Бо́жие бо рожде́ние обновля́ет естества́. / Те́мже Тя вси ро́ди, я́ко богоневе́стную Ма́терь, / правосла́вно велича́ем.

Ексапостиларий. Таже настоящий. Подобен: Со ученики́ взы́дем:

Стра́шный день суда́, и неизрече́нныя Твоея́ сла́вы, помышля́я / трепе́щу, Го́споди, вся́ко, и трясы́йся стра́хом вопию́: / на зе́млю егда́ прии́деши суди́ти, Христе́ Бо́же, вся́ческая со сла́вою, / от вся́каго изба́ви мя муче́ния, / одесну́ю Тебе́, Влады́ко, сподо́бивый мя ста́ти.

Другий. Подобен: Жены́ услы́шите:

Се день гряде́т Го́спода Вседержи́теля, / и кто стерпи́т страх прише́ствия о́наго? / День бо я́рости есть, и пещь горя́щая, во́ньже Судия́ ся́дет, / и по достоя́нию дея́ний кому́жде отдая́й.

Богородичен: Час испыта́ния, и стра́шнаго прише́ствия Человеколю́бца Влады́ки помышля́я, / весь трепе́щу, и се́туя, вопию́ Ти: / Судие́ мой пра́веднейший, и еди́не Многоми́лостиве, / ка́ющася приими́ мя Богоро́дицы моли́твами.

На хвалитех стихиры воскресны Осмогласника 4, и анатолиев един, и Триоди 4, глас 6. Самогласны.

Стих: Хвали́те Его́ в кимва́лех доброгла́сных, хвали́те Его́ в кимва́лех восклица́ния: / вся́кое дыха́ние да хва́лит Го́спода.

Помышля́ю день о́ный и час, / егда́ и́мамы вси на́зи и я́ко осужде́ни, / неумы́тному Судии́ предста́ти, / тогда́ труба́ возшуми́т вельми́, / и основа́ния земли́ подви́жатся, / и ме́ртвии от гробо́в воскре́снут, / и во́зрастом еди́нем вси бу́дут, / и всех та́йная явле́нна предста́нут пред Тобо́ю, / и возрыда́ют, и воспла́чутся, / и во о́гнь кроме́шный оты́дут, и́же никогда́же пока́яшася, / и в ра́дость и весе́лие, пра́ведных жре́бий / вни́дет в черто́г Небе́сный.

Стих: Испове́мся Тебе́ Го́споди, всем се́рдцем мои́м, / пове́м вся чудеса́ Твоя́.

О каковы́й час тогда́, и день стра́шный, / егда́ ся́дет Судия́ на престо́ле стра́шном! / Кни́ги разгиба́ются, и дея́ния облича́ются, / и та́йная тьмы явле́на быва́ют, / а́нгели обтека́ют, собира́юще вся язы́ки. / Прииди́те, услы́шите ца́рие и кня́зи, раби́и свобо́дни, / гре́шницы и пра́ведницы, бога́тии и ни́щии, / я́ко гряде́т Судия́, хотя́й суди́ти всей вселе́нней. / И кто претерпи́т пред лице́м Его́, / егда́ а́нгели предста́нут облича́юще / дея́ния, помышле́ния, и мы́сли, я́же в нощи́ и во дни? / О каковы́й час тогда́! / Но пре́жде да́же не приспе́ет кончи́на, / потщи́ся зову́щи душе́: / Бо́же, обрати́в спаси́ мя, / я́ко еди́н благоутро́бен.

Глас 8. Стих: Возвеселю́ся и возра́дуюся о Тебе́, / пою́ и́мени Твоему́, Вы́шний.

Дании́л проро́к, муж жела́ний быв, / власти́тельное Бо́жие ви́дев, си́це вопия́ше: / Судия́ се́де, и кни́ги разгну́шася. / Блюди́, душе́ моя́, пости́ши ли ся? / Бли́жняго твоего́ не пре́зри. / От бра́шен воздержи́ши ли ся? / Бра́та твоего́ не осужда́й, / да не во о́гнь отсыла́ема сгори́ши я́ко воск, / но да без поткнове́ния / введе́т тя Христо́с в Ца́рствие Свое́.

Глас 1. Стих: Воскресни́, Го́споди Бо́же мой, да вознесе́тся рука́ Твоя́, / не забу́ди убо́гих Твои́х до конца́.

Предочи́стим себе́, бра́тие, цари́цею доброде́телей, / се бо прии́де, бога́тство нам благи́х подаю́щи, / страсте́й утоля́ет дме́ния, / и Влады́це примиря́ет прегреши́вшия. / Те́мже с весе́лием сию́ прии́мем, вопию́ще Христу́ Бо́гу: / воскресы́й из ме́ртвых, неосужде́ны нас сохрани́, / славосло́вящия Тя еди́наго Безгре́шнаго.

Слава: паки тойже стих.

И ныне: Преблагословенна еси, Богородице Дево, / Воплощшим бо ся из Тебе ад пленися, / Адам воззвася, клятва потребися, Ева свободися, / смерть умертвися, и мы ожихом. / Тем воспевающе вопием: / благословен Христос Бог, благоволивый тако, слава Тебе.

Славословие великое и отпуст. Таже, обычная литиа в притворе, в нейже поем: Слава, и ныне, стихиру евангельскую. Присовокупляем и час 1-й, в немже чтется оглашение преподобнаго отца нашего Феодора Студита.

На литургии

Изобразительная. И блаженна гласа, на 6, и от канона Триоди песнь 6, на 4.

Кондак Триоди, глас 1: Егда́ прии́деши, Бо́же, на зе́млю со сла́вою, / и трепе́щут вся́ческая, / река́ же о́гненная пред суди́щем влече́т, / кни́ги разгиба́ются, и та́йная явля́ются, / тогда́ изба́ви мя от огня́ неугаси́маго / и сподо́би мя одесну́ю Тебе́ ста́ти, Судие́ Пра́веднейший.

Прокимен, глас 3: Ве́лий Госпо́дь наш, и ве́лия кре́пость Его́, / и ра́зума Его́ несть числа́.

Стих: Хвали́те Го́спода, я́ко благ псало́м, Бо́гови на́шему да услади́тся хвале́ние.

Апостол к Коринфяном, зачало 140.

Бра́тие, бра́шно нас не поста́вит пред Бо́гом: ниже́ бо а́ще я́мы, избы́точествуем, ниже́ а́ще не я́мы, лиша́емся. Блюди́те же, да не ка́ко власть ва́ша сия́ преткнове́ние бу́дет немощны́м. А́ще бо кто ви́дит тя, иму́ща ра́зум, в тре́бищи возлежа́ща, не со́весть ли его́ немощна́ су́щи сози́ждется идоложе́ртвенная я́сти? И поги́бнет немощны́й брат в твое́м ра́зуме, его́же ра́ди Христо́с у́мре. Та́коже согреша́юще в бра́тию, и бию́ще их со́весть не́мощну су́щу, во Христа́ согреша́ете. Те́мже а́ще бра́шно соблазня́ет бра́та моего́, не и́мам я́сти мя́са во ве́ки, да не соблазню́ бра́та моего́. Несмь ли апо́стол? Несмь ли свобо́дь? Не Иису́са Христа́ ли Го́спода на́шего ви́дех? Не де́ло ли мое́ вы есте́ о Го́споде? А́ще у́бо ины́м несмь апо́стол, но у́бо вам есмь. Печа́ть бо моего ́апо́стольства вы есте́ о Го́споде.

Аллилуиа, глас 8.

Стих 1: Прииди́те возра́дуемся Го́сподеви, воскли́кнем Бо́гу Спаси́телю на́шему.

Стих 2: Предвари́м лице́ Его́ во испове́дании, и во псалме́х воскли́кнем Ему́.

Евангелие от Матфея, зачало 106.

Рече́ Госпо́дь: егда́ прии́дет Сын Челове́ческий в сла́ве Свое́й и вси святи́и а́нгели с Ним, тогда́ ся́дет на престо́ле сла́вы Своея́. И соберу́тся пред Ним вси язы́цы, и разлучи́т их друг от дру́га, я́коже па́стырь разлуча́ет о́вцы от ко́злищ. И поста́вит о́вцы одесну́ю Себе́, а ко́злища ошу́юю. Тогда́ рече́т Царь су́щим одесну́ю Его́: прииди́те, благослове́ннии Отца́ Моего́, насле́дуйте угото́ванное вам Ца́рствие от сложе́ния ми́ра. Взалка́хся бо, и да́сте Ми я́сти: возжада́хся, и напои́сте Мя: стра́нен бех, и введо́сте Мене́. Наг, и оде́ясте Мя: бо́лен, и посети́сте Мене́: в темни́це бех, и приидо́сте ко Мне. Тогда́ отвеща́ют Ему́ пра́ведницы, глаго́люще: Го́споди, когда́ Тя ви́дехом а́лчуща, и напита́хом; или́ жа́ждуща, и напои́хом? Когда́ же Тя ви́дехом стра́нна, и введо́хом; или́ на́га, и оде́яхом? Когда́ же Тя ви́дехом боля́ща, или́ в темни́це, и приидо́хом к Тебе́? И отвеща́в Царь рече́т им: ами́нь глаго́лю вам, поне́же сотвори́сте еди́ному сих бра́тий Мои́х ме́ньших, Мне сотвори́сте. Тогда́ рече́т и су́щим ошу́юю Его́: иди́те от Мене́, прокля́тии, во о́гнь ве́чный, угото́ванный диа́волу и а́ггелом его́. Взалка́хся бо, и не да́сте Ми я́сти: возжада́хся, и не напои́сте Мене́. Стра́нен бех, и не введо́сте Мене́; наг, и не оде́ясте Мене́; бо́лен и в темни́це, и не посети́сте Мене́. Тогда́ отвеща́ют Ему́ и ти́и, глаго́люще: Го́споди, когда́ Тя ви́дехом а́лчуща, или́ жа́ждуща, или́ стра́нна, или́ на́га, или́ бо́льна, или́ в темни́це, и не послужи́хом Тебе́? Тогда́ отвеща́ет им, глаго́ля: ами́нь глаго́лю вам, поне́же не сотвори́сте еди́ному сих ме́нших, ни Мне сотвори́сте. И и́дут си́и в му́ку ве́чную, пра́ведницы же в живо́т ве́чный.

Причастен: Хвали́те Го́спода с Небе́с, хвали́те Его́ в Вы́шних. Другий: Ра́дуйтеся, пра́веднии, о Го́споде, пра́вым подоба́ет похвала́. Аллилу́иа, трижды.

Понедельник сырный

В неде́лю ве́чера

На Го́споди воззва́х, пое́м я́ко обы́чно, стихи́ры Oсмогла́сника 3, и мине́и настоя́щаго свята́го 3. Сла́ва, и ны́не, Богоро́дичен.

На стихо́вне же оставля́ется Oсмогла́сник, и пое́м самогла́сен дне́, о́ба ли́ка вку́пе. Гла́с 8.

Ласкосе́рдствовавше пе́рвую подъя́хом наготу́, победи́вшеся го́рьким вку́сом, и от Бо́га изгна́ни бы́хом. Но возведе́мся к покая́нию, и чу́вства очи́стим, к ни́мже бра́нь, вхо́д поста́ творя́ще: наде́ждею благода́ти сердца́ известву́юще, не бра́шны, в ни́хже не по́льзовашася ходи́вшии. и сне́стся на́ми а́гнец Бо́жий, во свяще́нной и светоно́сной но́щи воскре́сения, на́с ра́ди приведе́ное заколе́ние, ученико́м приобще́нное в ве́чер та́инства, и тьму́ разоря́ющее неве́дения све́том его́ воскре́сения.

Сти́х: К тебе́ возведо́х о́чи мои́, живу́щему на Небеси́. Се́ я́ко о́чи ра́б в руку́ госпо́дий свои́х, я́ко о́чи рабы́ни в руку́ госпожи́ своея́: та́ко о́чи на́ши ко Го́споду Бо́гу на́шему, до́ндеже уще́дрит ны́.

И па́ки то́йже самогла́сен: Ласкосе́рдствовавше:

Сти́х 2: Поми́луй на́с Го́споди, поми́луй на́с, я́ко по мно́гу испо́лнихомся уничиже́ния: наипа́че напо́лнися душа́ на́ша поноше́ния гобзу́ющих, и уничиже́ния го́рдых.

И пое́м му́ченичен в то́йже гла́с: Му́ченцы Госпо́дни, вся́ко ме́сто освяща́ете, и вся́к неду́г врачу́ете: и ны́не моли́те, изба́витися се́тей вра́жиих душа́м на́шим, мо́лимся.

Сла́ва, и ны́не, Богоро́дичен, гла́с то́йже: Небе́сная пою́т тя́ благода́тная, Ма́ти безневе́стная: и мы́ славосло́вим неизсле́дованное твое́ рождество́, Богоро́дице, моли́ спасти́ся душа́м на́шим.

В понеде́льник сы́рный на у́трени

На Бо́г Госпо́дь, тропа́рь свято́му, два́жды. Сла́ва, и ны́не, Богоро́дичен по гла́су. По 1-м стихосло́вии седа́лен Oсмогла́сника. И чте́м сло́во Вели́каго Васи́лиа [о е́же, Внима́й себе́.] По 2-м стихосло́вии пое́м трио́ди, гла́с 1.

Подо́бен: Ка́мени запеча́тану:

Отверзо́шася Боже́ственнаго покая́ния преддве́рия: присту́пим усе́рдно, очи́стивше телеса́, бра́шен и страсте́й отложе́ния творя́ще, я́ко послу́шницы Христа́, призва́вшаго ми́р в ца́рствие Небе́сное, десяти́ны всего́ ле́та принося́ще все́х царю́, я́ко да и Воскресе́ние его́ любо́вию у́зрим.

Сла́ва, то́йже па́ки.

И ны́не, Богоро́дичен: Ру́це твои́ Боже́ственнии, и́миже соде́теля носи́ла еси́ Де́во пресвята́я, воплоще́нна Божество́м, просте́рши умоли́, изба́витися на́м от искуше́ний, и страсте́й и бе́д, восхваля́ющим тя́ любо́вию, и вопию́щим тебе́: сла́ва все́льшемуся в тя́, сла́ва проше́дшему из тебе́, сла́ва свободи́вшему на́с рождество́м твои́м.

Кано́ны же пое́м я́коже обы́чай во окто́ихе: и в мине́и свято́му. В ко́их же пе́снех прихо́дит трипе́снец, а́ще ли е́сть двоирмо́сен, оставля́ем о́ба кано́на окто́иха: и пое́м в мине́и кано́н со ирмосо́м на 6, и в трио́ди на 8. Кано́н мине́и, и настоя́щий трипе́снец.

Творе́ние господи́на Ио́сифа, гла́с 1.

Пе́снь 1.

Ирмо́с: Пе́снь побе́дную пои́м вси́ Бо́гу, сотво́ршему ди́вная чудеса́ мы́шцею высо́кою, и спа́сшему Изра́иля, я́ко просла́вися.

Све́тлая предпра́зднства воздержа́ния, све́тлая предпу́тия поста́ дне́сь. те́мже стеце́мся в наде́жде бра́тие, и усе́рдии мно́зем.

Ада́му пра́отцу преступле́нием поревнова́в, изгна́н бы́х от сла́дости окая́нный. те́мже припа́даю ти́ в покая́нии и пла́чи: Го́споди, спаси́ мя.

Нача́ло умиле́ния и покая́ния, злы́х отчужде́ние, и страсте́й воздержа́ние. те́мже потщи́мся отсече́ние лука́вых де́л сотвори́ти.

Богоро́дичен: Но́щию прегреше́ний омраче́н, к тебе́ ро́ждшей су́щим во тьме́ со́лнце пра́вды Христа́, ны́не прибега́ю приле́жно, Влады́чице спаси́ мя.

И́ный трипе́снец. Ирмо́с то́йже: Се́ предотве́рзеся покая́ния две́рь Боголю́бцы: прииди́те у́бо, потщи́мся вни́ти то́ю, пре́жде да́же не заключи́т сию́ Христо́с, я́ко недосто́йным на́м.

Ве́сну возвеща́ющая прибли́жися сия́, ны́не предочисти́тельная седми́ца всечестна́я, свяще́нных посто́в, телеса́ и ду́ши все́х просвеща́ющая.

Сла́ва, Тро́ичен: Несли́тная, несозда́нная, Тро́ице свята́я, еди́нице преблага́я, о́тче, и Сы́не, и Ду́ше сро́дный, покланя́ющияся тебе́ ве́рно, при́сно спаса́й.

И ныне, Богоро́дичен: Победи́шася, всечестна́я, в тебе́ преде́лы Де́во естества́: пребыва́еши бо ро́ждши без му́жа Бо́га, я́коже пре́жде рождества́ чи́стая, па́ки невреди́ма.

Та́же ирмо́с: Пе́снь побе́дную пои́м вси́ Бо́гу, сотво́ршему ди́вная чудеса́ мы́шцею высо́кою, и спа́сшему Изра́иля, я́ко просла́вися.

По 3-й пе́сни седа́лен: Сла́ва, и ны́не, Богоро́дичен.

По 6-й пе́сни конда́к, и и́кос свята́го.

Пе́снь 8.

Ирмо́с: Его́же ужаса́ются а́нгели и вся во́инства, я́ко Творца́ и Го́спода, по́йте свяще́нницы, просла́вите о́троцы, благослови́те лю́дие, и превозноси́те во вся ве́ки.

Житие́ мое́ все́ блу́дно ижди́в, гра́жданом рабо́тах го́рьким и лука́вым: но жела́юща мя́ к твои́м щедро́там ны́не обрати́тися Христе́, не пре́зри.

Образ жития́ моего́ сра́мный, и лю́тый: ми́лость безме́рная, человеколю́бче спа́се, твоего́ благоутро́бия, покая́ния вре́мя да́ждь ми́ прося́щу, и любо́вию тя́ пою́щу.

Ка́инову поревнова́х окая́нному житию́, ума́ достоя́ние умертви́в и́стинно, и трепе́щу суда́ твоего́ благоде́телю: не осуди́ мене́ с си́м во ве́ки.

Богоро́дичен: Де́во всепе́тая, еди́на к Бо́гу ве́рных су́щи по́мощь тве́рдая, тьмы́ мя изба́ви, и муче́ния належа́щаго лука́вно живу́щим.

И́ный. Ирмо́с: Пе́снь тебе́ прино́сим безпло́тных, я́коже о́троцы в пещи́, и пою́ще глаго́лем: благослови́те вся́ дела́ Госпо́дня Го́спода.

Сие́ вре́мя е́сть покая́ния, те́мже благому́дренно начне́м бра́тие, вопию́ще: благослови́те дела́ Госпо́дня Го́спода.

Дне́сь бра́шен отре́кшеся, потщи́мся де́лом и прегреше́ний досто́йно ка́ятися: благослови́те дела́ Госпо́дня Го́спода.

Благослови́м Отца́, и Сы́на, и Свята́го Ду́ха, Го́спода.

Тро́ичен: Сла́ва тебе́ неви́димая Тро́ице свята́я, во еди́нице покланя́емая, ю́же ве́рно сла́вим: спаса́й рабы́ твоя́ от вся́каго вре́да.

И ныне, Богоро́дичен: Ра́дуйся всеблаже́нная чи́стая Де́во: ра́дуйся Госпо́дня рабо́, и Ма́ти: ра́дуйся покро́ве ми́ра Богоро́дице благослове́нная, Мари́е всесве́тлая.

Хва́лим, благослови́м, покланя́емся Го́сподеви, пою́ще и превознося́ще во вся ве́ки.

Ирмо́с: Пе́снь тебе́ прино́сим безпло́тных, я́коже о́троцы в пещи́, и пою́ще глаго́лем: благослови́те вся́ дела́ Госпо́дня Го́спода.

Пе́снь 9.

Ирмо́с: Светоно́сный о́блак, во́ньже всех Влады́ка, я́ко дождь с небесе́ на руно́, сни́де и воплоти́ся нас ра́ди, быв Челове́к, Безнача́льный, велича́ем вси я́ко Ма́терь Бо́га на́шего Чи́стую.

Ми́рным постоя́нием, чи́стою любо́вию свяще́ннейшее вре́мя свята́го поста́ восприи́мем ве́рнии, прося́ще оставле́ния, и́хже ки́йждо согреши́: я́ко да та́мошнюю улучи́м ра́дость.

Се́ вре́мя покая́ния, предпра́зднственный се́й посто́в вхо́д: воста́ни душе́ моя́, благоде́телю и Бо́гу те́пле примири́ся, я́ко да суда́ избе́гнеши о́наго пра́веднаго и стра́шнаго вои́стинну.

Посто́в вхо́ды и преддве́рия, вси́ да не оскверни́м зле́ невоздержа́нием и пия́нством: но в чистоте́ помышле́ний усе́рдно вни́дем, прие́мше нетле́ния венцы́ и трудо́в досто́йне плоды́.

Богоро́дичен: о на́с моля́щи блага́го не преста́й, не́мощь на́шу ве́дущаго еди́наго: гла́да же, и па́губы, и тру́са, и вся́каго озлобле́ния изба́витися чту́щему тя́ гра́ду, Богоро́дице, упова́ние земноро́дных.

И́ный. Ирмо́с: Тебе́ ви́деную две́рь Иезеки́илем проро́ком, е́юже никто́же про́йде, то́кмо Бо́г еди́н, Богоро́дице Де́во, пе́сньми почита́ем.

Введе́ся вре́мя душе́ моя́ покая́ния, не небрези́: а́лчущим да́ждь хле́б, моли́ся Го́сподеви на вся́кий де́нь, и но́щь, и ча́с, да спасе́т тя́.

Мя́с, и про́чих бра́шен я́коже удале́ние сотвори́хом, та́ко и вся́кия вражды́ к бли́жним вку́пе, блуда́ же и лжи́, и вся́кия зло́бы убежи́м.

Сла́ва, Тро́ичен: Еди́ному покланя́юся естество́м безнача́льному Божеству́, треми́ же ли́цами сла́влю в Тро́ице еди́ницу неразде́льную, и сопресто́льную.

И ныне, Богоро́дичен: Ты́ еси́ ве́рных Де́во похвала́, упова́ние и предста́тельство: тя́ пе́сньми пе́ний сла́вим непреста́нно Богоро́дице Мари́е, спаси́ рабы́ твоя́.

Ирмо́с: Тебе́ ви́деную две́рь Иезеки́илем проро́ком, е́юже никто́же про́йде, то́кмо Бо́г еди́н, Богоро́дице Де́во, пе́сньми почита́ем.

Свети́лен окто́иха: Сла́ва: свято́му, а́ще е́сть. А́ще ли ни́: Сла́ва, и ны́не, Богоро́дичен.

На стихо́вне стихи́ра самогла́сна, Гла́с 3:

На вся́кое вре́мя по́ст поле́зен е́сть, изволя́ющим и творя́щим и́: ниже́ бо искуше́ние де́монское дерза́ет на постя́щагося: но и храни́тели жи́зни на́шея а́нгели, люботру́днейше с на́ми пребыва́ют, посто́м очи́стившимися.

Сти́х: Испо́лнихомся зау́тра ми́лости твоея́ Го́споди, и возра́довахомся, и возвесели́хомся: во вся́ дни́ на́ша возвесели́хомся, за дни́ в ня́же смири́л ны́ еси́, ле́та в ня́же ви́дехом зла́я. и при́зри на рабы́ твоя́, и на дела́ твоя́, и наста́ви сы́ны и́х.

И пое́м па́ки ту́же стихи́ру.

Та́же сти́х: И бу́ди све́тлость Го́спода Бо́га на́шего на на́с, и дела́ ру́к на́ших испра́ви на на́с, и де́ло ру́к на́ших испра́ви.

Му́ченичен: Святы́х страстоте́рпцев па́мять, прииди́те лю́дие вси́ почти́м: зане́ позо́р бы́вше а́нгелом и челове́ком, побе́дныя венцы́ от Христа́ прия́ша, и мо́лятся о душа́х на́ших.

Сла́ва, и ны́не, Богоро́дичен, то́йже гла́с:

Без се́мене зачала́ еси́ от Ду́ха свята́го, и славосло́вяще воспева́ем тя́: ра́дуйся всесвята́я Де́во.

Ве́домо же бу́ди, я́ко в понеде́льник сы́рныя неде́ли яди́м два́жды дне́м.

Вторник сырный

В понеде́льник ве́чера

На Го́споди воззва́х, стихи́ры я́ко обы́чно.

На стихо́вне самогла́сен, два́жды. Гла́с 8:

Посто́м очи́ститися потщи́мся, от скве́рны прегреше́ний на́ших, и ми́лостию и человеколю́бием к ни́щим, вни́ти в черто́г жениха́ Христа́, подаю́щаго на́м ве́лию ми́лость.

И глаго́лем обы́чныя стихи́, я́коже вчера́.

Му́ченичен: Му́ченцы Госпо́дни, моли́те Бо́га на́шего, и испроси́те душа́м на́шим мно́жество щедро́т, и очище́ние мно́гих прегреше́ний, мо́лимся.

Сла́ва, и ны́не, Богоро́дичен: Пресла́вную и пречи́стую Богоро́дицу, и́стинную я́ко Ма́терь Бо́жию, воспои́м благоче́стно, ра́доватися то́й глаго́люще я́ко а́нгел: ра́дуйся Ма́ти свята́я воплоще́ннаго Сы́на Бо́жия. ра́дуйся жили́ще свята́го Ду́ха, моля́щая при́сно о на́с, во е́же спасти́ся душа́м на́шим.

И про́чее после́дование.

Во вто́рник сы́рный на у́трени

По 2-м стихосло́вии седа́лен, гла́с 8.

Подо́бен: Прему́дрость, и сло́во:

Пребла́ги́й сло́ве, со отце́м и Ду́хом созда́вый ви́димая вку́пе и неви́димая, неизрече́нною му́дростию твое́ю, све́тлаго поста́ вре́мя прейти́, в ми́ре глубо́це благоволи́ благоутро́бне, разреша́я пре́лесть го́рькаго греха́, подая́ умиле́ние и исцеле́ний сле́зы, и прегреше́ний проще́ние, да несумне́нною душе́ю, усе́рдным Ду́хом постя́щеся, со а́нгелы пое́м держа́ву твою́.

Сла́ва, то́йже. И ны́не, Богоро́дичен:

Прему́дрость и сло́во в твое́м чре́ве, заче́ншая неизрече́нно Ма́ти Бо́жия, ми́ру родила́ еси́ ми́р содержа́щаго, и на объя́тиях держа́ла еси́ вся́ объе́млющаго пищеда́теля все́х и созда́теля, и Го́спода, те́мже молю́ тя всепе́тая Де́во, и ве́рою сла́влю тя́, изба́витися прегреше́ний мои́х, егда́ и́мам предста́ти пред лице́м созда́теля моего́, Влады́чице Де́во чи́стая, твою́ по́мощь тогда́ ми да́руй: и́бо мо́жеши, ели́ка хо́щеши всенепоро́чная.

Чте́м же и Вели́каго Васи́лиа сло́во о благодаре́нии. Та́же псало́м 50. Кано́ны пое́м Oсмогла́сника и мине́и, я́коже в понеде́льник указа́ся: та́кожде и в про́чее после́дуй.

И трипе́снец господи́на Ио́сифа. Гла́с 3.

Пе́снь 2.

Ирмо́с: Яко ту́ча на тро́скот, и я́ко и́ней на се́но, да сни́дут на зе́млю, глаго́ли мои́.

Яко у́тро возсия́ на́м, покая́ния зари́, преддве́рия све́тло воздержа́ния.

Тьмы́ мя изба́ви Христе́ вне́шния, мно́жеством ми́лости твоея́, я́ко еди́н ми́лостив.

Огня́ мя исхи́ти, и че́рвия спа́се неусыпа́ющаго, покая́ния прилежа́нием очище́нна.

Богоро́дичен: Де́во всепе́тая, бу́ди на́м пу́ть покая́ния, ко спасе́ния веду́щий две́рем.

И́ный. Ирмо́с, гла́с 2: Внемли́те лю́дие мои́ зако́ну моему́, приклони́те у́хо ва́ше во глаго́лы у́ст мои́х: я́ко и́мя твое́ Го́споди, призва́х.

Вре́мя покая́ния наста́, потщи́мся Христолю́бцы очи́ститися все́х прегреше́ний, и яви́тися Влады́це блаже́нни.

По́ст чи́стый, безгре́шный потщи́мся соверши́ти ны́не непреста́нно, да обря́щем прегреше́ний оставле́ние.

Еси́ бо Христе́ многоми́лостив все́х бла́же, при́сно прие́мляй в покая́ние: те́мже вси́ тя при́сно сла́вим.

Сла́ва, Тро́ичен: Тро́ицу во еди́нице просла́вим, несеко́мую, неслия́нну, неразде́льну существо́м, разде́льна же ли́цы Бо́га.

И ныне, Богоро́дичен: Чи́стая Де́во Ма́ти, умоли́, его́же воплоти́ла еси́ я́ко челове́ка Де́во, и сло́ва: да спасе́т от бе́д рабы́ твоя́.

Ирмо́с: Внемли́те лю́дие мои́ зако́ну моему́, приклони́те у́хо ва́ше во глаго́лы у́ст мои́х: я́ко и́мя твое́ Го́споди, призва́х.

Пе́снь 8.

Ирмо́с: Из безнача́льнаго Отца́ рожде́ннаго пре́жде ве́к Бо́га, и в после́дняя от Богоро́дицы в пло́ть обле́кшася, я́ко соверше́нна Челове́ка и Бо́га и́стинна, по́йте, благослови́те и превозноси́те во вся́ ве́ки.

Раска́яния вре́мя, покая́ния показа́ти плоды́ досто́йны Бо́гу, душе́ моя́ потщи́ся, воста́ни, и возопи́й приле́жно, в поще́ниих и моли́твах: по́йте, благослови́те и превозноси́те Христа́ во ве́ки.

Предочи́стим бра́тие душе́вная чу́вства, и Го́сподеви ны́не прилепи́мся о́бразы умиле́ния, вопию́ще чи́сте покая́нием чи́стым: по́йте, благослови́те и превозноси́те Христа́ во ве́ки.

Уловля́ющаго врага́ ласкосе́рдыми воспомина́ньми, и невоздержа́нием сла́сти кра́ткия паля́ща чу́вство, умертви́ти потщи́мся приле́жною моли́твою, пою́ще, благословя́ще и превознося́ще Христа́ во ве́ки.

Богоро́дичен: Онебеси́вшая на́ше земно́е отрокови́це смеше́ние, оляде́вшую и истле́вшую души́ моея́ бразду́, ту́чами твои́х щедро́т, плодоно́сну доброде́тельми покажи́ вопию́щу, и превознося́щу Христа́ во ве́ки.

И́ный. Ирмо́с: В купине́ Моисе́ю Де́вы чу́до, на сина́йстей горе́, прообрази́вшаго иногда́, по́йте, благослови́те и превозноси́те во вся́ ве́ки.

Предочи́стимся ны́не, не бра́шны то́кмо, но и дея́ньми, и начне́м ве́рнии те́плым помышле́нием: да созда́телю све́тли яви́мся во ве́ки.

Си́це на́м пости́тися подоба́ет, не во вражде́ и бра́ни, не в за́висти и рве́нии, не во тщесла́вии и ле́сти сокрове́нней, но я́коже Христо́с, в смиренному́дрии.

Ми́лующии, рече́ ни́щия, спа́су взаи́м даю́т разу́мно. о ра́дости неуподоби́мыя! подае́т бо бога́тно воздая́ния до́брых, во вся́ ве́ки.

Благослови́м Отца́, и Сы́на, и Свята́го Ду́ха, Го́спода.

Тро́ичен: Сла́ва Отцу́, и Сы́ну, и Свято́му Ду́ху: еди́н бо Бо́г, три́. Со а́нгелы непреста́нно челове́цы восхваля́ем тя́, всесвята́я Тро́ице: во вся́ ве́ки.

И ныне, Богоро́дичен: Ра́дуйся Де́во чи́стая Богоро́дице Мари́е, очисти́лище ми́ра, правосла́вных ро́г, моли́ изба́витися от негаси́маго огня́, тя́ славосло́вящим во вся́ ве́ки.

Хва́лим, благослови́м, покланя́емся Го́сподеви, пою́ще и превознося́ще во вся ве́ки.

Ирмо́с: В купине́ Моисе́ю Де́вы чу́до, на сина́йстей горе́, прообрази́вшаго иногда́, по́йте, благослови́те и превозноси́те во вся́ ве́ки.

Пе́снь 9.

Ирмо́с: Тебе́ неопали́мую купину́, и Святу́ю Де́ву, Ма́терь Све́та, и Богоро́дицу, наде́жду все́х на́с велича́ем.

Отве́рзи на́м ми́лости твоея́ пречи́стыя утро́бы, покая́ние челове́ком во спасе́ние дарова́вый еди́не спа́се многоми́лостиве.

Увы́ мне́, ко́е стра́шное о́ное неумы́тное суди́лище, на не́мже и́мамы на́зи твори́ти сло́во, и́хже в житии́ зле́ соде́яхом?

Одожди́ на́м благоутро́бия благоде́телю ка́плю, потопля́ющую на́шу скве́рну всю́, вины́ покая́ния на́м подава́я.

Вси́ усе́рдным се́рдцем, в свята́го поста́ преддве́рия све́тло совше́дше, благода́рственныя пе́сни Христу́ принесе́м.

Богоро́дичен: Тя́ кре́пкую предста́тельницу, и изве́стную наде́жду, воспева́юще благоче́стно, мо́лим: Сы́на твоего́ моли́ Де́во спасти́ся на́м.

И́ный. Ирмо́с: Де́вство твое́ Богоро́дице нескве́рная, е́же не опали́ о́гнь Боже́ственный, велича́ем.

Ны́не предочи́стимся в посте́ и слеза́х, и в ве́лиих исправле́ниих, да обря́щем ве́лию ми́лость.

Ны́не подража́им му́дрыя де́вы Христолю́бцы, и потщи́мся Христа́ усре́сти со свеща́ми све́тлыми.

Ны́не подража́им илию́ пости́вшася, и бежа́вша от лука́выя иезаве́ли, да та́ко вознесе́мся от земли́.

Сла́ва, Тро́ичен: Святы́й, святы́й, святы́й, трисвяты́й, Отче вседержи́телю, и Сы́не единосу́щне со Ду́хом, еди́но Божество́.

И ныне, Богоро́дичен: О тебе́ хва́лимся, и к тебе́ прибега́ем, чи́стая, Присноде́во честна́я, муче́ния изба́ви вся́ ны́.

Ирмо́с: Де́вство твое́ Богоро́дице нескве́рная, е́же не опали́ о́гнь Боже́ственный, велича́ем.

На стихо́вне стихи́ра самогла́сна, гла́с 3:

Любе́зно лю́дие по́ст облобыза́им: приспе́ бо духо́вных по́двигов нача́ло: оста́вим теле́сное сладостра́стие, возрасти́м душе́вная дарова́ния, спостра́ждем я́ко раби́ Христо́ви, да и спросла́вимся я́ко ча́да Бо́жия, и Ду́х святы́й в на́с все́лься, просвети́т ду́ши на́ша.

Сти́х: Испо́лнихомся зау́тра ми́лости твоея́ Го́споди, и возра́довахомся, и возвесели́хомся: во вся́ дни́ на́ша возвесели́хомся, за дни́ в ня́же смири́л ны́ еси́, ле́та в ня́же ви́дехом зла́я. и при́зри на рабы́ твоя́, и на дела́ твоя́, и наста́ви сы́ны и́х.

Па́ки ту́же стихи́ру:

Сти́х: И бу́ди све́тлость Го́спода Бо́га на́шего на на́с, и дела́ ру́к на́ших испра́ви на на́с, и де́ло ру́к на́ших испра́ви.

Му́ченичен: Царе́й и мучи́телей стра́х отри́нуша Христо́вы во́ини, и благодерзнове́нно, и му́жественно того́ испове́даша, все́х Го́спода Бо́га, и царя́ на́шего: и мо́лятся о душа́х на́ших.

Сла́ва, и ны́не, Богоро́дичен: Богоро́дице, предста́тельство все́х моля́щихся, на тебе́ наде́емся, и тобо́ю хва́лимся, в тебе́ все́ упова́ние на́ше е́сть. Моли́ из тебе́ роди́вшагося о непотре́бных рабе́х твои́х.

Среда сырная

Во вто́рник ве́чера

От нача́ла вече́рни начина́ем покло́ны. На Го́споди воззва́х, стихи́ры я́ко обы́чно.

На стихо́вне самогла́сен, гла́с 1:

Ра́достно прии́мем ве́рнии Богодохнове́нное завеща́ние поста́, я́коже пре́жде ниневи́тяне: и па́ки, блудни́цы и мытари́: я́же покая́ния про́поведь от Иоа́нна е́сть. Воздержа́нием угото́вимся к преселе́нию в сио́н, Влады́чняго священноде́йства. Слеза́ми предочи́стимся в не́м Боже́ственнаго умове́ния. Помо́лимся ви́дети обра́зныя зде́ Па́схи соверше́ние, и и́стинныя явле́ние. Угото́вимся на поклоне́ние Креста́, и воскре́сния Христа́ Бо́га, вопию́ще к нему́: не посрами́ на́с от ча́яния на́шего человеколю́бче.

Сти́х: К Тебе́ возведо́х о́чи мои́, живу́щему на небеси́. Се я́ко о́чи раб в руку́ госпо́дий свои́х, я́ко о́чи рабы́ни в руку́ госпожи́ своея́, та́ко о́чи на́ши ко Го́споду Бо́гу на́шему, / до́ндеже уще́дрит ны.

И па́ки ту́же стихи́ру.

Сти́х: Поми́луй нас Го́споди, поми́луй нас, я́ко по мно́гу испо́лнихомся уничиже́ния: наипа́че напо́лнися душа́ на́ша поноше́ния гобзу́ющих, / и уничиже́ния го́рдых.

Му́ченичен: О до́брыя ку́пли ва́шея святи́и! я́ко кро́ви да́сте, и Небеса́ насле́довасте: и вре́менно искуси́вшеся, ве́чно ра́дуетеся. вои́стинну до́брая ва́ша ку́пля: тле́нная бо оста́вльше, нетле́нная восприя́сте, и со а́нгелы лику́юще пое́те непреста́нно Тро́ицу единосу́щную.

Сла́ва, и ны́не, Крестобогоро́дичен:

Подо́бен: Прехва́льнии му́ченцы:

Де́ва нескве́рная, иногда́ на дре́ве ви́девши, его́же роди́ из безсе́менныя утро́бы, не терпя́щи утро́бнаго уязвле́ния, власы́ терза́ющи глаго́лаше: ма́нием содержа́й тва́рь всю́, ка́ко я́ко осужде́нный на Крест вознесе́н еси́, вся́ко хотя́й спасти́ челове́чество?

Ны́не отпуща́еши: По Трисвято́м, тропа́рь: Богоро́дице Де́во ра́дуйся: Покло́н 1. Сла́ва: Крести́телю Христо́в: Покло́н 1. И ны́не: Моли́те за ны́: Покло́н 1. Под твое́ благоутро́бие прибега́ем Богоро́дице: без покло́на. Го́споди поми́луй, 40. Сла́ва, и ны́не: Честне́йшую херуви́м: И́менем Госпо́дним благослови́ о́тче. Иере́й: Сы́й благослове́н Христо́с Бо́г на́ш: И мы́ глаго́лем моли́тву: Небе́сный царю́: [2] и покло́ны три́ вели́кия, с моли́твою свята́го Ефре́ма: Го́споди и Влады́ко живота́ моего́: и про́чих, 12. Па́ки сконча́вше покло́ны, глаго́лем моли́тву вышепи́санную Го́споди и Влады́ко живота́ моего́: и покло́н еди́н вели́кий. Трисвято́е. По о́тче на́ш: Го́споди поми́луй, 12. Сла́ва, и ны́не: Го́споди поми́луй, три́жды. Благослови́: И отпу́ст.

Повече́рие пое́м вели́кое с покло́ны. По Досто́йно е́сть, тропари́ дневны́я и хра́му. И отпу́ст ме́ньший. Та́кожде и проти́ву пятка́ твори́м.

В сре́ду сы́рную на утрени

Полу́нощница, с ее покло́нами.

На у́трени: Пое́м Аллилу́иа в настоя́щий гла́с окто́иха, и Тро́ичны гла́са, и обы́чныя кафи́смы две́. я́ко в сре́ду и в пято́к седми́цы сы́рныя неде́ли пое́м Аллилу́иа. Сотворя́ем и покло́ны ве́чер и у́тро, я́коже вы́ше рече́ся. И по́ст соверша́ем по чи́ну, а́ще и ко́еголибо прилучи́тся свята́го, и тропа́рь име́яй бу́дет. Междоча́сия же не пое́м.

А́ще же пра́здник сре́тения Госпо́дня, или́ хра́м ко́его свята́го, пое́м тропа́рь, и покло́нов не твори́м, то́чию по три́ покло́ны вели́ких.

По 1-м стихосло́вии седа́льны Oсмогла́сника Крестны.

По 2-м же стихосло́вии седа́лен трио́ди: Гла́с 2.

Подо́бен: Благоутро́бия су́щи:

С ми́ром прейти́ на́м смире́нным, предочище́ние благоволи́ посто́в, неизрече́нным человеколю́бием твои́м Христе́ Бо́же: низложи́ вра́жия кова́рствия, и Кресто́м твои́м вся́ спаси́, еди́не све́дый серде́чная.

Сла́ва, то́йже.

И ны́не, Крестобогоро́дичен. Подо́бен:

Предстоя́щи Кресту́ твоему́, безсе́менно ро́ждшая тя́, и не терпя́щи зре́ти непра́ведно стра́ждуща, рыда́ше с пла́чем, и вопия́ше ти́: ка́ко стра́ждеши естество́м безстра́стный, сладча́йший Сы́не? пою́ твою́ кра́йнюю благосты́ню.

Зде́ чте́м сло́во о посте́, Вели́каго Васи́лиа, его́же нача́ло: Утеша́йте утеша́йте: и псало́м 50.

Кано́н во окто́ихе Кресту́ со ирмосо́м на 6: и в мине́и свята́го на 4: и в трио́ди на 4. В ко́их же пе́снех приспе́ет трипе́снец, и пое́м кано́н трио́ди со ирмосо́м на 6: и трипе́снец на 8. И последи́ ирмо́с трипе́снца. В си́х же пе́снех оставля́ется кано́н окто́иха, и мине́и: И пое́м мине́и в вы́шних пе́снех си́це: 1 пе́снь кано́на окто́иха со ирмосо́м на 4: И в мине́и свята́го 1-ю и 3-ю пе́снь, на 6: И в трио́ди на 4. Подо́бне пое́м осму́ю с шесто́ю и девя́тую с седмо́ю пе́сньми.

Кано́н трио́ди. Творе́ние Господи́на Андре́а Кри́тскаго.

Пе́снь 1. Гла́с 4.

Ирмо́с: Воспою́ тебе́ Го́споди Бо́же мо́й, я́ко изве́л еси́ лю́ди из рабо́ты еги́петския: покры́л же еси́ колесни́цы фарао́новы и си́лу.

Постя́ся Госпо́дь челове́чески, ко изображе́нию на́шему, побежда́ет искуси́теля, показу́я на́ше, и преде́лы подпису́я на́м.

Моисе́й Боже́ственый в сина́и, воздержа́нием Бо́гу лице́м к лицу́ глаго́лати сподо́бися: тому́ ве́рнии поревну́им.

Очи́сти Го́споди, лю́ди твоя́, и призре́в я́ко Бо́г ми́лостивым о́ком, посети́ все́х мно́жеством ми́лости твоея́.

Богоро́дичен: К тебе́ вси́ притека́ем Богоро́дице, я́ко побо́рнице тве́рдей, на моли́тву дви́жуще тя́, изба́вити ста́до твое́ от вся́каго обстоя́ния.

Пе́снь 3.

Ирмо́с: В Го́споде Бо́зе мое́м се́рдце мое́ утверди́ся: те́м немощству́ющии препоя́сашася си́лою.

Чу́дный ено́х воздержа́нием преложи́ся от земли́: тому́ образоревну́юще преложи́мся от тли́ к животу́.

Моли́твами и поще́ньми изба́вителя умо́лим: сра́дуется бо созда́тель покая́нию созда́ний свои́х.

Гото́вися о душе́, и предочи́стися пре́жде стра́сти Христо́вы, да Воскресе́нием Ду́хо́вно спра́зднуеши ему́.

Богоро́дичен: Яко ро́ждшая Бо́га, о на́с непреста́нно моли́ся: к тебе́ бо Богоро́дице, гре́шнии прибега́ем.

Та́же трипе́снец Ио́сифа. Гла́с 2:

Пе́снь 3.

Ирмо́с: На ка́мени мя́ ве́ры моли́твами твои́ми утверди́ о́тче, стра́хом мя́ Боже́ственным огражда́я, и покая́ние Андре́е, пода́ждь ми́, молю́ся ти́: и изба́ви мя́ от се́ти враго́в и́щущих мя́.

Просте́рл еси́ дла́ни на Кресте́ твое́м, умертви́л еси́ умерщвле́нием твои́м кля́тву, оживи́л еси́ стра́стию твое́ю челове́ки. те́мже пое́м твое́ Боже́ственное распя́тие, Иису́се человеколю́бче Бо́же на́ш.

Сне́дию дре́ва умертви́вшеся, дре́вом ожи́хом Креста́ твоего́. Того́ у́бо прино́сим тебе́ в моли́тву: благода́ть и ми́лость на́м низпосли́, благоде́телю Влады́ко многоми́лостиве.

Преддве́рия отверзо́шася поще́ния, по́прище приближа́ется воздержа́ния, горя́щим усе́рдием воста́нем, прие́млюще да́р Богода́нный, утоля́ющий зно́й прегреше́ний.

Вре́мя блаже́нное поста́, лучи́ испуща́ющее покая́ния возсия́, присту́пим любоче́стно, отгоня́юще тьму́ глубоча́йшую ле́ности, вси́ веселя́щеся.

По́ст освяти́м любому́дренно, пропове́даим воздержа́ние страсте́й, возопии́м во слеза́х Влады́це: да́ждь на́м Го́споди благода́ть, соде́йствующую в твоя́ хоте́ния, многоми́лостиве.

Прии́мше дарова́ния поста́ просла́вим да́вшаго во спасе́ние, и сие́ соде́лаим трудолю́бно, да оставле́ние согреше́ний на́ших от руки́ восприи́мем сотво́ршаго.

Богоро́дичен: Утоли́ смуще́ние страсте́й мои́х, исцели́ я́звы души́ моея́, воздви́гни мя́ от сна́ уны́ния хода́тайством твои́м, и предста́тельством, пресвята́я Влады́чице Ма́ти Де́во.

И́ный, гла́с то́йже:

Ирмо́с: Непло́дствовавший мо́й у́м, плодоно́сен Бо́же покажи́ ми, де́лателю до́брых, насади́телю бла́ги́х, благоутро́бием твои́м.

Возне́сшуся ти́ спа́се, во́лею на Крест, вся́ тва́рь земна́я подви́жеся, и раздра́ся хра́мная заве́са.

Уязви́лся еси́ на Кресте́ Иису́се мо́й мене́ ра́ди, и прободе́н в ре́бра бла́же: отню́дуже ве́рою покланя́юся Боже́ственней держа́ве твое́й.

Сла́ва, Тро́ичен: Прекло́нь коле́на на зе́млю, отцу́, покланя́юся, Сы́на сла́влю, и Ду́ха воспева́ю, единово́льное нача́ло, и триипоста́сное.

И ныне, Богоро́дичен: Непостижи́мо е́сть та́инство чи́стая, твоего́ рожде́ния: ражда́еши бо Мари́е неискусому́жно Бо́га, и пребыва́еши нетле́нна.

Сла́ва тебе́ Бо́же на́ш, сла́ва тебе́.

По́стное вре́мя, си́лою твое́ю Христе́, освяти́в, спаси́ вся́ ны́ сете́й вра́жиих, покланя́ющияся тебе́.

Ирмо́с: Непло́дствовавший мо́й у́м, плодоно́сен Бо́же покажи́ ми, де́лателю до́брых, насади́телю бла́ги́х, благоутро́бием твои́м.

Седа́лен мине́и свято́му. Сла́ва, и ны́не, Крестобогоро́дичен.

Пе́снь 4.

Ирмо́с: Услы́шах слу́х тво́й, и убоя́хся, разуме́х дела́ твоя́, и ужасо́хся Го́споди.

Авраа́м доброде́телию и страннолю́бием Тро́ицу прия́т, а́нгельски прише́дшую.

Бога́тство некра́домое воздержа́ния е́сть да́р: и си́м обогати́выйся, обогати́тся Божество́м.

Сла́ва: Прииди́те, воспла́чим вку́пе сло́вом, ве́рою вопию́ще: Бо́же, очи́сти ны́ мно́го согре́шшия.

И ныне, Богоро́дичен: Ма́ти непоро́чная, благослове́нная, чи́стая Де́во, Сы́ну твоему́ и Бо́гу на́шему, о ми́ре моли́ся.

Пе́снь 5.

Ирмо́с: Возсия́вый све́т, и просвети́вый у́тро, и показа́вый де́нь: сла́ва тебе́, сла́ва тебе́, Иису́се Сы́не Бо́жий.

Пости́вся дре́вле Моисе́й в горе́ сина́йстей, богови́дец яви́ся: и Илиа́ на о́гненней колесни́це возноша́шеся.

Поще́нием иногда́ му́дрый Иса́иа, у́гля о́наго клеще́ю вкуша́ет, егда́ ко устна́м его́ прикосну́ся.

Сла́ва: Пости́вся пре́жде Дании́л, и трие́ о́троцы вку́пе, че́люсти льво́в сокруши́вше, горя́щий пла́мень попра́ша.

И ныне, Богоро́дичен: Богороди́тельнице чи́стая, Бо́га во чре́ве твое́м носи́вшая нетле́нно, сохрани́ ста́до твое́, и соблюди́ невреди́мо.

Пе́снь 6.

Ирмо́с: я́коже проро́ка Ио́ну от ки́та изба́вил еси́ Христе́ Бо́же: и мене́ из глубины́ прегреше́ний возведи́, и спаси́ мя еди́не человеколю́бче.

Ио́ну в ки́те честно́е спасе́ поще́ние иногда́: пости́мся у́бо от се́рдца, и убежи́м о́наго в гее́нне тле́ния.

Ниневи́тяне же па́ки гне́в Бо́жий претвори́ша те́плым покая́нием и любо́вию: те́м ны́не любе́зно вси́ поревну́им.

Сла́ва: Настоя́щий по́ст созыва́ет на́с на покая́ние: притеце́м у́бо с любо́вию, и уразуме́им, что́ есть да́р воздержа́ния.

И ныне, Богоро́дичен: Несказа́нно ро́ждшая спа́са ми́ру Христа́ Бо́га на́шего, того́ моля́щи не преста́й, ро́д ве́сь спасти́ воспева́ющих тя́.

Конда́к свята́го: а́ще святы́й не и́мать кондака́, глаго́лем му́ченичен гла́са, и́же и седа́лен.

Пе́снь 7.

Ирмо́с: Оте́ц на́ших Бо́же, не посрами́ на́с, но да́руй на́м со дерзнове́нием вопи́ти тебе́: благослове́н еси́ Бо́же оте́ц на́ших.

Бу́дем и мы́ я́ко Дании́л о́ный, львы́ иногда́ посто́м укроти́вый в ро́ве рыка́ющия.

Ю́ношам тре́м поревну́им со стра́хом, да убе́гнем огня́ гее́нскаго, я́коже си́и вавило́нския пе́щи.

Сла́ва: Пости́мся и мы́ чи́стым се́рдцем, и очи́стим те́ло, и ве́сь вся́ко Ду́х Бо́гу посвяти́м.

И ныне, Богоро́дичен: Де́во Ма́ти чи́стая, из тебе́ воплоще́ннаго преве́чнаго сло́ва моля́щи не преста́й, спасти́ся душа́м на́шим.

Пе́снь 8.

Ирмо́с: Царя́ Христа́, его́же испове́даша плене́ннии о́троцы, в пещи́ глаго́люще ве́лиим гла́сом, вся́ дела́ по́йте Го́спода.

Пости́вся пре́жде Ио́сиф, смеше́ния избеже́ беззако́нныя жены́, и ца́рство улучи́. те́мже и мы́ угаси́м поще́нием разжже́нныя стре́лы врага́ велиа́ра.

Поще́нием Дави́д побе́ду поста́ви на иноплеме́нника, и ца́рство обре́те: те́мже и мы́ прии́мем воздержа́нием побе́ду на враги́, и во Го́споде венча́ни бу́дем.

Сохрани́м и мы́ доброде́тели и́х, и́овлево му́жество, иа́ковле незло́бие, ве́ру авраа́мову, целому́дрие ио́сифово, и дави́дову до́блесть.

Богоро́дичен: Царя́ Христа́, его́же роди́ на́м Де́ва Мари́а, и по рождестве́ пребы́сть Де́ва чи́стая, вся́ дела́ Госпо́дня Го́спода по́йте, и превозноси́те его́ во ве́ки.

Та́же трипе́снец и́ный.

Ирмо́с: В пещь огненную ко отроком еврейским снизшедшаго, и пламень в росу преложшаго Бога, пойте дела, яко Господа, и превозносите во вся веки.

Крестоявле́нно Моисе́й дла́ни возводя́ на горе́, враги́ побежда́ше: ты́ же спа́се, на Кресте́ ру́це просте́р, умертви́л еси́ всепа́губное а́да мучи́тельство.

Гвоздьми́ прибие́н на Кресте́, и в ре́бра прободе́н Христе́ спа́се мо́й, кля́твы изба́вил еси́ земноро́дныя, и ра́дости несконча́емыя о́бщники показа́л еси́: те́мже благослови́м человеколю́бие твое́.

Воздержа́ния вре́мя возсия́вшее мы́сленно просвеща́ет душе́вная чу́вства, и страсте́й мглу́ отго́нит: те́мже лобыза́им сие́ от се́рдца, превознося́ще во ве́ки.

Стра́сти всегуби́тельныя душе́вныя, сла́сти смертоно́сныя по́ст умерщвля́ет, и и́стинно в постоя́нии твори́т се́рдца устремле́ния и движе́ния: се́й у́бо ве́рою восприи́мем любе́зно.

Не поста́ нача́ло настоя́щий святы́й де́нь ве́рнии ве́дуще, се́й чи́стым помышле́нием почти́м, но вхо́д глаго́люще, и прише́ствие к преддве́рию по́стному.

Предприе́млет де́сно Боголюбе́зную ду́шу предпу́тиями добре́йший по́ст, предочисти́тельных по́честей преподо́бный, степе́ньми и ле́ствицею, к се́й прило́жься ны́нешний де́нь.

Богоро́дичен: Отве́рзи толку́щим на́м, и ми́лость твою́ призыва́ющим, ско́рое челове́ков прибе́жище, и тве́рдая во все́х Де́во помо́щнице, и су́щим в ну́ждах изве́стная засту́пнице

И́ный.

Ирмо́с: В купине́ Моисе́ю Де́вы чу́до, на сина́йстей горе́, прообрази́вшаго иногда́, по́йте, благослови́те, и превозноси́те во вся́ ве́ки.

Вознесы́йся на Крест все́х Влады́ко, Ада́ма со Евою па́ки воззва́л еси́, и в ра́й Христе́ спа́се вве́л еси́, тя́ воспева́ющия во вся́ ве́ки.

Тебе́ возне́сшуся Христе́ на Крест во́лею, лучи́ со́лнечныя стра́хом помрачи́шася, и за́йде де́нь: отону́дуже тя́ разбо́йник Бо́га испове́да во вся́ ве́ки.

Благослови́м Отца́, и Сы́на, и Свята́го Ду́ха, Го́спода.

Тро́ичен: Ра́вна отцу́ Сы́на, и свята́го Ду́ха ве́ровахом бы́ти святу́ю Тро́ицу в Божестве́ еди́ном: е́йже ве́рою покланя́емся, а́риево уче́ние при́сно попира́юще.

И ныне, Богоро́дичен: Ка́ко тя́ воспою́, я́коже подоба́ет, Богоро́дице Де́во, смра́дными греха́ми а́з ны́не помраче́нный? но у́бо пресвята́я, прости́ мое́ дерзнове́ние убо́гаго моего́ пе́ния.

Сла́ва тебе́ Бо́же на́ш, сла́ва тебе́.

Кресте, ве́рных упова́ние, царе́й ору́жие, свяще́нников сла́во, мона́шествующих кре́посте, твое́ю си́лою вся́ тя́ славосло́вящия спаса́й во ве́ки.

Хва́лим, благослови́м, покланя́емся Го́сподеви, пою́ще и превознося́ще во вся ве́ки.

Ирмо́с: В купине́ Моисе́ю Де́вы чу́до, на сина́йстей горе́, прообрази́вшаго иногда́, по́йте, благослови́те, и превозноси́те во вся́ ве́ки.

И стихосло́вится Честне́йшую:

Пе́снь 9.

Ирмо́с: Велича́ем вси́ человеколю́бие твое́ Христе́ спа́се на́ш, сла́во ра́б твои́х и ве́нче ве́рных, возвели́чивый па́мять ро́ждшия тя́.

Моисе́й во еги́пте мо́ре раздели́, и лю́ди проведе́, и сия́ препита́ в пусты́ни непрохо́дней, посто́м творя́ чудеса́.

Иису́с Нави́н воздержа́нием лю́ди освяти́, и насле́дствова зе́млю обетова́нную, иорда́н преше́д пре́жде.

Гедео́н о́ный, то́кмо с треми́ сты́ муже́й хлепта́вшими, побежда́ет иноплеме́нники воздержа́нием и моли́твою: тому́ ревну́юще и мы́ уподо́бимся.

Богоро́дичен: Ра́дуйся всечестна́я, чи́стая, Де́вства похвало́, а́нгелов утвержде́ние, челове́ков помо́щнице, ми́ра ра́досте, Мари́е, и Ма́ти, и рабо́ Бо́га на́шего.

Та́же трипе́снец.

Ирмо́с: От Бо́га Бо́га Сло́ва, / неизрече́нною му́дростию, прише́дшаго обнови́ти Ада́ма, / я́дию в тле́ние па́дшаго лю́те, / от Святы́я Де́вы неизрече́нно Воплоти́вшагося нас ра́ди, // ве́рнии, единому́дренно пе́сньми велича́ем.

На Кресте́ просте́р Боже́ственныя дла́ни, совокупи́л еси́ пре́жде расточе́ныя, изба́вителю: и отцу́ осужде́ное хода́тайством я́ко да́р прине́сл еси́ существо́ челове́ков: сего́ ра́ди пое́м пречи́стое твое́ распя́тие.

Свята́го поста́ возсия́вшая благода́ть, лучи́ испуща́ет на́м предочища́ющия, па́ки тече́ние помышле́ний, и зе́ницы тьму́ отгоня́ющия, ве́рнии: сего́ ра́ди усе́рдно се́й восприи́мем.

Светоно́сное поще́ние, дарова́ний Боже́ственных ча́шу поче́рпшее на́м, дне́сь все́м предъявля́ет: хотя́щии сея́ причасти́тися на по́льзу души́, все́х Влады́це, соде́йствовати на́м помо́лимся.

Гвоздьми́ Боже́ственных твои́х ру́к пригвозди́л еси́ ще́дре на́ша грехи́ на Кресте́: копие́м же ре́бр твои́х растерза́л еси́ лука́вое писа́ние согреше́ний, и паде́ний лю́тых. Сего́ ра́ди пое́м пречи́стое твое́ распя́тие.

Доброде́телей добре́йшая отверза́ется стезя́, по́прище Боже́ственных поще́ний, сие́ все́м благоукраша́ется: подвиза́тися зако́нно хотя́щии, проси́те Христа́, ми́рное от высоты́ вре́мя на́м дарова́ти.

Богоро́дичен: Скоре́йшею моли́твою, бо́дрым твои́м покро́вом, держа́вною твое́ю Влады́чице чи́стая по́мощию, ны́не соблюди́ ве́рныя твоя́ рабы́ от вся́каго сопроти́внаго прило́га, и страсте́й и прегреше́ний, и напа́стей спаси́.

И́ный. Ирмо́с: Преесте́ственно пло́тию заче́ншую во чре́ве, от отца́ безле́тно предвозсия́вшее сло́во, в пе́снех немо́лчных велича́ем ве́рнии.

На дре́ве Крестнем во́лею пригво́ждься, все́х на́с свободи́л еси́ кля́твы зако́нныя: те́м тя́ по до́лгу велича́ем Христе́.

Вси́ покланя́емся стра́сте́м твои́м спа́се, я́же во́лею восприя́л еси́, да свободи́ши ро́д челове́ческий рабо́ты вра́жия.

Слава, Тро́ичен: Присносу́щно Оте́ц и нетле́нно Сы́на роди́, и Ду́х е́сть единосу́щен Отцу́ же и Сы́нови, неразде́льная Тро́ица.

И ныне, Богоро́дичен: Да́ти проще́ния прегреше́ний Мари́е преблагослове́нная, от тебе́ вопло́щшагося моли́ спа́са, на́м гре́шным.

Сла́ва тебе́ Бо́же на́ш, сла́ва тебе́.

Лобыза́ющия тя́, си́лою твое́ю Кресте, по́стное вре́мя прейти́ в ми́ре сподо́би, и изба́ви рабо́ты вра́жия.

Ирмо́с: Преесте́ственно пло́тию заче́ншую во чре́ве, от Отца́ безле́тно предвозсия́вшее сло́во, в пе́снех немо́лчных велича́ем ве́рнии.

Свети́лен во окто́ихе гла́са, три́жды: Тро́ичен.

На стихо́вне самогла́сен дне́, гла́с 1:

От бра́шен постя́щися душе́ моя́, и страсте́й не очи́стившися, всу́е ра́дуешися неяде́нием: а́ще бо не вина́ ти бу́дет ко исправле́нию, я́ко ло́жная возненави́дена бу́деши от Бо́га, и злы́м де́моном уподо́бишися, николи́же яду́щим. да не у́бо согреша́ющи, по́ст непотре́бен сотвори́ши: но непоколеби́ма к стремле́нием безме́стным пребыва́й, мня́щи предстоя́ти распя́тому спа́су, па́че же сраспя́тися тебе́ ра́ди распе́ншемуся, вопию́щи к нему́: помяни́ мя Го́споди, егда́ прии́деши во ца́рствии твое́м.

Глаго́лем се́й два́жды.

Та́же му́ченичен: Ва́с прехва́льнии му́ченицы, ни ско́рбь, ни теснота́, ни гла́д, ни гоне́ние, ни беда́, ни я́рость звере́й, ни ме́чь, ниже́ о́гнь претя́й разлучи́ти от Бо́га возмого́ша: любо́вию же па́че к нему́, я́ко в чужди́х подви́гшеся телесе́х, естество́ забы́сте, сме́рть презре́вше: те́мже и по достоя́нию боле́зней ва́ших мзду́ прия́сте, Небе́снаго ца́рствия насле́дницы бы́сте. моли́теся о душа́х на́ших.

Сла́ва, и ны́не, Крестобогоро́дичен. Подо́бен: Небе́сных чино́в:

Вознесе́на я́ко ви́де на Кресте́ а́гнца, непоро́чная Де́ва, пла́чущи вопия́ше: сладча́йшее мое́ ча́до, что́ но́вое, и пресла́вное виде́ние? ка́ко держа́й вся́ дла́нию, на дре́ве пригвозди́лся еси́ пло́тию?

Та́же, Благо е́сть: Трисвято́е. И Отче на́ш: И тропа́рь: В хра́ме стоя́ще сла́вы твоея́: [3] Го́споди поми́луй, 40. Сла́ва, и ны́не: Честне́йшую херуви́м: И́менем Госпо́дним благослови́ о́тче. Иере́й: Сы́й благослове́н Христо́с Бо́г на́ш, всегда́ ны́не и при́сно, и во ве́ки веко́в, ами́нь. Та́же, Небе́сный царю́: И твори́м 3 покло́ны вели́кия с моли́твою свята́го Ефре́ма: Го́споди и Влады́ко живота́ моего́: И про́чих покло́нов 12: излегка́ утомле́ния ра́ди, глаго́люще себе́ вта́й на ки́йждо покло́н: Бо́же очи́сти мя́ гре́шнаго. И па́ки сконча́вше покло́ны, глаго́лем моли́тву всю́ вышепи́санную: Го́споди и Влады́ко живота́ моего́: И покло́н еди́н вели́кий. Присовокупля́ем же и 1-й ча́с. Начина́ет игу́мен, или́ екклисиа́рх или́ предстоя́щий мона́х: Прииди́те поклони́мся, три́жды. Покло́ны 3, и ча́с 1-й. Во́ньже чте́м и оглаше́ния студи́това. На 1-м часе́, тропа́рь: Зау́тра услы́ши гла́с мо́й: Ско́ро, без пе́ния. Стопы́ моя́ напра́ви: и Да испо́лнятся уста́: По Трисвято́м тропа́рь: Ско́ро предвари́: Го́споди поми́луй, 40. И моли́тву: И́же на вся́кое вре́мя: Го́споди поми́луй: три́жды. Сла́ва, и ны́не: Честне́йшую херуви́м: И́менем Госпо́дним: И обы́чныя покло́ны. Трисвято́е. Го́споди поми́луй, 12. Христе́ све́те: И отпу́ст. И исхожде́ние в притво́р: И лити́а за упоко́й.

В ту́южде сре́ду сы́рную. Пое́м часы́, 3-й, и 6-й, с покло́ны, и тропари́ по́стными: на часе́х в кампа́н не ударя́ют.

На 6-м часе́

Тропа́рь проро́чества, гла́с 3: Царю́ святы́й всеси́льне, его́же боя́тся и трепе́щут вся́ческая, спаси́ на́с: мо́жеши бо прости́ти грехи́, я́ко благоутро́бен.

Сла́ва, и ны́не, то́йже.

Проки́мен, гла́с 6: Спаси́ Го́споди лю́ди твоя́, и благослови́ достоя́ние твое́.

Сти́х: К тебе́ Го́споди воззову́, и к Бо́гу моему́ помолю́ся.

Проро́чества Ио́илева чте́ние (Глава́ 2, ст. 12–26).

Та́ко глаго́лет Госпо́дь: обрати́теся ко мне́ все́м се́рдцем ва́шим в посте́ и в пла́чи, и в рыда́нии, И расто́ргните сердца́ ва́ша, а не ри́зы ва́ша, и обрати́теся ко Го́споду Бо́гу ва́шему, я́ко ми́лостив и ще́др е́сть, долготерпели́в и многоми́лостив, и раскаява́яйся о зло́бах. Кто́ ве́сть, обрати́тся ли, и раска́ется, и оста́вит за собо́ю благослове́ние, и же́ртву, и возлия́ние Го́споду Бо́гу ва́шему? Воструби́те трубо́ю в сио́не, освяти́те по́ст, пропове́дите цельбу́. Собери́те лю́ди, освяти́те це́рковь, избери́те старе́йшины, совокупи́те младе́нцы ссу́щия сосцы́: да изы́дет жени́х от ло́жа своего́ и неве́ста от черто́га своего́. Между́ степе́ньми же́ртвенника воспла́чутся жерцы́ служа́щии Го́споду, и реку́т: пощади́ Го́споди лю́ди твоя́, и не да́ждь достоя́ния твоего́ на укори́зну, да не облада́ют и́ми язы́цы, да не реку́т во язы́цех: где́ е́сть Бо́г и́х? И возревнова́ Госпо́дь о земли́ свое́й, и пощаде́ лю́ди своя́. И отвеща́ Госпо́дь лю́дем свои́м, и рече́: се́ а́з ва́м послю́ пшени́цу, и вино́, и ма́сло древя́ное, и насы́титеся и́х, и не да́м ва́с ксему́ на поруга́ние во язы́цех. И су́щаго от се́вера отжену́ от ва́с, и отри́ну его́ на зе́млю безво́дную, и погублю́ лице́ его́ в мо́ри пе́рвем, и за́дняя его́ в мо́ри после́днем: и взы́дет гни́лость его́, и взы́дет смра́д его́, я́ко возвели́чи дела́ своя́. Дерза́й земле́, ра́дуйся и весели́ся, я́ко возвели́чи Госпо́дь, е́же сотвори́ти. Дерза́йте ско́ти по́льстии, я́ко прозя́бнуша поля́ пусты́ни, я́ко дре́во принесе́ пло́д сво́й, виногра́д и смо́кви да́ша си́лу свою́: И ча́да сио́ня ра́дуйтеся, и весели́теся о Го́споде Бо́зе ва́шем, я́ко даде́ ва́м пи́щу в пра́вду, и одожди́т ва́м до́ждь ра́нний и по́здный, я́коже и пре́жде. И напо́лнятся гу́мна ва́ша пшени́цы, и преизлию́тся точи́ла вино́м и еле́ем. И возда́м ва́м вме́сто ле́т, в ня́же поядо́ша пру́зи и мши́ца, и си́плеве, и гу́сеницы, си́ла моя́ вели́кая, ю́же посла́х на вы́. И сне́сте яду́ще и насы́титеся, и похвали́те и́мя Го́спода Бо́га ва́шего, я́же сотвори́ с ва́ми чудеса́: и не посра́мятся лю́дие мои́ во ве́к.

Проки́мен гла́с 7: Госпо́дь кре́пость лю́дем свои́м да́ст, Госпо́дь благослови́т лю́ди своя́ ми́ром.

Сти́х: Принеси́те Го́сподеви Сы́нове Бо́жии.

Та́же, Ско́ро да предваря́т: Трисвято́е. И про́чая по обы́чаю поста́. И моли́тва: Бо́же и Го́споди си́л: Вку́пе же пое́м и 9-й ча́с, и моли́тву: Влады́ко Го́споди Иису́се Христе́ Бо́же на́ш: Посе́м изобрази́тельная, и блаже́нны: Во ца́рствии твое́м: Ско́ро, без пе́ния. Сла́ва, и ны́не: Помяни́ на́с Го́споди: и покло́ны три́. Ли́к Небе́сный: И про́чая. И по Отче на́ш: Кондаки́ хра́ма, и свято́му. Сла́ва, конда́к: Со святы́ми упоко́й: И ны́не, конда́к: Предста́тельство христиа́н: Го́споди поми́луй, 40. Сла́ва, и ны́не: Честне́йшую херуви́м: Покло́ны три́ вели́кия, и про́чих 12.

Посе́м други́й ли́к начина́ет вече́рню: Прииди́те поклони́мся: три́жды, и псало́м: Благослови́ душе́ моя́ Го́спода: И про́чая.

Четверг сырный

В сре́ду ве́чера

На Го́споди воззва́х, стихи́ры, я́ко обы́чно.

Сла́ва, и ны́не, Богоро́дичен.

Проки́мен, гла́с 5: Бо́же, во и́мя твое́ спаси́ мя, и в си́ле твое́й суди́ ми.

Сти́х: Бо́же, услы́ши моли́тву мою́, внуши́ глаго́лы у́ст мои́х.

Проро́чества Ио́илева чте́ние (Глава́ 3, ст. 12–21).

Та́ко глаго́лет Госпо́дь: да воста́нут и взы́дут вси́ язы́цы на юдо́ль иосафа́тову, я́ко та́мо ся́ду разсуди́ти вся́ язы́ки я́же о́крест. Испусти́те серпы́, я́ко предстои́т обыма́ние виногра́да: вни́дите, топчи́те, я́ко испо́лнь точи́ло, излива́ются подточи́лия, я́ко умно́жишася зло́бы и́х. Гла́си прогласи́шася на по́ли суде́бнем, я́ко бли́з де́нь Госпо́день на юдо́ли суде́бней. Со́лнце и луна́ поме́ркнут, и зве́зды скры́ют све́т сво́й. Госпо́дь же от сио́на воззове́т, и от Иерусали́ма да́ст гла́с сво́й, и потрясе́тся Не́бо и земля́: Госпо́дь же пощади́т лю́ди своя́, и укрепи́т [Госпо́дь] сы́ны Изра́илевы. И уве́сте, я́ко а́з Госпо́дь Бо́г ва́ш, вселя́яся в сио́не в горе́ мое́й святе́й: и бу́дет Иерусали́м свят, и иноплеме́нницы не про́йдут сквозе́ его́ ктому́. И бу́дет в то́й де́нь иска́плют го́ры сла́дость, и хо́лми источа́т млеко́, и вси́ исто́чницы иу́дины источа́т во́ды, и исто́чник от до́му Госпо́дня изы́дет, и напои́т водоте́чь си́тия{евр. ситти́мъ} еги́пет в поги́бель бу́дет, и идуме́а в по́ле поги́бели бу́дет за озлобле́ние сыно́в иу́диных, поне́же пролия́ша кро́вь пра́ведную на земли́ свое́й. иуде́а же во ве́ки насели́тся, и Иерусали́м в ро́ды родо́в. И взыщу́ кро́ви и́х и не обезвиню́: и Госпо́дь всели́тся в сио́не.

Проки́мен, гла́с 6: Да упова́ет Изра́иль на Го́спода, от ны́не и до ве́ка.

Сти́х: Го́споди, не вознесе́ся се́рдце мое́, ниже́ вознесо́стеся о́чи мои́.

Сподо́би Го́споди в ве́чер се́й:

На стихо́вне самогла́сен дне́, гла́с 3:

Возсия́ весна́ по́стная, цве́т покая́ния, очи́стим у́бо себе́ бра́тие, от вся́кия скве́рны, светода́вцу пою́ще рце́м: сла́ва тебе́, еди́не человеколю́бче.

Сти́х же глаго́лем: К тебе́ возведо́х о́чи мои́ живу́щему на небеси́: се́ я́ко о́чи ра́б в руку́ госпо́дий свои́х, я́ко о́чи рабы́ни в руку́ госпожи́ своея́: та́ко о́чи на́ши ко Го́споду Бо́гу на́шему, до́ндеже уще́дрит ны́.

И повторя́ем самогла́сен.

Та́же сти́х: Поми́луй на́с Го́споди, поми́луй на́с: я́ко по мно́гу испо́лнихомся уничиже́ния, наипа́че напо́лнися душа́ на́ша поноше́ния гобзу́ющих и уничиже́ния го́рдых.

И му́ченичен: Му́ченицы твои́ Го́споди, ве́рою утве́рждшеся, упова́нием извести́вшеся, любо́вию Креста́ твоего́ душе́вно соедини́вшеся, вра́жие мучи́тельство разруши́ша, и улучи́вше венцы́, со безпло́тными мо́лятся о душа́х на́ших.

Сла́ва, и ны́не, Богоро́дичен: Первосвята́я, чи́стая, похвала́ су́щи Небе́сных чино́в, апо́столов пе́ние, проро́ков сбытие́, Влады́чице, приими́ моли́твы на́ша.

Ны́не отпуща́еши: По Трисвято́м, тропа́рь свято́му: Сла́ва, и ны́не, Богоро́дичен его́. А́ще не́сть, тогда́ тропа́рь дне́. Сла́ва, и ны́не, Богоро́дичен, по гла́су тропаря́. Ектениа́: Поми́луй на́с Бо́же: Покло́ны 3 вели́кия. Бу́ди и́мя Госпо́дне: Благословлю́ Го́спода: Досто́йно е́сть: И отпу́ст. И исхожде́ние в притво́р. И быва́ет обы́чная лити́а о усо́пших.

Разу́мно же да бу́дет, я́ко в палести́не, е́же е́сть во Иерусали́мской стране́, не прия́хом от святы́х оте́ц сотворя́ти соверше́нныя литурги́и в сре́ду и в пято́к сы́рныя неде́ли, ниже́ преждесвяще́нныя: в та́ бо два́ дни́ пое́м аллилу́иа с покло́ны ве́чер, и у́тро, я́коже вы́ше рече́ся.

По вече́рни же, в си́х дву́ дне́х, яди́м сы́р и я́ица, соблюда́юще и пра́вило во святы́х отца́ на́шего Ники́фора, патриа́рха константинопо́льскаго, испове́дника, глаго́люща: подоба́ет пости́тися мона́хом в сре́ду, и пято́к сыроя́стный. отвраща́ет же сие́ пра́вило преда́ние иакови́тское и тетради́тскую е́ресь.

В сре́ду сы́рную ве́чер. Повече́рие пое́м ма́лое. И пое́м кано́н, и́же в мине́и на ряду́, в суббо́ту хотя́щаго прилучи́тися свята́го.

В четверто́к сырный на у́трени

По 1-м стихосло́вии седа́льны Oсмогла́сника, апо́стольския.

По 2-м стихосло́вии седа́лен трио́ди, гла́с 5.

Подо́бен: Собезнача́льное сло́во:

Четыредеся́тницу, и предочисти́тельницу, апо́столи вси́ дне́сь венча́ют, и по́стное вре́мя освяща́ют у Христа́ изба́вителя, и Воскресе́ние его́ предвозвеща́ют все́м, и мо́лятся Го́сподеви, поми́ловатися душа́м на́шим.

Сла́ва, то́йже.

И ны́не, Богоро́дичен, подо́бен:

В тебе́ наде́жды Де́во чи́стая, несумне́нно иму́щим, покро́в су́щи от разли́чных искуше́ний, и обстоя́ний, и бе́д лю́тых свободи́ я́, моля́щи Сы́на твоего́ со апо́столы его́, и спаси́ вся́ воспева́ющия тя́.

Та́же чте́м сло́во свята́го Анаста́сиа, игу́мена сина́йския горы́, и псало́м 50. Кано́ны же пое́м Oсмогла́сника, и мине́и. А в ни́хже пе́снех пое́м трипе́снцы, оставля́ем таковы́я пе́сни Oсмогла́сника. трипе́снец.

Творе́ние господи́на Ио́сифа, гла́с 4.

Пе́снь 4:

Ирмо́с: Услы́ша проро́к прише́ствие Твое́, Го́споди, и убоя́ся, я́ко хо́щеши от Де́вы роди́тися и челове́ком яви́тися, и глаго́лаше: услы́шах слу́х Тво́й и убоя́хся: сла́ва си́ле Твое́й Го́споди.

Просия́ша в ми́ре зарю́ Богоразу́мия ученцы́ твои́ Го́споди, и пре́лесть помрачи́ша прельще́ния, разо́рше омраче́ние. те́х моли́твами ще́дре, спаси́ пою́щия тя́.

Преддве́рия поста́, подвиго́в благопло́дии венча́нная прие́млют притека́ющих тре́звенно пе́сньми и пе́нии та́инственными, тща́тельно ве́рнии вси́ стеце́мся.

Умерщвле́ния ри́зы прие́м, в де́рзость невоздержа́ния облеко́хся окая́нный: но ты́ мя облецы́ Сы́не Бо́жий, оде́ждею све́тлою отрожде́ния.

Житие́ мое́ лука́вством, и вся́кою нечистото́ю сконча́ся: но к тебе́ всеще́дрому прибега́ю, предвари́в у́бо спаси́ мя Христе́ Бо́же, твое́ю благостию.

Богоро́дичен: Зачала́ еси́ па́че сло́ва, и родила́ еси́ па́че естества́ Богороди́тельнице, влады́чествующаго тва́рию. Его́же непреста́нно моли́, изба́витися на́м от вся́каго гне́ва, тебе́ ублажа́ющим.

И́ный. Гла́с 2: Прише́л еси́ от Де́вы не хода́тай, ни а́нгел, но са́м Го́споди вопло́щься, и спа́сл еси́ всего́ мя челове́ка. Те́м зову́ ти: сла́ва си́ле твое́й Го́споди.

Расточи́вше невоздержа́ния мглу́ апо́столи, уче́ний ва́ших сия́ньми, просвети́сте воздержа́нием вся́ гре́шныя и пра́ведныя, я́ко всехва́льнии.

Якоже я́снии би́серие сло́ва апо́столи, вся́ украси́сте воздержа́нием концы́, и удоботвори́вше ду́ш на́ших вои́стинну ны́не благоро́дие.

Пе́щь страсте́й росо́ю поста́ апо́столи увяди́вше, вся́ челове́ки научи́сте, гра́д се́й некра́домый и жили́ще име́ти освяще́ния.

Сла́ва: Согреши́х па́че все́х челове́ков окая́нный, и не пока́яхся, я́ко манасси́а согреши́х: нра́вы покая́ния ми́ сотвори́ Го́споди, пре́жде да́же не разреши́т мя́ сме́рть.

И ныне, Богоро́дичен: Тебе́ приста́нище спасе́ния, и сте́ну неруши́мую Богоро́дице Влады́чице, вси́ ве́рнии ве́мы: ты́ бо моли́твами твои́ми от бе́д свобожда́еши ду́ши на́ша.

Та́же, ирмо́с: Прише́л еси́ от Де́вы не хода́тай, ни а́нгел, но са́м Го́споди вопло́щься, и спа́сл еси́ всего́ мя челове́ка. Те́м зову́ ти: сла́ва си́ле твое́й Го́споди.

Пе́снь 8:

Ирмо́с: Вся́ческая Влады́ко прему́дростию соста́вил еси́, земли́ же па́ки утверди́л еси́, я́коже ве́си, дно, основа́нием водрузи́вый на вода́х безме́рных, тем вси вопие́м воспева́юще: благослови́те, дела́ Госпо́дня, непреста́нно Го́спода.

Земля́ вся́ Го́споди, твоего́ хвале́ния испо́лнися: всю́ бо обтече́ Боже́ственных ученик твои́х веща́ние Боже́ственное, из глубины́ неве́дения обраща́ющее к ра́зуму, пою́щую: благослови́те дела́ Госпо́дня Го́спода.

Благода́ть Боже́ственная покая́ния яви́ся, спасе́ние нося́щи, сея́ наслажда́ющимся, побе́д и по́двигов, по́тов и боле́зней: те́мже тецы́ душе́ моя́ ко Влады́це твоему́, мно́гих твои́х прегреше́ний и́щущи прия́ти проще́ние.

По́прище отве́рзеся Богода́ннаго воздержа́ния, све́тло усря́щем тре́бующии ми́лости: жа́ждет бо благоутро́бный на́шего спасе́ния, и е́же да́ти проще́ние простира́ется, и́щущим его́ усе́рдно, и любо́вию рабо́тающим.

Посто́м заусти́ся, ми́рствующею мы́слию, напита́й же душе́ Го́спода, благодея́нием доброде́тели, бра́шна, я́ко благово́нныя же́ртвы, принося́щи сему́, и взыва́ющи: дела́ благослови́те непреста́нно Го́спода.

Богоро́дичен: Все́ми влады́чествующая, мольбы́ прие́млющи Влады́чице рабо́в твои́х, свята́я Богоро́дице, тьмы́ мя изба́ви и огня́ негаси́маго, зо́л мои́х мно́жества очища́ющи твои́м хода́тайством, и еди́ною Боже́ственною твое́ю моли́твою.

И́ный.

Ирмо́с: Устраши́ся отроко́в благочести́вых, сообра́знаго души́ нескве́рнаго те́ла, и устрани́ся воспита́нный в безме́рном веществе́, неутружде́н о́гнь: присноживу́щу же, изувя́дшу пла́меню, ве́чнующая пе́снь воспева́шеся: Го́спода вся́ дела́ по́йте, и превозноси́те во вся́ ве́ки.

Ва́с я́коже све́т, Христо́с, в концы́ всея́ вселе́нныя апо́столы да́вый, ше́дше, рече́, научи́те во язы́цех: да в пло́ти мя́ су́ща уви́дите воздержа́нием живу́ща, и вра́жию всю́ си́лу попира́юща, и пу́ть челове́ком явля́юща пра́вый.

Яви́л еси́ гряду́щее Христе́ воздержа́ние, во очище́ние челове́ком, страсте́й же отлуче́ние: си́м бо твои́ апо́столи благоугоди́ша, и све́тлии свети́льницы на земли́ яви́шася, пропове́дающе Го́спода в тре́х ли́цех, во еди́ном же существе́, все́м воспева́ющим его́.

Язы́ком пропове́дницы вы́ по́слани бы́сте от учитля Христа́, о ученцы́, уче́ньми Боже́ственными просвеща́ти и́х помышле́ния, страсте́й же и бра́шен удержава́тися, жела́ти же воздержа́ния, и Го́спода зна́ти сего́, и созда́теля, и творца́ все́х и благоде́теля.

Благослови́м Отца́, и Сы́на, и Свята́го Ду́ха, Го́спода.

Якоже иногда́ ка́ин уби́йца, не принесо́х души́ моея́ же́ртву непоро́чную Христе́, нечи́стым ра́зумом содержи́мь. Не возгнуша́йся мене́ приходя́ща к тебе́ посто́м спа́се преблаги́й, но при́зри на да́ры, я́же любо́вию несу́ тебе́ Бо́же мо́й, во вре́мя поще́ния.

И ныне, Богоро́дичен: Блаже́нное бы́сть чре́во Богома́тере, я́ко прии́мшее сло́во, дебельство́м пло́ти от нея́ смеси́вшееся челове́ческому зра́ку, по ипоста́си: и яви́ся гра́д Бо́жий, в не́мже жи́ти вы́шний благоволи́, и Госпо́дь Бо́г. Те́мже вопие́м ти́: ра́дуйся благода́тная, чи́стая Богоро́дице.

Хва́лим, благослови́м, покланя́емся Го́сподеви, пою́ще и превознося́ще во вся ве́ки.

Ирмо́с: Устраши́ся отроко́в благочести́вых, сообра́знаго души́ нескве́рнаго те́ла, и устрани́ся воспита́нный в безме́рном веществе́, неутружде́н о́гнь: присноживу́щу же, изувя́дшу пла́меню, ве́чнующая пе́снь воспева́шеся: Го́спода вся́ дела́ по́йте, и превозноси́те во вся́ ве́ки.

И стихосло́вится Честне́йшую:

Пе́снь 9:

Ирмо́с: Я́ко сотвори́ Мне́ вели́чия Си́льный и свято и́мя Его́, и ми́лость Его́ в ро́д и ро́д боя́щимся Его́.

Я́ко пла́мень ми́ру по́слани бы́сте неле́стный, избавля́юще глубины́ грехо́в: воспева́ем ра́достию укрепи́вшаго ва́с, я́ко апо́столы своя́.

Я́ко ва́с ми́ру объюроде́вшу, дре́вле Христо́с я́ко со́ль посла́ му́дрии, вразумля́ющия его́ к позна́нию своему́, восхваля́ем ве́рно.

Я́ко мно́жество прегреше́ний обдержи́т мя́ лю́тых, со слеза́ми припа́даю ти́ Христе́, проще́ния прося́, благовре́мение ми́ пода́ти во вре́мя поста́.

Я́ко вери́гами нереши́мыми свя́зан мои́х страсте́й, стеню́ и взыва́ю ти́ спа́се: свободи́ мя, я́ко да пою́ прера́дованно благоутро́бие твое́.

Богоро́дичен: Я́ко показа́ тя Бо́г, Де́во чи́стая, по́мощь ро́ду челове́ческому, не преста́й приле́жно моля́щи его́ о на́с ве́рных.

И́ный.

Ирмо́с: Невмести́маго Бо́га, во чре́ве вмести́вшая, и ра́дость ми́ру роди́вшая, тя́ пое́м Богоро́дице Де́во.

Апо́столов ли́к по́ст показа́, вселе́нней все́й возсия́ющий, и све́тлостию Боже́ственною просвеща́ющий ми́р.

Ученик твои́х Иису́се ли́к человеколю́бче, язы́ческия ро́ды научи́, воздержа́ния сокро́виществовати бога́тство.

Дванадесятостру́нное веща́ние учени́к твои́х состоя́ние, воздержа́ния бога́тство да́рствует челове́ком, и исто́чник спасе́ния.

Сла́ва: Блу́днаго ти́ гла́сом взыва́ю Го́споди: о́тче, согреши́х, спаси́ ще́дре, да не сла́вы твоея́ отлучи́ши мя́.

И ныне, Богоро́дичен: Во чре́ве твое́м Бо́га я́ко челове́ка поноси́вшая, и живо́т ми́ру источи́вшая, тя́ воспева́ем всесвята́я Де́во.

Ирмо́с: Невмести́маго Бо́га, во чре́ве вмести́вшая, и ра́дость ми́ру роди́вшая, тя́ пое́м Богоро́дице Де́во.

Свети́лен гла́са.

На стихо́вне же пое́м самогла́сен дне́, гла́с 3:

Возсия́ воздержа́ния благоле́пие, бесо́вскую мглу́ отгоня́щее: прии́де по́стная ле́пота, душе́вных страсте́й исцеле́ние нося́щая. Се́ю иногда́ дании́л, и в вавило́не о́троцы огражде́ни, о́в у́бо уста́ льво́в обузда́, о́вии же пла́мень пе́щный угаси́ша. С ни́миже и на́с то́южде спаси́ Христе́ Бо́же, я́ко человеколю́бец.

И повторя́ем се́й, со стихо́м: Испо́лнихомся зау́тра ми́лости твоея́ Го́споди, и возра́довахомся, и возвесели́хомся: во вся́ дни́ на́ша возвесели́хомся, за дни́ в ня́же смири́л ны́ еси́, ле́та в ня́же ви́дехом зла́я. и при́зри на рабы́ твоя́, и на дела́ твоя́, и наста́ви сы́ны и́х.

Та́же, сти́х: И бу́ди све́тлость Го́спода Бо́га на́шего на на́с, и дела́ ру́к на́ших испра́ви на на́с, и де́ло ру́к на́ших испра́ви.

И му́ченичен: Я́ко свети́ла в ми́ре сия́ете, и по сме́рти святи́и му́ченцы, по́двигом до́брым подви́гшеся. Иму́ще дерзнове́ние, Христа́ умоли́те, поми́ловатися душа́м на́шим.

Сла́ва, и ны́не, Богоро́дичен: В жена́х свята́я Богоро́дице, Ма́ти безневе́стная, моли́ его́же родила́ еси́ царя́ и Бо́га, да спасе́т ны́ я́ко человеколю́бец.

Та́же: Благо е́сть: Совокупля́ем же и ча́с 1, я́ко обы́чно. И отпу́ст.

Пятница сырная

В четверто́к сы́рный, ве́чера

От нача́ла покло́ны начина́ем: и про́чая вся́ слу́жба, я́коже и вы́ше во вто́рник сы́рный указа́ся.

На Го́споди воззва́х, стихи́ры я́ко обы́чно.

Сла́ва, и ны́не, Богоро́дичен: Све́те ти́хий: И проки́мен дне́.

На стихо́вне самогла́сен дне́, гла́с 2:

Госпо́день Крест, неукло́нно кла́няющимся ему́, вся́кия сла́сти брозда́ е́сть, и зако́н воздержа́ния: и́бо непреста́нно взира́ющии на пригвожде́ннаго на не́м, распина́ют пло́ть со страстьми́ и похотьми́. от ни́хже и мы́ бы́ти потщи́мся, посто́м чи́стым присво́имся, человеколю́бно на́м присво́ившемуся стра́стию и своего́ безстра́стия естество́ пода́вшему, иму́щему ве́лию ми́лость.

Повторя́ем се́й со стихо́м: К тебе́ возведо́х о́чи мои́, живу́щему на Небеси́. Се́ я́ко о́чи ра́б в руку́ госпо́дий свои́х, я́ко о́чи рабы́ни в руку́ госпожи́ своея́: та́ко о́чи на́ши ко Го́споду Бо́гу на́шему, до́ндеже уще́дрит ны́.

Сти́х: Поми́луй на́с Го́споди, поми́луй на́с, я́ко по мно́гу испо́лнихомся уничиже́ния: наипа́че напо́лнися душа́ на́ша поноше́ния гобзу́ющих, и уничиже́ния го́рдых.

И му́ченичен: Земна́го наслажде́ния не возвеле́вше страстоно́сцы, Небе́сных благи́х сподо́бишася, и а́нгелом сожи́тели бы́ша: Го́споди, моли́твами и́х поми́луй и спаси́ на́с.

Сла́ва, и ны́не, Крестобогоро́дичен. Подо́бен: Егда́ от дре́ва:

Гро́зд всезре́лый чи́стая, его́же невозде́ланно во утро́бе младоноси́ла еси́, на дре́ве я́ко узре́ла еси́ сего́ ви́сяща, рыда́ющи восклица́ла еси́, и взыва́ла еси́: ча́до, сла́дость иска́пай, е́юже пия́нство вся́кое страсте́й оте́млется благоде́телю, мене́ ра́ди тя́ ро́ждшия, Боже́ственными утеше́ньми, я́ко благоутро́бен.

Ны́не отпуща́еши: Богоро́дице Де́во: И про́чее, творя́ще покло́ны вели́кия. Та́же отпу́ст. Повече́рие пое́м вели́кое с покло́ны, я́коже во вто́рник указа́ся.

В пято́к сыроя́стный на у́трени

По шестопса́лмии пое́м Аллилу́иа, на гла́с Тро́ична гла́са.

По 1-м стихосло́вии седа́льны Крестныя Oсмогла́сника.

По 2-м стихосло́вии седа́лен трио́ди, гла́с 7.

Подо́бен: Я́ко иму́ще:

Возвы́си це́ркве́й ро́г, честны́й Кресте, низложи́ ерети́ческую горды́ню си́лою твое́ю, и возвесели́ правосла́вных ли́ки: сподо́би предвари́ти все́м на́м твое́ предвозвеще́ние, и поклони́тися тебе́ подно́жию Христо́ву в тебе́ бо хва́лимся, дре́во благослове́нное.

Сла́ва: то́йже.

И ны́не, Крестобогоро́дичен: я́ко иму́щи ми́лостивное на смире́ние на́ше, и зря́щи на земны́я удобообстои́мыя лю́ди, умилосе́рдися благослове́нная Богоро́дице, пребу́ди моля́щися, да не поги́бнем лю́те: молю́ я́ко пречи́стая благопримири́тельнаго Бо́га, спасти́ся душа́м на́шим, пресвята́я Де́во.

Та́же чте́м сло́во Вели́каго Васи́лиа о посте́, его́же нача́ло: Воструби́те в новоме́сячии трубо́ю: Та́же псало́м 50. И кано́ны Oсмогла́сника, мине́и, и трио́ди. В ни́хже пе́снех пое́м трипе́снцы: оставля́ются таковы́я пе́сни Oсмогла́сника, и мине́и: поне́же двоирмо́сны су́ть трипе́снцы.

Кано́н трио́ди. Творе́ние господи́на Ио́сифа. Гла́с 8:

Пе́снь 1.

Иpмóc: Во́ду проше́д я́ко су́шу, и еги́петскаго зла избежа́в, изра́ильтянин вопия́ше: Изба́вителю и Бо́гу на́шему пои́м.

Воздержа́ния Боже́ственное вре́мя возсия́ все́м, покая́ния просвеще́ние, тьму́ оте́млющее прегреше́ний: сие́ усе́рдным се́рдцем прии́мем.

Се́ покая́ния добро́та ду́ши разширя́ет, поще́ния пригвожде́нием: в сие́ тре́звенно вше́дше, и прегреше́ний ве́рнии разреше́ние прии́мем.

Сла́ва: Нача́ла, вла́сти, и херуви́ми, и вся́ си́лы моли́теся, вре́мя на́м по́стное соверши́ти в покая́нии и вся́кой чистоте́.

И ныне, Богоро́дичен: Свята́я Де́во, ве́рных заступле́ние еди́на, моли́тву твою́ споспе́шную, во вре́мя поще́ния все́м пода́ждь, Богоро́дицу чи́стую тя́ ве́дущим.

Ирмо́с: Во́ду проше́д я́ко су́шу, и еги́петскаго зла избежа́в, изра́ильтянин вопия́ше: Изба́вителю и Бо́гу на́шему пои́м.

Пе́снь 3.

Иpмóc: Небе́снаго кру́га верхотво́рче Го́споди, и це́ркве зижди́телю, ты́ мене́ утверди́ в любви́ твое́й, жела́ний кра́ю, ве́рных утвержде́ние, еди́не человеколю́бче.

Всегуби́тельных страсте́й душе́вных убежи́м подъя́тием поста́, и умиле́ния пока́жем плоды́, пе́рвее греха́ми Бо́га благоутро́бнаго преогорчи́вшии.

Свещи́ еле́ем благи́х дея́ний, вси́ ны́не вжещи́ тща́тельно возусе́рдствуим, я́ко да вни́дем с му́дрыми де́вами во све́тлый черто́г ра́дующеся.

Сла́ва: Богоглаго́ливии проро́цы, богови́днии му́ченцы, и Боже́ственнии ученцы́ спа́совы, того́ моли́те, до́бре нача́ти и благоуго́дно сконча́ти поще́ния по́прище, вси́ помо́лимся.

И ныне, Богоро́дичен: Яко вину́ тя все́х благи́х Влады́чице, вси́ приле́жно мо́лим: е́же совни́ти на́м твои́м хода́тайством в по́стный по́двиг, и концу́ дарова́тися сего́ спаси́тельному.

Ирмо́с: Небе́снаго кру́га верхотво́рче Го́споди, и це́ркве зижди́телю, ты́ мене́ утверди́ в любви́ твое́й, жела́ний кра́ю, ве́рных утвержде́ние, еди́не человеколю́бче.

Та́же седа́лен мине́и, и Крестобогоро́дичен:

Пе́снь 4.

Иpмóc: Услы́шах Го́споди, смотре́ния твоего́ та́инство, разуме́х дела́ твоя́, и просла́вих твое́ Божество́.

Якоже у́тро прини́кши, ны́не поще́ния благода́ть предлага́ет покая́ния вре́мя на́м, долго́в тьму́ разреша́ющее.

Напита́им ни́щия, ми́лость ми́лостию восприе́млюще, и поще́ния Боже́ственною водо́ю душе́вныя скве́рны отмы́ем.

Сла́ва: Небе́снии а́нгели благода́вца умоли́те, умиле́нное на́ше покая́ние, щедро́тами безме́рными прия́ти.

И ныне, Богоро́дичен: Чи́стое очисти́лище согреша́ющих, свята́я Влады́чице, хода́тайством твои́м раздери́ согреше́ний мои́х рукописа́ние.

Ирмо́с: Услы́шах Го́споди, смотре́ния твоего́ та́инство, разуме́х дела́ твоя́, и просла́вих твое́ Божество́.

Пе́снь 5.

Ирмо́с: Вску́ю мя́ отри́нул еси́ от лица́ твоего́ све́те незаходи́мый, и покры́ла мя́ е́сть чужда́я тьма́ окая́ннаго? но обрати́ мя, и к све́ту за́поведей твои́х пути́ моя́ напра́ви, молю́ся.

Настоя́щий де́нь, нача́ток творя́ще жития́ чистоты́, себе́ усе́рдно к подвиго́м ве́рнии угото́вим, плотски́я боле́зни, и душе́вное благопло́дие Влады́це все́х принося́ще.

Моисе́а по́ст, Боже́ственнаго Боговиде́ния показа́ прича́стника: сего́ у́бо душе́ моя́ подража́ющи, по́ст приими́, Боже́ственная восхожде́ния в себе́ расположи́вши, я́ко да ви́диши Бо́жию све́тлость.

Сла́ва: Свяще́нных апо́стол, и священноимени́тых му́ченк мольба́ми, поще́ния вре́мя прейти́ на́с сподо́би Иису́се ще́дрый, в покая́нии, и вся́ком отложе́нии греха́, мо́лимся.

И ныне, Богоро́дичен: В поще́ния две́рь хотя́щии вни́ти, мо́лим тя́ Бо́жию две́рь, совни́ти рабо́м твои́м Влады́чице, и разшири́ти вся́ко помышле́ния, и мы́сли, спаси́тельная твори́ти хоте́ния.

Та́же трипе́снец господи́на Ио́сифа. Гла́с 6:

Пе́снь 5.

Ирмо́с: Бо́жиим Све́том Твои́м, Бла́же, у́тренюющих Ти ду́ши любо́вию озари́, молю́ся, Тя ве́дети, Сло́ве Бо́жий, И́стиннаго Бо́га, от мра́ка грехо́внаго взыва́юща.

На Кресте́ ру́це пригвозди́в, копие́м в ре́бра прободе́н, писа́ние человеколю́бче па́дшаго ада́ма растерза́л еси́: те́мже тя́ жизнода́вче, пе́сньми сла́вим.

Ле́стно зми́й лука́вый стра́сти наложи́в ми́ душе́вныя, от рая́ изгна́: ты́ же дла́ни на Кресте́ пригвозди́в, к высоте́ нетле́ния спа́се привле́кл еси́.

Поста́ Боже́ственное вре́мя, стра́сти очища́ющее душе́вныя, и теле́сныя омыва́ющее я́звы, прии́де ны́не, наста́: ве́рнии стеце́мся, и сие́ любому́дренно прии́мем.

Вре́мя яви́ся благо́е, в Боже́ственное души́ весе́лие, вся́кое лице́ облача́ющее: прииди́те, ве́село сие́ прии́мем, посто́м и моли́твою предочища́ющеся.

По́ст, сле́зы, моли́тву, обы́чай смире́нный, на́с ра́ди смири́вшемуся принесе́м: я́ко да в де́нь воздержа́ния проще́ние пода́ст прегреше́ний на́ших.

Богоро́дичен: Светолу́чными твои́ми блиста́ньми, Влады́чице блага́я ми́ра, души́ моея́ тьму́ отжени́, и но́щь греха́ моего́: да усе́рдно пою́, и бла́жу́ тя.

И́ный, гла́с 8:

Ирмо́с: Вску́ю мя отри́нул еси́ от лица́ Твоего́, Све́те Незаходи́мый, и покры́ла мя есть чу́ждая тьма, окая́ннаго? Но обрати́ мя и к све́ту за́поведей Твои́х пути́ моя́ напра́ви, молю́ся.

Кресту́ твоему́ покланя́юся Го́споди человеколю́бче, и́мже мя́ спа́сл еси́, и пою́ стра́сти спаси́тельныя и Боже́ственныя Влады́ко, и́миже страсте́й мои́х боле́зненных изба́вихся сло́ве, в жи́знь преходя́ невре́дную.

Кресту́ наде́ющеся, ле́сти проти́вных отвраща́емся, в не́м водрузи́вшеся, ве́рнии позна́ни бы́хом Бо́гу, я́ко а́гнцы новорожде́ннии избра́ннии, и неле́стное млеко́ испи́хом.

Сла́ва, Тро́ичен: Отца́, и Сло́во вси́, и Свята́го Ду́ха, сла́вим во еди́ном естестве́, позна́ние све́тлое излага́юще: покланя́ющеся обои́м, и разделя́юще ли́цы, неслия́нно, непрело́жно служа́ще.

И ныне, Богоро́дичен: Упова́ние конце́м, ра́дость рабо́м твои́м ты́ еси́ Де́во чи́стая, чту́щия любо́вию о́браз тво́й, сохраня́й пречи́стая: и твои́ми моли́твами все́х на́с чужда́го свободи́, я́ко премилосе́рднейшая.

Сла́ва тебе́ Бо́же на́ш, сла́ва тебе́.

Пра́вый пу́ть тво́й Го́споди, испра́ви все́м рабо́м твои́м чту́щим любо́вию, поста́ по́прище утверди́, и приведе́ньми на лу́чшее свята́го твоего́ ца́рствия на́с сподо́би.

Ирмо́с: Вску́ю мя отри́нул еси́ от лица́ Твоего́, Све́те Незаходи́мый, и покры́ла мя есть чу́ждая тьма, окая́ннаго? Но обрати́ мя и к све́ту за́поведей Твои́х пути́ моя́ напра́ви, молю́ся.

Пе́снь 6:

Иpмóc: Очи́сти мя́ спа́се, мно́га бо беззако́ния моя́, и из глубины́ зо́л возведи́, молю́ся, к тебе́ бо возопи́х, и услы́ши мя́ Бо́же спасе́ния моего́.

Пости́вся изба́витель, настоя́щее вре́мя на́м определи́ душе́вных скве́рн очисти́тельное: те́плым ве́рнии присту́пим се́рдцем, я́ко да прии́мем проще́ние.

Мытаре́во Христе́ воздыха́ние прие́м, и блудни́цы от души́ пла́чь приноси́мый, приими́ я́ко человеколю́бец на́ша мольбы́, очище́ние на́м да́руя.

Сла́ва: Пропове́дник и проро́к, му́ченик и апо́стол твои́х, преподо́бных и святи́телей, и все́х пра́ведных твои́х Христе́ умоле́ньми, очище́ние прегреше́ний душа́м на́шим низпосли́.

И ныне, Богоро́дичен: Еди́ная немощно́е челове́ческаго естества́, Боже́ственным твои́м рождество́м чи́стая утверди́вшая, поспе́шница мне́ яви́ся, к по́стному входя́щу Боже́ственному по́прищу.

Ирмо́с: Очи́сти мя́ спа́се, мно́га бо беззако́ния моя́, и из глубины́ зо́л возведи́, молю́ся, к тебе́ бо возопи́х, и услы́ши мя́ Бо́же спасе́ния моего́.

Конда́к свята́го. А́ще святы́й не и́мать кондака́, глаго́лем му́ченичен гла́са.

Пе́снь 7.

Ирмо́с: О́троцы евре́йстии в пещи́ попра́ша пла́мень дерзнове́нно, и на ро́су о́гнь преложи́ша, вопию́ще: благослове́н еси́ Го́споди Бо́же во ве́ки.

Дре́вле на колесни́це о́гненной ноша́шеся илиа́, посто́м просвети́вся: о душе́! сего́ подража́ющи, плотски́я умертви́ по́хоти воздержа́нием.

Се́ вре́мя воздержа́ния, явля́ющее тебе́ све́т спасе́ния, не небрези́ душе́, Бо́гу долготерпя́щу, но усе́рдно возопи́й: бла́ги́й уще́дри мя́.

Сла́ва: о́троки огради́вший по́ст, соблюде́ от огня́ неопали́мы: Иису́се, те́х моли́твами, огня́ мя ве́чнаго изба́ви мно́гим твои́м милосе́рдием.

И ныне, Богоро́дичен: Еди́ная по́мощь челове́ков, помо́щница на́м рабо́м твои́м бу́ди, во вре́мя воздержа́ния, я́ко да покая́нием благоугожда́юще, прии́мем Небе́сное ца́рство.

Ирмо́с: О́троцы евре́йстии в пещи́ попра́ша пла́мень дерзнове́нно, и на ро́су о́гнь преложи́ша, вопию́ще: благослове́н еси́ Го́споди Бо́же во ве́ки.

Пе́снь 8.

Ирмо́с: Седмери́цею пе́щь халде́йский мучи́тель Богочести́вым неи́стовно разжже́: си́лою же лу́чшею спасе́ны сия́ ви́дев, творцу́ и избави́телю вопия́ше: о́троцы благослови́те, свяще́нницы воспо́йте, лю́дие превозноси́те во вся́ ве́ки.

Покая́ния пе́щь усе́рдно возжже́м, и сла́сти в не́й попали́м вся́ теле́сныя: и огня́ бу́дущаго иску́с не прия́ти, бога́таго в ми́лости про́сим, вопию́ще: свяще́нницы благослови́те, лю́дие превозноси́те во вся́ ве́ки.

Вхо́дное вре́мя поста́ на́м бу́дет вся́каго греха́ отложе́ния вино́вное, да не до́лу преклони́мся, ниже́ уны́ло теце́м, я́ко да в кра́тких и ма́лых дне́х, мно́гия скве́рны умиле́нием се́рдца измы́ем, еди́наго Бо́га на́шего пою́ще.

Сла́ва: А́нгельстии чи́ни, му́ченик собра́ние, Боже́ственных апо́стол ли́к святы́й, преподо́бных собо́р, святи́телей же и проро́ков, тебе́ мо́лятся бла́ги́й человеколю́бче: покая́ние и́стинное твои́м рабо́м пода́ждь, во вре́мя воздержа́ния ны́не вводи́маго.

И ныне, Богоро́дичен: Богороди́тельнице всечи́стая, к тебе́ прибега́ем, уще́дри на́с благо́ю твое́ю моли́твою, и да́ждь благопримири́тельна твоего́ Сы́на и Го́спода все́м на́м, во вре́мя поще́ния ны́не вводи́маго, во спасе́ние ве́рных, тебе́ песносло́вящих во вся́ ве́ки.

Трипе́снец: За зако́ны оте́ческия блаже́ннии в Вавило́не ю́ноши предбе́дствующе, царюющаго оплеваша повеле́ние безу́мное, и совокупле́ни, и́мже не свари́шася огне́м, Держа́вствующему досто́йную воспева́ху песнь: Го́спода по́йте дела́, и превозноси́те во вся ве́ки.

Насле́дие оте́ческое не сохрани́вше, грехо́вным зако́ном порабо́тихомся: но просте́р дла́ни твоя́ на Кресте́ Боже́ственнем, свобо́ду все́м дарова́л еси́ и́м: его́же ти́ ве́рою приво́дим во дне́х святы́х, поми́луй ны́ ми́лостиве, тебе́ превознося́щия во вся́ ве́ки.

Кресто́м твои́м разстоя́ние, и граде́жа средосте́ние разори́вый, и ми́р в конца́х обнови́вый бога́тый ми́рствующим, да́руй на́м прейти́ Христе́ постоя́нием бу́дущее поще́ние, Го́спода пою́щим непреста́нно, и превознося́щим во вся́ ве́ки.

Поста́ благода́ть дне́сь со́лнечныя лучи́ все́м предлага́ет, предочища́ющи мра́к от греха́: содержи́ми страстьми́ разли́чными, в ра́дости преше́дше прии́мем да́р любому́дренно, Го́спода по́йте, вопию́ще, и превозноси́те во вся́ ве́ки.

Го́рько объе́м первозда́нный, в раи́ дре́вле сне́дь безслове́сно, отве́ржеся и осужде́н, от сла́дости изгна́н бы́сть: но на дре́ве гвоздьми́ пригвожде́н, лука́вное писа́ние пригвозди́л еси́ греха́ его́. Те́мже твое́ мно́гое благоутро́бие воспева́ем во вся́ ве́ки.

Зако́н поста́ отри́нувше, в про́пасти греха́ поползо́хомся, и поста́ востре́бовахом ны́не вводи́маго: его́же ще́дре провожда́ющим на́м, благода́ть с Небесе́ низпосли́, и ми́р бога́тый: Го́спода по́йте дела́, и превозноси́те во вся́ ве́ки.

Богоро́дичен: Па́дающих исправле́ние, гре́шников хода́таице, стра́нных прохлажде́ние, ско́рбных утеше́ние, пресвята́я Де́во, души́ моея́ печа́ль разори́ чи́стая, и утеше́ние свы́ше от Бо́га пода́ти ми́ моли́ся пою́щу усе́рдно, тя́ превознося́щу во вся́ ве́ки.

И́ный:

Ирмо́с: А́нгели и Небеса́ на престо́ле сла́вы седя́щаго, и я́ко Бо́га непреста́нно сла́вимаго, благослови́те, по́йте, и превозноси́те его́ во ве́ки.

Пригвожде́ннаго пло́тию на Кресте́ ще́дре, ви́дящи тя́ тва́рей естество́ пременя́шеся: све́т дне́ во тьму́, дви́жашеся земля́, и вся́ колеба́хуся.

На высоту́ Креста́ челове́ческое естество́ совозвы́сив, и от ре́бр твои́х Боже́ственных бога́тство источи́л еси́ спасе́ния, ве́рою покланя́ющимся спа́се пречи́стей стра́сти твое́й.

Благослови́м Отца́, и Сы́на, и Свята́го Ду́ха, Го́спода.

Тро́ичен: Еди́н Бо́г у́бо Тро́ица, ни Отцу́ изступи́вшу в Сыновство́, ниже́ Сы́ну премени́вшуся во исхожде́ние: но сво́йственная и обое́, све́т, Бо́га, три́ сла́влю во ве́ки.

Богоро́дичен: Ка́ко родила́ еси́ рцы́, от Отца́ безле́тно предпросия́вша, и со Святы́м Ду́хом воспева́ема? или́ я́коже ве́сть еди́н, благоволи́вый роди́тися из тебе́ во ве́ки.

Сла́ва тебе́ Бо́же на́ш, сла́ва тебе́.

Покая́ние на́ше, я́ко благи́й естество́м прие́м, вра́жиих сете́й изба́ви Го́споди, да ве́рою и любо́вию твое́ ны́не воспои́м свято́е Влады́чество.

Хва́лим, благослови́м, покланя́емся Го́сподеви, пою́ще и превознося́ще во вся ве́ки.

Ирмо́с: А́нгели и Небеса́ на престо́ле сла́вы седя́щаго, и я́ко Бо́га непреста́нно сла́вимаго, благослови́те, по́йте, и превозноси́те его́ во ве́ки.

И стихосло́вится Честне́йшую.

Пе́снь 9.

Ирмо́с: Ужасе́ся о се́м Не́бо, и земли́ удиви́шася концы́, я́ко Бо́г яви́ся челове́ком пло́тски, и чре́во твое́ бы́сть простра́ннейшее Небе́с: те́м тя́ Богоро́дицу а́нгелов и челове́к чинонача́лия велича́ют.

Се́ светоно́сное прии́де вре́мя, святы́й де́нь просия́, мра́чных страсте́й твои́х отбе́гни, о душе́! и зари́ восприими́ наставля́ющия тя́ к све́ту, умиле́ние я́ко вино́ пию́щи весели́ся, и сласте́й пия́нство возненави́ждь.

Яко вои́стинну блажа́йшее вре́мя поще́ния Христе́, е́же да́л еси́ все́м ве́рным на побежде́ние грехо́в, и очище́ние спаси́тельное, и дарова́ний прия́телище, в не́мже тя́ мо́лим: прича́стники спа́се, вся́ ны́ бла́ги́х твои́х сотвори́.

Обы́чно ми́лости твоя́ на на́с излива́яй ще́дре бога́тыя, да́ждь на́м сле́зы, очища́ющия скве́рны и помышле́ния лю́бящих тя́: ве́ру и любо́вь чи́стую, бога́тное покая́ние, присвое́ние соверше́нное к тебе́ еди́ному многоми́лостивому.

Все́х а́нгелов Боже́ственное мно́жество, и святы́х ли́цы достохва́льнии, блага́го ны́не моли́те приле́жно: я́ко да Боже́ственное по́прище сие́, поще́ния настоя́щее, тещи́ непреткнове́нно ны́ укрепи́т, и победоно́сцы соде́лает.

Богоро́дичен: Благолюби́вая Де́во, блага́го ро́ждшая спа́са, ублажи́ вся́ ны́, страстьми́ безме́рными, и помышле́ньми озло́бленныя Влады́чице, и отягче́нныя грехо́в бре́меньми неудобоно́сными: я́ко да тя́ по до́лгу, я́ко Богоро́дицу велича́ем.

И́ный:

Ирмо́с: Недоуме́ет вся́к язы́к благохвали́ти по достоя́нию, изумева́ет же у́м и преми́рный пе́ти Тя́, Богоро́дице: оба́че Блага́я су́щи, ве́ру приими́, и́бо любо́вь ве́си Боже́ственную на́шу, Ты́ бо христиа́н еси́ Предста́тельница, Тя́ велича́ем.

Недоуме́ет вся́кое естество́, а́нгелов и челове́ков, твое́ благоутро́бие благодари́ти благоде́телю: я́ко пло́тию хотя́ на́с ра́ди обнища́л еси́, и на дре́ве о на́с распросте́рлся еси́, кля́тва бы́в, да пе́рвую оти́меши кля́тву челове́чества.

Све́тлый де́нь воздержа́ния наста́, све́тлым лице́м прииди́те, усря́щим душе́ моя́ Влады́ку, благода́ти низпосла́тися свы́ше на́м прося́ще, и мно́гих прегреше́ний исправле́ние обрести́: я́ко да стра́шнейшею гее́нною не искуси́мся та́мо.

Во тьме́ грехо́в содержи́мым, покая́ния ны́не свяще́ннии вхо́ды наста́ша, все́х ду́ши просвеща́ющия. Те́мже душе́ моя́, омраче́ния уклони́ся сы́тости страсте́й, потщи́ся, да сла́дости ве́чныя наслади́шися та́мо.

На дре́ве ру́це во́лею распросте́р, разстоя́щаяся вся́ собра́л еси́ жизнода́вче: копие́м же твоя́ отве́рзл долготерпели́ве ре́бра, побежде́ние от ре́бр прозя́бшее испра́вил еси́ на́м. Те́мже благодаря́ще пое́м благоутро́бие твое́.

Богоро́дичен: Предста́тельство все́х на тя́ наде́ющихся, в беда́х бо́драя су́щи предста́тельнице Богоро́дице, ве́чнующия изба́ви на́с гее́нны, и належа́щих му́к го́рьких: я́ко да до́лжно пое́м вели́чия твоя́.

И́ный.

Ирмо́с: Чу́жде ма́терем де́вство, и стра́нно де́вам деторожде́ние: на тебе́ Богоро́дице обоя́ устро́ишася. Те́м тя́ вся́ племена́ земна́я непреста́нно велича́ем.

Язвам покланя́емся твои́м жизнода́вче, и́миже греха́ страсте́й изба́вльшеся, честны́м Кресто́м твои́м позна́хомся запеча́тствовани, во спасе́ние и заступле́ние от вся́каго прило́га вра́жия.

Озари́ Креста́ твоего́ сия́ньми, укрествова́выйся во́лею за все́х спасе́ние, ду́ши пою́щих стра́сти твоя́ всеми́лостиве: и на стезю́ жи́знь на́шу упра́ви и наста́ви.

Согреши́хом преступи́вше за́поведи твоя́, и пути́ Боже́ственных зачине́ний твои́х спа́се, уклони́хомся дале́че человеколю́бче, нераде́нием: но ще́дрый, воззови́ от ле́сти ду́ши на́ша.

Сла́ва, Тро́ичен: Хвала́, че́сть Тро́ице ле́потствует, и сла́ва я́ко еди́ному Госпо́дьству, и еди́ному ца́рству, несли́тно, несе́чно, еди́нице Божество́м покланя́емой, несе́чной бо естество́м, непреста́нно велича́емей.

И ныне, Богоро́дичен: Уми́лостивися моли́твами всечи́стыя Ма́тере твоея́ всеще́дре всецарю́ сла́вы, егда́ прии́деши суди́ти рабы́ твоя́, я́ко ми́лостив: в тя́ бо вси́ ве́ровахом, и тя́ Бо́га зна́ем.

Сла́ва тебе́ Бо́же на́ш, сла́ва тебе́.

Светоно́сный ны́не надходя́щий по́ст, прие́млет трапе́зу подвиго́в предложе́нную, сего́ ра́ди сея́ тре́звенно вси́, честну́ю ча́шу чисти́тельных сле́з восприи́мем ве́рнии: да неисце́льными слеза́ми не искуси́мся та́мо.

Катава́сиа: Чу́жде ма́терем де́вство, и стра́нно де́вам деторожде́ние: на тебе́ Богоро́дице обоя́ устро́ишася. Те́м тя́ вся́ племена́ земна́я непреста́нно велича́ем.

Свети́лен Тро́ичный гла́са, три́жды. И про́чее.

На стихо́вне пое́м самогла́сен дне́.

Гла́с 6: Пре́жде спаси́тельнаго Креста́ греху́ ца́рствующу, нече́стию держа́вствующу, челове́ков ублажа́шеся пи́ща теле́сная, и о плотски́х жела́ниях ма́ли небрежа́ху: а отне́леже Крестное та́инство соде́яся, и де́монское угасе́ мучи́тельство Богоразу́мием, небе́сная на земли́ доброде́тель жи́тельствует. Те́мже по́ст почита́ется, воздержа́ние сия́ет, моли́тва исправля́ется, и свиде́тель вре́мя настоя́щее, да́нное на́м от распе́ншагося Христа́ Бо́га, во спасе́ние ду́ш на́ших.

И глаго́лем стихи́.

Сти́х: Испо́лнихомся зау́тра ми́лости твоея́ Го́споди, и возра́довахомся, и возвесели́хомся: во вся́ дни́ на́ша возвесели́хомся, за дни́ в ня́же смири́л ны́ еси́, ле́та в ня́же ви́дехом зла́я. и при́зри на рабы́ твоя́, и на дела́ твоя́, и наста́ви сы́ны и́х.

И повторя́ем самогла́сен. Та́же и му́ченичен.

Сти́х: И бу́ди све́тлость Го́спода Бо́га на́шего на на́с, и дела́ ру́к на́ших испра́ви на на́с, и де́ло ру́к на́ших испра́ви.

Го́споди, в па́мять святы́х твои́х, вся́ тва́рь пра́зднует, небеса́ ра́дуются со а́нгелы, и земля́ весели́тся с челове́ки: те́х моли́твами поми́луй на́с.

Сла́ва, и ны́не, Крестобогоро́дичен: Всечи́стая я́ко ви́де тебе́ на Кресте́ пове́шена, пла́чущи вопия́ше Ма́терски: Сы́не мо́й и Бо́же мо́й, сладча́йшее мое́ ча́до, ка́ко терпи́ши стра́сть поно́сную?

Та́же, Благо е́сть: И Трисвято́е. Тропа́рь: В хра́ме стоя́ще: Го́споди поми́луй, 40.

И глаго́лется сти́х от свяще́нника: Сы́й благослове́н Христо́с Бо́г на́ш, всегда́, ны́не и при́сно, и во ве́ки веко́в, ами́нь.

Небесный Царю, веру утверди, языки укроти, мiр умири, святый храм сей добре сохрани, прежде отшедшия отцы и братию нашу в селениих праведных учини, и нас в покаянии и исповедании приими, яко Благий и Человеколюбец.

И твори́м три́ покло́ны вели́кия, и глаго́лем моли́тву та́йно преподо́бнаго отца́ на́шего Ефре́ма Си́рина: Го́споди и Влады́ко живота́ моего́: И про́чее. И твори́м и про́чия покло́ны.

Совокупля́ем же и пе́рвый ча́с, я́ко обы́чно: по обы́чных же покло́нех чте́м оглаше́ния преподо́бнаго отца́ на́шего Фео́дора Студи́та. Та́же отпу́ст.

В то́йже пято́к сы́рный

Пое́м часы́ с покло́ны, я́коже и в сре́ду явле́но е́сть.

На 6-м часе́ пое́м тропа́рь проро́чества, гла́с 8:

Да́ждь на́м по́мощь от печа́ли Го́споди, и спаси́ ны, рожде́йся от Де́вы человеколю́бче. Повторя́юще то́йже.

Проки́мен гла́с 1: Бу́ди Го́споди ми́лость твоя́ на на́с, я́коже упова́хом на тя́.

Сти́х: Ра́дуйтеся пра́веднии о Го́споде, пра́вым подоба́ет похвала́.

Проро́чества Заха́риина чте́ние (Глава́ 8, ст. 7–17).

Си́це глаго́лет Госпо́дь вседержи́тель: се́ а́з лю́ди моя́ от земли́ восто́чныя, и от земли́ за́падныя. И введу́ и́х [в зе́млю и́х,] и вселю́ся посреде́ Иерусали́ма, и бу́дут ми́ в лю́ди, и а́з бу́ду и́м в Бо́га во и́стине и в пра́вде. Си́це глаго́лет Госпо́дь вседержи́тель: да укрепя́тся ру́це ва́с слы́шащих во дне́х си́х словеса́ сия́ от у́ст проро́ческих, от него́же дне́ основа́ся хра́м Го́спода вседержи́теля, и це́рковь отне́леже созда́ся. Зане пре́жде дне́й о́нех мзда́ челове́ком не бе́ во успе́х, и мзда́ ското́м не бя́ше, и исходя́щему и входя́щему не бе́ ми́ра от печа́ли, и послю́ вся́ челове́ки, коего́ждо на и́скренняго своего́. И ны́не не по дне́м о́нем пре́жним а́з сотворю́ оста́нку люде́й си́х, глаго́лет Госпо́дь вседержи́тель. Но покажу́ ми́р: виногра́д да́ст пло́д сво́й, и земля́ да́ст жи́та своя́, и не́бо да́ст ро́су свою́, и насле́дити сотворю́ оста́нкам люде́й мои́х си́х вся́ сия́. И бу́дет, я́ко бе́сте в кля́тве во язы́цех, до́ме иу́дов и до́ме Изра́илев, та́ко спасу́ вы́, и бу́дете в благослове́нии: дерза́йте и укрепля́йтеся рука́ми ва́шими. Зане́ си́це глаго́лет Госпо́дь вседержи́тель: я́коже помы́слих озло́бити вы́, внегда́ прогне́ваша мя́ отцы́ ва́ши, глаго́лет Госпо́дь вседержи́тель, и не раска́яхся: я́ко уста́вих, и умы́слих во дни́ сия́ добро́ сотвори́ти Иерусали́му, и до́му иу́дову: дерза́йте. Сия́ словеса́, я́же сотворите́, глаго́лите и́стину ки́йждо и́скреннему своему́, и́стину и су́д ми́рен суди́те во врате́х ва́ших. И ки́йждо зло́бы и́скренняго своего́ не помышля́йте в сердца́х ва́ших, и кля́твы лжи́выя не люби́те: зане́ вся́ сия́ возненави́дех, глаго́лет Госпо́дь вседержи́тель.

Проки́мен, гла́с 3: По́йте Бо́гу на́шему, по́йте, по́йте царе́ви на́шему, по́йте.

Сти́х: Вси язы́цы восплещи́те руками, воскли́кните Богу гласом ра́дования.

И про́чее все́, я́коже в сре́ду сы́рную указа́ся.

Подоба́ет ве́дати, я́ко в суббо́ту и неде́лю сы́рную мине́а не пое́тся, но после́дование случа́ющихся святы́х пое́тся, на повече́риях, или́ егда́ церквонача́льник хо́щет.

Суббота сырная [4]

В пяток вечера

Во светильничное по предначинательном обычное стихословие: Ко Го́споду скорбе́ти ми: На Го́споди воззва́х, поем стихиры подобныя, поставльше стихов 6. Глас 8, повторяюще я:

Прииди́те, вси ве́рнии, / преподо́бных оте́ц ли́ки воспои́м, / Анто́ния верхо́внаго, све́тлаго Евфи́мия, / и кого́ждо и вся вку́пе. / И сих, я́коже други́й рай сла́дости, / гражда́нства мы́сленно преходя́ще, красно́ воззове́м: / сия́ древеса́ я́же насади́ Бог наш: / сия́ плоды́ нетле́нныя жи́зни процве́тшая, / принесо́ша Христу́, пита́юще на́ша ду́ши. / К ни́мже возопии́м: богоно́снии блаже́ннии, / моли́те спасти́ся нам.

Подобен: Ра́дуйся Еги́пте ве́рный. / Ра́дуйся Ливи́е преподо́бная. / Ра́дуйся Фиваи́до избра́нная. / Ра́дуйся вся́кое ме́сто и гра́де и страно́, / гра́жданы воспита́вшая Ца́рства Небе́снаго, / и сих в воздержа́нии и боле́знех возрасти́вшая, / и жела́ний соверше́нныя му́жи Бо́гу показа́вшая. / Си́и свети́ла душ на́ших яви́шася: / са́ми чуде́с заре́ю, и дел зна́меньми, / просия́ша мы́сленно во вся концы́. / К тем возопие́м: отцы́ всеблаже́ннии, / моли́те спасти́ся нам.

Подобен: Кто изрече́т от земноро́дных / чу́дная ва́ша жития́, отцы́ всеми́рнии? / Кий же язы́к изглаго́лет / свяще́нныя в Ду́се по́двиги и по́ты ва́ша? / Страда́ния доброде́телей, изможде́ния пло́ти, / боре́ния страсте́й, во бде́ниих, в моли́твах и слеза́х? / Вы в ми́ре я́коже а́нгели вои́стинну яви́стеся, / са́ми бесо́вския си́лы соверше́нно низложи́сте, / сотво́рше чу́дная и ди́вная зна́мения. / Те́мже моли́теся с на́ми преблаже́ннии, / улучи́ти нам неконча́емую ра́дость.

Слава, глас 6: Е́же по о́бразу соблю́дше невреди́мо, / ума́ вожда́ на стра́сти па́губныя по́стнически поста́вльше, / во е́же по подо́бию я́ко мо́щно возшли́ есте́: / му́жески бо естество́ пону́дивше, / потща́стеся ху́ждшее покори́ти лу́чшему, / и плоть порабо́тити ду́ху. / Те́мже мона́шествующим яви́стеся верх, / жи́тели пусты́ннии, благотеку́щим подвиза́тели, / пра́вила доброде́тели изве́стнейшая. / И ны́не на небесе́х, / зерца́лом разреши́вшимся всепреподо́бнии, / чи́сто зрите́ Святу́ю Тро́ицу, / моля́щеся непосре́дственно, о ве́рою и любо́вию чту́щих вас.

И ныне, Богородичен 1 гласа, Осмогласника рядоваго.

Свете Ти́хий святы́я сла́вы, Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподо́бными, Сы́не Бо́жий, живо́т дая́й: те́мже мир Тя сла́вит.

Прокимен, глас 7: Бо́же засту́пник мой еси́ Ты, / и ми́лость Твоя́ предвари́т мя.

Стих: Изми́ мя от враг мои́х Бо́же, и от востаю́щих на мя изба́ви мя.

Пророчества Захариина чтение.

Си́це глаго́лет Госпо́дь Вседержи́тель: пост четве́ртый, и пост пя́тый, и пост седмы́й, и пост деся́тый, бу́дут до́му Иу́дову в ра́дость, и в весе́лие, и в пра́здники бла́ги: и возвесели́теся, и и́стину и мир возлю́бите. Си́це глаго́лет Госпо́дь Вседержи́тель: еще́ лю́дие мно́зи прии́дут, и живу́щии во граде́х мно́гих. И сни́дутся живу́щии в пяти́граде́х во еди́н град, глаго́люще: гряди́м помоли́тися лицу́ Госпо́дню, и взыска́ти лице́ Го́спода Вседержи́теля: иду́ и аз. И прии́дут лю́дие мно́зи, и язы́цы мно́зи взыска́ти лица́ Го́спода Вседержи́теля во Иерусали́ме, и умоли́ти лице́ Госпо́дне. Си́це глаго́лет Госпо́дь Вседержи́тель: во о́ны дни име́тся де́сять муже́й от всех племе́н язы́ческих, и иму́тся за ри́зу му́жа иуде́анина, глаго́люще: по́йдем с тобо́ю, зане́ слы́шахом, я́ко Бог с ва́ми есть.

Прокимен, глас 6: Да упова́ет Изра́иль на Го́спода / от ны́не и до ве́ка.

Стих: Го́споди, не вознесе́ся се́рдце мое́, ниже́ вознесо́стеся о́чи мои́.

Сподо́би Го́споди в ве́чер сей:

На стиховне самогласен, глас 2:

Очи́стим себе́, бра́тие, от вся́кия скве́рны пло́ти и ду́ха, / свещи́ душ на́ших просвети́м нищелю́бием, / не снеда́юще друг дру́га оклевета́нием: / приспе́ бо вре́мя, егда́ Жени́х прии́дет / всем возда́ти по дело́м их. / Совни́дем Христу ́с му́дрыми де́вами, / глас о́ный разбо́йника к Нему́ взыва́юще: / помяни́ нас, Го́споди, егда́ прии́деши во Ца́рствии Твое́м.

И глаголем стих: К Тебе́ возведо́х о́чи мои́, живу́щему на небеси́. Се я́ко о́чи раб в руку́ госпо́дий свои́х, я́ко о́чи рабы́ни в руку́ госпожи́ своея́, та́ко о́чи на́ши ко Го́споду Бо́гу на́шему, / до́ндеже уще́дрит ны.

И паки тойже самогласен.

Таже стих: Поми́луй нас, Го́споди, поми́луй нас, я́ко по мно́гу испо́лнихомся уничиже́ния: наипа́че напо́лнися душа́ на́ша поноше́ния гобзу́ющих, / и уничиже́ния го́рдых.

И мученичен: Святы́м му́чеником моля́щимся о нас, / и Христа́ пою́щим, / вся́кая лесть преста́, / и челове́ческий род ве́рою спаса́ется.

Слава, глас 8: Мона́хов мно́жества, / наста́вники ны́не чтим отцы́ преподо́бнии: / ва́ми бо стезе́ю вои́стинну пра́вою ходи́ти позна́хом. / Блаже́ни есте́ Христу́ рабо́тавшии, / и вра́жию низложи́вшии си́лу, / а́нгелов собесе́дницы, пра́ведных сожи́теле, и святы́х: / с ни́миже моли́теся Го́сподеви, / поми́ловатися душа́м на́шим.

И ныне, Богородичен. Подобен: О пресла́внаго чудесе́!

Ра́дуйся, чистоты́ сокро́вище. / Ра́дуйся, невеще́ственнаго све́та чи́стое жили́ще. / Ра́дуйся, глави́зно спасе́ния на́шего. / Ра́дуйся, апо́столов пропове́дание. / Ра́дуйся, му́чеников похвало́. / Ра́дуйся, проро́ков исполне́ние, Всенепоро́чная. / Ра́дуйся, подви́жников и мона́хов украше́ние, / и спасе́ние ве́рных.

Таже, Ны́не отпуща́еши:

И по Трисвятом глаголем тропарь, глас 4:

Бо́же оте́ц на́ших, / творя́й при́сно с на́ми по Твое́й кро́тости, / не отста́ви ми́лость Твою́ от нас, / но моли́твами их / в ми́ре упра́ви живо́т наш.

Слава, и ныне, Богородичен, глас тойже: Е́же от ве́ка утае́ное / и А́нгелом несве́домое та́инство, / Тобо́ю, Богоро́дице, су́щим на земли́ яви́ся Бог, / в несли́тном соедине́нии воплоща́емь, / и Крест во́лею нас ра́ди восприи́м, / и́мже воскреси́в первозда́ннаго, / спасе́ от сме́рти ду́ши на́ша.

Ты́яжде и на Бог Госпо́дь, и на конец Утрени глаголем. Посем ектения: Поми́луй нас Бо́же: и 3 поклоны великия. Бу́ди имя Госпо́дне: трижды. Благословлю́ Го́спода: Досто́йно есть: и отпуст. И бывает трапеза по обычаю, якоже и в среду сырную указано есть. На Повечерии же поем рядовый канон мертвен гласа: во усопохранительнице.

В субботу сырную на утрени

По шестопсалмии, и первом стихословии, седальны, глас 8: Подобен: Повеле́нное та́йно:

Оте́ческими мо́лниями озари́вшеся, / я́ко в рай кра́сный ны́не входя́ще, / сла́дости пото́ка наслади́мся, / и сих до́блести ужа́сно смотря́юще, / поревну́им доброде́телем, Спа́су взыва́юще: / моли́твами их, Бо́же, / Ца́рствия Твоего́ прича́стники ны сотвори́.

Слава, подобен: Нача́льника мона́шествующих Па́вла, / согла́сно со Анто́нием му́дрым, и Евфи́мием / воспои́м вси, с про́чими отцы́: / и сих умо́лим, я́ко да Христу́ непреста́нно мо́лятся о нас, / боже́ственную и всесве́тлую соверша́ющих па́мять их, / в пе́снех сла́вяще Спа́са и Го́спода.

И ныне, Богородичен. Подобен: Благодари́м Тя, Присноде́во, / и велича́ем Чи́стая, и покланя́емся Ти, / воспева́юще Рождество́ Твое́ благода́тная, / зову́ще непреста́нно: / спаси́ нас, Де́во Всеми́лостивая, я́ко Блага́я, / и де́монскаго исхити́ словопре́ния стра́шнаго в час испыта́ния, / да не посрами́мся раби́ Твои́.

По 2-м стихословии седален, глас 4. Подобен: Свире́лей па́стырских:

Анто́ния ку́пно и Евфи́мия, / вси со все́ми про́чими богоно́сными отцы́ / восхва́лим пе́сньми, па́мять их торжеству́юще: / си́и бо Го́сподеви о всем ми́ре мо́лятся, / да изба́вимся дре́вния кля́твы, свобо́ждшеся муче́ния.

Слава: иный седален, глас 8. Подобен: Повеле́нное:

Я́коже в раи́ доброде́телей цвету́щем, / богоно́сных по́стников обходя́ще, / вони́ исполня́емся сладкоуха́ния: / страда́ньми бо наостри́вшеся искуше́ний, / те́ло воздержа́нием раболе́пно покори́ша ду́ху, / а́нгельское на земли́ житие́ пожи́вше. / Те́мже сла́вы сподо́бишася.

И ныне, Богородичен: Безпло́тных Твои́х, Христе́, и Предте́чи, / ученико́в, проро́ков и му́чеников, святы́х всех и преподо́бных, / моли́твами Неискусому́жныя и Благи́я Ма́тере Твоея́ умоля́емь, / дава́й нам све́том Твои́м ходи́ти, / и сподо́би нас улучи́ти Ца́рствие Твое́, / ра́ди щедро́т ми́лости Твоея́.

Таже чтем во святом Ефреме словеса о скончавшихся отцех, на даяния три. Псалом 50. Канон святаго обители на 6, и святых на 8, глас 8. Стихословим же и Го́сподеви пое́м:

Песнь 1.

Ирмос: Песнь возсле́м лю́дие / чу́дному Бо́гу на́шему, / свободи́вшему Изра́иля от рабо́ты, / песнь побе́дную пою́ще и вопию́ще: / пои́м Тебе́, еди́ному Влады́це.

Вси в пе́снех духо́вных, в по́двизех просия́вшия, / боже́ственныя отцы́ на́ша воспои́м согла́сно, / я́же изнесе́ Еги́пет, Фиваи́да, и Ливи́я, / вся́кое ме́сто, и град, и страна́.

Ра́дуйся мона́хом первонаста́вниче, Анто́ние пресла́вне, / Амму́не богоно́сне, Нитри́йская сла́во, / Арсе́ние а́нгеле, держа́во безмо́лвия, / и Аммо́не духоно́сне.

Красу́йся вои́стинну сосу́де Бо́жий, Агафо́не священноду́шне, / Ахи́лла и Аммо́н, цве́ты пусты́ннии, / Ану́ве и Ало́ние, Аммонафа́ и Анфи́ме, доброде́телей све́тлии би́сери.

Свети́льницы разсужде́ния нам, пет бу́ди Ари́с днесь, и Аполло́с Вели́кий, / послуша́ния же све́ты Афре́ и Ака́кие, / с си́ми и Авваки́р спросия́ет, я́коже не́кая денни́ца.

Гора́ жи́тельства высо́каго яви́ся Авксе́нтий, / страда́лец же чистоты́ Авра́мий Вели́кий, / с ни́ми же Афроди́сий столп воздержа́ния яви́ся, со Афинодо́ром.

Сия́ет я́ко звезда́ на небеси́ в по́стницех Аммо́ний, и боже́ственный Ани́на, / све́тится же с си́ми и вели́кий Антио́х, / и Ага́пит зе́льный, а́ще кто и́ный с си́ми блиста́ет.

Пе́сньми восхва́лим свяще́нными Вели́каго Афана́сия, / в горе́ Афо́нстей све́тло пости́вшагося, / свети́льника вели́каго всея́ вселе́нныя, / его́же моли́твами вси спаса́емся.

Житии́ богодухнове́нными вои́стинну рай яви́стеся Це́ркви прему́дрии, / блаже́ннии отцы́ вси по и́мени, / о нас моли́тву Го́сподеви твори́те непреста́нно.

Прииди́те мучениколю́бцы ве́рнии / почти́м му́ченики честны́ми пе́сньми и пе́нии, / ве́рою Христу́ Бо́гу на́шему, пою́ще и вопию́ще: / воспои́м Тебе́, еди́ному Влады́це.

Слава, Троичен: Вси еди́наго Естества́ пою́, Ли́ца самоипоста́сна: / нерожде́нна Отца́, Сы́на ро́ждшагося, и Ду́ха Свята́го: / безнача́льное Ца́рство, власть, Божество ́еди́но.

И ныне, Богородичен: Ра́дуйся пресвяты́й хра́ме, руно́ богоро́сное, / запечатле́нный исто́чниче безсме́ртныя струи́, / град Твой Влады́чице сохрани́ от разли́чных сопоста́т невоева́нный.

Ирмос: Песнь возсле́м лю́дие / чу́дному Бо́гу на́шему, / свободи́вшему Изра́иля от рабо́ты, / песнь побе́дную пою́ще и вопию́ще: / пои́м Тебе́, еди́ному Влады́це.

Вторыя же песни во Псалтири не глаголем, но припеваем: Преподо́бнии отцы́ моли́те Бо́га о нас.

Песнь 2.

Ирмос: Ви́дите ви́дите, / я́ко Аз есмь Бог ваш, / пре́жде век рожде́нный от Отца́, / и от Де́вы в после́дняя без му́жа заче́ншийся / и разруши́вый грех пра́отца Ада́ма, я́ко Человеколю́бец.

Благоуха́ния ны́не исполня́емся я́ко в рай други́й теку́ще, / богонасажде́нных доброде́телей по́стнических: / я́же в воздержа́ниих и слеза́х процвето́ша, разли́чно плодонося́ще / жи́тельство Бо́гу преподо́бнейшии.

Вели́кий Висарио́н, пти́чее житие́ пожи́вый я́ко а́нгел, / но́вый И́ов па́ки, тве́рдый Вениами́н, / но и Вита́ллий свети́льник, блудни́цы спаса́яй Бо́гу: / Вити́мий же боже́ственный, и сла́вный Вави́ла с си́ми да воспое́тся.

Высото́ю жи́тельства не́бо был еси́, о Венеди́кте! / Дом же прему́дрости, па́стырь Васиа́н, / но и Васи́лий не́кий вене́ц прия́т послуша́ния: / во гро́бе бо живы́й всели́вся, показу́ет нам послуша́ния све́тлость.

Песнь Гела́сию, сей приснопа́мятный царь страсте́й: / хвала́ Гера́симу, ему́же порабо́та зверь: / прии́де бо к нему за соверше́ние доброде́тели. / Сла́ва и Ге́рману отцу́, с Га́ием му́дрым уго́дником Христо́вым.

Дави́д Фессалони́тская сла́ва и похвала́ / богоприя́тный Дании́л да похва́лится. / В чудесе́х мно́гий, де́лом же и сло́вом, Дании́л ски́тский: / Дий же и Далма́т, нача́льницы мона́хов, утвержде́ние ве́ры.

Звезд зари́ покоре́ние, мно́жае лу́чших, показа́, / я́ко два свети́льника сия́юща нам, / Дометиа́на же и Доме́тия богому́драя: / с си́миже и безымени́тии сла́вно да воспою́тся.

Бога́тство неистощи́мое ве́рных, / ра́ку предприми Го́спода ра́ди страда́льчествовавших: / благоче́стно прииди́те, ве́рнии, му́ченически сия́ воспои́м, / плодоприе́млюще исцеле́ния душа́м и телесе́м ве́рою.

Слава, Троичен: Пресоверше́ннейшая Еди́нице, Пребоже́ственная, Триипоста́сная, / нерожде́нный О́тче, и Сы́не Единоро́дный, Ду́ше от Отца́ исходя́й, Сы́ном же явля́емый, / Существо́ еди́но, и Естество́: / госпо́дьство, Ца́рство, спаси́ вся ны.

И ныне, Богородичен: Еди́на ввела́ еси́ челове́честву стра́нное рожде́ние, / еди́на не подъя́ла еси́ от естества́ тле́ния, / безсе́менное нетле́нно Рождество́ поне́сши: / тем Тя я́ко Богоро́дицу по до́лгу ве́рнии Чи́стая прославля́ем.

Катавасия: Ви́дите ви́дите, / я́ко Аз есмь Бог ваш, / пре́жде век рожде́нный от Отца́, / и от Де́вы в после́дняя без му́жа заче́ншийся / и разруши́вый грех пра́отца Ада́ма, я́ко Человеколю́бец.

Песнь 3.

Ирмос: Несть свят я́ко Госпо́дь, / и несть пра́веден я́ко Бог наш, / Его́же пое́т вся тварь: / несть пра́веден па́че Тебе́, Го́споди.

В други́й рай входя́ще доброде́телей боже́ственных оте́ц, / сего́ вку́сим приснопода́тельнаго одушевле́ннаго наслажде́ния, ве́рно восхваля́юще я́.

Да почте́тся Евфи́мий пресве́тлая звезда́, / денни́ца Елла́дий, Ефре́м богодухнове́нный, со Евло́гием зе́льным, / де́лы и чудесы́ облиста́вшии концы́.

Пет бу́ди пе́сньми Зоси́ма чу́дный, / и Заха́рия всечестны́й, и Зино́н, и Зои́л, / Иса́ия Вели́кий, и Илия́ сла́вный с си́ми да почте́тся.

Ферми́скаго Фео́дора всесла́внаго пою́, и Енна́та всепе́таго: / с си́ми же и Феоду́ла, со Фео́ною воспева́ю. / Почита́ю ди́внаго и Вели́каго Феодо́сия.

Хвали́мь бу́ди Феокти́ст всеизря́дный па́стырь и высо́кий Фала́ссий, / Вели́кий Фео́дор нарече́нный Сикео́т, / зна́меньми и чудесы́ явле́йся на земли́ высо́кий.

Зве́зды сия́ют други́я, па́ки пресве́тлый Ко́лов Иоа́нн, / с треми́ светоно́сными в Ле́ствице, / с вя́щшими же ины́ми, сла́вно просия́ющий.

Почти́м пе́ньми и пе́сньми духо́вными, соше́дшеся любопра́зднственнии, / му́ченик всечестну́ю и ле́тнюю па́мять: / при́сно бо мо́лятся Христу́ о ро́де на́шем.

Слава, Троичен: Тро́ице единосу́щная, и Пребоже́ственная Еди́нице, / разделе́нием соедине́ние, и впроти́в Ли́цы Естество́ иму́щая, / во еди́но нас совокупи́ хоте́ние Твои́х за́поведей.

И ныне, Богородичен: Ски́нию Тя богоде́ланную преднаписа́ Моисе́й, / серафи́мами спокрове́нную, святы́х свята́я, / прообразу́я Твое́ Де́во Рождество́ чи́стое, / Христу́ пло́тию написа́тися.

Ирмос: Несть свят я́ко Госпо́дь, / и несть пра́веден я́ко Бог наш, / Его́же пое́т вся тварь: / несть пра́веден па́че Тебе́, Го́споди.

Седален, глас 4. Подобен: Ско́ро предвари́:

Лучи́ я́коже со́лнце пра́вды вас Христо́с посла́, / просвеща́ющия зе́млю, учи́телие святи́и: / те́мже зло́бою помраче́ную ду́шу мою́, / боже́ственными ва́шими моли́твами, / осия́йте Боже́ственным све́том богоразу́мия богоблаже́ннии.

Иный седален, глас 8. Подобен: Прему́дрости:

Анто́ния кро́ткое и чи́стое, Евфи́мия вели́кое и чу́дное, / Па́вла и Арсе́ния просто́е и безмо́лвное, / Феокти́ста сла́ву, и про́чих преподо́бных всех чи́ны, / ве́рнии просла́вим и совосхва́лим пе́сньми, / с ни́миже Евпракси́ю де́ву, со все́ми воспои́м жена́ми богому́дрыми, / и согла́сно возопии́м: / моли́те Христа́ Бо́га, согреше́ний оставле́ние дарова́ти / пра́зднующим любо́вию святу́ю па́мять ва́шу.

Слава, подобен: У́зы разре́шше страсте́й, прилепи́стеся любви́ благи́х, / и в сла́ву преми́рную во Христе́ облеко́стеся, / от свои́х трудо́в обре́тше упокое́ние, / воздержа́ния труда́ми получи́вше вы́шняго живота́. / Те́мже досто́йно ра́дуетеся ку́пно с го́рними си́лами, / богоно́снии отцы́ на́ши, / прегреше́ний оставле́ние испроси́те / пра́зднующим любо́вию святу́ю па́мять ва́шу.

И ныне, Богородичен. Подобен: В тиме́нии углебо́х грехо́в, и несть постоя́ния во мне, / лю́те потопи́ мя бу́ря прегреше́ний мои́х, / но я́ко ро́ждшая Сло́во, еди́наго Человеколю́бца, / на мя, раба́ Твоего́, при́зри, молю́ся, / изба́ви греха́ и страсте́й душетле́нных, / и вся́каго озлобле́ния ме́стника, Влады́чице, да пою́ ра́дуяся: / моли́ Христа́ Бо́га, прегреше́ний оставле́ние дарова́ти ми, / Тя бо име́ю наде́жду раб Твой.

Песнь 4.

Ирмос: Из горы́ приосене́нныя Сло́ве, проро́к, / еди́ныя Богоро́дицы, / хотя́ще воплоти́тися, богови́дно усмотри́, / и со стра́хом славосло́вяше си́лу Твою́.

Свети́льник мироявле́нный боже́ственный Иларио́н, / гора́ разу́мная вели́кий Иусти́н: / с ни́миже Иера́кс да почти́тся и Ивистио́н, изрядно сла́внии, со Ио́сифом.

И Иереми́й облиста́ житие́м: яви́ся же и кре́пость ве́лия Исхирио́н. / С ни́миже све́тит Карио́н, Ко́прий, Ка́стор, Кассиа́н, вку́пе предо́брии.

Дивлю́ся Калли́стовым благослове́сием, хвалю́ Лавре́нтиева добродея́ния, / благотворе́ние же Ло́ггиново восхваля́ю, почита́ю Ло́товы доброде́тели.

Лео́нтия пою́ глубину́ богосло́вия, Макси́ма же воспева́ю пучи́ну уче́ний, / Маркиа́на же удобре́ние, и Ма́рка благопокори́ваго и богопослу́шнаго.

Честь доброде́телей Мака́рий Вели́кий, гра́дский же, благоче́стия име́ние. / Пропове́дается с си́ми Марк зе́льный, с Далмато́ем же Ефио́пс Моисе́й.

Мартиниа́новы и Ма́лховы велича́ю о чистоте́ тече́ния же и по́двиги, / добродея́ния же Марке́лла пастыренача́льника, / почита́ю и Ми́лла мертвецевоскреси́теля.

Му́ченицы Христо́вы, / непреста́нныя моли́твы Соде́телю принеси́те и Созда́телю, / о ми́ре мíра, и о чту́щих па́мять ва́шу в пе́снех.

Слава, Троичен: Стра́нно, я́ко еди́но, и три, Божество́ все, / в трие́х Ли́цах неразде́льно: / Оте́ц бо, Сын, и Дух Святы́й есть, / покланя́емая в Естестве́ еди́ном.

И ныне, Богородичен: Ра́дуйся простра́нное Бо́жие вмести́лище, / ра́дуйся, ковче́же но́ваго заве́та. / Ра́дуйся ста́мно, из нея́же ма́нна даде́ся всем челове́ком пренебе́сная.

Катавасия: Из горы́ приосене́нныя Сло́ве, проро́к, / еди́ныя Богоро́дицы, / хотя́ще воплоти́тися, богови́дно усмотри́, / и со стра́хом славосло́вяше си́лу Твою́.

Песнь 5.

Ирмос: Страсте́й мя мглы, / я́ко от глубо́кия но́щи избавля́яй, / у́треневати сподо́би дух мой, молю́ся, / во све́те дне повеле́ний Твои́х, Христе́.

Еде́мскаго рая́, прииди́те ви́дим цве́ты присноживо́тныя, / богопрозябле́ная отце́в тща́ния, / и́хже есть еди́н де́латель Госпо́дь.

Ни́ла струя́ми слове́сными напая́ется вся́ка душа́ мы́сленная, / Навкра́тия, Ни́кона жития́ми сия́ет, / с Нафана́илом же и Нисфе́рон кра́сит сию́.

Ксенофо́нт с сыно́ма, доброде́тельми блиста́яся, просвеща́ет нас, / вели́кий же Порси́сий, па́че же Ону́фрий: / Пи́мена же кто достойносло́вит от земны́х?

Па́мво и дея́нием и сло́вом да ублажи́тся досто́йно, я́ко высо́кий: / возбраня́яй же де́моны Пу́плий всесла́вный, / да сла́вится ра́вно све́тлый Пинну́фрий.

Достодо́лжно да почти́тся пресла́вный вои́стинну Пафну́тий: / Пи́ор, Патерму́фий, Павл препро́стый, / Питиру́н вели́кий и отце́в изя́щный.

Све́тло да похва́лится свети́ло свети́л Пахо́мий: / Пала́мон сострада́лец, боже́ственный Петро́ний, / Пасарио́н с ни́ми, боже́ственными да воспое́тся пе́сньми.

Слава, Троичен: Ипоста́сьми три, а́ще и Естество́м еди́но Божество́ есть, / в Ня́же крести́хомся, и И́мже ве́руем, / Оте́ц, Сло́во, и Дух соесте́ственный.

И ныне, Богородичен: Сло́вом Сло́во па́че сло́ва ро́ждшая Пречи́стая, / Того́ моля́щи не преста́й мо́лимся, / от бед при́сно изба́витися ста́ду Твоему́.

Катавасия: Страсте́й мя мглы, / я́ко от глубо́кия но́щи избавля́яй, / у́треневати сподо́би дух мой, молю́ся, / во све́те дне повеле́ний Твои́х, Христе́.

Песнь 6.

Ирмос: Содержи́ма мя прими Человеколю́бче, грехи́ мно́гими / и припа́дающа щедро́там Твои́м, / я́ко проро́ка, Го́споди, и спаси́ мя.

Ди́внии всечестни́и отцы́ на́ши, / и́хже боже́ственная страда́ния, и́хже боре́ния, и́хже исцеле́ния. / Кто бо па́че сих показа́ чуде́с кре́пость?

Раву́ла ди́вный, и Руф вку́пе, / и Сисо́й ку́пно равноа́нгельный да восхва́лится, / с ни́миже боже́ственный Ери́д, и Силуа́н.

Не́бо четверосвети́льное яви́ся на земли́, / два́жды дво́е сие́ Симео́нское единоиме́ние, / и́же на столпе́х трие́суть, и еди́н юро́дивый.

Посреде́ звезд я́ко со́лнце, / и́мже бе нача́льник освяще́нный Са́вва облиста́, / с ни́мже озаря́ет и Серапио́н дея́ньми с Силва́ном.

Сарма́т и Тимофе́й, Тифо́й ку́пно со Ипере́хием, / и Фарму́фий, Фо́ка, Харито́н, / Херимо́н, Псой да пое́тся, и Ор прему́дрый.

Свято́е и сла́вное оте́ц мно́жество, / помяну́тое и безымени́тое, изба́ви от бед, / любо́вию па́мяти соверша́ющих ва́ша.

Слава, Троичен: Тя, Тро́ице пребезнача́льная, и Боже́ственная Еди́нице, / све́та и све́ты пою́, живота́и животы́: / Ума́, Сло́ва, Ду́ха же Свята́го, и Свята́я, еди́наго Бо́га.

И ныне, Богородичен: Из ко́рене прозябе́ твоего́ цвет жи́зни, / Иессе́е пра́деде взыгра́й, / спаса́яй мир, от Чи́стыя Отрокови́цы Христо́с Бог.

Ирмос: Содержи́ма мя прими Человеколю́бче, грехи́ мно́гими / и припа́дающа щедро́там Твои́м, / я́ко проро́ка, Го́споди, и спаси́ мя.

Кондак, глас 8. Подобен: Я́ко нача́тки:

Я́ко благоче́стия пропове́дники, и нече́стия обузда́тели / богоно́сных собо́р уясни́л еси́, подсо́лнечную осиява́ющия. / В ми́ре соверше́нном тех моли́твами, / Тебе́ сла́вящия и велича́ющия сохрани́, пою́щия Ти, Го́споди: / Аллилу́иа.

Икос: На кра́сная жития́ воззре́х помышле́ньми зря быва́емая, / и изме́рив тех боле́зни, жизнь челове́ков ока́ях: / вас же еди́нех ублажи́х до́брую часть избра́вших, / е́же жела́ти Христа́, и пребыва́ти с Ним, / и пе́ти при́сно с проро́ком Дави́дом: Аллилу́иа.

Синаксарь.

Песнь 7.

Ирмос: О́троки ороси́вый в пещи́, / и Де́ву сохрани́вый, ро́ждшую Тя по рождестве́, / благослове́н еси́ Бо́же оте́ц на́ших.

Прииди́те, принесе́м пе́сни по до́лгу, / жена́м преподо́бно пожи́вшим и равноа́нгельно, / и́хже моли́твами воззове́м: Бо́же, спаси́ вся ны.

Христоно́сица Врие́на, с боже́ственною Февро́ниею да почти́тся, / и Фомаи́дою и Иери́ею, / и Платони́да же да пое́тся, с ни́миже и Мела́ния ве́рно.

Ангелому́дренным хвала́ Евпракси́ям, / со двема́ Феодо́рами и Анастаси́ями всебога́тыми, / пе́ние и сла́ва непреста́нная, чу́дно послужи́вшим Бо́гу.

Еги́птяныня Мари́я свет в ми́ре, / и Мари́н наре́кшаяся, звезда́ яви́ся вселе́нней, / Евфроси́на со́лнце доброде́тельми облистава́ющая.

Огнеявле́нная Феоду́ла в житии́, / и озаря́ет в поще́нии Феодо́тия и Иули́тта, / и спросия́ет дея́ньми Исидо́ра пребога́тая.

Небому́дренная Мари́на ны́не да почти́тся, с вели́кою Матро́ною, / Синклити́ка же и Са́рра, со Иусти́ною, / пе́сньми я́ко му́дрии да восхва́лятся.

Пелаги́я, а́нгел Госпо́день, / Таи́сия, свети́льник покая́ния, да воспое́тся, / и а́ще ка́я друга́я просия́ от жен в поще́нии.

Слава, Троичен: С Сы́ном Отцу́ покланя́емся, и Ду́ху Свято́му, / единому́дренно славосло́вяще, ве́рно вопие́м: / сла́ва Тебе́ Тро́ице Еди́нице, Бо́же наш.

И ныне, Богородичен: Богоро́дице Де́во, ро́ждшая ми́ра Спа́са и Влады́ку благослове́нная, / Того́ моли́ всегда́ уще́дрити ду́ши на́ша.

Катавасия: О́троки ороси́вый в пещи́, / и Де́ву сохрани́вый, ро́ждшую Тя по рождестве́, / благослове́н еси́ Бо́же оте́ц на́ших.

Песнь 8.

Ирмос: На горе́ святе́й просла́вльшася, / и в купине́ огне́м Присноде́вы Моисе́ови та́йну я́вльшаго, / Го́спода по́йте и превозноси́те во вся ве́ки.

Па́стыри и му́дрыя учи́тели, святи́тели Христо́вы Це́ркве, / с преподо́бными вси воспои́м, / Го́спода пою́ще и превознося́ще во вся ве́ки.

По до́лгу Васи́лий Вели́кий, / и с ним многострада́льный вои́стинну да пое́тся Афана́сий пе́сньми, / с Григо́рием в богосло́вии нача́льствующим все́ми.

Иоа́нна златоглаго́ливая уста́, / с Кири́ллами богому́дрыми столпа́ми просла́вим: / та́ко же и Иси́хия друга́го богосло́ва, / с боговеща́нным и боже́ственным Меле́тием.

Григо́рию сла́ва Ни́сскому, со двема ́чудотво́рцема отце́ма: / и прему́дрый боже́ственный Епифа́ний, со Амфило́хием све́тлым свети́льником, / да пое́тся во ве́ки.

Митрофа́на свяще́нников сла́ву, / с Некта́рием, Атти́ком, Генна́дием, / с ни́миже и Анато́лия пои́м, живо́тныя свети́льники, / ку́пно со Евсе́вием и Про́клом прему́дрыми.

Никола́я священнопропове́дника, / Софро́ния вои́стинну медоязы́чнаго со Евла́вием пою́, / и Диадо́ха, ку́пно со Евста́фием и Увена́лием отцеверхо́вными.

Благослови́м Отца́ и Сы́на и Свята́го Ду́ха, Го́спода.

Троичен: Я́ко Еди́ницу Существо́м Тя пою́, я́ко Тро́ицу Ли́цы Тя почита́ю, / О́тче, Сы́не и Ду́ше Пресвяты́й: / безнача́льную держа́ву Твоего́ Ца́рствия сла́влю во ве́ки.

И ны́не и при́сно и во ве́ки веко́в, ами́нь.

Богородичен: Ты гора́ Бо́жия яви́лася еси́ Богоро́дице, / в Ню́же Христо́с всели́вся, боже́ственны хра́мы соде́ла пою́щия: / Го́спода по́йте, и превозноси́те во вся ве́ки.

Хва́лим, благослови́м, покланя́емся Го́сподеви, пою́ще и превознося́ще во вся ве́ки.

Катавасия: На горе́ святе́й просла́вльшася, / и в купине́ огне́м Присноде́вы Моисе́ови та́йну я́вльшаго, / Го́спода по́йте и превозноси́те во вся ве́ки.

И стихословится, Честне́йшую.

Песнь 9.

Ирмос: Проявле́нное на горе́ законополо́жнику во огни́ и купине́ / Рождество́ Присноде́вы, / в на́ше ве́рных спасе́ние, / пе́сньми немо́лчными велича́ем.

Кто дерзнове́ние изрече́т Амвро́сиево? / Иерофе́еву же ка́ко прему́дрость изглаго́лет, / и Алекса́ндров богому́дрых оте́ц о ве́ре тве́рдость?

Феди́м боже́ственный, Спиридо́н богоно́сный, / со Антипа́тром, Па́мвом, Палла́дием / и Но́ном, Иерони́мом и Ге́рманом всечестны́м, / я́ко богосвети́льницы да воспою́тся.

Мно́гий в боже́ственных Диони́сий да почти́тся, я́ко небе́сных таи́нник, / многострада́льный Клим, Флавиа́н же, и Павл вели́кий, / испове́дания первопропове́дницы.

Михаи́л Сина́дский да пое́тся с Тара́сием, / Ники́фор па́ки с Фео́дором зело́, / и Феофа́н священноиме́нный вои́стинну, защи́тницы ико́н Христо́вых.

Петр и Игна́тий вои́стинну богоно́сцы, / я́ко Христо́вы апо́столи, и священнострада́льцы су́ще, / да воспою́тся ку́пно с Полика́рпом, и Киприа́ном христому́ченикома.

Преподо́бнии отцы́, и священнонача́льницы Госпо́дни, / со священному́ченики и жена́ми святы́ми, / именова́ннии и не именова́ннии вси, / моли́те спасти́ся душа́м на́шим.

Слава, Троичен: Еди́не в Тро́ице Бо́же, сла́ва Тебе́ непреста́нно: / а́ще бо и Бог Ки́йждо, но еди́н Естество́м еси́, / Оте́ц, Сын и Дух, трисве́тлыми сво́йствы.

И ныне, Богородичен: Купину́ горя́щую огне́м и неопали́мую, / предзря́ше дре́вле Моисе́й на Сина́йстей горе́, / Богоприя́тное Твое́ чре́во, Де́во, подъе́млющее нетле́нный огнь.

Катавасия: Проявле́нное на горе́ законополо́жнику во огни́ и купине́ / Рождество́ Присноде́вы, / в на́ше ве́рных спасе́ние, / пе́сньми немо́лчными велича́ем.

Ексапостиларий. Подобен: Жены́ услы́шите:

Ми́ра отве́ргшиися, и крест взе́мшии, / мно́жество преподо́бных оте́ц, / с ли́ки му́ченик, иера́рх собра́ние, и жен сочине́ние, нас возвесели́те, / е́же воспе́ти досто́йно ва́шу всесве́тлую па́мять.

Слава, и ныне: Подобен: Со ученики́ взы́дем:

В по́стничестве просия́вшия богоно́сныя отцы́, и священнонача́льники, / ку́пно же от жен преподо́бныя, / и священному́ченников ли́ки, в пе́снех све́тло восхва́лим: / я́ко да освяти́мся, и моле́ньми сих, и моли́твами Богоро́дицы, / удо́бно соверши́м тече́ние поста́.

На хвалитех поставим стихи 4, и поем стихиры, глас 8. Подобен: Во Еде́ме рай:

Отце́в вси мно́жество преподо́бно по́стничествовавшее, / в пе́снех возвели́чим ве́рнии, / иера́рхов же Христо́вых восхва́лим пе́сньми, / богому́дренно единоду́шно бра́тие: / в воздержа́нии бо пожи́ша и в посте́ чи́стом, / и Христо́во нам Ева́нгелие изъясни́ша. / С ни́миже воспои́м жены́ богоно́сныя и све́тлыя, / жи́тельству их боголе́пно ревну́юще в души́: / да обря́щем та́мо согреше́ний проще́ние.

В по́стничестве просия́вшия све́тло, / преподо́бно же пожи́вшия, / похва́лим пресла́вно бра́тие, / я́ко жи́тельствовавшия до́бре / и к жи́зни ве́чной благоче́стно пресели́ вшияся в ра́дости: / ко упокое́нию же неги́блемому, и блаже́нному, / та́мо доброде́телию и че́стностию пра́во поте́кшия, / се досто́йно почти́м, / я́ко да получи́м ми́лость от Бо́га их моле́нием, / и ве́чныя сла́вы и ра́дости, / и изба́вимся та́мо неумоли́мых муче́ний.

Иера́рхов всех лик, / пра́ведных собра́ние, по́стников же и преподо́бных жен, / пожи́вших благоче́стно, / умоле́ни благода́тию, / моли́те еди́наго Блага́го, и всеще́драго Го́спода, уще́дрити и нас: / да и та́мошняго осужде́ния изба́вимся вы́ну моли́твами ва́шими му́дрии, / и бу́дущаго восприя́тия наслади́мся, / непреста́нно во ве́ки веко́в веселя́щеся и мы, / похва́льную песнь непреста́нно Жизнода́вцу взыва́юще.

Боголе́пное торжество́ ве́рнии, / воспле́щим днесь в па́мяти святы́х оби́льно, / иера́рхов, и по́стников, и священному́чеников, / и преподо́бных жен, и благочести́вых: / тле́нная бо и привре́менная и́стинно презре́ша / и а́ки паучи́ну, и а́ки уме́ты сия́ вмени́ша, / да приобря́щут Христа́, и Ца́рствие Его́, и Боже́ственная о́ная, / я́же о́ко не ви́де, ниже ́у́хо когда ́слы́ша. / И́хже моли́твами, Бо́же, / изба́ви тле́ния ду́ши на́ша.

Слава, самогласен, глас 6: Преподо́бнии отцы́, / во всю зе́млю изы́де веща́ние исправле́ний ва́ших. / Те́мже на небесе́х обрето́сте мзду трудо́в ва́ших: / де́монов разруши́вше по́лчища, / а́нгелов постиго́сте чи́ны: / и́хже житию́ непоро́чно поревнова́вше, / дерзнове́ние иму́ще ко Го́споду, / мир испроси́те душа́м на́шим.

И ныне, Богородичен: Богоро́дице, Ты еси́ лоза́ и́стинная:

Славословие великое. И отпуст.

На литургии

Изобразительная. И от канона песнь 3 и 6.

Тропарь, глас 4: Бо́же оте́ц на́ших, / творя́й при́сно с на́ми по Твое́й кро́тости, / не отста́ви ми́лость Твою́ от нас, / но моли́твами их / в ми́ре упра́ви живо́т наш.

Кондак, глас 8. Подобен: Я́ко нача́тки:

Я́ко благоче́стия пропове́дники, и нече́стия обузда́тели / богоно́сных собо́р уясни́л еси́, подсо́лнечную осиява́ющия. / В ми́ре соверше́нном тех моли́твами, / Тебе́ сла́вящия и велича́ющия сохрани́, пою́щия Ти, Го́споди: / Аллилу́иа.

Прокимен, глас 4: Восхва́лятся преподо́бнии во сла́ве, / и возра́дуются на ло́жах свои́х.

Стих: Возноше́ния Бо́жия в горта́ни их, и мечи́ обоюдуо́стры в рука́х их.

Апостол дне, к Римляном, зачало 115.

Бра́тие, мир возлю́бим и я́же к созда́нию друг ко дру́гу. Не бра́шна ра́ди разоря́й де́ло Бо́жие. Вся бо чи́ста, но зло челове́ку претыка́нием яду́щему. Добро́ не я́сти мяс, ниже́ пи́ти вина́, ни о не́мже брат твой претыка́ется или́ соблазня́ется, или́ изнемога́ет. Ты ве́ру и́маши? О себе́ сам име́й пред Бо́гом. Блаже́н не осужда́яй себе́, о не́мже искуша́ется. А сомня́яйся, а́ще яст, осужда́ется, зане́ не от ве́ры: вся́ко же, е́же не от ве́ры, грех есть. Могу́щему же вас утверди́ти по благовествова́нию моему́ и пропове́данию Иису́с Христо́ву, по открове́нию та́йны, ле́ты ве́чными умолча́нныя. Я́вльшияся же ны́не, писа́нии проро́ческими, по повеле́нию ве́чнаго Бо́га, в послуша́ние ве́ры во всех язы́цех позна́вшияся, Еди́ному Прему́дрому Бо́гу, Иису́сом Христо́м, Ему́же сла́ва во ве́ки. Ами́нь.

Другий преподобных, к Галатом, зачало 213.

Бра́тие, плод духо́вный есть любы́, ра́дость, мир, долготерпе́ние, бла́гость, милосе́рдие, ве́ра, кро́тость, воздержа́ние: на таковы́х несть зако́на. А и́же Христо́вы суть, плоть распя́ша со страстьми́и похотьми́. А́ще живе́м ду́хом, ду́хом и да хо́дим. Не быва́им тщесла́вни, друг дру́га раздража́юще, друг дру́гу зави́дяще. Бра́тие, а́ще и впаде́т челове́к в не́кое прегреше́ние, вы духо́внии исправля́йте такова́го ду́хом кро́тости: блюды́й себе́, да не и ты искуше́н бу́деши. Друг дру́га тяготы́ носи́те, и та́ко испо́лните зако́н Христо́в.

Аллилу́иа, глас 2.

Стих: Насажде́ни в дому́ Госпо́дни, во дворе́х Бо́га на́шего процвету́т.

Стих: Весели́теся о Го́споде, и ра́дуйтеся пра́веднии, и хвали́теся, вси пра́вии се́рдцем.

Евангелие от Матфея, зачало 16.

Рече́ Госпо́дь: внемли́те ми́лостыни ва́шея не твори́ти пред челове́ки, да ви́дими бу́дете и́ми: а́ще ли же ни, мзды не и́мате от Отца́ ва́шего, и́же есть на Небесе́х. Егда́ у́бо твори́ши ми́лостыню, не воструби́ пред собо́ю, я́коже лицеме́ри творя́т в со́нмищих и в сто́гнах, я́ко да просла́вятся от челове́к. Ами́нь глаго́лю вам, восприе́млют мзду свою́. Тебе́ же творя́щу ми́лостыню, да не уве́сть шу́йца твоя́, что твори́т десни́ца твоя́. Я́ко да бу́дет ми́лостыня твоя́ вта́йне: и Оте́ц твой, ви́дяй вта́йне, Той возда́ст тебе́ я́ве. И егда́ мо́лишися, не бу́ди я́коже лицеме́ри, я́ко лю́бят в со́нмищих, и в сто́гнах пути́й стоя́ще моли́тися, я́ко да явя́тся челове́ком. Ами́нь глаго́лю вам, я́ко восприе́млют мзду свою́. Ты же, егда́ мо́лишися, вни́ди в клеть твою́, и затвори́в две́ри твоя́, помоли́ся Отцу́ твоему́, И́же вта́йне: и Оте́ц твой, ви́дяй вта́йне, возда́ст тебе́ я́ве. Моля́щеся же, не ли́шше глаго́лите, я́коже язы́чницы: мнят бо, я́ко во многоглаго́лании свое́м услы́шани бу́дут. Не подо́битеся у́бо им: весть бо Оте́ц ваш, и́хже тре́буете, пре́жде проше́ния ва́шего. Си́це у́бо моли́теся вы: О́тче наш, И́же еси́ на небесе́х, да святи́тся и́мя Твое́. Да прии́дет Ца́рствие Твое́. Да бу́дет во́ля Твоя́, я́ко на небеси́, и на земли́. Хлеб наш насу́щный даждь нам днесь. И оста́ви нам до́лги на́ша, я́ко и мы оставля́ем должнико́м на́шим. И не введи́ нас в напа́сть, но изба́ви нас от лука́ваго, я́ко Твое́ есть Ца́рствие и си́ла и сла́ва во ве́ки. Ами́нь.

И преподобных от Матфея, зачало 43.

Рече́ Госпо́дь Свои́м ученико́м: вся Мне предана́ суть Отце́м Мои́м, и никто́же зна́ет Сы́на, то́кмо Оте́ц: ни Отца́ кто зна́ет, то́кмо Сын, и ему́же а́ще во́лит Сын откры́ти. Прииди́те ко Мне вси тружда́ющиися и обремене́ннии, и Аз упоко́ю вы. Возми́те и́го Мое́ на себе́, и научи́теся от Мене́, я́ко кро́ток есмь и смире́н се́рдцем, и обря́щете поко́й душа́м ва́шим. И́го бо Мое́ бла́го, и бре́мя Мое́ легко́ есть.

Киноник: Ра́дуйтеся, пра́веднии, о Го́споде, пра́вым подоба́ет похвала́. Аллилу́иа, трижды.

Неделя сыропустная [5]

В субботу вечера

Во светильничное, по предначинательном псалме, стихословим: Блаже́н муж: кафизму всю. На Го́споди воззва́х, поставим стихов 10. И поем Осмогласника воскресны 3, и анатолиевы 3, и Триоди 4, глас 6.

Подобен: Всю отложи́вше:

Созда́тель мой Госпо́дь, / персть от земли́ прие́м мя, / живоно́сным дунове́нием вдуши́в оживи́, / и почте́ на земли́ нача́льствующа ви́димыми все́ми, / и а́нгелом купножи́теля. / Сатана́ же льсти́вый, / сосу́д зми́я употреби́в, сне́дию прельсти́, / и Бо́жия сла́вы разлучи́, / и преиспо́днейшей сме́рти предаде́ в зе́млю, / но я́ко Влады́ка и Благоутро́бен, / па́ки воззови́.

Оде́жды боготка́нныя совлеко́хся окая́нный, / Твое́ Боже́ственное повеле́ние преслу́шав Го́споди, сове́том врага́, / и смоко́вным ли́ствием, и ко́жными ри́зами ны́не облеко́хся: / по́том бо осужде́н бых хлеб тру́дный сне́сти: / те́рние же и волче́ц мне принести́, / земля́ проклята́ бысть. / Но в после́дняя ле́та воплоти́выйся от Де́вы, / воззва́в мя введи́ па́ки в рай.

Раю́ всечестны́й, красне́йшая добро́то, / богозда́нное селе́ние, / весе́лие неконча́емое и наслажде́ние, / сла́во пра́ведных, проро́ков красото́, / и святы́х жили́ще, / шу́мом ли́ствий твои́х Соде́теля всех моли́, / врата́ отве́рсти ми, я́же преступле́нием затвори́х, / и сподо́битися дре́ва живо́тнаго прия́ти, и ра́дости, / ея́же пре́жде в тебе́ наслади́хся.

Ада́м изгна́н бысть из рая́ преслуша́нием, / и сла́дости изве́ржен, же́нскими глаго́лы прельще́нный, / и наг седи́т, села́, увы́ мне, пря́мо рыда́я. / Те́мже потщи́мся вси вре́мя подъя́ти поста́, / послу́шающе Ева́нгельских преда́ний: / да си́ми благоуго́дни бы́вше Христу́, / рая́ жили́ще па́ки восприи́мем.

Слава, глас 6: Се́де Ада́м пря́мо рая́, / и свою́ наготу́ рыда́я пла́каше: / увы́ мне, пре́лестию лука́вою увеща́нну бы́вшу / и окра́дену и сла́вы удале́ну! / Увы́ мне, простото́ю на́гу, ны́не же недоуме́нну! / Но о раю́, ктому́ твоея́ сла́дости не наслажду́ся: / ктому́ не узрю́ Го́спода и Бо́га моего́ и Созда́теля: / в зе́млю бо пойду́, от нея́же и взят бых. / Ми́лостиве ще́дрый, вопию́ Ти: / поми́луй мя па́дшаго.

И ныне, Богородичен 1-й, гласа.

Вход.

Свете Ти́хий святы́я сла́вы, Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподо́бными, Сы́не Бо́жий, живо́т дая́й: те́мже мир Тя сла́вит.

Прокимен: Госпо́дь воцари́ся:

На литии, яко обычно, самогласен святаго обители.

Слава, глас 6: Со́лнце лучи́ скры, / луна́ со звезда́ми в кровь преложи́ся, / го́ры ужасо́шася, хо́лми вострепета́ша, / егда́ рай заключи́ся. / Исходя́ Ада́м рука́ма бия́ в лице́, глаго́лаше: / Ми́лостиве, поми́луй мя, па́дшаго.

И ныне, Богородичен. Подобен: Та́инственно воспева́ем Тя, Богоро́дице Мари́е, / яви́лася бо еси́ престо́л вели́каго Царя́, / сень всесвята́я, небе́с ши́ршая, / херуви́мская колесни́ца, / вы́шшая же серафи́мов, черто́г сла́вы: / из Тебе́ бо про́йде воплоти́выйся всех Бог. / Того́ моли́ спасти́ся душа́м на́шим.

На стиховне, Осмогласника.

Слава, глас 6: Изгна́н бысть Ада́м из рая́ сне́дию, / те́мже и седя́ пря́мо сего́ рыда́ше, / стеня́ умили́тельным гла́сом, и глаго́лаше: / увы́ мне, что пострада́х окая́нный аз: / еди́ну за́поведь преступи́х Влады́чню, / и благи́х вся́ческих лиши́хся! / Раю́ святе́йший, мене́ ра́ди насажде́нный быв, / и Е́вы ра́ди затворе́нный, / моли́ тебе́ сотво́ршаго, и мене́ созда́вшаго, / я́ко да твои́х цвето́в испо́лнюся! / Те́мже и к нему́ Спас: / Моему́ созда́нию не хощу́ поги́бнути, / но хощу́ сему́ спасти́ся, / и в позна́ние и́стины приити́, / я́ко гряду́щаго ко Мне не изгоня́ю вон.

И ныне, Богородичен. Подобен: Творе́ц и Изба́витель мой Пречи́стая, / Христо́с Госпо́дь из Твои́х ложе́сн проше́д, / в мя оболки́йся, / пе́рвыя кля́твы Ада́ма свободи́. / Те́мже Ти Всечи́стая, / я́ко Бо́жии Ма́тери же и Де́ве, / вои́стинну вопие́м немо́лчно: / ра́дуйся а́нгельски, ра́дуйся Влады́чице, / предста́тельство и покро́ве, / и спасе́ние душ на́ших.

Ны́не отпуща́еши: По Трисвятом отпустительный, Богоро́дице Де́во: трижды. И прочее последование бдения, рядовому же святому поем на Повечерии.

На утрени

На Бог Госпо́дь, тропарь воскресен дважды, и Богородичен, обычное стихословие. И полиелей. Обычныя два псалма, припеваем же к сим и третий псалом со аллилуиею красною:

Псалом 136.

На река́х Вавило́нских, та́мо седо́хом и пла́кахом, внегда́ помяну́ти нам Сио́на. Аллилу́иа. На ве́рбиих посреде́ его обе́сихом орга́ны на́ша. Аллилу́иа. Я́ко та́мо вопроси́ша ны пле́ншии нас о словесе́х пе́сней и ве́дшии нас о пе́нии. Аллилу́иа. Воспо́йте нам от пе́сней Сио́нских. Аллилу́иа. Ка́ко воспое́м песнь Госпо́дню на земли́ чужде́й? Аллилу́иа. Аще забу́ду тебе́, Иерусали́ме, забве́на бу́ди десни́ца моя́. Аллилу́иа. Прильпни́ язы́к мой горта́ни моему́, а́ще не помяну́ тебе́, а́ще не предложу́ Иерусали́ма, я́ко в нача́ле весе́лия моего́. Аллилу́иа. Помяни́, Го́споди, сы́ны Едо́мския, в день Иерусали́мль, глаго́лющия: истоща́йте, истоща́йте до основа́ний его́. Аллилу́иа. Дщи Вавило́ня окая́нная. Блаже́н и́же возда́ст тебе́ воздая́ние твое́, е́же воздала́ еси́ нам. Аллилу́иа. Блаже́н и́же и́мет, и разбие́т младе́нцы твоя́ о ка́мень. Аллилу́иа.

И Благослове́н еси́ Го́споди: Начинаем же чести первую книгу Шестодневца Златоустаго, и степенны гласа. Вся́кое дыха́ние: и утреннее Евангелие. Воскресе́ние Христо́во: псалом 50.

Слава, глас 8: Покая́ния отве́рзи ми две́ри, Жизнода́вче, / у́тренюет бо дух мой ко хра́му свято́му Твоему́, / храм нося́й теле́сный весь оскверне́н: / но я́ко щедр, очи́сти / благоутро́бною Твое́ю ми́лостию.

И ныне, Богородичен: На спасе́ния стези́ наста́ви мя, Богоро́дице, / сту́дными бо окаля́х ду́шу грехми́, / и в ле́ности все житие́ мое́ ижди́х: / но Твои́ми моли́твами / изба́ви мя от вся́кия нечистоты́.

Таже, глас 6: Поми́луй мя, Бо́же, / по вели́цей ми́лости Твое́й, / и по мно́жеству щедро́т Твои́х, / очи́сти беззако́ние мое́.

Мно́жества соде́янных мно́ю лю́тых помышля́я окая́нный, / трепе́щу стра́шнаго дне су́днаго: / но наде́яся на ми́лость благоутро́бия Твоего́, / я́ко Дави́д вопию́ Ти: / поми́луй мя, Бо́же, / по вели́цей Твое́й ми́лости.

Каноны Осмогласника: воскресен, крестовоскресен, и Богородицы, на 8, и Триоди на 6.

Творение Христофора Протосигкрита. Глас 6.

Песнь 1.

Ирмос: Я́ко по су́ху пешеше́ствовав Изра́иль, / по бе́здне стопа́ми, / гони́теля фарао́на / ви́дя потопля́ема, / Бо́гу побе́дную песнь пои́м, вопия́ше.

Гряди́ душе́ моя́ стра́стная, пла́чи твоя́ дея́ния днесь, / помина́ющи пе́рвое обнаже́ние во Еде́ме, / и́мже изгна́на еси́ от сла́дости, и непреста́нныя ра́дости.

От мно́гаго благоутро́бия и щедро́т, / Созда́телю тва́ри, и Тво́рче всех, / от пе́рсти оживи́в мя пре́жде, / запове́дал еси́ пе́ти Тя со а́нгелы Твои́ми.

Ра́ди бога́тства бла́гости, Ты сади́ши, Созда́телю и Го́споди, / ра́йскую сла́дость во Еде́ме, / повелева́я ми наслажда́тися кра́сных и сла́дких, / и немимотеку́щих плодо́в.

Слава: Увы́ мне душе́ моя́ окая́нная, / су́щих во Еде́ме наслажда́тися прия́ла еси́ власть от Бо́га, / не я́сти же ве́дения плода́ повеле́на была́ еси́: / вску́ю преступи́ла еси́ зако́н Бо́жий?

И ныне, Богородичен: Богороди́тельнице Де́во, я́ко Ада́мова дщи по ро́ду, / по благода́ти же Христу́ Бо́гу роди́тельница, / мене́ изгна́ннаго от Еде́ма, ны́не воззови́.

Катавасию же поем ирмосы настоящаго канона: Я́ко по су́ху:

Песнь 3.

Ирмос: Несть свят, / я́коже Ты, Го́споди Бо́же мой, / вознесы́й рог ве́рных Твои́х, Бла́же, / и утверди́вый нас на ка́мени / испове́дания Твоего́.

Змий льсти́вый не́когда че́сти мое́й позави́дев, / пошепта́ ле́стию Е́ве во у́ши, / от нея́же аз прельсти́вся изгна́н бых, / увы́ мне, от ли́ка жи́зни.

Ру́ку просте́р де́рзостно, вкуси́х дре́ва разу́мнаго, / его́же повеле́ мне Бог ника́коже причасти́тися, / и Боже́ственныя сла́вы отве́ржен бых го́рце.

Слава: Увы́ мне стра́стная моя ́душе́, ка́ко не позна́ла еси́ пре́лести? / Ка́ко не ощути́ла еси́ льще́ния, и за́висти вра́жия? / Но помрачи́лася еси́ умо́м, и преступи́ла еси́ за́поведь Созда́теля твоего́.

И ныне, Богородичен: Упова́ние и покро́в мой, Чи́стая, / обнаже́ние дре́вле покры́вшая, еди́на, па́дшаго Ада́ма, / Рождество́м Твои́м, Чи́стая, в нетле́ние па́ки облецы́ мя.

Катавасия: Несть свят, я́коже Ты, Го́споди:

Седален, глас 4.

Подобен: Удиви́ся Ио́сиф:

Изгна́н бысть Ада́м от ра́йския сла́дости, / сне́дию го́рькою в невоздержа́нии / за́поведи не сохрани́ Влады́чни, / и осуди́ся де́лати зе́млю, от нея́же взят бысть сам: / по́том же мно́гим я́сти хлеб свой. / Те́мже мы возлю́бим воздержа́ние, / да не вне рая́ возрыда́им, я́коже он, но в него́ вни́дем.

Слава, иный, глас 4. Подобен: Вознесы́йся:

Ны́не вре́мя доброде́телей яви́ся, / и при две́рех Судия́, не скорби́м, / но прииди́те постя́щеся принесе́м сле́зы, / умиле́ние и ми́лостыню, зову́ще: / согреши́хом па́че песка́ морска́го, / но осла́би всем всех Свободи́телю, / да восприи́мем нетле́нный вене́ц.

И ныне, Богородичен. Подобен: Не умолчи́м никогда́, Богоро́дице, / си́лы Твоя́ глаго́лати недосто́йнии: / а́ще бо Ты не бы предстоя́ла моля́щи, / кто бы нас изба́вил от толи́ких бед, / кто же бы сохрани́л до ны́не свобо́дны? / Не отсту́пим, Влады́чице, от Тебе́: / Твоя́ бо рабы́ спаса́еши при́сно от вся́ких лю́тых.

Таже чтение Богослова в язву града, егоже начало: Что решите́ чин похваля́емый? И творим даяния два.

Песнь 4.

Ирмос: Христо́с моя́ си́ла, / Бог и Госпо́дь, / честна́я Це́рковь / боголе́пно пое́т, взыва́ющи, / от смы́сла чи́ста, о Го́споде пра́зднующи.

Че́сти сподо́бихся аз стра́стный, / от Тебе́ Влады́ки во Еде́ме: / увы́ мне, ка́ко прельсти́вся, и диа́волом позави́девся / отве́ржен бых от лица́ Твоего́?

Мене́ рыда́йте а́нгельстии чи́нове, / рая́ добро́ты, и садо́в та́мошнее благоле́пие, / прельсти́вшагося злополу́чно, и Бо́га отве́ргшагося.

Лу́же блаже́нный, са́дове богосажде́ннии, рая́ красото́, / ны́не о мне сле́зы пролива́йте, / от листо́в, я́коже от о́чию, / обнаже́ннем и стра́ннем сла́вы Бо́жия.

Слава: Не ктому́ ви́жу тебе́, / ни наслажда́юся пресла́дкия твоея́ и боже́ственныя све́тлости, всечестны́й раю́: / наг бо поверго́хся в зе́млю, прогне́вая Сотво́ршаго.

И ныне, Богородичен: Свята́я Влады́чице, отве́рзшая рая́ врата́ всем ве́рным, / я́же Ада́м заключи́ преступле́нием иногда́, / врата́ ми́лости мне отве́рзи.

Катавасия: Христо́с моя́ си́ла:

Песнь 5.

Ирмос: Бо́жиим све́том Твои́м, Бла́же, / у́тренюющих Ти ду́ши любо́вию озари́, молю́ся, / Тя ве́дети, Сло́ве Бо́жий, / и́стиннаго Бо́га, / от мра́ка грехо́внаго взыва́юща.

Позави́дев дре́вле мне враг, / в раи́ благополу́чна жития́ человеконенави́стник, / в виде́нии зми́я мне запя́т, / и сла́вы присносу́щныя стра́нна мя показа́.

Рыда́ю и пла́чу душе́ю, / и очесе́м ищу́ мно́жества слез прилага́ти, / егда́ воззрю ́и позна́ю мою́ наготу́, / ю́же име́х от преступле́ния.

Слава: От земли́ со́здан бых руко́ю Бо́жиею, / па́ки же возврати́тися в зе́млю аз стра́стный слы́шах: / кто мене́не воспла́чет, отринове́ннаго от Бо́га, / и Еде́мом ад измени́вшаго?

И ныне, Богородичен: Черто́г сла́вы Тя та́йный вси возвеща́ем ве́рнии, Богороди́тельнице Всенепоро́чная. / Те́мже молю́ Тя, Чи́стая: / испа́дшаго мя черто́га ра́йска, сво́йственна сотвори́.

Катавасия: Бо́жиим све́том:

Песнь 6.

Ирмос: Жите́йское мо́ре, / воздвиза́емое зря напа́стей бу́рею, / к ти́хому приста́нищу Твоему ́прите́к, вопию́ Ти: / возведи́ от тли живо́т мой, / Многоми́лостиве.

Оде́ждею мя обле́кл еси́ боготка́нною Спа́се, во Еде́ме, я́ко благоутро́бен: / аз же Твою́ преступи́х за́поведь, ве́ровав льсти́вому, / и наг ви́дехся окая́нный.

Душе́ всестра́стная моя́, удали́лася еси́ от Бо́га, / невнима́нием твои́м ра́йскаго лиши́лася еси́ наслажде́ния, / от а́нгел разлучи́лася еси́, во тлю ввела́ся еси́: / о паде́ния!

Слава: Поми́луй, уще́дри, Вседержи́телю Бо́же, / Твое́ю руку́ творе́ние, / не пре́зри мене́, молю́ся, Бла́же, / отлучи́вшаго себе́ самаго́ от ли́ка а́нгел Твои́х.

И ныне, Богородичен: Мари́е Богозва́нная, Госпоже́ вся́ческих, / я́ко ро́ждшая Го́спода Царя́ всех и Изба́вителя, / плене́на мя су́ща от ра́йския сла́вы, воззови́.

Катавасия: Жите́йское мо́ре:

Кондак, глас 6: Прему́дрости Наста́вниче, смы́сла Пода́телю, / нему́дрых Наказа́телю, и ни́щих Защи́тителю, / утверди́, вразуми ́се́рдце мое́, Влады́ко. / Ты даждь ми сло́во, О́тчее Сло́во, / се бо устне́ мои́ не возбраню́, / во е́же зва́ти Тебе́: / Ми́лостиве, поми́луй мя па́дшаго.

Икос: Се́де Ада́м тогда ́и пла́кася, пря́мо сла́дости рая́, / рука́ма бия́ лице́, и глаго́лаше: / Ми́лостиве, поми́луй мя, па́дшаго.

Ви́дев Ада́м а́нгела изри́нувша, и затвори́вша боже́ственнаго са́да дверь, / воздохну́в вельми́, и глаго́ла: / Ми́лостиве, поми́луй мя, па́дшаго.

Споболи́ раю́ стяжа́телю обнища́вшему, / и шу́мом твои́х ли́ствий умоли́ Соде́теля, да не затвори́т тя: / Ми́лостиве, поми́луй мя, па́дшаго.

Раю́ вседоброде́тельный, всесвяты́й, всебога́тый, / Ада́ма ра́ди насажде́нный, и ра́ди Е́вы заключе́нный, / умоли́ Бо́га о па́дшем: / Ми́лостиве, поми́луй мя, па́дшаго.

Синаксарь.

Песнь 7.

Ирмос: Росода́тельну у́бо пещь / соде́ла А́нгел / преподо́бным отроко́м, / халде́и же опаля́ющее / веле́ние Бо́жие мучи́теля увеща́ вопи́ти: / благослове́н еси́, Бо́же оте́ц на́ших.

Влады́чествуяй все́ми ве́ки, Го́споди, / созда́вый мя во́лею Твое́ю, / зави́дена мя льсти́вым зми́ем иногда́, и Тебе́ прогне́вавшаго, Спа́се, / не пре́зри, Бо́же, но воззови́ мя.

Сту́дными оде́ян оде́ждами, увы́ мне, вме́сто одея́ния светоза́рнаго, / пла́чу моея́ поги́бели, Спа́се, и ве́рою вопию́ Ти, Благи́й: / не пре́зри, Бо́же, но воззови́ мя.

Слава: Уязви́ змий вселука́вый всю мою́ ду́шу лука́вно, / ра́йския же сла́дости изгна́на сотвори́, / но о благосе́рде Спа́се, не пре́зри я́ко Бог, но воззови́ мя.

И ныне, Богородичен: Моле́бное мое́ моле́ние Всенепоро́чная прими ми́лостию Твое́ю, / и проще́ние прегреше́ний даждь ми, Чи́стая, / рыда́ньми вопию́щему приле́жно: / не пре́зри, Блага́я, но воззови́ мя.

Катавасия: Росода́тельну у́бо пещь:

Песнь 8.

Ирмос: Из пла́мене преподо́бным ро́су источи́л еси́ / и пра́веднаго же́ртву водо́ю попали́л еси́: / вся бо твори́ши, Христе́, то́кмо е́же хоте́ти. / Тя превозно́сим во вся ве́ки.

Дарми́ многообра́зными дре́вле, / поче́л еси́ руку́ Твое́ю де́ло, еди́не Человеколю́бче: / змий же лю́тый свиста́нием прельсти́, увы́ мне, / настоя́щих благ обнажи́в.

Вску́ю сове́та го́рькаго послу́шала еси́, / и Боже́ственнаго повеле́ния была́ еси́ преслу́шна? / Увы мне смире́нная душе́, Бо́га оскорби́вшая: / Его́же при́сно сла́вити учине́на еси́ со а́нгелы!

Благослови́м Отца́ и Сы́на и Свята́го Ду́ха, Го́спода.

Гадо́м и звере́м влады́чица бы́вши, / га́ду душетле́нному ка́ко собесе́довала еси́, / сове́тника прии́мши я́ко пра́ваго, льсти́ваго? / О твоего́ прельще́ния, душе́ моя́ всестра́стная!

И ны́не и при́сно и во ве́ки веко́в, ами́нь.

Богородичен: Светоно́сное селе́ние Тя Бо́жия воплоще́ния, / воспева́ем Мари́е Богоблагода́тная: / те́мже мя лю́те омраче́нна страстьми́, / просвети́ све́том ми́лости, наде́жде ненаде́жных.

Хва́лим, благослови́м, покланя́емся Го́сподеви, пою́ще и превознося́ще во вся ве́ки.

Катавасия: Из пла́мене преподо́бным:

Песнь 9.

Ирмос: Бо́га / челове́ком невозмо́жно ви́дети, / на Него́же не сме́ют чи́ни А́нгельстии взира́ти; / Тобо́ю бо, Всечи́стая, яви́ся челове́ком / Сло́во воплоще́нно, / Его́же велича́юще, / с Небе́сными во́и Тя ублажа́ем.

Сла́док вкус плод ра́зума во Еде́ме яви́ ми ся насы́щшемуся сне́ди, / в желчь же бысть коне́ц его́. / Увы́ мне душе́ стра́стная, / ка́ко невоздержа́ние тя ра́йскаго яде́ния стра́нна сотвори́?

Бо́же всех, ми́лости Го́споди, / на мое́ смире́ние благоутро́бне при́зри, / и не дале́че посли́ мя Боже́ственнаго Еде́ма, / я́ко да зря добро́ты, отону́дуже испадо́х, / потщу́ся па́ки рыда́ньми восприя́ти я́же погуби́х.

Рыда́ю, стеню́ и пла́чу, херуви́мы с пла́менным ору́жием зря, / Еде́ма вход стрещи́ повеле́нныя, / всем престу́пником, увы́! непристу́пный, / а́ще не Ты невозбране́н Спа́се той сотвори́ши ми.

Слава: Дерза́ю мно́жеству ми́лости Твоея́, Христе́ Спа́се, / и Боже́ственных ребр Твои́х кро́ви, / е́юже освяти́л еси́ естество́ челове́ческое, / отве́рзл же еси́ врата́ Тебе́ служа́щим ра́йская, Бла́же, / пре́жде заключе́ная Ада́му.

И ныне, Богородичен: Жи́зни две́ре непроходи́мая, у́мная, / Де́во Богоро́дице Безневе́стная, / ра́йская врата́ заключе́ная ми пре́жде отве́рзи Твои́ми моли́твами, / я́ко да сла́влю Тя по Бо́зе мою́ помо́щницу, / и держа́вное прибе́жище.

Катавасия: Бо́га челове́ком:

Ексапостиларий воскресный.

Слава, настоящий. Подобен: Жены́ услы́шите:

За́поведь Твою́, Го́споди, преслу́шав окая́нный, / и обнаже́н Твоея́ сла́вы, студа́ испо́лнихся, увы́ мне! / и сла́дости изринове́н есмь ра́йския благоутро́бне. / Ми́лостиве, поми́луй лиши́вшася пра́ведно бла́гости Твоея́.

И ныне, иный. Подобен: Со ученики́ и́дем:

Изгна́на бы́вша Го́споди рая ́пе́рвее сне́дию дре́ва, / ввел еси́ па́ки Кресто́м и стра́стию Твое́ю, Спа́се и Бо́же мой, / и́мже нас утверди́ пост соверши́ти чистоле́пно, / и Боже́ственному воста́нию поклони́тися, Па́сце спаси́тельней, / Тя ро́ждшия моли́твами.

На хвалитех стихиры Осмогласника воскресны 4, и анатолиев един, и Триоди сия самогласны.

Глас 5: Увы́ мне, Ада́м рыда́нием возопи́, / я́ко змий и жена́ Боже́ственнаго дерзнове́ния изри́нуша мя, / и ра́йския сла́дости, дре́ва снедь отчужди́. / Увы́ мне, не терплю́ про́чее поноше́ния, / иногда́ царь сый земны́х всех созда́ний Бо́жиих, / ны́не пле́нник яви́хся от еди́наго беззако́ннаго сове́та, / и иногда́ сла́вою безсме́ртия облече́н сый, / умерщвле́ния ко́жу я́ко сме́ртный окая́нно обношу́. / Увы́ мне, кого́ рыда́ний соде́йственника сотворю́? / Но Ты, Человеколю́бче, от земли́ созда́вый мя, / во благоутро́бие оболки́йся, / рабо́ты вра́жия свободи́, и спаси́ мя.

Стих: Испове́мся Тебе́ Го́споди, всем се́рдцем мои́м, / пове́м вся чудеса́ Твоя́.

По́прище доброде́телей отве́рзеся, / хотя́щии страда́льчествовати вни́дите, / препоя́савшеся до́брым поста́ по́двигом: / зако́нно бо страда́льчествующии, пра́ведно венча́ются. / И восприи́мше всеору́жие Креста́, врагу́ сопроти́вимся, я́ко сте́ну неруши́мую иму́ще ве́ру, / и я́ко щит моли́тву, и шлем ми́лостыню, / вме́сто меча́ пост, / и́же отсека́ет от се́рдца всю зло́бу. / Творя́й сия́, и́стинный прии́мет вене́ц / от Всецаря́ Христа́ в день су́дный.

Стих: Возвеселю́ся и возра́дуюся о Тебе́, / пою́ и́мени Твоему́, Вы́шний.

Глас 6: Ада́м из рая́ отго́нится, пи́щи причасти́вся, я́ко преслу́шник, / Моисе́й Богови́дец бысть, / посто́м о́чи душе́вныя очи́стив. / Те́мже рая́ жи́телие бы́ти возжеле́вше, / измени́мся от неполе́зныя пи́щи, / и Бо́га зре́ти жела́юще, / Моисе́йскую четвери́цу десяти́ц пости́мся, / моли́твою и моле́нием чи́сто терпя́ще: / утоли́м душе́вныя стра́сти, / отжене́м плотски́я сла́сти, / ле́гцы к го́рнему ше́ствию пре́йдем, / иде́же а́нгельстии ли́цы / немо́лчными гла́сы неразде́льную воспева́ют Тро́ицу, / зре́ти недоуме́нную добро́ту и Влады́чню. / Та́мо сподо́би нас, Сы́не Бо́жий Жизнода́вче, на Тя наде́ющихся, / ликова́ти со а́нгельскими во́инствы, / ро́ждшия Тя Ма́тере, Христе́, моли́твами, / и апо́стол, и му́ченик, и преподо́бных.

Стих: Воскресни́, Го́споди Бо́же мой, да вознесе́тся рука́ Твоя́, / не забу́ди убо́гих Твои́х до конца́.

Приспе́ вре́мя, духо́вных подвиго́в нача́ло, / на де́моны побе́да, всеору́жное воздержа́ние, / а́нгельское благоле́пие, к Бо́гу дерзнове́ние: / тем бо Моисе́й бысть Зижди́телю собесе́дник, / и глас неви́димо в слу́хи прия́т. / Го́споди, тем сподо́би и нас поклони́тися / Твои́м страсте́м, и свято́му Воскресе́нию, / я́ко Человеколю́бец.

Сла́ва, тойже.

И ны́не: Преблагословенна еси, Богородице Дево, / Воплощшим бо ся из Тебе ад пленися, / Адам воззвася, клятва потребися, Ева свободися, / смерть умертвися, и мы ожихом. / Тем воспевающе вопием: / благословен Христос Бог, благоволивый тако, слава Тебе.

Славословие великое. И обычная лития в паперти, в нейже поем, Сла́ва, и ны́не: стихиру евангельскую. Совокупляем же и час 1-й. И чтутся оглашения преподобнаго отца нашего Феодора Студита, и отпуст.

На литургии

Изобразительная. Блаженны гласа на 6, и канона Триоди песнь 6-я, на 4.

Кондак Триоди, глас 6: Прему́дрости Наста́вниче, смы́сла Пода́телю, / нему́дрых Наказа́телю, и ни́щих Защи́тителю, / утверди́, вразуми́ се́рдце мое́, Влады́ко. / Ты даждь ми сло́во, О́тчее Сло́во, / се бо устне́ мои́ не возбраню́, / во е́же зва́ти Тебе́: / Ми́лостиве, поми́луй мя па́дшаго.

Прокимен, глас 8: Помоли́теся, и воздади́те / Го́сподеви Бо́гу на́шему.

Стих: Ве́дом во Иуде́и Бог, во Изра́или ве́лие и́мя Его́.

Апостол к Римляном (зачало 112).

Бра́тие, ны́не ближа́йшее нам спасе́ние, не́жели егда́ ве́ровахом. Нощь у́бо пре́йде, а день прибли́жися: отложи́м у́бо дела́ те́мная, и облече́мся во ору́жие све́та. Я́ко во дни, благообра́зно да хо́дим, не козлогласова́нии и пия́нствы, не любодея́нии и студодея́нии, не рве́нием и за́вистию. Но облецы́теся Го́сподем на́шим Иису́с Христо́м, и пло́ти уго́дия не твори́те в по́хоти. Изнемога́ющаго же в ве́ре прие́млите, не в сомне́ние помышле́нии. Ов бо ве́рует я́сти вся, а изнемога́яй зе́лия да яст. Яды́й не яду́щаго да не укоря́ет, и не яды́й яду́щаго да не осужда́ет: Бог бо его́ прия́т. Ты кто еси́ судя́й чужде́му рабу́? Своему́ Го́сподеви стои́т, или́ па́дает. Ста́нет же, си́лен бо есть Бог поста́вити его́.

Аллилу́иа, глас 6.

Стих: Бла́го есть испове́датися Го́сподеви, и пе́ти и́мени Твоему́ Вы́шний.

Стих: Возвеща́ти зау́тру ми́лость Твою́, и и́стину Твою́ на вся́ку нощь.

Евангелие от Матфея (зачало 17).

Рече́ Госпо́дь: а́ще отпуща́ете челове́ком согреше́ния их, отпу́стит и вам Оте́ц ваш Небе́сный. А́ще ли не отпуща́ете челове́ком согреше́ния их, ни Оте́ц ваш отпу́стит вам согреше́ний ва́ших. Егда́ же постите́ся, не бу́дите я́коже лицеме́ри се́тующе: помрача́ют бо ли́ца своя́, я́ко да явя́тся челове́ком постя́щеся. Ами́нь глаго́лю вам, я́ко восприе́млют мзду свою́. Ты же постя́ся пома́жи главу́ твою́, и лице́ твое́ умы́й. Я́ко да не яви́шися челове́ком постя́ся, но Отцу́ твоему́, И́же вта́йне, и Оте́ц твой, ви́дяй вта́йне, возда́ст тебе́ я́ве. Не скрыва́йте себе́ сокро́вищ на земли́, иде́же червь и тля тлит, и иде́же та́тие подко́пывают и кра́дут. Скрыва́йте же себе́ сокро́вище на небеси́, иде́же ни червь, ни тля тлит, и иде́же та́тие не подко́пывают, ни кра́дут. Иде́же бо есть сокро́вище ва́ше, ту бу́дет и се́рдце ва́ше.

И Божественная Литургия Златоустаго.

Киноник: Хвали́те Го́спода с Небе́с, хвали́те Его́ в Вы́шних. Аллилу́иа, трижды.

Подобает ведати, яко от сея Недели даже до Воздвижения Честнаго Креста, упраждняется полиелей: поется же токмо во бдениих Владычних праздников и великих святых.

В неделю сырную вечера

По начальном псалме на Го́споди воззва́х, поставим стихов 10 от Изведи́ из темни́цы: И поем стихиры 4 покаянны, Октоиха на ряду гласа, яже суть писаны две вечер на стиховне, и две утренних стиховных. [Такожде и в прочия недели, от сея даже до пятыя святаго поста. Го́споди воззва́х: поем на глас иже во Осмогласнике на ряду.] И в Триоди 3, и в Минеи 3.

Творение господина Иосифа.

Стихиры, глас 2. Подобен: Егда́ от Дре́ва:

Воздержа́нием те́ло смири́ти вси потщи́мся, / боже́ственное преходя́ще по́прище непоро́чнаго поста́ / и моли́твами и слеза́ми Го́спода спаса́ющаго нас взы́щем, / и забве́ние зло́бы всеконе́чное сотвори́м, вопию́ще: / согреши́хом Ти, спаси́, я́коже дре́вле ниневи́тяны, Христе́ Царю́, / и о́бщники ны сотвори́ Небе́снаго Ца́рствия Благоутро́бне.

Себе́ отчаява́ю, помышля́я де́ла моя́, Го́споди, / вся́каго муче́ния досто́йная: / се бо презре́в честны́я Твоя́, Спа́се, за́поведи, / блу́дно мое́ житие́ ижди́х. / Те́мже молю́ся, ту́чами покая́ния мя очи́стив, / посто́м и моле́нием я́ко еди́н ми́лостивый просвети́, / и не гнуша́йся мене́, Благоде́телю всех, и Преблаги́й.

Ин господина Феодора, глас тойже. Подобен: Па́че ума́даро́в:

По́стное вре́мя све́тло начне́м, / к подвиго́м духо́вным себе́ подложи́вше, / очи́стим ду́шу, очи́стим плоть, / пости́мся я́коже в сне́дех от вся́кия стра́сти, / доброде́тельми наслажда́ющеся ду́ха: / в ни́хже соверша́ющеся любо́вию, / да сподо́бимся вси ви́дети / всечестну́ю страсть Христа́ Бо́га / и святу́ю Па́сху, духо́вно ра́дующеся.

Таже в Минеи святому, подобны 3. Аще ли имать самогласен: Сла́ва, аще ли несть, Сла́ва, и ны́не, Богородичен, в тойже глас Минеи.

Вход с кадильницею:

Свете Ти́хий святы́я сла́вы, Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподо́бными, Сы́не Бо́жий, живо́т дая́й: те́мже мир Тя сла́вит.

Прокимен глас 8: Не отврати́ лица́ Твоего́ от о́трока Твоего́, я́ко скорблю́, ско́ро услы́ши мя: / вонми́ души́ мое́й, и изба́ви ю.

Стих: Спасе́ние Твое́ Бо́же да прии́мет мя.

Стих: Да у́зрят ни́щии, и возвеселя́тся. Стих: Взыщи́те Бо́га, и жива́ бу́дет душа́ ва́ша. И паки высочайшим гласом: Не отврати́ лица́ Твоего́:

Подобает ведати, яко во всех Неделях святыя Четыредесятницы во светильничное бывает вход, ради великих прокименов.

Сподо́би Го́споди: Поклоны 3 и ектения.

На стиховне самогласен глас 4:

Возсия́ благода́ть Твоя́, Го́споди, / возсия́ просвеще́ние душ на́ших. / Се вре́мя благоприя́тное, се вре́мя покая́ния, / отложи́м дела́ тьмы, и облече́мся во ору́жия све́та: / я́ко да преплы́вше поста́ вели́кую пучи́ну, / в тридне́вное Воскресе́ние дости́гнем, / Го́спода и Спа́са на́шего Иису́са Христа́, / спаса́ющаго ду́ши на́ша.

Стих: К Тебе́ возведо́х о́чи мои́, живу́щему на небеси́. Се я́ко о́чи раб в руку́ госпо́дий свои́х, я́ко о́чи рабы́ни в руку́ госпожи́ своея́, та́ко о́чи на́ши ко Го́споду Бо́гу на́шему, / до́ндеже уще́дрит ны.

И повторяем тойже.

Таже стих: Поми́луй нас Го́споди, поми́луй нас, я́ко по мно́гу испо́лнихомся уничиже́ния: наипа́че напо́лнися душа́ на́ша поноше́ния гобзу́ющих, / и уничиже́ния го́рдых.

И мученичен: Прославля́емый в па́мятех святы́х Твои́х, Христе́ Бо́же, / от них умоля́емь, / низпосли ́нам ве́лию ми́лость.

Сла́ва, самогласен в Минеи, Аще имать: И ны́не, Богородичен по гласу Минеи.

Аще ли не имать, Слава, и ныне, Богородичен, глас тойже.

Подобен: Я́ко до́бля:

А́нгельстии чи́ни Тя Богома́ти прославля́ют: / Бо́га бо Всечи́стая родила́ еси́, / Отцу́, и Ду́ха соприсносу́щна, / и а́нгельская во́инства от не су́щаго хоте́нием поста́вивша. / Его́же моли́ от тли спасти́ и просвети́ти ду́ши правосла́вных, / Тя воспева́ющих, Всечи́стая.

Ны́не отпуща́еши: Трисвятое: поклоны три. Пресвята́я Тро́ице: О́тче наш: И настоящия тропари, глас 4: Богоро́дице Де́во ра́дуйся: И творим поклон един. Сла́ва: Крести́телю Христо́в: поклон един. И ны́не: Моли́те о нас святи́и апо́столи: поклон един. Таже, Под Твое́ благоутро́бие: без поклона. Го́споди поми́луй, 40, кротким и тихим гласом. Сла́ва, и ны́не: Честне́йшую херуви́м: И́менем Госпо́дним благослови́ о́тче. Священник: Сый благослове́н Христо́с Бог наш всегда́, ны́не и при́сно и во ве́ки веко́в. Мы же: Аминь. И молитву: Небе́сный Царю́:

И творим три поклоны великия, и глаголем молитву преподобнаго Ефрема Сирина:

Го́споди и Влады́ко живота́ моего́, дух пра́здности уны́ния, любонача́лия, и праздносло́вия не даждь ми.

Дух же целому́дрия, смиреному́дрия, терпе́ния, и любве́, да́руй ми рабу́ Твоему́.

Ей Го́споди Царю́, да́руй ми зре́ти моя́ прегреше́ния, и не осужда́ти бра́та моего́, я́ко благослове́н еси́ во ве́ки веко́в, ами́нь.

И целуем святыя и честныя иконы. И глаголет предстоятель: Сла́ва Тебе́ Христе́ Бо́же, упова́ние на́ше, сла́ва Тебе́. И бывает молитва от священника, и совершенный отпуст.

По Вечерни же в трапезе бывает утешение братии.

По востании же от трапезы, Повечерие поем малое по обычаю, с метании и поклоны постными. На Сла́ва в вы́шних, метания 3. [Аще было бдение, канон Богородице не глаголется.] Досто́йно есть: Трисвятое, метания 3 и обычныя тропари. Го́споди поми́луй, 40. И́же на вся́кое вре́мя: Иерей: Бо́же уще́дри ны: Поклоны 3 великия, с молитвою святаго Ефрема: Го́споди и Влады́ко: И прочих 12. Таже, Трисвятое. По О́тче наш: Го́споди поми́луй, 12 и молитва, Нескве́рная: И даждь нам: И отпуст.

И имже образом указася служба Вечерни и Повечерия сея Недели, сице да бывает и в прочия, даже до пятыя Недели святыя Четыредесятницы, изменяемым некоим, о нихже на своих им местех будет.

Подобает ведати, яко аще будет брату нашему отыти ко Господу во святых сих днех посреде седмицы: не бывают третины его, даже до пятка вечера, тогда бо совершается панихида его: подобне и в субботу Литургиа его. Во грядущую же субботу бывают девятины его, аще случится, аще ли ни. Четыредесятины же его бывают, егда число дней его исполнится: приношения же, и памяти его начинаются от Новыя недели, даже до исполнения дней четыредесяти.

Службы первой седмицы Великого поста

Служба в понедельник первой седмицы святого Великого поста

Последование Утрени в понедельник первыя седмицы

Знаменает параекклисиарх к свету, коснее ра́ди вечерняго утешения, и собираемся вси по обычаю в церковь. Поем полунощницу без поклонов, токмо в конец три поклоны великия, с молитвою, Го́споди и Влады́ко: Сие же бывает в 1-й день токмо. В прочия же дни святаго и великаго поста, поем полунощницу всю с поклоны 16, по обычаю.

Таже востав иерей творит обычное метание настоятелю, и входит во святый олтарь, и прием кадильницу, станет пред святою трапезою, и кадя крестообразно, возгласит: Благослове́н Бог наш: И нам отвещавшим: Ами́нь, исходит иерей и кадит. А уставленный псалмопевец глаголет: Трисвятое, без метаний. По О́тче наш, возглашает иерей: Я́ко Твое́ есть Ца́рство: и по амине, Го́споди поми́луй, 12. Прииди́те поклони́мся: трижды, без метаний. И псалом 19 [6] и 20. [7] По конце псалмов, Трисвятое, без метаний. По О́тче наш: Тропари обычныя. Сим глаголемым, кадит иерей святый олтарь, и всю церковь. Таже, ектения: Поми́луй нас Бо́же: Таже, О вели́ком господи́не и отце́ на́шем святе́йшем патриа́рхе: Возглас: Я́ко ми́лостив и человеколю́бец: Чтец: Ами́нь. И глаголет: И́менем Госпо́дним благослови́ о́тче. И абие иерей: Сла́ва Святе́й, и Единосу́щней: И прочая. Брат же, егоже есть день, став на урече́нном месте, глаголет шестопсалмие со всяким вниманием, не борзяся, но со страхом Божиим, я́ко к Самому Бо́гу беседующи невидимо.

И не имать кто власти шепты творити, ниже плюнути, или хракнути, но паче внимати от псаломника глаголемым, руце имуще согбены к персем, главы же преклонены, и очи имуще долу, сердечныма очима зряще к востоком, да молимся о гресех наших, поминающе смерть, и будущую муку, и жизнь вечную.

По скончании шестопсалмия, Сла́ва, и ны́не, Аллилуиа, трижды. Ектения великая: Ми́ром Го́споду помо́лимся: И возглашает диакон, аще есть, или священник (по гласу Октоиха): Аллилу́иа, аллилу́иа, аллилу́иа. И по коемждо стихе, Аллилу́иа, трижды.

Стих 1: От но́щи у́тренюет дух мой к Тебе́, Бо́же, зане́ свет повеле́ния Твоя́ на земли́.

Стих 2: Пра́вде научи́теся живу́щии на земли́.

Стих 3: Зависть прии́мет лю́ди ненака́занныя.

Стих 4: Приложи́ им зла, Го́споди, приложи́ зла сла́вным земли́.

Таже Троичны гласа (зри Приложение). Поем же со умилением велегласно и косно с пением.

На 2-м стихе, Слава: а на третием, И ныне:

Таже стихословим едину кафисму Псалтира. По антифоне же, на Аллилу́иа творим поклоны три, вси равно, последующе игумену, или екклисиарху.

По первой кафисме седальны умилительныя Осмогласника (зри Приложение).

Таже чтение во святом Ефреме, зане от того дне начинается святый Ефрем, и чтется до пятка Цветоносныя недели.

По 2-м стихословии седален Триоди, господина Иосифа, глас 2:

Подобен: Милосердия сущи:

Поста́ боже́ственным нача́тком умиле́ние стя́жим, от души́ вопию́ще: Влады́ко Христе́, моли́тву нашу приими́, я́ко избра́нное кади́ло, и изба́ви нас, мо́лимся, злосмра́дныя тли и му́ки стра́шныя, я́ко еди́н сый Благоуве́тливый.

Сла́ва, повторяем тойже: Поста́ боже́ственным нача́тком:

И ны́не, Богородичен: Милосе́рдия су́щи источник, ми́лости сподо́би нас, Богородице, при́зри на люди согреши́вшия, яви́ я́ко при́сно силу Твою: на Тя бо упова́юще, радуйся, вопие́м Ти, я́коже иногда́ Гаврии́л безпло́тных Архистрати́г.

И паки чтение во святом Ефреме.

По 3-м стихословии седален господина Феодора, глас 2:

Подобен: Пречи́стому Твоему образу:

Всечестно́е воздержание начнем све́тло, луча́ми сия́юще святых за́поведей Христа́ Бо́га нашего, любве́ све́тлостию, моли́твы блиста́нием, чистоты́ очище́нием, благому́жества кре́постию: я́ко да светоно́сни предварим во свято́е и тридне́вное Воскресе́ние, осиява́ющее нетле́ние ми́ру.

Сла́ва, повторяем тойже: Всечестно́е воздержание начнем:

И ны́не, Богородичен:Необори́мую моли́тву Твою стяжа́в в лю́тых, свобожда́юся от оскорбля́ющих мя па́че наде́жди чу́дно, о Ма́ти Бо́жия! предваря́еши всегда́ прося́щим Тя ве́рно. Отону́дуже благода́рно вопие́м Ти: приими́, Влады́чице, кра́ткая благодарственная, вме́сто сих бу́ди ми во всех по́мощь.

Таже чтение в Лавсаице. Псалом 50. [8] И обычная молитва: Спаси́, Бо́же, лю́ди Твоя́: [9] Го́споди, поми́луй, 12. Возглас: Ми́лостию и щедро́тами, и человеколю́бием Единоро́днаго Твоего́ Сы́на, с Ни́мже благослове́н еси́ со Пресвяты́м и Благи́м и Животворя́щим Твои́м Ду́хом, ны́не и при́сно и во ве́ки веко́в. Ами́нь.

Посем начинаем: Го́сподеви пое́м: на глас канона Минеи, дне святаго. {1} И глаголют стихи песней скоро, кийждо лик свой стих: дондеже достигнут до, Огусте́ша: и от того начинают стих держати на 14. И поем Минеи со ирмосом на 6, поем же сице: Первый лик глаголет стих: Огусте́ша: и поет ирмос. Вторый же лик глаголет 2 стих: Рече́ враг: И по нем тропарь канона. И поряду стихи по ликом до, Тогда́ потща́шася: от стиха же Тогда́ потща́шася, начинаем трипеснец господина Иосифа, на 4. На Госпо́дь же ца́рствуяй: поем другий трипеснец господина Феодора Студита: и поет 1-й лик тропарь. 2-й же лик 2 стих, и тропарь. Посем соединившимся двум ликом, поют, Сла́ва, Троичен, вышшим гласом: И ны́не, Богородичен. Таже глаголем высочайшим гласом: Сла́ва Тебе́, Бо́же наш, сла́ва Тебе́. И поем иный тропарь господина Феодора. Понеже бо по пяти тропарей имать песнь. Последи же глаголем катавасию, ирмос втораго канона.

Сице поется осмая и девятая песни.

Третию же песнь поем сице:

Глаголет первый лик стих: Госпо́дь взы́де на небеса́: и тропарь канона Минеи. Вторый лик стих: И даст кре́пость царю́: И вторый тропарь канона Минеи. Таже, Сла́ва, и ны́не, с тропари канона. И поет первый лик ирмос Минеи третия песни, последи канона.

Сим образом поем и 6-ю песнь.

Четвертую же, и пятую, и седмую песни сице поем:

Глаголи первее ирмос канона Минеи, таже конечныя два стиха песни поем к тропарем канона: и Сла́ва, и ны́не, ирмосом же не покрываем песни: зане ирмос глаголется прежде песни. Поются же ирмосы Минеи по каноне, токмо по третией и шестой песнех: занеже у тех песней первее ирмос не поется. В прочия же дни седмицы кроме понедельника, тако поется и 1-я песнь, якоже указася о 4-й, и 5-й, песнех. А в нихже песнех будет трипеснец, поется последи канона катавасия, ирмос трипеснца, якоже вышше изъявися.

Ведомо же буди: я́ко Осмогласник не поется во всю святую 40-цу, кроме Недель. Поется же точию Минеа, и трипеснец. А в нихже песнех несть трипеснца, поется токмо Минеа. По 3-й песни глаголет иерей ектению малую. Таже седален святаго единожды. Слава, и ныне, Богородичен: И чтение в Лавсаице. По 6-й песни ектения малая. Таже седален мученичен: аще же имать святый кондак, глаголем его зде: мученичен же глаголем по 1-й кафисме с седальнами, с припевом: Ди́вен Бог во святы́х свои́х: И чтение в Синаксаре.

Песнь 1.

Ирмос: Го́сподеви пое́м, славно бо просла́вися, коня́ и всадника вве́рже в мо́ре.

Помо́щник и Покровитель бысть мне во спасе́ние, Сей мой Бог, и просла́влю Его, Бог отца́ моего́, и вознесу́ Его.

Госпо́дь сокруша́яй бра́ни, Госпо́дь и́мя Ему, колесни́цы фарао́новы, и си́лу его вве́рже в мо́ре.

Избра́нныя всадники триста́ты потопи́ в Чермне́м мо́ри.

Пучи́ною покры́ их, погрязо́ша во глубине́, я́ко ка́мень.

Десни́ца Твоя, Го́споди, просла́вися в кре́пости, десна́я Твоя рука́, Го́споди, сокруши́ враги́, и мно́жеством сла́вы Твоея́ стерл еси́ сопроти́вных.

Посла́л еси́ гнев Твой, пояде́ я́ я́ко сте́блие, и ду́хом я́рости Твоея́ разступи́ся вода́. [10]

Огусте́ша, я́ко стена́, во́ды, огусте́ша и во́лны посреде́ мо́ря.

Ирмос канона Минеи святаго.

Стих: Рече́ враг: гнав пости́гну, разделы́ коры́сть, испо́лню ду́шу мою́, убию́ мече́м моим, госпо́дствовати бу́дет рука́ моя́.

1-й тропарь канона Минеи святаго.

Стих: Посла́л еси́ дух Твой, покры́ я́ мо́ре, погрязо́ша, я́ко о́лово, в воде́ зе́льней.

И паки 1-й тропарь канона Минеи святаго.

Стих: Кто подо́бен Тебе́ в бозе́х, Го́споди, кто подо́бен Тебе́? Просла́влен во святы́х, дивен, сла́вно творя́й чудеса́.

2-й тропарь канона Минеи святаго.

Стих: Просте́рл еси́ десни́цу Твою, пожре́ я́ земля́. Наста́вил еси́ пра́вдою Твое́ю люди Твоя́ сия́, я́же изба́вил еси́.

3-й тропарь канона Минеи святаго.

Стих: Уте́шил еси́ кре́постию Твое́ю во оби́тель святу́ю Твою. Слы́шаша язы́цы и прогне́вашася, боле́зни прия́ша живу́щии в Филисти́ме.

Богородичен канона Минеи святаго.

Стих: Тогда́ потща́шася влады́ки Едо́мстии, и князе́й Моави́тских, прия́т я тре́пет, раста́яша вси живу́щии в Ханаа́не.

Трипеснец Триоди, господина Иосифа, глас 2:

Ирмос: Гряди́те лю́дие, пои́м пе́снь Христу́ Бо́гу, разде́льшему мо́ре и наста́вльшему лю́ди, я́же изведе́ из рабо́ты еги́петския, я́ко просла́вися.

Ка́ко ны́не моего́ воспла́чу отпаде́ния? ко́е начало сотворю́ спасе́ния моего́, блу́дно пожи́вый, Ще́дре? и́миже судьба́ми ве́си, спаси́ мя.

Се вре́мя покая́ния, се день спаси́тельный, поще́ния вход: душе́, бо́дрствуй и страсте́й вхо́ды затвори́, ко Го́споду взира́ющи.

Стих: Нападе́т на ня страх и тре́пет, вели́чием мышцы Твоея́ да ока́менятся.

Грехо́в треволне́ние буря́щееся, во глубину́ низвлачи́т мя отча́яния: но к Твое́й прибега́ю пучине милости, спаси́ мя, Го́споди.

Стих: До́ндеже про́йдут лю́дие Твои́, Го́споди, до́ндеже про́йдут лю́дие Твои́ си́и, я́же стяжа́л еси́.

Еди́н аз греху́ порабо́тихся, еди́н аз страсте́м две́ри отверзо́х: Благоуве́тливе Сло́ве, обрати́ мя, Спа́се, благоутро́бием Твои́м.

Стих: Введ, насади́ я́ в го́ру достоя́ния Твоего́, в гото́вое жили́ще Твое́, е́же соде́лал еси́, Го́споди, святы́ню, ю́же угото́васте ру́це Твои́.

Богородичен: Исто́чник безстра́стия ро́ждшая, уя́звлена страстьми́, Отрокови́це, исцели́, и огня́ ве́чнаго исхити́ мя, еди́на Богоблагода́тная.

Иный трипеснец, господина Феодора, глас тойже:

Стих: Госпо́дь, ца́рствуяй ве́ки, и на век, и еще́, егда́ вни́де конь фарао́нов с колесницами и вса́дники в мо́ре.

Гряди́те, лю́дие, днесь восприи́мем поще́ний дарова́ние, я́ко Богодарова́нное вре́мя покая́ния, в сем Спа́са умилостивим.

Стих: И наведе́ на ня Госпо́дь во́ду морску́ю, сы́нове же Изра́илевы проидо́ша су́шею посреде́ мо́ря.

Приспе́ ны́не, введе́ся по́двигов вре́мя, поста́ по́прище, усе́рдно вси начне́м сей, доброде́тели Го́сподеви, я́ко да́ры, нося́ще.

Сла́ва Отцу́ и Сы́ну и Свято́му Ду́ху.

Троичен: Еди́нице Про́стая, Трисве́тлая, Нача́льственнейшая Едина, Всемо́щнейшая, Всежи́зненная, Бо́же и Го́споди, О́тче Вседержителю, Сыне и Ду́ше, спаса́й чту́щия Тя.

И ны́не и при́сно и во ве́ки веко́в. Ами́нь.

Богородичен: Бо́жию Святу́ю Го́ру воспои́м, Мари́ю нескве́рную, из Нея́же возсия́ Пра́вды Со́лнце, су́щим во тьме Христо́с, всех Жизнь.

Сла́ва Тебе́, Бо́же наш, сла́ва Тебе́.

Колесни́ца о́гненная прия́т Илию́ чу́днаго, посто́м вооруже́ннаго, Моисе́я показа́ зри́теля неизрече́нных, и мы сей прии́мше, у́зрим Христа́.

Сла́ва Тебе́, Бо́же наш, сла́ва Тебе́.

Бра́шно Ада́м яде́ и от рая́ того́ невоздержа́ние изри́ну; нас же, Го́споди, пост прие́мый, досто́йны покая́ния покажи́, Человеколю́бче.

Ирмос: Гряди́те лю́дие, пои́м пе́снь Христу́ Бо́гу, разде́льшему мо́ре и наста́вльшему лю́ди, я́же изведе́ из рабо́ты еги́петския, я́ко просла́вися.

Песнь 3

Зде ирмос Минеи святаго не поется, но поем оный по конце песни.

К тропарем же стихи припеваются по чину.

Стих: Госпо́дь взы́де на небеса́ и возгреме́, Той су́дит конце́м земли́, Пра́веден сый.

И 1-й тропарь канона Минеи святаго.

Стих: И даст кре́пость царю на́шему, и вознесе́т рог Христа́ Своего́.

И 2-й тропарь канона Минеи святаго.

Сла́ва: 3-й тропарь канона Минеи святаго.

И ны́не: Богородичен канона Минеи святаго.

Лик поет ирмос Минеи, третия песни.

Посем ектения малая: Па́ки и па́ки:

Седален Минеи святаго (единожды).

Сла́ва, и ны́не: Богородичен егоже.

Песнь 4

Лик поет ирмос канона Минеи святаго, стихи же к тропарем припеваются по чину.

Стих: Госпо́дь Бог мой, си́ла моя и учини́т но́зе мои́ на соверше́ние.

И 1-й тропарь канона Минеи святаго.

Стих: И на высо́кая возво́дит мя, победи́ти ми в пе́сни Его́.

И 2-й тропарь канона Минеи святаго.

Сла́ва: 3-й тропарь канона Минеи святаго.

И ны́не: Богородичен канона Минеи святаго.

Песнь 5

Лик поет ирмос канона Минеи святаго, стихи же к тропарем припеваются по чину.

Стих: Воскре́снут ме́ртвии, и воста́нут и́же во гробе́х, и возвеселятся и́же на земли́.

И 1-й тропарь канона Минеи святаго.

Стих: Роса́ бо, я́же от Тебе́, исцеле́ние им есть, земля́ же нечести́вых паде́т.

И 2-й тропарь канона Минеи святаго.

Сла́ва: 3-й тропарь канона Минеи святаго.

И ны́не: Богородичен канона Минеи святаго.

Песнь 6

Зде ирмос Минеи святаго не поется, но поем оный по конце песни.

К тропарем же стихи припеваются по чину.

Стих: Храня́щии су́етная и ло́жная ми́лость свою́ оста́виша.

И 1-й тропарь канона Минеи святаго.

Стих: Аз же со гла́сом хвале́ния и исповедания пожру́ Тебе́, ели́ка обеща́х, возда́м Тебе́ во спасе́ние мое́, Го́сподеви.

И 2-й тропарь канона Минеи святаго.

Сла́ва: 3-й тропарь канона Минеи святаго.

И ны́не: Богородичен канона Минеи святаго.

Лик поет ирмос Минеи шестыя песни.

Посем ектения малая: Па́ки и па́ки:

По шестой песни чтется мученичен Октоиха прилучившагося гласа (зри Приложение). Аще же прилучится в Минеи святый имеяй кондак, тогда сей мученичен глаголем по 1-й кафисме с седальны, с припевом: Ди́вен Бог во святы́х Своих, Бог Изра́илев. Зде же глаголем кондак святаго Минеи.

Песнь 7

Лик поет ирмос канона Минеи святаго, стихи же к тропарем припеваются по чину.

Стих: Благослове́н еси́ на престо́ле сла́вы Ца́рствия Твоего́, препе́тый и превозноси́мый во ве́ки.

И 1-й тропарь канона Минеи святаго.

Стих: Благослове́н еси́ на тве́рди небе́сней, препе́тый и превозноси́мый во ве́ки.

И 2-й тропарь канона Минеи святаго.

Сла́ва: 3-й тропарь канона Минеи святаго.

И ны́не: Богородичен канона Минеи святаго.

Песнь 8

Благослови́те вся дела́ Госпо́дня, Го́спода, по́йте и превозноси́те Его во ве́ки.

Благослови́те А́нгели Госпо́дни, небеса́ Госпо́дня, Го́спода, по́йте и превозноси́те Его во ве́ки.

Благослови́те во́ды вся, я́же превыше небе́с, вся си́лы Госпо́дни, Го́спода, по́йте и превозносите Его во ве́ки.

Благослови́те со́лнце и ме́сяц, зве́зды небе́сныя, Го́спода, по́йте и превозносите Его во ве́ки.

Благослови́те всяк дождь и роса? вси ду́си, Го́спода, по́йте и превозносите Его во ве́ки.

Благослови́те огнь и вар, студ и зной, Го́спода, по́йте и превозноси́те Его во ве́ки.

Лик поет ирмос канона Минеи святаго.

Стих: Благослови́те ро́сы и иней, ле́ди и мраз, Го́спода, по́йте и превозноси́те Его во ве́ки.

И 1-й тропарь канона Минеи святаго.

Стих: Благослови́те сла́ны и сне́зи, но́щи и дни́е, Го́спода, по́йте и превозноси́те Его во ве́ки.

И паки 1-й тропарь канона Минеи святаго.

Стих: Благослови́те свет и тьма, мо́лния и о́блацы, Го́спода, по́йте и превозноси́те Его во ве́ки.

И 2-й тропарь канона Минеи святаго.

Стих: Благослови́те земля́, го́ры и хо́лми и вся, прозяба́ющая на ней, Го́спода, по́йте и превозноси́те Его во ве́ки.

И 3-й тропарь канона Минеи святаго.

Стих: Благослови́те исто́чницы, моря́ и ре́ки, ки́ти и вся, дви́жущаяся в вода́х, Го́спода, по́йте и превозноси́те Его во ве́ки.

И Богородичен канона Минеи святаго.

Стих: Благослови́те вся пти́цы небе́сныя, зве́рие и вси ско́ти, Го́спода, по́йте и превозноси́те Его во ве́ки.

И чтутся тропари трипеснца Триоди:

Ирмос: В пещь о́гненную ко отроко́м евре́йским снизше́дшаго, и пла́мень в ро́су прело́жшаго Бо́га, по́йте дела́, я́ко Го́спода, и превозноси́те во вся ве́ки.

Огнесожже́на сластьми́, и души́ зри́тельным помраче́на, огне́м Твоего́ стра́ха обновив, Христе́, све́том мя спасе́ния озари́, да Тя сла́влю во вся ве́ки.

Стих: Благослови́те сы́нове челове́честии, да благослови́т Израиль, Го́спода, по́йте и превозносите Его во ве́ки.

Сы́тость возненави́девши страсте́й, напита́йся до́брых сла́достною пи́щею и услади́ся па́че от поста́ сла́достию, го́рести сласте́й уклоня́ющися, смире́нная душе́ моя́, и поживи́ во ве́ки.

Стих: Благослови́те свяще́нницы Господин, раби́ Госпо́дни, Го́спода, по́йте и превозноси́те Его во ве́ки.

Ослепле́н душе́ю и пия́нством страсте́й отемне́н, ника́коже взира́ю к Тебе́ Еди́ному Бо́гу: те́мже мя уще́дри и просвети́, и покая́ния отве́рзи ми врата́.

Стих: Благослови́те ду́си и ду́ши пра́ведных, преподо́бнии и смире́ннии се́рдцем, Го́спода, по́йте и превозноси́те Его во ве́ки.

Богородичен: Онебеси́вшая на́ше земно́е и тле́нное, Чи́стая, существо́, те́плою Твое́ю моли́твою, упра́витися на́шим мольба́м и моле́нием сотвори́, к Твоему́ и всех Бо́гу, и Царю́.

Стих: Благослови́те Ана́ния, Аза́рия, Мисаи́л, Го́спода, по́йте и превозноси́те Его во ве́ки.

Иный трипеснец Триоди:

Ирмос: Дре́вле ороси́вшаго евре́йския о́троки в пламени и опали́вшаго Го́спода халде́и пресла́вно в нем, воспои́м, глаго́люще: благослови́те и превозноси́те Его во ве́ки.

Све́тло усря́щим поста́ вход, ве́рнии, и да не се́туим, но омы́им ли́ца на́ша безстра́стия водо́ю, благословя́ще и превозносяще Христа́ во ве́ки.

Стих: Благослови́те апо́столи, проро́цы и му́ченицы Господни, Го́спода, по́йте и превозноси́те Его во ве́ки.

Елеем помазавше ми́лости души́ главу́, не многосло́вим Отцу́ на́шему, су́щему на небесе́х, моли́твы возсыла́юще, благословя́ще и превознося́ще Его во вся ве́ки.

Благослови́м Отца́ и Сы́на и Свята́го Духа, Го́спода.

Троичен: Присносу́щна, Безнача́льна Отца́, воспои́м ве́рнии, Сы́на же Собезнача́льна, и Ду́ха Сопросия́вша из Отца́, Единосу́щна Ли́ца, Еди́наго су́ща Всеси́льнаго нача́ла и вла́сти.

И ны́не и при́сно и во ве́ки веко́в. Ами́нь.

Богородичен: Мари́е Богозва́нная, очисти́лище вои́стинну ве́рных, из Тебе́ бо оставле́ние подава́ется все́м бога́тно: Сы́на Твоего́ и Го́спода не преста́й моля́щи о пою́щих Тя.

Сла́ва Тебе́, Бо́же наш, сла́ва Тебе́.

Пости́вся Госпо́дь четыредеся́тную ме́ру дней, сия́ ны́не освяти́ и очи́сти дни, бра́тие, в ня́же дости́гше, зове́м: благослови́те и превозноси́те Христа́ во ве́ки.

Хва́лим, благослови́м, покланяемся Го́сподеви, пою́ще и превознося́ще во вся ве́ки.

Ирмос: Дре́вле ороси́вшаго евре́йския о́троки в пламени и опали́вшаго Го́спода халде́и пресла́вно в нем, воспои́м, глаго́люще: благослови́те и превозноси́те Его во ве́ки.

И стихословится Честне́йшую:

Священник: Богоро́дицу и Ма́терь Све́та в пе́снех возвели́чим.

Лик: Вели́чит душа́ Моя Го́спода, и возра́довася дух Мой о Бо́зе, Спа́се Мое́м.

Честне́йшую Херуви́м и сла́внейшую без сравне́ния Серафим, без истле́ния Бо́га Сло́ва ро́ждшую, су́щую Богоро́дицу Тя велича́ем. (На всякий стих)

Я́ко призре́ на смире́ние Ра́бы Своея́, се бо от ны́не ублажа́т Мя вси ро́ди.

Я́ко сотвори́ Мне вели́чие Сильный, и свя́то и́мя Его́, и ми́лость Его́ в ро́ды родо́в боя́щимся Его́.

Сотвори́ держа́ву мы́шцею Свое́ю, расточи́ го́рдыя мы́слию се́рдца их.

Низложи́ си́льныя со престо́л и вознесе́ смире́нныя, а́лчущия испо́лни благ и богатя́щияся отпусти́ тщи.

Восприя́т Изра́иля о́трока Своего́, помяну́ти милости, я́коже глаго́ла ко отце́м на́шим, Авраа́му и се́мени его да́же до ве́ка.

Песнь 9

Лик поет ирмос канона Минеи святаго.

Стих: Благослове́н Госпо́дь Бог Изра́илев, я́ко посети́ и сотвори́ избавле́ние лю́дем Своим.

И 1-й тропарь канона Минеи святаго.

Стих: И воздви́же рог спасе́ния нам, в дому́ Дави́дове о́трока Своего́.

И паки 1-й тропарь канона Минеи святаго.

Стих: Я́коже глаго́ла усты́ святы́х, су́щих от ве́ка проро́к Его́.

И 2-й тропарь канона Минеи святаго.

Стих: Спа́сение от враг на́ших и из руки́ всех ненави́дящих нас.

И 3-й тропарь канона Минеи святаго.

Стих: Сотвори́ти ми́лость со отцы́ на́шими и помяну́ти заве́т святы́й Свой.

И Богородичен канона Минеи святаго.

Стих: Кля́тву, е́юже кля́тся ко Авраа́му, отцу́ на́шему, да́ти нам без стра́ха, из руки́ враг на́ших изба́вльшимся.

Зде чтется трипеснец Триоди:

Ирмос: От Бо́га Бо́га Сло́ва, неизрече́нною му́дростию прише́дшего обнови́те Ада́ма, я́дию в тле́ние па́дшаго лю́те, от Святы́я Де́вы неизрече́нно воплоти́вшагося нас ра́ди, ве́рнии, единому́дренно пе́сньми велича́ем.

Поста́ день, отложе́ние греха́ да бу́дет ти, душе́, и к Бо́гу ма́ние вку́пе, и присвое́ние: я́ко да убежи́ши зло́бныя про́пасти, и са́мыя то́кмо пути́ возлю́биши, веду́щия ко о́ному поко́ю.

Стих: Служи́ти Ему́ преподо́бием и пра́вдою пред Ним вся дни живота́ на́шего.

И помышле́ньми поползну́вся и пло́тию прегреши́в, рыда́ю и стеню́, и вопию́: спаси́ мя, Го́споди, спаси́ мя, Незло́биве Еди́не, и не осуди́ мене́ во огнь гее́нны о́ныя, осуждения досто́йнаго.

Стих: И ты, отроча́, проро́к Вы́шняго нарече́шися, преды́деши бо пред лице́м Госпо́дним угото́вати пути́ Его́.

Во све́тлую поста́ обле́кшеся ри́зу, пия́нства те́мныя и злотя́жкия совлеце́мся оде́жды, и све́тли бы́вше Боже́ственными доброде́тельми, светоза́рная Спа́сова ве́рою у́зрим страда́ния.

Стих: Да́ти ра́зум спасе́ния лю́дем Его́, во оставле́ние грех их, милосе́рдия ра́ди ми́лости Бо́га на́шего.

Богородичен: Изнемо́гшую все́ми прило́ги зло́бных бесо́в, стра́стную мою́ ду́шу исцели́, Пречи́стая Влады́чице, Цели́теля ро́ждшая Христа́, избавле́ние нас, ве́дущих Тя, Отрокови́цу, Деву нетле́нну.

Стих: В ни́хже посети́ нас Восто́к с высоты́, яви́тися во тьме и се́ни сме́ртней седя́щим.

Иный трипеснец Триоди:

Ирмос: Преесте́ственно пло́тию заче́ншую во чре́ве, от Отца́ безле́тно предвозсия́вшее Сло́во, в пе́снех немо́лчных велича́ем ве́рнии.

Ны́не наста́ вре́мя святы́х посто́в, начне́м сего́ в до́брых пребыва́ниих: в суда́х бо и крамола́х не пости́теся, глаго́лет.

Стих: Напра́вити но́ги на́ша на путь ми́рен.

В горе́ Хори́в посто́м очи́щься, ви́де Бо́га Илия́: очи́стим и мы посто́м се́рдце, и у́зрим Христа́.

Сла́ва Отцу́ и Сы́ну и Свято́му Ду́ху.

Троичен: Единому Естеству́ покланя́юся, Три Лица́ пою́, Еди́наго Бо́га всех, Отца́ и Сы́на и Свята́го Ду́ха, при́сносущное Нача́ло.

И ны́не и при́сно и во ве́ки веко́в. Ами́нь.

Богородичен: Чи́стая, Отроча́ ражда́еши, Де́ва, млеко́м дои́ши: ка́ко в сию́ двою́ де́вствуеши ро́ждши? Бог есть соде́явый, не взыску́й от Мене́, е́же ка́ко.

Сла́ва Тебе́, Бо́же наш, сла́ва Тебе́.

День еди́н у́бо, рече́, житие́ вся́ко земны́х, тружда́ющимся от любве́ четы́редесять суть дней поста́, я́же соверши́м светло.

Ирмос: Преесте́ственно пло́тию заче́ншую во чре́ве, от Отца́ безле́тно предвозсия́вшее Сло́во, в пе́снех немо́лчных велича́ем ве́рнии.

Таже, Досто́йно есть: (поклон един). Ектения: Па́ки, и па́ки: И светилен Троичен гласа (зри Приложение). На Вся́кое дыха́ние: стихов не поем, но стихологисуем: Хвали́те Го́спода с Небе́с: [11] обычныя псалмы, 3 (148, 149, 150).

И аще прилучится в Минеи на ряду два святых: Поем единому вечер стихиры, а другому на Хвалитех стихиры на 4, аще будут. Аще же ни, глаголет учиненный брат: Слава и ныне: Тебе́ сла́ва подоба́ет, Го́споди Бо́же наш: [12] И творим метания 3, равно на местех наших стояще. Посем иерей: Испо́лним у́треннюю: И возглас.

И совокупльшеся оба лика вкупе, поем:

На стиховне самогласен, глас 5:

Прии́де пост, ма́ти целому́дрия обличитель грехо́в, пропове́дник покая́ния, жи́тельство А́нгелов и спасе́ние челове́ков, ве́рнии, возопии́м: Бо́же, поми́луй нас.

Стих: Испо́лнихомся зау́тра ми́лости Твоея, Го́споди, и возра́довахомся, и возвесели́хомся, во вся дни на́ша возвесели́хомся, за дни в ня́же смири́л ны еси́, ле́та в ня́же ви́дехом зла́я. И при́зри на рабы́ Тво́я, и на дела́ Твоя́, и наста́ви сы́ны их.

Таже, Прии́де пост:

Стих: И бу́ди све́тлость Го́спода Бо́га на́шего на нас, и дела́ рук на́ших испра́ви на нас, и де́ло рук на́ших испра́ви.

Мученичен: Благослове́но во́инство Царя́ Небе́снаго, а́ще бо и земноро́днии бы́ша страстоте́рпцы, но а́нгельский сан потща́шася дости́гнути, о телесе́х небре́гше, и страстьми́ свои́ми безпло́тных че́сти сподо́бишася. Моли́твами их, Го́споди, спаси́ ду́ши на́ша.

Сла́ва, и ны́не:

Богородичен: Тя, Бо́жию Ма́терь, Де́ву Чи́стую и Херуви́м Святе́йшую, во гла́сех пе́сней велича́ем: зане́ душе́ю и телом Богоро́дицу испове́дуем, я́ко вои́стинну ро́ждшую Бо́га воплоще́нна: моли́ся, Пречи́стая, о душа́х на́ших.

Таже, Бла́го есть: [13] (Дважды). Трисвятое и метания 3. Пресвята́я Тро́ице: О́тче наш: По внегда же рещи иерею: Я́ко Твое́ есть Ца́рство: глаголем тропарь: В хра́ме стоя́ще сла́вы Твоея́: И глаголем, Го́споди поми́луй, 40. Сла́ва, и ны́не: Честне́йшую: Таже отходит священник и глаголет: Сый благослове́н Христо́с Бог наш: Небе́сный Царю́:

Посем же стоим, и молимся в себе, во своем помышлении глаголюще молитву преподобнаго отца на́шего Ефрема: Го́споди и Влады́ко живота́ моего́: И поклоны великия, 3: и малых 12, глаголюще в себе на едином коемждо: Бо́же, очи́сти мя гре́шнаго. Таже паки ин поклон великий един, глаголюще и в нем предписанную молитву всю святаго Ефрема. И по е́же востати нам, начинает предстоятель: Прииди́те поклони́мся: трижды, и метания три. И совокупляем первый час. И скончану третиему псалму, глаголем Аллилу́иа, и метания три.

Подобает ведати: я́ко во вся понедельники святыя Четыредесятницы на 1-м часе кафисмы не стихословим. В прочия же дни, стихословим кафисму, и творим на коемждо антифоне метания три.

Такожде и в пяток, первый час и девятый, без кафисмы. {2} Поет же учиненный чтец, или иерей, среди церкве тропарь, на глас 6: Зау́тра услы́ши глас мой: И мы поем велегласно тожде, и творим коленоприклонение на землю. Такожде и на прочия два стиха.

Стих 1: Глаго́лы моя́ внуши́ Го́споди, разуме́й зва́ние мое́.

Стих 2: Я́ко к Тебе́ помолю́ся Го́споди.

И паки: Зау́тра услы́ши глас мой:

Слава, и ныне: Что Тя нарече́м, о Благода́тная: и метания 3.

Таже: Стопы́ моя́ напра́ви по словеси́ Твоему́, и да не облада́ет мно́ю вся́кое беззако́ние. И повторяем тойжде.

Таже: Изба́ви мя от клеветы́ челове́ческия, и сохраню́ за́поведи Твоя́. Паки тойжде: Лице́ Твое́ просвети́ на раба́ Твоего́, и научи́ мя оправда́нием Твои́м. Паки тойжде: Сие же глаголем трижды, велегласно и косно. Да испо́лнятся уста́ моя́ хвале́ния Твоего́ Го́споди: Трисвятое. И метания три. Пресвята́я Тро́ице: О́тче наш: Возглашает священник: Я́ко Твое́ есть Ца́рство: И по амине глаголем тропарь. В понедельник убо, и во вторник, и четверток, глаголи Богородичен: Пресла́вную Бо́жию Ма́терь: В среду же и пяток глаголи: Ско́ро предвари́, пре́жде да́же не порабо́тимся: Го́споди поми́луй. И глаголем молитву: И́же на вся́кое вре́мя: Го́споди поми́луй, трижды. Слава, и ныне, Честне́йшую: И поклон един. И́менем Госпо́дним благослови́ о́тче. Священник: Бо́же, уще́дри ны, и благослови́ ны, просвети́ лице́ Твое́ на ны, и поми́луй ны. И творим поклоны, якоже предписася: и потом глаголет предстоятель, или чтец: Трисвятое, и метания три. О́тче наш: Го́споди поми́луй, 40. И молитва, Христе́ Све́те и́стинный:

Иерей: Сла́ва Тебе́ Христе́ Бо́же, упова́ние на́ше сла́ва Тебе́. Мы же, Сла́ва, и ны́не: Го́споди поми́луй, трижды. Благослови́. И отпуст. Таже, Многолетное. И целуем святыя иконы.

Таже исходим, литию творяще в притворе.

И тамо глаголются обычныя молитвы: и чтутся оглашения преподобнаго отца на́шего Феодора Студита от предстоятеля, или от екклисиарха, я́ко преписася, сиречь, в среду и пяток.

И бывает конец, и отпуст.

Сей образ бывает во святую Четыредесятницу на Утрени, и на первом часе. По отпущении же исходяще из церкве, идем со всяким безмолвием в келлии своя, или на службу: и не подобает нам беседы творити друг со другом на монастыре в пути, удержано бо бысть сие́ от святых отец.

Час первый

Прииди́те, поклони́мся Царе́ви на́шему Бо́гу.

Прииди́те, поклони́мся и припаде́м Христу́, Царе́ви на́шему Бо́гу.

Прииди́те, поклони́мся и припаде́м Самому́ Христу́, Царе́ви и Бо́гу на́шему.

И псалмы 5, 89, 100.

Глаго́лы моя внуши́, Го́споди, разуме́й зва́ние мое. Вонми́ гла́су моле́ния моего́, Царю́ мой и Бо́же мой, я́ко к Тебе помолю́ся, Го́споди. Зау́тра услы́ши глас мой, зау́тра предста́ну Ти, и у́зриши мя. Я́ко Бог не хотя́й беззакония, Ты еси́: не присели́тся к Тебе лука́внуяй, ниже́ пребу́дут беззако́нницы пред очи́ма Твои́ма: возненави́дел еси́ вся де́лающия беззако́ние. Погуби́ши вся глаго́лющия лжу: му́жа крове́й и льсти́ва гнуша́ется Госпо́дь. Аз же мно́жеством ми́лости Твоея, вни́ду в дом Твой, поклоню́ся ко хра́му свято́му Твоему́, в стра́се Твоем. Го́споди, наста́ви мя пра́вдою Твое́ю, враг моих ради испра́ви пред Тобою путь мой. Я́ко несть во усте́х их и́стины, се́рдце их су́етно, гроб отве́рст горта́нь их: язы́ки свои́ми льща́ху. Суди́ им, Бо́же, да отпаду́т от мы́слей своих, по мно́жеству нече́стия их изри́ни я́, я́ко преогорчи́ша Тя, Го́споди. И да возвеселя́тся вси упова́ющии на Тя, во век возрадуются, и всели́шися в них, и похва́лятся о Тебе лю́бящии и́мя Твое. Я́ко Ты благослови́ши пра́ведника, Го́споди: я́ко ору́жием благоволе́ния венча́л еси́ нас.

Го́споди, прибе́жище был еси́ нам в род и род. Пре́жде да́же гора́м не бы́ти и созда́тися земли́ и вселе́нней, и от ве́ка и до ве́ка Ты еси́. Не отврати́ челове́ка во смире́ние, и рекл еси́: обрати́теся, сы́нове челове́честии. Я́ко ты́сяща лет пред очи́ма Твои́ма, Го́споди, я́ко день вчера́шний, и́же мимои́де, и стра́жа нощна́я. Уничиже́ния их ле́та бу́дут. У́тро я́ко трава́ мимои́дет, у́тро процвете́т и пре́йдет: на ве́чер отпаде́т, ожесте́ет и и́зсхнет. Я́ко исчезо́хом гне́вом Твоим, и я́ростию Твое́ю смути́хомся. Положи́л еси́ беззако́ния на́ша пред Тобо́ю: век наш в просвеще́ние лица́ Твоего. Я́ко вси дни́е наши оскуде́ша, и гне́вом Твоим исчезо́хом, ле́та на́ша я́ко паучи́на поуча́хуся. Дни́е лет наших, в ни́хже се́дмьдесят лет, а́ще же в си́лах, о́смьдесят лет, и мно́жае их труд и боле́знь: я́ко прии́де кро́тость на ны, и нака́жемся. Кто весть держа́ву гне́ва Твоего́, и от стра́ха Твоего я́рость Твою исчести́? Десни́цу Твою та́ко скажи́ ми, и окова́нныя се́рдцем в мудрости. Обрати́ся, Го́споди, доко́ле? И умоле́н бу́ди на рабы́ Твоя. Испо́лнихомся зау́тра ми́лости Твоея, Го́споди, и возра́довахомся, и возвесели́хомся. Во вся дни наша возвесели́хомся, за дни, в ня́же смири́л ны еси́, ле́та, в ня́же ви́дехом зла́я. И при́зри на рабы́ Твоя, и на дела́ Твоя, и наста́ви сы́ны их. И бу́ди све́тлость Го́спода Бо́га на́шего на на́с, и дела́ рук на́ших испра́ви на нас, и де́ло рук на́ших испра́ви.

Ми́лость и суд воспою́ Тебе, Го́споди. Пою́ и разуме́ю в пути́ непоро́чне, когда́ прии́деши ко мне? Прехожда́х в незло́бии се́рдца моего посреде́ до́му моего. Не предлага́х пред очи́ма мои́ма вещь законопресту́пную: творя́щия преступле́ние возненави́дех. Не прильпе́ мне се́рдце стропти́во, уклоня́ющагося от мене лука́ваго не позна́х. Оклевета́ющаго тай и́скренняго своего́, сего́ изгоня́х: го́рдым о́ком и несытым сердцем, с сим не ядя́х. О́чи мои на ве́рныя земли́, посажда́ти я́ со мною: ходя́й по пути́ непоро́чну, сей ми служа́ше. Не живя́ше посреде́ до́му моего творя́й гордыню, глаго́ляй неправедная, не исправля́ше пред очи́ма мои́ма. Во у́трия избива́х вся гре́шныя земли́, е́же потреби́ти от гра́да Госпо́дня вся де́лающия беззако́ние.

Сла́ва и ны́не: Аллилу́иа: (Трижды). Го́споди, поми́луй (Трижды)

Посем священник, став пред царскими дверьми, глаголет настоящий тропарь со стихи, во глас 6:

Зау́тра услы́ши глас мой, Царю́ мой и Бо́же мой (Поклон великий)

Лик: Зау́тра услы́ши глас мой, Царю́ мой и Бо́же мой.

Стих 1: Глаго́лы моя внуши́, Го́споди, разуме́й зва́ние мое (Поклон великий)

Лик: Зау́тра услы́ши:

Стих 2: Я́ко к Тебе́ помолю́ся, Го́споди (Поклон великий)

Лик: Зау́тра услы́ши:

Священник: Сла́ва:

Чтец: И ны́не:

Что Тя нарече́м, о Благода́тная? Не́бо, я́ко возсия́ла еси́ Со́лнце Пра́вды. Рай, я́ко прозябла́ еси́ Цвет Нетле́ния. Де́ву, я́ко пребыла́ еси́ нетле́нна. Чистую Ма́терь, я́ко име́ла еси́ на святы́х Твои́х объя́тиях Сы́на, всех Бо́га. Того́ моли́ спасти́ся душа́м на́шим.

Таже поем на оба лика:

Стопы́ моя напра́ви по словеси́ Твоему́, и да не облада́ет мно́ю вся́кое беззако́ние (Дважды)

Изба́ви мя от клеветы́ челове́ческия, и сохраню́ за́поведи Твоя (Дважды)

Лице́ Твое́ просвети́ на раба́ Твоего́ и научи́ мя оправда́нием Твоим (Дважды)

Да испо́лнятся уста́ моя хвале́ния Твоего́, Го́споди, я́ко да воспою́ сла́ву Твою́, весь день великоле́пие Твое́ (Трижды)

Посем чтец глаголет: Трисвятое по Отче наш:

Священник: Я́ко Твое́ есть Ца́рство:

Чтец: Ами́нь.

Пресла́вную Бо́жию Ма́терь, и святы́х А́нгел Святе́йшую немо́лчно воспои́м се́рдцем и усты́, Богоро́дицу Сию́ испове́дающе, я́ко вои́стинну ро́ждшую Бо́га воплоще́нна и моля́щуюся непреста́нно о душа́х на́ших.

Го́споди, поми́луй (40 раз)

И́же на вся́кое вре́мя и на вся́кий час, на небеси́ и на земли́ покланя́емый и сла́вимый Христе́ Бо́же, долготерпели́ве, многоми́лостиве, многоблагоутро́бне, И́же пра́ведныя любя́й и гре́шныя ми́луяй, И́же вся зовы́й ко спасе́нию, обеща́ния ра́ди бу́дущих благ. Сам, Го́споди, приими́ и на́ша в час сей моли́твы, и испра́ви живо́т наш к за́поведем Твоим: ду́ши на́ша освяти́, телеса́ очи́сти, помышле́ния испра́ви, мы́сли очи́сти и изба́ви нас от вся́кия ско́рби, зол и боле́зней. Огради́ нас святы́ми Твои́ми А́нгелы, да ополче́нием их соблюда́еми и наставля́еми, дости́гнем в соедине́ние ве́ры, и в ра́зум непристу́пныя Твоея́ сла́вы: я́ко благослове́н еси́ во ве́ки веко́в. Ами́нь.

Го́споди, поми́луй (Трижды). Сла́ва и ны́не: Честне́йшую: И́менем Госпо́дним:

Священник: Бо́же, уще́дри ны:

Чтец: Ами́нь.

И глаголет священник молитву святаго Ефрема, якоже предписася.

Трисвятое по Отче наш:

Священник: Я́ко Твое́ есть Ца́рство:

Чтец: Ами́нь. Го́споди, поми́луй (12 раз)

Священник: Христе́, Све́те И́стинный, просвеща́яй и освяща́яй вся́каго челове́ка, гряду́щаго в мир, да зна́менается на нас свет лица́ Твоего́, да в нем у́зрим Свет непристу́пный, и испра́ви стопы́ на́ша к де́ланию за́поведей Твоих, моли́твами Пречи́стыя Твоея́ Ма́тере и всех Твои́х святы́х. Ами́нь.

Лик: Взбра́нной Воево́де победи́тельная, я́ко изба́вльшеся от злы́х, благода́рственная воспису́ем Ти, раби́ Твои́, Богоро́дице; но я́ко иму́щая держа́ву непобеди́мую, от вся́ких нас бед свободи́, да зове́м Ти: ра́дуйся, Неве́сто Неневе́стная.

Священник: Сла́ва Тебе́, Христе́ Бо́же, Упова́ние на́ше, сла́ва Тебе́.

Лик: Сла́ва, и ны́не: Го́споди поми́луй, трижды. Благослови́.

Священник глаголет отпуст:

Христо́с, И́стинный Бог наш, моли́твами Пречи́стыя Своея́ Ма́тере, предста́тельствы честны́х небе́сных сил безпло́тных, святы́х сла́вных и всехва́льных апо́стол, (святых храма и дне), святы́х пра́ведных Богооте́ц Иоаки́ма и А́нны, и всех святы́х, поми́лует и спасе́т нас, я́ко Благ и Человеколю́бец.

Лик поет многолетие:

Вели́каго Господи́на и отца на́шего Кири́ла, Святе́йшаго Патриа́рха Моско́вскаго и всея Руси, и Господи́на нашего Преосвяще́ннейшаго (имя), епи́скопа (или: архиепи́скопа, или: митрополи́та) (титул его), бра́тию свята́го хра́ма сего́ и вся правосла́вныя христиа́ны, Го́споди, сохрани́ их на мно́гая ле́та.

Час третий

Священник: Благослове́н Бог наш всегда́, ны́не и при́сно и во ве́ки веко́в.

Чтец: Ами́нь. Царю Небесный: Трисвятое по Отче наш:

Священник: Я́ко Твое́ есть Ца́рство:

Чтец: Ами́нь. Го́споди, поми́луй (12 раз). Сла́ва, и ны́не: Прииди́те, поклони́мся: (трижды).

И псалмы 16, 24, 50.

Услы́ши, Го́споди, пра́вду мою, вонми́ моле́нию моему, внуши́ моли́тву мою не во устна́х льсти́вых. От лица́ Твоего судьба́ моя изы́дет, о́чи мои да ви́дита правоты́. Искуси́л еси́ се́рдце мое, посети́л еси́ но́щию, искуси́л мя еси́, и не обре́теся во мне непра́вда. Я́ко да не возглаго́лют уста́ моя дел челове́ческих, за словеса́ усте́н Твоих аз сохрани́х пути́ же́стоки. Соверши́ стопы́ моя во стезя́х Твоих, да не подви́жутся стопы́ моя. Аз воззва́х, я́ко услы́шал мя еси́, Бо́же, приклони́ у́хо Твое мне и услы́ши глаго́лы моя. Удиви́ ми́лости Твоя, спаса́яй упова́ющия на Тя от проти́вящихся деснице Твоей. Сохрани́ мя, Го́споди, я́ко зе́ницу о́ка, в кро́ве крилу́ Твоею покры́еши мя. От лица́ нечести́вых, остра́стших мя, врази́ мои ду́шу мою одержа́ша. Тук свой затвори́ша, уста́ их глаго́лаша гордыню. Изгоня́щии мя ны́не обыдо́ша мя, о́чи свои возложи́ша уклони́ти на зе́млю. Объя́ша мя я́ко лев гото́в на лов, и я́ко ски́мен обита́яй в та́йных. Воскресни́, Го́споди, предвари́ я́, и запни́ им, изба́ви ду́шу мою от нечести́ваго, ору́жие Твое от враг руки́ Твоея. Го́споди, от ма́лых от земли́ раздели я́ в животе́ их, и сокрове́нных Твоих испо́лнися чре́во их, насы́тишася сыно́в, и оста́виша оста́нки младе́нцем своим. Аз же пра́вдою явлю́ся лицу́ Твоему, насы́щуся, внегда́ яви́ти ми ся сла́ве Твоей.

К Тебе́, Го́споди, воздвиго́х ду́шу мою, Бо́же мо́й, на Тя упова́х, да не постыжу́ся во век, ниже́ да посмею́т ми ся врази́ мои, и́бо вси терпя́щии Тя не постыдя́тся. Да постыдя́тся беззако́ннующии вотще́. Пути́ Твоя, Го́споди, скажи́ ми, и стезя́м Твоим научи́ мя. Наста́ви мя на и́стину Твою, и научи́ мя, я́ко Ты еси́ Бог Спас мо́й, и Тебе терпе́х весь день. Помяни́ щедроты Твоя, Го́споди, и милости Твоя, я́ко от ве́ка суть. Грех ю́ности моея́, и неве́дения моего не помяни́, по ми́лости Твое́й помяни́ мя Ты, ра́ди бла́гости Твоея́, Го́споди. Благ и прав Госпо́дь, сего́ ра́ди законоположи́т согреша́ющим на пути́. Наста́вит кро́ткия на суд, научи́т кро́ткия путе́м Своим. Вси путие́ Госпо́дни ми́лость и и́стина, взыска́ющим заве́та Его́, и свиде́ния Его. Ра́ди и́мене Твоего́, Го́споди, и очи́сти грех мой, мног бо есть. Кто есть челове́к боя́йся Го́спода? Законоположи́т ему на пути́, его́же изво́ли. Душа́ его во благи́х водвори́тся, и се́мя его наследит зе́млю. Держа́ва Госпо́дь боя́щихся Его, и заве́т Его яви́т им. О́чи мои́ вы́ну ко Го́споду, я́ко Той исто́ргнет от се́ти но́зе мои. При́зри на мя и поми́луй мя, я́ко единоро́д и нищ есмь аз. Ско́рби се́рдца моего умно́жишася, от нужд моих изведи́ мя. Виждь смире́ние мое, и труд мой, и оста́ви вся грехи́ моя. Виждь враги́ моя, я́ко умно́жишася, и ненавиде́нием непра́ведным возненави́деша мя. Сохрани́ ду́шу мою, и изба́ви мя, да не постыжу́ся, я́ко упова́х на Тя. Незло́бивии и пра́вии прилепля́хуся мне, я́ко потерпе́х Тя, Го́споди. Изба́ви, Бо́же, Изра́иля от всех скорбе́й его.

Поми́луй мя, Бо́же, по вели́цей ми́лости Твоей, и по мно́жеству щедро́т Твоих очи́сти беззако́ние мое. Наипа́че омы́й мя от беззако́ния моего́, и от греха́ моего очи́сти мя. Я́ко беззако́ние мое аз зна́ю, и грех мой предо мно́ю есть вы́ну. Тебе еди́ному согреши́х и лука́вое пред Тобою сотвори́х, я́ко да оправди́шися во словесе́х Твоих, и победи́ши, внегда́ суди́ти Ти. Се бо в беззако́ниих зача́т есмь, и во гресе́х роди́ мя ма́ти моя. Се бо и́стину возлюби́л еси́, безве́стная и та́йная прему́дрости Твоея яви́л ми еси́. Окропи́ши мя иссо́пом, и очи́щуся, омы́еши мя, и па́че сне́га убелю́ся. Слу́ху моему́ да́си ра́дость и весе́лие, возрадуются ко́сти смире́нныя. Отврати́ лице́ Твое от грех моих и вся беззако́ния моя очи́сти. Се́рдце чи́сто сози́жди во мне, Бо́же, и дух прав обнови́ во утро́бе моей. Не отве́ржи мене́ от лица́ Твоего, и Ду́ха Твоего Свята́го не отыми́ от мене́. Возда́ждь ми радость спасе́ния Твоего, и Ду́хом Влады́чним утверди́ мя. Научу́ беззако́нныя путе́м Твоим, и нечести́вии к Тебе обратя́тся. Изба́ви мя от крове́й, Бо́же, Бо́же спасе́ния моего, возрадуется язы́к мой пра́вде Твоей. Го́споди, устне́ мои отве́рзеши, и уста́ моя возвестя́т хвалу́ Твою. Я́ко а́ще бы восхоте́л еси́ же́ртвы, дал бых у́бо: всесожже́ния не благоволи́ши. Же́ртва Бо́гу дух сокруше́н: се́рдце сокруше́нно и смире́нно Бог не уничижи́т. Ублажи́, Го́споди, благоволе́нием Твоим Сио́на, и да сози́ждутся сте́ны Иерусали́мския. Тогда́ благоволи́ши же́ртву пра́вды, возноше́ние и всесожега́емая; тогда возложа́т на олта́рь Твой тельцы́.

Сла́ва и ны́не: Аллилу́иа: (Трижды). Го́споди, поми́луй (Трижды)

Сла́ва и ны́не:

И чтется кафисма 7-я (Пс. 46–54).

По кафисме священник, став пред царскими дверьми, глаголет настоящий тропарь со стихи, во глас 6:

Го́споди, И́же Пресвята́го Твоего́ Ду́ха в тре́тий час апо́столом Твои́м низпосла́вый: Того́, Благи́й, не отыми́ от нас, но обнови́ нас, моля́щих Ти ся (Поклон великий)

Лик: Го́споди, И́же Пресвята́го Твоего Ду́ха в тре́тий час апо́столом Твои́м низпосла́вый: Того́, Благи́й, не отыми́ от нас, но обнови́ нас, моля́щих Ти ся.

Стих 1: Се́рдце чи́сто сози́жди во мне, Бо́же, и дух прав обнови́ во утро́бе моей (Поклон великий)

Лик: Го́споди, И́же Пресвята́го Твоего Ду́ха:

Стих 2: Не отве́ржи мене́ от лица́ Твоего́ и Ду́ха Твоего́ Свята́го не отыми́ от мене́ (Поклон великий)

Лик: Го́споди, И́же Пресвята́го Твоего Ду́ха:

Священник: Сла́ва:

Чтец: И ны́не:

Богоро́дице, Ты еси́ лоза́ и́стинная, возрасти́вшая нам плод живота́: Тебе́ мо́лимся, моли́ся, Влады́чице, со святы́ми апо́столы, поми́ловати ду́ши на́ша.

И абие чтем в Лествичнике.

Начинает же от ныне учиненный монах возбуждати братию, во всю святую 40-цу: обходит же тихо, и призирает на спящия, и возставляет к слышанию, по последовавшему образу.

По чтении же, Госпо́дь Бог благослове́н, благослове́н Госпо́дь день дне, поспеши́т нам Бог спасе́ний на́ших: Бог наш, Бог спаса́ти.

Трисвятое по Отче наш:

Священник: Я́ко Твое́ есть Ца́рство: Чтец: Ами́нь.

Благослове́н еси́, Христе́ Бо́же наш, И́же прему́дры ловцы́ явле́й, низпосла́в им Ду́ха Свята́го, и те́ми уловле́й вселе́нную, Человеколю́бче, сла́ва Тебе́.

Сла́ва: Ско́рое и изве́стное да́ждь утеше́ние рабо́м Твои́м, Иису́се, внегда́ уныва́ти духо́м на́шим, не разлуча́йся от душ на́ших в ско́рбех, не удаля́йся от мы́слей на́ших во обстоя́ниих: но при́сно нас предвари́. Прибли́жися нам, прибли́жися, везде́ Сый, я́коже со апо́столы Твои́ми всегда́ еси́, си́це и Тебе́ жела́ющим соедини́ Себе́, Ще́дре, да совоку́плени Тебе́ пое́м и славосло́вим Всесвята́го Ду́ха Твоего́.

И ны́не: Наде́жда и предста́тельство и прибе́жище христиа́н, необори́мая стена́, изнемога́ющим приста́нище небу́рное Ты еси́, Богоро́дице Пречи́стая: но я́ко мир спаса́ющая непреста́нною Твое́ю моли́твою, помяни́ и нас, Де́во Всепе́тая.

Го́споди, поми́луй (40 раз). И́же на вся́кое время: Го́споди, поми́луй (Трижды). Сла́ва и ны́не: Честне́йшую: И́менем Госпо́дним:

Священник: Бо́же, уще́дри ны: Чтец: Ами́нь.

И глаголет священник молитву святаго Ефрема, якоже предписася, по окончании молитва:

Влады́ко Бо́же, О́тче Вседержи́телю, Го́споди, Сы́не Единоро́дный, Иису́се Христе́, и Святы́й Ду́ше, Еди́но Божество́, Еди́на Си́ла, поми́луй мя, гре́шнаго, и и́миже ве́си судьба́ми, спаси́ мя, недосто́йнаго раба́ Твоего́, я́ко благослове́н еси́ во ве́ки веко́в. Ами́нь.

Час шестый

Прииди́те, поклони́мся: (трижды).

И псалмы 53, 54, 90.

Бо́же, во и́мя Твое спаси́ мя и в си́ле Твоей суди́ ми. Бо́же, услы́ши моли́тву мою, внуши́ глаго́лы уст моих. Я́ко чу́ждии воста́ша на мя, и кре́пцыи взыска́ша ду́шу мою, и не предложи́ша Бо́га пред собо́ю. Се бо Бог помога́ет ми, и Госпо́дь Засту́пник души́ моей. Отврати́т зла́я враго́м моим, и́стиною Твоею потреби́ их. Во́лею пожру́ Тебе, испове́мся имени Твоему, Го́споди, я́ко бла́го, я́ко от вся́кия печа́ли избавил мя еси́, и на враги́ моя воззре́ о́ко мое.

Внуши́, Бо́же, моли́тву мою и не пре́зри моле́ния моего. Вонми́ ми и услы́ши мя: возскорбе́х печа́лию моею и смято́хся от гла́са вра́жия и от стуже́ния гре́шнича. Я́ко уклони́ша на мя беззако́ние, и во гне́ве враждова́ху ми. Се́рдце мое смяте́ся во мне, и боя́знь сме́рти нападе́ на мя. Страх и тре́пет прии́де на мя, и покры́ мя тьма. И рех: кто даст ми криле́, я́ко голуби́не? И полещу́, и почи́ю. Се удали́хся бе́гая, и водвори́хся в пустыни. Ча́ях Бо́га, спаса́ющаго мя от малоду́шия и от бу́ри. Потопи́, Го́споди, и раздели́ язы́ки их: я́ко ви́дех беззако́ние и пререка́ние во гра́де. Днем и но́щию обы́дет и́ по стена́м его. Беззако́ние и труд посреде́ его, и непра́вда. И не оскуде́ от стогн его ли́хва и лесть. Я́ко а́ще бы враг поноси́л ми, претерпе́л бых у́бо, и а́ще бы ненави́дяй мя на мя велере́чевал, укры́л бых ся от него. Ты же, челове́че равноду́шне, влады́ко мой и зна́емый мой, и́же ку́пно наслажда́лся еси́ со мною бра́шен, в дому́ Бо́жии ходи́хом единомышле́нием. Да прии́дет же смерть на ня, и да сни́дут во ад жи́ви, я́ко лука́вство в жили́щах их, посреде́ их. Аз к Бо́гу воззва́х, и Госпо́дь услы́ша мя. Ве́чер и зау́тра, и полудне пове́м, и возвещу́, и услы́шит глас мой. Изба́вит ми́ром ду́шу мою от приближа́ющихся мне, я́ко во мно́зе бя́ху со мною. Услы́шит Бог и смири́т я́, Сый пре́жде век. Несть бо им измене́ния, я́ко не убоя́шася Бо́га. Простре́ ру́ку Свою на воздая́ние, оскверни́ша заве́т Его. Раздели́шася от гне́ва лица́ Его, и прибли́жишася сердца́ их, умя́кнуша словеса́ их па́че еле́я, и та суть стре́лы. Возве́рзи на Го́спода печа́ль твою, и Той тя препита́ет, не даст в век молвы́ пра́веднику. Ты же, Бо́же, низведе́ши я́ в студене́ц истле́ния, му́жие крове́й и льсти не преполовя́т дней своих. Аз же, Го́споди, упова́ю на Тя.

Живы́й в по́мощи Вы́шняго, в кро́ве Бо́га Небе́снаго водвори́тся. Рече́т Го́сподеви: Засту́пник мой еси́ и Прибе́жище мое, Бог мой, и упова́ю на Него́. Я́ко Той изба́вит тя от се́ти ло́вчи, и от словесе́ мяте́жна, плещма́ Свои́ма осени́т тя, и под криле́ Его наде́ешися: ору́жием обы́дет тя и́стина Его. Не убои́шися от стра́ха нощна́го, от стрелы́ летя́щия во дни, от ве́щи во тьме преходя́щия, от сря́ща и бе́са полу́деннаго. Паде́т от страны́ твоея́ ты́сяща, и тьма одесну́ю тебе́, к тебе́ же не прибли́жится, оба́че очи́ма твои́ма смо́триши, и воздая́ние гре́шников у́зриши. Я́ко Ты, Го́споди, упова́ние мое, Вы́шняго положи́л еси́ прибе́жище твое. Не прии́дет к тебе зло, и ра́на не прибли́жится телеси́ твоему́, я́ко А́нгелом Своим запове́сть о тебе́, сохрани́ти тя во всех путе́х твоих. На рука́х во́змут тя, да не когда́ преткне́ши о ка́мень но́гу твою, на а́спида и васили́ска насту́пиши, и попере́ши льва и зми́я. Я́ко на Мя улова́, и изба́влю и́: покры́ю и́, я́ко позна́ и́мя Мое. Воззове́т ко Мне, и услы́шу его: с ним есмь в ско́рби, изму́ его, и просла́влю его́, долгото́ю дней испо́лню его, и явлю́ ему спасе́ние Мое.

Сла́ва и ны́не: Аллилу́иа: (Трижды). Го́споди, поми́луй (Трижды)

Сла́ва и ны́не:

И чтется кафисма 8-я (Пс. 55–63).

По кафисме священник, став пред царскими дверьми, глаголет настоящий тропарь со стихи, во глас 2:

И́же в шесты́й день же и час на Кресте́ пригвожде́й в раи́ дерзнове́нный Ада́мов грех и согреше́ний наших рукописа́ние раздери́, Христе́ Бо́же, и спаси́ нас (Поклон великий)

Лик: И́же в шесты́й день же и час на Кресте́ пригвожде́й в раи́ дерзнове́нный Ада́мов грех и согреше́ний наших рукописа́ние раздери́, Христе́ Бо́же, и спаси́ нас.

Стих 1: Внуши́, Бо́же, моли́тву мою, и не пре́зри моле́ния моего́ (Поклон великий)

Лик: И́же в шесты́й день же и час:

Стих 2: Аз к Бо́гу воззва́х, и Госпо́дь услы́ша мя (Поклон великий)

Лик: И́же в шесты́й день же и час:

Священник: Сла́ва:

Чтец: И ны́не:

Я́ко не и́мамы дерзнове́ния за премно́гия грехи́ на́ша, Ты и́же от Тебе́ Ро́ждшагося моли́, Богоро́дице Де́во, мно́го бо мо́жет моле́ние ма́тернее ко благосе́рдию Влады́ки, не пре́зри гре́шных мольбы́, Всечи́стая, я́ко Ми́лостив есть и спасти́ моги́й, и́же и страда́ти о нас изво́ливый.

Тропа́рь проро́чества, глас пя́тый:

Го́споди, Го́споди, Его́же вся ужаса́ются и трепе́щут от лица́ си́лы Твоея́, Тебе́ припа́даем, Безсме́ртне, Тебе́ мо́лимся, Святы́й: спаси́ ду́ши на́ша, моли́твами святы́х Твои́х.

Сла́ва, и ны́не: И повторяем тойжде.

Проки́мен, глас четве́ртый: Ве́сть Госпо́дь путь пра́ведных, и путь нечести́вых поги́бнет.

Стих: Блаже́н муж, и́же не и́де на сове́т нечести́вых, и на пути́ гре́шных не ста.

Проро́чества Иса́иина чте́ние (Ис. 1:1–20).

Виде́ние, е́же ви́де Иса́ия, сын Амо́сов, е́же ви́де на Иуде́ю и на Иерусали́м, в ца́рство Ози́и, и Иоафа́ма, и Аха́за, и Езеки́и, и́же ца́рствоваша во Иуде́и. Слы́ши, не́бо, и внуши́, земле́, я́ко Госпо́дь возглаго́ла: сы́ны роди́х и возвы́сих, ти́и же отверго́шася Мене́. Позна́ вол стяжа́вшаго и́, и осел я́сли господина своего́: Изра́иль же Мене́ не позна́, и лю́дие Мои́ не разуме́ша. Увы́, язы́к гре́шный, лю́дие испо́лненни грехо́в, се́мя лука́вое, сы́нове беззако́ннии, оста́висте Го́спода и разгне́васте Свята́го Изра́илева, обрати́стеся вспять. Что еще́ уязвля́етеся, прилага́юще беззако́ние? Вся́кая глава́ в боле́знь, и всякое се́рдце в печа́ль. От ног да́же до главы́ несть в нем це́лости: ни струп, ни я́зва, ни ра́на паля́щаяся: несть пла́стыря приложи́ти, ниже́ елея, ниже́ обяза́ния. Земля́ ва́ша пуста́, гра́ди ва́ши огне́м пожже́ни, страну́ ва́шу пред ва́ми чужди́и пояда́ют, и опусте́ низвраще́нна от люде́й чужди́х. Оста́вится дщерь Сио́ня, я́ко ку́ща в винограде, и я́ко ово́щное хранилище в вертогра́де, я́ко град вою́емый. И а́ще не бы Госпо́дь Савао́ф оста́вил нам се́мене, я́ко Содо́ма у́бо бы́ли бы́хом и я́ко Гомо́рру уподо́билися бы́хом. Услы́шите сло́во Госпо́дне, кня́зи содо́мстии, внемли́те зако́ну Бо́жию, лю́дие гомо́ррстии. Что Ми мно́жество жертв ва́ших? глаго́лет Госпо́дь, испо́лнен есмь всесожже́ний о́вних, и ту́ка а́гнцов, и кро́ве юнцо́в и козло́в не хощу́. Ниже́ приходи́те яви́тися Ми: кто бо изыска́ сия́ из рук ва́ших? Ходи́ти по двору́ Моему́ не приложите́: И а́ще принесе́те Ми семида́л, всу́е: кади́ло ме́рзость Ми есть. Новоме́сячий ва́ших, и суббо́т, и дне вели́каго не потерплю́: поста́, и пра́здности, и новоме́сячий ва́ших, и пра́здников ва́ших ненави́дит душа́ Моя: бы́сте Ми в сы́тость, ктому́ не стерплю́ грехо́в ва́ших. Егда́ простре́те ру́ки (ва́ша) ко Мне, отвращу́ о́чи Мои́ от вас: и а́ще умно́жите моле́ние, не услы́шу вас: ру́ки бо ва́ша испо́лнены кро́ве. Измы́йтеся, (и) чи́сти будите, отыми́те лука́вства от душ ва́ших пред очи́ма Мои́ма, преста́ните от лука́вств ва́ших. Научи́теся добро́ твори́ти, взыщи́те суда́, изба́вите оби́димаго, суди́те си́ру, и оправди́те вдови́цу. И прииди́те, и истя́жимся, глаго́лет Госпо́дь: и а́ще бу́дут греси́ ва́ши я́ко багря́ное, я́ко снег убелю́: а́ще же бу́дут я́ко червле́ное, я́ко во́лну убелю́. И а́ще хо́щете, и послу́шаете Мене́, блага́я земли́ сне́сте. А́ще же не хо́щете, ниже́ послу́шаете Мене́, меч вы поя́ст: уста́ бо Госпо́дня глаго́лаша сия́.

Проки́мен, глас седьмы́й: Рабо́тайте Го́сподеви со стра́хом и ра́дуйтеся Ему с тре́петом.

Стих: Вску́ю шата́шася язы́цы, и лю́дие поучи́шася тще́тным?

И бывает чтение в Лествичнике.

Таже, тропарь: Ско́ро да предваря́т ны щедро́ты Твоя́, Го́споди, я́ко обнища́хом зело́. Помози́ нам, Бо́же, Спа́се наш: сла́вы ради и́мене Твоего́, Го́споди, изба́ви нас и очи́сти грехи́ на́ша, и́мене ради Твоего́.

Трисвятое по Отче наш:

Священник: Я́ко Твое́ есть Ца́рство: Чтец: Ами́нь.

Таже глаголем тропари на глас 2:

Спасе́ние соде́лал еси́ посреде́ земли́, Христе́ Бо́же, на Кресте́ пречи́стеи ру́це Твои́ просте́рл еси́, собира́я вся язы́ки, зову́щия: Го́споди, сла́ва Тебе́.

Сла́ва: Пречи́стому о́бразу Твоему́ покланя́емся, Благи́й, прося́ще проще́ния прегреше́ний на́ших, Христе́ Бо́же: во́лею бо благоволи́л еси́ пло́тию взы́ти на Крест, да изба́виши, я́же создал еси́, от рабо́ты вра́жия. Тем благода́рственно вопие́м Ти: ра́дости испо́лнил еси́ вся, Спа́се наш, прише́дый спасти́ мир.

И ны́не: Милосе́рдия су́щи исто́чник, ми́лости сподо́би нас, Богоро́дице, при́зри на лю́ди согреши́вшия, яви́ я́ко при́сно си́лу Твою́: на Тя бо упова́юще, радуйся вопие́м Ти, я́коже иногда́ Гаврии́л, безпло́тных Архистрати́г.

Го́споди, поми́луй (40 раз). И́же на вся́кое время: Го́споди, поми́луй (Трижды). Сла́ва и ны́не: Честне́йшую: И́менем Госпо́дним:

Священник: Бо́же, уще́дри ны: Чтец: Ами́нь.

И глаголет священник молитву святаго Ефрема, якоже предписася. И по исполнении поклонов начинает священник конечное Трисвятое, и метания три. По О́тче наш: Го́споди поми́луй, 12. Таже иерей: Сла́ва Тебе́ Христе́ Бо́же, упование на́ше, сла́ва Тебе́. И бывает отпуст.

Сей образ и чин должен быти во всю святую Четыредесятницу, на 3-м и на 6-м часе. А идеже расхода не бывает, по молитве: Бо́же и Го́споди сил: [14] абие глаголем: Прииди́те поклони́мся: трижды, и 9-й час.

Час девятый

Прииди́те, поклони́мся: (трижды). [15]

И псалмы 83, 84, 85.

Коль возлю́бленна селе́ния Твоя, Го́споди сил! Жела́ет и скончава́ется душа́ моя во дворы́ Госпо́дни, се́рдце мое и плоть моя возра́довастася о Бо́зе жи́ве. И́бо пти́ца обре́те себе хра́мину, и го́рлица гнездо́ себе, иде́же положит птенцы́ своя, олтари́ Твоя, Го́споди сил, Царю́ мой и Бо́же мой. Блаже́ни живу́щии в дому́ Твоем, в ве́ки веко́в восхва́лят Тя. Блаже́н муж, ему́же есть заступле́ние его у Тебе; восхожде́ния в се́рдце своем положи́, во юдо́ль плаче́вную, в ме́сто е́же положи́, и́бо благослове́ние даст законополага́яй. По́йдут от си́лы в си́лу: явится Бог бого́в в Сио́не. Го́споди Бо́же сил, услы́ши моли́тву мою, внуши́, Бо́же Иа́ковль. Защи́тниче наш, виждь, Бо́же, и при́зри на лице́ Христа́ Твоего. Я́ко лу́чше день еди́н во дво́рех Твоих па́че ты́сящ: изво́лих примета́тися в дому́ Бо́га моего па́че, не́же жи́ти ми в селе́ниих гре́шничих. Я́ко ми́лость и и́стину лю́бит Госпо́дь, Бог благода́ть и сла́ву даст, Госпо́дь не лиши́т благи́х ходя́щих незло́бием. Го́споди Бо́же сил, блаже́н челове́к упова́яй на Тя.

Благоволил еси́, Го́споди, зе́млю Твою, возврати́л еси́ плен Иа́ковль: оста́вил еси́ беззако́ния люде́й Твоих, покры́л еси́ вся грехи́ их. Укроти́л еси́ весь гнев Твой, возврати́лся еси́ от гне́ва я́рости Твоея́. Возврати́ нас, Бо́же спасе́ний наших, и отврати́ я́рость Твою от нас. Еда́ во ве́ки прогне́ваешися на ны? Или́ простре́ши гнев Твой от ро́да в род? Бо́же, Ты обра́щься оживи́ши ны, и лю́дие Твои возвеселя́тся о Тебе. Яви́ нам, Го́споди, милость Твою, и спасе́ние Твое даждь нам. Услы́шу, что́ рече́т о мне Госпо́дь Бог: я́ко рече́т мир на лю́ди Своя, и на преподо́бныя Своя, и на обраща́ющия сердца́ к Нему́. Оба́че близ боя́щихся Его спасе́ние Его, всели́ти сла́ву в зе́млю на́шу. Ми́лость и и́стина срето́стеся, пра́вда и мир облобыза́стася. И́стина от земли́ возсия́, и пра́вда с небесе́ прини́че, и́бо Госпо́дь даст бла́гость, и земля́ на́ша даст плод свой. Пра́вда пред Ним преды́дет, и положит в путь стопы́ своя́.

Приклони́, Го́споди, у́хо Твое, и услы́ши мя, я́ко нищ и убо́г есмь аз. Сохрани́ ду́шу мою, я́ко преподо́бен есмь: спаси́ раба́ Твоего́, Бо́же мой, упова́ющаго на Тя. Поми́луй мя, Го́споди, я́ко к Тебе воззову́ весь день. Возвесели́ ду́шу раба́ Твоего́, я́ко к Тебе взях ду́шу мою. Я́ко Ты, Го́споди, благ и кро́ток, и многоми́лостив всем призыва́ющим Тя. Внуши́, Го́споди, моли́тву мою, и вонми́ гла́су моле́ния моего́. В день ско́рби моея́ воззва́х к Тебе́, я́ко услы́шал мя еси́. Несть подо́бен Тебе́ в бозе́х, Го́споди, и несть по дело́м Твои́м. Вси язы́цы, ели́ки сотвори́л еси́, прии́дут, и покло́нятся пред Тобою, Го́споди, и просла́вят и́мя Твое́, я́ко ве́лий еси́ Ты, и творя́й чудеса́, Ты еси́ Бог еди́н. Наста́ви мя, Го́споди, на путь Твой, и пойду́ во и́стине Твоей; да возвесели́тся се́рдце мое боя́тися и́мене Твоего. Испове́мся Тебе́, Го́споди Бо́же мой, всем се́рдцем моим, и просла́влю и́мя Твое в век: я́ко милость Твоя ве́лия на мне, и изба́вил еси́ ду́шу мою от ада преиспо́днейшаго. Бо́же, законопресту́пницы воста́ша на мя, и сонм держа́вных взыска́ша ду́шу мою, и не предложи́ша Тебе пред собо́ю. И Ты, Го́споди Бо́же мой, ще́дрый и ми́лостивый, долготерпели́вый и многоми́лостивый и и́стинный, при́зри на мя и поми́луй мя, даждь держа́ву Твою о́троку Твоему́, и спаси́ сы́на рабы́ Твоея́. Сотвори́ со мною зна́мение во бла́го, и да ви́дят ненави́дящии мя, и постыдя́тся, я́ко Ты, Го́споди, помо́гл ми и уте́шил мя еси́. Сотвори́ со мною зна́мение во бла́го, и да ви́дят ненави́дящии мя, и постыдя́тся, я́ко Ты, Го́споди, помо́гл ми и утешил мя еси́.

Сла́ва и ны́не: Аллилу́иа: (Трижды). Го́споди, поми́луй (Трижды)

Сла́ва и ны́не:

И чтется кафисма 9-я (Пс. 64–69).

По кафисме священник, став пред царскими дверьми, глаголет настоящий тропарь со стихи, во глас 8:

И́же в девя́тый час нас ра́ди пло́тию смерть вкуси́вый, умертви́ пло́ти на́шея мудрова́ние, Христе́ Бо́же, и спаси́ нас (Поклон великий)

Лик: И́же в девя́тый час нас ра́ди пло́тию смерть вкуси́вый, умертви́ пло́ти на́шея мудрова́ние, Христе́ Бо́же, и спаси́ нас.

Стих 1: Да прибли́жится моли́тва моя пред Тя, Го́споди, по словеси́ Твоему́ вразуми́ мя (Поклон великий)

Лик: И́же в девя́тый час:

Стих 2: Да вни́дет проше́ние мое пред Тя, Го́споди, по словеси́ Твоему́ изба́ви мя (Поклон великий)

Лик: И́же в девя́тый час:

Священник: Сла́ва:

Чтец: И ны́не:

И́же нас ра́ди рожде́йся от Де́вы и распя́тие претерпе́в, Благи́й, испрове́ргий сме́ртию смерть, и воскресе́ние явле́й я́ко Бог, не пре́зри, я́же созда́л еси́ руко́ю Твое́ю: яви́ человеколю́бие Твое́, Ми́лостиве: приими́ ро́ждшую Тя Богоро́дицу, моля́щуюся за ны, и спаси́, Спа́се наш, лю́ди отчая́нныя.

И бывает чтение паки в Лествичнике. И по чтении глаголем стих:

Не преда́ждь нас до конца́, и́мене Твоего́ ра́ди, и не разори́ заве́та Твоего́, и не отста́ви ми́лости Твоея́ от нас, Авраа́ма ра́ди возлю́бленнаго от Тебе́, и за Исаа́ка, раба́ Твоего́, и Изра́иля свята́го Твоего́.

Трисвятое по Отче наш:

Священник: Я́ко Твое́ есть Ца́рство: Чтец: Ами́нь.

Видя разбо́йник Нача́льника жи́зни на Кресте́ ви́сяща, глаго́лаше: а́ще не бы Бог был вопло́щься, И́же с на́ми распны́йся, не бы со́лнце лучи́ своя́ потаи́ло, ниже́ бы земля́ трепе́щущи трясла́ся: но вся терпя́й, помяни́ мя, Го́споди, во Ца́рствии Твое́м.

Сла́ва: Посреде́ двою́ разбо́йнику ме́рило пра́ведное обре́теся Крест Твой: о́вому у́бо низводи́му во ад тягото́ю хуле́ния: друго́му же легча́щуся от прегреше́ний, к позна́нию богосло́вия: Христе́ Бо́же, сла́ва Тебе́.

И ны́не: А́гнца, и Па́стыря, и Спа́са ми́ра, на Кресте́ зря́щи Ро́ждшая Тя, глаго́лаше слезя́щи: мир у́бо ра́дуется, прие́мля избавле́ние: утро́ба же Моя́ гори́т, зря́щи Твое́ распя́тие, е́же за всех терпи́ши, Сы́не и Бо́же Мой.

Го́споди, поми́луй (40 раз). И́же на вся́кое время: Го́споди, поми́луй (Трижды). Сла́ва и ны́не: Честне́йшую: И́менем Госпо́дним:

Священник: Бо́же, уще́дри ны: Чтец: Ами́нь.

И глаголет священник молитву святаго Ефрема, якоже предписася, по окончании молитва:

Влады́ко Го́споди Иису́се Христе́ Бо́же наш, долготерпе́вый о на́ших согреше́ниих, и да́же до ны́нешняго часа́ приведы́й нас, во́ньже на Животворя́щем Дре́ве ви́ся, благоразу́мному разбо́йнику, и́же в рай путесотвори́л еси́ вход, и сме́ртию смерть разруши́л еси́, очи́сти нас гре́шных и недосто́йных раб Твои́х. Согреши́хом бо и беззако́нновахом, и не́смы досто́йни возвести́ очеса́ на́ша, и воззре́ти на высоту́ небе́сную, зане́ оста́вихом путь пра́вды Твоея́, и ходи́хом в во́лях серде́ц на́ших: но мо́лим Твою́ безме́рную бла́гость, пощади́ нас, Го́споди, по мно́жеству ми́лости Твоея́, и спаси́ нас имене Твоего́ ра́ди свята́го, я́ко исчезо́ша в суете́ дни́е на́ши. Изми́ нас из руки́ сопроти́внаго, и оста́ви нам грехи́ на́ша, и умертви́ плотско́е на́ше мудрова́ние, да ве́тхаго отложи́вше челове́ка, в но́ваго облеце́мся, и Тебе́ поживе́м на́шему Влады́це и Благоде́телю. И та́ко Твои́м после́дующе повеле́нием, в ве́чный поко́й дости́гнем, иде́же есть всех веселя́щихся жили́ще. Ты бо еси́ вои́стинну и́стинное весе́лие, и ра́дость лю́бящих Тя, Христе́ Бо́же наш, и Тебе́ сла́ву возсыла́ем со Безначальным Твои́м Отце́м и Пресвяты́м и Благи́м, и Животворя́щим Твои́м Ду́хом, ны́не и при́сно и во ве́ки веко́в. Ами́нь.

Посем поем Блаженны, на оба лика, во глас 8:

Во Ца́рствии Твое́м помяни́ нас, Го́споди, егда́ прии́деши во Ца́рствии Твоем.

Блаже́ни ни́щии ду́хом, я́ко тех есть Ца́рство Небе́сное.

Помяни́ нас, Го́споди, егда́ прии́деши во Ца́рствии Твое́м.

Блаже́ни пла́чущии, я́ко ти́и утешатся.

Помяни́ нас, Го́споди, егда́:

Блаже́ни кро́тции, я́ко ти́и наследят зе́млю.

Помяни́ нас, Го́споди, егда́:

Блаже́ни а́лчущии и жа́ждущии пра́вды, я́ко ти́и насытятся.

Помяни́ нас, Го́споди, егда́:

Блаже́ни ми́лостивии, я́ко ти́и поми́ловани бу́дут.

Помяни́ нас, Го́споди, егда́:

Блаже́ни чи́стии се́рдцем, я́ко ти́и Бо́га у́зрят.

Помяни́ нас, Го́споди, егда́:

Блаже́ни миротво́рцы, я́ко ти́и сы́нове Бо́жии нареку́тся.

Помяни́ нас, Го́споди, егда́:

Блаже́ни изгна́ни пра́вды ради, я́ко тех есть Ца́рство Небе́сное.

Помяни́ нас, Го́споди, егда́:

Блаже́ни есте́, егда поно́сят вам, и изжену́т, и реку́т всяк зол глаго́л, на вы лжу́ще Мене́ ради.

Помяни́ нас, Го́споди, егда́:

Ра́дуйтеся и весели́теся, я́ко мзда ва́ша мно́га на небесе́х.

Помяни́ нас, Го́споди, егда́:

Сла́ва: Помяни́ нас, Го́споди, егда́:

И ны́не: Помяни́ нас, Го́споди, егда́:

Оба лика вкупе поют велегласно: Помяни́ нас, Го́споди, егда́: (Поклон великий)

И паки вышшим гласом: Помяни́ нас, Го́споди, егда́: (Поклон великий)

Таже высочайшим гласом: Помяни́ нас, Го́споди, егда́: (Поклон великий)

Чтец: Лик небе́сный пое́т Тя и глаго́лет: Свят, Свят, Свят Госпо́дь Савао́ф, испо́лнь не́бо и земля́ сла́вы Твоея́.

Стих: Приступи́те к Нему́ и просвети́теся, и ли́ца ва́ша не постыдя́тся.

Таже, Лик небе́сный пое́т Тя:

Сла́ва: Лик святы́х Ангел и Арха́нгел со все́ми небе́сными си́лами пое́т Тя и глаго́лет: Свят, Свят, Свят Госпо́дь Саваоф, испо́лнь не́бо и земля́ сла́вы Твоея́.

И ны́не: Ве́рую во Единаго Бога: Осла́би, оста́ви: О́тче наш:

Кондак дне, глас 2:

Архистрати́зи Бо́жии, служи́телие Боже́ственныя сла́вы, Ангелов начальницы, и челове́ков наста́вницы, поле́зное нам проси́те, и ве́лию ми́лость, я́ко безпло́тных Архистрати́зи.

Посем глаголем кондак храма и святаго рядоваго.

Аще же храм Христов, глаголем прежде кондак храма Христова, таже дне, и святаго рядоваго. По сих:

Сла́ва: Со святы́ми упоко́й, Христе́, ду́ши раб Твои́х, иде́же несть боле́знь, ни печаль, ни воздыха́ние, но жизнь безконе́чная.

И ны́не: И чтется кондак храма Богородицы. Аще же несть храма Богородицы, глаголем сей:

Предста́тельство христиа́н непосты́дное, хода́тайство ко Творцу́ непрело́жное, не пре́зри гре́шных моле́ний гла́сы, но предвари́, я́ко Блага́я, на по́мощь нас, ве́рно зову́щих Ти: ускори́ на моли́тву, и потщи́ся на умоле́ние, предста́тельствующи при́сно, Богородице, чту́щих Тя.

Го́споди, поми́луй (40 раз). Сла́ва и ны́не: Честне́йшую: И́менем Госпо́дним:

Священник: Бо́же, уще́дри ны: Чтец: Ами́нь.

И глаголет священник молитву святаго Ефрема, якоже предписася.

Параекклисиарх же поклон сотворив настоятелю, и благословение взем, идет и звонит. Таже начинает предстоятель: Прииди́те поклони́мся: трижды, и метания 3. И чтец глаголет псалом: Благослови́ душе́ моя́ Го́спода: тихим и кротким гласом. Иерей же глаголет обычныя молитвы вечерния пред святыми враты. По псалме, Сла́ва, и ны́не, Аллилу́иа, трижды, и поклоны 3. И ектения великая. И стихословим кафисму 18: Ко Го́споду внегда́ скорбе́ти ми: и по коемждо антифоне, Сла́ва, и ны́не, Аллилу́иа, трижды, и метания три.

Последование Вечерни в понедельник первыя седмицы

На Го́споди, воззва́х, стихиры, поставим стихов 6.

Творение господина Иосифа, глас 2. Подобен: Вся прейду́:

Вся́кий грех соде́ях, всех преидо́х блудо́м: а́ще восхощу́ пока́ятися, не и́мам слез то́ки. А́ще ле́ностно и ны́не поживу́, му́це пови́нен есмь. Но даждь ми исправле́ние, еди́не Благи́й Бо́же, и поми́луй мя.

Стих: И́мене ради Твоего́ потерпе́х Тя, Го́споди, потерпе́ душа́ моя́ в сло́во Твое́, упова́ душа́ моя́ на Го́спода.

Ту́чи ми пода́ждь, Христе́, слез, в поста́ кра́сный день, я́ко да воспла́чу, и отмы́ю скве́рну я́же от сласте́й, и явлю́ся Тебе́ очище́н, егда́, Судие́, с небесе́ и́маши приити́, Го́споди, суди́ти челове́ком, я́ко Судия́ и Пра́ведный еди́н.

Стих: От стра́жи у́тренния до но́щи, от стра́жи у́тренния, да упова́ет Изра́иль на Го́спода.

Другий, глас 5. Господина Феодора Студита. Подобен: Преподо́бне о́тче:

Прииди́те усе́рдно, тве́рдое ору́жие поста́ иму́ще я́ко щит, вся́кую кознь пре́лести вра́жия отврати́м, ве́рнии. Не опали́мся сладостьми́ страсте́й, ни огня́ искуше́ний убои́мся, и́миже Христо́с Человеколю́бец почестьми́ терпе́ния венча́ет нас. Те́мже со дерзнове́нием моля́щеся, припа́даем зову́ще, прося́ще мира и душа́м на́шим ве́лия ми́лости.

Зде поем стихиры Минеи прилучившагося святаго. Аще ли в Минеи на ряду случатся два святых, единаго стихиры поем на хвалитех.

Стих: Я́ко у Го́спода ми́лость, и мно́гое у Него́ избавле́ние, и Той изба́вит Изра́иля от всех беззако́ний его́.

И стихира Минеи святаго.

Стих: Хвали́те Го́спода вси язы́цы, похвали́те Его вси лю́дие.

И стихира Минеи святаго.

Стих: Я́ко утверди́ся ми́лость Его на нас, и и́стина Госпо́дня пребыва́ет во век.

И стихира Минеи святаго.

Слава: святаго, аще есть: аще же ни, Слава, и ныне: Богородичен, по гласу стихир в Минеи святаго.

Све́те ти́хий святы́я сла́вы Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподобными. Сы́не Бо́жий, живо́т дая́й, те́мже мир Тя сла́вит.

Таже прокимен, псалом 3, глас 6: Госпо́дне есть спасе́ние, и на лю́дех Твои́х благослове́ние Твое́.

Стих: Го́споди, что ся умно́жиша стужа́ющии ми?

Бытия́ чте́ние (Быт. 1:1–13).

В начале сотвори́ Бог не́бо и зе́млю. Земля́ же бе неви́дима, и неустро́ена, и тьма верху́ бе́здны, и Дух Бо́жий ноша́шеся верху́ воды́. И рече́ Бог: да бу́дет свет, и бы́сть свет. И ви́де Бог свет, я́ко добро́, и разлучи́ Бог между́ све́том и между́ тьмо́ю. И нарече́ Бог свет день, а тьму нарече́ нощь. И бысть ве́чер, и бысть у́тро, день еди́н. И рече́ Бог: да бу́дет твердь посреде́ воды́, и да бу́дет разлуча́ющи посреде́ воды́, и воды́: и бысть та́ко. И сотвори́ Бог твердь: и разлучи́ Бог между́ водо́ю, я́же бе под тве́рдию: и между́ водо́ю, я́же бе над тве́рдию. И нарече́ Бог твердь — не́бо: и ви́де Бог, я́ко добро́. И бысть ве́чер, и бысть у́тро, день вторы́й. И рече́ Бог: да собере́тся вода́, я́же под небесе́м, в собра́ние едино, и да яви́тся су́ша: и бысть та́ко. И собра́ся вода́, я́же под небесе́м, в собра́ния своя́, и яви́ся су́ша. И нарече́ Бог су́шу — зе́млю: и собра́ния вод нарече́ моря́. И ви́де Бог, я́ко добро́. И рече́ Бог: да прорасти́т земля́ бы́лие травно́е, се́ющее се́мя по ро́ду и по подо́бию, и дре́во плодови́тое творя́щее плод, ему́же се́мя его в нем, по ро́ду на земли́, и бысть та́ко. И изнесе́ земля́ бы́лие травно́е, се́ющее се́мя по ро́ду и по подо́бию, и дре́во плодови́тое, творя́щее плод, ему́же се́мя его в нем по ро́ду на земли́. И ви́де Бог, я́ко добро́. И бысть ве́чер, и бы́сть у́тро, день тре́тий.

Прокимен 2, псалом 4, глас 5: Госпо́дь услы́шит мя, внегда́ воззва́ти ми к Нему́.

Стих: Внегда́ призва́ти ми, услы́ша мя Бог пра́вды моея́.

При́тчей чте́ние (Притч. 1:1–20).

При́тчи Соломо́на, сы́на Дави́дова, и́же ца́рствова во Изра́или. Позна́ти прему́дрость и нака́зание и уразуме́ти словеса́ му́дрости. Прия́ти же изви́тия слове́с, и разреше́ния гада́ний, уразуме́ти же пра́вду и́стинную, и суд исправля́ти. Да даст незло́бивым кова́рство, отроча́ти же ю́ну чу́вство же и смы́сл. Сих бо послу́шав му́дрый, прему́дрее бу́дет, а разу́мный строи́тельство стя́жет. Уразуме́ет же при́тчу, и те́мное сло́во, рече́ния же прему́дрых и гада́ния. Нача́ло прему́дрости стра́х Госпо́день, ра́зум же бла́г всем творя́щим его́: благоче́стие же в Бо́га, нача́ло чу́вства, прему́дрость же и наказа́ние нечести́вии уничижа́т. Слы́ши, сы́не, нака́зание отца́ твоего́ и не отри́ни заве́тов ма́тере твоея́. Вене́ц бо благода́тей прии́меши на твое́м версе́ и гри́вну зла́ту о твое́й вы́и. Сы́не, да не прельстя́т Тебе́ му́жи нечести́вии, ниже́ да восхо́щеши, а́ще помо́лят Тя, глаго́люще: иди́ с на́ми, приобщи́ся кро́ве: скры́ем же в зе́млю му́жа пра́ведна непра́ведно. Пожре́м же его, я́коже ад жи́ва, и во́змем па́мять его от земли́. Стяжа́ние его многоце́нное прии́мем, испо́лним же до́мы на́ша коры́стей. Жре́бий же твой положи́ с на́ми: о́бще же влага́лище стя́жем вси, и меше́ц еди́н да бу́дет всем нам. Не иди́ в путь с ни́ми: уклони́ же но́гу твою́ от стезь их. Но́зе бо их на зло теку́т, и ско́ри суть излия́ти кровь. Не без пра́вды бо простира́ются мре́жи перна́тым. Тии бо уби́йству приобща́ющеся, сокро́вищствуют себе́ зла́я: разруше́ние же муже́й законопресту́пных зло. Си́и путие́ суть всех творя́щих беззако́нная: нече́стием бо свою́ ду́шу отъе́млют. Прему́дрость во исхо́дех пое́тся, в сто́гнах же дерзнове́ние во́дит.

Сподо́би, Го́споди, в ве́чер: И метания 3. Иерей: Испо́лним вече́рнюю моли́тву:

По возгласе поем оба лика вкупе:

На стиховне самогласен дне, глас 3:

Пости́мся посто́м прия́тным, благоуго́дным Го́сподеви: и́стинный пост есть злых отчужде́ние, воздержа́ние языка, я́рости отложе́ние, похоте́й отлуче́ние, оглаго́лания, лжи и клятвопреступле́ния: сих оскуде́ние, пост и́стинный есть и благоприя́тный.

Стих: К Тебе́ возведо́х о́чи мои, Живу́щему на небеси́. Се я́ко о́чи раб в руку́ госпо́дий своих, я́ко о́чи рабы́ни в руку́ госпожи́ своея́: та́ко о́чи на́ши ко Го́споду Бо́гу на́шему, до́ндеже уще́дрит ны.

И повторяем тойжде, Пости́мся посто́м прия́тным:

Стих: Поми́луй нас, Го́споди, поми́луй нас, я́ко по мно́гу испо́лнихомся уничиже́ния: наипа́че напо́лнися душа́ на́ша поноше́ния гобзу́ющих и уничиже́ния го́рдых.

Мученичен: Ве́лия му́ченик Твои́х, Христе́, си́ла: во гробе́х бо лежа́т, и ду́хи прогоня́ют, и упраздни́ша вра́жию власть, ве́рою Тро́ическою подви́гшеся о благоче́стии.

Слава: святаго, аще есть: аще же ни,

Слава, и ныне: Богородичен: Богоро́дице, Предста́тельство всех моля́щихся, Тобо́ю дерза́ем, Тобо́ю хва́лимся, в Тебе́ все упова́ние на́ше есть: моли́ Ро́ждшагося из Тебе́ о непотре́бных рабе́х Твои́х.

Ны́не отпуща́еши: Трисвятое по Отче Наш, по возгласу и амине: Богоро́дице Де́во: (Поклон великий)

Сла́ва: Крести́телю Христо́в, всех нас помяни́, да изба́вимся от беззако́ний на́ших: тебе́ бо даде́ся благода́ть моли́тися за ны (Поклон великий)

И ны́не: Моли́те за ны, святи́и апо́столи, святи́и вси, да изба́вимся от бед и скорбе́й, вас бо те́плыя предста́тели ко Спа́су стяжа́хом (Поклон великий)

Таже, Под Твое́ благоутро́бие прибега́ем, Богоро́дице, моле́ния на́ша не пре́зри во обстоя́нии: но от бед изба́ви ны, еди́на Чи́стая, еди́на Благослове́нная (Без поклона)

Го́споди, поми́луй (40 раз). Сла́ва и ны́не: Честне́йшую: И́менем Госпо́дним:

Священник: Сый благослове́н Христо́с Бог наш: Аминь. Небе́сный Царю́:

И глаголет священник молитву святаго Ефрема, якоже предписася.

Трисвятое по Отче Наш: Господи помилуй, 12. И молитва:

Всесвята́я Тро́ице, Единосу́щная Держа́во, неразде́льное Ца́рство, всех благи́х вина́, благоволи́ же и о мне, гре́шнем, утверди́, вразуми́ се́рдце мое и всю мою отыми́ скве́рну. Просвети́ мою мысль, да вы́ну сла́влю, пою́, и покланя́юся, и глаго́лю: еди́н Свят, еди́н Госпо́дь, Иису́с Христо́с, в сла́ву Бо́га Отца́. Ами́нь.

Таже, Бу́ди и́мя Госпо́дне благослове́но от ны́не и до ве́ка (Трижды)

Сла́ва и ны́не: Благословлю́ Го́спода на вся́кое вре́мя: Досто́йно есть:

Священник: Пресвята́я Богоро́дице, спаси́ нас.

Лик: Честне́йшую:.

Священник: Сла́ва Тебе́, Христе́ Бо́же, Упова́ние на́ше, сла́ва Тебе́.

Лик: Сла́ва и ны́не: Го́споди, поми́луй (Трижды), Благослови́.

И отпуст по обычаю. Егда же поставляем трапезу, глаголем и псалом 144: Вознесу́ Тя Бо́же мой: И бывает отпуст. Исходяще же в паперть, поем якоже обычай стихиру храма святаго. Глаголются же и от священника обычныя молитвы, и поминает усопшия.

И бывает совершенный отпуст.

Сие последование бывает светильничнаго, во всей святей Четыредесятнице, не сущей преждеосвященней: не прияхом бо творити преждеосвященную, даже до среды, за е́же поститися по преданию всему братству, могущии же да пребудут постящеся до пятка. Святыя же горы устав в первый убо день отнюд не повелевает ясти.

Во вторник же, в среду, и в четверток ясти подобает по единой литре хлеба, и воду, и ино ничтоже, разве соли требуя с хлебом.

Подобает ведати: Я́ко в лавре преподобнаго отца на́шего Саввы, не поем Повечерий в церкви, но в келлиях поем кийждо: тако бо прияхом.

Последование Великого повечерия в понедельник первыя седмицы

Священник: Благослове́н Бог наш всегда́, ны́не и при́сно и во ве́ки веко́в.

Чтец: Ами́нь. Сла́ва Тебе́, Бо́же наш, сла́ва Тебе́. Царю́ Небе́сный: Трисвятое по Отче Наш:

Священник: Я́ко Твое́ есть Ца́рство:

Чтец: Ами́нь. Го́споди, поми́луй, 12. Сла́ва и ны́не: Прииди́те поклони́мся: трижды.

Псалом 69:

Бо́же, в по́мощь мою вонми́, Го́споди, помощи́ ми потщи́ся. Да постыдя́тся и посра́мятся и́щущии ду́шу мою, да возвратя́тся вспять, и постыдя́тся хотя́щии ми зла́я. Да возвратя́тся а́бие стыдя́щеся глаго́лющии ми: бла́гоже, бла́гоже. Да возрадуются и возвеселя́тся о Тебе́ вси и́щущии Тебе́, Бо́же, и да глаго́лют вы́ну: да возвели́чится Госпо́дь, лю́бящии спасе́ние Твое́. Аз же нищ есмь и убо́г, Бо́же, помози́ ми. Помо́щник мой и Изба́витель мой еси́ Ты, Го́споди, не закосни́.

Таже начинаем Великий канон, глас 6-й, творение святаго отца нашего Андрея Критскаго, Иерусалимскаго, совершающе первую от четырех частей, читаемых в четыре дня первыя седмицы. Творим же на кийждо тропарь метания 3.

Песнь 1

Ирмос: Помо́щник и Покрови́тель бысть мне во спасе́ние, Сей мой Бог, и просла́влю Его, Бог отца́ моего́, и вознесу́ Его́, сла́вно бо просла́вися. (Дважды)

Припев: Поми́луй мя, Бо́же, поми́луй мя.

Отку́ду начну́ пла́кати окая́ннаго моего́ жития́ дея́ний? Ко́е ли положу́ нача́ло Христе́, ны́нешнему рыда́нию? Но я́ко благоутро́бен, даждь ми прегреше́ний оставле́ние.

Гряди, окая́нная душе́, с пло́тию твое́ю, Зижди́телю всех испове́ждься, и оста́нися про́чее пре́ждняго безслове́сия, и принеси́ Бо́гу в покая́нии сле́зы.

Первозда́ннаго Ада́ма преступле́нию поревнова́в, позна́х себе́ обнаже́на от Бо́га и присносу́щнаго Ца́рствия и сла́дости, грех ра́ди мои́х.

Увы́ мне, окая́нная душе́, что уподо́билася еси́ пе́рвей Еве? Ви́дела бо еси́ зле, и уязви́лася еси́ го́рце, и косну́лася еси́ дре́ва, и вкусила еси́ де́рзостно безслове́сныя сне́ди.

Вме́сто Евы чу́вственныя, мы́сленная ми бысть Ева, во пло́ти стра́стный по́мысл, показу́яй сла́дкая, и вкуша́яй при́сно го́рькаго напое́ния.

Досто́йно из Еде́ма изгна́н бысть, я́ко не сохрани́в еди́ну Твою́, Спа́се, за́поведь Ада́м; аз же что постражду́, отмета́я всегда́ живо́тная Твоя́ словеса́?

Слава, Троичен: Пресу́щная Тро́ице, во Еди́нице покланя́емая, возми́ бре́мя от мене́ тя́жкое грехо́вное, и я́ко Благоутро́бна, даждь ми сле́зы умиле́ния.

И ныне, Богородичен: Богоро́дице, Наде́жде и Предста́тельство Тебе́ пою́щих, возми́ бре́мя от мене́ тя́жкое грехо́вное, и я́ко Влады́чица Чи́стая, ка́ющася приими́ мя.

Песнь 2

Ирмос: Вонми́, не́бо, и возглаго́лю, и воспою́ Христа́, от Де́вы пло́тию прише́дшаго. (Дважды)

Припев: Поми́луй мя, Бо́же, поми́луй мя.

Вонми́, не́бо, и возглаго́лю, земле́, внуша́й глас, ка́ющийся к Бо́гу и воспева́ющий Его́.

Вонми́ ми, Бо́же, Спа́се мой, ми́лостивым Твои́м о́ком, и приими́ мое́ те́плое испове́дание.

Согреши́х па́че всех челове́к, еди́н согреши́х Тебе́; но уще́дри я́ко Бог, Спа́се, творе́ние Твое́.

Вообрази́в мои́х страсте́й безобра́зие, любосла́стными стремле́ньми, погуби́х ума́ красоту́.

Бу́ря мя злых обдержи́т, Благоутро́бне Го́споди; но я́ко Петру́, и мне ру́ку простри́.

Оскверни́х пло́ти моея́ ри́зу, и окаля́х е́же по о́бразу, Спа́се, и по подо́бию.

Омрачи́х душе́вную красоту́ страсте́й сластьми́, и вся́чески весь ум персть сотвори́х.

Раздра́х ны́не оде́жду мою́ пе́рвую, ю́же ми изтка́ Зижди́тель изнача́ла, и отту́ду лежу́ наг.

Облеко́хся в раздра́нную ри́зу, ю́же изтка́ ми змий сове́том, и стыжду́ся.

Сле́зы блудни́цы, Ще́дре, и аз предлага́ю, очи́сти мя, Спа́се, благоутро́бием Твоим.

Воззре́х на садо́вную красоту́, и прельсти́хся умо́м; и отту́ду лежу́ наг, и срамля́юся.

Де́лаша на хребте́ мое́м вси нача́льницы страсте́й, продолжа́юще на мя беззако́ние их.

Слава, Троичен: Еди́наго Тя в трие́х Ли́цех, Бо́га всех пою́, Отца́ и Сы́на и Ду́ха Свята́го.

И ныне, Богородичен: Пречи́стая Богоро́дице Де́во, едина Всепе́тая, моли́ приле́жно, во е́же спасти́ся нам.

Песнь 3

Ирмос: На недви́жимом Христе́ ка́мени за́поведей Твои́х, утверди́ мое́ помышле́ние. (Дважды)

Припев: Поми́луй мя, Бо́же, поми́луй мя.

Огнь от Го́спода иногда́ Госпо́дь одожди́в, зе́млю содо́мскую пре́жде попали́.

На горе́ спаса́йся, душе́, я́коже Лот о́ный, и в Сиго́р угонза́й.

Бе́гай запале́ния, о душе́, бе́гай содо́мскаго горе́ния, бе́гай тле́ния Боже́ственнаго пла́мене.

Согреши́х Тебе́ еди́н аз, согреши́х па́че всех, Христе́ Спа́се, да не пре́зриши мене́.

Ты еси́ Па́стырь До́брый, взыщи́ мене́ а́гнца, и заблу́ждшаго да не пре́зриши мене́.

Ты еси́ Сла́дкий Иису́се, Ты еси́ Созда́телю мой, в Тебе́, Спа́се, оправда́юся.

Испове́даюся Тебе́, Спа́се, согреши́х, согреши́х Ти, но осла́би, оста́ви ми, я́ко благоутро́бен.

Слава, Троичен: О Тро́ице Еди́нице Бо́же, спаси́ нас от пре́лести, и искуше́ний, и обстоя́ний.

И ныне, Богородичен: Ра́дуйся, Богоприя́тная утро́бо, ра́дуйся, престо́ле Госпо́день, ра́дуйся, Ма́ти жи́зни на́шея.

Песнь 4

Ирмос: Услы́ша проро́к прише́ствие Твое́, Го́споди, и убоя́ся, я́ко хо́щеши от Де́вы роди́тися, и человеком яви́тися, и глаго́лаше: услы́шах слух Твой, и убоя́хся, сла́ва си́ле Твое́й, Го́споди. (Дважды)

Припев: Поми́луй мя, Бо́же, поми́луй мя.

Дел Твои́х да не пре́зриши, созда́ния Твоего́ да не оста́виши, Правосу́де. А́ще и еди́н согреши́х я́ко челове́к, па́че вся́каго челове́ка, Человеколю́бче: но и́маши я́ко Госпо́дь всех власть, оставля́ти грехи́.

Приближа́ется, душе́, коне́ц, приближа́ется, и неради́ши, ни гото́вишися, вре́мя сокраща́ется, воста́ни, близ при две́рех Судия́ есть. Я́ко со́ние, я́ко цвет, вре́мя жития́ тече́т, что всу́е мяте́мся?

Воспряни́, о душе́ моя́, дея́ния твоя́ я́же соде́лала еси́ помышля́й, и сия́ пред лице́ твое́ принеси́, и ка́пли испусти́ слез твои́х; рцы со дерзнове́нием дея́ния и помышле́ния Христу́, и оправда́йся.

Не бысть в житии́ греха́, ни дея́ния, ни зло́бы, ея́же аз, Спа́се, не согреши́х, умо́м и сло́вом, и произволе́нием, и предложе́нием, и мы́слию, и дея́нием согреши́в, я́ко ин никто́же когда́.

Отсю́ду и осужде́н бых, отсю́ду препре́н бых аз окая́нный от своея́ со́вести, ея́же ничто́же в ми́ре нужне́йше. Судие́, Изба́вителю мой и Ве́дче, пощади́ и изба́ви, и спаси́ мя, раба́ Твоего́.

Ле́ствица, ю́же ви́де дре́вле вели́кий в патриа́рсех, указа́ние есть, душе́ моя́, де́ятельнаго восхожде́ния, разу́мнаго возше́ствия; а́ще хо́щеши у́бо дея́нием, и ра́зумом и зре́нием пожи́ти, обнови́ся.

Зной дневны́й претерпе́ лише́ния ра́ди патриа́рх, и мраз нощны́й понесе́, на всяк день снабде́ния творя́, пасы́й, тружда́яйся, рабо́таяй, да две жене́ сочета́ет.

Жены́ ми две разуме́й, дея́ние же и ра́зум в зре́нии: Ли́ю у́бо дея́ние, я́ко многоча́дную, Рахи́ль же ра́зум, я́ко многотру́дную, и́бо кроме́ трудо́в, ни дея́ние, ни зре́ние, душе́, испра́вится.

Слава, Троичен: Неразде́льное существо́м, несли́тное Ли́цы, богосло́влю Тя, Тро́ическое Еди́но Божество́, я́ко Единоца́рственное и Сопресто́льное, вопию́ Ти песнь вели́кую, в вы́шних трегу́бо песносло́вимую.

И ныне, Богородичен: И ражда́еши, и де́вствуеши, и пребыва́еши обою́ду естество́м Де́ва, Рожде́йся обновляет зако́ны естества́, утро́ба же ражда́ет неражда́ющая. Бог иде́же хо́щет, побежда́ется естества́ чин: твори́т бо ели́ка хо́щет.

Песнь 5

Ирмос: От но́щи у́тренююща, Человеколю́бче, просвети́ молю́ся, и наста́ви и мене́ на повеле́ния Твоя́, и научи́ мя, Спа́се, твори́ти во́лю Твою́. (Дважды)

Припев: Поми́луй мя, Бо́же, поми́луй мя.

В нощи́ житие́ мое́ преидо́х при́сно, тьма бо бысть и глубока́ мне мгла, нощь греха́, но я́ко дне сы́на, Спа́се, покажи́ мя.

Руви́ма подража́я окая́нный аз, соде́ях беззако́нный и законопресту́пный сове́т на Бо́га Вы́шняго, оскверни́в ло́же мое́, я́ко о́тчее он.

Испове́даюся Тебе́, Христе́ Царю́: согреши́х, согреши́х, я́ко пре́жде Ио́сифа бра́тия прода́вшии, чистоты́ плод и целому́дрия.

От сро́дников пра́ведная душа́ связа́ся, прода́ся в рабо́ту сла́дкий, во о́браз Господень; ты же вся, душе́ продала́ся еси́ злы́ми твои́ми.

Ио́сифа пра́веднаго и целому́дреннаго ума́ подража́й, окаянная и неиску́сная душе́, и не оскверня́йся безслове́сными стремле́ньми при́сно беззако́ннующи.

А́ще и в ро́ве поживе́ иногда́ Ио́сиф, Влады́ко Го́споди, но во о́браз погребе́ния и воста́ния Твоего́, аз же что Тебе́ когда́ сицево́е принесу́?

Слава, Троичен: Тя, Тро́ице сла́вим, Еди́наго Бо́га: Свят, Свят, Свят еси́, О́тче, Сы́не, и Ду́ше, Про́стое Существо́, Еди́нице при́сно покланя́емая.

И ныне, Богородичен: Из Тебе́ облече́ся в мое́ смеше́ние, нетле́нная, безму́жная Ма́ти Де́во, Бог созда́вый ве́ки, и соедини́ Себе́ челове́ческое естество́.

Песнь 6

Ирмос: Возопи́х всем се́рдцем мои́м к ще́дрому Бо́гу, и услы́ша мя от а́да преиспо́дняго, и возведе́ от тли живо́т мой. (Дважды)

Припев: Поми́луй мя, Бо́же, поми́луй мя.

Сле́зы, Спа́се, о́чию мое́ю, и из глубины́ воздыха́ния чи́сте приношу́, вопию́щу се́рдцу: Бо́же, согреши́х Ти, очи́сти мя.

Уклони́лася еси́, душе́, от Го́спода твоего́, я́коже Дафа́н и Авиро́н, но пощади́, воззови́ из а́да преиспо́дняго, да не про́пасть земна́я тебе́ покры́ет.

Я́ко ю́ница, душе́, разсвире́певшая, уподо́билася еси́ Ефре́му, я́ко се́рна от тене́т сохрани́ житие́, впери́вши дея́нием ум, и зре́нием.

Рука́ нас Моисе́ова да уве́рит, душе́, ка́ко мо́жет Бог прокаже́нное житие́ убели́ти и очи́стити, и не отча́йся сама́ себе́, а́ще и прокаже́нна еси́.

Слава, Троичен: Тро́ица есмь Про́ста, Неразде́льна, Разде́льна Ли́чне, и Еди́ница есмь естество́м соедине́на, Оте́ц глаго́лет, и Сын, и Боже́ственный Дух.

И ныне, Богородичен: Утро́ба Твоя́ Бо́га нам роди́, воображе́на по нам, Его́же, я́ко Созда́теля всех, моли́, Богоро́дице, да моли́твами Твои́ми оправди́мся.

Го́споди, поми́луй (трижды). Слава и ныне:

Кондак, глас 6: Душе́ моя́, душе́ моя́, воста́ни, что спи́ши? Коне́ц приближа́ется, и и́маши смути́тися. Воспряни́ у́бо, да пощади́т тя Христо́с Бог, везде́ сый и вся исполня́яй.

Песнь 7

Ирмос: Согреши́хом, беззако́нновахом, непра́вдовахом пред Тобо́ю, ниже́ соблюдо́хом, ниже́ сотвори́хом, я́коже запове́дал еси́ нам; но не преда́ждь нас до конца́, отце́в Бо́же. (Дважды)

Припев: Поми́луй мя, Бо́же, поми́луй мя.

Согреши́х, беззако́нновах, и отверго́х за́поведь Твою́, я́ко во гресе́х произведо́хся; и приложи́х я́звам стру́пы себе́; но Сам мя поми́луй, я́ко благоутро́бен, отце́в Бо́же.

Та́йная се́рдца моего́ испове́дах Тебе́ Судии́ моему́, виждь мое́ смире́ние, виждь и скорбь мою́, и вонми́ суду́ моему́ ны́не, и Сам мя поми́луй, я́ко благоутро́бен, отце́в Бо́же.

Сау́л иногда́, я́ко погуби́ отца́ своего́, душе́, осля́та, внеза́пу ца́рство обре́те к прослу́тию; но блюди́, не забыва́й себе́, ско́тския по́хоти твоя́ произво́ливши па́че Ца́рства Христо́ва.

Дави́д иногда́ Богооте́ц, а́ще и согреши́ сугу́бо, душе́ моя́, стрело́ю у́бо устреле́н быв прелюбоде́йства, копие́м же плене́н быв уби́йства томле́нием; но ты сама́ тяжча́йшими де́лы неду́гуеши, самохо́тными стремле́ньми.

Совокупи́ у́бо Дави́д иногда́ беззако́нию беззако́ние, уби́йству же любоде́йство раствори́в, покая́ние сугу́бое показа́ а́бие; но сама́ ты, лука́внейшая душе́, соде́лала еси́, не пока́явшися Бо́гу.

Давид иногда́ вообрази́, списа́в я́ко на ико́не песнь, е́юже дея́ние облича́ет, е́же соде́я, зовы́й: поми́луй мя, Тебе́ бо Еди́ному согреши́х всех Бо́гу, Сам очи́сти мя.

Слава, Троичен: Тро́ице Про́стая, Неразде́льная, Единосу́щная, и Естество́ Еди́но, Све́тове и Свет, и Свя́та Три, и Еди́но Свя́то пое́тся Бог Тро́ица; но воспо́й, просла́ви Живо́т и Животы́, душе́, всех Бо́га.

И ныне, Богородичен: Пое́м Тя, благослови́м Тя, покланя́емся Ти, Богороди́тельнице, я́ко Неразде́льныя Тро́ицы породи́ла еси́ еди́наго Христа́ Бо́га, и Сама́ отве́рзла еси́ нам су́щим на земли́ небе́сная.

Песнь 8

Ирмос: Его́же во́инства небе́сная сла́вят, и трепе́щут Херуви́ми и Серафи́ми, вся́ко дыха́ние и тварь, по́йте, благослови́те и превозноси́те во вся ве́ки. (Дважды)

Припев: Поми́луй мя, Бо́же, поми́луй мя.

Согреши́вша, Спа́се, поми́луй, воздви́гни мой ум ко обраще́нию, приими́ мя ка́ющагося, уще́дри вопию́ща: согреши́х Ти, спаси́, беззако́нновах, поми́луй мя.

Колесни́чник Илия́, колесни́цею доброде́телей вшед, я́ко на небеса́, ноша́шеся превы́ше иногда́ от земны́х; сего́ у́бо, душе́ моя́, восхо́д помышля́й.

Елиссе́й иногда́ прие́м ми́лоть Илиину́, прия́т сугу́бую благода́ть от Бо́га; ты же, о душе́ моя́, сея́ не причасти́лася еси́ благода́ти, за невоздержа́ние.

Иорда́нова струя́ пе́рвее ми́лотию Илиино́ю, Елиссе́ем ста сю́ду и сю́ду; ты же, о душе́ моя́, сея́ не причасти́лася еси́ благода́ти, за невоздержа́ние.

Сомани́тида иногда́, пра́веднаго учреди́, о душе́, нра́вом благи́м; ты же не ввела́ еси́ в дом, ни стра́нна, ни пу́тника. Те́мже черто́га изри́нешися вон рыда́ющи.

Гиези́ев подража́ла еси́, окая́нная, ра́зум скве́рный всегда́, душе́, его́же сребролю́бие отложи́ поне́ на ста́рость; бе́гай гее́нскаго огня́, отступи́вши злых твои́х.

Слава, Троичен: Безнача́льне Отче, Сы́не Собезнача́льне, Уте́шителю Благи́й, Ду́ше Пра́вый, Сло́ва Бо́жия Роди́телю, Отца́ Безнача́льна Сло́ве, Ду́ше Живы́й и Зи́ждай, Тро́ице Еди́нице, поми́луй мя.

И ныне, Богородичен: Я́ко от оброще́ния червлени́цы, Пречи́стая, у́мная багряни́ца Емману́илева, внутрь во чре́ве Твое́м плоть истка́ся; те́мже Богоро́дицу вои́стинну Тя почита́ем.

Песнь 9

Ирмос: Безсе́меннаго зача́тия рождество́ несказа́нное, Ма́тере безму́жныя нетле́нен плод, Бо́жие бо рожде́ние обновля́ет естества́. Те́мже Тя вси ро́ди я́ко Богоневе́стную Ма́терь правосла́вно велича́ем. (Дважды)

Припев: Поми́луй мя, Бо́же, поми́луй мя.

Ум острупи́ся, те́ло оболе́знися, неду́гует дух, сло́во изнемо́же, житие́ умертви́ся, коне́ц при две́рех. Те́мже, моя́ окая́нная душе́, что сотвори́ши, егда́ прии́дет Судия́ испыта́ти твоя́?

Моисе́ово приведо́х ти, душе́, миробы́тие, и от того́ все Заве́тное Писа́ние, пове́дающее тебе́ пра́ведныя и непра́ведныя; от ни́хже вторы́я, о душе́, подража́ла еси́, а не пе́рвыя, в Бо́га согреши́вши.

Зако́н изнемо́же, пра́зднует Ева́нгелие, Писа́ние же все в тебе́ небреже́но бысть, проро́цы изнемого́ша, и все пра́ведное сло́во; стру́пи твои́, о душе́, умно́жишася, не су́щу врачу́ исцеля́ющему тя.

Но́ваго привожду́ ти Писа́ния указа́ния, вводя́щая тя, душе́, ко умиле́нию; пра́ведным у́бо поревну́й, гре́шных же отвраща́йся, и уми́лостиви Христа́ моли́твами же и поще́ньми, и чистото́ю, и гове́нием.

Христо́с вочелове́чися, призва́в к покая́нию разбо́йники, и блудни́цы; душе́, пока́йся, дверь отве́рзеся Ца́рствия уже́, и предвосхища́ют е́ фарисе́е и мытари́, и прелюбоде́и ка́ющиися.

Христо́с вочелове́чися, пло́ти приобщи́вся ми и вся ели́ка суть естества́, хоте́нием испо́лни, греха́ кроме́, подо́бие тебе́, о душе́, и о́браз предпоказу́я Своего́ снизхожде́ния.

Христо́с волхвы́ спасе́, па́стыри созва́, младе́нец мно́жества показа́ му́ченики, ста́рцы просла́ви, и ста́рыя вдовицы, и́хже не поревновала еси́, душе́, ни дея́нием, ни житию, но го́ре тебе́, внегда́ бу́деши суди́тися.

Пости́вся Госпо́дь дний четы́редесять в пусты́ни, последи́ взалка́, показу́я челове́ческое; душе́, да не разлени́шися, а́ще тебе́ приложи́тся враг, моли́твою же и посто́м от ног твои́х да отрази́тся.

Слава, Троичен: Отца́ просла́вим, Сы́на превознесе́м, Боже́ственному Ду́ху ве́рно поклони́мся, Тро́ице Неразде́льней, Еди́нице по существу́, я́ко Све́ту и Све́том, и Животу́ и Живото́м, животворя́щему и просвеща́ющему концы́.

И ныне, Богородичен: Град Твой сохраня́й, Богороди́тельнице Пречи́стая, в Тебе́ бо сей ве́рно ца́рствуяй, в Тебе́ и утвержда́ется, и Тобо́ю побежда́яй, побежда́ет вся́кое искуше́ние, и пленя́ет ра́тники, и прохо́дит послуша́ние.

Преподо́бне о́тче Андре́е, моли́ Бо́га о нас.

Андре́е честны́й и о́тче треблаже́ннейший, па́стырю Кри́тский, не преста́й моля́ся о воспева́ющих тя, да изба́вимся вси гне́ва и ско́рби, и тле́ния, и прегреше́ний безме́рных, чту́щии твою́ па́мять ве́рно.

Ирмос оба лика вкупе: Безсе́меннаго зача́тия рождество́ несказа́нное, Ма́тере безму́жныя нетле́нен плод, Бо́жие бо рожде́ние обновля́ет естества́. Те́мже Тя вси ро́ди я́ко Богоневе́стную Ма́терь правосла́вно велича́ем. (И поклон един великий).

Таже глаголем прочее последование Повечерия:

Псалом 4.

Внегда́ призва́ти ми, услы́ша мя Бог пра́вды моея́, в ско́рби распространи́л мя еси́, уще́дри мя и услы́ши моли́тву мою. Сы́нове челове́честии, доко́ле тяжкосе́рдии? Вску́ю лю́бите суету́ и и́щете лжи? И уве́дите, я́ко удиви́ Госпо́дь преподо́бнаго Своего́: Госпо́дь услы́шит мя, внегда́ воззва́ти ми к Нему. Гне́вайтеся, и не согреша́йте, я́же глаго́лете в сердца́х ва́ших, на ло́жах ваших умили́теся. Пожрите же́ртву пра́вды и упова́йте на Го́спода. Мно́зи глаго́лют: кто яви́т нам блага́я? Зна́менася на нас свет лица́ Твоего, Го́споди. Дал еси́ весе́лие в се́рдце мое́м: от плода́ пшени́цы, вина́ и еле́я своего умно́жишася. В ми́ре вку́пе усну́ и почи́ю, я́ко Ты, Го́споди, еди́наго на упова́нии всели́л мя еси́.

Псалом 6.

Го́споди, да не я́ростию Твое́ю обличи́ши мене́, ниже́ гне́вом Твои́м нака́жеши мене́. Поми́луй мя, Го́споди, я́ко не́мощен есмь, исцели́ мя, Го́споди, я́ко смято́шася ко́сти моя. И душа́ моя смяте́ся зело́: и Ты, Го́споди, доко́ле? Обрати́ся, Го́споди, изба́ви ду́шу мою: спаси́ мя ради ми́лости Твоея́. Я́ко не́сть в сме́рти помина́яй Тебе: во а́де же кто испове́стся Тебе? Утруди́хся воздыха́нием моим, измы́ю на вся́ку нощь ло́же мое, слеза́ми мои́ми посте́лю мою омочу́. Смяте́ся от я́рости о́ко мое, обетша́х во всех вразе́х моих. Отступи́те от мене́, вси де́лающии беззако́ние, я́ко услы́ша Госпо́дь глас пла́ча моего́: услы́ша Госпо́дь моле́ние мое, Госпо́дь моли́тву мою прия́т. Да постыдя́тся и смяту́тся вси врази́ мои, да возвратя́тся и устыдя́тся зело́ вско́ре.

Псалом 12.

Доко́ле, Го́споди, забу́деши мя до конца́? Доко́ле отвраща́еши лице́ Твое от мене́? Доко́ле положу́ сове́ты в души́ моей, боле́зни в се́рдце моем день и нощь? Доко́ле вознесе́тся враг мой на мя? При́зри, услы́ши мя, Го́споди, Бо́же мой, просвети́ о́чи мои, да не когда́ усну́ в смерть, да не когда́ рече́т враг мой: укрепи́хся на него. Стужа́ющии ми возрадуются, а́ще подви́жуся. Аз же на ми́лость Твою упова́х. Возра́дуется се́рдце мое о спасе́нии Твоем, воспою́ Го́сподеви, благоде́явшему мне, и пою́ и́мени Го́спода Вышняго.

При́зри, услы́ши мя, Го́споди, Бо́же мой, просвети́ о́чи мои, да не когда́ усну́ в смерть, да не когда́ рече́т враг мой: укрепи́хся на него.

Сла́ва и ныне: Аллилу́иа: (Трижды). Го́споди, поми́луй (Трижды). Сла́ва и ныне:

Псалом 24.

К Тебе́, Го́споди, воздвиго́х ду́шу мою, Бо́же мо́й, на Тя упова́х, да не постыжу́ся во век, ниже́ да посмею́т ми ся врази́ мои, и́бо вси терпя́щии Тя не постыдя́тся. Да постыдя́тся беззако́ннующии вотще́. Пути́ Твоя, Го́споди, скажи́ ми, и стезя́м Твоим научи́ мя. Наста́ви мя на и́стину Твою, и научи́ мя, я́ко Ты еси́ Бог Спас мо́й, и Тебе терпе́х весь день. Помяни́ щедро́ты Твоя, Го́споди, и ми́лости Твоя, яко от ве́ка суть. Грех ю́ности моея́, и неве́дения моего не помяни́, по ми́лости Твое́й помяни́ мя Ты, ра́ди бла́гости Твоея́, Го́споди. Благ и прав Госпо́дь, сего́ ради законоположи́т согреша́ющим на пути́. Наста́вит кро́ткия на суд, научи́т кро́ткия путе́м Своим. Вси путие́ Госпо́дни ми́лость и и́стина, взыска́ющим заве́та Его́, и свиде́ния Его. Ра́ди и́мене Твоего́, Го́споди, и очи́сти грех мой, мног бо есть. Кто есть челове́к боя́йся Го́спода? Законоположи́т ему на пути́, его́же изво́ли. Душа́ его во благи́х водвори́тся, и се́мя его насле́дит зе́млю. Держа́ва Госпо́дь боя́щихся Его, и заве́т Его яви́т им. О́чи мои́ вы́ну ко Го́споду, я́ко Той исто́ргнет от се́ти но́зе мои. При́зри на мя и поми́луй мя, я́ко единоро́д и нищ есмь аз. Ско́рби се́рдца моего умно́жишася, от нужд моих изведи́ мя. Виждь смире́ние мое, и труд мой, и оста́ви вся грехи́ моя. Виждь враги́ моя, я́ко умно́жишася, и ненавиде́нием непра́ведным возненави́деша мя. Сохрани́ ду́шу мою, и изба́ви мя, да не постыжу́ся, я́ко упова́х на Тя. Незло́бивии и пра́вии прилепля́хуся мне, я́ко потерпе́х Тя, Го́споди. Изба́ви, Бо́же, Изра́иля от всех скорбе́й его.

Псалом 30.

На Тя, Го́споди, упова́х, да не постыжу́ся во век: пра́вдою Твое́ю изба́ви мя и изми́ мя. Приклони́ ко мне у́хо Твое́, ускори́ изъя́ти мя, бу́ди ми в Бо́га Защи́тителя, и в дом прибе́жища, е́же спасти́ мя. Я́ко держа́ва моя́ и прибе́жище мое́ еси́ Ты, и и́мене Твоего́ ра́ди наста́виши мя, и препита́еши мя. Изведе́ши мя от се́ти сея́, ю́же скры́ша ми, я́ко Ты еси́ Защи́титель мой, Го́споди. В ру́це Твои предложу́ дух мой: изба́вил мя еси́, Го́споди Бо́же и́стины. Возненавидел еси́ храня́щия суеты́ вотще́: аз же на Го́спода упова́х. Возра́дуюся и возвеселю́ся о ми́лости Твоей, я́ко призре́л еси́ на смире́ние мое́, спасл еси́ от нужд ду́шу мою, и не́си мене́ затвори́л в рука́х вра́жиих, поста́вил еси́ на простра́нне но́зе мои. Поми́луй мя, Го́споди, я́ко скорблю́: смяте́ся я́ростию о́ко мое́, душа́ моя и утро́ба моя. Я́ко исчезе́ в боле́зни живо́т мой и ле́та моя в воздыха́ниих, изнемо́же нището́ю кре́пость моя, и ко́сти моя смято́шася. От всех враг моих бых поноше́ние, и сосе́дом моим зело́, и страх зна́емым моим: ви́дящии мя вон бежа́ша от мене́. Забве́н бых я́ко мертв от се́рдца, бых я́ко сосу́д погубле́н. Я́ко слы́шах гажде́ние мно́гих, живу́щих о́крест, внегда́ собра́тися им вку́пе на мя, прия́ти ду́шу мою совеща́ша. Аз же на Тя, Го́споди, упова́х, рех: Ты еси́ Бог мой. В руку́ Твое́ю жре́бии мои́: изба́ви мя из руки́ враг моих и от гоня́щих мя. Просвети́ лице́ Твое на раба́ Твоего, спаси́ мя ми́лостию Твоею. Го́споди, да не постыжу́ся, я́ко призва́х Тя: да постыдя́тся нечести́вии и сни́дут во ад. Не́мы да будут устны́ льсти́выя, глаго́лющия на пра́веднаго беззако́ние, горды́нею и уничиже́нием. Коль мно́гое мно́жество бла́гости Твоея, Го́споди, ю́же скрыл еси́ боя́щимся Тебе, соде́лал еси́ упова́ющим на Тя пред сы́ны челове́ческими. Скры́еши их в та́йне лица́ Твоего от мяте́жа челове́ческа, покры́еши их в кро́ве от пререка́ния язык. Благослове́н Госпо́дь, я́ко удиви́ ми́лость Свою во гра́де огражде́ния. Аз же рех во изступле́нии моем: отве́ржен есмь от лица́ о́чию Твоею: сего́ ра́ди услы́шал еси́ глас моли́твы моея́, внегда́ воззва́х к Тебе. Возлюби́те Го́спода, вси преподо́бнии Его, я́ко и́стины взыска́ет Госпо́дь, и воздае́т изли́ше творя́щим горды́ню. Мужа́йтеся, и да крепи́тся се́рдце ваше, вси упова́ющии на Го́спода.

Псалом 90.

Живы́й в по́мощи Вы́шняго, в кро́ве Бо́га Небе́снаго водвори́тся. Рече́т Го́сподеви: Засту́пник мой еси́ и Прибе́жище мое, Бог мой, и упова́ю на Него́. Я́ко Той изба́вит тя от се́ти ло́вчи, и от словесе́ мяте́жна, плещма́ Свои́ма осени́т тя, и под криле́ Его наде́ешися: ору́жием обы́дет тя и́стина Его. Не убои́шися от стра́ха нощна́го, от стрелы́ летя́щия во дни, от ве́щи во тьме преходя́щия, от сря́ща и бе́са полу́деннаго. Паде́т от страны́ твоея́ ты́сяща, и тьма одесну́ю тебе́, к тебе́ же не прибли́жится, оба́че очи́ма твои́ма смо́триши, и воздая́ние гре́шников у́зриши. Я́ко Ты, Го́споди, упова́ние мое, Вы́шняго положи́л еси́ прибе́жище твое. Не прии́дет к тебе зло, и ра́на не прибли́жится телеси́ твоему́, я́ко А́нгелом Своим запове́сть о тебе́, сохрани́ти тя во всех путе́х твоих. На рука́х во́змут тя, да не когда́ преткне́ши о ка́мень но́гу твою, на а́спида и васили́ска насту́пиши, и попере́ши льва и зми́я. Я́ко на Мя упова́, и изба́влю и́: покры́ю и́, я́ко позна́ имя Мое. Воззове́т ко Мне, и услы́шу его: с ним есмь в ско́рби, изму́ его, и просла́влю его́, долгото́ю дней испо́лню его, и явлю́ ему спасе́ние Мое.

Сла́ва и ныне: Аллилу́иа: (Трижды). Го́споди, поми́луй (Трижды). Сла́ва и ныне:

И начинаем глаголати стихи со сладкопением, не скоро и великим гласом на оба лика.

Первый лик: С на́ми Бог, разуме́йте, язы́цы, и покаря́йтеся: / Я́ко с на́ми Бог.

Вторый лик поет тойже.

Таже по чину кийждо лик свой стих:

Первый лик: Услы́шите до после́дних земли́:/ Я́ко с на́ми Бог.

Вторый лик: Могу́щии покоря́йтеся: / Я́ко с на́ми Бог.

А́ще бо па́ки возмо́жете, и па́ки побежде́ни бу́дете: / Я́ко с на́ми Бог.

И и́же а́ще сове́т совещава́ете, разори́т Госпо́дь: / Я́ко с на́ми Бог.

И сло́во, е́же а́ще возглаго́лете, не пребу́дет в вас: / Я́ко с на́ми Бог.

Стра́ха же ва́шего не убои́мся, ниже́ смути́мся: / Я́ко с на́ми Бог.

Го́спода же Бо́га на́шего Того́ освяти́м, и Той бу́дет нам в страх: / Я́ко с на́ми Бог.

И а́ще на Него́ наде́яся бу́ду, бу́дет мне во освяще́ние: / Я́ко с на́ми Бог.

И упова́я бу́ду на Него́, и спасу́ся Им: / Я́ко с на́ми Бог.

Се аз и де́ти, я́же ми даде́ Бог: / Я́ко с на́ми Бог.

Лю́дие ходя́щии во тьме, ви́деша свет ве́лий: / Я́ко с на́ми Бог.

Живу́щии во стране́, и се́ни сме́ртней, свет возсия́ет на вы: / Я́ко с на́ми Бог.

Я́ко Отроча́ роди́ся нам, Сын, и даде́ся нам: / Я́ко с на́ми Бог.

Его́же нача́льство бысть на ра́ме Его: / Я́ко с на́ми Бог.

И ми́ра Его несть преде́ла: / Я́ко с на́ми Бог.

И нарица́ется и́мя Его́, вели́ка сове́та А́нгел: / Я́ко с на́ми Бог.

Чу́ден сове́тник: / Я́ко с на́ми Бог.

Бог кре́пок, Власти́тель, Нача́льник ми́ра: / Я́ко с на́ми Бог.

Оте́ц бу́дущаго ве́ка: / Я́ко с на́ми Бог.

Исполнившимся же стихом, я́ко предречеся, поется:

С на́ми Бог, разуме́йте, язы́цы, и покоря́йтеся: / Я́ко с на́ми Бог.

И паки тожде от обою лику:

С на́ми Бог, разуме́йте, язы́цы, и покоря́йтеся: / Я́ко с на́ми Бог.

Сла́ва: Первый Лик: С на́ми Бог.

И ныне: Вторый лик тожде: С на́ми Бог.

Таже два лика вкупе: Я́ко с на́ми Бог.

И абие настоящия тропари:

Первый Лик: День преше́д, благодарю́ Тя, Го́споди, ве́чер прошу́ с но́щию, без греха́ пода́ждь ми, Спа́се, и спаси́ мя.

Вторый Лик: Сла́ва Отцу́ и Сы́ну и Свято́му Ду́ху. День преше́д, славосло́влю Тя, Влады́ко, ве́чер прошу́ с но́щию, безсобла́знство пода́ждь ми, Спа́се, и спаси́ мя.

Таже оба лика: И ны́не и при́сно и во ве́ки веко́в. Ами́нь. День преше́д, песносло́влю Тя, Святы́й, ве́чер прошу́ с но́щию, ненаве́тен пода́ждь ми, Спа́се, и спаси́ мя.

Таже оба лика:

Безпло́тное естество́ херуви́мское немо́лчными пе́сньми Тя славосло́вят.

Шестокри́льная живо́тная Серафи́ми непреста́нными гла́сы Тя превозно́сят.

А́нгелов же вся во́инства трисвяты́ми пе́сньми Тя восхваля́ют.

Пре́жде бо всех еси́ сый Оте́ц, и собезнача́льна и́маши Твоего́ Сы́на,

И равноче́стна нося́й Ду́ха жи́зни, Тро́ицы явля́еши неразде́льное.

Пресвята́я Де́во, Ма́ти Бо́жия, и и́же Сло́ва самови́дцы и слуги́,

Проро́к же и му́ченик вси ли́цы, я́ко безсме́ртну иму́ще жизнь,

О всех моли́теся приле́жно, я́ко вси есмы́ в беда́х.

Да пре́лести изба́вльшеся лука́ваго, а́нгельскую вопие́м песнь:

Святы́й, Святы́й, Святы́й, Трисвяты́й Го́споди, поми́луй и спаси́ нас. Ами́нь.

(Сие глаголют во святей горе Афонстей, и в прочих монастырех по стиху, кийждо лик свой стих)

И абие низким гласом: Ве́рую во еди́наго Бо́га Отца́:

И абие священник возглашает пред царскими дверьми, а лик за ним повторяет:

Пресвята́я Влады́чице Богоро́дице, моли́ о нас гре́шных. (Трижды)

Вся небе́сныя си́лы святы́х А́нгел и Арха́нгел, моли́те о нас гре́шных. (Дважды)

Святы́й Иоа́нне Проро́че и Предте́че и Крести́телю Го́спода на́шего Иису́са Христа́, моли́ о нас гре́шных. (Дважды)

Святи́и сла́внии апо́столи, проро́цы и му́ченицы, и вси святи́и, моли́те о нас гре́шных. (Дважды)

Преподо́бнии и богоно́снии отцы́ на́ши, па́стырие и учи́телие вселе́нныя, моли́те о нас гре́шных. (Дважды)

Зде же глаголется и святый храма.

Непобеди́мая и непостижи́мая, и Боже́ственная си́ло Честна́го и Животворя́щаго Креста́, не оста́ви нас гре́шных. (Дважды)

Бо́же, очи́сти нас гре́шных. (Дважды)

Бо́же, очи́сти нас гре́шных и поми́луй нас. (Единожды)

Таже: Трисвятое по Отче наш: Священник: Яко Твое есть Царство: И мы: Аминь.

И поем тропари сия,

в понедельник и в среду вечера, во глас 2:

Просвети́ о́чи мои́, Христе́ Бо́же, да не когда́ усну́ в смерть, да не когда́ рече́т враг мой: укрепи́хся на него́.

Сла́ва: Заступник души́ моея́ бу́ди, Бо́же, я́ко посреде́ хожду́ сете́й мно́гих, изба́ви мя от них, и спаси́ мя, Бла́же, я́ко Человеколю́бец.

И ныне: Я́ко не и́мамы дерзнове́ния за премно́гия грехи́ на́ша, Ты и́же от Тебе́ Ро́ждшагося моли́, Богоро́дице Де́во, мно́го бо мо́жет моле́ние ма́тернее ко благосе́рдию Влады́ки, не пре́зри гре́шных мольбы́, Всечи́стая, я́ко Ми́лостив есть и спасти́ моги́й, и́же и страда́ти о нас изво́ливый.

Го́споди, поми́луй (40 раз). Сла́ва и ны́не: Честне́йшую: И́менем Госпо́дним:

Священник: Моли́твами святы́х оте́ц на́ших: И мы: Ами́нь.

И молитву сию Великаго Василия:

Го́споди, Го́споди, избавле́й нас от вся́кия стрелы́ летя́щия во дни, изба́ви нас и от вся́кия ве́щи во тьме преходя́щия. Приими́ же́ртву вече́рнюю, рук на́ших воздея́ние. Сподо́би же нас и нощно́е по́прище без поро́ка прейти́, неискуше́ны от злых. И изба́ви нас от вся́каго смуще́ния и боя́зни, я́же от диа́вола нам прибыва́ющия. Да́руй душа́м на́шим умиле́ние, и помысло́м на́шим попече́ние, е́же на стра́шнем и пра́веднем Твое́м суде́ испыта́ния. Пригвозди́ стра́ху Твоему́ пло́ти на́ша, и умертви́ у́ды на́ша, су́щия на земли́, да и со́нным безмо́лвием просвети́мся, зре́нием суде́б Твои́х. Отыми́ же от нас вся́кое мечта́ние неподо́бное, и по́хоть вре́дну. Возста́ви же нас во вре́мя моли́твы, утвержде́ны в ве́ре, и преспева́ющия в за́поведех Твои́х, благоволе́нием и бла́гостию Единоро́днаго Сы́на Твоего́, с Ни́мже благослове́н еси́, с Пресвяты́м и Благи́м, и Животворя́щим Твои́м Ду́хом, ны́не и при́сно и во ве́ки веко́в. Ами́нь.

И абие: Прииди́те поклони́мся: трижды.

Псалом 50.

Поми́луй мя, Бо́же, по вели́цей ми́лости Твоей, и по мно́жеству щедро́т Твоих очи́сти беззако́ние мое. Наипа́че омы́й мя от беззако́ния моего́, и от греха́ моего очи́сти мя. Я́ко беззако́ние мое аз зна́ю, и грех мой предо мно́ю есть вы́ну. Тебе еди́ному согреши́х и лука́вое пред Тобою сотвори́х, я́ко да оправди́шися во словесе́х Твоих, и победи́ши, внегда́ суди́ти Ти. Се бо в беззако́ниих зача́т есмь, и во гресе́х роди́ мя ма́ти моя. Се бо и́стину возлюби́л еси́, безве́стная и та́йная прему́дрости Твоея яви́л ми еси́. Окропи́ши мя иссо́пом, и очи́щуся, омы́еши мя, и па́че сне́га убелю́ся. Слу́ху моему́ да́си ра́дость и весе́лие, возра́дуются ко́сти смире́нныя. Отврати́ лице́ Твое от грех моих и вся беззако́ния моя очи́сти. Се́рдце чи́сто сози́жди во мне, Бо́же, и дух прав обнови́ во утро́бе моей. Не отве́ржи мене́ от лица́ Твоего, и Ду́ха Твоего Свята́го не отыми́ от мене́. Возда́ждь ми ра́дость спасе́ния Твоего, и Духом Влады́чним утверди́ мя. Научу́ беззако́нныя путе́м Твоим, и нечести́вии к Тебе обратя́тся. Изба́ви мя от крове́й, Бо́же, Бо́же спасе́ния моего, возра́дуется язы́к мой пра́вде Твоей. Го́споди, устне́ мои отве́рзеши, и уста́ моя возвестя́т хвалу́ Твою. Я́ко а́ще бы восхоте́л еси́ же́ртвы, дал бых у́бо: всесожже́ния не благоволи́ши. Же́ртва Бо́гу дух сокруше́н: се́рдце сокруше́нно и смире́нно Бог не уничижи́т. Ублажи́, Го́споди, благоволе́нием Твоим Сио́на, и да сози́ждутся сте́ны Иерусали́мския. Тогда́ благоволи́ши же́ртву пра́вды, возноше́ние и всесожега́емая; тогда возложа́т на олта́рь Твой тельцы́.

Псалом 101.

Го́споди, услы́ши моли́тву мою, и вопль мой к Тебе́ да прии́дет. Не отврати́ лица́ Твоего от мене́: во́ньже а́ще день скорблю́, приклони́ ко мне у́хо Твое: во́ньже а́ще день призову́ Тя, ско́ро услы́ши мя. Я́ко исчезо́ша я́ко дым дни́е мои, и ко́сти моя я́ко суши́ло сосхо́шася. Уя́звен бых я́ко трава́, и и́зсше се́рдце мое, я́ко забы́х сне́сти хлеб мой. От гла́са воздыха́ния моего прильпе́ кость моя пло́ти моей. Уподо́бихся нея́сыти пусты́нней, бых я́ко нощны́й вран на ны́рищи. Бдех и бых я́ко пти́ца осо́бящаяся на зде. Весь день поноша́ху ми врази́ мои, и хва́лящии мя мною кленя́хуся. Зане́ пе́пел я́ко хлеб ядя́х, и питие́ мое с пла́чем растворя́х. От лица́ гне́ва Твоего и я́рости Твоея́: я́ко возне́с низве́ргл мя еси́. Дни́е мои я́ко сень уклони́шася, и аз я́ко се́но изсхо́х. Ты же, Го́споди, во век пребыва́еши, и па́мять Твоя в род и род. Ты воскре́с уще́дриши Сио́на, я́ко вре́мя уще́дрити его, я́ко прии́де вре́мя. Я́ко благоволи́ша раби́ Твои ка́мение его, и персть его уще́дрят. И убоя́тся язы́цы и́мене Госпо́дня, и вси ца́рие зе́мстии сла́вы Твоея́. Я́ко сози́ждет Госпо́дь Сио́на, и яви́тся во сла́ве Своей. Призре́ на моли́тву смире́нных, и не уничижи́ моле́ния их. Да напи́шется сие́ в род ин, и лю́дие зи́ждемии восхва́лят Го́спода. Я́ко прини́че с высоты́ святы́я Своея́, Госпо́дь с небесе́ на зе́млю призре́, услы́шати воздыха́ние окова́нных, разреши́ти сы́ны умерщвле́нных, возвести́ти в Сио́не и́мя Госпо́дне, и хвалу́ Его во Иерусали́ме. Внегда́ собра́тися лю́дем вку́пе и царе́м, е́же рабо́тати Го́сподеви. Отвеща́ Ему на пути́ кре́пости Его: умале́ние дней моих возвести́ ми. Не возведи́ мене́ в преполове́ние дней мои́х: в ро́де родо́в ле́та Твоя. В нача́лех Ты, Го́споди, зе́млю основа́л еси́, и дела́ руку́ Твоею суть небеса́. Та поги́бнут, Ты же пребыва́еши, и вся я́ко ри́за обетша́ют, и я́ко оде́жду свие́ши я́, и изменя́тся. Ты же то́йжде еси́, и ле́та Твоя не оскуде́ют. Сы́нове раб Твоих вселя́тся, и се́мя их во век испра́вится.

Молитва Манассии, царя иудейска:

Го́споди Вседержи́телю, Бо́же оте́ц на́ших, Авраа́мов, и Исаа́ков, и Иа́ковль, и се́мене их пра́веднаго, сотвори́вый не́бо и зе́млю со все́ю ле́потою их, связа́вый мо́ре сло́вом повеле́ния Твоего́, заключи́вый бе́здну, и запеча́тствовавый ю́ стра́шным и сла́вным и́менем Твои́м, его́же вся боя́тся, и трепе́щут от лица́ си́лы Твоея́, я́ко непостоя́нно великоле́пие сла́вы Твоея́, и нестерпи́м гнев е́же на гре́шники преще́ния Твоего́, безме́рна же и неизсле́дованна ми́лость обеща́ния Твоего́: Ты бо еси́ Госпо́дь Вы́шний, благоутро́бен, долготерпели́в, и многоми́лостив, и ка́яйся о зло́бах челове́ческих. Ты, Го́споди, по мно́жеству бла́гости Твоея́, обеща́л еси́ покая́ние и оставле́ние согреши́вшим Тебе́, и мно́жеством щедро́т Твои́х, определи́л еси́ покая́ние гре́шником во спасе́ние. Ты у́бо, Го́споди Бо́же сил, не положи́л еси́ покая́ние пра́ведным, Авраа́му, и Исаа́ку, и Иа́кову, не согреши́вшим Тебе́: но положи́л еси́ покая́ние на мне гре́шнем, зане́ согреши́х па́че числа́ песка́ морска́го. Умно́жишася беззако́ния моя, Го́споди, умно́жишася беззако́ния моя, и несмь досто́ин воззре́ти, и ви́дети высоту́ небе́сную, от мно́жества непра́вд мои́х, сля́чен есмь мно́гими у́зами желе́зными, во е́же не возвести́ главы́ моея́, и несть ми ослабле́ния: зане́ прогне́вах я́рость Твою́, и лука́вое пред Тобо́ю сотвори́х, не сотвори́вый во́ли Твоея́, и не сохрани́вый повеле́ний Твоих. И ны́не приклоня́ю коле́на се́рдца, тре́буя от Тебе́ бла́гости. Согреши́х, Го́споди, согреши́х, и беззако́ния моя аз вем: но прошу́ моля́ся, осла́би ми Го́споди, осла́би ми, и не погуби́ мене́ со беззако́ньми мои́ми, ниже́ в век враждова́в соблюде́ши зол мои́х, ниже́ осу́диши мя в преиспо́дних земли́. Зане́ Ты еси́, Бо́же, Бог ка́ющихся, и на мне яви́ши всю бла́гость Твою́, я́ко недосто́йна су́ща спасе́ши мя, по мно́зей ми́лости Твое́й, и восхвалю́ Тя вы́ну во днех живота́ моего́. Я́ко Тя пое́т вся си́ла небе́сная, и Твоя́ есть сла́ва во ве́ки веко́в. Ами́нь.

Таже: Трисвятое по Отче наш: Священник: Яко Твое есть Царство: И мы: Аминь.

Тропари сия, глас 6: Поми́луй нас, Го́споди, поми́луй нас: вся́каго бо отве́та недоуме́юще, сию́ Ти моли́тву, я́ко Влады́це, гре́шнии прино́сим, поми́луй нас.

Сла́ва: Го́споди, поми́луй нас: на Тя бо упова́хом, не прогне́вайся на ны зело́, ниже́ помяни́ беззако́ний на́ших, но при́зри и ны́не я́ко Благоутро́бен, и изба́ви ны от враг на́ших: Ты бо еси́ Бог наш, и мы лю́дие Твои́, вси дела́ руку́ Твое́ю, и имя Твое́ призыва́ем.

И ны́не: Милосе́рдия две́ри отве́рзи нам, Благослове́нная Богоро́дице, наде́ющиися на Тя да не поги́бнем, но да изба́вимся Тобо́ю от бед: Ты бо еси́ спасе́ние ро́да христиа́нскаго.

Го́споди, поми́луй (40 раз). Сла́ва и ны́не: Честне́йшую: И́менем Госпо́дним:

Священник: Моли́твами святы́х оте́ц на́ших: И мы: Ами́нь.

И молитву:

Влады́ко Бо́же, О́тче Вседержи́телю, Го́споди, Сы́не Единоро́дный, Иису́се Христе́, и Святы́й Ду́ше, Еди́но Божество́, Еди́на Си́ла, поми́луй мя, гре́шнаго, и и́миже ве́си судьба́ми, спаси́ мя, недосто́йнаго раба́ Твоего́, я́ко благослове́н еси́ во ве́ки веко́в. Ами́нь.

И абие: Прииди́те поклони́мся: трижды.

Псалом 142.

Го́споди, услы́ши моли́тву мою, внуши́ моле́ние мое во и́стине Твоей, услы́ши мя в пра́вде Твоей и не вни́ди в суд с рабо́м Твоим, я́ко не оправди́тся пред Тобою всяк живы́й. Я́ко погна́ враг ду́шу мою, смири́л есть в зе́млю живо́т мой, посади́л мя есть в те́мных, я́ко ме́ртвыя ве́ка. И уны́ во мне дух мой, во мне смяте́ся се́рдце мое. Помяну́х дни дре́вния, поуча́хся во всех де́лех Твоих, в творе́ниих руку́ Твоею поуча́хся. Возде́х к Тебе ру́це мои, душа́ моя, я́ко земля́ безво́дная Тебе. Ско́ро услы́ши мя, Го́споди, исчезе́ дух мой, не отврати́ лица́ Твоего от мене́, и уподо́блюся низходя́щим в ров. Слы́шану сотвори́ мне зау́тра ми́лость Твою, я́ко на Тя упова́х. Скажи́ мне, Го́споди, путь, во́ньже пойду́, я́ко к Тебе взях ду́шу мою. Изми́ мя от враг мои́х, Го́споди, к Тебе прибего́х. Научи́ мя твори́ти во́лю Твою, я́ко Ты еси́ Бог мой. Дух Твой Благи́й наста́вит мя на зе́млю пра́ву. И́мене Твоего ради, Го́споди, живи́ши мя, пра́вдою Твое́ю изведе́ши от печа́ли ду́шу мою. И ми́лостию Твоею потреби́ши враги́ моя и погуби́ши вся стужа́ющия души́ моей, я́ко аз раб Твой есмь.

Славословие вседневное.

Сла́ва в вы́шних Бо́гу, и на земли́ мир, в челове́цех благоволе́ние. Хва́лим Тя, благослови́м Тя, кла́няем Ти ся, славосло́вим Тя, благодари́м Тя, вели́кия ради сла́вы Твоея́. Го́споди Царю́ Небе́сный, Бо́же О́тче Вседержи́телю, Го́споди Сы́не Единоро́дный Иису́се Христе́ и Святы́й Ду́ше. Го́споди Бо́же, А́гнче Бо́жий, Сы́не Оте́чь, взе́мляй грех ми́ра, поми́луй нас: взе́мляй грехи́ ми́ра, приими́ моли́тву на́шу. Седя́й одесну́ю Отца́, поми́луй нас. Я́ко Ты еси́ еди́н Свят, Ты еси́ еди́н Госпо́дь, Иису́с Христо́с, в сла́ву Бо́га Отца́. Ами́нь.

На вся́ку нощь благословлю́ Тя, и восхвалю́ и́мя Твое́ во ве́ки и в век ве́ка.

Го́споди, прибе́жище был еси́ нам в род и род. Аз рех: Го́споди, поми́луй мя, исцели́ ду́шу мою́, я́ко согреши́х Тебе́. Го́споди, к Тебе́ прибего́х, научи́ мя твори́ти во́лю Твою́, я́ко Ты еси́ Бог мой: я́ко у Тебе́ исто́чник живота́, во све́те Твое́м у́зрим свет. Проба́ви ми́лость Твою ве́дущим Тя.

Сподо́би, Го́споди, в нощь сию, без греха́ сохрани́тися нам. Благослове́н еси́, Го́споди Бо́же оте́ц на́ших, и хва́льно и просла́влено и́мя Твое́ во ве́ки. Ами́нь.

Бу́ди, Го́споди, ми́лость Твоя́ на нас, я́коже упова́хом на Тя. Благослове́н еси́, Го́споди, научи́ мя оправда́нием Твои́м. Благослове́н еси́, Влады́ко, вразуми́ мя оправда́нием Твои́м. Благослове́н еси́, Святы́й, просвети́ мя оправда́нии Твои́ми.

Го́споди, ми́лость Твоя́ во век, дел руку́ Твое́ю не пре́зри. Тебе́ подоба́ет хвала́, Тебе́ подоба́ет пе́ние, Тебе́ сла́ва подоба́ет, Отцу́ и Сы́ну и Свято́му Ду́ху, ны́не и при́сно и во ве́ки веко́в. Ами́нь.

Посем Трисвятое по Отче наш: Священник: Яко Твое есть Царство: И мы: Аминь.

Тропарь велегласно и косно, во глас 6:

Первый Лик: Го́споди сил, с на́ми бу́ди, ино́го бо ра́зве Тебе́ помо́щника в ско́рбех не и́мамы: Го́споди сил, поми́луй нас.

Вторый лик: отвещает тожде.

Стих: Хвали́те Бо́га во святы́х Его́, хвали́те Его́ во утверже́нии си́лы Его́.

Го́споди сил, с на́ми бу́ди, ино́го бо ра́зве Тебе́ помо́щника в ско́рбех не и́мамы: Го́споди сил, поми́луй нас. (На всякий стих)

Стих: Хвали́те Его́ на си́лах Его, хвали́те Его по мно́жеству вели́чествия Его.

Стих: Хвали́те Его́ во гла́се тру́бнем, хвали́те Его во псалти́ри и гу́слех.

Стих: Хвали́те Его́ в тимпа́не и ли́це, хвали́те Его во стру́нах и орга́не.

Стих: Хвали́те Его в кимва́лех доброгла́сных, хвали́те Его в кимва́лех восклица́ния: вся́кое дыха́ние да хва́лит Го́спода.

Таже оба лика:

Стих: Хвали́те Бо́га во святы́х Его́, хвали́те Его́ во утверже́нии си́лы Его́.

Го́споди сил, с на́ми бу́ди:

Сла́ва: Го́споди, а́ще не бы́хом святы́я Твоя́ име́ли моли́твенники, и благосты́ню Твою́, ми́лующую нас, ка́ко сме́ли бы́хом, Спа́се, пе́ти Тя, Его́же славосло́вят непреста́нно А́нгели? Сердцеве́дче, пощади́ ду́ши на́ша.

И ны́не: Мно́гая мно́жества моих, Богоро́дице, прегреше́ний, к Тебе́ прибего́х, Чи́стая, спасе́ния тре́буя: посети́ немощству́ющую мою ду́шу, и моли́ Сы́на Твоего́, и Бо́га на́шего, да́ти ми оставле́ние, я́же соде́ях лю́тых, еди́на Благослове́нная.

Всесвята́я Богородице, во вре́мя живота́ моего́ не оста́ви мене́, челове́ческому предста́тельству не вве́ри мя: но Сама́ заступи́ и поми́луй мя.

Все упова́ние мое́ на Тя возлага́ю, Ма́ти Бо́жия, сохрани́ мя под кро́вом Твои́м.

Го́споди, поми́луй (40 раз). И́же на вся́кое время: Го́споди, поми́луй (Трижды). Сла́ва и ны́не: Честне́йшую: И́менем Госпо́дним:

Священник: Бо́же, уще́дри ны: Чтец: Ами́нь.

И глаголет священник молитву святаго Ефрема, якоже предписася.

Посем Трисвятое по Отче наш: Священник: Яко Твое есть Царство: И мы: Аминь. Го́споди, поми́луй (12 раз).

И молитва молебная ко Пресвятей Богоро́дице, Павла монаха обители Евергетиды, сиречь, Благодетельницы

Нескве́рная, Небла́зная, Нетле́нная, Пречи́стая, Чи́стая Де́во, Богоневе́сто Влады́чице, я́же Бо́га Сло́ва челове́ком пресла́вным Твои́м рождество́м соедини́вшая, и отри́нувшееся естество́ ро́да на́шего небе́сным совоку́пльшая, я́же ненаде́жных еди́на наде́жда и бори́мых по́моще, гото́вое заступле́ние к Тебе́ притека́ющих, и всех христиа́н прибе́жище: не гнуша́йся мене́ гре́шнаго, скве́рнаго, скве́рными по́мыслы, и словесы́, и дея́ньми всего́ себе́ непотре́бна сотво́рша, и ра́зумом ле́ности сласте́й жития́ раба́ бы́вша. Но я́ко человеколюби́ваго Бо́га Ма́ти, человеколю́бие умилосе́рдися о мне гре́шнем и блу́днем, и приими́ мое е́же от скве́рных усте́н приноси́мое Тебе́ моле́ние, и Твоего́ Сы́на, и на́шего Влады́ку и Го́спода, ма́тернее Твое́ дерзнове́ние употребля́ющи, моли́, да отве́рзет и мне человеколю́бныя утро́бы Своея́ бла́гости, и презре́в моя безчи́сленная прегреше́ния, обрати́т мя к покая́нию, и Своих за́поведей де́лателя иску́сна яви́т мя. И предста́ни мне при́сно, я́ко ми́лостивая и милосе́рдая, и благолюби́вая, в настоя́щем у́бо житии́ те́плая Предста́тельнице и Помо́щнице, сопроти́вных наше́ствия отгоня́ющи, и ко спасе́нию наставля́ющи мя: и во вре́мя исхо́да моего́ окая́нную мою́ ду́шу соблюда́ющи, и те́мныя зра́ки лука́вых бесо́в дале́че от нея́ отгоня́ющи, в страшный же день суда́ ве́чныя мя избавля́ющи му́ки, и неизрече́нныя сла́вы Твоего́ Сы́на и Бо́га на́шего, насле́дника мя показу́ющи. Ю́же и да улучу́, Влады́чице моя, Пресвята́я Богоро́дице, Твои́м хода́тайством и заступле́нием, благода́тию и человеколю́бием Единоро́днаго Сы́на Твоего́, Го́спода и Бо́га и Спа́са на́шего Иису́са Христа́: Ему́же подоба́ет вся́кая сла́ва, че́сть и поклоне́ние, со Безнача́льным Его Отце́м и Пресвяты́м и Благи́м и Животворя́щим Его Ду́хом, ны́не и при́сно и во ве́ки веко́в. Ами́нь.

Молитва иная ко Господу нашему Иисусу Христу, Антиоха монаха Панде́кта:

И даждь нам, Влады́ко, на сон гряду́щим, поко́й те́ла и души́: и сохрани́ нас от мра́чнаго сна грехо́внаго, и от вся́каго те́мнаго и нощна́го сладостра́стия, укроти́ стремле́ния страсте́й, угаси́ разжже́нныя стре́лы лука́ваго, я́же на ны льсти́вно дви́жимыя. Пло́ти на́шея воста́ния утоли́, и всякое земно́е и веще́ственное на́ше мудрова́ние успи́, и да́руй нам, Бо́же, бодр ум, целому́др по́мысл, се́рдце трезвя́щееся, сон лего́к, и вся́каго сатанина́ мечта́ния измене́н. Возста́ви же нас во вре́мя моли́твы утвержде́ны в за́поведех Твои́х, и память суде́б Твои́х в себе́ тве́рду иму́ща: всено́щное славосло́вие нам да́руй, во е́же пе́ти, и благослови́ти, и сла́вити пречестно́е и великоле́пое и́мя Твое́, Отца́ и Сы́на и Свята́го Ду́ха, ны́не и при́сно и во ве́ки веко́в. Ами́нь.

Пресла́вная Присноде́во, Ма́ти Христа́ Бо́га, принеси́ на́шу моли́тву Сы́ну Твоему́ и Бо́гу на́шему, да спасе́т Тобо́ю ду́ши на́ша.

Молитва иная, святаго Иоанникия:

Упова́ние мое́ Оте́ц, прибе́жище мое́ Сын, покро́в мой Дух Святы́й, Тро́ице Свята́я, сла́ва Тебе́.

Священник: Сла́ва Тебе́, Христе́ Бо́же, Упова́ние наше, сла́ва Тебе́.

Лик: Сла́ва и ны́не: Го́споди, поми́луй (Трижды). Благослови́.

И нам на землю приклоншимся, священник глаголет молитву:

Влады́ко Многоми́лостиве, Го́споди Иису́се Христе́, Бо́же наш, моли́твами Всепречи́стыя Влады́чицы на́шея Богоро́дицы и Присноде́вы Мари́и, си́лою Честна́го и Животворя́щаго Креста́, предста́тельствы честны́х небе́сных сил безпло́тных, честна́го сла́внаго Проро́ка, Предте́чи и Крести́теля Иоа́нна, святы́х сла́вных и всехва́льных апо́стол, святы́х сла́вных и добропобе́дных му́чеников, преподо́бных и богоно́сных оте́ц на́ших, святы́х и пра́ведных Богооте́ц Иоаки́ма и А́нны, и всех Твои́х святы́х, благоприя́тну сотвори́ моли́тву на́шу, да́руй нам оставле́ние прегреше́ний на́ших, покры́й нас кро́вом крилу́ Твое́ю, отжени́ от нас вся́каго врага́ и супоста́та, умири́ на́шу жи́знь, Го́споди, поми́луй нас, и мир Твой, и спаси́ ду́ши на́ша, я́ко Благ и Человеколю́бец.

По молитве же нам воставшим, глаголет священник:

Благослови́те, отцы́ святи́и, прости́те ми гре́шному, ели́ка согреши́х сло́вом, де́лом, помышле́нием и все́ми мои́ми чу́вствы.

И отвещают людие:

Бог прости́т ти, о́тче святы́й.

Священник же глаголет ектению:

Помо́лимся о Вели́ком Господи́не и отце́ на́шем Святе́йшем Патриа́рхе имярек, и о Господи́не нашем Преосвяще́ннейшем митрополи́те (или архиепи́скопе, или епи́скопе) имярек, и всей во Христе братии нашей.

И мы: Го́споди, поми́луй, на всякий стих.

О Богохрани́мей стране́ на́шей, власте́х и во́инстве ея.

О ненави́дящих и любящих нас.

О ми́лующих и служа́щих нам.

О запове́давших нам, недосто́йным, моли́тися о них.

О избавле́нии плене́нных.

О отше́дших отце́х и бра́тиях на́ших.

О в мо́ри пла́вающих.

О в не́мощех лежа́щих.

Помо́лимся и о изоби́лии плодо́в земны́х.

И о вся́кой души́ христиа́н правосла́вных.

Ублажи́м правосла́вныя архиере́и и кти́торы свята́го хра́ма сего́ (святыя обители сия).

Роди́тели на́ша, и вся пре́жде отше́дшия отцы́ и бра́тию на́шу, зде лежа́щия и повсю́ду, правосла́вныя.

Священник: Рцем и о себе́ саме́х.

И мы: Го́споди, поми́луй (Трижды)

Священник: Моли́твами святы́х оте́ц на́ших: И мы: Ами́нь.

И начинают братия от деснаго и леваго лика по чину, един по единому, творити поклон, и просити и прияти прощение от предстоятеля, подобне глаголюще:

Благослови́, о́тче святы́й, и прости́ мя, гре́шнаго. И прочая.

Стоящу предстоятелю посреди церкве, дондеже исполнятся вся. И приемше прощение от предстоятеля, отходим в келии наша, глаголюще молитву сию, я́же и от всякаго человека глаголется:

Ненави́дящих и оби́дящих нас прости́, Го́споди, Человеколю́бче. Благотворя́щим благосотвори́. Бра́тиям и сро́дником на́шим да́руй я́же ко спасе́нию проше́ния и жизнь ве́чную. В не́мощех су́щия посети́ и исцеле́ние да́руй. И́ же в мо́ри упра́ви. С путеше́ствующими спутеше́ствуй. Служа́щим и ми́лующим нас, грехо́в оставле́ние да́руй. Запове́давших нам, недосто́йным, моли́тися о них, поми́луй по вели́цей Твое́й ми́лости. Помяни́, Го́споди, пре́жде усо́пшия отцы́ и бра́тию на́шу, и упоко́й я́, иде́же присеща́ет свет лица́ Твоего́. Помяни́, Го́споди, бра́тий на́ших плене́нных и изба́ви я́ от вся́каго обстоя́ния. Помяни́, Го́споди, плодонося́щих и доброде́лающих во святы́х Твои́х це́рквах, и даждь им я́же ко спасе́нию проше́ния и жизнь ве́чную. Помяни́, Го́споди, и нас, смире́нных и гре́шных и недосто́йных раб Твои́х, и просвети́ наш ум све́том ра́зума Твоего́, и наста́ви нас на стезю́ за́поведей Твои́х. Моли́твами Пречи́стыя Влады́чицы на́шея Богоро́дицы и Присноде́вы Мари́и и всех Твои́х святы́х. Я́ко благослове́н еси́ во ве́ки веко́в. Ами́нь.

Сей чин бывает во всю святую Четыредесятницу в Повечериях.

Ведомо буди, предстоятелю стих глаголющу, мы: Благослови́, отвещаваем, приемше прощение. Подобает же екклисиарху и сие́ смотрити прилежно, да егда Повечерия отпущают быти знамению дне, сиречь прежде сомрака. Се убо я́ко предписася, един день святых постов прилежно испытавше, предложихом любви вашей, количество пения, и в нем воображенныя от святых отцев поклоны, я́же несть лепо презирати, ниже великому законоположителю. Количество же дненощных бываемых в церкви поклонов, суть 300, кроме Полунощницы. Прияхом же в Палестине и в своих келлиях коемуждо пети Псалтирь: и могущии убо совершают ю дненощно: ови же трижды в седмице: ови же дважды. Поклоны же творити, елики коемуждо по своей силе предстоятель вообразит.

Служба во вторник первой седмицы святого Великого поста

Последование Утрени во вторник первой седмицы

Иерей творит обычное метание настоятелю, и входит во святый олтарь, и прием кадильницу, станет пред святою трапезою, и кадя крестообразно, возгласит: Благослове́н Бог наш: И нам отвещавшим: Ами́нь, исходит иерей и кадит. А уставленный псалмопевец глаголет: Трисвятое, без метаний. По О́тче наш, возглашает иерей: Я́ко Твое́ есть Ца́рство: и по амине, Го́споди поми́луй, 12. Прииди́те поклони́мся: трижды, без метаний. И псалом 19 и 20. По конце псалмов, Трисвятое, без метаний. По О́тче наш: Тропари обычныя. Сим глаголемым, кадит иерей святый олтарь, и всю церковь. Таже, ектения: Поми́луй нас Бо́же: Таже, О вели́ком господи́не и отце́ на́шем святе́йшем патриа́рхе: Возглас: Я́ко ми́лостив и человеколю́бец: Чтец: Ами́нь. И глаголет: И́менем Госпо́дним благослови́ о́тче. И абие иерей: Сла́ва Святе́й, и Единосу́щней: Брат же, егоже есть день, став на урече́нном месте, глаголет шестопсалмие.

По скончании шестопсалмия, Сла́ва, и ны́не, Аллилуиа, трижды. Ектения великая: Ми́ром Го́споду помо́лимся: И возглашает диакон, аще есть, или священник (по гласу Октоиха): Аллилу́иа, аллилу́иа, аллилу́иа. И по коемждо стихе, Аллилу́иа, трижды.

Стих 1: От но́щи у́тренюет дух мой к Тебе́, Бо́же, зане́ свет повеле́ния Твоя́ на земли́.

Стих 2: Пра́вде научи́теся живу́щии на земли́.

Стих 3: Зависть прии́мет лю́ди ненака́занныя.

Стих 4: Приложи́ им зла, Го́споди, приложи́ зла сла́вным земли́.

Таже Троичны Октоиха прилучившагося гласа (зри Приложение).

По первом тропаре лик поет: Свят, Свят, Свят еси́ Бо́же наш, моли́твами Предте́чи Твоего́ поми́луй на́с.

По втором: Свят, Свят, Свят еси́ Бо́же наш, моли́твами всех святы́х Твои́х поми́луй на́с.

По третьем: Свят, Свят, Свят еси́ Бо́же, Богородицею поми́луй нас.

Лик: Го́споди, поми́луй (Трижды). Слава:

Чтец: И ныне:

И чтется кафисма 10-я.

По 1-м стихословии седальны умилительныя Осмогласника прилучившагося гласа (зри Приложение). Аще же прилучится Минеи святый, имеяй кондак, мученичен Октоиха (зри Приложение) чтется зде с припевом: Ди́вен Бог во святы́х Свои́х, Бог Изра́илев.

Лик: Го́споди, поми́луй (Трижды). Слава:

Чтец: И ныне:

И чтется кафисма 11-я.

По 2-м стихословии седален Триоди, глас 2.

Подобен: Преблагослове́нна:

Преблагослове́нна благода́ть всечестна́го поста́: Моисе́й бо тем просла́вися, и зако́н в пи́смени на скрижа́лех прия́т, огня́ си́льнейшии о́троцы ю́нии яви́шася. В том у́бо погаси́м плотски́я стра́сти пламене́ющия, Христу́ Спа́су вопию́ще: обраще́ние нам всем да́руй, и изба́ви гее́нны.

Сла́ва: иный, глас тойже. Подобен: Милосе́рдия су́щи:

Покая́ния наста́ вре́мя, воздержа́ния покажи́ плоды́, о душе́ моя́! Воззри́ к преждепока́явшимся, воззови́ Христу́: согреши́х, спаси́ мя, я́коже спасл еси́, Влады́ко, мытаря́, воздохну́вша от се́рдца, Благи́й, еди́н сый Многоми́лостивый.

И ныне, Богородичен: Предста́тельство те́плое христиа́н, Сына Твоего́ моли́ при́сно, Богоро́дице, вся́каго злоде́йства и лю́тости изба́вити нас бори́теля, и да́ти нам проще́ние, и́хже согреши́хом, благоутро́бия ра́ди щедро́т, Твои́ми моли́твами, Ма́ти Де́во.

Лик: Го́споди, поми́луй (Трижды). Слава:

Чтец: И ныне:

И чтется кафисма 12-я.

По 3-м стихословии седален Триоди, глас 5. Подобен: Го́споди, ча́шу му́ки:

Го́споди, спаси́тельное воздержа́ние двоеде́нствующе вопие́м Ти: умили́ сердца́ нас, рабо́в Твои́х, и приими́ су́щия со стра́хом моли́твы на́ша, подая́ нам благотече́нное поста́ по́прище, очище́ние и ве́лию ми́лость.

Сла́ва, повторяем тойже: Го́споди, спаси́тельное воздержа́ние:

И ны́не, Богородичен. Подобен: Собезнача́льное Сло́во:

Цвет Боже́ственный, Ко́реню прозя́бший, киво́те, и све́щниче, и ста́мно всезлата́я, Святая трапе́зо, хлеб живота́ нося́щая, я́ко Сы́на Твоего́ и Бо́га умоли́ Его́, со святы́м Предте́чею, е́же уще́дрити и спасти́, Богоро́дицу испове́дающия Тя.

Лик: Го́споди, поми́луй (Трижды). Слава:

Чтец: И ныне:

Таже чтение в Лавсаице. Псалом 50. И обычная молитва: Спаси́, Бо́же, лю́ди Твоя́: Го́споди, поми́луй, 12. Возглас: Ми́лостию и щедро́тами, и человеколю́бием:

Посем поем канон Минеи и Триоди.

Песнь 1

Лик поет ирмос Минеи святаго.

К тропарем стихи припеваются по ликом сии:

Стих: Госпо́дь ца́рствуяй ве́ки, и на век, и еще́, егда́ вни́де конь фарао́нов с колесни́цами и вса́дники в мо́ре.

И чтется 1-й тропарь канона Минеи святаго.

Стих: И наведе́ на ня Госпо́дь во́ду морску́ю, сы́нове же Изра́илевы проидо́ша су́шею посреде́ мо́ря.

И 2-й тропарь канона Минеи святаго.

Сла́ва: 3-й тропарь канона Минеи святаго.

И ны́не: Богородичен канона Минеи святаго.

Песнь 2

Стихословится вторая песнь Псалтиря:

Вонми́, не́бо, и возглаго́лю, и да слы́шит земля́ глаго́лы уст мои́х.

Да ча́ет я́ко дождь веща́ние мое́, да сни́дут я́ко роса́ глаго́ли мои.

Я́ко ту́ча на тро́скот, и я́ко и́ней на се́но, я́ко и́мя Госпо́дне призва́х, дади́те вели́чие Бо́гу на́шему.

Бог, и́стинна дела́ Его́, и вси путие́ Его́ суд.

Бог ве́рен, и несть непра́вды в Нем, пра́веден и преподо́бен Госпо́дь.

Согреши́ша, не того́ ча́да поро́чная, ро́де стропти́вый и развраще́нный, сия ли Го́сподеви воздаете́?

Си́и лю́дие бу́и и нему́дри, не сам ли сей Оте́ц твой стяжа́ тя, и сотвори́ тя, и созда́ тя?

Помяни́те дни ве́чныя, разуме́йте ле́та ро́да родо́в.

Вопроси́ отца́ твоего́, и возвести́т тебе́, ста́рцы твоя́, и реку́т ти.

Егда́ разделя́ше Вы́шний язы́ки, я́коже разсе́я сы́ны Ада́мовы.

Поста́ви преде́лы язы́ков по числу́ А́нгел Бо́жиих.

И бысть часть Госпо́дня, лю́дие Его́ Иа́ков, у́же насле́дия Его Изра́иль.

Удовли́ его в пусты́ни, в жа́жди зно́я в безво́дне.

Обы́де его́, и наказа́ его́, и сохрани́ его́, я́ко зе́ницу о́ка.

Я́ко оре́л покры́ гнездо́ свое́, и на птенцы́ своя́ возжеле́.

Просте́р криле́ свои́, и прия́т я́, и подъя́т я́ на ра́му свое́ю.

Госпо́дь еди́н вожда́ше я́, и не бе с ни́ми бог чу́ждь.

Возведе́ я́ на си́лу земли́, насы́ти я́ жит се́льных.

Сса́ше мед из ка́мене, и еле́й от тве́рда ка́мене.

Ма́сло кра́вие, и млеко́ о́вчее, с ту́ком а́гнчим и о́вним, сыно́в ю́нчих, и ко́злих, с ту́ком пшени́чным, и кровь гро́здову пия́ху вино́.

И яде́ Иа́ков, и насы́тися, и отве́ржеся возлю́бленный.

У ты́, утолсте́, разшире́ и оста́ви Бо́га сотво́ршаго его́, и отступи́ от Бо́га Спа́са своего́.

Прогне́ваша Мя о чужи́х, и в ме́рзостех свои́х преогорчи́ша Мя.

Пожро́ша бесово́м, а не Бо́гу, бого́м, и́хже не ве́деша, но́ви и секра́ти приидо́ша, и́хже не ве́деша отцы́ их.

Бо́га ро́ждшаго тя оста́вил еси́, и забы́л еси́ Бо́га пита́ющаго тя.

И ви́де Госпо́дь, и возревнова́, и раздражи́ся за гнев сыно́в их и дще́рей.

И рече́: отвращу́ лице́ Мое́ от них и покажу́, что бу́дет им напосле́док.

Я́ко род развраще́н есть, сы́нове и́мже несть ве́ры в них.

Ти́и раздражи́ша Мя не о Бо́зе, прогне́ваша Мя во и́долех свои́х.

И Аз раздражу́ я́ не о язы́це, о язы́це же неразу́мливе прогне́ваю я́.

Я́ко ого́нь возгор'ится от я́рости Моея́, разжже́тся до а́да преиспо́дняго.

Сне́ст зе́млю и жи́та ея́, попали́т основа́ния гор.

Соберу́ на них зла́я, и стре́лы Моя сконча́ю в них.

Та́юще гла́дом, и снедь птиц, и горб неисце́лен.

Зу́бы звере́й послы́ в ня, с я́ростию пресмыка́ющихся по земли́.

Отвне́ безча́дит я́ меч, и от храмо́в их страх: ю́ноша с девою, ссу́щее с соверше́нным ста́рцем.

Рех: разсе́ю я́, уста́влю же от челове́к па́мять их.

А́ще не за гнев враго́в, да не долголе́тствуют, и да не наля́гут супоста́ти.

Да не реку́т: рука́ на́ша высока́, и не Госпо́дь сотвори́ сия́ вся.

Я́ко язы́к погуби́вый сове́т есть, и несть в них худо́жества.

Не смы́слиша разуме́ти сия́ вся, да прии́мут во гряду́щее ле́то.

Ка́ко поже́нет еди́н ты́сящи, и два дви́гнета тьмы.

А́ще не Бог отда́ст я́, и Госпо́дь преда́ст я́?

Не суть бо бо́зи их, я́ко Бог наш: врази́ же на́ши неразу́мливи.

От виногра́дов бо содо́мских виногра́д их, и розга́ их от Гомо́рры.

Грозд их, грозд же́лчи, грозд го́рести их.

Я́рость змие́в вино́ их и я́рость а́спидов неисце́льна.

Не сия́ ли вся собра́шася у Мене́ и запечатле́шася в сокро́вищах Мои́х?

В день отмще́ния возда́м, во вре́мя внегда́ соблазни́тся нога́ их.

Я́ко близ день поги́бели их, и предстоя́т гото́вая вам.

Я́ко су́дит Госпо́дь лю́дем Свои́м, и о рабе́х Своих умоле́н бу́дет.

Ви́де бо я́ разсла́блены и иста́явша во вре́мя, и изнемо́гша.

И рече́ Госпо́дь: где суть бо́зи их, и́хже упова́ша на ня, и́хже тук жертв их ядя́сте, и пия́сте вино́ треб их?

Да воскре́снут и помо́гут вам, и бу́дут вам покрови́тели.

Ви́дите, ви́дите, я́ко Аз есмь, и не́сть бог ра́зве Мене́.

Аз убию́ и жи́ти сотворю́, поражу́ и Аз исцелю́, и несть, и́же и́змет от руку́ Мое́ю.

Я́ко воздви́гну на не́бо ру́ку Мою, и клену́ся десни́цею Мое́ю, и реку́: живу́ Аз во ве́ки.

Я́ко поострю́, я́ко мо́лнию, меч Мой, и прии́мет суд рука́ Моя.

И возда́м месть враго́м, и ненави́дящим Мя возда́м.

Упою́ стре́лы Моя́ от кро́ве, и меч Мой снест мяса́.

От кро́ве я́звенных, и плене́ния, от глав князе́й язы́ческих.

Возвесели́теся небеса́ ку́пно с Ним, и да покло́нятся Ему вси А́нгели Бо́жии.

Возвесели́теся язы́цы с людьми́ Его́, и да укрепя́тся Ему́ вси сы́нове Бо́жии.

Я́ко кровь сыно́в Своих отмща́ет и отмсти́т: и возда́ст месть враго́м, и ненави́дящим Его́ возда́ст.

И очи́стит Госпо́дь зе́млю люде́й Свои́х.

Лик поет ирмос Триоди, во глас 2:

Ирмос: Ви́дите, ви́дите, я́ко Аз есмь в мо́ри спасы́й, и в пусты́ни насы́тивый израи́льтеския лю́ди, и во́ду из ка́мене источи́вый челове́ком, да дре́вле во тлю па́дшаго поне́с, привлеку́ ко Мне за неизрече́нную ми́лость.

Припев: Сла́ва Тебе́, Бо́же наш, сла́ва Тебе́.

Трезви́ся, бо́дрствуй, воздохни́, прослези́ся, посто́м все бре́мя греха́, душе́, отве́ргни, те́плым покая́нием отбе́гни огня́, и пла́чем страсте́й плаче́вную ри́зу раздери́, оде́жду Боже́ственную прие́млющи.

К горе́ присту́пим изря́дных дея́ний поще́нием вси, долуре́вностныя оста́вльше сласте́й прило́ги: и в сомра́к вше́дше честны́х виде́ний, еди́ну у́зрим Христо́ву рачи́тельную добро́ту, обожа́еми та́йно Боже́ственными восхожде́нии.

Увы́ мне, кто бу́ду? что соде́ю, грех соде́ловая, и Влады́ки не устраша́яся безсо́вестный? сего́ ра́ди пре́жде суда́ осужде́н есмь: Правосу́де Благи́й, обрати́в мя спаси́, па́че всех челове́к Тебе́ преогорчи́вшаго.

Богородичен: Неора́нная Земле́, прорасти́вшая всех Пита́теля, отверза́ющаго ру́ку, и благоволе́нием Свои́м насыща́юща вся́кое живо́тное кре́постию Боже́ственною: утверди́ хле́бом жи́зненным ослабе́вшая сердца́ сы́тостию лю́тых на́ших прегреше́ний.

Иный трипеснец, глас 5: Прииди́те, сни́дем в клеть душе́вную, Го́сподеви моли́твы воздаю́ще, и вопию́ще: О́тче наш, И́же на небесе́х, до́лги на́ша осла́би и оста́ви, я́ко еди́н Благоутро́бен.

Души́ на́шея в посте́ ти́хое показу́юще, не се́туим вожделе́нных дней измене́ния, я́ко просия́ша нам благоче́стия исправле́ния.

Сла́ва, Троичен: Безнача́льная, Несозда́нная, Триипоста́сная Еди́нице, Госпоже́, Ца́рство веко́в, Тебе́ сла́вит, Отца́ и Сы́на и Свята́го Ду́ха, мно́жество А́нгел и все естество́ челове́ческое.

И ны́не, Богородичен: Тебе́, вседоброде́тельную сла́ву ро́да на́шего пое́м, Тобо́ю бо обожи́хомся, Де́во: ибо родила́ еси́ нам Спа́са и Бо́га Христа́, разреши́вшаго нас от кля́твы.

Припев: Сла́ва Тебе́, Бо́же наш, сла́ва Тебе́.

Кто о́гнь угаси́? кто затче́ уста́ звере́й? По́ст, о́троки из пе́щи избавле́й, и проро́ка Дании́ла от львов сне́ди: его́же лобыза́им и мы, бра́тие.

Ирмос: Ви́дите, ви́дите, я́ко Аз есмь Бог, в плоть облеки́йся во́лею Свое́ю, да спасу́ Ада́ма, от ле́сти па́дшаго в преступле́ние зми́ем.

Песнь 3

Зде ирмос Минеи святаго не поется, но поем оный по конце песни, к тропарем же стихи припеваются по чину:

Стих: Госпо́дь взы́де на небеса́ и возгреме́, Той су́дит конце́м земли́, Пра́веден сый.

И 1-й тропарь канона Минеи святаго.

Стих: И даст кре́пость царю́ на́шему, и вознесе́т рог Христа́ Своего́.

И 2-й тропарь канона Минеи святаго.

Сла́ва: 3-й тропарь канона Минеи святаго.

И ны́не: Богородичен канона Минеи святаго.

Лик поет ирмос Минеи, третия песни.

Посем ектения малая: Па́ки и па́ки:

Седален Минеи святаго (единожды).

Сла́ва, и ны́не: Богородичен егоже.

Песнь 4

Лик поет ирмос канона Минеи святаго, стихи же к тропарем припеваются по чину:

Стих: Госпо́дь Бог мой, си́ла моя, и учини́т но́зе мои́ на соверше́ние.

И 1-й тропарь канона Минеи святаго.

Стих: И на высо́кая возво́дит мя, победи́ти ми в пе́сни Его́.

И 2-й тропарь канона Минеи святаго.

Сла́ва: 3-й тропарь канона Минеи святаго.

И ны́не: Богородичен канона Минеи святаго.

Песнь 5

Лик поет ирмос канона Минеи святаго, стихи же к тропарем припеваются по чину:

Стих: Воскре́снут ме́ртвии, и воста́нут и́же во гробе́х, и возвеселя́тся и́же на земли́.

И 1-й тропарь канона Минеи святаго.

Стих: Роса́ бо, я́же от Тебе́, исцеле́ние им есть, земля́ же нечести́вых паде́т.

И 2-й тропарь канона Минеи святаго.

Сла́ва: 3-й тропарь канона Минеи святаго.

И ны́не: Богородичен канона Минеи святаго.

Песнь 6

Зде ирмос Минеи святаго не поется, но поем оный по конце песни, к тропарем же стихи припеваются по чину:

Стих: Храня́щии су́етная и ло́жная, ми́лость свою́ оста́виша.

И 1-й тропарь канона Минеи святаго.

Стих: Аз же со гла́сом хвале́ния и испове́дания пожру́ Тебе́, ели́ка обеща́х, возда́м Тебе́ во спасе́ние мое́ Го́сподеви.

И 2-й тропарь канона Минеи святаго.

Сла́ва: 3-й тропарь канона Минеи святаго.

И ны́не: Богородичен канона Минеи святаго.

Лик поет ирмос Минеи шестыя песни.

Посем ектения малая: Па́ки и па́ки:

По шестой песни чтется мученичен Октоиха прилучившагося гласа (зри Приложение). Аще же прилучится в Минеи святый имеяй кондак, тогда сей мученичен глаголем по 1-й кафисме с седальны, с припевом: Ди́вен Бог во святы́х Своих, Бог Изра́илев. Зде же глаголем кондак святаго Минеи.

Песнь 7

Лик поет ирмос канона Минеи святаго, стихи же к тропарем припеваются по чину:

Стих: Благослове́н еси́ на престоле сла́вы Ца́рствия Твоего́, препе́тый и превозноси́мый во ве́ки.

И 1-й тропарь канона Минеи святаго.

Стих: Благослове́н еси́ на тве́рди небе́сней, препе́тый и превозноси́мый во ве́ки.

И 2-й тропарь канона Минеи святаго.

Сла́ва: 3-й тропарь канона Минеи святаго.

И ны́не: Богородичен канона Минеи святаго.

Песнь 8

Благослови́те вся дела́ Госпо́дня, Го́спода, по́йте и превозноси́те Его во ве́ки.

Благослови́те А́нгели Госпо́дни, небеса́ Госпо́дня, Го́спода, по́йте и превозноси́те Его во ве́ки.

Благослови́те во́ды вся, я́же превы́ше небе́с, вся си́лы Госпо́дни, Го́спода, по́йте и превозноси́те Его во ве́ки.

Благослови́те со́лнце и ме́сяц, зве́зды небе́сныя, Го́спода, по́йте и превозноси́те Его во ве́ки.

Благослови́те всяк дождь и роса́, вси ду́си, Го́спода, по́йте и превозноси́те Его во ве́ки.

Благослови́те огнь и вар, студ и зной, Го́спода, по́йте и превозноси́те Его во ве́ки.

Лик поет ирмос канона Минеи святаго.

Стих: Благослови́те ро́сы и и́ней, ле́ди и мраз, Го́спода, по́йте и превозноси́те Его во ве́ки.

И 1-й тропарь канона Минеи святаго.

Стих: Благослови́те сла́ны и сне́зи, но́щи и дни́е, Го́спода, по́йте и превозноси́те Его во ве́ки.

И паки 1-й тропарь канона Минеи святаго.

Стих: Благослови́те свет и тьма, мо́лния и о́блацы, Го́спода, по́йте и превозноси́те Его во ве́ки.

И 2-й тропарь канона Минеи святаго.

Стих: Благослови́те земля́, го́ры и хо́лми, и вся прозяба́ющая на ней, Го́спода, по́йте и превозноси́те Его во ве́ки.

И 3-й тропарь канона Минеи святаго.

Стих: Благослови́те исто́чницы, моря́ и ре́ки, ки́ти и вся дви́жущаяся в вода́х, Го́спода, по́йте и превозноси́те Его во ве́ки.

И Богородичен канона Минеи святаго.

Стих: Благослови́те вся пти́цы небе́сныя, зве́рие и вси ско́ти, Го́спода, по́йте и превозноси́те Его во ве́ки.

И чтутся тропари трипеснца Триоди.

Ирмос: В купине́ Моисе́ю Де́вы чу́до, на Сина́йстей горе́ Прообрази́вшаго иногда́, по́йте, благослови́те, и превозноси́те во вся ве́ки.

Сон отложи́, душе́, лю́тыя ле́ности, и усе́рдно бо́дрствуй к Боже́ственным за́поведем: приближа́ется Жени́х, свещено́сец потщи́ся Того предусре́сти.

Стих: Благослови́те сы́нове челове́честии, да благослови́т Изра́иль, Го́спода, по́йте и превозноси́те Его во ве́ки.

Уя́звлена лю́те сласте́й ору́жием, лечбо́ю щедро́т благоутро́бнаго Твоего́ манове́ния исцели́ мя, Сло́ве, я́ко да Тя благода́рно сла́влю во ве́ки.

Стих: Благослови́те свяще́нницы Госпо́дни, раби́ Госпо́дни, Го́спода, по́йте и превозноси́те Его во ве́ки.

От страсте́й вредных, от за́висти и ненависти, от вся́кия зло́бы воздержи́ся, душе́, пи́щами пита́ющися, пи́щу го́рнюю невеще́ственно ходата́йствующими.

Стих: Благослови́те ду́си и ду́ши пра́ведных, преподо́бнии и смире́ннии се́рдцем, Го́спода, по́йте и превозноси́те Его во ве́ки.

Богородичен: Богороди́тельнице Чи́стая, души́ моея́ гное́ния, и се́рдца стра́сти, и ума́ премене́ние исцели́, я́ко еди́на гре́шных Помо́щница и разоря́емых Стена́.

Стих: Благослови́те Ана́ния, Аза́рия, Мисаи́л, Го́спода, по́йте и превозноси́те Его во ве́ки.

Иный трипеснец Триоди:

Ирмос: Творца́ тва́ри, Его́же ужаса́ются А́нгели, по́йте, лю́дие, и превозноси́те во вся ве́ки.

Воздержа́нием вси ду́ши впери́вше, на небеса́ моли́твы благоприя́тныя принесем Го́сподеви.

Стих: Благослови́те апо́столи, проро́цы и му́ченицы Госпо́дин, Го́спода, по́йте и превозноси́те Его во ве́ки.

Дух умиле́ния прие́мше, прослези́м ко избавле́нию душ, песносло́вяще Христа́ во ве́ки.

Благослови́м Отца́ и Сы́на и Свята́го Ду́ха, Го́спода.

Троичен: Тро́ице Единосу́щная и Еди́нице Несозда́нная и всех Бо́же, Тебе́ превозно́сим во вся ве́ки.

И ны́не, Богородичен: Моли́тву сотвори́ о пою́щих Тя, Пречи́стая, изба́витися вся́ческих искуше́ний и бед.

Сла́ва Тебе́, Бо́же наш, сла́ва Тебе́.

Пи́щу бога́таго оплева́вше, прииди́те с Ла́зарем пости́мся, да и нас огре́ет Авраа́мово не́дро.

Хва́лим, благослови́м, покланя́емся Го́сподеви, пою́ще и превознося́ще во вся ве́ки.

Триоди ирмос: Творца́ тва́ри, Его́же ужаса́ются А́нгели, по́йте, лю́дие, и превозноси́те во вся ве́ки.

И стихословится Честне́йшую:

Священник: Богоро́дицу и Ма́терь Све́та в пе́снех возвели́чим.

Лик: Вели́чит душа́ Моя Го́спода, и возра́довася дух Мой о Бо́зе, Спа́се Мое́м.

Честне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу Тя велича́ем. (На всякий стих)

Я́ко призре́ на смире́ние Ра́бы Своея́, се бо от ны́не ублажа́т Мя вси ро́ди.

Я́ко сотвори́ Мне вели́чие Си́льный, и свя́то и́мя Его́, и ми́лость Его́ в ро́ды родо́в боя́щимся Его́.

Сотвори́ держа́ву мы́шцею Свое́ю, расточи́ го́рдыя мы́слию се́рдца их.

Низложи́ си́льныя со престо́л и вознесе́ смире́нныя, а́лчущия испо́лни благ и богатя́щияся отпусти́ тщи.

Восприя́т Изра́иля о́трока Своего́, помяну́ти ми́лости, я́коже глаго́ла ко отце́м на́шим, Авраа́му и се́мени его да́же до ве́ка.

Песнь 9

Лик поет ирмос канона Минеи святаго.

Стих: Благослове́н Госпо́дь Бог Изра́илев, я́ко посети́ и сотвори́ избавле́ние лю́дем Свои́м.

И 1-й тропарь канона Минеи святаго.

Стих: И воздви́же рог спасе́ния нам, в дому́ Дави́дове, о́трока Своего́.

И паки 1-й тропарь канона Минеи святаго.

Стих: Я́коже глаго́ла усты́ святы́х, су́щих от ве́ка проро́к Его́.

И 2-й тропарь канона Минеи святаго.

Стих: Спасе́ние от враг на́ших и из руки́ всех ненави́дящих нас.

И 3-й тропарь канона Минеи святаго.

Стих: Сотвори́ти ми́лость со отцы́ на́шими и помяну́ти заве́т святы́й Свой.

И Богородичен канона Минеи святаго.

Стих: Кля́тву, е́юже кля́тся ко Авраа́му, отцу́ на́шему, да́ти нам без стра́ха, из руки́ враг на́ших изба́вльшимся.

Зде чтется трипеснец Триоди:

Ирмос: От земноро́дных кто слы́ша таково́е? Или́ кто ви́де когда́, яко Де́ва обре́теся во чре́ве иму́щая, и безболе́зненно Младе́нца поро́ждшая? Таково́е Твое́ чу́до, и Тя Чи́стая Богоро́дице велича́ем.

Земноро́дных кто та́ко поползну́вся, Бо́га прогне́ва когда́? кто стремле́ньми зло́бы после́дова и пребыва́лище яви́ся греха́, я́коже аз, окая́нный? но Бо́же воли́телю ми́лости, Ты мя уще́дри.

Стих: Служи́ти Ему́ преподо́бием и пра́вдою пред Ним вся дни живота́ на́шего.

Богови́дных А́нгел си́лы, благоуве́тливаго Бо́га умоли́те спасти́ ду́шу, в пучи́не жите́йских сласте́й, и треволне́ниих страсте́й обурева́емую, и в прило́зех сопроти́вных духо́в бе́дствующую.

Стих: И ты, отроча́, проро́к Вы́шняго нарече́шися, преды́деши бо пред лице́м Госпо́дним угото́вати пути́ Его́.

Гряди́, душе́, кри́лы облегча́ема, посто́м доброде́телей от долувлеку́щия зло́бы воста́ни, и виде́ньми наслади́ся светле́йшими, пи́щу хода́тайствующими доброде́телей, богови́дна быва́ющи ве́рою.

Стих: Да́ти ра́зум спасе́ния лю́дем Его́, во оставле́ние грех их, милосе́рдия ра́ди ми́лости Бо́га на́шего.

Богородичен: Кто слы́шаны сотвори́т хвалы́, Тебе́ ро́ждшия па́че ума́, хвали́маго Влады́ку, Чи́стая, и Го́спода, Его́же хвалят а́нгельская чинонача́лия; Того́ у́бо моли́ о лю́дех согреши́вших, Де́во Неискусобра́чная.

Стих: В ни́хже посети́ нас Восто́к с высоты́, яви́тися во тьме и се́ни сме́ртней седя́щим.

Иный трипеснец Триоди:

Ирмос: Иса́ие лику́й, Де́ва име́ во чре́ве, и роди́ Сы́на Емману́ила, Бо́га же и челове́ка, Восто́к и́мя Ему́, Его́же велича́юще, Де́ву ублажа́ем.

Вре́мя благоприя́тное, день спасе́ний, принесе́м Бо́гу да́ры доброде́телей, в не́мже отложи́вше дела́ тьмы, бра́тие, облеце́мся во ору́жие све́та, якоже Па́вел вопие́т.

Стих: Напра́вити ноги наша на путь мирен.

Прииди́те, я́коже Госпо́дь посто́м уби́ врага́, сим и мы сокруши́м его стре́лы и ловле́ния: за мя иди, сатано́, ки́йждо глаго́люще, внегда́ хо́щет искуша́ти нас.

Сла́ва, Троичен: Единосу́щием воспева́ю Тя, Безнача́льная Тро́ице Честна́я Живонача́льная, Несеко́мая Еди́нице, О́тче нерожде́нне, и рожде́нне Сло́ве и Сы́не, и Ду́ше Святы́й, спаси́ ны, пою́щия Тя.

И ныне, Богородичен: Па́че ума́ рождество́ Твое́, Богома́ти, без му́жа бо зача́тие в Тебе́, и деви́чески рожде́ние бысть, и́бо Бог есть роди́выйся: Его́же велича́юще, Тя, Де́во, ублажа́ем.

Сла́ва Тебе́, Бо́же наш, сла́ва Тебе́.

Посто́м приложи́вшеся к моли́тв горе́, и мы се́рдцем чи́стым ви́дим Бо́га, скрижа́ли прие́млюще за́поведей внутрь, я́коже Моисе́й, сла́вою облиста́ющеся, лице́м любве́ Его.

Ирмос: Иса́ие лику́й, Де́ва име́ во чре́ве, и роди́ Сы́на Емману́ила, Бо́га же и челове́ка, Восто́к и́мя Ему́, Его́же велича́юще, Де́ву ублажа́ем.

Таже, Досто́йно есть: (поклон един). Ектения: Па́ки, и па́ки: И светилен Троичен Октоиха гласа (зри Приложение). На Вся́кое дыха́ние: стихов не поем, но стихологисуем: Хвали́те Го́спода с Небе́с: обычныя псалмы, 3 (148, 149, 150).

И аще прилучится в Минеи на ряду два святых: Поем единому вечер стихиры, а другому на Хвалитех стихиры на 4, аще будут. Таже: Сла́ва Тебе́, показа́вшему на́м све́т. И славословие вседневное.

Аще же ни, глаголет учиненный брат: Слава и ныне: Тебе́ сла́ва подоба́ет, Го́споди Бо́же наш: Посем иерей: Испо́лним у́треннюю: И возглас.

На стиховне самогласен, глас 3:

Начне́м, лю́дие, непоро́чный пост, и́же есть душа́м спасе́ние, порабо́таим Го́сподеви со стра́хом, еле́ем благотворе́ния главы́ пома́жем, и водо́ю чистоты́ ли́ца умы́ем, не многоглаго́лем в моли́твах, но я́ко научи́хомся, та́ко возопии́м: О́тче наш, И́же на небесе́х, оста́ви нам прегреше́ния на́ша, я́ко Человеколю́бец.

Стих: Испо́лнихомся зау́тра ми́лости Твоея, Го́споди, и возра́довахомся, и возвесели́хомся, во вся дни на́ша возвесели́хомся, за дни в ня́же смири́л ны еси́, ле́та в ня́же ви́дехом зла́я. И при́зри на рабы́ Тво́я, и на дела́ Твоя́, и наста́ви сы́ны их.

Паки тойже самогласен: Начне́м, лю́дие, непоро́чный пост:

Стих: И бу́ди светлость Го́спода Бо́га на́шего на нас, и дела́ рук на́ших испра́ви на нас, и де́ло рук на́ших испра́ви.

Мученичен: Царе́й и мучи́телей страх отри́нуша Христо́вы во́ини, и благодерзнове́нно и му́жественно Того́ испове́даша, всех Го́спода Бо́га, и Царя́ на́шего, и мо́лятся о душа́х на́ших.

Сла́ва и ны́не:

Богородичен: Богоро́дице, Предста́тельство всех моля́щихся Тебе́, Тобо́ю дерза́ем, и Тобо́ю хва́лимся, и к Тебе́ все упова́ние на́ше есть, моли́ Ро́ждшагося из Тебе́ за непотре́бныя рабы́ Твоя́.

Таже, Бла́го есть: (Дважды). Трисвятое и метания 3. Пресвята́я Тро́ице: О́тче наш: По внегда же рещи иерею: Я́ко Твое́ есть Ца́рство: глаголем тропарь: В хра́ме стоя́ще сла́вы Твоея́: И глаголем, Го́споди поми́луй, 40. Сла́ва, и ны́не: Честне́йшую: Таже отходит священник и глаголет: Сый благослове́н Христо́с Бог наш: Небе́сный Царю́:

Посем же стоим, и молимся в себе, во своем помышлении глаголюще молитву преподобнаго отца на́шего Ефрема: Го́споди и Влады́ко живота́ моего́: И поклоны великия, 3: и малых 12, глаголюще в себе на едином коемждо: Бо́же, очи́сти мя гре́шнаго. Таже паки ин поклон великий един, глаголюще и в нем предписанную молитву всю святаго Ефрема.

Последование Часов вторника первой седмицы

Час первый, Час третий и Час девятый читается с кафизмами 13, 14 и 16 соответственно.

Час шестый

Прииди́те, поклони́мся: (трижды)

И псалмы 53, 54, 90.

Сла́ва и ны́не: Аллилу́иа: (Трижды). Го́споди, поми́луй (Трижды)

Сла́ва и ны́не:

И чтется кафисма 15-я (Пс. 105–108).

По кафисме священник, став пред царскими дверьми, глаголет настоящий тропарь со стихи, во глас 2: И́же в шесты́й день же и час:

Тропа́рь проро́чества, глас 1:

Я́ко прише́льцы есмы́ на земли́, я́коже вси отцы́ на́ши, кра́ткое живота́ на́шего безгре́шно сохрани́, Спа́се наш, и поми́луй нас, я́ко Человеколю́бец.

Сла́ва и ны́не: и повторяем тойжде.

Проки́мен, глас 4: Вонми́ гла́су моле́ния моего́, Царю́ мой и Бо́же мой.

Стих: Глаго́лы моя внуши́, Го́споди, разуме́й зва́ние мое.

Проро́чества Иса́иина чте́ние (Ис. 1:19–31; 2:1–3).

Та́ко глаго́лет Госпо́дь: а́ще хо́щете, и послу́шаете Мене́, блага́я земли́ сне́сте. А́ще же не хо́щете, ниже́ послу́шаете Мене́, меч вы поя́ст: уста́ бо Госпо́дня глаго́лаша сия́. Ка́ко бысть блудни́ца, град ве́рный Сио́н, полн суда́, в не́мже пра́вда почива́ше, ны́не же (в нем) уби́йцы? Сребро́ ва́ше неискуше́но, корче́мницы твои́ меша́ют вино́ с водо́ю. Кня́зи твои́ не покоря́ются, о́бщницы тате́м, лю́бяще да́ры, гоня́ще воздая́ние, си́рым не судя́щии, и суду́ вдови́ц не внима́ющии. Сего́ ра́ди та́ко глаго́лет Влады́ка Госпо́дь Савао́ф: го́ре кре́пким во Изра́или, не преста́нет бо я́рость Моя́ на проти́вныя, и суд враго́м Мои́м сотворю́. И наведу́ ру́ку Мою́ на тя, и разжегу́ в чистоту́, непокоря́ющихся же погублю́, и отыму́ всех беззако́нных от тебе́, и всех го́рдых смирю́. И приста́влю судии́ твои́ я́коже пре́жде, и сове́тники твоя́ я́ко от нача́ла: и по сих нарече́шися град пра́вды, ма́ти градово́м, ве́рный Сио́н. С судо́м бо спасе́тся плене́ние его́, и с ми́лостынею. И сокруша́тся беззако́ннии, и гре́шницы вку́пе, и оста́вившии Го́спода сконча́ются. Зане́же постыдя́тся о и́долех свои́х, и́хже са́ми восхоте́ша, и посра́мятся о саде́х свои́х, и́хже возжеле́ша. Бу́дут бо я́ко тереви́нф отме́тнувший ли́ствия (своя́), и я́ко вертогра́д не имы́й воды́. И бу́дет кре́пость их я́ко сте́бель изгре́бия, и де́лания их я́ко и́скры о́гненныя: и сожгу́тся беззако́нницы и гре́шницы вку́пе, и не бу́дет угаша́яй. Сло́во бы́вшее от Го́спода ко Иса́ии сы́ну Амо́сову о Иуде́и, и о Иерусали́ме. Я́ко бу́дет в после́дняя дни явле́на гора́ Госпо́дня, и дом Бо́жий на версе́ гор, и возвы́сится превы́ше холмо́в, и прии́дут к ней вси язы́цы. И по́йдут язы́цы мно́зи, и реку́т: прииди́те, и взы́дем на го́ру Госпо́дню и в дом Бо́га Иа́ковля, и возвести́т нам путь Свой, и по́йдем по нему.

Проки́мен, глас 4: Го́споди, да не я́ростию Твое́ю обличи́ши мене́.

Стих: Поми́луй мя, Го́споди, я́ко не́мощен есмь.

И прочее последование.

Последование Вечерни во вторник первыя седмицы

На Господи воззвах стихиры, глас 2. Подобен: Я́ко яви́ся:

Сне́дию дре́вле го́рькою изри́нувшеся из рая́, воздержа́нием страсте́й потщи́мся вни́ти, взыва́юще Бо́гу на́шему: на Кресте́ простры́й дла́ни Твоя́, о́цет пи́вый, и же́лчь вкуси́вый, и боле́зни претерпе́вый от гвозде́й, горча́йшия сла́сти вся от душ на́ших изгвозди́вый, ра́ди благоутро́бия щедро́т, спаси́ рабы́ Твоя́.

Стих: И́мене ра́ди Твоего́ потерпе́х Тя, Го́споди, потерпе́ душа́ моя́ в сло́во Твое́, упова́ душа́ моя́ на Го́спода.

Дре́ва сне́дию иногда́ изгна́ни бы́вше из рая́, Кресто́м Твои́м в онь всели́хомся. Его́же в моли́тву Тебе́ приводя́ще, Многоми́лостиве, и ве́рно Ти вси мо́лимся: исто́чники слез ны́не нам низпосли́, во вре́мя воздержа́ния, скве́рну всю очища́ющия страсте́й и прегреше́ний на́ших, да вси Ти вопие́м приле́жно: Го́споди, сла́ва Тебе́.

Стих: От стра́жи у́тренния до но́щи, от стра́жи у́тренния, да упова́ет Изра́иль на Го́спода.

Ина стихира, глас 2. Подобен: Соде́янных ми:

Воздержа́ния наслажде́ние и мне, Сло́ве, да́руй, я́коже Ада́му рай иногда́, от вся́кия Твоея́ вкуша́ти за́поведи, Бо́же на́ш, и оша́ятися при́сно плода́, его́же отре́кл еси́ греха́, да живоно́сную Стра́сть Твою́ кре́стную в ра́дости предварю́.

Зде поем стихиры Минеи прилучившагося святаго. Аще ли в Минеи на ряду случатся два святых, единаго стихиры поем на хвалитех.

Стих: Я́ко у Го́спода ми́лость, и мно́гое у Него́ избавле́ние, и Той изба́вит Изра́иля от всех беззако́ний его́.

И стихира Минеи святаго.

Стих: Хвали́те Го́спода вси язы́цы, похвали́те Его вси лю́дие.

И стихира Минеи святаго.

Стих: Я́ко утверди́ся ми́лость Его на нас, и и́стина Гос-по́дня пребыва́ет во век.

И стихира Минеи святаго.

Сла́ва: святаго, аще есть: аще же ни, Слава, и ныне: Крестобогородичен, по гласу стихир в Минеи святаго.

Лик: Свете Ти́хий святы́я сла́вы, Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподо́бными, Сы́не Бо́жий, живо́т дая́й: те́мже мир Тя сла́вит.

Проки́мен, глас 6: Го́споди, Бо́же мой, на Тя упова́х, спаси́ мя.

Стих: От всех гоня́щих мя изба́ви мя.

Бытия́ чте́ние (Быт. 1:14–23).

Рече́ Бог, да бу́дут свети́ла на тве́рди небе́сней, освеща́ти зе́млю, и разлуча́ти между́ дне́м, и между́ но́щию: и да бу́дут в зна́мения, и во времена́, и во дни, и в ле́та. И да бу́дут в просвеще́ние на тве́рди небе́сней, я́ко свети́ти по земли́: и бысть та́ко. И сотвори́ Бог два свети́ла вели́кая: свети́ло вели́кое в нача́ла дне, и свети́ло ме́ньшее в нача́ла но́щи, и зве́зды. И положи́ я́ Бог на тве́рди небе́сней, я́ко свети́ти на зе́млю, и владе́ти днем и но́щию, и разлуча́ти между́ све́том и между́ тьмо́ю. И ви́де Бог я́ко добро́. И бысть ве́чер, и бысть у́тро, день четве́ртый. И рече́ Бог: да изведу́т во́ды га́ды душ живы́х, и пти́цы лета́ющия по земли́, по тве́рди небе́сней: и бысть та́ко. И сотвори́ Бог ки́ты вели́кия, и вся́ку ду́шу живо́тных гадо́в, я́же изведо́ша во́ды по родо́м их, и вся́ку пти́цу перна́ту по ро́ду: и ви́де Бог, я́ко добра́. И благослови́ я́ Бог, глаго́ля: расти́теся, и мно́житеся, и напо́лните во́ды, я́же в моря́х: и птицы да умно́жатся на земли́. И бысть ве́чер, и бысть у́тро, день пя́тый.

Проки́мен, глас 5: Го́споди, Госпо́дь наш, я́ко чу́дно и́мя Твое́ по всей земли́.

Стих: Я́ко взя́тся великоле́пие Твое́ превы́ше небе́с.

При́тчей чте́ние (Притч. 1:20–33).

Прему́дрость во исхо́дех пое́тся, в сто́гнах же дерзнове́ние во́дит. На кра́ех же стен пропове́дуется, у врат же си́льных приседи́т, во врате́х же гра́да дерза́ющи глаго́лет. Ели́ко у́бо вре́мя незло́бивии держа́тся пра́вды, не постыдя́тся: безу́мнии же, досады су́ще жела́телие, нечести́вии бы́вше возненави́деша чу́вство, и пови́нни бы́ша обличе́нием. Се предложу́ вам моего́ дыха́ния рече́ние: научу́ же вас моему́ словеси́. Поне́же звах, и не послу́шасте, и простира́х словеса́, и не внима́сте, но отмета́сте моя сове́ты, и моим обличе́нием не внима́сте. У́бо и аз ва́шей поги́бели посмеюся, пора́дуюся же, егда́ прии́дет вам па́губа. И егда́ прии́дет на вы внеза́пу мяте́ж, низвраще́ние же подо́бно бу́ри прии́дет: или́ егда́ прии́дет вам печа́ль и градоразоре́ние, или́ егда́ на́йдет на вы па́губа. Бу́дет бо, егда́ призове́те мя, аз же не послу́шаю вас: взы́щут мене́ зли́и, и не обря́щут. Возненави́деша бо прему́дрость, словесе́ же Госпо́дня не прия́ша, ниже́ хоте́ша внима́ти мои́м сове́том, руга́хуся же мои́м обличе́нием. Те́мже снедя́т свои́х путе́й плоды́, и своего́ нече́стия насы́тятся. И́бо, зане оби́деша младе́нцев, убие́ни бу́дут, и истяза́ние нечести́выя погуби́т. Мене́ же слу́шаяй всели́тся на упова́нии, и почи́ет без стра́ха от вся́каго зла.

Посем, Сподо́би, Го́споди, в ве́чер сей: Ектения просительная: Испо́лним вече́рнюю моли́тву на́шу Го́сподеви: По возгласе поем:

На стиховне стихира самогласна дне, глас 8:

Пост не оша́яние бра́шен то́чию соверши́м, но вся́кия веще́ственныя стра́сти отчужде́ние: да на нас мучи́тельствующую плоть порабо́тивше, досто́йни бу́дем прича́стия, А́гнца за мир закла́ннаго во́лею Сы́на Бо́жия, и духо́вно пра́зднуем из ме́ртвых Спа́сово Воскресе́ние: на высоту́ взе́мшеся доброде́телей, во све́тлости и наслажде́нии изря́дных дел, веселя́ще Человеколю́бца.

Стих: К Тебе́ возведо́х о́чи мои Живу́щему на небеси́. Се я́ко о́чи раб в руку́ госпо́дий свои́х, я́ко о́чи рабы́ни в руку́ госпожи́ своея́: та́ко о́чи на́ши ко Го́споду Бо́гу на́шему, до́ндеже уще́дрит ны.

Паки туже стихиру: Пост не оша́яние бра́шен:

Стих: Поми́луй нас, Го́споди, поми́луй нас, я́ко по мно́гу испо́лнихомся уничиже́ния: наипа́че напо́лнися душа́ на́ша поноше́ния гобзу́ющих и уничиже́ния го́рдых.

Мученичен: Му́ченицы Твои́, Го́споди, забы́вше су́щая в житии́, неради́вше и о му́ках, бу́дущая ра́ди жи́зни, сея́ насле́дницы яви́шася. Те́мже и со А́нгелы ра́дуются, тех моли́твами да́руй лю́дем Твои́м ве́лию ми́лость.

Сла́ва: святаго, аще есть, аще же ни:

Сла́ва и ны́не, Крестобогородичен: О пресла́внаго чу́десе! О та́инства но́ваго! О ужа́снаго начина́ния! Де́ва глаго́лаше, на Кресте́ Тя я́ко ви́де, посреде́ двою́ разбо́йнику обе́шена, Его́же неболе́зненно ужа́сно породи́, пла́каше глаго́лющи: увы́ Мне, Ча́до любе́знейшее, ка́ко Тя лю́тый наро́д и неблагода́рный ко Кресту́ пригвозди́?

И прочее последование по обычаю.

Последование Великого повечерия во вторник первой седмицы

Священник: Благослове́н Бог наш всегда́, ны́не и при́сно и во ве́ки веко́в.

Чтец: Ами́нь. Сла́ва Тебе́, Бо́же наш, сла́ва Тебе́. Царю́ Небе́сный: Трисвятое по Отче Наш:

Священник: Я́ко Твое́ есть Ца́рство:

Чтец: Ами́нь. Го́споди, поми́луй, 12. Сла́ва и ны́не: Прииди́те поклони́мся: трижды.

Псалом 69:

Бо́же, в по́мощь мою вонми́, Го́споди, помощи́ ми потщи́ся. Да постыдя́тся и посра́мятся и́щущии ду́шу мою, да возвратя́тся вспять, и постыдя́тся хотя́щии ми зла́я. Да возвратя́тся а́бие стыдя́щеся глаго́лющии ми: бла́гоже, бла́гоже. Да возрадуются и возвеселя́тся о Тебе́ вси и́щущии Тебе́, Бо́же, и да глаго́лют вы́ну: да возвели́чится Госпо́дь, лю́бящии спасе́ние Твое́. Аз же нищ есмь и убо́г, Бо́же, помози́ ми. Помо́щник мой и Изба́витель мой еси́ Ты, Го́споди, не закосни́.

Таже начинаем Великий канон, глас 6-й, творение святаго отца нашего Андрея Критскаго, Иерусалимскаго.

Песнь 1

Ирмос: Помо́щник и Покрови́тель бысть мне во спасе́ние, Сей мой Бог, и просла́влю Его́, Бог отца́ моего́, и вознесу́ Его́, сла́вно бо просла́вися. (Дважды)

Припев: Поми́луй мя, Бо́же, поми́луй мя.

Ка́иново преше́д уби́йство, произволе́нием бых уби́йца со́вести душе́вней, оживи́в плоть, и воева́в на ню лука́выми мои́ми дея́ньми.

А́велеве Иису́се, не уподо́бихся пра́вде, да́ра Тебе́ прия́тна не принесо́х когда́, ни дея́ния боже́ственна, ни же́ртвы чи́стыя, ни жития́ непоро́чнаго.

Я́ко Ка́ин и мы, душе́ окая́нная, всех Соде́телю дея́ния скве́рная, и же́ртву поро́чную, и непотре́бное житие́ принесо́хом вку́пе, те́мже и осуди́хомся.

Бре́ние Зда́тель живосозда́в, вложил еси́ мне плоть и ко́сти, и дыха́ние и жизнь: но, о Тво́рче мой, Изба́вителю мой и Судие́, ка́ющася приими́ мя.

Извеща́ю Ти, Спа́се, грехи́, я́же соде́ях, и души́ и те́ла моего́ я́звы, я́же внутрь уби́йственнии по́мыслы разбо́йнически на мя возложи́ша.

А́ще и согреши́х, Спа́се, но вем я́ко Человеколю́бец еси́, наказу́еши ми́лостивно, и милосе́рдствуеши те́пле, слезя́ща зри́ши, и притека́еши я́ко оте́ц, призыва́я блу́днаго.

Слава, Троичен: Пресу́щная Тро́ице, во Еди́нице покланя́емая, возми́ бре́мя от мене́ тя́жкое грехо́вное, и я́ко благоутро́бна, даждь ми сле́зы умиле́ния.

И ныне, Богородичен: Богоро́дице, Наде́жде и Предста́тельство Тебе́ пою́щих, возми́ бре́мя от мене́ тя́жкое грехо́вное, и я́ко Влады́чица Чи́стая, ка́ющася приими́ мя.

Песнь 2

Ирмос: Вонми́ не́бо, и возглаго́лю, и воспою́ Христа́, от Де́вы пло́тию прише́дшаго. (Дважды)

Припев: Поми́луй мя, Бо́же, поми́луй мя.

Сшива́ше ко́жныя ри́зы грех мне, обнажи́вый мя пе́рвыя боготка́нныя оде́жды.

Обложе́н есмь одея́нием студа́, я́коже ли́ствием смоко́вным, во обличе́ние мои́х самовла́стных страсте́й.

Оде́яхся в сра́мную ри́зу, и окровавле́нную сту́дно, тече́нием стра́стнаго и любосла́стнаго живота́.

Впадо́х в стра́стную па́губу, и в веще́ственную тлю, и отто́ле до ны́не враг мне досажда́ет.

Любове́щное и любоиме́нное житие́, невоздержа́нием, Спа́се, предпоче́т, ны́не тя́жким бре́менем обложе́н есмь.

Украси́х плотски́й о́браз, скве́рных помышле́ний разли́чным обложе́нием, и осужда́юся.

Вне́шним приле́жно благоукраше́нием еди́нем попеко́хся, вну́треннюю презре́в Богообра́зную ски́нию.

Погребо́х пе́рваго о́браза добро́ту, Спа́се, страстьми́, ю́же я́ко иногда́ дра́хму взыска́в обря́щи.

Согреши́х, я́коже блудни́ца вопию́ Ти: еди́н согреши́х Тебе́, я́ко ми́ро приими́, Спа́се, и моя́ сле́зы.

Очи́сти, я́коже мыта́рь вопию́ Ти, Спа́се, очи́сти мя, никто́же бо су́щих из Ада́ма, я́коже аз согреши́х Тебе́.

Слава, Троичен: Еди́наго Тя в трие́х Ли́цах, Бо́га всех пою́, Отца́ и Сы́на и Ду́ха Свята́го.

И ныне, Богородичен: Пречи́стая Богоро́дице Де́во, еди́на всепе́тая, моли́ приле́жно, во е́же спасти́ся нам.

Песнь 3

Ирмос: Утверди́, Го́споди, на ка́мени за́поведей Твои́х, подви́гшееся се́рдце мое́, я́ко Еди́н Свят еси́ и Госпо́дь. (Дважды)

Припев: Поми́луй мя, Бо́же, поми́луй мя.

Исто́чник живота́ стяжа́х Тебе́, сме́рти Низложи́теля, и вопию́ Ти от се́рдца моего́ пре́жде конца́: согреши́х, очи́сти и спаси́ мя.

Согреши́х, Го́споди, согреши́х Тебе́, очи́сти мя: несть бо, и́же кто согреши́ в челове́цех, его́же не превзыдо́х прегреше́ньми.

При Но́и, Спа́се, блу́дствовавшия подража́х, о́нех насле́дствовав осужде́ние, в пото́пе погруже́ния.

Ха́ма о́наго, душе́, отцеуби́йца подража́вши, сра́ма не покры́ла еси́ и́скренняго, вспять зря возврати́вшися.

Запале́ния я́коже Лот, бе́гай, душе́ моя́, греха́, бе́гай Содо́мы и Гомо́рры, бе́гай пла́мене вся́каго безслове́снаго желания.

Поми́луй, Го́споди, поми́луй мя, вопию́ Ти, егда́ прии́деши со А́нгелы Твои́ми, возда́ти всем по достоя́нию дея́ний.

Слава, Троичен: Тро́ице Про́стая, Несозда́нная, Безнача́льное Естество́, в Тро́ице пева́емая ипоста́сей, спаси́ ны ве́рою покланя́ющияся держа́ве Твое́й.

И ныне, Богородичен: От Отца́ безле́тна Сы́на, в ле́то Богороди́тельнице неискусому́жно родила́ еси́, стра́нное чу́до, пребы́вши Де́ва, доя́щи.

Песнь 4

Ирмос: Услы́ша проро́к прише́ствие Твое́, Го́споди, и убо́яся, я́ко хо́щеши от Де́вы роди́тися, и челове́ком яви́тися, и глаго́лаше: услы́шах слух Твой, и убоя́хся, сла́ва си́ле Твое́й Го́споди. (Дважды)

Припев: Поми́луй мя, Бо́же, поми́луй мя.

Бди, о душе́ моя́, изря́дствуй я́коже дре́вле вели́кий в патриа́рсех, да стя́жеши дея́ние с ра́зумом, да бу́деши ум зряй Бо́га, и дости́гнеши незаходя́щий мрак в виде́нии, и бу́деши вели́кий купе́ц.

Двана́десять патриа́рхов, вели́кий в патриа́рсех детотвори́в, та́йно утверди́ тебе́ ле́ствицу де́ятельнаго, душе́ моя́, восхожде́ния: де́ти, я́ко основа́ния, степе́ни я́ко восхожде́ния, прему́дренно подложи́в.

Иса́ва возненави́деннаго подража́ла еси́, душе́, отдала́ еси́ преле́стнику твоему́ пе́рвыя добро́ты пе́рвенство, и оте́ческия моли́твы отпа́ла еси́, и два́жды поползну́лася еси́, окая́нная, дея́нием и ра́зумом, те́мже ны́не пока́йся.

Едо́м Иса́в нарече́ся, кра́йняго ра́ди женонеи́стовнаго смеше́ния: невоздержа́нием бо при́сно разжига́емь, и сластьми́ оскверня́емь, Едо́м именова́ся, е́же глаго́лется разжже́ние души́ любогрехо́вныя.

Иова на гно́ищи слы́шавши, о душе́ моя́, оправда́вшагося, того́ му́жеству не поревнова́ла еси́, тве́рдаго не име́ла еси́ предложе́ния, во всех я́же ве́си, и и́миже искуси́лася еси́, но яви́лася еси́ нетерпели́ва.

И́же пе́рвее на престо́ле, наг ны́не на гно́ищи гно́ен, мно́гий в ча́дех и сла́вный, безча́ден и бездо́мок напра́сно: пала́ту у́бо гно́ище и би́серие стру́пы вменя́ше.

Слава, Троичен: Неразде́льное существо́м, несли́тное Ли́цы, богосло́влю Тя, Тро́ическое Еди́но Божество́, я́ко Единоца́рственное и Сопресто́льное, вопию́ Ти песнь вели́кую, в вы́шних трегу́бо песносло́вимую.

И ныне, Богородичен: И ражда́еши, и де́вствуеши, и пребыва́еши обою́ду естество́м Де́ва, Рожде́йся обновля́ет зако́ны естества́, утро́ба же ражда́ет неражда́ющая. Бог иде́же хо́щет, побежда́ется естества́ чин: твори́т бо, ели́ка хо́щет.

Песнь 5

Ирмос: От но́щи у́тренююща, Человеколю́бче, просвети́ молю́ся, и наста́ви и мене́ на повеле́ния Твоя́, и научи́ мя, Спа́се, твори́ти во́лю Твою. (Дважды)

Припев: Поми́луй мя, Бо́же, поми́луй мя.

Моисе́ов слы́шала еси́ ковче́жец, душе́, вода́ми, волна́ми носи́мь ре́чными, я́ко в черто́зе дре́вле бе́гающий де́ла, го́рькаго сове́та фараони́тска.

А́ще ба́бы слы́шала еси́, убива́ющия, иногда́ безвозра́стное му́жеское душе́ окая́нная, целому́дрия дея́ние, ны́не я́ко вели́кий Моисе́й, сси прему́дрость.

Я́ко Моисе́й вели́кий еги́птянина, ума́ уязви́вши окая́нная, не уби́ла еси́, душе́; и ка́ко всели́шися, глаго́ли, в пусты́ню страсте́й покая́нием?

В пусты́ню всели́ся вели́кий Моисе́й; гряди́ у́бо, подража́й того́ житие́, да и в купине́ богоявле́ния, душе́, в виде́нии бу́деши.

Моисе́ов жезл вообража́й, душе́, ударя́ющий мо́ре, и огустева́ющий глубину́, во о́браз Креста́ Боже́ственнаго; и́мже мо́жеши и ты вели́кая соверши́ти.

Ааро́н приноша́ше огнь Бо́гу, непоро́чный, неле́стный; но Офни́ и Финее́с, я́ко ты, душе́, приноша́ху чужде́е Бо́гу, оскверне́нное житие́.

Слава, Троичен: Тя Тро́ице сла́вим, Еди́наго Бо́га: Свят, Свят, Свят еси́ О́тче, Сы́не и Ду́ше, Про́стое Существо́, Еди́нице при́сно покланя́емая.

И ныне, Богородичен: Из Тебе́ облече́ся в мое́ смеше́ние, нетле́нная безму́жная Ма́ти Де́во, Бог созда́вый ве́ки, и соедини́ Себе́ челове́ческое естество́.

Песнь 6

Ирмос: Возопи́х всем се́рдцем мои́м к ще́дрому Бо́гу, и услы́ша мя от а́да преиспо́дняго, и возведе́ от тли живо́т мой. (Дважды)

Припев: Поми́луй мя, Бо́же, поми́луй мя.

Во́лны, Спа́се прегреше́ний мои́х, я́ко в мо́ри Чермне́м возвраща́ющеся, покры́ша мя внеза́пу, я́ко еги́птяны иногда́, и триста́ты.

Неразу́мное, душе́, произволе́ние име́ла еси́, я́ко пре́жде Изра́иль; Боже́ственныя бо ма́нны предсуди́ла еси́ безслове́сно, любосла́стное страсте́й объяде́ние.

Кладенцы́, душе́, предпочла́ еси́ ханане́йских мы́слей, па́че жи́лы ка́мене, из него́же прему́дрости река́, я́ко ча́ша пролива́ет то́ки богосло́вия.

Свина́я мяса́ и котлы́, и еги́петскую пи́щу, па́че небе́сныя предсуди́ла еси́, душе́ моя́, я́коже дре́вле неразу́мнии лю́дие в пусты́ни.

Я́ко уда́ри Моисе́й раб Твой жезло́м ка́мень, обра́зно животвори́вая ре́бра Твоя́ прообразова́ше, из ни́хже вси питие́ жи́зни, Спа́се, почерпа́ем.

Испыта́й, душе́, и смотря́й, я́коже Иису́с Нави́н обетова́ния зе́млю, какова́ есть, и всели́ся в ню благозако́нием.

Слава, Троичен: Тро́ица есмь Про́ста, Неразде́льна, Разде́льна Ли́чне, и Еди́ница есмь естество́м соедине́на, Оте́ц глаго́лет и Сын и Боже́ственный Дух.

И ныне, Богородичен: Утро́ба Твоя́ Бо́га нам роди́, воображе́нна по нам, Его́же я́ко Созда́теля всех моли́, Богоро́дице, да моли́твами Твои́ми оправди́мся.

Го́споди, поми́луй (трижды). Слава и ныне:

Кондак, глас 6: Душе́ моя́, душе́ моя́, воста́ни, что спи́ши? Коне́ц приближа́ется, и и́маши смути́тися. Воспряни́ у́бо, да пощади́т тя Христо́с Бог, везде́ сый и вся исполня́яй.

Песнь 7

Ирмос: Согреши́хом, беззако́нновахом, непра́вдовахом пред Тобо́ю, ниже́ соблюдо́хом, ниже́ сотвори́хом, я́коже запове́дал еси́ нам; но не преда́ждь нас до конца́, отце́в Бо́же. (Дважды)

Припев: Поми́луй мя, Бо́же, поми́луй мя.

Киво́т я́ко ноша́шеся на колесни́це, Зан о́ный, егда́ превра́щшуся тельцу́, то́чию косну́ся, Бо́жиим искуси́ся гне́вом; но того́ дерзнове́ния убежа́вши, душе́, почита́й Боже́ственная че́стне.

Слы́шала еси́ Авессало́ма, ка́ко на естество́ воста́, позна́ла еси́ того́ скве́рная дея́ния, и́миже оскверни́ ло́же Дави́да отца́; но ты подража́ла еси́ того́ стра́стная, и любосла́стная стремле́ния.

Покори́ла еси́ нерабо́тное твое́ досто́инство те́лу твоему́, ино́го бо Ахитофе́ла обре́тши врага́, душе́, снизшла́ еси́ сего́ сове́том; но сия́ разсы́па Сам Христо́с, да ты вся́ко спасе́шися.

Соломо́н чу́дный и благода́ти прему́дрости испо́лненный, сей лука́вое иногда́ пред Бо́гом сотвори́в, отступи́ от Него́; ему́же ты прокля́тым твои́м житие́м, душе́, уподо́билася еси́.

Сластьми́ влеко́мь страсте́й своих оскверня́шеся, увы́ мне, рачи́тель прему́дрости, рачи́тель блу́дных жен, и стра́нен от Бо́га; его́же ты подража́ла еси́ умо́м, о душе́, сладостра́стьми скве́рными.

Ровоа́му поревнова́ла еси́, не послу́шавшему сове́та о́тча, ку́пно же и зле́йшему рабу́ Иеровоа́му, пре́жнему отсту́пнику, душе́, но бе́гай подража́ния, и зови́ Бо́гу: согреши́х, уще́дри мя.

Слава, Троичен: Тро́ице Про́стая, Неразде́льная, Единосу́щная, и Естество́ Еди́но, Све́тове и Свет, и Свя́та Три, и Еди́но Свя́то пое́тся Бог Тро́ица; но воспо́й, просла́ви Живо́т и Животы́, душе́, всех Бо́га.

И ныне, Богородичен: Пое́м Тя, благослови́м Тя, покланя́емся Ти, Богороди́тельнице, я́ко неразлу́чныя Тро́ицы породи́ла еси́ еди́наго Христа́ Бо́га, и Сама́ отве́рзла еси́ нам су́щим на земли́ небе́сная.

Песнь 8

Ирмос: Его́же во́инства небе́сная сла́вят, и трепе́щут Херуви́ми и Серафи́ми, вся́ко дыха́ние и тварь, по́йте, благослови́те и превозноси́те во вся ве́ки. (Дважды)

Припев: Поми́луй мя, Бо́же, поми́луй мя.

Ты Ози́и, душе́, поревнова́вши, сего́ прокаже́ние в себе́ стяжа́ла еси́ сугу́бо; безме́стная бо мы́слиши, беззако́нная же де́еши; оста́ви я́же и́маши, и притецы́ к покая́нию.

Ниневи́тяны, душе́, слы́шала еси́ ка́ющияся Бо́гу, вре́тищем и пе́пелом сих, не подража́ла еси́, но яви́лася еси́ зле́йшая всех, пре́жде зако́на, и по зако́не прегреши́вших.

В ро́ве бла́та слы́шала еси́ Иереми́ю, душе́, гра́да Сио́ня рыда́ньми вопию́ща, и слез и́щуща; подража́й сего́ плаче́вное житие́ и спасе́шися.

Ио́на в Фарси́с побеже́, проразуме́в обраще́ние ниневи́тянов, разуме́ бо я́ко проро́к Бо́жие благоутро́бие; те́мже ревнова́ше проро́честву не солга́тися.

Дании́ла в ро́ве слы́шала еси́, ка́ко загради́ уста́, о душе́, звере́й; уве́дела еси́, ка́ко о́троцы и́же о Аза́рии, погаси́ша ве́рою пе́щи пла́мень горя́щий.

Ве́тхаго Заве́та вся приведо́х ти, душе́, к подо́бию, подража́й пра́ведных боголюби́вая дея́ния, избе́гни же па́ки лука́вых грехо́в.

Слава, Троичен: Безнача́льне О́тче, Сы́не Собезнача́льне, Уте́шителю Благи́й Ду́ше Пра́вый, Сло́ва Бо́жия Роди́телю, Отца́ Безнача́льна Сло́ве, Ду́ше Живы́й и Зи́ждяй, Тро́ице Еди́нице, поми́луй мя.

И ныне, Богородичен: Я́ко от обраще́ния червлени́цы Пречи́стая, у́мная багряни́ца Емману́илева, внутрь во чре́ве Твое́м плоть истка́ся; те́мже Богоро́дицу вои́стинну Тя почита́ем.

Песнь 9

Ирмос: Безсе́меннаго зача́тия рождество́ несказа́нное, Ма́тере безму́жныя нетле́нен плод, Бо́жие бо рожде́ние обновля́ет естества́. Те́мже Тя вси ро́ди я́ко Богоневе́стную Ма́терь, правосла́вно велича́ем. (Дважды.)

Припев: Поми́луй мя, Бо́же, поми́луй мя.

Христо́с искуша́шеся, диа́вол искуша́ше, показу́я ка́мение, да хле́би бу́дут, на го́ру возведе́ ви́дети вся ца́рствия ми́ра во мгнове́нии; убо́йся, о душе́, ловле́ния, трезви́ся, моли́ся на вся́кий час Бо́гу.

Го́рлица пустыннолю́бная, глас вопию́щаго возгласи́, Христо́в свети́льник, пропове́дуяй покая́ние, И́род беззако́ннова со Иродиа́дою. Зри, душе́ моя́, да не увя́знеши в беззако́нныя се́ти, но облобыза́й покая́ние.

В пусты́ню всели́ся благода́ти Предте́ча, и Иуде́я вся и Самари́я слы́шавше теча́ху, и испове́даху грехи́ своя́, креща́ющеся усе́рдно, и́хже ты не подража́ла еси́, душе́.

Брак у́бо честны́й, и ло́же нескве́рно, обоя́ бо Христо́с пре́жде благослови́, пло́тию яды́й, и в Ка́не же на бра́це, во́ду в вино́ соверша́я, и показу́я пе́рвое чу́до, да ты измени́шися, о душе́.

Разсла́бленнаго стягну́ Христо́с, одр взе́мша, и ю́ношу уме́рша воздви́же, вдови́че рожде́ние, и со́тнича о́трока, и самаряны́не яви́ся, в ду́се слу́жбу тебе́, душе́, предживописа́.

Кровоточи́вую исцели́ прикоснове́нием кра́я ри́зна Госпо́дь, прокаже́нныя очи́сти, слепы́я и хромы́я просветов испра́ви, глухи́я же, и немы́я, и нича́щия низу исцели́ сло́вом, да ты спасе́шися, окая́нная душе́.

Слава, Троичен: Отца́ просла́вим, Сы́на превознесе́м, Боже́ственному Ду́ху ве́рно поклони́мся, Тро́ице Неразде́льней, Еди́нице по существу́, я́ко Све́ту и Све́том, и Животу́ и Живото́м, животворя́щему и просвеща́ющему концы́.

И ныне, Богородичен: Град Твой сохраня́й, Богороди́тельнице Пречи́стая. в Тебе́ бо сей ве́рно ца́рствуяй, в Тебе́ и утвержда́ется, и Тобо́ю побежда́яй, побежда́ет вся́кое искуше́ние, и пленя́ет ра́тники, и прохо́дит послуша́ние.

Припев: Преподо́бне о́тче Андре́е, моли́ Бо́га о нас.

Андре́е честны́й и о́тче треблаже́ннейший, па́стырю Кри́тский, не преста́й моля́ся о воспева́ющих тя, да изба́вимся вси гне́ва и ско́рби, и тле́ния, и прегреше́ний безме́рных, чту́щии твою па́мять ве́рно.

Ирмос оба лика вкупе: Безсе́меннаго зача́тия рождество́ несказа́нное, Ма́тере безму́жныя нетле́нен плод, Бо́жие бо рожде́ние обновля́ет естества́. Те́мже Тя вси ро́ди я́ко Богоневе́стную Ма́терь, правосла́вно велича́ем. (И поклон един великий).

По скончании же канона глаголем прочее последование Повечерия.

Служба в среду первой седмицы святого Великого поста

Последование Утрени в среду первой седмицы

Иерей творит обычное метание настоятелю, и входит во святый олтарь, и прием кадильницу, станет пред святою трапезою, и кадя крестообразно, возгласит: Благослове́н Бог наш: И нам отвещавшим: Ами́нь, исходит иерей и кадит. А уставленный псалмопевец глаголет: Трисвятое, без метаний. По О́тче наш, возглашает иерей: Я́ко Твое́ есть Ца́рство: и по амине, Го́споди поми́луй, 12. Прииди́те поклони́мся: трижды, без метаний. И псалом 19 и 20. По конце псалмов, Трисвятое, без метаний. По О́тче наш: Тропари обычныя. Сим глаголемым, кадит иерей святый олтарь, и всю церковь. Таже, ектения: Поми́луй нас Бо́же: Таже, О вели́ком господи́не и отце́ на́шем святе́йшем патриа́рхе: Возглас: Я́ко ми́лостив и человеколю́бец: Чтец: Ами́нь. И глаголет: И́менем Госпо́дним благослови́ о́тче. И абие иерей: Сла́ва Святе́й, и Единосу́щней: Брат же, егоже есть день, став на урече́нном месте, глаголет шестопсалмие.

По скончании шестопсалмия, Сла́ва, и ны́не, Аллилуиа, трижды. Ектения великая: Ми́ром Го́споду помо́лимся: И возглашает диакон, аще есть, или священник (по гласу Октоиха): Аллилу́иа, аллилу́иа, аллилу́иа. И по коемждо стихе, Аллилу́иа, трижды.

Стих 1: От но́щи у́тренюет дух мой к Тебе́, Бо́же, зане́ свет повеле́ния Твоя́ на земли́.

Стих 2: Пра́вде научи́теся живу́щии на земли́.

Стих 3: Зависть прии́мет лю́ди ненака́занныя.

Стих 4: Приложи́ им зла, Го́споди, приложи́ зла сла́вным земли́.

Таже Троичны Октоиха прилучившагося гласа (зри Приложение).

По первом тропаре лик поет: Свят, Свят, Свят еси́ Бо́же наш, си́лою Креста́ Твоего́ сохрани́ на́с, Го́споди.

По втором: Свят, Свят, Свят еси́ Бо́же наш, моли́твами всех святы́х Твои́х поми́луй на́с.

По третьем: Свят, Свят, Свят еси́ Бо́же, Богородицею поми́луй нас.

Лик: Го́споди, поми́луй (Трижды). Слава:

Чтец: И ныне:

И чтется кафисма 19-я.

По 1-м стихословии седальны крестны Осмогласника прилучившагося гласа (зри Приложение). Аще же прилучится Минеи святый, имеяй кондак, мученичен Октоиха (зри Приложение) чтется зде с припевом: Ди́вен Бог во святы́х Свои́х, Бог Изра́илев.

Лик: Го́споди, поми́луй (Трижды). Слава:

Чтец: И ныне:

И чтется кафисма 20-я.

По 2-м стихословии седален Триоди, глас 2:

Подобен: Благообра́зный Ио́сиф:

Страстьми́ Твои́ми всем безстра́стие да́вый, Человеколю́бче, стра́сти пло́ти моея́ умертви́в Твои́м Кресто́м: Боже́ственную сподо́би Стра́сть ви́дети, посто́м благоугожда́юща сла́ве Твое́й, да прииму́ бога́тно ве́лию ми́лость.

Сла́ва, повторяем тойже: Страстьми́ Твои́ми:

И ны́не: Крестобогородичен, глас тойже: Подобен: Милосе́рдия су́щи:

Де́ва и Ма́ти Твоя́, Христе́, на дре́ве зря́щи Тя ме́ртва просте́рта, пла́чущи го́рько. Сы́не Мой, глаго́лаше, что стра́шное сие́ та́инство, всем да́руяй живо́т ве́чный, во́лею на Кресте́ ка́ко умира́еши сме́ртию поно́сною?

Лик: Го́споди, поми́луй (Трижды). Слава:

Чтец: И ныне:

И чтется кафисма 1-я.

По 3-м стихословии седален Триоди, глас 2. Подобен: Животворящий:

Светотво́рное вре́мя, его́же ны́не освяти́л еси́, и даровал еси́ нам воздержа́ния, Го́споди, Ты сподо́би нас во умиле́нии всех чи́сте прейти́ ми́рствующих, Креста́ кре́постию, еди́не Человеколю́бче.

Сла́ва, повторяем тойже: Светотво́рное вре́мя:

И ны́не: Крестобогородичен, глас тойже: Подобен: Милосе́рдия две́ри:

Честны́м Кресто́м Сы́на Твоего́ сохраня́еми, Влады́чице Чи́стая Богоро́дице, вся́кий прило́г бори́теля вси удо́бно низлага́ем. Те́мже Тя по до́лгу ублажа́ем, я́ко Ма́терь Све́та, еди́ну наде́жду душ на́ших.

Лик: Го́споди, поми́луй (Трижды). Слава:

Чтец: И ныне:

Таже чтение в Лавсаице. Псалом 50. И обычная молитва: Спаси́, Бо́же, лю́ди Твоя́: Го́споди, поми́луй, 12. Возглас: Ми́лостию и щедро́тами, и человеколю́бием:

Посем поем канон Минеи и Триоди.

Песнь 1

Лик поет ирмос Минеи святаго.

К тропарем стихи припеваются по ликом сия:

Стих: Госпо́дь, ца́рствуяй ве́ки, и на век, и еще́, егда́ вни́де конь фарао́нов с колесни́цами и вса́дники в мо́ре.

И чтется 1-й тропарь канона Минеи святаго.

Стих: И наведе́ на ня Госпо́дь во́ду морску́ю, сы́нове же Изра́илевы проидо́ша су́шею посреде́ мо́ря.

И 2-й тропарь канона Минеи святаго.

Сла́ва: 3-й тропарь канона Минеи святаго.

И ны́не: Богородичен канона Минеи святаго.

Песнь 3

Утверди́ся се́рдце мое́ во Го́споде, вознесе́ся рог мой о Бо́зе мое́м, разшири́шася уста́ моя́ на враги́ моя́, возвесели́хся о спасе́нии Твое́м.

Я́ко не́сть свят, я́ко Госпо́дь, и несть пра́веден, я́ко Бог наш, и несть свят, па́че Тебе́.

Не хвали́теся и не глаго́лите высо́кая в горды́ни, ниже́ да изы́дет велере́чие из уст ва́ших.

Я́ко Бог ра́зумов Госпо́дь, и Бог уготовля́яй начина́ния Своя́.

Лук си́льных изнемо́же, и немощству́ющии препоя́сашася си́лою.

Зде поется ирмос 3-й песни канона Минеи святаго.

Стих: Испо́лненнии хле́бов лиши́шася, и а́лчущии прише́льствоваша зе́млю.

И 1-й тропарь канона Минеи святаго.

Стих: Я́ко непло́ды роди́ седмь, и мно́гая в ча́дех изнемо́же.

И паки 1-й тропарь канона Минеи святаго.

Стих: Госпо́дь мертви́т и живи́т, низво́дит во ад и возво́дит.

И 2-й тропарь канона Минеи святаго.

Стих: Госпо́дь убо́жит и богати́т, смиря́ет и вы́сит, возставля́ет от земли́ убо́га и от гно́ища воздвиза́ет ни́ща.

И 3-й тропарь канона Минеи святаго.

Стих: Посади́ти его с могу́щими люде́й и престо́л сла́вы насле́дуя ему́.

И Богородичен канона Минеи святаго.

Стих: Дая́й моли́тву моля́щемуся и благослови́ ле́та пра́веднаго.

Зде чтется Триоди трипеснец, глас 2:

Ирмос: Процвела́ есть пусты́ня, я́ко крин, Го́споди, язы́ческая неплодя́щая це́рковь, прише́ствием Твои́м, в ней же утверди́ся мое́ се́рдце.

Распне́м у́ды воздержа́нием, трезви́мся в моли́твах, я́коже пи́сано есть, и по следу жи́тельствуим Пострада́вшаго, и стра́сти Умертви́вшаго.

Стих: Я́ко не укрепля́ется си́лен муж кре́постию свое́ю, Госпо́дь не́мощна сотвори́ супоста́та Его́, Госпо́дь Свят.

Изблева́вше го́рький грех, потщи́мся во́лею желчь вкуси́вшему угоди́ти Христу́, Кресто́м низложи́вшу злонача́льника.

Стих: Да не хва́лится прему́дрый прему́дростию свое́ю, и да не хва́лится си́льный си́лою свое́ю, и да не хва́лится бога́тый бога́тством свои́м.

Обы́чай взем грех, влече́т мя во всеконе́чную па́губу: но Ты мя от сея́ изба́ви Кресто́м Твои́м, Ще́дре Многоми́лостиве.

Стих: Но о сем да хва́лится хваля́йся, е́же разуме́ти и зна́ти Го́спода, и твори́ти суд и пра́вду посреде́ земли́.

Богородичен: Влады́чествующая все́ми тва́рьми Влады́чице: я́ко Влады́ку ро́ждши, рабо́ты мя свободи́ льсти́ваго, и еди́наго борца́.

Стих: Госпо́дь взы́де на небеса́, и возгреме́, Той су́дит конце́м земли́, Пра́веден сый.

Иный трипеснец, глас тойже:

Ирмос: Утверди́ нас в Тебе́, Го́споди, дре́вом умерщвле́й грех, и страх Твой всади́ в сердца́ нас, пою́щих Тя.

Древо кре́стное воздержа́ние ми́ру процвете́: е́же любо́вию облобыза́вше, наслади́мся всепло́дия Боже́ственных за́поведей Христо́вых.

Стих: И даст кре́пость царю́ на́шему, и вознесе́т рог Христа́ Своего́.

Воздержа́ние страсте́й и ны́не нося́ще, плоть распне́м Го́сподеви, и ме́ртвенно тоя́ мудрова́ние пока́жем вси Боже́ственней жи́зни.

Слава, Троичен: Три Ли́ца Еди́наго Зра́ка сла́влю, Отца́, Сы́на и Ду́ха, Еди́ну Держа́ву Божества́, Ца́рство всех, и све́тлость.

И ныне, Богородичен: Рождество́ Твое́, Чи́стая, стра́шно бысть: Бог бо есть вочелове́чивыйся, безнача́льно из Отца́ роди́выйся, и из Тебе́ напосле́док кроме́ му́жа ро́ждься.

Сла́ва Тебе́, Бо́же наш, сла́ва Тебе́.

Распя́тие пою́, и прободе́ние Боже́ственных ребр Твои́х, из ни́хже питие́ безсме́ртное че́рплю всегда́, Христе́, и освяща́юся.

Ирмос: Утверди́ нас в Тебе́, Го́споди, дре́вом умерщвле́й грех, и страх Твой всади́ в сердца́ нас, пою́щих Тя.

Посем ектения малая: Па́ки и па́ки:

Седален Минеи святаго (единожды).

Сла́ва, и ны́не: Богородичен егоже.

Песнь 4

Лик поет ирмос канона Минеи святаго, стихи же к тропарем припеваются по чину:

Стих: Госпо́дь Бог мой, си́ла моя и учини́т но́зе мои́ на соверше́ние.

И 1-й тропарь канона Минеи святаго.

Стих: И на высо́кая возво́дит мя, победи́ти ми в пе́сни Его́.

И 2-й тропарь канона Минеи святаго.

Сла́ва: 3-й тропарь канона Минеи святаго.

И ны́не: Богородичен канона Минеи святаго.

Песнь 5

Лик поет ирмос канона Минеи святаго, стихи же к тропарем припеваются по чину:

Стих: Воскре́снут ме́ртвии, и воста́нут и́же во гробе́х, и возвеселя́тся и́же на земли́.

И 1-й тропарь канона Минеи святаго.

Стих: Роса́ бо, я́же от Тебе́, исцеле́ние им есть, земля́ же нечести́вых паде́т.

И 2-й тропарь канона Минеи святаго.

Сла́ва: 3-й тропарь канона Минеи святаго.

И ны́не: Богородичен канона Минеи святаго.

Песнь 6

Зде ирмос Минеи святаго не поется, но поем оный по конце песни, к тропарем же стихи припеваются по чину:

Стих: Храня́щии су́етная и ло́жная ми́лость свою́ оста́виша.

И 1-й тропарь канона Минеи святаго.

Стих: Аз же со гла́сом хвале́ния и испове́дания пожру́ Тебе́, ели́ка обеща́х, возда́м Тебе́ во спасе́ние мое́ Го́сподеви.

И 2-й тропарь канона Минеи святаго.

Сла́ва: 3-й тропарь канона Минеи святаго.

И ны́не: Богородичен канона Минеи святаго.

Лик поет ирмос Минеи шестыя песни.

Посем ектения малая: Па́ки и па́ки:

По шестой песни чтется мученичен Октоиха прилучившагося гласа (зри Приложение). Аще же прилучится в Минеи святый имеяй кондак, тогда сей мученичен глаголем по 1-й кафисме с седальны, с припевом: Ди́вен Бог во святы́х Своих, Бог Изра́илев. Зде же глаголем кондак святаго Минеи.

Песнь 7

Лик поет ирмос канона Минеи святаго, стихи же к тропарем припеваются по чину:

Стих: Благослове́н еси́ на престо́ле сла́вы Ца́рствия Твоего́, препе́тый и превозноси́мый во ве́ки.

И 1-й тропарь канона Минеи святаго.

Стих: Благослове́н еси́ на тве́рди небе́сней, препе́тый и превозноси́мый во ве́ки.

И 2-й тропарь канона Минеи святаго.

Сла́ва: 3-й тропарь канона Минеи святаго.

И ны́не: Богородичен канона Минеи святаго.

Песнь 8

Благослови́те вся дела́ Госпо́дня, Го́спода, по́йте и превозноси́те Его во ве́ки.

Благослови́те А́нгели Госпо́дни, небеса́ Госпо́дня, Го́спода, по́йте и превозноси́те Его во ве́ки.

Благослови́те во́ды вся, я́же превы́ше небе́с, вся си́лы Госпо́дни, Го́спода, по́йте и превозноси́те Его во ве́ки.

Благослови́те со́лнце и ме́сяц, зве́зды небе́сныя, Го́спода, по́йте и превозноси́те Его во ве́ки.

Благослови́те всяк дождь и роса́, вси ду́си, Го́спода, по́йте и превозноси́те Его во ве́ки.

Благослови́те огнь и вар, студь и зной, Го́спода, по́йте и превозноси́те Его во ве́ки.

И лик поет ирмос канона Минеи святаго.

Стих: Благослови́те ро́сы и и́ней, ле́ди и мраз, Го́спода, по́йте и превозноси́те Его во ве́ки.

И 1-й тропарь канона Минеи святаго.

Стих: Благослови́те сла́ны и сне́зи, но́щи и дни́е, Го́спода, по́йте и превозноси́те Его во ве́ки.

И паки 1-й тропарь канона Минеи святаго.

Стих: Благослови́те свет и тьма, мо́лния и о́блацы, Го́спода, по́йте и превозноси́те Его во ве́ки.

И 2-й тропарь канона Минеи святаго.

Стих: Благослови́те земля́, го́ры и хо́лми и вся прозяба́ющая на ней, Го́спода, по́йте и превозноси́те Его во ве́ки.

И 3-й тропарь канона Минеи святаго.

Стих: Благослови́те исто́чницы, моря́ и ре́ки, ки́ти и вся дви́жущаяся в вода́х, Го́спода, по́йте и превозноси́те Его во ве́ки.

И Богородичен канона Минеи святаго.

Стих: Благослови́те вся пти́цы небе́сныя, зве́рие и вси ско́ти, Го́спода, по́йте и превозноси́те Его во ве́ки.

И чтутся тропари трипеснца Триоди:

Ирмос: Пещь иногда́ о́гненная в Вавило́не де́йства разделя́ше, / Бо́жиим веле́нием халде́и опаля́ющая, / ве́рныя же ороша́ющая, пою́щия: / благослови́те, вся дела́ Госпо́дня, Го́спода.

Пещь страсте́й распаля́ет ду́шу мою́, но росо́ю ми́лости Твоея́ сию́ увяди́, источи́вый безстра́стия то́ки из нетле́нных Твоих ре́бр, распина́емь, Благодете́лю, мно́гаго ра́ди снизхожде́ния.

Стих: Благослови́те сы́нове челове́честии, да благослови́т Изра́иль Го́спода, по́йте и превозноси́те Его во ве́ки.

Возне́сл еси́ ны́ па́дшия в зло́бу на Кресте́ Твои́м вознесе́нием, Христе́: те́мже попо́лзшася в про́пасть греха́, возведи́, и утверди́ мя на ка́мени спасе́ния: я́ко да сла́влю держа́ву Твою́.

Стих: Благослови́те свяще́нницы Госпо́дни, раби́ Госпо́дни, Го́спода, по́йте и превозноси́те Его во ве́ки.

Копие́м Твои́м, Христе́, страсте́й гное́ние очи́стив от се́рдца моего́, всего́ мя исцели́, его́же змий уязви́ зубы́ ядови́тыми. И даждь ми непоколеби́мо к Боже́ственным стезя́м ходи́ти.

Стих: Благослови́те ду́си и ду́ши пра́ведных, преподо́бнии и смире́ннии се́рдцем, Го́спода, по́йте и превозноси́те Его во ве́ки.

Богородичен: Тебе́ све́тлую свещу́ и све́щник, в Не́йже огнь Божества́ все́лься, просвети́ нощно́ю одержимых тле́ю, Нескве́рная, чтим вси благословя́ще, Благослове́нная, рождество́ Твое́.

Стих: Благослови́те Ана́ния, Аза́рия, Мисаи́л, Го́спода, по́йте и превозноси́те Его во ве́ки.

Иный трипеснец Триоди:

Ирмос: В купине́ Моисе́ю Де́вы чу́до, на Сина́йстей горе́ прообрази́вшаго иногда́, по́йте, благослови́те и превозноси́те во вся ве́ки.

Посреде́ разбо́йник распя́таго на дре́ве, и копие́м прободе́ннаго, в живото́чная ре́бра, по́йте, благослови́те и превозноси́те во вся ве́ки.

Стих: Благослови́те апо́столи, проро́цы и му́ченицы Госпо́дни, Го́спода, по́йте и превозноси́те Его во ве́ки.

Судя́й всей земли́, суди́щу предста́л еси́, зауше́н был еси́ и пору́ган, на Кресте́ пове́шен был еси́, от тли мя пременя́я дре́вняго греха́, во вся ве́ки.

Благослови́м Отца́ и Сы́на и Свята́го Ду́ха, Го́спода.

Троичен: Божество́ Еди́но Тро́ица, Неразде́льное Естество́, разде́льное же Ли́цы, Непоколеби́мая Держа́во, О́тче, Сы́не и Ду́ше, Тебе́ песносло́вим во вся ве́ки.

И ны́не и при́сно и во ве́ки веко́в. Ами́нь.

Богородичен: Богороди́тельнице Чи́стая, Небе́сная Врата́, Спаси́тельная Две́ре, всех христиа́н моле́ния приими́, блажа́щих Тя во вся ве́ки.

Сла́ва Тебе́, Бо́же наш, сла́ва Тебе́.

Кре́сте Христо́в, разбо́йника наста́вивый к ве́ре, и мене́ к тече́нию благоси́льно посто́м сподо́би, предвари́ти на поклоне́ние твое́, и оживотвори́тися.

Хва́лим, благослови́м, покланя́емся Го́сподеви, пою́ще и превознося́ще во вся ве́ки.

Ирмос: В купине́ Моисе́ю Де́вы чу́до, на Сина́йстей горе́ прообрази́вшаго иногда́, по́йте, благослови́те и превозноси́те во вся ве́ки.

И стихословится Честне́йшую:

Священник: Богоро́дицу и Ма́терь Све́та в пе́снех возвели́чим.

Лик: Вели́чит душа́ Моя Го́спода, и возра́довася дух Мой о Бо́зе, Спа́се Мое́м.

Честне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу Тя велича́ем. (На всякий стих)

Я́ко призре́ на смире́ние Ра́бы Своея́, се бо от ны́не ублажа́т Мя вси ро́ди.

Я́ко сотвори́ Мне вели́чие Си́льный, и свя́то и́мя Его́, и ми́лость Его́ в ро́ды родо́в боя́щимся Его́.

Сотвори́ держа́ву мы́шцею Свое́ю, расточи́ го́рдыя мы́слию се́рдца их.

Низложи́ си́льныя со престо́л и вознесе́ смире́нныя, а́лчущия испо́лни благ и богатя́щияся отпусти́ тщи.

Восприя́т Изра́иля о́трока Своего́, помяну́ти ми́лости, я́коже глаго́ла ко отце́м на́шим, Авраа́му и се́мени его да́же до ве́ка.

Песнь 9

Лик поет ирмос канона Минеи святаго.

Стих: Благослове́н Госпо́дь Бог Изра́илев, я́ко посети́ и сотвори́ избавле́ние лю́дем Свои́м.

И 1-й тропарь канона Минеи святаго.

Стих: И воздви́же рог спасе́ния нам, в дому́ Дави́дове о́трока Своего́.

И паки 1-й тропарь канона Минеи святаго.

Стих: Я́коже глаго́ла усты́ святы́х, су́щих от ве́ка проро́к Его́.

И 2-й тропарь канона Минеи святаго.

Стих: Спа́сение от враг на́ших, и из руки́ всех ненави́дящих нас.

И 3-й тропарь канона Минеи святаго.

Стих: Сотвори́ти ми́лость со отцы́ на́шими и помяну́ти заве́т святы́й Свой.

И Богородичен канона Минеи святаго.

Стих: Кля́тву, е́юже кля́тся ко Авраа́му, отцу́ на́шему, да́ти нам без стра́ха, из руки́ враг на́ших изба́вльшимся.

Зде чтется трипеснец Триоди:

Ирмос: Безнача́льна Роди́теля Сын, Бог и Госпо́дь, вопло́щься от Де́вы нам яви́ся, омраче́нныя просвети́ти, собра́ти расточе́нныя. Тем Всепе́тую Богоро́дицу велича́ем

Со́лнца светле́е пост возсия́вый, многосве́тлая благода́ть, благовеству́ет всем кре́стныя лучи́, и зари́ честны́я Стра́сти, и Воскресе́ния день спаси́тельный.

Стих: Служи́ти Ему́ преподо́бием и пра́вдою пред Ним вся дни живота́ на́шего.

Чистоту́ возлю́бим, блуда́ отбежи́м, чре́сла целому́дрием препоя́шим: я́ко да чи́сти яви́мся Чи́стому и еди́ному от всех и́щущему чистоты́, Спа́су душ на́ших.

Стих: И ты, отроча́, проро́к Вы́шняго нарече́шися, преды́деши бо пред лице́м Госпо́дним угото́вати пути́ Его́.

Христе́, стра́ху Твоему́ пригвозди́ пло́ти моя, Кресту́ пригвозди́вый грех Ада́мов, разреши́ зол мои́х соу́зы, лука́ваго сокруши́ стре́лы копие́м Твои́м, Влады́ко, и сего́ вре́да изба́ви мя.

Стих: Да́ти ра́зум спасе́ния лю́дем Его́, во оставле́ние грех их, милосе́рдия ради ми́лости Бо́га на́шего.

Богородичен: Судию́ Пра́веднейшаго и Еди́наго Благоуве́тливаго, ро́ждшая Де́во Христа́ Го́спода, изба́ви мя суда́, Отрокови́це, и огня́ и муче́ния, я́же ми исхода́таи греха́ наслажде́ние.

Стих: В ни́хже посети́ нас Восто́к с высоты́, яви́тися во тьме и се́ни сме́ртней седя́щим.

Иный трипеснец Триоди:

Ирмос: Чи́стую и Пречи́стую, Ма́терь и Де́ву, пе́сньми пе́сней вси ве́рнии, благоче́стно я́ко Богоро́дицу велича́ем.

О благоутро́бия Твоего́! я́ко Крест претерпе́л еси́, гво́здие и копие́, Го́споди, мене́ ради осужде́ннаго тле́ю: те́мже пою́ Тя, Христе́.

Стих: Напра́вити но́ги на́ша на путь ми́рен.

Кресту́, тро́сти, гво́здием и копию́, жи́зненным Твои́м Страсте́м вси лю́дие покланя́ющеся, пе́сньми, Христе́, пое́м Тя.

Слава, Троичен: Еди́нице Триипоста́сная, Тро́ице Еди́нственная. Господонача́льная, естество́ равносла́вное, О́тче, Сы́не и Боже́ственный Ду́ше, спаси́ всех нас.

И ны́не, Богородичен: Ра́дуйся, очисти́лище ми́ру, Богоро́дице, в не́же прибе́гши вси гре́шнии, к Бо́гу примире́ния при́сно обрета́ем.

Сла́ва Тебе́, Бо́же наш, сла́ва Тебе́.

Кресто́м Твои́м, Го́споди, и мене́ укрепи́в, посто́в мне да́руй Благи́й благомо́щно сконча́ти обхожде́ние.

Ирмос: Чи́стую и Пречи́стую, Ма́терь и Де́ву, пе́сньми пе́сней вси ве́рнии, благоче́стно я́ко Богоро́дицу велича́ем.

Таже, Досто́йно есть: (поклон един). Ектения: Па́ки, и па́ки: И светилен Троичен Октоиха гласа (зри Приложение). На Вся́кое дыха́ние: стихов не поем, но стихологисуем: Хвали́те Го́спода с Небе́с: обычныя псалмы, 3 (148, 149, 150).

И аще прилучится в Минеи на ряду два святых: Поем единому вечер стихиры, а другому на Хвалитех стихиры на 4, аще будут. Таже: Сла́ва Тебе́, показа́вшему на́м све́т. И славословие вседневное.

Аще же ни, глаголет учиненный брат: Слава и ныне: Тебе́ сла́ва подоба́ет, Го́споди Бо́же наш: Посем иерей: Испо́лним у́треннюю: И возглас.

На стиховне самогласен, глас 8:

Посто́м помышле́ний стра́сти прииди́те порабо́тим, духо́вными себе́ кри́лы покры́вше: да вра́жию дви́жимую бу́рю, ле́гце преше́дше, досто́йни бу́дем кре́стнаго поклоне́ния, о ми́ре закла́ннаго во́лею Сы́на Бо́жия, и духо́вно пра́зднуим из ме́ртвых Спа́сово воскресе́ние, на го́ру взе́мшеся, со ученики́ просла́вим, власть прии́мшаго всю Сы́на от Отца́, Человеколю́бца.

Стих: Испо́лнихомся зау́тра ми́лости Твоея, Го́споди, и возра́довахомся, и возвесели́хомся, во вся дни на́ша возвесели́хомся, за дни в ня́же смири́л ны еси́, ле́та в ня́же ви́дехом зла́я. И при́зри на рабы́ Тво́я, и на дела́ Твоя́, и наста́ви сы́ны их.

Паки тойже самогласен: Посто́м помышле́ний:

Стих: И бу́ди све́тлость Го́спода Бо́га на́шего на нас, и дела́ рук на́ших испра́ви на нас, и де́ло рук на́ших испра́ви.

Мученичен: Му́ченицы Христо́вы непобеди́мии, победи́вше пре́лесть си́лою кре́стною, восприя́сте благода́ть ве́чныя жи́зни, мучи́телей преще́ния не убоя́стеся, му́ками ураня́еми веселите́ся: и ны́не кро́ви ва́ша бы́ша исцеле́ния душ на́ших, моли́те спасти́ся душа́м на́шим.

Сла́ва и ны́не:

Крестобогородичен: Что зри́мое виде́ние, е́же Мои́ми очесы́ зри́тся, о Влады́ко? содержа́й всю тварь, на дре́во вознесе́н еси́, и умерщвле́н, всем да́руяй живо́т, Богоро́дица пла́чущи глаго́лаше, егда́ зря́ше на Кресте́ Всечи́стая, из Нея́ неизрече́нно возсия́вшаго Бо́га и Челове́ка.

Таже, Бла́го есть: (Дважды). Трисвятое и метания 3. Пресвята́я Тро́ице: О́тче наш: По внегда же рещи иерею: Я́ко Твое́ есть Ца́рство: глаголем тропарь: В хра́ме стоя́ще сла́вы Твоея́: И глаголем, Го́споди поми́луй, 40. Сла́ва, и ны́не: Честне́йшую: Таже отходит священник и глаголет: Сый благослове́н Христо́с Бог наш: Небе́сный Царю́:

Посем же стоим, и молимся в себе, во своем помышлении глаголюще молитву преподобнаго отца на́шего Ефрема: Го́споди и Влады́ко живота́ моего́: И поклоны великия, 3: и малых 12, глаголюще в себе на едином коемждо: Бо́же, очи́сти мя гре́шнаго. Таже паки ин поклон великий един, глаголюще и в нем предписанную молитву всю святаго Ефрема.

Последование Часов в среду первыя седмицы

Час первый, Час третий и Час девятый читается с кафизмами 2, 3 и 5 соответственно.

Час шестый

Прииди́те, поклони́мся: (трижды)

И псалмы 53, 54, 90.

Сла́ва и ны́не: Аллилу́иа: (Трижды). Го́споди, поми́луй (Трижды)

Сла́ва и ны́не:

И чтется кафисма 4-я (Пс. 24–31).

По кафисме священник, став пред царскими дверьми, глаголет настоящий тропарь со стихи, во глас 2: И́же в шесты́й день же и час:

Тропа́рь проро́чества, глас 4:

Ве́си созда́ние на́ше, ве́си не́мощь на́шу, Человеколю́бче: согреши́хом, но не отступи́хом от Тебе́, Бо́же, ниже́ возде́хом ру́ки на́ша к бо́гу чужде́му, пощади́ нас Твое́ю бла́гостию, Благоутро́бне.

Сла́ва и ны́не: и повторяем тойжде.

Проки́мен, глас 4: Испове́мся Тебе́, Го́споди, всем се́рдцем моим.

Стих: Возвеселю́ся и возра́дуюся о Тебе́.

Проро́чества Иса́иина чте́ние (Ис. 2:3–11).

Та́ко глаго́лет Госпо́дь: от Сио́на изы́дет зако́н, и сло́во Госпо́дне из Иерусали́ма. И суди́ти бу́дет посреде́ язы́к, и изобличи́т лю́ди мно́ги: и раскую́т мечи́ своя́ на ора́ла, и ко́пия своя́ на серпы́, и не во́змет язы́к на язы́к меча́, и не навы́кнут ктому́ ра́товатися. И ны́не, до́ме Иа́ковль, прииди́те по́йдем све́том Госпо́дним. Оста́ви бо лю́ди своя́ дом Иа́ковль; зане́ я́коже из нача́ла напо́лнися страна́ их волхвова́ний, я́коже иноплеме́нников, и чада мно́га иноплеме́ннича роди́шася им. Напо́лнися бо страна́ их сребра́ и зла́та, и не бя́ше числа́ сокро́вищ их: и напо́лнися земля́ их ко́ней, и не бя́ше числа́ колесни́ц их: И напо́лнися земля́ ме́рзостей дел рук их и поклони́шася тем, я́же сотвори́ша пе́рсты их. И преклони́ся челове́к, и смири́ся муж, и не претерплю́ им. И ны́не вни́ите в ка́мения и скры́йтеся в зе́млю от лица́ стра́ха Госпо́дня и от сла́вы кре́пости Его́, егда́ воста́нет сокруши́ти зе́млю. О́чи бо Госпо́дни высо́цы, челове́к же смире́н: и смири́тся высота́ челове́ческая, и вознесе́тся Госпо́дь Еди́н в день о́ный.

Проки́мен, глас 6: Пра́веден Госпо́дь, и пра́вды возлюби́, правоты́ ви́де лице́ Его́.

Стих: На Го́спода упова́х, ка́ко рече́те души́ моей?

И прочее последование.

Последование Вечерни в среду первыя седмицы.

Литургия Преждеосвященных Даров

Егда бывает преждеосвященная, творит священник на едином коемждо антифоне стихословия малую ектению. На Го́споди воззва́х, поставим стихов 10. От Изведи́ из темни́цы ду́шу мою́: На глас самогласна дне, повторяюще тойжде. Таже мученичен в тойже глас, таже 3 подобны Триоди: и 3 Минеи, повторяюще един. Самогласен дне.

Стихиры самогласны, глас 8:

Постя́щеся бра́тие теле́сне, пости́мся и духо́вне, разреши́м всякий сою́з непра́вды, расто́ргнем стропо́тная ну́ждных измене́ний, вся́кое списа́ние непра́ведное раздере́м, дади́м а́лчущим хлеб, и ни́щия безкро́вныя введе́м в до́мы, да прии́мем от Христа́ Бо́га ве́лию ми́лость.

Стих: Мене́ ждут пра́ведницы, до́ндеже возда́си мне.

Повторяем тойжде. Постя́щеся бра́тие теле́сне:

Стих: Из глубины́ воззва́х к Тебе́, Го́споди, Го́споди, услы́ши глас мой.

Мученичен, глас тойже: А́ще ка́я доброде́тель и а́ще ка́я похвала́ подоба́ет святы́м? Мече́м бо преклони́ша вы́и, Тебе́ ра́ди, прекло́ншаго небеса́ и соше́дшаго; излия́ша кро́ви своя́, Тебе́ ра́ди, истощи́вшаго Себе́ и зрак ра́бий прии́мша; смири́шася да́же до сме́рти, нищету́ Твою́ подража́юще. И́хже моли́твами, по мно́жеству щедро́т Твои́х, Бо́же, поми́луй нас.

Стих: Да бу́дут у́ши Твои́, вне́млюще гла́су моле́ния моего́.

Стихиры, творение господина Иосифа, глас 2: Подобен: Я́ко яви́ся:

Светолу́чныя вас, я́ко мо́лнии, в весь мир Иису́с, мы́сленное вои́стинну Со́лнце, посла́в, отгна́л есть светлостьми́ ва́шея Боже́ственныя про́поведи, пре́лести тьму, богови́дцы апо́столи, и просвети́ во мра́це неве́дения держи́мыя лю́те. Его́же у́бо моли́те, низпосла́ти и нам просвеще́ние, и ве́лию ми́лость.

Стих: А́ще беззако́ния на́зриши, Го́споди, Го́споди, кто постои́т? я́ко у Тебе́ очище́ние есть.

Доброде́тельми Илия́ возше́д на колесни́цу боже́ственную, посто́м просвети́вся, возноша́шеся на высоту́ небе́сную, сему́ поревну́й, смире́нная душе́ моя́, и пости́ся от вся́кия зло́бы и за́висти, и сва́ра, и сла́дости теку́щия и сла́стныя: я́ко да бо́лезни лю́тыя избе́гнеши, ве́чнующия гее́нны, вопи́ющи Христу́: Го́споди, сла́ва Тебе́.

Стих: И́мене ра́ди Твоего́ потерпе́х Тя, Го́споди, потерпе́ душа́ моя́ в сло́во Твое́, упова́ душа́ моя́ на Го́спода.

Иная, господина Феодора, глас 5: Подобен: Преподо́бне о́тче:

Апо́столи боже́ственнии, ми́ру тепле́йшии моли́твенницы, и правосла́вным защити́телие, иму́ще дерзнове́ния держа́ву ко Христу́ Бо́гу на́шему, о нас моли́тися, мо́лим вы, всечестни́и, да посто́в благо́е вре́мя све́тло сотвори́м, и Единосу́щныя Тро́ицы благода́ть прии́мем: великопропове́дницы сла́внии, моли́теся о душа́х на́ших.

Зде поем стихиры Минеи прилучившагося святаго, повторяюще едину. Аще же в Минеи случатся два святых, единаго стихиры поем зде, а другаго на хвалитех на 4.

Стих: От стра́жи у́тренния до но́щи, от стра́жи у́тренния, да упова́ет Изра́иль на Го́спода.

И стихира Минеи святаго.

Стих: Я́ко у Го́спода ми́лость, и мно́гое у Него́ избавле́ние, и Той изба́вит Изра́иля от всех беззако́ний его́.

И стихира Минеи святаго.

Стих: Хвали́те Го́спода, вси язы́цы, похвали́те Его, вси лю́дие.

И стихира Минеи святаго.

Стих: Я́ко утверди́ся ми́лость Его на нас, и и́стина Госпо́дня пребыва́ет во век.

И стихира Минеи святаго.

Сла́ва и ны́не: Богородичен Минеи святаго.

Посем бывает вход с кадильницею, без Евангелия. [Егда же имать честися Евангелие, тогда и со Евангелием.]

Свете Ти́хий святы́я сла́вы, Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподо́бными, Сы́не Бо́жий, живо́т дая́й: те́мже мир Тя сла́вит.

Проки́мен, псалом 11, глас 5: Ты, Го́споди, сохрани́ши ны, и соблюде́ши ны от ро́да сего́ и во век.

Стих: Спаси́ мя, Го́споди, я́ко оскуде́ преподо́бный.

Бытия́ чте́ние (Быт. 1:24–31; 2:1–3).

Рече́ Бог: да изведе́т земля́ ду́шу жи́ву по роду, четвероно́гая и га́ды, и зве́ри земли́ по ро́ду, и бы́сть та́ко. И сотвори́ Бог зве́ри земли́ по ро́ду, и скоты́ по ро́ду их, и вся га́ды земли́ по ро́ду их, и ви́де Бог, я́ко добра́. И рече́ Бог: сотвори́м челове́ка по о́бразу На́шему и по подо́бию, и да облада́ет ры́бами морски́ми и пти́цами небе́сными, (и зверьми́) и скота́ми, и все́ю земле́ю, и все́ми га́ды пресмыка́ющимися по земли́. И сотвори́ Бог челове́ка, по о́бразу Бо́жию сотвори́ его́, му́жа и жену́ сотвори́ их. И благослови́ их Бог, глаго́ля: расти́теся и мно́житеся, и напо́лните зе́млю, и госпо́дствуйте е́ю, и облада́йте ры́бами морски́ми, (и зверьми́), и пти́цами небе́сными, и все́ми скота́ми, и все́ю земле́ю, и все́ми га́дами пресмыка́ющимися по земли́. И рече́ Бог: се дах вам вся́кую траву́ се́менную, се́ющую се́мя, е́же есть верху́ земли́ всея́: и вся́кое дре́во, еже и́мать в себе́ плод се́мене се́меннаго, вам бу́дет в снедь. И всем звере́м земны́м, и всем пти́цам небе́сным, и вя́кому га́ду пресмыка́ющемуся по земли́, и́же и́мать в себе́ ду́шу живота́, и вся́ку траву́ зеле́ную в снедь: и бысть та́ко. И ви́де Бог вся, ели́ка сотвори́: и се добра́ зело́. И бысть ве́чер, и бысть у́тро, день шесты́й. И соверши́шася не́бо и земля́, и все украше́ние их. И соверши́ Бог в день шесты́й дела́ Своя́, я́же сотвори́: и почи́ в день седмы́й от всех дел Свои́х, я́же сотвори́. И благослови́ Бог день седмы́й, и освяти́ его, я́ко в той почи́ от всех дел Свои́х, я́же нача́т Бог твори́ти.

Проки́мен, псалом 11,глас 6: При́зри и услы́ши мя, Го́споди Бо́же мой.

Стих: Доко́ле, Го́споди, забу́деши мя до конца́, доко́ле отвраща́еши лице́ Твое́ от мене́?

И посем возглашает диакон: Повели́те. Священник же, взем обема рукама кадильницу и свещник со свещею, стоит пред святою трапезою зря к востоком, и назнаменуя крест, глаголет: Прему́дрость, про́сти. Таже обратяся на запад к народу, глаголет: Све́т Христо́в просвеща́ет всех.

При́тчей чте́ние (Притч. 2:1–22).

Сы́не, а́ще прии́м глаго́л моея́ за́поведи, скры́еши в себе́. Послу́шает прему́дрости твое́ у́хо, и приложи́ши се́рдце твое́ к ра́зуму: приложи́ши же е́ в наказа́ние сы́ну твоему́. А́ще бо прему́дрость призове́ши, и ра́зуму да́си глас твой, чу́вство же взы́щеши вели́ким гла́сом. И а́ще взы́щеши ея́ я́ко сребра́ и я́коже сокро́вища испыта́еши ю́. Тогда́ уразуме́еши страх Госпо́день, и позна́ние Бо́жие обря́щеши. Я́ко Госпо́дь дае́т прему́дрость, и от лица́ Его́ позна́ние и ра́зум. И сокро́виществует исправля́ющим спасе́ние, защища́ет же ше́ствие их, е́же сохрани́ти пути́ оправда́ний, и путь благогове́инствующих Его́ сохрани́т. Тогда́ уразуме́еши пра́вду и суд и испра́виши вся стези́ благи́я. А́ще бо прии́дет прему́дрость в твою мысль, чу́вство же твое́й души́ добро́ бы́ти возмни́тся. Сове́т добр сохрани́т тя, помышле́ние же преподо́бное соблюде́т тя. Да изба́вит тя от пути́ зла́го и от му́жа, глаго́люща ничто́же ве́рно. О оста́вившии пути́ пра́выя, е́же ходи́ти в путе́х тьмы! О веселя́щиися о злых, и ра́дующиися о развраще́нии злем! И́хже стези́ стро́потни, и кри́ва тече́ния их, е́же дале́че тя сотвори́ти от пути́ пра́ваго, и чу́жда от пра́веднаго ра́зума. Сы́не, да тя не пости́гнет сове́т злый, оставля́ющий уче́ние ю́ности и заве́та Боже́ственнаго забы́вший. Поста́ви бо при сме́рти дом свой, и при а́де с земны́ми дея́ния своя́. Вси ходя́щии по нему́ не возвратя́тся, ниже́ пости́гнут стезь пра́вых, ни бо дости́гнут лет жи́зни. А́ще бо бы́ша ходи́ли в стези́ благи́я, обрели́ у́бо бы́ша стези́ пра́вы гла́дки. Бла́зи бу́дут жи́тели на земли́, незло́бивии же оста́нут на ней. Я́ко пра́вии вселя́тся на земли́, и преподо́бнии оста́нут на ней. Путие́ нечести́вых от земли́ поги́бнут, пребеззако́ннии же изри́нутся от нея́.

Священник: Ми́р ти́.

Диакон: Прему́дрость.

Чтец же поет: Да испра́вится моли́тва моя, я́ко кади́ло пред Тобо́ю, воздея́ние руку́ мое́ю, же́ртва вече́рняя.

Таже правый и левый лики, и весь предстоящий в церкви народ стоит дондеже чтец пропоет, на коленях молящися. И по пропетии чтеца, первый лик поет тожде: Да испра́вится моли́тва моя:

Чтец же и другая страна лика, и предстоящий народ стоит на коленях, молящися.

Таже чтец поет первый стих:

Го́споди, воззва́х к Тебе́, услы́ши мя; вонми́ гла́су моле́ния моего́, внегда́ воззва́ти ми к Тебе́.

И по пропетии стиха, поет вторый Лик:

Да испра́вится моли́тва моя, я́ко кади́ло пред Тобо́ю, воздея́ние руку́ мое́ю, же́ртва вече́рняя.

Тогда чтец и первый лик, и тоя страны предстоящий народ припадает на колена.

Таже чтец поет вторый стих:

Положи́, Го́споди, хране́ние усто́м мои́м и дверь огражде́ния о устна́х мои́х.

И паки первый лик поет:

Да испра́вится моли́тва моя, я́ко кади́ло пред Тобо́ю, воздея́ние руку́ мое́ю, же́ртва вече́рняя.

Чтец же и вторый лик, и тоя страны предстоящий народ припадает на колена.

Таже чтец поет третий стих:

Не уклони́ се́рдце мое́ в словеса́ лука́вствия, непщева́ти вины́ о гресе́х.

И паки вторый лик поет:

Да испра́вится моли́тва моя, я́ко кади́ло пред Тобо́ю, воздея́ние руку́ мое́ю, же́ртва вече́рняя.

Чтец же и первый лик, и тоя страны предстоящий народ паки приклоняет колена.

Посем паки чтец поет:

Да испра́вится моли́тва моя, я́ко кади́ло пред Тобо́ю.

Тогда оба лика и весь в церкви предстоящий народ припадает на колена и стоит дондеже чтец поет.

Воставше же допевают на клиросе:

Воздея́ние руку́ мое́ю, же́ртва вече́рняя.

Посем три поклоны великия, и прочее последование Преждеосвященной литургии.

Аще праздник Обретения честныя главы, или святых 40 мучеников, тогда по скончании, Да испра́вится моли́тва моя́: абие святым вратом отверзстым, поем прокимен, Апостол, Аллилу́иа, Ева́нгелие, и прочее по обычаю: Кроме же праздника, по Да испра́вится: диакон ектению, и священник молитвы прилежныя. Мы же творим поклоны 3. И прочее бывает последование преждеосвященных, по чину якоже в служебниках изъявися.

Ведати подобает: я́ко по происхождении Святых Даров исполняему, Ны́не си́лы небе́сныя: творим поклоны 3, непокровени суще.

Вестно же буди: я́ко егда Божественныя преносятся Тайны, вси людие поклонение богоподобное, и певцы ниц падше, Христу́ Бо́гу в тайнах Сущему, творят: понеже совершенно предосвященны суть.

Киноник: Вкуси́те и ви́дите, я́ко благ Госпо́дь. Аллилу́иа, трижды. По отверзении же врат, речет диакон: Со стра́хом Бо́жиим, и ве́рою приступи́те. Мы же поклон един: И поем, Благословлю́ Го́спода на вся́кое вре́мя, хвала́ Его́ во усте́х мои́х: Аллилу́иа, трижды. По возглашении же от иерея, Всегда́, ны́не и при́сно: Лик: Да испо́лнятся уста́ на́ша: Аллилу́иа, трижды. По заамвонной же молитве: Бу́ди и́мя Госпо́дне: И метания три. Благословлю́ Го́спода на вся́кое вре́мя: И подается нам антидор. И совершенный отпуст.

Сие последование бывает во всю Четыредесятницу, преждесвященней сущей. А идеже несть преждесвященныя, поются на Вечерни стихиры на 6: подобен в Триоди, и в Минеи. Сла́ва, и ны́не, Богородичен, по гласу Минеи. На стиховне, в Триоди самогласен дне дважды и мученичен, иже есть на Го́споди воззва́х: Сла́ва, и ны́не, Богородичен, тогоже гласа. И обычное кончание. Входяще же в трапезу, ядим сухоядение, пием и сок с медом. В четверток же тоя седмицы трапезы не представляем, но бываем постящеся даже до пятка: тогда бо ядим входяще в трапезу.

Последование Великого повечерия в среду первыя седмицы

Священник: Благослове́н Бог наш всегда́, ны́не и при́сно и во ве́ки веко́в.

Чтец: Ами́нь. Сла́ва Тебе́, Бо́же наш, сла́ва Тебе́. Царю́ Небе́сный: Трисвятое по Отче Наш:

Священник: Я́ко Твое́ есть Ца́рство:

Чтец: Ами́нь. Го́споди, поми́луй, 12. Сла́ва и ны́не: Прииди́те поклони́мся: трижды.

Псалом 69:

Бо́же, в по́мощь мою вонми́, Го́споди, помощи́ ми потщи́ся. Да постыдя́тся и посра́мятся и́щущии ду́шу мою, да возвратя́тся вспять, и постыдя́тся хотя́щии ми зла́я. Да возвратя́тся а́бие стыдя́щеся глаго́лющии ми: бла́гоже, бла́гоже. Да возрадуются и возвеселя́тся о Тебе́ вси и́щущии Тебе́, Бо́же, и да глаго́лют вы́ну: да возвели́чится Госпо́дь, лю́бящии спасе́ние Твое́. Аз же нищ есмь и убо́г, Бо́же, помози́ ми. Помо́щник мой и Изба́витель мой еси́ Ты, Го́споди, не закосни́.

Таже начинаем Великий канон, глас 6-й, творение святаго отца нашего Андрея Критскаго, Иерусалимскаго.

Песнь 1

Ирмос: Помо́щник и Покрови́тель бысть мне во спасе́ние, Сей мой Бог, и просла́влю Его́, Бог отца́ моего́, и вознесу́ Его́, сла́вно бо просла́вися (Дважды).

Припев: Поми́луй мя, Бо́же, поми́луй мя.

От ю́ности, Христе́, за́поведи Твоя́ преступи́х, всестра́стно небреги́й, уны́нием преидо́х житие́. Те́мже зову́ Ти, Спа́се, поне́ на коне́ц спаси́ мя.

Пове́ржена мя, Спа́се, пред враты́ Твои́ми, поне́ на ста́рость не отри́ни мене́ во ад тща, но пре́жде конца́, я́ко Человеколю́бец, даждь ми прегреше́ний оставле́ние.

Бога́тство мое́, Спа́се, изнури́в в блуде́, пуст есмь плодо́в благочести́вых, а́лчен же зову́: отче щедро́т, предвари́в Ты мя уще́дри.

В разбо́йники впады́й аз есмь помышле́ньми мои́ми, весь от них уязви́хся ны́не, и испо́лнихся ран, но Сам ми предста́в, Христе́ Спа́се, исцели́.

Свяще́нник мя предви́дев ми́мо и́де, и леви́т ви́дев в лю́тых, на́га презре́, но, из Мари́и возсия́вый Иису́се, Ты предста́в уще́дри мя.

Ты ми даждь светоза́рную благода́ть от Боже́ственнаго свы́ше промышле́ния, избежа́ти страсте́й омраче́ния, и пе́ти усе́рдно твоего́, Мари́е, жития́, кра́сная исправле́ния.

Слава, Троичен: Пресу́щная Тро́ице, во Еди́нице покланя́емая, возми́ бре́мя от мене́ тя́жкое грехо́вное, и я́ко благоутро́бна, даждь ми сле́зы умиле́ния.

И ныне, Богородичен: Богоро́дице, Наде́жде и Предста́тельство Тебе́ пою́щих, возми́ бре́мя от мене́ тя́жкое грехо́вное, и я́ко Влады́чица Чи́стая, ка́ющася приими́ мя.

Песнь 2

Ирмос: Вонми́ не́бо, и возглаго́лю, и воспою́ Христа́, от Де́вы пло́тию прише́дшаго (Дважды).

Припев: Поми́луй мя, Бо́же, поми́луй мя.

Поползо́хся я́ко Дави́д блу́дно, и оскверни́хся, но омы́й и мене́, Спа́се, слеза́ми.

Ни слез, ниже́ покая́ния и́мам, ниже́ умиле́ния. Сам ми сия́, Спа́се, я́ко Бог да́руй.

Погуби́х первозда́нную добро́ту и благоле́пие мое́, и ны́не лежу́ наг и стыжду́ся.

Дверь Твою́ не затвори́ мне тогда́, Го́споди, Го́споди, но отве́рзи ми сию́ ка́ющемуся Тебе́.

Внуши́ воздыха́ния души́ моея́, и о́чию мое́ю приими́ ка́пли, Спа́се, и спаси́ мя.

Человеколю́бче хотя́й всем спасти́ся, Ты воззови́ мя, и приими́, я́ко Благ, ка́ющагося.

Припев: Пресвята́я Богоро́дице, спаси́ нас.

Богородичен: Пречи́стая Богоро́дице Де́во, еди́на всепе́тая, моли́ приле́жно во е́же спасти́ся нам.

Ирмос: Ви́дите ви́дите, я́ко Аз есмь Бог, ма́нну одожди́вый, и во́ду из ка́мене источи́вый дре́вле в пусты́ни лю́дем Мои́м, десни́цею еди́ною, и кре́постию Мое́ю.

Припев: Поми́луй мя, Бо́же, поми́луй мя.

Ви́дите ви́дите, я́ко Аз есмь Бог, внуша́й, душе́ моя́, Го́спода вопию́ща, и удали́ся пре́жняго греха́, и бо́йся я́ко неумы́тнаго, и я́ко Судии́ и Бо́га.

Кому́ уподо́билася еси́, многогре́шная душе́? То́кмо пе́рвому Ка́ину, и Ламе́ху о́ному, каменова́вшая те́ло злоде́йствы, и уби́вшая ум безслове́сными стремле́ньми.

Вся пре́жде зако́на прете́кши, о душе́, Си́фу не уподо́билася еси́, ни Ено́са подража́ла еси́, ни Ено́ха преложе́нием, ни Но́я, но яви́лася еси́ убо́га пра́ведных жи́зни.

Еди́на отве́рзла еси́ хля́би гне́ва Бо́га твоего́, душе́ моя́, и потопи́ла еси́ всю, я́коже зе́млю плоть, и дея́ния и житие́, и пребыла́ еси́ вне спаси́тельнаго ковче́га.

Припев: Преподо́бная ма́ти Мари́е, моли́ Бо́га о нас.

Всем усе́рдием и любо́вию притекла́ еси́ Христу́, пе́рвый греха́ путь отвра́щши, и в пусты́нях непроходи́мых пита́ющися, и Того́ чи́сте соверша́ющи Боже́ственныя за́поведи.

Слава, Троичен: Безнача́льная Несозда́нная Тро́ице, Неразде́льная Еди́нице ка́ющася мя приими́, согреши́вша спаси́, Твое́ есмь созда́ние, не пре́зри, но пощади́, и изба́ви о́гненнаго мя осужде́ния.

И ныне, Богородичен: Пречи́стая Влады́чице, Богороди́тельнице, наде́ждо к Тебе́ притека́ющих, и приста́нище су́щих в бу́ри, Ми́лостиваго и Созда́теля и Сы́на Твоего́ уми́лостиви и мне моли́твами Твоими.

Песнь 3

Ирмос: Утверди́, Го́споди, на ка́мени за́поведей Твои́х, подви́гшееся се́рдце мое́, я́ко Еди́н Свят еси́ и Госпо́дь (Дважды).

Припев: Поми́луй мя, Бо́же, поми́луй мя.

Благослове́ния Си́мова не насле́довала еси́, душе́ окая́нная, ни простра́нное одержа́ние, я́коже Иа́феф, име́ла еси́ на земли́ оставле́ния.

От земли́ Харра́н, изы́ди от греха́, душе́ моя́, гряди́ в зе́млю точа́щую присноживо́тное нетле́ние, е́же Авраа́м насле́дствова.

Авраа́ма слы́шала еси́, душе́ моя́, дре́вле оста́вльша зе́млю оте́чества, и бы́вша прише́льца, сего́ произволе́нию подража́й.

У ду́ба Мамври́йскаго учреди́в патриа́рх А́нгелы, насле́дствова по ста́рости обетова́ния лови́тву.

Исаа́ка, окая́нная душе́ моя́, разуме́вши но́вую же́ртву, тайно всесожже́нную Го́сподеви, подража́й его́ произволе́нию.

Исма́ила слы́шала еси́, трезви́ся, душе́ моя́, изгна́на я́ко рабы́нино отрожде́ние, виждь, да не ка́ко подо́бно что постра́ждеши ласкосе́рдствующи.

Припев: Преподо́бная ма́ти Мари́е, моли́ Бо́га о нас.

Содержи́мь есмь бу́рею и треволне́нием согреше́ний, но сама́ мя, ма́ти, ны́не спаси́, и к приста́нищу боже́ственнаго покая́ния возведи́.

Припев: Преподо́бная ма́ти Мари́е, моли́ Бо́га о нас.

Ра́бское моле́ние и ны́не, преподо́бная, прине́сши, ко благоутро́бней моли́твами твои́ми Богоро́дице, отве́рзи ми Боже́ственныя входы.

Слава, Троичен: Тро́ице Про́стая, Несозда́нная, безнача́льное естество́, в тро́ице певае́мая ипоста́сей, спаси́ ны, ве́рою покланя́ющияся держа́ве Твое́й.

И ныне, Богородичен: От Отца́ безле́тна Сына, в ле́то, Богороди́тельнице, неискусому́жно родила́ еси́, стра́нное чу́до, пребы́вши Де́ва доя́щи.

Песнь 4

Ирмос: Услы́ша проро́к прише́ствие Твое́ Го́споди, и убоя́ся, я́ко хо́щеши от Де́вы роди́тися, и челове́ком яви́тися, и глаго́лаше: услы́шах слух Твой, и убоя́хся, сла́ва си́ле Твое́й, Го́споди (Дважды).

Припев: Поми́луй мя, Бо́же, поми́луй мя.

Те́ло оскверни́ся, дух окаля́ся, весь острупи́хся, но я́ко Врач, Христе́, обоя́ покая́нием мои́м уврачу́й, омы́й, очи́сти, покажи́, Спа́се мой, па́че сне́га чисте́йша.

Те́ло Твое́ и кровь распина́емый о всех положил еси́, Сло́ве: те́ло у́бо, да мя обнови́ши; кровь, да омы́еши мя; дух же пре́дал еси́, да мя приведе́ши Христе́, Твоему́ Роди́телю.

Соде́лал еси́ спасе́ние посреде́ земли́, Ще́дре, да спасе́мся. Во́лею на дре́ве распя́лся еси́, Еде́м затворе́нный отве́рзеся, го́рняя и до́льняя тварь, язы́цы вси спасе́ни поклоня́ются Тебе́.

Да бу́дет ми купе́ль, кровь из ребр Твоих, вку́пе и питие́, источи́вшее во́ду оставле́ния, да обою́ду очища́юся, помазу́яся и пия́, я́ко пома́зание и питие́, Сло́ве, живото́чная Твоя́ словеса́.

Ча́шу Це́рковь стяжа́, ре́бра Твоя́ живоно́сная, из ни́хже сугу́быя нам источи́ то́ки, оставле́ния и ра́зума, во о́браз дре́вняго и но́ваго, двои́х вку́пе заве́тов, Спа́се наш.

Наг есмь черто́га, наг есмь и бра́ка, ку́пно и ве́чери; свети́льник угасе́, я́ко безъеле́йный, черто́г заключи́ся, мне спя́щу, ве́черя снеде́ся, аз же по руку́ и но́гу свя́зан, вон низве́ржен есмь.

Слава, Троичен: Неразде́льное существо́м, несли́тное Ли́цы, богосло́влю Тя, Тро́ическое Еди́но Божество́, я́ко Единоца́рственное и Сопресто́льное, вопию́ Ти песнь вели́кую, в вы́шних трегу́бо песносло́вимую.

И ныне, Богородичен: И ражда́еши, и де́вствуеши, и пребыва́еши обою́ду естество́м Де́ва, Рожде́йся обновля́ет зако́ны естества́, утро́ба же ражда́ет неражда́ющая. Бог иде́же хо́щет, побежда́ется естества́ чин: твори́т бо ели́ка хо́щет.

Песнь 5

Ирмос: От но́щи у́тренююща, Человеколю́бче, просвети́ молю́ся, и наста́ви и мене́ на повеле́ния Твоя́, и научи́ мя Спа́се, твори́ти во́лю Твою́ (Дважды).

Припев: Поми́луй мя, Бо́же, поми́луй мя.

Я́ко тя́жкий нра́вом, фарао́ну го́рькому бых, Влады́ко, Ианни́ и Иамври́, душе́ю и те́лом, и погруже́н умо́м, но помози́ ми.

Ка́лом смеси́хся окая́нный умо́м, омы́й мя, Влады́ко, ба́нею мои́х слез, молю́ Тя, пло́ти моея́ оде́жду убели́в я́ко снег.

А́ще испыта́ю моя́ дела́, Спа́се, вся́каго челове́ка превозше́дша греха́ми себе́ зрю, я́ко ра́зумом му́дрствуяй согреши́х, не неве́дением.

Пощади́, пощади́, Го́споди, созда́ние Твое́, согреши́х, осла́би ми, я́ко естество́м чи́стый Сам сый еди́н, и ин ра́зве Тебе́ никто́же есть кроме́ скве́рны.

Мене́ ра́ди Бог сый, вообрази́лся еси́ в мя, показа́л еси́ чудеса́, исцели́в прокаже́нныя, и разсла́бленнаго стягну́в, кровоточи́выя ток уста́вил еси́, Спа́се, прикоснове́нием риз.

Припев: Преподо́бная ма́ти Мари́е, моли́ Бо́га о нас.

Струи́ Иорда́нския преше́дши, обрела́ еси́ поко́й безболе́зненный, пло́ти сла́сти избежа́вши, ея́же и нас изми́ твои́ми моли́твами, преподо́бная.

Слава, Троичен: Тя Тро́ице сла́вим, Еди́наго Бо́га: Свят, Свят, Свят еси́ О́тче, Сы́не и Ду́ше, Про́стое Существо́, Еди́нице при́сно покланя́емая.

И ныне, Богородичен: Из Тебе́ облече́ся в мое́ смеше́ние, нетле́нная безму́жная Ма́ти Де́во, Бог созда́вый ве́ки, и соедини́ Себе́ челове́ческое естество́.

Песнь 6

Ирмос: Возопи́х всем се́рдцем мои́м к ще́дрому Бо́гу, и услы́ша мя от а́да преиспо́дняго, и возведе́ от тли живо́т мой (Дважды).

Припев: Поми́луй мя, Бо́же, поми́луй мя.

Воста́ни и побори́, я́ко Иису́с Амали́ка, плотски́я стра́сти, и гаваони́ты, ле́стныя по́мыслы при́сно побежда́ющи.

Преиди́ вре́мене теку́щее естество́, я́ко пре́жде ковче́г, и земли́ о́ныя бу́ди во одержа́нии обетова́ния, душе́, Бог повелева́ет.

Я́ко спасл еси́ Петра́, возопи́вша спаси́, предвари́в мя Спа́се, от зве́ря изба́ви, просте́р Твою ру́ку, и возведи́ из глубины́ грехо́вныя.

Приста́нище Тя вем ути́шное, Влады́ко, Влады́ко Христе́, но от незаходи́мых глуби́н греха́, и отча́яния мя предвари́в изба́ви.

Слава, Троичен: Тро́ица есмь Про́ста, Неразде́льна, Разде́льна Ли́чне, и Еди́ница есмь естество́м соедине́на, Оте́ц глаго́лет и Сын и Боже́ственный Дух.

И ныне, Богородичен: Утро́ба Твоя́ Бо́га нам роди́, воображе́на по нам, Его́же, я́ко Созда́теля всех, моли́, Богоро́дице, да моли́твами Твои́ми оправди́мся.

Го́споди, поми́луй (трижды). Слава и ныне:

Кондак, глас 6: Душе́ моя́, душе́ моя́, воста́ни, что спи́ши? Коне́ц приближа́ется, и и́маши смути́тися. Воспряни́ у́бо, да пощади́т тя Христо́с Бог, везде́ сый и вся исполня́яй.

Песнь 7

Ирмос: Согреши́хом, беззако́нновахом, непра́вдовахом пред Тобо́ю, ниже́ соблюдо́хом, ниже́ сотвори́хом, я́коже запове́дал еси́ нам; но не преда́ждь нас до конца́, отце́в Бо́же (Дважды).

Припев: Поми́луй мя, Бо́же, поми́луй мя.

Манасси́ева собрала́ еси́ согреше́ния изволе́нием, поста́вльши я́ко ме́рзости стра́сти, и умно́живши, душе́, негодова́ние, но того́ покая́нию ревну́ющи те́пле, стяжи́ умиле́ние.

Ахаа́вовым поревнова́ла еси́ скве́рнам, душе́ моя́, увы́ мне, была́ еси́ плотски́х скверн пребыва́лище, и сосу́д сра́млен страсте́й; но из глубины́ твоея́ воздохни́, и глаго́ли Бо́гу грехи́ твоя́.

Заключи́ся тебе́ не́бо, душе́, и глад Бо́жий пости́же тя, егда́ Илии́ Фесви́тянина я́коже Ахаа́в, не покори́ся словесе́м иногда́; но Сара́ффии уподо́бився, напита́й проро́чу ду́шу.

Попали́ Илия́ иногда́ два́щи пятьдеся́т Иезаве́линых, егда́ сту́дныя проро́ки погуби́, во обличе́ние Ахаа́вово, но бе́гай подража́ния двою́, душе́, и укрепля́йся.

Слава, Троичен: Тро́ице Про́стая, Неразде́льная, Единосу́щная, и Естество́ Еди́но, ве́тове и Свет, и Свя́та Три, и Еди́но Свя́то пое́тся Бог Тро́ица; но воспо́й, просла́ви Живо́т и Животы́, душе́, всех Бо́га.

И ныне, Богородичен: Пое́м Тя, благослови́м Тя, покланя́емся Ти, Богороди́тельнице, я́ко Неразде́льныя Тро́ицы, породила́ еси́ еди́наго Христа́ Бо́га, и Сама́ отве́рзла еси́ нам су́щим на земли́ небе́сная.

Песнь 8

Ирмос: Его́же во́инства небе́сная сла́вят, и трепе́щут Херуви́ми и Серафи́ми, вся́ко дыха́ние и тварь, по́йте, благослови́те и превозноси́те во вся ве́ки (Дважды).

Припев: Поми́луй мя, Бо́же, поми́луй мя.

Правосу́де Спа́се, поми́луй, и изба́ви мя огня́, и преще́ния, е́же и́мам на суде́ пра́ведно претерпе́ти, осла́би ми пре́жде конца́, доброде́телию и покая́нием.

Я́ко разбо́йник вопию́ Ти: помяни́ мя, я́ко Петр пла́чу го́рце, осла́би ми, Спа́се, зову́ я́ко мыта́рь, слезю́ я́ко блудни́ца, приими́ мое́ рыда́ние, я́коже иногда́ ханане́ино.

Гное́ние, Спа́се, исцели́ смире́нныя моея́ души́, еди́не Врачу́, пла́стырь мне наложи́, и еле́й и вино́, дела́ покая́ния, умиле́ние со слеза́ми.

Ханане́ю и аз подража́я, поми́луй мя, вопию́, Сы́не Дави́дов; каса́юся кра́я ри́зы, я́ко кровоточи́вая; пла́чу, я́ко Ма́рфа и Мари́я над Ла́зарем.

Слава, Троичен: Безнача́льне О́тче, Сы́не Собезнача́льне, Уте́шителю Благи́й, Ду́ше Пра́вый, Сло́ва Бо́жия Роди́телю, Отца́ Безнача́льна Сло́ве, Ду́ше Живы́й и Зи́ждяй, Тро́ице Еди́нице поми́луй мя.

И ныне, Богородичен: Я́ко от оброще́ния червлени́цы, Пречи́стая, у́мная багряни́ца Емману́илева, внутрь во чре́ве Твое́м плоть истка́ся, те́мже Богоро́дицу вои́стинну Тя почита́ем.

Песнь 9

Ирмос: Безсе́меннаго зача́тия рождество́ несказа́нное, Ма́тере безму́жныя нетле́нен плод, Бо́жие бо рожде́ние обновля́ет естества́. Те́мже Тя вси ро́ди я́ко Богоневе́стную Ма́терь, правосла́вно велича́ем (Дважды).

Припев: Поми́луй мя, Бо́же, поми́луй мя.

Неду́ги исцеля́я, нищим благовествова́ше, Христо́с Сло́во, вре́дныя уврачева́, с мытари́ ядя́ше, со гре́шники бесе́доваше, Иаи́ровы дще́ре ду́шу предуме́ршую возврати́ осяза́нием руки́.

Мыта́рь спаса́шеся, и блудни́ца целому́дрствоваше, и фарисе́й, хваля́ся осужда́шеся. Ов у́бо, очи́сти мя, о́ва же, поми́луй мя, сей же велича́шеся вопия́: Бо́же, благодарю́ Тя, и про́чия безу́мныя глаго́лы.

Закхе́й мыта́рь бе, но оба́че спаса́шеся, и фарисе́й Си́мон соблажня́шеся, и блудни́ца приима́ше оста́вительная разреше́ния, от иму́щаго кре́пость оставля́ти грехи́, ю́же душе́ потщи́ся подража́ти.

Блудни́це, о окая́нная душе́ моя́, не поревнова́ла еси́, я́же прии́мши ми́ра алава́стр, со слеза́ми ма́заше но́зе Спа́сове, отре́ же власы́ дре́вних согреше́ний рукописа́ние раздира́ющаго ея́.

Гра́ды, и́мже даде́ Христо́с благове́стие, душе́ моя́, уве́дала еси́, ка́ко про́кляти бы́ша; убо́йся указа́ния, да не бу́деши я́коже о́ны, и́хже содо́мляном Влады́ка уподо́бив, да́же до ада осуди́.

Да не го́ршая, о душе́ моя́, яви́шися отча́янием, ханане́и ве́ру слы́шавшая, ея́же дщи сло́вом Бо́жиим исцели́ся; Сы́не Дави́дов, спаси́ и мене́, воззови́ из глубины́ се́рдца, я́коже она́ Христу́.

Слава, Троичен: Отца́ просла́вим, Сы́на превознесе́м, Боже́ственному Ду́ху ве́рно поклони́мся, Тро́ице Неразде́льней, Еди́нице по существу́, я́ко Све́ту и Све́том, и Животу́ и Живото́м, животворя́щему и просвеща́ющему концы́.

И ныне, Богородичен: Град Твой сохраня́й, Богороди́тельнице Пречи́стая, в Тебе́ бо сей ве́рно ца́рствуяй, в Тебе́ и утвержда́ется, и Тобо́ю побежда́яй, побежда́ет вся́кое искуше́ние, и пленя́ет ра́тники, и прохо́дит послуша́ние.

Припев: Преподо́бне о́тче Андре́е, моли́ Бо́га о нас.

Андре́е честный, и о́тче треблаже́ннейший, па́стырю Критский, не преста́й моля́ся, о воспева́ющих тя, да изба́вимся вси гне́ва, и ско́рби, и тле́ния, и прегреше́ний безме́рных, чту́щии твою па́мять ве́рно.

Ирмос оба лика вкупе: Безсе́меннаго зача́тия рождество́ несказа́нное, Ма́тере безму́жныя нетле́нен плод, Бо́жие бо рожде́ние обновля́ет естества́. Те́мже Тя вси ро́ди я́ко Богоневе́стную Ма́терь, правосла́вно велича́ем. (И поклон един великий).

По скончании же канона глаголем прочее последование Повечерия.

Служба в четверг первой седмицы святого Великого поста

Последование Утрени в четверг первой седмицы

Иерей творит обычное метание настоятелю, и входит во святый олтарь, и прием кадильницу, станет пред святою трапезою, и кадя крестообразно, возгласит: Благослове́н Бог наш: И нам отвещавшим: Ами́нь, исходит иерей и кадит. А уставленный псалмопевец глаголет: Трисвятое, без метаний. По О́тче наш, возглашает иерей: Я́ко Твое́ есть Ца́рство: и по амине, Го́споди поми́луй, 12. Прииди́те поклони́мся: трижды, без метаний. И псалом 19 и 20. По конце псалмов, Трисвятое, без метаний. По О́тче наш: Тропари обычныя. Сим глаголемым, кадит иерей святый олтарь, и всю церковь. Таже, ектения: Поми́луй нас Бо́же: Таже, О вели́ком господи́не и отце́ на́шем святе́йшем патриа́рхе: Возглас: Я́ко ми́лостив и человеколю́бец: Чтец: Ами́нь. И глаголет: И́менем Госпо́дним благослови́ о́тче. И абие иерей: Сла́ва Святе́й, и Единосу́щней: Брат же, егоже есть день, став на урече́нном месте, глаголет шестопсалмие.

По скончании шестопсалмия, Сла́ва, и ны́не, Аллилуиа, трижды. Ектения великая: Ми́ром Го́споду помо́лимся: И возглашает диакон, аще есть, или священник (по гласу Октоиха): Аллилу́иа, аллилу́иа, аллилу́иа. И по коемждо стихе, Аллилу́иа, трижды.

Стих 1: От но́щи у́тренюет дух мой к Тебе́, Бо́же, зане́ свет повеле́ния Твоя́ на земли́.

Стих 2: Пра́вде научи́теся живу́щии на земли́.

Стих 3: Зависть прии́мет лю́ди ненака́занныя.

Стих 4: Приложи́ им зла, Го́споди, приложи́ зла сла́вным земли́.

Таже Троичны Октоиха прилучившагося гласа (зри Приложение).

По первом тропаре лик поет: Свят, Свят, Свят еси́ Бо́же наш, си́лою Креста́ Твоего́ сохрани́ на́с, Го́споди.

По втором: Свят, Свят, Свят еси́ Бо́же наш, моли́твами всех святы́х Твои́х поми́луй на́с.

По третьем: Свят, Свят, Свят еси́ Бо́же, Богородицею поми́луй нас.

Лик: Го́споди, поми́луй (Трижды). Слава:

Чтец: И ныне:

И чтется кафисма 6-я.

По 1-м стихословии, седальны апостольстии Октоиха прилучившагося гласа (зри Приложение). Аще же прилучится Минеи святый, имеяй кондак, мученичен Октоиха (зри Приложение) чтется зде с припевом: Ди́вен Бог во святы́х Свои́х, Бог Изра́илев.

Лик: Го́споди, поми́луй (Трижды). Слава:

Чтец: И ныне:

И чтется кафисма 7-я.

По 2-м стихословии седален Триоди, глас 2: Подобен: Умудри́вый па́че:

Светила в конце́х ученики́ показа́вый пропове́данием, Сло́ве Бо́жий, сердца́ на́ша просвети́ све́том доброде́телей, и посто́м очи́сти, дая́ покаяние обраще́ния рабо́м Твоим, во е́же сла́вити Тя, Спа́се, еди́не сый Преблаги́й.

Сла́ва, повторяем тойже: Свети́ла в конце́х ученики́:

И ныне: Богоро́дице, не пре́зри мя, тре́бующаго заступле́ния Твоего́: на Тя бо упова́ душа́ моя, поми́луй мя.

Лик: Го́споди, поми́луй (Трижды). Слава:

Чтец: И ныне:

И чтется кафисма 8-я.

По 3-м стихословии седален Триоди, глас 5. Подобен: Святе́йшая Херуви́м:

Светле́йшее доброде́телей, сожи́тельницу небе́сную воздержа́ние, мо́лим тя, апо́стольская двоенадеся́тице, моли́ся ми́рно нам соверши́ти, и прия́ти плоды́ спасе́ния: вы бо вои́стинну земны́м есте́ держа́ва, и прибе́жище душа́м на́шим.

Сла́ва, повторяем тойже: Светле́йшее добродетелей:

И ныне: Святе́йшая Херуви́м, вы́шшая небе́с всепе́тая Богоро́дице, Тя вои́стинну испове́дающе, и́мамы гре́шнии спасе́ние, и обрета́ем во искуше́ниих предста́тельство. Те́мже не преста́й о нас моля́щи, держа́ва и прибе́жище душ на́ших.

Лик: Го́споди, поми́луй (Трижды). Слава:

Чтец: И ныне:

Таже чтение в Лавсаице. Псалом 50. И обычная молитва: Спаси́, Бо́же, лю́ди Твоя́: Го́споди, поми́луй, 12. Возглас: Ми́лостию и щедро́тами, и человеколю́бием:

Посем поем канон Минеи и Триоди.

Песнь 1

Лик поет ирмос Минеи святаго.

К тропарем стихи припеваются по ликом сии:

Стих: Госпо́дь ца́рствуяй ве́ки, и на век, и еще́, егда́ вни́де конь фарао́нов с колесницами и вса́дники в мо́ре.

И чтется 1-й тропарь канона Минеи святаго.

Стих: И наведе́ на ня Госпо́дь во́ду морску́ю, сы́нове же Изра́илевы проидо́ша су́шею посреде́ мо́ря.

И 2-й тропарь канона Минеи святаго.

Сла́ва: 3-й тропарь канона Минеи святаго.

И ны́не: Богородичен канона Минеи святаго.

Песнь 3

Зде ирмос Минеи святаго не поется, но поем оный по конце песни; к тропарем же стихи припеваются по чину:

Стих: Госпо́дь взы́де на небеса́ и возгреме́, Той су́дит конце́м земли́, Пра́веден сый.

И 1-й тропарь канона Минеи святаго.

Стих: И даст кре́пость царю́ на́шему, и вознесе́т рог Христа́ Своего́.

И 2-й тропарь канона Минеи святаго.

Сла́ва: 3-й тропарь канона Минеи святаго.

И ны́не: Богородичен канона Минеи святаго.

Таже лик поет ирмос Минеи, третия песни.

Посем ектения малая: Па́ки и па́ки:

Седален Минеи святаго (единожды).

Сла́ва, и ны́не: Богородичен егоже.

Песнь 4

Стихословится песнь Псалтири, глас 2.

Го́споди, услы́шах слух Твой, и убоя́хся, Го́споди, разуме́х дела́ Твоя́, и ужасо́хся.

Посреде́ двою́ живо́тну позна́н бу́деши.

Внегда́ прибли́житися ле́том, позна́ешися.

Внегда́ приити́ вре́мени, яви́шися.

Внегда́ смути́тися души́ мое́й во гне́ве, ми́лость Твою помяне́ши.

Бог от ю́га прии́дет, и Святы́й из горы́ приосене́нныя ча́щи.

Покры́ небеса́ доброде́тель Его́, и хвалы́ Его́ испо́лнь земля́.

И сия́ние Его́ я́ко свет бу́дет, ро́зи в рука́х Его́, и положи́ любо́вь держа́вну кре́пости Свое́й.

Пред лице́м Его́ преды́дет сло́во, и изы́дет на по́ле за пя́ту Его́.

Ста и подви́жеся земля́, призре́ и раста́яша язы́цы.

Стры́шася го́ры ну́ждею, раста́яша хо́лми ве́чнии, ше́ствия ве́чная их, за труд ви́деша.

Селе́ния Ефио́пская убоя́тся, и кро́вы земли́ Мадиа́мския.

Еда́ в река́х прогне́ваешися, Го́споди?

Еда́ в река́х я́рость Твоя́: или́ в мо́ри устремле́ние Твое́?

Яко вся́деши на ко́ни Твоя́, и ежде́ние Твое́ спасе́ние.

Наляца́я наляче́ши лук Твой на ски́птры, глаго́лет Госпо́дь.

Река́ми разся́дется земля́, у́зрят Тя, и поболя́т лю́дие.

Расточа́я во́ды ше́ствия, даде́ бе́здна глас свой, высота́ привиде́ния своя́.

Воздви́жеся со́лнце, и луна́ ста в чи́не свое́м.

Во свет стре́лы Твоя́ по́йдут, в блиста́нии мо́лнии ору́жий Твои́х.

Преще́нием ума́лиши зе́млю, и я́ростию низложи́ши язы́ки.

Изше́л еси́ на спасе́ние люде́й Твои́х, спасти́ пома́занныя Твоя́ прише́л еси́.

Вложи́л еси́ во главы́ беззако́нных смерть, воздви́гл еси́ у́зы, да́же до вы́и в коне́ц.

И ирмос канона Минеи святаго.

Стих: Разсе́кл еси́ во изступле́нии главы́ си́льных, стрясу́тся в ней, разве́рзут узды́ своя́, я́ко снеда́яй ни́щий тай.

И 1-й тропарь канона Минеи святаго.

Стих: И возве́л еси́ на мо́ре ко́ни Твои́, смуща́ющия во́ды мно́ги.

И паки 1-й тропарь канона Минеи святаго.

Стих: Сохрани́хся, и убоя́ся се́рдце мое́, от гла́са моли́твы усте́н моих.

И 2-й тропарь канона Минеи святаго.

Стих: И вни́де тре́пет в ко́сти моя́, и во мне смяте́ся кре́пость моя.

И 3-й тропарь канона Минеи святаго.

Стих: Почи́ю в день ско́рби моея́, да взы́ду в лю́ди прише́льствия моего́.

И Богородичен канона Минеи святаго.

Стих: Зане́ смо́ковь не плодопринесе́т, и не бу́дет ро́да в лоза́х.

Зде чтется трипеснец Триоди господина Иосифа, глас 2:

Ирмос: Прише́л еси́ от Де́вы, не хода́тай, ни А́нгел, но Сам, Го́споди, вопло́щься, и спасл еси́ всего́ мя, челове́ка. Тем зову́ Ти: сла́ва си́ле Твое́й, Го́споди.

Воздержа́ния зари́ прие́млющи, облиста́йся, душе́, и отбе́гни грехо́внаго омраче́ния: я́ко да возси́яет ти оставле́ния свет, Боже́ственным Ду́хом.

Стих: Со́лжет де́ло ма́слинное, и поля́ не сотворя́т я́ди.

У́дицею мя сла́сти прельсти́в льсти́вый, пле́нника восхи́ти: но мир, апо́столи, сло́вом улови́вшии, от того́ мя зло́бы изба́вите.

Стих: Оскуде́ша о́вцы от пи́щи, и не бу́дет воло́в при я́слех.

Яви́стеся Со́лнца сла́вы заре́ния, апо́столи сла́внии, пре́лести тьму отгоня́ще: и мене́ у́бо просвети́те, вся́кою зло́бою омраче́ннаго.

Стих: Аз же о Го́споде возра́дуюся, возвеселю́ся о Бо́зе, Спа́се мое́м.

Богородичен: Воззову́ в нощи́ и во дни оскорбля́емь к Тебе́, и спасу́ся, и сла́сти прейду́, Стено́ и По́моще, Твое́ю, Де́во, си́лою огражда́емый.

Стих: Госпо́дь Бог мой, си́ла моя́, и учини́т но́зе мои на соверше́ние.

Иный трипеснец господина Феодора, глас 5:

Ирмос: Дела́ смотре́ния Твоего́, Го́споди, ужаси́ша проро́ка Авваку́ма: изше́л бо еси́ на спасе́ние люде́й Твои́х, спасти́ пома́занныя Твоя́ прише́л еси́.

Со́лнца пра́вды су́ще, апо́столи, свети́ла всесве́тлая, просвеща́ете земны́й мир, мрак пре́лести отгоня́ще.

Стих: И на высо́кая возво́дит мя победи́ти ми в пе́сни Его́.

Ли́ра су́ще Спа́сова духодви́жимая, апо́столи, позна́вшеся на земли́, доброгла́сную пое́те нам пе́снь, и мир к Бо́гу обраща́ете.

Слава, Троичен: Тро́ицу во еди́нственном Существе́ сла́вяще, Еди́наго Го́спода Бо́га воспои́м, нерожде́нна Отца́, Сы́на рожде́ннаго, и Ду́ха живу́щаго.

И ныне, Богородичен: Де́ва зача́т во чре́ве, Го́споди, и роди́ Тебе́ Емману́ила: изше́л бо еси́ во спасе́ние люде́й Твои́х, спасти́ благи́я Твоя́, Человеколю́бче.

Слава Тебе, Боже наш, слава Тебе.

Апо́стольская двоенадеся́тице, боже́ственная и всечестна́я, моли́ Христа́ о нас, мо́лимся прейти́ нам благомо́щно четыредесятодне́вное по́прище.

Ирмос: Дела́ смотре́ния Твоего́, Го́споди, ужаси́ша проро́ка Авваку́ма: изше́л бо еси́ на спасе́ние люде́й Твои́х, спасти́ пома́занныя Твоя́ прише́л еси́.

Песнь 5

Лик поет ирмос канона Минеи святаго, стихи же к тропарем припеваются по чину:

Стих: Воскре́снут ме́ртвии, и воста́нут и́же во гробе́х, и возвеселя́тся и́же на земли́.

И 1-й тропарь канона Минеи святаго.

Стих: Роса́ бо, я́же от Тебе́, исцеле́ние им есть, земля́ же нечести́вых паде́т.

И 2-й тропарь канона Минеи святаго.

Сла́ва: 3-й тропарь канона Минеи святаго.

И ны́не: Богородичен канона Минеи святаго.

Песнь 6

Зде ирмос Минеи святаго не поется, но поем оный по конце песни.

К тропарем же стихи припеваются по чину:

Стих: Храня́щии су́етная и ло́жная, ми́лость свою́ оста́виша.

И 1-й тропарь канона Минеи святаго.

Стих: Аз же со гла́сом хвале́ния и испове́дания пожру́ Тебе́, ели́ка обеща́х, возда́м Тебе́ во спасе́ние мое́ Го́сподеви.

И 2-й тропарь канона Минеи святаго.

Сла́ва: 3-й тропарь канона Минеи святаго.

И ны́не: Богородичен канона Минеи святаго.

Посем ектения малая: Па́ки и па́ки:

По шестой песни чтется мученичен Октоиха прилучившагося гласа (зри Приложение). Аще же прилучится в Минеи святый имеяй кондак, тогда сей мученичен глаголем по 1-й кафисме с седальны, с припевом: Ди́вен Бог во святы́х Своих, Бог Изра́илев. Зде же глаголем кондак святаго Минеи.

Песнь 7

Лик поет ирмос канона Минеи святаго, стихи же к тропарем припеваются по чину:

Стих: Благослове́н еси́ на престо́ле сла́вы Ца́рствия Твоего́, препе́тый и превозноси́мый во ве́ки.

И 1-й тропарь канона Минеи святаго.

Стих: Благослове́н еси́ на тве́рди небе́сней, препе́тый и превозноси́мый во ве́ки.

И 2-й тропарь канона Минеи святаго.

Сла́ва: 3-й тропарь канона Минеи святаго.

И ны́не: Богородичен канона Минеи святаго.

Песнь 8

Благослови́те вся дела́ Госпо́дня, Го́спода, по́йте и превозноси́те Его во ве́ки.

Благослови́те А́нгели Госпо́дни, небеса́ Госпо́дня, Го́спода, по́йте и превозноси́те Его во ве́ки.

Благослови́те во́ды вся, я́же превы́ше небе́с, вся си́лы Госпо́дни, Го́спода, по́йте и превозноси́те Его во ве́ки.

Благослови́те со́лнце и ме́сяц, зве́зды небе́сныя, Го́спода, по́йте и превозноси́те Его во ве́ки.

Благослови́те всяк дождь и роса́, вси ду́си, Го́спода, по́йте и превозноси́те Его во ве́ки.

Благослови́те огнь и вар, студь и зной, Го́спода, по́йте и превозноси́те Его во ве́ки.

И лик поет ирмос канона Минеи святаго.

Стих: Благослови́те ро́сы и и́ней, ле́ди и мраз, Го́спода, по́йте и превозноси́те Его во ве́ки.

И 1-й тропарь канона Минеи святаго.

Стих: Благослови́те сла́ны и сне́зи, но́щи и дни́е, Го́спода, по́йте и превозноси́те Его во ве́ки.

И паки 1-й тропарь канона Минеи святаго.

Стих: Благослови́те свет и тьма, мо́лния и о́блацы, Го́спода, по́йте и превозноси́те Его во ве́ки.

И 2-й тропарь канона Минеи святаго.

Стих: Благослови́те земля́, го́ры и хо́лми, и вся прозяба́ющая на ней, Го́спода, по́йте и превозноси́те Его во ве́ки.

И 3-й тропарь канона Минеи святаго.

Стих: Благослови́те исто́чницы, моря́ и ре́ки, ки́ти и вся дви́жущаяся в вода́х, Го́спода, по́йте и превозноси́те Его во ве́ки.

И Богородичен канона Минеи святаго.

Стих: Благослови́те вся пти́цы небе́сныя, зве́рие и вси ско́ти, Го́спода, по́йте и превозноси́те Его во ве́ки.

И чтутся тропари трипеснца Триоди:

Пости́мся от вся́кия сла́сти, утучня́юще чу́вства посто́м, и умиле́ния питие́ те́пле пие́м, пою́ще: благослови́те дела́ Госпо́дня, Го́спода.

Стих: Благослови́те сы́нове челове́честии, да благослови́т Изра́иль Го́спода, по́йте и превозноси́те Его во ве́ки.

Стоя́ния одесну́ю о́бщника мя бы́ти моли́теся, егда́ ся́дете суди́ти челове́ком со Христо́м, апо́столи, мно́гим грехо́м и суду́ пови́ннаго.

Стих: Благослови́те свяще́нницы Госпо́дни, раби́ Госпо́дни, Го́спода, по́йте и превозноси́те Его во ве́ки.

На колесни́цу боже́ственных доброде́телей, посто́м очи́стившеся взы́дем, и на возду́шную высоту́ ум впери́м, пою́ще: благослови́те дела́ Госпо́дня, Го́спода.

Стих: Благослови́те ду́си и ду́ши пра́ведных, преподо́бнии и смире́ннии се́рдцем, Го́спода, по́йте и превозноси́те Его во ве́ки.

Богородичен: Пребыла́ еси́ неопали́ма огнь ро́ждши Божества́, Де́во: но попали́ стра́сти душ, ве́рою пою́щих Ти глас А́нгелов, ра́дости еди́на Хода́таице.

Стих: Благослови́те Ана́ния, Аза́рия, Мисаи́л, Го́спода, по́йте и превозноси́те Его во ве́ки.

Иный трипеснец Триоди:

Ирмос: Преподо́бнии Твои́ о́троцы, в пещи́, Христе́, воспева́юще глаго́лаху: благослови́те вся дела́ Госпо́дня, Го́спода.

Ду́ха трубы́ Христо́вы ученики́ воспева́юще, вопие́м: благослови́те дела́ Госпо́дня, Го́спода.

Стих: Благослови́те апо́столи, проро́цы и му́ченицы Госпо́дни, Го́спода, по́йте и превозноси́те Его во ве́ки.

Я́ко моли́твенники ми́ра, и пре́лести прогони́тели, ученики́ пои́м Христо́вы: благослови́те, вопию́ще, дела́ Госпо́дня, Го́спода.

Благослови́м Отца́ и Сы́на и Свята́го Ду́ха, Го́спода.

Троичен: Тро́ицу Всесвяту́ю, во Отце́ и Сы́не и Ду́се, воспева́юще пое́м: благослови́те дела́ Госпо́дня, Го́спода.

И ныне, Богородичен: Неизглаго́ланное Твое́ Рождество́ вси пое́м челове́цы, благоче́стно взыва́юще, Чистая: благослови́те дела́ Госпо́дня, Го́спода.

Сла́ва Тебе́, Бо́же наш, сла́ва Тебе́.

Апо́столи, моли́теся, в ми́ре нам очисти́тельныя дни сконча́ти: благослови́те, вопию́щим, дела́ Госпо́дня, Го́спода.

Хва́лим, благослови́м, покланя́емся Го́сподеви, пою́ще и превознося́ще во вся ве́ки.

Ирмос: Преподо́бнии Твои́ о́троцы, в пещи́, Христе́, воспева́юще глаго́лаху: благослови́те вся дела́ Госпо́дня, Го́спода.

И стихословится Честне́йшую:

Священник: Богоро́дицу и Ма́терь Све́та в пе́снех возвели́чим.

Лик: Вели́чит душа́ Моя Го́спода, и возра́довася дух Мой о Бо́зе, Спа́се Мое́м.

Честне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу Тя велича́ем. (На всякий стих)

Я́ко призре́ на смире́ние Ра́бы Своея́, се бо от ны́не ублажа́т Мя вси ро́ди.

Я́ко сотвори́ Мне вели́чие Си́льный, и свя́то и́мя Его́, и ми́лость Его́ в ро́ды родо́в боя́щимся Его́.

Сотвори́ держа́ву мы́шцею Свое́ю, расточи́ го́рдыя мы́слию се́рдца их.

Низложи́ си́льныя со престо́л и вознесе́ смире́нныя, а́лчущия испо́лни благ и богатя́щияся отпусти́ тщи.

Восприя́т Изра́иля о́трока Своего́, помяну́ти ми́лости, я́коже глаго́ла ко отце́м на́шим, Авраа́му и се́мени его да́же до ве́ка.

Песнь 9

Лик поет ирмос канона Минеи святаго.

Стих: Благослове́н Госпо́дь Бог Изра́илев, я́ко посети́ и сотвори́ избавле́ние лю́дем Свои́м.

И 1-й тропарь канона Минеи святаго.

Стих: И воздви́же рог спасе́ния нам, в дому́ Дави́дове о́трока Своего́.

И паки 1-й тропарь канона Минеи святаго.

Стих: Я́коже глаго́ла усты́ святы́х, су́щих от ве́ка проро́к Его́.

И 2-й тропарь канона Минеи святаго.

Стих: Спа́сение от враг на́ших и из руки́ всех ненави́дящих нас.

И 3-й тропарь канона Минеи святаго.

Стих: Сотвори́ти ми́лость со отцы́ на́шими и помяну́ти заве́т святы́й Свой.

И Богородичен канона Минеи святаго.

Стих: Кля́тву, е́юже кля́тся ко Авраа́му отцу́ на́шему, да́ти нам без стра́ха, из руки́ враг на́ших изба́вльшимся.

И чтется трипеснец Триоди:

Ирмос: Невмести́маго Бо́га во чре́ве вмести́вшая, и Ра́дость ми́ру роди́вшая, Тя пое́м, Богоро́дице Де́во.

Отве́ржен в глубо́кую пучи́ну сласте́й, Твоего́ благоутро́бия бе́здну призыва́ю: Ко́рмчий, спаси́ мя.

Стих: Служи́ти Ему́ преподо́бием и пра́вдою пред Ним вся дни живота́ на́шего.

Благоутро́бия исто́чниче, даждь ми ны́не умиле́ние, воздыхание, я́ко да воспла́чу злых мои́х безме́рная моря́.

Стих: И ты, отроча́, проро́к Вы́шняго нарече́шися, преды́деши бо пред лице́м Госпо́дним угото́вати пути́ Его́.

Ученико́в Твои́х, Иису́се, честны́ми моле́нии, честно́му даждь ми Воскресе́нию поклони́тися, и Боже́ственным Твои́м Страсте́м.

Стих: Да́ти ра́зум спасе́ния лю́дем Его́, во оставле́ние грех их, милосе́рдия ради ми́лости Бо́га на́шего.

Богородичен: Онебеси́вшая на́ше земно́е смеше́ние, в Тебе́, Всенепоро́чная, Бо́жиим вселе́нием, изба́ви вся от бед.

Стих: В ни́хже посети́ нас Восто́к с высоты́, яви́тися во тьме и се́ни сме́ртней седя́щим.

Иный трипеснец Триоди:

Из исто́чников проро́чески Спа́совых, поче́рпше апо́столи во́ду безсме́ртия, жа́ждущия преда́ниями жи́зни напая́ют всегда́.

Стих: Напра́вити но́ги наша на путь ми́рен.

Царя́ Небе́снаго я́вльшеся кня́зи апо́столи, повину́сте вселе́нную всю, Сего́ еди́наго че́сти, покланя́тися, и славосло́вити я́ко Бо́га.

Слава, Троичен: Тро́ице Неразде́льная, Еди́нице Вседе́тельная и Всеси́льная, О́тче, Сы́не и Святы́й Ду́ше: Ты Бог мой, Го́сподь и Свет, и Тебе́ воспева́я покланя́юся.

И ныне, Богородичен: Тя, Ма́ти и Де́во Чи́стая, ублажа́ем ро́ди родо́в, я́ко была́ е́си очисти́лище ми́ра, Спа́са и Соде́теля неизглаго́ланно ро́ждши.

Сла́ва Тебе́, Бо́же наш, сла́ва Тебе́.

Апо́стольский ли́че, воспева́ющия тя, спаса́й: и сподо́би во умиле́нии се́рдца, дни вся прейти́ светотво́рных посто́в.

Ирмос: Велича́ем, Христе́, Твою Всенепоро́чную Ма́терь Чи́стую: я́ко роди́ Тя преесте́ственно пло́тию, от вся́кия ле́сти и тли нас избавля́юща.

Таже, Досто́йно есть: (поклон един). Ектения: Па́ки, и па́ки: И светилен Троичен Октоиха гласа (зри Приложение). На Вся́кое дыха́ние: стихов не поем, но стихологисуем: Хвали́те Го́спода с Небе́с: обычныя псалмы, 3 (148, 149, 150).

И аще прилучится в Минеи на ряду два святых: Поем единому вечер стихиры, а другому на Хвалитех стихиры на 4, аще будут. Таже: Сла́ва Тебе́, показа́вшему на́м све́т. И славословие вседневное.

Аще же ни, глаголет учиненный брат: Слава и ныне: Тебе́ сла́ва подоба́ет, Го́споди Бо́же наш: Посем иерей: Испо́лним у́треннюю: И возглас.

На стиховне самогласен, глас 3:

Го́споди, мне гре́шному положил еси́ покая́ние, мене́ недосто́йнаго спасти́ хотя́ безме́рною ми́лостию Твое́ю. К Тебе́ припа́даю моля́ся: посто́м ду́шу мою́ приклони́, я́ко к Тебе́ прибего́х еди́ному Многоми́лостивому.

Стих: Испо́лнихомся зау́тра ми́лости Твоея́, Го́споди, и возра́довахомся, и возвесели́хомся, во вся дни на́ша возвесели́хомся, за дни в ня́же смири́л ны еси́, ле́та в ня́же ви́дехом зла́я. И при́зри на рабы́ Тво́я, и на дела́ Твоя́, и наста́ви сы́ны их.

Паки тойже самогласен: Го́споди, мне гре́шному:

Стих: И бу́ди све́тлость Го́спода Бо́га на́шего на нас, и дела́ рук на́ших испра́ви на нас, и де́ло рук на́ших испра́ви.

Мученичен: Я́ко свети́ла в ми́ре сия́ете и по сме́рти, святи́и му́ченицы, по́двигом до́брым подви́гшеся, иму́ще дерзнове́ние, Христа́ моли́те, поми́ловатися душа́м на́шим.

Сла́ва и ны́не:

Богородичен: Богоро́дице, Предста́тельнице всех моля́щихся Тебе́, Тобо́ю дерза́ем, и Тобо́ю хва́лимся, и к Тебе́ все упова́ние на́ше есть, моли́ Ро́ждшагося из Тебе́ за непотре́бныя рабы́ Твоя́.

Таже, Бла́го есть: (Дважды). Трисвятое и метания 3. Пресвята́я Тро́ице: О́тче наш: По внегда же рещи иерею: Я́ко Твое́ есть Ца́рство: глаголем тропарь: В хра́ме стоя́ще сла́вы Твоея́: И глаголем, Го́споди поми́луй, 40. Сла́ва, и ны́не: Честне́йшую: Таже отходит священник и глаголет: Сый благослове́н Христо́с Бог наш: Небе́сный Царю́:

Посем же стоим, и молимся в себе, во своем помышлении глаголюще молитву преподобнаго отца на́шего Ефрема: Го́споди и Влады́ко живота́ моего́: И поклоны великия, 3: и малых 12, глаголюще в себе на едином коемждо: Бо́же, очи́сти мя гре́шнаго. Таже паки ин поклон великий един, глаголюще и в нем предписанную молитву всю святаго Ефрема.

Последование Часов в четверг первой седмицы

Час первый, Час третий и Час девятый читается с кафизмами 9, 10 и 12 соответственно.

Час шестый

Прииди́те, поклони́мся: (трижды)

И псалмы 53, 54, 90.

Сла́ва и ны́не: Аллилу́иа: (Трижды). Го́споди, поми́луй (Трижды)

Сла́ва и ны́не:

И чтется кафисма 11-я.

По кафисме священник, став пред царскими дверьми, глаголет настоящий тропарь со стихи, во глас 2: И́же в шесты́й день же и час:

Тропа́рь проро́чества, глас 1:

Ви́димых и неви́димых враг изба́ви нас, Го́споди, да не когда́ реку́т язы́цы: где есть Бог их? да разуме́ют, Влады́ко, я́ко презира́еши грехи́люде́й Твои́х ка́ющихся.

Сла́ва и ны́не: и повторяем тойжде.

Проки́мен, псалом 13, глас 1: Внегда́ возврати́т Госпо́дь плене́ние люде́й Свои́х.

Стих: Рече́ безу́мен в се́рдце свое́м: несть Бог.

Проро́чества Иса́иина чте́ние (Ис. 2:11–21).

Вознесе́тся Госпо́дь еди́н в день о́ный. День бо Го́спода Савао́фа на вся́каго досади́теля, и гордели́ваго, и на вся́каго высо́каго и велича́ваго, и смиря́тся. И на всяк кедр лива́нский высо́ких и превознесе́нных, и на вся́ко дре́во же́лудя васа́нска, и на вся́кую го́ру высо́кую, и на вся́кий холм высо́кий. И на вся́кий столп высо́к, и на вся́кую сте́ну высо́кую. И на вся́кий кора́бль морски́й, и на вся́ко виде́ние добро́ты корабле́й. И смири́тся вся́кий челове́к, и паде́тся высота́ челове́ча, и вознесе́тся Госпо́дь еди́н в день о́ный. И рукотворе́ная вся скры́ют, вне́сше в пеще́ры, и в разсе́лины ка́мений, и в верте́пы земны́я, от лица́ стра́ха Госпо́дня, и от сла́вы кре́пости Его́, егда́ воста́нет сокруши́ти зе́млю. В день бо о́ный изри́нет челове́к ме́рзости своя́ златы́я и сре́бряныя, я́же сотвори́ша, да покланя́ются су́етным и нетопыре́м. Е́же вни́ти в верте́пы тве́рдаго ка́мене, и в разсе́лины ка́мений от лица́ стра́ха Госпо́дня, и от сла́вы кре́пости Его́, егда́ воста́нет сокруши́ти зе́млю.

Проки́мен, псалом 14, глас 4: Го́споди, кто обита́ет в жили́щи Твое́м?

Стих: Ходя́й без поро́ка, и де́лаяй пра́вду.

И прочее последование.

Последование Вечерни в четверг первой седмицы

Во светильничном обычное начало. На Господи воззвах стихиры подобны Триоди, Иосифа, глас 2. Подобны: Просвети́теля на́шего:

Омраче́на мя пре́лестьми борца́, Христе́ мой, просвети́, омрачи́вый на Кресте́ ви́сяй со́лнце иногда́, и просвети́вый ве́рным свет и́стинный, оставле́ния я́ве: я́ко да ходя́й во све́те Твои́х повеле́ний, дости́гну чи́сте Воскресе́ния Твоего́ зарю́ спаси́тельную.

Стих: И́мене ра́ди Твоего́ потерпе́х Тя, Го́споди, потерпе́ душа́ моя́ в слово Твое́, упова́ душа́ моя́ на Го́спода.

Я́коже виногра́д на дре́ве, Спа́се, ви́ся, вино́м напои́л еси́ нетле́ния, Христе́, концы́. Те́мже вопию́: пия́нством мя грехо́вным лю́те омрача́ема при́сно, сла́достию умиле́ния и́стиннаго напои́в, пости́тися мя ны́не от сласте́й укрепи́, Спа́се, я́ко Благ и Человеколю́бец.

Стих: От стра́жи у́тренния до но́щи, от стра́жи у́тренния, да упова́ет Изра́иль на Го́спода.

Ин подобен кир Феодора, глас тойже: Подобен: О вели́каго та́инства:

О Креста́ Твоего́ си́лы! Сей процвете́ Це́ркви воздержа́ние, во Еде́ме иногда́ Ада́мово невоздержа́ние из ко́рене исто́рг: смерть у́бо о́ное принесе́ челове́ком: но сей нетле́нно источа́ет безсме́ртие миру, я́коже из исто́чника ина́го ра́йскаго, излия́нием Твоея́ живото́чныя кро́ве, вку́пе же и воды́: отону́дуже вся оживотвори́шася. И́мже нам по́стную пи́щу услади́, Бо́же Изра́илев, име́яй ве́лию ми́лость.

Зде поем стихиры во глас Минеи прилучившагося святаго, аще ли в Минеи на ряду случатся два святых, единаго стихиры поем на хвалитех.

Стих: Я́ко у Го́спода ми́лость, и мно́гое у Него́ избавле́ние, и Той изба́вит Изра́иля от всех беззако́ний его́.

И стихира Минеи святаго.

Стих: Хвали́те Го́спода вси язы́цы, похвали́те Его вси лю́дие.

И стихира Минеи святаго.

Стих: Я́ко утверди́ся ми́лость Его на нас, и и́стина Госпо́дня пребыва́ет во век.

И стихира Минеи святаго.

Сла́ва: святаго, аще есть: аще же ни: Сла́ва и ны́не: Крестобогородичен, по гласу стихир Минеи святаго.

Лик: Свете Ти́хий святы́я сла́вы, Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподо́бными, Сы́не Бо́жий, живо́т дая́й: те́мже мир Тя сла́вит.

Проки́мен, псалом 15, глас 4: Благословлю́ Го́спода, вразуми́вшаго мя.

Стих: Сохрани́ мя, Го́споди, я́ко на Тя упова́х.

Бытия́ чте́ние (Быт. 2:4–19).

Сия́ кни́га бытия́ небесе́ и земли́, егда́ бысть во́ньже день сотвори́ Госпо́дь Бог не́бо и зе́млю. И всякий злак се́льный, пре́жде да́же бы́ти на земли́, и всякую траву́ се́льную, пре́жде да́же прозя́бнути. Не бо одожди́ Госпо́дь Бог на зе́млю, и челове́к не бя́ше де́лати ю. Исто́чник же исхожда́ше из земли́, и напая́ше все лице́ земли́. И созда́ Бог челове́ка, персть (взем) от земли́, и вду́ну в лице́ его́ дыха́ние жизни: и бысть челове́к в ду́шу жи́ву. И насади́ Госпо́дь Бог рай во Еде́ме на восто́цех, и введе́ та́мо челове́ка, его́же созда́. И прозябе́ Бог еще́ от земли́ вся́кое дре́во кра́сное в виде́ние, и до́брое в снедь, и дре́во жи́зни посреде́ рая́, и дре́во е́же ве́дети разуме́тельное до́браго и лука́ваго. Река́ же исхо́дит из Еде́ма, напая́ти рай: отту́ду разлуча́ется в четы́ри нача́ла. И́мя еди́ной Фисо́н: сия́ окружа́ющая всю зе́млю Евила́тскую: та́мо у́бо есть зла́то. Зла́то же о́ныя земли́ до́брое, и та́мо есть анфра́кс, и ка́мень зеле́ный. И и́мя реце́ второ́й Гео́н: сия́ окружа́ющая всю зе́млю Ефио́пскую. И река́ тре́тия Тигр: сия́ проходя́щая пря́мо ассири́ом. Река́ же четве́ртая, Евфра́т. И взя Госпо́дь Бог челове́ка, его́же созда́, и введе́ его́ в рай сла́дости, де́лати е́го и храни́ти. И запове́да Госпо́дь Бог Ада́му, глаго́ля: от вся́каго дре́ва е́же в раи́, сне́дию сне́си: от дре́ва же, е́же разуме́ти до́брое и лука́вое, не сне́сте от него́, а во́ньже а́ще день сне́сте от него́, сме́ртию у́мрете. И рече́ Госпо́дь Бог: не добро́ бы́ти челове́ку еди́ному, сотвори́м ему́ помо́щника по нему́. И созда́ Бог еще́ от земли́ вся зве́ри се́льныя, и вся пти́цы небе́сныя, и приведе́ я́ ко Ада́му ви́дети, что нарече́т я́: и вся́ко е́же а́ще нарече́ Ада́м ду́шу жи́ву, сие́ и́мя ему́.

Проки́мен, псалом 16, глас 4: Сохрани́ мя, Го́споди, я́ко зе́ницу о́ка.

Стих: Услы́ши, Го́споди, пра́вду мою́.

При́тчей чте́ние (Притч. 3:1–18).

Сы́не, мои́х зако́нов не забыва́й, глаго́лы же моя́ да соблюда́ет твое́ се́рдце. Долготу́ бо жития́, и ле́та жи́зни и мир приложа́т тебе́. Ми́лостыни и ве́ра да не оскудева́ют тебе́: обложи́ же я́ на твое́й вы́и, и напиши́ я на скрижа́ли се́рдца твоего́, и обря́щеши бла́годать, и промышля́й до́брая пред Го́сподем (Бо́гом) и челове́ки. Бу́ди упова́я всем се́рдцем на Бо́га, о твоей же прему́дрости не возноси́ся. Во всех путе́х твои́х познава́й ю́, да исправля́ет пути́ твоя́. Не бу́ди мудр о себе́, бо́йся же Бо́га и уклоня́йся от вся́каго зла. Тогда́ исцеле́ние бу́дет те́лу твоему́, и уврачева́ние косте́м твои́м. Чти Го́спода от пра́ведных твои́х трудо́в, и нача́тки дава́й Ему́ от твои́х плодо́в пра́вды. Да испо́лнятся жи́тницы твоя́ мно́жеством пшени́цы: вино́ же точи́ла твоя́ да источа́ют. Сы́не, не пренебрега́й нака́зания Госпо́дня: ниже́ ослабева́й от Него́ облича́емый. Его́же бо лю́бит Госпо́дь, наказу́ет: бие́т же вся́каго сы́на, его́же прие́млет. Блаже́н челове́к, и́же обре́те прему́дрость, и сме́ртен и́же уве́де ра́зум. Лу́чше бо сию́ купова́ти, не́жели зла́та и сребра́ сокро́вища. Честне́йша же есть ка́мений многоце́нных: не сопротивля́ется ей ничто́же лука́во, благозна́тна есть всем приближа́ющимся ей, вся́ко же честно́е не досто́йно ея есть. Долгота́ бо жития́, и ле́та жи́зни в десни́це ея́: в шу́йце же ея́ бога́тство и сла́ва: от уст ея́ исхо́дит пра́вда, зако́н же и ми́лость на язы́це но́сит. Путие́ ея́ путие́ добри́, и вся стези́ ея́ ми́рны. Дре́во живота́ есть всем держа́щимся ея́, и воскланя́ющимся на ню, я́ко на Го́спода, тверда́.

Посем, Сподо́би, Го́споди, в ве́чер сей: Ектения просительная: Испо́лним вече́рнюю моли́тву на́шу Го́сподеви: По возгласе поем:

На стиховне самогласен дне, глас 4:

Жела́юще Боже́ственныя Па́схи причасти́тися, не от Еги́пта, но из Сио́на гряду́щия, грехо́вный квас оты́мем покая́нием: препоя́шим чре́сла на́ша умерщвле́нием сласте́й: украсим но́ги сапогми́, возбрани́тельными от вся́каго де́ла лука́ваго, и утверди́мся па́лицею ве́ры: не ревну́им враго́м Влады́чняго Креста́, боготворя́ще чре́во, но после́дуим посто́м, на диа́вола побе́ду нам пока́завшему, Спа́су душ на́ших.

Стих: К Тебе́ возведо́х о́чи мои Живу́щему на небеси́. Се я́ко о́чи раб в руку́ госпо́дий свои́х, я́ко о́чи рабы́ни в руку́ госпожи́ своея́: та́ко о́чи на́ши ко Го́споду Бо́гу на́шему, до́ндеже уще́дрит ны.

Паки туже стихиру: Жела́юще Боже́ственныя Па́схи причасти́тися:

Стих: Поми́луй нас, Го́споди, поми́луй нас, я́ко по мно́гу испо́лнихомся уничиже́ния: наипа́че напо́лнися душа́ на́ша поноше́ния гобзу́ющих и уничиже́ния го́рдых.

Мученичен: Прославля́емый в па́мятех святы́х Твои́х, Христе́ Бо́же, от них умоля́емь, низпосли́ нам ве́лию ми́лость.

Сла́ва: святаго, аще есть: аще же ни: Сла́ва и ны́не: Крестобогородичен, глас тойже: Подобен: Я́ко до́бля:

На Кресте́ Тя я́ко у́зре пригвожде́на, Го́споди, А́гница и Ма́ти Твоя́, дивля́шеся. И что виде́ние, глаго́лаше, Сы́не возжеле́нне, сия́ Ти неве́рный собо́р воздае́т беззако́нный, мно́гих Твоих чуде́с наслади́выйся. Но сла́ва неизрече́нному схожде́нию Твоему́, Влады́ко.

И прочее последование по обычаю.

Последование Великого повечерия в четверг первой седмицы

Священник: Благослове́н Бог наш всегда́, ны́не и при́сно и во ве́ки веко́в.

Чтец: Ами́нь. Сла́ва Тебе́, Бо́же наш, сла́ва Тебе́. Царю́ Небе́сный: Трисвятое по Отче Наш:

Священник: Я́ко Твое́ есть Ца́рство:

Чтец: Ами́нь. Го́споди, поми́луй, 12. Сла́ва и ны́не: Прииди́те поклони́мся: трижды.

Псалом 69:

Бо́же, в по́мощь мою вонми́, Го́споди, помощи́ ми потщи́ся. Да постыдя́тся и посра́мятся и́щущии ду́шу мою, да возвратя́тся вспять, и постыдя́тся хотя́щии ми зла́я. Да возвратя́тся а́бие стыдя́щеся глаго́лющии ми: бла́гоже, бла́гоже. Да возрадуются и возвеселя́тся о Тебе́ вси и́щущии Тебе́, Бо́же, и да глаго́лют вы́ну: да возвели́чится Госпо́дь, лю́бящии спасе́ние Твое́. Аз же нищ есмь и убо́г, Бо́же, помози́ ми. Помо́щник мой и Изба́витель мой еси́ Ты, Го́споди, не закосни́.

Таже начинаем Великий канон, глас 6-й, творение святаго отца нашего Андрея Критскаго, Иерусалимскаго, четвертую, заключительную его часть.

Песнь 1

Ирмос: Помо́щник и Покрови́тель бысть мне во спасе́ние, Сей мой Бог, и просла́влю Его́, Бог отца́ моего́, и вознесу́ Его́, сла́вно бо просла́вися (Дважды).

Припев: Поми́луй мя, Бо́же, поми́луй мя.

А́гнче Бо́жий, взе́мляй грехи́ всех, возми́ бре́мя от мене́ тя́жкое грехо́вное, и я́ко благоутро́бен, даждь ми сле́зы умиле́ния.

Тебе́ припа́даю, Иису́се, согреши́х Ти, очи́сти мя, возми́ бре́мя от мене́ тя́жкое грехо́вное, и я́ко благоутро́бен, даждь ми сле́зы умиле́ния.

Не вни́ди со мно́ю в суд нося́ моя́ дея́ния, словеса́ изыску́я, и исправля́я стремле́ния; но в щедро́тах Твои́х презира́я моя́ лю́тая, спаси́ мя, Всеси́льне.

Покая́ния вре́мя, прихожду́ Ти, Созда́телю моему́, возми́ бре́мя от мене́ тя́жкое грехо́вное, и я́ко благоутро́бен, даждь ми сле́зы умиле́ния.

Бога́тство душе́вное ижди́в грехо́м, пуст есмь доброде́телей благочести́вых, гла́дствуя же зову́: ми́лости пода́телю, Го́споди, спаси́ мя.

Припев: Преподо́бная ма́ти Мари́е, моли́ Бо́га о нас.

Прикло́ньшися Христо́вым Боже́ственным зако́ном, к Сему́ приступи́ла еси́, сла́достей неудержи́мая стремле́ния оста́вивши, и вся́кую доброде́тель всеблагогове́йно, я́ко еди́ну испра́вила еси́.

Слава, Троичен: Пресу́щественная Тро́ице, во Еди́нице покланя́емая, возми́ бре́мя от мене́ тя́жкое грехо́вное, и я́ко благоутро́бна, даждь ми сле́зы умиле́ния.

И ныне, Богородичен: Богоро́дице, наде́жде и предста́тельство Тебе́ пою́щих, возми́ бре́мя от мене́ тя́жкое грехо́вное, и я́ко Влады́чица Чи́стая, ка́ющася приими́ мя.

Песнь 2

Ирмос: Ви́дите ви́дите, я́ко Аз есмь Бог, ма́нну одожди́вый и во́ду из ка́мене источи́вый дре́вле в пусты́ни лю́дем Мои́м, десни́цею еди́ною, и кре́постию Мое́ю (Дважды).

Припев: Поми́луй мя, Бо́же, поми́луй мя.

Му́жа уби́х, глаго́лет, в я́зву мне, и ю́ношу в струп, Ламе́х рыда́я вопия́ше; ты же не трепе́щеши, о душе́ моя́, окаля́вши плоть, и ум оскверни́вши.

Столп умудри́ла еси́ созда́ти, о душе́, и утвержде́ние водрузи́ти твоими похотьми́, а́ще не бы Зижди́тель удержа́л сове́ты твоя́, и низве́ргл на зе́млю ухищре́ния твоя́.

О ка́ко поревнова́х Ламе́ху, пе́рвому уби́йце, ду́шу я́ко му́жа, ум я́ко ю́ношу, я́ко бра́та же моего́ те́ло уби́в, я́ко Ка́ин уби́йца, любосла́стными стремле́ньми.

Одожди́ Госпо́дь от Го́спода огнь иногда́, на беззако́ние гне́вающее соже́г содо́мляны; ты же огнь вжегла́ еси́ гее́нский, в не́мже и́маши, о душе́, сожещи́ся.

Уязви́хся, ура́нихся, се стре́лы вра́жия уязви́вшия мою́ ду́шу и те́ло, се стру́пи, гное́ния, омраче́ния, вопию́т ра́ны самово́льных мои́х страсте́й.

Припев: Преподо́бная ма́ти Мари́е, моли́ Бо́га о нас.

Просте́рла еси́ ру́це твои́ к ще́дрому Бо́гу, Мари́е, в бе́здне зол погружа́емая; и я́коже Петру́ человеколю́бно, ру́ку Боже́ственную простре́, твое́ обраще́ние вся́чески иски́й.

Слава, Троичен: Безнача́льная, Несозда́нная Тро́ице, Неразде́льная Еди́нице, ка́ющася мя приими́, согреши́вша спаси́, Твое́ есмь созда́ние, не пре́зри, но пощади́, и изба́ви мя о́гненнаго осужде́ния.

И ныне, Богородичен: Пречи́стая Влады́чице Богороди́тельнице, наде́ждо к Тебе́ притека́ющих, и приста́нище су́щих в бу́ри, ми́лостиваго и Созда́теля, и Сы́на Твоего́, уми́лостиви и мне моли́твами Твои́ми.

Песнь 3

Ирмос: Утверди́ Го́споди, на ка́мени за́поведей Твои́х, подви́гшееся се́рдце мое́, я́ко Еди́н Свят еси́ и Госпо́дь (Дважды).

Припев: Поми́луй мя, Бо́же, поми́луй мя.

Ага́ре дре́вле, душе́, еги́птяныне уподо́билася еси́, порабо́тившися произволе́нием, и ро́ждши но́ваго Исма́ила, презо́рство.

Иа́ковлю ле́ствицу разуме́ла еси́, душе́ моя́, явля́емую от земли́ к небесе́м, почто́ не име́ла еси́ восхо́да тве́рда, благоче́стия.

Свяще́нника Бо́жия, и царя́ уедине́на, Христо́во подо́бие, в ми́ре жития́, в челове́цех подража́й.

Обрати́ся, постени́, душе́ окая́нная, пре́жде да́же не прии́мет коне́ц жития́ торжество́, пре́жде да́же дверь не заключи́т черто́га Госпо́дь.

Не бу́ди столп сла́ный, душе́, возврати́вшися вспять, о́браз да устраши́т тя содо́мский; горе́ в Сиго́р спаса́йся.

Моле́ния, Влады́ко. Тебе́ пою́щих не отве́ржи, но уще́дри, Челове́колюбче, и пода́ждь ве́рою прося́щим оставле́ние.

Слава, Троичен: Тро́ице Про́стая, Несозда́нная, Безнача́льное Естество́ в Тро́ице пева́емая ипоста́сей, спаси́ ны ве́рою покланя́ющияся держа́ве Твое́й.

И ныне, Богородичен: От Отца́ безле́тна Сы́на, в лето Богороди́тельнице, неискусому́жно родила́ еси́; стра́нное чу́до, пребы́вши Де́ва доя́щи.

Песнь 4

Ирмос: Услы́ша проро́к прише́ствие Твое́, Го́споди, и убоя́ся, я́ко хо́щеши от Де́вы роди́тися, и челове́ком яви́тися, и глаго́лаше: услы́шах слух Твой, и убоя́хся, сла́ва си́ле Твое́й Го́споди (Дважды).

Припев: Поми́луй мя, Бо́же, поми́луй мя.

Вре́мя живота́ моего́ ма́ло, и испо́лнено боле́зней и лука́вства; но в покая́нии мя приими́, и в ра́зум призови́, да не бу́ду стяжа́ние, ни бра́шно чужде́му, Спа́се, Сам мя уще́дри.

Ца́рским досто́инством, венце́м и багряни́цею оде́ян, многоиме́нный челове́к и пра́ведный, бога́тством кипя́ и ста́ды, внеза́пу бога́тства, сла́вы, ца́рства обнища́в лиши́ся.

А́ще пра́веден бя́ше он, и непоро́чен па́че всех, и не убеже́ ловле́ния льсти́ваго и се́ти, ты же грехолюби́ва су́щи, окая́нная душе́, что сотвори́ши, а́ще чесо́му от недове́домых случи́тся наити́ тебе́?

Высокоглаго́лив ны́не есмь, жесто́к же и се́рдцем вотще́ и всу́е; да не с фарисе́ем осу́диши мя, па́че же мытаре́во смире́ние пода́ждь ми, Еди́не Ще́дре, Правосу́де, и сему́ мя сочисли́.

Согреши́х, досади́в сосу́ду пло́ти моея́, вем, Ще́дре; но в покая́нии мя приими́, и в ра́зум призови́, да не бу́ду стяжа́ние, ни бра́шно чужде́му, Спа́се, Сам мя уще́дри.

Самоистука́н бых страстьми́, ду́шу мою́ вредя́, Ще́дре, но в покая́нии мя приими́, и в ра́зум призови́, да не бу́ду стяжа́ние, ни бра́шно чужде́му, Спа́се, Сам мя уще́дри.

Не послу́шах гла́са Твоего́, преслу́шах Писа́ние Твое́ Законополо́жника, но в покая́нии мя приими́, и в ра́зум призови́, да не бу́ду стяжа́ние, ни бра́шно чужде́му, Спа́се, Сам мя уще́дри.

Припев: Преподо́бная ма́ти Мари́е, моли́ Бо́га о нас.

Вели́ких безме́стий во глубину́ низве́дшися, неодержи́ма была́ еси́, но востекла́ еси́ по́мыслом лу́чшим, к кра́йней дея́ньми я́ве доброде́тели пресла́вно, а́нгельское естество́, Мари́е, удиви́вши.

Слава, Троичен: Неразде́льное существо́м, несли́тное ли́цы, богосло́влю Тя, Тро́ическое Еди́но Божество́, я́ко Единоца́рственное и Сопресто́льное; вопию́ Ти песнь вели́кую, в вы́шних трегу́бо песносло́вимую.

И ныне, Богородичен: И ражда́еши, и де́вствуеши, и пребыва́еши обою́ду естество́м Де́ва; рожде́йся обновля́ет зако́ны естества́, утро́ба же ражда́ет неражда́ющая. Бог иде́же хо́щет, побежда́ется естества́ чин, твори́т бо ели́ка хо́щет.

Песнь 5

Ирмос: От но́щи у́тренююща, Человеколю́бче, просвети́ молю́ся, и наста́ви и мене́ на повеле́ния Твоя́, и научи́ мя, Спа́се, твори́ти во́лю Твою́ (Дважды).

Припев: Поми́луй мя, Бо́же, поми́луй мя.

Ни́зу снича́щую подража́й, о душе́, прииди́, припади́ к нога́ма Иису́совыма, да тя испра́вит, и да хо́диши пра́во стези́ Госпо́дни.

А́ще и кла́дязь еси́ глубо́кий, Влады́ко, источи́ ми во́ду из пречи́стых Твои́х жил, да я́ко самаряны́ня, не ктому́ пия́й жа́жду; жи́зни бо струи́ источа́еши.

Силоа́м да бу́дут ми сле́зы моя́, Влады́ко Го́споди, да умыю́ и аз зе́ницы се́рдца, и ви́жду Тя у́мно, Све́та Преве́чна.

Припев: Преподо́бная ма́ти Мари́е, моли́ Бо́га о нас.

Несравне́нным жела́нием всебога́тая, Дре́ву возжеле́вши поклони́тися живо́тному, сподо́билася еси́ жела́ния; сподо́би у́бо и мене́ улучи́ти вы́шния сла́вы.

Слава, Троичен: Тя, Тро́ице, сла́вим, Еди́наго Бо́га, Свят, Свят, Свят еси́ О́тче, Сы́не и Ду́ше, Про́стое Существо́, Еди́нице при́сно покланя́емая.

И ныне, Богородичен: Из Тебе́ облече́ся в мое́ смеше́ние, нетле́нная безму́жная Ма́ти Де́во, Бог созда́вый ве́ки, и соедини́ Себе́ челове́ческое естество́.

Песнь 6

Ирмос: Возопи́х всем се́рдцем мои́м к ще́дрому Бо́гу, и услы́ша мя от а́да преиспо́дняго, и возведе́ от тли живо́т мой (Дважды).

Припев: Поми́луй мя, Бо́же, поми́луй мя.

Аз есмь, Спа́се, ю́же погуби́л еси́ дре́вле ца́рскую дра́хму; но вжег свети́льник Предте́чу Твоего́, Сло́ве, взыщи́ и обря́щи Твой о́браз.

Воста́ни и побори́, я́ко Иису́с Амали́ка, плотски́я стра́сти, и гаваони́ты, ле́стныя по́мыслы, при́сно побежда́ющи.

Припев: Преподо́бная ма́ти Мари́е, моли́ Бо́га о нас.

Да страсте́й пла́мень угаси́ши, слез ка́пли источи́ла еси́ при́сно, Мари́е, душе́ю распаля́ема, и́хже благода́ть пода́ждь и мне твоему́ рабу́.

Припев: Преподо́бная ма́ти Мари́е, моли́ Бо́га о нас.

Безстра́стие небе́сное стяжа́ла еси́, кра́йним на земли́ житие́м, ма́ти, те́мже тебе́ пою́щим, страсте́й изба́витися моли́твами твои́ми, моли́ся.

Слава, Троичен: Тро́ица есмь Про́ста, Неразде́льна, разде́льна ли́чне, и Еди́ница есмь естество́м соедине́на, Оте́ц глаго́лет и Сын и Божественный Дух.

И ныне, Богородичен: Утро́ба Твоя́ Бо́га нам роди́, воображе́нна по нам, Его́же, я́ко Созда́теля всех, моли́, Богоро́дице, да Твои́ми моли́твами оправди́мся.

Го́споди, поми́луй (трижды). Слава и ныне:

Кондак, глас 6: Душе́ моя́, душе́ моя́, воста́ни, что спи́ши? Коне́ц приближа́ется, и и́маши смути́тися. Воспряни́ у́бо, да пощади́т тя Христо́с Бог, везде́ сый и вся исполня́яй.

Песнь 7

Ирмос: Согреши́хом, беззако́нновахом, непра́вдовахом пред Тобо́ю, ниже́ соблюдо́хом, ниже́ сотвори́хом, я́коже запове́дал еси́ нам; но не преда́ждь нас до конца́, отце́в Бо́же (Дважды).

Припев: Поми́луй мя, Бо́же, поми́луй мя.

Исчезо́ша дни́е мои́, я́ко со́ние востаю́щаго; те́мже я́ко Езеки́я слезю́ на ло́жи мое́м, приложи́тися мне ле́том живота́; но кий Иса́ия предста́нет тебе́, душе́, а́ще не всех Бог?

Припа́даю Ти, и приношу́ Тебе́, я́коже сле́зы глаго́лы моя́; согреши́х, я́ко не согреши́ блудни́ца, и беззако́нновах, я́ко и́ный никто́же на земли́, но уще́дри, Влады́ко, творе́ние Твое́ и воззови́ мя.

Погребо́х о́браз Твой, и растли́х за́поведь Твою́, вся помрачи́ся добро́та, и страстьми́ угаси́ся, Спа́се, свеща́; но уще́дрив возда́ждь ми я́коже пое́т Дави́д, ра́дование.

Обрати́ся, пока́йся, откры́й сокрове́нная, глаго́ли Бо́гу вся ве́дущему: Ты ве́си моя́ та́йная, Еди́не Спа́се, но Сам мя поми́луй, я́коже пое́т Дави́д, по ми́лости Твое́й.

Припев: Преподо́бная ма́ти Мари́е, моли́ Бо́га о нас.

Возопи́вши к Пречи́стей Богома́тери, пе́рвее отри́нула еси́ неи́стовство страсте́й, ну́жно стужа́ющих, и посрами́ла еси́ врага́ запе́ншаго; но даждь ны́не по́мощь от ско́рби, и мне рабу́ твоему́.

Припев: Преподо́бная ма́ти Мари́е, моли́ Бо́га о нас.

Его́же возлюби́ла еси́, Его́же возжеле́ла еси́, Его́же ра́ди плоть изнури́ла еси́, преподо́бная, моли́ ны́не Христа́ о рабе́х, я́ко да ми́лостив быв всем нам, ми́рное состоя́ние да́рует почита́ющим Его́.

Слава, Троичен: Тро́ице Про́стая, Неразде́льная, Единосу́щная, и Естество́ Еди́но, Све́тове и Свет, и Свя́та Три, и Еди́но Свя́то пое́тся Бог Тро́ица, но воспо́й, просла́ви, Живо́т и Животы́, душе́, всех Бо́га.

И ныне, Богородичен: Пое́м Тя, благослови́м Тя, покланя́емся Ти, Богороди́тельнице, яко Неразлу́чныя Тро́ицы породила́ еси́ еди́наго Христа́ Бо́га, и Сама́ отве́рзла еси́ нам су́щим на земли́ небе́сная.

Песнь 8

Ирмос: Его́же во́инства небе́сная сла́вят, и трепе́щут Херуви́ми и Серафи́ми, вся́ко дыха́ние и тварь, по́йте, благослови́те и превозноси́те во вся ве́ки (Дважды).

Припев: Поми́луй мя, Бо́же, поми́луй мя.

Сле́зную, Спа́се, сткля́ницу, я́ко ми́ро истощава́я на главу́, зову́ Ти я́коже блудни́ца, ми́лости и́щущая, мольбу́ приношу́, и оставле́ние прошу́ прия́ти.

А́ще и никто́же, я́коже аз, согреши́ Тебе́, но оба́че приими́ и мене́, благоутро́бне Спа́се, стра́хом ка́ющася, и любо́вию зову́ща: согреши́х Тебе́ еди́ному, поми́луй мя, Ми́лостиве.

Пощади́, Спа́се, Твое́ созда́ние, и взыщи́ я́ко па́стырь поги́бшее, предвари́ заблу́ждшаго, восхи́ти от во́лка, сотвори́ мя овча́ на па́стве Твои́х ове́ц.

Егда́, Судие́, ся́деши я́ко благоутро́бен, и пока́жеши стра́шную сла́ву Твою́, Спа́се, о каковы́й страх тогда́, пе́щи горя́щей, всем боя́щимся нестерпи́маго суди́ща Твоего́!

Припев: Преподо́бная ма́ти Мари́е, моли́ Бо́га о нас.

Све́та незаходи́маго Ма́ти, тя просвети́вши, от омраче́ния страсте́й разреши́; те́мже вше́дши в духо́вную благода́ть, просвети́, Мари́е, тя ве́рно восхваля́ющия.

Припев: Преподо́бная ма́ти Мари́е, моли́ Бо́га о нас.

Чу́до но́во ви́дев, ужаса́шеся боже́ственный в тебе́ вои́стинну, ма́ти, Зоси́ма, А́нгела бо зря́ше во пло́ти, и у́жасом весь исполня́шеся, Христа́ поя́ во ве́ки.

Слава, Троичен: Безнача́льне О́тче, Сы́не Собезнача́льне, Уте́шителю Благи́й, Ду́ше Пра́вый, Сло́ва Бо́жия Роди́телю, Отца́ Безнача́льна Сло́ве, Ду́ше Живы́й и Зи́ждяй, Тро́ице Еди́нице, поми́луй мя.

И ныне, Богородичен: Яко от оброще́ния червлени́цы, Пречи́стая, у́мная багряни́ца Емману́илева, внутрь во чре́ве Твое́м плоть истка́ся; те́мже Богоро́дицу вои́стинну Тя почита́ем.

Песнь 9

Ирмос: Безсе́меннаго зача́тия рождество́ несказа́нное, Ма́тере безму́жныя нетле́нен Плод, Бо́жие бо рожде́ние обновля́ет естества́. Те́мже Тя вси ро́ди я́ко Богоневе́стную Ма́терь, правосла́вно велича́ем (Дважды).

Припев: Поми́луй мя, Бо́же, поми́луй мя.

Умилосе́рдися, спаси́ мя, Сы́не Дави́дов, поми́луй, бесну́ющияся сло́вом исцели́вый, глас же благоутро́бный я́ко разбо́йнику мне рцы: ами́нь глаго́лю тебе́, со Мно́ю бу́деши в раи́ егда́ прииду́ во сла́ве Мое́й.

Разбо́йник оглаго́ловаше Тя, разбо́йник богосло́вяше Тя, о́ба бо на кресте́ сви́сяста, но, о Благоутро́бне, я́ко ве́рному разбо́йнику Твоему́, позна́вшему Тя Бо́га, и мне отве́рзи дверь сла́внаго Ца́рствия Твоего́.

Тварь содрога́шеся распина́ема Тя ви́дящи, го́ры и ка́мения стра́хом распада́хуся, и земля́ сотряса́шеся, и ад обнажа́шеся, и соомрача́шеся свет во дни, зря Тебе́, Иису́се, пригвожде́на ко Кресту́.

Досто́йных покая́ния плодо́в не истяжи́ от мене́, и́бо крепость моя́ во мне оскуде́; се́рдце мне да́руй при́сно сокруше́нное, нищету́ же духо́вную, да сия́ Тебе́ принесу́, я́ко прия́тную же́ртву, еди́не Спа́се.

Судие́ мой, и Ве́дче мой, хотя́й па́ки приити́ со А́нгелы, суди́ти ми́ру всему́, ми́лостивным Твоим о́ком, тогда́ ви́дев мя, пощади́ и уще́дри мя, Иису́се, па́че вся́каго естества́ челове́ча согреши́вша.

Припев: Преподо́бная ма́ти Мари́е, моли́ Бо́га о нас.

Удиви́ла еси́ всех стра́нным житие́м твоим, А́нгелов чи́ны и челове́ков собо́ры, невеще́ственно пожи́вши и естество́ преше́дши; и́мже, я́ко невеще́ственныма нога́ма вше́дши, Мари́е, Иорда́н прешла́ еси́.

Припев: Преподо́бная ма́ти Мари́е, моли́ Бо́га о нас.

Уми́лостиви Созда́теля о хваля́щих тя, преподо́бная ма́ти, изба́витися озлобле́ний и скорбе́й о́крест напада́ющих, да изба́вившеся от напа́стей, возвели́чим непреста́нно просла́вльшаго тя Го́спода.

Припев: Преподо́бне о́тче Андре́е, моли́ Бо́га о нас.

Андре́е честны́й, и о́тче треблаже́ннейший, па́стырю Кри́тский, не преста́й моля́ся о воспева́ющих тя, да изба́вимся вси гне́ва и ско́рби, и тле́ния, и прегреше́ний безме́рных, чту́щии твою́ па́мять ве́рно.

Слава, Троичен: Отца́ просла́вим, Сы́на превознесе́м, Боже́ственному Ду́ху ве́рно поклони́мся, Тро́ице Неразде́льней, Еди́нице по существу́, яко Све́ту и Све́том, и Животу́ и Живото́м, животворя́щему и просвеща́ющему концы́.

И ныне, Богородичен: Град Твой сохраня́й, Богороди́тельнице Пречи́стая, в Тебе́ бо сей ве́рно ца́рствуяй, в Тебе́ и утвержда́ется, и Тобо́ю побежда́яй, побежда́ет вся́кое искуше́ние, и пленя́ет ра́тники, и прохо́дит послуша́ние.

Таже оба лика вкупе:

Ирмос: Безсе́меннаго зача́тия рождество́ несказа́нное, Ма́тере безму́жныя нетле́нен Плод, Бо́жие бо рожде́ние обновля́ет естества́. Те́мже Тя вси ро́ди я́ко Богоневе́стную Ма́терь правосла́вно велича́ем. (И поклон един великий).

По скончании же канона глаголем прочее последование Повечерия.

Служба в пятницу первой седмицы святого Великого поста

Последование Утрени в пятницу первой седмицы

Иерей творит обычное метание настоятелю, и входит во святый олтарь, и прием кадильницу, станет пред святою трапезою, и кадя крестообразно, возгласит: Благослове́н Бог наш: И нам отвещавшим: Ами́нь, исходит иерей и кадит. А уставленный псалмопевец глаголет: Трисвятое, без метаний. По О́тче наш, возглашает иерей: Я́ко Твое́ есть Ца́рство: и по амине, Го́споди поми́луй, 12. Прииди́те поклони́мся: трижды, без метаний. И псалом 19 и 20. По конце псалмов, Трисвятое, без метаний. По О́тче наш: Тропари обычныя. Сим глаголемым, кадит иерей святый олтарь, и всю церковь. Таже, ектения: Поми́луй нас Бо́же: Таже, О вели́ком господи́не и отце́ на́шем святе́йшем патриа́рхе: Возглас: Я́ко ми́лостив и человеколю́бец: Чтец: Ами́нь. И глаголет: И́менем Госпо́дним благослови́ о́тче. И абие иерей: Сла́ва Святе́й, и Единосу́щней: Брат же, егоже есть день, став на урече́нном месте, глаголет шестопсалмие.

По скончании шестопсалмия, Сла́ва, и ны́не, Аллилуиа, трижды. Ектения великая: Ми́ром Го́споду помо́лимся: И возглашает диакон, аще есть, или священник (по гласу Октоиха): Аллилу́иа, аллилу́иа, аллилу́иа. И по коемждо стихе, Аллилу́иа, трижды.

Стих 1: От но́щи у́тренюет дух мой к Тебе́, Бо́же, зане́ свет повеле́ния Твоя́ на земли́.

Стих 2: Пра́вде научи́теся живу́щии на земли́.

Стих 3: Зависть прии́мет лю́ди ненака́занныя.

Стих 4: Приложи́ им зла, Го́споди, приложи́ зла сла́вным земли́.

Таже Троичны Октоиха прилучившагося гласа (зри Приложение).

По первом тропаре лик поет: Свят, Свят, Свят еси́ Бо́же наш, си́лою Креста́ Твоего́ сохрани́ на́с, Го́споди.

По втором: Свят, Свят, Свят еси́ Бо́же наш, моли́твами всех святы́х Твои́х поми́луй на́с.

По третьем: Свят, Свят, Свят еси́ Бо́же, Богородицею поми́луй нас.

Лик: Го́споди, поми́луй (Трижды). Слава:

Чтец: И ныне:

И чтется кафисма 13-я.

По 1-м стихословии седальны крестны Осмогласника прилучившагося гласа (зри Приложение). Аще же прилучится Минеи святый, имеяй кондак, мученичен Октоиха (зри Приложение) чтется зде с припевом: Ди́вен Бог во святы́х Свои́х, Бог Изра́илев.

Лик: Го́споди, поми́луй (Трижды). Слава:

Чтец: И ныне:

И чтется кафисма 14-я.

По 2-м стихословии седален господина Иосифа, глас 2. Подобен: Благообра́зный Ио́сиф:

Страстьми́ Твои́ми безстра́стие всем дая́й, Человеколю́бче, стра́сти пло́ти моея́ умертви́в Кресто́м Боже́ственным, сподо́би ви́дети и Свято́е Воскресе́ние Твое́, Го́споди.

Сла́ва, повторяем тойже: Страстьми́ Твои́ми:

И ныне, Крестобогородичен: Честны́м Кресто́м Сы́на Твоего́ сохраня́еми, Влады́чице, Чи́стая, Богоро́дице, вся́кий прило́г борца́ вси удо́бь побежда́ем. Те́мже Тя по до́лгу при́сно ублажа́ем я́ко Ма́терь Бо́жию, и еди́ну наде́жду душ на́ших.

Лик: Го́споди, поми́луй (Трижды). Слава:

Чтец: И ныне:

И чтется кафисма 15-я.

По 3-м стихословии седален господина Феодора, глас 2. Подобен: Милосе́рдия су́щи:

Чистоты́ сый исто́чник, посто́м соблюди́ нас, Ми́лостиве, при́зри на ны Тебе́ припа́дающия: вонми́ воздея́нию рук на́ших, простры́й дла́ни Твои́ на дре́ве распина́емь о всех земноро́дных, безпло́тных еди́не Го́споди.

Сла́ва, повторяем тойже: Чистоты́ сый исто́чник:

И ныне, Крестобогородичен: Де́ва и Ма́ти Твоя́, Христе́, на дре́ве зря́щи Тя ме́ртва просте́рта, пла́чущи го́рце. Сы́не Мой, глаго́лаше, что стра́шное сие́ та́инство, всем да́руяй жизнь ве́чную, во́лею на Кресте́ ка́ко умира́еши сме́ртию поно́сною?

Лик: Го́споди, поми́луй (Трижды). Слава:

Чтец: И ныне:

Таже чтение в Лавсаице. Псалом 50. И обычная молитва: Спаси́, Бо́же, лю́ди Твоя́: Го́споди, поми́луй, 12. Возглас: Ми́лостию и щедро́тами, и человеколю́бием:

Посем поем канон Минеи и Триоди.

Песнь 1

Лик поет ирмос Минеи святаго.

К тропарем стихи припеваются по ликом сии:

Стих: Госпо́дь, ца́рствуяй ве́ки, и на век, и еще́, егда́ вни́де конь фарао́нов с колесни́цами и вса́дники в мо́ре.

И 1-й тропарь канона Минеи святаго.

Стих: И наведе́ на ня Госпо́дь во́ду морску́ю, сы́нове же Изра́илевы проидо́ша су́шею посреде́ мо́ря.

И 2-й тропарь канона Минеи святаго.

Сла́ва: 3-й тропарь канона Минеи святаго.

И ны́не: Богородичен канона Минеи святаго.

Песнь 3

Зде ирмос Минеи святаго не поется, но поем оный по конце песни, к тропарем же стихи припеваются по чину:

Стих: Госпо́дь взы́де на небеса́ и возгреме́, Той су́дит конце́м земли́, Пра́веден сый.

И 1-й тропарь канона Минеи святаго.

Стих: И даст кре́пость царю́ на́шему, и вознесе́т рог Христа́ Своего́.

И 2-й тропарь канона Минеи святаго.

Сла́ва: 3-й тропарь канона Минеи святаго.

И ны́не: Богородичен канона Минеи святаго.

Таже лик поет ирмос Минеи, третия песни.

Посем ектения малая: Па́ки и па́ки:

Седален Минеи святаго (единожды).

Сла́ва, и ны́не: Богородичен егоже.

Песнь 4

Лик поет ирмос канона Минеи святаго, стихи же к тропарем припеваются по чину:

Стих: Госпо́дь Бог мой, си́ла моя и учини́т но́зе мои́ на соверше́ние.

И 1-й тропарь канона Минеи святаго.

Стих: И на высо́кая возво́дит мя, победи́ти ми в пе́сни Его́.

И 2-й тропарь канона Минеи святаго.

Сла́ва: 3-й тропарь канона Минеи святаго.

И ны́не: Богородичен канона Минеи святаго.

Песнь 5

От но́щи у́тренюет дух мой к Тебе́, Бо́же, зане́ свет повеле́ния Твоя́ на земли́.

Пра́вде научи́теся, живу́щии на земли́, преста́ бо нечести́вый, не научи́тся пра́вде, на земли́ и́стины не сотвори́т.

Да во́змется нечести́вый, да не ви́дит сла́вы Госпо́дни. Го́споди, высока́ Твоя́ мы́шца, и не ве́деша, разуме́вше же постыдя́тся.

За́висть прии́мет лю́ди ненака́занныя, и ны́не огнь супоста́ты поя́ст.

Зде поем ирмос канона Минеи святаго.

Стих: Го́споди, Бо́же наш, мир да́ждь нам, вся бо возда́л еси́ нам.

И чтется 1-й тропарь канона Минеи святаго.

Стих: Го́споди, Бо́же наш, стяжи́ ны, Го́споди, ра́зве Тебе́ ино́го не ве́мы, и́мя Твое́ имену́ем.

И паки 1-й тропарь канона Минеи святаго.

Стих: Ме́ртвии же живота́ не и́мут ви́дети, ниже́ вра́чеве воскреся́т.

И 2-й тропарь канона Минеи святаго.

Стих: Сего́ ра́ди наве́л еси́ и погуби́л и взял еси́ всяк му́жеск пол их.

И 3-й тропарь канона Минеи святаго.

Стих: Приложи́ им зла, Го́споди, приложи́ зла сла́вным земли́.

И Богородичен канона Минеи святаго.

Стих: Го́споди, в ско́рби помяну́хом Тя, в ско́рби ма́ле наказа́ние Твое́ нам.

Зде чтется Триоди трипеснец, глас 2:

Ирмос: Просвеще́ние во тьме лежа́щих, спасе́ние отча́янных, Христе́, Спа́се мой, / к Тебе́ у́тренюю, Царю́ ми́ра, просвети́ мя сия́нием Твои́м, ино́го бо, ра́зве Тебе́, бо́га не зна́ю.

Во мне зря грех, льстивому́дрый спеши́тся и соде́йствует греху́: ра́дуется бо вои́стинну о мое́й поги́бели: но Ты ми да́ждь исправле́ние, Спа́се, во о́наго убие́ние, молю́ся.

Стих: И я́ко боля́щая приближа́ется роди́ти, и в боле́зни свое́й вопия́ше, та́ко бы́хом возлю́бленному Твоему́.

Нача́ла победи́вый тьмы, на Кресте́ Твое́м, сих изми́ мя злодея́ния, па́дшаго во глубину́ греха́, и в я́му безме́стных дея́ний, Твое́ю же ми́лостию спасти́ся упова́юща.

Стих: Стра́ха ра́ди Твоего́, Го́споди, во чре́ве прия́хом, и поболе́хом, и роди́хом дух спасе́ния, его́же сотвори́хом на земли́.

Умертви́выйся на Кресте́ просте́рт, умерщвле́нную грехо́м оживи́ ду́шу мою́: и честно́е Твое́ Воскресе́ние дости́гнути, в ми́ре, Христе́, сподо́би, де́лающа усе́рдно Твоя оправда́ния.

Стих: Не паде́м, но паду́т живу́щии на земли́.

Богородичен: Просвеще́ние моея́ не́мощи, спасе́ние омраче́нныя души́ моея́, Чи́стая, спаси́ мя, спаси́ погиба́юща, Отрокови́це, и в ри́зу нетле́ния мя облецы́, истле́вшаго лю́тыми прегреше́ньми.

Стих: Воскре́снут ме́ртвии, и воста́нут и́же во гробе́х, и возвеселя́тся и́же на земли́.

Иный Триоди трипеснец. Глас тойже.

Ирмос: Но́щи преше́дшей прибли́жися день, и Свет ми́ру возсия́: сего́ ра́ди хва́лят Тя а́нгельстии чи́ни, и славосло́вят Тя вся́ческая.

Ты на ме́сте Ло́бнем, пло́тию распя́тися изво́лил еси́, еди́не Безсме́ртне, челове́ческий род обезсме́ртствуя, и возобража́я, Го́споди.

Стих: Ро́са бо, я́же от Тебе́, исцеле́ние им есть, земля́ же нечести́вых паде́т.

Стра́сти Твоея́ доса́ду, тварь зря́щи вся пременя́шеся, Го́споди, иуде́йскаго рыда́ющи уби́йства: но претерпе́л еси́ спасти́ вся́ческая.

Слава, Троичен: О Тро́ице Всесвята́я! Ты на́ше служе́ние, Ты и прибе́жище и держа́ва, в естестве́ еди́ном Тя воспева́ющим, очище́ние прегреше́ний низпосли́.

И ныне, Богородичен: Многоимени́тая Отрокови́це, ра́дуйся, Богоро́дице, ковче́же, и ста́мно, и трапе́зо, светоно́сный све́щниче, огнезра́чная купино́, горо́ Бо́жия присе́нная.

Сла́ва Тебе́, Бо́же наш, сла́ва Тебе́.

Ми́ру и су́щим в ми́ре ра́доватися прире́кшии, ны́не я́ко Христу́ сраспина́еми, претерпи́м доса́ду, руга́ние, и друга́я, да с Ним просла́вимся.

Ирмос: Но́щи преше́дшей прибли́жися день, и Свет ми́ру возсия́: сего́ ра́ди хва́лят Тя а́нгельстии чи́ни, и славосло́вят Тя вся́ческая.

Песнь 6

Зде ирмос Минеи святаго не поется, но поем оный по конце песни, к тропарем же стихи припеваются по чину:

Стих: Храня́щии су́етная и ло́жная, ми́лость свою́ оста́виша.

И 1-й тропарь канона Минеи святаго.

Стих: Аз же со гла́сом хвале́ния и испове́дания пожру́ Тебе́, ели́ка обеща́х, возда́м Тебе́ во спасе́ние мое́ Го́сподеви.

И 2-й тропарь канона Минеи святаго.

Сла́ва: 3-й тропарь канона Минеи святаго.

И ны́не: Богородичен канона Минеи святаго.

Лик поет ирмос Минеи шестыя песни.

Посем ектения малая: Па́ки и па́ки:

По шестой песни чтется мученичен Октоиха прилучившагося гласа (зри Приложение). Аще же прилучится в Минеи святый имеяй кондак, тогда сей мученичен глаголем по 1-й кафисме с седальны, с припевом: Ди́вен Бог во святы́х Своих, Бог Изра́илев. Зде же глаголем кондак святаго Минеи.

Песнь 7

Лик поет ирмос канона Минеи святаго, стихи же к тропарем припеваются по чину:

Стих: Благослове́н еси́ на престо́ле сла́вы Ца́рствия Твоего́, препе́тый и превозноси́мый во ве́ки.

И 1-й тропарь канона Минеи святаго.

Стих: Благослове́н еси́ на тве́рди небе́сней, препе́тый и превозноси́мый во ве́ки.

И 2-й тропарь канона Минеи святаго.

Сла́ва: 3-й тропарь канона Минеи святаго.

И ны́не: Богородичен канона Минеи святаго.

Песнь 8

Благослови́те вся дела́ Госпо́дня, Го́спода, по́йте и превозноси́те Его во ве́ки.

Благослови́те А́нгели Госпо́дни, небеса́ Госпо́дня, Го́спода, по́йте и превозноси́те Его во ве́ки.

Благослови́те во́ды вся, я́же превы́ше небе́с, вся си́лы Госпо́дни, Го́спода, по́йте и превозноси́те Его во ве́ки.

Благослови́те со́лнце и ме́сяц, зве́зды небе́сныя, Го́спода, по́йте и превозноси́те Его во ве́ки.

Благослови́те всяк дождь и роса́, вси ду́си, Го́спода, по́йте и превозноси́те Его во ве́ки.

Благослови́те огнь и вар, студь и зной, Го́спода, по́йте и превозноси́те Его во ве́ки.

И лик поет ирмос канона Минеи святаго.

Стих: Благослови́те ро́сы и и́ней, ле́ди и мраз, Го́спода, по́йте и превозноси́те Его во ве́ки.

И 1-й тропарь канона Минеи святаго.

Стих: Благослови́те сла́ны и сне́зи, но́щи и дни́е, Го́спода, по́йте и превозноси́те Его во ве́ки.

И паки 1-й тропарь канона Минеи святаго.

Стих: Благослови́те свет и тьма, мо́лния и о́блацы, Го́спода, по́йте и превозноси́те Его во ве́ки.

И 2-й тропарь канона Минеи святаго.

Стих: Благослови́те земля́, го́ры и хо́лми, и вся прозяба́ющая на ней, Го́спода, по́йте и превозноси́те Его во ве́ки.

И 3-й тропарь канона Минеи святаго.

Стих: Благослови́те исто́чницы, моря́ и ре́ки, ки́ти и вся дви́жущаяся в вода́х, Го́спода, по́йте и превозноси́те Его во ве́ки.

И Богородичен канона Минеи святаго.

Стих: Благослови́те вся пти́цы небе́сныя, зве́рие и вси ско́ти, Го́спода, по́йте и превозноси́те Его во ве́ки.

И тропари трипеснца Триоди:

Ирмос: В пещь о́гненную ко отроко́м евре́йским снизше́дшаго, и пла́мень в ро́су прело́жшаго Бо́га, по́йте, дела́, я́ко Го́спода, и превозноси́те во вся ве́ки.

Смири́вый Себе́, возне́слся еси́ за благоутро́бие на Крест, возвыша́яй па́дшаго сне́дию дре́ва иногда́: те́мже Тя, еди́не Преблаги́й, просла́вленнаго пое́м во ве́ки.

Стих: Благослови́те сы́нове челове́честии, да благослови́т Изра́иль Го́спода, по́йте и превозноси́те Его во ве́ки.

Невнима́ния дрема́нием греха́ тя́жкий подъя́х сон: но Ты, усну́вый на Кресте́ мене́ ра́ди, Христе́ мой, воздви́гни мя, падшаго, да мя не прии́мет нощь сме́ртная.

Стих: Благослови́те свяще́нницы Госпо́дни, раби́ Госпо́дни, Го́спода, по́йте и превозноси́те Его во ве́ки.

Ослепи́вся сластьми́, обношу́ ду́шу омраче́нную, и смее́тся зря мя льстивому́дрый враг: те́мже мя просвети́ и изба́ви сего́ зло́бы, Христе́, во ве́ки.

Стих: Благослови́те ду́си и ду́ши пра́ведных, преподо́бнии и смире́ннии се́рдцем, Го́спода, по́йте и превозноси́те Его во ве́ки.

Богородичен: В ле́ности жизнь ижди́в, дрема́нием греха́ ду́шу отягчи́х: неусы́пной же Твое́й моли́тве притека́ю, не даждь мне в сме́рти, Де́во Пречи́стая, усну́ти.

Стих: Благослови́те Ана́ния, Аза́рия, Мисаи́л, Го́спода, по́йте и превозноси́те Его во ве́ки.

И тропари инаго трипеснца Триоди:

Ирмос: В купине́ Мои́сею, Де́вы чу́до, на Сина́йстей горе́ прообрази́вшаго иногда́, по́йте, благослови́те и превозноси́те во вся ве́ки.

Те́рнием венча́вся, и во оде́жду от порфи́ры обо́лкся, яви́лся еси́ красне́йший, Христе́, добро́тою, па́че всех сыно́в челове́ческих, сла́вою облистава́я.

Стих: Благослови́те апо́столи, проро́цы и му́ченицы Госпо́дни, Го́спода, по́йте и превозноси́те Его во ве́ки.

Желчь и о́цет пия́, две струи́ пролива́еши, живота́ и нетле́ния, из Боже́ственных Твоих ребр, ве́рою Тя пою́щим, и славосло́вящим, Христе́, во вся ве́ки.

Благослови́м Отца́ и Сы́на и Свята́го Ду́ха, Го́спода.

Троичен: Божество́ Еди́но Тро́ице, Нераздели́мое Естество́, разде́льная же ли́цы, неги́блющая Держа́во, О́тче, Сы́не и Ду́ше, Тя песносло́вим во вся ве́ки.

И ны́не и при́сно и во ве́ки веко́в. Ами́нь.

Богородичен: Богороди́тельнице Чи́стая, небе́сная две́ре, спасительная врата́, всех христиа́н моле́ние приими́, Тебе́ блажа́щих во вся ве́ки.

Сла́ва Тебе́, Бо́же наш, сла́ва Тебе́.

Кре́сте ски́птре Христо́в, Це́ркве ро́ге, царе́й побе́до и храни́телю христиа́н, ты еси́ просвеще́ние мое́, ты и похвала́ моя́ во вся ве́ки.

Хва́лим, благослови́м, покланя́емся Го́сподеви, пою́ще и превознося́ще во вся ве́ки.

Ирмос: В купине́ Мои́сею, Де́вы чу́до, на Сина́йстей горе́ прообрази́вшаго иногда́, по́йте, благослови́те и превозноси́те во вся ве́ки.

И стихословится Честне́йшую:

Священник: Богоро́дицу и Ма́терь Све́та в пе́снех возвели́чим.

Лик: Вели́чит душа́ Моя Го́спода, и возра́довася дух Мой о Бо́зе, Спа́се Мое́м.

Честне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу Тя велича́ем. (На всякий стих)

Я́ко призре́ на смире́ние Ра́бы Своея́, се бо от ны́не ублажа́т Мя вси ро́ди.

Я́ко сотвори́ Мне вели́чие Си́льный, и свя́то и́мя Его́, и ми́лость Его́ в ро́ды родо́в боя́щимся Его́.

Сотвори́ держа́ву мы́шцею Свое́ю, расточи́ го́рдыя мы́слию се́рдца их.

Низложи́ си́льныя со престо́л и вознесе́ смире́нныя, а́лчущия испо́лни благ и богатя́щияся отпусти́ тщи.

Восприя́т Изра́иля о́трока Своего́, помяну́ти ми́лости, я́коже глаго́ла ко отце́м на́шим, Авраа́му и се́мени его да́же до ве́ка.

Песнь 9

Лик поет ирмос канона Минеи святаго.

Стих: Благослове́н Госпо́дь Бог Изра́илев, я́ко посети́ и сотвори́ избавле́ние лю́дем Свои́м.

И 1-й тропарь канона Минеи святаго.

Стих: И воздви́же рог спасе́ния нам, в дому́ Дави́дове о́трока Своего́.

И паки 1-й тропарь канона Минеи святаго.

Стих: Я́коже глаго́ла усты́ святы́х, су́щих от ве́ка проро́к Его́.

И 2-й тропарь канона Минеи святаго.

Стих: Спа́сение от враг на́ших и из руки́ всех ненави́дящих нас.

И 3-й тропарь канона Минеи святаго.

Стих: Сотвори́ти ми́лость со отцы́ на́шими и помяну́ти заве́т святы́й Свой.

И Богородичен канона Минеи святаго.

Стих: Кля́тву, е́юже кля́тся ко Авраа́му отцу́ на́шему, да́ти нам без стра́ха, из руки́ враг на́ших изба́вльшимся.

И чтется трипеснец Триоди:

Ирмос: Я́ же пре́жде Со́лнца Свети́льника Бо́га возсия́вшаго, пло́тски к нам прише́дшаго, из боку́ Деви́чу неизрече́нно воплоти́вшая, Благослове́нная Всечи́стая, Тя, Богоро́дице, велича́ем.

Прокаже́нную ду́шу мою́ безме́стными помышле́нии, окропле́нием кро́ве Твоея́ очи́сти, Бо́жий Сло́ве, и о́бщника мя сла́вы Твоея́ сотвори́, мене́ ра́ди безсла́вное претерпе́вый, Христе́, распя́тие.

Стих: Служи́ти Ему́ преподо́бием и пра́вдою пред Ним вся дни живота́ на́шего.

Весь сляко́хся тягото́ю безме́стных, Христе́, дея́ний, и се́туя зову́ Ти, Человеколю́бче: души́ моея́ неисце́льныя я́звы исцели́ Твое́ю Честно́ю Кро́вию, да пою́ Твое́ Божество́.

Стих: И ты, отроча́, проро́к Вы́шняго нарече́шися, преды́деши бо пред лице́м Госпо́дним угото́вати пути́ Его́.

Снедь зло́бу, и питие́ небреже́ние творя́, по всему́ пребыва́ю неиспра́влен, сне́дей оша́янием безвре́менно ра́дуюся: не сицево́му бо посту́ рече́ Госпо́дь бы́ти.

Стих: Да́ти ра́зум спасе́ния лю́дем Его́, во оставле́ние грех их, милосе́рдия ра́ди ми́лости Бо́га на́шего.

Богородичен: Лю́таго дре́вняго отрече́ния губи́тельницу, и прама́тере исправле́ние, ро́да к Бо́гу вину́ присвое́ния, к Зижди́телю мост, Тя, Богоро́дице, велича́ем.

Стих: В ни́хже посети́ нас Восто́к с высоты́, яви́тися во тьме и се́ни сме́ртней седя́щим.

Иный трипеснец Триоди:

Ирмос: Чи́стую и Пречи́стую Ма́терь и Де́ву, пе́сньми пе́сней вси ве́рнии, благоче́стно я́ко Богоро́дицу велича́ем

На дре́ве распе́ншуся Ти тварь колеба́шеся, Бог сый пострада́л еси́ пло́тски за благоутро́бие щедро́т, да спасе́ши нас.

Стих: Напра́вити но́ги наша на путь ми́рен.

Креста́ Твоего́, Го́споди, си́ла вели́кая: и́бо образу́юще сего́ в себе́, а́бие де́монов кре́пость отража́ем.

Слава, Троичен: Еди́нице Триипоста́сная, Тро́ице Еди́нственная, Господонача́лие, Естество́ Равносла́вное, О́тче, Сы́не и Боже́ственный Ду́ше, спаси́ всех нас.

И ныне, Богородичен: Ра́дуйся, очисти́лище ми́ру Богоро́дице, в не́же притека́юше вси гре́шнии, к Бо́гу примире́ние при́сно обрета́ем.

Сла́ва Тебе́, Бо́же наш, сла́ва Тебе́.

Креста́ Твоего́, Го́споди, Боже́ственным могу́тством укрепи́ мя, непоро́чное и чи́стое вре́мя поста́ Тебе́ приноси́ти.

Ирмос: Чи́стую и Пречи́стую Ма́терь и Де́ву, пе́сньми пе́сней вси ве́рнии, благоче́стно я́ко Богоро́дицу велича́ем.

Таже, Досто́йно есть: (поклон един). Ектения: Па́ки, и па́ки: И светилен Троичен Октоиха гласа (зри Приложение). На Вся́кое дыха́ние: стихов не поем, но стихологисуем: Хвали́те Го́спода с Небе́с: обычныя псалмы, 3 (148, 149, 150).

И аще прилучится в Минеи на ряду два святых: Поем единому вечер стихиры, а другому на Хвалитех стихиры на 4, аще будут. Таже: Сла́ва Тебе́, показа́вшему на́м све́т. И славословие вседневное.

Аще же ни, глаголет учиненный брат: Слава и ныне: Тебе́ сла́ва подоба́ет, Го́споди Бо́же наш: Посем иерей: Испо́лним у́треннюю: И возглас.

На стиховне самогласен, глас 8:

По́стное завеща́ние ра́достно восприи́мем: а́ще бо бы сие́ пра́отец сохрани́л, Еде́мскаго отпаде́ния не прия́ли бы́хом. Кра́сный бе в виде́ние, и до́брый в снедь, умори́вый мене́ плод. Да не восхи́тимся ве́ждами, ни да услади́тся на́ша горта́нь почита́емыми бра́шны, по прия́тии же безче́ствуемыми. Бежи́м невоздержа́ния, и по насыще́нии страсте́м не покори́мся. Назна́менаимся Кро́вию, о нас Веде́ннаго на смерть во́лею, и не ко́снется нас губи́тель, и сне́мы па́сху Христо́ву свяще́ннейшую, во спасе́ние душ на́ших.

Стих: Испо́лнихомся зау́тра ми́лости Твоея́, Го́споди, и возра́довахомся, и возвесели́хомся, во вся дни на́ша возвесели́хомся, за дни в ня́же смири́л ны еси́, ле́та в ня́же ви́дехом зла́я. И при́зри на рабы́ Тво́я, и на дела́ Твоя́, и наста́ви сы́ны их.

Паки тойже самогласен: По́стное завеща́ние:

Стих: И бу́ди све́тлость Го́спода Бо́га на́шего на нас, и дела́ рук на́ших испра́ви на нас, и де́ло рук на́ших испра́ви.

Мученичен: Что вы нарече́м, святи́и? Херуви́мы ли? я́ко на вас почи́л есть Христо́с. Серафи́мы ли? я́ко непреста́нно просла́висте Его́. А́нгелы ли? те́ла бо отврати́стеся. Си́лы ли? де́йствуете бо чудесы́. Мно́гая ва́ша имена́, и бо́льшая дарова́ния: моли́те спасти́ся душа́м на́шим.

Сла́ва и ны́не:

Крестобогородичен, глас тойже: Подобен: О пресла́внаго чудесе́!

Я́ко ви́де Тя распина́ема на Ло́бнем, Спа́се, изменя́шеся вся тварь, и содрога́шеся дви́жущеся не терпя́щи. Де́ва же Чи́стая и Ма́ти Твоя́, рыда́ющи Тебе́ вопия́ше: увы́ Мне, о Ча́до Мое́, Спа́се Мой сладча́йший! Что но́вое сие́ и пресла́вное, и стра́нное виде́ние?

Таже, Бла́го есть: (Дважды). Трисвятое и метания 3. Пресвята́я Тро́ице: О́тче наш: По внегда же рещи иерею: Я́ко Твое́ есть Ца́рство: глаголем тропарь: В хра́ме стоя́ще сла́вы Твоея́: И глаголем, Го́споди поми́луй, 40. Сла́ва, и ны́не: Честне́йшую: Таже отходит священник и глаголет: Сый благослове́н Христо́с Бог наш: Небе́сный Царю́:

Посем же стоим, и молимся в себе, во своем помышлении глаголюще молитву преподобнаго отца на́шего Ефрема: Го́споди и Влады́ко живота́ моего́: И поклоны великия, 3: и малых 12, глаголюще в себе на едином коемждо: Бо́же, очи́сти мя гре́шнаго. Таже паки ин поклон великий един, глаголюще и в нем предписанную молитву всю святаго Ефрема.

Последование Часов в пятницу первой седмицы

Час первый и Час девятый (без кафизмы). Час третий читается с кафизмой 19.

Час шестый

Прииди́те, поклони́мся: (трижды)

И псалмы 53, 54, 90.

Сла́ва и ны́не: Аллилу́иа: (Трижды). Го́споди, поми́луй (Трижды)

Сла́ва и ны́не:

И чтется кафисма 20-я.

По кафисме священник, став пред царскими дверьми, глаголет настоящий тропарь со стихи, во глас 2: И́же в шесты́й день же и час:

Тропа́рь проро́чества, глас 5:

Многогрехо́вное на́ше житие́, и непокая́нный нрав, щедро́тами предвари́, Го́споди: ра́зве бо Тебе ино́го не ве́мы, живото́м и сме́ртию влады́чествующа, спаси́ я́ко Человеколю́бец.

Сла́ва и ны́не: и повторяем тойжде.

Проки́мен, глас 7: Возлюблю́ Тя, Го́споди, кре́посте моя́, Госпо́дь утвержде́ние мое́.

Стих: Бог мой, Помо́щник мой.

Проро́чества Иса́иина чте́ние (Ис. 3:1–14).

Се Влады́ка Госпо́дь Савао́ф оты́мет от Иерусали́ма и от Иуде́и кре́пкаго и кре́пкую, кре́пость хле́ба, и кре́пость воды́, исполи́на, и кре́пкаго, и челове́ка ра́тника, и суди́ю, и проро́ка, и смотрели́ваго, и ста́рца, и пятьдесятонача́льника, и ди́внаго сове́тника, и прему́драго архите́ктона, и разу́мнаго послу́шателя. И поставлю ю́ноши кня́зи их, и руга́тели госпо́дствовати бу́дут и́ми. И напада́ти и́мут лю́дие, челове́к на челове́ка, и челове́к на бли́жняго своего́: прирази́тся отроча́ к старцу, и безче́стный к честно́му. Я́ко и́мется челове́к бра́та своего́ или́ дома́шняго отца́ своего́, глаго́ля: ри́зу и́маши, началово́ждь нам бу́ди, и бра́шно мое́ под тобо́ю да бу́дет. И отвеща́в в день о́ный рече́т: не бу́ду твой началово́ждь, несть бо в дому́ мое́м ни хле́ба, ни ри́зы: не бу́ду началово́ждь лю́дем сим. Я́ко оста́влен бысть Иерусали́м, и Иуде́я паде́, и язы́к их со беззако́нием, не покоря́ются Го́сподеви. Сего́ ра́ди ны́не смири́ся сла́ва их, и студ лица́ их проти́ву ста им: грех же свой я́ко содо́мский возвести́ша и яви́ша. Го́ре души́ их, зане́ умы́слиша сове́т лука́вый на себе́ сами́х, ре́кше: свя́жем пра́веднаго, я́ко непотре́бен нам есть: у́бо плоды́ дел свои́х снедя́т. Го́ре беззако́нному: лука́вая бо приключа́тся ему́ по дело́м рук его́. Лю́дие мои́, приста́вницы ва́ши пожина́ют вас, и истяза́ющии облада́ют ва́ми: лю́дие мои, блажа́щии вас льстят вы, и стези́ ног ва́ших возмуща́ют. Но ны́не устро́ится Госпо́дь на суд, и поста́вит на суд лю́ди Своя́: Сам Госпо́дь на суд прии́дет, со старе́йшины люде́й и с кня́зи их.

Проки́мен, глас 6: Го́споди, Помо́щниче мой и Изба́вителю мой.

Стих: Небеса́, пове́дают сла́ву Бо́жию.

И прочее последование.

Ведомо да есть, яко последование Минеи прилучившагося святаго в субботу и в Неделю поется на Повечерии, или егда хощет екклисиарх.

Последование Вечерни в пятницу первой седмицы.

Литургия Преждеосвященных Даров. {3}

Во светильничное, по обычном стихословии, на Го́споди воззва́х, поставим стихов 10 и поем стихиры, самогласен дне, дважды, глас 5:

Прииди́те, ве́рнии, де́лаим во све́те дела́ Бо́жия, я́ко во дни благообра́зно хо́дим: вся́кое непра́ведное списа́ние от себе́ бли́жняго оты́мем, не полага́юще претыка́ния сему́ в собла́зн. Оста́вим пло́ти сладостра́стие, возрасти́м души́ дарова́ния, дади́м тре́бующим хлеб, и присту́пим Христу́ в покая́нии вопию́ще: Бо́же наш, поми́луй нас.

Стих: Мене́ ждут пра́ведницы, до́ндеже возда́си мне.

Повторяем тойжде. Прииди́те, ве́рнии:

Таже поем 4 стихиры мученичны Октоиха прилучившагося гласа с обычными стихами.

Стих: Из глубины́ воззва́х к Тебе́, Го́споди, Го́споди, услы́ши глас мой.

И 1-я стихира Октоиха.

Стих: Да бу́дут у́ши Твои́, вне́млюще гла́су моле́ния моего́.

И 2-я стихира Октоиха.

Стих: А́ще беззако́ния на́зриши, Го́споди, Го́споди, кто постои́т? я́ко у Тебе́ очище́ние есть.

И 3-я стихира Октоиха.

Стих: И́мене ра́ди Твоего́ потерпе́х Тя, Го́споди, потерпе́ душа́ моя́ в сло́во Твое́, упова́ душа́ моя́ на Го́спода.

И 4-я стихира Октоиха.

Стих: От стра́жи у́тренния до но́щи, от стра́жи у́тренния, да упова́ет Изра́иль на Го́спода.

И стихиры Триоди святаго Феодора, глас 2:

Прииди́те, мучениколю́бцы вси, духо́вно возвесели́мся, и торжеству́им: днесь бо предлага́ет трапезу та́йную му́ченик Фео́дор, веселя́щую празднолю́бцев нас, е́же вопи́ти к нему́: ра́дуйся, страстоте́рпче непобеди́мый, преще́ния мучи́телей на земли́ разори́вый. Ра́дуйся, бре́нное твое́ те́ло за Христа́ Бо́га отда́вый му́кам. Ра́дуйся, в разли́чных беда́х иску́сный во́ин яви́выйся небе́снаго во́инства. Те́мже мо́лим тя, му́чеников украше́ние, моли́ся о душах на́ших.

Стих: Я́ко у Го́спода ми́лость, и мно́гое у Него́ избавле́ние, и Той изба́вит Изра́иля от всех беззако́ний его́.

Богодарова́нную благода́ть чуде́с твоих, му́чениче Фео́доре, всем простира́еши, ве́рою к тебе́ притека́ющим. Е́юже хва́лим тя, глаго́люще: плене́нныя избавля́еши, исцеля́еши боля́щия, ни́щия обогаща́еши, и спаса́еши пла́вающия, су́етное тече́ние удержава́еши рабо́в, и тщеты́ явле́ние твори́ши украда́ющим, страда́льче, и во́ины наказу́еши восхище́ния огреба́тися, младе́нцем да́руеши ми́лостивно проше́ния, те́плый обрета́ешися предста́тель творя́щим твою́ свяще́нную па́мять. С ни́миже и нам, страда́льче свяще́ннейший, воспева́ющим твое́ муче́ние, проси́ у Христа́ ве́лию ми́лость.

Стих: Хвали́те Го́спода, вси язы́цы, похвали́те Его, вси лю́дие.

Дар Бо́жий превы́шший показа́лся еси́, му́чениче Фео́доре: зане́ и по кончи́не я́ко жив притека́ющим дае́ши проше́ния. Те́мже сы́ну восхище́нну жены́ иногда́, плене́нну инове́рными во́ины, предста́вши вдови́ца слеза́ми храм твой моча́ше. Ты же я́ко ми́лостив на коне́ бе́лом наше́д, сея́ о́трока предста́вил еси́ неви́димо: и посе́м и с сим де́йствуяй чудесы́, не преста́л еси́. Но моли́ Христа́ Бо́га спасти́ся душа́м на́шим.

Стих: Я́ко утверди́ся ми́лость Его на нас, и и́стина Госпо́дня пребыва́ет во век.

Боже́ственных даро́в тезоимени́та тя чту, треблаже́нне Феодоре: све́та бо боже́ственнаго незаходи́мое свети́ло явле́йся, уясни́л еси́ страда́ньми твоими всю тварь: и огня́ сильне́йший яви́вся, пла́мень угаси́л еси́, и льсти́ваго зми́я главу́ сокруши́л еси́. Те́мже во страда́ниих твои́х Христо́с приклони́вся, венча́ боже́ственную главу́ твою́, великому́чениче страда́льче, я́ко име́яй дерзнове́ние к Бо́гу, приле́жно моли́ся о душа́х на́ших.

Слава, глас 6: Сосу́да употреби́в враг соотсту́пника мучи́теля, умышле́нием лю́тым, посто́м очища́ющияся лю́ди благочести́выя, от скве́рных жертв, оскверне́нными бра́шны окуша́шеся оскверни́ти: но ты о́наго ухищре́ние мудре́йшим разруши́л еси́ умышле́нием, во сне предста́л еси́ тогда́шнему архиере́ю, и глубо́кое ра́зума открыва́я, и безме́стное начина́ние явля́я. И тебе́ у́бо благода́рственная принося́ще, спа́са напису́ем, ле́тное воспомина́ние бы́вшаго чудесе́ творя́ще: и про́чее моля́щеся, от умышле́ний лука́ваго невреди́мым спасти́ся, к Бо́гу твои́ми моли́твами, му́чениче Фео́доре.

И ныне, Богородичен, догматик текущего гласа.

Посем бывает вход с кадильницею, без Евангелия.

Свете Ти́хий святы́я сла́вы, Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподо́бными, Сы́не Бо́жий, живо́т дая́й: те́мже мир Тя сла́вит.

Проки́мен, псалом 19, глас 5: Услы́шит тя Госпо́дь в день печа́ли.

Стих: Защи́тит тя и́мя Бо́га Иа́ковля.

Бытия́ чте́ние (Быт. 2:20–25; 3, 1–20).

Нарече́ Ада́м имена́ всем ското́м, и всем пти́цам небе́сным, и всем звере́м земны́м, Ада́му же не обре́теся помо́щник, подо́бный ему́. И наложи́ Бог изступле́ние на Ада́ма, и у́спе: и взя еди́но от ребр его́, и испо́лни пло́тию вме́сто его́. И созда́ Госпо́дь Бог ребро́, е́же взя от Ада́ма, в жену́, и приведе́ ю ко Ада́му. И рече́ Ада́м: се ны́не кость от косте́й моих, и плоть от пло́ти моея́: сия́ нарече́тся жена́, я́ко от му́жа своего́ взята́ бысть сия́. Сего́ ра́ди оста́вит челове́к отца́ своего́ и ма́терь, и прилепи́тся к жене́ свое́й: и бу́дета два в плоть еди́ну. И бе́ста о́ба на́га, Ада́м же и жена́ его́, и не стыдя́стася. Змий же бе мудре́йший всех звере́й су́щих на земли́, и́хже сотвори́ Госпо́дь Бог. И рече́ змий жене́: что я́ко рече́ Бог, да не я́сте от вся́каго дре́ва ра́йскаго. И рече́ жена́ зми́ю: от вся́каго дре́ва ра́йскаго я́сти бу́дем. От плода́ же дре́ва, е́же есть посреде́ рая́, рече́ Бог, да не я́сте от него́, ниже́ прикосне́теся ему́, да не у́мрете. И рече́ змий жене́: не сме́ртию у́мрете. Ве́дяше бо Бог, я́ко во́ньже а́ще день сне́сте от него́, отве́рзутся о́чи ва́ши, и бу́дете я́ко бо́зи, ве́дяще до́брое и лука́вое. И ви́де жена́, я́ко добро́ дре́во в снедь, и я́ко уго́дно очи́ма ви́дети, и красно́ есть, е́же разуме́ти: и взе́мши от плода́ его, яде́: и даде́ му́жу своему́ с собо́ю, и ядо́ста. И отверзо́шася о́чи обе́ма, и разуме́ша, я́ко на́зи бе́ша: и сши́ста ли́ствие смоко́вное, и сотвори́ста себе́ препоя́сания. И услы́шаста глас Го́спода Бо́га ходя́ща в раи́ по полу́дни: и скры́стася Ада́м же и жена́ его́ от лица́ Го́спода Бо́га посреде́ дре́ва ра́йскаго. И призва́ Го́сподь Бог Ада́ма, и рече́ ему́: Ада́ме, где еси́? И рече́ Ему́: глас слы́шах Тебе́ ходя́ща в раи́, и убоя́хся, я́ко наг есмь, и скры́хся. И рече́ ему́ Бог: кто возвести́ тебе́, я́ко наг еси́, а́ще не бы от дре́ва, его́же запове́дах те́бе, сего́ еди́наго не я́сти, от него́ ял еси́? И рече́ Ада́м: жена́, ю́же дал еси́ со мно́ю, та ми даде́ от дре́ва, и ядо́х. И рече́ Госпо́дь Бог жене́: что сие́ сотвори́ла еси́? И рече́ жена́: змий прельсти́ мя, и ядо́х. И рече́ Госпо́дь Бог зми́ю: я́ко сотвори́л еси́ сие́, про́клят ты от всех ското́в, и от всех звере́й земны́х: на пе́рсех твои́х и чре́ве ходи́ти бу́деши, и зе́млю сне́си вся дни живота́ твоего́. И вражду́ положу́ между́ тобо́ю, и между́ жено́ю, и между́ се́менем твои́м, и между́ се́менем тоя́: той твою́ блюсти́ бу́дет главу́, и ты блюсти́ бу́деши его́ пя́ту. И жене́ рече́: умножа́я умно́жу печа́ли твоя́, и воздыха́ния твоя́, в боле́знех роди́ши ча́да, и к му́жу твоему́ обраще́ние твое́, и той тобо́ю облада́ти бу́дет. И Ада́му рече́: я́ко послу́шал еси́ гла́са жены́ твоея́, и ял еси́ от дре́ва, его́же запове́дах тебе́, сего́ еди́наго не я́сти, от него́ ял еси́: про́клята земля́ в де́лех твои́х, в печа́лех сне́си ту́ю вся дни живота́ твоего́. Те́рния и волчцы́ возрасти́т тебе́, и сне́си тра́ву се́льную. В по́те лица́ твоего́ сне́си хлеб твой, до́ндеже возврати́шися в зе́млю, от нея́же взят еси́: я́ко земля́ еси́, и в зе́млю оты́деши. И нарече́ Ада́м и́мя жене́ свое́й жизнь, я́ко та ма́ти всех живу́щих.

Проки́мен, псалом 20, глас 6: Вознеси́ся, Го́споди, си́лою Твое́ю, воспое́м и пое́м си́лы Твоя́.

Стих: Го́споди, си́лою Твое́ю возвесели́тся царь.

И посем возглашает диакон: Повели́те. Священник же, взем обема рукама кадильницу и свещник со свещею, стоит пред святою трапезою зря к востоком, и назнаменуя крест, глаголет: Прему́дрость, про́сти. Таже обратяся на запад к народу, глаголет: Све́т Христо́в просвеща́ет всех.

При́тчей чте́ние (Притч. 3:19–34).

Бог прему́дростию основа́ зе́млю, угото́ва же небеса́ ра́зумом. В чу́встве Его бе́здны разверзо́шася, о́блацы же источи́ша ро́су. Сы́не, да не премине́ши, соблюди́ же мой сове́т и мы́сль: да жива́ бу́дет душа́ твоя́, и благода́ть бу́дет на твоей вы́и: (бу́дет же исцеле́ние пло́тем твои́м, и уврачева́ние косте́м твои́м). Да хо́диши наде́яся в ми́ре во всех путе́х твоих, нога́ же твоя́ не по́ткнется. А́ще бо ся́деши, безбоя́знен бу́деши, а́ще же поспи́ши, сла́достно поспи́ши. И не убои́шися стра́ха наше́дшаго, ниже́ устремле́ния нечести́вых находя́щаго. Госпо́дь бо бу́дет на всех путе́х твои́х, и утверди́т но́гу твою́, да не поползне́шися. Не отрецы́ся благотвори́ти тре́бующему, егда́ и́мать рука́ Твоя́ помога́ти. Не рцы: отше́д возврати́ся, и зау́тра дам, си́льну ти су́щу благотвори́ти: не ве́си бо, что породи́т находя́щий день. Не соплета́й на дру́га твоего́ зла, прише́льца су́ща и упова́юща на тя. Не вражду́й на челове́ка ту́не, да не что на тя соде́ет зло́е. Не стяжи́ злых муже́й поноше́ния, ни возревну́й путе́м их. Нечи́ст бо пред Го́сподем всяк законопресту́пник: и с пра́ведными не сочетава́ется. Кля́тва Госпо́дня в доме́х нечести́вых: дворы́ же пра́ведных благословля́ются. Госпо́дь го́рдым проти́вится, смире́нным же дае́т благода́ть.

Таже, Да испра́вится моли́тва моя: И прочее последование Преждесвященных.

По заамвонной же молитве поем настоящий молебный канон святаго Феодора. Предложше же на уготованном пред царскими враты столе и коливо.

Священник: Благослове́н Бог наш все́гда, ны́не и при́сно и во ве́ки веко́в.

Чтец: Ами́нь. Приидите поклонимся (трижды).

Псалом 142

Го́споди, услы́ши моли́тву мою, внуши́ моле́ние мое во и́стине Твоей, услы́ши мя в пра́вде Твоей: и не вни́ди в суд с рабо́м Твоим, я́ко не оправди́тся пред Тобою всяк живы́й. Я́ко погна́ враг ду́шу мою, смири́л есть в зе́млю живо́т мой, посади́л мя есть в те́мных, я́ко ме́ртвыя ве́ка. И уны́ во мне дух мой, во мне смяте́ся се́рдце мое. Помяну́х дни дре́вния, поучи́хся во всех де́лех Твоих, в творе́ниих руку́ Твое́ю поучи́хся. Возде́х к Тебе ру́це мои, душа́ моя, я́ко земля́ безво́дная Тебе. Ско́ро услы́ши мя, Го́споди, исчезе́ дух мой, не отврати́ лица́ Твоего от мене́, и уподо́блюся низходя́щим в ров. Слы́шану сотвори́ мне зау́тра ми́лость Твою, я́ко на Тя упова́х. Скажи́ мне, Го́споди, путь, во́ньже пойду́, я́ко к Тебе взях ду́шу мою. Изми́ мя от враг мои́х, Го́споди, к Тебе прибего́х. Научи́ мя твори́ти во́лю Твою, я́ко Ты еси́ Бог мой. Дух Твой Благи́й наста́вит мя на зе́млю пра́ву. Имене Твоего ра́ди, Го́споди, живи́ши мя, пра́вдою Твое́ю изведе́ши от печа́ли ду́шу мою. И ми́лостию Твое́ю потреби́ши враги́ моя и погуби́ши вся стужа́ющия души́ моей, я́ко аз раб Твой есмь.

Сла́ва и ны́не: Аллилу́иа: (Трижды)

Таже поем Бог Госпо́дь… на оба лика во глас 2:

Бог Госпо́дь, и яви́ся нам, благослове́н Гряды́й во и́мя Госпо́дне. (По каждом стихе).

Стих 1: Испове́дайтеся Го́сподеви я́ко Благ, я́ко в век ми́лость Его́.

Стих 2: Обыше́дше обыдо́ша мя, и и́менем Госпо́дним противля́хся им.

Стих 3: Не умру́, но жив бу́ду, и пове́м дела́ Госпо́дня.

Стих 4: Ка́мень его́же небрего́ша зи́ждущии, сей бысть во главу́ у́гла: от Го́спода бысть сей, и есть ди́вен во очесе́х на́ших.

Тропарь, глас 2:

Ве́лия ве́ры исправле́ния, во исто́чнице пла́мене, я́ко на воде́ упокое́ния, святы́й му́ченик Фео́дор ра́довашеся: огне́м бо всесожже́гся, я́ко хлеб сла́дкий Тро́ице принесе́ся. Того́ моли́твами, Христе́ Бо́же, спаси́ ду́ши на́ша.

Слава, тойже: Ве́лия ве́ры исправле́ния:

И ныне, Богородичен: Вся па́че смы́сла, вся пресла́вная Твоя́, Богородице, та́инства, чистоте́ запеча́танной, и де́вству храни́му, Ма́ти позна́лася еси́ нело́жна, Бо́га ро́ждши и́стиннаго. Того́ моли́ спасти́ся душа́м на́шим.

И абие Псалом 50.

Таже настоящий канон, глас 8.

Творение Иоанна Дамаскина, егоже краестрочие:

Бо́жиих тя пою́ даро́в тезоимени́те.

Песнь 1

Ирмос: Во́ду проше́д я́ко су́шу, и еги́петскаго зла избежа́в, изра́ильтянин вопия́ше: Изба́вителю и Бо́гу на́шему пои́м.

Припев: Святы́й великому́чениче Фео́доре, моли́ Бо́га о нас.

Бо́жия тя рачи́теля, Фео́доре, ве́дый, и любо́вию неизбе́жною твое́ю запе́нся, ду́шу же и те́ло, и словеса́ похва́л возлага́ю.

Писа́шеся повеле́ние богоме́рзкое, же́ртву и́долом, а не живо́му Бо́гу приноси́ти: но приведе́н был еси́, не пожря́й, страстоте́рпче, Бо́гу же имы́й приведе́н бы́ти.

Слава: Раче́нием Боже́ственным пригвожде́н, Бо́га Вы́шняго Сы́ну Единоро́дному, Фео́доре му́чениче, вво́инился еси́, и по́честей не погреши́л еси́.

И ныне: Чи́ни Тя А́нгелов и челове́ков, Безневе́стная Ма́ти, восхваля́ют непреста́нно: Соде́теля бо сих я́ко Младе́нца, во объя́тиих Твои́х носи́ла еси́.

Песнь 3

Ирмос: Ты еси́ утвержде́ние притека́ющих к Тебе́, Го́споди, / Ты еси́ свет омраче́нных, / и пое́т Тя дух мой.

Припев: Святы́й великому́чениче Фео́доре, моли́ Бо́га о нас.

Пе́ние из усте́н мои́х, и из боле́зненныя души́ мольбу́ приношу́, ю́же уще́дри, страстоте́рпче Фео́доре.

Плоть покори́л еси́ самоде́ржцу, сла́вне му́чениче, уму́, и обо́ими угожда́еши Созда́вшему.

Слава: Стал еси́ на суди́щи мучи́тельском, Христа́ Царя́ богосло́вя: жре́ти бо скве́рным отре́клся еси́, Фео́доре.

И ныне: Тя вси стяжа́хом прибе́жище и сте́ну при́сно христиа́не: Тя славосло́вим немо́лчно, Безневе́стная.

Песнь 4

Ирмос: Услы́шах, Го́споди, смотре́ния Твоего́ та́инство, разуме́х дела́ Твоя́ и просла́вих Твое́ Божество́.

Припев: Святы́й великому́чениче Фео́доре, моли́ Бо́га о нас.

Та́ин Боже́ственных вкуси́в, в ра́зуме, му́чениче Фео́доре, непосты́дную про́поведь Бо́жия рожде́ния испове́дал еси́.

Стра́стное божество́ непщева́ху, страсте́м служа́щии, и́хже Ду́хом изобличи́л еси́, страда́льче Фео́доре, просвеща́емь.

Слава: Изба́вителя моли́твою, тебе́ воспева́ющим, блаже́нне Фео́доре, от разли́чных обстоя́ний и страсте́й бы́ти мо́лим.

И ныне: Клас возрасти́вшая животворя́щий, Неора́нная Ни́во, подаю́щий ми́рови жизнь, Богоро́дице, спаси́ пою́щия Тя.

Песнь 5

Ирмос: У́тренююще вопие́м Ти, Го́споди, спаси́ ны, Ты бо еси́ Бог наш, ра́зве Тебе́ ино́го не ве́мы.

Припев: Святы́й великому́чениче Фео́доре, моли́ Бо́га о нас.

Люби́те возлюби́вшаго Го́спода, возглаша́л еси́, страда́льче Фео́доре, стра́ждущим с тобо́ю му́чеником.

Я́ко ре́вностию, страстоте́рпче, разжиза́яся се́рдцем, боги́ню лжеимени́тую с тре́бищем попали́л еси́.

Слава: Си́лою непобеди́мою, Фео́доре, страстоте́рпче, ва́рварскую де́рзость и моя стра́сти погуби́.

И ныне: Де́ву по рождестве́ пое́м Тя, Богоро́дице: Ты бо Бо́га Сло́ва пло́тию ми́рови родила́ еси́.

Песнь 6

Ирмос: Очи́сти мя, Спа́се, мно́га бо беззако́ния моя́, и из глубины́ зол возведи́, молю́ся, к Тебе́ бо возопи́х, и услы́ши мя, Бо́же спасе́ния моего́.

Припев: Святы́й великому́чениче Фео́доре, моли́ Бо́га о нас.

Коль сла́бое, коль немощно́е бого́в су́етных шата́ние, на отмще́ние свое́, челове́ком моля́шеся в стоя́нии побежда́емое, нело́жных му́чеников, пропове́дающих и́стину. (Дважды)

Слава: Укрепи́вся си́лою Бо́жиею, му́чеников сла́во, Фео́доре, му́ки злочести́вых, младе́нец стреля́ния зрел еси́, блаже́нне, ве́чнующее бу́дущих предзря́.

И ныне: Да изба́вимся от лю́тых прегреше́ний моли́твами Твои́ми, Богороди́тельнице Чи́стая, и да улучи́м, Всечи́стая, Боже́ственнаго осия́ния, из Тебе́ неизрече́нно воплоти́вшагося Сы́на Бо́жия.

Кондак, глас 8: Ве́ру Христо́ву я́ко щит внутрь прие́м в се́рдце твое́м, проти́вныя си́лы попра́л еси́, многострада́льче, и венце́м небе́сным венча́лся еси́ ве́чно, Фео́доре, я́ко непобеди́мый.

Песнь 7

Ирмос: От Иуде́и доше́дше, о́троцы в Вавило́не иногда́ ве́рою Тро́ическою пла́мень пе́щный попра́ша, пою́ще: отце́в Бо́же, благослове́н еси́.

Припев: Святы́й великому́чениче Фео́доре, моли́ Бо́га о нас.

Ура́нен был еси́ те́лом за ура́неннаго Сло́ва пло́тию нас ра́ди, и Сему́ благода́рственно веселя́ся возопи́л еси́, стратоте́рпче Фео́доре: оте́ц на́ших Бо́же, благослове́н еси́.

Я́ко во гро́бе положи́ся, и во́лею запечатле́ся Изба́вителю всех, в темни́це запечатле́нной всели́лся еси́, вопия́, страстоте́рпче Фео́доре: оте́ц на́ших Бо́же, благослове́н еси́.

Умерщвле́н быв, и стра́сти плотски́я произволе́нием оттря́с, не сне́дию, страстоте́рпче, но любо́вию Боже́ственною пита́яся, пел еси́: оте́ц на́ших Бо́же, благослове́н еси́.

Слава: В темни́це, страстоте́рпче, я́коже в пещи́ ю́ноши иногда́, Еди́н нетле́нныя Тро́ицы, тебе́ укрепля́ет ви́ден быв, вопию́ща: оте́ц на́ших, Бо́же, благослове́н еси́.

И ныне: На́ше спасе́ние, я́коже восхоте́л еси́, Спа́се, устро́ити, во утро́бу Де́вы всели́лся еси́, Ю́же ми́ру Предста́тельницу показа́л еси́: оте́ц на́ших, Бо́же, благослове́н еси́.

Песнь 8

Ирмос: Седмери́цею пещь халде́йский мучи́тель Богочести́вым неи́стовно ражже́, си́лою же лу́чшею спасе́ны сия́ ви́дев, Творцу́ и Изба́вителю вопия́ше: о́троцы, благослови́те, / свяще́нницы, воспо́йте, / лю́дие, превозноси́те во вся ве́ки.

Припев: Святы́й великому́чениче Фео́доре, моли́ Бо́га о нас.

Ослепле́н умо́м беззако́нных нача́льник, богочести́ву тебе́ нечести́вно претя́ше: что всу́е на Челове́ка ну́ждею уме́рша, безу́мне, возложи́л еси́ наде́жду? но ты возопи́л еси́: о́троцы, благослови́те, свяще́нницы, воспо́йте, лю́дие, превозноси́те во вся ве́ки.

Я́ко смы́сленный, и прему́дрый строи́тель благода́ти, да́нною тебе́ от Бо́га благода́тию возопи́л еси́, Фео́доре, повелева́ющему нечести́вно: сей студ мне и пою́щим бу́ди: о́троцы, благослови́те, свяще́нницы, воспо́йте, лю́дие, превозноси́те во вся ве́ки.

Слава: Ю́ношески подвиза́лся еси́, де́рзостно изобличи́л еси́: что безу́мствуеши, му́чителю, взыва́л еси́, повелева́я тва́рем служи́ти ло́жно, оста́вльшим Созда́вшаго? но аз воспева́ю: о́троцы, благослови́те, свяще́нницы, воспо́йте, лю́дие, превозноси́те во вся ве́ки.

И ныне: Плотски́ми изображе́ньми, и разли́чными гана́нии, и знамена́тельными и образи́тельными изрече́ньми, Твое́ предвеща́ху богоглаго́ливии рождество́, преесте́ственное и чу́дное, Де́во: те́мже Тя, веселя́щеся, благоче́стно восхваля́ем, Христа́ превознося́ще во вся ве́ки.

Песнь 9

Ирмос: Тя, Неискусобра́чную Ма́терь Бо́га Вы́шняго, Тя, па́че ума́ ро́ждшую Сло́вом вои́стинну Бо́га, вы́шшую пречи́стых сил, немо́лчными славословле́нии велича́ем.

Припев: Святы́й великому́чениче Фео́доре, моли́ Бо́га о нас.

Вещество́ муче́ния твоего́, Бо́жие, Фео́доре, жела́ние. Те́мже ти и вещество́ бысть веще́ственному те́ло огню́: и́мже к Боже́ственному ра́дуяся огню́ изше́л еси́, страстоте́рпче уго́дниче Бо́жий Фео́доре.

Му́чениче всече́стне, попали́в не попали́лся еси́: ты бо пре́лесть попали́л еси́, Бо́гу же предстои́ши живы́й, и в нем му́ченически веселя́ся, страстоте́рпче и уго́дниче Фео́доре.

Слава: Еди́наго Тя зна́ем Христа́, еди́наго от Тро́ицы, во двою́ соверше́нну естеству́, лю́ди Твоя́ спаси́ сия́, я́же стяжа́л еси́ Честно́ю Твое́ю Кро́вию, Фео́дора страстоте́рпца моли́твами.

И ныне: Тя, неви́димаго Бо́га носи́вшую объя́тии, на небесе́х воспева́емаго от всея́ си́лы, и Тобо́ю нам да́руемое вы́ну спасе́ние во обстоя́нии, велича́ем.

Таже катавасия: Тя, Неискусобра́чную Ма́терь Бо́га Вы́шняго, Тя, па́че ума́ ро́ждшую Сло́вом вои́стинну Бо́га, вы́шшую пречи́стых сил, немо́лчными славословле́нии велича́ем.

И абие, Трисвятое по Отче наш:

Тропарь святаго, глас 2: Ве́лия ве́ры исправле́ния, во исто́чнице пла́мене, я́ко на воде́ упокое́ния, святы́й му́ченик Фео́дор ра́довашеся: огне́м бо всесожже́гся, я́ко хлеб сла́дкий Тро́ице принесе́ся. Того́ моли́твами, Христе́ Бо́же, спаси́ ду́ши на́ша.

Слава, кондак, глас 8: Ве́ру Христо́ву я́ко щит внутрь прие́м в се́рдце твое́м, проти́вныя си́лы попра́л еси́, многострада́льче, и венце́м небе́сным венча́лся еси́ ве́чно, Фео́доре, я́ко непобеди́мый.

И ныне, Богородичен, глас тойже: Я́коже предста́тельство вси, и держа́вное заступле́ние прегре́шшии стяжа́хом, Всечи́стая, Твою́ те́плую по́мощь, Де́во Ма́ти Мари́е, христиа́н спасе́ние. Тем не преста́й о нас моля́щи Спа́са, дарова́тися проще́нию.

Посем бывает благословение колива.

Диакон: Го́споду помо́лимся. Лик: Го́споди, поми́луй.

Священник глаголет молитву над коливом:

Вся соверши́вый сло́вом Твои́м, Го́споди, и повеле́вый земли́ многоразли́чныя прозяба́ти плоды́, в наслажде́ние и пи́щу на́шу, И́же се́менми три о́троки, и Дании́ла, су́щия в Вавило́не, сластнопита́нных све́тлшия показа́вый: Сам Всеблаги́й Царю́, и се́мена сия́ с разли́чными плоды́ благослови́, и от них вкуша́ющия освяти́, я́ко в сла́ву Твою́, и в честь свята́го великому́ченика Фео́дора Ти́рона, сия́ предложи́шася от Твои́х рабо́в, и в па́мять во благочести́вой ве́ре сконча́вшихся. Пода́ждь же, Бла́же, благоукраси́вшим сия́, и па́мять соверша́ющим, вся я́же ко спасе́нию проше́ния, и ве́чных Твои́х благ наслажде́ние: моли́твами Пречи́стыя Влады́чицы на́шея Богоро́дицы и Присноде́вы Мари́и, и свята́го великому́ченика Фео́дора Ти́рона, его́же и па́мять соверша́ем, и всех святы́х Твои́х: я́ко Ты еси́ благословля́яй, и освяща́яй вся́ческая, Бо́же наш, и Тебе́ сла́ву возсыла́ем Безнача́льному Отцу́, со Единоро́дным Твои́м Сы́ном и Пресвяты́м и Благи́м и Животворя́щим Твои́м Ду́хом, ны́не и при́сно и во ве́ки веко́в.

Лик: Ами́нь.

Таже, Буди и́мя Госпо́дне: и Благословлю́ Го́спода: И дается преломление от иерея. И отпуст.

А идеже не быти преждесвященной, кончаем часы сице. По Осла́би, оста́ви: И по конечнех поклонех глаголем Трисвятое. По О́тче наш: Го́споди поми́луй, 12. Таже молитва, Всесвята́я Тро́ице: И начинаем Вечерню: Прииди́те поклони́мся: трижды. Псалом 103. Кафисма. И поем на Го́споди воззва́х, стихиры на 6. Мученичны 3, во Октоихе гласа, иже на ряду: И святому Феодору, 3, Слава, Феодору: Сосу́да употреби́в: И ныне, Богородичен, гласа рядоваго. Све́те ти́хий: без входа. Чтение. На стиховне Триоди самогласен дне дважды, и мученичен, глас 5: Благослове́но во́инство: Сла́ва, Феодору, глас 2: Боже́ственных даро́в: Писан в стихирах. И ны́не, Богородичен: Все упова́ние: Ны́не отпуща́еши: Трисвятое. По О́тче наш: Тропарь: Ве́лия ве́ры: Сла́ва, и ны́не, Богородичен: Вся па́че смысла: Таже ектения, Поми́луй нас Бо́же: И поклоны, 3. И облачится священник в багряный фелонь, и начинает: Благослове́н Бог наш: И мы глаголем псалом 142: Го́споди услы́ши моли́тву: И прочее якоже указано прежде. Канон на 4. И по совершении канона, Вместо: Досто́йно есть: Поем ирмос 9 песни: Тя Неискусобра́чную: Таже Трисвятое. По О́тче наш: Тропарь: Ве́лия ве́ры: Сла́ва, кондак: Ве́ру Христо́ву: И ны́не, Богородичен: Я́коже предста́тельство: Таже молитву над коливом, благословение колива. Посем, Бу́ди и́мя Госпо́дне: и Благословлю́ Го́спода: И отпуст. И входим в трапезу, и вкушаем вина и елеа, ра́ди святаго. Сие прияхом в лавре преподобнаго отца на́шего Саввы, и киновии преподобнаго Великаго Евфимия, но не творим сего ныне за честность дне. Обаче ядим варение с сливами, без масла и армеа: произволяющии же ядят сухоядение, якоже и в среду.

Подобает ведати, я́ко во всех пятках святыя и великия Четыредесятницы, на Вечернях и Повечериях поклонов не творим, токмо воображенныя в преждеосвященной, е́же есть по Да испра́вится: поклоны 3. По входе Святых Даров, поклоны 3. И на Бу́ди и́мя Госпо́дне, поклоны 3.

Повечерия же поем великая, на нихже поем покойныя каноны настоящаго гласа, в гробнице.

Каноны же в Минеи настоящия субботы и Недели поем, егда изволит екклисиарх: един убо поем в Повечерии пятка, другий же канон поем в Повечерии Недели.

Тако творим во всех пятках, в вечер святыя и великия Четыредесятницы.

Последование Великого повечерия в пятницу первой седмицы.

Священник: Благослове́н Бог наш всегда́, ны́не и при́сно и во ве́ки веко́в.

Чтец: Ами́нь. Сла́ва Тебе́, Бо́же наш, сла́ва Тебе́. Царю́ Небе́сный: Трисвятое по Отче Наш:

Священник: Я́ко Твое́ есть Ца́рство:

Чтец: Ами́нь. Го́споди, поми́луй, 12. Сла́ва и ны́не: Прииди́те поклони́мся: трижды.

И прочее последование Повечерия.

Служба в субботу первой седмицы святого Великого поста

Последование Утрени в субботу первой седмицы

Иерей творит обычное метание настоятелю, и входит во святый олтарь, и прием кадильницу, станет пред святою трапезою, и кадя крестообразно, возгласит: Благослове́н Бог наш: И нам отвещавшим: Ами́нь, исходит иерей и кадит. А уставленный псалмопевец глаголет: Трисвятое, без метаний. По О́тче наш, возглашает иерей: Я́ко Твое́ есть Ца́рство: и по амине, Го́споди поми́луй, 12. Прииди́те поклони́мся: трижды, без метаний. И псалом 19 и 20. По конце псалмов, Трисвятое, без метаний. По О́тче наш: Тропари обычныя. Сим глаголемым, кадит иерей святый олтарь, и всю церковь. Таже, ектения: Поми́луй нас Бо́же: Таже, О вели́ком господи́не и отце́ на́шем святе́йшем патриа́рхе: Возглас: Я́ко ми́лостив и человеколю́бец: Чтец: Ами́нь. И глаголет: И́менем Госпо́дним благослови́ о́тче. И абие иерей: Сла́ва Святе́й, и Единосу́щней: Брат же, егоже есть день, став на урече́нном месте, глаголет шестопсалмие.

По скончании шестопсалмия, Сла́ва, и ны́не, Аллилуиа, трижды. Ектения великая: Ми́ром Го́споду помо́лимся:

По окончании великой ектении начинаем пети во глас 2, велегласно и со сладкопением на оба лика:

Бог Госпо́дь, и яви́ся нам, благослове́н Гряды́й во и́мя Госпо́дне.

Стих 1: Испове́дайтеся Го́сподеви, я́ко Благ, я́ко в век ми́лость Его́.

Бог Госпо́дь, и яви́ся нам, благослове́н Гряды́й во и́мя Госпо́дне.

Стих 2: Обыше́дше обыдо́ша мя, и и́менем Госпо́дним противля́хся им.

Бог Госпо́дь, и яви́ся нам, благослове́н Гряды́й во и́мя Госпо́дне.

Стих 3: Не умру́, но жив бу́ду, и пове́м дела́ Госпо́дня.

Бог Госпо́дь, и яви́ся нам, благослове́н Гряды́й во и́мя Госпо́дне.

Стих 4: Ка́мень его́же небрего́ша зи́ждущии, сей бысть во главу́ у́гла: от Го́спода бысть сей, и есть ди́вен во очесе́х на́ших.

Бог Госпо́дь, и яви́ся нам, благослове́н Гряды́й во и́мя Госпо́дне.

Посем тропарь святаго Феодора, глас 2:

Ве́лия ве́ры исправле́ния, во исто́чнице пла́мене, я́ко на воде́ упокое́ния, святы́й му́ченик Фео́дор ра́довашеся: огне́м бо всесожже́гся, я́ко хлеб сла́дкий Тро́ице принесе́ся. Того́ моли́твами, Христе́ Бо́же, спаси́ ду́ши на́ша.

Слава: Ве́лия ве́ры исправле́ния, во исто́чнице пла́мене, я́ко на воде́ упокое́ния, святы́й му́ченик Фео́дор ра́довашеся: огне́м бо всесожже́гся, я́ко хлеб сла́дкий Тро́ице принесе́ся. Того́ моли́твами, Христе́ Бо́же, спаси́ ду́ши на́ша.

И ныне: Вся па́че смы́сла, вся пресла́вная Твоя́, Богоро́дице, та́инства, чистоте́ запеча́танной, и де́вству храни́му, Ма́ти позна́лася еси́ нело́жна, Бо́га ро́ждши и́стиннаго. Того́ моли́ спасти́ся душа́м на́шим.

И чтется кафисма 16-я.

Таже ектения малая: Па́ки и па́ки:

По 1-м стихословии седальны мученичны Осмогласника прилучившагося гласа, с Богородичным (зри Приложение).

Лик: Го́споди, поми́луй (Трижды). Слава:

Чтец: И ныне:

И чтется кафисма 17-я.

Таже ектения малая: Па́ки и па́ки:

По 2-м стихословии седальны святаго Феодора, глас 3:

Подобен: Божия ве́ры:

Кипя́ ве́ры правосла́вием, пре́лесть угаси́л еси́ злосла́вия, упразднив и́дольское безбо́жие: и всесожже́ние боже́ственное быв, чудоде́йствии ороша́еши концы́, му́чениче пресла́вне, Христа́ Бо́га моли́ дарова́ти нам ве́лию ми́лость.

Слава: Боже́ственный дар, тя ко спасе́нию всей даде́ вселе́нней, в страда́льчествах укрепи́вый тя Госпо́дь, душе́вныя на́ша боле́зни исцеля́я, и теле́сныя стра́сти побежда́я, му́чениче Фео́доре, Христа́ Бо́га моли́ дарова́ти нам ве́лию ми́лость.

И ныне: Невмести́маго Бо́га, во утро́бе Твое́й, Де́во Пречи́стая, носи́вшая, пре́жде век от Отца́ нетле́нно возсия́вшаго, Сло́ва Ипоста́снаго и Сы́на Единосу́щнаго, Сего́ моли́ с проро́ки и му́ченики, преподо́бными, по́стники и пра́ведными, дарова́ти нам разреше́ние прегреше́ний.

Лик: Го́споди, поми́луй (Трижды). Слава:

Чтец: И ныне:

Таже чтем мучение святаго. Псалом 50.

И канон святаго обители со ирмосы на 6. И святаго Феодора на 8. Стихословим же и Господеви поем.

Канон, егоже краестрочие: Тирон преславный, слава первей субботе. В первых же тропарех канона, иное краегранесие.

Канон, творение Иоанна, митрополита Евхаитскаго, глас 4

Песнь 1

Го́сподеви пое́м, сла́вно бо просла́вися, коня́ и вса́дника ве́рже в мо́ре.

Помо́щник и Покрови́тель бысть мне во спасе́ние, Сей мой Бог, и просла́влю Его, Бог отца́ моего́, и вознесу́ Его.

Госпо́дь сокруша́яй бра́ни. Госпо́дь и́мя Ему, колесни́цы фарао́новы, и си́лу его ве́рже в мо́ре.

Пучи́ною покры́ я́, погрязо́ша во глубине́, я́ко ка́мень.

Огусте́ша, я́ко стена́ во́ды, огусте́ша и во́лны посреде́ мо́ря.

И поет лик ирмос канона храма.

Стих: Рече́ враг: гнав пости́гну, разделю́ коры́сть, испо́лню ду́шу мою́, убию́ мече́м мои́м, госпо́дствовати бу́дет рука́ моя́.

И поется тойжде ирмос канона храма.

Стих: Посла́л еси́ дух Твой, покры́ я́ мо́ре, погрязо́ша, я́ко о́лово, в воде́ зе́льней.

И чтется тропарь канона храма.

Стих: Кто подо́бен Тебе́ в бозе́х, Го́споди? кто подо́бен Тебе́, просла́влен во святы́х, ди́вен, сла́вно творя́й чудеса́?

И тропарь канона храма.

Стих: Просте́рл еси́ десни́цу Твоы́, пожре́ я земля́, наста́вил еси́ пра́вдою Твое́ю лю́ди Твоя́ сия́, я́же изба́вил еси́.

И тропарь канона храма.

Стих: Уте́шил еси́ кре́постию Твое́ю во оби́тель святу́ю Твою́. Слы́шаша язы́цы и прогне́вашася, боле́зни прия́ша живу́щии в Филисти́ме.

И тропарь канона храма.

Стих: Тогда́ потща́шася влады́ки Едо́мстии, и князе́й Моави́тских прия́т я́ тре́пет, раста́яша вси живу́щии в Ханаа́не.

Зде чтется канон святаго Феодора, глас 4:

Ирмос: Отве́рзу уста́ моя́, и напо́лнятся Ду́ха, и сло́во отры́гну Цари́це Ма́тери, и явлю́ся, све́тло торжеству́я, и воспою́, ра́дуяся, Тоя́ чудеса́.

Всех Превы́шший, Тя неизрече́нно роди́вшую, всех предположи́ вы́шшую Своих избра́нных: те́мже днесь сего́ вене́чника пою́ще, Всепе́тая, Тебе́ предначина́ем.

Вели́каго в му́ченицех, страда́льца пресве́тлаго, имени́таго и пресла́внаго в чудесе́х, от коне́ц земли́ и до коне́ц знамени́таго, пе́сньми воспо́ю Фео́дора.

Стих: Нападе́т на ня стра́х и тре́пет, вели́чием мы́шцы Твоея́ да ока́менятся.

День весе́лый в ско́рбех возсия́, и се́тование сих уясни́, предпра́зднственная предпу́тия издале́ча, просия́вша благода́тию боже́ственнаго му́ченика.

Стих: До́ндеже про́йдут лю́дие Твои́, Го́споди, до́ндеже про́йдут лю́дие Твои́ си́и, я́же стяжа́л еси́.

Кропи́т очище́ния Це́рковь, кровьми́ свято́е заколе́ние, е́же прия́т пожре́нный и в же́ртву прия́тый, страда́льчествовавшаго Божественныя ра́ди сла́вы Его́.

Стих: Соде́лал еси́, Го́споди, святы́ню, ю́же угото́васте ру́це Твои́.

Богородичен: Красно́ а́ще и незре́ло, е́же пра́здновати узако́нися: украси́вшая бо вся Влады́чица, и ны́не показа́ сея́ па́мяти приобща́ющияся предбе́дствующему кро́вию.

Иный канон, тогоже Евхаитскаго, глас 6:

Ирмос: Я́ко по су́ху, пешеше́ствовав Изра́иль по бе́здне стопа́ми, гони́теля фарао́на ви́дя потопля́ема, Бо́гу побе́дную песнь пои́м, вопия́ше.

Стих: Госпо́дь, ца́рствуяй ве́ки, и на век, и еще́, егда́ вни́де конь фарао́нов с колесни́цами и вса́дники в мо́ре.

Чу́дный во святы́х вои́стинну Бо́же, во мне удиви́ ми́лости Твоя́, Христе́, сло́во ми да́руя, я́ко да чу́дная восхвалю́ Твоего́ му́ченика.

Стих: Сы́нове же Изра́илевы проидо́ша су́шею посреде́ мо́ря.

Тве́рдое в страда́льчестве, и терпели́вое в боле́знех показа́л еси́, страстоте́рпче Христо́в: ско́рое же па́ки на нас по́мощи явля́я твоея́, Фео́доре.

Слава: Благочести́вую оте́ц ве́ру, от души́ его́ мучи́тель отрева́я зле, нечести́вый сове́т Бо́гу прирази́в, восхоте́ при́сно ити́.

И ныне, Богородичен: Богоре́чивых прорече́ния дре́вле муже́й, на Тебе́ испо́лнишася, Ма́ти Де́во, я́ве: я́ко Бо́га ро́ждшая и́стиннаго, и Челове́ка и́стиннаго, па́че естества́ и ужа́сно.

Таже катавасия: Отве́рзу уста́ моя́, и напо́лнятся ду́ха, и сло́во отры́гну Цари́це Ма́тери, и явлю́ся све́тло торжеству́я, и воспою́ ра́дуяся Тоя́ чудеса́.

Песнь 3

Утверди́ся се́рдце мое́ во Го́споде, вознесе́ся рог мой о Бо́зе мое́м, разшири́шася уста́ моя́ на враги́ моя́, возвесели́хся о спасе́нии Твое́м.

Я́ко не́сть свят, я́ко Госпо́дь, и несть пра́веден, я́ко Бог наш, и несть свят, па́че Тебе́.

Не хвали́теся и не глаго́лите высо́кая в горды́ни, ниже́ да изы́дет велере́чие из уст ва́ших.

Я́ко Бог ра́зумов Госпо́дь, и Бог уготовля́яй начина́ния Своя́.

Лук си́льных изнемо́же, и немощству́ющии препоя́сашася си́лою.

Зде поется ирмос канона храма.

Стих: Испо́лненнии хле́бов лиши́шася, и а́лчущии прише́льствоваша зе́млю.

И поется тойжде ирмос канона храма.

Стих: Я́ко непло́ды роди́ седмь, и мно́гая в ча́дех изнемо́же.

И чтется тропарь канона храма.

Стих: Госпо́дь мертви́т, и живи́т, низво́дит во ад, и возво́дит.

И тропарь канона храма.

Стих: Госпо́дь убо́жит и богати́т, смиря́ет и вы́сит, возставля́ет от земли́ убо́га, и от гно́ища воздвиза́ет ни́ща.

И тропарь канона храма.

Стих: Посади́ти его с могу́щими люде́й, и престол сла́вы насле́дуя ему́.

И тропарь канона храма.

Стих: Дая́й моли́тву моля́щемуся, и благослови́ ле́та пра́веднаго.

Зде чтется канон святаго Феодора.

Ирмос: Твоя́ песносло́вцы, Богоро́дице, живы́й и незави́стный исто́чниче, лик Себе́ совоку́пльшия духо́вно утверди́, в Боже́ственней Твое́й сла́ве, венце́в сла́вы сподо́би.

Ви́дети день Сы́на Твоего́ жела́юще христоимени́тии лю́дие, во о́браз сего́, Влады́чице, тому́ ны́не предпра́зднствуют, Тебе́ нося́ще показа́ние, и сла́внаго страстоте́рпца Твоего́.

Побеждаю́т вся́кими о́бразы лу́чшая: вели́кий бо во страда́льцех в весе́лие измени́ вре́менную скорбь, свята́го зе́льное поста́ обрати́в во ослабле́ние.

Стих: Госпо́дь не́мощна сотвори́ супоста́та его́, Госпо́дь Свят.

Сво́йственный и подо́бный тебе́ дар, и́бо от свои́х, страда́льче: и́хже бо сам всели́л еси́ в сей ча́стице твое́й, обра́дованно да́ры тебе́ похва́л прино́сим.

Добре́йшее основа́ние положи́л еси́, твои́ми изря́дствы, изря́дне, зве́ря всегуби́тельна, огне́м и уби́йством ды́шуща, низложи́в я́ко безде́льна, преесте́ственною до́блестию.

Стих: Да не хва́лится прему́дрый прему́дростию свое́ю, и да не хва́лится си́льный си́лою свое́ю, и да не хва́лится бога́тый бога́тством свои́м.

Неи́стовствовав но́вый отсту́пник по ра́вному лю́те дре́внему, же́ртвы бра́шном я́коже я́дом смеси́, но ло́жный окая́нник премудри́ся му́чеником.

Стих: И твори́ти суд и пра́вду посреде́ земли́.

Богородичен: Испо́лнися у́бо вся, Де́во, зна́ти Го́спода земля́, из Тебе́ ми́ру я́вльшася, но боже́ственным му́чеником благода́ть мно́гая, утверди́вшим саме́ми собо́ю и́стину.

Стих: Госпо́дь взы́де на небеса́, и возгреме́, Той су́дит конце́м земли́, Пра́веден сый.

Иный канон:

Ирмос: Несть свят, я́коже Ты, Го́споди Бо́же мой, вознесы́й рог ве́рных Твои́х, Бла́же, и утверди́вый нас на ка́мени испове́дания Твоего́.

Пе́рвее в Е́вины у́ши пошепта́вый ле́стно, и Ада́ма то́юже прельсти́вый ле́стно, той и ны́не яд зло́бы к ле́сти излия́.

Стих: И даст кре́пость царю́ на́шему, и вознесе́т рог Христа́ Своего́.

Лестца́ имя́ше на него́, пита́ше неи́стовство проти́ву правоживу́щим, вре́мя взыска́ше пра́вое, во́ньже ме́рзость сотвори́ти поуча́шеся пребеззако́ннейший.

Слава: Дней нача́ток святы́х наста́ посто́в, в ни́хже вся́кий христиа́нин самого́ себе́ воздержа́нием мно́гим очи́стив, всех оша́яся.

И ныне, Богородичен: Наде́ждо ми́ру держа́вная, покро́ве и предста́тельство Всесвята́я Де́во, не пре́зри, Блага́я, моле́ния рабо́в, от любве́ Тя при́сно ублажа́ющих.

Таже катавасия: Твоя́ песносло́вцы, Богоро́дице, живы́й и незави́стный исто́чниче, лик Себе́ совоку́пльшия духо́вно утверди́, в Боже́ственней Твое́й сла́ве, венце́в сла́вы сподо́би.

Посем ектения малая: Па́ки и па́ки:

Седален, глас 8: Подобен: Прему́дрости сло́во:

Боже́ственное всеору́жие восприи́м, и и́долов лесть низложи́в, А́нгелы воздви́гл еси́ восхваля́ти по́двиги твоя́: боже́ственным бо жела́нием ум распали́в, смерть во огни́ до́блественно презре́л еси́. Те́мже именоно́сно прося́щим тя да́руй Боже́ственныя да́ры, исцеле́ний подая́ния, страстоте́рпче Фео́доре: моли́ся Христу́ Бо́гу, согреше́ний оставле́ние дарова́ти, пра́зднующим любо́вию святу́ю па́мять твою́.

Слава: Максимиа́новыми ласка́ньми не уклони́вся, Христо́выми же словесы́ му́жествовав, и́дольское ка́пище во огни́ испепели́л еси́, страда́льчески победи́в до́бре сопроти́вника, проро́чески преше́л еси́ огнь, я́коже в воде́. Те́мже досто́йно воздая́ние подвиго́в, источа́еши исцеле́ния, страстоте́рпче Фео́доре: моли́ся Христу́ Бо́гу, прегреше́ний оставле́нию дарова́тися, пра́зднующим любо́вию святу́ю па́мять твою́.

И ныне, Богородичен: Я́ко Всенепоро́чная Неве́ста Творца́, я́ко Неискусому́жная Ма́ти Изба́вителя, я́ко прия́телище су́щи Вы́шняго, Всепе́тая, беззако́ния мя су́ща скве́рное жили́ще, и в ра́зуме бы́вша бесо́в игра́лище, потщи́ся и сих злоде́йствия мя изба́вити, све́тлое жили́ще доброде́телию стяжа́вшая, светоприе́мнице нетле́нная: разжени́ о́блак страсте́й, и го́рния све́тлости сподо́би, и све́та невече́рняго моли́твами Твои́ми.

Песнь 4

Го́споди, услы́шах слух Твой, и убоя́хся, Го́споди, разуме́х дела́ Твоя́, и ужасо́хся.

Внегда́ смути́тися души́ моей во гне́ве, ми́лость Твою́ помяне́ши.

Бог от ю́га прии́дет, и Святы́й из горы́ приосене́нныя ча́щи.

Покры́ небеса́ доброде́тель Его́, и хвалы́ Его́ испо́лнь земля́.

Вложи́л еси́ во главы́ беззако́нных смерть, воздви́гл еси́ у́зы да́же до вы́и в коне́ц.

И поется ирмос канона храма.

Стих: Разсе́кл еси́ во изступле́нии главы́ си́льных, стрясу́тся в ней, разве́рзут узды́ своя́, я́ко снеда́яй ни́щий тай.

И паки тойже ирмос.

Стих: И возве́л еси́ на мо́ре ко́ни Твои́, смуща́ющия во́ды мно́ги.

И чтется тропарь канона храма.

Стих: Сохрани́хся, и убоя́ся се́рдце мое́, от гла́са моли́твы усте́н моих.

И тропарь канона храма.

Стих: И вни́де тре́пет в ко́сти моя́, и во мне смяте́ся кре́пость моя́.

И тропарь канона храма.

Стих: Почи́ю в день ско́рби моея́, да взы́ду в лю́ди прише́льствия моего́.

И тропарь канона храма.

Стих: Зане́ смоквь не плодопринесе́т, и не бу́дет ро́да в лоза́х.

Зде чтется канон святаго Феодора.

Ирмос: Седя́й в сла́ве, на престо́ле Божества́, во о́блаце ле́гце прии́де Иису́с Пребоже́ственный, нетле́нною дла́нию, и спасе́ зову́щия: сла́ва, Христе́, си́ле Твое́й.

О но́ваго и пресла́внаго смеше́ния же и растворе́ния! Де́вству рождество́ соедини́ роди́выйся Богочелове́к: се́тованным же днем весе́лие, Своего́ почита́я страда́льца, вмеси́.

Виждь, ка́ко Христа́ любя́ше, Христо́ви во́инствуяй! Враги́ бо се́го ре́вностию и огне́м погуби́, и себе́ коне́чне до́брую и прия́тную Ему́ же́ртву усе́рдно отдаде́.

Стих: Солже́т де́ло ма́слинное, и поля́ не сотворя́т я́ди.

Победоносный от страда́льчеств до́блий разреши́, дерзнове́нно глаго́ля, и презре́нием муче́ний зри́тели удиви́в, и быв всей тва́ри но́вое и пресла́вное позо́рище.

Стих: Оскуде́ша о́вцы от пи́щи, и не бу́дет воло́в при я́слех.

Кость у́бо не сокруши́ся Бо́га и Влады́ки моего́, о долготерпе́ния, и по умерщвле́нии стра́ждуща! Во́ина же Его огнь прие́м, и ко́ло устыде́ся, уме́ршу прикосну́тися.

Стих: Аз же о Го́споде возра́дуюся, возвесели́ся о Бо́зе, Спа́се мое́м.

Богородичен: Соуме́ршии Влады́це, Живота́ служи́тели, и совоста́вшии живу́т у Него́ ны́не ве́чно: и Сы́ну Ма́терь спрославля́ют, благословя́ще Отца́, Сы́на и Ду́ха Свята́го.

Стих: Госпо́дь Бог мой, си́ла моя́, и учини́т но́зе мои́ на соверше́ние.

Иный канон:

Ирмос: Христо́с моя́ си́ла, Бог и Госпо́дь, честна́я Це́рковь боголе́пно пое́т, взыва́ющи, от смы́сла чи́ста, о Го́споде пра́зднующи.

Сове́т совещава́ет нечести́вейший, зри́те я́ко вои́стинну есть стра́шно: разуме́ бо окая́нный ме́рзскими бра́шны лю́ди Христо́вы оскверни́ти.

Стих: И на высо́кая возво́дит мя, победи́ти ми в пе́сни Его́.

В де́ло приведе́ сове́т беззако́нный: возбрани́ти бо повеле́в чи́стых яде́ний бра́шно, и предложи́ти я́же он оскверни́ кровьми́.

Слава: Бысть я́вственно и оглаше́нно беззако́ние всем христиа́ном: те́мже я́коже уве́деша, стеко́шася вси ку́пно в храм Госпо́день святы́й.

И ныне, Богородичен: Тя, ро́ждшую Предве́чнаго, от Отца́ рожде́ннаго, ны́не ве́рнии Моли́твенницу предлага́ем: Тоя́ моли́твами, Христе́, преклоне́н, благоуве́тлив бу́ди рабо́м Твои́м.

Таже катавасия: Седя́й в сла́ве, на престо́ле Божества́, во о́блаце ле́гце прии́де Иису́с Пребоже́ственный, нетле́нною дла́нию, и спасе́ зову́щия: сла́ва, Христе́, си́ле Твое́й.

Песнь 5

От но́щи у́тренюет дух мой к Тебе́, Бо́же, зане́ свет повеле́ния Твоя́ на земли́.

Пра́вде научи́теся, живу́щии на земли́.

Го́споди, высока́ Твоя́ мы́шца, и не ве́деша, разуме́вше же постыдя́тся.

И поется ирмос канона храма.

Стих: За́висть прии́мет лю́ди ненака́занныя, и ны́не огнь супоста́ты поя́ст.

Паки поется тойжде ирмос канона храма.

Стих: Го́споди, Бо́же наш, мир даждь нам, вся бо возда́л еси́ нам.

И чтется тропарь канона храма.

Стих: Го́споди Бо́же наш, стяжи́ ны, Го́споди, ра́зве Тебе́ не ве́мы, и́мя Твое́ имену́ем.

И тропарь канона храма.

Стих: Ме́ртвии же живота́ не и́мут ви́дети, ниже́ вра́чеве воскреся́т.

И тропарь канона храма.

Стих: Сего́ ра́ди наве́л еси́ и погуби́л, и взял еси́ всяк му́жеск пол их.

И тропарь канона храма.

Стих: Приложи́ им зла, Го́споди, прило́жи зла сла́вным земли́.

Зде чтется канон святаго Феодора.

Ирмос: Ужасо́шася вся́ческая о Боже́ственней сла́ве Твое́й: Ты бо, неискусобра́чная Де́во, име́ла еси́ во утро́бе над все́ми Бо́га, и родила́ еси́ безле́тнаго Сы́на, всем воспева́ющим Тя, мир подава́ющая.

Отверза́ются днесь преддве́рия благода́ти, и упокое́ние ны́не са́мое прообража́ет воскресе́ние, си́це светоно́сне све́тлую Влады́чицу почита́юще, и сла́внаго му́ченика.

Стих: Го́споди, в ско́рби помяну́хом Тя, в ско́рби ма́ле наказа́ние Твое́ нам.

Да́рует тезоимени́тый дар Бог, Фео́дора, возлюби́вшим я́вльшаго возлю́бленнаго явле́ние, пресла́вных дел творца́ и Боже́ственных сил самоде́теля содева́емаго.

Стих: И я́ко боля́щая приближа́ется роди́ти, и в боле́зни своей вопия́ше, та́ко бы́хом возлю́бленному Твоему́.

Ничто́же к му́ченику лу́цы и стре́лы твоя́, вра́же челове́ческаго спасе́ния: и уме́рый бо живе́т, и возбну́, и злоде́йством твои́м противля́яйся спасает вся́каго правосла́внаго.

Стих: Не паде́м, но паду́т живу́щии на земли́.

Богородичен: Стра́нное бя́ше пре́жде чу́до, Богоотрокови́це, страда́льческими же свиде́тельствы прия́т ве́ру несумне́нну, и ве́руемое при́сно пребыва́ет чуди́мое, и ве́рне покланя́емое.

Стих: Воскре́снут ме́ртвии, и воста́нут и́же во гробе́х, и возвеселя́тся и́же на земли́.

Иный канон:

Ирмос: Бо́жиим све́том Твои́м, Бла́же, у́тренюющих Ти ду́ши любо́вию озари́, молю́ся, Тя ве́дети, Сло́ве Бо́жий, и́стиннаго Бо́га, от мра́ка грехо́внаго взыва́юща.

Тогда́шний у́бо архиере́й весь ужасну́вся, нечести́ваго я́коже уве́де сове́т, пе́сньми всено́щными Бо́га моля́ше, не презре́ти в коне́ц люде́й жре́бия его́.

Стих: Роса́ бо я́же от Тебе́, исцеле́ние им есть, земля́ же нечести́вых паде́т.

Но ско́рый вои́стинну помо́щник, во исти́не и теплоте́ призываю́щих, моле́ния их не презре́ вся́каго: но скоре́йшее им соделова́ет разреше́ние начина́ния.

Слава: От вы́шних помо́щник посыла́ется я́ко скоре́е на зе́млю, страстоте́рпец Фео́дор, и пастыренача́льнику явля́ется, разреше́ние науча́я беззако́ннаго сове́та.

И ныне, Богородичен: Никто́же притека́я к Твоему́, Влады́чице, заступле́нию те́пле, посрами́тся когда́: но про́сит благода́ти, и дар прие́млет, к поле́зному скоре́йший проше́ния.

Таже катавасия: Ужасо́шася вся́ческая о Боже́ственней сла́ве Твое́й: Ты бо, неискусобра́чная Де́во, име́ла еси́ во утро́бе над все́ми Бо́га, и родила́ еси́ безле́тнаго Сы́на, всем воспева́ющим Тя, мир подава́ющая.

Песнь 6

Лик поет ирмос канона храма. (Дважды)

Стих: Возопи́х в ско́рби мое́й ко Го́споду, Бо́гу моему́, и услы́ша мя.

И чтется тропарь канона храма.

Стих: Отве́ргл мя еси́ во глубины́ се́рдца морска́го, и ре́ки обыдо́ша мя.

И тропарь канона храма.

Стих: Вся высоты́ Твоя́ и во́лны Твоя́ на мне преидо́ша.

И тропарь канона храма.

Стих: Еда́ приложу́ призре́ти ми к хра́му свято́му Твоему́.

И тропарь канона храма.

Стих: Возлия́ся вода́ до души́ моея́, бе́здна обы́де мя после́дняя.

Зде чтется канон святаго Феодора:

Ирмос: Боже́ственное сие́ и всечестно́е, соверша́юще пра́зднество, богому́дрии Богома́тере, прииди́те, рука́ми воспле́щим, от Нея́ ро́ждшагося Бо́га сла́вим.

Пости́тися, Спа́се, не мо́гут, дру́зи и сы́нове черто́га Твоего́: Тебе́ бо Жени́ха с Ма́терию и с дру́гом Твои́м учрежда́ют предстоя́ща, и слу́жат.

Стих: Понре́ глава́ моя в разсе́ли гор, снидо́х в зе́млю, ея́же вереи́ ея́ закле́пи ве́чнии.

Отступи́ Бо́га спаса́ющаго, отступи́ и от ра́зума злоимени́тый, и киче́нием воста́ на ве́ру: но вме́сто сего́ обре́те великоимени́таго.

Стих: И да взы́дет из истле́ния живо́т мой к Тебе́, Го́споди Бо́же мой.

Пострада́в предста́ му́дрший, и сотво́рь до́блий те́пльший, к мучи́телем бо бра́нию, и побе́дою до́бре обучи́вся, ниже́ у́мер отступи́ исправле́ния.

Стих: И да прии́дет к Тебе́ моли́тва моя́, к хра́му свято́му Твоему́.

Богородичен: Изба́вльшеся днесь, Влады́чице, беды́ душетле́нныя, чудесе́м страстоте́рпца Твоего́, по Твоему́ Боже́ственному промышле́нию, благода́ть обои́м возлага́ем.

Стих: Храня́щии су́етная и ло́жная, ми́лость свою́ оста́виша.

Иный канон святаго Феодора:

Ирмос: Жите́йское мо́ре, воздвиза́емое зря напа́стей бу́рею, к ти́хому приста́нищу Твоему́ прите́к, вопию́ Ти: возведи́ от тли живо́т мой, Многоми́лостиве.

Стра́нному ужаса́яся виде́ния Твоего́, архиере́й проти́во рече́: ты кто еси́, го́споди, глаго́ляй мне? вразуми́ и научи́, ка́ко обря́щем скоре́йшую по́мощь?

Стих: Ели́ка обеща́х, возда́м Тебе́ во спасе́ние мое́, Го́сподеви.

Фео́дор рече́: аз есмь я́вственно страстоте́рпец, и слы́ши: пшени́цу свари́в, раздели́ лю́дем, и та́ко спасу́тся от скве́рных бра́шен преле́стника.

Слава: Ко́ль ве́лие чу́до твое́, и пресла́вное твое́ заступле́ние, Фео́доре: те́мже дерза́юще вси чи́сто к тебе́ прибега́ем, и мо́лимся: спаси́ рабы́ твоя́.

И ныне, Богородичен: Све́та жили́ще и прия́телище чи́стое Сло́ва была́ еси́, Отца́ благоволе́нием, и к Тебе посеще́нием Ду́ха Свята́го: те́мже мя просвети́.

Таже катавасия: Боже́ственное сие́ и всечестно́е, соверша́юще пра́зднество, богому́дрии Богома́тере, прииди́те, рука́ми воспле́щим, от Нея́ ро́ждшагося Бо́га сла́вим.

Посем ектения малая: Па́ки и па́ки:

Кондак, глас 8: Ве́ру Христо́ву я́ко щит внутрь прие́м в се́рдце твое́м, проти́вныя си́лы попра́л еси́, многострада́льче, и венце́м небе́сным венча́лся еси́ ве́чно, Фео́доре, я́ко непобеди́мый.

Икос: На престо́ле све́та носи́маго, благода́рственно ве́рою воспева́ем Тя, я́ко дарова́ние Боже́ственное дарова́л еси́, до́бляго страда́ньми Фео́дора, в житии́ треблаже́ннаго, я́ко побо́рника су́ща и́стины: и́же благочести́вым помышле́нием стяжа́в Христа́, держа́вный бысть победи́тель на ле́стнаго, я́ко непобеди́мый.

Песнь 7

Лик поет ирмос канона храма. (Дважды)

Стих: Благослове́н еси́, Го́споди, Бо́же оте́ц на́ших, и хва́льно и просла́влено и́мя Твое́ во ве́ки.

И чтется тропарь канона храма.

Стих: И вся дела́ Твоя́ и́стинна, и пра́ви путие́ Твои́.

И тропарь канона храма.

Стих: И вси суди́ Твои́ и́стинни, и судьбы́ и́стинны сотвори́л еси́.

И тропарь канона храма.

Стих: И на град святы́й оте́ц на́ших Иерусали́м.

И тропарь канона храма.

Стих: Благослове́н еси́, Го́споди, Бо́же оте́ц на́ших, и препе́тый и превозноси́мый во ве́ки.

Зде чтется канон святаго Феодора:

Ирмос: Не послужи́ша тва́ри богому́дрии па́че Созда́вшаго, но о́гненное преще́ние му́жески попра́вше, ра́довахуся пою́ще: препе́тый отце́в, Госпо́дь и Бог, благослове́н еси́.

Зако́ну рекл еси́ не лежа́ти пра́ведником Твои́м, пра́ведный Влады́ко: те́мже Ма́ти Твоя́, и многочу́дный сей раб Твой, све́тлостию па́мяти, сих днесь зако́ны разоря́ют поще́ния.

Стих: И благослове́но и́мя сла́вы Твоея́ свято́е, препе́тое и превозноси́мое во ве́ки.

Коль сла́дкое и вели́кое, и ра́достное ны́нешнее торжество́! е́же му́чеников нам до́блейший и преве́лий ны́не вообрази́, еди́нем чудесе́м от нечи́стых чи́стыя лю́ди Христо́вы соверши́в.

Стих: Благослове́н еси́ в хра́ме святы́я сла́вы Твоея́, препе́тый и превозноси́мый во ве́ки.

К зми́ем лю́тым сопроти́вльшагося, и возмо́гшаго на душетле́ннаго же, и оскверня́ющаго одушевле́нная телеса́, венча́им побе́дными пе́сньми, и венце́в похвала́ми.

Стих: Благослове́н еси́ ви́дяй бе́здны, седя́й на Херуви́мех, препе́тый и превозноси́мый во ве́ки.

Богородичен: Родонача́льник у́бо проуве́дев душетле́нное бра́шно не убеже́: Твои́ же ве́рнии лю́дие от Твоего́ му́ченика преднаучи́вшеся, и избе́гше всепа́губныя пи́щи, с сим, Влады́чице, спаси́тельная Тебе́ жрут.

Стих: Благослове́н еси́ на престо́ле сла́вы Ца́рствия Твоего́, препе́тый и превозноси́мый во ве́ки.

Иный канон святаго Феодора:

Ирмос: Росода́тельну у́бо пещь соде́ла А́нгел преподо́бным отроко́м, халде́и же опаля́ющее веле́ние Бо́жие мучи́теля увеща́ вопи́ти: благослове́н еси́, Бо́же оте́ц на́ших.

Росода́вец печа́ли, и распале́ния о́блак яви́лся еси́, пресла́вне, и спасл еси́ от пе́щи мучи́тельския, зову́щия вся ве́рныя: благослове́н еси́, Бо́же, оте́ц на́ших.

Стих: Благослове́н еси́ на тве́рди небе́сней, препе́тый и превозноси́мый во ве́ки.

Царю́ пребеззако́ннейший, посрами́ся, и да заградя́тся уста́ твоя́, поуча́ющаяся на нас беззако́нному сове́ту: разруши́ бо твою́ кре́пость ца́рствуяй Царь и всех Госпо́дь.

Слава: Иулиа́не безу́мне, сердце твое́ все зло́бы испо́лнися, обава́ется же от прему́драго Бо́га на́шего, излия́вшееся ле́стно на нас, вопию́щих к Нему́: благода́ть подава́еши нам.

И ныне, Богородичен: Па́че сло́ва Твое́ бысть зача́тие, и па́че ума́ рождество́ Твое́, Всенепоро́чная: Бо́га бо родила́ еси́ пло́тию, спа́сшаго вся от тле́ния, Благослове́нная. Те́мже ны́не, Богоро́дице, Тя сла́вим.

Таже катавасия: Не послужи́ша тва́ри богому́дрии па́че Созда́вшаго, но о́гненное преще́ние му́жески попра́вше, ра́довахуся пою́ще: препе́тый отце́в, Госпо́дь и Бог, благослове́н еси́.

Песнь 8

Благослови́те вся дела́ Госпо́дня, Го́спода, по́йте и превозноси́те Его во ве́ки.

Благослови́те А́нгели Госпо́дни, небеса́ Госпо́дня, Го́спода, по́йте и превозноси́те Его во ве́ки.

Благослови́те во́ды вся, я́же превы́ше небе́с, вся си́лы Госпо́дни, Го́спода, по́йте и превозноси́те Его во ве́ки.

Благослови́те со́лнце и ме́сяц, зве́зды небе́сныя, Го́спода, по́йте и превозноси́те Его во ве́ки.

Благослови́те всяк дождь и роса́, вси ду́си, Го́спода, по́йте и превозноси́те Его во ве́ки.

Зде поется ирмос канона храма.

Стих: Благослови́те огнь и вар, студь и зной, Го́спода, по́йте и превозноси́те Его во ве́ки.

И поется тойжде ирмос канона храма.

Стих: Благослови́те сла́ны и сне́зи, но́щи и дни́е, Го́спода, по́йте и превозноси́те Его во ве́ки.

И чтется тропарь канона храма.

Стих: Благослови́те свет и тьма, мо́лния и о́блацы, Го́спода, по́йте и превозноси́те Его во ве́ки.

И тропарь канона храма.

Стих: Благослови́те земля́, го́ры и хо́лми, и вся прозяба́ющая на ней, Го́спода, по́йте и превозноси́те Его во ве́ки.

И тропарь канона храма.

Стих: Благослови́те исто́чницы, моря́ и ре́ки, ки́ти и вся дви́жущаяся в вода́х, Го́спода, по́йте и превозноси́те Его во ве́ки.

И тропарь канона храма.

Стих: Благослови́те вся пти́цы небе́сныя, зве́рие и вси ско́ти, Го́спода, по́йте и превозноси́те Его во ве́ки.

Зде чтется канон святаго Феодора:

Ирмос: Изба́вителю все́х Всеси́льне, посреде́ пла́мене благоче́ствовавшия, снизше́д, ороси́л еси́ и научи́л еси́ пе́ти: вся́ дела́, благослови́те, по́йте Го́спода.

Ра́дости рождество́м испо́лнившая небе́сная и земна́я, вре́менным се́тованием благода́ть благовре́менную подае́т вене́чнику, спле́щущи све́тло пра́зднственная.

Суббо́тствуим, челове́цы, днесь, от трудо́в вчера́шних почи́вше, за благослови́вшаго настоя́щий день упокое́нием, и ны́не торжество́м му́ченика. (За един.)

Стих: Благослови́те сы́нове челове́честии, да благослови́т Изра́иль, Го́спода, по́йте и превозноси́те Его во ве́ки.

Вои́стинну сия́ пе́рвая в суббо́тах, и суббо́т бы глаго́лалася суббо́та: му́ченическия же благода́ти и си́лы Боже́ственныя испо́лнена, спасе́ния вели́каго воспомина́ние.

Стих: Благослови́те свяще́нницы Госпо́дни, раби́ Госпо́дни, Го́спода, по́йте и превозноси́те Его во ве́ки.

Царя́ Бо́га чи́стыми бра́шны, ца́рствия беззако́ннаго скверне́ния чи́стый упраздни́, и пресла́вным о́бразом чудоде́йства святу́ю седми́цу освяти́.

Стих: Благослови́те ду́си и ду́ши пра́ведных, преподо́бнии и смире́ннии се́рдцем, Го́спода, по́йте и превозноси́те Его во ве́ки.

Богородичен: Извеща́ет Твое́, Отрокови́це, та́инство му́чеников усе́рдная смерть, я́ко бо Бо́гу ве́ровавше ро́ждшемуся, а́ще и стра́сть во́лею претерпе́, саме́х себе́ до́блии пожро́ша.

Стих: Благослови́те Ана́ния, Аза́рия, Мисаи́л, Го́спода, по́йте и превозноси́те Его во ве́ки.

Иный канон святаго Феодора:

Ирмос: Из пла́мене преподо́бным ро́су источи́л еси́ и пра́веднаго же́ртву водо́ю попали́л еси́: вся бо твори́ши, Христе́, то́кмо е́же хоте́ти. Тя превозно́сим во вся ве́ки.

Из пла́мене я́ко изба́вился еси́, му́чениче Фео́доре, Боже́ственною си́лою: си́це и ны́не нас спасл еси́ сам, предста́тельством боже́ственным твои́м, беззако́ннаго сове́та злоко́зненнаго.

Стих: Благослови́те апо́столи, проро́цы и му́ченицы Госпо́дни, Го́спода, по́йте и превозноси́те Его во ве́ки.

Ве́чер водвори́ся плач рабо́м Твои́м, от лука́ваго лови́тельства супоста́та на́шего: но во у́трие ра́дость возсия́, му́чениче терпеливоно́сче, те́плою твое́ю по́мощию.

Благослови́м Отца́ и Сы́на и Свята́го Ду́ха, Го́спода.

Изба́вителя тя обре́тше в беды́ мы впа́дше, и изба́вителя ко́зни вра́жия, му́чениче Христо́в страстоте́рпче Фео́доре, тя славосло́вим во вся ве́ки.

И ныне, Богородичен: Недоумева́ет ум челове́ческий Твоего́ рождества́, Чи́стая, та́инство изрещи́: и сего́ ра́ди Тя ве́рою благоче́стно, я́ко Богоро́дицу почита́ем, и славосло́вим во вся ве́ки.

Хва́лим, благослови́м, покланя́емся Го́сподеви, пою́ще и превознося́ще во вся ве́ки.

Таже катавасия: О́троки благочести́выя в пещи́, рождество́ Богоро́дичо спасло́ есть, тогда́ у́бо образу́емое, ны́не же де́йствуемое, вселе́нную всю воздвиза́ет пе́ти Тебе́: Го́спода по́йте дела́, и превозноси́те Его́ во вся ве́ки.

И стихословится Честне́йшую:

Священник: Богоро́дицу и Ма́терь Све́та в пе́снех возвели́чим.

Лик: Вели́чит душа́ Моя Го́спода, и возра́довася дух Мой о Бо́зе, Спа́се Мое́м.

Честне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу Тя велича́ем. (На всякий стих)

Я́ко призре́ на смире́ние Ра́бы Своея́, се бо от ны́не ублажа́т Мя вси ро́ди.

Я́ко сотвори́ Мне вели́чие Си́льный, и свя́то и́мя Его́, и ми́лость Его́ в ро́ды родо́в боя́щимся Его́.

Сотвори́ держа́ву мы́шцею Свое́ю, расточи́ го́рдыя мы́слию се́рдца их.

Низложи́ си́льныя со престо́л и вознесе́ смире́нныя, а́лчущия испо́лни благ и богатя́щияся отпусти́ тщи.

Восприя́т Изра́иля о́трока Своего́, помяну́ти ми́лости, я́коже глаго́ла ко отце́м на́шим, Авраа́му и се́мени его да́же до ве́ка.

Песнь 9

Лик поет ирмос канона храма. (Дважды)

Стих: Благослове́н Госпо́дь Бог Изра́илев, я́ко посети́ и сотвори́ избавле́ние лю́дем Свои́м.

И чтется тропарь канона храма.

Стих: И воздви́же рог спасе́ния нам, в дому́ Дави́дове о́трока Своего́.

И тропарь канона храма.

Стих: Я́коже глаго́ла усты́ святы́х, су́щих от ве́ка проро́к Его́, спа́сение от враг на́ших и из руки́ всех ненави́дящих нас.

И тропарь канона храма.

Стих: Сотвори́ти ми́лость со отцы́ на́шими и помяну́ти заве́т святы́й Свой.

И тропарь канона храма.

Стих: Кля́тву, е́юже кля́тся ко Авраа́му отцу́ на́шему, да́ти нам без стра́ха, из руки́ враг на́ших изба́вльшимся.

Зде чтется канон святаго Феодора.

Ирмос: Рождество́ Твое́ нетле́нно яви́ся: Бо́г из боку́ Твое́ю про́йде, я́ко Плотоно́сец яви́ся на земли́ и с челове́ки поживе́. Тя́, Богоро́дице, те́м вси́ велича́ем.

Стека́ется мно́жество отвсю́ду, в сень сведе́ния, и живу́щую благода́ть, предпросия́вшаго в сла́ве всех му́чеников, со Влады́чицею всех велича́ем.

Стих: Служи́ти Ему́ преподо́бием и пра́вдою пред Ним вся дни живота́ на́шего.

Мужа́йся, Христо́ва Це́рковь, и держа́вствуй всу́е борю́щими: Христо́вы бо дру́зи и предстоя́щии о тебе́ пеку́тся, и отстоя́щии я́коже до́блии, ему́же соверша́еши благода́рственная.

Стих: И ты, отроча́, проро́к Вы́шняго нарече́шися, преды́деши бо пред лице́м Госпо́дним угото́вати пути́ Его́.

Возмне́вшася дре́вле умре́ти, ве́щи показу́ют жи́ти и по кончи́не, и ве́ры па́ки предста́тельствовати с ра́вною ре́вностию, е́юже богатя́щеся Благоде́теля велича́ем.

Стих: Да́ти ра́зум спасе́ния лю́дем Его́, во оставле́ние грех их, милосе́рдия ра́ди ми́лости Бо́га на́шего.

Богородичен: Я́ко Боже́ственную Тя печа́ть, пе́сньми запеча́танную Бо́жию кни́гу налага́ю нося́, и собира́ю похвалы́ в Тебе́, Де́во, си́це прославля́я наипа́че Твоего́ му́ченика.

Стих: В ни́хже посети́ нас Восток с высоты́, яви́тися во тьме и се́ни сме́ртней седя́щим.

Иный канон святаго Феодора:

Ирмос: Бо́га челове́ком невозмо́жно ви́дети, на Него́же не сме́ют чи́ни А́нгельстии взира́ти; Тобо́ю бо, Всечи́стая, яви́ся челове́ком Сло́во воплоще́нно, Его́же велича́юще, с Небе́сными во́и Тя ублажа́ем.

До́бре яви́лся еси́ побо́рник, пресла́вне, и держа́вное заступле́ние нам чту́щим твою́ честну́ю и ве́чную па́мять ны́не, и твои́х страда́льчеств исправле́ния, и бы́вшее в нас Боже́ственное заступле́ние.

Стих: Напра́вити но́ги на́ша на путь ми́рен.

Твое́ всеблаже́нне чу́до, Фео́доре, соверше́нное святы́ми ту́чами, пое́тся на весь мир, блаже́нне: те́мже и ле́тно собира́ющеся, сла́ву возсыла́ем Христу́, тебе́ просла́вльшему.

Слава: Зря любо́вь восхваля́ющих тя, му́чениче Христо́в, благода́ть возда́рствуй вя́щшую, и ве́ру ве́дый ели́ка есть, пресла́вне, не преста́й, молйтвенниче тепле́йший му́чениче, и хода́тай к Бо́гу на́шему явля́яся.

И ныне, Богородичен: Пе́ти, Де́во, Тя не престае́м помо́щницу, покро́в, ско́рое заступле́ние, и предста́тельницу нашу непосты́дную: соблюди́ Твоя́ рабы́ вся́каго озлобле́ния, вся́кия ко́зни лука́ваго свобожда́ющи при́сно.

Таже катавасия: Всяк земноро́дный да взыгра́ется ду́хом просвеща́емь, да торжеству́ет же безпло́тных умо́в естество́, почита́ющее свяще́нное торжество́ Богома́тере, и да вопие́т: ра́дуйся, Всеблаже́нная Богоро́дице, Чи́стая Присноде́во.

Посем ектения малая: Па́ки и па́ки:

Ексапостиларий: Подобен: Со ученики́:

Венчено́сче свя́те, предстоя́й со А́нгелы Христо́ву ны́не престо́лу, и све́та отту́ду исполня́яйся страсто́носче, мир ми́рови непреста́нно исхода́тайствуй, и нам спасе́ние, благоче́стно светоно́сную па́мять твою́ соверша́ющим, Фео́доре всебога́те, му́чениче преукраше́нне.

Слава: глаголем тойже.

И ныне: Во чре́ве Твое́м Госпо́дь, погиба́ющий мир от тле́ния призва́ти восхоте́в, я́коже ве́дяше, всели́ся, Богоро́дице. Спасе́ние у́бо вси обре́тше, возопии́м Тебе́ а́нгелово, е́же ра́дуйся, Всепе́тая, во всех жена́х благослове́нная: и́бо ра́дость породила́ есй всей вселе́нней.

Стихологисуем: Хвали́те Го́спода с Небе́с: обычныя псалмы, 3 (148, 149, 150).

И поем святаго стихиры 4, глас 1: Подобен: Небе́сных чино́в:

Му́жа изря́дна вы́шняго воинствосло́вия, ве́рнии, я́ко терпели́ваго ору́жника на́шего благоче́стия, согла́сно соше́дшеся, пе́сньми та́инственными восхва́лим, глаго́люще: досточу́дне му́чениче Иису́сов, моли́ся о чту́щих тя.

Тезоимени́тым твои́м зва́нием, да́ре Бо́жий вои́стинну, скорбя́щим всем утеше́ние пода́лся еси́, Фео́доре треблаже́нне: вся́кий бо к твоему́ прибли́жаяся хра́му вои́стинну, с весе́лием прие́мля воздая́ния чуде́с твои́х, почита́ет Христа́.

Благоче́стия бога́тство, и све́тлость, страда́льческими по́двиги, себе́ сокро́виществовав, всю кре́пость твою́ дар прия́тный Бо́гу прине́сл еси́, исполня́я в по́двизех со тща́нием богодарова́нное твое́ призыва́ние.

Всесве́тлым торжество́м боже́ственнаго му́ченика, напита́имся вси, и ве́рно возвесели́мся, празднолю́бцы, почита́юще све́тлое празднество́ его́ сконча́ния, пе́сненно воспева́юще Иису́са, просла́вившаго па́мять его́.

Слава, глас 6: Свяще́ния дар, и бога́тство боже́ственныя жи́зни, показа́лся еси́ ми́ру, Фео́доре: Христо́с бо му́дре твою́ па́мять просла́ви, в ню́же согла́сно ве́рнии ра́дующеся пое́м по́двиги боле́зней твои́х.

И ныне, глас тойже: Богоро́дице, Ты еси́ лоза́ и́стинная, возрасти́вшая нам плод живота́: Тебе́ мо́лимся, моли́ся, Влады́чице, со страстоте́рпцем, и все́ми святы́ми поми́ловатися душа́м на́шим.

Великое славословие.

Иерей: Сла́ва Тебе́, показа́вшему нам свет.

Лик: Сла́ва в вы́шних Бо́гу, и на земли́ мир, в челове́цех благоволе́ние. Хва́лим Тя, благослови́м Тя, кла́няем Ти ся, славосло́вим Тя, благодари́м Тя, вели́кия ра́ди сла́вы Твоея́. Го́споди Царю́ Небе́сный Бо́же О́тче Вседержи́телю, Го́споди Сы́не Единоро́дный Иису́се Христе́ и Святы́й Ду́ше. Го́споди Бо́же, А́гнче Бо́жий, Сы́не Оте́чь, взе́мляй грех ми́ра, поми́луй нас: взе́мляй грехи́ ми́ра, приими́ моли́тву на́шу. Седя́й одесну́ю Отца́, поми́луй нас. Я́ко Ты еси́ еди́н Свят, Ты еси́ еди́н Госпо́дь, Иису́с Христо́с, в сла́ву Бо́га Отца́. Ами́нь.

На всяк день благословлю́ Тя, и восхвалю и́мя Твое́ во ве́ки и в век ве́ка.

Го́споди, прибе́жище был еси́ нам в род и род. Аз рех: Го́споди, поми́луй мя, исцели́ ду́шу мою́, я́ко согреши́х Тебе́. Го́споди, к Тебе́ прибего́х, научи́ мя твори́ти во́лю Твою, я́ко Ты еси́ Бог мой: я́ко у Тебе́ исто́чник живота́, во све́те Твое́м у́зрим свет. Проба́ви ми́лость Твою́ ве́дущим Тя.

Сподо́би, Го́споди, в день сей без греха́ сохрани́тися нам. Благослове́н еси́ Го́споди Бо́же оте́ц на́ших, и хва́льно и просла́влено и́мя Твое́ во ве́ки. Ами́нь.

Бу́ди, Го́споди, ми́лость Твоя́ на нас, я́коже упова́хом на Тя. Благослове́н еси́, Го́споди, научи́ мя оправда́нием Твои́м. Благослове́н еси́, Влады́ко, вразуми́ мя оправда́нием Твои́м. Благослове́н еси́, Святы́й, просвети́ мя оправда́нии Твои́ми.

Го́споди, ми́лость Твоя́ во век, дел руку́ Твое́ю не пре́зри. Тебе́ подоба́ет хвала́, Тебе́ подоба́ет пе́ние, Тебе́ сла́ва подоба́ет, Отцу́ и Сы́ну и Свято́му Ду́ху, ны́не и при́сно и во ве́ки веко́в. Ами́нь.

Посем иерей: Испо́лним у́треннюю: И возглас.

На стиховне стихиры святаго, глас 4:

Лику́ют собо́ры му́чеников ра́достно, ны́не в хра́ме твое́м, страстоте́рпче Фео́доре, и а́нгельстии чи́нове, страда́льчества пле́щут терпе́ния твоего́, и Сам венцеда́вец Христо́с предстои́т, богатотво́рная дарова́ния твои́м певце́м десни́цею подая́, Его́же возжеле́в взыска́л еси́, и обре́т бесе́довал еси́, Его́же жела́л еси́: Его́же моли́ спасти́ и просвети́ти ду́ши на́ша.

Стих: Пра́ведник я́ко фи́никс процвете́т, я́ко кедр и́же в Лива́не умно́жится.

Чи́стый и непоро́чный пост прише́дый ны́не к нам мученически́х чуде́с соверше́нство совведе́. Посто́м бо душе́вныя скве́рны очи́стим, и му́ченическими зна́меньми, и страда́льчествы, до́блественно на стра́сти вмужи́мся, отону́дуже и свяще́ннаго воздержа́ния благода́тию просвеща́ющеся, и чудоде́йствы Фео́дора му́ченика, ко Христу́ утвержда́емся ве́рою, прося́ще Его́ спасе́ние пода́ти душа́м нашы́м.

Стих: Насажде́ни в дому́ Госпо́дни, во дво́рех Бо́га нашего процвету́т.

Му́ченическим твои́м дерзнове́нием к Бо́гу, Фео́доре, отсту́пническую на ве́ру Христо́ву кознь су́етну сотвори́л еси́, побо́рник благоче́ствующим был еси́ лю́дем, предста́нием ужа́сным, скве́рных бра́шен же́ртвы и́дольскими их изба́вль. Те́мже тя я́ко и́долов потреби́теля и я́ко ста́да Христо́ва спаси́теля, и храни́теля, и предста́теля на́шего благопослушли́ваго, чту́ще в пе́снех мо́лим, очище́нию и просвеще́нию тобо́ю дарова́тися душа́м на́шим.

Слава, глас 8: Страда́льческим му́жеством благоче́стно вооружи́вся, страстоте́рпче Христо́в, и слове́сное служе́ние та́йно побора́я си́лою Его́, и́долов нече́стие, и мучи́телей преще́ние не́мощно показа́л еси́, презира́я муче́ния и вре́менный огнь. Но, о Боже́ственных Даро́в и вещь, и и́мя! от вся́каго обстоя́ния моли́твою твое́ю спаса́й соверша́ющия па́мять твою́.

И ныне, Богородичен: Влады́чице, прими́ моли́твы раб Твои́х, и изба́ви нас от вся́кия ну́жды и печа́ли.

Чтец: Бла́го есть испове́датися Го́сподеви и пе́ти и́мени Твоему́, Вы́шний, возвеща́ти зау́тра ми́лость Твою́ и и́стину Твою́ на вся́ку нощь.

Трисвятое и метания 3. Пресвята́я Тро́ице: О́тче наш: По внегда же рещи иерею: Я́ко Твое́ есть Ца́рство: глаголем:

Тропарь, глас 2: Ве́лия ве́ры исправле́ния, во исто́чнице пла́мене, я́ко на воде́ упокое́ния, святы́й му́ченик Фео́дор ра́довашеся: огне́м бо всесожже́гся, я́ко хлеб сла́дкий Тро́ице принесе́ся. Того́ моли́твами, Христе́ Бо́же, спаси́ ду́ши на́ша.

Сла́ва и ны́не: Ма́ти свята́я неизрече́ннаго Све́та, а́нгельскими Тя пе́сньми почита́юще благоче́стно велича́ем.

Таже ектения: Поми́луй нас, Бо́же, по вели́цей ми́лости Твое́й: И прочее.

Совокупляем и Час первый

Последование Литургии в субботу первой седмицы

Изобразительная, и от канона святаго песнь 3 и 6.

Тропарь святаго Феодора, глас 2:

Ве́лия ве́ры исправле́ния, во исто́чнице пла́мене, я́ко на воде́ упокое́ния, святы́й му́ченик Фео́дор ра́довашеся: огне́м бо всесожже́гся, я́ко хлеб сла́дкий Тро́ице принесе́ся. Того́ моли́твами, Христе́ Бо́же, спаси́ ду́ши на́ша.

Кондак, глас 8: Ве́ру Христо́ву я́ко щит внутрь прие́м в се́рдце твое́м, проти́вныя си́лы попра́л еси́, многострада́льче, и венце́м небе́сным венча́лся еси́ ве́чно, Фео́доре, я́ко непобеди́мый.

Прокимен глас 7: Возвесели́тся пра́ведник о Го́споде, и упова́ет на Него́.

Стих: Услы́ши, Бо́же, глас мой, внегда́ моли́ти ми ся к Тебе́.

Апостол дне, ко Евреем, зачало 303.

Многоча́стне и многообра́зне дре́вле Бог глаго́лавый отце́м во проро́цех, в после́док дний сих глаго́ла нам в Сы́не, Его́же положи́ насле́дника всем, И́мже и ве́ки сотвори́. И́же сый сия́ние сла́вы и о́браз Ипостаси Его́, нося́ же вся́ческая глаго́лом си́лы Своея́, Собо́ю очище́ние сотвори́в грехо́в на́ших, се́де одесну́ю престо́ла вели́чествия на высо́ких. Толи́ко лу́чший быв а́нгелов, ели́ко пресла́внее па́че их насле́дствова и́мя. Кому́ бо рече́ когда́ от а́нгел: Сын Мой еси́ Ты, Аз днесь роди́х Тя? И па́ки: Аз бу́ду Ему́ во Отца́, и Той бу́дет мне в Сы́на? Егда́ же па́ки вво́дит Перворо́днаго во вселе́нную, глаго́лет: и да покло́нятся Ему́ вси а́нгели Бо́жии. И ко а́нгелом у́бо глаго́лет: творя́й а́нгелы Своя́ ду́хи и слуги́ Своя́ огнь паля́щь. К Сы́ну же: престо́л Твой, Бо́же, в век ве́ка: жезл пра́вости жезл ца́рствия Твоего́: возлюби́л еси́ пра́вду и возненави́дел еси́ беззако́ние: сего́ ра́ди пома́за Тя, Бо́же, Бог Твой еле́ем ра́дости, па́че прича́стник Твои́х. И па́ки: в нача́ле Ты, Го́споди, зе́млю основа́л еси́, и дела́ руку́ Твое́ю суть небеса́. Та поги́бнут, Ты же пребыва́еши, и вся, я́коже ри́за, обетша́ют, и я́ко оде́жду свие́ши их, и изменя́тся: Ты же то́йжде еси́, и ле́та Твоя́ не оскуде́ют.

Святому Апостол, к Тимофею, зачало 292.

Ча́до Тимофе́е, возмога́й во благода́ти, я́же о Христе́ Иису́се, и я́же слы́шал еси́ от мене́ мно́гими свиде́тели, сия́ преда́ждь ве́рным челове́ком, и́же дово́льни бу́дут и ины́х научи́ти. Ты у́бо злопостражди́ я́ко добр во́ин Иису́с Христо́в. Никто́же бо во́ин быва́я обязу́ется ку́плями жите́йскими, да воево́де уго́ден бу́дет. А́ ще же и постра́ждет кто, не венча́ется, а́ще не зако́нно му́чен бу́дет. Тружда́ющемуся де́лателю пре́жде подоба́ет от плода́ вкуси́ти. Разуме́й, я́же глаго́лю: да даст у́бо тебе́ Госпо́дь ра́зум о всем. Помина́й Го́спода Иису́са Христа́ воста́вшаго от ме́ртвых, от се́мене Дави́дова, по благовествова́нию моему́, в не́мже злостражду́ да́же до уз, я́ко злоде́й, но сло́во Бо́жие не вя́жется. Сего́ ра́ди вся терплю́ избра́нных ра́ди, да и ти́и спасе́ние улуча́т е́же о Христе́ Иису́се, со сла́вою ве́чною.

Аллилу́иа, глас 4.

Стих: Пра́ведник я́ко фи́никс процвете́т, я́ко кедр, и́же в Лива́не, умно́жится.

Стих: Насажде́ни в дому́ Госпо́дни, во дво́рех дому Бо́га на́шего процвету́т.

Ева́нгелие от Марка, зачало 10.

Во вре́мя о́но, идя́ше Иису́с в суббо́ты сквозе́ се́яния, и нача́ша ученицы́ Его́ путь твори́ти, востерза́юще кла́сы. И фарисе́е глаго́лаху Ему́: виждь, что творя́т в суббо́ты, его́же не досто́ит? И Той глаго́лаше им: не́сте ли николи́же чли, что сотвори́ Дави́д, егда́ тре́бование име́ и взалка́ сам и и́же с ним? Ка́ко вни́де в дом Бо́жий при Авиафа́ре архиере́и, и хле́бы предложе́ния снеде́, и́хже не досто́яше я́сти то́кмо иере́ем, и даде́ и су́щим с ним? И глаго́лаше им: суббо́та челове́ка ра́ди бысть, а не челове́к суббо́ты ра́ди. Те́мже госпо́дь есть Сын Челове́ческий и суббо́те. И вни́де па́ки в со́нмище: и бе та́мо челове́к, су́ху имы́й ру́ку. И назира́ху Его́, а́ще в суббо́ты исцели́т его́, да Нань возглаго́лют. И глаго́ла челове́ку су́ху иму́щему ру́ку: ста́ни посреде́. И глаго́ла им: досто́ит ли в суббо́ты добро́ твори́ти, или́ зло твори́ти? Ду́шу спасти́, или́ погуби́ти? Они́ же молча́ху. И воззре́в на них со гне́вом, скорбя́ о окамене́нии серде́ц их, глаго́ла челове́ку: простри́ ру́ку твою́. И простре́: и утверди́ся рука́ его́ цела́, я́ко друга́я.

И святаго, от Иоанна, зачало 52.

Рече́ Госпо́дь Свои́м ученико́м: сия́ запове́даю вам, да лю́бите друг дру́га. А́ще мир вас ненави́дит, ве́дите, я́ко Мене́ пре́жде вас возненави́де. А́ще от ми́ра бы́сте бы́ли, мир у́бо свое́ люби́л бы: я́коже от ми́ра не́сте, но Аз избра́х вы от ми́ра, сего́ ра́ди ненави́дит вас мир. Помина́йте сло́во, е́же Аз рех вам: несть раб бо́лий го́спода своего́. А́ще Мене́ изгна́ша, и вас изжену́т: а́ще сло́во Мое́ соблюдо́ша, и ва́ше соблюду́т. Но сия́ вся творя́т вам за и́мя Мое́, я́ко не ве́дят Посла́вшаго Мя. А́ще не бых прише́л и глаго́лал им, греха́ не бы́ша име́ли: ны́не же вины́ не и́мут о гресе́ свое́м. Ненави́дяй Мене́, и Отца́ Моего́ ненави́дит. А́ще дел не бых сотвори́л в них, и́хже ин никто́же сотвори́, греха́ не бы́ша име́ли: ны́не же и ви́деша, и возненавидеша Мене́ и Отца́ Моего́. Но да сбу́дется сло́во, пи́санное в зако́не их, я́ко возненави́деша Мя ту́не. Егда́ же прии́дет Уте́шитель, Его́же Аз послю́ вам от Отца́, Дух и́стины, И́же от Отца́ исхо́дит, Той свиде́тельствует о Мне. И вы же свиде́тельствуете, я́ко искони́ со Мно́ю есте́. Сия́ глаго́лах вам, да не соблазните́ся. От со́нмищ иждену́т вы, но прии́дет час, да всяк, и́же убие́т вы, мни́тся слу́жбу приноси́ти Бо́гу.

Причастен: В па́мять ве́чную бу́дет пра́ведник, от слу́ха зла не убои́тся.

На трапезе чтем слово похвальное о святем Феодоре, святаго Григория Нисскаго. И ядим боб обваренный, с маслинами белыми и черными. Причащаемся же и варения с маслом прилучившагося, и колива: вина же испиваем по красоволю, ра́ди святаго. Сие же прияхом от лавры преподобнаго отца на́шего Саввы, и от богоноснаго отца на́шего Евфимия.

Ведати подобает, я́ко дважды прияхом ясти рыбы в сей Великий пост, в праздник Благовещения, и Цветоносия.

Неделя первая Великого поста [16]

В субботу вечера, на Малей вечерни

Поставим стихи 4, и поем стихи подобныя.

Творение Николаа, глас 1. Подобен: Небе́сных чино́в:

Ны́не благоче́стия све́тлость всем распростре́ся, / разгоня́ющи лесть нече́стия я́ко о́блак, / просвеща́ющи же сердца́ благочести́вых: / прииди́те вси припаде́м, / благочестивому́дренно честны́м ико́нам Христо́вым / покланя́ющеся правосла́внии.

Священнообра́зными ико́нами ны́не украша́ется, / я́ко неве́ста укра́шена Христо́ва Це́рковь, / и всех созыва́ет духо́вно пра́здновати: / сни́демся во единомы́слии и ве́ре, / ра́достно велича́юще Го́спода.

Ми́ре весь весели́ся: / се бо Госпо́дь низложи́ / с высоты́ нече́стия держа́ву неизрече́нным промышле́нием. / И смире́ннии вознесо́хомся днесь / к ве́ре правосла́вия, / благочести́вою цари́цею наставля́еми.

К первообра́зному но́сится, / глаго́лет Васи́лий, честь ико́ны: / сего́ ра́ди в любви́ почита́ем / ико́ны Спа́са Христа́, и святы́х всех: / да сих собра́вше, / никогда́же ны́не злоче́стием отведе́мся.

Слава, и ныне: Богородичен. Подобен: Безнача́льным, и Боже́ственным естество́м неви́димый, / Челове́к ви́ден бысть Отрокови́це, / от чи́стых Твои́х крове́й, / за кра́йнее благоутро́бие: / Его́же пло́ти написа́вше подо́бие, / че́стно покланя́емся вси ве́рнии, / и благоче́стно велича́ем.

На стиховне, глас 2. Подобен: До́ме Евфра́фов:

Губи́тельства тлетво́рнаго / избе́гше злосла́вных, / правосла́вия сия́нием, / сердца́ми просвети́мся ве́рнии / Бо́га сла́вяще.

Стих: Принеси́те Го́сподеви честь и сла́ву.

Ариева нечи́стая / упраздни́ся пре́лесть, / Македо́ния, Петра́, / Севи́ра же и Пи́рра: / и све́тит Свет трисо́лнечный.

Стих: Поклони́теся Ему́ во дворе́ святе́м Его́.

Не ктому́ злочести́вых / похваля́ется мра́чное уче́ние: / Бог бо правосла́вным, / изволе́нием Феодо́ры, / жезл кре́пости дае́т.

Слава, и ныне, Богородичен. Подобен:

Вознесла́ еси́ / смире́нных рог Богоро́дице, / ро́ждшая Бо́га Сло́ва: / те́мже ве́рно Тя / вси чту́ще велича́ем.

Тропарь, Пречисто́му о́бразу Твоему́: И бывает отпуст.

В субботу вечера, на Велицей вечерни

По обычном стихословии, Го́споди воззва́х, на глас Осмогласника, поставим стихов 10, и поем стихиры воскресны 3, и анатолиевы 3, и Триоди подобны 4.

Глас 6: Всю отложи́вше:

Тя непостижи́маго, пре́жде денни́цы / безнача́льно из Невеще́ственнаго возсия́вшаго, / безпло́тнаго же чре́ва Роди́телева, / проро́цы Го́споди, Твои́м Ду́хом вдохнове́ни, / прореко́ша Отроча́ бы́ти, / из Неискусобра́чныя воплоща́ема, / челове́ком совокупля́ема, / и су́щими на земли́ зри́ма: / и́миже я́ко ще́дрый / просвеще́ния сподо́би Твоего́, / воспева́ющих неизрече́нное, / и честно́е Твое́ Воскресе́ние.

Подобен: Сло́вом Тя пропове́давшии / богоглаго́ливии проро́цы, / и де́лы поче́тшии, / безконе́чную жизнь приплоди́ша: / тва́ри бо Влады́ко, па́че Тебе́ Соде́теля, / служи́ти не претерпе́вше, / ми́ра всего́ ева́нгельски отврати́шася, / и сообра́зни бы́ша стра́сти Твое́й, / ю́же провозвести́ша: / и́хже моли́твами, / сподо́би непоро́чно прейти́ / воздержа́ния по́прище, / еди́не Многоми́лостиве.

Естество́м неопи́санный Боже́ственным Твои́м сый, / на после́дняя Влады́ко вопло́щься, / изво́лил еси́ описова́тися: / пло́ти бо прия́тием, и сво́йства вся сея́ взял еси́. / Те́мже вид Твой образова́ния опису́ющии / любе́зно целу́ем, / к Твое́й любви́ возвыша́еми, / и исцеле́ний благода́ть почерпа́ем из него́, / апо́стольским после́дующе / Боже́ственным преда́нием.

Пречестно́е украше́ние Христо́ва Це́рковь, / честны́х прия́т и святы́х ико́н, / Спа́са Христа́ и Богома́тере, / и всех святы́х светле́йшее возставле́ние, / и́мже просвеща́ется, и красу́ется благода́тию, / и со́нмище отлага́ет ерети́ческое изгоня́щи: / и ра́дующися сла́вит человеколю́бца Бо́га, / ея́ ра́ди претерпе́вша стра́сти во́льныя.

Слава, глас 2: Благода́ть возсия́ и́стины, / прообразу́емая дре́вле сено́вно, / ны́не явле́нно сконча́ся: / се бо Це́рковь воплоще́нным о́бразом Христо́вым, / я́ко прекра́сною у́тварию облачи́тся, / ски́нии свиде́ния о́браз пронапису́ющи, / и правосла́вную ве́ру содержа́щи: / да его́же почита́ем, / сего́ и о́браз держа́ще, не прельща́емся, / да облеку́тся в студ си́це неве́рующии: / нам бо сла́ва зрак Воплоти́вшагося / благоче́стно покланя́емый, не боготвори́мый. / Той облобыза́юще ве́рнии возопии́м: / Бо́же, спаси́ лю́ди Твоя́, и благослови́ достоя́ние Твое́.

И ныне, Богородичен 1-й гласа.

На литии же, яко обычно, стихира храма.

Слава, глас 2: Ра́дуйтеся проро́цы честни́и, / зако́н Госпо́день до́бре учини́вшии, / и ве́рою я́вльшиися необори́мии столпи́ неукло́ннии: / вы бо и хода́таи яви́стеся Но́ваго Заве́та Христо́ва, / и преста́вившеся на небеса́. Того́ моли́те, / умири́ти мир, и спасти́ ду́ши на́ша.

И ныне, Богородичен, глас тойже: Все упова́ние мое́ / на Тя возлага́ю, Ма́ти Бо́жия, / сохрани́ мя под покро́вом Твои́м.

На стиховне Осмогласника.

Слава, глас 2: Из нече́стия во благоче́стие преше́дше, / и све́том ра́зума просвети́вшеся, / псало́мски рука́ми воспле́щим, / благода́рственно хвалу́ Бо́гу принося́ще: / и на стена́х, и дсках, и на свяще́нных сосу́дех, / начерта́нным свяще́нным образо́м Христо́вым, / и Пречи́стыя, и всех святы́х, / че́стно поклони́мся, отлага́юще злоче́стную злосла́вных ве́ру: / [честь бо о́браза, я́коже глаго́лет Васи́лий, на первообра́зное прехо́дит,] / прося́ще моли́твами Пречи́стыя Твоея́ Ма́тере, Христе́ Бо́же наш, и всех святы́х, / дарова́ти нам ве́лию ми́лость.

И ныне, Богородичен: О чудесе́ но́ваго всех дре́вних чуде́с! / Кто бо позна́ ма́терь без му́жа ро́ждшую, / и на руку́ нося́щую, / всю тварь Содержа́щаго? / Бо́жие есть изволе́ние, Ро́ждшееся. / Его́же я́ко Младе́нца, Пречи́стая, / Твои́ма рука́ма носи́вшая, / и Ма́терне дерзнове́ние к Нему́ иму́щая, / не преста́й моля́щи о чту́щих Тя, / уще́дрити и спасти́ ду́ши на́ша.

Тропарь: Богоро́дице Де́во ра́дуйся: дважды,

И праздника, глас 2:

Пречи́стому о́бразу Твоему́ покланя́емся Благи́й, / прося́ще проще́ния прегреше́ний на́ших Христе́ Бо́же: / во́лею бо благоволи́л еси́ пло́тию взы́ти на Крест, / да изба́виши, я́же созда́л еси, от рабо́ты вра́жия. / Тем благода́рственно вопие́м Ти: / ра́дости испо́лнил еси́ вся Спа́се наш, / прише́дый спасти́ мир. единожды.

И прочее последование бдения.

На утрени

На Бог Господь, тропарь воскресен, дважды.

Слава, настоящий, глас 2: Пречи́стому о́бразу Твоему́ покланя́емся Благи́й, / прося́ще проще́ния прегреше́ний на́ших Христе́ Бо́же: / во́лею бо благоволи́л еси́ пло́тию взы́ти на Крест, / да изба́виши, я́же созда́л еси, от рабо́ты вра́жия. / Тем благода́рственно вопие́м Ти: / ра́дости испо́лнил еси́ вся Спа́се наш, / прише́дый спасти́ мир.

И ныне: Вся па́че смы́сла, / вся пресла́вная Твоя́ Богоро́дице та́инства, / чистоте́ запеча́танной, и де́вству храни́му, / Ма́ти позна́лася еси́ нело́жна, / Бо́га ро́ждши и́стиннаго: / Того́ моли́ спасти́ся душа́м на́шим.

И обычное стихословие: и прочее последование.

Каноны: Воскресный, и Богородицы, и Триоди на 6.

Творение господина Феофана, егоже краестрочие: Днесь благоче́стия Богосве́тлая прии́де заря́. Глас 4.

Песнь 1.

Ирмос: Мо́ря чермну́ю пучи́ну, / невла́жными стопа́ми / дре́вний пешеше́ствовав Изра́иль, / крестообра́зныма Моисе́овыма рука́ма, / Амали́кову си́лу в пусты́ни победи́л есть.

Припев: Сла́ва Тебе́, Бо́же наш, сла́ва Тебе́.

Пле́щуще с весе́лием днесь ве́рнии возопии́м: / коль чу́дна дела́ Твоя́ Христе́, и вели́ка си́ла, / на́ше единомы́слие и согла́сие соде́лавый!

День ра́достный богому́дреннии / прииди́те соверши́м, / ны́не не́бо и земля́ весели́тся, и а́нгелов чи́ни, / и челове́ков собра́ния изря́дно пра́зднующе.

Преве́лие благодея́ние ви́дяще, рука́ми воспле́щим: / разстоя́щияся у́ды Христо́вы, совоку́плены во еди́нство, / и Бо́га похва́лим мир пода́вшаго.

Слава: Да́шася Це́ркви днесь победи́тельная, / Богодви́жным манове́нием и сове́том, / Михаи́ла же и Феодо́ры, / благоче́стно ве́ру содержа́щих царе́й на́ших.

И ныне, Богородичен: Ору́жия злочести́вых исчезо́ша я́ве ересе́й: / храм бо Твой Пречи́стая Чи́стая, / во образе́х украша́емый всеблаголе́пно зря́ще, / ны́не всесвяще́нно ра́дуемся.

Катавасия: Мо́ря чермну́ю пучи́ну, / невла́жными стопа́ми / дре́вний пешеше́ствовав Изра́иль, / крестообра́зныма Моисе́овыма рука́ма, / Амали́кову си́лу в пусты́ни победи́л есть.

Песнь 3.

Ирмос: Весели́тся о Тебе́ Це́рковь Твоя́ Христе́, зову́щи: / Ты моя́ кре́пость Го́споди, / и прибе́жище, и утвержде́ние.

Припев: Сла́ва Тебе́, Бо́же наш, сла́ва Тебе́.

Не ктому́ нечести́вых еретико́в ны́не бровь взе́млется: / Бо́жия бо си́ла правосла́вие удержа́ла есть.

Облацы проро́честии, / животворя́щую с небесе́ днесь ро́су нам да кропя́т, / на воста́ние ве́ры.

Благогла́сно та́йныя апо́столов Христо́вых трубы́, / па́че естества́ да вопию́т, / честны́х образо́в исправле́ние.

Слава: Воспои́м Христа́, показа́вшаго нам / цари́цу благочести́вую, христолюби́вую, / с Боговенча́нною о́траслию.

И ныне, Богородичен: Селе́ние Твое́ свяще́нное / дости́гше ве́рнии, Пречи́стая, / светови́дною благода́тию ны́не озари́тися, мо́лимся.

Катавасия: Весели́тся о Тебе́ Це́рковь Твоя́ Христе́, зову́щи: / Ты моя́ кре́пость Го́споди, / и прибе́жище, и утвержде́ние.

Седален, глас 1. Подобен: Лик а́нгельский:

Боже́ственный Твой зрак, во о́бразе образу́юще Христе́, / я́сно вопие́м Рождество́, / чудеса́ неизглаго́ланная, во́льное распя́тие. / Отону́дуже бе́сове отго́нятся стра́хом, / и злосла́внии в посупле́нии рыда́ют, / я́ко сих соприча́стницы.

Слава: Зра́ками проро́ков, апо́столов ви́дами, / му́чеников свяще́нных, и святы́х всех ико́нами, / и изображе́ньми свяще́нно красу́ется: / Жениха́ же мы́сленнаго и Неве́сты украша́ется у́мными красова́ньми, / ма́ти вы́шний Сио́н.

И ныне, Богородичен: Любо́вию Чи́стая, Твою́ святу́ю ико́ну почита́ющим, / и Бо́жию Тя и́стинную Ма́терь согла́сно возвеща́ющим, / и ве́рно покланя́ющимся Ти, / храни́тельница яви́лася еси́, и держа́вное предста́тельство, / отвраща́ющи вся́кое лю́тое дале́че сих, / я́ко вся могу́щая.

Песнь 4.

Ирмос: Вознесе́на Тя ви́девши Це́рковь на Кресте́, / со́лнце пра́ведное, / ста в чи́не свое́м, / досто́йно взыва́ющи: / сла́ва си́ле Твое́й Го́споди.

Припев: Сла́ва Тебе́, Бо́же наш, сла́ва Тебе́.

Наи́тием Боже́ственным Уте́шителя, Твой храм освяти́, / и прише́ствием Сего́ ерети́ческую пре́лесть отжени́, / Сло́ве Бо́жий многоми́лостиве.

Ну́жднейшаго изба́вивый злоче́стия Твоя́ лю́ди, / покажи́ благоче́стия ре́вностию разжже́ны, / и ве́рою взыва́ющия: / сла́ва си́ле Твое́й Го́споди.

Священнообра́зными изображе́ньми, / образо́в Христо́вых зря́ще и Богоро́дицы, / сия́ющая Боже́ственная селе́ния, / священноле́пно ра́дуемся.

Слава: Цари́ца по обоему́ укра́шена, / и́стиннаго возжеле́вши Христо́ва Ца́рства, / Сего́ написа́ о́браз пречи́стый, / и святы́х изображе́ния.

И ныне, Богородичен: Воплоще́нна роди́вши Боже́ственнаго Сло́ва, / Боголе́пное освяще́ние Благода́тная, Сего́ показа́ла еси́: / те́мже Твой храм светови́дный обновля́ем.

Катавасия: Вознесе́на Тя ви́девши Це́рковь на Кресте́, / со́лнце пра́ведное, / ста в чи́не свое́м, / досто́йно взыва́ющи: / сла́ва си́ле Твое́й Го́споди.

Песнь 5.

Ирмос: Ты Го́споди мой, Свет в мир прише́л еси́. / Свет Святы́й, обраща́яй из мра́чна неве́дения, / ве́рою воспева́ющих Тя.

Припев: Сла́ва Тебе́, Бо́же наш, сла́ва Тебе́.

Положи́ Го́споди Твое́й Це́ркви утвержде́ние, / непрекло́нней пребы́ти в век ве́ка / от смяте́ний ересе́й.

Во всю зе́млю све́тлость возсия́ свы́ше, / да́ннаго ве́рным весе́лия, / и Боже́ственнаго заступле́ния.

Еди́не Благи́й, и исто́чниче бла́гости, / Ты возвы́си правосла́вных рог, / чту́щих о́браз Твой.

Слава: Свет незаходи́мый нам благоче́стия возсия́, / веле́нием Богодухнове́нным ве́рных па́стырей, / и ма́нием Богому́дрым.

И ныне, Богородичен: Обнови́ нам дре́внее благоле́пие, / Пречи́стая Богома́ти, / и дом Твой сей освяти́ / Твое́ю благода́тию.

Катавасия: Ты Го́споди мой, Свет в мир прише́л еси́. / Свет Святы́й, обраща́яй из мра́чна неве́дения, / ве́рою воспева́ющих Тя.

Песнь 6.

Ирмос: Пожру́ Ти со гла́сом хвале́ния Го́споди, / Це́рковь вопие́т Ти, / от бесо́вския кро́ве очи́щшися, / ра́ди ми́лости от ребр Твои́х / исте́кшею кро́вию.

Припев: Сла́ва Тебе́, Бо́же наш, сла́ва Тебе́.

Пи́шется и почита́ется ве́рно / покланя́емый о́браз Влады́ки, / и прие́млет па́ки Це́рковь дерзнове́ние, / благоче́стно Спа́са прославля́ющи.

Обнажа́ется се́тования, и тьмы ересе́й Христо́ва Це́рковь, / и но́сит ри́зу весе́лия, / и Боже́ственною и светоно́сною покрыва́ется благода́тию.

Слава: Благосла́вия дре́вняго осия́ния получи́ правосла́вных собо́р, / Феодо́ры манове́нием цари́цы, / и ея́ сы́на благочести́ваго Михаи́ла самоде́ржца.

И ныне, Богородичен: Дре́вле свиде́ния повеле́вый бы́ти ски́нии: / я́ко в ски́нии слове́сней, в Тебе́ живе́т Еди́н Препросла́вленный, / прославля́яй храм Твой Де́во чудесы́.

Катавасия: Пожру́ Ти со гла́сом хвале́ния Го́споди, / Це́рковь вопие́т Ти, / от бесо́вския кро́ве очи́щшися, / ра́ди ми́лости от ребр Твои́х / исте́кшею кро́вию.

Кондак, глас 2. Самогласен:

Неопи́санное Сло́во Отчее, / из Тебе́ Богоро́дице описа́ся воплоща́емь: / и оскве́рншийся о́браз в дре́внее вообрази́в, / Боже́ственною добро́тою смеси́. / Но испове́дающе спасе́ние, де́лом и сло́вом, / сие́ вообража́ем.

Икос: Сие́ смотре́ния та́инство, / дре́вле проро́цы Богови́дно вдохнове́ни бы́вше, / нас ра́ди в концы́ веко́в дости́гших предвозвести́ша, / получи́вше сего́ сия́ния. / Ра́зум у́бо Боже́ственный от него́ взе́мше, / Еди́наго Го́спода Бо́га зна́ем, / в трие́х Ипоста́сех покланя́емаго: / и Тому́ еди́ному служа́ще, / еди́ну ве́ру, и еди́но креще́ние иму́ще, / во Христа́ облеко́хомся, / но испове́дающе спасе́ние, де́лом и сло́вом, / сие́ вообража́ем.

Синаксарь.

Песнь 7.

Ирмос: В пещи́ Авраа́мстии о́троцы перси́дстей, / любо́вию благоче́стия па́че, / не́жели пла́менем опаля́еми взыва́ху: / благослове́н еси́ в хра́ме сла́вы Твоея́ Го́споди.

Припев: Сла́ва Тебе́, Бо́же наш, сла́ва Тебе́.

Да сликовству́ет церко́вней све́тлости / любо́вию Боже́ственною а́нгельское во́инство, / Богому́дренно воспева́ющее: / благослове́н еси́ в хра́ме сла́вы Твоея́ Го́споди.

Це́рковь перворожде́нных, и торжество́ ра́дуется, / зря́ще ны́не боже́ственныя лю́ди, единому́дренно воспева́ющия: / благослове́н еси́ в хра́ме сла́вы Твоея́ Го́споди.

Слава: Изба́влени пре́жде мра́чныя е́реси, / ма́нием Феодо́ры достоле́пныя цари́цы, воспева́ем: / благослове́н еси́ в хра́ме сла́вы Твоея́ Го́споди.

И ныне, Богородичен: Па́че вы́шних ликостоя́ний, вознесла́ся еси́ Всечи́стая, / еди́на бы́вши Ма́ти Вседе́теля. / Ра́дующеся у́бо взыва́ем: / благослове́нна Ты еси́ в жена́х, всенепоро́чная Влады́чице.

Катавасия: В пещи́ Авраа́мстии о́троцы перси́дстей, / любо́вию благоче́стия па́че, / не́жели пла́менем опаля́еми взыва́ху: / благослове́н еси́ в хра́ме сла́вы Твоея́ Го́споди.

Песнь 8.

Ирмос: Ру́це распросте́р Дании́л, / львов зия́ния в ро́ве затче́: / о́гненную же си́лу угаси́ша, / доброде́телию препоя́савшеся, / благоче́стия рачи́тели о́троцы, взыва́юще: / благослови́те вся дела́ Госпо́дня Го́спода.

Припев: Сла́ва Тебе́, Бо́же наш, сла́ва Тебе́.

Зако́ны Це́ркве оте́ческия сохраня́юще, о́бразы пи́шем, / и лобза́им усты́, и се́рдцем, и хоте́нием / Христо́вы, и Его́ святы́х, зову́ще: / благослови́те вся дела́ Госпо́дня Го́спода.

На первообра́зное я́ве о́браза, / по́честь и поклоне́ние вознося́ще, / чтим, Богоглаго́ливых уче́нием после́дующе, / и Христу́ ве́рою зове́м: / благослови́те вся дела́ Госпо́дня Го́спода.

Слава: Ум озари́вши просвеще́нием Боже́ственнаго Ду́ха, / честна́я цари́ца, плоды́ Богому́дренныя иму́щи, / благоле́пие возлюби́ Це́ркве Христо́вы, и красоту́, / благословя́щи ку́пно с ве́рными Иису́са Богочелове́ка.

И ныне, Богородичен: Луча́ми све́та у́мнаго, освеща́емый Боже́ственный дом Твой, / осеня́ет ны́не всех о́блаком Ду́ха, / и освяща́ет ве́рныя согла́сно пою́щия: / благослови́те вся дела́ Госпо́дня Го́спода.

Катавасия: Ру́це распросте́р Дании́л, / львов зия́ния в ро́ве затче́: / о́гненную же си́лу угаси́ша, / доброде́телию препоя́савшеся, / благоче́стия рачи́тели о́троцы, взыва́юще: / благослови́те вся дела́ Госпо́дня Го́спода.

Песнь 9.

Ирмос: Ка́мень нерукосе́чный / от несеко́мыя горы́ Тебе́ Де́во, / краеуго́льный отсече́ся, / Христо́с, совокупи́вый разстоя́щаяся естества́. / Тем веселя́щеся, Тя Богоро́дице велича́ем.

Припев: Сла́ва Тебе́, Бо́же наш, сла́ва Тебе́.

Священнописа́ньми образо́в укра́шеную, / зря́ще па́ки честну́ю Це́рковь, / со благогове́нием вси притеце́м и Бо́гу возопии́м: / Тебе́ велича́ем Трисвяты́й.

Честь и сла́ву стяжа́вши Це́рковь, / Крест Твой и честны́я ико́ны, и святы́х изображе́ния, / с весе́лием Влады́ко и ра́достию велича́ет Тя.

Слава: Освети́ Боже́ственною Твое́ю сла́вою лю́ди на́ши Ще́дрый, / и ополче́ньми а́нгельскими, и всеору́жествы сия́ огради́, / язы́ков свире́пство покаря́я им Влады́ко.

И ныне, Богородичен: Взя́тся прама́тере Евы осужде́ние Богоро́дице, / я́ко Ты всех Влады́ку несказа́нно Чи́стая родила́ еси́: / Его́же и ны́не подо́бие на ико́нах целу́ем.

Катавасия: Ка́мень нерукосе́чный / от несеко́мыя горы́ Тебе́ Де́во, / краеуго́льный отсече́ся, / Христо́с, совокупи́вый разстоя́щаяся естества́. / Тем веселя́щеся, Тя Богоро́дице велича́ем.

Ексапостиларий утренний воскресный, единожды.

И настоящий. Подобен: Со ученики́ взы́дем:

Взыгра́йте, восплещи́те, с весе́лием воспо́йте: / коль чу́дная и стра́нная Твоя́ Христе́, вопию́ще, дела́! / И кто возмо́жет изрещи́ Спа́се могу́тства, Тебе́, / на́ше единомы́слие и согла́сие / во еди́ну соедини́вшаго це́рковь?

Богородичен: Ору́жия ны́не оскуде́ша вражде́бныя е́реси, / и па́мять ея́ исчезе́ с шу́мом: / храм бо Твой Всечи́стая всеблаголе́пно зря́ще, / укра́шенный благода́тьми честны́х ико́н, / ра́дости исполня́емся вси.

На хвалитех стихиры воскресны, 4: и анатолиев 1: и Триоди подобны три, глас 4.

Подобен: Дал еси́ зна́мение:

В Тебе́ ны́не ра́дуется Це́рковь Человеколю́бче / Женисе́ и Созда́теле свое́м, / сию́ во́лею Боголе́пною / от и́дольския ле́сти изба́вльшем, / и Себе́ обручи́вшем честно́ю кро́вию, / све́тло прие́млющи свяще́нное возставле́ние ико́н, / и ра́дующися Тя пое́т, и сла́вит ве́рно.

Стих: Испове́мся Тебе́ Го́споди, всем се́рдцем мои́м, пове́м вся чудеса́ Твоя́.

Пло́ти изображе́ние Твое́ возставля́юще, Го́споди, / любе́зно лобыза́ем, / вели́кое та́инство смотре́ния Твоего́ изъясня́юще: / не мне́нием бо, я́коже глаго́лют богобо́рнии де́ти Ма́нентовы, / нам яви́лся еси́ Человеколю́бче, / но и́стиною и естество́м пло́ти, / Тобо́ю возводи́ми к Твое́й любви́, и жела́нию.

Стих: Возвеселю́ся и возра́дуюся о Тебе́, пою́ и́мени твоему́, Вы́шний.

День ра́достный, и весе́лия испо́лненный яви́ся днесь: / све́тлость бо догма́т и́стиннейших блиста́ет, / и сия́ет Це́рковь Христо́ва / укра́шена возставле́ньми ико́н святы́х ны́не, / и изображе́ний сия́ньми, / и единомы́слие быва́ет ве́рных Богопочте́нное.

Таже глаголем стих, глас 6: Воскресни́ Го́споди Бо́же мой, да вознесе́тся рука́ Твоя́, не забу́ди убо́гих Твои́х до конца́.

И поем самогласен дне, глас 6:

Моисе́й во вре́мя воздержа́ния / зако́н прия́т, и лю́ди привлече́; / Илия́ пости́вся небеса́ заключи́; / трие́ же о́троцы Авраа́мстии, / мучи́теля беззако́ннующа поще́нием победи́ша. / Имже и нас Спа́се сподо́би / Воскресе́ние улучи́ти, си́це вопию́щих: / Святы́й Бо́же, Святы́й Кре́пкий, Святы́й Безсме́ртный, поми́луй нас.

Сла́ва, паки тойже.

И ны́не: Преблагословенна еси, Богородице Дево, / Воплощшим бо ся из Тебе ад пленися, / Адам воззвася, клятва потребися, Ева свободися, / смерть умертвися, и мы ожихом. / Тем воспевающе вопием: / благословен Христос Бог, благоволивый тако, слава Тебе.

Славословие великое. И отпуст. Сла́ва, и ны́не, стихира евангельская, и Час первый

На литургии

Блаженны гласа, на 6: и от канона дне, песнь 6-я, на 4.

Тропарь праздника, глас 2:

Пречи́стому о́бразу Твоему́ покланя́емся Благи́й, / прося́ще проще́ния прегреше́ний на́ших Христе́ Бо́же: / во́лею бо благоволи́л еси́ пло́тию взы́ти на Крест, / да изба́виши, я́же созда́л еси, от рабо́ты вра́жия. / Тем благода́рственно вопие́м Ти: / ра́дости испо́лнил еси́ вся Спа́се наш, / прише́дый спасти́ мир. единожды.

Кондак, глас 2. Самогласен:

Неопи́санное Сло́во Отчее, / из Тебе́ Богоро́дице описа́ся воплоща́емь: / и оскве́рншийся о́браз в дре́внее вообрази́в, / Боже́ственною добро́тою смеси́. / Но испове́дающе спасе́ние, де́лом и сло́вом, / сие́ вообража́ем.

Прокимен, глас 4. Песнь отцев: Благослове́н еси́ Го́споди Бо́же оте́ц на́ших, / и хва́льно и просла́влено и́мя Твое́ во ве́ки.

Стих: Яко пра́веден еси́ о всех, я́же сотвори́л еси́ нам.

Апостол к Евреем, зачало 329 от полу.

Бра́тие, ве́рою Моисе́й, вели́к быв, отве́ржеся нарица́тися сын дще́ре фарао́новы. Па́че же изво́ли страда́ти с людьми́ Бо́жиими, не́жели име́ти вре́менную греха́ сла́дость. Бо́льшее бога́тство вмени́в Eги́петских сокро́вищ поноше́ние Христо́во, взира́ше бо на мздовоздая́ние. И что eще́ глаго́лю? Не доста́нет бо ми повеству́ющу ле́та, о Гедео́не, Вара́це же и Сампсо́не и Иеффа́и, о Дави́де же и Самуи́ле, и о (других) проро́цех, и́же ве́рою победи́ша ца́рствия, соде́яша пра́вду, получи́ша обетова́ния, загради́ша уста́ льво́в, угаси́ша си́лу óгненную, избего́ша óстрея меча́, возмого́ша от не́мощи, бы́ша кре́пцы во бране́х, обрати́ша в бе́гство полки́ чужи́х. Прия́ша жeны́ от воскресе́ния ме́ртвыя своя́; ини́и же избие́ни бы́ша, не прие́мше избавле́ния, да лу́чшее воскресе́ние улуча́т. Друзи́и же руга́нием и ра́нами искуше́ние прия́ша, eще́ же и уз и темни́ц. Ка́мением побие́ни бы́ша, претре́ни бы́ша, искуше́ни бы́ша, уби́йством меча́ умро́ша, проидо́ша в ми́лотех, и в ко́зиях ко́жах, лише́ни, скорбя́ще, озло́блени. Ихже не бе досто́ин весь мир, в пусты́нях скита́ющеся, и в гора́х, и в верте́пах, и в про́пастех земны́х. И си́и вси послу́шествовани бы́вше ве́рою, не прия́ша обетова́ния, Бо́гу лу́чшее что о нас предзре́вшу, да не без нас соверше́нство прии́мут. Те́мже у́бо и мы, толи́к иму́ще облежа́щь нас о́блак свиде́телей, го́рдость вся́ку отло́жше, и удо́бь обстоя́тельный грех, терпе́нием да тече́м на предлежа́щий нам по́двиг, взира́юще на нача́льника ве́ры и соверши́теля Иису́са.

Аллилуия, глас 8: Моисе́й и Ааро́н во иере́ех Его́, и Саму́ил в призыва́ющих и́мя Его́.

Стих: Призыва́ху Го́спода, и Той послу́шаше их.

Евангелие от Иоанна, зачало 5.

Во вре́мя о́но, восхоте́ Иису́с изы́ти в Галиле́ю, и обре́те Фили́ппа и глаго́ла eму́: гряди́ по Мне. Бе же Фили́пп от Вифсаи́ды, от гра́да Андре́ова и Петро́ва. Обре́те Фили́пп Нафана́ила, и глаго́ла eму́: Eго́же писа́ Моисе́й в зако́не и проро́цы, обрето́хом Иису́са сы́на Ио́сифова, и́же от Назаре́та. И глаго́ла eму́ Нафана́ил: от Назаре́та мо́жет ли что добро́ бы́ти? Глаго́ла eму́ Фили́пп: прииди́ и виждь. Ви́де же Иису́с Нафана́ила гряду́ща к Себе́, и глаго́ла о нем: се, вои́стинну Израильтя́нин, в не́мже льсти несть. Глаго́ла Eму́ Нафана́ил: ка́ко мя зна́еши? Отвеща́ Иису́с, и рече́ eму́: пре́жде да́же не возгласи́ тебе́ Фили́пп, су́ща под смоко́вницею ви́дех тя. Отвеща́ Нафана́ил и глаго́ла Eму́: Равви́, Ты eси́ Сын Бо́жий, Ты eси́ Царь Изра́илев. Отвеща́ Иису́с, и рече́ eму́: зане́ рех ти, я́ко ви́дех тя под смоко́вницею, ве́руеши: бо́льша сих у́зриши. И глаго́ла eму́: ами́нь, ами́нь глаго́лю вам, отсе́ле у́зрите не́бо отве́рсто и Ангелы Бо́жия восходя́щя, и нисходя́щя над Сы́на Челове́ческаго.

Причастен: Хвали́те Го́спода с небе́с, / хвали́те Его́ в вы́шних.

Другий: Ра́дуйтеся пра́веднии о Го́споде, / пра́вым подоба́ет похвала́.

На трапезе же ядим варение со елеем, а не рыбы. Аще же прилучится, пием вино, уставленное в славу Божию, по две чаши: Такожде и в вечер по две.

Последование Недели Православия

По Литургии весь собор духовенства из алтаря исходит на середину храма. Иконы Спасителя и Богоматери полагают на аналое посреди церкви.

Диакон: Благослови́, влады́ко.

Иерей: Благослове́н Бог наш...

Певцы: Ами́нь. И поют: Царю́ Небе́сный: Чтец: Трисвятое по Отче наш. Иерей: Яко Твое́ есть Ца́рство: Чтец: Ами́нь. Го́споди, поми́луй, 12. Сла́ва, и ны́не. Прииди́те, поклони́мся: (трижды).

Псалом 74-й:

Испове́мыся Тебе́, Бо́же, испове́мыся Тебе́, и призове́м и́мя Твое́; пове́м вся чудеса́ Твоя́. Егда́ прииму́ вре́мя, Аз правоты́ возсужду́. Раста́яся земля́ и вси живу́щии на ней, Аз утверди́х столпы́ ея́. Рех беззако́ннующым, не беззако́ннуйте: и согреша́ющым, не возноси́те ро́га, не воздвиза́йте на высоту́ ро́га ва́шего, и не глаго́лите на Бо́га непра́вду: я́ко ниже́ от исхо́д, ниже́ от за́пад, ниже́ от пусты́х гор. Яко Бог судия́ есть: сего́ смиря́ет, и сего́ возно́сит. Яко ча́ша в руце́ Госпо́дни, вина́ нерастворе́на, испо́лнь растворе́ния, и уклони́ от сея́ в сию́: оба́че дро́ждие Его́ не истощи́ся, испию́т вси гре́шнии земли́. Аз же возра́дуюся в век, воспою́ Бо́гу Иа́ковлю: и вся ро́ги гре́шных сломлю́, и вознесе́тся рог пра́веднаго.

Диакон произносит великую ектению и по прошении: О плавающих... прилагает следующие прошения:

О е́же ми́лостивым о́ком призре́ти на Святу́ю Свою́ Це́рковь, и соблюсти́ ю́ невреди́му и непреобори́му от ересе́й и суеве́рий, и ми́ром Свои́м огради́ти, Го́споду помо́лимся.

О е́же утиши́ти раздира́ния ея́ и си́лою Свята́го Ду́ха обрати́ти всех отступи́вших к позна́нию и́стины и сопричести́ ко избра́нному Своему́ ста́ду, Го́споду помо́лимся.

О е́же просвети́ти вся све́том Своего́ богоразу́мия, ве́рных же Свои́х укрепи́ти и непоколеби́мых в правове́рии соблюсти́, Го́споду помо́лимся.

О изба́витися нам... и прочее.

По возгласе певцы:

Бог Госпо́дь, и яви́ся нам, / благослове́н Гряды́й во Имя Госпо́дне.

Стих 1: Испове́дайтеся Го́сподеви, я́ко благ, я́ко в век ми́лость Его́.

Стих 2: Обыше́дше обыдо́ша мя и и́менем Госпо́дним противля́хся им.

Стих 3: Не умру́, но жив бу́ду и пове́м дела́ Госпо́дня.

Стих 4: Ка́мень, Его́же небрего́ша зи́ждущии, Сей бысть во главу́ у́гла, от Го́спода бысть Сей и есть ди́вен во очесе́х на́ших.

Тропарь, глас 4-й:

Благода́рни су́ще недосто́йнии раби́ Твои́, Го́споди, / о Твоих вели́ких благодея́ниих, на нас бы́вших, / сла́вяще Тя, хва́лим, благослови́м, благодари́м, пое́м и велича́ем Твое́ благоутро́бие, / и ра́бски любо́вию вопие́м Ти: / Благоде́телю, Спа́се наш, сла́ва Тебе́.

Слава, глас 3-й: Твои́х благодея́ний и даро́в ту́не, / я́ко раби́ непотре́бнии, сподо́бльшеся, Влады́ко, / к Тебе́ усе́рдно притека́юще, / благодаре́ние по си́ле прино́сим / и Тебе́ я́ко Благоде́теля и Творца́ сла́вяще, вопие́м: / сла́ва Тебе́, Бо́же Преще́дрый.

И ныне, глас 4-й: Якоже вы́шния тве́рди благоле́пие, / и ни́жнюю споказа́л еси́ красоту́ свята́го селе́ния сла́вы Твоея́, Го́споди, / утверди́ сие́ во век ве́ка / и приими́ на́ша в нем непреста́нно приноси́мая Тебе́ моле́ния, Богоро́дицею, / всех Животе́ и Воскресе́ние.

Диакон: Во́нмем. Иерей: Мир всем. Чтец: И ду́хови твоему́. Диакон: Прему́дрость. Во́нмем.

Чтец: Прокимен, глас 4-й: Насажде́ни в дому́ Госпо́дни, / во дво́рех Бо́га на́шего процвету́т. Стих: Весели́теся, пра́веднии, о Го́споде, пра́вым подоба́ет похвала́.

Апостол к Римлянам, зачало 121 от полу.

Бра́тие, молю́ вы, блюди́теся от творя́щих ра́спри и раздо́ры, кроме́ уче́ния, ему́же вы научи́стеся, и уклони́теся от них. Такови́и бо Го́сподеви на́шему Иису́су Христу́ не рабо́тают, но своему́ чре́ву: и́же благи́ми словесы́ и благослове́нием прельща́ют сердца́ незло́бивых. Ва́ше бо послуша́ние ко всем дости́же. Ра́дуюся же е́же о вас. Хощу́ же вас му́дрым у́бо бы́ти во благо́е, просты́м же в зло́е. Бог же ми́ра да сокруши́т сатану́ под но́ги ва́ша вско́ре. Благода́ть Го́спода на́шего Иису́са Христа́ с ва́ми. Ами́нь.

Евангелие от Матфея, зачало 75.

Рече́ Госпо́дь: блюди́те, да не пре́зрите еди́наго (от) ма́лых сих: глаго́лю бо вам, я́ко а́нгели их на небесе́х вы́ну ви́дят лице́ Отца́ Моего́ Небе́снаго. Прии́де бо Сын Челове́ческий взыска́ти и, спасти́ поги́бшаго. Что вам мни́тся? Аще бу́дет не́коему челове́ку сто ове́ц, и заблу́дит еди́на от них: не оста́вит ли де́вятьдесят и де́вять в гора́х, и шед и́щет заблу́ждшия? И а́ще бу́дет обрести́ ю, ами́нь глаго́лю вам, я́ко ра́дуется о ней па́че, не́же о девяти́десятих и девяти́ не заблу́ждших. Та́ко несть во́ля пред Отце́м ва́шим Небе́сным, да поги́бнет еди́н от ма́лых сих. Аще же согреши́т к тебе́ брат твой, иди́ и обличи́ его́ между́ тобо́ю и тем еди́нем. Аще тебе́ послу́шает, приобре́л еси́ бра́та твоего́. Аще ли тебе́ не послу́шает, пойми́ с собо́ю па́ки еди́наго или́ два, да при усте́х двою́ или́ трие́х свиде́телей ста́нет всяк глаго́л. Аще же не послу́шает их, пове́ждь це́ркви; а́ще же и це́рковь преслу́шает, бу́ди тебе́ я́коже язы́чник и мыта́рь. Ами́нь бо глаго́лю вам: ели́ка а́ще свя́жете на земли́, бу́дут свя́зана на Небеси́, и ели́ка а́ще разрешите́ на земли́, бу́дут разреше́на на Небесе́х.

На сугубой ектении, прибавляются прошения:

Не хотя́й сме́рти гре́шных, но ожида́яй обраще́ния и покая́ния, соедини́ всех во Святе́й Твое́й Це́ркви, мо́лим Ти ся, Милосе́рдый Го́споди, услы́ши и поми́луй.

Устро́ивый мир сей в сла́ву Твою́, сотвори́, я́ко да и́стинною ве́рою и благоче́стием Тебе́, Бо́га на́шего, просла́вят, мо́лим Ти ся, Всеси́льный Тво́рче, услы́ши и поми́луй.

Да́вый за́поведь Твою́ нам, е́же люби́ти Тебе́, Бо́га на́шего, и бли́жняго своего́, сотвори́, да не́нависти, вражды́, оби́ды и про́чия беззако́ния прекратя́тся, и́стинная же любо́вь да ца́рствует в сердца́х на́ших, мо́лим Ти ся, Спаси́телю наш, услы́ши и ми́лостивно поми́луй.

Иерей – возглас: Услы́ши ны, Бо́же, Спаси́телю наш... Певцы: Ами́нь. Диакон: Го́споду помо́лимся. Певцы: Го́споди, поми́луй.

Иерей читает молитву:

Всевы́шний Бо́же, Влады́ко и Соде́телю всея́ тва́ри, наполня́яй вся вели́чеством Твои́м и содержа́й си́лою Твое́ю! Тебе́, Вседарови́тому Го́споду на́шему, мы, недосто́йнии, благодаре́ние прино́сим, я́ко не отвраща́ешися нас беззако́ний ра́ди на́ших, но па́че предваря́еши ны щедро́тами Твои́ми. Ты ко избавле́нию на́шему посла́л еси́ Единоро́днаго Твоего́ Сы́на, и благовести́л безме́рное Твое́ к ро́ду челове́ческому снизхожде́ние, я́ко хоте́нием хо́щеши и ожида́еши, е́же обрати́тися нам к Тебе́ и спасе́ным бы́ти. Ты, снизходя́ к не́мощи на́шего естества́, укрепля́еши нас всеси́льною Свята́го Твоего́ Ду́ха благода́тию, утеша́еши спаси́тельною ве́рою и соверше́нною наде́ждою ве́чных благ и, руково́дствуя избра́нных Твои́х в го́рний Сио́н, соблюда́еши, я́ко зе́ницу о́ка. Испове́дуем, Го́споди, вели́кое Твое́ и безприкла́дное человеколю́бие и милосе́рдие. Но ви́дяще мно́гих поползнове́ния, приле́жно Тя, Всеблаги́й Го́споди, мо́лим: при́зри на Це́рковь Твою́ и виждь, я́ко Твое́ спаси́тельное благове́стие, а́ще и ра́достно прия́хом, но те́рние суеты́ и страсте́й твори́т о́ное в не́киих малопло́дно, в не́киих же и безпло́дно, и по умноже́нию беззако́ний о́вии ересьми́, о́вии раско́лом проти́вящеся ева́нгельской Твое́й и́стине, отступа́ют от достоя́ния Твоего́, отрева́ют Твою́ благода́ть и поверга́ют себе́ суду́ Твоего́ Пресвята́го Сло́ва. Премилосе́рдый и Всеси́льный, не до конца́ гне́ваяйся, Го́споди! Бу́ди ми́лостив, мо́лит Тя Твоя́ Це́рковь, представля́ющи Тебе́ Нача́льника и Соверши́теля спасе́ния на́шего, Иису́са Христа́, бу́ди ми́лостив нам, укрепи́ нас в правове́рии си́лою Твое́ю, заблужда́ющим же просвети́ разу́мныя о́чи све́том Твои́м Боже́ственным, да уразуме́ют Твою́ и́стину; умягчи́ их ожесточе́ние и отве́рзи слух, да позна́ют глас Твой и обратя́тся к Тебе́, Спаси́телю на́шему. Испра́ви, Го́споди, ины́х развраще́ние и жизнь, несогла́сную христиа́нскому благоче́стию; сотвори́, да вси свя́то и непоро́чно поживе́м, и та́ко спаси́тельная ве́ра укорени́тся и плодоно́сна в сердца́х на́ших пребу́дет. Не отврати́ Лица́ Твоего́ от нас, Го́споди, возда́ждь нам ра́дость спасе́ния Твоего́; пода́ждь, Го́споди, и па́стырем Це́ркве Твоея́ святу́ю ре́вность, и о спасе́нии и обраще́нии заблужда́ющих попече́ние их, ду́хом ева́нгельским раствори́, да Тобо́ю вси руководи́ми, дости́гнем, иде́же соверше́ние ве́ры, исполне́ние наде́жды и и́стинная любо́вь, и та́мо с ли́ки чисте́йших Небе́сных Сил просла́вим Тебе́, Го́спода на́шего, Отца́ и Сы́на и Свята́го Ду́ха, во ве́ки веко́в.

Певцы: Ами́нь.

Затем диакон, став на уготованном месте, возглашает:

Кто Бог ве́лий, я́ко Бог наш? / Ты еси́ Бог, творя́й чудеса́ Еди́н.

Потом высшим гласом: Кто Бог ве́лий, я́ко Бог наш...

И паки высочайшим гласом: Кто Бог ве́лий, я́ко Бог наш...

И продолжает диакон:

Правосла́вия день пра́зднующе, правосла́внии лю́дие, наипа́че просла́вим Вино́вника всех благ Бо́га, Иже Сый благослове́н во ве́ки. Сей Бог наш, промышля́я и утвержда́я возлю́бленное Свое́ достоя́ние – Святу́ю Це́рковь, пра́отцев, преступле́нием отпа́дших, утеша́я нело́жным Свои́м сло́вом, еще́ в раи́ основа́ние ей положи́. Сей Бог наш, руково́дствуя ко о́ному спаси́тельному обетова́нию, не прикрове́нна Себе́ оста́ви, но хотя́щее бы́ти спасе́ние провозвести́ пе́рвее чрез отце́в и проро́ков, живописа́ разли́чными о́бразы. Сей Бог наш, многоча́стне и многообра́зне дре́вле глаго́лавый отце́м во проро́цех, в после́док дний сих глаго́ла нам в Сы́не, Имже и ве́ки сотвори́, Иже возвести́ Отчее о нас благоволе́ние, откры́ та́инства Небе́сная, уве́ри си́лою Свята́го Ду́ха о и́стине благове́стия, посла́ апо́столы во весь мир пропове́дати Ева́нгелие Ца́рствия, утверди́ о́ное разли́чными си́лами и чудесы́. Сему́ спаси́тельному открове́нию после́дующе, сего́ благове́стия держа́щеся.

Ве́руем во еди́наго Бо́га Отца́ Вседержи́теля, Творца́ не́бу и земли́, ви́димым же всем и неви́димым. И во еди́наго Го́спода Иису́са Христа́, Сы́на Бо́жия, Единоро́днаго, Иже от Отца́ рожде́ннаго пре́жде всех век. Све́та от Све́та, Бо́га и́стинна от Бо́га и́стинна, рожде́нна, несотворе́нна, единосу́щна Отцу́, Имже вся бы́ша. Нас ра́ди челове́к и на́шего ра́ди спасе́ния сше́дшаго с небе́с и воплоти́вшагося от Ду́ха Свя́та и Мари́и Де́вы и вочелове́чшася. Распя́таго же за ны при Понти́йстем Пила́те, и страда́вша, и погребе́нна. И воскре́сшаго в тре́тий день по Писа́нием. И возше́дшаго на Небеса́, и седя́ща одесну́ю Отца́. И па́ки гряду́щаго со сла́вою суди́ти живы́м и ме́ртвым, Его́же Ца́рствию не бу́дет конца́. И в Ду́ха Свята́го, Го́спода, Животворя́щаго, Иже от Отца́ исходя́щего, Иже со Отце́м и Сы́ном спокланя́ема и ссла́вима, глаго́лавшаго проро́ки. Во еди́ну Святу́ю, Собо́рную и Апо́стольскую Це́рковь. Испове́дуем еди́но креще́ние во оставле́ние грехо́в. Ча́ем воскресе́ния ме́ртвых, и жи́зни бу́дущаго ве́ка. Ами́нь.

Сия́ ве́ра апо́стольская, сия́ ве́ра оте́ческая, сия́ ве́ра правосла́вная, сия́ ве́ра вселе́нную утверди́.

Еще́ же Собо́ры святы́х оте́ц и их преда́ния и писа́ния, Боже́ственному Открове́нию согла́сная, прие́млем и утвержда́ем.

Всем же о Правосла́вии подвиза́вшимся словесы́, писа́нии, уче́нии, страда́нии и богоуго́дным житие́м, я́ко защи́тникам и посо́бникам о́наго, Христо́ва Це́рковь, ны́нешнее воспомина́ние творя́щи, восклица́ет:

Святе́йшим правосла́вным Патриа́рхом Константинопо́льским, Александри́йским, Антиохи́йским, Иерусали́мским и Всеросси́йским и про́чим Преосвяще́нным митрополи́том, архиепи́скопом и епи́скопом правосла́вным, ве́чная па́мять.

Певцы зде и далее поют: Ве́чная па́мять, трижды.

Святы́м равноапо́стольным царю́ Константи́ну и ма́тери его́ Еле́не, ве́чная па́мять.

Благове́рному равноапо́стольному вели́кому кня́зю Влади́миру и благове́рной вели́кой княги́не Ольге, ве́чная па́мять.

Пострада́вшим и убие́нным в разли́чных похо́дех за правосла́вную ве́ру и Оте́чество, вожде́м и во́ином, и всем правосла́вным христиа́ном, в и́стинней ве́ре и благоче́стии и в наде́жди воскресе́ния сконча́вшимся, ве́чная па́мять.

Правосла́вная Христо́ва Це́рковь, торже́ственно воспомина́ющи подвиза́вшихся во благоче́стии и сие́ всем свои́м христоимени́тым ча́дом к подража́нию представля́ющи, восхваля́ет по́двиги сих, и́же и ны́не, спаси́тельною ве́рою и доброде́телию приуготовля́юще себе́ к ве́чному блаже́нству, утвержда́ют Правосла́вие.

Затем диакон возглашает:

Вели́кому господи́ну и отцу́ на́шему (имярек) Святе́йшему Патриа́рху Моско́вскому и все́я Руси́, мно́гая ле́та.

Певцы здесь и далее поют: Мно́гая ле́та (трижды).

Святе́йшим правосла́вным Патриа́рхом Константинопо́льскому, Александри́йскому, Антиохи́йскому, Иерусали́мскому и про́чим Святе́йшим правосла́вным Предстоя́телем, мно́гая ле́та.

Господи́ну на́шему преосвяще́ннейшему (имярек), митрополи́ту (или: архиепи́скопу, или: епи́скопу, егоже есть область), мно́гая ле́та.

Преосвяще́нным правосла́вным митрополи́том, архиепи́скопом и епи́скопом и всему́ освяще́нному при́чту, мно́гая ле́та.

Богохрани́мей стране́ на́шей, власте́м и во́инству ея́, мно́гая ле́та.

Всем правосла́вным христиа́ном, пра́во содержа́щим спаси́тельную ве́ру и повину́ющимся Христо́вей Це́ркви, пода́ждь, Го́споди, мир, благоде́нствие, изоби́лие плодо́в земны́х и мно́гая ле́та.

Иерей читает молитву:

Свята́я Тро́ице, сих просла́ви и утверди́ да́же до конца́ в правове́рии, отвраща́ющия же ся святы́я и спаси́тельныя правосла́вныя ве́ры и Христо́вы Це́ркве обрати́ и сотвори́, да вси прии́дут в позна́ние ве́чныя Твоея́ и́стины, моли́твами Пресвяты́я Влады́чицы на́шея Богоро́дицы и Присноде́вы Мари́и и всех святы́х.

Певцы: Ами́нь.

Затем иерей произносит: Сла́ва Тебе́, Бо́гу, Благода́телю на́шему, во ве́ки веко́в.

Певцы: Ами́нь.

И поют песнь святого Амвросия Медиоланского:

Тебе́, Бо́га, хва́лим, / Тебе́ Го́спода испове́дуем, / Тебе́ Преве́чнаго Отца́ вся земля́ велича́ет; / Тебе́ вси Ангели, / Тебе́ Небеса́ и вся Си́лы, / Тебе́ Херуви́ми и Серафи́ми непреста́нными гла́сы взыва́ют: / Свят, Свят, Свят Госпо́дь Бог Савао́ф, / по́лны суть Небеса́ и земля́ вели́чества сла́вы Твоея́. / Тебе́ пресла́вный апо́стольский лик, / Тебе́ проро́ческое хвале́бное число́, / Тебе́ хва́лит пресве́тлое му́ченическое во́инство. / Тебе́ по всей вселе́нней испове́дует Свята́я Це́рковь, / Отца́ непостижи́маго вели́чества, / покланя́емаго Твоего́ и́стиннаго и Единоро́днаго Сы́на, / и Свята́го Уте́шителя Ду́ха. / Ты, Царю́ сла́вы, Христе́, / Ты Отца́ Присносу́щный Сын еси́. / Ты, ко избавле́нию прие́мля челове́ка, / не возгнуша́лся еси́ Деви́ческаго чре́ва. / Ты, одоле́в сме́рти жа́ло, / отве́рзл еси́ ве́рующим Ца́рство Небе́сное. / Ты одесну́ю Бо́га седи́ши во сла́ве Отчей, / Судия́ приити́ ве́ришися. / Тебе́ у́бо про́сим: / помози́ рабо́м Твои́м, / и́хже честно́ю Кро́вию искупи́л еси́. / Сподо́би со святы́ми Твои́ми в ве́чной сла́ве Твое́й ца́рствовати. / Спаси́ лю́ди Твоя́, Го́споди, / и благослови́ достоя́ние Твое́, / испра́ви я́, и вознеси́ их во ве́ки: / во вся дни благослови́м Тебе́, / и восхва́лим и́мя Твое́ во век, и во век ве́ка. / Сподо́би, Го́споди, в день сей без греха́ сохрани́тися нам. / Поми́луй нас, Го́споди, поми́луй нас, / бу́ди ми́лость Твоя́, Го́споди, на нас, / я́коже упова́хом на Тя. / На Тя, Го́споди, упова́хом, / да не постыди́мся во ве́ки. Ами́нь.

Во время пения весь освященный собор целует святые иконы на аналоях, и бывает отпуст.

В неделю вечера

Во светильничное на Го́споди воззва́х, поставим стихов 10, и глаголем стихиры умилительные Осмогласника, покаянны 4 и Триоди подобны господина Иосифа, глас 4: Подобен: Дал еси знамение:

Да́ждь ми́ умиле́ние, и злы́х отчужде́ние, / и соверше́нное исправле́ние, / в стра́сти теле́сней ны́не погруже́ному, / и отдале́ному от Тебе́ Бо́же Всецарю́, / и ниотку́дуже упова́ния иму́щу: / и спаси́ мя блу́днаго за мно́гую бла́гость, // Иису́се Всеси́льне, Спа́се ду́ш на́ших.

Моисе́й ди́вный, посто́м очи́щься, / ви́де Жела́емаго. / Сему́ у́бо поревнова́вши смире́нная душе́ моя́, / потщи́ся в де́нь воздержа́ния от злы́х очи́ститися, / я́ко да Го́спода даю́щаго тебе́ оставле́ние, / и очище́ние и избавле́ние, // у́зриши су́щаго Блага́го и Человеколюби́ваго.

И́ный Кир Феодора, гла́с 6: Подобен: Архангельски:

Посто́в ны́не двоеседми́чие све́тло начне́м, / соверша́юще де́нь от дне́ бра́тие, / колесни́цу о́гненну соде́лавше на́м, / я́коже Илия́ Фесви́тянин, / четы́ре вели́кия доброде́тели, / у́м возвы́сим безстра́стием, пло́ть вооружи́м чистото́ю, // теку́ще и побежда́юще врага́.

И мине́и 3. Сла́ва, и ны́не, Богоро́дичен. Вхо́д.

Свете Ти́хий святы́я сла́вы, Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподо́бными, Сы́не Бо́жий, живо́т дая́й: те́мже мир Тя сла́вит.

Проки́мен, гла́с 8: Да́л еси́ достоя́ние / боя́щимся Тебе́ Го́споди.

Сти́х 1: От коне́ц земли́ к тебе́ воззва́х.

Сти́х 2: Покры́юся в кро́ве кри́л твои́х.

Сти́х 3: Та́ко воспою́ и́мени твоему́ во ве́ки.

И паки: Да́л еси́ достоя́ние / боя́щимся Тебе́ Го́споди.

Подоба́ет ве́дати, я́ко сия́ два́ вели́кия проки́мены, е́же е́сть: Не отврати́ лица́ твоего́: и Да́л еси́ достоя́ние: Со стиха́ми и́х, еди́н по еди́ному пое́тся чрез ве́сь свя́ты́й по́ст: Начина́ем от неде́ли сы́рныя, до неде́ли пя́тыя поста́. И от Сподо́би Го́споди: Начина́ются покло́ны.

На стихо́вне, гла́с 8:

Прииди́те, очи́стим себе́ ми́лостынями / и щедро́тами убо́гих, / не трубя́ще, ни явля́юще на́ше благотворе́ние, / да не уве́сть шу́ица десни́цы де́ло, / да не расточи́т тщесла́вие пло́д ми́лостыни, / но в та́йне та́йная Ве́дущему воззове́м: // О́тче оста́ви прегреше́ния на́ша, я́ко Человеколю́бец.

Стих: К Тебе́ возведо́х о́чи мои́ Живу́щему на Небеси́. Се я́ко о́чи ра́б в руку́ госпо́дий свои́х, я́ко о́чи рабы́ни в руку́ госпожи́ своея́: та́ко о́чи на́ши ко Го́споду Бо́гу на́шему,/ до́ндеже уще́дрит ны.

И паки тойже: Прииди́те, очи́стим себе́ ми́лостынями:

Стих: Поми́луй нас, Го́споди, поми́луй нас, я́ко по мно́гу испо́лнихомся уничиже́ния: наипа́че напо́лнися душа́ на́ша поноше́ния гобзу́ющих:/ и уничиже́ния го́рдых.

Му́ченичен: Му́ченицы Госпо́дни, / вся́ко ме́сто освяща́ете, / и вся́к неду́г врачу́ете: / и ны́не моли́те, // изба́витися се́тей вра́жиих душа́м на́шим, мо́лимся.

Сла́ва, и ны́не, Богородичен: Небе́сная пою́т Тя́, обра́дованная Ма́ти Безневе́стная, / и мы́ славосло́вим неизсле́дованное Твое́ Рождество́, // Богоро́дице, моли́ спасти́ся душа́м на́шим.

И прочее последование, как обычно.

На повечерии

Поем канон святым пророком, егоже краегране́сие: Ли́к да пле́щет проро́ков бла́гото́чно. Феофа́ново, гла́с 5.

Пе́снь 1.

Ирмо́с: Коня и всадника в море Чермное, / сокрушаяй брани / мышцею высокою, / Христос истрясе, / Израиля же спасе, / победную песнь поюща.

Бла́года́ть мне́ да́ти Бо́же́ственнаго Ду́ха, честну́ю ва́шу па́мять пою́щу, всевино́внаго Христа́ умоли́те, и согреше́ний оставле́ние, я́ко проро́цы Бо́же́ственныя бла́года́ти.

Сосу́ды Богодухнове́нных слове́с согла́сныя, и зерца́ла Бо́же́ственнаго блиста́ния, явле́ние Бо́же́ственно прие́млющия, проро́ки вся́ Богому́дрыя воспои́м.

Глаго́лы зако́нныя на горе́ сина́йстей Моисе́й богови́дец от Бо́га прие́мь, лице́м просвети́ся Бо́говиде́ния, бла́года́тию зна́менуемь чу́дный.

Сла́ва: Ту́чами Богоразу́мия, мо́ре язы́к многобо́жия бла́года́тию о́блацы Бо́жии, с шу́мом разори́ша, единонача́льную си́лу Богому́дренно пропове́дающе.

И ныне, Богоро́дичен: Трубы́ Богогла́сныя, Ма́терь тя́ Бо́жию напосле́док веко́в ро́ждшую пречи́стая проро́цы веща́ют, научи́вшеся свы́ше Богоро́дице твои́м та́йнам.

Пе́снь 3.

Ирмо́с: Водрузивый на ничесомже землю повелением Твоим, / и повесивый неодержимо тяготеющую / на недвижимем, Христе, камени заповедей Твоих, / Церковь Твою утверди, Едине Блаже и Человеколюбче.

Цевни́цы Ду́хо́вныя, бряца́лом ударя́емы, проро́цы вси́, подо́бный гла́с твоего́ позна́ния Христе́, все́м Богоглася́ще, Боголюбе́зным воспева́ют, свы́ше богатя́ще сия́нием.

Ору́жия востаю́щая повеле́нием твои́м, проро́цы вси́ многомяте́жную ле́сть пресеца́ют Христе́, Бо́же́ственною твое́ю си́лою бла́гоче́стно оде́явшеся, и непостижи́мою держа́вою твое́ю.

Сла́ва: Бо́же́ственныя и мы́сленныя ча́ши ра́зума, проро́цы всю́ зе́млю упои́ша, прообража́юще я́ве твоего́ смотре́ния неудо́бное та́инство, и́ный и́нако тебе́ пропове́дающе.

И ныне, Богоро́дичен: Дре́вле повеле́нное Де́во та́инство, и пре́жде веко́в предразумева́емое, вся́ ве́дущим Богом, в после́днее вре́мя во чре́ве твое́м пренепоро́чная, коне́ц прие́мшее яви́ся.

Пе́снь 4.

Ирмо́с: Божественное Твое разумев истощание / прозорливо, Аввакум, Христе, со трепетом вопияше Тебе: / во Спасение людей Твоих / спасти помазанныя Твоя пришел еси.

Ду́хом проро́цы веща́юще, и́стины неле́стнии свети́льницы яви́стеся прему́дрии, просвеща́юще вся́ язы́ки жития́ све́тлостию.

Се́ ны́не сбытия́ зря́ще рече́нных от ва́с, проро́цы Бо́же́ственнии, сла́вим ва́ми пропове́даннаго, и де́лом прорече́ния испо́лньшаго.

Сла́ва: Прему́дростию Бо́же́ственнии просвеща́еми, язы́ков приведе́ние Бо́жиею бла́года́тию проразуме́сте, Изра́илево же паде́ние и все́х бла́ги́х запусте́ние.

И ныне, Богоро́дичен: Бо́га воплоще́нна зря́ще, на Бо́же́ственней стра́жи ста́вше, сего́ всебога́тии сподо́бистеся ви́дети, от горы́ де́выя приходя́ща.

Пе́снь 5.

Ирмо́с: Одеяйся Светом, яко ризою, / к Тебе утреннюю, и Тебе зову: / душу мою просвети омраченную, Христе, / яко Един Благоутробен.

У́тренева ду́х тво́й, к седя́щему на престо́ле превознесе́нне, иса́ие прему́дре, и с вы́шними ли́ки воспе́л еси́.

Язы́ки ду́хом дви́жуще свя́ти́и, сего́ словеса́ вселе́нней бла́гопостоя́нно пропове́дующе, Богоразу́мия зарю́ уясни́сте.

Сла́ва: я́коже жили́ща Бо́жия бы́вше, вы́ше естества́ соверша́юща, сего́ в себе́ име́сте: ему́же ны́не предстоя́ще, о на́с моли́теся.

И ныне, Богоро́дичен: у́м сво́й прему́дрый, и дре́вний сове́т ва́м проро́цы и́стины, Бо́г сказа́л е́сть, от Де́вы рожде́йся, я́ко еди́н милосе́рд.

Пе́снь 6.

Ирмо́с: Неистовствующееся бурею душетленною, / Владыко Христе, страстей море укроти, / и от тли возведи мя, яко Благоутробен.

Житие́ Бо́же́ственное, бла́гоче́стия сло́во и́стинное стяжа́вше, пропове́дницы бы́сте всеи́стиннии Бо́же́ственнаго воплоще́ния свя́ти́и.

Си́лу Бо́же́ственную иму́ще, царе́й неудержа́нное стремле́ние и звере́й уста́ загради́сте, из чре́ва ки́това це́лы спа́со́стеся.

Сла́ва: Из ложе́сн свя́ти́и ми́ру сия́юще всему́, доброде́тели учи́телие бы́сте, и насади́телие проро́цы вси́ пребога́тии.

И ныне, Богоро́дичен: Боголюби́вая иму́ще помышле́ния, рожде́ство́ твое́ проро́цы Влады́чице, провозвести́ша многообра́зными начерта́ньми и о́бразы чи́стая.

Седа́лен, гла́с 2, самогла́сен: Ли́к проро́ческий с моисе́ом и ааро́ном, весе́лием ра́дуется дне́сь, я́ко коне́ц проро́чества наводя́й: сия́ет Крест, и́мже на́с спа́сл еси́. те́х моли́твами Христе́ Бо́же поми́луй на́с.

Пе́снь 7.

Ирмо́с: Превозносимый отцев Господь / пламень угаси, отроки ороси, согласно поющия: / Боже, благословен еси.

Неизче́тная си́ла Госпо́дня веле́ния, в ро́ве львы́ обузда́, вопию́щу проро́ку: Бо́же бла́гослове́н еси́.

Тро́ицы равночи́сленнии честны́я су́ще, пла́мень угаси́ша всему́дрии о́троцы твои́, согла́сно пою́ще: Бо́же бла́гослове́н еси́.

Сла́ва: я́ко свети́ла сия́юще, доброде́тельными цве́ты зе́млю онебеси́вше, авраа́мстии о́трасли, проро́цы пою́ще: Бо́же бла́гослове́н еси́.

И ныне, Богоро́дичен: Зако́ны естества́ превозшла́ еси́ Влады́чице, ро́ждши Го́спода зако́ном облада́юща, ему́же вси́ пое́м: Бо́же бла́гослове́н еси́.

Пе́снь 8.

Ирмо́с: Тебе, Вседетелю, / в пещи отроцы, всемирный лик сплетше, пояху: / дела всякая, Господа пойте / и превозносите во вся веки.

Вну́трь сла́дости ра́йския су́ще, проро́цы Богоприя́тнии, ли́к соста́вльше, все́м ве́рою ва́с восхваля́ющим, изба́витися от бе́д, Христа́ умоли́те.

Пе́ние ве́рнии Богогла́сным все́м проро́ком принесе́м, ли́к испле́тше вси́, си́х словесы́ утверди́вшеся: да моли́твами и́х оправди́мся.

Сла́ва: Сосу́ди мы́сленнии бла́гоуха́ния вси́, проро́цы я́ве Ду́ху бы́сте, вся́ язы́ки к ра́зуму наставля́юще, и превознося́ще Христа́ во ве́ки.

И ныне, Богоро́дичен: от отца́ безнача́льную зарю́, Де́во родила́ еси́ пло́ти прия́тием: те́мже, ра́дуйся, непреста́нно тебе́ зове́м, и превозно́сим чи́стая во ве́ки.

Пе́снь 9.

Ирмо́с: Исаие, ликуй, / Дева име во чреве / и роди Сына Еммануила, / Бога же и Человека, / Восток имя Ему, / Его же величающе, / Деву ублажаем.

Единому́дренно прииди́те ны́не, проро́ки вся́ Бо́жия всече́стны́я, чуде́с соверши́тели преесте́ственных, ве́твь честну́ю, избра́ние иа́ковле, я́ко пропове́давшия Христа́ восхва́лим.

Ра́дости всеми́рныя провозве́стницы, пропове́дницы я́ве, и ра́зума сокро́вища: све́тлии Бо́же́ственнии прему́дрости бы́сте всеи́стинныя, уста́ чи́стая, язы́цы Ду́ха свя́та́го всечестни́и.

Сла́ва: я́ко проро́цы прему́дрии, все́х созда́теля и Бо́га я́ко си́льна зря́ще, и от него́ све́том освеща́еми, ва́шу па́мять бла́гоче́стно ве́рою чту́щих от бе́д спа́са́йте.

И ныне, Богоро́дичен: спа́се́ния хода́таица челове́ком была́ еси́ чи́стая, ро́ждши пло́тски соде́теля и Го́спода, тебе́ ра́ди все́м очище́ние велича́ющим тя́ Де́во подаю́щаго.

Стихи́ры проро́ком, гла́с 1: Подо́бен: Прехва́льнии:

Проро́цы пресла́внии, / вы́ царя́ обличи́сте, / лю́дем же де́рзостным сопроти́вистеся, / в Тро́ице Еди́наго Бо́га пропове́дающе, / и те́пле отгоня́юще от земли́ ле́сть многобо́жную: / и ны́не моли́теся, // дарова́ти душа́м на́шим ми́р и ве́лию ми́лость.

Проро́цы пресла́внии, / вы́ благоче́стно заблужда́юще в пусты́нях и гора́х, / и озлобля́еми в гла́де и жа́жде, / я́ко Бо́жии уго́дницы, / со Христо́м на Небесе́х водворя́етеся: / и ны́не моли́теся, // дарова́ти душа́м на́шим ми́р и ве́лию ми́лость.

Проро́цы прехва́льнии, / вы́ терпели́вно претре́ни, / ка́мением же побива́еми, и умерщвля́еми ме́чным усече́нием, / благоче́стия ра́ди све́тли страда́ньми бы́сте: / и ны́не моли́теся, // дарова́ти душа́м на́шим ми́р и ве́лию ми́лость.

Сла́ва, и ны́не, глас то́йже:

Вои́стинну па́че ума́ чу́дная, Богоневе́сто, / вели́чия Рождества́ Твоего́, / я́же пропове́даша проро́цы вси́ всепресла́вное зача́тие, / и Рождество́ Всепе́тая, // недомы́сленное и несказа́нное, и́мже ми́р спасе́ся.

Службы второй седмицы Великого поста

Служба в понедельник второй седмицы святого Великого поста

Последование Утрени в понедельник второй седмицы

Тро́ичны гла́са.

По 1-м стихосло́вии седа́льны умили́тельныя Oсмогла́сника: и Богоро́дичен.

По 2-м же стихосло́вии седа́лен, гла́с 4. Подо́бен: Удиви́ся Ио́сиф:

Преступле́ния плодо́м умерщвле́на душе́ю оживотвори́ Христе́ посто́м и́стинным и покая́нием, молю́ся я́ко ще́др: и да́ждь ми́ в путе́х при́сно ходи́ти пра́вых и до́брых, честны́х твои́х за́поведей, я́ко да Боже́ственныя сла́вы Твоея́ улучи́в, со все́ми лю́бящими Тя́ славосло́влю Твою́ о все́х Иису́се бла́гость.

Сла́ва, то́йже.

И ны́не, Богоро́дичен. Подо́бен:

Треволне́ньми страсте́й безсо́вестный а́з обурева́емь Чи́стая, призыва́ю Тя́ те́пле, не пре́зри мя́ окая́ннаго поги́бнути, бе́здну ми́лости ро́ждшая: ра́зве бо Тебе́ наде́жды не стяжа́х. Да не у́бо враго́м пора́дование и сме́х упова́яй на Тя́ явлю́ся: и́бо мо́жеши ели́ка и хо́щеши, я́ко Ма́ти су́щи все́х Бо́га.

По 3-м стихосло́вии седа́лен, гла́с 6. Подо́бен: Го́споди поми́луй:

Го́споди напра́ви ны́ по́ст повторя́ющыя, освяще́ние на́м осия́й и просвеще́ние оправда́ний Твои́х: и сподо́би на́с приноси́ти Тебе́ благоприя́тну моли́тву, коле́на приклоня́ющих. Ты́ бо еси́ Оте́ц на́ш, и мы́ сы́нове Твои́, и Тя́ со стра́хом пое́м, и и́мя Твое́ призыва́ем.

Сла́ва, то́йже.

И ны́не, Богоро́дичен: Нача́ло спасе́ния Гаврии́лово провеща́ние к Де́ве бы́сть. Слы́ша бо, е́же ра́дуйся, не отбеже́ целова́ния, не усумне́ся я́ко Са́рра в се́ни, но си́це глаго́лаше: се́ раба́ Госпо́дня, бу́ди Мне́ по глаго́лу твоему́.

Кано́н мине́и, и трипе́снец господи́на Ио́сифа. И стихосло́вятся пе́сни. Гла́с 4.

Пе́снь 1.

Ирмо́с: Триста́ты кре́пкия, Рожде́йся от Де́вы, безстра́стия во глубине́ души́ трича́стное потопи́, молю́ся, да Тебе́, я́ко в тимпа́не, во умерщвле́нии телесе́ побе́дное воспою́ пе́ние.

Еди́не благи́й, исто́чниче ми́лости, А́гнче Бо́жий, взе́мляй я́ко Бо́г ми́ра согреше́ния, спаси́ мя́ грехо́в треволне́нием погружа́ема, к приста́нищу покая́ния наставля́я мя́.

По́ст чи́стый, удале́ние греха́, отчужде́ние страсте́й, любо́вь к Бо́гу, моли́твы прилежа́ние, сле́зы со умиле́нием, и о убо́гих попече́ние, Христо́с в писа́ниих завеща́.

Уя́звлена душе́ю, грехо́вным ору́жием, и ура́нена су́ща мно́гими злы́ми, Врачу́ ду́ш на́ших, исцели́ я́ко Благоде́тель, наложи́в мне́ лека́рства му́дрых за́поведей Твои́х Человеколю́бче.

Богоро́дичен: Нескве́рная Ски́ние, Пресвята́я Де́во, оскверне́ннаго мя́ лю́тых страсте́й наведе́ньми, исто́чником ми́лости Твоея́ очи́сти, и да́ждь ми́ умиле́ния ту́чы Влады́чице, греха́ глубину́ потребля́ющи.

И́ный, господи́на Фео́дора, гла́с 6.

Ирмо́с: Помо́щник и покрови́тель бы́сть мне́ во спасе́ние, се́й мо́й Бо́г, и просла́влю Его́, Бо́г отца́ моего́, и вознесу́ Его́: сла́вно бо просла́вися.

Я́ко попра́здничную ра́дость, и втору́ю седми́цу светотво́рных посто́в бра́тие прии́мше, любо́вию воспои́м Христа́, Боже́ственно веселя́щеся.

Умиле́ния вре́мя по́стное ны́не обре́тше, воспла́чим зе́льно и воздохне́м, и воздежи́м ру́це ко Еди́ному Изба́вителю: е́же спасти́ ду́шы на́шя.

Слава, Тро́ичен: Триипоста́сная Еди́нице, нача́льнейшая Госпоже́ все́х, совершеннонача́льная, пренача́льная, Сама́ на́с спаси́, О́тче, и Сы́не, и Ду́ше Пресвяты́й.

И ныне, Богоро́дичен: Кто́ роди́ Сы́на невсе́яна О́тчим зако́ном; Сего́ у́бо ражда́ет Оте́ц без ма́тере: пресла́вное чу́до, Ты́ бо родила́ еси́ чи́стая, Бо́га вку́пе и Челове́ка.

Сла́ва Тебе́ Бо́же на́ш, сла́ва Тебе́.

Я́ко понесу́ гне́в Тво́й Христе́ мо́й, егда́ на су́д прии́деши; ко́е же обре́т сло́во да́м та́мо, не соде́яв, ни сотвори́в Твою́ во́лю Христе́: те́мже пре́жде конца́ осла́би ми́.

Ирмо́с: Помо́щник и покрови́тель бы́сть мне́ во спасе́ние, се́й мо́й Бо́г, и просла́влю Его́, Бо́г отца́ моего́, и вознесу́ Его́: сла́вно бо просла́вися.

Пе́снь 8.

Ирмо́с: Изба́вителю все́х Всеси́льне, посреде́ пла́мене благоче́ствовавшия, снизше́д, ороси́л еси́ и научи́л еси́ пе́ти: вся́ дела́, благослови́те, по́йте Го́спода.

Мимоходя́ жития́ непостоя́нное, в разбо́йническия по́мыслы впадо́х, и уя́звлен возсмерде́хся: Врачу́ неду́гующих, да́ждь ми́ ру́ку, святы́х Твои́х все́х мольба́ми.

Лю́таго греха́ бу́ря мое́ помышле́ние смуща́ет, я́коже Петра́ спаси́ мя́ Иису́се, пою́ща: вся́ дела́ благослови́те, по́йте Го́спода.

Воздержа́нием стра́сти умертви́м, поще́нием ду́х впери́м к небеси́, и воззове́м умиле́нием се́рдца: согреши́хом Ти́ Бо́же, я́ко ще́дрый прости́.

Богоро́дичен: Во чре́во Твое́ всели́вся Вы́шний, небе́с ши́ршую Тя́ показа́, и предста́тельство необори́мое вопию́щих Де́во: вся́ дела́ благослови́те, по́йте Го́спода.

И́ный. Ирмо́с: Его́же во́инства Небе́сная сла́вят, и трепе́щут Херуви́ми и Серафи́ми, вся́ко дыха́ние и тва́рь, по́йте, благослови́те и превозноси́те во вся́ ве́ки.

Страсте́й мучи́тельством Го́споди, не порабоще́ну ду́шу мою́ покажи́: да свобо́дно творя́ во́лю Твою́ ра́дуюся, и сла́влю держа́ву Твою́ во ве́ки.

Иса́вово невоздержа́ние возненави́ждь душе́ моя́, и Иа́ковлим ревну́й до́брым дело́м, обольсти́ Велиа́ра воздержа́нием, обогати́ся Боже́ственными, и воспо́й во ве́ки.

Благослови́м Отца́, и Сы́на, и Свята́го Ду́ха, Го́спода.

Тро́ичен: Еди́наго Бо́га по существу́ почита́ю, Три́ Ипоста́си пою́ определи́тельно, и́ныя, но не и́накия. Поне́же Божество́ Еди́но, и Еди́на в Трие́х держа́ва: и́бо Оте́ц, Сы́н и Ду́х.

И ныне, Богоро́дичен: Из све́тлыя проше́д утро́бы Твоея́, я́ко Жени́х от черто́га, возсия́ Христо́с, све́т су́щым во тьме́ вели́кий: и́бо Пра́вды Со́лнце облиста́в просвети́ чи́стая ми́р.

Сла́ва Тебе́ Бо́же на́ш, сла́ва Тебе́.

Во́ду пия́й никто́же обезу́мися, яви́ся же Но́е на́г вино́м иску́шься: се́мена же зло́бы Ло́т отсю́ду ражда́ет. Бе́гай о душе́ моя́ си́х подража́ния, Христа́ пою́щи.

Ирмо́с: Его́же во́инства Небе́сная сла́вят, и трепе́щут Херуви́ми и Серафи́ми, вся́ко дыха́ние и тва́рь, по́йте, благослови́те и превозноси́те во вся́ ве́ки.

Пе́снь 9.

Ирмо́с: Е́ва у́бо неду́гом преслуша́ния кля́тву всели́ла е́сть, Ты́ же, Де́во Богоро́дице, прозябе́нием чревоноше́ния ми́рови благослове́ние процвела́ еси́. Те́м Тя́ вси́ велича́ем.

Пости́мся от страсте́й гне́ва, наслади́мся любве́ нело́жныя, напита́им убо́гия хле́бом, боже́ственною пита́еми благода́тию, и слеза́ми сле́зы угаси́м бу́дущаго изрече́ния.

Окая́нная душе́ воздохни́, се́туй, покая́ния о́бразы покажи́, ны́не при две́рех де́нь, судя́й нелицеме́рно седи́т, кому́ждо отдава́я досто́йная соде́янных, я́коже пи́сано е́сть.

Не стяжа́х дея́ний благи́х, оскверни́х ри́зу, ю́же прия́х, боже́ственнаго креще́ния одея́ние: во тьме́ неве́дения хожду́: све́том мя́ лица́ Твоего́ Го́споди, отча́яна ны́не испра́ви.

Богоро́дичен: Мари́е Госпоже́ вся́ческих, вся́ким мя́ грехо́м порабоще́на, Ты́ свободи́ Де́во, Свободи́теля ду́ш на́ших поро́ждшая: ты́ бо па́че сло́ва родила́ еси́ Существи́тельную Бла́гость.

И́ный. Ирмо́с: Безсе́меннаго зача́тия Рождество́ несказа́нное, Ма́тере безму́жныя нетле́нен Пло́д: Бо́жие бо рожде́ние обновля́ет естества́. Те́мже Тя́ вси́ ро́ди, я́ко Богоневе́стную Ма́терь, правосла́вно велича́ем.

Ны́не злопостра́ждим я́ко во́ини Христо́вы: ели́ко бо ели́ко вре́мя мимохо́дит, венцы́ плету́тся подвиза́ющымся, я́же возда́ст Христо́с, егда́ прии́дет со сла́вою а́нгельскою суди́ти все́й земли́.

Ве́сь уязви́хся, ве́сь, Христе́ мо́й, острупи́хся, исцели́ моя́ гно́йныя я́звы, страстна́я угрызе́ния су́щая от греха́, да услы́шу, я́ко прокаже́нный, гла́с Тво́й святы́й: я́ко хощу́, очи́стися.

Слава, Тро́ичен: Еди́наго Единороди́телю, Единоро́днаго Сы́на О́тче: и Еди́не Еди́наго Све́те, Све́та сия́ние: и Еди́ный Еди́не Еди́наго Бо́га, Святы́й Ду́ше, Го́спода Госпо́дь вои́стинну сы́й: о Тро́ице Еди́нице Свята́я, спаси́ мя́ богосло́вяща Тя́.

И ныне, Богоро́дичен: Чу́до рождества́ твоего́ ужаса́ет мя́, всенепоро́чная, ка́ко зачина́еши безсе́менно непостижи́маго; рцы́, ка́ко де́вствуеши, ро́ждши я́ко Ма́ти; е́же па́че естества́ ве́рою прие́мь, рожде́нному поклони́ся, ели́ка хо́щет бо, и мо́жет.

Сла́ва Тебе́ Бо́же на́ш, сла́ва Тебе́.

По́ст Моисе́а Богови́дца соде́ла, Илию́ дре́вле пла́меннаго воза́тая, Па́вла же, душе́ моя́, стра́шнаго неботе́чника. Те́мже пости́мся от зло́б, и на высоту́ безстра́стия и мы́ восхи́тимся.

Ирмо́с: Безсе́меннаго зача́тия Рождество́ несказа́нное, Ма́тере безму́жныя нетле́нен Пло́д: Бо́жие бо рожде́ние обновля́ет естества́. Те́мже Тя́ вси́ ро́ди, я́ко Богоневе́стную Ма́терь, правосла́вно велича́ем.

Свети́лен гла́са.

На стихо́вне стихи́ра самогла́сна, гла́с 5:

Ди́вное ору́жие, моли́тва и по́ст: се́й Моисе́а законописа́теля показа́, и Илию́ в же́ртвах ревни́теля. В то́м пребыва́юще ве́рнии, Спа́су возопии́м: Тебе́ Еди́ному согреши́хом, поми́луй на́с (Дважды).

Му́ченичен: Благослове́нное во́инство Царя́ Небе́снаго: А́ще бо и земноро́днии бя́ху страстоте́рпцы, но А́нгельский са́н потща́шася дости́гнути, о телесе́х небре́гше, и страстьми́ безпло́тных удосто́ившеся че́сти: моли́твами и́х, Го́споди, спаси́ ду́шы на́шя.

Сла́ва, и ны́не, Богоро́дичен. Тебе́ мо́лимся, я́ко Бо́жии Ма́тери, благослове́нная, моли́ о спасе́нии ду́ш на́ших.

Последование Часов в понедельник второй седмицы

Час первый и Час девятый (без кафизмы). Час третий читается с кафизмой.

Час шестый

Прииди́те, поклони́мся: (трижды)

И псалмы 53, 54, 90.

Сла́ва и ны́не: Аллилу́иа: (Трижды). Го́споди, поми́луй (Трижды)

Сла́ва и ны́не:

И чтется кафисма.

По кафисме священник, став пред царскими дверьми, глаголет настоящий тропарь со стихи, во глас 2: И́же в шесты́й день же и час:

Тропа́рь проро́чества, глас 5:

Созда́вый наедине́ сердца́ на́ша, помяни́, я́ко пе́рсть есмы́, не осуди́ на́с в преиспо́дних земли́ безгре́шне.

Сла́ва и ны́не: и повторяем тойжде.

Проки́мен, псалом 21, глас 6: Боя́щиися Го́спода восхвали́те Его́.

Стих: Бо́же, Бо́же Мо́й, вонми́ Ми, вску́ю оста́вил Мя́ еси.

Проро́чества Иса́иина чте́ние (Ис. 4:1–6, 5:1–7).

Та́ко глаго́лет Госпо́дь. В де́нь о́ный возсия́ет Бо́г в сове́те со сла́вою на земли́, е́же вознести́ и просла́вити оста́нок Изра́иля. И бу́дет оста́нок в Сио́не, и оста́нок во Иерусали́ме, свя́ти нареку́тся вси́, напи́саннии в жи́знь во Иерусали́ме. Я́ко отмы́ет Госпо́дь скве́рну сыно́в и дще́рей сио́нских, и кро́вь иерусали́мску очи́стит от среды́ и́х ду́хом суда́, и ду́хом зно́я. И прии́дет Госпо́дь, и бу́дет все́ ме́сто горы́ Сио́ни, и вся́ я́же о́крест ея́ осени́т о́блак во дни́, и я́ко ды́ма и све́та о́гненна горя́ща в нощи́, все́ю сла́вою покры́ется: И бу́дет в се́нь от зно́я, и в покро́в и в сокрове́ние от же́стости и дождя́. Воспою́ ны́не возлю́бленному пе́снь, возлю́бленнаго Моего́ виногра́ду Моему́: виногра́д бы́сть возлю́бленному в ро́зе, на ме́сте ту́чне. И огражде́нием огради́х, и окопа́х, и насади́х ло́зу избра́нну, и созда́х сто́лп посреде́ его́, и предточи́лие ископа́х в не́м: и жда́х, да сотвори́т гро́здие, и сотвори́ те́рние, и ны́не живу́щии во Иерусали́ме, и челове́че Иу́дин, суди́те между́ Мно́ю и виногра́дом Мои́м. Что́ сотворю́ еще́ виногра́ду Моему́, и не сотвори́х ему́; зане́же жда́х, да сотвори́т гро́здие, сотвори́ же те́рние. Ны́не у́бо возвещу́ ва́м, что́ а́з сотворю́ виногра́ду Моему́: отиму́ огражде́ние его́, и бу́дет в разграбле́ние, и разорю́ сте́ну его́, и бу́дет в попра́ние. И оста́влю виногра́д Мо́й, и ктому́ не обре́жется, ниже́ покопа́ется, и взы́дет на не́м, я́коже на ляди́не, те́рние: и облако́м запове́м, е́же не одожди́ти на него́ дождя́. Виногра́д бо Го́спода Савао́фа, до́м Изра́илев е́сть, и челове́к Иу́дин, но́вый са́д возлю́бленный.

Проки́мен, псалом 22, глас 6: Же́зл Тво́й и па́лица Твоя́, та́ мя́ уте́шиста.

Стих: Госпо́дь пасе́т мя́, и ничто́же мя́ лиши́т.

И прочее последование.

Последование Вечерни в понедельник второй седмицы

Во свети́льничное по предначина́тельном псалме́, стихосло́вим кафи́сму: Ко Го́споду, внегда́ скорбе́ти ми́: На Го́споди воззва́х, поста́вим стихо́в 6: и пое́м стихи́ры подо́бны Трио́ди. Творе́ние господи́на Ио́сифа, гла́с 8.

Подо́бен: Что́ ва́с нарече́м:

Кому́ уподо́билася еси́ окая́нная, леня́щися, о душе́! И не творя́щи до́брая, но лю́бящи при́сно в злы́х пребыва́ние; су́д при две́рех, пока́йся, посто́м и моли́твою очи́стися, и Влады́це твоему́ возопи́й: согреши́х Ти́, прости́ я́ко Благоутро́бен, и исправле́ние мне́ да́руй.

Име́яй бла́гости пучи́ну, пучи́ны мои́х грехо́в лука́выя изсуши́ Христе́, я́ко безгре́шный Бо́г, и да́ждь се́рдцу моему́ умиле́ние, пото́ки беззако́ния оте́млющее: да пою́ и сла́влю Твое́ благоутро́бие неизрече́нное, долготерпели́ве Благоде́телю ду́ш на́ших.

И́на стихи́ра господи́на Фео́дора, гла́с то́йже.

Подо́бен: Во Еде́ме ра́й:

Приведы́й и ны́не на́с Бо́же, вре́мене обше́ствие всечестна́го поста́ соверши́ти, и дарова́вый на́м во свято́е по́прище вторы́я седми́цы вни́ти: Са́м сподо́би Го́споди, и к бу́дущему благотещи́, те́ло и ду́шу на́шу и благоде́тельствуя и укрепля́я: я́ко да дости́гнем соверши́вше тече́ние му́жески, в Госпо́дский де́нь Воскре́сния Твоего́, вси́ в ра́дости: и да венцы́ нося́ще, непреста́нно Тя́ похва́лим.

И мине́и 3. Сла́ва, и ны́не, богоро́дичен.

Проки́мен, псало́м 23, гла́с 1: Госпо́дь кре́пок и си́лен, госпо́дь си́лен в бра́ни.

Сти́х: Госпо́дня земля́, и исполне́ние ея́.

Бытия́ чте́ние (Быт.3:21–24, 4:1–7).

Сотвори́ Госпо́дь Бо́г Ада́му и жене́ его́ ри́зы ко́жаны, и облече́ и́х. И рече́ Бо́г: се́ Ада́м бы́сть я́ко еди́н от На́с, е́же разуме́ти до́брое и лука́вое, и ны́не да не когда́ простре́т ру́ку свою́, и во́змет от дре́ва жи́зни, и сне́ст, и жи́в бу́дет во ве́к. И изгна́ его́ Госпо́дь Бо́г из рая́ сла́дости, де́лати зе́млю: от нея́же взя́т бы́сть. И изри́не Ада́ма, и всели́ его́ пря́мо рая́ сла́дости: и приста́ви херуви́ма, и пла́менное ору́жие обраща́емое, храни́ти пу́ть дре́ва жи́зни. Ада́м же позна́ Е́ву жену́ свою́, и заче́нши роди́ Ка́ина. и рече́: стяжа́х челове́ка Бо́гом. И приложи́ роди́ти бра́та его́ А́веля и бы́сть А́вель па́стырь ове́ц: Ка́ин же бе́ де́лаяй зе́млю. И бы́сть по дне́х принесе́ Ка́ин от плодо́в земли́ же́ртву Бо́гу: И А́вель принесе́ и то́й от перворо́дных ове́ц свои́х, и от ту́ков и́х: и призре́ Бо́г на а́веля и на да́ры его́: На Ка́ина же и на же́ртвы его́ не вня́т, и опеча́лися ка́ин зело́, и испаде́ лице́ его́. И рече́ Госпо́дь Бо́г Ка́ину: вску́ю приско́рбен бы́л еси́; и вску́ю испаде́ лице́ твое́; Еда́ а́ще пра́во прине́сл еси́, пра́во же не раздели́л еси́, не согреши́л ли еси́; умо́лкни: к тебе́ обраще́ние его́, и ты́ те́м облада́еши.

Проки́мен, псало́м 24, гла́с 6: При́зри на мя́ и поми́луй мя́.

Сти́х: К Тебе́ Го́споди, воздвиго́х ду́шу мою́.

При́тчей чте́ние (Притч. 3:34–35, 4:1–22).

Госпо́дь го́рдым проти́вится, смире́нным же дае́т благода́ть. Сла́ву прему́дрии насле́дят, нечести́вии же вознесо́ша безче́стие. Послу́шайте де́ти наказа́ния о́тча, и внемли́те разуме́ти помышле́ние. Да́р бо благи́й да́рую ва́м: моего́ зако́на не оставля́йте. Сы́н бо бы́х и а́з отцу́ послушли́вый, и люби́мый пред лице́м ма́тере: И́же глаго́лаша, и учи́ша мя́: да утвержда́ется на́ше сло́во в твое́м се́рдце, храни́ за́поведи, не забыва́й. Стяжи́ прему́дрость, стяжи́ ра́зум: не забу́ди, ниже́ пре́зри рече́ния мои́х у́ст, ниже́ уклони́ся от глаго́л у́ст мои́х. Не оста́ви ея́, и и́мется тебе́: возжеле́й ея́, и соблюде́т тя́. Нача́ло прему́дрости, стяжа́ти прему́дрость, и во все́м стяжа́нии твое́м стяжи́ ра́зум. Огради́ ю́, и вознесе́т тя́: почти́ ю́, да тя́ объи́мет: Да да́ст главе́ твое́й вене́ц благода́тей, венце́м же сла́дости защити́т тя́. Слы́ши сы́не, и приими́ моя́ словеса́, и умно́жатся ле́та живота́ твоего́, да ти́ бу́дут мно́зи пути́ жития́. Путе́м бо прему́дрости учу́ тя, наставля́ю же тебе́ на тече́ния пра́вая: А́ще бо хо́диши, не за́пнутся стопы́ твоя́: а́ще ли тече́ши, не утруди́шися. Ими́ся моего́ наказа́ния, не оста́ви: но сохрани́ е́ себе́ жи́знь твою́: На пути́ нечести́вых не иди́, ниже́ возревну́й путе́м законопресту́пных. На не́мже а́ще ме́сте во́я соберу́т, не иди́ та́мо: уклони́ся же от ни́х, и измени́. Не у́снут бо, а́ще зла́ не сотворя́т: оти́мется со́н от ни́х, и не спя́т. Ти́и бо пита́ются пи́щею нече́стия, вино́м же законопресту́пным упива́ются. Путие́ же пра́ведных подо́бне све́ту све́тятся: предхо́дят, и просвеща́ют, до́ндеже испра́вится де́нь. Путие́ же нечести́вых те́мни: не ве́дят, ка́ко претыка́ются. Сы́не, мои́м глаго́лом внима́й, к мои́м же словесе́м прилага́й у́хо твое́. Да не оскуде́ют ти́ исто́чницы твои́, храни́ я́ в се́рдце твое́м: Живо́т бо су́ть все́м обрета́ющым я́, и все́й пло́ти и́х исцеле́ние.

На стихо́вне самогла́сен дне́, гла́с 3.

Духо́вным посто́м пости́мся, расто́ргнем вся́кое развраще́ние, оста́немся же и собла́знов греха́, отпу́стим и бра́тии до́лги, да и на́м оста́вятся прегреше́ния на́ша. та́ко бо возопи́ти возмо́жем: да испра́вится моли́тва на́ша, я́ко кади́ло пред Тобо́ю Го́споди. (Дважды)

Му́ченичен: Проро́цы и апо́столи Христо́вы, и му́ченицы, научи́ша пе́ти Тро́ицу Единосу́щную, и просвети́ша язы́ки заблу́ждшыя, и о́бщники а́нгелов сотвори́ша сы́ны челове́ческия.

Сла́ва, и ны́не, Богоро́дичен, гла́с то́йже: До конца́ убо́гих Твои́х не забу́ди Влады́чице: но Твои́ми моли́твами бу́дущаго на́с свободи́ преще́ния, и настоя́щаго вре́да, и гне́ва Госпо́дня исхити́ Богоро́дице, Твоя́ рабы́.

Ве́домо же да е́сть: Я́ко от сего́ понеде́льника вторы́я седми́цы поста́, выпева́ются на Повече́риях кано́ны, и́же в Мине́и, иму́щих прилучи́тися святы́х, от суббо́ты Ла́заревы до Неде́ли Фомины́, с кано́ны Богоро́дичными. Пре́жде пое́тся кано́н Богоро́дицы, и по не́м в Мине́и. По 3-й пе́сни конда́к и седа́лен в Мине́и. а по 6-й пе́сни седа́лен Богоро́дицы. Последи́ же кано́на стихи́ры в Мине́и.

Служба во вторник второй седмицы святого Великого поста

Последование Утрени во вторник второй седмицы

Тро́ичны гла́са.

По 1-м стихосло́вии седа́льны умили́тельныя Осмогла́сника, с Богоро́дичны.

По 2-м же стихосло́вии глаго́лем настоя́щыя седа́льны, гла́с 8:

Подо́бен: Воскре́сл еси́:

Стра́сти уздо́ю непоро́чнаго поста́ удержава́юще, у́м к честны́м Боговиде́нием ве́рою соверше́ннейшею впери́ти вси́ потщи́мся: я́ко да земну́ю жития́ сла́дость пре́зрим, и небе́сную получи́м жи́знь и Боже́ственное сия́ние.

Сла́ва, то́йже.

И ны́не, Богоро́дичен: В пучи́ну лю́тую впадо́х уны́ния, от мно́жества лука́вых и беззако́нных мои́х де́л, приидо́х в недоуме́ние и неча́янием ны́не содержи́мь е́смь. Влады́чице Богоро́дице, Ты́ мя́ спаси́, Ты́ помози́: гре́шников бо Ты́ еси́ умилостивле́ние, и очище́ние спаси́тельное.

По 3-м стихосло́вии седа́лен, гла́с 8.

Подо́бен: Па́стырская свире́ль:

Предложи́в та́йную по́ст трапе́зу, поуща́ет на́м бога́тно насы́титися: яди́м я́коже бра́шно присноживо́тныя да́ры Ду́ха: пии́м я́коже питие́, сле́з струи́ богото́чныя: и возвесели́вшеся, хвалу́ Бо́гу непреста́нно принесе́м.

Сла́ва, то́йже.

И ны́не, Богоро́дичен: От вся́каго преще́ния, и озлобле́ния челове́ческаго, спаси́ на́с Всесвята́я Де́во: тя́ бо и́мамы покро́в и предста́тельство прибега́ющии к Тебе́ Богома́ти, и к рожде́нному из Тебе́ Бо́гу на́шему: его́же моли́ изба́витися на́м от бе́д и скорбе́й.

Кано́н в мине́и и трипе́снец господи́на Ио́сифа. И стихосло́вится пе́снь псалти́ра. Гла́с 8.

Пе́снь 2.

Ирмо́с: Ви́дите ви́дите, я́ко А́з е́смь бо́г ва́ш, пре́жде ве́к рожде́нный от Отца́, и от Де́вы в после́дняя без му́жа заче́ншийся, и разруши́вый гре́х пра́отца Ада́ма, я́ко Человеколю́бец.

Воздохни́, прослези́ся душе́, обрати́ся, пока́йся: прибли́жися де́нь, при две́рех Судия́, ко отве́ту гото́вися, и возопи́й: согреши́х Ти́ Ще́дрый, Ми́лостиве, Благи́й, Ты́ мя́ уще́дри.

Не сы́тость греха́ душе́ моя́ возненави́ждь всегуби́тельную, наслади́ся сы́тостию поста́ приле́жно, спаси́тельныя за́поведи сне́дь сотвори́, наслажде́ние исхода́тайствующыя ве́чных бла́г, ве́рою.

А́нгели, си́лы, нача́ла, арха́нгели, госпо́дьства, престо́ли, вла́сти, херуви́ми и серафи́ми, Благода́вца и Бо́га моли́те, проще́ние долго́в и страсте́й премене́ние дарова́ти на́м.

Богоро́дичен: Еди́на ро́ждшая безнача́льное Сло́во Всенепоро́чная, из Тебе́ воплоще́ннаго непрело́жнаго, е́же бе́, пребы́вшая Де́вою по рождестве́ Безневе́стная, моли́ о все́х, изба́витися от тли́ жи́зни на́шей.

И́ный господи́на Фео́дора, гла́с то́йже.

Ирмо́с: Ви́дите, ви́дите, я́ко А́з е́смь Бо́г ва́ш, освяти́вый нача́ток ва́м прия́тен, от дне́й всего́ ле́та одеся́тствование, и сие́ да́в лю́дем Мои́м, во избавле́ние страсте́й, во спасе́ния нача́ло.

Уви́дехом, позна́хом, я́ко бла́го на́м в покая́ние вре́мя, е́же определи́л еси́: но в се́м приими́ Бо́же, моли́твы на́шя, и испра́ви пред Тобо́ю Ще́дре, я́ко кади́ло до́брое, я́ко же́ртву прия́тную.

Ужаса́юся и бою́ся, помышля́я, ели́ка согреши́х: ка́ко Тя́ усря́щу; ка́ко явлю́ся Тебе́ стра́шне; ка́ко же предста́ну неумы́тному Твоему́ суди́щу; те́мже пощади́ мя́ Ще́дре, в ча́с, егда́ и́маши суди́ти все́й земли́.

Слава, Тро́ичен: Пресоверше́нная Еди́нице, Пребоже́ственная, Триипоста́сная, нерожде́нне О́тче, и Сы́не Единоро́дне, Ду́ше от Отца́ исходя́й, Сы́ном же явля́яйся: Существо́ еди́но и Естество́, госпо́дьство, Ца́рство, спаси́ все́х на́с.

И ныне, Богоро́дичен: Неизглаголанное чудо твоего рождества, Мати Дево: како бо раждаеши, и чиста еси в томже; како Отроча раждаеши, и не веси искуса мужеска отнюдь; якоже весть паче естества от мене́ новоле́пно, Сло́во Бо́жие ро́ждшееся.

Сла́ва Тебе́ Бо́же на́ш, сла́ва Тебе́.

Ты́ ниневи́тяны пока́явшыяся и пости́вшыяся, от запреще́ннаго изве́л еси́ гне́ва: содо́мляны же огне́м поже́гл еси́ в пресыще́нии блудя́щыя: но изба́ви мя́ Христе́, преще́ния и́х.

Ирмо́с: Ви́дите, ви́дите, я́ко А́з е́смь Бо́г ва́ш, освяти́вый нача́ток ва́м прия́тен, от дне́й всего́ ле́та одеся́тствование, и сие́ да́в лю́дем Мои́м, во избавле́ние страсте́й, во спасе́ния нача́ло.

Пе́снь 8.

Ирмо́с: Богоглаго́ливии о́троцы в пещи́, со огне́м пла́мень попира́юще поя́ху: благослови́те дела́ Госпо́дня Го́спода.

Оправда́вый воздохну́вша мытаря́, уще́дривый блудни́цу от се́рдца слези́вшую, спаси́ уще́дри Спа́се, ду́шы пою́щих Тя́.

Плодоно́сим дея́ния доброде́тельная посто́м Го́сподеви, и вре́дных отдаля́ющеся помышле́ний, да боже́ственную сла́дость получи́м.

А́нгельстии ли́цы мо́лят Тя́, апо́стольстии собо́ри, и му́чеников чи́ни, Иису́се, лю́дем Твои́м проще́ние да́руй.

Богоро́дичен: Несеко́мую го́ру Де́ву, светоно́сный све́щник, благопрехо́дную ле́ствицу, Бо́жие вмести́лище ве́рнии ублажи́м.

И́ный. Ирмо́с: На горе́ святе́й просла́вльшася, и в купине́ огне́м Присноде́вы Моисе́ови та́йну я́вльшаго, Го́спода по́йте, и превозноси́те во вся́ ве́ки.

В наро́читый де́нь воздержа́ния, прииди́те вси́ востру́бим в пе́снех: и я́ко сла́достию боже́ственною учрежда́ющеся, пе́сньми пои́м Го́спода, и превозно́сим во вся́ ве́ки.

Кто́ снеда́ет челове́ка Бо́жия дре́вле; зве́рь ле́в, от ле́сти проро́чи преслуша́ния сне́ди прии́мша: блюди́ у́бо душе́ моя́, да тя́ не прельсти́т чревобе́сия зми́й.

Благослови́м Отца́, и Сы́на, и Свята́го Ду́ха, Го́спода.

Тро́ичен: Я́ко Еди́ницу Существо́м пою́ Тя, я́ко Тро́ицу Ли́цы Тя́ чту́, О́тче, и Сы́не, и Ду́ше Пресвяты́й, безнача́льную держа́ву Твоего́ Ца́рствия сла́влю во ве́ки.

И ныне, Богоро́дичен: Ты́ гора́ Бо́жия яви́лася еси́ Богоро́дице, в ню́же Христо́с всели́вся, Боже́ственныя хра́мы соде́ла пою́щыя: Го́спода по́йте, и превозноси́те во вся́ ве́ки.

Сла́ва Тебе́ Бо́же на́ш, сла́ва Тебе́.

По́ст я́ко храни́теля чистоты́ и ма́терь безстра́стия почита́юще, прииди́те лю́дие от любве́ целу́им, Го́спода пою́ще, и превознося́ще во вся́ ве́ки.

Хва́лим, благослови́м, покланя́емся Го́сподеви, пою́ще и превознося́ще во вся ве́ки.

Ирмо́с: На горе́ святе́й просла́вльшася, и в купине́ огне́м Присноде́вы Моисе́ови та́йну я́вльшаго, Го́спода по́йте, и превозноси́те во вся́ ве́ки.

Пе́снь 9.

Ирмо́с: Проявле́нное на горе́ законополо́жнику во огни́ и купине́, Рождество́ Присноде́вы, в на́ше ве́рных спасе́ние, пе́сньми немо́лчными велича́ем.

До́брый по́ст утучня́ющий се́рдце, кла́с зре́лый доброде́телей боже́ственно прозяба́ет: его́же возлю́бим, во святы́х дне́х освяще́ние прие́млюще.

Во гресе́х мно́гих оскверне́на, уя́звена зря́ и осужде́на, Ми́лостиве, Твое́ю ми́лостию уще́дрив, спаси́ мя́ моли́твами святы́х Твои́х.

Увы́ всеокая́нная душе́, ка́ко отвеща́еши; ки́й стра́х тя́ прии́мет Судии́ седя́щу, тьма́м предстоя́щым а́нгелов; потщи́ся у́бо, пре́жде конца́ пока́йся.

Богоро́дичен: Ца́рскую колесни́цу, све́тлый о́блак, го́ру ту́чную, го́ру усыре́нную, браконеиску́сная мо́лим Тя́ Де́во, исцели́ стра́сти ду́ш на́ших.

Иный. Ирмо́с то́йже.

И́стинным посто́м пости́мся Го́сподеви, я́ко бра́шен воздержа́щеся, язы́ка, я́рости, и лжи́, и вся́кия ины́я стра́сти очужди́мся, да чи́сте Па́сху у́зрим.

Ты́ Саму́ила процвети́л еси́ пло́д по́сте: ты́ воспита́л еси́ Сампсо́на вели́каго хра́бра, ты́ соверша́еши свяще́нники и проро́ки: ты́ на́с освяти́ по́сте честны́й.

Сла́ва, Тро́ичен: Трисве́тлое Го́споди, твоего́ единонача́лия, све́тлыми сия́ньми во у́м на́ш облиста́й от пре́лести многообра́зныя обраща́тися на́м к соедини́тельному обоже́нию.

И ныне, Богоро́дичен: Ты́ еси́ Богоро́дице ору́жие на́ше, и стена́, Ты́ еси́ заступле́ние, к Тебе́ притека́ющих. Тя́ и ны́не в моли́тву дви́жем, да изба́вимся враго́в на́ших.

Сла́ва Тебе́ Бо́же на́ш, сла́ва Тебе́.

Иму́ще Ду́ха Свята́го, поста́ гости́теля бога́тна, Того́ дарова́ний насы́тимся, и бога́тно наслади́мся, Того́ воспева́юще я́ко Бо́га на́шего.

Ирмо́с: Проявле́нное на горе́ законополо́жнику во огни́ и купине́, Рождество́ Присноде́вы, в на́ше ве́рных спасе́ние, пе́сньми немо́лчными велича́ем.

Свети́лен гла́са.

На стихо́вне самогла́сен, гла́с 5:

Вску́ю уныва́ющи душе́ моя́, греху́ рабо́таеши; и вску́ю немощна́ су́щи, ко Врачу́ не притека́еши; се́ вре́мя благоприя́тное, се́ спасе́ния ны́не де́нь и́стинный: воста́ни, омы́й твое́ лице́ покая́ния слеза́ми, и еле́ем благотворе́ния свещу́ просвети́: я́ко да обря́щеши очище́ние от Христа́ Бо́га, и ве́лию ми́лость. (Два́жды).

Му́ченичен: Страстоте́рпцы Твои́ Го́споди, чи́ны а́нгельския подража́вше, я́ко безпло́тни, му́ки претерпе́ша, единомы́сленное упова́ние иму́ще обеща́нных благи́х наслажде́ние: те́х моли́твами Христе́ Бо́же на́ш, ми́р да́руй ми́рови Твоему́, и душа́м на́шым ве́лию ми́лость.

Сла́ва, и ны́не, Богоро́дичен: Блажи́м Тя́ Богоро́дице Де́во, и сла́вим Тя́ ве́рнии по до́лгу, гра́д непоколеби́мый, сте́ну необори́мую, тве́рдую предста́тельницу, и прибе́жище ду́ш на́ших.

Последование Часов во вторник второй седмицы

Час первый, Час третий и Час девятый читается с кафизмами.

Час шестый

Прииди́те, поклони́мся: (трижды)

И псалмы 53, 54, 90.

Сла́ва и ны́не: Аллилу́иа: (Трижды). Го́споди, поми́луй (Трижды)

Сла́ва и ны́не:

И чтется кафисма.

По кафисме священник, став пред царскими дверьми, глаголет настоящий тропарь со стихи, во глас 2: И́же в шесты́й день же и час:

Тропа́рь проро́чества, глас 6:

Досто́йно воспе́ти Тя́ не мо́жем, но про́сим моля́щеся: не погуби́ на́с со беззако́ньми на́шими, благопремени́телю Го́споди.

Сла́ва и ны́не: и повторяем тойжде.

Проки́мен, псалом 25, глас 4: Го́споди, возлюби́х благоле́пие до́му Твоего́, и ме́сто селе́ния сла́вы Твоея.

Стих: Суди́ ми Го́споди, я́ко а́з незло́бою мое́ю ходи́х.

Проро́чества Иса́иина чте́ние (Ис. 5:7–16).

Та́ко глаго́лет Госпо́дь: виногра́д Го́спода Савао́фа до́м Изра́илев е́сть, и челове́к Иу́дин, но́вый са́д возлю́бленный: жда́х, да сотвори́т су́д, сотвори́ же беззако́ние и непра́вду, но во́пль. Го́ре совокупля́ющым до́м к до́му, и село́ к селу́ приближа́ющым, да бли́жнему оти́мут что́: еда́ вселите́ся еди́ни на земли́; услы́шашася бо во ушеса́х Го́спода Савао́фа сия́: а́ще бо бу́дут до́мове мно́зи, в запусте́ние бу́дут вели́ции и до́брии, и не бу́дут живу́щии в ни́х. Иде́же бо возъорю́т де́сять супру́г воло́в, сотвори́т корча́г еди́н, и се́яй артава́с ше́сть, сотвори́т ме́ры три́. Го́ре востаю́щым зау́тра, и сике́р гоня́щым, жду́щым ве́чера: вино́ бо сожже́т я́. С гу́сльми бо и певни́цами, и тимпа́ны, и свире́льми вино́ пию́т, на дела́ же Госпо́дня не взира́ют, и де́л руку́ его́ не помышля́ют. У́бо плене́ни бы́ша лю́дие Мои́, за е́же не ве́дети и́м Го́спода, и мно́жество бы́сть ме́ртвых гла́да ра́ди, и жа́жды водны́я. И разшири́ а́д ду́шу свою́, и разве́рзе уста́ своя́, е́же не преста́ти: и сни́дут сла́внии, и вели́цыи, и бога́тии, и губи́тели и́х, и веселя́йся в не́м. И смири́тся челове́к, и обезче́стится му́ж, и о́чи высокогля́дающии смиря́тся. И вознесе́тся Госпо́дь Савао́ф в суде́, и Бо́г Святы́й просла́вится в пра́вде.

Проки́мен, псалом 26, глас 3: Госпо́дь просвеще́ние мое́, и Спаси́тель мо́й, кого́ убою́ся.

Стих: Госпо́дь защи́титель живота́ моего́, от кого́ устрашу́ся.

И прочее последование.

Последование Вечерни во вторник второй седмицы

Стихи́ры господи́на Ио́сифа, гла́с 1:

Подо́бен: Прехва́льнии му́ченицы:

На Кресте́ распросте́рл еси́ Христе́, пречи́стеи ру́це Твои́, собира́я концы́. Те́мже зову́ Ти: расточе́нный у́м мо́й собери́, плене́нный, влеко́мый страстьми́, и страда́ний Твои́х о́бщника мя́ покажи́, воздержа́нием всего́ очище́на.

Де́ти обостри́в иногда́ по́ст, показа́ сильне́йшыя, я́коже пи́шется, огня́ паля́щаго. Смире́нная душе́ моя́ пости́ся, вжига́ющи в себе́ Влады́чнее возлюбле́ние, и́мже бу́дущия возмо́жеши избежа́ти гее́нны, и стра́сти попали́ти всепа́губныя.

И́на стихи́ра господи́на Фео́дора, гла́с 3:

Подо́бен: До́блии му́ченицы:

Вре́мя весе́лое поста́, те́мже чистоты́ светови́дныя, и любве́ чи́стыя, моли́твы светоза́рныя, и вся́кия ины́я доброде́тели насы́тившеся бога́тно, све́тло возопии́м: Кре́сте Христо́в всесвяты́й, возрасти́вый сла́дость жи́зни, все́х чи́стым се́рдцем тебе́ поклони́тися сподо́би на́с, очище́ние на́м дая́ и ве́лию ми́лость.

И мине́и три́.

Проки́мен, псало́м 27, гла́с 6: Спаси́ Го́споди лю́ди Твоя́, и благослови́ достоя́ние Твое́.

Сти́х: К Тебе́ Го́споди, воззову́ Бо́же мо́й.

Бытия́ чте́ние (Быт. 4:8–15).

Рече́ Ка́ин ко А́велю бра́ту своему́: по́йдем на по́ле. и бы́сть внегда́ бы́ти и́м на по́ли, воста́ Ка́ин на А́веля бра́та своего́, и уби́ его́. И рече́ Госпо́дь Бо́г ко Ка́ину: где́ е́сть А́вель бра́т тво́й; и рече́, не ве́м: еда́ стра́ж бра́ту моему́ е́смь а́з; И рече́ Госпо́дь: что́ сотвори́л еси́ сие́; гла́с кро́ве бра́та твоего́ вопие́т ко Мне́ от земли́. И ны́не про́клят ты́ на земли́, я́же разве́рзе уста́ своя́, прия́ти кро́вь бра́та твоего́ от руки́ твоея́. Егда́ де́лаеши зе́млю, и не приложи́т си́лы своея́ да́ти тебе́: стеня́й, и трясы́йся бу́деши на земли́. И рече́ Ка́ин ко Го́споду Бо́гу: вя́щшая вина́ моя́, е́же оста́витися ми́. А́ще изго́ниши мя́ дне́сь от лица́ земли́, и от лица́ Твоего́ скры́юся, и бу́ду стеня́ и трясы́йся на земли́, и бу́дет вся́к обрета́яй мя́, убие́т мя́. И рече́ ему́ Госпо́дь Бо́г: не та́ко, вся́к уби́вый Ка́ина, седми́жды отмсти́тся. и положи́ Госпо́дь Бо́г зна́мение на Ка́ине, е́же не уби́ти его́ вся́кому обрета́ющему его́.

Проки́мен, псало́м 28, гла́с 7: Госпо́дь кре́пость лю́дем Свои́м да́ст, Госпо́дь благослови́т лю́ди Своя́ ми́ром.

Сти́х: Принеси́те Го́сподеви сы́нове Бо́жии:

При́тчей чте́ние (Притч. 5:1–5).

Сы́не, мое́й прему́дрости внима́й, к мои́м же словесе́м прилага́й у́хо твое́. Да сохрани́ши мы́сль благу́ю: чу́вство же мои́х усте́н запове́дает тебе́. Не внима́й зле́й жене́: ме́д бо ка́плет от усте́н жены́ блудни́цы, я́же на вре́мя наслажда́ет тво́й горта́нь: Последи́ же горча́е же́лчи обря́щеши, и изъощре́ну па́че меча́ обою́ду остра́. Безу́мия бо но́зе низво́дят употребля́ющих ю́ со сме́ртию во а́д, стопы́ же ея́ не утвержда́ются: На пути́ бо живо́тныя не нахо́дит, заблужде́нна же тече́ния ея́ и неблагоразу́мна. Ны́не у́бо сы́не, послу́шай мене́, и не отринове́нна сотвори́ моя́ словеса́: Дале́че от нея́ сотвори́ пу́ть тво́й, и не прибли́жися к две́рем домо́в ея́: Да не преда́ст ины́м живота́ твоего́, и твоего́ жития́ не ми́лостивным. Да не насы́тятся ини́и твоея́ кре́пости, твои́ же труды́ в до́мы чужды́я вни́дут. И раска́ешися на после́док тво́й, егда́ истру́тся пло́ти те́ла твоего́, и рече́ши: Ка́ко возненави́дех наказа́ние, и от обличе́ний уклони́ся се́рдце мое́; Не послу́шах гла́са наказу́ющаго мя́, и ко уча́щему мя́ не прилага́х у́ха моего́: Вма́ле бе́х во вся́ком зле́ посреде́ це́ркве и со́нмища. Сы́не, пи́й во́ды от твои́х сосу́дов, и от твои́х кладенце́в исто́чника.

На стихо́вне самогла́сен дне́, глас 3.

Пло́тию распны́йся Го́споди, и с Собо́ю распны́й ве́тхаго на́шего челове́ка, копие́м же прободе́н в ре́бра, и человекогуби́теля спрободы́й зми́я, пригвозди́ к стра́ху Твоему́ пло́ти моя́, и любо́вию Твое́ю уязви́ мою́ ду́шу: да Твою́ созерца́я стра́сть, возде́ржно совершу́ поста́ определе́ние, не то́чию чре́во, но и други́я греха́ вхо́ды удержава́я: сокруше́ние же се́рдца, и ду́ха смире́ние пожру́ Тебе́, о преждебы́вших мои́х согреше́ниих, от ни́хже мя́ изба́ви Человеколю́бче. (Дважды)

Му́ченичен: Проро́цы, и апо́столи Христо́вы, и му́ченицы, научи́ша пе́ти Тро́ицу Единосу́щную, и просвети́ша язы́ки заблу́ждшыя, и о́бщники а́нгелов сотвори́ша сы́ны челове́ческия.

Сла́ва, и ны́не, крестобогоро́дичен. По́добен: Ве́лия му́ченик:

Ви́дящи из Тебе́ Ро́ждшагося Всенепоро́чная, ви́сяща на Дре́ве, рыда́ла еси́ вопию́щи: превозжеле́нное Мое́ Ча́до, где́ Твоя́ за́йде добро́та светоно́сная, я́же удобри́ челове́ческое естество́?

Служба в среду второй седмицы святого Великого поста

Последование Утрени в среду второй седмицы

Тро́ичны гла́са.

По 1-м стихосло́вии седа́льны Кре́стны Осмогла́сника.

По 2-м же стихосло́вии седа́льны настоя́щыя, гла́с 1:

Христе́, на Кресте́ просте́рся, умертви́лся еси́, умертви́вый врага́ и началозло́бнаго зми́я, оживи́в же угрызе́нием о́наго уме́ршыя. те́мже молю́ся: умерщвле́нную ду́шу мою́ Спа́се оживи́, в моли́тве и посте́ к Тебе́ взира́ющую.

Сла́ва, то́йже.

И ны́не, Крестобогоро́дичен. Подо́бен: Я́ко ви́де на кресте́ а́гница, тебе́ а́гнца ви́сяща христе́, посреде́ злоде́ев, вопия́ше слезя́щи, и го́рце рыда́ющи: ча́до любе́знейшее, что́ зри́мое чу́до; ма́ти пречи́стая, живо́т всеми́рный, сие́ предрекла́ еси́, позна́ется.

По 3-м стихосло́вии седа́лен, гла́с 3.

Подо́бен: Красоте́ де́вства:

Пе́сней трубо́ю востру́бим, де́нь наро́читый проходя́ще, воздержа́ния вре́мя, и воззове́м вопию́ще: сие́ жи́знь на́шу в ми́ре прорасти́, увяди́вшее невоздержа́ния стра́сть. Си́лою Креста́ Твоего́ Христе́ Сло́ве, в се́м рабы́ Твоя́ сохраня́й.

Сла́ва, то́йже.

И ны́не, Крестобогоро́дичен: Поно́сную Ще́дре сме́рть распя́тием во́лею претерпе́л еси́: Его́же ро́ждшая Тя́ Христе́ зря́щи, уязвля́шеся утро́бою, бию́щи бо ся ма́терски рыда́ше: Ея́же моли́твами, ра́ди благоутро́бия ми́лости Твоея́ уще́дри, и спаси́ ми́р взе́мляй гре́х ми́ра.

Кано́н мине́и, и настоя́щыя трипе́снцы по чи́ну и́х, и стихосло́вится пе́снь. Господи́на Ио́сифа. Гла́с 1.

Пе́снь 3.

Ирмос: Да утверди́тся се́рдце мое́ в во́ли Твое́й, Христе́ Бо́же, Иже над вода́ми не́бо пове́сивый, основа́л еси́ на вода́х зе́млю, Всеси́льне.

На Кресте́ дла́ни распросте́рл еси́, просте́ртыя дре́вле руки́ Ада́мовы к разу́мному са́ду, оте́мля гре́х, за милосе́рдие щедро́т, Сло́ве Бо́жий преблаги́й.

Утверди́ мое́ помышле́ние, коле́блемое за́вистию зми́я: страсте́й наведе́ния, Твое́ю стра́стию отжени́ пострада́вый, и безстра́стие ве́рным дарова́вый.

По́стная благода́ть возсия́, невоздержа́ния тьму́ отгоня́щая: се́ благоприя́тное вре́мя, и де́нь спаси́тельный, покая́ния пока́жем плоды́, и жи́ви бу́дем.

Богоро́дичен: Па́дающих исправле́ние, сласте́й стремни́ною па́дша мя́, и грехи́ лю́тыми впа́дша в про́пасти, воздви́гни Чи́стая, и к жи́зни наста́ви.

И́ный господи́на Фео́дора, гла́с 3.

Ирмо́с: Утверди́ Го́споди сердца́ на́ша, и просвети́ к Твоему́ песносло́вию, е́же сла́вити Тя́ Спа́се во ве́к ве́ка.

Утверди́ Го́споди сердца́ на́ша Твои́м Кресто́м, не уклоня́тися от Тебе́ в словеса́ лука́вая, и в дея́ния скве́рная.

Стра́сть Твою́ Влады́ко, не́бо и земля́ чу́вствующе, изменя́хуся я́ве, Царя́ все́х Тя́ показу́юще вои́стинну.

Сла́ва, Тро́ичен: Равноче́стная, безнача́льная Всесвята́я Тро́ице, животворя́щая и началосве́тлая Еди́нице, О́тче, и Сы́не, и Ду́ше, спаси́ мя́.

И ныне, Богоро́дичен: Богома́ти безму́жная, ражда́еши еди́на Бо́га, не истли́вши де́вства чистоту́, но пребыва́еши Чи́стая, я́коже была́ еси́ пре́жде рождества́.

Сла́ва Тебе́ Бо́же на́ш, сла́ва Тебе́.

Багря́ней ри́зе Твое́й, гво́здию и Кресту́, гу́бе же и копию́ Иису́се покланя́юся, и воспева́ю оживи́вшаго вся́.

Катава́сиа. Ирмо́с: Утверди́ Го́споди сердца́ на́ша, и просвети́ к Твоему́ песносло́вию, е́же сла́вити Тя́ Спа́се во ве́к ве́ка.

Пе́снь 8.

Ирмо́с: Песносло́вцы в пещи́ спа́сшаго де́ти, и громопла́менную прело́жшаго на ро́су, Христа́ Бо́га по́йте, и превозноси́те во вся́ ве́ки.

Со беззако́нными вмени́тися, за мно́жество ми́лости изво́ливый, моя́ грехи́ загла́ди, я́ко да ве́рою Тя́ сла́влю во вся́ ве́ки.

Грехо́в мои́х рукописа́ние Твои́м раздери́ копие́м, и се́рдца моего́ боле́зни уврачу́й Го́споди, уя́звленнаго стрела́ми зло́бы лука́вых де́монов.

Омраче́нное се́рдце мое́ грехо́м, избавле́нием Твои́м омы́й, исте́кшею из ре́бр кро́вию Христе́ мо́й, да Тя́ сла́влю во вся́ ве́ки.

Богоро́дичен: Невозде́ланно прозя́бшая небе́сный кла́с, пита́ющаго Боже́ственною си́лою вся́ческая Де́во, насы́ти а́лчущую смире́нную ду́шу мою́.

И́ный. Ирмо́с: В пла́мень ко отроко́м евре́йским снизше́дшаго, Бо́жиею си́лою, и я́вльшагося Го́спода, свяще́нницы благослови́те и превозноси́те во вся́ ве́ки

Ра́дуйся Кре́сте, и́мже позна́ся еди́ным мгнове́нием разбо́йник богосло́вец, взыва́яй: помяни́ мя́ Го́споди, во Ца́рствии Твое́м, его́же ча́сти о́бщники на́с покажи́.

Ты́ прободе́н пла́менное ору́жие отвраща́еши Христе́, и челове́ком отверза́еши па́ки ра́й: во́ньже входя́ще, Твоея́ безсме́ртныя жи́зни при́сно наслажда́емся.

Благослови́м Отца́, и Сы́на, и Свята́го Ду́ха, Го́спода.

Тро́ичен: Со Отце́м Сы́ну поклони́мся, и Ду́ху Свято́му во еди́ном Существе́, немо́лчно зову́ще бре́нными усты́: сла́ва в вы́шних Бо́гу в Тро́ице.

И ныне, Богоро́дичен: Отрокоражда́еши де́вствующи, еди́на Богоблагода́тная, та́инство вели́кое, стра́шное чу́до: Бо́га бо родила́ еси́ воплоще́нна, Спа́са ми́ра.

Сла́ва Тебе́ Бо́же на́ш, сла́ва Тебе́.

Кре́сте Христо́в упова́ние конце́в, преити́ на́м твои́м окормле́нием ти́хо, пучи́ну до́браго поста́ сподо́би, спаса́я от треволне́ния прегреше́ний.

Хва́лим, благослови́м, покланя́емся Го́сподеви, пою́ще и превознося́ще во вся ве́ки.

Ирмо́с: В пла́мень ко отроко́м евре́йским снизше́дшаго, Бо́жиею си́лою, и я́вльшагося Го́спода, свяще́нницы благослови́те и превозноси́те во вся́ ве́ки.

Пе́снь 9.

Ирмо́с: Живоприе́мный исто́чник приснотеку́щий, светоно́сный свети́льник благода́ти, хра́м одушевле́нный, се́нь пречи́стую, небесе́ и земли́ простра́ннейшую, Богородицу ве́рнии велича́ем.

Пости́вся Елиссе́й воскреси́ уме́рша о́трочища, я́коже е́сть пи́сано: и мы́ постя́щеся, плотска́я мудрова́ния умертви́ти ве́рнии потщи́мся, да жи́знь та́мо получи́м.

Увы́ мне́ душе́, стра́шное суди́лище, и Судиино́ стра́шное изрече́ние! потщи́ся пока́йся, Христу́ примири́ся, тебе́ ра́ди на Кресте́ пове́шенному, и изба́вльшему ве́рныя осужде́ния.

Покая́ния ми́ две́ри отве́рзи, страсте́й мои́х вхо́ды затвори́, разбо́йнику вхо́д ра́йский благовхо́ден показа́вый Христе́, Твои́м распя́тием, да сла́влю Твою́ бла́гость.

Богоро́дичен: Я́ко во глубину́ зло́бы отве́ржен е́смь, и помышле́ньми сопроти́вными обурева́юся, де́моном повину́яся, сластьми́ порабоще́н сы́й: помози́ ми́ Чи́стая Де́во Ма́ти, ко спасе́ния пути́ наставля́ющи мя́.

И́ный. Ирмо́с: На Сина́йстей горе́ ви́де Тя́ в купине́ Моисе́й, неопа́льно о́гнь Божества́ заче́ншую во чре́ве, Дании́л же Тя́ ви́де го́ру несеко́мую, же́зл прозя́бший, Иса́иа взыва́ше, от ко́рене Дави́дова.

Преда́лся еси́ во́лею, и приве́л еси́ Себе́ уби́йцам, суди́лищу предста́л еси́ бие́мь, от ру́к я́же созда́л еси́: ра́спят бы́л еси́ и пору́ган, прободе́н бы́л еси́ Го́споди, пострада́л еси́ пло́тию, вся́ претерпе́в ми́лостивно, да спасе́ши ны́.

А́нгельстии собо́ри вострепета́ша, ви́дяще Тя́ на Кресте́, свети́ла све́т скры́ша, и тряса́шеся земля́, колеба́хуся вся́ досажде́нием Твои́м Го́споди, Боже́ственными Твои́ми страстьми́ соде́лал еси́ на́м Бо́же спасе́ние.

Слава, Тро́ичен: Существо́м Еди́ница е́сть несеко́ма, Пребоже́ственная Тро́ице, соединя́ема Естество́м, дели́тся Ли́цы сво́йственно: несеко́ма бо сече́тся, еди́но су́щи трои́тся: Сия́ Оте́ц е́сть, Сы́н, и Ду́х Живы́й, соблюда́ющая все́.

И ныне, Богоро́дичен: Деторо́дную де́ву кто́ слы́ша, и ма́терь без му́жа; Мари́е соверша́еши чу́до: но скажи́ ми, ка́ко; не испыту́й глуби́н деторо́дия: сие́ всеи́стинно, па́че челове́ческаго ума́ постиже́ние.

Сла́ва Тебе́ Бо́же на́ш, сла́ва Тебе́.

Твое́ю я́звою вси́ исцели́хомся от страсте́й грехо́в: на Кресте́ бо взя́т бы́в, острупи́л еси́ началозло́бника врага́: но неосужде́нны на́с сподо́би, и Воскре́сние дости́гнути, соверши́вшыя по́стное вре́мя.

Ирмо́с: На Сина́йстей горе́ ви́де Тя́ в купине́ Моисе́й, неопа́льно о́гнь Божества́ заче́ншую во чре́ве, Дании́л же Тя́ ви́де го́ру несеко́мую, же́зл прозя́бший, Иса́иа взыва́ше, от ко́рене Дави́дова.

Свети́лен гла́са.

На стихо́вне самогла́сен, гла́с 7:

Кресто́м Твои́м Го́споди разруши́вый сме́рть, наве́дшуюся в ми́р дре́ва ра́ди сне́ди, ю́же отре́кл еси́ в раи́: са́м у́бо посто́м настоя́щим на́с изба́ви вся́кия сла́сти душетле́нныя, и сподо́би де́лати пребыва́ющее бра́шно в живо́т ве́чный: да получи́м венце́в нетле́нныя сла́дости, я́же угото́вал еси́ и́стинным по́стником, мо́лимся. (Два́жды)

Му́ченичен: Свети́ла яви́шася вселе́нныя, всехва́льнии страстоте́рпцы, Христу́ вопию́ще: Го́споди, сла́ва Тебе́.

Сла́ва, и ны́не, Крестобогоро́дичен. Подо́бен: Не ктому́ возбраня́еми:

На Дре́ве пригвожде́на Тя́ во́лею, я́ко ви́де Всенепоро́чная, рыда́ющи поя́ше держа́ву Твою́ Го́споди.

Последование Часов в среду второй седмицы

Час первый, Час третий и Час девятый читается с кафизмами.

Час шестый

Прииди́те, поклони́мся: (трижды)

И псалмы 53, 54, 90.

Сла́ва и ны́не: Аллилу́иа: (Трижды). Го́споди, поми́луй (Трижды)

Сла́ва и ны́не:

И чтется кафисма.

По кафисме священник, став пред царскими дверьми, глаголет настоящий тропарь со стихи, во глас 2: И́же в шесты́й день же и час:

Тропа́рь проро́чества, глас 6:

Вы́шний на небесе́х живы́й: созда́вый вся́кое дыха́ние, спаси́ ны Бо́же: на Тя́ бо упова́хом спа́се на́ш.

Сла́ва и ны́не: и повторяем тойжде.

Проки́мен, псалом 29, глас 5: К тебе́ Го́споди воззову́, и к Бо́гу моему́ помолю́ся.

Стих: Вознесу́ тя́ го́споди, я́ко подъя́л мя́ еси́.

Проро́чества Иса́иина чте́ние (Ис. 5:16–25).

Вознесе́тся Госпо́дь Савао́ф в суде́, и Бо́г Святы́й просла́вится в пра́вде: И упасу́тся расхище́ннии я́ко юнцы́, и пусты́ни плене́нных а́гнцы поядя́т. Го́ре привлача́ющым грехи́ я́ко у́жем до́лгим, и я́ко и́га ю́нична реме́нем беззако́ния своя́, Глаго́лющым: ско́ро да прибли́жатся, я́же сотвори́т, да ви́дим, и да прии́дет сове́т Свята́го Изра́илева, да разуме́ем. Го́ре глаго́лющым лука́вое до́брое, и до́брое лука́вое, полага́ющым тьму́ све́т, и све́т тьму́, полага́ющым го́рькое сла́дкое, и сла́дкое го́рькое. Го́ре, и́же му́дри в себе́ сами́х, и пред собо́ю разу́мни. Го́ре кре́пким ва́шым, вино́ пию́щым, и вельмо́жам растворя́ющым сике́р: Оправда́ющым нечести́ва даро́в ра́ди, и е́же е́сть пра́ведное пра́веднаго взе́млющым от него́. Сего́ ра́ди я́коже сгори́т тро́сть от у́глия о́гненнаго, и сожже́тся от пла́мене разгоре́вшагося, ко́рень и́х я́ко пе́рсть бу́дет, и цве́т и́х я́ко пра́х взы́дет: не восхоте́ша бо зако́на Го́спода Савао́фа, но сло́во Свята́го Изра́илева раздражи́ша. И возъяри́ся гне́вом Госпо́дь Савао́ф на лю́ди Своя́, и наложи́ ру́ку Свою́ на ни́х, и порази́ и́х: и раздражи́шася го́ры, и бы́ша тру́пи и́х я́ко гно́й посреде́ пути́. и во все́х си́х не отврати́ся я́рость Его́, но еще́ рука́ Его́ высока́.

Проки́мен, псалом 30, глас 6: На Тя́ Го́споди упова́х, да не постыжу́ся во ве́к.

Стих: Пра́вдою Твое́ю изба́ви мя́, и изми́ мя.

И прочее последование.

Последование Вечерни в среду второй седмицы

На Го́споди воззва́х, поста́вим стихо́в 10: и пое́м настоя́щий самогла́сен два́жды, и му́ченичен, и подо́бны 3.

Самогла́сен, гла́с 1:

Духо́вный, бра́тие, взе́мше по́ст, язы́ком не глаго́лите льсти́вная, ниже́ полага́йте претыка́ния бра́ту в собла́зн: но покая́нием просвети́вше души́ свещу́ слеза́ми, возопии́м Христу́ оста́ви на́м грехопаде́ния на́ша, я́ко Человеколю́бец. (Дважды)

Му́ченичен: Всехва́льнии му́ченицы, ва́с ни земля́ потаи́ла е́сть, но не́бо прия́т: отверзо́шася ва́м ра́йская врата́ и вну́трь бы́вше, дре́ва жи́зни наслажда́етеся, Христу́ моли́теся, дарова́тися душа́м на́шым ми́ру, и ве́лией ми́лости.

И́ны стихи́ры господи́на Ио́сифа, гла́с 3.

Подо́бен: Ве́лия Креста́:

Боже́ственных апо́стол Го́споди моле́ньми, по́стное вре́мя до́бре на́м соверши́ти, умиле́нием по́мысла сподо́би, я́ко Бла́г благоутро́бне, да спаса́еми Тя́ прославля́ем вси́.

Подо́бен: Вели́кое и стра́шное Твое́ Го́споди прише́ствие, в не́мже седя́ су́д пра́ведный сотвори́ши, да не у́бо осу́диши мя́ осужде́ннаго: но я́ко Бо́г пощади́ мя, апо́стол Твои́х благоприя́тными моли́твами.

И́на стихи́ра господи́на Фео́дора, гла́с 6.

Подо́бен: Всю́ отложи́вше:

Христо́вы апо́столи, земны́м свети́ла, сокро́вища миробога́тная, всему́драго ра́зума Бо́га на́шего: ва́с пою́щыя искуше́ний изба́вите святы́ми ва́шими моли́твами, и вре́мя на́м по́стное проводи́ти ю́ношески подаю́щи в ми́ре жи́знь на́шу: да благоуго́дно предвари́вше стра́сть Христо́ву, со дерзнове́нием прино́сим пе́ния Бо́гу на́шему.

И в мине́и 4.

Сла́ва, и ны́не, Богоро́дичен:

Проки́мен, псало́м 31, гла́с 6: Весели́теся о Го́споде, и ра́дуйтеся пра́веднии.

Сти́х: Блажени, ихже оставишася беззакония и ихже прикрышася греси.

Бытия́ чте́ние (Быт. 4:16–26).

Изы́де Ка́ин от лица́ Бо́жия, и всели́ся в зе́млю Наи́д, пря́мо Еде́му. И позна́ Ка́ин жену́ свою́, и заче́нши роди́ Ено́ха: и бе́ зи́ждяй гра́д, и именова́ гра́д во и́мя сы́на своего́, Ено́х. Роди́ся же Ено́ху Гаида́д, и Гаида́д роди́ Малелеи́ла: и Малелеи́л роди́ Мафуса́ла: Мафуса́л же роди́ Ламе́ха. И взя́ себе́ Ламе́х две́ жены́: и́мя еди́ной Ада́, и и́мя вторе́й Селла́. И роди́ Ада́ Иови́ла: се́й бя́ше оте́ц живу́щих в селе́ниих скотопита́телей. И и́мя бра́ту его́, иува́л: се́й бя́ше показа́вый певни́цу, и гу́сли. Селла́ же и та́я роди́ Фо́вела, се́й бя́ше млатоби́ец, кова́чь ме́ди и желе́за: сестра́ же Фо́велова, Ноема́. Рече́ же Ламе́х свои́м жена́м: Ада́ и Селла́, услы́шите гла́с мо́й жены́ Ламе́ховы, внуши́те моя́ словеса́: я́ко му́жа уби́х в я́зву мне́, и ю́ношу в стру́п мне́. Я́ко седми́цею отмсти́ся от Ка́ина, от Ламе́ха же се́дмьдесять седми́цею. Позна́ же Ада́м Е́ву жену́ свою́, и заче́нши роди́ сы́на, и именова́ и́мя ему́ Си́ф, глаго́лющи: воскреси́ бо ми́ Бо́г се́мя друго́е, вме́сто А́веля, его́же уби́ Ка́ин. И Си́фу бы́сть сы́н: именова́ же и́мя ему́ Ено́с, се́й упова́ призыва́ти и́мя Го́спода Бо́га.

Проки́мен, псало́м 32, гла́с 1: Бу́ди Го́споди ми́лость Твоя́ на на́с, я́коже упова́хом на Тя́.

Сти́х: Радуйтеся праведнии о Господе, правым подобает похвала.

При́тчей чте́ние (Притч. 5:5–23, 6:1–3).

Сы́не, пи́й во́ды от свои́х сосу́дов, и от твои́х кладенце́в исто́чника: Да преизлива́ются тебе́ во́ды от твоего́ исто́чника, во твои́ же пути́ да происхо́дят твоя́ во́ды. Да бу́дут тебе́ еди́ному име́ния, и да никто́же чу́ждь причасти́тся тебе́. Исто́чник твоея́ воды́ да бу́дет тебе́ тво́й, и весели́ся с жено́ю я́же от ю́ности твоея́. Еле́нь любве́, и жребя́ твои́х благода́тей да бесе́дует тебе́, твоя́ же да преды́дет тебе́, и да бу́дет с тобо́ю во вся́ко вре́мя: в дру́жбе бо сея́ спребыва́яй, умно́жен бу́деши. Не мно́г бу́ди к чужде́й, ниже́ объя́т бу́ди объя́тии не твоея́. Пред очи́ма бо су́ть Бо́жиима путие́ му́жа, вся́ же тече́ния его́ назира́ет. Законопреступле́ния му́жа уловля́ют: плени́цами же свои́х грехо́в ки́йждо затяза́ется. Се́й скончава́ется с ненака́занными: от мно́жества же своего́ жития́ изве́ржется, и погиба́ет за безу́мие. Сы́не, а́ще поручи́шися за твоего́ дру́га, преда́си твою́ ру́ку врагу́. Се́ть бо крепка́ му́жу свои́ устне́, и пленя́ется устна́ми свои́х у́ст. Твори́ сы́не, я́же а́з заповее́даю ти́, и спаса́йся.

И прочее последование Преждесвященных.

Служба в четверг второй седмицы святого Великого поста

Последование Утрени в четверг второй седмицы

Тро́ичны гла́са.

По 1-м стихосло́вии седа́льны апо́стольския Осмогла́сника, с Богоро́дичным.

По 2-м же стихосло́вии глаго́лем настоя́щыя седа́льны, гла́с 3.

Подо́бен: Красоте́ де́вства.

Христо́с лоза́ кра́сная, гро́здия ва́с принесе́, сла́дость спаси́тельную напая́ющыя земли́, апо́столи богоно́снии: те́мже мя́ изба́вите сласте́й пия́нства, молю́ся, струи́ умиле́ния души́ мое́й да́рующе в боже́ственнем поще́ния дни́: я́ко да спа́сся живо́т получу́.

Сла́ва, то́йже.

И ны́не, Богоро́дичен: Милосе́рдия Твоего́ бога́тство безме́рное, и могу́тства Твоего́ держа́ву непребори́мую прие́мля во у́м, притеко́х к кро́ву твоему́, ско́рбию содержи́мь, и лю́те недоумева́я, зову́ из глубины́ моего́ се́рдца со слеза́ми: Де́во Богоро́дице, помога́й ми́, еди́на ми́ру предста́тельство.

По 3-м стихосло́вии седа́лен, гла́с 6.

Подо́бен: Го́споди предстоя́ше:

Го́споди благоуве́тлив бу́ди на́м, в сие́ боже́ственное вре́мя, сле́зы точи́ти Тебе́ от се́рдца сподо́би всегда́, ко отмове́нию скве́рн душе́вных, и к прозябе́нию святы́х за́поведей: я́ко да си́це постя́щеся, досто́йно благоугоди́м Тебе́, и всечестну́ю Твою́ стра́сть все́м ви́дети благоизво́ли, моли́твами Твои́х мироспаси́тельных апо́стол, сла́ва Тебе́.

Сла́ва, то́йже.

И ны́не, Богоро́дичен: Милосе́рдия исто́чник Пречи́стая, Честна́я Де́во Ма́ти Богоро́дице, бога́тно на ны́ Чи́стая изле́й, и да́руй на́м согреше́ний оставле́ние: ты́ бо еси́ предста́тельство на́ше и Боже́ственный покро́в.

Кано́н Мине́и, и настоя́щий трипе́снец господи́на Ио́сифа. Гла́с 3.

Пе́снь 4.

Ирмо́с: Еда́ в река́х прогне́ваешися, Го́споди, еда́ в река́х я́рость Твоя́ или́ в мо́ри устремле́ние Твое́?

Пия́нство сласте́й душетле́нных угаси́вше, умиле́ния питие́м, поста́ ра́ди угобзи́мся.

Пости́ся душе́ невоздержа́ния сне́ди, наслади́ся до́брых виде́ньми, да вы́шнюю трапе́зу улучи́ши.

У́глие огня́ невеще́ственнаго су́ще, попали́те страсте́й мои́х вещество́, боже́ственнии апо́столи Спа́совы.

Богоро́дичен: Пло́ть Христу́ от Твоея́ взаи́м да́вшая, умертви́ пло́ти моея́ стра́сти, жизнороди́тельнице Чи́стая Де́во.

И́ный трипе́снец господи́на Фео́дора. Гла́с 6.

Ирмо́с: Услы́ша проро́к прише́ствие Твое́ Го́споди, и убоя́ся, я́ко хо́щеши от Де́вы роди́тися, и челове́ком яви́тися, и глаго́лаше: услы́шах слу́х тво́й и убоя́хся, сла́ва си́ле Твое́й Го́споди.

Двоенадеся́тице апо́столов, Пе́тре, Па́вле, Иа́кове и Иоа́нне, Андре́е, Варфоломе́е, Фили́ппе, Фомо́ и Матфе́е и Ма́кове, с Си́моном и Иу́дою, моли́твы сотвори́те Христу́, спасти́ся на́м.

Мре́жи уче́ний вве́ргше в мо́ре жития́ стра́нно, к трие́м сто́ и пятьдеся́т, та́йно язы́ки я́ко ры́бы пре́жде улови́сте, сия́ ко Го́споду приве́дше святи́и апо́столи.

Сла́ва, Тро́ичен: Сы́на от Отца́ и Ду́ха сла́влю, я́ко от со́лнца све́т, и лучу́. О́ваго у́бо рожде́ственне, зане́ и рожде́ние: о́ваго же происхо́дне, зане́ и происхожде́ние, собезнача́льную Боже́ственную Тро́ицу, покланя́емую от вся́кия тва́ри.

И ныне, Богоро́дичен: Де́во Младе́нца роди́вшая, и чистоту́ соблю́дшая, Чи́стая Ты́ яви́лася еси́, Бо́га ро́ждши и Челове́ка, еди́наго Того́ во обою́ зра́ку: чу́до Твое́ Де́во Ма́ти, ужаса́ет вся́кий слу́х и по́мысл.

Сла́ва Тебе́ Бо́же на́ш, сла́ва Тебе́.

Вы́ есте́ све́т ми́ру, я́коже ва́м рече́ Христо́с, сия́нием сло́ва: но моли́теся апо́столи, великоду́шно препроводи́ти на́м по́прище воздержа́ния, и поклони́тися Того́ Воскре́снию.

Ирмо́с: Услы́ша проро́к прише́ствие Твое́ Го́споди, и убоя́ся, я́ко хо́щеши от Де́вы роди́тися, и челове́ком яви́тися, и глаго́лаше: услы́шах слу́х тво́й и убоя́хся, сла́ва си́ле Твое́й Го́споди.

Пе́снь 8.

Ирмо́с: В пламень ко отроком еврейским снизшедшаго, Божиею силою, и явльшагося Господа, священницы благословите и превозносите во вся веки.

Умертви́вся мно́гими грехи́, ме́ртвую приношу́ ду́шу в житии́. те́мже мя́ уще́дрите живоно́сными моли́твами ва́шими богови́дцы, ученицы́ Спа́совы.

Объя́т бы́в греха́ мгло́ю, а́ду прибли́жихся отча́яния вои́стинну. те́мже мя́ просвети́те, со́лнца сла́вы та́йныя лучы́, су́ще богови́дцы.

От страсте́й воздержи́ся, и спаса́йся душе́ стра́стная: отложе́ние бо бра́шен, по́ст неприя́тный, пра́ве и́щущым, а́ще и прегреше́ний исправле́ние не бу́дет.

Богоро́дичен: Купину́ огне́м горя́щую, Моисе́й Тя́ предзря́ше, Де́во Богома́ти. Те́мже угаси́ мои́х страсте́й пе́щь, и огня́ гее́нны исхити́ и спаси́.

И́ный. Ирмо́с: Его́же во́инства небе́сная сла́вят, и трепе́щут херуви́ми и серафи́ми, вся́ко дыха́ние и тва́рь, по́йте, благослови́те, и превозноси́те во вся́ ве́ки.

Из Иа́кова я́ко дванадесятоколе́нное, апо́стол из Тебе́ друга́я двоенадеся́тица яви́ся Христе́ в ми́ре, е́юже отроди́ся вся́кий ве́рный в сло́ве, Тебе́ воспева́яй во ве́ки.

Мы́сленнаго фарао́на колесни́цы потопи́вше та́йне, я́ко в Чермне́м, лю́ди Госпо́дни к земли́ богове́дения изведо́сте пою́щыя, апо́столи, во ве́ки.

Благослови́м Отца́, и Сы́на, и Свята́го Ду́ха, Го́спода.

Еди́наго Бо́га по Существу́ чту́, три́ Ипоста́си пою́ определи́тельне, и́ныя, но не и́наковыя, поне́же Божество́ еди́но в трие́х Ли́цех: и́бо Оте́ц, и Сы́н, и Боже́ственный Ду́х.

И ныне, Богоро́дичен: Из светле́йшаго чре́ва Твоего́ проше́д, я́ко Жени́х из черто́га возсия́ Христо́с, све́т ве́лий су́щым во тьме́, и́бо пра́вды Со́лнце облиста́в, просвети́ Чи́стая ми́р.

Сла́ва Тебе́ Бо́же на́ш, сла́ва Тебе́.

Христо́вы таи́нницы и сопресто́льницы, приле́жно о на́с гре́шных всегда́ моля́щиися, и ны́не моли́те поще́ние все́ чи́сте преити́.

Хва́лим, благослови́м, покланя́емся Го́сподеви, пою́ще и превознося́ще во вся ве́ки.

Ирмо́с: Его́же во́инства небе́сная сла́вят, и трепе́щут херуви́ми и серафи́ми, вся́ко дыха́ние и тва́рь, по́йте, благослови́те, и превозноси́те во вся́ ве́ки.

Пе́снь 9.

Ирмо́с: На Синайстей горе, виде Тя в купине Моисей, неопально огнь Божества заченшую во чреве: Даниил же Тя виде гору несекомую: жезл прозябший, Исаиа взываше, от корене Давидова.

Ре́ки бы́вше апо́столи, исто́чника у́мнаго, и во́ду живу́ю благоисточи́вше се́рдцем чи́стым, моего́ греха́ струи́ изсуши́те моли́твами ва́шими, и ко спасе́ния путе́м наста́вите.

Грехо́вная обурева́ет бу́ря окая́нную мою́ ду́шу, десни́цу я́ко Петру́ мне́ простри́, Окорми́телю благи́й: да мя́ глубина́ не покры́ет отча́яния, сне́дь да не бу́ду ки́ту душетле́нному, Христе́ Многоми́лостиве.

Апо́стольский ли́к мо́лит Тя́ Иису́се Всецарю́, мо́лят Тя́ а́нгельстии чи́ни за мно́жество щедро́т, лю́дем Твои́м пода́ждь злы́х избавле́ние, жития́ исправле́ние, и Ца́рствия Твоего́ присвое́ние.

Богоро́дичен: Де́вство и рождество́ стеко́стася па́че естества́ на Тебе́, ковче́же честна́го освяще́ния, Ма́ти Де́во Чи́стая. Те́мже ве́рою вопию́ Ти: всего́ мя́ освяти́, всего́ изба́ви вся́каго де́йства страсте́й оскорбля́ющих мя́.

И́ный. Ирмо́с: Безсе́меннаго зача́тия Рождество́ несказа́нное, Ма́тере безму́жныя нетле́нен Пло́д: Бо́жие бо Рожде́ние обновля́ет естества́, те́мже Тя́ вси́ ро́ди, я́ко Богоневе́стную Ма́терь, правосла́вно велича́ем.

В ми́ре я́ко безпло́тнии, и во пло́ти я́ко а́нгели, сло́во еди́но в се́рдце нося́ще, привлеко́сте язы́ки во Христо́ву еди́ну ве́ру, прему́дрыя и вети́и я́ко юро́ди обличи́вше ра́зумом, всеблаже́ннии апо́столи.

Пе́тре, ве́ры ка́меню, и основа́ние: Па́вле пропове́дниче, и учи́телю язы́ков: сы́на Зеведе́ова, с про́чею осмери́цею Христу́ моли́теся приле́жно, благомо́щно преити́ на́м поще́ния по́прище.

Сла́ва: Еди́наго единороди́телю, единоро́днаго Сы́на О́тче, и еди́не еди́наго све́те, све́та сия́ние: и еди́ный еди́не еди́наго Бо́га, Святы́й Ду́ше, Го́спода Госпо́дь вои́стинну сы́й. О Тро́ице, Еди́нице Свята́я, спаси́ мя́ богосло́вяща Тя́.

И ны́не, богоро́дичен: Чу́до рождества́ Твоего́ удивля́ет мя́ Всенепоро́чная, ка́ко зачина́еши безсе́менно необыме́ннаго; рцы́, ка́ко де́вствуеши, ро́ждши я́ко Ма́ти; е́же па́че естества́ ве́рою прие́м, Рожде́нному поклони́ся: ели́ка хо́щет бо, и мо́жет.

Сла́ва Тебе́ Бо́же на́ш, сла́ва Тебе́.

Си́лою Ду́ха к царе́м и князе́м изше́дше, ника́коже убоя́вшеся, ни огня́, ни меча́, победи́сте вся́кую пре́лесть, и спаса́ете челове́ки, воево́ды Госпо́дни су́ще, всеблаже́ннии апо́столи.

Ирмо́с: Безсе́меннаго зача́тия Рождество́ несказа́нное, Ма́тере безму́жныя нетле́нен Пло́д: Бо́жие бо Рожде́ние обновля́ет естества́, те́мже Тя́ вси́ ро́ди, я́ко Богоневе́стную Ма́терь, правосла́вно велича́ем.

Свети́лен гла́са.

На стихо́вне самогла́сен. Гла́с 8:

Покая́ния вре́мя, и жи́зни ве́чныя хода́тай на́м е́сть по́стный по́двиг, а́ще простре́м ру́ки во благотворе́ние: ничесо́же бо та́ко спаса́ет ду́шу, я́коже подая́ние тре́бующым. ми́лостыня растворе́нная посто́м, от сме́рти избавля́ет челове́ка: сию́ целу́им, е́йже ничто́же ра́вно, дово́льна бо е́сть спасти́ ду́шы на́шя. (Дважды)

Му́ченичен: В броня́ ве́ры обо́лкшеся до́бре, и о́бразом кре́стным вооружи́вше себе́, во́ини благомо́щнии показа́стеся, мучи́телем му́жески проти́вистеся, и диа́волю пре́лесть потреби́сте, победи́теле бы́вше венце́в сподо́бистеся: моли́теся Христу́ о на́с, во е́же спасти́ся душа́м на́шым.

Сла́ва, и ны́не, Богоро́дичен, гла́с то́йже: А́з Де́во Свята́я Богоро́дице, к покро́ву Твоему́ прибега́ю, ве́м, я́ко обря́щу Тобо́ю спасе́ние: мо́жеши бо Чи́стая помощи́ ми.

Последование Часов в четверг второй седмицы

Час первый, Час третий и Час девятый читается с кафизмами.

Час шестый

Прииди́те, поклони́мся: (трижды)

И псалмы 53, 54, 90.

Сла́ва и ны́не: Аллилу́иа: (Трижды). Го́споди, поми́луй (Трижды)

Сла́ва и ны́не:

И чтется кафисма.

По кафисме священник, став пред царскими дверьми, глаголет настоящий тропарь со стихи, во глас 2: И́же в шесты́й день же и час:

Тропа́рь проро́чества, глас 1:

Па́дшыя возста́ви ны́, отвра́щшыяся обрати́ к Тебе́ Бо́же, я́ко Человеколю́бец, земны́я содержа́й концы́.

Сла́ва и ны́не: и повторяем тойжде.

Проки́мен, псалом 33, глас 6: Взыска́х Го́спода, и услы́ша мя́, и от все́х скорбе́й мои́х изба́ви мя.

Стих: Благословлю́ Го́спода на вся́кое вре́мя.

Проро́чества Иса́иина чте́ние (Ис. 6:1–12).

Бы́сть в ле́то, в не́же у́мре Ози́а ца́рь, ви́дех Го́спода седя́ща на престо́ле высо́це, и превознесе́нне, и испо́лнь до́м сла́вы Его́. И серафи́ми стоя́ху о́крест его́, ше́сть кри́л еди́ному, и ше́сть кри́л друго́му: и двема́ у́бо покрыва́ху ли́ца своя́, двема́ же покрыва́ху но́ги своя́, и двема́ лета́ху. И взыва́ху дру́г ко дру́гу, и глаго́лаху: Свя́т, Свя́т, Свя́т Госпо́дь Савао́ф: испо́лнь вся́ земля́ сла́вы его́. И взя́ся наддве́рие от гла́са, и́мже вопия́ху, и до́м напо́лнися ды́ма. И реко́х: о окая́нный а́з, я́ко умили́хся, я́ко челове́к сы́й, и не чи́сты устне́ имы́й, посреде́ люде́й нечи́стыя устне́ иму́щих а́з живу́: и царя́ го́спода савао́фа ви́дех очи́ма мои́ма. И по́слан бы́сть ко мне́ еди́н от серафи́мов, и в руце́ свое́й имя́ше у́гль горя́щь, его́же клеща́ми взя́т от олтаря́, И прикосну́ся устна́м мои́м, и рече́: се́ прикосну́ся сие́ устна́м твои́м, и оти́мет беззако́ния твоя́, и греда не когда́ у́зрят очи́ма, и уши́ма услы́шат, и се́рдцем уразуме́ют, и обратя́тся и исцелю́ я́. И реко́х: доко́ле Го́споди? и рече́: до́ндеже опусте́ют гра́ди, от е́же ненаселе́ным бы́ти, и до́мы, от е́же не бы́ти челове́ком, и земля́ оста́нется пуста́. И посе́м продолжи́т Бо́г челове́ки, и умно́жатся оста́вльшиися на земли́.

Проки́мен, псалом 34, глас 6: Воста́ни Го́споди, и вонми́ суду́ моему́.

Стих: Суди́ Го́споди оби́дящыя мя́.

И прочее последование.

Последование Вечерни в четверг второй седмицы

На Го́споди воззва́х, поста́вим стихо́в 6, и пое́м настоя́щыя подо́бны три́ трипе́снца, господи́на Ио́сифа. Гла́с 4.

Подо́бен: Да́л еси́ зна́мение:

В ре́бра прободе́н, и на Дре́ве пове́шен, жи́знь мне́ источи́л еси́, зло́бою зми́я, дре́ва снеде́нием умерщвле́нному. Те́мже сла́влю Тя́ Христе́, и молю́ благоутро́бие Твое́: страсте́м и воста́нию покло́нника мя́ покажи́, умиле́нием соверша́юща по́стное по́прище.

Боле́знь обра́вша от сада́, первосозда́ннаго от рая́ изгна́л еси́: пригвозди́вся же я́ко Челове́к Спа́се на Дре́ве, сего́ вво́диши. Те́мже Ти́ зову́ Изба́вителю: от боле́зней мои́х ны́не мя́ исхити́, посто́м очи́стив мя́, и покая́нием и слеза́ми, Иису́се Преблагии́й, Спа́се ду́ш на́ших.

И́на стихи́ра подо́бна, гла́с 5, господи́на Фео́дора:

Подобен: Го́споди, при Моисе́и:

Го́споди, животворя́щий Тво́й Кре́ст воспева́ем: се́й бо жи́знь в ми́ре процвете́, сме́рть умертви́в: его́же Тебе́ и ны́не в моли́тву приво́дим: во дне́х святы́х укрепи́ ны постя́щыяся, и да́руй на стра́сти кре́пость, и ми́ра побе́дное, за мно́жество ми́лости Человеколю́бче.

И Мине́и 3.

Сла́ва, и ны́не, Богоро́дичен.

Проки́мен, псало́м 35, гла́с 4: Го́споди, на небеси́ ми́лость Твоя́, и и́стина Твоя́ до о́блак.

Сти́х: Пра́вда Твоя́ я́ко го́ры Бо́жия: судьбы́ Твоя́ бе́здна мно́га.

Бытия́ чте́ние (Быт. 5:1–24).

Сия́ кни́га бытия́ челове́ча, во́ньже де́нь сотвори́ Бо́г Ада́ма: по о́бразу Бо́жию сотвори́ его́. Му́жа и жену́ сотвори́ и́х, и благослови́ и́х: и нарече́ и́мя ему́ ада́м, во́ньже де́нь сотвори́ и́х. Поживе́ же Ада́м ле́т две́сте три́десять, и роди́ сы́на по ви́ду своему́, и по о́бразу своему́: и нарече́ и́мя ему́ Си́ф. Бы́ша же дни́е Ада́мовы, я́же поживе́, по е́же роди́ти ему́ Си́фа, ле́т се́дмь со́т, и роди́ сы́ны и дще́ри. И бы́ша вси́ дни́е Ада́мовы, я́же поживе́, ле́т де́вять со́т и три́десять: и у́мре. Поживе́ же Си́ф ле́т две́сте пя́ть, и роди́ Ено́са: И поживе́ Си́ф, по е́же роди́ти ему́ Ено́са, ле́т се́дмь со́т и се́дмь, и роди́ сы́ны и дще́ри. И бы́ша вси́ дни́е Си́фовы, ле́т де́вять со́т и двана́десять: и у́мре. И поживе́ Ено́с ле́т сто́ де́вятьдесят, и роди́ Каина́на: И поживе́ Ено́с, по е́же роди́ти ему́ Каина́на, ле́т се́дмь со́т и пятьна́десять, и роди́ сы́ны и дще́ри. И бы́ша вси́ дни́е Ено́совы ле́т де́вять со́т и пя́ть: и у́мре. И поживе́ Каина́н ле́т сто́ се́дмьдесят, и роди́ Малелеи́ла. И поживе́ каина́н, по е́же роди́ти ему́ Малелеи́ла, ле́т се́дмь со́т и четы́редесять, и роди́ сы́ны и дще́ри. И бы́ша вси́ дни́е каина́новы, ле́т де́вять со́т и де́сять: и у́мре. И поживе́ Малелеи́л ле́т сто́ шестьдеся́т пя́ть, и роди́ Иа́реда. И поживе́ Малелеи́л, по е́же роди́ти ему́ Иа́реда, ле́т се́дмь со́т и три́десять, и роди́ сы́ны и дще́ри. И бы́ша вси́ дни́е малелеи́ловы, ле́т о́смь со́т и де́вятьдесят пя́ть: и у́мре. И поживе́ Иа́ред ле́т сто́ шестьдеся́т два́, и роди́ Ено́ха. И поживе́ Иа́ред, по е́же роди́ти ему́ Ено́ха, ле́т о́смь со́т, и роди́ сы́ны и дще́ри. И бы́ша вси́ дни́е Иа́редовы ле́т девятьсо́т и шестьдеся́т два́: и у́мре. И поживе́ Ено́х ле́т сто́ шестьдеся́т пя́ть, и роди́ Мафуса́ла. угоди́ же Ено́х Бо́гу, и поживе́ Ено́х, по е́же роди́ти ему́ Мафуса́ла, ле́т две́сте, и роди́ сы́ны и дще́ри. И бы́ша вси́ дни́е ено́ховы ле́т три́ста шестьдеся́т пя́ть. И угоди́ Ено́х Бо́гу, и не обрета́шеся, зане́ преложи́ его́ Бо́г.

Проки́мен, псало́м 36, гла́с 6: Потерпи́ Го́спода, и сохрани́ пу́ть его́.

Сти́х: Не ревну́й лука́внующым, ниже́ зави́ди творя́щым беззако́ние.

При́тчей чте́ние (Глава́ 6:3–20).

Твори́ сы́не, я́же а́з запове́дую ти́, и спаса́йся: и́деши бо в ру́це злы́х за твоего́ дру́га, бу́ди не ослабева́я: поощря́й же и твоего́ дру́га, его́же испоручи́л еси́. Не да́ждь сна́ твои́ма очи́ма, ниже́ да воздре́млеши твои́ма ве́ждома: Да спасе́шися а́ки се́рна от тене́т, и я́ко пти́ца от се́ти. Иди́ ко мра́вию, о лени́ве, и поревну́й, ви́дев пути́ его́, и бу́ди о́наго мудре́йший. О́н бо не су́щу ему́ земледе́льцу, ниже́ ну́дящаго его́ иму́щий, ниже́ под влады́кою сы́й, Гото́вит в жа́тву пи́щу, и мно́гое в ле́то твори́т угото́вание. или́ иди́ ко пчеле́, и уве́ждь, ко́ль де́лательница е́сть, де́лание же ко́ль честно́е твори́т: ея́же трудо́в ца́рие и прости́и во здра́вие употребля́ют, люби́ма же е́сть все́ми и сла́вна: а́ще си́лою и немощна́ су́щи, [но] прему́дростию почте́на произведе́ся. Доко́ле, о лени́ве, лежи́ши; когда́ же от сна́ воста́неши; Ма́ло у́бо спи́ши, ма́ло же седи́ши, ма́ло же дре́млеши, ма́ло же объе́млеши пе́рси рука́ма: Пото́м же на́йдет тебе́ а́ки зо́л пу́тник убо́жество: ску́дость же а́ки благи́й тече́ц. а́ще же не лени́в бу́деши, прии́дет я́ко исто́чник жа́тва твоя́, ску́дость же а́ки злы́й тече́ц [от тебе́] отбежи́т. Му́ж безу́мен и законопресту́пный хо́дит в пути́ не бла́ги: То́йже намиза́ет о́ком, и зна́мение дае́т ного́ю, учи́т же помава́нием пе́рстов. Развраще́нно же се́рдце куе́т зла́я: на вся́кое вре́мя таковы́й мяте́жы составля́ет гра́ду. Сего́ ра́ди внеза́пу прихо́дит ему́ поги́бель, разсече́ние и сокруше́ние неисце́льное. Я́ко ра́дуется о все́х, и́хже ненави́дит Бо́г: сокруша́ется же за нечистоту́ души́. О́ко досади́теля, язы́к непра́ведный, ру́це пролива́ющыя кро́вь пра́веднаго: И се́рдце кую́щее мы́сли злы́, и но́зе тща́щиися зло́ твори́ти, потребя́тся. Разжиза́ет лжи́ свиде́тель непра́веден, и насыла́ет суды́ посреде́ бра́тий. Сы́не, храни́ зако́ны отца́ твоего́, и не отри́ни наказа́ния ма́тере твоея́.

На стихо́вне самогла́сен дне́. Гла́с 5.

Не пости́вшеся по за́поведи созда́вшаго, от сада́ ра́зума первозда́ннии, сме́рть от преслуша́ния приплоди́ша, дре́ва же жи́зни и ра́йския сла́дости устрани́вшеся. те́мже пости́мся ве́рнии от пи́щей тле́нных, и страсте́й всегуби́тельных, да от боже́ственнаго креста́ жи́знь обы́мем, и со благоу́мным разбо́йником к нача́льному оте́честву возрати́мся, прие́млюще от христа́ бо́га ве́лию ми́лость. (Два́жды)

Му́ченичен: О земны́х все́х неради́вше, и на му́ки му́жески дерзну́вше, блаже́нных наде́жд не погреши́сте, но небе́сному ца́рствию насле́дницы бы́сте, всехва́льнии му́ченицы, иму́ще дерзнове́ние к человеколю́бцу бо́гу, ми́р ми́рови испроси́те, и душа́м на́шым ве́лию ми́лость.

Сла́ва, и ны́не, Крестобогоро́дичен.

Подо́бен: Ра́дуйся по́стником:

А́гнца своего́, а́гница иногда́ зря́щи к заколе́нию тща́щася, усе́рдно после́доваше, сия́ вопию́щи Ему́: ка́мо и́деши Ча́до мое́ сладча́йшее Христе́, чесо́ ра́ди ско́рое тече́ние сие́, Долготерпели́ве, тече́ши неле́ностно; Иису́се возжеле́ннейший безгре́шне, многоми́лостиве Го́споди, да́ждь Ми́ сло́во Рабе́ Твое́й, Сы́не Мо́й вселюбе́знейший, не пре́зри Мене́ Ще́дре молча́, Тя́ стра́нно ро́ждшую, Бо́же Всеще́дре, да́руяй ми́рови ве́лию ми́лость.

Служба в пятницу второй седмицы святого Великого поста

Последование Утрени в пятницу второй седмицы

Тро́ичны гла́са.

По 1-м стихосло́вии седа́льны Кре́стны Осмогла́сника, с Богоро́дичным.

По 2-м же стихосло́вии глаго́лем настоя́щыя седа́льны, гла́с 4.

Подо́бен: Ско́ро предвари́:

Поще́нием возвыша́ющеся от земноревни́тельных страсте́й вознесе́м Го́спода возне́сшагося на Кре́ст, и ми́р возвы́сившаго. Пии́м во чу́встве умиле́ния питие́, прии́мем де́нь во уме́ и ча́с, во́ньже ве́чному Судии́ предста́нем.

Сла́ва, то́йже.

И ныне, Крестобогоро́дичен. Подо́бен:

Безневе́стная Ма́ти Твоя́, я́ко ви́де на Кре́ст Тя́ возвыша́ема, рыда́ющи и пла́чущи сицева́я глаго́лаше: что́ но́вое и стра́нное сие́ Сы́не Мо́й чу́до? ка́ко тя́ беззако́нный наро́д ко кресту́ пригвожда́ет, все́х Тя́ жи́знь, све́та Моего́ сладча́йшаго?

По 3-м стихосло́вии седа́лен господи́на Фео́дора, гла́с 5.

Подо́бен: Сия́ет дне́сь:

Сия́ет Го́споди, благода́ть Креста́ Твоего́, всю́ вселе́нную облиста́ющая, кре́пость бесо́вскую потребля́ет, и поще́ния тече́ние ны́не благоукраша́ет: в не́мже укрепля́я, поми́луй на́с.

Сла́ва, то́йже.

И ныне, Крестобогоро́дичен, гла́с то́йже. Подо́бен: Собезнача́льное:

Вознесе́на на Дре́ве я́ко ви́де, ро́ждшая Тя́ Ма́ти кроме́ боле́зней, и рыда́ше с пла́чем, и взыва́ше: увы́ Мне́ сладча́йший Сы́не, уязвля́юся ны́не душе́ю, на Кресте́ зря́щи Тя́, посреде́ двою́ злоде́ю, а́ки злоде́я пригвожда́ема.

Кано́н Мине́и, и настоя́щыя трипе́снцы по чи́ну и́х, господи́на Ио́сифа. И стихосло́вится пе́снь. Гла́с 4.

Пе́снь 5.

Ирмо́с: Нечести́вии не у́зрят сла́вы Твое́й, Христе́, но мы́ Тя́, Единоро́дне, Оте́ческия сла́вы сия́ние Божества́, от но́щи у́тренююще, воспева́ем Тя́, Человеколю́бче.

Во́лею влады́ко возне́слся еси́ на Кре́ст, и низве́ргл еси́ врага́: те́мже во́лею низве́ржена мя́ похотьми́ в про́пасть, благоутро́бием Твои́м испра́ви.

Омраче́на мя́ страстьми́ безме́стными душе́ю, просвети́ Иису́се, омрачи́вый со́лнце на Кресте́ просте́рся, и просвети́вый вся́ вселе́нныя исполне́ния.

По́стную пучи́ну преплы́ти ти́хо сподо́би мя́ Христе́, утиша́я во́лны мы́сли моея́, и в приста́нища Воскре́сния окорми́.

Богоро́дичен: Чи́стую чисто́тствующим почти́м умо́м, добро́ту Иа́ковлю, Боже́ственными дея́ньми украша́ющеся, благоче́стно воспои́м, я́ко Ма́терь Бо́га на́шего.

И́ный трипе́снец господи́на Фео́дора, гла́с 5.

Ирмо́с: От но́щи покланя́ющыяся Тебе́ Христе́ поми́луй и ми́р да́руй: зане́ све́т повеле́ния Твоя́, бы́ша исцеле́ния рабо́м Твои́м Человеколю́бче.

Ты́ распе́нся тле́ния избавля́еши мя́, и прободе́н бы́в обезсме́ртствуеши мя́: сла́влю Твою́ неизрече́нную ми́лость, я́ко прише́л еси́ Христе́, да спасе́ши мя́.

На Кресте́ просте́р дла́ни Твоя́, мы́сленнаго Амали́ка уби́л еси́, лю́ди Твоя́ спаса́яй Го́споди. Сего́ ра́ди пое́м держа́ву Твою́.

Слава, Тро́ичен: В тре́х Ли́цах Божество́, еди́но нача́ло всепресу́щное, воспои́м Отца́ безнача́льнаго, и Сы́на, и Ду́ха Свята́го.

И ныне, Богоро́дичен: Его́же не́бо вмести́ти не можа́ше, Ты́ во чре́ве заче́нши родила́ еси́. О стра́ннаго и неизрече́ннаго чудесе́! Те́мже Тя́ вси́ пое́м пречи́стая.

Сла́ва Тебе́ Бо́же на́ш, сла́ва Тебе́.

Мене́ ра́ди претерпе́вый распя́тие, о́цет пи́вый, и реки́й: соверши́шася! соверши́ мое́ по́стное по́прище, удостоя́я мя́ ви́дети Твое́ воста́ние.

Ирмо́с: От но́щи покланя́ющыяся Тебе́ Христе́ поми́луй и ми́р да́руй: зане́ све́т повеле́ния Твоя́, бы́ша исцеле́ния рабо́м Твои́м Человеколю́бче.

Пе́снь 8.

Ирмо́с: О́троки благочести́выя в пещи́ Рождество́ Богоро́дичо спасло́ е́сть. Тогда́ у́бо образу́емое, ны́не же де́йствуемое, вселе́нную всю́ воздвиза́ет пе́ти Тебе́: Го́спода по́йте дела́ и превозноси́те Его́ во вся́ ве́ки.

На Кресте́ пригво́ждься за благоутро́бие, разбо́йнику ра́й отве́рзл еси́: ны́не же разбие́на мя́ де́монскою лю́тостию, и в души́ всепло́тную я́зву прии́мша уврачу́й, отверза́я ми́ две́ри покая́ния Твои́м человеколю́бием.

Посто́м просвети́вше пло́ть, ду́шу доброде́тельми утучни́м, убо́гия напита́им, бога́тство неистощи́мое на небесе́х купу́юще, и воззове́м: Го́спода по́йте дела́ и превозноси́те Его́ во ве́ки.

Стра́стию Твое́ю тва́рь поколеба́ся, на Кресте́ Тя́ ви́девше пригвожда́ема, Спа́се Преблаги́й. Те́мже молю́ Тя, прило́ги коле́блемый при́сно змии́ными, утверди́ у́м мо́й Ще́дре, на тве́рдем ка́мени Твои́х хоте́ний.

Богоро́дичен: Две́ре Бо́жия заключе́на, е́юже еди́н про́йде Госпо́дь, напра́ви мя́ к стезя́м Боже́ственным, и отве́рзи ми́ спасе́ния две́ри, Богоблагода́тная: к Тебе́ бо прибега́ю Де́во, еди́ней предста́тельнице ро́да челове́ческаго.

И́ный. Ирмо́с: Творца́ тва́ри, Его́же ужаса́ются а́нгели, по́йте лю́дие, и превозноси́те во вся́ ве́ки.

Дре́во всесвято́е, на не́мже Ты́ Христе́ мо́й распя́лся еси́, поя́ преблагословлю́ Тя́ во вся́ ве́ки.

На Голго́фе, беззако́ннии Тя́ Христе́, распе́нше уби́ша: но живе́ши, и спаса́еши на́с во ве́ки.

Благослови́м Отца́, и Сы́на, и Свята́го Ду́ха, Го́спода.

Тро́ичен: Странноле́пно разделя́ется Тро́ица, и пребыва́ет неразде́льна, я́ко Бо́г, Его́же превозно́сим во вся́ ве́ки.

И ныне, Богоро́дичен: Моли́тву сотвори́ о пою́щих Тя́ Пречи́стая, изба́витися вся́ких искуше́ний и бе́д.

Сла́ва Тебе́ Бо́же на́ш, сла́ва Тебе́.

Креста́ Твоего́ Го́споди, си́лою вжили́в мя́, сподо́би благоду́шно сконча́ти поста́ тече́ние.

Хва́лим, благослови́м, покланя́емся Го́сподеви, пою́ще и превознося́ще во вся ве́ки.

Ирмо́с: Творца́ тва́ри, Его́же ужаса́ются а́нгели, по́йте лю́дие, и превозноси́те во вся́ ве́ки.

Пе́снь 9.

Ирмо́с: Ка́мень нерукосе́чный, от несеко́мыя горы́, Тебе́, Де́во, краеуго́льный отсече́ся, Христо́с, совокупи́вый разстоя́щаяся естества́. Те́м, веселя́щеся, Тя́, Богоро́дице, велича́ем.

Ка́мень Тя́ отсече́нный прови́де проро́к, от горы́ Де́вы Спа́се, сокруши́вшаго ка́мение Твои́м распя́тием. Те́мже отягче́на мя́ нечу́вствия ка́мением, я́ко Всеще́дрый, свободи́.

Пости́ся от зло́бы душе́ моя́, Боже́ственною любо́вию наслажда́ющися, две́ри отве́рзи вся́ким благи́м ви́дом, загражда́ющи лука́вства вхо́д, воздержа́нием и моле́нием.

Мене́ осужде́наго спаси́, осуди́вый Кресто́м Твои́м Влады́ко Спа́се мо́й вражду́, и да не пока́жеши гее́нне пови́нна, оскверне́наго страстьми́, и грехми́ омраче́наго.

Богоро́дичен: Пощади́ мя́ Христе́, егда́ прии́деши суди́ти ми́ру со сла́вою, разреши́ мглу́ зло́б мои́х, мольба́ми Ро́ждшия Тя́, и насле́дника сотвори́ Небе́снаго Ца́рствия Твоего́.

И́ный. Ирмо́с: Иса́ие лику́й, Де́ва име́ во чре́ве и роди́ Сы́на Емману́ила, Бо́га же и Челове́ка, Восто́к и́мя Ему́: Его́же велича́юще, Де́ву ублажа́ем.

Па́ки ра́й отверза́еши еди́ною распе́нся, в не́мже причаща́яся жи́зни ра́дуюся, сме́рти избавля́яся ве́чныя преслуша́ния: те́мже человеколю́бче, я́ко бо́га моего́ велича́ю тя́.

Кля́твы орга́н, благослове́ния показа́ся печа́ть, тво́й животво́рный го́споди кре́ст, на не́мже тя́ взира́юще, оживля́емся уме́ршии пре́жде, и воспева́юще тя́, я́ко влады́ку велича́ем.

Слава, Тро́ичен: Еди́ну существо́м воспева́ю тя́ безнача́льная тро́ице честна́я, живонача́льная, несеко́мая еди́нице, о́тче нерожде́нный, и рожде́нный сло́ве и сы́не, ду́ше святы́й, спаси́ ны́ пою́щыя тя́.

И ныне, Богоро́дичен: Па́че ума́ Рождество́ Твое́ Богома́ти, без му́жа бо зача́тие в Тебе́, и де́вственно рожде́ние бы́сть, и́бо Бо́г е́сть рожде́йся: Его́же велича́юще, Тя́ Де́во ублажа́ем.

Сла́ва Тебе́ Бо́же на́ш, сла́ва Тебе́.

Кре́сте честны́й, кре́посте моя́ и прибе́жище, бу́ди ми́ просвеще́ние ны́не воздержа́тельно, веселя́ и очища́я мя́, избавля́я от искуше́ний: да прославля́я тебе́, Влады́ку велича́ю Христа́.

Ирмо́с: Иса́ие лику́й, Де́ва име́ во чре́ве и роди́ Сы́на Емману́ила, Бо́га же и Челове́ка, Восто́к и́мя Ему́: Его́же велича́юще, Де́ву ублажа́ем.

Свети́лен гла́са.

На стихо́вне самогла́сен, гла́с 8:

Страстоуби́йца по́ст настоя́щий, озло́бленныя от греха́ уврачева́ти обещава́ется: его́же я́ко богода́ннаго помо́щника почти́м, богопи́санныя скрижа́ли Моисе́ом прии́мше. Не предызбере́м сокруши́вшаго и́х невоздержа́нием: не бу́дем о́бщницы, и́хже телеса́ падо́ша в пусты́ни: не возсе́туим иуде́йски, но церко́вно просвети́мся: не фарисе́йски лицеме́руим, но ева́нгльски удобри́мся, хва́лящеся о Кресте́ Христа́, Изба́вителя ду́ш на́ших. (Дважды)

Му́ченичен: Что́ вы нарече́м святи́и; херуви́мы ли; я́ко на ва́с почи́л е́сть Христо́с. серафи́мы ли; я́ко непреста́нно просла́висте Его́. а́нгелы ли; те́ла бо отврати́стеся. си́лы ли; де́йствуете бо чудесы́. мно́гая ва́ша имена́, и бо́льшая дарова́ния: моли́те спасти́ся душа́м на́шым.

Сла́ва и ны́не, Крестобогоро́дичен, гла́с то́йже:

Что́ чу́дное и изя́щное? Де́ва Го́сподеви вопия́ше ма́терски: боле́зни, и́хже не име́х внегда́ роди́ти Тя́ Сы́не, о́стрии каса́ются се́рдца Моего́. Не терплю́ на Кресте́ пригвожде́на Тя́ зря́щи, све́те о́чию Мое́ю: потщи́ся у́бо воста́ни, я́ко да просла́влю с ми́ром ужа́сное смотре́ние Твое́.

Последование Часов в пятницу второй седмицы

Час первый и Час девятый (без кафизмы). Час третий читается с кафизмой.

Час шестый

Прииди́те, поклони́мся: (трижды)

И псалмы 53, 54, 90.

Сла́ва и ны́не: Аллилу́иа: (Трижды). Го́споди, поми́луй (Трижды)

Сла́ва и ны́не:

И чтется кафисма.

По кафисме священник, став пред царскими дверьми, глаголет настоящий тропарь со стихи, во глас 2: И́же в шесты́й день же и час:

Тропа́рь проро́чества, глас 1:

В нощи́ и во дни́ припа́даем Тебе́ Го́споди, пода́ти оставле́ние грехо́в душа́м на́шым, да в ми́ре поклони́мся Тебе́, и славосло́вим человеколю́бче.

Сла́ва и ны́не: и повторяем тойжде.

Проки́мен, псалом 37, глас 4: Го́споди, да не я́ростию Твое́ю обличи́ши мене́, ниже́ гне́вом Твои́м нака́жеши мене́.

Стих: Сти́х: Я́ко стре́лы Твоя́ унзо́ша во мне́.

Проро́чества Иса́иина чте́ние (Ис. 7:1–14).

Бы́сть во дни́ Аха́за сы́на Иоафа́мля, сы́на Ози́и, царя́ Иу́дина, взы́де Раси́н ца́рь Ара́мль, и Факе́й сы́н Ромели́ев, ца́рь Изра́илев на Иерусали́м воева́ти на него́, и не возмого́ша разори́ти его́. И возвести́ся в дому́ Дави́дове, глаго́ля: совеща́ся Ара́м со Ефре́мом. и ужасе́ся душа́ его́, и душа́ люде́й его́: я́коже в дубра́ве дре́во ве́тром восколе́блется. И рече́ Госпо́дь ко Иса́ии: изы́ди во сре́тение Аха́зу, ты́, и оста́вшийся Иасу́в сы́н тво́й, к купе́ли го́рняго пути́, села́ бели́льнича. И рече́ши ему́: блюди́ е́же молча́ти, и не бо́йся, ниже́ душа́ твоя́ да изнемо́жет от двою́ дре́ву главе́нь дымя́щихся си́х: егда́ бо гне́в я́рости Моея́ бу́дет, па́ки исцелю́. Сы́н же Ара́мль, и сы́н Ромели́ев, я́ко совеща́ста сове́т лука́вый на тя́, глаго́люще: Взы́дем во Иуде́ю, и собесе́довавше с ни́ми отврати́м я́ к на́м, и воцари́м в не́й сы́на Тавеи́лева. Сия́ же глаго́лет Госпо́дь Савао́ф, не пребу́дет сове́т се́й, ниже́ сбу́дется: Но глава Ара́му Дама́ск, и глава Дама́ску Раси́н: но еще́ шестьдеся́т и пя́ть ле́т, оскуде́ет ца́рство Ефре́мово от люде́й. Глава́ же Ефре́мови Соморо́н, Соморо́ну сы́н Ромели́ев: и а́ще не уве́рите, ниже́ и́мате разуме́ти. И приложи́ Госпо́дь глаго́лати ко Аха́зу, реки́й: Проси́ себе́ зна́мения от Го́спода Бо́га твоего́ во глубину́, или́ в высоту́. И рече́ Аха́з: не и́мам проси́ти, ниже́ искушу́ Го́спода. И рече́ [Иса́иа] слы́шите у́бо до́ме Дави́дов, еда́ ма́ло ва́м е́сть тру́д дая́ти челове́ком, и ка́ко даете́ Го́сподеви тру́д? Сего́ ра́ди да́ст госпо́дь са́м ва́м зна́мение.

Проки́мен, псалом 38, глас 6: Услы́ши моли́тву мою́ Го́споди, и моле́ние мое́ внуши́.

Стих: Ре́х: сохраню́ пути́ моя́, е́же не согреша́ти ми́ язы́ком мои́м.

И прочее последование.

Последование Вечерни в пятницу второй седмицы

На Го́споди воззва́х, поста́вим стихо́в 10 и пое́м Oсмогла́сен два́жды, и му́ченичны Окто́иха прилучи́вшагося гла́са: и мине́и 4.

Сла́ва, свята́го, а́ще е́сть: а́ще ли ни́; Сла́ва, ме́ртвен Дамаски́новых Окто́иха.

И ны́не, Богоро́дичен 1-й гла́са.

Самогла́сен, гла́с 4:

Ны́не вре́мя благоприя́тное, ны́не де́нь спасе́ния, во мно́жестве ми́лости Твоея́ посети́ мою́ ду́шу, и бре́мя беззако́ний мои́х осла́би, еди́не Человеколю́бче.

Проки́мен, псало́м 39, гла́с 4: Ми́лость твоя́ и и́стина Твоя́, вы́ну да засту́пите мя́.

Сти́х: Терпя́ потерпе́х Го́спода, и вня́т ми́.

Бытия́ чте́ние (Быт. 5:32, 6:1–8).

Бе́ Но́е ле́т пяти́ со́т, и роди́ сы́ны три́, Си́ма, Ха́ма, Иа́фефа. И бы́сть егда́ нача́ша челове́цы мно́зи быва́ти на земли́, и дще́ри роди́шася и́м: Ви́девше же сы́нове Бо́жии дще́ри челове́чи, я́ко добры́ су́ть, поя́ша себе́ жены́ от все́х, я́же избра́ша. И рече́ Госпо́дь Бо́г: не и́мать Ду́х Мо́й пребыва́ти в челове́цех си́х во ве́к, зане́ су́ть пло́ть: бу́дут же дни́е и́х ле́т сто́ два́десять. Исполи́ни же бя́ху на земли́ во дни́ о́ны: и пото́м, егда́ вхожда́ху сы́нове Бо́жии к дще́рем челове́ческим, и рожда́ху себе́, ти́и бя́ху исполи́ни, и́же от ве́ка челове́цы имени́тии. Ви́дев же Госпо́дь Бо́г, я́ко умно́жишася зло́бы челове́ков на земли́, и вся́к помышля́ет в се́рдце свое́м приле́жно на зла́я во вся́ дни́ И помы́сли Бо́г, я́ко сотвори́ челове́ка на земли́, и размы́сли. И рече́ Бо́г: потреблю́ челове́ка, его́же сотвори́х от лица́ земли́, от челове́ка да́же до скота́, и от га́д да́же до пти́ц небе́сных, зане́ размы́слих, я́ко сотвори́х я́. Но́е же обре́те благода́ть пред Го́сподем Бо́гом.

Проки́мен, псало́м 40, гла́с 6: А́з ре́х: Го́споди, поми́луй мя́, исцели́ ду́шу мою́.

Сти́х: Блаже́н разумева́яй на ни́ща и убо́га:

При́тчей чте́ние (Притч. 6:20–35, 7:1).

Сы́не, храни́ зако́ны отца́ твоего́, и не отри́ни наказа́ния ма́тере твоея́: Навяжи́ же я́ на твою́ ду́шу при́сно, и обяжи́ и́х о твое́й вы́и. Егда́ хо́диши, води́ ю́, и с тобо́ю да бу́дет: егда́ же спи́ши, да храни́т тя́, да востаю́щу ти́ глаго́лет с тобо́ю. зане́ свети́льник за́поведь зако́на, и све́т, и пу́ть жи́зни, и обличе́ние, и наказа́ние: Е́же сохрани́ти тя́ от жены́ мужа́ты, и от наважде́ния язы́ка чужда́го. Сы́не, да не победи́т тя́ добро́ты по́хоть, ниже́ уловле́н бу́ди твои́ма очи́ма, ниже́ да совосхи́тишися ве́ждами ея́: Цена́ бо блудни́цы, ели́ка еди́наго хле́ба: жена́ же муже́й честны́я ду́шы уловля́ет. Ввя́жет ли кто́ о́гнь в не́дра, ри́з же [свои́х] не сожже́т ли; Или́ ходи́ти кто́ бу́дет на у́глиях о́гненных, но́г же не сожже́т ли; Та́ко вше́дый к жене́ мужа́тей не без вины́ бу́дет, ниже́ вся́к прикаса́яйся е́й. Не ди́вно, а́ще кто́ я́т бу́дет кра́дый: кра́дет бо, да насы́тит ду́шу свою́ а́лчущую: А́ще же я́т бу́дет, возда́ст седмери́цею, и вся́ име́ния своя́ да́в изба́вит себе́. Прелюбоде́й же за ску́дость ума́ поги́бель души́ свое́й содева́ет. Боле́зни же и безче́стие понесе́т: поноше́ние же его́ не загла́дится во ве́к. Испо́лнена бо ре́вности я́рость му́жа ея́: не пощади́т в де́нь суда́. Не измени́т ни еди́ною цено́ю вражды́, ниже́ разреши́тся мно́гими дарми́. Сы́не, храни́ моя́ словеса́, моя́ же за́поведи скры́й у себе́: сы́не, чти́ Го́спода, и укрепи́шися: кроме́ же Его́ не бо́йся ино́го.

И прочее последование Преждесвященных.

Служба в субботу второй седмицы святого Великого поста

Последование Утрени в субботу второй седмицы

Аллилу́иа, и тропари́, гла́с 2:

Апо́столи, му́ченицы и проро́цы, святи́телие, преподо́бнии и пра́веднии, до́бре по́двиг соверши́вшии, и ве́ру соблю́дшии, дерзнове́ние иму́щии ко Спа́су, о на́с Того́ я́ко Бла́га моли́те спасти́ся, мо́лимся, душа́м на́шым. (Дважды)

Сла́ва, ме́ртвен: Помяни́ Го́споди я́ко Бла́г рабы́ Твоя́, и ели́ка в житии́ согреши́ша прости́: никто́же бо безгре́шен, то́кмо Ты́ моги́й и преста́вленным да́ти поко́й.

И ны́не, Богоро́дичен: Ма́ти Свята́я неизрече́ннаго Све́та, а́нгельскими Тя́ пе́сньми почита́юще, благоче́стно велича́ем.

И стихосло́вим еди́ну кафи́сму (16): Рече́ Госпо́дь Го́сподеви моему́:

Та́же седа́льны му́ченичны Окто́иха три́, и ме́ртвен, и Богоро́дичен. И чте́ние в Шестодне́вце.

Поются же и Блаже́ни непоро́чнии: на две статии с припевом: Благослове́н еси́ Го́споди: во глaс 5-й. На слaвах Аллилyиа не поeм, но поeм конeц: Я́ко а́ще бы не зако́н Твой: трижды. И по нeм ектения.

Кафисма седмаянадесять. Псалом 118.

1 Блаже́ни непоро́чнии в путь, ходя́щии в зако́не Госпо́дни.

Припев: Благослове́н еси́ Го́споди, / научи́ мя оправда́нием Твои́м.

2 Блаже́ни испыта́ющии свиде́ния Его́, всем се́рдцем взы́щут Его́,

3 не де́лающии бо беззако́ния, в путе́х Его́ ходи́ша.

4 Ты запове́дал еси́ за́поведи Твоя́ сохрани́ти зело́.

5 Дабы́ испра́вилися путие́ мои́, сохрани́ти оправда́ния Твоя́.

6 Тогда́ не постыжу́ся, внегда́ призре́ти ми на вся за́поведи Твоя́.

7 Испове́мся Тебе́ в пра́вости се́рдца, внегда́ научи́ти ми ся судьба́м пра́вды Твоея́.

8 Оправда́ния Твоя́ сохраню́ , не оста́ви мене́ до зела́.

9 В чесо́м испра́вит юне́йший путь свой; внегда́ сохрани́ти словеса́ Твоя́.

10 Всем се́рдцем мои́м взыска́х Тебе́, не отри́ни мене́ от за́поведей Твои́х.

11 В се́рдце мое́м скрых словеса́ Твоя́, я́ко да не согрешу́ Тебе́.

12 Благослове́н еси́, Го́споди: научи́ мя оправда́нием Твои́м.

13 Устна́ма мои́ма возвести́х вся судьбы́ уст Твои́х.

14 На пути́ свиде́ний Твои́х наслади́хся, я́ко о вся́ком бога́тстве.

15 В за́поведех Твои́х поглумлю́ся, и уразуме́ю пути́ Твоя́.

16 Во оправда́ниих Твои́х поучу́ся, не забу́ду слове́с Твои́х.

17 Возда́ждь рабу́ Твоему́: живи́ мя, и сохраню́ словеса́ Твоя́.

18 Откры́й о́чи мои́, и уразуме́ю чудеса́ от зако́на Твоего́.

19 Пришле́ц аз есмь на земли́: не скрый от мене́ за́поведи Твоя́.

20 Возлюби́ душа́ моя́ возжела́ти судьбы́ Твоя́ на вся́кое вре́мя.

21 Запрети́л еси́ го́рдым: про́кляти уклоня́ющиися от за́поведей Твои́х.

22 Отьими́ от мене́ поно́с и уничиже́ние, я́ко свиде́ний Твои́х взыска́х.

23 И́бо седо́ша кня́зи, и на мя клевета́ху, раб же Твой глумля́шеся во оправда́ниих Твои́х:

24 И́бо свиде́ния Твоя́ поуче́ние мое́ есть, и сове́ти мои́ оправда́ния Твоя́.

25 Прильпе́ земли́ душа́ моя́: живи́ мя по словеси́ Твоему́.

26 Пути́ моя́ возвести́х, и услы́шал мя еси́: научи́ мя оправда́нием Твои́м:

27 Путь оправда́ний Твои́х вразуми́ ми, и поглумлю́ся в чудесе́х Твои́х.

28 Воздрема́ душа́ моя́ от уны́ния: утверди́ мя в словесе́х Твои́х.

29 Путь непра́вды отста́ви от мене́, и зако́ном Твои́м поми́луй мя.

30 Путь и́стины изво́лих, и судьбы́ Твоя́ не забы́х.

31 Прилепи́хся свиде́нием Твои́м, Го́споди, не посрами́ мене́.

32 Путь за́поведей Твои́х теко́х, егда́ расшири́л еси́ се́рдце мое́.

33 Законоположи́ мне, Го́споди, путь оправда́ний Твои́х, и взыщу́ и́ вы́ну:

34 Вразуми́ мя, и испыта́ю зако́н Твой, и сохраню́ и́ всем се́рдцем мои́м.

35 Наста́ви мя на стезю́ за́поведей Твои́х, я́ко ту́ю восхоте́х.

36 Приклони́ се́рдце мое́ во свиде́ния Твоя́, а не в лихои́мство.

37 Отврати́ о́чи мои́ , е́же не ви́дети суеты́ , в пути́ Твое́м живи́ мя.

38 Поста́ви рабу́ Твоему́ сло́во Твое́ в страх Твой.

39 Отьими́ поноше́ние мое́, е́же непщева́х: я́ко судьбы́ Твоя́ бла́ги.

40 Се возжела́х за́поведи Твоя́, в пра́вде Твое́й живи́ мя.

41 И да прии́дет на мя ми́лость Твоя́, Го́споди, спасе́ние Твое́ по словеси́ Твоему́.

42 И отвеща́ю поноша́ющым ми сло́во: я́ко упова́х на словеса́ Твоя́.

43 И не отьими́ от уст мои́х словесе́ и́стинна до зела́, я́ко на судьбы́ Твоя́ упова́х.

44 И сохраню́ зако́н Твой вы́ну, в век и в век ве́ка.

45 И хожда́х в широте́, я́ко за́поведи Твоя́ взыска́х.

46 И глаго́лах о свиде́ниих Твои́х пред цари́, и не стыдя́хся:

47 И поуча́хся в за́поведех Твои́х, я́же возлюби́х зело́:

48 И воздвиго́х ру́це мои́ к за́поведем Твои́м, я́же возлюби́х, и глумля́хся во оправда́ниих Твои́х.

49 Помяни́ словеса́ Твоя́ рабу́ Твоему́, и́хже упова́ние дал ми еси́.

50 То мя уте́ши во смире́нии мое́м, я́ко сло́во Твое́ живи́ мя.

51 Го́рдии законопреступова́ху до зела́: от зако́на же Твоего́ не уклони́хся.

52 Помяну́х судьбы́ Твоя́ от ве́ка, Го́споди, и уте́шихся.

53 Печа́ль прия́т мя от гре́шник, оставля́ющих зако́н Твой.

54 Пе́та бя́ху мне оправда́ния Твоя́, на ме́сте прише́льствия моего́.

55 Помяну́х в нощи́ И́мя Твое́, Го́споди, и сохрани́х зако́н Твой.

56 Сей бысть мне, я́ко оправда́ний Твои́х взыска́х.

57 Часть моя́ еси́, Го́споди, рех сохрани́ти зако́н Твой.

58 Помоли́хся лицу́ Твоему́ всем се́рдцем мои́м: поми́луй мя по словеси́ Твоему́.

59 Помы́слих пути́ Твоя́, и возврати́х но́зе мои́ во свиде́ния Твоя́.

60 Угото́вихся и не смути́хся сохрани́ти за́поведи Твоя́.

61 У́жя гре́шник обяза́шася мне, и зако́на Твоего́ не забы́х.

62 Полу́нощи воста́х испове́датися Тебе́ о судьба́х пра́вды Твоея́.

63 Прича́стник аз есмь всем боя́щымся Тебе́, и храня́щым за́поведи Твоя́.

64 Ми́лости Твоея́, Го́споди, испо́лнь земля́: оправда́нием Твои́м научи́ мя.

65 Бла́гость сотвори́л еси́ с рабо́м Твои́м, Го́споди, по словеси́ Твоему́.

66 Бла́гости, и наказа́нию и ра́зуму научи́ мя, я́ко за́поведем Твои́м ве́ровах.

67 Пре́жде да́же не смири́ти ми ся, аз прегреши́х: сего́ ра́ди сло́во Твое́ сохрани́х.

68 Благ еси́ Ты, Го́споди, и бла́гостию Твое́ю научи́ мя оправда́нием Твои́м.

69 Умно́жися на мя непра́вда го́рдых, аз же всем се́рдцем мои́м испыта́ю за́поведи Твоя́.

70 Усыри́ся я́ко млеко́ се́рдце их, аз же зако́ну Твоему́ поучи́хся.

71 Бла́го мне, я́ко смири́л мя еси́, я́ко да научу́ся оправда́нием Твои́м.

72 Благ мне зако́н уст Твои́х, па́че ты́сящ зла́та и сребра́.

73 Ру́це Твои́ сотвори́сте мя, и созда́сте мя: вразуми́ мя, и научу́ся за́поведем Твои́м.

74 Боя́щиися Тебе́ у́зрят мя и возвеселя́тся, я́ко на словеса́ Твоя́ упова́х.

75 Разуме́х Го́споди, я́ко пра́вда судьбы́ Твоя́, и вои́стинну смири́л мя еси́.

76 Бу́ди же ми́лость Твоя́, да уте́шит мя по словеси́ Твоему́ рабу́ Твоему́.

77 Да прии́дут мне щедро́ты Твоя́, и жив бу́ду, я́ко зако́н Твой поуче́ние мое́ есть.

78 Да постыдя́тся го́рдии, я́ко непра́ведно беззако́нноваша на мя, аз же поглумлю́ся в за́поведех Твои́х.

79 Да обратя́т мя боя́щиися Тебе́, и ве́дящии свиде́ния Твоя́.

80 Бу́ди се́рдце мое́ непоро́чно во оправда́ниих Твои́х, я́ко да не постыжу́ся.

81 Исчеза́ет во спасе́ние Твое́ душа́ моя́, на словеса́ Твоя́ упова́х.

82 Исчезо́ша о́чи мои́ в сло́во Твое́, глаго́люще: когда́ уте́шиши мя;

83 Зане́ бых я́ко мех на сла́не: оправда́ний Твои́х не забы́х.

84 Коли́ко есть дней раба́ Твоего́; когда́ сотвори́ши ми от гоня́щих мя суд;

85 Пове́даша мне законопресту́пницы глумле́ния, но не я́ко зако́н Твой, Го́споди.

86 Вся за́поведи Твоя́ и́стина: непра́ведно погна́ша мя, помози́ ми.

87 Вма́ле не сконча́ша мене́ на земли́: аз же не оста́вих за́поведей Твои́х.

88 По ми́лости Твое́й живи́ мя, и сохраню́ свиде́ния уст Твои́х.

89 Во век, Го́споди, сло́во Твое́ пребыва́ет на Небеси́.

90 В род и род и́стина Твоя́. Основа́л еси́ землю, и пребыва́ет.

91 Учине́нием Твои́м пребыва́ет день, я́ко вся́ческая рабо́тна Тебе́.

92 Я́ко а́ще бы не зако́н Твой поуче́ние мое́ был, тогда́ у́бо поги́бл бых во смире́нии мое́м.

93 Во век не забу́ду оправда́ний Твои́х, я́ко в них оживи́л мя еси́.

И поeм конeц: Я́ко а́ще бы не зако́н Твой: и Во век не забу́ду оправда́ний Твои́х: с припевом трижды.

Посем ектения об усопших:

Па́ки и па́ки ми́ром Го́споду помо́лимся.

Лик: Го́споди, поми́луй. (Единожды)

Еще́ мо́лимся о упокое́нии душ усо́пших рабо́в Бо́жиих пра́отец, оте́ц, и бра́тий на́ших, и о е́же прости́тися им вся́кому прегреше́нию, во́льному же и нево́льному.

Лик: Го́споди, поми́луй.

Я́ко да Госпо́дь Бог учини́т ду́ши их, иде́же пра́веднии упокоя́ются.

Лик: Го́споди, поми́луй.

Ми́лости Бо́жия, Ца́рства Небе́снаго и оставле́ния грехо́в их, у Христа́, безсме́ртнаго Царя́ и Бо́га на́шего, про́сим.

Лик: Пода́й, Го́споди.

Священник: Го́споду помо́лимся.

Лик тихо: Го́споди, поми́луй (40).

Священник глаголет молитву сию: Бо́же духо́в и вся́кия пло́ти, сме́рть попра́вый и диа́вола упраздни́вый, и живо́т мiру Твоему́ дарова́вый: Сам, Го́споди, упоко́й ду́ши усо́пших рабо́в Твои́х, в ме́сте све́тле, в ме́сте зла́чне, в ме́сте поко́йне, отню́дуже отбеже́ боле́знь, печа́ль и воздыха́ние. Вся́кое согреше́ние, соде́янное и́ми сло́вом, или́ де́лом, или́ помышле́нием, я́ко благи́й человеколю́бец Бог, прости́, я́ко несть челове́к, и́же жив бу́дет и не согреши́т. Ты бо Еди́н кроме́ греха́, пра́вда Твоя́ пра́вда во ве́ки, и сло́во Твое́ и́стина.

Возглас: Я́ко Ты еси́ воскресе́ние и живо́т, и поко́й усо́пших рабо́в Твои́х, Христе́ Бо́же наш, и Тебе́ сла́ву возсыла́ем, со безнача́льным Твои́м Отце́м, и пресвяты́м и благи́м и животворя́щим Твои́м Ду́хом, ны́не и при́сно, и во ве́ки веко́в.

Лик: Аминь.

Тaже поeт лик 2-ю статию: Твой есмь аз: На нeйже припев: Спа́се, спаси́ мя. На конeц: Жива́ бу́дет душа́ моя́: трижды.

94 Твой есмь аз, спаси́ мя, я́ко оправда́ний Твои́х взыска́х.

Припев: Спа́се, спаси́ мя.

95 Мене́ жда́ша гре́шницы погуби́ти мя, свиде́ния Твоя́ разуме́х.

96 Вся́кия кончи́ны ви́дех коне́ц, широка́ за́поведь Твоя́ зело́.

97 Коль возлюби́х зако́н Твой, Го́споди, весь день поуче́ние мое́ есть.

98 Па́че враг мои́х умудри́л мя еси́ за́поведию Твое́ю, я́ко в век моя́ есть.

99 Па́че всех уча́щих мя разуме́х, я́ко свиде́ния Твоя́ поуче́ние мое́ есть.

100 Па́че ста́рец разуме́х, я́ко за́поведи Твоя́ взыска́х.

101 От вся́каго пути́ лука́ва возбрани́х нога́м мои́м, я́ко да сохраню́ словеса́ Твоя́.

102 От суде́б Твои́х не уклони́хся, я́ко Ты законоположи́л ми еси́.

103 Коль сладка́ горта́ни моему́ словеса́ Твоя́, па́че ме́да усто́м мои́м.

104 От за́поведей Твои́х разуме́х, сего́ ра́ди возненави́дех всяк путь непра́вды.

105 Свети́льник нога́ма мои́ма зако́н Твой, и свет стезя́м мои́м.

106 Кля́хся и поста́вих сохрани́ти судьбы́ пра́вды Твоея́.

107 Смири́хся до зела́, Го́споди, живи́ мя по словеси́ Твоему́.

108 Во́льная уст мои́х благоволи́ же, Го́споди, и судьба́м Твои́м научи́ мя.

109 Душа́ моя́ в руку́ Твое́ю вы́ну, и зако́на Твоего́ не забы́х.

110 Положи́ша гре́шницы сеть мне, и от за́поведей Твои́х не заблуди́х.

111 Насле́довах свиде́ния Твоя́ во век, я́ко ра́дование се́рдца моего́ суть.

112 Приклони́х се́рдце мое́ сотвори́ти оправда́ния Твоя́ в век за воздая́ние.

113 Законопресту́пныя возненави́дех, зако́н же Твой возлюби́х.

114 Помо́щник мой и Засту́пник мой еси́ Ты, на словеса́ Твоя́ упова́х.

115 Уклони́теся от мене́ лука́внующии, и испыта́ю за́поведи Бо́га моего́.

116 Заступи́ мя по словеси́ Твоему́, и жив бу́ду, и не посрами́ мене́ от ча́яния моего́.

117 Помози́ ми, и спасу́ся, и поучу́ся во оправда́ниих Твои́х вы́ну.

118 Уничижи́л еси́ вся отступа́ющия от оправда́ний Твои́х, я́ко непра́ведно помышле́ние их.

119 Преступа́ющия непщева́х вся гре́шныя земли́, сего́ ра́ди возлюби́х свиде́ния Твоя́.

120 Пригвозди́ стра́ху Твоему́ пло́ти моя́, от суде́б бо Твои́х убоя́хся.

121 Сотвори́х суд и пра́вду, не преда́ждь мене́ оби́дящым мя.

122 Восприими́ раба́ Твоего́ во бла́го, да не оклевета́ют мене́ го́рдии.

123 О́чи мои́ исчезо́сте во спасе́ние Твое́, и в сло́во пра́вды Твоея́.

124 Сотвори́ с рабо́м Твои́м по ми́лости Твое́й, и оправда́нием Твои́м научи́ мя.

125 Раб Твой есмь аз: вразуми́ мя, и уве́м свиде́ния Твоя́.

126 Вре́мя сотвори́ти Го́сподеви: разори́ша зако́н Твой.

127 Сего́ ра́ди возлюби́х за́поведи Твоя́ па́че зла́та и топа́зия.

128 Сего́ ра́ди ко всем за́поведем Твои́м направля́хся, всяк путь непра́вды возненави́дех.

129 Ди́вна свиде́ния Твоя́, сего́ ра́ди испыта́ я́ душа́ моя́.

130 Явле́ние слове́с Твои́х просвеща́ет и вразумля́ет младе́нцы.

131 Уста́ моя́ отверзо́х, и привлеко́х дух, я́ко за́поведей Твои́х жела́х.

132 При́зри на мя и поми́луй мя, по суду́ лю́бящих и́мя Твое́.

133 Стопы́ моя́ напра́ви по словеси́ Твоему́, и да не облада́ет мно́ю вся́кое беззако́ние.

134 Изба́ви мя от клеветы́ челове́ческия, и сохраню́ за́поведи Твоя́.

135 Лице́ Твое́ просвети́ на раба́ Твоего́, и научи́ мя оправда́нием Твои́м.

136 Исхо́дища водна́я изведо́сте о́чи мои́, поне́же не сохрани́х зако́на Твоего́.

137 Пра́веден еси́ , Го́споди, и пра́ви суди́ Твои́ .

138 Запове́дал еси́ пра́вду свиде́ния Твоя́, и и́стину зело́.

139 Иста́яла мя есть ре́вность Твоя́, я́ко забы́ша словеса́ Твоя́ врази́ мои́ .

140 Разжже́но сло́во Твое́ зело́, и раб Твой возлюби́ е́.

141 Юне́йший аз есмь и уничиже́н, оправда́ний Твои́х не забы́х.

142 Пра́вда Твоя́ пра́вда во век, и зако́н Твой и́стина.

143 Ско́рби и ну́жды обрето́ша мя, за́поведи Твоя́ поуче́ние мое́.

144 Пра́вда свиде́ния Твоя́ в век, вразуми́ мя, и жив бу́ду.

145 Воззва́х всем се́рдцем мои́м, услы́ши мя, Го́споди, оправда́ния Твоя́ взыщу́.

146 Воззва́х Ти, спаси́ мя, и сохраню́ свиде́ния Твоя́.

147 Предвари́х в безго́дии и воззва́х, на словеса́ Твоя́ упова́х.

148 Предвари́сте о́чи мои́ ко у́тру, поучи́тися словесе́м Твои́м.

149 Глас мой услы́ши, Го́споди, по ми́лости Твое́й: по судьбе́ Твое́й живи́ мя.

150 Прибли́жишася гоня́щии мя беззако́нием, от зако́на же Твоего́ удали́шася.

151 Близ еси́ Ты, Го́споди, и вси путие́ Твои́ и́стина.

152 Испе́рва позна́х от свиде́ний Твои́х, я́ко в век основа́л я́ еси́ .

153 Виждь смире́ние мое́ и изми́ мя, я́ко зако́на Твоего́ не забы́х.

154 Суди́ суд мой и изба́ви мя, словесе́ ра́ди Твоего́ живи́ мя.

155 Дале́че от гре́шник спасе́ние, я́ко оправда́ний Твои́х не взыска́ша.

156 Щедро́ты Твоя́ мно́ги, Го́споди, по судьбе́ Твое́й живи́ мя.

157 Мно́зи изгоня́щии мя и стужа́ющии ми, от свиде́ний Твои́х не уклони́хся.

158 Ви́дех неразумева́ющия и иста́ях, я́ко слове́с Твои́х не сохрани́ша.

159 Виждь, я́ко за́поведи Твоя́ возлюби́х, Го́споди, по ми́лости Твое́й живи́ мя.

160 Нача́ло слове́с Твои́х и́стина, и во век вся судьбы́ пра́вды Твоея́.

161 Кня́зи погна́ша мя ту́не, и от слове́с Твои́х убоя́ся се́рдце мое́.

162 Возра́дуюся аз о словесе́х Твои́х, я́ко обрета́яй коры́сть мно́гу.

163 Непра́вду возненави́дех и омерзи́х, зако́н же Твой возлюби́х.

164 Седмери́цею днем хвали́х Тя о судьба́х пра́вды Твоея́.

165 Мир мног лю́бящым зако́н Твой, и несть им собла́зна.

166 Ча́ях спасе́ния Твоего́, Го́споди, и за́поведи Твоя́ возлюби́х.

167 Сохрани́ душа́ моя́ свиде́ния Твоя́ и возлюби́ я́ зело́.

168 Сохрани́х за́поведи Твоя́ и свиде́ния Твоя́, я́ко вси путие́ мои́ пред Тобо́ю, Го́споди.

169 Да прибли́жится моле́ние мое́ пред Тя, Го́споди, по словеси́ Твоему́ вразуми́ мя.

170 Да вни́дет проше́ние мое́ пред Тя, Го́споди, по словеси́ Твоему́ изба́ви мя.

171 Отры́гнут устне́ мои́ пе́ние, егда́ научи́ши мя оправда́нием Твои́м.

172 Провеща́ет язы́к мой словеса́ Твоя́, я́ко вся за́поведи Твоя́ пра́вда.

173 Да бу́дет рука́ Твоя́ е́же спасти́ мя, я́ко за́поведи Твоя́ изво́лих.

174 Возжела́х спасе́ние Твое́, Го́споди, и зако́н Твой поуче́ние мое́ есть.

175 Жива́ бу́дет душа́ моя́ и восхва́лит Тя, и судьбы́ Твоя́ помо́гут мне.

176 Заблуди́х, я́ко овча́ поги́бшее, взыщи́ раба́ Твоего́, я́ко за́поведей Твои́х не забы́х.

Поeм конeц: Жива́ бу́дет душа́ моя́: и Заблуди́х, я́ко овча́ поги́бшее: с припевом трижды.

В конец же кафисмы поем тропари мертвых, глас 5.

Благослове́н еси́ Го́споди, / научи́ мя оправда́нием Твои́м.

Святы́х лик обре́те исто́чник жи́зни и дверь ра́йскую, / да обря́щу и аз путь покая́нием: / поги́бшее овча́ аз есмь, / воззови́ мя, Спа́се, и спаси́ мя.

Благослове́н еси́ Го́споди, / научи́ мя оправда́нием Твои́м.

А́гнца Бо́жия пропове́давше, / и закла́ни бы́вше я́коже а́гнцы, / и к жи́зни нестаре́емей святи́и, / и присносу́щней преста́вльшеся. / Того́ приле́жно му́ченицы моли́те, / долго́в разреше́ние нам дарова́ти.

Благослове́н еси́ Го́споди, / научи́ мя оправда́нием Твои́м.

В путь у́зкий хо́ждшии приско́рбный, / вси в житии́ крест я́ко яре́м взе́мшии, / и Мне после́довавшии ве́рою, / прииди́те наслади́теся, / и́хже угото́вах вам по́честей, / и венцо́в небе́сных.

Благослове́н еси́ Го́споди, / научи́ мя оправда́нием Твои́м.

О́браз есмь неизрече́нныя Твоея́ сла́вы, / а́ще и я́звы ношу́ прегреше́ний: / уще́дри Твое́ созда́ние Влады́ко, / и очи́сти Твои́м благоутро́бием, / и возжеле́нное оте́чество пода́ждь ми, / рая́ па́ки жи́теля мя сотворя́я.

Благослове́н еси́ Го́споди, / научи́ мя оправда́нием Твои́м.

Дре́вле у́бо от не су́щих созда́вый мя, / и о́бразом Твои́м Боже́ственным почты́й, / преступле́нием же за́поведи / па́ки мя возврати́вый в зе́млю, от нея́же взят бых, / на е́же по подо́бию возведи́ / дре́внею добро́тою возобрази́тися.

Благослове́н еси́ Го́споди, / научи́ мя оправда́нием Твои́м.

Упоко́й, Бо́же, рабы́ Твоя́, / и учини́ я́ в раи́, / иде́же ли́цы святы́х, Го́споди, / и пра́ведницы сия́ют я́ко свети́ла, / усо́пшия рабы́ Твоя́ упоко́й, / презира́я их вся согреше́ния.

Слава: Трисия́тельное еди́наго Божества́, благоче́стно пое́м вопию́ще: / Свят еси́ О́тче Безнача́льный, / Собезнача́льный Сы́не, и Боже́ственный Ду́ше: / просвети́ нас ве́рою Тебе́ служа́щих, / и ве́чнаго огня́ исхити́.

И ныне: Ра́дуйся Чи́стая, Бо́га пло́тию ро́ждшая во спасе́ние всех, / Е́юже род челове́ческий обре́те спасе́ние: / Тобо́ю да обря́щем рай, / Богоро́дице Чи́стая благослове́нная.

Аллилу́иа, аллилу́иа, аллилу́иа, сла́ва Тебе́, Бо́же. Трижды.

Посем ектения о усопших и молитва: Бо́же духо́в и вся́кия пло́ти: (см. выше).

И по возгласе седален, глас 5:

Поко́й Спа́се наш, / с пра́ведными рабы́ Твоя́, / и сия́ всели́ во дворы́ Твоя́, / я́коже есть пи́сано: / презира́я я́ко благ прегреше́ния их / во́льная и нево́льная, / и вся я́же в ве́дении и не в ве́дении, Человеколю́бче.

Слава: И вся я́же в ве́дении и не в ве́дении, Человеколю́бче.

И ныне, Богородичен: От Де́вы возсия́вый ми́ру Христе́ Бо́же, / и сы́ны све́та То́ю показа́вый, поми́луй нас.

Псалом 50-й. Молитва: Спаси, Бо́же, люди Твоя́: не глаголется.

Кано́н мине́и со ирмосо́м на 6: и свята́го оби́тели на 4: глаго́лется бо ирмо́с и тропа́рь без стихо́в, и держи́м стихи́ от Тогда́ потща́шася влады́ки: Не стихосло́вим бо пе́сней от нача́ла до 6-я пе́сни, во все́х суббо́тах святы́я Четыредеся́тницы, до Ака́фиста: от шесты́я же пе́сни начина́ются трипе́снцы, и пое́тся Мине́и по дню́ свята́го, и трипе́снцы: стихосло́вятся же и пе́сни. Четверопе́снец господи́на Ио́сифа, его́же краегране́сие: Пе́ние сие́ Ио́сифово. Гла́с 8.

Пе́снь 6.

Ирмо́с: Моли́тву пролию́ ко Го́споду и Тому́ возвещу́ печа́ли моя́, я́ко зол душа́ моя́ испо́лнися и живо́т мой а́ду прибли́жися, и молю́ся, я́ко Ио́на: от тли, Бо́же, возведи́мя.

Святи́и мно́жайшими му́ками, мно́гия враго́в тьмы́ низложи́ти сподо́бишася Спа́се, и мно́гих бла́г Твои́х улучи́ша моли́твами и́х я́ко Бла́г, мно́гая моя́ очи́сти прегреше́ния.

Воспои́м Христо́вы страстоте́рпцы, и возопии́м к ни́м единому́дренно: Влады́чним подо́бницы страсте́м, ду́ш на́ших стра́сти исцели́те, пости́тися же от зла́го обы́чая на́с укрепи́те.

Преложи́л еси́ сме́рть на со́н, боле́зненно во гро́бе поспа́л еси́, и ме́ртвым живо́т дарова́л еси́: преста́вльшыяся у́бо Спа́се сподо́би стоя́ния избра́нных, страстоте́рпец святы́х мольба́ми.

Богоро́дичен: Пости́тися ми́, и отступи́ти от вся́каго греха́ укрепи́ отрокови́це, си́льнаго и безгре́шнаго сло́ва, воплоще́нна неизрече́нно ро́ждшая, и да́ждь ми́ чисти́тельную оскверне́ний, Всенепоро́чная, сле́зу.

И́ный господи́на Фео́дора. Гла́с 3.

Ирмо́с: Глубина́ страсте́й воста́ на мя́, и бу́ря проти́вных ве́тров: но предвари́в мя́ Ты спаси́ Спа́се, и изба́ви от тли́, я́ко спа́сл еси́ от зве́ря проро́ка.

Му́чеников па́мять соверша́ем боже́ственно му́чениколю́бцы, прииди́те возра́дуемся, пе́сньми ты́я венча́юще, подвигополо́жника Христа́ благослови́м.

Ра́н пе́рвее иску́с прие́мше, пото́м же ка́мением побие́ни бы́вше, претре́ни бы́вше, звере́м на сне́дь да́ни бы́сте, и закла́ни бы́сте я́ко а́гнцы Христо́вы: но живе́те при́сно страстоте́рпцы.

Сла́ва, Тро́ичен: Три́ еди́ным Естество́м совокупля́я, еди́но же треми́ разсека́я Ли́цы, я́же Божество́ е́сть: Саве́ллиа же и А́риа, равноме́рныя стремни́ны отбега́ю.

И ны́не, Богоро́дичен: Де́ва яви́лася еси́ и по рождестве́, чисто́тствуеши во обою́, и ражда́еши: странноле́пное виде́ние, глаго́лемое и разумева́емое, соде́янное в Тебе́ Богома́ти.

Сла́ва Тебе́ Бо́же на́ш, сла́ва Тебе́.

Или́ сти́х: Ди́вен Бо́г во святы́х Свои́х:

Му́ченичен: Кро́вь ва́шего терпе́ния, Го́споду мо́лится непреста́нно о на́с, му́ченицы: те́мже и ны́не помоли́теся пости́тися на́м от страсте́й безче́стия.

Сти́х: Ду́шы и́х во благи́х водворя́тся.

Поко́ин: Всему́ хотя́й суди́ти ми́ру, предстоя́щым тьма́м а́нгелов, неосужде́нно тогда́ предста́ти Тебе́ сподо́би усо́пшыя, ве́рно Всеще́дрый.

Ирмо́с: Глубина́ страсте́й воста́ на мя́, и бу́ря проти́вных ве́тров: но предвари́в мя́ Ты спаси́ Спа́се, и изба́ви от тли́, я́ко спа́сл еси́ от зве́ря проро́ка.

Кондак, глас 8: Со святы́ми упоко́й, / Христе́, / ду́ши раб Твои́х, / иде́же несть боле́знь, ни печа́ль, / ни воздыха́ние, / но жизнь безконе́чная.

Икос: Сам еди́н еси́ безсме́ртный, / сотвори́вый и созда́вый челове́ка: / земни́и у́бо от земли́ созда́хомся, / и в зе́млю ту́южде по́йдем, / я́коже повеле́л еси́, созда́вый мя и реки́й ми: / я́ко земля́ еси́, и в зе́млю оты́деши, / а́може вси челове́цы по́йдем, / надгро́бное рыда́ние, творя́ще песнь: / аллилу́иа.

Пе́снь 7.

Ирмо́с: О́троцы евре́йстии в пещи́ попра́ша пла́мень дерзнове́нно, и на ро́су о́гнь преложи́ша, вопию́ще: благослове́н еси́ Го́споди Бо́же во ве́ки.

Ту́чами крове́й угаси́сте пресла́внии пла́мень пре́лести: огня́ у́бо бу́дущаго на́с моли́твами я́же ко Христу́ изба́вите, Госпо́дни страстоте́рпцы.

Уста́ загради́вше льво́в, му́к же опале́ния претерпе́вше страстоте́рпцы, сла́дость лу́чшую насле́довасте: ея́же улучи́ти моли́теся, и на́м во ве́ки.

Все́м све́том просвети́вшеся Ду́ха до́блии страстоте́рпцы, преста́вльшымся ве́рным осла́бу проси́те, и рая́ вхо́д, и жи́зни прича́стие.

Богоро́дичен: Пе́снь приношу́ Ти́ Де́во, не пре́зри мене́ злы́ми одержи́маго, но да́ждь Чи́стая исправле́ние соверше́нное посто́м, и все́м житие́м благонра́вным.

И́ный. Ирмо́с: Пла́мень ороси́вый пе́щный и о́троки неопали́мы спасы́й, благослове́н еси́ во ве́ки, Го́споди Бо́же оте́ц на́ших.

О́гнь, и ме́чь, и зве́ри, страстоте́рпцы, я́ко сла́дость вмени́вше, внегда́ страда́ти удиви́сте уби́йцы ва́шя, воспева́юще Бо́га оте́ц на́ших.

На у́ды разсека́еми, и опаля́еми, Бо́гу принесо́стеся же́ртва благово́нная, Христо́вы му́ченицы: но Того́ о на́с при́сно моли́те.

Слава, Тро́ичен: В Тро́ице еди́наго Бо́га сла́влю, Отца́, Сы́на и Ду́ха: Еди́ницу про́стую, Тро́ицу честну́ю, нача́ло преднача́льное и единосу́щное.

И ныне, Богоро́дичен: Всесвята́я влады́чице Богоро́дице, моли́твы рабо́в Твои́х прие́млющи, принеси́ все́х Бо́гу, да спасе́т на́с от вся́каго искуше́ния.

Сти́х: Святы́м, и́же су́ть на земли́ Его́, удиви́ Госпо́дь вся́ хоте́ния Своя́ в ни́х.

Му́ченичен: Му́чеников собо́ри, с небесе́ предста́вше, ва́с воспева́ющыя благослови́те, освяти́те, усе́рдно посто́в вре́мя сконча́ти.

Сти́х: Блаже́ни, я́же избра́л, и прия́л еси́ Го́споди.

Ме́ртвен: Ве́рою к Тебе́ преста́вльшыяся, ве́дый дела́ челове́ков, во́льная и нево́льная прегреше́ния проща́я, упоко́й я́ко Бо́г.

Ирмо́с: Пла́мень ороси́вый пе́щный и о́троки неопали́мы спасы́й, благослове́н еси́ во ве́ки, Го́споди Бо́же оте́ц на́ших.

Пе́снь 8.

Ирмо́с: Победи́тели мучи́теля и пла́мене благода́тию Твое́ю бы́вше, за́поведем Твои́м зело́ прилежа́ще, о́троцы вопия́ху: благослови́те, вся́ дела́ Госпо́дня, Го́спода.

Му́к ви́ды не́мощию те́ла претерпе́вше, вра́чеве боля́щым страстоте́рпцы яви́стеся. Те́мже зову́: мою́ неду́гующую ду́шу исцели́те, во вре́мя поста́ покая́нием.

Увы́ мне́, ка́ко преидо́ша вси́ дни́е мои́ в ле́ности! и се́ коне́ц приближа́ется, вари́т несоверше́нна до́брыми де́лы прия́ти мя́: до́бре сконча́вшии тече́ние му́ченицы, да ми́ коне́ц благи́й бу́дет, моли́теся.

Ка́плями крове́й запале́ния безбо́жия угаси́сте, боже́ственнии страстоте́рпцы, и отше́дшым от сего́ жития́ испроси́те вои́стинну Боже́ственный поко́й, и соде́янных разреше́ние во ве́ки.

Богоро́дичен: Иезеки́иль тя́ две́рь непроходи́мую чи́стая прови́де, покая́ния врата́ все́м отверза́ющую отча́янным. те́мже молю́ тя́: стези́ мне́ отве́рзи, ко о́ным веду́щыя упокое́нием.

И́ный. Ирмо́с: Из безнача́льнаго Отца́ рожде́ннаго пре́жде ве́к Бо́га, и в после́дняя от Богоро́дицы в пло́ть обле́кшася, я́ко соверше́нна Челове́ка и Бо́га и́стинна, по́йте, благослови́те и превозноси́те во вся́ ве́ки.

Многострада́льныя ра́ны разли́чно претерпе́вше, о́вии у́бо сгоре́вше, друзи́и сожже́ни бы́вше, ини́и же посека́еми, веселите́ся страда́льцы воспева́юще Христу́: по́йте, благослови́те и превозноси́те во вся́ ве́ки.

Кровьми́ ва́шими освяща́ете концы́, ма́лыми кропле́ньми, струи́ исцеле́ний все́м источа́юще, всехва́льнии му́ченицы. те́мже вопиете́ при́сно: по́йте, благослови́те и превозноси́те во вся́ ве́ки.

Благослови́м Отца́ и Сы́на, и Свята́го Ду́ха, Го́спода.

Триипоста́сная Еди́нице, О́тче, Сы́не и Ду́ше Живы́й, еди́но Божество́, еди́но Ца́рство: Тебе́ хва́лят незаходи́маго Све́та а́нгельская во́инства, и мы́ су́щии на земли́ пое́м, благослови́м и превозно́сим во вся́ ве́ки.

И ныне, Богоро́дичен: Се́ вси́ ро́ди блажи́м Тя́ Пречи́стая, вели́чия Твоя́ зря́ще: Ты́ бо ражда́еши преесте́ственно все́х Творца́, Бо́га су́ща и Челове́ка. Те́мже Тя́ благослови́м, и превозно́сим во вся́ ве́ки.

Сти́х: Ди́вен Бо́г во святы́х свои́х, Бог Израилев.

Страстоте́рпцев ли́че, моли́теся ко Спа́су спасти́ ны, моли́твы и ны́не творя́ще, служи́ти чи́сте воздержа́нием Ему́: по́йте, благослови́те и превозноси́те во вся́ ве́ки.

Сти́х: Ду́шы и́х во благи́х водворя́тся.

Усо́пшыя благоче́стно наде́ждею воскре́сния, к ве́чной жи́зни воста́ти Го́споди сподо́би, хвали́ти Тя́ чи́сте, и сла́вити псало́мски: по́йте, благослови́те, и превозноси́те во вся́ ве́ки.

Хва́лим, благослови́м, покланя́емся Го́сподеви, пою́ще и превознося́ще во вся ве́ки.

Ирмо́с: Из безнача́льнаго Отца́ рожде́ннаго пре́жде ве́к Бо́га, и в после́дняя от Богоро́дицы в пло́ть обле́кшася, я́ко соверше́нна Челове́ка и Бо́га и́стинна, по́йте, благослови́те и превозноси́те во вся́ ве́ки.

Пе́снь 9.

Ирмо́с: Уста́вы прешла́ еси́ естества́, Соде́теля заче́нши и Го́спода, и дверь спасе́ния ми́рови была́ еси́. Тем Тя, Богоро́дице, непреста́нно велича́ем.

Яви́стеся боже́ственнии я́ко у́глие, вещество́ лука́вое безбо́жие попали́вше, и мече́м бесо́вския полки́ посе́кше, до́блии страстоте́рпцы, светово́дцы серде́ц на́ших.

Тьму́ муче́ний проидо́сте, и к све́ту мы́сленному пресели́стеся, до́блии страстоте́рпцы: те́мже просвети́те смире́нную ду́шу мою́, омраче́нную согреше́ньми.

Поболе́ша боле́зни пренося́ще пресла́внии страстоте́рпцы телесе́, и ны́не преста́вльшымся ве́рным, неболе́зненный поко́й про́сят, и рая́ наслажде́ние.

Богоро́дичен: Яви́ся Чи́стая Влады́чице Боже́ственная помо́щница, непотре́бным рабо́м Твои́м, во вре́мя воздержа́ния, моли́твы на́шя принося́щи Го́сподеви, ве́ки ца́рствующему.

И́ный. Ирмо́с: Тебе́ безсме́ртный исто́чник, и святы́х исцеле́ния челове́чу ро́ду подаю́ща, при́сно велича́ем, я́ко спаса́еши ду́шы на́ша.

Я́коже о́гнь вложе́ни бы́вше от Бо́га в зе́млю, попали́сте вся́кую ле́сть и́дольскую, вже́гше свети́ло в концы́ благоче́стия страстоте́рпцы Христо́вы.

Ва́с ни пла́мень, ни заколе́ние, ни коле́са, ни стягну́тия, ни опале́ния, ни ина́я му́ка го́рькая, разлучи́ от любви́ Христо́вы, страстоте́рпцы.

Слава, Тро́ичен: Еди́но и три́ воспева́ю благоче́стно божество́ зра́ком, ли́цы совокупля́я и разделя́я: Оте́ц, Сы́н, и Святы́й Ду́х, Сия́ еди́но су́ть.

И ныне, Богоро́дичен: Тя́ от ко́рене Иессе́ова, и Дави́да пра́отца прозя́бшии же́зл, Всепречи́стая Чи́стая велича́ем, я́ко спаса́еши ду́шы на́ша.

Сти́х: Святы́м, и́же суть на земли́ Его́, удиви́ Госпо́дь вся хоте́ния Своя́ в них.

Мно́жество му́ченик честно́е, Христа́ моли́те, в ми́ре исполня́ющым на́м тече́ние посто́в, ви́дети и поклони́тися и страсте́м Его́.

Сти́х: Блаже́ни, я́же избра́л, и прия́л еси́ Го́споди.

Ме́ртвых и живы́х я́ко Бо́г, умертви́вый сме́рть, и жи́знь воста́нием Твои́м все́м подая́й Христе́, упоко́й и рабы́ Твоя́, я́же преста́вил еси́.

Ирмо́с: Тебе́ безсме́ртный исто́чник, и святы́х исцеле́ния челове́чу ро́ду подаю́ща, при́сно велича́ем, я́ко спаса́еши ду́шы на́ша.

Та́же, Досто́йно е́сть:

Ексапостила́рий: Не́бо звезда́ми украси́вый я́ко Бо́г, и Твои́ми святы́ми всю́ зе́млю просвети́вый, Соде́телю все́х пою́щыя Тя́ спаса́й.

Сла́ва: Живы́ми и ме́ртвыми облада́яй я́ко Бо́г, упоко́й Твоя́ рабы́ в селе́ниих избра́нных а́ще бо и согреши́ша Спа́се, но не отступи́ша от Тебе́.

И ны́не: Сла́дость а́нгелов, скорбя́щих ра́дость, христиа́н предста́тельнице, Де́во Ма́ти Госпо́дня, заступи́ на́с, и изба́ви ве́чных му́к.

На хвали́тех му́ченичны гла́са.

Сла́ва, самогла́сен за упоко́й.

И ны́не, Богоро́дичен.

На стихо́вне ме́ртвены стихи́ры господи́на Феофа́на, прилучи́вшагося гла́са.

Сла́ва, и ны́не, Богоро́дичен.

Та́же, Бла́го е́сть: и Ча́с первый. И отпу́ст.

Последование Литургии в субботу второй седмицы

Блаже́нны гла́са, на 6.

По вхо́де тропари́, глас 2:

Апо́столи, му́ченицы и проро́цы, святи́телие, преподо́бнии и пра́веднии, до́бре по́двиг соверши́вшии, и ве́ру соблю́дшии, дерзнове́ние иму́щии ко Спа́су, о на́с Того́ я́ко Бла́га моли́те спасти́ся, мо́лимся, душа́м на́шым.

Мертвен: Помяни́ Го́споди я́ко Бла́г рабы́ Твоя́, и ели́ка в житии́ согреши́ша прости́: никто́же бо безгре́шен, то́кмо Ты́ моги́й и преста́вленным да́ти поко́й.

Слава, кондак, глас 8: Со святы́ми упоко́й, / Христе́, / ду́ши раб Твои́х, / иде́же несть боле́знь, ни печа́ль, / ни воздыха́ние, / но жизнь безконе́чная.

И ныне, Богородичен: Тебе́ и Сте́ну и Приста́нище и́мамы, / и Моли́твенницу благоприя́тну к Бо́гу, / Его́же родила́ еси́, Богоро́дице безневе́стная, ве́рных спасе́ние.

Прокимен, глас 8: Весели́теся о Го́споде, и ра́дуйтеся пра́веднии.

Сти́х: Блажени, ихже оставишася беззакония и ихже прикрышася греси.

И умершим, прокимен, глас 6: Ду́шы и́х во благи́х водворя́тся.

Апо́стол дне́ ко евреем, зача́ло 309.

Бра́тие, блюди́те, да не когда́ бу́дет в не́коем от вас се́рдце лука́во, испо́лнено неве́рия, во е́же отступи́ти от Бо́га жи́ва. Но утеша́йте себе́ на всяк день до́ндеже днесь нарица́ется, да не ожесточи́тся не́кто от вас ле́стию грехо́вною. Прича́стницы бо бы́хом Христу́, а́ще у́бо нача́ток соста́ва да́же до конца́ изве́стен удержи́м. Внегда́ глаго́лет: днесь, а́ще глас Его́ услы́шите, не ожесточи́те серде́ц ва́ших, я́коже в прогне́вании. Не́цыи бо слы́шавше прогне́ваша, но не вси изше́дшии из Еги́пта с Моисе́ом.

И ме́ртвен, к солу́няном зача́ло 270.

Бра́тие, не хощу́ вас неве́дети о уме́рших, да не скорбите́, я́коже и про́чии не иму́щии упова́ния. А́ще бо ве́руем, я́ко Иису́с у́мре и воскре́се, та́ко и Бог уме́ршия во Иису́се приведе́т с Ним. Сие́ бо вам глаго́лем сло́вом Госпо́дним, я́ко мы живу́щии, оста́вшии в прише́ствие Госпо́дне, не и́мамы предвари́ти уме́рших. Я́ко Сам Госпо́дь в повеле́нии, во гла́се Арха́нгелове и в трубе́ Бо́жии сни́дет с небесе́, и ме́ртвии о Христе́ воскре́снут пе́рвее. Пото́м же мы, живу́щии оста́вшии, ку́пно с ни́ми восхище́ни бу́дем на о́блацех в сре́тение Госпо́дне на возду́се, и та́ко всегда́ с Го́сподем бу́дем.

Аллилу́иа, глас 4: Воззваша праведнии, и Господь услыша их, и от всех скорбей их избави их.

Стих: Мно́ги ско́рби пра́ведным, и от всех их изба́вит я́ Госпо́дь.

И умершим, стих: Блажени, яже избрал и приял еси, Господи, и память их в род и род.

Ева́нглие от Ма́рка, зача́ло 6.

Во вре́мя о́но, и́де Иису́с в пу́сто ме́сто, и ту моли́тву де́яше. И гна́ша Его́ Си́мон и и́же с ним, и обре́тше Его́, глаго́лаша Ему́, я́ко вси Тебе́ и́щут. И глаго́ла им: и́дем в бли́жния ве́си и гра́ды, да и ту пропове́м, на сие́ бо изыдо́х. И бе пропове́дая на со́нмищах их, во всей Галиле́и, и бе́сы изгоня́. И прии́де к Нему́ прокаже́н, моля́ Его́ и на коле́ну припа́дая пред Ним, и глаго́ля Ему́, я́ко, а́ще хо́щеши, мо́жеши мя очи́стити. Иису́с же милосе́рдовав, просте́р ру́ку, косну́ его́, и глаго́ла ему́: хощу́, очи́стися. И ре́кшу ему́, а́бие оты́де от него́ прокаже́ние, и чист бысть. И запре́щь ему́, а́бие изгна́ его́, и глаго́ла ему́: блюди́, ни кому́же ничесо́же рцы, но шед покажи́ся иере́еви и принеси́ за очище́ние твое́, я́же повеле́ Моисе́й, во свиде́тельство им.

И Ева́нглие от Иоа́нна, зача́ло 16.

Рече́ Госпо́дь ко прише́дшым к Нему́ иуде́ем: ами́нь, ами́нь глаго́лю вам, я́ко слу́шаяй словесе́ Моего́ и ве́руяй Посла́вшему Мя и́мать живо́т ве́чный, и на суд не прии́дет, но пре́йдет от сме́рти в живо́т. Ами́нь, ами́нь глаго́лю вам, я́ко гряде́т час, и ны́не есть, егда́ ме́ртвии услы́шат глас Сы́на Бо́жия и услы́шавше оживу́т. Я́коже бо Оте́ц и́мать живо́т в Себе́, та́ко даст и Сы́нови живо́т име́ти в Себе́ и о́бласть даде́ Ему́ и суд твори́ти, я́ко Сын Челове́чь есть. Не диви́теся сему́, я́ко гряде́т час, во́ньже вси су́щии во гробе́х услы́шат глас Сы́на Бо́жия, и изы́дут сотво́ршии блага́я в воскреше́ние живота́, а сотво́ршии зла́я в воскреше́ние суда́. Не могу́ Аз о Себе́ твори́ти ничесо́же. Я́коже слы́шу, сужду́, и суд Мой пра́веден есть, я́ко не ищу́ во́ли Моея́, но во́ли посла́вшаго Мя Отца́.

Прича́стен дне: Радуйтеся праведнии о Господе, правым подобает похвала.

Други́й за упокой: Блаже́ни, я́же избра́л и прия́л еси́ Го́споди, и па́мять их в род и род. Аллилуиа, трижды.

Си́це у́бо быва́ет слу́жба за упоко́й, в три́ суббо́ты свята́го и Вели́каго поста́, егда́ ни еди́н е́сть пра́здник от трие́х: Предте́чев: святы́х четы́редесяти му́чеников: или Благове́щения.

Неделя вторая Великого поста [17]

В субботу вечера

Поставим стихов 10. И поем стихиры воскресны 3, и анатолиевы 3: и настоящия святаго на 4, глас 2.

Подобен: Ки́ими похва́льными пе́сньми:

Ки́ими благопохвале́ний пе́сньми воспои́м иера́рха, / богосло́вия трубу́, огнедохнове́нная уста́ благода́ти, / честно́е Ду́ха прия́телище, / столпа́ Це́ркве непоколеби́маго, / вели́кое вселе́нныя украше́ние, / реку́ прему́дрости, Све́та свети́льника, / звезду́ я́сную, тварь просвеща́ющую?

Ки́ими песнопе́ний цвета́ми венча́им иера́рха, / благоче́стия побо́рника, и нече́стия проти́вника, / те́плаго ве́ры предста́теля, / вели́каго наста́вника и учи́теля, / цевни́цу всекра́сную Ду́ха, / златосия́ющий язы́к, / исто́чник кипя́щий то́ки исцеле́ний ве́рным, / вели́каго и досточу́днаго Григо́рия?

Ки́ими земноро́днии устна́ми / восхва́лим иера́рха, Це́ркве учи́теля, / све́та Боже́ственнаго пропове́дника, / небеснотаи́нника Тро́ицы, / ве́лие мона́шествующих украше́ние, / дея́нием и виде́нием просия́вшаго, / Фессалони́тскую похвалу́, / сограждани́на иму́щаго, мирото́чнаго на Небесе́х / боже́ственнаго и пречу́днаго Дими́трия?

Слава, глас 6: Преподо́бне, треблаже́нне, святе́йший о́тче, / па́стырю до́брый, и Архипа́стыря Христа́ учениче́, / положи́вый ду́шу о овца́х, / сам и ны́не о́тче наш Богоно́се Григо́рие, / испроси́ моли́твами твои́ми, / дарова́ти нам ве́лию ми́лость.

И ныне, Богородичен первый гласа.

На литии стихира храма. Сла́ва, и ны́не, Богородичен.

На стиховне по алфавиту.

Слава, глас 8: Бо́дрый язы́к твой ко учи́тельству, / во ушесе́х серде́чных возглаша́я, лени́вых ду́ши возставля́ет, / и боговеща́нными словесы́ твои́ми ле́ствица обрета́ется, / от земли́ к Бо́гу вознося́щая. / Те́мже, Григо́рие, Фесса́лии чу́до, / не преста́й моля́ся Христу́, / просвети́ти Боже́ственным све́том чту́щия тя.

И ныне, Богородичен: Безневе́стная Де́во, / Я́же Бо́га неизрече́нно заче́нши пло́тию, / Ма́ти Бо́га Вы́шняго, / Твои́х рабо́ в мольбы́ приими́, Всенепоро́чная, / всем подаю́щи очище́ние прегреше́ний, / ны́не на́ша моле́ния прие́млющи, / моли́ спасти́ся всем нам.

Ны́не отпуща́ещи: Трисвятое. Тропарь, Богородице Дево: трижды.

И прочее последование бдения.

На утрени

По шестопсалмии, Бог Госпо́дь:

Тропарь воскресен дважды.

Сла́ва, святаго глас 8: Правосла́вия свети́льниче, / Це́ркве утвержде́ние и учи́телю, мона́хов добро́то, / богосло́вов побо́рниче непребори́мый, Григо́рие чудотво́рче, / Фессалони́тская похвало́, пропове́дниче благода́ти, / моли́ся вы́ну спасти́ся душа́м на́шим.

И ныне, Богородичен в тойже глас: И́же нас ра́ди рожде́йся от Де́вы, / и распя́тие претерпе́в, Благи́й, / испрове́ргий сме́ртию смерть, / и воскресе́ние явле́й, я́ко Бог, / не пре́зри, я́же созда́л еси́ руко́ю Твое́ю, / яви́ человеколю́бие Твое́, Ми́лостиве, / приими́ ро́ждшую Тя Богоро́дицу, моля́щуюся за ны, / и спаси́, Спа́се наш, лю́ди отча́янныя.

И обычное стихословие. И чтение в Шестодневце. Степенна гласа. Вся́кое дыха́ние: Евангелие утреннее. Воскресе́ние Христо́во: Псалом 50.

Слава, глас 8: Покая́ния отве́рзи ми две́ри, Жизнода́вче, / у́тренюет бо дух мой ко хра́му свято́му Твоему́, / храм нося́й теле́сный весь оскверне́н: / но я́ко щедр, очи́сти / благоутро́бною Твое́ю ми́лостию.

И ныне, Богородичен: На спасе́ния стези́ наста́ви мя, Богоро́дице, / сту́дными бо окаля́х ду́шу грехми́, / и в ле́ности все житие́ мое́ ижди́х: / но Твои́ми моли́твами / изба́ви мя от вся́кия нечистоты́.

Таже, глас 6: Поми́луй мя, Бо́же, / по вели́цей ми́лости Твое́й, / и по мно́жеству щедро́т Твои́х, / очи́сти беззако́ние мое́.

Мно́жества соде́янных мно́ю лю́тых помышля́я окая́нный, / трепе́щу стра́шнаго дне су́днаго: / но наде́яся на ми́лость благоутро́бия Твоего́, / я́ко Дави́д вопию́ Ти: / поми́луй мя, Бо́же, / по вели́цей Твое́й ми́лости.

Канон Осмогласника воскресен, со ирмосом на 4, и Триоди на 4, и святаго на 6. Глас 8.

Песнь 1.

Ирмос: Колесницегони́теля фарао́ня погрузи́, / чудотворя́й иногда́ / Моисе́йский жезл, крестообра́зно порази́в, / и раздели́в мо́ре: / Изра́иля же беглеца́, пешехо́дца спасе́, / песнь Бо́гови воспева́юща.

Восприе́мше те́плыми слеза́ми, блу́днаго глас, / Тебе́ Отцу́ всех и Бо́гу припа́даем, вопию́ще: / я́ко согреши́хом от Тебе́ удали́вшеся, и блуду́ рабо́тавше, / приими́ на́ше покая́ние.

Ца́рское преоби́дев благоро́дие, / е́же дарова́л еси́ мне, мене́ ра́ди, Сло́ве, Челове́к бы́вый: / лю́те осуди́хся угоди́ти свиния́м, грехо́вным вку́сом, / но пощади́ мя, Спа́се, милосе́рдием Твои́м.

На коле́ну па́дающа мя, / я́коже пе́рвее блу́днаго, Влады́ко Го́споди, / Ты прите́к приими́, и рука́ма объе́м, / пода́ждь ми о́бразы Твоего́ спасе́ния, / вме́сто нае́мника, Человеколю́бче, / па́ки Твоего́ сы́на сотворя́я.

Богородичен: Богоявле́ния Тобо́ю сподо́бися, Богора́дованная, челове́ческое естество́, / еди́на бо хода́таица Де́во, была́ еси́ Бо́гу и челове́ком. / Тем, я́ко Бо́жию Тя Роди́тельницу, вси досто́йно сла́вим.

Иный канон святаго, глас 4.

Ирмос: Отве́рзу уста́ моя́, / и напо́лнятся Ду́ха, / и сло́во отры́гну Цари́це Ма́тери, / и явлю́ся, све́тло торжеству́я, / и воспою́, ра́дуяся, Тоя́ чудеса́.

Ри́торов боже́ственнии, и богосло́вов изря́днии, и язы́цы боговеща́ннии, / прииди́те сни́дитеся в соедине́ние, / воспе́ти по достоя́нию духори́тора, боже́ственнаго Григо́рия.

Столп ве́ры, Це́ркве побо́рник, / вели́кий Григо́рий да восхва́лится мно́ю, / всеизря́дный па́стырь Фессалони́тский, / красота́ чи́на иера́ршескаго вои́стинну.

От младе́нства возжела́л еси́ лу́чшее житие́, / и соверше́нное о́тче от ю́ности возлюби́л еси́ мудрова́ние, / и купнонра́вен, и единому́дрен показа́лся еси́ / тезоиме́нствующаго тебе́, о́тче Григо́рие.

Богородичен: Бу́ди ми, Всенепоро́чная, живота́ путь, / наставля́ющий мя к Боже́ственным селе́нием, / прельсти́хся бо, и к про́пастем зло́бы поползну́хся, / от ни́хже мя возведи́ хода́тайством Твои́м.

Катавасия: Отве́рзу уста́ моя́, / и напо́лнятся Ду́ха, / и сло́во отры́гну Цари́це Ма́тери, / и явлю́ся, све́тло торжеству́я, / и воспою́, ра́дуяся, Тоя́ чудеса́.

Песнь 3.

Ирмос: Небе́снаго кру́га Верхотво́рче, Го́споди, / и Це́ркве Зижди́телю, / Ты мене́ утверди́ в любви́ Твое́й, / желáний крáю, ве́рных утвержде́ние, / Еди́не Человеколю́бче.

Убоя́вся мои́х дел, и дале́чнаго отше́ствия, / и расточе́ннаго Твоего́ бога́тства, / его́же ижди́х в блу́дных стремле́ниих, / в покая́нии к Тебе́ зову́, Отцу́ и Бо́гу моему́: / согреши́х, спаси́ мя.

На земли́ согреша́я, небесе́ убоя́хся: / си́це бо ми бу́дет суд тогда́ препира́яй, / егда́ вся́ческая предста́нут, Сло́ве, / пра́ведным судо́м Твои́м суди́мая.

Мра́чная и скве́рная мя помышле́ния пита́ху, / егда́ от Тебе́, Спа́се, дале́че бых блу́дный, / ны́не же зову́ Ти: согреши́х, согреши́х, спаси́ / те́пле прибега́ющаго милосе́рдию Твоему́.

Богородичен: Обожи́ся Де́во Ада́мово смеше́ние, / из чре́ва бо Твоего́ Бог плотоно́сец яви́ся, / И́мже воззва́ни бы́хом от дре́вняго осужде́ния, / солга́ни наде́ждею дре́вле обоже́ния.

Иный.

Ирмос: Твоя́ песносло́вцы, Богоро́дице, / живы́й и незави́стный Исто́чниче, / лик себе́ совоку́пльшия, духо́вно утверди́, / в Боже́ственней Твое́й сла́ве / венце́в сла́вы сподо́би.

Струи́ Боже́ственных уче́ний твои́х сохраня́ющии, / вся́кия ко́зни злосла́вных избега́ем, / и вся избива́ем твои́ми свяще́нными списа́ньми / полки́ сих, Григо́рие.

Прему́дрости бу́ия злосла́вных разруши́л еси́, блаже́нне, / прему́дрость Бо́жию ипоста́сную име́я в се́рдце твое́м, / е́юже с шу́мом порази́л еси́ гнила́я сих шата́ния.

Умертви́в пло́ти тле́емыя вся́кое сладостра́стие, прему́дре, / по́стнически оживи́л еси́ души́ твоея́ движе́ния, / и сию́ Боже́ственный орга́н Богосло́вия показа́л еси́.

Богородичен: В ра́зуме ума́ и произволе́нии, / сту́дное же и блу́дное житие́ приле́жно возлюби́х, / но любо́вию Боже́ственною мя свяжи́, / моли́твами Твои́ми, Де́во Богоневе́стная.

Катавасия: Твоя́ песносло́вцы, Богоро́дице, / живы́й и незави́стный Исто́чниче, / лик себе́ совоку́пльшия, духо́вно утверди́, / в Боже́ственней Твое́й сла́ве / венце́в сла́вы сподо́би.

Кондак, глас 4: Ны́не вре́мя де́лательное яви́ся, при две́рех Суд, / воста́нем у́бо постя́щеся, / принесе́м сле́зы умиле́ния, / ми́лостынями, зову́ще: / согреши́хом па́че песка́ морска́го, / но осла́би, Соде́телю всех, / я́ко да прии́мем нетле́нныя венцы́.

Седален, глас 4: Подобен: Ско́ро предвари́:

Пре́лесть попали́л еси́ злосла́вных, прему́дре, / ве́ру изъясни́л еси́ правосла́вных до́бре, / и мир просвети́л еси́. / Отону́дуже победоно́сный победи́тель показа́лся еси́, / столп Це́ркве, и́стинный иера́рх, / моля́ся не преста́й Христу́, / спасти́ся всем нам.

Слава, тойже.

И ныне, Богородичен: Ско́ро приими́ Влады́чице моле́ния на́ша, / и сия́ принеси́ Сы́ну Твоему́ и Бо́гу, / Госпоже́ Всенепоро́чная, / погаси́ обстоя́ния злосла́вных языковре́дных, / укроти́ ко́зни, и низложи́ де́рзость / вооружа́ющихся безбо́жных, / Пречи́стая, на рабы́ Твоя́.

Песнь 4.

Ирмос: Ты моя́ кре́пость, Го́споди, / Ты моя́ и си́ла, / Ты мой Бог, Ты мое́ ра́дование, / не оста́вль не́дра О́тча / и на́шу нищету́ посети́в. / Тем с проро́ком Авваку́мом зову́ Ти: / си́ле Твое́й сла́ва, Человеколю́бче.

Отмета́тельное оте́ческих ми повеле́ний бога́тство, / е́же ми дарова́л еси́, в сладостра́стии ижди́в, / бых Боже́ственных дарова́ний нищ окая́нный. / Те́мже ка́ющася со испове́данием / не омерзи́ мене́, Влады́ко Го́споди.

Боголе́пно восприи́м нищету́ мене́, / дале́че Тебе́ дре́вле бы́вшаго, / Собо́ю к Себе́ присвоя́еши, / и освяща́еши мя к весе́лию, Человеколю́бче, / те́ло Твое́ Боже́ственное Сло́ве, / воззва́ние мое́, весе́лия творя́.

Да дале́че слеза́ми непреста́нными, / ве́чныя му́ки изба́вимся, / ю́же угото́ва Бог лука́вым духово́м, / я́ко блу́дный, вопие́м: согреши́хом Ти, О́тче, / но приими́вся прибега́ющия ны к Твое́й ми́лости.

Богородичен: Собезнача́льное Отцу́ Сло́во сый и Ду́ху, / от Неискусому́жныя Де́вы ражда́ется кроме́ зако́на: / пребы́в у́бо е́же бе, пребы́в же па́ки е́же от нас прия́т. / Во двою́ бо естеству́ еди́н Сын есть, / во обою́ храня́ есте́ственное.

Иный.

Ирмос: Неизсле́дный Бо́жий сове́т, / е́же от Де́вы воплоще́ния / Тебе́, Вы́шняго, / проро́к Авваку́м усмотря́я, зовя́ше: / сла́ва си́ле Твое́й, Го́споди.

Отве́рз уста́ твоя́, о́тче прему́дре, / Боже́ственную прему́дрость пропове́дал еси́, / е́йже поуча́лся еси́ в се́рдце твое́м при́сно, / и Варлаа́ма су́етнаго несмы́сленна и безу́мна показа́л еси́.

Заше́л еси́ сладча́йший в зе́млю, со́лнце зако́ном естества́, / возсия́еши же у́тро со Христо́м, со́лнце невече́рнее, / вся назира́я моли́твами твои́ми.

Яви́ благода́ть тебе́, блаже́нне Бо́жий, / похвалу́ и утвержде́ние преве́лие правосла́вных, / и па́стыря блага́го, и богосло́ва втора́го, / и ста́да бо́драго храни́теля.

Богородичен: Ушеса́ мне отве́рзи душе́вныя, Ма́ти Бо́жия, / роди́вшая пре́жде ушеса́ Отве́рзшаго глухо́му, / и Боже́ственным внима́ти словесе́м, и исполня́ти сподо́би.

Катавасия: Неизсле́дный Бо́жий сове́т, / е́же от Де́вы воплоще́ния / Тебе́, Вы́шняго, / проро́к Авваку́м усмотря́я, зовя́ше: / сла́ва си́ле Твое́й, Го́споди.

Песнь 5.

Ирмос: Вску́ю мя отри́нул еси́ / от лица́ Твоего́, Све́те Незаходи́мый, / и покры́ла мя есть чужда́я тьма, окая́ннаго? / Но обрати́ мя, / и к све́ту за́поведей Твои́х / пути́ моя́ напра́ви, молю́ся.

Бога́тства и дарова́ний Боже́ственных лиши́хся, / и в страну́ приидо́х благи́х живо́тных гла́дом та́я, / но Ты мя, О́тче, я́ко Благи́й, / дре́вния сла́вы и сла́дости, / благосе́рдия ра́ди Твоего́, испо́лни.

По́мысл блу́днаго, в блуде́ житие́ ижди́вша прии́мше, / Отцу́ ми́лостивому притеце́м, / несумне́нною ве́рою, и сокруше́нием се́рдца, / я́ко да согреше́ний оставле́ние прии́мем.

Не косни́, душе́ моя́, в да́льней стране́ пребыва́ющи, / но тецы́ вско́ре, Бо́гу и Отцу́ испове́дающися, / да прии́меши разреше́ние, / и́хже зле соде́лала еси́ житие́ изнури́вши.

Богородичен: Све́тлый Тя о́блак, нося́й Со́лнце пра́вды, / в Тебе́ носи́мое, Пречи́стая Де́во ве́мы, / неразу́мия тьму и́дольскую отгоня́ющее, / и ра́зумом и́стинным просвеща́ющее.

Иный.

Ирмос: Ужасо́шася вся́ческая / о Боже́ственней сла́ве Твое́й: / Ты бо, Неискусобра́чная Де́во, / име́ла еси́во утро́бе над все́ми Бо́га / и родила́ еси́ безле́тнаго Сы́на, / всем воспева́ющим Тя / мир подава́ющая.

Серпо́м слове́с твои́х, и свяще́нными списа́ньми / посе́кл еси́ е́реси тернови́дныя, / и пле́вел ло́жная прозябе́ния, / правосла́вия же благочести́вая положи́л еси́ се́мена, / священнонача́льне Григо́рие.

Словеса́ твоя́, всему́дре, и честна́я списа́ния / суть роса́ Небе́сная, / мед ка́менный, хлеб а́нгельский притека́ющим, / питие́, бра́шно, сла́дость, / наслажде́ние, Григо́рие, и исто́чник живы́я воды́.

О́бщаго тя учи́теля познава́ет земля́ и мо́ре, / столп свяще́нный правосла́вия, / и оружеполо́жницу Боже́ственных догма́т честну́ю, / прему́драго богосло́ва свяще́ннаго, / сожи́теля, соприча́стника, апо́столом единонра́внаго.

Богородичен: Струя́ми умиле́ния, / скве́рны се́рдца моего́, Непоро́чная, отмы́й, Де́во, / и покая́ния о́бразы мне да́руй, / Твои́ми к ще́дрому Бо́гу свяще́нными моле́нии, / Его́же неизрече́нно родила́ еси́.

Катавасия: Ужасо́шася вся́ческая / о Боже́ственней сла́ве Твое́й: / Ты бо, Неискусобра́чная Де́во, / име́ла еси́во утро́бе над все́ми Бо́га / и родила́ еси́ безле́тнаго Сы́на, / всем воспева́ющим Тя / мир подава́ющая.

Песнь 6.

Ирмос: Моли́тву пролию́ ко Го́споду / и Тому́ возвещу́ печа́ли моя́, / я́ко зол душа́ моя́ испо́лнися / и живо́т мой а́ду прибли́жися, / и молю́ся, я́ко Ио́на: / от тли, Бо́же, возведи́ мя.

Юне́йший бых сын Твой, / и бога́тство Твое́ зле ижди́х, / удале́нием зла́го жития́, / и благи́х Твои́х лиша́яся, Человеколю́бче, / прихожду́ Тебе́, Отцу́ и Бо́гу моему́, / и прошу́ проще́ния.

Стра́нничество безчелове́чное получи́х, / и пасти́ свинии́ осужде́н бых, / я́ко мое́ расточи́х бога́тство, / е́же ми́лостивно вско́ре пода́л еси́, / и бых от всех наг, / но Ты я́ко Бог мой уще́дри.

Не и́мам дерзнове́ния, Человеколю́бче, воззре́ти и ви́дети, / согреши́в на Не́бо, безме́рную высоту́, / ни нарещи́ся сын Твой, блу́дный, / но уще́дри мя туне, име́яй безме́рную ми́лость.

Богородичен: Несказа́нное Твое́ Рождество́, / и неизрече́нный рождества́ Твоего́ о́браз, Деви́це, / я́ко Бо́га вы́ше ума́ ражда́еши, / де́вство нескве́рное иму́щи, / тем Тя вси и́стинную Богоро́дицу досто́йно сла́вим.

Иный.

Ирмос: Боже́ственное сие́ и всечестно́е / соверша́юще пра́зднество, / Богому́дрии, Богома́тере, / прииди́те, рука́ми воспле́щим, / от Нея́ ро́ждшагося Бо́га сла́вим.

Растерза́ся су́етное шата́ние, / и язы́к Варлаа́ма безу́мнаго, / словесы́ и веле́нии, и ра́зума острото́ю / прему́драго царя́, и твое́ю, Григо́рие.

Боже́ственную цевни́цу Ду́ха, / трубу́ я́ве пропове́дающую Боже́ственныя та́йны, / Фессалони́тскаго председа́теля, Богосло́вский язы́к, пе́сньми почти́м.

Лю́дем иногда́ предводи́тель, / я́ко столп о́гненный, ве́ры враги́ попали́л еси́, / ве́рных же состоя́ния просвети́л еси́, / богому́дре о́тче Григо́рие.

Богородичен: Бу́ди ми, Всечи́стая Влады́чице, / тишина́ и приста́нище утеше́ния, / преводя́щее к Боже́ственному приста́нищу невла́емому, / бу́рю страсте́й мои́х укроти́вши.

Катавасия: Боже́ственное сие́ и всечестно́е / соверша́юще пра́зднество, / Богому́дрии, Богома́тере, / прииди́те, рука́ми воспле́щим, / от Нея́ ро́ждшагося Бо́га сла́вим.

Кондак святому, глас 8. Подобен: Взбра́нной:

Прему́дрости свяще́нный и Боже́ственный орга́н, / богосло́вия све́тлую согла́сно трубу́, / воспева́ем тя, Григо́рие богоглаго́льниче, / но я́ко ум Уму́ пе́рвому предстоя́й, / к Нему́ ум наш о́тче наста́ви, да зове́м: / ра́дуйся, пропове́дниче благода́ти.

Икос. Подобен: А́нгел предста́тель:

А́нгел яви́лся еси́ на земли́, неизрече́нная Бо́жия челове́ком возвеща́я. / Безпло́тных бо гла́сы, от челове́ческих сый, и пло́тию употребля́яся, удиви́л еси́ нас, / и вопи́ти тебе́ богоглаго́ливе увеща́л еси́ сия́: / ра́дуйся, и́мже тьма сокры́ся; ра́дуйся, и́мже свет взы́де. / Ра́дуйся, несозда́ннаго Божества́ а́нгеле; / ра́дуйся, созда́ннаго и бу́яго вои́стинну обличи́телю. / Ра́дуйся, высоту́ невосходи́мую, Боже́ственное естество́ реки́й; / ра́дуйся, глубину́ неудо́бь ви́димую, де́йство реки́й; / ра́дуйся, я́ко сла́ву Бо́жию до́бре рекл еси́; / ра́дуйся, я́ко мне́ния злоде́ев отре́кл еси́. / Ра́дуйся свети́льниче, показа́вый Со́лнце; / ра́дуйся ча́ше, пития́ Боже́ственнаго пода́тельнице. / Ра́дуйся, и́мже и́стина просиява́ет; / ра́дуйся, и́мже помрачи́ся лжа. / Ра́дуйся, пропове́дниче благода́ти.

Синаксарий.

Песнь 7.

Ирмос: От Иуде́и доше́дше, о́троцы / в Вавило́не иногда́ / ве́рою Тро́ическою пла́мень пе́щный попра́ша, пою́ще: / отце́в Бо́же, благослове́н еси́.

Дерзнове́ния не и́мам, / е́же нарещи́ся сын Твой, О́тче Человеколю́бче, / я́ко еди́наго от нае́мник Твои́х бы́ти молю́ся, / не гнуша́йся мене́ зову́ща: / оте́ц на́ших Бо́же благослове́н еси́.

Оскверни́вше пе́рвым житие́м жизнь, / и погуби́вше благоро́дие пе́рвое, / притеце́м Еди́ному Отцу́ и Бо́гу на́шему, / покая́нием те́плым прия́ти спасе́ние.

Же́сток граждани́н, ему́же рабо́тати окая́нный осуди́хся, / глад же, его́же подъя́х, свиния́м угожда́я, кре́пок и нестерпи́мь, / но обра́щься прошу́, Спа́се, поми́луй мя.

Богородичен: Умерщвле́нное естество́ оживи́ла еси́, / еди́на Живо́т ро́ждшая, Де́во Богоро́дице, / те́мже Тя спасе́ние ве́рнии све́мы, / оте́ц на́ших Бо́га пло́тию ро́ждшую.

Иный.

Ирмос: Не послужи́ша тва́ри Богому́дрии, / па́че Созда́вшаго, / но, о́гненное преще́ние му́жески попра́вше, / ра́довахуся, пою́ще: / препе́тый отце́в Госпо́дь и Бог, благослове́н еси́.

Словесе́м бесе́дующии, и списа́нием твои́м, Григо́рие, / ра́зуму поуча́ются Бо́жию, / и по́лны явля́ются прему́дрости Бо́жия духо́вныя, / и несозда́нную благода́ть, и де́йство Бо́жие богосло́вствуют.

Меч и стре́лы злосла́вных сокруши́л еси́, / и го́рдость Варлаа́мову, и вся́кую си́лу ерети́ческую, / я́ко тка́ние паучи́ны расточи́л еси́, / а́ки ка́мень превели́кий, иера́рше.

Запечатле́ся твои́ми словесы́ и догма́ты ве́ра благочести́вых, / и де́рзость е́реси ста, Григо́рие, / и низложе́ние правосла́вия преста́, и кре́пость злосла́вных.

Богородичен: Струи́ Тя исто́чника, усо́хшии страсте́й боле́зньми, ве́дуще вои́стинну, / почерпа́ем спасе́ние, и Боже́ственныя струи́, и взыва́ем: / благослове́н, Всечи́стая, плод Твоего́ чре́ва.

Катавасия: Не послужи́ша тва́ри Богому́дрии, / па́че Созда́вшаго, / но, о́гненное преще́ние му́жески попра́вше, / ра́довахуся, пою́ще: / препе́тый отце́в Госпо́дь и Бог, благослове́н еси́.

Песнь 8.

Ирмос: Седмери́цею пещь / халде́йский мучи́тель / Богочести́вым неи́стовно разжже́, / си́лою же лу́чшею спасе́ны, сия́ ви́дев, / Творцу́ и Изба́вителю вопия́ше: / о́троцы, благослови́те, / свяще́нницы, воспо́йте, / лю́дие, превозноси́те во вся ве́ки.

Безме́рнаго, Влады́ко, и мно́гаго милосе́рдия Твоего́, / ве́мы бога́тство в Тя ве́ровавшии. / Те́мже Ти припа́даем с блу́дным вси те́пле: / приими́ согреши́вшия, и к Тебе́ прибе́гшия, / несть бо, несть грех, Ще́дре, / Твое́ человеколю́бие победи́ти моги́й.

Милосе́рдия ра́ди Влады́ко Себе́ смири́в, / па́дшим Твои́м сыно́м прибли́жился еси́: / Сам бо Человеколю́бче срел еси́ па́дших, / и облобыза́еши, и спасе́ние да́руеши, / а́ще кто и до́лу па́днет, / ми́лостив сый не гне́ваешися, я́ко Человеколю́бец.

Стра́шнейший суд мене́ усря́щет, о Влады́ко, / я́ко Тя человеколю́бца и незло́бива зря, / не притека́ю к Тебе́, блу́днаго зовы́й гла́сом, / но в ле́ности житие́ препровожда́ю, / Ты у́бо ми́лостив бу́ди ми, / и осужде́ния о́наго исхити́, Ще́дре, покая́ния ра́ди.

Троичен: Не три бо́ги сла́вим, но Еди́но Божество́, / три же вои́стинну Ипоста́си чтим, / Отца́ нерожде́нна, и рожде́нна Сы́на от Отца́, и исхо́дна от Отца́ Свята́го Ду́ха, / Бо́га Еди́наго три, а́ще и зва́ние ко́еждо, / я́коже Бог есть ве́рно сла́вимая.

Богородичен: От мно́гих мя, Всенепоро́чная, напа́стей преклоне́на, / и печа́лей бу́рею потопля́ема / приста́нище спасе́ния, Твое́ю моли́твою, Пречи́стая, изба́ви, / и от всех исхити́вши спаси́, / да Тя досто́йно я́ко те́плую предста́тельницу, / сла́влю Богоро́дицу во вся ве́ки.

Иный.

Ирмос: О́троки благочести́выя в пе́щи / Рождество́ Богоро́дичо спасло́ есть; / тогда́ у́бо образу́емое, / ны́не же де́йствуемое, / вселе́нную всю воздвиза́ет пе́ти Тебе́: / Го́спода по́йте, дела́, / и превозноси́те Его́ во вся ве́ки.

Предстои́ши ны́не престо́лу Всеще́драго, / я́ко богосло́вов подо́бный, / и сим единонра́вный всему́дре, Григо́рие, / Фессалони́тский председа́телю, иера́рхов добро́то, / све́тло украси́вся сла́вою священнонача́лия, / Бо́гу и ны́не служа́.

Ве́дый чи́стое твоего́ помышле́ния Бог, / и пре́жде чре́ва, и пре́жде зача́тия, / ве́рному возглаго́ла боже́ственному царю́ я́ве, / Це́ркве необори́маго бы́ти тя побо́рника, / те́мже пра́вильным изве́ством, / ми́ром запечатле́н еси́ священнонача́льства.

Побежда́ется я́ве и бе́дствует / собра́ние Поликинди́на дла́нию твое́ю, / и му́дрыми твои́ми глаго́лы, / пресла́вне Григо́рие, Фессалони́тский председа́телю, / и я́ко исчеза́ет дым, исчезе́ гнило́е безу́мие, / твои́м громогла́сным и Богосло́вным язы́ком.

Богородичен: Сло́во Бо́жие в Тебе́ Де́во, / челове́ческое естество́ погружа́емое страстьми́, / возобрази́ кра́йнею благосты́нею, / и все обнови́ и посвяти́, / те́мже Тобо́ю спасе́ни, / Тя славосло́вим во вся ве́ки.

Катавасия: О́троки благочести́выя в пе́щи / Рождество́ Богоро́дичо спасло́ есть; / тогда́ у́бо образу́емое, / ны́не же де́йствуемое, / вселе́нную всю воздвиза́ет пе́ти Тебе́: / Го́спода по́йте, дела́, / и превозноси́те Его́ во вся ве́ки.

Песнь 9.

Ирмос: Ужасе́ся о сем Не́бо, / и земли́ удиви́шася концы́, / я́ко Бог яви́ся челове́ком пло́тски / и чре́во Твое́ бысть простра́ннейшее Небе́с, / тем Тя, Богоро́дицу, / А́нгелов и челове́к чинонача́лия велича́ют.

Ра́дости и весе́лия ны́не, / мене́ ра́ди закла́вшемуся Твоему́ тельцу́, / испо́лни сего́ от Тебе́ / ча́ющую мою́ ду́шу, Бо́же, / заблужде́на приими́ мя, / и умерщвле́на к жи́зни возведи́, / и в Боже́ственную оде́жду спасе́ния, / в нетле́ние мя облецы́.

Ду́ши удале́ныя от Бо́га, / и Боже́ственных дарова́ний лише́ныя, / прииди́те те́пле, / и блу́днаго обраще́ние восприи́мше зове́м: / О́тче Благи́й, И́же на Небесе́х, / согреши́хом Ти вси, очи́сти и спаси́ / прибега́ющия к ми́лости Твое́й.

Я́ко имы́й милосе́рдия мно́жество мно́гое, / не гнуша́йся мене́, Го́споди Го́споди, / во мно́гих сласте́х бога́тство ижди́вша, / и прибега́юща ны́не, и зову́ща блу́днаго гла́сом: / согреши́х Ти, спаси́ / прибега́ющаго к ми́лости Твое́й.

Богородичен: Спасе́ния приста́нище и наставле́ние, / и предста́тельницу Тя и́мам раб Твой, / лю́тых всех препя́тий, / я́ко блага́я к Бо́гу мольба́ми Твои́ми, Влады́чице, да изба́влюся, / я́ко на Тя всю мою́ наде́жду возложи́х любо́вию, / да ве́рою велича́ю Тя.

Иный.

Ирмос: Всяк земноро́дный / да взыгра́ется, Ду́хом просвеща́емь, / да торжеству́ет же Безпло́тных умо́в естество́, / почита́ющее свяще́нное торжество́ Богома́тере, / и да вопие́т: / ра́дуйся, Всеблаже́нная, / Богоро́дице, Чи́стая Присноде́во.

Зерца́ло Бо́жие был еси́ Григо́рие, / е́же бо по о́бразу нескве́рное соблю́л еси́, / ум же влады́ку на стра́сти плотски́я му́жески поста́вив, / е́же по подо́бию восприя́л еси́. / Отону́дуже дом был еси́ Святы́я Тро́ицы светле́йший.

Царь благочести́вый крила́таго тя воздухохо́дна показу́ет, сему́ спобо́рствующа, / я́ко всего́ испо́лнена Боже́ственнаго Ду́ха, / на суему́дреннаго неи́стовствующаго Варлаа́ма, / глаго́лющаго на высоту́ непра́ведная Бо́гу, / его́же пра́ведно победи́л еси́.

Весь быв прему́дрости лу́чшия испо́лнен пресла́вне, / свет ми́рови просвети́л еси́, / правосла́вия источи́в догма́ты: / дру́жеством бо изря́днаго любому́дрия прему́дре, / Боже́ственный страх во чре́ве зача́л еси́, / и словеса́ Ду́ха породи́л еси́.

Богородичен: Песнь Тебе́ ве́рнии согла́сно прино́сим благодаре́ния, / Ты бо дре́внюю разруши́ла еси́ на́шу кля́тву, Богороди́тельнице, / и благослове́ние вси Боже́ственное прие́млем, / спасе́ние, просвеще́ние, и ми́лость Тобо́ю, / и ра́дость ве́чную.

Катавасия: Всяк земноро́дный / да взыгра́ется, Ду́хом просвеща́емь, / да торжеству́ет же Безпло́тных умо́в естество́, / почита́ющее свяще́нное торжество́ Богома́тере, / и да вопие́т: / ра́дуйся, Всеблаже́нная, / Богоро́дице, Чи́стая Присноде́во.

Ексапостиларий воскресен.

Слава, святаго. Подобен: Со ученики́:

Ра́дуйся отце́в похвало́, богосло́вов уста́, / безмо́лвия селе́ние, прему́дрости до́ме, / учи́телей кра́йность, пучи́но сло́ва. / Ра́дуйся дея́ния орга́не, виде́ния кра́йность, / и исцели́телю неду́гов челове́ческих. / Ра́дуйся Ду́ха хра́ме, и уме́рый и живы́й о́тче.

И ныне, Богородичен: Влады́чице, всех Влады́чице, и всех вы́шшая, / всех же превосходя́щая го́рних во́инств, / простри́ руку́ держа́вну, и сохрани́ мир, / свяще́нники благослови́ Тебе́ священноде́йствующия, / мона́хи же прости́, моля́щия Тебе́. / Лю́ди вся умири́, и су́щия в пала́те: / во́инство же укрепи́ во вре́мя бра́ни: / сей град соблюди́, свята́я Богоро́дице. / И ны́не нас сподо́би ви́дети Небе́сное Ца́рство, и ра́йскую дверь, / егда́ ся́дет Судия́ суди́ти вселе́нней, / во второ́м и стра́шном суди́лищи, Влады́чице, а́нгелов.

На хвалитех поставим стихов 8, и поем стихиры воскресны 5: и настоящия 3. Глас 1. Подобен: Небе́сных чино́в:

Блаже́нную в ми́ре жизнь соверши́в, / и ны́не блаже́нных сра́дуешися собо́ром, / и на земли́ кро́тких, я́ко кро́ткий живе́ши, иера́рше Григо́рие, / благода́тию же чуде́с богате́еши от Бо́га, / ю́же подае́ши чту́щим тя.

Стих: Испове́мся Тебе́, Го́споди, всем се́рдцем мои́м, / пове́м вся чудеса́ Твоя́.

Правосла́вия догма́ты насади́л еси́, / злосла́вия блаже́нне отсека́я те́рние, / и ве́ры се́мя умножа́я до́бре, / одожде́нием слове́с твои́х, / стокра́тный клас, я́ко де́ятельный земледе́латель / Бо́гу прине́сл еси́.

Стих: Возвеселю́ся и возра́дуюся о Тебе́, / пою́ и́мени твоему́, Вы́шний.

Непоро́чнаго твоего́ жития́ блаже́нне све́тлости / удиви́шася а́нгел и челове́к собо́ри, / и́бо произволе́нием тве́рдый страда́лец и по́стник яви́лся еси́, / и иера́рх, и досто́йный служи́тель Бо́жий, / и друг и́скренний.

И глаголем стих: Воскресни́, Го́споди Бо́же мой, да вознесе́тся рука́ Твоя́, / не забу́ди убо́гих Твои́х до конца́.

И поем самогласен, глас 6: Во тьме согреше́ний ходя́щим, / свет возсия́л еси́ Христе́ вре́менем воздержа́ния, / и благоуха́нный день стра́сти Твоея́/ покажи́нам, да вопие́м Тебе́: / воста́ни, Бо́же, поми́луй нас.

Сла́ва, тойже.

И ны́не: Преблагословенна еси, Богородице Дево, / Воплощшим бо ся из Тебе ад пленися, / Адам воззвася, клятва потребися, Ева свободися, / смерть умертвися, и мы ожихом. / Тем воспевающе вопием: / благословен Христос Бог, благоволивый тако, слава Тебе.

Славословие великое: И отпуст.

На литургии

Блаженны гласа, на 6. И святаго песнь 3, на 4.

Тропарь святаго Григория, глас 8:

Правосла́вия свети́льниче, / Це́ркве утвержде́ние и учи́телю, мона́хов добро́то, / богосло́вов побо́рниче непребори́мый, Григо́рие чудотво́рче, / Фессалони́тская похвало́, пропове́дниче благода́ти, / моли́ся вы́ну спасти́ся душа́м на́шим.

Кондак святому, глас 8. Подобен: Взбра́нной:

Прему́дрости свяще́нный и Боже́ственный орга́н, / богосло́вия све́тлую согла́сно трубу́, / воспева́ем тя, Григо́рие богоглаго́льниче, / но я́ко ум Уму́ пе́рвому предстоя́й, / к Нему́ ум наш о́тче наста́ви, да зове́м: / ра́дуйся, пропове́дниче благода́ти.

Кондак Триоди, глас 4:

Ны́не вре́мя де́лательное яви́ся, при две́рех Суд, / воста́нем у́бо постя́щеся, / принесе́м сле́зы умиле́ния, / ми́лостынями, зову́ще: / согреши́хом па́че песка́ морска́го, / но осла́би, Соде́телю всех, / я́ко да прии́мем нетле́нныя венцы́.

Прокимен, глас 5: Ты Го́споди сохрани́ши ны, и соблюде́ши ны / от ро́да сего́ и во век.

Стих: Спаси́ мя Го́споди, я́ко оскуде́ преподо́бный.

И святаго прокимен, глас 1: Уста́ моя́ возглаго́лют прему́дрость, и поуче́ние се́рдца моего́ ра́зум.

Апостол ко Евреем, зачало 304.

В нача́ле Ты, Го́споди, зе́млю основа́л еси́, и дела́ руку́ Твоéю суть небеса́. Та поги́бнут, Ты же пребыва́еши, и вся, я́коже ри́за, обетша́ют. И я́ко oде́жду свие́ши их, и изменя́тся: Ты же то́йжде еси, и ле́та Твоя́ не оскуде́ют. Кому́ же от А́нгел рече́ когда́: седи́ одесну́ю Менé, до́ндеже положу́ враги́ Твоя́ подно́жие ног Твои́х? Не вси ли суть служе́бнии ду́си, в служе́ние посыла́еми за хотя́щих насле́довати спасе́ние? Сего́ ра́ди подоба́ет нам ли́шше внима́ти слы́шанным, да не когда́ отпа́дем. А́ще бо глаго́ланное А́нгелы сло́во бысть изве́стно, и вся́ко преступле́ние и ослуша́ние пра́ведное прия́т мздовоздая́ние. Ка́ко мы убежи́м, о толи́цем неради́вше спасе́нии, éже зача́ло прие́мше глаго́латися от Го́спода, слы́шавшими в нас извести́ся?

И святителю, ко Евреем, зачало 318.

Бра́тие, тако́в нам подоба́ше архиере́й, преподо́бен, незло́бив, безскве́рнен, отлуче́н от гре́шник и вы́шше Небе́с быв. И́же не и́мать по вся дни ну́жды, я́коже первосвяще́нницы, пре́жде о свои́х гресе́х же́ртвы приноси́ти, пото́м же о людски́х: сие́ бо сотвори́ еди́ною, Себе́ принес. Зако́н бо челове́ки поставля́ет первосвяще́нники, иму́щыя не́мощь: сло́во же кля́твенное, е́же по зако́не, Сы́на во ве́ки соверше́нна. Глава́ же о глаго́лемых: такова́ и́мамы первосвяще́нника, и́же се́де одесну́ю Престо́ла Вели́чествия на Небесе́х, святы́м служи́тель и ски́нии и́стинней, ю́же водрузи́ Госпо́дь, а не челове́к.

Аллилуиа гласа.

И святителю глас 2: Уста́ пра́веднаго поуча́тся прему́дрости, и язы́к его́ возглаго́лет суд.

Евангелие от Марка, зачало 7.

Во вре́мя о́но, вни́де Иису́с в Капернау́м по днех, и слы́шано бысть, я́ко в дому́ есть. И а́бие собра́шася мно́зи, я́коже ктому́ не вмеща́тися ни при две́рех: и глаго́лаше им сло́во. И приидо́ша к Нему́, нося́ще разсла́бленна (жи́лами), носи́ма четы́рьми. И не могу́щим прибли́житися к Нему́ наро́да ра́ди, откры́ша покро́в, иде́же бе, и прокопа́вше све́сиша oдр, на не́мже разсла́бленный лежа́ше. Ви́дев же Иису́с ве́ру их, глаго́ла разсла́бленному: ча́до, отпуща́ются тебе́ греси́ твои́. Бя́ху же не́цыи от кни́жник ту седя́ще, и помышля́юще в сердца́х свои́х: Что Сей та́ко глаго́лет хулы́? Кто мо́жет оставля́ти грехи́, то́кмо eди́н Бог? И а́бие разуме́в Иису́с ду́хом Свои́м, я́ко та́ко ти́и помышля́ют в себе́, рече́ им: что сия́ помышля́ете в сердца́х ва́ших? Что есть удо́бее рещи́ разсла́бленному: отпуща́ются тебе́ греси́; или́ рещи́: воста́ни, и возми́ oдр твой, и ходи́? Но да уве́сте, я́ко власть и́мать Сын Челове́ческий на земли́ отпуща́ти грехи́, (глаго́ла разсла́бленному:) Тебе́ глаго́лю: воста́ни, и возми́ oдр твой, и иди́ в дом твой. И воста́ а́бие, и взем oдр, изы́де пред все́ми: я́ко диви́тися всем, и сла́вити Бо́га, глаго́лющим, я́ко николи́же та́ко ви́дехом.

И святителю Евангелие от Иоанна, зачало 36.

Рече́ Госпо́дь ко прише́дшим к Нему́ Иуде́ем: Аз eсмь дверь. Мно́ю а́ще кто вни́дет, спасе́тся; и вни́дет, и изы́дет, и па́жить обря́щет. Тать не прихо́дит, ра́зве да укра́дет и убие́т и погуби́т: Аз приидо́х, да живо́т и́мут, и ли́шше и́мут. Аз eсмь па́стырь до́брый: па́стырь до́брый ду́шу свою́ полага́ет за óвцы: А нае́мник, и́же несть па́стырь, eму́же не суть óвцы своя́, ви́дит во́лка гряду́ща, и оставля́ет óвцы, и бе́гает. И волк расхи́тит их, и распу́дит óвцы. А нае́мник бежи́т, я́ко нае́мник есть, и неради́т о oвца́х. Аз eсмь па́стырь до́брый, и зна́ю Моя́, и зна́ют Мя Моя́. Я́коже зна́ет Мя Oте́ц, и Аз зна́ю Oтца́, и ду́шу Мою́ полага́ю за óвцы. И и́ны óвцы и́мам, я́же не суть от двора́ сего́, и ты́я Ми подоба́ет привести́, и глас Мой услы́шат, и бу́дет eди́но ста́до, и eди́н Па́стырь.

И святому вся служба святительская.

Причастен: Хвали́те Го́спода с Небе́с, / хвали́те Его́ в Вы́шних.

Другий: В па́мять ве́чную бу́дет пра́ведник, / от слу́ха зла не убои́тся.

В неделю вечера

Во светильничное на Го́споди воззва́х, поставим стихов 10, и поем стихиры умилительные Осмогласника 4, и Триоди подобны господина Иосифа, глас 8: Подобен: Неизче́тен:

Безчи́сленная Ти прегреши́в, безчи́сленныя му́ки ожида́ю: / скре́жета зу́бнаго, и пла́ча неутеши́маго, / гее́нны о́гненныя, и тьмы́ и та́ртара. / Судие́ пра́веднейший, сле́зы ми у́бо да́руй, / и́миже обря́щу оставле́ние и злы́х мои́х разреше́ние, / постя́ся и зовы́й Ти: // Влады́ко Христе́, уще́дри мя за вели́кую и бога́тую ми́лость.

Подобен: Мене́ заблу́ждшаго на гора́х лю́тых преступле́ний, / взыщи́, Сло́ве, и к Тебе́ воззови́, / обы́чаи лука́выя ума́ моего́ дале́че отгоня́я, / уме́рша па́ки оживи́, и посто́м очи́сти, / в пла́че непреста́нном вопию́ща и глаго́люща: // Влады́ко Христе́, уще́дри мя за вели́кую и бога́тую ми́лость.

Ина стихира господина Феодора, глас тойже: Подобен: Пресла́вное:

Поста́ на́ченше седми́цу тре́тию, / Тро́ицу Честну́ю восхва́лим ве́рнии, / про́чее ра́достно преходя́ще, / плотски́я же стра́сти увяди́вше от душ на́ших, / цве́ты боже́ственныя пожне́м, / венцы́ испле́тше нача́льнице дне́й, // да вси Христа́ я́ко Победи́теля, венцы́ нося́ще воспои́м.

И мине́и 3. Сла́ва, и ны́не, Богоро́дичен. Вхо́д. Све́те ти́хий:

Прокимен, глас 8: Не отврати́ лица́ Твоего́ от о́трока Твоего́, я́ко скорблю́, ско́ро услы́ши мя: / вонми́ души́ мое́й, и изба́ви ю.

Стих 1: Спасе́ние Твое́ Бо́же да прии́мет мя.

Стих 2: Да у́зрят ни́щии, и возвеселя́тся.

Стих 3: Взыщи́те Бо́га, и жива́ бу́дет душа́ ва́ша.

И паки: Не отврати́ лица́ Твоего́ от о́трока Твоего́:

На стихо́вне самогласен дне, глас 8:

Брозды́ исплюва́х Оте́ческия, непостоя́нным умо́м, / со ско́тскими греха́ помышле́ньми пожи́х, / все мое́ житие́ ижди́в блу́дно окая́нный аз, / пи́щи лише́н утвержда́ющия се́рдце, / вре́менно утучня́ющею сла́стею насы́тихся: / но О́тче Благи́й, не затвори́ ми человеколю́бныя утро́бы, // но отве́рз приими́ мя я́ко блу́днаго сы́на, и спаси́ мя.

Стих: К Тебе́ возведо́х о́чи мои́ Живу́щему на Небеси́. Се я́ко о́чи ра́б в руку́ госпо́дий свои́х, я́ко о́чи рабы́ни в руку́ госпожи́ своея́: та́ко о́чи на́ши ко Го́споду Бо́гу на́шему,/ до́ндеже уще́дрит ны.

И паки тойже: Брозды́ исплюва́х Оте́ческия:

Стих: Поми́луй нас, Го́споди, поми́луй нас, я́ко по мно́гу испо́лнихомся уничиже́ния: наипа́че напо́лнися душа́ на́ша поноше́ния гобзу́ющих:/ и уничиже́ния го́рдых.

Му́ченичен: Му́ченицы Госпо́дни / вся́ко ме́сто освяща́ете, / и всяк неду́г врачу́ете: / ны́не моли́те изба́витися сете́й вра́жиих // душа́м на́шим, мо́лимся.

Сла́ва, и ны́не, гла́с то́йже:

Небе́сная пою́т Тя, обра́дованная Ма́ти Безневе́стная, / и мы славосло́вим неизсле́дованное Твое́ Рождество́ Богоро́дице, // моли́ спасти́ся душа́м на́шим.

И прочее последование, как обычно.

Службы третьей седмицы Великого поста

Служба в понедельник третьей седмицы святого Великого поста

Последование Утрени в понедельник третьей седмицы

Тро́ичны гла́са.

По 1-м стихосло́вии глаго́лем седа́льны умили́тельныя Oсмогла́сника, случи́вшагося гла́са.

По 2-м же стихосло́вии седа́лен господи́на Ио́сифа, гла́с 8.

Подо́бен: Повеле́нное та́йно:

Воздержа́ния огне́м попали́м вси́ хвра́стная страсте́й воста́ния, и пла́мень о́ный негаси́мый сле́зными ны́не угаси́м то́ки, вопию́ще суди́ти хотя́щему все́й земли́: Спа́се благоутро́бне Го́споди, неосужде́ны на́с соблюди́, подая́ на́м согреше́ний проще́ние.

Сла́ва, то́йже.

И ныне, Богоро́дичен. Подо́бен:

Богоблагода́тная Чи́стая Благослове́нная, за милосе́рдие щедро́т, из Тебе́ Рожде́ннаго, с вы́шними си́лами, и со арха́нгелы, и со все́ми безпло́тными, о на́с моли́те непреста́нно, да́ти на́м пре́жде конца́ проще́ние, и очище́ние грехо́в и жития́ исправле́ние, я́ко да обря́щем ми́лость.

По 3-м же стихосло́вии седа́лен, господи́на Фео́дора: Гла́с 8.

Подо́бен: Повеле́нное та́йно:

Тро́ице Свята́я, и Честна́я, по́ст в седми́цах трие́х соверша́ющыя, сохрани́ це́лы и неосужде́ны, сподо́би благотещи́ и к про́чым, и вся́ за́поведи Твоя́ соверши́ти: я́ко да си́це дости́гнем неосужде́нно ви́дети пресла́вное воскре́сние, пе́ние хвалу́ принося́ще.

Сла́ва, то́йже.

И ныне, Богоро́дичен, гла́с то́йже: Предста́тельство ве́рных богороди́тельнице, оскорбля́емых ра́досте, и се́тующих преве́лие утеше́ние, от чре́ва Твоего́ Де́во всесвята́го преесте́ственно Ро́ждшагося, непреста́нно о на́с со а́нгелы и нача́лы моли́, изба́витися на́м в ча́с испыта́ния, лю́таго осужде́ния.

Кано́н в Мине́и, и настоя́щий трипе́снец, господи́на Ио́сифа. И стихосло́вится пе́снь. Гла́с 8.

Пе́снь 1.

Ирмо́с: Пе́снь возсле́м, лю́дие, чу́дному Бо́гу на́шему, свободи́вшему Изра́иля от рабо́ты, пе́снь побе́дную пою́ще и вопию́ще: пои́м Тебе́, еди́ному Влады́це.

Име́яй я́ко Бо́г ми́лостивное, ка́ющася приими́ мя́, ижди́вшаго житие́ мое́ блу́дно, вопию́ Ти́: согреши́х, клеветнико́в не тре́бую, сту́д де́л мои́х принося́.

Сне́дь оста́вль а́нгельскую, уподо́бихся ското́м, внегда́ пита́тися скве́рною зло́бою: но у́бо обраща́ющася приими́ мя́, я́ко еди́наго от нае́мник Твои́х, Небе́сный О́тче.

Но́щь сласте́й от пи́щи прибыва́ющую вси́ ве́рнии оста́вивше, к све́ту и́стины тща́тельно присту́пим, да светоно́сныя трапе́зы сподо́бимся.

Богоро́дичен: Ра́дуйся пресвяты́й хра́ме, руно́ богоро́сное, запечатле́нный исто́чниче безсме́ртныя струи́: ста́до Твое́ Влады́чице сохраня́й от вся́ких ра́тников невоева́но.

И́ный господи́на Фео́дора. Гла́с то́йже.

Ирмо́с: Пои́м Бо́гу, о го́рькия рабо́ты фарао́новы изба́вльшему Изра́иля, и о́гненным столпо́м и све́тлым о́блаком наста́вльшему, я́ко просла́вися.

Ны́не в седми́цах трие́х, я́коже дре́вле тридне́вне Изра́иль, очи́стившеся бра́тие, в го́ру моли́тв дости́гнем, и отту́ду боже́ственный гла́с услы́шавше, Христа́ воспои́м.

Я́коже Сампсо́н посто́м укре́пльшеся, прииди́те, я́коже ина́го зве́ря порази́м лю́дие, чре́внаго бе́са, и не посмее́тся Дали́да страсте́й, прельща́ющая на́с.

Слава, Тро́ичен: Три́ пою́ херуви́мски, Свято́е Тебе́ Божество́: Све́ты и Све́т, и Живо́т и Животы́, Бо́га ро́ждшаго, Бо́га рожде́ннаго, Бо́га от Отца́ исходя́щаго, Ду́ха Жива́го.

И ныне, Богоро́дичен: Ра́дуйся Е́вы ра́досте, и́бо о́ныя печа́ль Рождество́м Твои́м преста́ Чи́стая. Ра́дуйся, незаходи́маго Све́та све́тлый о́блаче, из него́же возсия́ Христо́с Бо́г.

Сла́ва Тебе́ Бо́же на́ш, сла́ва Тебе́.

Ве́рою я́коже Дави́д, и мы смиренному́дрием вооружи́вшеся, я́ко ина́го голиа́фа го́рдаго ума́ низложи́вше, посеце́м ку́пно и тьмы́ страсте́й.

Ирмо́с: Пои́м Бо́гу, о го́рькия рабо́ты фарао́новы изба́вльшему Изра́иля, и о́гненным столпо́м и све́тлым о́блаком наста́вльшему, я́ко просла́вися.

Пе́снь 8.

Ирмо́с: Богоглаго́ливии о́троцы в пещи́, со огне́м пла́мень попира́юще, поя́ху: благослови́те, дела́ Госпо́дня, Го́спода.

Ижди́в бога́тство оте́ческое со блудни́цами, изгна́н бы́х от преддве́рий благода́ти окая́нный: но приими́ мя́ о́тче, за безчи́сленную ми́лость.

Во светле́йшем поста́ светозаре́нии моли́тв просвети́вшеся, светови́дни бу́дем, я́ко да грехо́вныя тьмы́ избе́гнем.

Мо́лит Тя́ ли́к безпло́тных, херуви́ми мо́лят, и святы́х чи́нове, ду́шы на́шя спаси́ Христе́, Многоми́лостиве.

Богоро́дичен: Неде́ланный гро́зд заче́ншая, омраче́нна мя́ пия́нством греха́ уцелому́дри Богоро́дице Де́во, наде́ждо ду́ш на́ших.

И́ный. Ирмо́с: Покрыва́яй вода́ми превы́спренняя Своя́, полага́яй мо́рю преде́л песо́к, и содержа́й вся́, Тя́ пое́т со́лнце, Тя́ сла́вит луна́, Тебе́ прино́сит пе́снь вся́ тва́рь, я́ко Соде́телю все́х во ве́ки.

Оте́ческаго сокро́вища, име́ния чу́днаго, ма́тере все́х послужи́вших Влады́це Христу́, прииди́те наслади́мся бра́тие поста́: и́бо се́й укрепля́ет те́ло, и просвеща́ет у́м и се́рдце.

Гедео́на чу́днаго подража́ющи душе́, доброде́тели нося́щи, ве́ру, наде́жду и любо́вь Христо́ву, изы́ди убива́ющи иноплеме́нныя стра́сти, я́коже о́ный с треми́ сты́, Мадиа́мский язы́к потребля́я.

Слава, Тро́ичен: И Тро́ицу сла́влю Тя́, и я́ко Еди́ницу пою́ Тя́, Божество́ еди́но, О́тче Вседержи́телю, и Единонача́льне Сы́не, Ду́ше Святы́й, и Всевлады́чняя держа́во, еди́но Естество́, еди́но Ца́рство, в трие́х начерта́ниих же покланя́емое.

И ныне, Богоро́дичен: Я́же в рождестве́ убеже́ боле́зни преесте́ственно, в Твое́й честне́й стра́сти позна́ Ро́ждшая Тя́, и боле́зноваше зря́щи на Кресте́ Тя́ пригвожде́на во́лею от иуде́ев, на вода́х зе́млю основа́вшаго.

Сла́ва тебе́ Бо́же на́ш, сла́ва Тебе́.

Егда́ прии́деши во сла́ве Твое́й суди́ти все́й земли́, с ты́сящами и тьма́ми си́л Твои́х: тогда́ мя́ Го́споди пощади́, осла́би, и изба́ви осужде́ния, не посрами́ мене́, ниже́ осуди́ огню́ ве́чному.

Хва́лим, благослови́м, покланя́емся Го́сподеви, пою́ще и превознося́ще во вся́ ве́ки.

Ирмо́с: Покрыва́яй вода́ми превы́спренняя Своя́, полага́яй мо́рю преде́л песо́к, и содержа́й вся́, Тя́ пое́т со́лнце, Тя́ сла́вит луна́, Тебе́ прино́сит пе́снь вся́ тва́рь, я́ко Соде́телю все́х во ве́ки.

Пе́снь 9.

Ирмо́с: Проявле́нное на горе́ законополо́жнику во огни́ и купине́, Рождество́ Присноде́вы, в на́ше ве́рных спасе́ние, пе́сньми немо́лчными велича́ем.

От Твоея́ удали́вшася О́тче любве́, и во́льными стремле́ньми сласте́й порабоще́на, обраща́ющася я́ко блу́днаго приими́: еди́н бо еси́ Многоми́лостив.

Непло́дная яви́хся смоко́вница, еди́ну то́кмо зло́бу де́лая окая́нный, о́гнь мне́ исхода́таившую: Ты́ у́бо Го́споди плодоно́сна мя́ покажи́, дея́ния блага́я плодонося́ща Тебе́.

Пости́ся душе́ моя́ зло́бы и лука́вства, удержи́ся гне́ва и я́рости, и вся́каго греха́: Иису́с бо такова́го хо́щет поста́, Человеколю́бец Бо́г на́ш.

Богоро́дичен: Ты́ еси́ Богоро́дице ору́жие на́ше, и стена́, Ты́ еси́ заступле́ние к Тебе́ прибега́ющих: Тя́ и ны́не на моли́тву дви́жем, да изба́вимся от враго́в на́ших.

И́ный. Ирмо́с: Велича́ем Тя́ всенепоро́чную Ма́терь Христа́ Бо́га на́шего, Ю́же осени́ Ду́х Святы́й.

Чи́стый по́ст, злы́х отложе́ние принесе́м, я́ко да́ры благоприя́тны, Христу́ Бо́гу на́шему.

Елиссе́й дре́вле ка́ко пита́ше проро́ки, уве́девши душе́, любе́зно пита́йся, благодаря́щи Христа́.

Слава, Тро́ичен: Триипоста́сное еди́но Тя́ Божество́ воспева́ю, Ли́цы зра́к, Отца́ безнача́льнаго, и Сы́на, и Ду́ха Жива́го.

И ныне, Богоро́дичен: Богома́ти Отрокови́це, черто́же Небе́снаго Царя́ Христа́, спаси́ моли́твами твои́ми, любо́вию пою́щыя Тя́.

Сла́ва Тебе́ Бо́же на́ш, сла́ва Тебе́.

Дании́л в ро́ве зве́ри укроти́, воздержа́ния броздо́ю, и мы́ постя́щеся стра́сти удручи́м.

Ирмо́с: Велича́ем Тя́ всенепоро́чную Ма́терь Христа́ Бо́га на́шего, Ю́же осени́ Ду́х Святы́й.

Свети́лен гла́са.

На стихо́вне самогла́сен дне́, гла́с 4:

В лю́тую прегреше́ний мои́х скве́рну облеко́хся, и ра́дости черто́га изгна́н бы́х, уще́дри мя́ неизглаго́ланным Твои́м благоутро́бием, я́ко блу́днаго сы́на, Бо́же, и поми́луй мя́. (Дважды)

Му́ченичен: Кто́ не диви́тся зря́, святи́и му́ченицы, по́двиг до́брый, и́мже подвиза́стеся? Ка́ко бо в телеси́ су́ще, безпло́тнаго врага́ победи́сте, Христа́ испове́давше, и Кресто́м вооружи́вшеся? Те́мже досто́йно яви́стеся де́монов прогони́тели, и ва́рваров бори́тели, непреста́нно моли́те, спасти́ся душа́м на́шым.

Сла́ва, и ны́не, Богоро́дичен, гла́с то́йже: Свеще́ неугаси́мая, престо́ле пра́ведный, Пречи́стая Влады́чице, моли́ спасти́ся душа́м на́шым.

Последование Часов в понедельник третьей седмицы

Час первый и Час девятый (без кафизмы). Час третий читается с кафизмой.

Час шестый

Прииди́те, поклони́мся: (трижды)

И псалмы 53, 54, 90.

Сла́ва и ны́не: Аллилу́иа: (Трижды). Го́споди, поми́луй (Трижды)

Сла́ва и ны́не:

И чтется кафисма.

По кафисме священник, став пред царскими дверьми, глаголет настоящий тропарь со стихи, во глас 2: И́же в шесты́й день же и час:

Тропа́рь проро́чества, глас 4:

Я́ко не́мощни есмы́, и разсла́блени грехми́, исцели́ сокруше́ния на́ша, Врачу́ ду́ш на́ших, све́дый у́м челове́чь, Человеколю́бче.

Сла́ва и ны́не: и повторяем тойжде.

Проки́мен, псалом 41, глас 4: Моли́тва Бо́гу живота́ моего́, реку́ Бо́гу: Засту́пник мо́й еси́.

Стих: И́мже о́бразом жела́ет еле́нь на исто́чники водны́я, сице желает душа моя к Тебе, Боже.

Проро́чества Иса́иина чте́ние (Ис. 8:13–22, 9:1–7).

Го́спода си́л, Того́ освяти́те, и То́й бу́дет тебе́ в стра́х. И а́ще бу́деши упова́я на Него́, бу́дет тебе́ во освяще́ние, а не я́коже о ка́мень претыка́ния преткне́шися, ниже́ я́ко о ка́мень паде́ния: до́мове же Иа́ковли в пру́гле, и в раздо́лии седя́щии во Иерусали́ме. Сего́ ра́ди изнемо́гут в ни́х мно́зи, и паду́т, и сокруша́тся, и прибли́жатся, и я́ти бу́дут челове́цы в тверды́ни су́ще. Тогда́ явле́ни бу́дут печатле́ющии зако́н, е́же не учи́тися. И рече́т: пожду́ Бо́га отвра́щшаго лице́ Свое́ от до́му Иа́ковля, и упова́я бу́ду На́нь. Се́ а́з, и де́ти, я́же ми́ даде́ Бо́г: и бу́дут зна́мения, и чудеса́ в дому́ Изра́илеве от Го́спода Савао́фа, Иже обита́ет на горе́ Сио́н. И а́ще реку́т к ва́м: изыщи́те чревоволше́бников, и от земли́ возглаша́ющих, тщесло́вующих, и́же от чре́ва глаша́ют: не язы́к ли к бо́гу своему́ взы́щет, что́ испыту́ют ме́ртвыя о живы́х? Зако́н бо в по́мощь даде́, да реку́т не я́коже сло́во сие́, за́нь же не ле́ть да́ры дая́ти. И прии́дет на вы́ жесто́к гла́д, и бу́дет, егда́ вза́лчете, ско́рбни бу́дете, и зло́ рече́те кня́зю, и оте́честву. И воззря́т на не́бо горе́, и на зе́млю ни́зу при́зрят, и се́ ску́дость те́сна, и тьма́, ско́рбь и теснота́ и тьма́, я́коже не ви́дети: и не оскуде́ет в тесноте́ сы́й да́же до вре́мене. Сие́ пре́жде испи́й, ско́ро твори́ страно́ Завуло́ня, и земле́ Неффали́мля, и про́чии при мо́ри живу́щии, и объону́ страну́ Иорда́на. Галиле́а язы́ков, лю́дие ходя́щии во тьме́, ви́деша све́т ве́лий: живу́щии во стране́ и се́ни сме́ртней, све́т возсия́ет на вы́. Мно́жайшыя лю́ди, я́же изве́л еси́ в весе́лии Твое́м: и возвеселя́тся пред Тобо́ю, я́коже веселя́щиися в жа́тву, и я́коже веселя́тся деля́щии коры́сти. зане́ отя́тся яре́м лежа́й на ни́х, и же́зл, и́же на вы́и и́х: же́зл бо истязу́ющих разсы́па Госпо́дь, я́коже в де́нь, и́же на Мадиа́ма. Я́ко вся́кую оде́жду со́бранну ле́стию, и ри́зу с примире́нием отдаду́т, и восхотя́т, да бы́ша огне́м сожже́ни бы́ли. Я́ко Отроча́ роди́ся на́м, Сы́н, и даде́ся на́м. Его́же нача́льство бы́сть на ра́ме его́: и нарица́ется и́мя его́, вели́ка сове́та А́нгел: Чу́ден, Сове́тник, Бо́г Кре́пкий, Властели́н, Кня́зь ми́ра, Оте́ц бу́дущаго ве́ка: приведу́ бо ми́р на кня́зи, ми́р и здра́вие Ему́. И ве́лие нача́льство Его́, и ми́ра Его́ не́сть преде́ла на престо́ле Дави́дове, и на Ца́рстве Его́, испра́вити е́, и заступи́ти его́ в суде́ и пра́вде, от ны́не и до ве́ка: ре́вность Го́спода Савао́фа сотвори́т сия́.

Проки́мен, псалом 42, глас 6: Спасе́ние лица́ моего́ и Бо́г мо́й.

Стих: Суди́ ми́ Бо́же, и разсуди́ прю́ мою́.

И прочее последование.

Последование Вечерни в понедельник третьей седмицы

На Го́споди воззва́х поста́вим стихо́в 6, и пое́м настоя́щыя подо́бны трипе́снца: и Мине́и 3.

Стихи́ры подо́бны господи́на Ио́сифа. Гла́с 1.

Подо́бен: Всехва́льнии му́ченицы:

По́ст возлю́бим, души́ стра́сти люте́йшыя де́йством Ду́ха увяда́ющий, и Боже́ственная дея́ния де́яти укрепля́ющий, и у́м на не́бо возсыла́ющий, и проще́ние хода́тайствующий, о ни́хже согреши́хом, да́руемое от Бо́га Ще́драго.

Подо́бен: Все́ житие́ мое́ сту́дно ижди́в Го́споди, со блудни́цами окая́нный, я́коже блу́дный умиле́нием зову́: О́тче Небе́сный, согреши́х, очи́сти и спаси́ мя, и не отри́ни мене́ самого́ от Тебе́ удали́вшася, и Боже́ственными де́лы ны́не обнища́вшаго.

И́на стихи́ра подо́бна господи́на Фео́дора, гла́с 3: Подобен: Прииди́те вси́:

Прииди́те вси́ в кимва́лех псало́мских, честно́е воздержа́ние целу́юще, возгласи́м: в не́м бо мы́сленно зми́я злонача́льнаго расто́ргнем. те́мже со дерзнове́нием возопии́м Христу́: пода́ждь Спа́се неосужде́нно всесвяты́й Тво́й Кре́ст ви́дети, и поклони́тися, во псалме́х и пе́ниих пра́здновати све́тло.

И мине́и 3.

Сла́ва и ны́не, Богоро́дичен:

Проки́мен, псало́м 43, гла́с 4: О бо́зе похва́лимся ве́сь де́нь, и о и́мени Твое́м испове́мыся во ве́к.

Сти́х: Бо́же, уши́ма на́шима услы́шахом, и отцы наши возвестиша нам.

Бытия́ чте́ние (Быт. 6:9–22).

Но́е челове́к пра́веден, соверше́н сы́й в ро́де свое́м, Бо́гу угоди́ Но́е. Роди́ же Но́е три́ сы́ны, Си́ма, Ха́ма, Иа́фефа. Растле́ся же земля́ пред Бо́гом, и напо́лнися земля́ непра́вды. И ви́де Госпо́дь Бо́г зе́млю, и бе́ растле́нна: я́ко растли́ вся́ка пло́ть пу́ть сво́й на земли́: И рече́ Госпо́дь Бо́г Но́ю: вре́мя вся́каго челове́ка прии́де пред Мя́, я́ко испо́лнися земля́ непра́вды от ни́х: и се́ А́з погублю́ и́х и зе́млю. Сотвори́ у́бо себе́ ковче́г от дре́в [негнию́щих] четвероуго́льных: гне́зда сотвори́ши в ковче́зе, и посмоли́ши его́ внутрьу́ду и внеу́ду смоло́ю. И та́ко сотвори́ши ковче́г: тре́х со́т лакте́й долгота́ ковче́га, и пяти́десяти лакте́й широта́, и три́десяти лакте́й высота́ его́. Собира́я сво́дом сотвори́ши ковче́г, и в ла́коть сверши́ши его́ свы́ше: две́рь же ковче́га сотвори́ши от страны́: обита́лища двокро́вна и трекро́вна сотвори́ши в не́м. А́з же се́ наведу́ пото́п, во́ду на зе́млю, погуби́ти вся́ку пло́ть, в не́йже е́сть ду́х жи́зни под небесе́м: и ели́ка су́ть на земли́, сконча́ются. И поста́влю заве́т Мо́й с тобо́ю: вни́деши же в ковче́г ты́, и сы́нове твои́, и жена́ твоя́ и жены́ сыно́в твои́х с тобо́ю. И от все́х ското́в, и от все́х га́д, и от все́х звере́й, и от вся́кия пло́ти, два́ два́ от все́х введе́ши в ковче́г, да пита́еши с собо́ю: му́жеский по́л и же́нский бу́дут. От все́х пти́ц перна́тых по ро́ду, и от все́х ското́в по ро́ду, и от все́х гадо́в по́лзающих по земли́ по ро́ду и́х, два́ два́ от все́х вни́дут к тебе́, пита́тися с тобо́ю, му́жеский по́л и же́нский. Ты́ же возми́ себе́ от все́х бра́шен, я́же и́мате я́сти, и собере́ши к себе́, и бу́дут тебе́ и о́ным бра́шно. И сотвори́ Но́е вся́, ели́ка запове́да ему́ Госпо́дь Бо́г, та́ко сотвори́.

Проки́мен, псало́м 44, гла́с 6: Помяну́ и́мя Твое́ во вся́ком ро́де и ро́де.

Сти́х: Отры́гну се́рдце мое́ сло́во бла́го, глаголю аз дела моя Цареви.

При́тчей чте́ние (Притч. 8:1–21).

Сы́не, ты́ прему́дрость пропове́ждь, да ра́зум послу́шает тебе́. На высо́ких бо крае́х е́сть, посреде́ же сте́зь стои́т: При врате́х бо си́льных приседи́т, во вхо́дех же пое́тся. Ва́с о челове́цы, молю́, и вдаю́ мо́й гла́с сыно́м челове́ческим. уразуме́йте незло́бивии кова́рство, ненака́заннии же приложи́те се́рдце. Послу́шайте мене́: честна́я бо реку́, и изнесу́ от усте́н пра́вая. Я́ко и́стине поучи́тся горта́нь мо́й, ме́рзки же предо мно́ю устны́ лжи́выя. С пра́вдою вси́ глаго́лы у́ст мои́х, ничто́же в ни́х стро́потно, ниже́ развраще́нно: Вся́ пра́ва разумева́ющым, и пра́ва обрета́ющым ра́зум. Приими́те наказа́ние, а не сребро́, и ра́зум па́че зла́та искуше́на: избира́йте же ве́дение па́че зла́та чи́ста. Лу́чше бо прему́дрость ка́мений многоце́нных, вся́кое же честно́е недосто́йно ея́ е́сть. А́з прему́дрость всели́х сове́т и ра́зум, и смы́сл а́з призва́х. Стра́х Госпо́день ненави́дит непра́вды, досажде́ния же и горды́ни, и пути́ лука́вых: возненави́дех же а́з развраще́нныя пути́ злы́х. Мо́й сове́т и утвержде́ние, мо́й ра́зум, моя́ же кре́пость. Мно́ю ца́рие ца́рствуют, и си́льнии пи́шут пра́вду. Мно́ю вельмо́жи велича́ются, и власти́тели мно́ю держа́т зе́млю. А́з лю́бящыя мя́ люблю́, и́щущии же мене́ обря́щут благода́ть. Бога́тство и сла́ва моя́ е́сть, и стяжа́ние мно́гих и пра́вда. Лу́чше е́сть плоди́ти мене́ па́че зла́та и ка́мения дра́га: мои́ же плоды́ лу́чше сребра́ избра́нна. В путе́х пра́вды хожду́, и посреде́ сте́зь оправда́ния живу́: Да разделю́ лю́бящым мя́ име́ние, и сокро́вища и́х испо́лню благи́х.

На стихо́вне самогла́сен дне́, гла́с 2:

О́тче Благи́й, от все́х я́же да́л ми́ еси́, обнажи́ мя́ безу́мие мое́: удали́хся от Тебе́, и порабо́тах стра́нному граждани́ну, живо́тная ме́рзкая пасо́х, и ни те́х пи́щи насы́тихся. Те́мже притеко́х к Тебе́, ве́дый Твое́ благоутро́бие: покры́й мою́ наготу́ человеколю́бием Твои́м, и спаси́ мя́. (Дважды)

Му́ченичен: Святы́м му́чеником моля́щымся о на́с, и Христа́ пою́щым, вся́кая пре́лесть преста́, и челове́ческий ро́д ве́рою спаса́ется.

Сла́ва, и ны́не, Богоро́дичен, гла́с то́йже: От ложе́сн Твои́х деви́ческих све́т ми́рови возсия́, сло́вом Сло́во: Того́ моли́ Чи́стая Всесвята́я Де́во, изба́витися душа́м на́шым от се́тей вра́жиих.

Служба во вторник третьей седмицы святого Великого поста

Последование Утрени во вторник третьей седмицы

Тро́ичны гла́са.

По 1-м стихосло́вии седа́льны умили́тельны Осмогла́сника.

По 2-м же стихосло́вии седа́лен господи́на Ио́сифа, гла́с 1.

Подо́бен: Ка́мени запеча́тану:

Посто́м и моле́нием себе́ очи́стим, и о убо́гих промышле́нием Бо́гу угоди́м. Воздо́хнем, воспла́чемся те́пле, я́ко и́мамы вре́мя обраще́ния: да пла́ча ве́чнаго су́щаго в пла́мени гее́нны изба́вимся, сла́ву возсыла́юще Христу́, покая́ние определи́вшему челове́ком все́м, обраща́ющымся мы́сли пра́востию.

Сла́ва, то́йже.

И ныне, Богоро́дичен: Ру́це Твои́ боже́ственнии, и́миже Соде́теля носи́ла еси́ Де́во Пресвята́я, воплоще́нна Божество́м, просте́рши умоли́, изба́витися на́м от искуше́ний, и страсте́й, и бе́д, восхваля́ющым Тя́ любо́вию и вопию́щым Тебе́: сла́ва все́льшемуся в Тя́, сла́ва проше́дшему из Тебе́, сла́ва свободи́вшему на́с Рождество́м Твои́м.

По 3-м стихосло́вии седа́лен господи́на Фео́дора, гла́с 3.

Подо́бен: Да веселя́тся:

Посто́м веселя́щеся, пе́сньми ра́дующеся, и моли́твами держа́ву на вся́ стра́сти обнося́ще, попере́м ловле́ния велиа́рова, возопии́м Христу́ после́дующе: Кре́ст Тво́й ви́дети сподо́би на́с, я́ко Ще́др, подая́ на́м ве́лию ми́лость.

Сла́ва, то́йже.

И ныне, Богоро́дичен. Подо́бен: Красоте́ де́вства:

Богоблаже́нная Ма́ти Безневе́стная, боле́знующую мою́ ду́шу уврачу́й, я́ко содержи́мь е́смь лю́те прегреше́ньми Богоро́дице. Отону́дуже и взыва́ю Ти́ воздыха́нием се́рдца моего́: приими́ мя́ Всенепоро́чная, многосогреши́вшаго, да дерзнове́нием вопию́ Ти́: ра́дуйся Бо́жие жили́ще.

Кано́н в Мине́и, и настоя́щий трипе́снец, господи́на Ио́сифа. И стихосло́вится пе́снь. Гла́с 1.

Пе́снь 2.

Ирмо́с: Ви́дите ви́дите, я́ко Бо́г А́з е́смь, порабоще́ныя лю́ди Изра́илевы, Моисе́ю народоводи́ти в пусты́ни повеле́вый, и спасы́й я́ко си́лен вла́стию Мое́ю.

Присво́ил мя́ еси́ ба́нею креще́ния, преблаги́й О́тче, бога́тством вся́ким украси́в до́брых: но порабо́тах хотя́ непло́дным помысло́м, те́мже обнища́х.

Ми́лостив, ми́лостив, ми́лостив бу́ди ми́ Го́споди, суди́ су́д мо́й мне́, пра́ведный Судие́, ма́лое мое́ воздыха́ние за ми́лость ве́лию прие́м Христе́, и не пре́зри мене́.

Совле́кшеся скве́рныя оде́жды невоздержа́ния, облече́мся в све́тлую ри́зу воздержа́ния, и све́тли бы́вше, све́тлое Изба́вителя дости́гнем воста́ние.

Богоро́дичен: Спаси́ мя́, спаси́ мя́ Спа́са ро́ждшая: ви́ждь ско́рбь мою́ Чи́стая, ю́же мно́жество безме́рных мои́х зо́л притворя́ет по вся́ дни́, окая́нней мое́й души́, от неча́яния.

И́ный господи́на Фео́дора, гла́с 3.

Ирмо́с: Ви́дите ви́дите, я́ко А́з е́смь Спа́с ми́ра, Све́т и́стинный, Исто́чник жи́зни, Сы́н Бо́жий.

Ви́дите ви́дите, я́ко А́з е́смь, спасе́ние ва́м источи́вый, я́ко бо́г, е́же воздержа́нием вси́ земни́и почерпи́те.

Ви́дите ви́дите, я́ко А́з е́смь, вре́мя определи́вый свяще́нное, свято́е ва́м, во учрежде́ние душе́вное, поста́ по́прище.

Сла́ва: Тро́ицу просла́вим, Еди́нице поклони́мся, безнача́льному безнача́льнаго Отца́ Сы́ну единоро́дному, Ду́ху сопресто́льному, и Отцу́ соприсносу́щному.

И ныне, Богоро́дичен: Моли́ непреста́нно Спа́са Всенепоро́чная, Тя́ Бо́гу усты́ и душе́ю испове́дающым, от вся́каго обстоя́ния изба́витися.

Сла́ва Тебе́ Бо́же на́ш, сла́ва Тебе́.

Ве́лий еси́ Го́споди и чу́дна дела́ Твоя́, я́ко в ро́ве неснеде́на показа́л еси́ иногда́ Дании́ла от льво́в, посто́м огражда́ема.

Ирмо́с: Ви́дите ви́дите, я́ко А́з е́смь Спа́с ми́ра, Све́т и́стинный, Исто́чник жи́зни, Сы́н Бо́жий.

Пе́снь 8.

Ирмо́с: Его́же ужаса́ются а́нгели и вся во́инства, я́ко Творца́ и Го́спода, по́йте свяще́нницы, просла́вите о́троцы, благослови́те лю́дие, и превозноси́те во вся ве́ки.

Пла́чу и рыда́ю, ча́с помышля́я, во́ньже и́мам предста́ти престо́лу стра́шному, муче́нием пови́нен мно́гих мои́х зо́л, я́же в неве́дении сотвори́х, и ра́зуме.

Моисе́й очисти́лище по́ст обре́т, Бо́га разуме́ еди́наго Чи́стаго: душе́ моя́ посто́м очи́стися, да прибли́жишися Бо́гу Человеколю́бцу.

По́ст возлю́бим, ма́терь доброде́телей: пи́щу возненави́дим, роди́тельницу страсте́й, и воззове́м: О́тче, И́же на Небесе́х, спаси́ на́с, спаси́ моли́твами святы́х Твои́х.

Богоро́дичен: Судию́, Его́же родила́ еси́ Де́во Мариа́м, умоли́ в ча́с мя́ суда́ уще́дрити Чи́стая, и спасти́ осужде́ннаго, еди́на предста́тельнице ро́ду челове́ческому.

И́ный. Ирмо́с: В пла́мень ко отроко́м евре́йским снизше́дшаго, Бо́жиею си́лою, и я́вльшагося Го́спода, свяще́нницы благослови́те, и превозноси́те во вся́ ве́ки.

Посто́в пресве́тлую благода́ть прие́мше, доброде́тельми облиста́имся, ти́хая ли́ца, ти́хия и обы́чаи показу́юще, душе́внаго устрое́ния.

Пости́вся Елиссе́й, о́трока Сомани́тиде подаде́ жи́ва. О се́м разуме́им бра́тие, по́ст ко́ль до́бр, ко́ль вели́к, ко́ль богодарова́нная благода́ть.

Благослови́м Отца́, и Сы́на, и Свята́го Ду́ха, Го́спода.

Тро́ичен: Со Отце́м Сы́ну поклони́мся, и Ду́ху Свято́му в Тро́ице еди́ней, со а́нгелы зову́ще бре́нными усты́: сла́ва в вы́шних бо́гу, и́же в тро́ице.

И ныне, Богоро́дичен: Отроча́ ражда́еши, де́вствующи еди́на Богора́дованная, та́йна вели́кая, ужа́сное чу́до: Бо́га бо родила́ еси́ воплоще́нна, Спа́са ми́ру.

Сла́ва Тебе́ Бо́же на́ш, сла́ва Тебе́.

Да никто́же на́с уны́нием и ле́ностию обложи́тся, о бра́тие! вре́мя де́лания, ча́с торжества́: кто́ прему́др у́бо во еди́н де́нь приобрести́ вся́ ве́ки;

Хва́лим, благослови́м, покланя́емся Го́сподеви, пою́ще и превознося́ще во вся ве́ки.

Ирмо́с: В пла́мень ко отроко́м евре́йским снизше́дшаго, Бо́жиею си́лою, и я́вльшагося Го́спода, свяще́нницы благослови́те, и превозноси́те во вся́ ве́ки.

Пе́снь 9.

Ирмо́с: Светоно́сный о́блак, во́ньже всех Влады́ка, я́ко дождь с небесе́ на руно́, сни́де и воплоти́ся нас ра́ди, быв Челове́к, Безнача́льный, велича́ем вси я́ко Ма́терь Бо́га на́шего Чи́стую.

В грехо́вную пучи́ну, во отча́яния глубину́, в треволне́ния помышле́ний, и страсте́й бу́ри впа́д вопию́: ми́лости бе́здно, помози́ ми́, и твои́м благоутро́бием одожди́ ми́ очище́ние грехо́в.

Поще́нием те́ло, воздержа́нием ду́х, слеза́ми ду́шу очи́стим ве́рнии, и чи́сти чи́стаго све́тло усря́щем, зря́ще спаси́тельныя стра́сти, я́же претерпе́ на́с ра́ди Изба́витель.

Я́ко мыта́рь стеню́, я́коже блудни́ца слезю́, я́ко разбо́йник вопию́: помяни́ мя́ Ще́дре, я́ко слепы́й зову́ Ти́: сы́не Бо́жий, отве́рзи о́чи души́ моея́, ослепле́нныя зло́бою льсти́ваго запина́теля.

Богоро́дичен: Несеко́мую го́ру, непроходи́мую две́рь, вы́шшую небесе́ и тва́ри всея́, добро́ту Иа́ковлю, ру́чку всезлату́ю, и мо́ст, и Ма́терь Зижди́теля, Де́ву ублажи́м ве́рнии.

И́ный. Ирмо́с: На Сина́йстей горе́, ви́де Тя́ в купине́ Моисе́й, неопа́льно о́гнь Божества́ заче́ншую во чре́ве, Дании́л же Тя́ ви́де го́ру несеко́мую, же́зл прозя́бший, Иса́иа взыва́ше, от ко́рене Дави́дова.

Настоя́щыя дни́ поразуме́вше, па́че все́х свяще́нных, моли́твы Бо́гу возсле́м, со́вестию чи́стою, ча́сто прекланя́юще коле́на, и глаго́люще: Го́споди, приими́ моле́ния и моли́твы рабо́в Твои́х при́сно.

Лю́дие седо́ша, я́коже пи́шется, я́сти же и пи́ти, и воста́ша игра́ти, служа́ще истука́нному Веельфего́ру: ви́ждь объяде́ния лю́тыя во́лны. Мы́ же пости́мся, и просла́вимся, я́ко вели́кий Моисе́й.

Сла́ва: Существо́м Еди́ница е́сть несеко́ма, Пребоже́ственная Тро́ица, соединя́ема Естество́м, дели́тся Ли́цы сво́йственно: несеко́ма бо сече́тся, еди́но су́щи трои́тся: Сия́ Оте́ц е́сть, Сы́н, и Ду́х Живы́й соблюда́ющая все́.

И ны́не: Отрокороди́тельницу де́ву кто́ слы́ша, и ма́терь без му́жа? Мари́е соверша́еши чу́до: но скажи́ ми, ка́ко, не испыту́й глубины́ богорожде́ния моего́, сие́ всеи́стинное па́че челове́ческаго ума́ постиже́ние.

Сла́ва Тебе́ Бо́же на́ш, сла́ва Тебе́.

Я́ко Тво́й гне́в нестерпи́мый на гре́шники, кто́ про́чее стерпи́т Го́споди, от сего́ преще́ния? безме́рную име́яй ми́лость, спаси́ мя́ благоутро́бием Твои́м не по дело́м мои́м мно́гим и лю́тым.

Ирмо́с: На Сина́йстей горе́, ви́де Тя́ в купине́ Моисе́й, неопа́льно о́гнь Божества́ заче́ншую во чре́ве, Дании́л же Тя́ ви́де го́ру несеко́мую, же́зл прозя́бший, Иса́иа взыва́ше, от ко́рене Дави́дова.

Свети́лен гла́са.

На стихо́вне самогла́сен дне́, гла́с 7:

Согреши́х, испове́даюся Тебе́ Го́споди, блу́дный а́з, не сме́ю на не́бо воззре́ти очи́ма, отту́ду бо отпа́д, бы́х окая́нен: согреши́х на не́бо и пред Тобо́ю, и не́смь досто́ин нарещи́ся сы́н Тво́й, самого́ себе́ отрица́ю, не тре́бую оглаго́льников, ниже́ па́ки свиде́телей: и́мам облича́ющий мя́ блу́д, и́мам облича́ющее зло́е житие́, и́мам посрамля́ющую одержа́щую мою́ наготу́, к срамоте́ же ру́бы, и́миже оде́ян е́смь. Благоутро́бне О́тче, Сы́не единоро́дный, Ду́ше Святы́й, ка́ющася мя́ приими́, и поми́луй мя́. (Дважды)

Му́ченичен: Посреде́ суди́ща законопресту́пник, ра́дующеся вопия́ху страстоте́рпцы Твои́: Го́споди сла́ва Тебе́.

Сла́ва, и ны́не, Богоро́дичен. Подо́бен: Роди́лся еси́ от Де́вы несказа́нно Христе́, и просвети́л еси́ су́щыя во тьме́, вопию́щыя: Го́споди сла́ва Тебе́.

Последование Часов во вторник третьей седмицы

Час первый, Час третий и Час девятый читается с кафизмами.

Час шестый

Прииди́те, поклони́мся: (трижды)

И псалмы 53, 54, 90.

Сла́ва и ны́не: Аллилу́иа: (Трижды). Го́споди, поми́луй (Трижды)

Сла́ва и ны́не:

И чтется кафисма.

По кафисме священник, став пред царскими дверьми, глаголет настоящий тропарь со стихи, во глас 2: И́же в шесты́й день же и час:

Тропа́рь проро́чества, глас 7:

Спасе́ние на́ше еси́ Го́споди, и Защи́титель в де́нь печа́ли, поми́луй на́с по вели́цей ми́лости Твое́й Человеколю́бче.

Сла́ва и ны́не: и повторяем тойжде.

Проки́мен, псалом 45, глас 4: Госпо́дь си́л с на́ми, Засту́пник на́ш Бо́г Иа́ковль.

Стих: Бо́г на́м прибе́жище и си́ла.

Проро́чества Иса́иина чте́ние (Ис. 9:9–21; 10:1–4).

Та́ко глаго́лет Госпо́дь: уразуме́ют вси́ лю́дие Ефре́мовы, и живу́щии в Самари́и, в досажде́нии и высо́ком се́рдце глаго́люще: Пли́нфы падо́ша, но прииди́те, изсече́м ка́мение, и посече́м черни́чие и ке́дры, и сози́ждем себе́ сто́лп. И разруши́т Бо́г востаю́щыя на го́ру Сио́ню, и враги́ Его́ разсы́плет: Сири́ю от восто́к со́лнца, и е́ллины от за́пада со́лнца, пояда́ющыя Изра́иля все́ми усты́, во все́х си́х не отврати́ся я́рость его́, но еще́ рука́ Его́ высока́. И лю́дие не обрати́шася, до́ндеже я́звени бы́ша, и Го́спода не взыска́ша. И отя́т Госпо́дь от Изра́иля главу́ и о́шиб, вели́ка и ма́ла, во еди́н де́нь: Ста́рца, и чудя́щихся ли́цам, сие́ нача́ло: и проро́ка уча́ща беззако́нная, се́й о́шиб. И бу́дут блажа́щии люде́й си́х льстя́ще, и льстя́т, я́ко да поглотя́т я́. Сего́ ра́ди о ю́ношах и́х не возвесели́тся Госпо́дь, и сиро́т и́х, и вдови́ц и́х не поми́лует: я́ко вси́ беззако́ннии и лука́вии, и вся́кая уста́ глаго́лют непра́вду. во все́х си́х не отврати́ся я́рость его́, но еще́ рука́ Его́ высока́. И разгори́тся я́ко о́гнь беззако́ние, и я́ко тро́скот сухи́й пояде́н бу́дет огне́м: и разгори́тся в ча́щах дубра́вных, и поя́ст, я́же о́крест холмо́в вся́. За я́рость гне́ва Госпо́дня сгоре́ вся́ земля́, и бу́дут лю́дие, я́ко огне́м пожже́ни: челове́к бра́та своего́ не поми́лует. Но уклони́тся на де́сно, я́ко вза́лчет, и сне́сть от шу́иих, и не насы́тится челове́к яды́й пло́ти мы́шцы своея́: сне́сть бо Манасси́й Ефре́мово, и Ефре́м манасси́ино, я́ко вку́пе повою́ют Иу́ду. Во все́х си́х не отврати́ся я́рость [Его́] но еще́ рука́ Его́ высока́. Го́ре пи́шущым лука́вство: пи́шущии бо, лука́вство пи́шут: уклоня́юще су́д убо́гих, восхища́юще су́д ни́щих люде́й мои́х, я́ко бы́ти и́м вдови́це в расхище́ние, и сироте́ в разграбле́ние. И что́ сотворя́т в де́нь посеще́ния? ско́рбь бо ва́м отдале́че прии́дет, и к кому́ прибе́гнете, да помо́жет ва́м; и где́ оста́вите сла́ву ва́шу, Е́же не впа́сти в плене́ние? и под убие́нными паду́т: и во все́х си́х не отврати́ся гне́в Его́, но еще́ рука́ Его́ высока́.

Проки́мен, псалом 46, глас 3: По́йте Бо́гу на́шему, по́йте, по́йте Царе́ви на́шему, по́йте.

Стих: Вси́ язы́цы восплещи́те рука́ми, воскликните Богу гласом радования.

И прочее последование.

Последование Вечерни во вторник третьей седмицы

На Го́споди воззва́х, поста́вим стихо́в 6. И пое́м подо́бны трипе́снца 3, и мине́и 3.

Подо́бен господи́на Ио́сифа. Гла́с 3: Поста́виша три́десять сре́бреник:

Го́споди, Кресто́м уби́вый льсти́ваго, от пре́лести его́ изба́ви мя́ согреша́ющаго, и прельща́ема: и посто́м очи́стив мя́, да́ждь ми́ Твоя́ хоте́ния соверши́ти, я́ко да ви́жду Влады́ко, ра́дуяся, честны́я стра́сти Твоя́.

Подо́бен: Уязви́хся сла́дости ору́жием, Го́споди, и лю́те ве́сь умертви́хся, исцели́, и оживи́ смире́нную мою́ ду́шу, копие́м прободы́йся Влады́ко: и уя́звена стрело́ю врага́, я́ко Ще́др исцели́, и честны́х Твои́х страсте́й прича́стника мя́ покажи́.

И́на стихи́ра господи́на Фео́дора, гла́с 2. Подо́бен: Да ра́спнется:

Поще́нием Го́споди, ду́шы просвети́вше, да сподо́бимся неосужде́нно Кре́ст Тво́й ви́дети в ра́дости, и поклони́тися стра́хом и любо́вию: просвеща́ет бо то́й стра́сти Твоя́ во́льныя, я́же благоволи́ дости́гнути на́м, я́ко Человеколю́бец.

И в Мине́и 3.

Сла́ва, и ны́не, Богоро́дичен.

Проки́мен, псало́м 47, гла́с 3: Ве́лий Госпо́дь, и хва́лен зело́, во гра́де Бо́га на́шего.

Сти́х: Во гра́де Го́спода си́л, во гра́де Бо́га на́шего.

Бытия́ чте́ние (Быт. 7:1–5).

Рече́ Госпо́дь Бо́г к Но́ю: вни́ди ты́ и ве́сь до́м тво́й в ковче́г, я́ко тя́ ви́дех пра́ведна предо Мно́ю в ро́де се́м. От ското́в же чи́стых введи́ к себе́ се́дмь се́дмь, му́жеский по́л и же́нский: от ското́в же нечи́стых два́ два́, му́жеский по́л и же́нский. И от пти́ц небе́сных чи́стых се́дмь се́дмь, му́жеский по́л и же́нский, и от все́х пти́ц нечи́стых две́ две́, му́жеский по́л и же́нский, препита́ти се́мя по все́й земли́. Еще́ бо дне́й се́дмь, А́з наведу́ до́ждь на зе́млю четы́редесять дне́й и четы́редесять ноще́й: и потреблю́ вся́кое воста́ние, е́же сотвори́х, от лица́ всея́ земли́. И сотвори́ Но́е вся́ ели́ка запове́да ему́ Госпо́дь Бо́г.

Проки́мен, псало́м 48, гла́с 2: Уста́ моя́ возглаго́лют прему́дрость, и поуче́ние се́рдца моего́ ра́зум.

Сти́х: Услы́шите сия́ вси́ язы́цы.

При́тчей чте́ние (Притч. 8:32–36, 9:1–11).

Сы́не, послу́шай мене́: и блаже́ни, и́же пути́ моя́ сохраня́т. Услы́шите прему́дрость, и умудри́теся, и не отмещи́те. Блаже́н му́ж, и́же послу́шает мене́, и челове́к, и́же пути́ моя́ сохрани́т, бдя́й при мои́х две́рех при́сно, соблюда́яй пра́ги мои́х вхо́дов: Исхо́ди бо мои́, исхо́ди живота́, и уготовля́ется хоте́ние от Го́спода. Согреша́ющии же в мя́, нече́ствуют на своя́ ду́шы: и ненави́дящии мя́, лю́бят сме́рть. Прему́рость созда́ себе́ до́м, и утверди́ столпо́в се́дмь: закла́ своя́ же́ртвенная, и раствори́ в ча́ши свое́й вино́, и угото́ва свою́ трапе́зу. Посла́ своя́ рабы́, созыва́ющи с высо́ким пропове́данием на ча́шу, глаго́лющи: И́же е́сть безу́мен, да уклони́тся ко мне́: И тре́бующым ума́, рече́ прииди́те, яди́те мо́й хле́б, и пи́йте вино́, е́же раствори́х ва́м. Оста́вите безу́мие, и жи́ви бу́дете: да во ве́ки воцарите́ся: и взыщи́те ра́зума да поживете́, и испра́вите ра́зум в ве́дении. Наказу́яй злы́я, прии́мет себе́ безче́стие: облича́яй же нечести́ваго, поро́чна сотвори́т себе́: [обличе́ния бо нечести́вому ра́ны ему́]. Не облича́й злы́х, да не возненави́дят тебе́: облича́й прему́дра, и возлю́бит тя́. Да́ждь прему́дрому вину́, и прему́дрейший бу́дет: сказу́й пра́ведному, и приложи́т приима́ти. Нача́ло прему́дрости стра́х Госпо́день, и сове́т святы́х ра́зум: разуме́ти бо зако́н, по́мысла е́сть блага́го. Си́м бо о́бразом мно́гое поживе́ши вре́мя, и приложа́тся тебе́ ле́та живота́ твоего́.

На стихо́вне самогла́сен дне́, гла́с 2:

Отца́ Тя́ Созда́теля написа́ти дерза́ю Го́споди, живо́тное сы́й земноро́дное, Твоего́ причаща́яся о́браза, а́ще и сыно́вства погреши́х, блу́дно пожи́в, и забве́нием Твои́х даро́в ижди́в бога́тство. Да не у́бо отрече́ши мя́, Твоему́ благоволи́вый Сы́ну единоро́дному, Кре́ст мене́ ра́ди пло́тию и сме́рть претерпе́ти: но ублажи́в присво́й к Себе́ Человеколю́бче. (Дважды)

Му́ченичен: Ли́цы му́ченик проти́вишася мучи́телем, глаго́люще: мы́ во́инствуем Царю́ си́л: а́ще и огню́ и му́кам преда́сте на́с, не отмета́емся Тро́ическия си́лы.

Сла́ва, и ны́не, Крестобогоро́дичен, гла́с то́йже.

Подо́бен: Егда́ от Дре́ва:

Егда́ Тя́ беззако́ннии лю́дие, Спа́се, живота́ все́х на Дре́ве обе́сиша, тогда́ и Всечи́стая А́гница и Ма́ти Твоя́, предстоя́щи рыда́ше пла́чущи: Ча́до Мое́ сладча́йшее, све́те Мое́ю о́чию, увы́ Мне́, ка́ко посреде́ злоде́ев к Дре́ву пригвозди́тися претерпе́л еси́, зе́млю пове́сивый на вода́х?

Служба в среду третьей седмицы святого Великого поста

Последование Утрени в среду третьей седмицы

Тро́ичны гла́са.

По 1-м стихосло́вии седа́льны кре́стны Oсмогла́сника.

По 2-м же стихосло́вии глаго́лем настоя́щий седа́лен господи́на Ио́сифа, гла́с 3. Подо́бен: Красоте́ де́вства:

Дре́вом увяди́л еси́ пла́мень Влады́ко преступле́ния на Кре́ст возвыша́емь, и умертви́л еси́ врага́, умертви́вся во́лею. Те́мже Тя́ молю́, пло́ти моея́ хоте́ния умертви́, и оживи́ окая́нное се́рдце мое́, посто́м страстоуби́йственным, очи́стив мя́ от вся́кия скве́рны, я́ко Благоутро́бен.

Сла́ва, то́йже.

И ны́не, Крестобогоро́дичен. Подо́бен:

Поно́сную Ще́дре сме́рть, распя́тием, во́лею претерпе́л еси́: Его́же Ро́ждшая Тя́ Христе́, зря́щи уязвля́шеся, утро́бою терза́шеся, ма́терски рыда́ше. ея́же моли́твами, за милосе́рдие ми́лости Твоея́ уще́дри, и спаси́ ми́р, взе́мляй сего́ гре́х.

По 3-м стихосло́вии седа́лен, гла́с 2. Подо́бен: Воскре́с от гро́ба:

Све́тлую преходя́ще по́стную трапе́зу, вопии́м: вся́ соблюди́ Го́споди в ми́ре, вся́каго кова́рства вра́жия избавля́я, и сподо́би на́с я́ко преблаги́й, Кре́ст Тво́й честны́й любо́вию лобыза́ти, и́мже ми́лости Твоя́ подая́ вселе́нней, еди́не Многоми́лостиве.

Сла́ва, то́йже.

И ны́не, Крестобогоро́дичен, гла́с то́йже. Подо́бен: Милосе́рдия:

Де́ва и Ма́ти Твоя́ Христе́, на Дре́ве зря́щи Тя́ ме́ртва просте́рта, пла́чущи го́рько, вопию́щи глаго́лаше: что́ стра́шное сие́ та́инство? все́м да́руяй жи́знь ве́чную, во́лею на Кресте́ ка́ко умира́еши сме́ртию поно́сною?

Кано́н в Мине́и, и настоя́щий трипе́снец господи́на Ио́сифа. И стихосло́вится пе́снь. Гла́с 3.

Пе́снь 3.

Ирмо́с: Утверждение на Тя надеющихся, утверди, Господи, церковь, юже стяжал еси честною Твоею кровию.

Сраспина́ема на́с ра́ди распе́ншемуся, умертви́м вся́ плотски́я у́ды в посте́х, и моли́твах, и моле́ниих.

Те́рние греха́ искорени́вый Кресто́м Твои́м Го́споди, терно́вная помышле́ния ума́ моего́ исто́ргни.

Вооружи́вше мы́сли посто́м, побежда́им чужди́я полки́ бесо́вския, си́лою Креста́ огражда́еми.

Богоро́дичен: Воплоща́емое из Тебе́ про́йде Сло́во, паде́ние Пречи́стая пра́отец, за милосе́рдие щедро́т, исправля́я.

И́ный господи́на Фео́дора, гла́с 2.

Ирмо́с: Утверди́ на́с в Тебе́ Го́споди, Дре́вом умерщве́й гре́х, и стра́х Тво́й всади́ в сердца́ на́с пою́щих Тя́.

Тво́й животво́рный Кре́ст Го́споди, печа́ть мне́ е́сть во спасе́ние: те́м бо сопротивоборца́ упражня́я, воспева́ю Тя́ я́ко Бо́га Всеси́льнаго.

Дре́во Кре́стное пло́д принесе́ ми́ру, оживле́ния присносу́щнаго: его́же мы́ вкуша́юще, от сме́рти Христе́ избавля́емся.

Слава, Тро́ичен: Три́ еди́наго зра́ка Ли́ца сла́влю, Отца́, Сы́на, и Ду́ха еди́ну держа́ву Божества́: ца́рствующи бо и единонача́льствует я́ко Бо́г.

И ны́не, Богоро́дичен: Рождество́ Твое́ Чи́стая, стра́шно е́сть: Бо́г бо е́сть вочелове́чивыйся, безле́тно от Отца́ рожде́йся, и из Тебе́ в после́дняя без му́жа роди́вся.

Сла́ва Тебе́ Бо́же на́ш, сла́ва Тебе́.

Благода́ть Креста́ предпросия́вши ми́ру к Боже́ственным Твои́м страсте́м Ще́дре, призыва́ет вся́ ны́: и́мже ве́рно поклони́тися сподо́би.

Ирмо́с: Утверди́ на́с в Тебе́ Го́споди, Дре́вом умерщве́й гре́х, и стра́х Тво́й всади́ в сердца́ на́с пою́щих Тя́.

Пе́снь 8.

Ирмо́с: Нестерпимому огню соединившеся, благочестия предстояще юноши, пламенем же невреждени, Божественную песнь пояху: благословите вся дела Господня Господа, и превозносите во вся веки.

Кресто́м нача́ла победи́вый, и вла́сти те́мныя, Светода́вче, егда́ прии́деши со вла́стию суди́ти ми́ру всему́, да не моя́ Сло́ве объяви́ши та́йная, да мно́гое Твое́ прославля́ю благоутро́бие.

Суди́мь Судия́ пред суди́щем ста́л еси́, осужда́я вражду́ Кресто́м Твои́м, долготерпели́ве правосу́де. Те́мже осужде́ния ве́чнаго изба́ви, стра́хом зову́щыя и превознося́щыя Твое́ человеколю́бие.

Поста́ огне́м обостри́вшеся де́ти благочести́вии, возвыше́ный дре́вле пла́мень, Боже́ственною росо́ю угаси́ша вои́стинну. и мы́ постя́щеся, пе́щи все́х страсте́й угаси́м, я́ко да гее́нскаго избе́гнем пла́мене.

Богоро́дичен: Из Тебе́ Бо́жия му́дрость хра́м Себе́ созда́вши, воплоти́ся неизрече́нным снизхожде́нием, Отрокови́це неискусобра́чная: Ты́ бо еди́на от все́х родо́в избра́нна еси́ нетле́нная, нетле́ннаго в жили́ще Сло́ва.

И́ный. Ирмо́с: В купине́ Моисе́ю Де́вы чу́до, на Сина́йстей горе́, прообрази́вшаго иногда́, по́йте, благослови́те и превозноси́те во вся́ ве́ки.

Нося́й вся́ сло́вом, мене́ ра́ди вся́ терпи́ши, зауше́ния, и оплева́ния, и распя́тие Христе́: хвалю́ вели́чия Твоего́ человеколю́бия во вся́ ве́ки.

Закала́ешися Христе́ я́ко А́гнец, прободе́н в ре́бра Твоя́, да мя́ овча́ заблу́ждшее спасе́ши от се́ти диа́воли, и до́брей твое́й огра́де причте́ши во ве́ки.

Благослови́м отца́, и Сы́на, и Свята́го Ду́ха, Го́спода.

Тро́ичен: Божество́ еди́но Тро́ице, неразде́льное Естество́, разде́льно же Ли́цы, присносу́щная держа́во, О́тче, Сы́не, и Ду́ше Святы́й, Тя́ песносло́вим во вся́ ве́ки.

И ныне, Богоро́дичен: Богороди́тельнице Чи́стая, небе́сная две́ре, спаси́тельная врата́, все́х христиа́н мольбу́ приими́, Тебе́ блажа́щих во вся́ ве́ки.

Сла́ва Тебе́ Бо́же на́ш, сла́ва Тебе́.

О Кресте́ Твое́м Христе́, свяще́нницы хва́лятся, и́ноки укрепля́ются, вся́кий просвеща́ется ве́рный: сподо́би мя́ сего́ ви́дети, и поклони́тися, и пе́ти во ве́ки.

Хва́лим, благослови́м, покланя́емся Го́сподеви, пою́ще и превознося́ще во вся́ ве́ки.

Ирмо́с: В купине́ Моисе́ю Де́вы чу́до, на Сина́йстей горе́, прообрази́вшаго иногда́, по́йте, благослови́те и превозноси́те во вся́ ве́ки.

Пе́снь 9.

Ирмо́с: В законе сени и писаний образ видим вернии: всяк мужеский пол, ложеснаразверзая, свят Богу. Тем Перворожденное Слово Отца Безначальна, Сына Первородящася Материю неискусомужно, величаем.

Зми́я Моисе́й на дре́во возне́с, образова́ше Тя́ Иису́се на Кресте́ во́лею вознесе́на, и лука́ваго ядови́тую зло́бу изгна́вшаго, к Себе́ же челове́ки привле́кша, Человеколю́бче.

Огне́м мя́ Твоего́ стра́ха очи́сти, возжига́я в мое́й души́ Боже́ственную Твою́ любо́вь, и Кресто́м Твои́м огради́ мя, е́же прельсти́ ве́тхий запина́тель, сластьми́ омрачи́в мое́ Христе́ помышле́ние.

Скве́рных помышле́ний, и дея́ний злы́х, пости́мся бра́тие, очи́стим сердца́, впери́мся боже́ственными доброде́тельми, и долере́вностныя зло́бы стремле́ний уклони́мся, да Па́сху вели́кую светоно́снии у́зрим.

Богоро́дичен: Из Тебе́ в на́шу нищету́ Де́во, хотя́ облече́ся, Бога́тый естество́м, ви́димь же на́м бы́сть Неви́димый вы́шними ли́ки пева́емый, сокруше́нный о́браз обновля́я благосты́нею.

И́ный. Ирмо́с: Тебе́ мы́сленную и одушевле́нную ле́вствицу, на не́йже Бо́г на́ш утверди́ся, е́юже к небеси́ обрето́хом восхожде́ние, пе́сньми Богоро́дице велича́ем.

Тебе́ на Кресте́ ру́це распросте́рша и четвероконе́чная присво́ивша, И́мже ко Отцу́ обрето́хом вхо́д, Сы́не Бо́жий, вси́ велича́ем.

Тебе́ те́рнием Христе́ венча́вше, беззако́ннии бия́ху, и распя́ша, Его́же ра́ди поднебе́сная колеба́шася вся́: мы́ же спа́сшеся Тя́ велича́ем.

Слава, Тро́ичен: Тя́ трисве́тлое Свято́е Божество́, все́ содержа́щее, и храня́щее при́сно, Отца́, Сы́на же, и Ду́ха Жива́го, пе́сньми немо́лчными велича́ем.

И ныне, Богоро́дичен: Тя́ све́тлый о́блак Ду́ха, из него́же на́м возсия́ све́т непристу́пный, Христо́с, пра́вды вели́кое Со́лнце, пе́сньми Богоро́дице велича́ем.

Сла́ва Тебе́ Боже на́ш, сла́ва Тебе́.

Ты́ на́м све́т, свято́е сложе́ние, одоле́ние побе́ды, Христо́в Кре́сте, ты́ на́м воздержа́ние услади́, и тебе́ поклони́тися сподо́би.

Ирмо́с: Тебе́ мы́сленную и одушевле́нную ле́вствицу, на не́йже Бо́г на́ш утверди́ся, е́юже к небеси́ обрето́хом восхожде́ние, пе́сньми Богоро́дице велича́ем.

Свети́лен гла́са.

На стихо́вне самогла́сен дне́, гла́с 2:

В че́сти сы́й сыновства́, Отца́ блага́го несмы́сленный а́з не разуме́х: но себе́ сла́вы лиши́х, бога́тство зле́ ижди́в благода́ти. недоста́точествуемь же Боже́ственныя пи́щи, ласка́тель бы́х скве́рному граждани́ну, от него́же по́слан бы́х в душетле́нное его́ село́, живы́й блу́дно, пасо́мь бы́х со скоты́, и сласте́м рабо́тая не насыща́хся: но обра́щься вопию́ благоутро́бному и ще́дрому Отцу́: на не́бо и пред Тобо́ю согреши́х, поми́луй мя́. (Дважды)

Му́ченичен: Святы́х Твои́х мно́жества мо́лят Тя́ Христе́, поми́луй ны́, я́ко Человеколю́бец.

Сла́ва, и ны́не, Крестобогоро́дичен: Подо́бен: Егда́ от Дре́ва:

Боле́зни претерпе́вшая мно́гия в распя́тии Сы́на и Бо́га Твоего́ Пречи́стая, воздыха́ла еси́ слезя́щи, и вопия́ла еси́ го́рько: увы́ Мне́ Ча́до сладча́йшее! непра́ведно ка́ко стра́ждеши, хотя́й изба́вити су́щыя от Ада́ма земноро́дныя? Те́м Всесвята́я Де́во, Тя́ мо́лим ве́рою, ми́лостива на́м Сего́ сотвори́.

Последование Часов в среду третьей седмицы

Час первый, Час третий и Час девятый читается с кафизмами.

Час шестый

Прииди́те, поклони́мся: (трижды)

И псалмы 53, 54, 90.

Сла́ва и ны́не: Аллилу́иа: (Трижды). Го́споди, поми́луй (Трижды)

Сла́ва и ны́не:

И чтется кафисма.

По кафисме священник, став пред царскими дверьми, глаголет настоящий тропарь со стихи, во глас 2: И́же в шесты́й день же и час:

Тропа́рь проро́чества, глас 8:

Соста́ва де́л в на́с не́сть Го́споди: ми́лостив еси́ Человеколю́бче, де́л ру́к Твои́х не пре́зри Безгре́шне.

Сла́ва и ны́не: и повторяем тойжде.

Проки́мен, псалом 49, глас 4: Пожри́ Бо́гови же́ртву хвалы́, и возда́ждь Вы́шнему моли́твы твоя́.

Стих: Бо́г бого́в Госпо́дь глаго́ла, и призва́ зе́млю от восток солнца до запад.

Проро́чества Иса́иина чте́ние (Ис. 10:12–20).

Бу́дет, егда́ сконча́ет Госпо́дь вся́ творя́ в горе́ Сио́ни, во Иерусали́ме, наведе́т на у́м вели́кий, на кня́зя Ассири́йска, и на высоту́ сла́вы о́чию его́. Рече́ бо: кре́постию руки́ моея́ сотворю́, и прему́дростию ра́зума [моего́] отиму́ преде́лы язы́ков, и си́лу и́х пленю́: И сотрясу́ гра́ды населе́ныя, и вселе́нную всю́ объиму́ руко́ю мое́ю я́ко гнездо́, и я́ко оста́вленая я́ица возму́, и не́сть, и́же убежи́т мене́, или́ проти́ву мне́ рече́т, и отве́рзет уста́, и глуми́т. Еда́ просла́вится секи́ра без секу́щаго е́ю? или́ вознесе́тся пила́ без влеку́щаго ю́? та́кожде а́ще кто́ во́змет же́зл, или́ дре́во: и не та́ко. Но по́слет Госпо́дь Савао́ф на твою́ че́сть безче́стие, и на твою́ сла́ву о́гнь горя́ возгори́тся. И бу́дет све́т Изра́илев во о́гнь, и освяти́т его́ огне́м горя́щим, и поя́ст я́ко се́но вещество́. В то́й де́нь уга́снут го́ры и хо́лми, и дубра́вы, и поя́ст от души́ да́же до пло́тей: и бу́дет бежа́й, я́ко бежа́й от пла́мене горя́ща. И оста́вльшиися от ни́х бу́дут в число́, и отроча́ ма́лое напи́шет я́. И бу́дет в то́й де́нь, не приложи́тся к тому́ оста́нок Изра́илев, и спасе́ннии Иа́ковли не бу́дут ктому́ упова́юще на оби́девшыя и́х: но бу́дут упова́юще на Бо́га Свята́го Изра́илева и́стиною.

Проки́мен, псалом 50, глас 6: Поми́луй мя́ Бо́же, по вели́цей ми́лости Твое́й.

Стих: Се́рдце чи́сто сози́жди во мне́ Бо́же.

И прочее последование.

Последование Вечерни в среду третьей седмицы

На Го́споди воззва́х, поста́вим стихо́в 10. И пое́м самогла́сен два́жды: и му́ченичен, и три́ подо́бны трипе́снца.

Самогла́сен, гла́с 4:

Блу́дно расточи́х оте́ческое мое́ бога́тство, пу́ст бы́х, во стране́ всели́хся лука́вых гра́ждан, и безслове́сным уподо́бихся несмы́сленным ското́м, и вся́кия обнажи́хся Боже́ственныя благода́ти. Те́мже обра́щься вопию́ Тебе́ благоутро́бному и ще́дрому Отцу́: согреши́х, приими́ мя́ ка́ющася Бо́же, и поми́луй мя́. (Дважды)

Му́ченичен: Же́ртвы одушевле́нныя, всесожже́ния слове́сная, му́ченицы Госпо́дни, заколе́ния соверше́нная Бо́жия, Бо́га зна́ющая, и Бо́гом зна́емая овча́та, и́хже огра́да волко́м невхо́дна, моли́теся и на́м упасе́нным бы́ти с ва́ми на воде́ поко́я.

Други́я стихи́ры господи́на Ио́сифа. Гла́с 6. Подо́бен: Всю́ отложи́вше:

Со́лнца мы́сленнаго зари́ я́вльшеся богови́дцы апо́столи, просвеще́ние испроси́те душа́м на́шым, и страсте́й изба́витися мра́чныя тьмы́, и де́нь спаси́тельный ви́дети помоли́теся, посто́м и моле́ньми сердца́ очи́стившым, я́же лука́вый уязви́, я́ко да ва́с ве́рою спаса́еми чти́м при́сно, всему́дрым пропове́данием ми́р спа́сшыя.

Подо́бен: В страну́ блу́дный отше́д зло́бы, зле́ ижди́х е́же ми́ О́тче благоутро́бне, бога́тство да́л еси́, и гла́дом та́ю благи́х де́л, и студо́м преступле́ния се́ оде́яхся, благода́ти Бо́жия обнажа́яся, и зову́ Ти: согреши́х, ве́м бо Твою́ бла́гость, приими́ мя́ я́ко еди́наго, Ще́дре, от нае́мников Твои́х Христе́, апо́стол моле́ньми возлю́бльших Тя́.

И́на стихи́ра подо́бна господи́на Фео́дора. Гла́с то́йже. Подо́бен: Одесну́ю спа́са:

Апо́столи Спа́совы, свети́ла вселе́нныя и благоде́телие и спаси́телие, Бо́жия сла́вы я́ко небеса́ пове́дателие, и преукраше́ннии звезда́ми чуде́с, и зна́меньми исцеле́ний, приле́жно о на́с моли́твы Го́сподеви принеси́те, в воню́ чи́стую, моли́твы прия́ти на́шя, и сподо́битися все́м живоно́снаго Креста́ и целова́ти, и ви́дети стра́хом. того́ поклоне́нием низпосли́ на́м ми́лости Твоя́ Спа́се, я́ко Человеколю́бец.

И в Мине́и 4.

Сла́ва, и ны́не, Богоро́дичен:

Проки́мен, псало́м 51, гла́с 4: Упова́х на ми́лость Бо́жию во ве́ки, и в ве́к ве́ка.

Сти́х: Что́ хва́лишися во зло́бе си́льне?

Бытия́ чте́ние (Быт. 7:6–9).

Но́е бе́ ле́т шести́ со́т, и пото́п во́дный бы́сть на земли́. Вни́де же Но́е, и сы́нове его́, и жена́ его́, и жены́ сыно́в его́ с ни́м в ковче́г, воды́ ра́ди пото́па. И от пти́ц чи́стых, и от пти́ц нечи́стых, и от ско́т чи́стых, и от ско́т нечи́стых, [и от звере́й,] и от все́х гадо́в пресмыка́ющихся по земли́: Два́ два́ внидо́ша к Но́ю в ковче́г, му́жеский по́л и же́нский, я́коже запове́да [Госпо́дь] Бо́г Но́ю.

Проки́мен, псало́м 52, гла́с 4: Внегда́ возврати́т Госпо́дь плене́ние люде́й свои́х.

Сти́х: Рече́ безу́мный в се́рдце свое́м: не́сть Бо́г.

При́тчей чте́ние (Притч. 9:12–18).

Сы́не, а́ще прему́др бу́деши, себе́ прему́др бу́деши, и и́скренним твои́м: а́ще же зо́л бу́деши, еди́н почерпне́ши зла́я. сы́н нака́зан прему́др бу́дет, безу́мный же слуго́ю употреби́тся. и́же утвержда́ется на лжа́х, се́й пасе́т ве́тры, то́й же пожене́т пти́цы паря́щыя: оста́ви бо пути́ своего́ виногра́да, в стезя́х же своего́ земледе́лания заблуди́: прохо́дит же сквозе́ пусты́ню безво́дную, и зе́млю определе́нную в жа́ждех, собира́ет же рука́ма непло́дие. Жена́ безу́мная и проде́рзая скудна́ хле́бом быва́ет, я́же не ве́сть стыде́ния. Се́де при две́рех до́му своего́, на столце́ я́ве на сто́гнах, Призыва́ющая мимоходя́щих, и исправля́ющих пути́ своя́: И́же е́сть от ва́с безу́мнейший, да уклони́тся ко мне́: и лише́нным ра́зума повелева́ю, глаго́лющи: Хле́бом сокрове́нным в сла́дость прикосни́теся, и во́ду татьбы́ сла́дкую пи́йте. О́н же не ве́сть, я́ко земноро́днии у нея́ погиба́ют, и во дне́ а́да обрета́ются. но отскочи́, не заме́дли на ме́сте ея́, ниже́ наста́ви о́ка своего́ к не́й: та́ко бо про́йдеши во́ду чужду́ю, и пре́йдеши реку́ чужду́ю. от воды́ же чужди́я оша́йся, и от исто́чника чужда́го не пи́й: да мно́гое вре́мя поживе́ши, и приложа́тся тебе́ ле́та живота́.

И прочее последование Преждесвященных.

Служба в четверг третьей седмицы святого Великого поста

Последование Утрени в четверг третьей седмицы

Тро́ичны гла́са.

По 1-м стихосло́вии глаго́лем седа́льны апо́стольския Oсмогла́сника.

По 2-м же стихосло́вии глаго́лем настоя́щий седа́лен, господи́на Ио́сифа. Гла́с 6. Подо́бен: Наде́жде ми́ра:

Свети́ла ми́ра непреле́стная, ученицы́ спа́совы, просвети́те мою́ ду́шу грехо́м осле́пшую, и покажи́те боже́ственнаго дне́ о́бщника, храня́ща спаси́тельныя за́поведи, и тьмы́ мя́ изба́вите о́ныя несвети́мыя, я́ко да ва́с прославля́ю.

Сла́ва, то́йже.

И ны́не, Богоро́дичен: Свята́я Влады́чице Богоро́дице, Христа́ Бо́га на́шего Ма́ти, я́ко все́х Творца́ неизрече́нно ро́ждшая, моли́ся со апо́столы свяще́нными всегда́ бла́гости Его́, страсте́й на́с изба́вити, и оставле́ние на́м да́ти грехо́в.

По 3-м же стихосло́вии други́й седа́лен господи́на Фео́дора. Гла́с 6. Подо́бен: А́нгельския:

Миросве́тлая свети́ла боже́ственнии апо́столи, просвети́те певцы́ ва́шя, возме́здие творя́ще вре́мени поста́, досто́йно моля́щеся, все́м ви́дети дре́во живоно́снаго Креста́, и лобыза́ти нескве́рныма устна́ма и очи́ма, вопию́щым псало́мски: Го́споди сла́ва Тебе́.

Сла́ва, то́йже.

И ны́не, Богоро́дичен: Наде́жде ми́ра блага́я Богоро́дице Де́во, Твое́ и еди́но стра́шное предста́тельство дви́жем, умилосе́рдися на безпомо́щныя лю́ди, умоли́ ми́лостивнаго Бо́га, изба́витися душа́м на́шым от вся́каго преще́ния, еди́на Благослове́нная.

Кано́н Мине́и, и настоя́щий трипе́снец господи́на Ио́сифа. И стихосло́вится пе́снь. Гла́с 6.

Пе́снь 4.

Ирмо́с: Христо́с моя́ си́ла, Бог и Госпо́дь, честна́я Це́рковь боголе́пно пое́т, взыва́ющи, от смы́сла чи́ста, о Го́споде пра́зднующи.

По́ст, сле́зы, моли́твы, ми́лостыню, благоумиле́нный нра́в, мы́сль пра́вую, жития́ чистоту́, пока́жем ве́рнии, я́ко да сла́вы наслади́мся.

Свети́льницы светя́щии на тве́рди честны́я Це́ркве, пресве́тло яви́стеся апо́столи: те́мже просвети́те на́ша сердца́ Боже́ственным Ду́хом.

Я́ко Боже́ственное у́глие вже́гшеся огне́м невеще́ственным, страстна́я вещества́ попали́те серде́ц на́ших, му́дрии Бо́га на́шего апо́столи.

Богоро́дичен: Све́щниче негаси́мый, черто́же всесве́тлый, серафи́м превы́шшая, херуви́мская колесни́це Всенепоро́чная, грехо́в мя́ лю́тых и бе́д свободи́.

И́ный господи́на Фео́дора. Гла́с то́йже.

Ирмо́с: Услы́ша проро́к прише́ствие Твое́ Го́споди, и убоя́ся, я́ко хо́щеши от Де́вы роди́тися, и челове́ком яви́тися, и глаго́лаше: услы́шах слу́х Тво́й, и убоя́хся, сла́ва си́ле Твое́й Го́споди.

Свети́льницы богоявле́ния, апо́столи Спа́совы яви́вшеся, неве́дения но́щь разруши́сте, и Це́рковь уясни́вше, просвеща́ете вселе́нную огневеща́нными уче́ньми ва́шими.

Ми́р проте́кше, и́ный у́бо во и́ную страну́, во еди́ну ве́ру вся́ собра́сте апо́столи, и улучи́вше небе́сная, лику́ете, Христа́ непреста́нно моля́ще, спасти́ся все́м на́м.

Слава, Тро́ичен: Сы́на от Отца́, и Ду́ха сла́влю, я́ко от со́лнца све́т и лучу́: о́ваго у́бо рожде́ственне, зане́ и рожде́ние: о́ваго же происхо́дне, зане́ и происхожде́ние, собезнача́льную Боже́ственную Тро́ицу, покланя́емую от вся́кия тва́ри.

И ныне, Богоро́дичен: Де́ва Младе́нца роди́вшая, и чистоту́ соблю́дшая Чи́стая, ты́ яви́лася еси́, Бо́га ро́ждши и Челове́ка, еди́наго Того́ во обою́ зра́ку, чу́до Твое́ Де́во Ма́ти, ужаса́ет вся́кий слу́х и по́мысл.

Сла́ва Тебе́ Бо́же на́ш, сла́ва Тебе́.

Моли́твами ва́шими святы́ми, апо́столи Госпо́дни, да сподо́бимся животворя́щий Кре́ст облобыза́ти чи́стыми устна́ми и очи́ма, предлежа́щий су́щым в ми́ре, и покланя́емый.

Ирмо́с: Услы́ша проро́к прише́ствие Твое́ Го́споди, и убоя́ся, я́ко хо́щеши от Де́вы роди́тися, и челове́ком яви́тися, и глаго́лаше: услы́шах слу́х Тво́й, и убоя́хся, сла́ва си́ле Твое́й Го́споди.

Пе́снь 8.

Ирмос: Из пла́мене преподо́бным ро́су источи́л еси́ и пра́веднаго же́ртву водо́ю попали́л еси́: вся бо твори́ши, Христе́, то́кмо е́же хоте́ти. Тя превозно́сим во вся ве́ки.

Моисе́а по́ст Богови́дца показа́, и Илию́ о́гненною колесни́цею взя́т: потщи́ся, помышле́ний вре́дных удержи́ся, я́ко да долувлеку́щия, душе́, изба́вишися пре́лести.

Поползну́вся в го́ршая впадо́х, и я́зве стру́п прилага́ю: исцели́ Христе́, окамене́нное моего́ се́рдца ожесточе́ние, апо́стольскими Ще́дре моли́твами.

Ми́ра свети́ла богоза́рная, страсте́й на́ших о́блаки разори́те, и покло́нники све́тлаго Воскре́сния покажи́те, пою́щыя Со́лнца сла́вы.

Богоро́дичен: Ро́дове родо́в Тя́ Богоблаже́нная ублажа́ют, я́коже дре́вле прорекла́ еси́: еди́на бо челове́ком блаже́нное родила́ еси́ Сло́во несказа́нно, из Тебе́ воплоще́нное.

И́ный. Ирмо́с: Преподо́бнии Твои́ о́троцы, в пещи́ херуви́мы подража́ху, трисвяту́ю пе́снь воспева́юще: благослови́те, по́йте и превозноси́те во вся́ ве́ки.

Во глубине́ пре́лести пла́вающыя улови́вше тро́стию ве́ры апо́столи, Го́сподеви приведо́сте сия́, благословя́щыя, пою́щыя и превознося́щыя Го́спода во ве́ки.

Ве́лия кре́пость Твоя́ во апо́столех я́ко се́ни и суда́рия и́х исцелева́ют боля́щыя, благословя́щыя, пою́щыя и превознося́щыя Го́спода во ве́ки.

Благослови́м Отца́, и Сы́на, и Свята́го Ду́ха, Го́спода.

Тро́ичен: Безнача́льным и рождество́м же и происхожде́нием Отцу́ покланя́юся ро́ждшему, Сы́на прославля́ю ро́ждшася, и воспева́ю совозсия́вша Отцу́ же и Сы́ну Ду́ха Свята́го.

И ныне, Богоро́дичен: Его́же родила́ еси́ Де́во несказа́нно, всегда́ я́ко Человеколю́бца не преста́й моля́щи, да бе́д спасе́т к Тебе́ прибега́ющыя.

Сла́ва Тебе́ Бо́же на́ш, сла́ва Тебе́.

Двоенадеся́тице святы́х апо́стол, честно́му Кресту́ сподо́би неосужде́нно поклони́тися мя́, благословя́ща, пою́ща и превознося́ща во вся́ ве́ки.

Хва́лим, благослови́м, покланя́емся Го́сподеви, пою́ще и превознося́ще во вся́ ве́ки.

Ирмо́с: Преподо́бнии Твои́ о́троцы, в пещи́ херуви́мы подража́ху, трисвяту́ю пе́снь воспева́юще: благослови́те, по́йте и превозноси́те во вся́ ве́ки.

Пе́снь 9.

Ирмос: Бо́га челове́ком невозмо́жно ви́дети, на Него́же не сме́ют чи́ни А́нгельстии взира́ти; Тобо́ю бо, Всечи́стая, яви́ся челове́ком Сло́во воплоще́нно, Его́же велича́юще, с Небе́сными во́и Тя ублажа́ем.

Бо́же и Го́споди Многоми́лостиве, моего́ се́рдца очи́сти я́звы, покая́ния мне́ прилага́я лечбы́: согреши́х, согреши́х Тебе́, уще́дри, спаси́ мя́ апо́стол Твои́х моли́твами, я́ко Многоми́лостив.

Стремле́нием безме́стным после́довах умовре́дно, и вне́ себе́ ве́сь бы́х, сластьми́ жесто́кими пита́емь, и спаси́тельныя лиша́емь сне́ди блу́дный: Христе́ уще́дри, и спаси́ мя́.

Душе́ зло́бы не очи́стившаяся, и сласте́й тлетво́рных себе́ не удали́вшая, что́ безвре́менно ра́дуешися постя́щися: сего́ бо поста́ не избра́ Госпо́дь, еди́н на́шего хотя́й исправле́ния.

Богоро́дичен: Све́том Боже́ственным мене́ просвети́, Де́во Богоро́дице, Све́та роди́тельнице, и души́ моея́ мглу́ отжени́, я́ко да блажу́ Тя́, Ю́же блажа́т вси́ челове́честии ро́ди, я́коже предрекла́ еси́.

И́ный. Ирмо́с: Безсе́меннаго зача́тия Рождество́ несказа́нное, Ма́тере безму́жныя нетле́нен Пло́д: Бо́жие бо Рожде́ние обновля́ет естества́. Те́мже Тя́ вси́ ро́ди, я́ко Богоневе́стную Ма́терь правосла́вно велича́ем.

Сло́вом неве́жи, прему́дри яви́стеся ра́зумом, плете́ния слове́с мудрецо́в разруши́вше, вети́ям сугу́бствия, и число́ звездоче́тцов. Те́м апо́столи Христо́вы еди́ни, всея́ вселе́нныя показа́стеся учи́телие.

Пе́тр вети́йствует, и Плато́н умолче́: учи́т Па́вел, Пифаго́р постыде́ся: про́чий апо́стольский богосло́вяй собо́р, е́ллинское ме́ртвое веща́ние погреба́ет, и ми́р совозставля́ет к слу́жбе Христо́ве.

Сла́ва, Тро́ичен: Еди́наго единороди́телю, единоро́днаго Сы́на О́тче: и еди́не еди́наго, све́те све́та сия́ние: и еди́ный еди́не, еди́наго Бо́га Святы́й Ду́ше, Го́спода, госпо́дь вои́стинну сы́й. О тро́ице Еди́нице Свята́я, спаси́ мя́ богосло́вяща Тя́.

И ныне, Богоро́дичен: Чу́до Рождества́ Твоего́ удивля́ет мя́ Всенепоро́чная, ка́ко зачина́еши безсе́менно необыме́ннаго? рцы́, ка́ко де́вствуеши, ро́ждши я́ко ма́ти; е́же па́че естества́ ве́рою прие́м, Рожде́нному поклони́ся: ели́ка хо́щет бо, и мо́жет.

Сла́ва Тебе́ Бо́же на́ш, сла́ва Тебе́.

Кре́ст честны́й дре́во всесвято́е, е́же ми́ру спасе́ние процвете́, ви́дети и поклони́тися вси́ да сподо́бимся, чи́стыми устна́ми и душе́ю, моли́твами все́х ва́с святы́х апо́стол Христо́вых.

Ирмо́с: Безсе́меннаго зача́тия Рождество́ несказа́нное, Ма́тере безму́жныя нетле́нен Пло́д: Бо́жие бо Рожде́ние обновля́ет естества́. Те́мже Тя́ вси́ ро́ди, я́ко Богоневе́стную Ма́терь правосла́вно велича́ем.

Свети́лен гла́са.

На стихо́вне, самогла́сен, гла́с 6:

Сыноположе́ния отпа́д блу́дный а́з, раболе́пно с свиния́ми пита́яся, и ниже́ те́х пи́щи насыща́яся, прихожду́ к Тебе́ Отцу́ благоутро́бному, отону́дуже изыдо́х зле́, возвраща́юся до́бре в покая́нии зовы́й: согреши́х на не́бо и пред Тобо́ю, О́тче пода́ждь ми́ во обраще́нии вели́кую ми́лость. (Дважды)

Му́ченичен: Избра́нныя удиви́ и святы́я Бо́г на́ш, ра́дуйтеся и весели́теся вси́ раби́ Его́, ва́м бо угото́ва венцы́, и Ца́рствие Свое́: но мо́лим, и на́с не забу́дите

Сла́ва, и ны́не, Богоро́дичен: Богоро́дице, ты́ еси́ лоза́ и́стинная, возрасти́вшая на́м Пло́д живота́: Тебе́ мо́лимся, моли́ся Влады́чице, со святы́ми апо́столы [и все́ми святы́ми,] поми́ловати ду́шы на́ша.

Последование Часов в четверг третьей седмицы

Час первый, Час третий и Час девятый читается с кафизмами.

Час шестый

Прииди́те, поклони́мся: (трижды)

И псалмы 53, 54, 90.

Сла́ва и ны́не: Аллилу́иа: (Трижды). Го́споди, поми́луй (Трижды)

Сла́ва и ны́не:

И чтется кафисма.

По кафисме священник, став пред царскими дверьми, глаголет настоящий тропарь со стихи, во глас 2: И́же в шесты́й день же и час:

Тропа́рь проро́чества, глас 3:

А́ще беззако́ния на́зриши Человеколю́бче, ка́я спасе́ния наде́жда на́м? Но твою́ свы́ше по́мощь, я́ко Ще́др, лю́дем Твои́м низпосли́ Го́споди.

Сла́ва и ны́не: и повторяем тойжде.

Проки́мен, псалом 53, глас 4: Бо́же, во и́мя Твое́ спаси́ мя, и в си́ле Твое́й суди́ ми.

Стих: Бо́же, услы́ши моли́тву мою́, внуши́ глаго́лы у́ст мои́х.

Проро́чества Иса́иина чте́ние (Ис. 11:10–16; 12:1–2).

Та́ко глаго́лет Госпо́дь: бу́дет в де́нь о́ный ко́рень Иессе́ов, и востая́й владе́ти язы́ки, на того́ язы́цы упова́ти бу́дут: и бу́дет поко́й его́, че́сть. И бу́дет в де́нь о́ный, приложи́т Госпо́дь показа́ти ру́ку Свою́, е́же возревнова́ти по оста́нку про́чему люде́й, и́же а́ще оста́нет от Ассири́ов, и от Еги́пта, и Вавило́на, и от Ефио́пии, и от Елами́тов, и от восто́ков со́лнца, и от Арави́и, и от острово́в морски́х. И воздви́гнет зна́мение в язы́ки, и собере́т поги́бшыя Изра́илевы, и расточе́нныя Иу́дины собере́т от четы́рех кри́л земли́. И оти́мется ре́вность Ефре́мова, и врази́ Иу́дины поги́бнут: Ефре́м не возревну́ет Иу́де, и Иу́да не оскорби́т Ефре́ма. И полетя́т в корабля́х иноплеме́нничих, мо́ре ку́пно пленя́т, и су́щих от восто́к со́лнца, и Идуме́ю: и на Моа́ва пе́рвее ру́ки возложа́т, сы́нове же Аммо́ни пе́рвии покоря́тся. И опустоши́т Госпо́дь мо́ре Еги́петское, и возложи́т ру́ку Свою́ на реку́ ду́хом преси́льным: и порази́т на се́дмь де́брий, я́коже преходи́ти ю́ во обуве́нии: И бу́дет проше́ствие лю́дем Мои́м оста́вльшым во Еги́пте, и бу́дет Изра́илю, я́коже в де́нь, егда́ изы́де от земли́ Еги́петския. И рече́ши в де́нь о́ный: благословлю́ Тя́, Го́споди, я́ко разгне́вался еси́ на мя́, и отврати́л еси́ я́рость Твою́ [от мене́,] и поми́ловал мя́ еси́. Се́ Бо́г мо́й, Спа́с мо́й, упова́я бу́ду на Него́, и не убою́ся: зане́ сла́ва моя́ и похвала́ моя́ Госпо́дь, и бы́сть ми́ во спасе́ние.

Проки́мен, псалом 54, глас 7: Внуши́ Бо́же, моли́тву мою́, и не пре́зри моле́ния моего́.

Стих: Вонми́ ми, и услы́ши мя́.

И прочее последование.

Последование Вечерни в четверг третьей седмицы

На Го́споди воззва́х, поста́вим стихо́в 6, и пое́м настоя́щыя подо́бны 3, трипе́снца, и Мине́и 3. Стихи́ры господи́на Ио́сифа, гла́с 5.

Подо́бен: Ра́дуйся по́стников:

Спа́се и́стинная сла́досте, го́рькия Ме́рры дре́вле во́ды услади́вый о́бразом тогда́ дре́ва, Боже́ственнаго Креста́, просте́рся на не́м, я́коже благоволи́л еси́: же́лчи же вкуси́л еси́, в ре́бра прободе́н, из ни́хже ми́ру вода́ излия́ся оставле́ния, на обновле́ние земна́го смеше́ния. Те́мже славосло́вим твою́ неизрече́нную си́лу, и мо́лимся: пода́ждь на́м стра́х Тво́й Го́споди, во вре́мя поще́ния, и проще́ние согреше́ний, и ве́лию ми́лость.

Сло́ве простры́йся на Кресте́, собира́я дале́че отстоя́щыя от Тебе́, возне́с помышле́ние мое́ от гно́я страсте́й, доброде́тельми вся́ческими обогати́, подава́я се́рдцу моему́ чисте́йший стра́х Тво́й и души́ мое́й соверше́нную любо́вь, плотски́я мя́ любве́ отсеца́ющую: я́ко да воздержа́нием Тебе́, моли́твою и моле́нием, в настоя́щыя дни́ угожду́, и узрю́ Тво́й све́тлый де́нь Воскре́сния, прие́мля ве́лию ми́лость.

И́на стихи́ра господи́на Фео́дора, гла́с 1.

Подо́бен: О́блак Тя́ све́тлый:

Тре́тию честны́х посто́в седми́цу Христе́ Сло́ве, преше́дших, дре́во живоно́снаго Креста́ Твоего́ ви́дети сподо́би на́с, и че́стне поклони́тися, и пе́ти по достоя́нию и сла́вити держа́ву Твою́, воспе́ти стра́сти Твоя́, предвари́ти сла́вное чи́сте и свято́е Воскре́сние, Па́сху та́йную, е́юже Ада́м па́ки вни́де в ра́й.

И в Мине́и 3. Сла́ва, и ны́не, Богоро́дичен.

Проки́мен, псало́м 55, гла́с 6: Поми́луй мя́ Бо́же, я́ко попра́ мя челове́к.

Сти́х: Попра́ша мя́ врази́ мои́ ве́сь де́нь.

Бытия́ чте́ние (Быт. 7:11–24, 8:1–3).

Бы́сть в шестьсо́тное ле́то в житии́ Но́еве, втора́го ме́сяца, в два́десять седмы́й де́нь ме́сяца, в де́нь то́й разверзо́шася вси́ исто́чницы бе́здны, и хля́би небе́сныя отверзо́шася. И бы́сть до́ждь на зе́млю четы́редесять дне́й, и четы́редесять ноще́й. В де́нь то́й вни́де Но́е, Си́м, Ха́м, Иа́феф, сы́нове Но́евы, и жена́ Но́ева, и три́ жены́ сыно́в его́ с ни́м в ковче́г. И вси́ зве́рие земни́и по ро́ду, и вси́ ско́ти по ро́ду, и вся́кий га́д дви́жущийся на земли́ по ро́ду, и вся́кая пти́ца перна́тая по ро́ду своему́: Внидо́ша к Но́ю в ковче́г два́ два́, му́жеский по́л и же́нский, от вся́кия пло́ти, в не́йже е́сть ду́х живо́тный. И входя́щая му́жеский по́л и же́нский от вся́кия пло́ти внидо́ша к но́ю в ковче́г, я́коже запове́да госпо́дь Бо́г Но́ю: и затвори́ Госпо́дь Бо́г ковче́г отвне́ его́. И бы́сть пото́п четы́редесять дне́й, и четы́редесять ноще́й на земли́, и умно́жися вода́, и взя́ ковче́г, и возвы́сися от земли́: И возмога́ше вода́, и умножа́шеся зело́ на земли́, и ноша́шеся ковче́г верху́ воды́. Вода́ же возмога́ше зело́ зело́ на земли́: и покры́ вся́ го́ры высо́кия, я́же бя́ху под небесе́м: Пятьна́десять лакте́й горе́ возвы́сися вода́, и покры́ вся́ го́ры высо́кия. И у́мре вся́кая пло́ть дви́жущаяся по земли́, пти́ц и ското́в и звере́й, и вся́кий га́д дви́жущийся на земли́, и вся́кий челове́к. И вся́ ели́ка и́мут дыха́ние жи́зни, и все́ е́же бе́ на су́ши, у́мре. И потреби́ся вся́кое воста́ние, е́же бя́ше на лице́ всея́ земли́, от челове́ка да́же до скота́, и гадо́в, и пти́ц небе́сных, и потреби́шася от земли́: и оста́ Но́е еди́н, и и́же с ни́м в ковче́зе. И возвы́сися вода́ над земле́ю дне́й сто́ пятьдеся́т. И помяну́ Бо́г Но́а, и вся́ зве́ри, и вся́ скоты́, и вся́ пти́цы, и вся́ га́ды пресмыка́ющыяся, ели́ка бе́ху с ни́м в ковче́зе: и наведе́ Бо́г ду́х на зе́млю, и преста́ вода́. И заключи́шася исто́чницы бе́здны, и хля́би небе́сныя: и удержа́ся до́ждь от небесе́. И вспя́ть по́йде вода́, иду́щая от земли́: и умаля́шеся вода́, по сте́ пяти́десятих дне́х.

Проки́мен псало́м 56, гла́с 7: Поми́луй мя́ Бо́же, поми́луй мя́, я́ко на Тя́ упова́ душа́ моя́.

Сти́х: И на се́нь крилу́ Твое́ю наде́юся.

При́тчей чте́ние (Притч. 10:1–22).

Сы́н прему́др весели́т отца́: сы́н же безу́мен печа́ль ма́тери. Не по́льзуют сокро́вища беззако́нных, пра́вда же изба́вит от сме́рти. Не убие́т гла́дом Госпо́дь ду́шу пра́ведную, живо́т же нечести́вых низврати́т. Нищета́ му́жа смиря́ет: ру́це же му́жественных обогаща́ются. Сы́н нака́зан прему́др бу́дет, безу́мный же слуго́ю употреби́тся: спасе́тся от зно́я сы́н разу́мный, ветротле́нен же быва́ет на жа́тве сы́н беззако́нный. Благослове́ние Госпо́дне на главе́ пра́веднаго: уста́ же нечести́вых покры́ет пла́чь безвре́менный. Па́мять пра́ведных с похвала́ми: и́мя же нечести́вых угаса́ет. Прему́др се́рдцем прии́мет за́поведи: непокрове́нный же устна́ма остроптева́я запне́тся. И́же хо́дит про́сто, хо́дит наде́яся: развраща́я же пути́ своя́, позна́н бу́дет. Намиза́яй о́ком с ле́стию, собира́ет муже́м печа́ли: облича́яй же со дерзнове́нием, миротвори́т. Исто́чник жи́зни в руце́ пра́веднаго: уста́ же нечести́ваго покры́ет па́губа. Не́нависть воздвиза́ет ра́спрю: все́х же нелюбопри́тельных покрыва́ет любо́вь. И́же от усте́н произно́сит прему́дрость, жезло́м бие́т му́жа безсерде́чна. Прему́дрии скры́ют чу́вство, уста́ же проде́рзаго приближа́ются сокруше́нию. Стяжа́ние бога́тых гра́д тве́рд: сокруше́ние же нечести́вых нищета́. Дела́ пра́ведных живо́т творя́т, пло́дове же нечести́вых грехи́. Пути́ жи́зни храни́т наказа́ние: наказа́нием же не обличе́нный заблужда́ет. Покрыва́ют вражду́ устне́ пра́выя: износя́щии же укори́зну безу́мнейшии су́ть. От многосло́вия не избежи́ши греха́: щадя́й же устне́, разу́мен бу́деши. Сребро́ разжже́нное язы́к пра́веднаго: се́рдце же нечести́ваго исче́знет. устне́ пра́ведных ве́дят высо́кая: безу́мнии же в ску́дости скончава́ются. Благослове́ние Госпо́дне на главе́ пра́веднаго: сие́ обогаща́ет, и не и́мать приложи́тися ему́ печа́ль в се́рдцы.

На стихо́вне самогла́сен дне́, гла́с 6:

На дре́ве Кре́стнем обе́шена жи́знь все́х Христе́ Бо́же, оживи́ мою́ ду́шу умерщвле́нную прегреше́ньми: и да не всеконе́чно поги́бнути оста́виши Твое́ овча́, Па́стырю до́брый. Отступи́х от Твои́х за́поведей, и безгре́шия бога́тство, е́же дарова́л ми́ еси́, расточи́х грехолю́бным произволе́нием, растле́х же и омерзи́хся в блу́дных начина́ниих: но обнови́ мя́ к покая́нию привле́к, еди́не Многоми́лостиве. (Дважды)

Му́ченичен: Му́ченицы Твои́ Го́споди, не отверго́шася Тебе́, ни отступи́ша от за́поведей Твои́х: те́х моли́твами поми́луй на́с.

Сла́ва, и ны́не, Крестобогоро́дичен. Подо́бен: Тридне́вный:

Ви́дящи тя́ распина́ема Христе́ Тебе́ Ро́ждшая, вопия́ше: что́ стра́нное е́же ви́жду та́инство, сы́не мо́й? ка́ко на дре́ве умира́еши пло́тию пове́шен, жи́зни пода́телю?

Служба в пятницу третьей седмицы святого Великого поста

Последование Утрени в пятницу третьей седмицы

Тро́ичны гла́са.

По 1-м стихосло́вии глаго́лем седа́льны Кре́стны Осмогла́сника.

По 2-м же стихосло́вии глаго́лем настоя́щий седа́лен господи́на Ио́сифа. Гла́с 5. Подо́бен: Собезнача́льное:

Сне́ди дре́вом, дре́вле уме́ршии челове́цы, Кресто́м Твои́м Ще́дре, ожи́хом, его́же си́лою Бла́же, на́с укрепи́, воздержа́ния вре́мя во умиле́нии прейти́, творя́щыя во́лю Твою́, и де́нь ви́дети светоно́снаго Воскре́сния.

Сла́ва, то́йже.

И ны́не, Крестобогоро́дичен: На Кресте́ Тя́ ви́дящи Христе́ Ма́ти Твоя́, во́лею посреде́ разбо́йников ви́сяща, и бию́щи ма́терски утро́бу, глаго́лаше: безгре́шный Сы́не, ка́ко непра́ведно на Кресте́ я́ко злоде́й водруже́н еси́, челове́ческий хотя́ оживи́ти ро́д, я́ко благоутро́бен.

По 3-м стихосло́вии седа́лен господи́на Фео́дора. Гла́с 1. Подо́бен: Ка́мени запеча́тану:

Пло́ть очи́стивших от воздержа́ния, и в моли́твах просвети́вших ду́ши на́ша Го́споди, честны́й Кре́ст Тво́й и святы́й сподо́би на́с ви́дети, и со стра́хом поклони́тися в пе́снех пою́щих, и глаго́лющих: сла́ва живоно́сному Кресту́, сла́ва боже́ственному копию́ Твоему́, и́мже ожи́хом, еди́не Человеколю́бче.

Сла́ва, то́йже.

И ны́не, Крестобогоро́дичен: А́гнца на Дре́ве А́гница ви́дящи, с разбо́йники долготерпели́ве распина́ема Тя́ Сло́ве, и копие́м в ре́бра пробода́ема, рыда́ше вопию́щи ма́терски: что́ стра́нное и ужа́сное Иису́се Мо́й та́инство? ка́ко покрыва́ется гро́бом неопи́санный Бо́г? несказа́нно е́сть содева́емое: не оста́ви Мя́ еди́ну Тя́ ро́ждшую, Иису́се Мо́й сладча́йший.

Кано́н Мине́и, и настоя́щыя трипе́снцы, господи́на Ио́сифа. И стихосло́вится пе́снь. Гла́с 5.

Пе́снь 5.

Ирмо́с: Одеяйся светом, яко ризою, к Тебе утренюю и Тебе зову: душу мою просвети омраченную, Христе, яко Един Благоутробен.

Исцели́ мя Го́споди, и исцелю́ся я́звою Твое́ю, души́ моея́ очи́стив я́звы, пло́тию стра́сти Христе́ прие́мый.

Тебе́ я́коже ви́де пло́тию ви́сима Христе́ на Дре́ве, све́т во тьму́ прелага́ше со́лнце, и земля́ подви́жеся, и ка́мение распадо́шася.

Те́рнием обра́стшую и олядене́вшую мою́ ду́шу, вся́ких страсте́й ви́ды, Го́споди очи́сти, венча́выйся те́рнием, за кра́йнюю бла́гость.

Богоро́дичен: Но́во породила́ еси́ я́ко Младе́нца Всечи́стая Соде́теля моего́: Его́же моли́, обетша́вшаго мя́ во мно́зе зло́бе обнови́ти Влады́чице.

И́ный господи́на Фео́дора. Гла́с 1.

Ирмо́с: От но́щи у́тренююще, воспева́ем Тя́ Христе́ Бо́же, обнища́вшаго на́с ра́ди, и Кре́ст и сме́рть пло́тию претерпе́вшаго.

На ме́сте Ло́бнем иуде́и Тебе́ распя́ша Христе́, покива́ша глава́ми свои́ми, смею́щеся и руга́ющеся: Ты́ же терпе́л еси́ во е́же спасти́ на́с.

На ти́тле Креста́ Твоего́, написа́в Пила́т трегу́бо, еди́наго от Тро́ицы Тя́, во́лею пострада́вша явля́ше, за все́х спасе́ние Христе́.

Слава, Тро́ичен: Пресве́тлыя Тро́ицы, трисо́лнечное воспои́м ве́рнии, Све́т Отца́ чту́ще, Све́т Сы́на сла́вяще, Све́т и Ду́ха возвеща́юще.

И ныне, Богоро́дичен: А́нгел вы́шшую, из Тебе́ рожде́йся показа́ Тя Чи́стая: Его́же бо они́ трепе́щут я́ко Бо́га зре́ти, Ты́ на ру́ку но́сиши я́ко Сы́на Твоего́ Чи́стая.

Сла́ва Тебе́ Бо́же на́ш, сла́ва Тебе́.

Кре́сте всечестны́й, спаси́тельный, ми́ру храни́телю, соблюди́ мя́ постя́щася, и досто́йна покажи́ твоего́ честна́го поклоне́ния.

Ирмо́с: От но́щи у́тренююще, воспева́ем Тя́ Христе́ Бо́же, обнища́вшаго на́с ра́ди, и Кре́ст и сме́рть пло́тию претерпе́вшаго.

Пе́снь 8.

Ирмо́с: Тебе́ Вседе́телю в пещи́ о́троцы, всеми́рный ли́к спле́тше, поя́ху: дела́ вся́кая, Го́спода по́йте и превозноси́те во вся́ ве́ки.

Просте́рл еси́ на Кресте́ Христе́ Твои́ дла́ни, руки́ пра́отца невоздержа́нное потребля́я: Дре́вом же дре́ва исцели́л еси́ кля́тву. Те́мже Тя́ пое́м во вся́ ве́ки.

Тебе́ воли́телю спасе́ния Сло́ве припа́даю, хоте́ния лука́вая уста́ви вско́ре от моего́ се́рдца, Кре́ст и страда́ние во́лею претерпе́вый.

Блу́дную жи́знь и оскверне́ное житие́ возжела́в, омрачи́хся а́з блу́дный: осия́й ми́ лучу́ обраще́ния Сло́ве, со́лнца сия́ние в страда́нии омрачи́вый.

Богоро́дичен: Уста́ви мою́ многоболе́зненную всю́ серде́чную зло́бу, Ма́ти Христа́ Бо́га, сокруши́ стре́лы и лу́ки бесо́в, борю́щих смире́нную ду́шу мою́.

И́ный. Ирмо́с: Песносло́вцы в пещи́ спа́сшаго де́ти, и громопла́менную прело́жшаго на ро́су, Христа́ Бо́га по́йте, и превозноси́те во вся́ ве́ки.

Что́ Тебе́ пострада́вшему принесе́м, все́х Влады́це мы́ окая́ннии: на́с бо ра́ди Кре́ст претерпе́л еси́ Христе́. пое́м безме́рныя ми́лости Твоея́ благода́ть.

На дре́ве воздвиго́ша Христе́ иуде́е, за́вистию уби́вшии Тя́, не ума́лиша держа́вы сла́вы Твоея́ беззако́ннии: еси́ бо все́х Влады́ка во́лею пострада́вый.

Благослови́м Отца́, и Сы́на, и Свята́го Ду́ха, Го́спода.

Тро́ичен: Пресу́щественнаго Божества́ три́ Лица́ почита́ю: Отца́ безнача́льна, Сы́на, и Ду́ха Свята́го, Естество́м несеко́мое Существо́ сла́влю во ве́ки.

И ныне, Богоро́дичен: Небе́с вы́шшую, и херуви́м превы́шшую, святопе́рвую и нескве́рную Отрокови́цу все́х Бо́га пое́м, и превозно́сим во вся́ ве́ки.

Сла́ва Тебе́ Бо́же на́ш, сла́ва Тебе́.

Преблаже́нне Кре́сте Христо́в, небопи́санная побе́до, от земли́ на́м прозя́бл еси́, твоего́ поклоне́ния досто́йны покажи́ ны вся́, посто́м очи́стившыяся.

Хва́лим, благослови́м, покланя́емся Го́сподеви, пою́ще и превознося́ще во вся́ ве́ки.

Ирмо́с: Песносло́вцы в пещи́ спа́сшаго де́ти, и громопла́менную прело́жшаго на ро́су, Христа́ Бо́га по́йте, и превозноси́те во вся́ ве́ки.

Пе́снь 9.

Ирмо́с: Иса́ие лику́й, Де́ва име́ во чре́ве и роди́ Сы́на Емману́ила, Бо́га же и Челове́ка, Восто́к и́мя Ему́: Его́же велича́юще, Де́ву ублажа́ем.

Окамене́нное ожесточе́ние души́ моея́ благоутро́бне Спа́се омы́й, и исто́чник да́ждь ми́ Бла́же, Боже́ственнаго умиле́ния, из ре́бр источи́вый мне́ жи́знь, беззако́ния моего́ пото́ки потребля́ющую.

Самаго́ себе́ вве́рг во глубины́ грехо́в, высоты́ оста́вив доброде́телей: но привлецы́ и спаси́ мя возше́дый на Кре́ст, и челове́чество привлеки́й к Себе́ Го́споди.

Сла́дость сы́й Го́споди и наслажде́ние, я́ко Соде́тель, же́лчи вкуси́л еси́ Христе́, от сла́дости су́щее отпаде́ние, е́же из Ада́ма Ты́ исправля́я: те́мже тя́ пое́м спа́сшиися Твои́ми страстьми́.

Богоро́дичен: Всечи́стая Влады́чице, упова́ние мое́ и прибе́жище, я́звы души́ моея́ исцели́, у́м мо́й умири́. Да и а́з ра́дуяся, воспою́ вели́чия Твоя́ Богоро́дице Присноде́во.

И́ный. Ирмо́с: Тя́ Ю́же ви́де Моисе́й неопали́мую купину́, и ле́ствицу одушевле́нную, ю́же Иа́ков ви́де, и две́рь небе́сную, е́юже про́йде Христо́с Бо́г на́ш, пе́сньми Ма́ти Чи́стая велича́ем.

Тебе́, Его́же беззако́ннии Христе́, оде́яша руга́тельно в порфи́ру и вене́ц, я́ко Царю́ руга́ющеся, тро́стию главу́ Твою́ ударя́юще, распина́юще за́вистию, и же́лчию напая́юще, пе́сньми вси́ ве́рнии велича́ем.

Тя́, Его́же со́лнце ви́дящее стра́ждуща на Кресте́, све́т сокры́, все́й вку́пе тва́ри, Влады́чним досажде́нием преклоня́ющейся и распа́дающымся ка́мением, пе́сньми Христе́ Спа́се велича́ем.

Слава, Тро́ичен: Све́т и Жи́знь и Вседе́тель, трисо́лнечное Еди́нство, Бо́г же и Госпо́дь, еди́нем све́том сия́я, сооблиста́я треми́ начерта́ньми во еди́ном Божестве́, Сего́ вси́ ве́рнии велича́ем.

И ныне, Богоро́дичен: Тебе́ Ю́же Дави́д певе́ц пропове́да Сио́н, в ню́же всели́ся небесы́ невмести́мый, и созда́ от утро́бы Твоея́, ми́ру очище́ние, пе́сньми Ма́ти Чи́стая велича́ем.

Сла́ва Тебе́ Бо́же на́ш, сла́ва Тебе́.

Тво́й спаси́тельный Кре́ст, просвети́теля ве́рных, сподо́би Го́споди воздержа́нием теку́щыя предвари́ти, ви́дети, и поклони́тися, во освяще́ние на́ше, да Тя́ и́м велича́ем.

Ирмо́с: Тя́ Ю́же ви́де Моисе́й неопали́мую купину́, и ле́ствицу одушевле́нную, ю́же Иа́ков ви́де, и две́рь небе́сную, е́юже про́йде Христо́с Бо́г на́ш, пе́сньми Ма́ти Чи́стая велича́ем.

Свети́лен гла́са.

На стихо́вне самогла́сен дне́, гла́с 6.

Оте́ческаго да́ра расточи́х бога́тство, в блуде́ ижди́х житие́, лука́вными по́мыслы, греха́ моего́ соотве́дся, и сла́достию стра́сти наслажда́емь, несмы́сленным ското́м уподо́бихся, спаси́тельных за́поведей преступле́нием: но благоволи́вый на Кресте́ пове́ситися мене́ ра́ди Христе́ Бо́же, не отри́ни мене́ Твоего́ сыноположе́ния, но обраща́ющася приими́, я́ко блу́днаго сы́на, и спаси́ мя́. (Дважды)

Му́ченичен: Го́споди, в па́мять святы́х Твои́х, вся́ тва́рь пра́зднует, небеса́ ра́дуются со а́нгелы, и земля́ весели́тся с челове́ки. Те́х моли́твами поми́луй на́с.

Сла́ва, и ны́не, Крестобогоро́дичен, гла́с то́йже. Подо́бен: Тридне́вен:

Всечи́стая, я́ко ви́де Тебе́ на Кресте́ пове́шена, пла́чущи вопия́ше ма́терски: Сы́не мо́й, и Бо́же Мо́й, сладча́йшее Мое́ ча́до, ка́ко терпи́ши стра́сть поно́сную.

Последование Часов в пятницу третьей седмицы

Час первый и Час девятый (без кафизмы). Час третий читается с кафизмой.

Час шестый

Прииди́те, поклони́мся: (трижды)

И псалмы 53, 54, 90.

Сла́ва и ны́не: Аллилу́иа: (Трижды). Го́споди, поми́луй (Трижды)

Сла́ва и ны́не:

И чтется кафисма.

По кафисме священник, став пред царскими дверьми, глаголет настоящий тропарь со стихи, во глас 2: И́же в шесты́й день же и час:

Тропа́рь проро́чества, глас 8:

Сло́вом вся́ Твое́ю соверши́л еси́ си́лою Бо́же, и от небытия́ в бытие́ приве́л еси́ на́с, не преда́ждь на́с беззако́нием на́шым, безгре́шне Го́споди, мо́лимся.

Сла́ва и ны́не: и повторяем тойжде.

Проки́мен, псалом 57, глас 6: Возвесели́тся пра́ведник, егда́ уви́дит отмще́ние.

Стих: Сти́х: А́ще вои́стинну у́бо пра́вду глаго́лете.

Проро́чества Иса́иина чте́ние (Ис. 13:2–13).

Та́ко глаго́лет Госпо́дь: на горе́ по́льней воздви́гните зна́мение, вознеси́те гла́с и́м, не бо́йтеся: поуща́йте руко́ю, отве́рзите кня́зи. А́з повелева́ю, освяще́ни су́ть: и А́з веду́ и́х, исполи́ни и́дут испо́лнити я́рость Мою́ ра́дующеся, вку́пе и укаря́юще. Гла́с язы́ков мно́гих, на гора́х, подо́бен язы́ков мно́гих, гла́с царе́й, и язы́ков собра́вшихся. Госпо́дь Савао́ф запове́да язы́ку оружебо́рцу, Приити́ от земли́ издале́ча, от кра́я основа́ния небесе́, Госпо́дь и оружебо́рцы Его́, растли́ти всю́ вселе́нную. Рыда́йте: бли́з бо де́нь Госпо́день, и сокруше́ние от Бо́га прии́дет. Сего́ ра́ди вся́ка рука́ разслабе́ет, и вся́ка душа́ челове́ча убои́тся: И смяту́тся послы́, и боле́зни прии́мут я́ я́ко жены́ ражда́ющия: и поскорбя́т дру́г ко дру́гу, и ужа́снутся, и лице́ свое́ я́ко пла́мень изменя́т. Се́ бо де́нь Госпо́день гряде́т неисце́льный я́рости и гне́ва, положи́ти вселе́нную [всю́] пу́сту, и гре́шники погуби́ти от нея́. Зве́зды бо небе́сныя и Ори́он, и все́ украше́ние небе́сное, све́та своего́ не дадя́т, и помрачи́тся со́лнце возсиява́ющее, и луна́ не да́ст све́та своего́. И запове́м все́й вселе́нней зла́я, и нечести́вым грехи́ и́х: и погублю́ укори́зну беззако́нных, и укори́зну го́рдых смирю́. И бу́дут оста́вшии честни́и па́че, не́жели зла́то нежже́нное: и челове́к че́стен бу́дет па́че, не́жели ка́мень, и́же от Суфи́ра. Разъяри́тся бо не́бо, и земля́ потрясе́тся от основа́ний свои́х, за я́рость гне́ва Го́спода Савао́фа в де́нь, во́ньже прии́дет я́рость Его́.

Проки́мен, псалом 58, глас 7: Бо́же засту́пник мо́й еси́ Ты́ и ми́лость Твоя́ предвари́т мя́.

Стих: Изми́ мя от враг мои́х, Бо́же, и от востаю́щих на мя изба́ви мя.

И прочее последование.

Последование Вечерни в пятницу третьей седмицы

Обы́чное стихосло́вие.

На Го́споди воззва́х поста́вим стихо́в 10, и пое́м самогла́сен дне́, гла́с 7:

Я́ко блу́дный отступи́х от благода́ти Твоея́ Го́споди, и бога́тство расточи́х бла́гости, к тебе́ прибего́х благоутро́бне, взыва́я Тебе́ Бо́же: согреши́х, поми́луй мя́. (Дважды)

Та́же му́ченичны 4 Окто́иха, прилучи́вшагося гла́са: и в Мине́и 4: Сла́ва, поко́ин гла́са. И ны́не, Богоро́дичен 1-й гла́са. Вхо́д. Све́те ти́хий:

Проки́мен, псало́м 59, гла́с 4: Да́ждь на́м по́мощь от ско́рби, и су́етно спасе́ние челове́ческо.

Сти́х: Бо́же отри́нул ны́ еси́, и низложи́л еси́ на́с.

Бытия́ чте́ние (Быт. 8:4–21).

Се́де ковче́г в ме́сяц седьмы́й в два́десять седьмы́й де́нь ме́сяца, на гора́х Арара́тских. Вода́ же уходя́щи умаля́шеся да́же до деся́таго ме́сяца: и в деся́тый ме́сяц, в пе́рвый де́нь ме́сяца яви́шася верси́ го́р. И бы́сть по четы́редесятих дне́х отве́рзе Но́е око́нце ковче́га, е́же сотвори́. И посла́ вра́на [ви́дети, а́ще уступи́ла вода́ от лица́ земли́,] и изше́д не возврати́ся, до́ндеже изся́че вода́ от земли́. И посла́ голуби́цу по не́м, ви́дети, а́ще уступи́ла вода́ от лица́ земли́. И не обре́тши голуби́ца поко́я нога́ма свои́ма, возврати́ся к нему́ в ковче́г, я́ко вода́ бя́ше по всему́ лицу́ всея́ земли́: и просте́р ру́ку свою́, прия́т ю́, и внесе́ ю́ к себе́ в ковче́г. И преме́длив еще́ се́дмь дне́й, па́ки посла́ голуби́цу из ковче́га: И возврати́ся к нему́ голуби́ца к ве́черу, и име́яше суче́ц ма́сличен с ли́ствием во усте́х свои́х: и позна́ Но́е, я́ко уступи́ вода́ от лица́ земли́. И преме́длив еще́ се́дмь дне́й други́х, па́ки посла́ голуби́цу, и не преложи́ возврати́тися к нему́ пото́м. И бы́сть в пе́рвое и шестьсо́тное ле́то жития́ Но́ева, в пе́рвый де́нь пе́рваго ме́сяца, изся́че вода́ от лица́ земли́ и откры́ Но́е покро́в ковче́га, его́же сотвори́, и ви́де, я́ко изся́че вода́ от лица́ земли́. В ме́сяц же вторы́й, в два́десять седьмы́й де́нь ме́сяца и́зсше земля́. И рече́ Госпо́дь Бо́г Но́еви, глаго́ля: Изы́ди из ковче́га ты́, и жена́ твоя́, и сы́нове твои́, и жены́ сыно́в твои́х с тобо́ю: И вся́ зве́ри ели́цы су́ть с тобо́ю, и вся́ку пло́ть от пти́ц да́же до ското́в, и вся́к га́д дви́жущийся по земли́ изведи́ с собо́ю: и расти́теся и мно́житеся на земли́. И изы́де но́е, и жена́ его́, и сы́нове его́, и жены́ сыно́в его́ с ни́м: И вси́ зве́рие, и вси́ ско́ти, и вся́ пти́цы, и вся́ га́ды дви́жущыяся по ро́ду своему́ на земли́, изыдо́ша из ковче́га. И созда́ Но́е же́ртвенник Го́сподеви: и взя́ от все́х ското́в чи́стых и от все́х пти́ц чи́стых, и вознесе́ во всесожже́ние на же́ртвенник. И обоня́ Госпо́дь воню́ благоуха́ния.

Проки́мен псало́м 60, гла́с 6: Услы́ши Бо́же моле́ние мое́, вонми́ моли́тве мое́й.

Сти́х: От коне́ц земли́ к Тебе́ воззва́х.

При́тчей чте́ние (Притч. 10:31–32, 11:1–12).

Уста́ пра́веднаго ка́плют прему́дрость: язы́к же непра́веднаго поги́бнет. устне́ муже́й пра́ведных ка́плют благода́ти, уста́ же нечести́вых развраща́ются. Ме́рила льсти́вая ме́рзость пред Го́сподем: ве́с же пра́ведный прия́тен Ему́. Иде́же а́ще вни́дет досажде́ние, та́мо и безче́стие: уста́ же смире́нных поуча́ются прему́дрости. умира́яй пра́ведник оста́ви раска́яние, удо́бна же быва́ет и посмея́тельна нечести́вых поги́бель. Соверше́нство пра́вых наста́вит и́х: и поползнове́ние отрица́ющихся плени́т и́х. не упо́льзуют име́ния в де́нь я́рости: пра́вда же изба́вит от сме́рти. Пра́вда непоро́чнаго исправля́ет пути́, нече́стие же впа́дает в непра́вду. Пра́вда муже́й пра́вых изба́вит и́х, безсове́тием же уловля́ются беззако́ннии. Сконча́вшуся му́жу пра́ведну, не поги́бнет наде́жда: похвала́ же нечести́вых поги́бнет. Пра́ведный от ло́ва убе́гнет, в него́же ме́сто предае́тся нечести́вый. Во усте́х нечести́вых се́ть гра́жданом, чу́вство же пра́ведных благопоспе́шно. Во благи́х пра́ведных испра́вится гра́д, и в поги́бели нечести́вых ра́дование. Во благослове́нии пра́вых возвы́сится гра́д, усты́ же нечести́вых раскопа́ется. Руга́ется гра́жданом лише́нный ра́зума, му́ж же му́др безмо́лвие во́дит.

И прочее последование Преждесвященных.

Служба в субботу третьей седмицы святого Великого поста

Последование Утрени в субботу третьей седмицы

Аллилу́иа, и тропари́, гла́с 2:

Апо́столи, му́ченицы и проро́цы, святи́телие, преподо́бнии и пра́веднии, до́бре по́двиг соверши́вшии, и ве́ру соблю́дшии, дерзнове́ние иму́щии ко Спа́су, о на́с Того́ я́ко Бла́га моли́те спасти́ся, мо́лимся, душа́м на́шым. (Дважды)

Сла́ва, ме́ртвен: Помяни́ Го́споди я́ко Бла́г рабы́ Твоя́, и ели́ка в житии́ согреши́ша прости́: никто́же бо безгре́шен, то́кмо Ты́ моги́й и преста́вленным да́ти поко́й.

И ны́не, Богоро́дичен: Ма́ти Свята́я неизрече́ннаго Све́та, а́нгельскими Тя́ пе́сньми почита́юще, благоче́стно велича́ем.

И стихосло́вим еди́ну кафи́сму (16): Рече́ Госпо́дь Го́сподеви моему́: Та́же седа́льны му́ченичны Окто́иха три́, и ме́ртвен, и Богоро́дичен. И чте́ние в Шестодне́вце. Поются же и Блаже́ни непоро́чнии: на две статии с припевом: Благослове́н еси́ Го́споди: во глaс 5-й. И поминает священник усопшия, якоже обычно.

О си́х все́х полностью указа́но в суббо́ту вторую Великого поста.

Пое́м же кано́н Мине́и, и свята́го оби́тели, и четверопе́снец по чи́ну и́х. Зде́ не стихосло́вим Го́сподеви пое́м, но а́бие глаго́лем ирмо́с Мине́и. Четверопе́снец его́же краегране́сие сицево́: Пое́т сия́ Ио́сиф. Творе́ние господи́на Ио́сифа. И стихосло́вятся пе́сни. Гла́с 4.

Пе́снь 6.

Ирмо́с: Приидо́х во глубины́ морски́я, и потопи́ла мя́ е́сть бу́ря мно́гих грехо́в, но я́ко Бо́г из глубины́ возведи́ живо́т мо́й, Многоми́лостиве.

Кро́вными напои́сте ка́плями благочести́вых сердца́, злочести́вых же полки́ я́ве в ни́х потопи́сте, страстоте́рпцы достосла́внии.

Просла́вивше удесы́ свои́ми все́х Влады́ку, ны́не прославля́етеся непреста́нно: сла́ва ве́рным страда́льцы су́ще, и вели́цыи засту́пницы.

В ро́ве положи́лся еси́ преиспо́днем, ве́рою у́бо уме́ршым поко́й Сло́ве пода́ждь, свяще́нных страда́лец мольба́ми, и согреше́ний проще́ние.

Богоро́дичен: Да Тя́ гла́сы немо́лчными восхва́лим Де́во, гла́сы на́шя сия́ приими́, и очище́ние долго́в прия́ти, Сы́на Твоего́ умоли́.

И́ный господи́на Фео́дора. Гла́с 8.

Ирмо́с: Содержи́ма мя́ приими́ человеколю́бче, грехи́ мно́гими, и припа́дающа щедро́там твои́м, я́ко проро́ка го́споди, и спаси́ мя́.

Ны́не му́ченик торжество́, стеце́мся, и страда́ния и́х всечестна́я ублажа́юще, Христа́ си́х венча́вшаго воспои́м.

Боже́ственною разжига́еми любо́вию Христо́вою на у́глех огня́ преходи́сте я́ко на росе́, того́ пою́ще му́ченицы блаже́ннии.

Сла́ва, Тро́ичен: Тя́ Тро́ице пребезнача́льная, и Боже́ственная Еди́нице, Све́т и Све́ты пою́, Живота́ и Животы́, Ума́, Сло́ва, Ду́ха же Свята́го, и Свя́та, еди́наго Бо́га.

И ныне, Богоро́дичен: От ко́рене твоего́ возсия́ цве́т жи́зни, Иессе́е пра́отче взыгра́й, спаса́яй ми́р, от Чи́стыя Отрокови́цы Христо́с Бо́г.

Сти́х: Ди́вен Бо́г во святы́х Свои́х, Бо́г Изра́илев.

Огня́ и меча́, и сме́рти не убоя́вшеся, испове́дание соблюдо́сте спасе́ния, от Христа́ блаже́ннии укрепля́еми.

Сти́х: Ду́шы и́х во благи́х водворя́тся.

В ме́ртвых свобо́дь, я́ко сы́й Нача́льник живота́ и сме́рти, Ты́ упоко́й я́же прия́л еси́, и во дворы́ Твоя́ всели́ человеколю́бче.

Ирмо́с: Содержи́ма мя́ приими́ человеколю́бче, грехи́ мно́гими, и припа́дающа щедро́там твои́м, я́ко проро́ка го́споди, и спаси́ мя́.

Кондак, глас 8: Со святы́ми упоко́й, / Христе́, / ду́ши раб Твои́х, / иде́же несть боле́знь, ни печа́ль, / ни воздыха́ние, / но жизнь безконе́чная.

Икос: Сам еди́н еси́ безсме́ртный, / сотвори́вый и созда́вый челове́ка: / земни́и у́бо от земли́ созда́хомся, / и в зе́млю ту́южде по́йдем, / я́коже повеле́л еси́, созда́вый мя и реки́й ми: / я́ко земля́ еси́, и в зе́млю оты́деши, / а́може вси челове́цы по́йдем, / надгро́бное рыда́ние, творя́ще песнь: / аллилу́иа.

Пе́снь 7.

Ирмо́с: Юноши три́ в Вавило́не, веле́ние мучи́телево на бу́йство прело́жше, посреде́ пла́мене вопия́ху: благослове́н еси́, Го́споди, Бо́же оте́ц на́ших

Кому́ лю́бящи стра́сти безслове́сныя, вои́стинну душе́ уподо́билася еси́? кого́ превосходя́ща име́ла еси́ во гресе́х? Возопи́й Христу́: спаси́ мя Благи́й.

Святи́и, во святы́х Почива́ющаго моли́те приле́жно, в сия́ святы́я дни́ освяти́ти все́х благочести́вых мудрова́ния.

Вы́шний, в ми́лости бога́тый, и Благи́й, рабо́м Твои́м оставле́ние пре́жде усо́пшым пода́ждь, лико́м пра́ведных сия́ сопричита́я, я́ко Человеколю́бец.

Богоро́дичен: Родила́ еси́ кроме́ зако́нов естества́, Созда́теля бы́вша Челове́ка, Чи́стая: Того́ у́бо моли́ все́х беззако́ния презре́ти ны́не и прегреше́ния.

И́ный. Ирмо́с: А́нгелом о́троки из огня́ спасы́й, и гремя́щую пе́щь преложи́вый на ро́су, благослове́н еси́ Бо́же оте́ц на́ших.

Честны́х му́ченик показа́вый па́мяти, ра́дость Це́ркви Твое́й, и душе́вное утеше́ние: благослове́н еси́ во ве́ки Го́споди Бо́же оте́ц на́ших.

Не лже́м Ти́ Христе́, ни отмета́емся, му́ченицы вопия́ху, посреде́ муче́ний, беззако́нныя судии́ удивля́юще: благослове́н еси́ во ве́ки Го́споди Бо́же оте́ц на́ших.

Сла́ва, Тро́ичен: В тре́х Ли́цех еди́но Естество́ чти́м, Отца́, и Сы́на, и Ду́ха, проро́чески вопию́ще: благослове́н еси́ во ве́ки Го́споди Бо́же оте́ц на́ших.

И ныне, Богоро́дичен: Ка́ко я́ко Ма́ти ражда́еши, и Де́ва пребыла́ еси́? Яко бо́га роди́х, не испыту́й ми́ о́браза: ели́ка бо хо́щет, твори́т, Богоотрокови́ца вопие́т.

Сти́х: Святы́м, и́же суть на земли́ Его́, удиви́ Госпо́дь вся хоте́ния Своя́ в них.

Му́ченический ли́че богоизбра́нный, рабы́ твоя́ сподо́би, покло́нники бы́ти Боже́ственному и животворя́щему Спа́сову Кресту́.

Сти́х: Блаже́ни, я́же избра́л, и прия́л еси́ Го́споди.

Жи́зни сокро́вище, Царю́ безсме́ртне, я́же избра́л еси́ рабы́ Твоя́ в ве́ре и наде́жде, ве́чныя Твоея́ жи́зни сподо́би.

Ирмо́с: А́нгелом о́троки из огня́ спасы́й, и гремя́щую пе́щь преложи́вый на ро́су, благослове́н еси́ Бо́же оте́ц на́ших.

Пе́снь 8.

Ирмо́с: Изба́вителю все́х Всеси́льне, посреде́ пла́мене благоче́ствовавшия, снизше́д, ороси́л еси́ и научи́л еси́ пе́ти: вся́ дела́, благослови́те, по́йте Го́спода.

Небоя́зненным иду́ще мудрова́нием к боле́зненным трудо́м му́ченицы, боле́зни плотски́я подъя́сте, и к неболе́зненному наслажде́нию преста́вльшеся вся́кую боле́знь се́рдца облегча́ете.

Вы́шняя тле́нными измени́вше, плотски́ми мя́ истле́вша страстьми́, поще́нием спаси́те, и моли́твами приле́жными му́ченицы боже́ственнии, все́х Бо́га моля́ще.

Моли́твами Христе́ му́ченик Твои́х, ми́лости Твоя́ все́м низпосли́, и к Тебе́ благоутро́бному преста́вльшымся от жития́, разреше́ние пода́ждь долго́в, и Тоже́ственный поко́й.

Богоро́дичен: Я́ко ро́ждшая Бо́га безгре́шнаго, на́шя грехи́ потреби́ ма́терними Твои́ми моли́твами Богоро́дице, и спаси́ вопию́щыя: благослови́те вся́ дела́ Госпо́дня Го́спода.

И́ный. Ирмо́с: Богоглаго́ливии о́троцы в пещи́, со огне́м пла́мень попира́юще поя́ху: благослови́те дела́ Госпо́дня Го́спода.

Огнепа́льныя му́ки претерпе́вше, я́ко ороше́ние страда́льцы, с ра́достию взыва́сте: благослови́те дела́ Госпо́дня Го́спода.

Богово́инственный по́лк му́ченик, победи́вый ле́сть, победи́тельно взыва́ше: благослови́те дела́ Госпо́дня Го́спода.

Благослови́м Отца́, и Сы́на, и Свята́го Ду́ха, Го́спода.

С Сы́ном Отцу́ поклони́мся, и Всесвято́му Ду́ху, вси́ ве́рно возопии́м: Тро́ице, Я́же во еди́нстве, спаси́ ду́шы на́шя.

И ныне, Богоро́дичен: Ты́ и Де́ва и Ма́ти яви́лася еси́, ро́ждши без му́жа, Бо́га все́х, Всечи́стая: но Того́ моли́, спасти́ рабы́ Твоя́.

Сти́х: Ди́вен Бо́г во святы́х Свои́х, Бо́г Изра́илев.

Страстоте́рпец моли́твами, Твоя́ рабы́, и поклони́тися и ви́дети Христе́ Спа́се сподо́би, животворя́щий Кре́ст, Твоея́ бла́гости.

Сти́х: Ду́шы и́х во благи́х водворя́тся.

Разори́вый держа́ву сме́рти, из ме́ртвых воста́нием Твои́м, преста́вльшыяся упоко́й со избра́нными Твои́ми, хвали́ти Тя́ Го́спода.

Хва́лим, благослови́м, покланя́емся Го́сподеви, пою́ще и превознося́ще во вся ве́ки.

Ирмо́с: Богоглаго́ливии о́троцы в пещи́, со огне́м пла́мень попира́юще поя́ху: благослови́те дела́ Госпо́дня Го́спода.

Пе́снь 9.

Ирмо́с: Ева у́бо неду́гом преслуша́ния кля́тву всели́ла е́сть, Ты́ же, Де́во Богоро́дице, прозябе́нием чревоноше́ния ми́рови благослове́ние процвела́ еси́. Те́м Тя́ вси́ велича́ем.

Укрепи́вше на ка́мени мы́сленном мудрова́ние, страстоте́рпцы, неразвра́тно, вся́ вра́жия кова́рства победи́сте: те́мже мя́ развраща́ема к страсте́м душетле́нным, утверди́те к Бо́гу моли́твами.

Боже́ственный и светоза́рный вои́стинну собо́ре му́ченик, моли́ преблага́го Влады́ку, во вре́мя воздержа́ния, проще́ние прегреше́ний на́м все́м дарова́ти, и ве́чное ра́дование.

Человеколю́бче еди́не Бла́же, рабы́ Твоя́ в наде́жди воскре́сния почи́вшыя: ве́чнаго све́та Твоего́ невече́рняго сподо́би причасти́тися, и пи́щи наслажде́ния, да Тя́ со стра́хом велича́ем.

Богоро́дичен: Све́та жили́ще, Твоя́ бы́сть Всесвята́я утро́ба всесвята́я, те́мже ве́рно вопию́ Ти: зе́ницы души́ моея́ озари́, и стезю́ пра́вую покажи́, Тебе́ при́сно блажа́щему.

И́ный. Ирмо́с: Велича́ем Тя́ Ма́терь Бо́жию, и сла́вим Тя́ Богоро́дице Де́во, я́ко Спа́са ро́ждшую ду́ш на́ших.

Му́чеников па́мять соверша́ем ве́рнии, да те́х причасти́мся сла́вы, восхваля́юще страда́льчество по́двигов и́х.

Ва́шего му́жества зве́рие убоя́шася зело́, угасе́ о́гнь, сокруши́шася лу́цы, в ва́с страда́льцы ди́вен Бо́г.

Сла́ва, Тро́ичен: Пребезнача́льное Естество́, триипоста́сная Еди́нице, О́тче, Сы́не и Ду́ше Святы́й, Све́те и Жи́зне Богонача́льная, Тебе́ славосло́вящыя сохраня́й.

И ныне, Богоро́дичен: Благослови́м Тя́ Бо́га Изра́илева, от Де́вы яви́вшагося ми́ру, и воздви́гшаго ро́г спасе́ния на́шего.

Сти́х: Святы́м, и́же суть на земли́ Его́, удиви́ Госпо́дь вся хоте́ния Своя́ в них.

Моли́твенницы ми́ра, страстоте́рпцы Христо́вы, Того́ ви́дети Кре́ст, и поклони́тися сподо́бите все́х моли́твами ва́шими.

Сти́х: Блаже́ни, я́же избра́л, и прия́л еси́ Го́споди.

Иде́же истека́ет исто́чник жи́зни, Сы́не Бо́жий, и посеще́ния Твоего́ лица́ просвеще́ние, к Тебе́ преста́вльшыяся учини́.

Ирмо́с: Велича́ем Тя́ Ма́терь Бо́жию, и сла́вим Тя́ Богоро́дице Де́во, я́ко Спа́са ро́ждшую ду́ш на́ших.

Та́же, Досто́йно е́сть:

Ексапостила́рий: Не́бо звезда́ми украси́вый я́ко Бо́г, и Твои́ми святы́ми всю́ зе́млю просвети́вый, Соде́телю все́х пою́щыя Тя́ спаса́й.

Сла́ва: Живы́ми и ме́ртвыми облада́яй я́ко Бо́г, упоко́й Твоя́ рабы́ в селе́ниих избра́нных а́ще бо и согреши́ша Спа́се, но не отступи́ша от Тебе́.

И ны́не: Сла́дость а́нгелов, скорбя́щих ра́дость, христиа́н предста́тельнице, Де́во Ма́ти Госпо́дня, заступи́ на́с, и изба́ви ве́чных му́к.

На хвали́тех му́ченичны гла́са.

Сла́ва, самогла́сен за упоко́й.

И ны́не, Богоро́дичен.

На стихо́вне ме́ртвены стихи́ры господи́на Феофа́на, прилучи́вшагося гла́са.

Сла́ва, и ны́не, Богоро́дичен.

Та́же, Бла́го е́сть: и Ча́с первый. И отпу́ст.

Последование Литургии в субботу третьей седмицы

Блаже́нны гла́са, на 6.

По вхо́де тропари́, глас 2:

Апо́столи, му́ченицы и проро́цы, святи́телие, преподо́бнии и пра́веднии, до́бре по́двиг соверши́вшии, и ве́ру соблю́дшии, дерзнове́ние иму́щии ко Спа́су, о на́с Того́ я́ко Бла́га моли́те спасти́ся, мо́лимся, душа́м на́шым.

Мертвен: Помяни́ Го́споди я́ко Бла́г рабы́ Твоя́, и ели́ка в житии́ согреши́ша прости́: никто́же бо безгре́шен, то́кмо Ты́ моги́й и преста́вленным да́ти поко́й.

Слава, кондак, глас 8: Со святы́ми упоко́й, / Христе́, / ду́ши раб Твои́х, / иде́же несть боле́знь, ни печа́ль, / ни воздыха́ние, / но жизнь безконе́чная.

И ныне, Богородичен: Тебе́ и Сте́ну и Приста́нище и́мамы, / и Моли́твенницу благоприя́тну к Бо́гу, / Его́же родила́ еси́, Богоро́дице безневе́стная, ве́рных спасе́ние.

Прокимен, глас 8: Весели́теся о Го́споде, и ра́дуйтеся пра́веднии.

Сти́х: Блажени, ихже оставишася беззакония и ихже прикрышася греси.

И умершим, прокимен, глас 6: Ду́шы и́х во благи́х водворя́тся.

Апо́стол дне́ ко евреем, зача́ло 325.

Бра́тие, воспомина́йте пе́рвыя дни ва́ша, в ни́хже просвети́вшеся, мно́гия стра́сти претерпе́сте страда́ний, о́во у́бо, поноше́ньми и скорбьми́ позо́р бы́вше, о́во же, о́бщницы бы́вше живу́щым та́ко. И́бо ю́зам мои́м спострада́сте и разграбле́ние име́ний ва́ших с ра́достию прия́сте, ве́дяще име́ти себе́ име́ние на небесе́х пребыва́ющее и лу́чшее. Не отлага́йте у́бо дерзнове́ния ва́шего, е́же и́мать мздовоздая́ние вели́ко. Терпе́ния бо и́мате. потре́бу, да во́лю Бо́жию сотво́рше, прии́мете обетова́ние. И еще́ бо ма́ло ели́ко ели́ко, Гряды́й прии́дет и не укосни́т, а пра́ведный от ве́ры жив бу́дет.

И ме́ртвен, к солу́няном зача́ло 270.

Бра́тие, не хощу́ вас неве́дети о уме́рших, да не скорбите́, я́коже и про́чии не иму́щии упова́ния. А́ще бо ве́руем, я́ко Иису́с у́мре и воскре́се, та́ко и Бог уме́ршия во Иису́се приведе́т с Ним. Сие́ бо вам глаго́лем сло́вом Госпо́дним, я́ко мы живу́щии, оста́вшии в прише́ствие Госпо́дне, не и́мамы предвари́ти уме́рших. Я́ко Сам Госпо́дь в повеле́нии, во гла́се Арха́нгелове и в трубе́ Бо́жии сни́дет с небесе́, и ме́ртвии о Христе́ воскре́снут пе́рвее. Пото́м же мы, живу́щии оста́вшии, ку́пно с ни́ми восхище́ни бу́дем на о́блацех в сре́тение Госпо́дне на возду́се, и та́ко всегда́ с Го́сподем бу́дем.

Аллилу́иа, глас 4: Воззваша праведнии, и Господь услыша их, и от всех скорбей их избави их.

Стих: Мно́ги ско́рби пра́ведным, и от всех их изба́вит я́ Госпо́дь.

И умершим, стих: Блажени, яже избрал и приял еси, Господи, и память их в род и род.

Ева́нглие от Ма́рка, зача́ло 8.

Во вре́мя о́но, мимогряды́й Иису́с ви́де Леви́ю Алфе́ова, седя́ща на мы́тнице, и глаго́ла ему́: по Мне гряди́. И воста́в в след Его́ и́де. И бысть возлежа́щу Ему́ в дому́ его́, и мно́зи мытари́ и гре́шницы возлежа́ху со Иису́сом и со ученики́ Его́, бя́ху бо мно́зи, и по Нем идо́ша. И кни́жницы и фарисе́е, ви́девше Его́ яду́ща с мытари́ и гре́шники, глаго́лаху ученико́м Его́: что я́ко с мытари́ и гре́шники яст и пие́т? И слы́шав Иису́с глаго́ла им: не тре́буют здра́вии врача́, но боля́щии, не приидо́х призва́ти пра́ведники, но гре́шники на покая́ние.

И Ева́нглие от Иоа́нна, зача́ло 16.

Рече́ Госпо́дь ко прише́дшым к Нему́ иуде́ем: ами́нь, ами́нь глаго́лю вам, я́ко слу́шаяй словесе́ Моего́ и ве́руяй Посла́вшему Мя и́мать живо́т ве́чный, и на суд не прии́дет, но пре́йдет от сме́рти в живо́т. Ами́нь, ами́нь глаго́лю вам, я́ко гряде́т час, и ны́не есть, егда́ ме́ртвии услы́шат глас Сы́на Бо́жия и услы́шавше оживу́т. Я́коже бо Оте́ц и́мать живо́т в Себе́, та́ко даст и Сы́нови живо́т име́ти в Себе́ и о́бласть даде́ Ему́ и суд твори́ти, я́ко Сын Челове́чь есть. Не диви́теся сему́, я́ко гряде́т час, во́ньже вси су́щии во гробе́х услы́шат глас Сы́на Бо́жия, и изы́дут сотво́ршии блага́я в воскреше́ние живота́, а сотво́ршии зла́я в воскреше́ние суда́. Не могу́ Аз о Себе́ твори́ти ничесо́же. Я́коже слы́шу, сужду́, и суд Мой пра́веден есть, я́ко не ищу́ во́ли Моея́, но во́ли посла́вшаго Мя Отца́.

Прича́стен дне: Радуйтеся праведнии о Господе, правым подобает похвала.

Други́й за упокой: Блаже́ни, я́же избра́л и прия́л еси́ Го́споди, и па́мять их в род и род. Аллилуиа, трижды.

Неделя третья Великого поста [18]

В субботу вечера, на Малей вечерни

Стихиры на 4. Глас 6. Подобен: А́нгельския:

Ны́не а́нгельская во́инства / копие но́сят Дре́во честно́е, благогове́йно окружа́юща, / и вся созыва́юща ве́рныя на поклоне́ние. / Прииди́те у́бо посто́м просвети́вшиися, / припаде́м ему́ ра́достию и стра́хом, / ве́рно зову́ще: / ра́дуйся, честны́й Кре́сте, ми́ра утвержде́ние. (Дважды)

Да Ада́мову потреби́ши кля́тву, / плоть на́шу прие́млеши кроме́ скве́рны, / распина́ешися же и умира́еши, Иису́се преблаги́й, / те́мже Крест Твой, и копие́, гу́бу же и трость, / гво́здие ве́рно почита́ем, / и Воскресе́ние Твое́ ви́дети про́сим.

Заключа́ет Еде́м дре́вом дре́вле змий, / дре́во же Креста́ отверза́ет сей / всем хотя́щим посто́м и слеза́ми очи́ститися. / Прииди́те у́бо предлежа́щее ви́дяще, / тому́ припаде́м со стра́хом ве́рнии зову́ще: / отве́рзи врата́ небе́сная, Кре́сте, лю́бящим тя.

Слава, и ныне. Подобен: Егда́ Кресту́ пригвожде́на ви́де, Сло́ве Бо́жий, / безсе́менно Тебе́ Ро́ждшая, / взыва́ше вопию́щи: / увы́ Мне, Ча́до сладча́йшее, / ко́е Твое́ смире́ние, Бо́же Мой? / Ка́ко безстра́стный страсть терпи́ши, непра́ведным судо́м? / Песносло́влю Твое́ стра́шное кра́йнее снизхожде́ние.

На стиховне стихиры подобны. Глас 2: Подобен: До́ме Евфра́фов:

Разреши́вшеся уз / дре́вняго осужде́ния, ве́рнии, / дре́вом Креста́, / на нем пригвожде́ннаго / Христа́ славосло́вим.

Стих: Возноси́те Го́спода Бо́га на́шего, и покланя́йтеся подно́жию но́гу Его́, / я́ко свя́то есть.

Прииди́ ны́не с на́ми, Дави́де, / цевни́цу дви́жи, / Христа́ возноси́те поя́, / ве́рнии поклони́теся / Его́ подно́жию.

Стих: Бог же Царь наш пре́жде ве́ка, / соде́ла спасе́ние посреде́ земли́.

Вознесе́м, лю́дие, / предлежа́щее Дре́во, / и́мже спасе́ние нам / Христо́с подае́т, / и ве́рою целу́ем.

Слава, и ныне, глас и подобен тойже:

Крестобогородичен: Вознесе́на на Кресте́, / за челове́ки, / ви́дящи Твоего́ Сы́на, Де́во, / вопия́ше рыда́ющи: / сла́ва благоутро́бию Твоему́.

Таже, Ны́не отпуща́еши: Трисвятое. По О́тче наш:

Тропарь, глас 1: Спаси́, Го́споди, лю́ди Твоя́, / и благослови́ достоя́ние Твое́, / побе́ды правосла́вным христиа́ном на сопроти́вныя да́руя, / и Твое́ сохраня́я Кресто́м Твои́м жи́тельство.

И бывает отпуст. По отпусте же входит священник со екклисиархом в сосудохранильницу, и вземлют честное Древо, предыдущу свещнику и кадилу, поющим тропарь: Спаси́, Го́споди, лю́ди Твоя́: И приносят на святую трапезу, и вжигают свещу на всю нощь.

В субботу вечера, на Велицей вечерни

Благословляет священник, и поем яко обычно предначинательный псалом. Таже стихословие, первая кафисма.

На Го́споди воззва́х, поставим стихов 10, и поем стихиры воскресны осмогласника 3, и анатолиевы 3, и честнаго Креста 4, глас 5: Подобен: Ра́дуйся по́стников:

Возсия́й, Госпо́день Кре́сте, / светолу́чныя мо́лния твоея́ благода́ти, / в сердца́ чтущих тя, / и Богоприя́тною любо́вию прие́млющих, мировожделе́нне, / и́мже сле́зное потреби́ся се́тование, / и сме́ртных се́тей изба́вихомся, / и к при́сному весе́лию приидо́хом. / Покажи́ красоты́ твоея́ благоле́пие, / воздая́ние пода́ждь воздержа́ния рабо́м твои́м, / ве́рно прося́щим твое́ бога́тное заступле́ние, / и ве́лию ми́лость.

Ра́дуйся, живоно́сный Кре́сте, / Це́ркве кра́сный раю́, / дре́во нетле́ния, прозя́бшее нам / ве́чныя сла́вы наслажде́ние: / и́мже бесо́встии отгоня́ются полцы́, / и а́нгельстии свеселя́тся чи́нове, / и совокупле́ния ве́рных пра́зднуют. / Ору́жие непобеди́мое, / утвержде́ние неруши́мое, ве́рных побе́до, / свяще́нников похвало́, / Христо́вы ны́не стра́сти и нам пода́ждь дости́гнути, / и ве́лию ми́лость.

Ра́дуйся, живоно́сный Кре́сте, / благоче́стия непобеди́мая побе́да, / дверь ра́йская, ве́рных утвержде́ние, / Це́ркве огражде́ние, / и́мже тля разори́ся и упраздни́ся, / и попра́ся сме́ртная держа́ва, / и вознесо́хомся от земли́ к небе́сным, / ору́жие непобеди́мое, бесо́в сопротивобо́рче, / сла́во му́чеников, / преподо́бных я́ко вои́стинну удобре́ние, / приста́нище спасе́ния, / да́руяй ми́ру ве́лию ми́лость.

Гряди́, первозда́нная дво́ице, / ли́ка отпа́дшая го́рних, за́вистию человекоуби́йцы, / го́рькою сла́стию дре́ва, дре́вле вкуше́нием. / Се всечестно́е вои́стинну Дре́во предгряде́т, / к нему́же прите́кше ра́достию облобыза́йте, / и возопи́йте к нему́ с ве́рою: / ты на́ше воззва́ние, Кре́сте всечестны́й, / дре́во Богоблаже́нное, са́де небе́сный, / его́же плода́ причасти́вшеся, нетле́ние улучи́хом, / Еде́ма пе́рваго прие́мше изве́стно, / и ве́лию ми́лость.

Сла́ва, глас 3: Христе́ Бо́же наш, / во́льное распя́тие во о́бщее воскресе́ние ро́да челове́ческаго восприе́мый, / и тро́стию Креста́, обагре́нием червле́ным Своя́ пе́рсты окровави́вый, / оста́вительная нам ца́рски подписа́ти человеколю́бствовавый, / не пре́зри нас, бе́дствующих, и па́ки от Тебе́ разстоя́ние, / но уще́дри, еди́не долготерпели́ве, во обстоя́нии лю́ди Твоя́, / и воста́ни, побори́борю́щия ны, я́ко всеси́лен.

И ны́не, Богородичен гласа.

Вход.

Свете Ти́хий святы́я сла́вы, Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподо́бными, Сы́не Бо́жий, живо́т дая́й: те́мже мир Тя сла́вит.

Прокимен: Госпо́дь воцари́ся: Ектения, и прочее яко обычно.

На литии стихира храма.

Сла́ва, и ны́не, глас 5: Зря́щи Тя тварь вся на Кресте́ на́га ви́сяща, / Соде́теля и Зижди́теля всех, / изменя́шеся стра́хом, и рыда́ше; / со́лнце же свет омрачи́, / и земля́ колеба́шеся, ка́мение же разседа́шеся, / и хра́ма све́тлость раздира́шеся. / Ме́ртвии воста́ша от гробо́в, / и а́нгельския си́лы ужасо́шася, глаго́люще: / о чудесе́! Судия́ су́дится, / и стра́ждет хотя́ за спасе́ние ми́ра, и обновле́ние.

На стиховне стихиры осмогласника, яже по алфавиту.

Сла́ва, и ны́не, глас 4: Пособи́вый, Го́споди, кро́ткому Дави́ду / победи́ти иноплеме́нника, / ве́рным лю́дем на́шим спобо́рствуй, / и ору́жием Креста́ низложи́ враги́ на́ша, / покажи́ благоутро́бне на нас дре́вния ми́лости Твоя́, / и да разуме́ют вои́стинну, я́ко Ты еси́ Бог, / и на Тя наде́ющиися побежда́ем, / моля́щиися обы́чно Пречи́стей Твое́й Ма́тери, / дарова́тися нам вели́цей ми́лости.

Тропарь: Богоро́дице Де́во ра́дуйся: дважды, и крестный единожды, глас 1: Спаси́, Го́споди, лю́ди Твоя.

И прочее последование бдения: яко обычно.

На утрени

По шестопсалмии, Бог Господь, во глас осмогласника, и глаголем тропарь воскресный дважды.

Сла́ва, тропарь крестный, глас 1: Спаси́, Го́споди, лю́ди Твоя́, / и благослови́ достоя́ние Твое́, / побе́ды правосла́вным христиа́ном на сопроти́вныя да́руя, / и Твое́ сохраня́я Кресто́м Твои́м жи́тельство.

И ны́не, Богородичен: Гаврии́лу веща́вшу Тебе́, Де́во, ра́дуйся, / со гла́сом воплоща́шеся всех Влады́ка, / в Тебе́, святе́м киво́те, / я́коже рече́ пра́ведный Дави́д: / яви́лася еси́ ши́ршая небе́с, / поноси́вши Зижди́теля Твоего́. / Сла́ва все́льшемуся в Тя, / сла́ва проше́дшему из Тебе́, / сла́ва свободи́вшему нас рождество́м Твои́м.

И обычное стихословие. Седальны глаголем воскресны.

По полиелеи, [аще где храм честнаго Креста] седален Креста, глас 8.

Подобен: Повеле́нное та́йно:

В раи́ у́бо пре́жде дре́вом / обнажи́ о вкуше́нии враг, нанося́ умерщвле́ние, / Креста́ же дре́во, живота́ одея́ние челове́ком нося́, наведе́ на земли́, / и мир весь испо́лнися вся́кия ра́дости. / Его́же ви́дяще покланя́ема, / Бо́гу в ве́ре лю́дие согла́сно воззове́м: / испо́лнь храм сла́вы Его́. (Дважды)

Степенна гласа. Евангелие утреннее. Воскресе́ние Христо́во: псалом 50.

Слава, глас 8: Покая́ния отве́рзи ми две́ри, Жизнода́вче, / у́тренюет бо дух мой ко хра́му свято́му Твоему́, / храм нося́й теле́сный весь оскверне́н: / но я́ко щедр, очи́сти / благоутро́бною Твое́ю ми́лостию.

И ныне, Богородичен: На спасе́ния стези́ наста́ви мя, Богоро́дице, / сту́дными бо окаля́х ду́шу грехми́, / и в ле́ности все житие́ мое́ ижди́х: / но Твои́ми моли́твами / изба́ви мя от вся́кия нечистоты́.

Таже, глас 6: Поми́луй мя, Бо́же, / по вели́цей ми́лости Твое́й, / и по мно́жеству щедро́т Твои́х, / очи́сти беззако́ние мое́.

Мно́жества соде́янных мно́ю лю́тых помышля́я окая́нный, / трепе́щу стра́шнаго дне су́днаго: / но наде́яся на ми́лость благоутро́бия Твоего́, / я́ко Дави́д вопию́ Ти: / поми́луй мя, Бо́же, / по вели́цей Твое́й ми́лости.

Канон воскресен, и Богородицы, на 6, таже Триоди на 8, творение господина Феодора Студита. Глас 1.

Песнь 1.

Ирмос: Воскресе́ния день, / просвети́мся, лю́дие. / Па́сха, Госпо́дня Па́сха, / от сме́рти бо к жи́зни, / и от земли́ к небеси́, / Христо́с Бог нас преведе́, / побе́дную пою́щия.

Торжества́ день, воста́нием Христо́вым, / смерть безве́стна показа́ся, / жи́зни возсия́ заря́, / Ада́м воста́в лику́ет ра́достию, / те́мже воскли́кнем, побе́дную пою́ще.

Поклоне́ния день честна́го Креста́, / прииди́те к сему́ вси, / воста́ния бо Христо́ва зари́, / светосия́яй предлага́ет ны́не, / того́ облобыза́им душе́вно ра́дующеся.

Яви́ся вели́кий Госпо́день Кре́сте, / покажи́ ми зрак Боже́ственный красоты́ твоея́ ны́не, / досто́йно покло́нника хвалы́ твоея́, / и́бо я́ко одушевле́нну тебе́, / и возглаша́ю, и облобыза́ю тя.

Да восхва́лят согла́сно не́бо и земля́, / я́ко предлежи́т всем всеблаже́ннейший Крест, / на не́мже пригвожде́н теле́сне пожре́ся Христо́с, / того́ лобыза́им душе́вно ра́дующеся.

Слава, Троичен: О Тро́ице начерта́ньми! О Еди́нице зра́ком! / О́тче, Сы́не, и Ду́ше, / единоси́льная Еди́нице, / в сове́те и хоте́нии, и держа́вы нача́ле, мир Твой сохрани́, / мир подаю́щи.

И ныне, Богородичен: Иску́са ника́коже ве́дущи му́жеска Де́во, / безсе́менно ражда́еши Младе́нца, / чи́сто но́сиши рожде́ние, / ми́ра Творца́ Христа́ Бо́га, / Того́ моли́ умири́ти вся́ческая.

Катавасия: Боже́ственнейший прообрази́ дре́вле Моисе́й, / в Чермне́м мо́ри / прове́д Изра́иля Кресто́м Твои́м, / во́ду жезло́м пресе́к, / песнь Тебе́ исхо́дную / воспева́я, Христе́ Бо́же.

Песнь 3.

Ирмос: Прииди́те, пи́во пие́м но́вое, / не от ка́мене непло́дна чудоде́емое, / но нетле́ния исто́чник / из гро́ба одожди́вша Христа́, / в Не́мже утвержда́емся.

Прииди́те, песнь пои́м но́ву, / разруше́ние а́дово торжеству́юще, / из гро́ба бо Христо́с воскре́се, / смерть плени́в, и спасе́ вся́ческая.

Прииди́те, почерпе́м ве́рнии, / не от исто́чника источа́ющаго во́ду тле́нную, / но от исто́чника просвеще́ния, / Креста́ Христо́ва поклоне́нием, / о не́мже и хва́лимся.

Дре́вле, его́же прообразова́ше Моисе́й дла́ньма, / Крест Твой ны́не облобыза́юще, / у́мнаго Амали́ка побежда́ем, Влады́ко Христе́, / и́мже и спаса́емся.

Очи́ма и устна́ма чи́стыма / пою́ще песнь ра́дования, / Госпо́дню Кресту́ ра́достию / поклони́мся ве́рнии, пле́щуще пе́сньми.

Слава, Троичен: Еди́наго в трех Ипоста́сех Бо́га безнача́льнаго чту: / неразде́льнаго Существа́ зра́ком, / Отца́, Сы́на, и Ду́ха Жива́го, / в ни́хже крести́хомся.

И ныне, Богородичен: В купине́ Моисе́й Твое́ обра́зно та́инство дре́вле, Чи́стая, ви́де, / я́коже бо о́ныя пла́мень, / огнь Божества́ Твою́ утро́бу не опали́.

Катавасия: Утверди́, Влады́ко Христе́, / Кресто́м на ка́мени мя ве́ры, / не поколеба́тися уму́ прило́ги врага́ зла́го, / еди́н бо еси́ Свят.

Седален, глас 6: Крест Твой, Го́споди, освяти́ся, / в нем бо быва́ют исцеле́ния боля́щим во гресе́х, / и́мже Тебе́ припа́даем, поми́луй нас.

Стих: Возноси́те Го́спода Бо́га на́шего, и покланя́йтеся подно́жию но́гу Его́, / я́ко свя́то есть.

Днесь проро́ческое испо́лнися сло́во: / се бо покланя́емся, на ме́сто, / иде́же стоя́сте но́зе Твои́, Го́споди, / и дре́ва спасе́ния вкуси́вше, / грехо́вных страсте́й свобо́ду улучи́хом, / моли́твами Богоро́дицы, еди́не Человеколю́бче.

Слава: То́кмо водрузи́ся дре́во, Христе́, Креста́ Твоего́, / основа́ния поколеба́шася сме́рти, Го́споди, / его́ же бо поглоти́ жела́нием ад, отпусти́ тре́петом. / Яви́л еси́ нам спасе́ние Твое́, Святы́й, / и славосло́вим Тя, Сы́не Бо́жий, поми́луй нас.

И ныне, Богородичен: Богоро́дице Де́во, моли́Сы́на Твоего́ / пригво́ждшагося во́лею на Кресте́, / и воскре́сша из ме́ртвых, Христа́ Бо́га на́шего, / спасти́ся душа́м на́шим.

Песнь 4.

Ирмос: На Боже́ственней стра́жи / богоглаго́ливый Авваку́м / да ста́нет с на́ми, и пока́жет / светоно́сна А́нгела, / я́сно глаго́люща: / Днесь спасе́ние ми́ру, / я́ко воскре́се Христо́с, / я́ко всеси́лен.

Се воскре́се Христо́с, / мироно́сицам жена́м а́нгел рече́: / не рыда́йте, ше́дше рцы́те апо́столом: / ра́дуйтеся, Днесь спасе́ние ми́ру, / мучи́тельство врага́ сме́ртию разруши́ся.

Живоно́снаго Твоего́ Креста́, / покло́нную ра́дость Днесь Христе́ срета́юще, / предсре́тение твори́м всесвяты́я стра́сти Твоея́, / ю́же во спасе́ние ми́ра / соде́лал еси́ Спа́се, я́ко всеси́лен.

Днесь быва́ет ра́дость на небеси́ и на земли́, / я́ко Христо́во зна́мение ми́ру явля́ется Крест треблаже́нный, / сей бо предложе́н быв, / источа́ет кла́няющимся ему́ ра́дость приснотеку́щую.

Что Ти принесе́м, Христе́, / я́ко честно́му Кресту́ дал еси́ нам поклони́тися? / На не́мже всесвята́я кровь Твоя́ излия́ся, / иде́же и плоть Твоя́ гвоздьми́ водрузи́ся, / его́ же облобыза́юще ны́не благодари́м Тя.

Слава, Троичен: Еди́наго Божества́ пою́ три Ипоста́си, / неразде́льно, есте́ственне про́сто пропове́дая, / Отца́ безнача́льна, Сы́на, и Ду́ха Свята́го сопресто́льна, / госпо́дство еди́но, и еди́но ца́рство, / еди́ну держа́ву присносу́щную.

И ныне, Богородичен: Еди́на в жена́х яви́лася еси́ / вещь пречу́дна Чи́стая, слы́шание стра́шное, / естество́ бо Ты обнови́ла еси́, без се́мене ро́ждши, / пребыва́ющи па́ки я́коже пре́жде Де́ва, / роди́выйся бо из Тебе́, Бог есть и́стинный.

Катавасия: На Кресте́ Тя, Си́льне, / свети́ло вели́ кое ви́дев, / тре́петом взя́тся, / лучи́ сопря́тав скры, / вся же тварь воспе́ со стра́хом Твое́ долготерпе́ние, / и́бо испо́лнися земля́ / Твоего́ хвале́ния.

Песнь 5.

Ирмос: У́тренюем у́треннюю глубоку́, / и вме́сто ми́ра песнь принесе́м Влады́це, / и Христа́ у́зрим / пра́вды Со́лнце, / всем жизнь возсия́юща.

Возсия́л еси́ от гро́ба, незаходи́мый Све́те, / ми́ру облиста́я нетле́ние, / потреби́л еси́, Го́споди, сме́ртный плач от коне́ц, / я́ко благоутро́бен.

Присту́пим очище́ннии воздержа́нием, / те́пле облобыза́юще во хвале́нии Дре́во всесвято́е, / на не́мже Христо́с распина́емь, / спасе́ мир, я́ко благоутро́бен.

Лику́ют в весе́лии а́нгельстии чи́ни, / Днесь Креста́ Твоего́ поклоне́нием: / тем бо низложи́л еси́ бесо́вския полки́, / спасы́й, Христе́, челове́чество.

Рай други́й позна́ся Це́рковь, / я́коже пре́жде дре́во иму́щая живоно́сное, / Крест Твой, Го́споди, / из него́же прикоснове́нием безсме́ртию причасти́хомся.

Слава, Троичен: Собезнача́льны три сла́влю, еди́наго Существа́: / Бо́га Отца́, Сы́на, и Ду́ха, / Свет еди́н трисия́тельный, / ку́пно держа́вное ца́рство, в неслия́нном то́ждестве.

И ныне, Богородичен: Родила́ еси́ естества́ зако́ном, но па́че зако́на, / Тебе́ бо еди́ныя безсе́менно Рождество́, / стра́шный и помышля́емый нрав, / и глаго́лемый рожде́ния Твоего́, Всенепоро́чная.

Катавасия: У́тренююще Тя воспева́ем, Спа́се ще́дре, / мир обре́тше Кресто́м Твои́м, / и́мже обнови́л еси́ род челове́ческий / ко све́ту невече́рнему вводя́ нас.

Песнь 6.

Ирмос: Снизше́л еси́ в преиспо́дняя земли́, / и сокруши́л еси́ вереи́ ве́чныя, / содержа́щия свя́занныя, Христе́, / и тридне́вен, я́ко от ки́та Ио́на, / воскре́сл еси́ от гро́ба.

Воскре́сл еси́ смерть упраздни́в, Христе́, / я́коже вели́кий Царь, / от а́довых сокро́вищ воззва́л еси́ нас / в наслажде́ние Ца́рства Небе́снаго, в зе́млю безсме́ртия.

Пле́щуще пе́сньми Боже́ственными, ве́рнии, воскли́кнем Бо́гу, / Крест Госпо́день целу́юще, / освяще́ния бо источа́ет исто́чник, всем су́щим в ми́ре.

Исполня́ется песнописа́тельный глас: / се бо покланя́емся пречи́стых ног Твои́х подно́жию Всеси́льне, / Кресту́ Твоему́ честно́му, тривожделе́нному дре́ву.

Е́же ви́де дре́во в Твой хлеб вложе́ное, во проро́цех рыда́тель, / Крест Твой, Ще́дре, облобыза́юще, / воспева́ем Твоя́ у́зы, и погребе́ние, копие́ же и гво́здия.

На ра́мех его́же изво́лил еси́, Христе́, носи́ти святы́й Крест, / и на сем вознести́ся, и распя́тися пло́тию, / облобыза́юще собира́ем кре́пость на враги́ неви́димыя.

Слава, Троичен: Еди́ницу в трех начерта́ниих пою́, / и Тро́ицу во еди́ном естестве́ покланя́емую, / Бо́га тро́е ку́пно, Свет трисо́лнечный, / Отца́, и Сы́на, и Свята́го Ду́ха.

И ныне, Богородичен: Чуде́с вели́кое чу́до в Тебе́ яви́ся нескве́рная А́гнице, / взе́млющаго бо ми́ра грех, А́гнца родила́ еси́, / Его́же моли́ приле́жно о пою́щих Тя.

Катавасия: О́браз Боже́ственнаго Креста́, / Ио́на во чре́ве ки́тове / просте́ртыма дла́ньма проначерта́, / и взира́ше спасе́н от зве́ря / си́лою Твое́ю, Сло́ве.

Кондак, глас 7. Самогласен: Не ктому́ пла́менное ору́жие храни́т врат Еде́мских, / на ты́я бо на́йде пресла́вный соу́з дре́во Кре́стное, / сме́ртное жа́ло и а́дова побе́да прогна́ся, / предста́л бо еси́, Спа́се мой, вопия́ су́щим во а́де: / вни́дите па́ки в рай.

Икос: Три кресты́ водрузи́ на Голго́фе Пила́т, / два разбо́йников, и еди́н Жизнода́вца. / Его́же ви́де ад, и рече́ су́щим до́ле: / о слуги́ мои́, и си́лы моя́! / Кто водрузи́ в гво́здие в се́рдце мое́, / древяны́м мя копие́м внеза́пу прободе́? / И растерза́юся, вну́тренними мои́ми болю́, утро́бою уязвля́юся, / чу́вства моя́ смуща́ют дух мой, / и понужда́ются изрыга́ти Ада́ма, и су́щия от Ада́ма, дре́вом да́нныя ми: / Дре́во бо сия́ вво́дит па́ки в рай.

Синаксарий.

Песнь 7.

Ирмос: О́троки от пе́щи изба́вивый, / быв Челове́к, / стра́ждет я́ко сме́ртен, / и стра́стию сме́ртное, / в нетле́ния облачи́т благоле́пие, / Еди́н благослове́н / отце́в Бог и препросла́влен.

Воскре́сл еси́ из гро́ба тридне́вно, я́ко спяй, Го́споди, / а́довы вра́тари порази́в Боже́ственною си́лою, / и дре́вния воздви́г пра́отцы / еди́не благослове́нный / отце́в Бо́же и препросла́вленный.

Цевни́цею пе́сней лику́юще / возра́дуемся Днесь лю́дие Кре́стным поклоне́нием / на сем пригвозди́вшагося Христа́ сла́вяще, / еди́наго благослове́ннаго / отце́в Бо́га и препросла́вленнаго.

Показа́вый умерщвле́ния орга́н, жи́зни де́лателище, / ми́ру облобыза́тельное, Твой Крест Всеще́дре, / тому́ покланя́ющияся освяти́, / еди́не благослове́нный / отце́в Бо́же и препросла́вленный.

Еди́не ми́лостиве и благоутро́бне, просвети́, / освяти́ еди́не Иису́се, / покланя́ющияся ве́рно Твоему́ Кресту́, / и Боже́ственным страда́нием, / еди́не благослове́нный / отце́в Бо́же и препросла́вленный.

Слава, Троичен: Еди́ницу в трех Ипоста́сех, пою́ Божество́: / Свет бо Оте́ц, Свет Сын, Свет Дух, / Све́ту неразде́льну пребыва́ющу, / еди́нством есте́ственным, / и треми́ луча́ми Лиц сия́ющу.

И ныне, Богородичен: Всех проро́к многоимени́тое Ты еси́ пропове́дание, / врата́ бо Бо́жия, ру́чка злата́я, земля́ свята́я, / яви́лася еси́ Де́во Богоневе́стная, / ро́ждшая пло́тию Иису́са Христа́, / отце́в Бо́га и препросла́вленна.

Катавасия: Из пла́мене о́троки избавле́й, / плоть прии́м прише́л еси́ на зе́млю, / и на Кресте́ пригвожде́н, / спасе́ние нам дарова́л еси́, Христе́, / еди́н благослове́н отце́в Бо́же, / и препросла́влен.

Песнь 8.

Ирмос: Сей нарече́нный и святы́й день, / Еди́н суббо́т Царь и Госпо́дь, / пра́здников пра́здник / и торжество́ есть торже́ств, / во́ньже благослови́м Христа́ во ве́ки.

Ми́ро в рука́х что держите́ вся́ко? / Кого́ же взыску́ете? / Ны́не явле́йся ю́ноша во гро́бе, вопия́: / воскре́се Христо́с и Бог наш, / возста́вивый естество́ челове́ков от а́довых сокро́вищ.

Ра́дуйся требога́тое дре́во и Боже́ственное, Кре́сте, / све́те су́щим во тьме, / четвероконе́чный мир сия́нием твои́м, / воста́ния Христо́ва проявле́й зари́, / сподо́би вся ве́рныя дости́гнути Па́сху.

В сий день благоуха́ют ми́ра боже́ственныя мирополо́жницы, / живоми́рственное дре́во Крест Христо́в, / обоня́им его́ Богодухнове́нныя вони́, / тому́ покланя́ющеся ве́рно во ве́ки.

Гряди́ Елиссе́е проро́че, / рцы я́ве, что дре́во о́ное, / е́же в во́ду вложи́л еси́? / Крест Христо́в, и́мже от глубины́ тли извлеко́хомся, / тому́ покланя́ющеся ве́рно во ве́ки.

Дре́вле Иа́ков прообразу́я Крест Твой, Христе́, / Ио́сиф покланя́шеся Боже́ственнаго жезла́ кра́еви, / скиптр сей стра́шный Ца́рствия Твоего́ предви́дев: / ему́же ны́не покланя́емся ве́рно во ве́ки.

Благослови́м Отца́ и Сы́на и Свята́го Ду́ха, Го́спода.

Троичен: Еди́но в трех начерта́ниих Существо́ сла́вя, / не слива́ю единоли́чно трех, ниже́ пресеца́ю зра́ка, / Отца́, и Сы́на, со Ду́хом: / Еди́н бо над все́ми Бог в Тро́ице.

И ны́не и при́сно и во ве́ки веко́в, ами́нь.

Богородичен: Еди́на в ма́терех яви́лася еси́, / Де́ва Богоневе́сто Мари́е, / без му́жа роди́вши Христа́ Спа́са, / чистоты́ зна́мение сохрани́вши: / Тебе́ ублажа́ем ве́рнии во ве́ки.

Катавасия: Ру́це в ров ве́рженый львов, / иногда́ вели́кий во проро́цех, / крестообра́зно просте́р Дании́л, / неврежде́н от сих сне́ди спасе́ся, / благословя́ Христа́ Бо́га во ве́ки.

Песнь 9.

Ирмос: Свети́ся, свети́ся, / но́вый Иерусали́ме: / сла́ва бо Госпо́дня / на тебе́ возсия́, / лику́й ны́не / и весели́ся, Сио́не. / Ты же, Чи́стая, красу́йся, Богоро́дице, / о воста́нии Рождества́ Твоего́.

Во гроб соше́л еси́ жизнода́вче и Бо́же, / и сокруши́л еси́ вся закле́пы же и вереи́, / и ме́ртвыя воскреси́л еси́, / сла́ва воста́нию Твоему́, вопию́щия, / Христе́ Спа́се всеси́льне.

Гроб Твой жизнь мне Христе́ источи́, содержа́й бо жизнь, / предста́в возопи́л еси́ живу́щим во гробе́х: / су́щии во у́зах разреши́теся, / Аз бо ми́ра избавле́ние приидо́х.

Пе́сньми да взыгра́ют вся древа́ дубра́вная, / тезоимени́тое дре́во Креста́ зря́ще облобыза́емое Днесь: / на не́мже Христо́с вознесе́ главу́, / я́коже проро́чествует боже́ственный Дави́д.

Дре́вом уме́рый, дре́во тя обрето́х жи́зни, Христоно́сне Кресте мой, / храни́телю мой неруши́мый, / на де́моны кре́пкая держа́во, / тебе́ покланя́яйся Днесь зову́: / освяти́ мя сла́вою твое́ю.

Весели́ся, ра́дуйся, Це́рковь Бо́жия, / дре́ву требога́тному покланя́ющися Днесь, / всесвята́го Креста́ Христо́ва: / Ему́же слу́жат чи́нове а́нгельстии, / и со стра́хом предстоя́т.

Слава, Троичен: Тро́ице Ли́цы, еди́нице Естество́м покланя́юся, / Тебе́ Божество́ Свято́е, / Отцу́, и Сы́ну, со Святы́м же Ду́хом, / еди́ному нача́лу, еди́ному Ца́рству, / все́ми влады́чествующему.

И ныне, Богородичен: Гора́ вели́кая в ню́же всели́ся Христо́с, / Ты яви́лася еси́ Де́во, / я́коже боже́ственный Дави́д вопие́т: / Е́юже мы вознесо́хомся к небеси́, / всыни́вшеся Ду́хом Всеблаже́нная.

Катавасия: О Ма́ти Де́во, / и Богоро́дице нело́жная, / ро́ждшая безсе́менно Христа́ Бо́га на́шего, / на Крест возне́сшагося пло́тию, / Тя ве́рнии вси досто́йно с Ним ны́не велича́ем.

Ексапостиларий воскресен. И Креста. Подобен: Со ученики́:

Слава: Крест Христо́в честны́й / Днесь предложе́нный ви́девше поклони́мся, / и ве́рно возвесели́мся, облобыза́юще любо́вию, / на сем во́лею распе́ншагося прося́ще Го́спода, сподо́бити всех нас, / и Кресту́ честно́му поклони́тися, / и дости́гнути Воскресе́ние неосужде́нно.

И ныне, Богородичен: Дре́ву, на не́мже Всечи́стая, / пречи́стеи дла́ни о нас простре́, / пригвозди́выйся Сын Твой, / ны́не благоче́стно покланя́ющимся, / даждь нам мир, и мироспаси́тельныя всечестны́я стра́сти предвари́ти, / и све́тлой мирора́достной господоимени́той Па́сце поклони́тися, и светоно́сному дню.

На хвалитех поставим стихов 8, и поем стихиры воскресны, осмогласника 4, и трипеснца подобны 3, повторяюще 1, глас 4. Подобен: Я́ко до́бля:

Во гла́сех воскли́кнем, / в пе́снех возвели́чим, / Крест честны́й облобыза́юще, / и к нему́ возопии́м: / Кре́сте всече́стне, / освяти́ на́ша ду́ши и телеса́ си́лою твое́ю, / и от вся́каго вре́да сопроти́вных соблюди́ неврежде́ны, / благоче́стно покланя́ющияся тебе́.

Приступи́вше почерпи́те неистоща́емых вод, / Креста́ благода́тию пролива́емых: / се предлежа́щее ви́дяще Дре́во свято́е, / дарова́ний исто́чник, / напое́ное кро́вию и водо́ю Влады́ки всех, / на том во́лею возне́сшагося, / и земны́я воздви́гшаго.

Стих: Возноси́те Го́спода Бо́га на́шего, и покланя́йтеся подно́жию но́гу Его́, / я́ко свя́то есть.

Це́ркве утвержде́ние, / мона́шествующих похвала́ и спасе́ние, / ты еси́ Кре́сте всече́стне, / те́мже покланя́ющеся тебе́, / и се́рдцем и душе́ю просвеща́емся Днесь, / Боже́ственною благода́тию на тебе́ Пригвозди́вшагося, / и держа́ву льсти́ваго разори́вшаго, / и кля́тву потре́бльшаго.

Стих: Бог же Царь наш пре́жде ве́ка, / соде́ла спасе́ние посреде́ земли́.

И повторяюще первую стихиру, таже глаголем стих: Воскресни́, Го́споди Бо́же мой, да вознесе́тся рука́Твоя́, / не забу́ди убо́гих Твои́х до конца́.

И поем самогласен, глас 8:

Высокому́драго ра́зума злых фарисе́ев, / всех Госпо́дь при́тчею убежа́ти сего́ научи́, / и не высокому́дрствовати па́че, / е́же подоба́ет му́дрствовати, / всех наказа́, прописа́ние и о́браз Сам быв, / да́же до распя́тия и сме́рти, / Сам Себе́ излия́в. / Благодаря́ще у́бо с мытаре́м рцем: / пострада́вый за ны, и безстра́стен пребы́вый, Бо́же, / от страсте́й нас изба́ви, / и спаси́ ду́ши на́ша.

Сла́ва, паки тойже.

И ны́не: Преблагословенна еси, Богородице Дево, / Воплощшим бо ся из Тебе ад пленися, / Адам воззвася, клятва потребися, Ева свободися, / смерть умертвися, и мы ожихом. / Тем воспевающе вопием: / благословен Христос Бог, благоволивый тако, слава Тебе.

Славословие великое. Егда же начинаем пети: Сла́ва в вы́шних: Тогда приидет иерей оболчен во вся священническия одежды, [или аще где будет старей, то от первейшаго в своих им местех должно есть сему быти]. И взем кадильницу, кадит святую трапезу, и честный Крест, таже подъемлет его на дискосе со хранильницею на главу свою, и исходит от левыя страны престола северными дверьми, предыдущим ему свещам двум, и кадильнице, и отходит до царских врат. Скончану же бывшу славословию, и Трисвятому, глаголет священник: Прему́дрость, про́сти. И начинаем тропарь: Спаси́ Го́споди лю́ди Твоя́: трижды. И приходит иерей нося честный Крест пред святыя двери: и тамо уготовану четвероножнику, и полагается верху его честный Крест, и отверз хранильницу, кадит крестообразно от четырех стран.

И абие поем тропарь, глас 6: Кресту́ Твоему́ покланя́емся, Влады́ко, / и свято́е Воскресе́ние Твое́ сла́вим. (Трижды)

И начинают покланятися, аще где во обители, игумен, или ин первенствуяй во священных, такожде и прочии священницы покланяющеся пред честным Крестом дважды. Целуют же прежде старейшии, и по целовании, паки покланяются единожды, такожде творят и прочии священницы, десная страна и левая. Такожде приходит и братия два два покланяющеся по чину их.

Кланяющимся же братиям поем самогласны сия, глас 2:

Прииди́те ве́рнии, / животворя́щему Дре́ву поклони́мся, / на не́мже Христо́с Царь сла́вы во́лею ру́це распросте́р, / вознесе́ нас на пе́рвое блаже́нство, / и́хже пре́жде сла́стию укра́д враг, / изгна́ны от Бо́га сотвори́. / Прииди́те ве́рнии, Дре́ву поклони́мся, / и́мже сподо́бихомся неви́димых враг сокруши́ти главы́. / Прииди́те вся оте́чествия язы́к, / Крест Госпо́день пе́сньми почти́м: / ра́дуйся Кре́сте, па́дшаго Ада́ма соверше́нное избавле́ние! / О тебе́ ве́рнии хва́лятся, / я́ко твое́ю си́лою исма́ильтеския лю́ди держа́вно покаря́ющии. / Тебе́ ны́не со стра́хом христиа́не целу́ем: / на тебе́ пригвозди́вшагося Бо́га сла́вим, глаго́люще: / Го́споди, на том пригвозди́выйся, поми́луй нас, / я́ко Благ и Человеколю́бец.

Глас 8: Днесь Влады́ка тва́ри, и Госпо́дь сла́вы, / на Кресте́ пригвожда́ется и в ре́бра пробода́ется, / же́лчи и о́цта вкуша́ет, сла́дость церко́вная, / венце́м от те́рния облага́ется, / покрыва́яй не́бо о́блаки, / оде́ждею облачи́тся поруга́ния, / и зауша́ется бре́нною руко́ю, / руко́ю созда́вый челове́ка. / По плеще́ма бие́н быва́ет, / одева́яй не́бо о́блаки. / Заплева́ния и ра́ны прие́млет, / поноше́ния и зауше́ния, / и вся терпи́т мене́ ра́ди осужде́ннаго, / Изба́витель мой и Бог, / да спасе́т мир от пре́лести, я́ко благоутро́бен.

Слава, глас 8: Днесь неприкоснове́нный существо́м, / прикоснове́н мне быва́ет, / и стра́ждет стра́сти, / свобожда́яй мя от страсте́й. / Свет подава́яй слепы́м, / от беззако́нных усте́н оплева́ется, / и дае́т плещи́ за плене́нныя на ра́ны. / Сего́ Чи́стая Де́ва и Ма́ти на Кресте́ зря́щи, / боле́зненно веща́ше: / увы́ мне Ча́до Мое́, / что сие́ сотвори́л еси́? / Кра́сный добро́тою па́че всех челове́к, / бездыха́нный, беззра́чный явля́ешися, / не име́я ви́да, ниже́ добро́ты. / Увы́ Мне Мой Све́те! / Не могу́ спя́ща зре́ти Тя, / утро́бою уязвля́юся, / и лю́тое ору́жие се́рдце Мое́ прохо́дит. / Воспева́ю Твоя́ стра́сти, / покланя́юся благоутро́бию Твоему́, / Долготерпели́ве сла́ва Тебе́.

И ныне, глас тойже: Днесь проро́ческое испо́лнися сло́во, / се бо покланя́емся на ме́сто, / иде́же стоя́сте но́зе Твои́, Го́споди, / и Дре́ва спасе́ния вкуси́вше, / грехо́вных страсте́й свобо́ду улучи́хом, / моли́твами Богоро́дицы, еди́не Человеколю́бче.

Таже ектении, и отпуст. Сла́ва, и ны́не, стихира Евангельская в притворе, и чтется оглашение Студитово, и час первый, и совершенный отпуст.

На литургии

Изобразительная. Блаженна гласа на 6, и от канона Креста песнь 3-я на 4.

Тропарь Крестный, глас 1: Спаси́, Го́споди, лю́ди Твоя́, / и благослови́ достоя́ние Твое́, / побе́ды правосла́вным христиа́ном на сопроти́вныя да́руя, / и Твое́ сохраня́я Кресто́м Твои́м жи́тельство.

Кондак, глас 7. Самогласен: Не ктому́ пла́менное ору́жие храни́т врат Еде́мских, / на ты́я бо на́йде пресла́вный соу́з дре́во Кре́стное, / сме́ртное жа́ло и а́дова побе́да прогна́ся, / предста́л бо еси́, Спа́се мой, вопия́ су́щим во а́де: / вни́дите па́ки в рай.

Вместо же Трисвятаго поем: Кресту́ Твоему́ покланя́емся, Влады́ко, / и свято́е Воскресе́ние Твое́ сла́вим.

Прокимен Апостола, глас 6: Спаси́, Го́споди, лю́ди Твоя́, / и благослови́ достоя́ние Твое́.

Стих: К Тебе́, Го́споди, воззову́, Бо́же мой, да не премолчи́ши от мене́.

Апостол ко Евреем, зачало 311.

Бра́тие, иму́ще у́бо Архиере́а вели́ка, проше́дшаго небеса́, Иису́са Сы́на Бо́жия, да держи́мся испове́дания. Не и́мамы бо архиере́а не могу́ща спострада́ти не́мощем на́шим, но искуше́на по вся́чeским по подо́бию, ра́зве греха́. Да приступа́ем у́бо с дерзнове́нием к престо́лу благода́ти, я́ко да прии́мем ми́лость и благода́ть обря́щем во благовре́менну по́мощь. Всяк бо первосвяще́нник, от челове́к прие́млемь, за челове́ки поставля́ется на слу́жбы я́же к Бо́гу, да прино́сит да́ры же и жертвы о гресе́х. Спострада́ти моги́й неве́жствующим и заблужда́ющим: поне́же и той не́мощию обложе́н eсть. И сего́ ра́ди до́лжен eсть я́коже о лю́дех, та́коже и о себе́ приноси́ти за гре́хи. И никто́же сам о себе́ прие́млет честь, но зва́нный от Бо́га, я́коже и Ааро́н. Та́ко и Христо́с, не Себе́ просла́ви бы́ти первосвяще́нника, но Глаго́лавый к Нему́: Сын Мой eси́ Ты, Аз Днесь роди́х Тя. Я́коже и и́нде глаго́лет: Ты еси́ свяще́нник во век по чи́ну Мелхиседе́кову.

Аллилуиа, глас 1.

Стих: Помяни́ сонм Твой, его́же стяжа́л еси́ испе́рва.

Стих: Бог же Царь наш пре́жде ве́ка, соде́ла спасе́ние посреде́ земли́.

Евангелие от Марка, зачало 37.

Рече́ Госпо́дь: и́же хо́щет по Мне ити́, да отве́ржется себé, и во́змет крест свой, и по Мне гряде́т. И́же бо а́ще хо́щет ду́шу свою́ спасти́, погуби́т ю, а и́же погуби́т ду́шу свою́ Менé ра́ди и Eва́нгелия, той спасе́т ю. Ка́я бо по́льза челове́ку, а́ще приобря́щет мир весь, и отщети́т ду́шу свою́? Или́ что даст челове́к изме́ну на души́ свое́й? И́же бо а́ще постыди́тся Менé и Мои́х слове́с в ро́де сем прелюбоде́йнем и гре́шнем, и Сын Челове́ческий постыди́тся eго́, eгда́ прии́дет во сла́ве Oтца́ Своего́ со а́нгелы святы́ми. И глаго́лаше им: ами́нь глаго́лю вам, я́ко суть не́цыи от зде стоя́щих, и́же не и́мут вкуси́ти сме́рти, до́ндеже ви́дят Ца́рствие Бо́жие прише́дшее в си́ле.

Причастен: Зна́менася на нас свет лица́ Твоего́, Го́споди.

В неделю вечера

На Го́споди воззва́х, поста́вим стихо́в 10, и пое́м 4 стихи́ры Oсмогла́сника умили́тельны, гла́са: и трипе́снца 3, подо́бны господи́на Ио́сифа. Гла́с 8. Подо́бен: Го́споди, а́ще и на суди́щи:

Го́споди, на Кресте́ во́лею просте́рл еси́ дла́ни твоя́, сему́ умиле́нием се́рдца поклони́тися и на́с сподо́би, просвеще́нных до́бре посто́м и моли́твами, и воздержа́нием и бла́готворе́нием, я́ко бла́г и человеколю́бец.

Подо́бен: Го́споди, грехо́в мои́х мно́жества, по мно́жеству очи́сти щедро́т твои́х всеще́дре, и Крест тво́й сподо́би чи́стою душе́ю ви́дети, и целова́ти, в настоя́щей седми́це воздержа́ния, я́ко человеколю́бец.

И́на стихи́ра господи́на Фео́дора гла́с 3. Подо́бен: Ве́лие чу́до:

Ве́лие чу́до, дре́во ви́дится, на не́мже Христо́с во́лею распя́тся пло́тию: поклоня́ется ми́р, и просвеща́емь взыва́ет: о Креста́ си́ло, и зри́мый де́моны пали́т, и вообража́емь си́х паля́ явля́ется! ублажа́ю тя́ пречи́стое дре́во, почита́ю и покланя́юся со стра́хом, и Бо́га сла́влю, тобо́ю дарова́вшаго мне́ жи́знь безконе́чную.

И мине́и 3. Сла́ва, и ны́не, Богоро́дичен.

Вхо́д. Све́те ти́хий:

Проки́мен, гла́с 3: Да́л еси́ достоя́ние боя́щимся тебе́ Го́споди.

Сти́х: От коне́ц земли́ к тебе́ воззва́х.

Сти́х: Покры́юся в кро́ве кри́л твои́х.

Сти́х: Та́ко воспою́ и́мени твоему́.

На стихо́вне самогла́сен дне́, гла́с 8:

Воззре́ти очи́ма на Не́бо не сме́ю окая́нный а́з, от лука́вых мои́х дея́ний: но я́ко мыта́рь стеня́ взыва́ю ти́: Бо́же, очи́сти мя́ гре́шнаго, и фарисе́йскаго лицеме́рия изба́ви мя́, я́ко еди́н бла́гоутро́бен.

Сти́х 1: К Тебе́ возведо́х о́чи мои́ Живу́щему на Небеси́. Се я́ко о́чи ра́б в руку́ госпо́дий свои́х, я́ко о́чи рабы́ни в руку́ госпожи́ своея́: та́ко о́чи на́ши ко Го́споду Бо́гу на́шему,/ до́ндеже уще́дрит ны.

И паки тойже: Воззре́ти очи́ма на Не́бо:

Стих 2: Поми́луй нас, Го́споди, поми́луй нас, я́ко по мно́гу испо́лнихомся уничиже́ния: наипа́че напо́лнися душа́ на́ша поноше́ния гобзу́ющих:/ и уничиже́ния го́рдых.

Му́ченичен: Му́ченцы Госпо́дни вся́кое ме́сто освяща́ете, и вся́к неду́г врачу́ете: и ны́не моли́те, изба́витися се́тей вра́жиих душа́м на́шим, мо́лимся.

Сла́ва, и ны́не, Богоро́дичен, гла́с то́йже: Небе́сная пою́т тя́, обра́дованная Ма́ти безневе́стная: и мы́ славосло́вим неизсле́дованное твое́ рожде́ство́, Богоро́дице, моли́ спа́сти́ся душа́м на́шим.

Службы четвертой седмицы Великого поста

Служба в понедельник четвертой седмицы святого Великого поста

Последование Утрени в понедельник четвертой седмицы

Тро́ичны гла́са.

По 1-м стихосло́вии глаго́лем седа́льны умили́тельны Oсмогла́сника.

По 2-м же стихосло́вии глаго́лем настоя́щий седа́лен, гла́с 8, господи́на Ио́сифа. Подо́бен: Воскре́сл еси́:

Всечестно́му ве́рнии поклони́мся Дре́ву, на не́мже Творе́ц все́х вознесе́ся. Предлежи́т освяща́я приступа́ющыя душе́ю и те́лом, скве́рну очища́я греха́, постя́щихся ве́рно, и воспева́ющих всегда́ Христа́, еди́наго Благоде́теля.

Сла́ва, то́йже.

И ны́не, Богоро́дичен. Подо́бен: Сло́во О́тчее на зе́млю сни́де, и а́нгел све́та Богоро́дице вопия́ше: ра́дуйся Благослове́нная, черто́г еди́на сохра́ншая, зача́тие прие́мшая преве́чнаго Бо́га и Го́спода: да от пре́лести спасе́т я́ко Бо́г, ро́д челове́ческий.

По 3-м стихосло́вии седа́лен, гла́с 3. Подо́бен: Красоте́ де́вства:

Преполови́вше ны́не воздержа́ние, и на поклоне́ние Христе́ предвари́вше живоно́снаго Твоего́ Креста́, припа́дающе вопие́м Ти́: ве́лий еси́ Человеколю́бче, и ве́лия дела́ Твоя́, я́ко яви́л еси́ Кре́ст Тво́й честны́й, ему́же со стра́хом покланя́ющеся взыва́ем: сла́ва кра́йнему благоутро́бию Твоему́.

Сла́ва, то́йже.

И ны́не, Богоро́дичен. Подо́бен: Я́коже неде́ланная Де́во лоза́, прекра́снейший гро́зд прозябла́ еси́, источа́ющий на́м вино́ спаси́тельное, веселя́щее все́х ду́шы и телеса́. Те́мже я́ко вино́вную Тя́ до́брых ублажа́юще, при́сно со а́нгелом вопие́м Ти́: ра́дуйся Благода́тная.

Кано́н Мине́и, и настоя́щий трипе́снец, и стихосло́вится пе́снь. Гла́с 8.

Пе́снь 1.

Ирмо́с: Колесницегони́теля фарао́ня погрузи́, / чудотворя́й иногда́ / Моисе́йский жезл, крестообра́зно порази́в, / и раздели́в мо́ре: / Изра́иля же беглеца́, пешехо́дца спасе́, / песнь Бо́гови воспева́юща.

Светоно́сное Креста́ поклоне́ние все́м яви́ся, со́лнечную зарю́ спасе́ния испуща́ющее, и все́х озаря́ющее страсте́й омраче́нием одержи́мых: стеце́мся се́й чи́сте облобыза́ти.

Поста́ очи́стившеся благода́тию, Чи́стым умо́м, чи́стому еди́ному, прииди́те, возопии́м гла́сом благодаре́ния: Ты́ кро́вь Твою́ Сло́ве за ны́ вся́ да́л еси́, Ты́ и Кресто́м освяща́еши ны́.

Запе́нся прило́ги змии́ными, паде́нием ужа́сным всегда́ лежу́, Спа́се, паде́ние первозда́ннаго стра́стию Твое́ю и Кресто́м испра́вивый, испра́ви, и наста́ви к хоте́ний Твои́х исполне́нию.

Богоро́дичен: Предстоя́щи Кресту́ Твоему́ Го́споди, Неискусобра́чная, и Твоя́ я́звы зря́щи Влады́ко, уязвля́ема глаго́лаше: увы́ Мне́ Ча́до, боле́зни избе́гши в рождестве́ Твое́м, ны́не боле́зненно уязвля́юся.

И́ный, господи́на Фео́дора. Гла́с 3.

Ирмо́с: Пои́м Го́сподеви, сотво́ршему ди́вная чудеса́ в Чермне́м мо́ри: по́нтом бо покры́ проти́вныя, и спа́се Изра́иля. Тому́ еди́ному пои́м, я́ко просла́вися.

Седми́ца свята́я сия́ и светоно́сная: Кре́ст всечестны́й предлага́ет ми́рови: прииди́те, поклони́мся, стра́хом же и любо́вию ду́шы просвети́вше, на не́м пригвозди́вшагося Христа́ в пе́снех сла́вяще.

Кресту́ Твоему́ вси́ покланя́емся Христе́, предпровожде́ние творя́ще Воскре́сния Твоего́: пое́м гво́здия Твоя́, чти́м и копие́ Твое́, устна́ма и очи́ма, душе́ю же и те́лом си́ми очища́еми.

Сла́ва, Тро́ичен: Тро́ице во еди́ном Существе́ пева́емая, О́тче, Сы́не, со Ду́хом Святы́м, безнача́льное, присносу́щное, несозда́нное Божество́, све́та исто́чниче и жи́зни: Тебе́ покланя́емся вси́ челове́цы, все́ осуществи́вшему.

И ныне, Богоро́дичен: Пое́м Тя́ Де́во Богоро́дице Чи́стая, херуви́мскую колесни́цу, из нея́же Бо́г роди́ся: Ты́ бо еди́на была́ еси́ исто́чник нетле́ния, источа́ющий все́м жи́знь, из него́же почерпа́юще исцеле́ние прие́млем.

Сла́ва Тебе́ Бо́же на́ш, сла́ва Тебе́.

Четы́редесяте по́стных ста́дий преполовля́юще, прииди́те любо́вию со Христо́м и́дем к Боже́ственней стра́сти, да сраспе́ншеся Ему́, о́бщницы бу́дем Того́ Воскре́снию.

Ирмо́с: Пои́м Го́сподеви, сотво́ршему ди́вная чудеса́ в Чермне́м мо́ри: по́нтом бо покры́ проти́вныя, и спа́се Изра́иля. Тому́ еди́ному пои́м, я́ко просла́вися.

Пе́снь 8.

Ирмо́с: Седмери́цею пе́щь халде́йский мучи́тель Богочести́вым неи́стовно разжже́: си́лою же лу́чшею спасе́ны сия́ ви́дев, творцу́ и избави́телю вопия́ше: о́троцы благослови́те, свяще́нницы воспо́йте, лю́дие превозноси́те во вся́ ве́ки.

Ядови́тыми страстьми́ и ду́шу и мы́сль уя́звлену стяжа́вшаго, Го́споди поми́луй, уще́дри Твои́м Кресто́м. Защити́ и от ре́бр Твои́х излия́нными ка́плями, да усе́рдно пою́: свяще́нницы благослови́те, лю́дие превозноси́те во вся́ ве́ки.

На горе́ дре́вле тебе́ Моисе́й прообрази́, ру́це возвы́сив, и Амали́ка побежда́я, Кре́сте всечестны́й, ему́же кла́няющеся дне́сь, побежда́ем де́монов иноплеме́нныя полки́, и ве́рою пое́м: свяще́нницы благослови́те, лю́дие превозноси́те во вся́ ве́ки.

Страстьми́ преклоне́на, враги́ запина́ема, обы́чаем лука́вым влеко́ма, уще́дри Благоутро́бне, Твои́м Кресто́м защити́, я́ко да пою́ неукло́нным се́рдцем: о́троцы благослови́те, свяще́нницы воспо́йте, лю́дие превозноси́те во вся́ ве́ки.

Богоро́дичен: Боле́зненно стеня́щи, ма́терски восклица́ющи, и от вну́тренних ско́рби не терпя́щи, на Кре́ст взира́ла еси́ к Рожде́нному из Твоего́ чре́ва, Ча́до, вопию́щи, что́ виде́ние сие́? ка́ко стра́ждеши, естество́м безстра́стный, вся́ко хотя́ ро́д челове́ческий от тли́ свободи́ти?

И́ный. Ирмо́с: А́нгельми немо́лчно в вы́шних сла́вимаго Бо́га, небеса́ небе́с, земля́, и го́ры, и хо́лми, и глубина́, и ве́сь ро́д челове́ческий, пе́сньми Того́ я́ко Созда́теля, и Изба́вителя благослови́те, и превозно́сите во вся́ ве́ки.

В це́ркви предложе́нный Кре́ст Христо́в ви́дяще, стра́хом и ве́рою бра́тие прише́дше поклони́мся, Тому́ вопию́ще: Ты́ жи́знь процве́л еси́ челове́ком светоно́сне.

Победоно́сна в бра́нех, не́бо тя́ показа́ животво́рный на́м Кре́сте, ору́жие непобеди́мое, враго́м низложе́ние, Це́рквам ро́г, и ве́рным спасе́ние.

Благослови́м Отца́, и Сы́на, и Свята́го Ду́ха, Го́спода.

Тро́ичен: Отца́ Свята́го сла́влю, и Сы́на Свята́го чту́, и Ду́ха Свята́го пою́, единосу́щную Тро́ицу про́стую, Бо́га коего́ждо Си́х, Све́ты и Све́т, я́ко от со́лнца еди́наго происходя́ща.

И ныне, Богоро́дичен: Ра́дуйся две́ре непроходи́мая: ра́дуйся купино́ неопали́мая: ра́дуйся ру́чко злата́я: ра́дуйся горо́ несеко́мая: ра́дуйся Богоро́дице, упова́ние неруши́мое, и стено́ на Тя́ наде́ющымся.

Сла́ва Тебе́ Бо́же на́ш, сла́ва Тебе́.

По́ст преполови́вше, дерза́им ду́хом на гряду́щее ю́ношески, благотеку́ще с Бо́гом бра́тие, я́ко да и Па́сху ра́достно у́зрим Христу́ воскре́сшу.

Хва́лим, благослови́м, покланя́емся Го́сподеви, пою́ще и превознося́ще во вся ве́ки.

Ирмо́с: А́нгельми немо́лчно в вы́шних сла́вимаго Бо́га, небеса́ небе́с, земля́, и го́ры, и хо́лми, и глубина́, и ве́сь ро́д челове́ческий, пе́сньми Того́ я́ко Созда́теля, и Изба́вителя благослови́те, и превозно́сите во вся́ ве́ки.

Пе́снь 9.

Ирмо́с: Устраши́ся вся́к слу́х неизрече́нна Бо́жия снизхожде́ния, я́ко Вы́шний во́лею сни́де да́же и до пло́ти, от деви́ческаго чре́ва бы́в Челове́к. Те́мже Пречи́стую Богоро́дицу, ве́рнии, велича́ем.

Вну́чата дре́вле Иа́ков благословля́я, прообража́ше све́тло Кре́ст честны́й, и́мже Ще́дре на́с благослови́, освяще́ния пода́тельную благода́ть подая́ покланя́ющымся ему́ и все́х Изба́вителя Тя́ прославля́ющым.

Поще́ния водо́ю ве́рнии очи́стившеся, и душе́ю и мы́слию, животода́тельное и боже́ственное Дре́во облобыза́им: предлежи́т бо я́ве все́м, источа́я боже́ственное оставле́ние, и све́т небе́сный, и жи́знь, и и́стинное ра́дование.

Судию́ Тя ве́м стра́шна, гряду́ща во сла́ве Божества́, все́х сокрове́нная обличи́ти тогда́ хотя́ща Го́споди. Те́мже Тебе́ зову́ Бла́же: согреши́х, прости́, не обличи́ моя́ мно́гая и лю́тая согреше́ния.

Богоро́дичен: А́гнца дре́вле А́гница зря́щи на Кресте́ пригвожде́на, и омрача́ему со́лнечному сия́нию, пла́чущи глаго́лаше: Со́лнце сла́вы Иису́се, заше́л еси́ умерщвля́емь: но возсия́й воста́ния све́т лю́бящым Тя́.

И́ный. Ирмо́с: На Сина́йстей горе́, ви́де Тя́ в купине́ Моисе́й, неопа́льно о́гнь Божества́ заче́ншую во чре́ве: Дании́л же Тя́ ви́де го́ру несеко́мую: же́зл прозя́бший, Иса́иа взыва́ше, от ко́рене Дави́дова.

На ме́сте, иде́же но́зе стоя́сте [Тебе́] Влады́ки и Бо́га, поклони́мся вси́ дне́сь Кресту́ всечестно́му, я́коже Дави́д взыва́ет богогла́снейший: и́бо вся́ содержа́й го́рстию, на се́м вознесе́ся.

На земли́ живу́щии приступи́те, посто́м чи́стии, и предлежа́щий ви́дяще дне́сь всечестны́й Кре́ст, поклони́теся стра́хом и ве́рою, весели́теся и сра́дуйтеся, освяще́ние душа́м почерпа́юще.

Слава, Тро́ичен: Существо́м Еди́ница е́сть несеко́ма, Пребоже́ственная Тро́ица, соединя́ема Естество́м, дели́тся Ли́цы сво́йственно: несеко́ма бо сече́тся, еди́но су́щи трои́тся. Сия́ Оте́ц е́сть, Сы́н, и Ду́х Живы́й, соблюда́ющая все́.

И ныне, Богоро́дичен: Деторо́дную де́ву кто́ слы́ша? и ма́терь без му́жа? Мари́е, соверша́еши чу́до: но скажи́ ми, ка́ко? Не испыту́й глубины́ Богорожде́ния Моего́. Сие́ всеи́стинное, па́че челове́ческаго ума́ постиже́ние.

Сла́ва Тебе́ Бо́же на́ш, сла́ва Тебе́.

Благода́рную хвалу́ принесе́м Бо́гу вси́ лю́дие, я́ко ви́дяще ны́не облобыза́ем всесвяты́й Кре́ст. Разуме́йте у́бо и покаря́йтеся в се́м де́мони: язы́цы ва́рварстии разуме́йте, и покаря́йтеся, и́мже с на́ми Бо́г.

Ирмо́с: На Сина́йстей горе́, ви́де Тя́ в купине́ Моисе́й, неопа́льно о́гнь Божества́ заче́ншую во чре́ве: Дании́л же Тя́ ви́де го́ру несеко́мую: же́зл прозя́бший, Иса́иа взыва́ше, от ко́рене Дави́дова.

Свети́лен гла́са.

На стихо́вне самогла́сен, гла́с 6:

Изря́дный пу́ть возноше́ния Христе́, смире́ние показа́л еси́, Са́м Себе́ истощи́в, и зра́к раба́ прии́м: фарисе́а велехва́льныя моли́твы не послу́шав, мытаря́ же сокруше́нное стена́ние, я́ко же́ртву непоро́чную в вы́шних прие́м. Те́мже и а́з вопию́ Ти: очи́сти Бо́же, очи́сти Спа́се мо́й, и спаси́ мя. (Дважды)

Му́ченичен: Го́споди, в па́мять святы́х Твои́х вся́ тва́рь пра́зднует, небеса́ ра́дуются со а́нгелы, и земля́ весели́тся с челове́ки. Те́х моли́твами поми́луй на́с.

Сла́ва, и ны́не, гла́с то́йже: Арха́нгельское сло́во прия́ла еси́, и херуви́мский престо́л показа́лася еси́, и на объя́тиих Твои́х носи́ла еси́ Богоро́дице, наде́жду ду́ш на́ших.

Последование Часов в понедельник четвертой седмицы

На пе́рвом часе́ твори́м поклоне́ние честно́му Кресту́ я́коже и в Неде́лю, по напи́санному о́бразу, пою́ще вме́сто, Стопы́ моя́:

Кресту́ Твоему́ покланя́емся Влады́ко, и свято́е Воскре́сние Твое́ сла́вим.

На часе́х же по О́тче на́ш:

Конда́к: Не ктому́ пла́менное ору́жие храни́т врат Еде́мских, / на ты́я бо на́йде пресла́вный соу́з дре́во Кре́стное, / сме́ртное жа́ло и а́дова побе́да прогна́ся, / предста́л бо еси́, Спа́се мой, вопия́ су́щим во а́де: / вни́дите па́ки в рай.

Та́кожде и в сре́ду и пято́к, четы́ре сия́ дни́: в пято́к же сохраня́ем Кре́ст я́коже та́мо положи́ся.

Час первый и Час девятый (без кафизмы). Час третий читается с кафизмой.

Час шестый

Прииди́те, поклони́мся: (трижды)

И псалмы 53, 54, 90.

Сла́ва и ны́не: Аллилу́иа: (Трижды). Го́споди, поми́луй (Трижды)

Сла́ва и ны́не:

И чтется кафисма.

По кафисме священник, став пред царскими дверьми, глаголет настоящий тропарь со стихи, во глас 2: И́же в шесты́й день же и час:

Тропа́рь проро́чества, глас 7:

Го́споди, да не я́ростию Твое́ю обличи́ши лю́ди согреши́вшыя, ниже́ гне́вом Твои́м нака́жеши на́с Бла́г сы́й: Тебе́ бо сла́вит вся́ земля́, и мо́лимся, пощади́ на́с Святы́й.

Сла́ва и ны́не: и повторяем тойжде.

Проки́мен, псалом 61, глас 6: О бо́зе спасе́ние мое́, и сла́ва моя́.

Стих: Не Бо́гу ли повине́тся душа́ моя́?

Проро́чества Иса́иина чте́ние (Ис. 14:24–32).

Та́ко глаго́лет Госпо́дь Савао́ф: я́коже глаго́лах, та́ко бу́дет, и я́коже совеща́х, та́ко пребу́дет: Е́же погуби́ти ассири́ан на земли́ Мое́й, и на гора́х Мои́х: и бу́дут в попра́ние, и оти́мется от ни́х яре́м и́х, и сла́ва и́х от ра́мен и́х оти́мется. Се́й сове́т, его́же совеща́ Госпо́дь на всю́ вселе́нную, и сия́ рука́ на вся́ язы́ки вселе́нныя. Я́же бо Бо́г Святы́й совеща́, кто́ разори́т? и ру́ку Его́ высо́кую кто́ отврати́т? В ле́то, в не́же у́мре Аха́з ца́рь, бы́сть глаго́л се́й: Не ра́дуйтеся вси́ иноплеме́нницы, сокруши́ся бо яре́м бию́щаго вы́: от се́мене бо змии́на изы́дут исча́дия а́спидов, и исча́дия и́х изы́дут змии́ паря́щии. И упасу́тся убо́зии и́м: ни́щии же челове́цы в ми́ре почи́ют: и потреби́т гла́дом се́мя твое́, и оста́нок тво́й избие́т. Воспла́читеся врата́ градо́в, да возопию́т гра́ды смяте́ннии, иноплеме́нницы вси́: зане́ ды́м от се́вера и́дет, и не́сть, и́же пребу́дет. И что́ отвеща́ют ца́рие язы́ков, я́ко Госпо́дь основа́ Сио́на, и Те́м спасу́тся смире́ннии люде́й Его́.

Проки́мен, псалом 62, глас 4: Та́ко благословлю́ тя в животе́ мое́м.

Стих: Бо́же Бо́же мо́й, к Тебе́ у́тренюю, возжада́ Тебе́ душа́ моя́.

И прочее последование.

Последование Вечерни в понедельник четвертой седмицы

На Го́споди воззва́х, стихи́ры подо́бны, гла́с 8: Подо́бен: Что́ ва́с нарече́м:

В сре́дних дне́х воздержа́ния, преходя́ще дне́сь си́лою Кре́стною, на се́м возне́сшагося посреде́ земли́, Спа́са и Бо́га славосло́вим, вопию́ще: зри́тели на́с покажи́ страсте́м Твои́м Влады́ко, и честна́го Воскре́сния, да́руя на́м очище́ние, и ве́лию ми́лость.

Подо́бен: Стра́сти смири́м теле́сныя, бра́шен отложе́нием, и сласте́й отвраще́нием, и дре́во Креста́ облобыза́им ве́рно: зри́тся бо я́ве покланя́емое, и вся́ освяща́ет Боже́ственною благода́тию, и Го́сподеви возопии́м: благодари́м Тя́ Благоутро́бне, спаса́ющаго си́м ду́шы на́ша.

И́на, гла́с то́йже. Подо́бен: Богоро́дицу:

Ны́не Кресту́ покланя́ющеся, вси́ воззове́м: ра́дуйся, Дре́во жи́зни. Ра́дуйся, ски́птре святы́й Христо́в. Ра́дуйся, челове́ков сла́ва небе́сная. Ра́дуйся, ве́рных похвало́. Ра́дуйся, держа́во ве́ры. Ра́дуйся, ору́жие непобеди́мое. Ра́дуйся, враго́в отгна́ние. Ра́дуйся, сия́ние све́тлое, спаси́тельное ми́ру. Ра́дуйся, му́чеников ве́лия сла́во. Ра́дуйся, си́ло пра́ведных. Ра́дуйся, а́нгелов све́тлосте. Ра́дуйся, всече́стне.

И в Мине́и 3. Сла́ва, и ны́не, Богоро́дичен.

Проки́мен, псало́м 63, гла́с 6: Услы́ши, Бо́же гла́с мо́й, внегда́ моли́ти ми ся к Тебе́.

Сти́х: От стра́ха вра́жия изми́ ду́шу мою́.

Бытия́ чте́ние (Быт. 8:21–22, 9:1–7).

Рече́ Госпо́дь Бо́г: размы́слив, не приложу́ ктому́ прокля́ти зе́млю за дела́ челове́ческая: зане́ прилежи́т помышле́ние челове́ку приле́жно на зла́я от ю́ности его́. Не приложу́ у́бо ктому́ порази́ти вся́кую пло́ть живу́щую, я́коже сотвори́х. Во вся́ дни́ земли́ се́ятва и жа́тва, зима́ и зно́й, ле́то и весна́, де́нь и но́щь не преста́нут. И благослови́ Бо́г Но́а, и сы́ны его́, и рече́ и́м: расти́теся, и мно́житеся, и напо́лните зе́млю, и облада́йте е́ю. И стра́х и тре́пет ва́ш бу́дет на все́х звере́х земны́х [и на все́х скоте́х земны́х,] на все́х пти́цах небе́сных, и на все́х дви́жущихся по земли́, и на все́х ры́бах морски́х: в ру́це ва́ши вда́х [я́]. И вся́кое дви́жущееся, е́же е́сть жи́во, ва́м бу́дет в сне́дь: я́ко зе́лие травно́е да́х ва́м все́. То́чию мя́са в кро́ви души́ да не сне́сте. Кро́ви бо ва́шей, ду́ш ва́ших, от руки́ вся́каго зве́ря изыщу́ [ея́] и от руки́ челове́ка бра́та изыщу́ ея́. Пролива́яй кро́вь челове́чу в ея́ ме́сто его́ пролие́тся: я́ко во о́браз Бо́жий сотвори́х челове́ка. Вы́ же расти́теся и мно́житеся, и напо́лните зе́млю, и умно́житеся на не́й.

Проки́мен, псало́м 64, гла́с 6: Услы́ши ны́ Бо́же Спаси́телю на́ш.

Сти́х: Тебе́ подоба́ет пе́снь Бо́же в Сио́не.

При́тчей чте́ние (Притч. 11:19–31, 12:1–6).

Сы́н пра́ведный ражда́ется в живо́т: гоне́ние же нечести́ваго в сме́рть. Ме́рзость Го́сподеви путие́ развраще́нни: прия́тни же ему́ вси́ непоро́чнии в путе́х свои́х. В ру́ку ру́це вложи́в непра́ведно, не без му́ки бу́дет злы́х: се́яй же пра́вду, прии́мет мзду́ ве́рну: Я́коже усеря́зь златы́й в но́здрех свинии́, та́ко жене́ злоу́мней ле́пота. Жела́ние пра́ведных все́ благо́е: наде́жда же нечести́вых поги́бнет. Су́ть и́же своя́ се́юще, мно́жайшая творя́т: су́ть же и собира́юще чужда́я, умаля́ются. Душа́ благослове́нна вся́кая проста́я: му́ж я́рый неблагообра́зен. удержава́яй пшени́цу оста́вит ю́ язы́ком: продая́й пшени́цу ску́по от наро́да про́клят, благослове́ние же Госпо́дне на главе́ подава́ющаго. Творя́й блага́я, и́щет благода́ти добры́: и́щущаго же зла́я пости́гнут его́. Наде́яйся на бога́тство свое́, се́й паде́т: заступа́яй же пра́ведных, то́й возсия́ет. Не сматря́яй своего́ до́му, насле́дит ве́тры: порабо́тает же безу́мный разу́мному. От плода́ пра́вды дре́во жи́зни прозяба́ет: оте́млются же безвре́менно ду́шы беззако́нных. А́ще пра́ведный едва́ спаса́ется: нечести́вый же и гре́шный где́ яви́тся? любя́й наказа́ние, лю́бит чу́вство: ненави́дяй же обличе́ния, безу́мен. Лу́чше обреты́й благода́ть от Го́спода Бо́га: му́ж же законопресту́пник премолча́н бу́дет. Не испра́вится челове́к от беззако́ннаго: коре́ния же пра́ведных не оти́мутся. Жена́ му́жественная вене́ц му́жу своему́: я́коже в дре́ве че́рвь, та́ко му́жа погубля́ет жена́ злотво́рная. Мы́сли пра́ведных судьбы́: управля́ют же нечести́вии ле́сти. Словеса́ нечести́вых льсти́ва в кро́вь: уста́ же пра́вых изба́вят и́х.

На стихо́вне стихи́ра самогла́сна, гла́с 8.

Велере́чивый фарисе́й омерзи́ся похвали́вся, и мыта́рь смиренному́дрый молча́нием помоли́вся, оправда́ся: те́мже обою́ уве́девши разли́чие, душе́ моя́, смиренному́дрие приими́ и облобыза́й: Христо́с бо смире́нным обеща́ дая́ти благода́ть, я́ко Человеколю́бец. (Дважды)

Му́ченичен: Му́ченицы Госпо́дни, моли́те Бо́га на́шего, и испроси́те душа́м на́шым мно́жество щедро́т, и очище́ние мно́гих прегреше́ний, мо́лимся.

Сла́ва, и ны́не, Богоро́дичен. Гла́с то́йже: А́з, де́во свята́я Богоро́дице, к покро́ву Твоему́ прибега́ю, ве́м я́ко обря́щу Тобо́ю спасе́ние: мо́жеши бо Чи́стая, помощи́ мне́.

Служба во вторник четвертой седмицы святого Великого поста

Последование Утрени во вторник четвертой седмицы

Тро́ичны гла́са.

По 1-м стихосло́вии седа́льны умили́тельны Oсмогла́сника.

По 2-м же стихосло́вии глаго́лем настоя́щий седа́лен, гла́с 8. Подо́бен: Непоколеби́мое утвержде́ние:

Воздержа́нием просвети́вше ду́шы на́ша, Кресту́ поклони́мся спаси́тельному, на не́мже Христо́с пригвозди́ся, и возопии́м ему́: ра́дуйся, постя́щихся сла́досте, и изве́стная по́моще. Ра́дуйся губи́телю страсте́й, бесо́м сопротивобо́рче. Ра́дуйся Дре́во блаже́нное.

Сла́ва, то́йже.

И ны́не, Богоро́дичен. Подо́бен: Непоколеби́мое утвержде́ние ве́ры, и честно́е дарова́ние ду́ш на́ших, Богоро́дицу в пе́снех велича́ем ве́рнии: ра́дуйся, ка́мень жи́зни во чре́ве Твое́м вмести́вшая. Ра́дуйся конце́в упова́ние, оскорбля́емых засту́пница. Ра́дуйся, Неве́сто Неневе́стная.

По 3-м же стихосло́вии седа́лен, гла́с то́йже: Подо́бен: Я́ко нача́тки:

Я́коже жи́знь тва́ри, Тво́й Кре́ст предлежа́щий вселе́нная целу́ет, Го́споди, и покланя́ющися зове́т Ти́: того́ де́йством в ми́ре глубо́це пою́щыя, и воспева́ющыя Тя́ воздержа́нием соблюди́, Многоми́лостиве.

Сла́ва, то́йже.

И ны́не, Богоро́дичен, гла́с то́йже: Ра́дуйся, а́нгелом ра́дость ми́ра прии́мшая. Ра́дуйся, ро́ждшая Творца́ Твоего́ и Го́спода. Ра́дуйся, сподо́бльшая бы́ти Ма́ти Бо́жия.

Кано́н Мине́и и настоя́щий трипе́снец, господи́на Ио́сифа. И стихосло́вится пе́снь. Гла́с 8.

Пе́снь 2.

Ирмо́с: Ви́дите ви́дите, я́ко А́з е́смь Бо́г, дре́вле Изра́иля сквозе́ Чермно́е мо́ре проведы́й, и пита́вый, и спасы́й, и от го́рькия рабо́ты свободи́вый фарао́новы.

Среде́ тва́ри претерпе́л еси́ Кре́ст, Месси́а Сло́ве Бо́жий: ему́же поста́ дне́сь преполове́нием ве́рно покланя́емся, прося́ще ви́дети и Воскре́сние Твое́.

Жезло́м си́лы, проображе́нным Моисе́ю, мо́ре страсте́й пресека́юще, дости́гнем к земли́ обетова́ния, и ма́нны мы́сленныя насы́тимся бога́тно.

Кто́ не возрыда́ет тя́? кто́ не воспла́чет тя́ душе́, жела́ющую лука́вая, и не взыска́ющую любо́вию благи́х, пра́веднаго Судию́ презира́ющую при́сно, долготерпя́щаго на тебе́?

Богоро́дичен: Пло́ть бы́вша непреме́нно, Христа́ Де́во ражда́еши: его́же приле́жно моли́, плотски́х страсте́й измени́ти покланя́ющыяся Кресту́, его́же пло́тию претерпе́.

И́ный, гла́с то́йже.

Ирмо́с: Ви́дите ви́дите, я́ко А́з е́смь Бо́г ва́ш, пре́жде ве́к рожде́нный от Отца́, и от Де́вы в после́дняя без му́жа заче́ншийся, и разруши́вый гре́х пра́отца Ада́ма, я́ко Человеколю́бец.

Ви́дите ви́дите, я́ко А́з е́смь Бо́г, вселе́нней Кре́ст Мо́й подая́й ору́жие спасе́ния, во е́же ны́не поклони́тися ему́: я́ко да целу́ющии его́ упражня́ют вра́жия кова́рства.

Ве́лий еси́ Го́споди, многоми́лостивый, я́ко да́л еси́ животворя́щему Твоему́ поклони́тися ны́не Кресту́, иде́же ру́це Твои́ и но́зе пригвозди́шася, на не́мже кро́вь излия́ся пречи́стаго Твоего́ ребра́, жи́знь источи́ на́м.

Слава, Тро́ичен: Пресоверше́нная Еди́нице, Пребоже́ственная, триипоста́сная, нерожде́нне О́тче, и Сы́не единоро́дне, Ду́ше от Отца́ исходя́й, Сы́ном же явля́яйся, Существо́ еди́но и Естество́, Госпо́дство, Ца́рство, спаси́ все́х на́с.

И ныне, Богородичен: Неизглаго́ланное чу́до Твоего́ Рождества́ Ма́ти Де́во: / ка́ко бо и ражда́еши, и Чиста́ еси́ в то́мже? / Ка́ко Отроча́ ражда́еши, и не ве́си иску́са му́жеска отню́д? / Я́коже весть па́че естества́ от Мене́ новоле́пно Сло́во Бо́жие ро́ждшееся.

Сла́ва Тебе́ Бо́же на́ш, сла́ва Тебе́.

Тя́ Моисе́й вели́кий прообразова́ Кре́сте на́м, ру́це распросте́р, и победи́в Амали́ка. Тя́ изъобража́юще в се́нех и возду́се, отвраща́ем и побежда́ем началозло́бнаго врага́, песносло́вяще Христа́.

Ирмо́с: Ви́дите ви́дите, я́ко А́з е́смь Бо́г ва́ш, пре́жде ве́к рожде́нный от Отца́, и от Де́вы в после́дняя без му́жа заче́ншийся, и разруши́вый гре́х пра́отца Ада́ма, я́ко Человеколю́бец.

Пе́снь 8.

Ирмо́с: Покрыва́яй вода́ми превы́спренняя Своя́, полага́яй мо́рю преде́л песо́к, и содержа́й вся́, Тя́ пое́т со́лнце, Тя́ сла́вит луна́, Тебе́ прино́сит пе́снь вся́ тва́рь, я́ко Соде́телю все́х во ве́ки.

Соста́вивый основа́ния всея́ земли́, я́ко Бо́г возне́сся на Дре́во, недви́жимое все́м дарова́л еси́ ве́рным утвержде́ние Го́споди, спаси́тельное ору́жие Креста́ Твоего́: ему́же покланя́ющеся, Тя́ превозно́сим во вся́ ве́ки.

Облиста́емо зря́ще, па́че со́лнечныя зари́, Кре́стное дре́во, прииди́те посто́м облиста́еми, ны́не облобыза́им, почерпа́юще благода́ть светоно́сную, и тьму́ отгоня́ющую от превознося́щих Христа́ во ве́ки.

Вода́ жива́я неизме́нная, в ве́чную жи́знь, Ты́ су́щи Сло́ве, кро́вь и во́ду от ре́бр на Кресте́ источи́л еси́ Влады́ко, грехо́вныя пото́ки изсуша́я. Те́мже молю́ Тя: изсуши́ страсте́й мои́х лука́вная истица́ния.

Богоро́дичен: Я́ко освяще́ние у́мное, во святы́х Бо́га почива́ющаго ражда́еши, свята́я Богома́ти Чи́стая, вся́ концы́ освяща́ющаго, боже́ственным поклоне́нием дне́сь Де́во Дре́ва пресвята́го, на не́мже пло́тию пригвозди́ся.

И́ный. Ирмо́с: А́нгели и небеса́ на престо́ле сла́вы седя́щаго, и я́ко Бо́га непреста́нно сла́вимаго, благослови́те, по́йте и превозноси́те Его́ во ве́ки.

Прииди́те ви́дим лю́дие, живоно́сное Дре́во ны́не предлежа́щее, на не́мже пло́тию Христо́с водрузи́ся Бо́г на́ш, и со стра́хом пою́ще, сему́ покланя́емся во вся́ ве́ки.

Трисло́жный Кре́ст, я́ко Тро́ичный о́браз воспева́ем, и покланя́ющеся со стра́хом возопии́м, благословя́ще, пою́ще и превознося́ще Христа́ во ве́ки.

Благослови́м Отца́, и Сы́на, и Свята́го Ду́ха, Го́спода.

Еди́н Бо́г у́бо Тро́ица, ни Отцу́ изступи́вшу в сыновство́, ниже́ Сы́ну премени́вшуся во исхожде́ние: но сво́йственная, и обое́ Све́т, Бо́га, три́ сла́влю во ве́ки.

И ныне, Богоро́дичен: Еди́на нетле́нно ражда́еши, еди́на дои́ши Младе́нца без бра́ка, еди́на Созда́теля Твоего́ ражда́еши и Влады́ку, а́ще и Ма́ти и Раба́: Тя́ Ма́ти Де́во, пое́м во ве́ки.

Сла́ва Тебе́ Бо́же на́ш, сла́ва Тебе́.

Слепа́го от рождества́ воочи́л еси́ сло́вом, ослепле́нныя мои́ серде́чныя о́чи па́ки отве́рзи, да узрю́ све́т повеле́ний Твои́х Христе́ во ве́ки.

Хва́лим, благослови́м, покланя́емся Го́сподеви, пою́ще и превознося́ще во вся́ ве́ки.

Ирмо́с: А́нгели и небеса́ на престо́ле сла́вы седя́щаго, и я́ко Бо́га непреста́нно сла́вимаго, благослови́те, по́йте и превозноси́те Его́ во ве́ки.

Пе́снь 9.

Ирмо́с: Благослове́н Госпо́дь Бо́г Изра́илев, воздви́гнувый ро́г спасе́ния на́м, в дому́ Дави́дове о́трока Своего́: в ни́хже посети́ на́с Восто́к с высоты́, и напра́вил ны́ е́сть на пу́ть ми́ра.

Благослове́н Госпо́дь Бо́г Изра́илев, Кресто́м Свои́м разруши́вый дре́внюю кля́тву, и сего́ на́м дарова́вый держа́ву, и прибе́жище и тве́рдое основа́ние, и́мже враги́ на́шя ны́не рога́ми избоде́м.

Я́ко плени́цами стя́гнут е́смь, безме́рными зло́бами, и стези́ Твоя́ спаси́тельныя Христе́, во́лею разуме́ти не хощу́: Твои́м мя́ обрати́ Кресто́м, омраче́ние мое́ разреша́я, за неизрече́нную ми́лость благоутро́бия Твоего́.

Фарисе́ево возноше́ние подража́в зле́, низведо́хся паде́нием лю́тым и боле́зненным, и лежу́ враго́м в попра́ние: но уще́дри и спаси́ мя Христе́, щедро́т ра́ди смири́вый Себе́ вы́шний Царю́ сла́вы.

Богоро́дичен: Ро́дове Тя́ вси́ блажа́т, Чи́стая: Иису́с бо еди́н рожде́йся от Твоея́ утро́бы, То́й я́ко ве́сть, сотвори́ Отрокови́це Де́во, с Тобо́ю вели́чия: Его́же моли́ спасти́ся ста́ду, и лю́дем Твои́м.

И́ный. Ирмо́с то́йже.

Благослове́н Госпо́дь Бо́г Изра́илев, Кресто́м Свои́м разруши́вый дре́внюю кля́тву, и сего́ предложи́вый на́м в поклоне́ние. того́ целу́юще ве́рно, того́ и воспева́юще, Твою́ вели́кую ми́лость пое́м непреста́нно.

Це́ркви похвала́ ты́ еси́ честны́й Кре́сте, царе́й ору́жие и ми́ру всему́ ми́ра по́честь богоде́ланная, Кре́сте, правосла́вных ра́досте, вселе́нныя храни́телю, сохрани́, освяти́ тебе́ покланя́ющыяся.

Сла́ва, Троичен: Тро́ице свята́я, сла́ва Тебе́, единоче́стная Еди́нице, Боже́ственное Естество́, еди́но Ца́рство стра́шное, О́тче, Сы́не, со Ду́хом, све́те непристу́пный все́м, безнача́льное Божество́, спаси́ служа́щыя Тебе́, все́х Созда́телю.

И ныне, Богоро́дичен: У Креста́ я́ко стоя́ше А́гница Твоя́ Иису́се, Па́стыря и Влады́ку Своего́ зря́щи, го́рько рыда́ше, и утро́бу дви́жущи о Тебе́ Христе́ взыва́ше: что́ стра́нное виде́ние? Жи́зне, ка́ко умира́еши?

Сла́ва Тебе́ Бо́же на́ш, сла́ва Тебе́.

Манасси́ю я́ко спа́сл еси́ пока́явшася Бо́же, спаси́ и мене́, слеза́ми ка́ющася го́рце, и не отврати́ раба́ Твоего́: уклони́х бо мою́ ду́шу, я́ко дре́вле Изра́иль о́ный, вся́ дни́ моя́ живы́й в блуде́.

Ирмо́с: Благослове́н Госпо́дь Бо́г Изра́илев, воздви́гнувый ро́г спасе́ния на́м, в дому́ Дави́дове о́трока Своего́: в ни́хже посети́ на́с Восто́к с высоты́, и напра́вил ны́ е́сть на пу́ть ми́ра.

Свети́лен гла́са.

На стихо́вне самогла́сен дне́, гла́с 8:

Велехва́льнаго фарисе́а, от возноше́ния помышля́ющи душе́ моя́ осужде́ние, и смиренному́драго мытаря́ испове́данием прегреше́ний позна́вши оправда́ние, о́ваго у́бо отложи́ти потщи́ся о доброде́тели дерзнове́ние: о́ваго же прия́ти, я́же согреши́ла еси́, испове́дание. воздви́гнися несмири́тельную себе́ припложа́ющи, меростра́стием высоту́, от Христа́ иму́щаго ве́лию ми́лость. (Дважды)

Му́ченичен: Вельми́ подвиза́стеся святи́и, му́ки от беззако́нных претерпе́вше до́блественно, Христа́ испове́дающе пред царьми́: и па́ки преста́вившеся от жития́, си́лы де́йствуете в ми́ре, и неду́жныя от страсте́й и́х исцеля́ете святи́и, моли́те спасти́ся душа́м на́шым.

Сла́ва, и ны́не, Богоро́дичен, гла́с то́йже: Кро́в Тво́й Богоро́дице Де́во, врачевство́ е́сть духо́вное: во́нь бо прибега́юще, душе́вных боле́зней избавля́емся.

Последование Часов во вторник четвертой седмицы

Час первый, Час третий и Час девятый читается с кафизмами.

Час шестый

Прииди́те, поклони́мся: (трижды)

И псалмы 53, 54, 90.

Сла́ва и ны́не: Аллилу́иа: (Трижды). Го́споди, поми́луй (Трижды)

Сла́ва и ны́не:

И чтется кафисма.

По кафисме священник, став пред царскими дверьми, глаголет настоящий тропарь со стихи, во глас 2: И́же в шесты́й день же и час:

Тропа́рь проро́чества, глас 6:

Кресту́ Твоему́ покланя́емся Влады́ко, и свято́е Воскре́сние Твое́ сла́вим.

Сла́ва и ны́не: и повторяем тойжде.

Проки́мен, псалом 65, глас 6: Благослове́н Бо́г, И́же не отста́ви моли́тву мою́, и ми́лость Свою́ от Мене́.

Стих: Благослови́те язы́цы Бо́га на́шего.

Проро́чества Иса́иина чте́ние (Ис. 25:1–9).

Го́споди бо́же мо́й, просла́влю Тя́, воспою́ и́мя Твое́, я́ко сотвори́л еси́ чу́дная дела́, сове́т дре́вний и́стинный: да бу́дет, Го́споди. Я́ко положи́л еси́ гра́ды в пе́рсть, гра́ды тве́рдыя, е́же па́сти основа́ниям и́х, нечести́вых гра́д да не сози́ждется в ве́к. Сего́ ра́ди благословя́т Тя́ лю́дие ни́щии, и гра́ди челове́ков оби́димых возблагословя́т Тя́. Бы́л бо еси́ вся́кому гра́ду смире́нному помо́щник, и изнемога́ющым за оскуде́ние покро́в, от челове́к злы́х изба́виши и́х: покро́в жа́ждущих, и ду́х челове́ков оби́димых. А́ки челове́цы малоду́шнии жа́ждущии в Сио́не, я́ко изба́виши и́х от челове́к нечести́вых, и́мже на́с пре́дал еси́. И сотвори́т Госпо́дь Савао́ф все́м язы́ком: на горе́ се́й испию́т ра́дость, испию́т вино́. Пома́жутся ми́ром на горе́ се́й: преда́ждь сия́ вся́ язы́ком: то́й бо сове́т на вся́ язы́ки. Пожре́ сме́рть возмо́гши, и па́ки отя́т Госпо́дь Бо́г вся́кую сле́зу от вся́каго лица́: поноше́ние люде́й отя́т от всея́ земли́, уста́ бо Госпо́дня глаго́лаша [сия́]. И реку́т в де́нь о́ный: се́ Бо́г на́ш, На́нь же упова́хом, и спасе́т на́с: Се́й Госпо́дь, потерпе́хом Его́, и возра́довахомся, и возвесели́хомся о спасе́нии на́шем.

Проки́мен, псалом 66, глас 6: Благослови́ ны Бо́же, Бо́же на́ш, благослови́ ны Бо́же.

Стих: Бо́же, уще́дри ны́ и благослови́ ны.

И прочее последование.

Последование Вечерни во вторник четвертой седмицы

На Го́споди воззва́х, поста́вим стихо́в 6, и пое́м стихи́ры подо́бны Трио́ди. Гла́с 6:

Подо́бен: Всю́ отложи́вше:

Посреде́ земли́ претерпе́л еси́ Кре́ст и стра́сть Ще́дре, все́м безстра́стие и избавле́ние подая́, преполове́нием дне́сь посто́в: сего́ ра́ди вси́ в поклоне́ние того́ предлага́ем, и ра́достно облобыза́ем, ви́дети Твоя́ стра́сти, и живоно́сное Воскре́сние, просвеще́ни боже́ственными доброде́тельми, Сло́ве Бо́жий, да сподо́бимся вси́, еди́не Многоми́лостиве.

Подо́бен: Ме́ртв бы́л еси́ на Кресте́ просте́рт, и копие́м прободе́н, и же́лчию долготерпели́ве напая́емь, Ме́ррския во́ды Влады́ко, руко́ю Моисе́овою в сла́дость преложи́вый. Те́мже молю́ся Тебе́ и прошу́: стра́сти горча́йшыя от мы́сли моея́ отжени́, и покая́ния ме́дом у́м мо́й услади́в, покло́нника мя́ покажи́ честны́я стра́сти Твоея́.

И́на, гла́с 1. Подо́бен: Дре́вле Моисе́ю:

Его́же дре́вле Моисе́й прообра́ж дла́ньма свои́ма, побежда́ше Амали́ка, вели́кий Кре́ст дне́сь, пред очи́ма на́шима зря́ще лю́дие предлежи́мый стра́шно, прико́снемся чистото́ю, умо́м же и устна́ма: на не́м бо Христо́с вознесе́ся умертви́вый сме́рть. И таковы́я благода́ти вси́ сподо́бившеся, пе́сньми Богодухнове́нными все́х Спа́са песносло́вяще, мо́лимся дости́гнути и са́мое спаси́тельное Воскре́сние.

И́ны стихи́ры подо́бны. Гла́с 4. Подо́бен: Да́л еси́ зна́мение:

Прииди́те поклони́мся жи́зни на́шея хода́таю, явле́нному дре́ву дне́сь, Христа́ Бо́га на́шего Кресту́, и́мже сме́рть уязви́ся, и воскре́сние на́м па́дшым обнови́ся я́ве, изба́вившему зову́ще: на́с ра́ди во́лею пострада́вый, да спасе́ши вся́ческая, Бо́же на́ш, сла́ва Тебе́.

Держа́ва необори́мая христиа́ном на́м даде́ся Кре́ст Тво́й Спа́се на́ш, и́мже иноплеме́нных язы́ков побежда́ются мно́жества, и ми́р Це́ркви Твое́й Христе́ осеня́ет, правосла́вящей до́бре. Его́же ны́не целу́юще, Тебе́ те́пле взыва́ем: ча́сти сподо́би и на́с святы́х Твои́х.

Слеза́ми очи́стивше душе́вная чу́вства, и посто́м очи́стившеся, прииди́те поклони́мся Кре́стному дре́ву, и́мже упраждня́ются душетле́нныя пло́ти воздержа́нием взыгра́ния, распе́ншемуся зову́ще: Твоего́ Спа́се, сподо́би тридне́внаго воста́ния поклони́тися сия́нию.

Сла́ва, и ны́не, гла́с 8: Дне́сь Влады́ка тва́ри, и Госпо́дь сла́вы, на Кресте́ пригвожда́ется, и в ре́бра пробода́ется, же́лчи и о́цта вкуша́ет, сла́дость церко́вная. венце́м от те́рния облага́ется, покрыва́яй не́бо о́блаки: оде́ждею облачи́тся поруга́ния, и зауша́ется бре́нною руко́ю, руко́ю созда́вый челове́ка: по плеще́ма бие́н быва́ет, одева́яй не́бо о́блаки. Заплева́ния и ра́ны прие́млет, поноше́ния и зауше́ния. И вся́ терпи́т мене́ ра́ди осужде́ннаго, Изба́витель мо́й и Бо́г, да спасе́т ми́р от пре́лести я́ко благоутро́бен.

В Мине́и же оставля́ем, и глаго́лем кано́н свята́го на Повече́рии.

Проки́мен псало́м 67, гла́с 6: Воспо́йте Го́сподеви, по́йте и́мени Его́.

Сти́х: Путесотвори́те возше́дшему на за́пады.

Бытия́ чте́ние (Быт. 9:8–17).

Рече́ Бо́г Но́еви, и сыно́м его́ с ни́м, глаго́ля: Се́ А́з поставля́ю заве́т Мо́й ва́м, и се́мени ва́шему по ва́с, И вся́кой души́ живу́щей с ва́ми, от пти́ц, и от ско́т, и все́м звере́м земны́м, ели́ка с ва́ми [су́ть] от все́х изше́дших из ковче́га. И поста́влю заве́т Мо́й с ва́ми: и не у́мрет вся́ка пло́ть ктому́ от воды́ пото́пныя, и ктому́ не бу́дет пото́п во́дный, е́же истли́ти всю́ зе́млю. И рече́ Госпо́дь Бо́г Но́еви: сие́ зна́мение заве́та, е́же А́з даю́ между́ Мно́ю и ва́ми, и между́ вся́кою душе́ю живо́ю, я́же е́сть с ва́ми в ро́ды ве́чныя: Дугу́ мою́ полага́ю во о́блаце, и бу́дет в зна́мение заве́та [ве́чнаго] между́ Мно́ю и земле́ю. И бу́дет егда́ наведу́ о́блаки на зе́млю, яви́тся дуга́ Моя́ во о́блаце: И помяну́ заве́т Мо́й, и́же е́сть между́ Мно́ю и ва́ми, и между́ вся́кою душе́ю живу́щею во вся́кой пло́ти, и не бу́дет ктому́ вода́ в пото́п, я́ко потреби́ти вся́ку пло́ть. И бу́дет дуга́ Моя́ во о́блаце: и узрю́ ю́, е́же помяну́ти заве́т ве́чный между́ Мно́ю и земле́ю, и между́ вся́кою душе́ю живу́щею во вся́кой пло́ти, я́же е́сть земли́. И рече́ Бо́г Но́еви: сие́ зна́мение заве́та, его́же положи́х между́ Мно́ю, и между́ вся́кою пло́тию, я́же е́сть на земли́.

Проки́мен, псало́м 68, гла́с 6: Спасе́ние Твое́ Бо́же, да прии́мет мя́.

Сти́х: Да у́зрят ни́щии, и возвеселя́тся.

При́тчей чте́ние (Притч. 12:8–22).

Уста́ разу́мнаго хвали́ма быва́ют от му́жа: слабосе́рд же поруга́емь быва́ет. Лу́чше му́ж в безче́стии рабо́таяй себе́, не́жели че́сть себе́ обложи́в, и лиша́яйся хле́ба. Пра́ведник ми́лует ду́шы ското́в свои́х: утро́бы же нечести́вых неми́лостивны. Де́лаяй свою́ зе́млю, испо́лнится хле́бов: гоня́щии же су́етная лише́ни ра́зума. и́же е́сть сла́достен в ви́нном пребыва́нии, в свои́х тверды́нях оста́вит безче́стие. Жела́ния нечести́вых зла́, коре́ние же благочести́вых в тве́рдостех. За гре́х усте́н впа́дает в се́ти гре́шник: избега́ет же от ни́х пра́ведник. сматря́яй кро́тко, поми́лован бу́дет: а срета́яй во врате́х, оскорби́т ду́шы. От плодо́в у́ст душа́ му́жа напо́лнится благи́х: воздая́ние же усте́н его́ возда́стся ему́: Путие́ безу́мных пра́ви пред ни́ми: послу́шает сове́тов му́дрый. Безу́мный а́бие испове́сть гре́х сво́й: кры́ет же свое́ безче́стие хи́трый. Явле́нную ве́ру возвеща́ет пра́ведный: свиде́тель же непра́ведных льсти́в. Су́ть, и́же глаго́люще уязвля́ют а́ки мечи́: язы́цы же прему́дрых исцеля́ют. Устне́ и́стинны исправля́ют свиде́тельство: свиде́тель же ско́р язы́к и́мать непра́веден. Ле́сть в се́рдце кую́щаго зла́я: хотя́щии же ми́ра, возвеселя́тся. Ничто́же непра́ведное уго́дно е́сть пра́ведному: нечести́вии же испо́лнятся злы́х. Ме́рзость Го́сподеви устне́ лжи́вы: творя́й же ве́рно прия́тен Ему́.

На стихо́вне самогла́сен, гла́с 3.

Побежда́я мытаря́ прегреше́ньми, не ревну́ю покая́нию: фарисе́ова же не стяжа́в исправле́ния, подража́ю возноше́ние. Но Твоего́ смире́ния превосхожде́нием Христе́ Бо́же, бесо́вское высокому́дрие на Кресте́ низложи́вый пе́рваго у́бо лука́вства, после́дняго же безу́мия отчужди́ мя, обои́х благо́е предложе́ние в души́ мое́й утверди́в, и спаси́ мя. (Дважды)

Му́ченичен: Проро́цы и апо́столи Христо́вы, и му́ченицы, научи́ша пе́ти Тро́ицу Единосу́щную, и просвети́ша язы́ки заблу́ждшыя, и о́бщники а́нгелов сотвори́ша сы́ны челове́ческия.

Сла́ва, и ны́не, самогла́сен, гла́с 5:

Зря́щи Тя́ тва́рь вся́ на Кресте́ на́га ви́сяща, Соде́теля и Зижди́теля все́х, изменя́шеся стра́хом и рыда́ше: со́лнце же све́т омрачи́, и земля́ колеба́шеся, ка́мение же разседа́шеся, и хра́ма све́тлость раздира́шеся, ме́ртвии воста́ша от гробо́в, и а́нгельския си́лы ужасо́шася глаго́люще: о чудесе́! судия́ су́дится, и стра́ждет хотя́ за спасе́ние ми́ра, и обновле́ние.

Служба в среду четвертой седмицы святого Великого поста

Последование Утрени в среду четвертой седмицы

Тро́ичны гла́са.

По 1-м стихосло́вии седа́льны Кре́стны Осмогла́сника.

По 2-м же стихосло́вии глаго́лем настоя́щий седа́лен господи́на Ио́сифа. Гла́с 6. Подо́бен: Упова́ние ми́ра:

Воздержа́ния вре́мя, освяща́ющий боже́ственный и всечестны́й Кре́ст в поклоне́ние лежи́т, присту́пим со́вестию чи́стою, почерпе́м освяще́ние, и просвеще́ние, и со стра́хом возопии́м: Человеколю́бче Спа́се на́ш, сла́ва благоутро́бию Твоему́.

Сла́ва, то́йже.

И ны́не, Крестобогоро́дичен. Подо́бен:

Предстоя́щи Кресту́ Неискусобра́чная Ма́ти, от Нея́ безсе́менно Ро́ждшагося, взыва́ше: ме́чь се́рдце Мое́ про́йде, о Сы́не! не терпя́щи пове́шена на Дре́ве Тя́ зре́ти, Его́же трепе́щут вся́ческая, я́ко Созда́теля и Бо́га, долготерпели́ве, сла́ва Тебе́.

По 3-м стихосло́вии седа́лен, господи́на Фео́дора. Гла́с 1. Подо́бен: Отча́янная:

Просвети́вшеся доброде́тельми, присту́пим воздержа́ния чистоту́ стяжа́вше, и Кресту́ честно́му вопию́ще поклони́мся: освяти́ на́шя ду́шы и телеса́, сподо́би на́с и пречи́стей стра́сти Твое́й поклони́тися, еди́не Бо́же все́х, да́руй на́м и ми́лости твоя́.

Сла́ва, то́йже.

И ны́не, Крестобогоро́дичен, гла́с то́йже. Подо́бен: Гро́б Тво́й:

Зря́щи Тя́ Христе́, Всенепоро́чная Ма́ти, ме́ртва на Кресте́ просте́рта, вопия́ше: Сы́не Мо́й собезнача́льне Отцу́ и Ду́хови, ко́е неизрече́нное смотре́ние Твое́ сие́, и́мже спа́сл еси́ пречи́стых ру́к Твои́х Ще́дре созда́ние?

Кано́н Креста́, его́же краестро́чие: Всечестно́му поклони́мся Дре́ву. Творе́ние господи́на Феофа́на. Гла́с 4.

Пе́снь 1.

Ирмо́с: Отве́рзу уста́ моя́, / и напо́лнятся Ду́ха, / и сло́во отры́гну Цари́це Ма́тери, / и явлю́ся, све́тло торжеству́я, / и воспою́, ра́дуяся, Тоя́ чудеса́.

Дре́ву свято́му, на не́мже Христо́с простре́ дла́ни, побежда́яй сопроти́вная нача́ла, поклони́мся, посто́м очи́стившеся, в хвалу́ и сла́ву Вседержи́теля.

Ви́дится предлежи́мь, освяще́ние подава́яй, Кре́ст спаси́тельный, к сему́ присту́пим, очи́стивше и те́ло и се́рдце, и почерпе́м благода́ть спаси́тельную.

Огне́м мя́ очи́сти за́поведей Твои́х, Человеколю́бче, и Твоя́ спаси́тельная пода́ждь ми́ стра́сти ны́не ви́дети, и любо́вию поклони́тися, Кресто́м огражда́ему, и соблюда́ему.

Богоро́дичен: Вознесе́ние ви́дящи на Кресте́ Твое́ Человеколю́бче, рыда́ше зову́щи Тя́ Ро́ждшая: ка́ко осужде́н, хотя́й все́м суди́ти, ви́дится вися́й сла́вы Госпо́дь?

Пе́снь 3.

Ирмо́с: Твоя́ песносло́вцы, Богоро́дице, / живы́й и незави́стный Исто́чниче, / лик себе́ совоку́пльшия, духо́вно утверди́, / в Боже́ственней Твое́й сла́ве / венце́в сла́вы сподо́би.

Поста́ водо́ю сердца́ очи́стивше, дре́во Кре́стное ве́рно объи́мем, на не́мже Христо́с ви́ся, во́ду на́м оставле́ния я́ко Благоде́тель источи́.

Кре́стным ве́трилом окрили́вшеся, кора́бль спаси́тельный се́ поста́ преполови́вше, Месси́а Иису́се Бо́же, и́мже на́с стра́сти Твоея́ к приста́нищу окорми́.

Образова́ше Моисе́й тя́ на горе́ враго́в на убие́ние, Кре́сте: мы́ же вообража́ем тя́ се́рдцем, и зря́ще тя́, и покланя́ющеся, побежда́ем враги́ безпло́тныя си́лою твое́ю.

Богоро́дичен: Хоте́нием Твои́м Челове́к бы́л еси́, Бо́г сы́й, и все́х Творе́ц: и ны́не на Кресте́ Тя ви́сима зрю́, Сы́не Мо́й, Христе́, Тя́ ро́ждшая глаго́лаше, и се́рдцем уязвля́юся.

Трипе́снец, гла́с 6:

Пе́снь 3.

Ирмо́с: Госпо́дь Сый всех и Зижди́тель Бог, / созда́нное безстра́стный обнища́в Себе́ соедини́, / и Па́сха, за я́же хотя́ше умре́ти, / Сам, Сый, Себе́ предпожре́: / яди́те, вопия́, Те́ло Мое́, / и ве́рою утверди́теся.

Госпо́дь Cы́й все́х, и Зижди́тель Бо́г, посреде́ земли́ на Кресте́ возне́слся еси́, к Себе́ вознося́ челове́ческое существо́, па́дшее злы́м врага́ сове́том. Те́мже Тя́ ве́рно сла́вим, стра́стию Твое́ю утвержда́еми.

Очи́стивше чу́вства поще́ния све́том, Креста́ мы́сленными луча́ми, бога́тно ве́рнии озари́мся, и се́й благогове́йно предлежа́щий дне́сь зря́ще, устна́ми чи́стыми, и усты́ и се́рдцем целу́ем.

Ме́сту, на не́мже стоя́сте но́зе Христо́вы, поклони́мся боже́ственному Кресту́, на ка́мени Бо́жиих за́поведей утверди́тися нога́м прося́ще души́ на́шея, напра́витися сея́ стопа́м на пу́ть ми́рный, Боже́ственною благода́тию.

Богоро́дичен: Из Отрокови́цы безму́жныя проше́л еси́ Христе́, прии́м от Сея́ пло́ть мы́сленную и одушевле́нную, и Кресто́м Твои́м врага́ потреби́в, истле́вшее челове́ческое существо́ па́ки обнови́л еси́: те́мже сла́вим благоутро́бие Твое́.

И́ный. Гла́с 1.

Ирмо́с: Утверди́ Го́споди Це́рковь Твою́, ю́же стяжа́л еси́ си́лою Креста́ Твоего́, и́мже врага́ победи́л еси́, и просвети́л еси́ вселе́нную.

Восплещи́те вси́ концы́ пе́сньми, зря́ще покланя́емое Дре́во, на не́мже Христо́с пове́шен бы́сть, и диа́вол уязви́ся.

Предлага́ется дне́сь живоно́сная ра́дость, прииди́те вси́ поклони́мся со стра́хом Христо́ву честно́му Кресту́, да прии́мем Ду́ха Свята́го.

Слава, Тро́ичен: Трилу́чное Со́лнце, трисия́нный Све́те, Бо́же О́тче, Сы́не, и Святы́й Ду́ше, безнача́льное Естество́, и сла́во, пою́щыя Тя́ изба́ви от бе́д.

И ныне, Богоро́дичен: Пою́т Тя́ чи́ни а́нгельстии, благослове́нная Богоро́дице всепе́тая и Де́во, с ни́миже ны́не Тя́ ро́д челове́ческий, я́ко Безневе́стную славосло́вит.

Сла́ва Тебе́ Бо́же на́ш сла́ва Тебе́.

Гряды́й прикосну́тися тебе́ живоно́сный Кре́сте, ужаса́юся язы́ком и мы́слию, прови́дя, я́ко на тебе́ излия́ся Го́спода моего́ Боже́ственная кро́вь.

Ирмо́с: Утверди́ Го́споди Це́рковь Твою́, ю́же стяжа́л еси́ си́лою Креста́ Твоего́, и́мже врага́ победи́л еси́, и просвети́л еси́ вселе́нную.

Седа́льны, гла́с 6. Самогла́сны:

Дне́сь проро́ческое испо́лнися сло́во: се́ бо покланя́емся на ме́сто, иде́же стоя́сте но́зе Твои́ Го́споди, и Дре́ва спасе́ния вкуси́вше, грехо́вных страсте́й свобо́ду улучи́хом, моли́твами Богоро́дицы, еди́не Человеколю́бче.

Сла́ва: Кре́ст Тво́й Го́споди освяти́ся, в не́м бо быва́ют исцеле́ния боля́щым во гресе́х: и́мже Тебе́ припа́даем, поми́луй на́с.

И ны́не: То́кмо водрузи́ся дре́во Христе́ Креста́ Твоего́, основа́ния поколеба́шася сме́рти Го́споди: Его́же бо поглоти́ жела́нием а́д, отпусти́ тре́петом. Яви́л еси́ на́м спасе́ние Твое́ Святы́й, и славосло́вим Тя́ Сы́не Бо́жий, поми́луй на́с.

Пе́снь 4.

Ирмо́с: Седя́й в сла́ве, на престо́ле Божества́, во о́блаце ле́гце прии́де Иису́с Пребоже́ственный, нетле́нною дла́нию, и спасе́ зову́щия: сла́ва, Христе́, си́ле Твое́й.

Вообража́я зна́мение Креста́, ру́це простира́ше премене́нием, вну́чата дре́вле Иа́ков сла́вный благословля́я, и зна́менуя спаси́тельное благослове́ние, на все́х на́с приходя́щее.

Соблюда́еми печа́тию Креста́, и предлежа́ща с ра́достию ду́ха того́ целу́юще, к спаси́тельным страсте́м и́дем, губи́тельныя стра́сти плотски́я умертви́вше.

Спаси́тельное тя́ ору́жие, непобеди́мую побе́ду, ра́дости зна́мение, и́мже сме́рть умертви́ся, объи́мем, сла́вою украша́ющеся на тебе́ Пригво́ждшагося, Кре́сте всечестны́й.

Богородичен: Видимый Мною, видим был еси ангелом неприступный, Иисусе Сыне Мой, плоть от Мене́ заимова́вый: и ны́не зря́щи Тя́ на Дре́ве пригвожде́на, рыда́ю, Христо́ва Ма́ти глаго́лаше.

Пе́снь 5.

Ирмо́с: Ужасо́шася вся́ческая о Боже́ственней сла́ве Твое́й: Ты́ бо, неискусобра́чная Де́во, име́ла еси́ во утро́бе над все́ми Бо́га, и родила́ еси́ Безле́тнаго Сы́на, все́м, воспева́ющим Тя́, ми́р подава́ющая.

Ме́ртв бы́л еси́ на Кресте́ пригвожда́емь, все́м сы́й жи́знь и спасе́ние: сего́ у́бо да́руй, очище́нною душе́ю Спа́се, на́м объя́ти, и Твоя́ стра́сти спаси́тельныя ви́дети ра́дующымся.

Предстоя́т чи́нове Тебе́ безпло́тных трепе́щуще, Дре́во животода́тельное: на тебе́ бо честну́ю кро́вь Свою́ Христо́с излия́, лучу́ испуща́я издале́ча, бесо́м нося́ па́губу безконе́чную.

Ору́жием уя́звеннаго вра́жиим, исцели́ мя кро́вию Твое́ю Сло́ве, и копие́м, грехо́в мои́х вско́ре раздери́ Спа́се рукописа́ние, вопию́ Ти, в кни́ги напису́я мя́ спасе́нных, я́ко благоутро́бен.

Богоро́дичен: Гро́зд зре́лый, ка́ко на Дре́ве обе́сился еси́? Со́лнце сла́вы, ка́ко взя́лся еси́, сия́ние со́лнца омрача́я Спа́се стра́стию твое́ю? Ро́ждшая Тя́ А́гница, дре́вле вопия́ше Ти́, ма́терски восклица́ющи.

Пе́снь 6.

Ирмо́с: Возопи́, прообразу́я погребе́ние тридне́вное, проро́к Ио́на, в ки́те моля́ся: от тли́ изба́ви мя́, Иису́се Царю́ си́л.

Стря́сл еси́ водруже́нный а́дово жили́ще, ве́рным же непоколеби́мое утвержде́ние бы́л еси́, изве́стный покро́в, Госпо́день Кре́сте всечестны́й.

Плодоно́сни доброде́тельми бы́вше, объи́мем боже́ственнаго Дре́ва живоно́сныя плоды́, я́же прозябе́, простры́йся на се́м Иису́с, плодови́тая лоза́.

Пое́м Твою́ Иису́се мно́гую бла́гость, покланя́ющеся Кресту́ Твоему́, копию́, тро́сти: те́ми бо разруши́л еси́ вражды́ Ще́дре средогра́дие.

Богоро́дичен: Во́д Тя́ реку́ живото́чных роди́ Всечи́стая, я́ко исто́чника на́шего обновле́ния, на Кресте́ просте́ршагося, и ка́пли спасе́ния источи́вшаго.

Ирмо́с: Возопи́, прообразу́я погребе́ние тридне́вное, проро́к Ио́на, в ки́те моля́ся: от тли́ изба́ви мя́, Иису́се Царю́ си́л.

Конда́к, гла́с 7. Самогла́сен: Не ктому́ пла́менное ору́жие храни́т вра́т Еде́мских, на ты́я бо на́йде пресла́вный соу́з, Дре́во кре́стное: сме́ртное жа́ло, и а́дова побе́да прогна́ся. Предста́л бо еси́ Спа́се мо́й, вопия́ су́щым во а́де: вни́дите па́ки в ра́й.

И́кос: Три́ кресты́ водрузи́ на Голго́фе Пила́т, два́ разбо́йников, и еди́н Жизнода́вца, Его́же ви́де а́д, и рече́ су́щым до́ле: о слуги́ мои́, и си́лы моя́! кто́ водрузи́в гво́здие в се́рдце мое́, древяны́м мя́ копие́м внеза́пу прободе́? и растерза́юся, вну́тренними мои́ми болю́, утро́бою уязвля́юся, чу́вства моя́ смуща́ют ду́х мо́й, и понужда́юся изрыга́ти Ада́ма, и су́щыя от Ада́ма, дре́вом да́нныя ми́: Дре́во бо сия́ вво́дит па́ки в ра́й.

Пе́снь 7.

Ирмо́с: Не послужи́ша тва́ри Богому́дрии, / па́че Созда́вшаго, / но, о́гненное преще́ние му́жески попра́вше, / ра́довахуся, пою́ще: / препе́тый отце́в Госпо́дь и Бог, благослове́н еси́.

Секи́ра, ю́же Елиссе́й взя́ от Иорда́на Христе́, Кре́ст явля́ше, и́мже из глубины́ су́етия язы́ки извле́кл еси́, воспева́ющыя: отце́в Госпо́дь и Бо́г благослове́н еси́.

Ра́дуются со земны́ми небе́сная, поклоне́нию твоему́ Кре́сте: тобо́ю бо а́нгелом и челове́ком соедине́ние бы́сть всеси́льне, вопию́щым: Го́споди Бо́же благослове́н еси́.

Я́ко кипари́с милосе́рдие, я́ко ке́др же ве́ру благово́нную, я́ко пе́вк и́стинную любо́вь принося́ще, Госпо́дню Кресту́ поклони́мся, на не́м сла́вяще Изба́вителя пригвозди́вшагося.

Богоро́дичен: Не поколеба́в небе́сная, во утро́бу Твою́ Бо́г всели́ся, гра́де бо́жий избра́нный: на Кресте́ же ви́ся, тва́рь поколеба́. Его́же моли́, на недви́жимом ка́мени Его́ мне́ соблюсти́ся.

Пе́снь 8.

Ирмо́с: О́троки благочести́выя в пещи́ Рождество́ Богоро́дичо спасло́ е́сть. Тогда́ у́бо образу́емое, ны́не же де́йствуемое, вселе́нную всю́ воздвиза́ет пе́ти Тебе́: Го́спода по́йте дела́ и превозноси́те Его́ во вся́ ве́ки.

Просте́рл еси́ ру́це на Дре́ве, руки́ неудержи́мыя разреша́я гре́х: копие́м же пробо́дся еси́, си́м борца́ уязвля́я Го́споди: же́лчи же вкуси́л еси́, сла́стную зло́бу изъима́я, о́цтом напои́лся еси́, все́х весе́лие.

Умо́м чи́стым и со́вестию све́тло приступи́вше поклони́мся, предлежи́т честно́е Дре́во и свято́е, и́мже Христо́с безче́стную подъя́т сме́рть, че́сть наложи́в высоча́йшую, преступле́нием лю́те обезче́стившымся.

Дре́вом греха́ умертви́хся, и вкуше́нием сла́стным погребо́хся, оживи́ мя Го́споди, воздви́гни мя́ лежа́щаго, покло́нника яви́ страсте́й Твои́х, и прича́стника воста́ния Боже́ственнаго, и насле́дника возлюби́вших Тя́.

Богоро́дичен: Вознесе́на Тя́ ви́дящи, ни добро́ты в стра́сти, ни ви́да иму́ща, Его́же воплоще́нна разуме́х, красне́йша па́че сыно́в челове́ческих, Тя́ единоро́дный Сы́не, Всечи́стая вопия́ше Де́ва: покажи́ Твою́ сла́ву, все́х спасе́ние.

И́ный. Ирмо́с: За зако́ны оте́ческия блаже́ннии в Вавило́не ю́ноши предбе́дствующе, царюющаго оплеваша повеле́ние безу́мное, и совокупле́ни, и́мже не свари́шася огне́м, Держа́вствующему досто́йную воспева́ху песнь: Го́спода по́йте дела́, и превозноси́те во вся ве́ки.

В полу́дни распе́ншуся Тебе́ посреде́ земли́ во́лею, мирски́я концы́ из среды́ горта́ни зми́евы исто́ргл еси́ Ще́дре. Те́мже в сре́днюю седми́цу боже́ственных посто́в, покланя́ющеся сла́вим честны́й Кре́ст Тво́й, Го́спода по́йте, вопию́ще, и превозноси́те во ве́ки.

Ра́дости зна́мение, ору́жие неруши́мое, Це́ркве стено́, му́чеников похвало́, апо́столов украше́ние, архиере́ев утвержде́ние, укрепи́в изнемо́гшую мою́ ду́шу, поклони́тися сподо́би, и пе́ти Тебе́ вопию́ща: Го́спода по́йте дела́ и превозноси́те во вся́ ве́ки.

Рыда́ю и пла́чу, егда́ во уме́ мое́м прииму́ суди́ще неумы́тное, долготерпели́ве, осужде́н сы́й. те́мже пощади́ мя, и отягче́нное бре́мя души́ моея́ облегчи́, да ра́дуяся зову́: Го́спода по́йте дела́, и превозноси́те во вся́ ве́ки.

Богоро́дичен: Образова́ше купина́ та́йну, па́че ума́ Твоего́ Рождества́, Де́во Всенепоро́чная: я́коже бо она́, пребыла́ еси́, неопа́льно о́гнь ро́ждшая Христа́ Спа́са, возне́сшагося на Кре́ст. Его́же моли́, изба́вити мя́ огня́ ве́чнаго, вопию́ща: Го́спода воспева́йте дела́, и превозноси́те во вся́ ве́ки.

И́ный. Ирмо́с: Сей нарече́нный и святы́й день, еди́н суббо́т Царь и Госпо́дь, пра́здников пра́здник и торжество́ есть торже́ств, во́ньже благослови́м Христа́ во ве́ки.

Прииди́те, Кре́ст предлежа́щий Госпо́день, посто́м очи́стившеся, облобыза́им любо́вию: сокро́вище бо на́м свяще́ния е́сть и си́лы. Те́мже пое́м Его́ во ве́ки.

Се́й Кре́ст трича́стный и вели́кий, малови́димь сы́й, небе́с ши́рший е́сть си́лою свое́ю, челове́ки к Бо́гу возво́дит при́сно: и́мже благослови́м Христа́ во ве́ки.

Благослови́м Отца́, и Сы́на, и Свята́го Ду́ха, Го́спода.

Еди́но в тре́х начерта́ниих Существо́ сла́вя, не слива́ю единоли́чно тре́х, ниже́ пресеца́ю зра́ка, Отца́, и Сы́на, со Ду́хом: еди́н бо над все́ми Бо́г в Тро́ице.

И ны́не: Еди́на в ма́терех показа́лася еси́, Де́во Богоневе́сто Мари́е, без му́жа роди́вшая Спа́са Христа́, чистоты́ печа́ть сохра́нши: Тя́ блажи́м челове́цы во ве́ки.

Сла́ва Тебе́ Бо́же на́ш, сла́ва Тебе́.

Сие́ всесвято́е Дре́во да почти́тся, е́же проро́к дре́вле вложи́ти в хле́б Христо́в взыва́ет, от изра́ильтян, распе́нших Его́. Его́же превозно́сим во вся́ ве́ки.

Ирмо́с: Ру́це в ро́в ве́рженный льво́в, иногда́ вели́кий во проро́цех, крестообра́зно просте́р Дании́л, неврежде́н от си́х сне́ди спасе́ся, благословя́ Христа́ Бо́га во ве́ки.

Пе́снь 9.

Ирмо́с: Всяк земнородный / да взыграется, Духом просвещаемь, / да торжествует же безплотных Умов естество, / почитающее священное торжество Богоматере, / и да вопиет: / радуйся, Всеблаженная, / Богородице, чистая Приснодево.

Копие́м Твое́ ребро́ отверза́еши, оставле́ния распростира́я ми́ исто́чник: на Дре́ве же пригвозди́лся еси́, дре́вом уставля́я осужде́ние, посреде́ земли́, Человеколю́бче: е́же мы́ преполове́нием поста́ ны́не облобыза́ем, воспева́юще Твою́ благосты́ню.

Го́ры сла́дость, хо́лми ра́дование, любо́вию иска́пайте: древа́ же польска́я, Лива́нстии ке́дри лику́йте, поклоне́нием дне́сь живоно́снаго Креста́: проро́цы, му́ченицы, апо́столи, и пра́ведных ду́си взыгра́йте.

При́зри на лю́ди и достоя́ние Твое́ Го́споди, стра́хом пою́щыя Тя́, сме́рть во́льную и́хже ра́ди претерпе́л еси́, да не победи́т Твоего́ благоутро́бия безме́рное мно́жество зо́л на́ших: но спаси́ вся́ ны́ Преблаги́й Кресто́м Твои́м, я́ко Человеколю́бец.

Богоро́дичен: Манове́нием Твои́м коле́блеши ви́димый ми́р, распина́емый, пребыва́еши же ви́симый, Богоро́дица пла́чущи глаго́лаше, страстна́я умышле́ния первозда́ннаго Христе́, потреби́ти хотя́, и исцели́ти того́ сокруше́ние бла́гостию.

И́ный. Ирмо́с: Недоуме́ет вся́к язы́к благохвали́ти по достоя́нию, изумева́ет же у́м и преми́рный пе́ти Тя́, Богоро́дице: оба́че Блага́я су́щи, ве́ру приими́, и́бо любо́вь ве́си Боже́ственную на́шу, Ты́ бо христиа́н еси́ Предста́тельница, Тя́ велича́ем.

Елиссе́й дре́вле из реки́ се́чиво влеки́й, дре́вом тя́ Кре́сте, животода́тельное дре́во вообража́ше: и́мже извлече́ из глубины́ Христо́с язы́ки и́дольскаго бесова́ния, на тебе́ пригвозди́вся: те́мже покланя́ющеся тебе́, держа́ву Его́ сла́вим.

Со́лнечныя лучы́ Спа́се, преложи́шася во тьму́, Твои́м распя́тием, осия́ние же луны́ угасе́: и стихи́и тре́петом изменя́хуся вся́. Те́мже вопию́ Ти: измене́на тьмо́ю страсте́й помышле́ния моя́, Сло́ве, Твое́ю десни́цею премени́в просвети́, и спаси́ мя.

Я́звою Твое́ю исцели́ души́ моея́ стра́сти: ре́бр Твои́х прободе́нием уста́ви боле́зненная прободе́ния бесо́в: гвоздьми́ Твои́ми Христе́, изгвозди́ сластна́я и страстна́я похоте́ния, подая́ ми безстра́стно страсте́м Твои́м честны́м поклони́тися, и воскре́снию.

Богоро́дичен: Кра́снаго добро́тою, родила́ Тя кра́сная Отрокови́ца, Его́же зря́щи ни добро́ты в страда́нии, ниже́ ви́да иму́ща, Спа́се, рыда́ющи глаго́лаше: дивлю́ся па́че ума́ Сы́не Мо́й, Твоему́ смире́нию, и́мже спаса́еши смири́вшееся естество́ челове́ческое.

И́ный. Ирмо́с: Свети́ся, свети́ся, но́вый Иерусали́ме: сла́ва бо Госпо́дня на тебе́ возсия́. Лику́й ны́не и весели́ся, Сио́не, Ты же, Чи́стая, красу́йся, Богоро́дице, о воста́нии Рожде́ства Твоего́.

Предгряди́те, уясни́теся вси́ лю́дие Бо́жии, и Дре́во кре́стное предви́дяще предлежа́щее, целу́йте со стра́хом, и приими́те ра́дость, на не́м Го́спода сла́вы возне́сшагося сла́вяще при́сно.

Ору́жие Боже́ственное ты́ жи́зни мое́й Кре́сте, на тебе́ Влады́ка возше́д спасе́ мя: источи́ кро́вь и во́ду, прободе́н в ре́бра, и́мже причаща́юся ра́дуяся, сла́вя Его́.

Слава, Тро́ичен: Тро́ице Ли́цы, Еди́нице Естество́м, покланя́юся Тебе́ Божество́ Свято́е, Отцу́, и Сы́ну, со Святы́м же Ду́хом, еди́ному нача́лу, еди́ному Ца́рству, все́ми влады́чествующему.

И ныне, Богоро́дичен: Гора́ вели́кая, в ню́же всели́ся Христо́с, Ты́ яви́лася еси́ Де́во, я́коже боже́ственный Дави́д вопие́т: е́юже мы́ вознесо́хомся к небеси́, всыни́вшеся Ду́хом Всеблаже́нная.

Сла́ва Тебе́ Бо́же на́ш, сла́ва Тебе́.

Ски́петре боже́ственный ца́рский Кре́сте, во́инства му́жество, во упова́нии твое́м ра́тники побежда́ем: побе́ды при́сно тебе́ кла́няющымся на ва́рвары пода́ждь на́м.

Ирмо́с: О Ма́ти Де́во, и Богоро́дице нело́жная, ро́ждшая безсе́менно Христа́ Бо́га на́шего, на Кре́ст возне́сшагося пло́тию: Тя́ ве́рнии вси́ досто́йно с Ни́м ны́не велича́ем.

Свети́лен гла́са.

Таже настоя́щий ексапостила́рий. Подо́бен: Ду́хом:

Преполове́нием посто́в всечестно́е Дре́во все́х в поклоне́ние призыва́ет, ели́цы страстьми́ свои́ми, Христо́вым страсте́м досто́йно спосле́дуют: прииди́те вси́ ве́рнии, поклони́мся Дре́ву стра́шнаго та́инства.

Крестобогоро́дичен: Безневе́стная и Всечи́стая Бо́га Сло́ва Ма́ти, вопия́ше крича́щи, пла́чем рыда́ющи: сицевы́я ли Ми́ Гаврии́л ра́дости принося́ше благове́щения, Ча́до? Отиди́ испо́лнити неизрече́нный сове́т и Боже́ственное смотре́ние.

На стихо́вне самогла́сен дне́, гла́с 8:

Поще́ния пу́ть преполови́вше, веду́щий ко Кресту́ Твоему́ честно́му, Тво́й де́нь ви́дети, его́же ви́де Авраа́м, и возра́довася я́ко из гро́ба хо́лма жи́ва Исаа́ка прие́м. Благоволи́ и на́с ве́рою изба́вившихся от врага́, и Ве́чери причасти́тися Та́йней, в ми́ре зову́щих: просвеще́ние и Спаси́телю на́ш, сла́ва Тебе́. (Дважды)

Му́ченичен: Му́ченицы Христо́вы непобеди́мии, победи́вше пре́лесть си́лою Кре́стною, восприя́сте благода́ть ве́чныя жи́зни, мучи́телей преще́ния не убоя́стеся, му́ками ураня́еми веселите́ся: и ны́не кро́ви ва́шя бы́ша исцеле́ния ду́ш на́ших. Моли́те спасти́ся душа́м на́шым.

Сла́ва, гла́с то́йже: Преполови́вше пучи́ну воздержа́ния, приста́нище прии́мем спасе́ния, вре́мя стра́сти Твоея́ во́льныя Го́споди: но я́ко Благоутро́бен и Ще́др, и де́нь сла́внаго Воскре́сния Твоего́, в ми́ре сподо́би на́с ви́дети Человеколю́бче.

И ны́не, па́ки то́йже.

Крестопоклоне́ние же быва́ет в 1-й ча́с, во́ньже пое́м преднапи́санныя стихи́ры неде́льныя, самогла́сны, гла́с 2: Прииди́те ве́рнии: И про́чая. И отпу́ст.

Последование Часов в среду четвертой седмицы

Час первый, Час третий и Час девятый читается с кафизмами.

Час шестый

Прииди́те, поклони́мся: (трижды)

И псалмы 53, 54, 90.

Сла́ва и ны́не: Аллилу́иа: (Трижды). Го́споди, поми́луй (Трижды)

Сла́ва и ны́не:

И чтется кафисма.

По кафисме священник, став пред царскими дверьми, глаголет настоящий тропарь со стихи, во глас 2: И́же в шесты́й день же и час:

Тропа́рь проро́чества, глас 6:

Кресту́ Твоему́ покланя́емся Влады́ко, и свято́е Воскре́сние Твое́ сла́вим.

Сла́ва и ны́не: и повторяем тойжде.

Проки́мен, псалом 69, глас 6: Да возра́дуются, и возвеселя́тся о Тебе́ вси́ и́щущии Тебе́ Бо́же.

Стих: Да возвратя́тся вспя́ть и постыдя́тся хотящии мне злая.

Проро́чества Иса́иина чте́ние (Ис. 26:21, 27:1–9).

Се́ Госпо́дь от свята́го [ме́ста] наво́дит гне́в на живу́щыя на земли́, и откры́ет земля́ кро́вь свою́, и не покры́ет избие́нных. В то́й де́нь наведе́т Госпо́дь ме́чь святы́й, и вели́кий, и кре́пкий на дра́конта зми́а бежа́ща, на дра́конта зми́а лука́ваго: и убие́т дра́конта су́щаго в мо́ри. В то́й де́нь виногра́д до́брый, жела́ше пе́ти над ни́м. А́з гра́д кре́пкий, гра́д вою́емый, всу́е напою́ его́: плене́н бо бу́дет но́щию, в де́нь же паде́тся стена́ его́. не́сть того́, и́же не во́змет его́. Кто́ мя приста́вит стрещи́ сте́блия на ни́ве? ра́ди вражды́ сея́ отри́нух и́: у́бо сего́ ра́ди сотвори́ Госпо́дь Бо́г вся́, ели́ка совеща́: И сгоре́х, возопию́т живу́щии в не́м: сотвори́м ми́р ему́, сотвори́м ми́р. Приходя́щая ча́да Иа́ковля: прозя́бнет и процвете́т Изра́иль, и напо́лнится вселе́нная плода́ его́. Еда́ я́коже то́й порази́, и са́м си́це уязви́тся? и я́коже са́м уби́, та́кожде убие́н бу́дет. Сваря́ся и укоря́я отпу́стит я́: не ты́ ли бы́л еси́ помышля́я ду́хом жесто́ким уби́ти я́ ду́хом я́рости? Сего́ ра́ди оти́мется беззако́ние Иа́ковле, и сие́ е́сть благослове́ние его́, егда́ отиму́ гре́х его́, егда́ положа́т все́ ка́мение тре́бищ сокруше́но а́ки пра́х дро́бный: и не пребу́дут древеса́ и́х, и куми́ры и́х бу́дут посе́чени, а́ки дубра́ва дале́че.

Проки́мен, псалом 70, глас 6: На Тя́ Го́споди, упова́х, да не постыжу́ся в ве́к.

Стих: Пра́вдою Твое́ю изба́ви мя́.

И прочее последование.

Последование Вечерни в среду четвертой седмицы

На Го́споди воззва́х, поста́вим стихо́в 6: и пое́м настоя́щыя самогла́сны, и му́ченичен, и в Мине́и 4. Самогла́сен. Гла́с 4:

По́ст благи́х хода́тай, свое́ преполове́ние ны́не введе́, преше́дшими де́ньми благоугоди́в, и про́чими по́льзование предложи́в: и́бо благи́х напряже́ние, мно́жайшее благодея́ние твори́т. те́мже все́х благи́х да́телю Христу́ благоугожда́юще, вопие́м: пости́выйся на́с ра́ди, и распя́тие претерпе́вый, неосужде́ны на́с сподо́би, причасти́тися и Боже́ственныя Па́схи Твоея́, в ми́ре пожи́вшыя, и досто́йно со Отце́м Тебе́ и Ду́хом сла́вящыя.

И́н. Гла́с 5: В та́йне доброде́тели де́лающии, духо́вная воздая́ния ча́ющии, не посреде́ то́ржищ и распу́тий явля́ют сия́, но вну́трь се́рдца но́сят па́че: и все́х ви́дяй быва́емая в та́йне, мзду́ воздержа́ния подае́т на́м. По́ст соверша́им, не се́тующе ли́цы, но в кле́тех ду́ш на́ших моля́щеся, непреста́нно возопии́м: О́тче на́ш, И́же еси́ на Небесе́х, не введи́ на́с во искуше́ние, мо́лимся, но изба́ви на́с от лука́ваго.

Му́ченичен: Несы́тною любо́вию души́, Христа́ не отверго́стеся святи́и му́ченицы, и́же разли́чныя ра́ны страсте́й претерпе́вше, мучи́телей де́рзость низложи́сте, непрекло́нну и невреди́му ве́ру сохра́нше, на небеса́ преста́вистеся. те́мже и дерзнове́ние получи́вше к Нему́, проси́те дарова́ти ми́р ми́рови, и душа́м на́шым ве́лию ми́лость.

И́ны стихи́ры, гла́с 1. Подо́бен: Прехва́льнии му́ченицы:

Поста́ водо́ю, ду́шы вси́ омы́им, и приступи́вше к честно́му и животворя́щему Кресту́ Госпо́дню, ве́рою поклони́мся, Боже́ственное просвеще́ние почерпа́юще, и ве́чное спасе́ние ны́не приобрета́юще, ми́р и ве́лию ми́лость.

Апо́столов похвало́ кре́сте, его́же окружа́ют нача́ла, си́лы, арха́нгели, покланя́ющыяся тебе́ от вся́каго вре́да спаса́й, и боже́ственное по́прище воздержа́ния на́с сподо́би до́бре соверша́ющыя, де́нь спаси́тельный дости́гнути, и́мже и спаса́емся.

И́н подо́бен, гла́с 7. Подобен: Дне́сь бди́т:

Дне́сь Кресту́ Госпо́дню покланя́ющеся возопии́м: ра́дуйся Дре́во жи́зни, а́да разори́телю. Ра́дуйся ра́досте ми́ра, и тле́ния потреби́телю. Ра́дуйся, бе́сы прогоня́яй си́лою твое́ю, ве́рных утвержде́ние, ору́жие неруши́мое, облобыза́ющыя тя́ соблюди́, освяти́, мо́лимся.

И Мине́и 4. Сла́ва, и ны́не, самогла́сен, гла́с 8:

Дне́сь неприкоснове́нный существо́м, прикоснове́н мне́ быва́ет, и стра́ждет стра́сти, свобожда́яй мя́ от страсте́й, све́т подава́яй слепы́м, от беззако́нных усте́н оплева́ется, и дае́т плещы́ за плене́нныя на ра́ны. Сего́ Чи́стая Де́ва и Ма́ти на Кресте́ зря́щи, боле́зненно веща́ше: увы́ Мне́ Ча́до Мое́, что́ сие́ сотвори́л еси́? Кра́сный добро́тою па́че все́х челове́к, бездыха́нный, беззра́чный явля́ешися, не име́я ви́да, ниже́ добро́ты: увы́ Мне́ Мо́й све́те, не могу́ спя́ща зре́ти Тя́, утро́бою уязвля́юся, и лю́тое ору́жие се́рдце Мое́ прохо́дит. Воспева́ю Твоя́ стра́сти, покланя́юся благоутро́бию Твоему́: долготерпели́ве сла́ва Тебе́.

Вхо́д. Све́те ти́хий:

Проки́мен, псало́м 71, гла́с 4: Благослове́н Госпо́дь Бо́г Изра́илев, творя́й чудеса́ еди́н.

Сти́х: Бо́же, су́д Тво́й царе́ви да́ждь, и пра́вду Твою́ сы́ну царе́ву.

Бытия́ чте́ние (Быт. 9:18–24, 10:1).

Бы́ша сы́нове Но́евы изше́дшии из ковче́га, Си́м, Ха́м, Иа́феф: Ха́м же бя́ше оте́ц Ханаа́нь. Трие́ си́и су́ть сы́нове Но́евы, от си́х разсе́яшася по все́й земли́. И нача́т Но́е челове́к де́латель [бы́ти] земли́, и насади́ виногра́д: И испи́ от вина́, и упи́ся, и обнажи́ся в дому́ свое́м. И ви́де Ха́м оте́ц Ханаа́нь, наготу́ отца́ своего́, и изше́д во́н пове́да обе́ма бра́тома свои́ма. И взе́мше Си́м и Иа́феф ри́зу, возложи́ша [ю́] на о́бе ра́ме свои́, и идо́ша вспя́ть зря́ще, и покры́ша наготу́ отца́ своего́, и лице́ и́х вспя́ть зря́, и наготы́ отца́ своего́ не ви́деша. Истрезви́ся же Но́е от вина́, и разуме́ ели́ка сотвори́ ему́ сы́н его́ юне́йший. И рече́: про́клят [бу́ди] Ханаа́н о́трок: ра́б бу́дет бра́тиям свои́м. И рече́: благослове́н Госпо́дь Бо́г Си́мов: и бу́дет Ханаа́н о́трок ра́б ему́. Да распространи́т Бо́г Иа́фефа, и да всели́тся в селе́ниих Си́мовых, и да бу́дет Ханаа́н ра́б ему́. Поживе́ же Но́е по пото́пе ле́т три́ста пятьдеся́т: И бы́ша вси́ дни́е Но́евы, ле́т де́вять со́т пятьдеся́т, и у́мре. Сия́ же [су́ть] бытия́ сыно́в Но́евых, Си́ма, Ха́ма, Иа́фефа: и роди́шася и́м сы́нове по пото́пе.

Проки́мен, псало́м 72, гла́с 4: Мне́ же прилепля́тися Бо́гови бла́го е́сть.

Сти́х: Ко́ль бла́г Бо́г Изра́илев, правым сердцем.

При́тчей чте́ние (Притч. 12:23–28, 13:1–9).

Му́ж разуми́вый престо́л чу́вствия: се́рдце же безу́мных сря́щет кля́твы. Рука́ избра́нных одержи́т удо́бь: льсти́вии же бу́дут в плене́нии. Стра́шное сло́во се́рдце му́жа пра́ведна смуща́ет: ве́сть же блага́я весели́т его́. Разуми́в пра́ведник себе́ дру́г бу́дет: мы́сли же нечести́вых некро́тки: согреша́ющих пости́гнут зла́я: пу́ть же нечести́вых прельсти́т я́. Не улучи́т льсти́вый лови́твы: стяжа́ние же честно́е му́ж чи́стый. В путе́х пра́вды живо́т: путие́ же злопо́мнящих в сме́рть. Сы́н благоразу́мный послушли́в отцу́: сы́н же непокорли́вый в поги́бель. От плодо́в пра́вды сне́сть благи́й: ду́шы же беззако́нных погиба́ют безвре́менно. И́же храни́т своя́ уста́, соблюда́ет свою́ ду́шу: проде́рзивый же устна́ма, устраши́т себе́. В по́хотех е́сть вся́к пра́здный: ру́ки же му́жественных в прилежа́нии. Словесе́ непра́ведна ненави́дит пра́ведник: нечести́вый же стыди́тся, и не возъиме́ет дерзнове́ния. Пра́вда храни́т незло́бивыя: нечести́выя же злы́ твори́т гре́х. Су́ть богатя́ще себе́, ничесо́же иму́ще: и су́ть смиря́ющеся во мно́зе бога́тстве. Избавле́ние му́жа души́ свое́ ему́ бога́тство: ни́щий же не терпи́т преще́ния. Све́т пра́ведным всегда́: све́т же нечести́вых угаса́ет, ду́шы льсти́выя заблужда́ют во гресе́х: пра́веднии же ще́дрят и ми́луют.

И прочее последование Преждесвященных.

От сего́ же дне́ начина́ет свяще́нник, [или́ диа́кон, а́ще е́сть] двосугу́бая ели́ко оглаше́ния просвеща́емых и моли́тву. Глаго́лются же да́же до Среды́ Вели́кия, кроме́ суббо́т и Неде́ль.

Служба в четверг четвертой седмицы святого Великого поста

Последование Утрени в четверг четвертой седмицы

Тро́ичны гла́са.

По 1-м стихосло́вии глаго́лем седа́льны апо́стольския Oсмогла́сника.

По 2–м же стихосло́вии глаго́лем настоя́щий седа́лен, господи́на Ио́сифа, гла́с 1. Подо́бен: Ли́к а́нгельский:

Си́лою Креста́ утвержда́еми, всю́ ле́сть вра́жию вои́стинну разори́сте апо́столи сла́внии, моли́твенницы ду́ш на́ших. Те́мже дне́сь в поклоне́ние его́ ра́дуетеся, о на́с моля́ще еди́наго Человеколю́бца.

Сла́ва, то́йже.

И ны́не, Богоро́дичен: Мари́е, честно́е Влады́ки прия́телище, возста́ви ны́ па́дшыя в про́пасть лю́таго отча́яния, и прегреше́ний, и скорбе́й: Ты́ бо еси́ гре́шных спасе́ние и по́мощь, и держа́вное предста́тельство, и спаса́еши рабы́ твоя́.

По 3-м стихосло́вии седа́лен, господи́на Фео́дора, гла́с 7. Подо́бен: Го́споди, мы́ есмы́:

Го́споди, Тво́й Кре́ст зря́ще предлежа́щий дне́сь, приступа́ем ве́рно, в пе́ниих и пе́снех, облобыза́юще его́ в стра́се и ра́дости: освяти́ рабы́ Твоя́, умири́ ми́р Тво́й, сего́ явле́нием, еди́не Многоми́лостиве.

Сла́ва, то́йже.

И ны́не, Богоро́дичен. Подо́бен: Го́споди, мы́ есмы́ лю́дие Твои́, и о́вцы па́жити Твоея́, заблу́ждшыя тле́нием, обрати́ на́с: расточе́нныя я́ко Па́стырь собери́ на́с, поми́луй ста́до Твое́ Человеколю́бче, умилосе́рдися моли́твами Богоро́дицы, еди́не безгре́шне.

Кано́н Мине́и, и настоя́щий трипе́снец господи́на Ио́сифа. И стихосло́вится пе́снь. Гла́с 1.

Пе́снь 4.

Ирмо́с: На Боже́ственней стра́жи богоглаго́ливый Авваку́м да ста́нет с на́ми, и пока́жет светоно́сна А́нгела, я́сно глаго́люща: Днесь спасе́ние ми́ру, я́ко воскре́се Христо́с, я́ко всеси́лен.

Освяще́ния пода́тельную благода́ть да́руя на́м святы́й Кре́сте, апо́столом утвержде́ние и похвало́, предлежи́ши в поклоне́ние дне́сь все́й вселе́нней, по́стное вре́мя облегча́я на́м.

Сеннописа́в Кре́ст Моисе́й, распросте́р ру́це, Амали́ка победи́, его́же вообража́юще, ру́це простира́ем, посто́м и мольба́ми, я́ко да полки́ победи́м бесо́вския, борю́щыя на́с всегда́ зави́стно.

Боже́ственным ра́лом Креста́ изъора́сте зе́млю, боже́ственнии ученицы́, плодоно́сну сию́ показа́вше, прозяба́ющую благоче́стие. Те́мже ва́с гла́сы моли́твенными восхваля́юще, Христа́ при́сно сла́вим.

Богоро́дичен: Ма́ти Бо́га блага́го, ублажи́ мою́ ду́шу, ю́же лука́вый обы́чаем злы́м озло́би окая́нно, прельсти́в мя́: да я́ко вину́ спасе́ния, песносло́влю Тя́ при́сно Многопе́тую.

И́н. Гла́с 7.

Ирмо́с: Плотско́е прише́ствие Твое́ Христе́ уверя́я проро́к Авваку́м, взыва́ше: сла́ва си́ле Твое́й Го́споди.

Предлага́ется дне́сь всесвяты́й Кре́ст, присту́пим, целу́им его́: и́бо е́сть ро́г спасе́ния на́шего.

Благода́ть твоя́ и образова́ние твои́м прихо́дит, прогоня́ющи бесо́вское мно́жество, Кре́сте Христо́в, ору́жие необори́мое.

Слава, Тро́ичен: Еди́ницу Тя́ по Естеству́ воспева́ю, Тро́ицу же Ипоста́сьми чту́, О́тче, Сы́не, и Ду́ше Пресвяты́й.

И ныне, Богоро́дичен: Родила́ еси́ Отрокови́це безму́жная Бо́га Всенепоро́чная, содержа́щаго го́рстию концы́, и все́х дре́внейшаго.

Сла́ва Тебе́ Бо́же на́ш, сла́ва Тебе́.

Апо́столи, ми́ра моли́твенницы, моли́те спасти́ся и на́м, содержа́щым ору́жие, Кре́ст Христо́в.

Ирмо́с: Плотско́е прише́ствие Твое́ Христе́ уверя́я проро́к Авваку́м, взыва́ше: сла́ва си́ле Твое́й Го́споди.

Пе́снь 8.

Ирмо́с: Сей нарече́нный и святы́й день, еди́н суббо́т Царь и Госпо́дь, пра́здников пра́здник и торжество́ есть торже́ств, во́ньже благослови́м Христа́ во ве́ки.

Ра́дуйся Кре́сте трича́стный и боже́ственный, на не́мже еди́н от Тро́ицы, пло́ть носи́в водрузи́ся, водруже́нныя ны́ во глубину́ нече́стия избавле́й, превознося́щыя Его́ во ве́ки.

Си́лу держа́вную Кре́ст стяжа́вше, лю́тою вла́стию лука́ваго порабо́тившыяся свободи́ша Сло́ва ученицы́, воспева́юще: Тя́ превозно́сим во ве́ки.

Увы́ мне́, что́ стра́шный престо́л о́ный, на не́мже Сло́ве се́д, соде́янная мно́ю та́йная яви́ши Христе́, облича́яй нечу́вствие мое́? Но естество́м сы́й ми́лостив, пощади́ мя тогда́.

Богоро́дичен: Не́др не отсту́пль Оте́ческих, в не́дрех возле́г еси́ Де́вы, на призва́ние ро́да челове́ческаго, его́же подо́бие, за милосе́рдие Иису́се носи́л еси́. Те́мже Тя́ пое́м челове́цы во ве́ки.

И́ный. Ирмо́с: Еди́наго безнача́льнаго Царя́ сла́вы, Его́же благословя́т небе́сныя си́лы, и трепе́щут чи́ни а́нгельстии, по́йте свяще́нницы, лю́дие превозноси́те Его́ во ве́ки.

Крестоно́сную твою́ седми́цу почита́ем, я́ко поклони́тельную, тебе́ бо Дре́во честно́е, покланя́ющеся вопие́м: по́йте свяще́нницы, лю́дие превозноси́те во вся́ ве́ки.

Оле чудесе́! Царю́ веко́в, я́ко Дре́во, на не́мже распя́лся еси́, сподо́бил ны́ еси́ Твоя́ рабы́ ви́дети, и поклони́тися. Те́мже Тя́ со стра́хом пое́м во ве́ки.

Благослови́м Отца́, и Сы́на, и Свята́го Ду́ха, Го́спода.

Тро́ичен: О единосу́щная, о Тро́ице Всесвята́я, О́тче, Сы́не, и Пресвяты́й Ду́ше, Божество́: неразде́льную Твою́ держа́ву сла́влю, и пою́ еди́но Ца́рство во вся́ ве́ки.

И ныне, Богоро́дичен: Созда́вшаго Ада́ма по о́бразу, и от смеше́ния его́ произше́дшаго, и разруши́вшаго дре́внюю кля́тву, по́йте свяще́нницы, лю́дие превозноси́те во вся́ ве́ки.

Сла́ва Тебе́ Бо́же на́ш, сла́ва Тебе́.

Двоенадесятостру́нная цевни́це церко́вная, я́ко пою́щая прему́дрости сло́во, апо́столи ва́с воспева́ющыя, проси́те ви́дети стра́сть Госпо́дню, и пе́ти во ве́ки.

Хва́лим, благослови́м, покланя́емся Госпо́дни, пою́ще и превознося́ще во вся́ ве́ки.

Ирмо́с: Еди́наго безнача́льнаго Царя́ сла́вы, Его́же благословя́т небе́сныя си́лы, и трепе́щут чи́ни а́нгельстии, по́йте свяще́нницы, лю́дие превозноси́те Его́ во ве́ки.

Пе́снь 9.

Ирмо́с: Свети́ся, свети́ся, но́вый Иерусали́ме: сла́ва бо Госпо́дня на тебе́ возсия́. Лику́й ны́не и весели́ся, Сио́не, Ты же, Чи́стая, красу́йся, Богоро́дице, о воста́нии Рожде́ства Твоего́.

Уясни́ся, свети́ся Це́рковь Бо́жия, кре́стными заря́ми, его́же но́сиши предлежа́ща все́м ве́рным в поклоне́ние: ты́ же мно́жество все́ де́монское, тьмы́ испо́лншееся, избе́гни.

Кре́пость воздержа́ния, боже́ственный е́сть Кре́ст, соде́йственник бдя́щих, по́стников укрепле́ние, борю́щихся побо́рник: сему́ ве́рнии любо́вию приступи́вше, ра́достно поклони́мся.

Основа́ния боже́ственная Це́ркве Христо́вы, утвержде́нием благоче́стия вся́ соблюди́те, и на ка́мени утверди́те тве́рдем, избра́вшаго ва́с апо́столи сла́внии.

Богоро́дичен: Ра́дость прие́мшая арха́нгеловым гла́сом, моего́ ны́не се́рдца печа́ль потреби́ душетле́нную, и пода́ждь Чи́стая радостотво́рный пла́чь, я́ко да обря́щу та́мо Боже́ственное утеше́ние.

И́ный. Ирмо́с: Тя́ Пречи́стую Ма́терь и Де́ву, невмести́мое Сло́во во утро́бу вмести́вшую, и роди́вшую пло́тию, пе́сньми велича́ем.

Ты́ вообража́емый, Ме́ррския струи́ дре́вле услажда́еши всечестно́е Дре́во: ты́ мое́ услади́ воздержа́ние, Кре́сте Христо́в, дне́сь покланя́емый.

Тя́ необори́мое ца́рствия ору́жие, во́инства кре́пость, сигкли́та утвержде́ние, Кре́сте Христо́в, вси́ пе́сньми велича́ем.

Слава, Тро́ичен: Тя́ безнача́льнаго Отца́ и Влады́ку, и собезнача́льнаго Сло́ва, и Ду́ха Свята́го, благоче́стно ве́рнии вси́ велича́ем.

И ныне, Богоро́дичен: Тя́ сла́вную, и еди́ну Богоро́дицу, невмести́мое Сло́во во чре́ве вмести́вшую и роди́вшую пло́тию, пе́сньми велича́ем.

Сла́ва Тебе́ Бо́же на́ш, сла́ва Тебе́.

Тебе́ о́гненный зву́к апо́столы, я́ко попали́вшыя вся́кую ве́щь пре́лести, и благоче́стие насади́вшыя в ми́ре, пе́сньми велича́ем.

Ирмо́с: Тя́ Пречи́стую Ма́терь и Де́ву, невмести́мое Сло́во во утро́бу вмести́вшую, и роди́вшую пло́тию, пе́сньми велича́ем.

Свети́лен гла́са.

На стихо́вне самогла́сен, гла́с 7:

Поревну́им ве́рнии мытаре́ву покая́нию, а не фарисе́йски похва́лимся: но из глубины́ се́рдца, стена́ние принесе́м Благоде́телю все́х Бо́гу. То́й бо запове́да глаго́ля: я́ко вся́к вознося́й себе́ смири́тся, смиря́яй же себе́ вознесе́тся. Те́мже единому́дренно возопии́м ему́: Бо́же очи́сти на́с гре́шных, и спаси́ на́с. (Дважды)

Му́ченичен: Еди́но ды́шуще, на еди́но взира́юще, страстоте́рпцы му́ченицы, еди́н пу́ть живота́ обре́тше, за Христа́ сме́рть, ре́вностию вообража́юще кончи́ну дру́г дру́гу. О чудесе́! я́коже сокро́вища му́ки предвосхища́юще, дру́г ко дру́гу глаго́лаху: я́ко а́ще и не ны́не у́мрем, у́мрем же вся́ко, и бытию́ до́лжная послу́жим. Сотвори́м ну́жду любоче́стия, о́бщее свое́ мня́ще, сме́ртию живо́т ку́пим. моли́твами и́х Бо́же поми́луй на́с.

Сла́ва, и ны́не, Богоро́дичен: Умири́ моли́твами Богоро́дицы, живо́т на́с вопию́щих Ти́ Ми́лостиве: Го́споди сла́ва Тебе́.

Последование Часов в четверг четвертой седмицы

Час первый, Час третий и Час девятый читается с кафизмами.

Час шестый

Прииди́те, поклони́мся: (трижды)

И псалмы 53, 54, 90.

Сла́ва и ны́не: Аллилу́иа: (Трижды). Го́споди, поми́луй (Трижды)

Сла́ва и ны́не:

И чтется кафисма.

По кафисме священник, став пред царскими дверьми, глаголет настоящий тропарь со стихи, во глас 2: И́же в шесты́й день же и час:

Тропа́рь проро́чества, глас 6:

Кресту́ Твоему́ покланя́емся Влады́ко, и свято́е Воскре́сние Твое́ сла́вим.

Сла́ва и ны́не: и повторяем тойжде.

Проки́мен, псалом 70, глас 4: Бо́г же Ца́рь на́ш пре́жде ве́ка, соде́ла спасе́ние посреде́ земли́.

Стих: Вску́ю Бо́же отри́нул еси́ до конца́?

Проро́чества Иса́иина чте́ние (Ис. 28:14–22).

Та́ко глаго́лет Госпо́дь: услы́шите сло́во госпо́дне му́жие озло́бленнии, и кня́зи люде́й су́щих во Иерусали́ме. Я́ко реко́сте, сотвори́хом заве́т со а́дом, и с сме́ртию сложе́ние: бу́ря носи́ма а́ще мимои́дет, не прии́дет на на́с: положи́хом лжу́ наде́жду на́шу, и лже́ю покры́емся. Сего́ ра́ди та́ко глаго́лет Госпо́дь: се́ А́з полага́ю во основа́ние Сио́ну ка́мень многоце́нен, избра́н, краеуго́лен, че́стен, во основа́ние ему́, и ве́руяй во́нь не постыди́тся. И положу́ су́д в наде́жду, ми́лость же Моя́ на ме́рилех, И упова́вшии вотще́ на лжу́: я́ко не мине́т ва́с бу́ря, И не оти́мет от ва́с заве́та сме́ртнаго, и наде́жда ва́ша, я́же ко а́ду, не пребу́дет. бу́ря иду́щая а́ще на́йдет, бу́дете е́й в попра́ние. Егда́ мимои́дет, во́змет ва́с: я́ко по вся́ко у́тро преходи́ти бу́дет в де́нь, в нощи́ бу́дет наде́жда зла́: научи́теся слы́шати утесня́емии: Не мо́жем ра́товати, са́ми же изнемога́ем, е́же собра́тися на́м. Я́коже гора́ на нечести́вых воста́нет Госпо́дь, и бу́дет [я́коже] в де́бри Гавао́нстей, с я́ростию сотвори́т дела́ Своя́, го́рести де́ло: я́рость же Его́ чу́ждо употреби́тся, и погубле́ние Его́ стра́нно. И вы́ не ра́дуйтеся, ниже́ да возмо́гут ва́ши у́зы: зане́ сконча́ны и сокраще́ны ве́щи слы́шах от Го́спода Савао́фа, я́же сотвори́т над все́ю земле́ю.

Проки́мен, псалом 74, глас 4: А́з же возра́дуюся в ве́к, воспою́ Бо́гу Иа́ковлю.

Стих: Испове́мыся Тебе́ Бо́же, испове́мыся Тебе́.

И прочее последование.

Последование Вечерни в четверг четвертой седмицы

На Го́споди воззва́х, поста́вим стихо́в 6: и пое́м настоя́щыя подо́бны 3. Гла́с 4. Подо́бен: Да́л еси́ зна́мение:

Присноблаже́нный сподо́бившеся целова́ти ве́рнии, Кре́ст Тво́й Го́споди, и́мже на́с спа́сл еси́, воспева́ем Твое́ благоутро́бие, и мо́лим Тя́ приле́жно, все́м пода́ждь ра́дование Спа́се спасе́ния Твоего́, в покая́нии да́вый на́м ви́дети Твое́ воста́ние, и честна́я страда́ния.

Умерщвле́ние претерпе́л еси́ на Кресте́ простира́емь, умертви́вый сме́рть, и ме́ртвыя воскреси́вый живоно́сным сло́вом: те́мже молю́ Тя, умерщвле́ную мою́ ду́шу грехо́м, оживи́ Го́споди, подая́ ми умиле́ние, и зо́л избавле́ние, во дне́х святы́х Твои́х поще́ния, Человеколю́бче.

И́на стихи́ра господи́на Фео́дора, гла́с 4. Подо́бен: У́мнаго адама́нта:

Тво́й Кре́ст святы́й сподо́бившеся ра́достно ви́дети и облобыза́ти, мо́лим Тя́, Бо́же Спа́се на́ш, да и са́мыя Твоя́ пречи́стыя дости́гнем стра́сти, посто́м укрепля́еми, покланя́ющеся пое́м распя́тие, копие́, гу́бу и тро́сть, и́миже на́с обезсме́ртив, в дре́внюю па́ки сла́дости жи́знь возве́л еси́, я́ко Человеколю́бец: те́мже Тя́ благода́рно ны́не сла́вим.

И в Мине́и 3. Сла́ва, и ны́не, Богоро́дичен:

Проки́мен, псало́м 75, гла́с 8: Помоли́теся и воздади́те Го́сподеви Бо́гу на́шему.

Сти́х: Ве́дом во Иуде́и Бо́г, во Изра́или ве́лие и́мя Его́.

Бытия́ чте́ние (Быт. 10:32, 11:1–9).

Сия́ племена́ сыно́в Но́евых по родо́м и́х, по язы́ком и́х: от си́х разсе́яшася о́строви язы́ков на земли́ по пото́пе. И бе́ вся́ земля́ устне́ еди́не, и гла́с еди́н все́м. И бы́сть внегда́ поити́ и́м от восто́к, обрето́ша по́ле в земли́ Сеннаа́рстей, и всели́шася та́мо. И рече́ челове́к бли́жнему своему́: прииди́те, сотвори́м пли́нфы, и испече́м и́х огне́м. и бы́сть и́м пли́нфа в ка́мень, и бре́ние вме́сто ме́ла. И реко́ша: прииди́те, сози́ждем себе́ гра́д и сто́лп, его́же ве́рх бу́дет да́же до небесе́: и сотвори́м себе́ и́мя, пре́жде не́же разсе́ятися на́м по лицу́ всея́ земли́. И сни́де Госпо́дь ви́дети гра́д и сто́лп, его́же созида́ша сы́нове челове́честии. И рече́ Госпо́дь: се́ ро́д еди́н, и устне́ еди́не все́х, и сие́ нача́ша твори́ти: и ны́не не оскуде́ют от ни́х вся́, ели́ка а́ще восхотя́т твори́ти. Прииди́те, и соше́дше смеси́м та́мо язы́к и́х, да не услы́шат ки́йждо гла́са бли́жняго [своего́]. И разсе́я и́х отту́ду Госпо́дь по лицу́ всея́ земли́: и преста́ша зи́ждуще гра́д и сто́лп. Сего́ ра́ди нарече́ся и́мя его́ смеше́ние, я́ко та́мо смеси́ госпо́дь устна́ всея́ земли́, и отту́ду разсе́я и́х Госпо́дь по лицу́ всея́ земли́.

Проки́мен, псало́м 76. Гла́с 8: Гла́сом мои́м ко Го́споду воззва́х, гла́сом мои́м к Бо́гу, и вня́т ми́.

Сти́х: В де́нь ско́рби моея́ Бо́га взыска́х.

При́тчей чте́ние (Притч. 13:20–26, 14:1–6).

Жела́ния благочести́вых наслажда́ют ду́шу: дела́ же нечести́вых дале́че от ра́зума. Ходя́й с прему́дрыми прему́др бу́дет: ходя́й же с безу́мными позна́н бу́дет. Согреша́ющих пости́гнут зла́я: пра́ведных же пости́гнут блага́я. Бла́г му́ж насле́дит сы́ны сыно́в: сокро́виществуется же пра́ведным бога́тство нечести́вых. Пра́веднии насладя́тся в бога́тстве ле́та мно́га: непра́веднии же поги́бнут вско́ре. И́же щади́т же́зл [сво́й,] ненави́дит сы́на своего́: любя́й же наказу́ет приле́жно. Пра́ведный яды́й насыща́ет ду́шу свою́: ду́шы же нечести́вых ску́дны. Му́дрыя жены́ созда́ша до́мы: безу́мная же раскопа́ рука́ма свои́ма. Ходя́й пра́во, бои́тся Го́спода: развраща́яй же пути́ своя́, обезче́стится. Из у́ст безу́мных же́зл досажде́ния: устне́ же му́дрых храня́т я́. Иде́же не́сть воло́в, я́сли чи́сты: а иде́же жи́та мно́га, я́вна волу́ кре́пость. Свиде́тель ве́рен не лже́т: разжиза́ет же ло́жная свиде́тель непра́веден. Взы́щеши прему́дрости у злы́х, и не обря́щеши: чу́вство же у му́дрых удо́бно.

На стихо́вне самогла́сен, гла́с 6:

От Го́спода смири́вшаго Себе́, да́же до распя́тия и сме́рти тебе́ ра́ди, навы́кши душе́ моя́, от возноше́ния смире́ния, и от смире́ния возноше́ния, о доброде́телех не возвыша́йся, ниже́ себе́ пра́ведну мня́щи бли́жняго осужда́й, я́коже велехва́льный фарисе́й: но в разуме́нии низложе́нном прегреше́ний твои́х па́мятствующи то́кмо, я́коже мыта́рь возопи́й: Бо́же, очи́сти мя́ гре́шнаго, и спаси́ мя́. (Два́жды)

Му́ченичен: Му́ченицы Твои́ Го́споди, не отверго́шася Тебе́, ни отступи́ша от за́поведей Твои́х те́х моли́твами поми́луй на́с.

Сла́ва, и ны́не, Крестобогоро́дичен: Подо́бен: Тридне́вно:

Всечи́стая я́ко ви́де Тя́ на Кресте́ ви́сима, вопия́ше: что́ стра́нное е́же ви́жду та́инство Сы́не Мо́й? ка́ко на Дре́ве умира́еши, пло́тию пове́шеный, живота́ Пода́телю?

Служба в пятницу четвертой седмицы святого Великого поста

Последование Утрени в пятницу четвертой седмицы

Тро́ичны гла́са.

По 1-м стихосло́вии глаго́лем седа́льны Кре́стны Осмогла́сника.

По 2-м же стихосло́вии глаго́лем настоя́щий седа́лен господи́на Ио́сифа. Гла́с 4.

Подо́бен: Вознесы́йся на Кре́ст:

Воздержа́ния вре́мя освяща́яй, всечестны́й Кре́ст ви́дится, ему́же кла́няющеся дне́сь возопии́м: Влады́ко Человеколю́бче, того́ посо́бием пода́ждь прейти́ на́м про́чее вре́мя поще́ния во умиле́нии, и живоно́сныя Твоя́ ви́дети стра́сти, и́миже изба́вихомся.

Сла́ва, то́йже.

И ны́не, Крестобогоро́дичен: Из безнача́льна Отца́ ро́ждшася, напосле́док Тя́ Христе́ Ро́ждшая, на Кресте́ ви́сима ви́дящи восклица́ше: увы́ Мне́ превозжеле́нный Иису́се, вопия́ше: ка́ко прославля́емый я́ко Бо́г от а́нгел, от беззако́нных ны́не челове́к, Сы́не хотя́й распина́ешися? Пою́ Тя Долготерпели́ве.

По 3-м стихосло́вии седа́лен, гла́с 4. Подо́бен: Ско́ро предвари́:

Све́т ду́ш на́ших ны́не зря́ще Христе́, Кре́ст Тво́й пречестны́й, и тому́ покланя́ющеся ра́достию я́сно возопии́м: сла́ва Тебе́, на не́м вознести́ся восхоте́вый. Сла́ва Тебе́, просвеще́й те́м всю́ тва́рь: в не́мже Тя́ непреста́нно пе́сньми сла́вим.

Сла́ва, то́йже.

И ны́не, Крестобогоро́дичен. Подо́бен:

На кресте́ Тя вознесе́нна я́ко узре́ Безневе́стная Ма́ти Твоя́ Сло́ве Бо́жий, ма́терски рыда́ющи веща́ше: что́ но́вое, и стра́нное сие́ чу́до, Сы́не Мо́й? ка́ко жи́знь все́х приобща́ешися сме́рти, оживи́ти уме́ршыя хотя́й я́ко благоутро́бен?

Псало́м 50. И кано́н честна́го Креста́. В Мине́и же пое́тся на Повече́рии. Кано́н, его́же краестро́чие: Покланя́емое вси́ пое́м Дре́во. Гла́с 8.

Пе́снь 1.

Ирмо́с: Колесницегони́теля фарао́ня погрузи́, / чудотворя́й иногда́ / Моисе́йский жезл, крестообра́зно порази́в, / и раздели́в мо́ре: / Изра́иля же беглеца́, пешехо́дца спасе́, / песнь Бо́гови воспева́юща.

Госпо́дню прише́дше дне́сь Кресту́, умо́м чи́стым, и благочести́вым ра́зумом, прииди́те поклони́мся: предлежи́т бо да́руя ему́ покланя́ющымся, освяще́ние же спаси́тельное, сия́ние, и сла́ву, и ми́лость.

Живодарова́тельный Кре́ст предлежа́щь, и зри́мый, светови́дное сия́ние благода́ти испуща́ет, присту́пим и прии́мем просвеще́ние весе́лия, и спасе́ние и оставле́ние, хвалу́ Го́сподеви принося́ще.

Предлежи́т стра́нное зря́щым виде́ние, Кре́ст честны́й, и я́коже исто́чник кипи́т Боже́ственными дарова́нии, и утоля́ет прегреше́ния, и боле́зни разреша́ет, и мудрова́ния укрепля́ет, чи́сто приходя́щым к нему́.

Же́зл прообража́ше Креста́ побе́ду, мо́ре секу́щий, и́мже мы́ ве́рою непотопле́нно препла́ваем жития́ во́ду непостоя́нную, и то́ков все́х греха́ избега́ем, и Боже́ственныя тишины́ исполня́емся.

Богоро́дичен: Егда́ Тя́ Ча́до неизрече́нно роди́х, боле́зней избего́х, и ка́ко ны́не вся́ боле́зней исполня́юся? Ви́жду бо Тя́ ви́сима я́ко злоде́я на Дре́ве, зе́млю неодержа́нно пове́сившаго, глаго́лаше Всечи́стая пла́чущи.

Пе́снь 3.

Ирмо́с: Утверждей в начале Небеса разумом и землю на водах основавый, на камени мя, Христе, заповедей Твоих утверди, яко несть свят, паче Тебе, Едине Человеколюбче.

Кре́ст все́х благи́х пода́тельный, зри́тся покланя́емый, и вся́ тва́рь пра́зднует в ра́дости, просвеща́ема благода́тию, на не́м во́лею возне́сшагося Бо́га на́шего.

Осиява́еми све́том кре́стных лу́чь, преполове́нием свяще́ннаго воздержа́ния, омраче́ния грехо́в убежи́м и возопии́м: просвеще́ние все́х благоутро́бне Го́споди, сла́ва Тебе́.

Песносло́вим тя́ Кре́сте, и облобыза́ем ве́рою прося́ще, твои́м могу́тством изми́ на́с от се́тей вра́жиих, и упра́ви ны́ вся́ ко приста́нищу спасе́ния почита́ющыя тя́.

Богоро́дичен: Умерщвле́ну жи́знь на Кресте́ зря́щи, и не терпя́щи боле́зни утро́б, рыда́ше Чи́стая Де́ва взыва́ющи: увы́ Сы́не Мо́й, что́ Тебе́ наро́д беззако́нный воздаде́?

Седа́лен, гла́с 6: То́кмо водрузи́ся дре́во Христе́ Креста́ Твоего́, основа́ния поколеба́шася сме́рти Го́споди: Его́же бо поглоти́ жела́нием а́д, отпусти́ тре́петом. Яви́л еси́ на́м спасе́ние Твое́ Святы́й, и славосло́вим Тя́ Сы́не Бо́жий, поми́луй на́с.

Сла́ва, коне́ц.

И ны́не: Дне́сь проро́ческое испо́лнися сло́во: се́ бо покланя́емся на ме́сто, иде́же стоя́сте но́зе Твои́ Го́споди: и Дре́во спасе́ния вкуси́вше, грехо́вных страсте́й свобо́ду улучи́хом, моли́твами Богоро́дицы, еди́не Человеколю́бче.

Пе́снь 4.

Ирмо́с: Ты моя крепость, Господи, Ты моя и сила, Ты мой Бог, Ты мое радование, не оставль недра Отча, и нашу нищету посетив. Тем с пророком Аввакумом зову Ти: силе Твоей слава, Человеколюбче.

Держа́вный покро́в же и исправле́ние челове́ком, непребори́мое ору́жие ве́ры, Кре́ст спаси́тельный се́ зри́тся предлежа́щий, и все́х сердца́ ве́рно приходя́щих освяща́ет, просвеща́ет благода́тию.

В преполове́ние воздержа́ния предлежа́щий, посреде́ все́х преблаги́й Кре́ст честны́й среди́ земли́, на не́мже возне́слся еси́ во́лею человеколю́бче, ми́р освяща́ет свои́м поклоне́нием, и прогоня́ет де́монския полки́.

Не́бо и вся́ земля́ свесели́тся, страстоте́рпцы, му́ченицы, апо́столи, ду́шы пра́ведных ра́достно ны́не ра́дуются, вся́ спаса́ющее ви́дяще, предлежа́щее посреде́ Богодарова́нное Дре́во, и ве́рныя освяща́ющее благода́тию.

Зако́ны Твоя́, Го́споди, безсо́вестный не сохрани́в, и́мам осуди́тися, егда́ прии́деши с небесе́ суди́ти челове́ческая дела́, отону́дуже зову́ Тебе́: си́лою Креста́ Твоего́ обрати́в мя́ спаси́, покая́ния подая́ ми сле́зы.

Богоро́дичен: Из де́вственныя Ча́до, утро́бы Тя́ роди́х, и зря́щи на Дре́ве Тя́ ви́сима недоумева́юся, и не пое́млю высоты́ та́инства, и глубины́ вели́ких суде́б Твои́х, Всечи́стая вопия́ше: Ю́же гла́сы немо́лчными, я́ко Ма́терь Бо́жию ублажа́ем.

Пе́снь 5.

Ирмо́с: Вскую мя отринул еси от лица Твоего, Свете Незаходимый, и покрыла мя есть чуждая тьма, окаяннаго, но обрати мя и к свету заповедей Твоих пути моя направи, молюся.

Воскли́кните язы́цы, воспо́йте, и по́йте, коле́на взыгра́йте Бо́гу да́вшему Кре́ст, непоколеби́мое утвержде́ние: того́ ны́не во вре́мя воздержа́ния наслажда́емся, пита́юще ду́шу и помышле́ние.

У́мная во́инства тя́ вся́ почита́ют Кре́сте всесвяты́й, и челове́цы бре́нными каса́ющеся тебе́ устна́ми дне́сь, почерпа́ем любо́вию освяще́ние и благослове́ние, на тебе́ Пригво́ждшагося сла́вяще.

Души́ моея́ стра́сти исцели́ вре́менныя, благоутро́бне Го́споди, и покло́нника мя́ святы́х страсте́й Твои́х сподо́би, вре́менем поста́ лу́чша мя́ покажи́, и злы́х удале́ние да́руй Преблаги́й.

Богородичен: На Кресте зрящи, благости ради от Тебе,́ Всенепоро́чная, па́че ума́ ро́ждшася, уязвля́лася еси́ утро́бами, и глаго́лала: увы́ мне́ Боже́ственное Ча́до, ка́ко о все́х боле́знуеши? Покланя́юся Твоему́ благоутро́бию Го́споди.

Трипе́снец, гла́с 4.

Пе́снь 5.

Ирмо́с: Ужасо́шася вся́ческая о Боже́ственней сла́ве Твое́й: Ты́ бо, неискусобра́чная Де́во, име́ла еси́ во утро́бе над все́ми Бо́га, и родила́ еси́ Безле́тнаго Сы́на, все́м, воспева́ющим Тя́, ми́р подава́ющая.

Свети́ла скры́ша све́т сво́й, зря́ще на Дре́ве пригвожде́на непра́ведно, Пра́ведный еди́не, Тебе́ долготерпели́ваго, и лука́ваго мра́чныя Спа́се облича́юща вла́сти держа́вою Твое́ю.

Поще́ния водо́ю ли́ца омы́им, и облобыза́им Дре́во: еди́ный бо все́х на не́м вознесе́ся Христо́с, пло́тию обложи́вся сме́ртною, я́ко да умори́т на́с умори́вшаго.

Кре́сте всечестны́й, апо́столов похвало́, ору́жие страстоте́рпцев, свяще́нников сла́во, преподо́бных огражде́ние, все́х ве́рных храни́телю, сохрани́, освяти́ ве́рно покланя́ющыяся тебе́.

Богоро́дичен: Гро́зд, лоза́ Де́ва, Его́же прозябе́, на Дре́ве ви́сяща ви́дящи: Ча́до, вопия́ше, сла́дость иска́пи, пия́нство потребля́ющую враго́в всу́е распе́нших Тя́, все́х долготерпели́ваго.

И́ный, гла́с то́йже.

Ирмо́с: Из но́щи у́тренююще, просвети́ на́с животво́рче Кре́сте Христо́в, со стра́хом покланя́ющыяся тебе́, и де́нь спаси́тельный при́сно возсия́й на́м.

Дне́сь предлага́ется Кре́ст Тво́й, дре́во жи́зни покланя́емое, и ми́р ра́дуется прише́ствием Ду́ха, того́ облобыза́яй.

Предлежа́щий зря́ще Кре́ст Тво́й служи́телие небе́снии, пою́т Тя́ Го́споди, и де́мони трепе́щут, не терпя́ще держа́вы Твоея́.

Слава, Тро́ичен: Тро́ицу просла́вим правосла́вно со Отце́м и Сы́ном, и Ду́ха Свята́го, еди́но Божество́, Еди́ницу Триипоста́сную.

И ныне, Богоро́дичен: Ма́терь Тя́ и Де́ву правосла́вно испове́дуем ве́рнии, неизрече́нно роди́вшую Христа́ Бо́га на́шего, еди́наго Многоми́лостиваго.

Сла́ва Тебе́ Бо́же на́ш, сла́ва Тебе́.

На пе́вке, и ке́дре, и кипари́се распны́йся Сы́не Бо́жий, освяти́ вся́ ны́, и живоно́сную Твою́ стра́сть сподо́би ви́дети.

Ирмо́с: Из но́щи у́тренююще, просвети́ на́с животво́рче Кре́сте Христо́в, со стра́хом покланя́ющыяся тебе́, и де́нь спаси́тельный при́сно возсия́й на́м.

Пе́снь 6.

Ирмо́с: Очи́сти мя́ спа́се, мно́га бо беззако́ния моя́, и из глубины́ зо́л возведи́, молю́ся, к тебе́ бо возопи́х, и услы́ши мя́ Бо́же спасе́ния моего́.

Кресту́ водрузи́вшуся на земли́, де́моном паде́ние бы́сть: его́же ны́не зря́ще мы́ пресла́вно предлежа́ща, и лобыза́юще, от паде́ний грехо́вных востае́м.

Вознося́ще Тя́ Христа́, я́ко Царя́ и Го́спода, его́же дарова́л еси́ на́м Кре́ст, сте́ну неруши́мую, облобыза́им, преполове́нием боже́ственнаго воздержа́ния веселя́щеся.

Ве́лия все́м на́м дарова́ния подая́, Госпо́день Кре́ст зри́тся предлежа́щий, присту́пим челове́цы, просвеще́ние се́рдца и души́ почерпе́м.

Богоро́дичен: Пости́тися на́м Чи́стая, от зло́бы вся́кия укрепи́, и злы́х и лука́вых воздержа́тися дея́ний, при́сно, воспомога́й, предста́тельство все́х челове́ков су́щая.

Конда́к, гла́с 7: Не ктому́ пла́менное ору́жие храни́т вра́т Еде́мских, на ты́я бо на́йде пресла́вный соу́з, Дре́во кре́стное, сме́ртное жа́ло, и а́дова побе́да прогна́ся. Предста́л бо еси́ Спа́се мо́й, вопия́ су́щым во а́де: вни́дите па́ки в ра́й.

И́кос: Три́ кресты́ водрузи́ на Голго́фе Пила́т, два́ разбо́йников, и еди́н Жизнода́вца. его́же ви́де а́д, и рече́ су́щым до́ле: о слуги́ мои́, и си́лы моя́, кто́ водрузи́в гво́здие в се́рдце мое́, древя́ным мя́ копие́м внеза́пу прободе́? и растерза́юся, вну́тренними мои́ми болю́, утро́бою уязвля́юся, чу́вства моя́ смуща́ют ду́х мо́й, и понужда́юся изрыга́ти Ада́ма, и су́щыя от Ада́ма дре́вом да́нныя ми́: Дре́во бо сия́ вво́дит па́ки в ра́й.

Пе́снь 7.

Ирмо́с: Божия снизхождения огнь устыдеся в Вавилоне иногда, сего ради отроцы в пещи, радованною ногою, яко во цветнице, ликующе, пояху: благословен еси, Боже отец наших.

Време́н вы́шшии, во вре́мени пло́ть нося́й явля́ется, и вре́менныя стра́сти на́шя исцеля́ет бла́гости ра́ди, во вре́мя воздержа́ния, в не́же предлежи́т боже́ственный се́й Кре́ст, освяща́яй на́с.

Пое́м, сла́вим, и покланя́емся, и велича́ем Твою́ Го́споди держа́ву, я́ко пода́л еси́ на́м рабо́м Твои́м Кре́ст боже́ственный, наслажде́ние неиждива́емое, и храни́теля ду́ш и теле́с на́ших.

Не покажи́ мя Го́споди в де́нь испыта́ния злы́ми уничиже́на, не отри́ни от лица́ Твоего́ посра́млена: но уще́дри, спаси́ мя Твои́м честны́м Кресто́м, я́ко Преблаги́й.

Прообразова́ше благода́ть твою́ Кре́сте, услажда́яй Моисе́й во́ды горча́йшыя дре́вом: и́бо го́рести страсте́й изба́вихомся твое́ю си́лою. Те́мже ны́ услади́ целу́ющыя тя́ ны́не во умиле́нии душе́внем.

Богоро́дичен: Ума́ моего́ Тесноту́ твое́ю моли́твою разшири́ Влады́чице, стесни́вшая вся́ наве́ты борца́, и путе́м мя́ те́сным наста́ви, к простра́нству жития́ ити́, Ма́ти Бо́жия.

Пе́снь 8.

Ирмо́с: Седмери́цею пе́щь халде́йский мучи́тель Богочести́вым неи́стовно разжже́: си́лою же лу́чшею спасе́ны сия́ ви́дев, творцу́ и избави́телю вопия́ше: о́троцы благослови́те, свяще́нницы воспо́йте, лю́дие превозноси́те во вся́ ве́ки.

Дре́вом иногда́ извлече́ от реки́ секи́ру боже́ственный Елиссе́й, преднаписа́в тя́ издале́ча, Кре́сте всечестны́й: от глубины́ бо пре́лести тобо́ю к ве́ре возве́дшеся изве́стнее, дне́шний де́нь сподобля́емся ви́дети, и ве́рою покланя́тися тебе́, объе́млюще спасе́ние.

Подзна́менова издале́ча тебе́ Кре́сте всечестны́й, в благослове́ниих Иа́ков явле́ннее: мы́ же в благода́ти удосто́ившеся ви́дети тя́, ве́рою несумне́нною приступа́ем вси́, и каса́ющеся бога́тное благослове́ние объе́млем, и све́т, и спасе́ние, и прегреше́ний разреше́ние.

Убели́вшеся дея́ньми доброде́тельными, присту́пим воздержа́ния преполове́нием веселя́щеся, и облобыза́им ве́рою Госпо́день Кре́ст: я́ко да того́ управля́еми си́лою, соверши́м тече́ние в до́бром произволе́нии, и дости́гнем Боже́ственную осиява́еми стра́сть.

Тро́ичен: Единоесте́ственна, собезнача́льна, соприсносу́щна, сопресто́льна, Естество́ у́бо про́стое, раздели́тельное же Ли́цы, Отца́ нерожде́нна, Сы́на, и Ду́ха Свята́го, несозда́нное Существо́ и Божество́ вси́ воспева́юще пое́м: свяще́нницы благослови́те, лю́дие превозноси́те во вся́ ве́ки.

Богоро́дичен: Ны́не я́ко А́гнца незло́биваго зрю́ Тя ви́сяща, и от беззако́нных Кресту́ пригвожда́ема, Сы́не Мо́й пребезнача́льный, рыда́ньми терза́юся, и ма́терскими одержи́ма е́смь боле́зньми, Всечи́стая вопия́ше: Ю́же гла́сы немо́лчными пои́м по до́лгу во вся́ ве́ки.

И́ный. Ирмо́с: О́троки благочести́выя в пещи́ Рождество́ Богоро́дичо спасло́ е́сть. Тогда́ у́бо образу́емое, ны́не же де́йствуемое, вселе́нную всю́ воздвиза́ет пе́ти Тебе́: Го́спода по́йте дела́ и превозноси́те Его́ во вся́ ве́ки.

Стра́сть Тебе́ безстра́стнаго зря́щи тва́рь, сострада́ше Ти́ Долготерпели́ве: со́лнце угаса́ше, ка́мение же распада́шеся, вся́ земля́ тряса́шеся, стра́хом зову́щи: Го́спода по́йте дела́, и превозноси́те во вся́ ве́ки.

Звере́м лю́тым тро́стным, Бо́же мо́й Ще́дрый запрети́, вну́трь мя́ оскорбля́ющым, Спа́се, безче́стное досажде́ние претерпе́вый, бие́мь тро́стию Христе́, почести́ хотя́ вся́ безче́ствованныя преступле́нием дре́вним.

Во у́м егда́ прие́млю стра́шное Твое́ суди́ще, Судие́ пра́веднейший, трепе́щу, и ужаса́юся, страшу́ся, и рыда́ю, помышля́я дела́ моя́ осужде́нию досто́йная. Те́мже мно́гое Твое́ благоутро́бие Спа́се молю́: да не победи́т Тя́ мно́жество зо́л мои́х.

Богоро́дичен: Роди́вшая Тя́ без боле́зни, боле́знем в Твое́м распя́тии подлежу́, опаля́ется утро́ба Моя́: гвоздьми́ бо пригвозди́лся еси́, копие́м в ре́бра Твоя́ пробода́емь долготерпели́ве, Пречи́стая вопия́ше Де́ва: Ю́же я́ко Богоро́дицу согла́сно воспева́ем.

И́ный. Ирмо́с: Вся́ дела́ Бо́жия, и вся́ тва́рь, благослови́те Го́спода, я́ко челове́ком от земли́ возсия́ све́т, и вселе́нную всю́ просвети́, и жи́знь ве́чную ми́ру дарова́, по́йте лю́дие, и превозноси́те Его́ во ве́ки.

Да то́чат го́ры разу́мно пра́вду, и хо́лми да веселя́тся, Дре́во кре́стное покланя́емо ви́дяще: его́же превозно́сим Христе́ во ве́ки.

Благода́ть Креста́ Твоего́ стра́шная: и́бо де́монов изгоня́ет полки́, челове́ком подаю́щи исцеле́ний во́ды: те́мже Тя́ пое́м Христе́ во ве́ки.

Благослови́м Отца́, и Сы́на, и Свята́го Ду́ха, Го́спода.

Безнача́льнаго Отца́, и Сы́на со Святы́м воспои́м Ду́хом, Тро́ицу единосу́щную, еди́но нача́ло, и Бо́га хва́ляще, пою́ще Его́ благоче́стно во ве́ки.

И ныне, Богоро́дичен: Вся́к язы́к земноро́дный пое́т Тя́ Де́во, я́ко све́т непристу́пный возсия́ла еси́, просвеща́ющий ми́р, Христа́ Бо́га: Его́же превозно́сим при́сно во ве́ки.

Сла́ва Тебе́ Бо́же на́ш, сла́ва Тебе́.

Ра́дуются концы́ земни́и поклоне́нию Креста́ Твоего́ Человеколю́бче: а́нгели на небесе́х ликовству́ют дне́сь с на́ми, пою́ще Тя́ Христе́ во ве́ки.

Ирмо́с: Вся́ дела́ Бо́жия, и вся́ тва́рь, благослови́те Го́спода, я́ко челове́ком от земли́ возсия́ све́т, и вселе́нную всю́ просвети́, и жи́знь ве́чную ми́ру дарова́, по́йте лю́дие, и превозноси́те Его́ во ве́ки.

Пе́снь 9.

Ирмо́с: Ужасеся о сем небо и земли удивишася концы, яко Бог явися человеком плотски и чрево Твое бысть пространнейшее небес Тем Тя, Богородицу, Ангелов и человек чиноначалия величают.

Исцели́л еси́ Преблаги́й мое́ сокруше́ние, на Кресте́ пригвожда́емь гвоздьми́ иногда́, рука́ма Твои́ма и нога́ма Всецарю́, и в ре́бра пробода́емь, о́цтом напая́емь и же́лчию, все́х весе́лие, сла́дости сла́во, ве́чное избавле́ние.

Красе́н па́че сапфи́ра и зла́та, светоза́рен я́ко со́лнце еси́ боже́ственный Кре́сте: лежа́ у́бо ме́стом опи́сан, и у́мными си́лами всю́ду окружа́емь стра́шно, луча́ми же боже́ственными твоея́ си́лы, просвеща́яй вселе́нныя исполне́ния.

Кре́ст обурева́емых е́сть приста́нище, наста́вник заблужда́ющих и утвержде́ние, сла́ва Христо́ва, си́ла апо́столов и проро́ков, по́стников держа́ва, все́х челове́ков прибе́жище. того́ посреде́ предлежа́ща вси́ зря́ще, воздержа́нием лобыза́им.

Егда́ и́маши приити́ на зе́млю суди́ти ми́ру, его́же созда́л еси́ Го́споди, а́нгельским предыду́щым Твои́м во́инством, и Кресту́ просиява́ющу па́че заре́й со́лнечных. того́ могу́тством уще́дри мя́, и спаси́ па́че все́х челове́ков прегреши́вшаго.

Богоро́дичен: Тле́ния Тя́ кроме́ роди́х из чре́ва, пре́жде ве́к его́же оте́ц роди́: и ка́ко тле́еши? Челове́цы терза́ют Тя́ Сы́не, и ре́бра ископова́ют копие́м, и ру́це с нога́ма пригвожда́ют безчелове́чно, Всечи́стая вопия́ше: Ю́же досто́йно велича́ем.

И́ный. Ирмо́с: Всяк земнородный да взыграется, Духом просвещаемь, да торжествует же безплотных Умов естество, почитающее священное торжество Богоматере, и да вопиет: радуйся, Всеблаженная, Богородице, чистая Приснодево

Дре́вом кре́стным пла́мень увяди́л еси́ греха́ Христе́: ру́це же распросте́р, руки́ изба́вил еси́ борца́, неудержа́нно просте́ршаго ру́це к сне́ди плода́, его́же еди́наго бежа́ти вкуше́ния уста́вил еси́, Христе́ многоми́лостиве.

Стра́сть Твою́ Христе́, все́м челове́ком безстра́стие источа́ющую, чи́сто ви́дети сподо́би, в безстра́стии покланя́ющыяся Твоему́ Кресту́ честно́му, грехи́ на́шя презира́я, и воскре́сния и́стиннаго сы́ны соде́ловая.

Вознесы́й на́с па́дшыя в сме́рть, Воскре́снием Твои́м разреши́л еси́ бра́нь, и Отцу́ Твоему́ на́с примири́л еси́, о на́с кро́вь Твою́ излия́вый Благоде́телю: те́мже Тя́ сла́вим, я́ко Бо́га Изба́вителя всеси́льна.

Богоро́дичен: Еди́на Бо́жию му́дрость роди́вшая ипоста́сную, умудри́ мя, молю́ся, зло́бы мудреца́ убежа́ти сове́тов, и ловле́ний, и кова́рств, Богоро́дице Де́во неискусобра́чная, твердое ве́рных прибе́жище.

И́ный. Ирмо́с: Безсе́менное Рождество́ Твое́, Богоро́дице Чи́стая, Христа́ Бо́га на́шего, пе́сньми немо́лчными велича́ем.

Кре́ст честны́й, его́же объе́млют а́нгельская во́инства, и мы́ кла́няющеся велича́ем.

Дре́во пречи́стое, и́мже причасти́хомся жи́зни, пре́жде уме́ршии, Кре́ст Спа́сов велича́ем.

Слава, Тро́ичен: Отца́ безнача́льна, Сы́на собезнача́льна, и Ду́ха сопресто́льна, Тро́ицу Святу́ю велича́ем.

И ныне, Богоро́дичен: Ма́терь безневе́стную, и Де́ву вси́ Чи́стая воспева́ем Тя́: без се́мене бо Созда́теля родила́ еси́.

Сла́ва Тебе́ Бо́же на́ш, сла́ва Тебе́.

Сподо́бившыяся ви́дети тя́, и поклони́тися, благопоспе́шствуй, предвари́ти пресвяту́ю стра́сть, Кре́сте Христо́в.

Ирмо́с: Безсе́менное Рождество́ Твое́, Богоро́дице Чи́стая, Христа́ Бо́га на́шего, пе́сньми немо́лчными велича́ем.

Свети́лен гла́са.

На стихо́вне самогла́сен, гла́с 4:

И́стины истяза́телю, и сокрове́нных ви́дче Го́споди, фарисе́а тщесла́вием побежда́ема, и от де́л доброде́тельми оправда́ющася осуди́л еси́, мытаря́ же со умиле́нием моля́щася, и от о́наго осужда́ема оправда́л еси́. Его́же покая́ния и на́с ревни́тели распны́йся покажи́, и оставле́ния сподо́би, я́ко Человеколю́бец. (Два́жды)

Му́ченичен: Кто́ не ужаса́ется зря́, святи́и му́ченицы, по́двиг до́брый, и́мже подвиза́стеся? ка́ко во пло́ти су́ще, безпло́тнаго врага́ победи́сте? Христа́ испове́давше, Кресто́м вооружи́вшеся. Те́мже досто́йно яви́стеся де́монов прогони́телие, и ва́рваров борцы́, непреста́нно моли́те спасти́ся душа́м на́шым.

Сла́ва, и ны́не, самогла́сен, гла́с 8:

Дне́сь Влады́ка тва́ри, и Госпо́дь сла́вы, на Кресте́ пригвожда́ется, и в ре́бра пробода́ется, же́лчи и о́цта вкуша́ет, сла́дость церко́вная: венце́м от те́рния облага́ется, покрыва́яй не́бо о́блаки: оде́ждою облачи́тся поруга́ния, и зауша́ется бре́нною руко́ю, руко́ю созда́вый челове́ка. по плеще́ма бие́н быва́ет, одева́яй не́бо о́блаки: заплева́ния и ра́ны прие́млет, поноше́ния и зауше́ния: и вся́ терпи́т мене́ ра́ди осужде́ннаго, Изба́витель мо́й и Бо́г, да спасе́т ми́р от пре́лести, я́ко Благоутро́бен.

Ча́с 1-й. И отпу́ст.

Последование Часов в пятницу четвертой седмицы

Час первый и Час девятый (без кафизмы). Час третий читается с кафизмой.

Час шестый

Прииди́те, поклони́мся: (трижды)

И псалмы 53, 54, 90.

Сла́ва и ны́не: Аллилу́иа: (Трижды). Го́споди, поми́луй (Трижды)

Сла́ва и ны́не:

И чтется кафисма.

По кафисме священник, став пред царскими дверьми, глаголет настоящий тропарь со стихи, во глас 2: И́же в шесты́й день же и час:

Тропа́рь проро́чества, глас 6:

Кресту́ Твоему́ покланя́емся Влады́ко, и свято́е Воскре́сние Твое́ сла́вим.

Сла́ва и ны́не: и повторяем тойжде.

Проки́мен, псалом 77, глас 6: Тойже есть Щедр, и очистит грехи их.

Стих: Внемли́те лю́дие Мои́ зако́ну Моему́.

Проро́чества Иса́иина чте́ние (Ис. 29:13–22).

Та́ко глаго́лет Госпо́дь: приближа́ются Мне́ лю́дие си́и усты́ свои́ми, и устна́ми свои́ми почита́ют Мя́, се́рдце же и́х дале́че отстои́т от Мене́: всу́е же почита́ют Мя́, уча́ще за́поведем челове́ческим и уче́ниям. Сего́ ра́ди се́ А́з приложу́, е́же пресели́ти лю́ди сия́, и преста́влю я́, и погублю́ прему́дрость прему́дрых и ра́зум разу́мных сокры́ю. Го́ре творя́щым глубо́ко сове́т, а не Го́сподем: го́ре в та́йне сове́т творя́щым, и бу́дут во тьме́ дела́ и́х, и реку́т: кто́ ны ви́де? и кто́ ны уразуме́ет, я́же мы́ твори́м? Не я́коже ли бре́ние скуде́льника вмените́ся? еда́ рече́т зда́ние созда́вшему е́: не ты́ мя созда́л еси́? или́ творе́ние сотво́ршему: не разу́мно мя́ сотвори́л еси́? Не еще́ ли ма́ло, и приложи́тся Лива́н, а́ки гора́ Херме́ль, и Херме́ль в дубра́ву вмени́тся? И услы́шат в де́нь о́ный глуси́и словеса́ кни́ги [сея́], и и́же во тьме́, и и́же во мгле́, о́чи слепы́х у́зрят. И возра́дуются ни́щии ра́ди Го́спода в весе́лии, и отча́явшиися челове́цы испо́лнятся весе́лия. Исчезе́ беззако́нник, и поги́бе го́рдый, и потреби́шася вси́ беззако́ннующии в зло́бе, И творя́щии согреша́ти челове́ки в сло́ве: все́м же облича́ющым во врате́х претыка́ние положа́т, поне́же соврати́ша в непра́вдах пра́веднаго. Сего́ ра́ди та́ко глаго́лет Госпо́дь на до́м Иа́ковль, его́же определи́ от Авраа́ма: не ны́не постыди́тся Иа́ков, ниже́ ны́не лице́ свое́ измени́т Изра́иль. Но егда́ уви́дят ча́да и́х дела́ Моя́, Мене́ ра́ди освятя́т и́мя Мое́, и освятя́т свята́го Иа́ковля, и Бо́га Изра́илева убоя́тся.

Проки́мен, псалом 78, глас 5: Помози́ на́м Бо́же Спаси́телю на́ш.

Стих: Бо́же, приидо́ша язы́цы в достоя́ние Твое́.

И прочее последование.

И быва́ет крестопоклоне́ние по отпе́тии часо́в, по после́днем Трисвято́м. Пое́м же стихи́ры, гла́с 2: Прииди́те ве́рнии:

И взе́млется честны́й Кре́ст, и вно́сят его́ в сосудохрани́тельницу.

Последование Вечерни в пятницу четвертой седмицы

На Го́споди воззва́х, поста́вим стихо́в 10: и пое́м самогла́сен, два́жды: и 4 му́ченичны гла́са, и в Мине́и 4.

Самогла́сен, гла́с 7:

Срасте́м порабо́тив души́ моея́ досто́инство, ско́т бы́х: и не могу́ воззре́ти к Тебе́ Вы́шнему, но до́лу преклони́вся Христе́, я́ко мыта́рь, молю́ся зовы́й Тебе́: Бо́же очи́сти, и спаси́ мя́. (Дважды)

Сла́ва, поко́ин, Иоа́нна Дамаски́на.

И ны́не, Богоро́дичен 1-й, гла́са.

Вхо́д. Све́те ти́хий:

Проки́мен, псало́м 79, гла́с 4: Пасы́й Изра́иля вонми́, наставля́яй я́ко овча́ Ио́сифа.

Сти́х: Седя́й на херуви́мех яви́ся.

Бытия́ чте́ние (Быт. 12:1–7).

Рече́ Госпо́дь Авра́му: изы́ди от земли́ твоея́, и от ро́да твоего́, и от до́му отца́ твоего́, и иди́ в зе́млю ю́же ти́ покажу́. И сотворю́ тя в язы́к ве́лий, и благословлю́ тя, и возвели́чу и́мя твое́, и бу́деши благослове́н. И благословлю́ благословя́щыя тя́, и клену́щыя тя́ проклену́: и благословя́тся о тебе́ вся́ племена́ земна́я. И и́де Авра́м, я́коже глаго́ла ему́ Госпо́дь, и идя́ше с ни́м Ло́т. Авра́м же бе́ ле́т седми́десяти пяти́, егда́ изы́де от [земли́] Харра́н. И поя́т Авра́м Са́ру жену́ свою́, и Ло́та сы́на бра́та своего́, и вся́ име́ния своя́, ели́ка стяжа́ша, и вся́кую ду́шу, ю́же стяжа́ша в Харра́не: и изыдо́ша поити́ в зе́млю Ханаа́ню. И про́йде Авра́м зе́млю в долготу́ ея́, да́же до ме́ста Сихе́м до ду́ба высо́каго: Ханане́и же тогда́ живя́ху в земли́ [то́й]. И яви́ся Госпо́дь Авра́му, и рече́ ему́: се́мени твоему́ да́м зе́млю сию́. и созда́ та́мо Авра́м же́ртвенник Го́споду я́вльшемуся ему́.

Проки́мен, псало́м 80, гла́с 4: Ра́дуйтеся Бо́гу Помо́щнику на́шему.

Сти́х: Приими́те псало́м, и дади́те тимпа́н.

При́тчей чте́ние (Притч. 14:15–26).

Незло́бивый ве́ру е́млет вся́кому словеси́: кова́рный же прихо́дит в раска́яние. Прему́др убоя́вся, уклони́тся от зла́: безу́мный же на себе́ наде́явся, смешава́ется со беззако́нным. Остроя́ростный без сове́та твори́т: му́ж же му́дрый мно́гая терпи́т. Разделя́ют безу́мнии зло́бу: кова́рнии же удержа́т чу́вство. Попо́лзнутся зли́и пред благи́ми, и нечести́вии послу́жат пред две́рьми пра́ведных. Дру́зи возненави́дят друго́в убо́гих: дру́зи же бога́тых мно́зи. Безче́стяй убо́гия, согреша́ет: ми́луяй же ни́щыя, блаже́н. Заблужда́ющии [непра́ведницы] де́лают зла́я: ми́лость же и и́стину де́лают благи́и. не ве́дят ми́лости и ве́ры де́лателие злы́х ми́лостыни же и ве́ры у де́лателей благи́х. Во вся́ком пеку́щемся е́сть изъоби́лие: любосла́стный же и безпеча́льный в ску́дости бу́дет. Вене́ц прему́дрых бога́тство и́х: житие́ же безу́мных зло́. Изба́вит от злы́х ду́шу свиде́тель ве́рен: разжиза́ет же лжи́выя ле́стный. В стра́се Госпо́дни упова́ние кре́пости: ча́дом же свои́м оста́вит утвержде́ние [ми́ра].

И прочее последование Преждесвященных.

Служба в субботу четвертой седмицы святого Великого поста

Последование Утрени в субботу четвертой седмицы

Аллилу́иа, и тропари́, гла́с 2:

Апо́столи, му́ченицы и проро́цы, святи́телие, преподо́бнии и пра́веднии, до́бре по́двиг соверши́вшии, и ве́ру соблю́дшии, дерзнове́ние иму́щии ко Спа́су, о на́с Того́ я́ко Бла́га моли́те спасти́ся, мо́лимся, душа́м на́шым. (Дважды)

Сла́ва, ме́ртвен: Помяни́ Го́споди я́ко Бла́г рабы́ Твоя́, и ели́ка в житии́ согреши́ша прости́: никто́же бо безгре́шен, то́кмо Ты́ моги́й и преста́вленным да́ти поко́й.

И ны́не, Богоро́дичен: Ма́ти Свята́я неизрече́ннаго Све́та, а́нгельскими Тя́ пе́сньми почита́юще, благоче́стно велича́ем.

И стихосло́вим еди́ну кафи́сму (16): Рече́ Госпо́дь Го́сподеви моему́: Та́же седа́льны му́ченичны Окто́иха три́, и ме́ртвен, и Богоро́дичен. И чте́ние в Шестодне́вце. Поются же и Блаже́ни непоро́чнии: на две статии с припевом: Благослове́н еси́ Го́споди: во глaс 5-й. И поминает священник усопшия, якоже обычно.

О си́х все́х полностью указа́но в суббо́ту вторую Великого поста.

Та́же кано́н Мине́и, и свята́го оби́тели, и настоя́щыя четверопе́снцы по чи́ну и́х. Четверопе́снец, его́же краегране́сие: Пе́снь на му́ченики, господи́на Ио́сифа. И стихосло́вятся пе́сни. Гла́с 4.

Пе́снь 6.

Ирмо́с: Пучи́ною жите́йскою дея́ньми мои́ми снидо́х во а́д, но, я́ко от ки́та Ио́на, та́ко вопию́: из глубины́ зо́л возведи́, молю́ся, Сы́не Бо́жий и Сло́ве.

Преидо́сте преде́лы плотски́я страда́льцы мно́гим терпе́нием, претерпе́вше му́ки и боле́зни. те́мже вся́кую боле́знь и ско́рбь облегча́ете, ва́с воспева́ющих.

Тьма́м а́нгел во́инство совокупи́ся святы́х страстоте́рпец, и мо́лит Всеблага́го Бо́га, согреше́ний тьмочи́сленных на́с изба́вити, я́ко христу́ угоди́вшии.

Умертви́вся и во гро́бе Христе́ усну́в, возста́вил еси́ ме́ртвыя, и в ве́ре уме́ршым дае́ши бла́гости бога́тство Христе́, поко́й я́ со все́ми святы́ми.

Богоро́дичен: Бо́жие Бо́г Сло́во, иски́й обожи́ти челове́ка Чи́стая, из Тебе́ воплоща́ется, и зе́млен ви́дится: Его́же непреста́нно моли́, обрести́ на́м ми́лость во вре́мя отве́та.

И́ный господи́на Фео́дора, гла́с то́йже.

Ирмо́с: Бу́рею грехо́вною погружа́емь, я́ко во чре́ве ки́тове содержи́мь, с проро́ком зову́ Ти: возведи́ от тли́ живо́т мо́й Го́споди, и спаси́ мя.

Пло́ти и кро́ве святи́и не пощаде́вше, ко вся́кому муче́нию ста́сте небоя́зненни, Христа́ не отмета́ющеся: те́мже с небе́с низпосла́ Христо́с ва́м венцы́.

Му́ченик торжество́ усря́щим, просвети́вшеся де́тельми, и возопии́м богодухнове́нными пе́сньми: вы́ есте́ вои́стинну денни́цы на земли́, Христо́вы му́ченицы.

Слава, Тро́ичен: Тро́ице Свята́я сла́влю Тя́, Естество́ безнача́льное, еди́наго Бо́га, еди́наго Го́спода, три́ Ли́ца, Отца́, Сы́на и Ду́ха: нерожде́нна, рожде́нна, исхо́дна, Ту́южде и присносу́щну.

И ныне, Богоро́дичен: О блаже́нная Богоневе́сто, ка́ко родила́ еси́ без му́жа, и пребыла́ еси́ я́коже пре́жде? Бо́га бо родила́ еси́, чу́до стра́шное: но моли́ спасти́ся пою́щым Тя́.

Сти́х: Ди́вен Бо́г во святы́х Свои́х, Бо́г Изра́илев.

Му́ченичен: усече́ния удо́в ва́ших зря́ще, наслажда́стеся кровьми́ ра́дующеся: но моли́те о на́с приле́жно Го́спода, му́ченицы присносла́внии.

Сти́х: Ду́шы и́х во благи́х водворя́тся.

От земли́ созда́вый мя́, и оживи́вый мя́, и в зе́млю возврати́тися мне́ па́ки реки́й, я́же прия́л еси́ рабы́ твоя́ упоко́й, и от тли́ сме́ртныя возведи́ Го́споди.

Ирмо́с: Бу́рею грехо́вною погружа́емь, я́ко во чре́ве ки́тове содержи́мь, с проро́ком зову́ Ти: возведи́ от тли́ живо́т мо́й Го́споди, и спаси́ мя.

Кондак, глас 8: Со святы́ми упоко́й, / Христе́, / ду́ши раб Твои́х, / иде́же несть боле́знь, ни печа́ль, / ни воздыха́ние, / но жизнь безконе́чная.

Икос: Сам еди́н еси́ безсме́ртный, / сотвори́вый и созда́вый челове́ка: / земни́и у́бо от земли́ созда́хомся, / и в зе́млю ту́южде по́йдем, / я́коже повеле́л еси́, созда́вый мя и реки́й ми: / я́ко земля́ еси́, и в зе́млю оты́деши, / а́може вси челове́цы по́йдем, / надгро́бное рыда́ние, творя́ще песнь: / аллилу́иа.

Пе́снь 7.

Ирмо́с: О́бразу злато́му не поклони́вшеся, о́троцы авраа́мстии искуша́хуся, я́ко зла́то в горни́ле, в пещи́ о́гненней, я́ко в черто́зе све́тлем, ликова́ху, пою́ще: благослове́н еси́, Бо́же оте́ц на́ших.

Обо́лкшеся страда́льцы в нетле́ние боже́ственное, обнаже́нием тле́нныя пло́ти, на́с ра́ди пло́ть от нетле́нныя Прие́мшему Жены́, ны́не предстоите́ све́тлии: сего́ ра́ди мя́ облецы́те во оде́жду свяще́нную обнаже́ннаго зло́бою.

Воздержа́нием пожи́вый, страда́льческий собо́р, воздержа́ния на́с по́прище укрепи́те тещи́ невозбра́нно, я́ко пропове́давый Христа́ на по́прищи му́жественно, и предстоя́й престо́лу венцено́сный, в наслажде́ние мы́сленно со а́нгелы.

Моли́твами Бо́же Твои́х святы́х му́ченик, усо́пшыя ве́рно рабы́ Твоя́, рая́ жи́тели покажи́, и све́та мы́сленнаго сподо́би я́, непреста́нно вопию́щыя Тебе́: благослове́н Бо́г отце́в на́ших.

Богоро́дичен: Тя́ еди́ну благу́ю мо́лим Де́во, озло́бленныя ны́ ублажи́, и приле́жно Христа́ моли́ естество́м су́ща блага́го, воздержа́ния вре́мя, блага́я де́ющым, испо́лнити на́м пою́щым Его́: благослове́н Бо́г отце́в на́ших.

И́ный. Ирмо́с: Глаго́лавый на горе́ с Моисе́ем, и о́браз де́вства явле́й в купине́, благослове́н еси́ Бо́же оте́ц на́ших.

Возвели́чивый святы́я Твоя́ вся́, зна́меньми удиви́в я́ в ми́ре: благослове́н еси́ во ве́ки Го́споди Бо́же отце́в на́ших.

Вся́кий ви́д ра́н проше́дше, и коле́на ваа́лу не поко́ршеся преклони́ти, венцы́ сла́вы взя́сте от Бо́га Христо́вы му́ченицы.

Слава, Тро́ичен: Во Еди́нице Тро́ице, покланя́емое Существо́, О́тче, Сы́не и Ду́ше, воспева́ющыя Тя́ сохраня́й, Бо́же отце́в на́ших.

И ныне, Богоро́дичен: Де́во Ма́ти Отрокови́це всесве́тлая, еди́на к Бо́гу хода́тайство, не преста́й Влады́чице моли́ти спасти́ся на́м.

Сти́х: Святы́м, и́же су́ть на земли́ Его́, удиви́ Госпо́дь:

Безсме́ртному Царю́ во́инствовавше, и ве́ру к Нему́ показа́вше соверше́нную, кро́вь свою́ му́ченицы за Него́ излия́сте.

Сти́х: Блаже́ни, я́же избра́л, и прия́л еси́ Го́споди.

Иде́же све́т Тво́й жи́зни истека́ет, преложи́ я́же преста́вил еси́ от вре́менных, ве́рныя Твоя́ рабы́, Го́споди Бо́же оте́ц на́ших.

Ирмо́с: Глаго́лавый на горе́ с Моисе́ем, и о́браз де́вства явле́й в купине́, благослове́н еси́ Бо́же оте́ц на́ших.

Пе́снь 8.

Ирмо́с: Во огни́ пла́меннем предстоя́т Тебе́ / Херуви́ми, Серафи́ми, Го́споди, / и вся́ тва́рь пе́снь Тебе́ пое́т кра́сную: / по́йте, благослови́те, лю́дие, превозноси́те Христа́, // Еди́наго Соде́теля, во вся́ ве́ки.

Великоимени́тии Христо́вы страда́льцы, и честни́и в Бо́зе, вся́ воспева́ющыя па́мяти ва́шя, вели́ких согреше́ний, и та́мошних му́к изба́вите ны́, к Нему́ ва́шими вели́кими моли́твами.

Святоизбра́нное Христа́ Бо́га, и тве́рдое вои́стинну во́инство, му́ченик собо́ры освяти́те на́ш у́м и се́рдце, в сия́ святы́я дни́ по́стныя, ва́шими святы́ми моли́твами.

Изба́ви че́рвия му́чащаго, и скре́жета зу́бнаго, Го́споди, и вне́шния тьмы́ несвети́мыя, вся́ я́же ве́рою прия́л еси́: и учини́ сия́, иде́же све́т лица́ Твоего́ Христе́, сия́ет во ве́ки.

Богоро́дичен: Кре́ст христо́в честны́й, богоро́дице чи́стая, ви́девшыя и от се́рдца поклони́вшыяся ны́, твои́ми ко влады́це сподо́би моли́твами, ви́дети и стра́сти честны́я, страсте́й очище́нных.

И́ный. Ирмо́с: Земля́, и вся́ я́же на не́й, мо́ре и вси́ исто́чницы, небеса́ небе́с, све́т и тьма́, мра́з и зно́й, сы́нове челове́честии, свяще́нницы благослови́те Го́спода, и превозноси́те Его́ во ве́ки.

О до́браго измене́ния, и́мже обрето́сте сме́ртию живо́т, священному́ченицы Христо́вы, огня́ и меча́, мра́за и звере́й ника́коже убоя́вшеся, и вопию́ще: по́йте Го́спода, и превозноси́те во вся́ ве́ки.

Горе́ ли́к а́нгельский, до́ле же мы́ земни́и, хва́лим му́ченицы Христо́вы, стра́нная страда́ния, и по́двиги ва́шего му́жества, благословя́ще, пою́ще Го́спода, и превознося́ще во вся́ ве́ки.

Благослови́м Отца́, и Сы́на, и Свята́го Ду́ха, Го́спода.

Све́т, Живо́т же и Животы́, почита́ю Тя́ Отца́, и Сы́на, и Ду́ха исхо́дна, Естество́ еди́но, три́ Ипоста́си, Бо́га Еди́наго поя́, благословлю́ Тя, пою́ Тя Го́спода, и превозношу́ тя во вся́ ве́ки.

И ныне, Богоро́дичен: Кто́ не воспое́т Тя́ от земноро́дных, нескве́рная Чи́стая голуби́ца? Ты́ бо родила́ еси́ на́м Све́т вели́кий, жи́зни бога́тство, Иису́са Спа́са: Его́же пое́м хва́ляще я́ко Го́спода, и превозно́сим во вся́ ве́ки.

Сти́х: Ди́вен Бо́г во святы́х вои́х, Бо́г Изра́илев.

По́двиги чу́дныя, му́ченицы, сла́вяще ва́шя, благоде́теля и Бо́га благослови́м и покланя́емся, на по́прище по́двигов ва́с укрепи́вшаго: Его́же превозно́сим во вся́ ве́ки.

Сти́х: Ду́шы и́х во благи́х водворя́тся.

Ты́ сме́рти и живота́ Госпо́дь сы́й и Бо́г, преста́вльшихся благоче́стно воздвиза́яй, та́мо преложи́ в селе́ниих пра́ведных, благословя́щыя, пою́щыя Тя́ Го́споди, и превознося́щыя во вся́ ве́ки.

Хва́лим, благослови́м, покланя́емся Госпо́дни, пою́ще и превознося́ще во вся́ ве́ки.

Ирмо́с: Земля́, и вся́ я́же на не́й, мо́ре и вси́ исто́чницы, небеса́ небе́с, све́т и тьма́, мра́з и зно́й, сы́нове челове́честии, свяще́нницы благослови́те Го́спода, и превозноси́те Его́ во ве́ки.

Пе́снь 9.

Ирмо́с: Я́ко сотвори́ Мне́ вели́чия Си́льный и свято и́мя Его́, и ми́лость Его́ в ро́д и ро́д боя́щимся.

Свети́льницы су́ще неле́стнии, Христо́вы страда́льцы, просвети́те на́шя по́мыслы, утверди́те твори́ти светоза́рная и чи́стая Бо́жия хоте́ния.

Ору́жия зрите́ся закала́ющая враги́, до́блии Христо́вы страда́льцы: но изба́вите на́с от стре́л лука́ваго предста́тельствы ва́шими.

Поко́й Ще́дре в не́дрех Авраа́мовых рабы́ Твоя́, ве́рою от на́с отше́дшыя, к Тебе́ вся́ческих Зижди́телю и Преблаго́му.

Богоро́дичен: Пло́ти моея́ умертви́ движе́ния, Бо́га пло́тию Ро́ждшая па́че ума́, и пода́ждь просвеще́ние мы́сли мое́й, чи́стый о́блак су́щи све́та.

И́ный. Ирмо́с: Велича́ем вси́ человеколю́бие Твое́, Христе́ Спа́се на́ш, сла́во ра́б Твои́х, и ве́нче ве́рных, возвели́чивый па́мять Ро́ждшия Тя́.

Воспева́ем вси́ па́мяти ва́шя, му́ченицы прехва́льнии, по́двиги ви́дяще свяще́нных ва́ших страда́ний, и удиви́вшеся Христа́ велича́ем.

Дру́г ко дру́гу стра́ждуще глаго́лаху страстоте́рпцы: пло́ти не пощади́м, прииди́те, у́мрем о Христе́, да во вся́ ве́ки поживе́м лику́юще непреста́нно.

Слава, Тро́ичен: О Тро́ице во еди́ном Естестве́, Тя́ воспева́ющыя, О́тче нерожде́нный, и рожде́нный Сы́не, и Ду́ше исхо́дный, Твое́ю ми́лостию невреди́мы соблюди́.

И ныне, Богоро́дичен: Ра́дуйся Всечестна́я Чи́стая, де́вства похвало́, ма́терей утвержде́ние, челове́ков по́моще, и ми́ра ра́досте, Мари́е Ма́ти, и Рабо́ Бо́га на́шего.

Сти́х: Ди́вен Бо́г во святы́х Свои́х, Бо́г Изра́илев.

Ли́че святы́х, приими́ мольбу́ мою́: и я́ко сподо́бил мя́ еси́ Кре́ст целова́ти, и спаси́тельней стра́сти поклони́тися мне́, Христа́ моли́те.

Сти́х: Блаже́ни, я́же избра́л, и прия́л еси́ Го́споди.

Осла́би, оста́ви Ще́дре, к Тебе́ Человеколю́бцу преста́вленным, и си́х поко́й в селе́ниих избра́нных: Ты́ бо еси́ Жи́знь и Воскре́сние.

Ирмо́с: Велича́ем вси́ человеколю́бие Твое́, Христе́ Спа́се на́ш, сла́во ра́б Твои́х, и ве́нче ве́рных, возвели́чивый па́мять Ро́ждшия Тя́.

Та́же, Досто́йно е́сть:

Ексапостила́рий: Не́бо звезда́ми украси́вый я́ко Бо́г, и Твои́ми святы́ми всю́ зе́млю просвети́вый, Соде́телю все́х пою́щыя Тя́ спаса́й.

Сла́ва: Живы́ми и ме́ртвыми облада́яй я́ко Бо́г, упоко́й Твоя́ рабы́ в селе́ниих избра́нных а́ще бо и согреши́ша Спа́се, но не отступи́ша от Тебе́.

И ны́не: Сла́дость а́нгелов, скорбя́щих ра́дость, христиа́н предста́тельнице, Де́во Ма́ти Госпо́дня, заступи́ на́с, и изба́ви ве́чных му́к.

На хвали́тех му́ченичны гла́са.

Сла́ва, самогла́сен за упоко́й.

И ны́не, Богоро́дичен.

На стихо́вне ме́ртвены стихи́ры господи́на Феофа́на, прилучи́вшагося гла́са.

Сла́ва, и ны́не, Богоро́дичен.

Та́же, Бла́го е́сть: и Ча́с первый. И отпу́ст.

Последование Литургии в субботу четвертой седмицы

Изобразительная, и блаженны гласа.

По входе тропари, глас 2:

Апо́столи, му́ченицы и проро́цы, / святи́телие, преподо́бнии и пра́веднии, / до́бре по́двиг соверши́вшии и ве́ру соблю́дшии, / дерзнове́ние иму́ще ко Спа́су, / о нас Того́, я́ко Бла́га, моли́те, / спасти́ся, мо́лимся, душа́м на́шим.

Мертвен: Помяни́, Го́споди, я́ко Благ, рабы́ Твоя́, / и ели́ка в житии́ согреши́ша, прости́: / никто́же бо безгре́шен, то́кмо Ты, / моги́й и преста́вленным да́ти поко́й.

Слава, кондак, глас 8: Со святы́ ми упоко́й, / Христе́, / ду́ши раб Твои́х, / иде́же несть боле́знь, ни печа́ль, / ни воздыха́ние, / но жизнь безконе́чная.

И ныне, Богородичен, глас тойже: Тебе́ и Сте́ну и Приста́нище и́мамы, / и Моли́твенницу благоприя́тну к Бо́гу, / Его́же родила́ еси́, Богоро́дице безневе́стная, ве́рных спасе́ние.

Прокимен, глас 8: Весели́теся о Го́споде, / и ра́дуйтеся, пра́веднии.

Стих: Блаже́ни, и́хже оста́вишася беззако́ния и и́хже прикры́шася греси́.

И умершим, прокимен, глас 6: Ду́ши их / во благи́х водворя́тся.

Апостол дне ко евреем, зачало 313.

Бра́тие, наде́емся о вас, возлю́бленнии, лу́чших и придержа́щихся спасе́ния, а́ще и та́ко глаго́лем. Не оби́длив бо Бог, забы́ти дела́ ва́шего и труда́ любве́, ю́ же показа́сте во и́мя Его́, послужи́ вше святы́м и служа́ще. Жела́ем же, коего́ждо вас явля́ти то́же тща́ние ко извеще́нию упова́ния да́же до конца́, да не лени́ви бу́дете, но подража́тели насле́дствующих обетова́ния ве́рою и долготерпе́нием.

И за упокой: Послание к коринфяном первое, зачало 163.

Бра́тие, пе́рвый челове́к от земли́ пе́рстен, вторы́й Челове́к Госпо́дь с небесе́. Яко́в пе́рстный, такови́ и пе́рстнии, и яко́в небе́сный, та́цы же и небе́снии. И я́коже облеко́хомся во о́браз пе́рстнаго, да облече́мся и во о́браз Небе́снаго. Сие́ же глаго́лю, бра́тие, я́ко плоть и кровь Ца́рствия Бо́жия насле́дити не мо́гут, ниже́ тле́ние нетле́ния насле́дствует. Се та́йну вам глаго́лю: вси бо не у́спнем, вси же измени́мся. Вско́ре, во мгнове́нии о́ка, в после́дней трубе́: востру́бит бо, и ме́ртвии воста́нут нетле́нни, и мы измени́мся. Подоба́ет бо тле́нному сему́ облещи́ся в нетле́ние, и ме́ртвенному сему́ облещи́ся в безсме́ртие. Егда́ же тле́нное сие́ облече́тся в нетле́ние, и сме́ртное сие́ облече́тся в безсме́ртие, тогда́ бу́дет сло́во напи́санное: поже́рта бысть смерть побе́дою. Где ти сме́рте, жа́ло; где ти а́де, побе́да? Жа́ло же сме́рти грех, си́ла же греха́ зако́н. Бо́гу же благодаре́ние, да́вшему нам побе́ду Го́сподем на́шим Иису́с Христо́м.

Аллилуиа, глас 4: Воззва́ша пра́веднии, и Госпо́дь услы́ша их, и от всех скорбе́й их изба́ви их.

Стих: Мно́ги ско́рби пра́ведным, и от всех их изба́вит я́ Госпо́дь.

И умершим, стих: Блаже́ни, я́же избра́л и прия́л еси́ , Го́споди, и па́мять их в род и род.

Евангелие от Марка, зачало 31.

Во вре́мя о́но, изше́д Иису́с от преде́л Ти́рских и Сидо́нских, прии́де на мо́ре Галиле́йско, между́ преде́лы Декапо́льски. И приведо́ша к Нему́ глу́ха и гугни́ва, и моля́ху Его́, да возложи́т нань ру́ку. И пое́м его́ от наро́да еди́наго, вложи́ пе́рсты Своя́ во у́ши его́, и плю́нув косну́ его́ в язы́к. И воззре́в на не́бо, воздохну́ и глаго́ла ему́: еффафа́, е́же есть разве́рзися. И а́бие разверзо́стася слу́ха его́, и разреши́ся у́за язы́ка его́, и глаго́лаше пра́во. И запрети́ им, да никому́же пове́дят, ели́ко же им Той запреща́ше, па́че и́злиха пропове́даху. И преи́злиха дивля́хуся, глаго́люще: до́бре все твори́т, и глухи́я твори́т слы́шати, и немы́я глаго́лати.

И за упокой, Евангелие от Иоанна, зачало 16.

Рече́ Госпо́дь ко прише́дшым к Нему́ иуде́ем: ами́нь, ами́нь глаго́лю вам, я́ко слу́шаяй словесе́ Моего́ и ве́руяй Посла́вшему Мя и́мать живо́т ве́чный, и на суд не прии́дет, но пре́йдет от сме́рти в живо́т. Ами́нь, ами́нь глаго́лю вам, я́ко гряде́т час, и ны́не есть, егда́ ме́ртвии услы́шат глас Сы́на Бо́жия и услы́шавше оживу́т. Я́ коже бо Оте́ц и́мать живо́т в Себе́, та́ко даст и Сы́нови живо́т име́ти в Себе́ и о́бласть даде́ Ему́ и суд твори́ти, я́ко Сын Челове́чь есть. Не диви́теся сему́, я́ко гряде́т час, во́ньже вси су́щии во гробе́х услы́шат глас Сы́на Бо́жия, и изы́дут сотво́ршии блага́я в воскреше́ние живота́, а сотво́ршии зла́я в воскреше́ние суда́. Не могу́ Аз о Себе́ твори́ти ничесо́же. Я́коже слы́шу, сужду́, и суд Мой пра́веден есть, я́ко не ищу́ во́ли Моея́, но во́ли посла́вшаго Мя Отца́.

Причастен дне: Ра́дуйтеся, пра́веднии, о Го́споде, пра́вым подоба́ет похвала́.

Другий за упокой: Блаже́ни, я́же избра́л, и прия́л еси́ Го́споди, и па́мять их в род и род. Аллилу́иа, трижды.

Неделя четвертая Великого поста [19]

В субботу вечера

Стихиры воскресны 3, и анатолиевы 4, и Минеи 3. Инии же последнейшии определиша петися последованию святаго Иоанна Лествичника. Стихиры, глас 8. Подобен: О пресла́внаго чудесе́!

О́тче Иоа́нне преподо́бне, / вы́ну вои́стинну Бо́жия в горта́ни возноше́ния носи́л еси́ / поуча́яся де́тельнейшим, Богодухнове́нным словесе́м всему́дре, / и отту́ду истека́емою благода́тию обогати́лся еси́, быв блаже́н, / нечести́вых всех сове́тования низвраща́я.

Подобен: О́тче Иоа́нне пресла́вне, / слез исто́чники ду́шу очи́стив, / и всено́щными стоя́нии Бо́га уми́лостивив, / воспери́лся еси́ к любле́нию Сего́ блаже́нне и красоте́, / ея́же досто́йно ны́не наслажда́ешися, непреста́нно ра́дуяся, / со страда́льцы твои́ми богому́дре преподо́бне.

Подобен: О́тче Иоа́нне преподо́бне, / воспери́в ум к Бо́гу ве́рою, / мирска́го смеше́ния омерзи́л еси́ непостоя́нное, / и крест твой восприи́м, Всеви́дцу после́довал еси́, / те́ло необузда́нное, по́двигами обуче́ния, по́мыслу порабо́тив, / кре́постию Боже́ственнаго Ду́ха.

Слава, глас 5: Преподо́бне о́тче, / гла́са Ева́нгелия Госпо́дня послу́шав, / мир оста́вил еси́, / бога́тство и сла́ву нивочто́же вмени́в. / Отону́дуже всем возопи́л еси́: / возлюби́те Бо́га, и обря́щете благода́ть ве́чную. / Ничто́же предпочти́те па́че любве́ Его́, / да егда́ прии́дет во сла́ве Свое́й, / обря́щете упокое́ние со все́ми святы́ми, / и́хже моли́твами, Христе́, сохрани́ / и спаси́ ду́ши на́ша.

И ныне, Богородичен 1-й гласа.

На стиховне стихиры Осмогласника.

Слава, преподобнаго, глас 2. Самогласен: На земли́ а́нгела, / и на небесе́х челове́ка Бо́жия, / ми́ра благоукраше́ние, / наслажде́ние благи́х, / доброде́телей по́стнических похвалу́, Иоа́нна почти́м, / насажде́н бо в дому́ Бо́жии, процвете́ пра́ведно, / и я́ко кедр в пусты́ни умно́жи стада́ Христо́ва слове́сных ове́ц, / в преподо́бии и пра́вде.

И ныне, Богородичен, глас тойже: О чудесе́ но́ваго всех дре́вних чуде́с! / Кто бо позна́ ма́терь без му́жа ро́ждшую, / и на руку́ нося́щую, / всю тварь Содержа́щаго? / Бо́жие есть изволе́ние, Ро́ждшееся. / Его́же я́ко Младе́нца, Пречи́стая, / Твои́ма рука́ма носи́вшая, / и Ма́терне дерзнове́ние к Нему́иму́щая, / не преста́й моля́щи о чту́щих Тя, / уще́дрити и спасти́ ду́ши на́ша.

Ныне отпущаеши:

Тропарь, глас 1: Пусты́нный жи́тель и в телеси́ А́нгел / и чудотво́рец яви́лся еси́, богоно́се о́тче наш Иоа́нне, / посто́м, бде́нием, моли́твою Небе́сная дарова́ния прии́м, / исцеля́еши неду́жныя и ду́ши ве́рою притека́ющих ти. / Сла́ва Да́вшему ти кре́пость: / сла́ва Венча́вшему тя, / сла́ва Де́йствующему тобо́ю всем исцеле́ния.

На утрени

По шестопсалмии, Бог Госпо́дь, во глас осмогласника, и глаголем тропарь воскресный, дважды.

Сла́ва, тропарь, глас 1: Пусты́нный жи́тель и в телеси́ А́нгел / и чудотво́рец яви́лся еси́, богоно́се о́тче наш Иоа́нне, / посто́м, бде́нием, моли́твою Небе́сная дарова́ния прии́м, / исцеля́еши неду́жныя и ду́ши ве́рою притека́ющих ти. / Сла́ва Да́вшему ти кре́пость: / сла́ва Венча́вшему тя, / сла́ва Де́йствующему тобо́ю всем исцеле́ния.

И ны́не, Богородичен: Гаврии́лу веща́вшу Тебе́, Де́во, ра́дуйся, / со гла́сом воплоща́шеся всех Влады́ка, / в Тебе́, святе́м киво́те, / я́коже рече́ пра́ведный Дави́д: / яви́лася еси́ ши́ршая небе́с, / поноси́вши Зижди́теля Твоего́. / Сла́ва все́льшемуся в Тя, / сла́ва проше́дшему из Тебе́, / сла́ва свободи́вшему нас рождество́м Твои́м.

И обычное стихословие. Седальны воскресны. Степенна гласа. Евангелие утреннее. Воскресе́ние Христо́во: псалом 50.

Слава, глас 8: Покая́ния отве́рзи ми две́ри, Жизнода́вче, / у́тренюет бо дух мой ко хра́му свято́му Твоему́, / храм нося́й теле́сный весь оскверне́н: / но я́ко щедр, очи́сти / благоутро́бною Твое́ю ми́лостию.

И ныне, Богородичен: На спасе́ния стези́ наста́ви мя, Богоро́дице, / сту́дными бо окаля́х ду́шу грехми́, / и в ле́ности все житие́ мое́ ижди́х: / но Твои́ми моли́твами / изба́ви мя от вся́кия нечистоты́.

Таже, глас 6: Поми́луй мя, Бо́же, / по вели́цей ми́лости Твое́й, / и по мно́жеству щедро́т Твои́х, / очи́сти беззако́ние мое́.

Мно́жества соде́янных мно́ю лю́тых помышля́я окая́нный, / трепе́щу стра́шнаго дне су́днаго: / но наде́яся на ми́лость благоутро́бия Твоего́, / я́ко Дави́д вопию́ Ти: / поми́луй мя, Бо́же, / по вели́цей Твое́й ми́лости.

Каноны воскресный с Богородичным, на 6, и настоящий Триоди, на 4, и святаго на 4. Канон трипеснца, глас 5.

Песнь 1.

Ирмос: Спаси́телю Бо́гу, / в мо́ри лю́ди немо́крыми нога́ми наста́вльшему / и фарао́на со всево́инством пото́пльшему, / Тому́ Еди́ному пои́м, / я́ко просла́вися.

Уподо́бихся, Христе́, в ру́це разбо́йников впа́дшему, / и бие́ньми е́ле жи́ву от сих оста́вленному, Спа́се, / и аз си́це уя́звлен есмь грехи́ мои́ми.

Не пре́зри мене́, неду́гующа лю́то, / вопия́ше Спа́се рыда́я, / на разбо́йники бога́тство изнури́вый Твое́. / И аз си́це молю́ся: / уще́дри и спаси́ мя.

Уврачева́вый мя убие́н иму́ща ум грехи́в я́звах, / от разбо́йников непра́ведных и лука́вых помышле́ний, Христе́ Спа́се, / спаси́ мя я́ко многоми́лостивый.

Богородичен: Пречи́стая Ма́ти Христо́ва, / вопло́щшагося из Тебе́, и от недр Роди́теля не отлу́чшася Бо́га, непреста́нно моли́, / от вся́каго обстоя́ния спасти́, я́же созда́.

Иный канон преподобнаго, глас 8.

Ирмос: Во́ду проше́д я́ко су́шу, и еги́петскаго зла избежа́в, изра́ильтянин вопия́ше: Изба́вителю и Бо́гу на́шему пои́м.

Во свет невеще́ственный и у́мный, / от печа́ли веще́ственных восте́к Иоа́нне преподо́бне, / моли́твами твои́ми ко Го́споду просвети́ мя.

Я́ко воздержа́ния сла́дость ссав, / отри́нул еси́ го́ресть сласте́й, / те́мже па́че ме́да и со́та услажда́еши о́тче, чу́вства на́ша.

Возше́д на высоту́ доброде́телей, / до́ле пле́жущия поплева́в сла́сти, / сла́дость яви́лся еси́ спасе́ния, преподо́бне о́тче, ста́ду твоему́.

Богородичен: Прему́дрость и Сло́во О́тчее несказа́нно ро́ждшая, / души́ моея́ лю́тую уврачу́й я́зву, / и се́рдца боле́знь укроти́.

Катавасия: Отве́рзу уста́ моя́, / и напо́лнятся Ду́ха, / и сло́во отры́гну Цари́це Ма́тери, / и явлю́ся, све́тло торжеству́я, / и воспою́, ра́дуяся, Тоя́ чудеса́.

Песнь 3.

Ирмос: Утверди́ ны, Бо́же, / Твое́ю си́лою, / и низложи́ ерети́ческая шата́ния, / и вознеси́ рог наш.

Путе́м жития́, Христе́, лю́те путеше́ствуя, / уя́звлен есмь от разбо́йник в страсте́х, / но возста́ви мя, молю́ся.

Разби́ша ум мой разбо́йницы, / и оста́виша мя в я́звах е́ле жи́ва прегреше́ний мои́х, / но исцели́ мя, Го́споди.

Обнажи́ша мя, Спа́се Христе́, за́поведей Твои́х стра́сти, / и сластьми́ уязви́хся, / но изле́й на мя ми́лость.

Богородичен: Моли́ непреста́нно, Чи́стая, Проше́дшаго из чресл Твои́х, / изба́витися ле́сти диа́воли, / пою́щим Тя, Ма́терь Бо́жию.

Иный. Ирмос: Ты еси́ утвержде́ние притека́ющих к Тебе́, Го́споди, / Ты еси́ свет омраче́нных, / и пое́т Тя дух мой.

Попали́л еси́ у́глем обуче́ния пресла́вно страсте́й те́рние, / и согрева́еши мона́шествующих состоя́ния.

Ми́ро освяще́ния от по́стнических преподо́бне арома́т, / весь сложи́лся еси́ в воню́ благоуха́ния Бо́жия.

В зако́нех обуче́ния поуча́яся, стра́сти потопи́л еси́, / я́коже ины́я ны́не фараони́ты, тече́нием слез твои́х.

Богородичен: Уста́ви мое́ непостоя́нное / помышле́ний, Чистая, смущение, / Ма́ти Бо́жия, / к Сы́ну Твоему́ направля́ющи движе́ние.

Катавасия: Твоя́ песносло́вцы, Богоро́дице, / Живы́й и Незави́стный Исто́чниче, / лик себе́ совоку́пльшия, духо́вно утверди́, / в Боже́ственней Твое́й сла́ве / венце́в сла́вы сподо́би.

Седален, глас 5. Подобен: Стра́нное:

Пречи́стый Крест Твой, Спа́се наш, / я́ко ору́жие спасе́ния содержа́ще, / тем Тебе́ вопие́м: / спаси́ ны, пострада́вый во́лею о нас всех Бо́же, / я́ко многоми́лостивый.

Слава, преподобнаго, глас 4. Подобен: Вознесы́йся:

Доброде́тельми к небеси́ возсия́вый, водруже́н я́ве, / возше́л еси́ к Боговиде́ния неизме́римой глубине́ благоче́стно, / вся у́бо победи́в де́монския ко́зни, / покрыва́еши же челове́ки от вре́да сих, / Иоа́нне, ле́ствице доброде́телей, / и ны́не мо́лишися спасти́ся рабо́м твои́м.

И ныне, Богородичен. Подобен: На престо́ле херуви́мском седя́й / и в не́дрех О́тчих водворя́яйся, / я́ко на престо́ле седи́т святе́м Свое́м Влады́чице / в не́дрех Твои́х пло́тски: / Бог бо воцари́выйся та́ко над все́ми язы́ки, / и разу́мно ны́не пое́м Ему́. / Его́же и Ты, Чи́стая, моли́ / спасти́ся рабо́м Твои́м.

Песнь 4.

Ирмос: Услы́шах, Го́споди, / слух Твой и убоя́хся; / разуме́х смотре́ние Твое́ / и просла́вих Тя, Еди́не Человеколю́бче.

Разбо́йницы окрадо́ша мое́ дея́ние Боже́ственное, / и оста́виша мя я́звами му́чима.

Извлеко́ша мя, Спа́се, за́поведей Твои́х, / непостоя́нная помышле́ния моя́, / отону́дуже уя́звлен есмь прегреше́ньми.

Леви́т ра́нами уя́звленна, я́ко ви́де мя, / ми́мо и́де, Спа́се мой, / но Ты мя спаси́.

Богородичен: Госпо́дственно прославля́ем Тя, / Богоро́дице Безневе́стная, / и к Твоему́ приста́нищу ве́рнии прибега́ем.

Иный. Ирмос: Услы́шах, Го́споди, смотре́ния Твоего́ та́инство, разуме́х дела́ Твоя́ и просла́вих Твое́ Божество́.

Я́ко цве́тник благово́ннейший, / и доброде́телей рай одушевле́нный, / воздержа́ние процве́л еси́, / и́мже вся напита́л еси́ чту́щия тя.

Законоположи́теля обуче́ния / и мона́хов пра́вило кротча́йшее, / я́ко Моисе́а тя и Дави́да вои́стинну / стяжа́вше, о́тче, ублажа́ем.

Насажде́н на вода́х воздержа́ния, / яви́лся еси́, блаже́нне, розга́, о́тче, благоцвету́щая, / благоче́стия гро́зды произнося́щая.

Богородичен: Под ле́том быва́ема, / от Отца́ безле́тно возсия́вша, / Богома́ти нам родила́ еси́, / Его́же моли́ спасти́ пою́щия Тя.

Катавасия: Седя́й в Сла́ве / на Престо́ле Божества́ / во о́блаце ле́гце, / прии́ди Иису́с Пребоже́ственный, / Нетле́нною Дла́нию / и спасе́ зову́щия: / сла́ва, Христе́, си́ле Твое́й.

Песнь 5.

Ирмос: У́треннююще, вопие́м Ти, / Го́споди, спаси́ ны, / Ты бо еси́ Бог наш, / ра́зве Тебе́ ино́го не зна́ем.

Иису́се, посети́ ра́ны души́ моея́, / я́коже дре́вле в ру́це впа́дшаго разбо́йничи, / и уврачу́й боле́знь мою́, Христе́, молю́ся.

Боле́зненно я́звами изнемого́х, Христе́ мой, прегреше́ний, / и отту́ду наг лежу́ доброде́телей Боже́ственных, / молю́, спаси́ мя.

Иере́й я́коже ви́де мя и леви́т не возмо́же я́ве, / мимоидо́ша бо мя, / но Сам я́ко благоутро́бен, / ны́не спасе́ние по́дал и спасл еси́.

Богородичен: Не пре́зри, Влады́ко, окая́ннаго мене́, молю́ся, / уя́звленнаго умо́м боле́зненно от разбо́йник, / но уще́дри моли́твами, Спа́се, Ро́ждшия тя.

Иный. Ирмос: Вску́ю мя отри́нул еси́ / от лица́ Твоего́, Све́те Незаходи́мый, / и покры́ла мя есть чужда́я тьма, окая́ннаго? / Но обрати́ мя, / и к све́ту за́поведей Твои́х / пути́ моя́ напра́ви, молю́ся.

Погаси́в вся стра́сти, / росо́ю подвиго́в твои́х, о́тче блаже́нне, / оби́льно возже́г огне́м любве́ и ве́ры, / воздержа́ния свети́льник и просвеще́ние безстра́стия, / и дне сын был еси́.

Ве́ры грозд, Боже́ственным земледе́лием твои́м, о́тче, воспита́л еси́, / и в точи́ла вложи́л еси́, / и возде́лал еси́ труды́ обуче́ния, / и ча́шу испо́лнь духо́вную воздержа́ния, / весели́ши сердца́ ста́да твоего́.

Претерпе́в до́бре прило́ги и я́звы проти́вных враго́в, / яви́лся еси́ столп терпе́ния, / утвержда́я ста́до твое́ па́лицею Боже́ственною, / на па́жити воздержа́ния, / и на воде́ воспитова́я, блаже́нне.

Богородичен: Ре́чем Твои́х усте́н, Всечи́стая, после́дующе, Тя ублажа́ем, / с Тобо́ю бо вои́стинну / вели́чия сотвори́вый Госпо́дь возвели́чи Тя, / и и́стинную Бо́жию Ма́терь, / Рожде́йся из чре́ва Твоего́ показа́.

Катавасия: Ужасо́шася вся́ческая / о Боже́ственней сла́ве Твое́й: / Ты бо, Неискусобра́чная Де́во, / име́ла еси́ во утро́бе над все́ми Бо́га / и родила́ еси́ Безле́тнаго Сы́на, / всем воспева́ющим Тя / мир подава́ющая.

Песнь 6.

Ирмос: Обы́де мя бе́здна, / гроб мне кит бысть, / аз же возопи́х к Тебе́, Человеколю́бцу, / и спасе́ мя десни́ца Твоя́, Го́споди.

Страстьми́ ижди́х житие́ боже́ственное, Влады́ко, / и вся́ко прегреше́ньми лю́те уя́звен, прибего́х к Тебе́: / уще́дри мя, молю́ся.

Расхи́тиша бога́тство мое́, / и я́коже ме́ртва мя оста́виша разбо́йницы, / страстьми́ ум мой уязви́вше, / но уще́дрив спаси́ мя, Го́споди.

Я́ко ви́де леви́т мою́ ран боле́знь, / язв не терпя́, мимои́де мя; / Сам же Человеколю́бче, / излия́л ми еси́ бога́тую Твою́ ми́лость.

Богородичен: Купину́ Тя неопали́мую, и го́ру, / и ле́ствицу одушевле́нную, / и дверь небе́сную, досто́йно сла́вим, / Мари́е пресла́вная, правосла́вных похвало́.

Иный. Ирмос: Очи́сти мя, Спа́се, мно́га бо беззако́ния моя́, и из глубины́ зол возведи́, молю́ся, к Тебе́ бо возопи́х, и услы́ши мя, Бо́же спасе́ния моего́.

Прия́л еси́ в души́ Боже́ственное бога́тство Ду́ха, / непоро́чную моли́тву, чистоту́, / че́стность, бде́ние всегда́шнее, воздержа́ния труды́, / и́миже дом позна́лся еси́ Бо́жий.

Вещества́ е́же до́ле, прему́дре, прете́кл еси́ ху́дость, / невеще́ственною же моли́твою ум воспери́в, / и вы́шняго упокое́ния яви́лся еси́ насле́дник, / соверше́нства ра́ди жития́.

По́тами по́стническими / у́глие стрел вра́жиих угаси́л еси́ вои́стинну, / и огнь ве́ры возсия́в, / попали́л еси́ неве́рия, ересе́й шата́ния.

Богородичен: Возсия́ от Сио́на вы́шняго благоле́пие, / предложе́нием пло́ти по соедине́нию неизрече́нному, / из Тебе́, Неискусобра́чная, обложе́нное, и мир просвети́.

Катавасия: Боже́ственное сие́ и всечестно́е / соверша́юще пра́зднество, / Богому́дрии, Богома́тере, / прииди́те, рука́ми воспле́щим, / от Нея́ ро́ждшагося Бо́га сла́вим.

Кондак, глас 4. Подобен: Яви́лся еси́ днесь:

На высоте́ Госпо́дь воздержа́ния и́стинна тя положи́, / я́коже звезду́ неле́стную, световодя́щую концы́, / наста́вниче Иоа́нне, о́тче наш.

Икос: Дом Бо́жий я́ко вои́стинну, / самаго́ себе́ соде́лал еси́, о́тче, / боже́ственными твои́ми доброде́тельми, / я́ве украси́в я́ко зла́то све́тлое, / ве́ру, наде́жду и любо́вь и́стинную, / Боже́ственныя зако́ны излага́я, / воздержа́нием обучи́вся я́ко безпло́тный, / ра́зум, му́жество, целому́дрие стяжа́в, / смире́ние, и́мже возне́слся еси́. / Те́мже и просвети́лся еси́ / моли́твами непреста́нными, / и небе́сная прия́л еси́ селе́ния, / наста́вниче Иоа́нне, о́тче наш.

Таже чтется синаксарий дневный.

Посем житие преподобнаго отца нашего Иоанна Лествичника, в мире скончавшагося.

Песнь 7.

Ирмос: Превозноси́мый отце́в Госпо́дь / пла́мень угаси́, о́троки ороси́, согла́сно пою́щия: / Бо́же, благослове́н еси́.

Разбо́йницы обпадо́ша на мя окая́ннаго, / и я́звами оста́виша ме́ртва, я́коже бездыха́нна мя. / Те́мже молю́ся Ти: Бо́же, посети́ мя.

Ум мой плени́ша помышле́ния непостоя́нная, и уязви́вше страстьми́, / ме́ртва мя оста́виша, мно́жеством прегреше́ний, / но Спа́се, исцели́ мя.

Я́ко ви́де леви́т мя ра́нами боля́ща, / не терпя́ язв неисце́льнаго ра́ди, / мимои́де мя, Спа́се мой, / но Сам уврачу́й мя.

Богородичен: Ты от Де́вы воплоти́выйся, спасл мя еси́, / я́звам мои́м возлива́я бога́тую ми́лость, Христе́, щедро́т Твои́х, / сего́ ра́ди Тя сла́влю.

Иный. Ирмос: От Иуде́и доше́дше, о́троцы / в Вавило́не иногда́ / ве́рою Тро́ическою пла́мень пе́щный попра́ша, пою́ще: / отце́в Бо́же, благослове́н еси́.

На зла́це вы́шняго ца́рствия, / ста́до о́тче воспита́л еси́ / и жезло́м догма́т зве́ри отгна́в ересе́й, воспе́л еси́: / оте́ц на́ших Бо́же благослове́н еси́.

В го́рний вшел еси́ и неве́стнический черто́г Ца́рства Христо́ва, / оде́ждею облече́н досто́йною зва́вшаго, / в не́мже и возле́гл еси́, вопия́: / оте́ц на́ших Бо́же благослове́н еси́.

Невла́жная грехми́, река́ яви́лся еси́ воздержа́ния о́тче, / по́мыслы потопля́я, и скве́рну очища́я, вопию́щих ве́рою: / оте́ц на́ших Бо́же благослове́н еси́.

Богородичен: Из чре́ва Твоего́ про́йде воплоти́выйся, Де́во, всех Госпо́дь: / те́мже Тя Богоро́дицу му́дрствующе правосла́вно, Сы́ну Твоему́ зове́м: / оте́ц на́ших Бо́же благослове́н еси́.

Катавасия: Не послужи́ша тва́ри Богому́дрии / па́че Созда́вшаго, / но, о́гненное преще́ние му́жески попра́вше, / ра́довахуся, пою́ще: / препе́тый отце́в Госпо́дь и Бог, благослове́н еси́.

Песнь 8.

Ирмос: Тебе́, Вседе́телю, / в пещи́ о́троцы, всеми́рный лик спле́тше, поя́ху: / дела́ вся́кая, Го́спода по́йте / и превозноси́те во вся ве́ки.

От разбо́йник по́мыслов мои́х, Спа́се, / растли́х житие́ мое́ согреше́ний я́звами. / Те́мже Боже́ственнаго обнажи́хся о́браза, / Тебе́ человеколюби́ваго Бо́га, но уще́дри мя.

Прише́л еси́ на зе́млю от вы́шних, Спа́се, / уще́дрив бие́ньми ура́неннаго мя всего́ прегреше́ний я́звами, Ще́дре, / и излия́л еси́ на мя, Христе́, ми́лость Твою́.

Те́ло и ду́шу Ты, Влады́ко Спа́се, / изба́ву дал еси́ за мя, и спасл мя еси́, / мече́м грехо́в уязвле́наго, / в неисце́льных я́звах, я́ко ми́лостивый.

Богородичен: Тя па́че ума́ Богому́жным сло́вом / ро́ждшую Го́спода и де́вствующую, / вся дела́, Де́во, благослови́м / и превозно́сим во вся ве́ки.

Иный. Ирмос: Царя́ Небе́снаго, / Его́же пою́т во́и Áнгельстии, / хвали́те и превозноси́те во вся ве́ки.

Столп тя одушевле́нный я́ко вои́стинну, / и о́браз воздержа́ния о́тче стяжа́вше, / вси твою́ па́мять почита́ем, Иоа́нне.

Мно́жество ра́дуется мона́хов, / и лику́ет преподо́бных собо́р и пра́ведных, / вене́ц бо досто́йно с ни́ми прия́л еси́.

Укра́шен доброде́тельми, / в неве́стник неизрече́нныя сла́вы соше́л еси́, / песнь воспева́я Христу́ во ве́ки.

Богородичен: По́мощи я́же от Тебе́ тре́бующия не пре́зри, Де́во, / пою́щия и превознося́щия Тя во ве́ки.

Катавасия: О́троки благочести́выя в пе́щи / Рождество́ Богоро́дичо спасло́ есть; / тогда́ у́бо образу́емое, / ны́не же де́йствуемое, / вселе́нную всю воздвиза́ет пе́ти Тебе́: / Го́спода по́йте, дела́, / и превозноси́те Его́ во вся ве́ки.

Песнь 9.

Ирмос: Иса́ие, лику́й, / Де́ва име́во чре́ве, и роди́ Сы́на Емману́ила, / Бо́га же и Челове́ка, Восто́к и́мя Ему́, / Его́же велича́юще, Де́ву ублажа́ем.

За́поведи Твоя́, Влады́ко, не сохрани́в ра́зумом мои́м, / в стра́сти вшед сласте́й, обнажи́хся благода́ти, / и я́звами изве́ржен наг. / Те́мже молю́ Тя, Спа́се, спаси́ мя.

Ниже́ леви́т возмо́же отмы́ти стру́пы моя́, / но прише́л еси́ ко мне, Бла́же, сострада́тельно, / и излия́л еси́ ми́лость Твои́х щедро́т, Спа́се, на мя, / я́ко всеизря́дный врач исцеля́я мя.

Я́ко сый благоутро́бен, уще́дрив спасл еси́, Христе́, / я́звами лю́те от разбо́йник, Спа́се, убие́на мя, / ду́шу же и те́ло Свое́, / я́ко динаря́ два дал еси́ избавле́ние.

Богородичен: Па́че ума́ рождество́ Твое́, Богома́ти, / без му́жа бо зача́тие в Тебе́, / и де́вственно рожде́ние бысть, / и́бо Бог есть рожде́йся, / Его́же велича́юще, Тя, Де́во, ублажа́ем.

Иный. Ирмос: Чи́стую сла́вно почти́м, лю́дие, Богоро́дицу, / огнь Божества́ прии́мшую во чре́ве неопа́льно, / пе́сньми велича́ем.

Врач боля́щих в прегреше́ниих, от Бо́га, блаже́нне, / губи́тель же яви́лся еси́ и прогони́тель лука́вых духо́в, / те́мже тя ублажа́ем.

Зе́млю, я́коже тли жили́ще, оста́вил еси́, о́тче, / и в земли́ всели́лся еси́ кро́тких и с ни́ми весели́шися, / Боже́ственныя наслажда́яся сла́дости.

Днесь день пра́зднственный, / вся бо созыва́ет мона́шествующих стада́, в лик духо́вный, / на трапе́зу и снедь нетле́нныя жи́зни.

Богородичен: В Тебе́ всели́вся, Всенепоро́чная, / пре́жде родонача́льники злонра́вно прельсти́вшаго человекоуби́йцу Низложи́вый, / роди́ся и вся ны спасе́.

Катавасия: Всяк земноро́дный / да взыгра́ется, Ду́хом просвеща́емь, / да торжеству́ет же Безпло́тных умо́в естество́, / почита́ющее свяще́нное торжество́ Богома́тере, / и да вопие́т: / ра́дуйся, Всеблаже́нная, / Богоро́дице, Чи́стая Присноде́во.

Ексапостиларий воскресен, и преподобнаго. Подобен: Жены́ услы́шите:

Ми́ра благостра́стия, я́коже вре́днаго уклони́лся еси́, / и безбра́шием плоть увяди́в, / обнови́л еси́ души́ кре́пость, преподо́бне, / и сла́вою обогати́лся еси́ небе́сною, пресла́вне. / Те́мже не преста́й моля́ся о нас, Иоа́нне.

Богородичен: Госпо́дственно Богоро́дицу Тя испове́дуем, Влады́чице, Тобо́ю спасе́ни, / и́бо Бо́га родила́ еси́ неизрече́нно, разо́ршаго Кресто́м смерть, / к Себе́ же привле́кшаго преподо́бных собо́ры, / с ни́ми же Тя восхваля́ем, Де́во.

На хвалитех воскресны Осмогласника, и анатолиевы.

Таже глаголем стих: Воскресни́, Го́споди Бо́же мой, да вознесе́тся рука́ Твоя́, / не забу́ди убо́гих Твои́х до конца́.

И поем самогласен, глас 1: Прииди́те, де́лаим в та́йном виногра́де, / плоды́ покая́ния в нем творя́ще, / не в бра́шнех и питии́х тружда́ющеся, / но в моли́твах и посте́х доброде́тели исправля́юще, / си́ми угожда́емый Госпо́дь / де́ла, дина́рь подае́т, / и́мже ду́ши избавля́ет до́лга грехо́внаго, / еди́н Многоми́лостивый.

Сла́ва, паки тойже.

И ны́не: Преблагослове́нна еси, Богородице Дево:

Славословие великое и отпуст. Слава, и ныне:стихира евангельская, и оглашение, и Ча́с первый, и прочее последование, яко обычно.

На литургии

Изобразительныя, и блаженны гласа.

Тропарь Триоди, глас 1: Пусты́нный жи́тель и в телеси́ А́нгел / и чудотво́рец яви́лся еси́, богоно́се о́тче наш Иоа́нне, / посто́м, бде́нием, моли́твою Небе́сная дарова́ния прии́м, / исцеля́еши неду́жныя и ду́ши ве́рою притека́ющих ти. / Сла́ва Да́вшему ти кре́пость: / сла́ва Венча́вшему тя, / сла́ва Де́йствующему тобо́ю всем исцеле́ния.

Кондак, глас 4. Подобен: Яви́лся еси́ днесь:

На высоте́ Госпо́дь воздержа́ния и́стинна тя положи́, / я́коже звезду́ неле́стную, световодя́щую концы́, / наста́вниче Иоа́нне, о́тче наш.

Прокимен Апостола, рядоваго гласа, и преподобнаго, глас 7: Восхва́лятся преподо́бнии во сла́ве, / и возра́дуются на ло́жах свои́х.

Апостол дне, ко Евреем, зачало 314.

Бра́тие, Авраа́му обетова́я Бог, поне́же ни eди́нем имя́ше бо́льшим кля́тися, кля́тся Собо́ю, глаго́ля: вои́стинну благосло́вствуя благословлю́ тя, и мно́жя умно́жу тя. И та́ко долготерпе́в, получи́ обетова́ние. Челове́цы у́бо бо́льшим клену́тся, и вся́кому их прекосло́вию кончи́на во извеще́ние, кля́тва есть. В не́мже ли́шше хотя́ Бог показа́ти насле́дником обетова́ния непрело́жное сове́та Своего́, хода́тайствова кля́твою. Я́ко да двема́ ве́щма непрело́жныма, в не́юже не возмо́жно солга́ти Бо́гу, кре́пкое утеше́ние и́мамы прибе́гшии, я́тися за предлежа́щее упова́ние. Éже а́ки ко́тву и́мамы души́, тве́рду же и изве́стну, и входя́щую во вну́треннее заве́сы. Иде́же предте́ча о нас вни́де Иису́с, по чи́ну Мелхиседе́кову, Первосвяще́нник быв во ве́ки.

И другий, преподобнаго, ко Ефесеем, зачало 229.

Бра́тие, я́ко ча́да све́та ходи́те: [Плод бо Духо́вный есть во вся́кой благосты́ни и пра́вде и и́стине:] Искуша́юще, что есть благоуго́дно Бо́гови. И не приoбща́йтеся к дело́м непло́дным тмы, па́че же и облича́йте. Быва́eмая бо отай от них, сра́мно есть и глаго́лати. Вся же облича́eмая, от све́та явля́ются: все бо явля́емое свет есть. Сего́ ра́ди глаго́лет: воста́ни, спяй, и воскресни́ от ме́ртвых, и освети́т тя Христо́с. Блюди́те у́бо, ка́ко опа́сно хо́дите, не я́коже нему́дри, но я́коже прему́дри, искупу́юще вре́мя, я́ко дни́е лука́ви суть. Сего́ ра́ди не быва́йте несмы́сленни, но разумева́юще, что есть во́ля Бо́жия. И не упива́йтеся вино́м, в не́мже есть блуд, но па́че исполня́йтеся Ду́хом, глаго́люще себе́ во псалме́х и пе́ниих, и пе́снех духо́вных, воспева́юще и пою́ще в сердца́х ва́ших Го́сподеви.

Аллилуиа гласа и преподобнаго.

Стих: Насажде́ни в дому́ Госпо́дни, во дво́рех дому Бо́га на́шего процвету́т.

Евангелие от Марка, зачало 40.

Во вре́мя о́но, челове́к не́кий прии́де ко Иису́сови, кла́няяся Ему́, и глаго́ля: Учи́телю, приведо́х сы́на моего́ к Тебе́, иму́ща ду́ха не́ма. И иде́же коли́ждо и́мет его́, разбива́ет его́, и пе́ны тещи́т, и скреже́щет зубы́ свои́ми, и оцепенева́ет, и рех ученико́м Твои́м, да изжену́т его́, и не возмого́ша. Oн же отвеща́в ему́, глаго́ла: о, ро́де неве́рен, доко́ле в вас бу́ду; доко́ле терплю́ вы? Приведи́те его́ ко Мне. И приведо́ша его́ к Нему́. И ви́дев Его́, а́бие дух стрясе́ его́: и пад на земли́, валя́шеся, пе́ны тещя́. И вопроси́ oтца́ его́: коли́ко лет есть, отне́леже сие́ бысть ему́? Oн же рече́: изде́тска. И мно́гажды во oгнь вве́рже его́, и в во́ды, да погуби́т его́, но а́ще что мо́жеши, помози́ нам, милосе́рдовав о нас. Иису́с же рече́ ему́: éже а́ще что мо́жеши ве́ровати, вся возмо́жна ве́рующему. И а́бие возопи́в oте́ц oтроча́те со слезами, глаго́лаше: ве́рую, Го́споди, помози́ моему́ неве́рию. Ви́дев же Иису́с, я́ко сри́щется наро́д, запрети́ ду́ху нечи́стому, глаго́ля ему́: ду́ше немы́й и глухи́й, Аз ти повелева́ю, изы́ди из него́, и ктому́ не вни́де в него́. И возопи́в, и мно́го пружа́вся, изы́де: и бысть я́ко мертв, я́коже мно́зем глаго́лати, я́ко у́мре. Иису́с же eмь его́ за ру́ку, воздви́же его́: и воста́. И вше́дшу Ему́ в дом, ученицы́ Его́ вопроша́ху Его́ eди́наго: я́ко мы не возмого́хом изгна́ти его́? И рече́ им: сей род ничи́мже мо́жет изы́ти, то́кмо моли́твою и посто́м. И отту́ду изше́дше, идя́ху сквозе́ Галиле́ю: и не хотя́ше, да кто уве́сть. Уча́ше бо ученики́ Своя́, и глаго́лаше им, я́ко Сын Челове́ческий пре́дан бу́дет в ру́це челове́чeсте, и убию́т Его́: и убие́н быв, в тре́тий день воскре́снет.

И преподобнаго, от Матфеа, зачало 10.

Во вре́мя о́но, по Иису́се идо́ша наро́ди мно́зи от Галиле́и и десяти́град, и от Иерусали́ма и Иуде́и, и со óнаго по́лу Иoрда́на. Узре́в же наро́ды, взы́де на гору́: и се́дшу Ему́, приступи́ша к Нему́ ученицы́ Его́. И отверз уста́ Своя́, уча́ше их, глаго́ля: блаже́ни ни́щии ду́хом, я́ко тех есть Ца́рствие Небе́сное. Блаже́ни пла́чущии, я́ко ти́и уте́шатся. Блаже́ни кро́тцыи, я́ко ти́и насле́дят зе́млю. Блаже́ни а́лчущии и жа́ждущии пра́вды, я́ко ти́и насы́тятся. Блаже́ни ми́лостивии, я́ко ти́и поми́ловани бу́дут. Блаже́ни чи́стии се́рдцем, я́ко ти́и Бо́га у́зрят. Блаже́ни миротво́рцы, я́ко ти́и сы́нове Бо́жии нареку́тся. Блаже́ни изгна́ни пра́вды ра́ди, я́ко тех есть Ца́рствие Небе́сное. Блаже́ни eсте́, eгда́ поно́сят вам, и иждену́т, и реку́т всяк зол глаго́л на вы лжу́ще, Менé ра́ди. Ра́дуйтеся и весели́теся, я́ко мзда ва́ша мно́га на небесе́х.

Киноник: Хвали́те Го́спода с Небе́с, / хвали́те Его́ в Вы́шних.

Другий: В па́мять ве́чную бу́дет пра́ведник, / от слу́ха зла не убои́тся.

В неделю вечера

По предначина́тельном псалме́ на Го́споди воззва́х, поста́вим стихо́в 10. И пое́м стихи́ры умили́тельныя: Oсмогла́сника 4, и трипе́снца подо́бны господи́на Ио́сифа. Гла́с 3. Подо́бен: Ве́лия Креста́:

Вели́кия ве́рнии во вре́мя пока́жем воздержа́ния труды́: я́ко да сла́ву вели́кую получи́м, ми́лостию вели́каго Бо́га избавля́еми пла́мене гее́нскаго.

Вре́мя поще́ния ны́не преполови́вше, нача́ло Бо́же́ственнаго жития́ я́ве пока́жем, и в коне́ц доброде́тельнаго жи́тельства дости́гнути те́пле потщи́мся: я́ко да прии́мем сла́дость нестаре́емую.

И́ный господи́на Фео́дора. Гла́с 7. Подо́бен: Под кро́в тво́й.

Преполови́вше се́й свя́ще́нный поще́ния пу́ть, к бу́дущему ра́достию потеце́м, бла́готворе́ния еле́ем ду́ши пома́завше, я́ко да сподо́бимся Христа́ Бо́га на́шего, и Бо́же́ственным стра́сте́м поклони́тися, предвари́ти и стра́шное и свя́то́е Воскресе́ние.

И мине́и 3. Сла́ва, и ны́не, Богоро́дичен.

Вхо́д. Проки́мен, гла́с 8: Не отврати́ лица́ Твоего́ от о́трока Твоего́, я́ко скорблю́, ско́ро услы́ши мя: / вонми́ души́ мое́й, и изба́ви ю.

Стих 1: Спасе́ние Твое́ Бо́же да прии́мет мя.

Стих 2: Да у́зрят ни́щии, и возвеселя́тся.

Стих 3: Взыщи́те Бо́га, и жива́ бу́дет душа́ ва́ша.

И паки: Не отврати́ лица́ Твоего́ от о́трока Твоего́:

На стихо́вне самогла́сен дне́. Гла́с 7:

Виногра́д насади́вый, и де́латели призва́вый, бли́з е́сть спа́с: прииди́те поще́ния подви́жницы мзду́ восприи́мем, я́ко бога́т е́сть да́вец и ми́лостив: ма́ло де́лавше, прии́мем душе́вную ми́лость.

И́н самогла́сен. Гла́с 6:

В разбо́йническия по́мыслы впа́д ада́м, прельсти́ся умо́м, и уязви́вся душе́ю, лежа́ше на́г заступле́ния: ни свя́ще́нник же пре́жде зако́на вня́т ему́, ниже́ леви́т по зако́не воззре́в на́нь: то́кмо ты́ прише́дый Бо́же, не от самари́и, но от Богоро́дицы: Го́споди сла́ва тебе́.

Му́ченичен: Му́ченцы твои́ Го́споди, не отверго́шася тебе́, ни отступи́ша от за́поведей твои́х те́х моли́твами поми́луй на́с.

Сла́ва, и ны́не, Богоро́дичен, гла́с 6: Арха́нгельски воспои́м ве́рнии Небе́сный черто́г, и две́рь запеча́танну вои́стинну. ра́дуйся, ея́же ра́ди отрасте́ на́м спа́с все́х Христо́с, жизнода́вец и Бо́г: низложи́ Влады́чице мучи́тели, безбо́жныя враги́ на́ша, руко́ю твое́ю пречи́стая, упова́ние Христиа́н.

И про́чее после́дование по обы́чаю.

На повече́рии пое́м слу́жбу прилучи́вшагося свя́та́го, в четверто́к вели́каго кано́на.

Службы пятой седмицы Великого поста

В понедельник пятой седмицы святого Великого поста

Последование Утрени в понедельник пятой седмицы

Тро́ичны гла́са.

По 1-м стихосло́вии пое́м седа́льны умили́тельны Oсмогла́сника два́, с Богоро́дичным.

По 2-м же стихосло́вии седа́лен господи́на Ио́сифа. Гла́с 3. Подо́бен: Красоте́ де́вства:

Красне́йшее вре́мя наста́, достохва́льный де́нь возсия́ воздержа́ния бра́тие, потщи́мся очи́ститися, я́ко да яви́мся чи́сти Сотво́ршему, и красоту́ Его́ получи́м, моли́твами Того́ роди́вшия, еди́ныя чи́стыя Богома́тере.

Сла́ва, то́йже.

И ны́не, Богоро́дичен: Красоте́ де́вства Твоего́, и пресве́тлой чистоте́ Твое́й Гаврии́л удиви́вся, вопия́ше Ти́ Богоро́дице: ку́ю Ти́ похвалу́ принесу́ досто́йную? что́ же возъимену́ю Тя́? недоумева́ю, и ужаса́юся. Те́мже я́ко повеле́н бы́х, вопию́ Ти: ра́дуйся Благода́тная.

По 3-м стихосло́вии седа́лен господи́на Фео́дора. Гла́с 7. Подо́бен: Го́споди, мы́ есмы́:

Го́споди, да́вый на́м предвари́ти дне́шний де́нь, седми́цу святу́ю предсия́ющую све́тло, ла́зарево от ме́ртвых воста́ние стра́шное, сподо́би рабы́ Твоя́ стра́хом Твои́м преити́ по́прище поще́ния все́ соверша́ющыя.

Сла́ва, то́йже.

И ны́не, Богоро́дичен: Честне́йшая пресла́вных Херуви́мов еси́ Всечи́стая Де́во: они́ бо Боже́ственныя не терпя́ще си́лы, крила́ми покры́вше ли́ца, слу́жбу соверша́ют: Ты́ же воплоще́нна Сло́ва, самозри́тельно ви́дящи но́сиши: Его́же непреста́нно моли́ о душа́х на́ших.

Кано́н в мине́и, и трипе́снец господи́на Ио́сифа: и стихосло́вится пе́снь. Гла́с 3.

Пе́снь 1.

Ирмо́с: Во́ды дре́вле ма́нием Боже́ственным во еди́но со́нмище совокупи́вый, и раздели́вый мо́ре израильтеским лю́дем, Се́й Бог на́ш препросла́влен е́сть: Тому Еди́ному пои́м, я́ко просла́вися.

На́ша помышле́ния Боже́ственным ра́лом возде́лавше Боже́ственнаго поще́ния, доброде́телей кла́с плодопринесе́м, я́ко да не вза́лчем во ве́ки, наслажда́ющеся сла́достию неиждива́емою ра́дующеся.

Многоле́тныя стра́сти вну́трь ношу́, омрача́ющыя окая́нную ду́шу мою́, к Твое́й безле́тне Сло́ве, безнача́льнаго Отца́ си́ле непобеди́мей, сокруше́нным се́рдцем припа́даю и молю́ся: уще́дри, и спаси́ мя.

До́брое поще́ние пита́ет сердца́, умаща́ющее помышле́ния богоуго́дная, и страсте́й бе́здну изсуша́ющее, ту́чами умиле́ния очища́ет, ве́рою хвалу́ принося́щих Вседержи́телю.

Богоро́дичен: Многоимени́тая Отрокови́це, ра́дуйся Свята́я Де́во, Богороди́тельнице Мари́е, ве́рных Похвало́, кля́твы Избавле́ние, Ле́ствице Небе́сная, Недомы́сленное Чу́до, Купино́ Неопали́мая, Земле́ Неде́ланная.

И́ный господи́на Фео́дора, гла́с 7.

Ирмо́с: Пои́м Го́сподеви, погрузи́вшему всю́ си́лу фарао́нову в мо́ри, побе́дную пе́снь, я́ко просла́вися.

Живоно́сному дре́ву поклони́вшеся, отсю́ду и́дем путе́м поще́ния к стра́сти Христо́вой ра́дующеся.

Христу́ после́дующе, отве́ржемся ми́ра, и во́змем кре́ст на ра́мо, сообража́ющеся Его́ Боже́ственным страсте́м.

Слава, Тро́ичен: В Тре́х Ли́цех, Пресу́щное Еди́но Божество́, воспои́м вси́ Отца́, и Сы́на, и Свята́го Ду́ха.

И ныне, Богоро́дичен: Его́же родила́ еси́ недомы́сленно, тле́ния не разуме́вши Чи́стая, Иису́са Спа́са уми́лостиви ны́не о рабе́х Твои́х.

Сла́ва Тебе́ Бо́же на́ш, сла́ва Тебе́.

Егда́ в сла́ве прии́деши со А́нгелы, суди́ти вся́ческим, до́брый отве́т да́ти Тебе́ Христе́, на́с сподо́би.

Ирмо́с: Пои́м Го́сподеви, погрузи́вшему всю́ си́лу фарао́нову в мо́ри, побе́дную пе́снь, я́ко просла́вися.

Пе́снь 8.

Ирмо́с: Вавило́нская пе́щь о́троки не опали́, ниже́ Божества́ о́гнь Де́ву растли́. Те́м со о́троки ве́рнии возопие́м: благослови́те дела́ Господня Го́спода.

Вре́дными зми́я пре́лестьми извлачи́мь, и прельща́емь умо́м по вся́ дни́, я́зве мое́й прилага́я я́зву, Спа́се зову́ Ти: Врачу́ боля́щих, обрати́ и спаси́ мя.

Пости́вся воскреси́ отроча́ Сомани́тиды дре́вле, укрепля́емь Елиссе́й я́ве ду́хом: мы́ же умертви́вшеся сладостра́стием, живоно́сным посто́м ве́рнии оживи́мся.

Ниневи́тяны спа́сл еси́ Го́споди Человеколю́бче, дре́вле пока́явшыяся, в пла́чи и посте́, я́ко благоутро́бен: на́с же ми́лостию Твое́ю уще́дри, недоуме́ющих де́лы испове́датися Тебе́.

Богоро́дичен: По Рождестве́ нетле́нно Пребы́вшая Всенепоро́чная, изба́ви, мо́лимся Чи́стая, от тли́ рабы́ Твоя́, ве́рно пою́щыя единомышле́нием души́: благослови́те дела́ Госпо́дня Го́спода.

И́ный. Ирмо́с: Стра́шнаго Херуви́мом, и чу́днаго Серафи́мом, и ми́ру Творца́, свяще́нницы, и раби́, и ду́си пра́ведных, по́йте, благослови́те, и превозноси́те Его́ во ве́ки.

Воздержа́ния с Бо́гом кре́пость иму́ще ве́рнии, про́чее ю́ношески теце́м свято́е по́прище, и венцы́ прии́мем.

Безпло́дие зря́ многоболе́зненныя моея́ души́, еще́ потерпи́ Христе́, и не посецы́ мене́, я́коже смоко́вницу о́ную прокля́тую.

Благослови́м Отца́, и Сы́на, и Свята́го Ду́ха, Го́спода.

Тро́ичен: Единонача́льная Тро́ице, и Триипоста́сная Еди́нице, О́тче, Сы́не и Ду́ше, от вся́ких изба́ви искуше́ний и бе́д Тя́ воспева́ющыя.

И ныне, Богоро́дичен: Ра́дуйся, Горо́ Бо́жия: ра́дуйся, Присносве́тлая Свеще́: ра́дуйся, Но́вое Не́бо: ра́дуйся, У́ме Блиста́яйся: ра́дуйся, Хра́ме Госпо́день: ра́дуйся Всепе́тая.

Сла́ва Тебе́ Бо́же на́ш, сла́ва Тебе́.

Стра́шное Твое́ испыта́ние помышля́я Христе́, ужаса́юся, трепе́щу, и вопию́: неизме́рную име́яй ве́лию ми́лость, спаси́ мя окая́ннаго.

Хва́лим, благослови́м, покланя́емся Го́сподеви, пою́ще и превознося́ще во вся́ ве́ки.

Ирмо́с: Стра́шнаго Херуви́мом, и чу́днаго Серафи́мом, и ми́ру Творца́, свяще́нницы, и раби́, и ду́си пра́ведных, по́йте, благослови́те, и превозноси́те Его́ во ве́ки.

Пе́снь 9.

Ирмо́с: Но́вое чу́до и Боголе́пное: деви́ческую бо две́рь затворе́нную я́ве прохо́дит Госпо́дь, на́г во вхо́де, и плотоно́сец яви́ся во исхо́де Бог, и пребыва́ет дверь затворе́на: сию́ неизрече́нно, я́ко Богома́терь велича́ем.

Ча́шу Боже́ственную испо́лнивши ны́не умиле́ния, по́стная благода́ть я́ве, созыва́ет вся́ ве́рныя, вопию́щи с весе́лием: прииди́те, наслади́теся, пия́нство страсте́й отложи́вше, да бу́дущаго сподо́битеся утеше́ния.

Бли́з Су́д, внемли́ душе́, со́вестию попецы́ся, и де́лай до́бре, тебе́ неосужде́ну при́сно соблюда́ющая: а́ще бо себе́ зде́ разсужда́ем, ника́коже та́мо осу́димся без свиде́телей, иде́же пови́ннии осужда́ются.

Нача́ла, Си́лы, Престо́ли, Серафи́ми, Госпо́дьства, и Вла́сти, и Херуви́ми, А́нгели, Арха́нгели, Бо́га моли́те, поще́ния вре́мя прейти́ на́м, сему́ уго́дная творя́щым, да я́ко раби́ благоугоди́вшии сла́ву получи́м.

Богоро́дичен: С му́ченики, с проро́ки, ро́ждшую Тя́, с преподо́бными все́ми Христе́ моля́щуюся приими́ при́сно, о рабе́х прогне́вавших Тя́, Еди́наго Человеколю́бца Влады́ку, Его́же небе́снии чи́нове трепе́щут.

И́ный. Ирмо́с: Па́че естества́ Ма́терь, и по естеству́ Де́ву, еди́ну в жена́х Благослове́нную, пе́сньми ве́рнии Богоро́дицу велича́ем.

Ти́хое пла́вание поще́ния, духо́вным дыха́нием преплы́вше, ко приста́нищу страсте́й Христо́вых, дости́гнути помо́лимся.

Ханане́и поревнова́в, поми́луй мя́ вопию́ Ти, Сы́не Дави́дов Бо́же, и исцели́ мою́ изнемо́гшую ду́шу, я́коже о́ныя дще́рь.

Слава, Тро́ичен: Божества́ Естество́, Еди́нствующее Еди́ницу, и начерта́ньми Треми́ Тро́йствующее, Отца́, и Сы́на, и Ду́ха воспои́м.

И ныне, Богоро́дичен: Во Чре́ве заче́ншая непостижи́маго Сло́ва, и Сего́ без се́мене пло́ти ро́ждшая, моли́ приле́жно спасти́ся душа́м на́шым.

Сла́ва Тебе́ Бо́же на́ш, сла́ва Тебе́.

Оправда́вый мытаря́, очи́сти мя́ вопию́ща: и мне́ гре́шному ми́лостив бу́ди, все́х Судие́, проща́я моя́ согреше́ния.

Ирмо́с: Па́че естества́ Ма́терь, и по естеству́ Де́ву, еди́ну в жена́х Благослове́нную, пе́сньми ве́рнии Богоро́дицу велича́ем.

Свети́лен гла́са.

На стихо́вне самогла́сен, гла́с 8:

Впа́дшему в разбо́йники уподо́бихся а́з, Влады́ко все́х прегреше́ньми мои́ми упа́д, и от ни́х неми́лостивно уязви́хся: но не оста́ви мене́ неисце́льна, не от самари́и, но от пречи́стыя Де́вы прише́дый, Иису́се спаси́тельное и́мя, поми́луй мя́. (Дважды)

Му́ченичен: Что́ вы́ нарече́м святи́и? Херуви́мы ли? я́ко на ва́с почи́л е́сть Христо́с. Серафи́мы ли? я́ко непреста́нно просла́висте Его́? А́нгелы ли? те́ла бо отврати́стеся. Си́лы ли? де́йствуете бо чудесы́. мно́гая ва́ша имена́, и бо́льшая дарова́ния: моли́те спасти́ся душа́м на́шым.

Сла́ва, и ны́не, Богоро́дичен: Небе́сная пою́т Тя́, обра́дованная Ма́ти Безневе́стная, и мы́ славосло́вим неизсле́дованное Твое́ Рождество́ Богоро́дице, моли́ спасти́ся душа́м на́шым.

Последование Часов в понедельник пятой седмицы

Поне́же до́лжно е́сть ве́дати о кафи́смах четвертка́ вели́каго кано́на, я́же су́ть три́, я́ко да прочту́тся пре́жде, и не оста́вятся, зри́ напреди́, и я́коже расположены́ су́ть на свои́х и́м ме́стех, си́це чти́.

Час первый и Час девятый (без кафизмы). Час третий читается с кафизмой.

Час шестый

Прииди́те, поклони́мся: (трижды)

И псалмы 53, 54, 90.

Сла́ва и ны́не: Аллилу́иа: (Трижды). Го́споди, поми́луй (Трижды)

Сла́ва и ны́не:

И чтется кафисма.

По кафисме священник, став пред царскими дверьми, глаголет настоящий тропарь со стихи, во глас 2: И́же в шесты́й день же и час:

Тропа́рь проро́чества, глас 3:

Я́ко беззако́ния на́ша воста́ша на ны́, воскресни́ Го́споди помози́ на́м: ты́ бо еси́ Оте́ц на́ш, кроме́ бо тебе́ ино́го не зна́ем.

Сла́ва и ны́не: и повторяем тойжде.

Проки́мен, псалом 83, глас 4: Олтари́ твоя́ Го́споди Си́л, Царю́ мо́й, и Бо́же мо́й.

Стих: Ко́ль возлю́бленна селе́ния Твоя́ Го́споди Си́л.

Проро́чества Иса́иина чте́ние (Ис. 37:33–38, 38:1–6).

Та́ко глаго́лет Госпо́дь на царя́ ассири́йска: не вни́дет в се́й гра́д, ниже́ пу́стит на́нь стрелу́, ниже́ возложи́т на́нь щита́, ниже́ огради́т о́крест его́ огражде́ния: Но путе́м, и́мже прии́де, те́мже возврати́тся, и в гра́д се́й не вни́дет. сия́ глаго́лет Госпо́дь: Защищу́ гра́д се́й, е́же спасти́ его́ мене́ ра́ди, и ра́ди Дави́да раба́ Моего́. И изы́де А́нгел Госпо́день, и изби́ от полка́ ассири́йска сто́ о́смьдесят пя́ть ты́сящ: и воста́вше зау́тра, обрето́ша вся́ телеса́ ме́ртва. И оти́де возвра́щься сеннахири́м ца́рь ассири́йский, и всели́ся в Ниневи́и: И внегда́ покланя́тися ему́ в дому́ Насара́ху отечествонача́льнику своему́, Адрамеле́х и Сараса́р сы́нове его́ уби́ша его́ мечми́, са́ми же убежа́ша во Арме́нию, и воцари́ся Асорда́н сы́н его́ вме́сто его́. Бы́сть же в то́ вре́мя, разболе́ся Езеки́а до сме́рти, и прии́де к нему́ Иса́иа проро́к сы́н Амо́сов, и рече́ к нему́: сия́ глаго́лет Госпо́дь, устро́й о дому́ твое́м, умира́еши бо ты́, и не бу́деши жи́в. И обрати́ Езеки́а лице́ свое́ к стене́, и помоли́ся к Го́сподеви, глаго́ля: Помяни́ Го́споди, ка́ко ходи́х пред Тобо́ю со и́стиною, и се́рдцем и́стинным, и уго́дная пред тобо́ю сотвори́х, и пла́кася Езеки́а пла́чем вели́ким. И бы́сть сло́во Госпо́дне ко Иса́ии глаго́ля: Иди́, и рцы́ Езеки́и: та́ко глаго́лет Госпо́дь Бог Дави́да отца́ твоего́: услы́шах моли́тву твою́, и ви́дех сле́зы твоя́, се́ прилага́ю к ле́том твои́м, ле́т пятьна́десять. И от руки́ царя́ ассири́йска изба́влю тя́, и гра́д се́й, и защищу́ о гра́де се́м.

Проки́мен, псалом 84, глас 8: Яви́ на́м Го́споди ми́лость Твою́, и спасе́ние Твое́ да́ждь на́м.

Стих: Благоволи́л еси́ Го́споди зе́млю Твою́, возврати́л еси́ пле́н Иа́ковль.

И прочее последование.

Последование Вечерни в понедельник пятой седмицы

Стихосло́вим вме́сто, Ко Го́споду внегда́ скорбе́ти ми́: рядову́ю кафи́сму Псалти́ра, си́есть, 10-ю. На Го́споди воззва́х, поста́вим стихо́в 6: и пое́м настоя́щыя подо́бны 3, и Мине́и 3.

Стихи́ры подо́бны трипе́снца, господи́на Ио́сифа, гла́с 3. Подо́бен: Крестоявле́нно:

Да́вый на́м поще́ния вре́мя обрати́тися и живы́м бы́ти, и ника́коже поги́бнути, Сло́ве Бо́жий, сподо́би все́х благоугоди́ти Тебе́ до́бре, и те́плым умиле́нием послужи́ти Тебе́ Христе́, я́коже блудни́ца о́ная целому́дренная и честна́я, иногда́ ми́ром и излия́ньми те́плых сле́з, прегреше́ний прии́мши оставле́ние.

Я́коже слепы́й от се́рдца зову́ Ти: Сы́не Бо́жий, просвети́ мои́ о́чи серде́чныя. Я́коже ве́рная ханане́а вопию́ Ти: поми́луй мя́ Ще́дре, и́бо ду́шу бесну́ющуюся и́мам в сласте́х: ю́же премени́в от тьмы́ страсте́й, про́чее жи́ти чи́сте сотвори́, да сла́влю Твою́ мно́гую благосты́ню.

И́ный, господи́на Фео́дора, гла́с 8. Подо́бен: Богозва́нный му́ченик:

Богосве́тлая благода́ть воздержа́ния, возсия́вши на́м дне́сь со́лнца светле́е, ду́шы на́шя просвеща́ет, я́коже о́блаки стра́сти грехо́вныя отгоня́ющи. Сего́ ра́ди вси́ притеце́м, благоду́шно сию́ лобыза́юще: ра́дующеся соверша́ем боже́ственное по́прище того́, его́же в весе́лиих учрежда́ющеся возопии́м Христу́: освяти́ бла́же, сие́ соверша́ющыя ве́рно.

И мине́и 3. Сла́ва, и ны́не, Богоро́дичен.

Проки́мен, псало́м 85, гла́с 4: Наста́ви мя́ Го́споди на пу́ть Тво́й, и пойду́ во и́стине Твое́й.

Сти́х: Приклони́ Го́споди у́хо твое́.

Бытия́ чте́ние (Быт.13:12–18).

Авра́м же всели́ся в земли́ Ханаа́нстей: Ло́т же всели́ся во гра́де окре́стных стра́н, и всели́ся в Содо́ме. Челове́цы же су́щии в Содо́ме зли́, и гре́шни пред Бо́гом зело́. Бог же рече Аврааму, повнегда разлучитися Лоту от него: воззри очима твоима, и виждь от места, идеже ты ныне еси, к северу, и ливе, и к восто́ку, и мо́рю. Я́ко всю́ зе́млю, ю́же ты́ ви́диши, тебе́ да́м ю́, и се́мени твоему́ во ве́ки. И сотворю́ се́мя твое́ я́ко песо́к земны́й: а́ще кто́ мо́жет исчести́ песо́к земны́й, то и се́мя твое́ изочте́т. Воста́в пройди́ зе́млю в долготу́ ея́, и в широту́, я́ко тебе́ да́м ю́, и се́мени твоему́ во ве́к. И отсели́вся Авра́м, прише́д всели́ся у ду́ба Мамври́йскаго, и́же бя́ше в Хевро́не: и созда́ ту́ же́ртвенник Го́споду.

Проки́мен, псало́м 86, гла́с 4: Лю́бит Госпо́дь врата́ Сио́ня, па́че все́х селе́ний Иа́ковлих.

Сти́х: Основа́ния его́ на гора́х святы́х.

При́тчей чте́ние (Притч.14:27–35,15:1–4).

Стра́х Госпо́день исто́чник жи́зни, твори́т же уклоня́тися от се́ти сме́ртныя. Во мно́зе язы́це сла́ва царю́: во оскуде́нии же лю́дсте сокруше́ние си́льному. Долготерпели́в му́ж, мно́г в ра́зуме: малоду́шный же кре́пко безу́мен. Кро́ткий му́ж се́рдцу вра́чь: мо́ль же косте́м се́рдце чу́вственно. Оклевета́яй убо́гаго, раздража́ет Сотво́ршаго и́: почита́яй же Его́, ми́лует ни́щаго. Во зло́бе свое́й отри́нется нечести́вый: наде́яй же ся на Го́спода, свои́м преподо́бием пра́веден. В се́рдце бла́зе му́жа почи́ет прему́дрость: в се́рдцы же безу́мных не познава́ется. Пра́вда возвыша́ет язы́к, умаля́ют же племена́ греси́. Прия́тен царе́ви слуга́ разу́мный: свои́м же благообраще́нием оте́млет безче́стие. Гне́в губи́т и разу́мныя: отве́т же смире́н отвраща́ет я́рость, а сло́во же́стоко воздвиза́ет гне́вы. Язы́к му́дрых до́брая све́сть: уста́ же безу́мных возвеща́ют зла́я. На вся́ком ме́сте о́чи Госпо́дни сматря́ют злы́я же и благи́я. Исцеле́ние язы́ка дре́во жи́зни: храня́й же его́, испо́лнится ду́ха.

На стихо́вне самогла́сен, гла́с 7, еди́ножды:

Я́коже впады́й в разбо́йники и уя́звен, та́ко и а́з впадо́х от мои́х грехо́в, и уя́звена е́сть душа́ моя́: к кому́ прибе́гну исцели́тися? то́кмо к Тебе́ ду́ш же и теле́с врачу́: изле́й на мя́ Бо́же вели́кую Твою́ ми́лость.

И́ный самогла́сен, еди́ножды, гла́с 4:

Прегреши́вше от преступле́ния пе́рваго, от ра́йския сла́дости и наслажде́ния веде́ни бы́хом в безче́стнейшую жи́знь: доброде́телей бо подоба́ющаго и хва́льнаго жития́ совле́кшеся прегреше́ньми, я́ко в разбо́йники впадо́хом: и́сполу же ме́ртвы есмы́, прегреши́вше от спаси́тельных уче́ний Твои́х, но мо́лим Тя́ от Мари́и яви́вшагося, и безстра́стно страсте́м прибли́жившагося Влады́ку: обяжи́ на́шя я́же от греха́ прибы́вшыя стру́пы, и безме́рное Твое́ милосе́рдие излива́й на ны́, Твое́ исцели́тельное попече́ние, я́ко Человеколю́бец.

Му́ченичен: Святы́х му́ченик прие́мый терпе́ние, и от на́с приими́ пе́ние Человеколю́бче, да́руя на́м те́х моли́твами ве́лию ми́лость.

Сла́ва, и ны́не, Богоро́дичен: От все́х бе́д рабы́ Твоя́ сохраня́й, благослове́нная Богоро́дице: да Тя́ сла́вим наде́жду ду́ш на́ших.

Во вторник пятой седмицы святого Великого поста

Последование Утрени во вторник пятой седмицы

Тро́ичны гла́са.

Та́же стихологису́ем кафи́сму 11-ю, 12-ю, 13-ю.

По 1-м стихосло́вии глаго́лем седа́льны умили́тельныя Осмогла́сника два, с Богоро́дичным.

По 2-м же стихосло́вии седа́лен господи́на Ио́сифа, гла́с 3. Подо́бен: Боже́ственныя ве́ры:

Теплото́ю ве́ры, воздержа́нием стра́сти попали́м невоздержа́ния, и про́пасти греха убежим, и слезными токи погасим вечнующий пламень, зовуще: преблагий, согрешихом Ти, очисти, и даруй нам велию милость.

Сла́ва, то́йже.

И ныне, Богоро́дичен. Подо́бен: Боже́ственная была́ еси́ ски́ния Сло́ва, еди́на Всечи́стая Де́во Ма́ти, чистото́ю А́нгелы превозше́дшая, мене́ па́че все́х пе́рсть бы́вша оскверне́на плотски́ми согреше́ньми очи́сти моли́твами Твои́ми, Боже́ственною водо́ю, подаю́щи Чи́стая, ве́лию ми́лость.

По 3-м стихосло́вии, седа́лен господи́на Фео́дора, гла́с 2. Подо́бен: Преблагослове́нна еси, Богородице Дево:

Препросла́вленная благода́ть всечестна́го поста́, и́мже Илиа́ проро́к обрета́ет колесни́цу о́гненную, и Моисе́й скрижа́ли прие́млет, Дании́л же чу́дный бы́сть, Елиссе́й ме́ртваго воздви́же, о́троцы же о́гнь угаси́ша, и вся́к кто́ к Бо́гу присво́ися. Те́м пита́ющеся возопии́м: благослове́н Христо́с Бог наш, тако благоволивый, слава тебе.

Сла́ва, то́йже.

И ныне, Богоро́дичен: Подо́бен: Пречи́стому:

Необори́мую моли́тву Твою́ стяжа́в в лю́тых, избавля́юся от оскорбля́ющих мя́ па́че наде́жды чу́дно, о Ма́ти Бо́жия! Ускоря́еши бо всегда́ прося́щым Тя́ ве́рно, и разреша́еши содержи́мая искуше́ния. Те́м благода́рственно вопию́ Ти: приими́ Влады́чице кра́ткая благода́рственная, вме́сто и́х еси́ мне́ во все́х Де́во по́моще.

Кано́н в мине́и, и настоя́щий трипе́снец, господи́на Ио́сифа. И стихосло́вится пе́снь. Гла́с 3.

Пе́снь 2.

Ирмо́с: Вонми́ земле́ и не́бо, и внуши́ глаго́лы моя́, возглаго́лю бо на земли́ Бо́жия чудеса́.

Непреста́нными моли́твами, и воздержа́нием и виде́нием впери́м ду́шы к боже́ственному жела́нию.

Невоздержа́ния стремни́ны убежа́вше, уясни́мся вси́ воздержа́ния све́том в боже́ственном Ду́се.

Со́лию боже́ственных доброде́телей, гное́ние грехо́вное отложи́вши душе́, Бо́гу прилепи́ся.

Богородичен: Упокоися Христос в тебе единой благословенной, и плоть свою от Тебе́ понесе́.

И́ный, гла́с 2.

Ирмо́с: Внемли́те лю́дие зна́мением де́л Боже́ственныя Моея́ си́лы, и о се́м уразуме́йте, я́ко еди́н А́з Бог е́смь все́х.

Поще́ние чи́стое, моли́твы, сле́зы, поуче́ние Боже́ственных и вся́кую ину́ю доброде́тель совокупи́вше, Влады́це Христу́ ны́не принесе́м.

Е́ва плене́на бы́сть плодо́м: ви́ждь ты́ душе́ моя́, не прельща́йся, а́ще приложи́т тебе́ зми́й когда́ совеща́яй, я́сти тебе́ сла́стныя плоды́.

Слава, Тро́ичен: Три́ еди́наго зра́ка Ли́ца сла́влю, Отца́, Сы́на и Ду́ха, еди́ну держа́ву Божества́, Ца́рство все́х, и Божество́.

И ныне, Богоро́дичен: Рождество́ Твое́ Чи́стая стра́шно бы́сть: Бог бо е́сть вочелове́чивыйся безнача́льно от Отца́ рожде́йся, и из Тебе́ в после́дняя без му́жа роди́выйся.

Сла́ва Тебе́ Бо́же на́ш, сла́ва Тебе́.

Кровоточи́вую, осяза́нием оме́т Твои́х исцели́л еси́ Христе́ мо́й, и мене́ ве́рою ми́лости Твоея́ прикаса́ющагося, здра́ва от страсте́й учини́.

Ирмо́с: Внемли́те лю́дие зна́мением де́л Боже́ственныя Моея́ си́лы, и о се́м уразуме́йте, я́ко еди́н А́з Бог е́смь все́х.

Пе́снь 8.

Ирмо́с: Ангельми немо́лчно в вы́шних сла́вимаго Бога, небеса небес, земля, и го́ры, и хо́лми, и глубина, и весь ро́д челове́ческий, пе́сньми Того я́ко Созда́теля, и Изба́вителя благослови́те, и превозноси́те во вся ве́ки.

В та́йне ловя́ по вся́ дни́ вселука́вый, и́щет мя́ поя́ти и сне́дь сотвори́ти: того́ мя́ зло́бы изба́ви Спа́се, спасы́й Ио́ну от ки́та.

Поще́нием очи́стившеся, на го́ру доброде́телей взы́дем, и услы́шим я́сно, что́ возглаго́лет в на́с Бо́г: возглаго́лет бо ми́р и просвеще́ние, и исцеле́ние душе́вных сокруше́ний.

Грехо́вным омраче́нием всегда́ ослепля́емь, не могу́ разуме́ти чудеса́ Твоя́ Го́споди: те́мже мои́ серде́чныя о́чи отве́рзи, Иису́се Светода́вче.

Богоро́дичен: Щедро́т Твои́х окропле́ньми, Присноде́во Нескве́рная, оскверне́ния стра́стная се́рдца моего́ отмы́й, сле́з то́ки, чистоты́ мне́ пода́тельныя очище́ния душе́внаго, да́рующи.

И́ный. Ирмо́с: Дре́вле ороси́вшаго, евре́йския о́троки в пла́мени, и опали́вшаго Господа халде́и пресла́вно в не́м, воспое́м глаго́люще: благослови́те и превозноси́те Его во ве́ки.

О́гнь не угаса́ет, и че́рвь, рече́, не скончи́тся, убо́йся преще́ния, о душе́ моя́, угожда́ющи Христу́! Да обря́щеши наслажде́ние, иде́же все́м е́сть веселя́щымся жили́ще.

Опале́нием разжига́емую ду́шу мою́ похоте́ний, возста́ви Го́споди, молю́ся, осяза́нием Твои́м, я́коже Петро́ву те́щу, да обря́щется рабо́тати Тебе́ благоуго́дно, испове́дающися во вся́ ве́ки.

Благослови́м Отца́, и Сы́на, и Свята́го Ду́ха, Го́спода.

Тро́ичен: Присносу́щнаго безнача́льнаго Отца́ воспои́м ве́рнии, Сы́на же собезнача́льна, и ду́ха сопросия́вша из отца́, единосу́щна ли́ца, еди́наго су́ща всеси́льнаго нача́ла, и вла́сти.

И ныне, Богоро́дичен: Мари́е богозва́нная, очище́ние вои́стинну ве́рных, из тебе́ бо оставле́ние подава́ется все́м бога́тно: Сы́на твоего́ и го́спода не преста́й умоля́ющи о пою́щих тя́.

Сла́ва Тебе́ Бо́же на́ш, сла́ва Тебе́.

У́ши отве́рзи души́ моея́ огло́хнувшыя Христе́, и язы́к мо́й уясни́, я́коже дре́вле гугни́ваго и глуха́го: да внуша́я Твои́м гласово́м пою́, и язы́ком хвалю́ Тя во ве́ки.

Хва́лим, благослови́м, покланя́емся Го́споди, пою́ще и превознося́ще во вся́ ве́ки.

Ирмо́с: Дре́вле ороси́вшаго евре́йския о́троки в пла́мени, и опали́вшаго Го́спода халде́и пресла́вно в не́м, воспои́м глаго́люще: благослови́те и превозноси́те Его́ во ве́ки.

Пе́снь 9.

Ирмо́с: Тебе́ неопали́мую купину́, и Святу́ю Де́ву, Ма́терь Све́та, и Богоро́дицу, наде́жду все́х на́с велича́ем.

Пла́мень огня́ негаси́маго во уме́ стяжа́вше, те́плою мы́слию, покая́ния огню́ ны́не присту́пим, стра́сти опаля́юще.

У́ст постя́щихся дре́вле, разжига́емое сло́во, изше́дшее ревни́тельне, преклоня́ет соста́вы: сему́ ревну́й душе́, и до́бре поживи́.

Суди́ще стра́шное помышля́ющи, всеокая́нная душе́ моя́, ше́ствия твоя́ при́сно, ко исполне́нию хоте́ний Изба́вителя уготовля́й.

Богоро́дичен: Омраче́нную ду́шу мою́ сласте́й очерне́нием, просвети́ Чи́стая, Све́т ро́ждшая: да любо́вию и ве́рою при́сно велича́ю Тя́.

И́ный. Ирмо́с: Преесте́ственно пло́тию заче́ншую во чре́ве, от Отца́ безле́тно предвозсия́вшее Сло́во, в пе́снех немо́лчных велича́ем ве́рнии.

Уд ве́сь пло́ти на́шея предста́ви Христу́, ору́жия пра́вды: ру́це, рече́, возде́вше преподо́бныя без гне́ва и размышле́ний.

Ты́ иногда́ ученико́м в корабли́ предста́в, уста́вил еси́ Христе́ мо́й неи́стовствующееся мо́ре, и моя́ треволне́ния утиши́ помышле́ний.

Слава, Тро́ичен: Еди́ному Естеству́ покланя́юся, три́ Ли́ца пою́, еди́наго Бо́га все́х, Отца́, и Сы́на, и Свята́го Ду́ха, присносу́щное нача́ло.

И ныне, Богоро́дичен: Чи́стая детотвори́ши, Де́ва млеко́м пита́еши, ка́ко в то́мже обоя́ де́вствуеши ражда́ющи? Бог е́сть сотвори́вый, не вопроша́й Мене́, ка́ко.

Сла́ва Тебе́ Бо́же на́ш, сла́ва Тебе́.

От разбо́йнических мя́ страсте́й оскверне́на душе́ю, исцели́ Христе́ мо́й, излива́я Твою́ ми́лость, я́коже впа́дшему в ру́це разбо́йников.

Ирмо́с: Преесте́ственно пло́тию заче́ншую во чре́ве, от Отца́ безле́тно предвозсия́вшее Сло́во, в пе́снех немо́лчных велича́ем ве́рнии.

Свети́лен гла́са.

На стихо́вне самогла́сен дне́, гла́с 7:

Уя́звенную мою́ ду́шу, и смире́нную посети́ Го́споди, врачу́ боля́щих и отча́янных, приста́нище необурева́емое: Ты́ бо еси́ прише́дый Изба́витель ми́ра, е́же воздви́гнути из тли́ па́дшаго: и мене́ припа́дающа возста́ви, за вели́кую Твою́ ми́лость. (Дважды)

Му́ченичен: Посреде́ суди́ща законопресту́пных, ра́дующеся вопия́ху страстоте́рпцы: Го́споди сла́ва Тебе́.

Сла́ва, и ны́не, Богоро́дичен: Пое́м Тя́ Пречи́стая Богоро́дице, и сла́вим Его́же родила́ еси́ Бо́га Сло́ва, зову́ще: сла́ва Тебе́.

Последование Часов во вторник пятой седмицы

Час первый, Час третий и Час девятый читается с кафизмами (соответственно 14, 15, 18).

Час шестый

Прииди́те, поклони́мся: (трижды)

И псалмы 53, 54, 90.

Сла́ва и ны́не: Аллилу́иа: (Трижды). Го́споди, поми́луй (Трижды)

Сла́ва и ны́не:

И чтется кафисма 16.

По кафисме священник, став пред царскими дверьми, глаголет настоящий тропарь со стихи, во глас 2: И́же в шесты́й день же и час:

Тропа́рь проро́чества, глас 3:

Засту́пник на́ш Бог Иа́ковль, и Защи́титель е́сть в де́нь печа́ли.

Сла́ва и ны́не: и повторяем тойжде.

Проки́мен, псало́м 87, гла́с 6: Ни́щ е́смь а́з, и в труде́х от ю́ности моея́.

Сти́х: Го́споди Бо́же спасе́ния моего́, во дни́ воззва́х, и в нощи́ пред Тобо́ю.

Проро́чества Иса́иина чте́ние (Ис. 40:18–31).

Та́ко глаго́лет Госпо́дь: кому́ уподо́бисте Го́спода, и ко́ему подо́бию уподо́бисте Его́? Еда́ о́браз сотвори́ древоде́латель, или́ зла́тарь слия́в зла́то позлати́ его́, или́ подо́бием сотвори́ его́? Дре́во бо негнию́щее избира́ет древоде́латель, и му́дре и́щет, ка́ко поста́вит о́браз его́, и да не поколе́блется. Не разуме́сте ли, не слы́шасте ли? не возвести́ся ли ва́м испе́рва? не разуме́сте ли основа́ния земли́, Содержа́й кру́г земли́, и живу́щыя на не́й а́ки пру́ги: поста́вивый не́бо я́ко кама́ру, и просте́р е́, я́ко ски́нию обита́ти. Дая́й кня́зи, а́ки ничто́же, владе́ти, и зе́млю, а́ки ничто́же сотвори́. Не насадя́т бо, ниже́ насе́ют, и не вкорени́тся в земли́ коре́ние и́х: дхне́ на ни́х ве́тр, и изсхо́ша, и бу́ря а́ки сте́блие во́змет и́х. Ны́не у́бо кому́ Мя́ уподо́бисте, и вознесу́ся, рече́ Святы́й? Воззри́те на высоту́ очи́ма ва́шима, и ви́дите, Кто́ сотвори́ сия́ вся́? нося́й по числу́ у́тварь Свою́, и вся́ по и́мени прозове́т от мно́гия сла́вы, и в держа́ве кре́пости Своея́ ничто́же утаи́ся от Тебе́. Еда́ бо рече́ши Иа́кове, и что́ глаго́лал еси́ Изра́илю? утаи́ся пу́ть мо́й от Бо́га, и Бог мо́й су́д отя́ и отступи́. И ны́не не уразуме́л ли еси́? ни ли́ слы́шал еси́? Бог ве́чный, Бог устро́ивый концы́ земли́, не вза́лчет, ниже́ утруди́тся, ниже́ е́сть изъобре́тение прему́дрости Его́. Дая́й а́лчущым кре́пость, и неболе́зненным печа́ль. Вза́лчут бо юне́йшии, и утрудя́тся ю́ноты, и избра́ннии не кре́пцы бу́дут: Терпя́щии же Го́спода изменя́т кре́пость.

Проки́мен, псалом 88, глас 6: Блаже́ни лю́дие ве́дущии воскликнове́ние.

Стих: Го́споди, во све́те лица́ твоего́ по́йдем.

И прочее последование.

Последование Вечерни во вторник пятой седмицы

Стихосло́вим, вме́сто Ко Го́споду внегда́ скорбе́ти ми́:, кафи́сму 19-ю. На Го́споди воззва́х: поста́вим стихо́в 6: и пое́м стихи́ры подо́бны трипе́снца 3. И в Мине́и 3. Подо́бны господи́на Ио́сифа, гла́с 8: Подо́бен: Что́ вы нарече́м:

Бра́шно любо́вь творя́ще, воздержа́нием стра́сти удержи́м ве́рнии, и бо́гу на́с ра́ди возне́сшемуся на Кресте́, и копие́м пробо́дшемуся в ре́бра, пожи́ти благоуго́дно веде́мся, да пи́щи наслади́мся ве́чныя и лу́чшия, сла́вяще Спа́са ду́ш на́ших.

Подо́бен: Дре́вом дре́вле сме́рть обрето́хом, ны́не же па́ки жи́знь Дре́вом кре́стным: страсте́й у́бо стремле́ния умертви́м ве́рнии, и дости́гнути спаси́тельное Воскресе́ние все́х Благоде́теля мо́лим, дея́ньми боже́ственными сия́юще, и доброде́тельми украша́еми, сла́вяще Спа́са ду́ш на́ших.

И́на стихи́ра подо́бна, господи́на Фео́дора, гла́с 2. Подо́бен: Па́че ума́ благи́х:

Живоно́сный Тво́й Кре́ст похваля́ем Го́споди, и на́с ра́ди свяще́нная пло́ти Твоея́ страда́ния: копие́ же, заколе́ния, посмея́ния, оплева́ния, бие́ния и зауше́ния с багряни́цею, и вене́ц терноплете́нный, и́миже от кля́твы вся́ изба́вив спа́сл еси́ ны́. Те́мже мо́лим Тя́, посто́в вре́мя ми́рно сконча́ти пода́ждь на́м.

Проки́мен, псало́м 89, гла́с 4: Го́споди, прибе́жище бы́л еси́ на́м в ро́д и ро́д.

Сти́х: Пре́жде да́же гора́м не бы́ти, и созда́тися земли́, и вселе́нней, и от века и до века Ты еси.

Бытия́ чте́ние (Быт.15:1–15).

Бы́сть сло́во Госпо́дне ко Авра́му в виде́нии но́щию, глаго́ля: не бо́йся Авра́ме: Аз защища́ю тя́, мзда́ твоя́ мно́га бу́дет зело́. Глаго́ла же Авра́м: Влады́ко Го́споди, что́ ми да́си? а́з же отпуща́юся безча́ден: сы́н же масе́к домоча́дицы моея́, се́й Дама́ск Елие́зер. И рече́ Авра́м: поне́же мне́ не да́л еси́ се́мене, домоча́дец же мо́й насле́дник мо́й бу́дет. И а́бие гла́с Госпо́день бы́сть к нему́, глаго́лющий: не бу́дет се́й насле́дник тво́й, но и́же изы́дет из тебе́, то́й бу́дет насле́дник тебе́. Изведе́ же его́ во́н, и рече́ ему́: воззри́ на не́бо, и изочти́ зве́зды, а́ще возмо́жеши исчести́ я́. и рече́: та́ко бу́дет се́мя твое́. И ве́рова Авра́м Бо́гу, и вмени́ся ему́ в пра́вду. Рече́ же к нему́: Аз [е́смь] Бог изведы́й тя́ от страны́ Халде́йския, я́ко да́ти тебе́ зе́млю сию́ насле́дствовати. И рече́: Влады́ко Го́споди, по чесому́ уразуме́ю, я́ко насле́дити ю́ и́мам? Рече́ же к нему́: возми́ мне́ Ю́ницу триле́тну, и ко́зу триле́тну, и овна́ триле́тна, и го́рлицу, и го́лубя. Взя́ же о́н вся́ сия́, и раздели́ я́ на по́лы, и положи́ я́ противоли́чна еди́на к друго́му, пти́ц же не раздели́. Слете́ша же пти́цы на телеса́ расте́саная и́х: и се́де бли́зу и́х Авра́м. Заходя́щу же со́лнцу, у́жас нападе́ на Авра́ма, и се́ стра́х те́мен ве́лий нападе́ на́нь. И рече́но бы́сть ко Авра́му: ве́дый уве́си, я́ко пресе́льно бу́дет се́мя твое́ в земли́ не свое́й, и порабо́тят я́, и озло́бят я́, и смиря́т я́ ле́т четы́реста. Язы́ку же, ему́же порабо́тают, сужду́ Аз: по си́х же изы́дут се́мо со име́нием мно́гим. Ты́ же оти́деши ко отце́м твои́м в ми́ре, препита́н в ста́рости до́брей.

Проки́мен, псало́м 90, гла́с 4: Живы́й в по́мощи вы́шняго, в кро́ве Бо́га небе́снаго водвори́тся.

Сти́х: Рече́т го́сподеви: засту́пник мо́й еси́.

При́тчей чте́ние (Притч. 15:7–19).

Устне́ му́дрых связу́ются чу́вством: сердца́ же безу́мных не тве́рда. Же́ртвы нечести́вых ме́рзость Го́сподеви: обе́ты же правоходя́щих прия́тны Ему́. Ме́рзость Го́сподеви путие́ нечести́вых: гоня́щыя же пра́вду лю́бит. Наказа́ние незло́биваго познава́ется от мимоходя́щих: ненави́дящии же обличе́ния скончава́ются сра́мно. А́д, и па́губа я́вна пред Го́сподем: ка́ко не и сердца́ челове́ков? Не возлю́бит ненака́занный облича́ющих его́, с му́дрыми же не побесе́дует. Се́рдцу веселя́щуся, лице́ цвете́т: в печа́лех же су́щу, се́тует. Се́рдце пра́во и́щет чу́вства: уста́ же ненака́занных уразуме́ют зла́я. На вся́ко вре́мя о́чи злы́х прие́млют зла́я: до́брии же безмо́лвствуют при́сно. Лу́чше части́ца ма́лая со стра́хом Госпо́дним, не́жели сокро́вища ве́лия без боя́зни. Лу́чше учрежде́ние от зе́лий с любо́вию и благода́тию, не́жели представле́ние тельце́в со враждо́ю. Му́ж я́рый устроя́ет бра́ни: долготерпели́вый же и бу́дущую укроща́ет. терпели́вый му́ж угаси́т суды́: нечести́вый же воздвиза́ет па́че. Путие́ пра́здных по́стлани те́рнием: му́жественных же угла́ждени.

На стихо́вне самогла́сны, гла́с 5, еди́ножды:

Поползну́вся от пра́ваго пути́ Твоего́, от страсте́й окая́нный низпадо́хся в ро́в, леви́т же со свяще́нником ви́девше мя́, претеко́ша. Ты́ же Христе́ поми́ловал еси́ мя́, и ору́жием Креста́ грехо́вное рукописа́ние растерза́в, безстра́стием уясни́л еси́, и Отцу́ соседа́теля сотвори́л еси́. Те́мже зову́ Тебе́: непостижи́ме Го́споди сла́ва Тебе́.

И́на стихи́ра, гла́с 8, еди́ножды:

Из Иерусали́ма снидо́х поползну́вся, от напи́санных в не́м язы́ком за́поведей Твои́х: во Иерихо́н же иды́й подража́тельным стремле́нием, в не́м дре́вле ра́ди зло́бы от Тебе́, ко уби́йству изда́вшихся лю́дем Твои́м преслуша́нием, душетле́нным прилучи́хся страсте́м, я́коже разбо́йником. от ни́х уя́звена и́сполу умерщвле́на, гвоздьми́ и копие́м пло́тию уязви́выйся во́лею, греха́ ра́ди челове́ча, и о́бщее соверши́вый Кресто́м спасе́ние во Иерусали́ме, исцели́ мя Го́споди, и спаси́ мя.

Му́ченичен: Му́ченицы Твои́ Го́споди, забы́вше су́щая в житии́, неради́вше и о му́ках бу́дущия ра́ди жи́зни, и сея́ насле́дницы яви́шася: те́мже и со А́нгелы ра́дуются, те́х моли́твами да́руй лю́дем Твои́м ве́лию ми́лость.

Сла́ва, и ны́не, Крестобогоро́дичен: Го́споди, егда́ тя́ со́лнце ви́де на Дре́ве ви́сима Со́лнца пра́вды, лучы́ сокры́, и луна́ све́т во тьму́ преложи́: Всенепоро́чная же Ма́ти Твоя́ утро́бою уязвля́шеся.

В среду пятой седмицы святого Великого поста

Последование Утрени в среду пятой седмицы

Тро́ичны гла́са.

Та́же кафи́смы 20, 1, 2.

По 1-м стихосло́вии седа́льны Кре́стны Осмогла́сника два́, с Крестобогоро́дичным.

По 2-м же стихосло́вии, настоя́щий седа́лен, господи́на Ио́сифа, гла́с 8. Подо́бен: Повеле́нное та́йно:

Дре́ва вкуси́в Ада́м не в ле́поту, невоздержа́ния го́рце плоды́ объя́т: возне́с же Ся на Дре́во, сего́ изба́вил еси́ Ще́дре осужде́ния лю́таго. Те́мже Ти́ вопие́м: да́ждь на́м воздержа́тися Влады́ко, от плода́ тлетво́рнаго, и твори́ти во́лю Твою́, я́ко да обря́щем ми́лость.

Сла́ва, то́йже.

И ныне, Крестобогоро́дичен: От крове́й Твои́х чи́стых воплоще́нна, и па́че смы́сла от Тебе́ Чи́стая рожде́нна, на Дре́ве ви́сима посреде́ злоде́ю ви́дящи, утро́бами боле́зновала еси́, и ма́терски рыда́ющи вопия́ла еси́: увы́ Мне́ Ча́до Мое́! ко́е Боже́ственное и неизрече́нное смотре́ние Твое́, и́мже оживи́л еси́ созда́ние Твое́? Воспева́ю благоутро́бие Твое́.

По 3-м стихосло́вии седа́лен, господи́на Фео́дора, гла́с 2. Подо́бен: Пречи́стому Твоему́ о́бразу:

Дре́во всесвято́е, кре́стное воспева́юще, кра́йней бла́гости Твое́й покланя́емся при́сно Христе́ Бо́же: на се́м бо упраздни́л еси́ си́лы вра́жия, и да́л еси́ зна́мение ве́рующым в Тя́: те́мже благода́рно вопие́м Ти́: все́х сподо́би благоду́шно ми́рно живу́щих, испо́лнити по́стное вре́мя.

Сла́ва, то́йже.

И ныне, Крестобогоро́дичен: Непоро́чнаго Па́стыря Тя́ зря́щи А́гнца на Дре́во воздви́жена, рыда́ющи ма́терски вопия́ше: Сы́не, на сме́рть Тя́ осуди́ша неблагода́рнии лю́дие, за е́же о́блак просте́рл еси́ в прехожде́ние и́х: увы́ Мне́, безча́дствуюся безму́жная! но воста́ни, и возсия́й Со́лнце, и просла́влюся в сыне́х земноро́дных.

Кано́н мине́и, и настоя́щий трипе́снец господи́на Ио́сифа. И стихосло́вится пе́снь, гла́с 8.

Пе́снь 3.

Ирмо́с: Небе́снаго кру́га Верхотво́рче, Го́споди, и Це́ркве Зижди́телю, Ты́ мене́ утверди́ в любви́ Твое́й, жела́ний кра́ю, ве́рных утвержде́ние, еди́не Человеколю́бче.

Осуди́в вражду́, на Кресте́ просте́рл еси́ Твои́ правосу́де дла́ни: ны́не же осужде́нна мя́ су́ща прегреше́ньми, спаси́ блу́днаго Спа́се, огорчи́вшаго Тя́ долготерпели́ваго.

Ско́тское возжеле́х страстотво́рное житие́, Твои́х за́поведей удали́хся Спа́се Преблаги́й, стра́нными порабоще́н и нечи́стыми гра́жданы, ны́не же обраща́ющася приими́, и спаси́ мя.

Гугни́ваго я́коже дре́вле слу́ха отве́рзл еси́, отве́рзи души́ моея́ ушеса́ нра́вом оглуше́нна, и внуши́ти Твое́ спаси́тельное сло́во, Иису́се сподо́би мя́ еди́не Человеколю́бче.

Богоро́дичен: Спаси́тельная врата́, к Бо́гу мо́сте, христиа́н предста́тельнице, Пречи́стая Влады́чице, обстои́ма мя́ напа́стьми жития́ и обурева́ема, Отрокови́це окорми́.

И́ный господи́на Фео́дора. Гла́с 2.

Ирмо́с: Непло́дствовавший мо́й у́м, плодоно́сен Бо́же покажи́ ми, де́лателю до́брых, насади́телю благи́х, благоутро́бием Твои́м.

За милосе́рдие щедро́т возшед на Кре́ст, извле́кл еси́ мя из ро́ва страсте́й, и возне́сл еси́ Христе́, в небе́сная.

Просте́р на Кресте́ дла́ни Твои́ Христе́ язы́ки вся́ удале́нныя от Тебе́ объя́л еси́, бли́з ста́ти держа́вы Твоея́.

Слава, Тро́ичен: Триипоста́сная Еди́нице, пресу́щная Тро́ице, Божество́ еди́но, О́тче и Сы́не, и Ду́ше пра́вый, спаси́ чту́щыя Тя́.

И ныне, Богоро́дичен: Кто́ хвали́ти Тя́ от земны́х, по достоя́нию возмо́жет Ма́ти де́во? Ты́ бо в жена́х еди́на яви́лася еси́ избра́нная, и всеблаже́нная.

Сла́ва Тебе́ Бо́же на́ш, сла́ва Тебе́.

Возне́слся еси́ на Кресте́, прободе́н бы́л еси́ в ре́бра, же́лчи вкуси́л еси́ мене́ ра́ди, Иису́се, от преступле́ния огорчи́вшаго Тя́.

Ирмо́с: Непло́дствовавший мо́й у́м, плодоно́сен Бо́же покажи́ ми, де́лателю до́брых, насади́телю благи́х, благоутро́бием Твои́м.

Пе́снь 8.

Ирмо́с: Седмери́цею пе́щь, халде́йский мучи́тель, богочестивым неи́стовно разжже, си́лою же лу́чшею, спасе́ны сия видев, Творцу и Изба́вителю вопия́ше: о́троцы благослови́те, свяще́нницы воспо́йте, лю́дие превозноси́те во вся ве́ки.

Неусы́пным о́ком воззре́в на мя́, уще́дри, уны́ния дрема́нием одержи́ма, и сну́ рабо́тающа, сла́стным на одре́ страсте́м, на Кресте́ главу́ Твою́ преклони́вый, и во́лею усну́вый, и тьму́ разори́вый, Христе́, греха́, све́т сы́й пра́вды.

Богатотво́рными дарова́нии украси́вся от креще́ния, па́че нищету́ злы́х возлюби́х, и чу́ждь бы́х доброде́телей окая́нный а́з, в страну́ дале́че отше́д зло́бы. те́мже обрати́в приими́ мя Спа́се, Твои́м Кресто́м огражда́я во вся́ ве́ки.

Пия́нство страсте́й отри́ни, и сле́з взыщи́, чисти́тельное поще́нием душе́, вино́ се́рдце веселя́щее, и сла́сти увяда́ющее, и плотски́я пе́щи испепеля́ющее: и потщи́ся, пригвозди́вшемуся тебе́ ра́ди на Дре́ве Христу́ сраспя́тися, и жи́ти во ве́ки.

Богоро́дичен: Богороди́тельнице Всечи́стая, души́ моея́ я́звы, и грехо́вная гное́ния очи́сти, исто́чники омыва́ющи от ре́бр Рождества́ Твоего́, и от ни́х очища́ющи струя́ми: к Тебе́ бо взыва́ю, и к Тебе́ прибега́ю, и Тя́ призыва́ю Благода́тную.

И́ный. Ирмо́с: Гла́сы а́нгельскими на небесе́х сла́вимаго Бо́га, восхва́лим глаго́люще, земноро́днии, во вся́ ве́ки.

Распе́ншагося пло́тски, и Божество́м не пострада́вша Иису́са, пою́т А́нгели, и мы́ земноро́днии во вся́ ве́ки.

В распя́тии Твое́м Христе́, поно́сную сме́рть прие́м прокля́тую, спа́сл ны́ еси́ от тли́ изба́вивый.

Благослови́м Отца́, и Сы́на, и Свята́го Ду́ха, Го́спода.

Херуви́мски Тя́ о Тро́ице Свя́т, Свя́т Свя́т, пою́ еди́но Божество́, безнача́льное, про́стое и все́ми непости́жное.

И ныне, Богоро́дичен: Похвала́ми Тя́ Чи́стая, све́тло почита́ют вси́ роди́: Зижди́теля бо родила́ еси́. О чу́до стра́шное, и де́ло всеблаже́нное!

Сла́ва Тебе́ Бо́же на́ш, сла́ва Тебе́.

Вся́ претерпе́л еси́ пострада́ти о еди́ном, е́же спасти́ся мне́ Христе́: пою́ Твое́ распя́тие, гво́здия, и заколе́ние во вся́ ве́ки.

Хва́лим, благослови́м, покланя́емся Го́споди, пою́ще и превознося́ще во вся́ ве́ки.

Ирмо́с: Гла́сы а́нгельскими на небесе́х сла́вимаго Бо́га, восхва́лим глаго́люще, земноро́днии, во вся́ ве́ки.

Пе́снь 9.

Ирмо́с: Ужасе́ся о се́м не́бо, и земли́ удиви́шася концы́, я́ко Бо́г яви́ся челове́ком пло́тски, и чре́во Твое́ бы́сть простра́ннейшее небе́с: те́м Тя́ Богоро́дицу, ангелов и челове́к чинонача́лия велича́ют.

Зря́ Тя просте́рта на Кресте́, зари́ сокрыва́ше со́лнце, вся́ же земля́ тре́петом колеба́шеся Всецарю́, во́лею ви́дящи стра́ждуща, естество́м тя́ безстра́стна. Те́мже Тя́ молю́, стра́сти души́ моея́, я́ко вра́чь Христе́ исцели́.

Пути́ спаси́тельныя оста́вив, во а́д веду́щыя ше́ствовах, тьму́ глубо́кую име́я о́крест сла́сти, и страсте́й поползнове́ния, и бу́рю искуше́ний. те́мже Тя́ молю́: Твои́м Кресто́м спаси́ мя Христе́, я́ко еди́н многоми́лостив.

Зимо́ю содержи́мь искуше́ний, и страсте́й треволне́нии потопля́емь, и сласте́й бу́рею обурева́емь лю́те, поще́ния пучи́ну достиго́х кро́ткую и ти́хую, в не́йже мя́ окорми́в Твои́м Кресто́м Ще́дре, ко спасе́нию устреми́.

Богоро́дичен: Зачала́ еси́ Де́во без се́мене, вся́ческая соде́лавшаго Сло́ва Бо́жия, без хоте́ний плотски́х: без истле́ния же родила́ еси́, без боле́зней ма́терских: те́мже Тя́ Богоро́дицу и язы́ком и се́рдцем испове́дающе, велича́ем.

И́ный. Ирмо́с: Де́вство Твое́ Богоро́дице Нескве́рная, е́же не опали́ о́гнь Боже́ственный, велича́ем.

Во́лею претерпе́л еси́ распя́тися Спа́се на́ш, да пода́си все́м жи́знь, от сме́рти избавля́я.

Дре́вом умертви́хся, и кре́стным Дре́вом ожи́х: на не́мже Христо́с мо́й пригвозди́вся, врага́ моего́ умертви́.

Слава, Тро́ичен: Я́ко су́щу Сы́ну с Роди́телем, и Ду́ху Свято́му ссу́щу, единому́дренно поклони́мся.

И ныне, Богоро́дичен: Чу́до пресла́вное, и ужа́сное слы́шание, ка́ко и я́ко Ма́ти ражда́еши Чи́стая, и не позна́ла еси́ я́ко Де́ва тле́ния?

Сла́ва Тебе́ Бо́же на́ш, сла́ва Тебе́.

Пою́ копие́ Твое́, воспева́ю и гво́зди Твоя́, гу́бу, тро́сть, Кре́ст, и́миже спа́сл мя́ еси́ Иису́се Бо́же.

Ирмо́с: Де́вство Твое́ Богоро́дице Нескве́рная, е́же не опали́ о́гнь Боже́ственный, велича́ем.

Свети́лен гла́са.

На стихо́вне самогла́сен, гла́с 3:

Высоту́ доброде́телей оста́вивши душе́ моя́, во глубину́ грехо́вную снизшла́ еси́: в лука́вныя разбо́йники впа́дши: стру́пов же смердя́щих полна́ су́щи, лежи́ши пове́ржена недоуме́нна. Те́мже возопи́й Христу́ Бо́гу, за тя́ распе́ншемуся, и ра́ны во́лею прие́мшему, попецы́ся о мне́ Го́споди, и спаси́ мя.

И́ный. Гла́с 8: Разбо́йническими помышле́ньми уязви́вся окая́нный, и е́ле жи́в бы́х Го́споди, проро́ческий же ли́к презре́ е́ле жи́ва ви́дев су́ща, и хитростьми́ челове́ческими неисце́льна. Те́мже лю́те боля́, во смире́нии се́рдца зову́ Ти Христе́ Бо́же: изле́й я́ко благоутро́бен на мя́ вели́кую Твою́ ми́лость.

Му́ченичен: Му́ченицы Христо́вы непобеди́мии, победи́вше пре́лесть си́лою Кре́стною, восприя́сте благода́ть ве́чныя жи́зни, мучи́телей преще́ния не убоя́стеся, му́ками ураня́еми веселите́ся. И ны́не кро́ви ва́шя бы́ша исцеле́ния ду́ш на́ших, моли́те спасти́ся душа́м на́шым.

Сла́ва, и ны́не, Крестобогоро́дичен: Всечи́стая, я́ко ви́де Тя́ пло́тию ви́сима на Дре́ве, се́рдцем уязвля́шеся, и восклица́ше слезя́щи, Сло́ве: где́ заше́л еси́ вселюбе́знейший Иису́се Мо́й, Сы́не Мо́й, и Го́споди? не оста́ви Мя́ еди́ну Христе́ ро́ждшую Тя́.

Последование Часов в среду пятой седмицы

Час первый, Час третий и Час девятый читается с кафизмами (соответственно 3, 4, 6).

Час шестый

Прииди́те, поклони́мся: (трижды)

И псалмы 53, 54, 90.

Сла́ва и ны́не: Аллилу́иа: (Трижды). Го́споди, поми́луй (Трижды)

Сла́ва и ны́не:

И чтется кафисма 5.

По кафисме священник, став пред царскими дверьми, глаголет настоящий тропарь со стихи, во глас 2: И́же в шесты́й день же и час:

Тропа́рь проро́чества, глас 1:

Боле́зньми святы́х, и́миже о Тебе́ пострада́ша, умоле́н бу́ди Го́споди, и вся́ на́шя боле́зни исцели́ Человеколю́бче, мо́лимся.

Сла́ва и ны́не: и повторяем тойжде.

Проки́мен, псало́м 91, гла́с 4: Бла́го е́сть испове́датися Го́сподеви, и пе́ти и́мени Твоему́ Вы́шний.

Сти́х: Возвеща́ти зау́тра ми́лость Твою́, и и́стину Твою́ на вся́ку но́щь.

Проро́чества Иса́иина чте́ние (Ис. 41:4–14).

Та́ко глаго́лет Госпо́дь: а́з Бог пе́рвый, и в гряду́щая Аз е́смь. Ви́деша язы́цы и убоя́шася, концы́ земни́и прибли́жишася, и приидо́ша вку́пе. Судя́й ки́йждо бли́жнему, и бра́ту помощи́, и рече́т: Превозмо́же му́ж древоде́латель, и кова́чь бия́й мла́том, вку́пе прокова́яй: овогда́ у́бо рече́т, спая́ние добро́ е́сть, утверди́ша я́ гвоздьми́, положа́т я́, и не подви́гнутся. Ты́ же Изра́илю, ра́бе Мо́й Иа́кове, его́же избра́х, се́мя Авраа́мле, его́же возлюби́х. Его́же поя́х от коне́ц земли́, и от стра́жб ея́ призва́х тя́, и реко́х ти́: ра́б Мо́й еси́, избра́х тя́, и не оста́вих тебе́. Не бо́йся, с тобо́ю бо е́смь, не прельща́ю: Аз бо е́смь Бог тво́й, укрепи́вый тя́, и помого́х ти́, и утверди́х тя́ десни́цею Мое́ю пра́ведною. Се́ постыдя́тся и посра́мятся вси́ сопротивля́ющиися тебе́, бу́дут бо я́ко не су́щии, и поги́бнут вси́ сопе́рницы твои́. Взы́щеши и́х, и не обря́щеши челове́ков, и́же поруга́ются тебе́: бу́дут бо а́ки не бы́вшии, и не бу́дут ра́тующии тебе́. Я́ко Аз Бог тво́й держа́й десни́цу твою́, глаго́ляй тебе́: Не бо́йся Иа́кове, ма́лый Изра́илю, Аз помого́х ти́, глаго́лет Бог тво́й, избавля́яй тя́ Святы́й Изра́илев.

Проки́мен, псалом 92, глас 6: Госпо́дь воцари́ся, в ле́поту облече́ся.

Стих: Облече́ся Госпо́дь в си́лу, и препоя́сася.

И прочее последование.

Последование Вечерни в среду пятой седмицы

Стихосло́вим вме́сто: Ко Го́споду внегда́ скорбе́ти ми́: кафи́сму 7. На Го́споди воззва́х, стихи́ра самогла́сна, ю́же глаго́лем два́жды.

Начина́ем же стихи́, от Впаду́т во мре́жу свою́ грешницы, един есмь аз, дондеже прейду.

Гла́с 8: Мои́ми помышле́нии в разбо́йники впа́д, плене́н бы́х окая́нный умо́м, и лю́те уязви́хся, всю́ мою́ ду́шу ура́них, и отню́д лежу́ на́г доброде́телей на жите́йстем пути́. Свяще́нник же ви́дев мя́ ра́нами боля́ща безъисце́льна, презре́в не воззре́ на мя́: леви́тянин же па́ки не терпя́ душетле́нныя боле́зни, и то́й ви́дев мя́ ми́мо и́де. Ты́ же благоволи́вый, не от Самари́и, но от Мари́и воплоти́тися Христе́ Бо́же, человеколю́бием Твои́м пода́ждь ми́ исцеле́ние, излива́я на мя́ вели́кую Твою́ ми́лость.

Сти́х: Гла́сом мои́м ко Го́споду воззва́х, гла́сом мои́м ко Го́споду помоли́хся.

Па́ки ту́южде.

Сти́х: Пролию́ пред ни́м моле́ние мое́, печа́ль мою́ пред Ни́м возвещу́.

Му́ченичен: А́ще ка́я доброде́тель, и а́ще ка́я похвала́ подоба́ет святы́м? Мече́м бо преклони́ша вы́и, Тебе́ ра́ди прекло́ншаго небеса́ и соше́дшаго: излия́ша кро́вь свою́ Тебе́ ра́ди истощи́вшаго Себе́, и зра́к ра́бий прии́мша: смири́шася до сме́рти, нищету́ Твою́ подража́юще. И́хже моли́твами по мно́жеству щедро́т Твои́х, Бо́же поми́луй на́с.

Сти́х: Внегда́ исчеза́ти от Мене́ ду́ху моему́ и Ты́ позна́л еси́ стези́ моя́.

И́ны стихи́ры господи́на Ио́сифа, гла́с 8. Подо́бен: Го́споди, а́ще и на суди́щи:

Го́споди, Ты́ свяще́нныя ученики́ Твоя́, слове́сная небеса́ показа́л еси́. Си́х свяще́нными хода́тайствы, земны́х мя́ зо́л изба́ви, воздержа́нием вознося́ ра́зума всегда́, к страсте́м помышле́ние мое́, я́ко Ще́др и Человеколю́бец.

Сти́х: На пути́ се́м, по нему́же хожда́х, скры́ша се́ть мне́.

Подо́бен: Иму́ще вси́ вре́мя поще́ния, я́ко соде́йственника Боже́ственным дея́нием, пла́чим от всего́ се́рдца, и Спа́су возопии́м: Твои́ми ученики́ Го́споди Многоми́лостиве, спаси́ любо́вию Тя́ пою́щыя, я́ко Ще́др и Человеколю́бец.

Сти́х: Смотря́х одесну́ю и возгля́дах, и не бе́ зна́яй мене́.

И́на стихи́ра господи́на Фео́дора, гла́с то́йже. Подо́бен: Сла́вную и Пречи́стую:

Апо́столи прехва́льнии, ми́ра моли́твенницы, немощны́х вра́чеве, здра́вия храни́телие, во обое́м на́с соблюди́те, поще́ния вре́мя проходя́щыя: во обои́х боже́ственно ми́рствующыя, у́м несмуще́н страсте́й храня́ще, да пое́м вси́ пе́снь Христу́ воскре́сшему, я́ко Победи́телю.

И́ны стихи́ры по алфави́ту, 24, Вели́каго кано́на. Творе́ние Господи́на Андре́а Кри́тскаго. Гла́с 4. Подо́бен: Хоте́х слеза́ми:

Сти́х: Поги́бе бе́гство от Мене́, и не́сть взыска́яй ду́шу мою́.

[Α] Все́ житие́ мое́ со блудни́цами и мытаря́ми изжи́ся: у́бо возмогу́ ли поне́ в ста́рости пока́ятися, о ни́хже согреши́х, Соде́телю все́х и врачу́ неду́гующих? Го́споди, пре́жде да́же до конца́ не поги́бну, спаси́ мя.

И твори́м на ки́йждо сти́х по 3 покло́ны.

Сти́х: Воззва́х к Тебе́ Го́споди, ре́х: Ты́ еси́ упова́ние мое́, ча́ст моя́ еси́ на земли́ живы́х.

[Β] Тя́жестию небреже́ния содержи́мь е́смь, в ти́не валя́юся, стрело́ю устреле́н велиа́ра, и оскверня́ю мое́ е́же по о́бразу: обрати́телю небрегу́щих, и Изба́вителю прегреши́вших: Го́споди пре́жде да́же до конца́ не поги́бну, спаси́ мя.

Сти́х: Вонми́ моле́нию моему́, я́ко смири́хся зело́.

[Γ] Бы́х преткнове́ние челове́ком, возде́лав я́ко земны́й земна́я, бра́ку сопряго́хся Твои́м повеле́нием, и преступи́х оскверни́в ло́же мое́: от земли́ созда́вый не пре́зри созда́ния Твоего́: Го́споди, пре́жде да́же до конца́ не поги́бну, спаси́ мя.

Сти́х: Изба́ви мя́ от гоня́щих мя́, я́ко укрепи́шася па́че мене́.

[Δ] Ря́дник бы́х души́ мое́й, о пло́ти мое́й промышле́ние творя́, де́монов поруга́ние поста́влен бы́х, сласте́м рабо́тая и безме́стием: благоутро́бием Твои́м пощади́, прогони́телю де́монов: Го́споди, пре́жде да́же до конца́ не поги́бну, спаси́ мя.

Сти́х: Изведи́ из темни́цы ду́шу мою́, испове́датися и́мени Твоему́.

[Ε] Во́лею согреши́х па́че все́х, сего́ ра́ди оста́влен е́смь, и́мам проти́вника души́ мое́й, пло́ти мудрова́ние, и помрача́ет мя́. Просвеще́ние су́щих во тьме́, и наста́вниче заблужда́емых: Го́споди, пре́жде да́же до конца́ не поги́бну, спаси́ мя.

Сти́х: Мене́ жду́т пра́ведницы, до́ндеже возда́си мне́.

[Ζ] Живе́т, глаго́ла проро́к, душа́ моя́ Го́споди, и восхва́лит Тя́, взыщи́ овча́ заблу́ждшее мя́, и сопричти́ мя ста́ду Твоему́: да́ждь ми́ вре́мя покая́ния, да стеня́ вопию́ Ти: Го́споди, пре́жде да́же до конца́ не поги́бну, спаси́ мя.

Сти́х: Из глубины́ воззва́х к Тебе́ Го́споди, Го́споди, услы́ши гла́с мо́й.

[Η] Согреши́х, согреши́х, преступи́в повеле́ния Твоя́ Христе́ Бо́же, ми́лостив бу́ди ми́ Благоде́телю, да прозрю́ вну́треннима очи́ма, и убе́гну тьмы́, и со стра́хом возопию́: Го́споди, пре́жде да́же до конца́ не поги́бну, спаси́ мя.

Сти́х: Да бу́дут у́ши Твои́ вне́млюще гла́су моле́ния моего́.

[Θ] Зве́рие мя́ ди́вии обдержа́ша, но от ни́х мя́ исхити́ Влады́ко: хо́щеши бо е́же спасти́ся, и в позна́ние и́стины приити́ все́м челове́ком, я́ко Созда́тель, и со все́ми и мене́ спаси́: Го́споди, пре́жде да́же до конца́ не поги́бну, спаси́ мя.

Сти́х: А́ще беззако́ния на́зриши Го́споди Го́споди, кто́ постои́т? Я́ко у тебе́ очище́ние е́сть.

[Ι] Цельба́ бу́ди ми́ Благоде́телю, Изба́вителю Спа́се мо́й, и не отри́ни мене́, ви́ждь мя́ лежа́ща беззако́ньми, и возста́ви мя́ я́ко Всеси́льный, да и а́з возвещу́ дея́ния моя́, и вопию́ Ти: Го́споди, пре́жде да́же до конца́ не поги́бну, спаси́ мя.

Сти́х: И́мене ра́ди Твоего́ потерпе́х Тя́ Го́споди, потерпе́ душа́ моя́ в сло́во Твое́, упова́ душа́ моя́ на Го́спода.

[Κ] Сокры́в тала́нт да́нный ми́, я́ко несмы́сленный ра́б в зе́млю закопа́х: и́бо я́коже непотре́бный осуди́хся, и не дерза́ю про́чее проси́ти Тя́, я́ко незло́бивый уще́дри мя́, да и а́з воззову́: Го́споди, пре́жде да́же до конца́ не поги́бну, спаси́ мя.

Сти́х: От стра́жи у́тренния до но́щи, от стра́жи у́тренния, да упова́ет Изра́иль на Го́спода.

[Λ] Е́зеро изсуши́вый страсте́й, кровоточи́выя прикоснове́нием оме́т Твои́х, да́ждь ми́ оставле́ние согреше́ний, несумне́нною ве́рою Тебе́ притека́ющему, и приими́ мя я́коже о́ную, и исцели́ мою́ боле́знь: Го́споди, пре́жде да́же до конца́ не поги́бну, спаси́ мя.

Сти́х: Я́ко у Го́спода ми́лость, и мно́гое у Него́ избавле́ние, и То́й изба́вит Изра́иля от все́х беззако́ний его́.

[Μ] И́маши седе́ти на престо́ле, сотвори́вый сло́вом не́бо и зе́млю: и́мамы вси́ предста́ти. пове́дающе Тебе́ грехи́ на́шя: пре́жде дне́ о́наго, в покая́нии мя́ приими́: Го́споди, пре́жде да́же до конца́ не поги́бну, спаси́ мя.

Сти́х: Хвали́те Го́спода вси́ язы́цы, похвали́те Его́ вси́ лю́дие.

[Ν] При́зри о́ком благоутро́бным, и бу́ди ми́ ми́лостив еди́не Спа́се, то́ки да́руй исцеле́ний бе́дной мое́й и окая́нной души́, измы́й от ка́ла де́л мои́х, да воспою́: Го́споди, пре́жде да́же до конца́ не поги́бну, спаси́ мя.

Сти́х: Я́ко утверди́ся ми́лость Его́ на на́с, и и́стина Госпо́дня пребыва́ет во ве́к.

[Ξ] Мечи́ угото́ва велиа́р, улови́ти потща́вся смире́нную мою́ ду́шу, стра́нна сотвори́ мя Ще́дре просвеще́ния, ра́зума лица́ Твоего́: держа́вный в кре́пости, сосу́дов сего́ исхити́ мя: Го́споди, пре́жде да́же до конца́ не поги́бну, спаси́ мя.

Сти́х: К тебе́ возведо́х о́чи мои́ живу́щему на небеси́: се́ я́ко о́чи ра́б в руку́ госпо́дий свои́х, я́ко о́чи рабы́ни в руку́ госпожи́ своея́: та́ко о́чи на́ши ко Го́споду Бо́гу на́шему, до́ндеже уще́дрит ны́.

[Ο] Все́м страсте́м порабо́тихся, оста́вив зако́н и Боже́ственная писа́ния, всего́ мя исцели́ Благоде́телю, мене́ ра́ди по мне́ бы́в Бла́же, обрати́ мя Ще́дрый, страсте́й потреби́телю: Го́споди, пре́жде да́же до конца́ не поги́бну, спаси́ мя.

Сти́х: Поми́луй на́с Го́споди, поми́луй на́с: я́ко по мно́гу испо́лнихомся уничиже́ния, наипа́че напо́лнися душа́ на́ша поноше́ния гобзу́ющих и уничиже́ния го́рдых.

[Π] Блудни́ца слеза́ми омоча́ет пречи́стеи же и честне́и но́зе Твои́, вся́ увещава́ющи е́же притека́ти, и приима́ти разреше́ние согреше́ний свои́х. Тоя́ ве́ру пода́ждь и мне́ Спа́се, е́же вопи́ти Ти́: Го́споди, пре́жде да́же до конца́ не поги́бну, спаси́ мя.

Припева́ем к про́чим: Сла́ва Тебе́ Бо́же на́ш, сла́ва Тебе́.

[Ρ] Скве́рну очи́сти души́ моея́, мене́ ра́ди обнища́вый, и младе́нствовавый пло́тию, ка́плю ми́лости Твоея́ низпосла́в, немощно́му и окая́нному Христе́: омы́й от скве́рны, уврачу́й неду́гующа: Го́споди, пре́жде да́же до конца́ не поги́бну, спаси́ мя.

Сти́х: Сла́ва Тебе́ Бо́же на́ш, сла́ва Тебе́.

[Σ] Утверди́ Влады́ко ду́шу мою́, к Тебе́ притека́ти, и Тебе́ рабо́тати при́сно: покро́в бо мо́й еси́ и храни́тель, и заступле́ние и по́мощь, сподо́би Бо́жий Сло́ве, вопи́ти мне́ в дерзнове́нии: Го́споди, пре́жде да́же до конца́ не поги́бну, спаси́ мя.

Сти́х: Сла́ва Тебе́ Бо́же на́ш, сла́ва Тебе́.

[Τ] Стена́ неруши́мая бу́ди на́м Иису́се Спа́се, и ми́лостивый Бо́же, нра́вы бо и де́лы прельще́ни спадо́хом: но возста́ви я́ко Благоде́тель созда́ние, и примири́ся я́ко Ще́др. Го́споди, пре́жде да́же до конца́ не поги́бну, спаси́ мя.

Сти́х: Сла́ва Тебе́ Бо́же на́ш, сла́ва Тебе́.

[Υ] Сы́н блу́дный бы́х, расточи́вый бога́тство, гла́дом ны́не истаява́ю. Под кро́в Тво́й прибега́ю, я́коже о́наго приими́ мя О́тче благи́й, и прича́стника трапе́зы сподо́би, е́же вопи́ти Тебе́: Го́споди, пре́жде да́же до конца́ не поги́бну, спаси́ мя.

Сти́х: Сла́ва Тебе́ Бо́же на́ш, сла́ва Тебе́.

[Φ] За́вистию низложи́ рая́, первозда́ннаго злонача́льник: реки́й, е́же помяни́, на дре́ве разбо́йник, прия́т ра́й. Аз же ве́рою и стра́хом, е́же помяни́ мя, вопию́ Ти: Го́споди, пре́жде да́же до конца́ не поги́бну, спаси́ мя.

Сти́х: Сла́ва Тебе́ Бо́же на́ш, сла́ва Тебе́.

[Χ] Ру́ку ми́ простри́ я́ко Петро́ви, и возведи́ из глубины́ Бо́же, благода́ть и ми́лость ми́ пода́ждь, моли́твами Всенепоро́чныя Ма́тере, Тебе́ ро́ждшия безсе́менно, и святы́х Твои́х все́х: Го́споди, пре́жде да́же до конца́ не поги́бну, спаси́ мя.

Сти́х: Сла́ва Тебе́ Бо́же на́ш, сла́ва Тебе́.

[Ψ] Пою́ща приими́ мя, на вся́к де́нь А́гнче взе́мляй гре́х мо́й, ду́шу и те́ло всеце́льно в ру́це Твои́ предлага́ю, и в нощи́ и во дни́ до́лжно вопию́ Ти: Го́споди, пре́жде да́же до конца́ не поги́бну, спаси́ мя.

Сла́ва Отцу́, и Сы́ну, и Свято́му Ду́ху.

[Ω] О неизрече́ннаго Твоего́ благоутро́бия, преблаги́й, не зло́бивый Го́споди! о безгре́шный и ще́дрый! не отри́ни мене́ от лица́ Твоего́, я́ко да и а́з благода́рственно, ра́дуяся и поя́ вопию́ Ти: Го́споди, пре́жде да́же до конца́ не поги́бну, спаси́ мя.

И ны́не, Богоро́дичен: О неизрече́ннаго снисхожде́ния! о стра́ннаго рождества́ пречу́днаго! о ка́ко де́ва младе́нца тя́ но́сит во объя́тиих свои́х творца́ и Бо́га! из нея́ воплоти́тися изво́ливый, благоде́телю го́споди, пре́жде да́же до конца́ не поги́бну, спаси́ мя.

Вхо́д. Све́те ти́хий:

Проки́мен, псало́м 93. Гла́с 4: Бог отмще́ний Госпо́дь, Бог отмще́ний, не обину́лся е́сть.

Сти́х: Вознеси́ся судя́й земли́, возда́ждь воздая́ние го́рдым.

Бытия́ чте́ние (Быт.17:1–9).

Бы́сть Авра́му ле́т де́вятьдесят де́вять: и яви́ся Госпо́дь Авра́му, и рече́ ему́: Аз е́смь Бог тво́й, благоугожда́й предо Мно́ю, и бу́ди непоро́чен. И положу́ заве́т Мо́й между́ Мно́ю, и между́ тобо́ю, и умно́жу тя́ зело́. И паде́ Авра́м на лицы́ свое́м: и рече́ ему́ Бог глаго́ля: И Аз се́ заве́т Мо́й с тобо́ю, и бу́деши оте́ц мно́жества язы́ков. И не нарече́тся ктому́ и́мя твое́ Авра́м, но бу́дет и́мя твое́ Авраа́м: я́ко отца́ мно́гих язы́ков положи́х тя́. И возращу́ тя зело́ зело́, и положу́ тя в наро́ды, и ца́рие из тебе́ изы́дут: И поста́влю заве́т Мо́й между́ Мно́ю и между́ тобо́ю, и между́ се́менем твои́м по тебе́ в ро́ды и́х в заве́т ве́чен, да бу́ду тебе́ Бо́г, и се́мени твоему́ по тебе́: И да́м тебе́ и се́мени твоему́ по тебе́ зе́млю, в не́йже обита́еши, всю́ зе́млю Ханаа́ню во одержа́ние ве́чное, и бу́ду и́м Бо́г. И рече́ Бог ко Авраа́му: ты́ же заве́т Мо́й соблюде́ши, ты́ и се́мя твое́ по тебе́ в ро́ды и́х.

Проки́мен, псало́м 94. Гла́с 4: Воспо́йте Го́сподеви пе́снь но́ву.

Сти́х: Воспо́йте Го́сподеви, благослови́те и́мя Его́.

При́тчей чте́ние (Притч.5:20–33, 16:1–9).

Сы́н прему́др весели́т отца́: сы́н же безу́мен раздража́ет ма́терь свою́. Несмы́сленнаго стези́ ску́дны ума́: му́ж же разу́мен исправля́я хо́дит. Отлага́ют помышле́ния не чту́щии со́нмищ: в сердца́х же сове́тных пребыва́ет сове́т: Не послу́шает злы́й его́, ниже́ рече́т поле́зно что́ и добро́ о́бщему. Путие́ живота́ помышле́ния разу́мнаго, да уклони́вся от а́да спасе́тся. До́мы досади́телей разоря́ет Госпо́дь: утверди́ же преде́л вдови́цы. Ме́рзость Го́сподеви по́мысл непра́ведный: чи́стых же глаго́лы че́стны. Губи́т себе́ мздои́мец: ненави́дяй же даро́в прия́тия спасе́тся. ми́лостынями и ве́рами очища́ются греси́: стра́хом же Госпо́дним уклоня́ется вся́к от зла́. Сердца́ пра́ведных поуча́ются ве́ре: уста́ же нечести́вых отвеща́ют зла́я. Прия́тни пред Го́сподем путие́ муже́й пра́ведных, и́миже и врази́ дру́зи быва́ют. Дале́че отстои́т Бог от нечести́вых: моли́твы же пра́ведных послу́шает. лу́чше ма́лое прия́тие с пра́вдою, не́жели мно́гая жи́та с непра́вдою. се́рдце му́жа да мы́слит пра́ведная, да от Бо́га испра́вятся стопы́ его́. Ви́дящее о́ко до́брая, весели́т се́рдце: сла́ва же блага́я утучня́ет ко́сти. Слу́шаяй обличе́ний живота́, посреде́ прему́дрых водвори́тся. И́же отмета́ет наказа́ние, ненави́дит себе́: соблюда́яй же обличе́ния, лю́бит свою́ ду́шу. Стра́х Госпо́день наказа́ние, и прему́дрость: и нача́ло сла́вы отвеща́ет е́й: [преды́дет же смире́нным сла́ва.] Челове́ку предложе́ние се́рдца: и от Го́спода отве́т язы́ка. Вся́ дела́ смире́ннаго явле́нна пред Бо́гом: и укрепля́яй ду́хи Госпо́дь. Прибли́жи ко Го́споду дела́ твоя́, и утвердя́тся помышле́ния твоя́. Вся́ соде́ла Госпо́дь Себе́ ра́ди: нечести́вии же в де́нь зо́л поги́бнут. Нечи́ст пред Бо́гом вся́к высокосе́рдый, в ру́ку же ру́це влага́яй непра́ведно, не обезвини́тся. Нача́ло пути́ бла́га, е́же твори́ти пра́ведная, прия́тна же пред Бо́гом па́че, не́жели жре́ти же́ртвы. Ища́й Го́спода, обря́щет ра́зум с пра́вдою: Пра́ве же и́щущии его́, обря́щут ми́р. Вся́ дела́ Госпо́дня с пра́вдою: храни́тся же нечести́вый на де́нь зо́л.

Та́же, Да испра́вится моли́тва моя́:

И прочее последование Преждесвященных.

А́ще ли не бу́дет преждеосвяще́нныя: На Го́споди воззва́х, пое́м Трио́ди подо́бны три́: и стихи́ры 24, Вели́каго кано́на. На стихо́вне самогла́сен дне́, два́жды, и му́ченичен. Сла́ва, и ны́не, Богоро́дичен: и про́чее. Проки́мен. И чте́ния.

На трапе́зе разреша́ем на еле́й, и вина́ причаща́емся труда́ ра́ди бде́ннаго, хотя́щаго бы́ти. Внима́ющии же спасти́ся, воздержа́нию прилежа́т: мно́жайшии же посту́ нелицеме́рну.

Повече́рие же глаго́лем Ма́лое в ке́ллиах без покло́нов. По трисвято́м конда́к Андре́ева кано́на. Та́кожде и Полу́нощницу.

В четверг пятой седмицы святого Великого поста

Последование Утрени в четверг пятой седмицы

Кле́плет в 4-й ча́с но́щи. И собра́вшымся на́м в це́рковь быва́ет нача́ло от иере́а, по обы́чаю. И глаго́лем: Царю́ небе́сный: Трисвято́е, и О́тче на́ш: Го́споди поми́луй, 12. Сла́ва, и ны́не: Прииди́те поклони́мся: И про́чие два́ псалма́, 19 и 20: и обы́чные тропари́, и ектениа́. И посе́м глаго́лем шестопса́лмие, и по псалме́х пое́м Аллилу́иа, и Тро́ичны гла́са, я́коже обы́чай. И стихосло́вим кафи́сму еди́ну 8-ю. Та́же глаго́лем седа́льны Осмогла́сника. Чте́м житие́ преподо́бныя Мари́и, на две́ статии́. Та́же псало́м 50. Пе́сней не стихосло́вим. И а́бие начина́ем Вели́кий кано́н ко́сно, и с сокруше́нным се́рдцем и гла́сом, творя́ще на ки́йждо тропа́рь мета́ния три́.

Кано́н Вели́кий, творе́ние свята́го Андре́а Кри́тскаго Иерусали́мскаго. Гла́с 6.

Пе́снь 1.

Ирмо́с: Помо́щник и Покрови́тель бы́сть мне́ во спасе́ние: Се́й мо́й Бог и просла́влю Его́: Бог отца́ моего́, и вознесу́ Его́: сла́вно бо просла́вися.

Поми́луй мя́, Бо́же, поми́луй мя́.

Отку́ду начну́ пла́кати окая́ннаго моего́ жития́ дея́ний? ко́е ли положу́ нача́ло, Христе́, ны́нешнему рыда́нию? но я́ко благоутро́бен, да́ждь ми́ прегреше́ний оставле́ние.

Гряди́ окая́нная душе́, с пло́тию твое́ю, Зижди́телю все́х испове́ждься, и оста́нися про́чее пре́ждняго безслове́сия, и принеси́ Бо́гу в покая́нии сле́зы.

Первозда́ннаго Ада́ма преступле́нию поревнова́в, позна́х себе́ обнаже́на от Бо́га и присносу́щнаго Ца́рствия и сла́дости, гре́х ра́ди мои́х.

Увы́ мне́ окая́нная душе́, что́ уподо́билася еси́ пе́рвей Е́ве? ви́дела бо еси́ зле́, и уязви́лася еси́ го́рце, и косну́лася еси́ дре́ва и вкуси́ла еси́ де́рзостно безслове́сныя сне́ди.

Вме́сто Е́вы чу́вственныя мы́сленная ми́ бы́сть Е́ва, во пло́ти стра́стный по́мысл, показу́яй сла́дкая и вкуша́яй при́сно го́рькаго напое́ния.

Досто́йно из Еде́ма изгна́н бы́сть, я́ко не сохрани́в еди́ну Твою́, Спа́се, за́поведь Ада́м: а́з же что́ постражду́, отмета́я всегда́ живо́тная Твоя́ словеса́?

Ка́иново преше́д уби́йство, произволе́нием бы́х уби́йца со́вести душе́вней, оживи́в пло́ть, и воева́в на ню́ лука́выми мои́ми дея́ньми.

А́велеве Иису́се, не уподо́бихся пра́вде, да́ра Тебе́ прия́тна не принесо́х когда́, ни дея́ния боже́ственна, ни же́ртвы чи́стыя, ни жития́ непоро́чнаго.

Я́ко Ка́ин и мы́, душе́ окая́нная, все́х Соде́телю дея́ния скве́рная, и же́ртву поро́чную, и непотре́бное житие́ принесо́хом вку́пе: те́мже и осуди́хомся.

Бре́ние Зда́тель живосозда́в, вложи́л еси́ мне́ пло́ть и ко́сти, и дыха́ние и жи́знь: но о Тво́рче мо́й, Изба́вителю мо́й, и Судие́ ка́ющася приими́ мя.

Извеща́ю Ти́ Спа́се, грехи́, я́же соде́ях, и души́ и те́ла моего́ я́звы, я́же вну́трь уби́йственнии по́мыслы разбо́йнически на мя́ возложи́ша.

А́ще и согреши́х, Спа́се, но ве́м, я́ко Человеколю́бец еси́, наказу́еши ми́лостивно, и милосе́рдствуеши те́пле: слезя́ща зри́ши, и притека́еши я́ко Оте́ц, призыва́я блу́днаго.

Пове́ржена мя́ Спа́се, пред враты́ Твои́ми, поне́ на ста́рость не отри́ни мене́ во а́д тща́, но пре́жде конца́, я́ко Человеколю́бец, да́ждь ми́ прегреше́ний оставле́ние.

В разбо́йники впады́й а́з е́смь, помышле́ньми мои́ми, ве́сь от ни́х уязви́хся ны́не, и испо́лнихся ра́н: но Са́м ми́ предста́в, Христе́ Спа́се исцели́.

Свяще́нник мя́ предви́дев ми́мо и́де, и леви́т ви́дя в лю́тых на́га презре́: но из Мари́и возсия́вый Иису́се, Ты́ предста́в уще́дри мя́.

А́гнче Бо́жий, взе́мляй грехи всех, возьми бремя от мене́ тя́жкое грехо́вное, и я́ко благоутро́бен, да́ждь ми́ сле́зы умиле́ния.

Покая́ния вре́мя, прихожду́ Ти Созда́телю моему́, возми́ бре́мя от Мене́ тя́жкое грехо́вное, и я́ко благоутро́бен, да́ждь ми́ сле́зы умиле́ния.

Не возгнуша́йся мене́ Спа́се, не отри́ни от Твоего́ лица́, возми́ бре́мя от Мене́ тя́жкое грехо́вное и, я́ко благоутро́бен, да́ждь мне́ грехопаде́ний оставле́ние.

Во́льная, Спа́се, и нево́льная прегреше́ния моя́, явле́нная и сокрове́нная и ве́домая и неве́домая, вся́ прости́в, я́ко Бо́г, очи́сти и спаси́ мя.

От ю́ности Христе́, за́поведи Твоя́ преступи́х, всестра́стно небреги́й, уны́нием преидо́х житие́. Те́мже зову́ Ти Спа́се: поне́ на коне́ц спаси́ мя.

Бога́тство мое́ Спа́се, изнури́в в блуде́, пу́ст е́смь плодо́в благочести́вых, а́лчен же зову́: О́тче щедро́т, предвари́в Ты́ мя уще́дри.

Тебе́ припа́даю Иису́се, согреши́х Ти́, очи́сти мя́, возми́ бре́мя от Мене́ тя́жкое грехо́вное, и я́ко благоутро́бен, да́ждь ми́ сле́зы умиле́ния.

Не вни́ди со мно́ю в су́д нося́ моя́ дея́ния, словеса́ изыску́я, и исправля́я стремле́ния: но в щедро́тах Твои́х презира́я моя́ лю́тая, спаси́ мя Всеси́льне.

И́ный кано́н преподо́бныя ма́тере на́шея Мари́и Еги́петския, в то́йже гла́с, и ирмо́с. Его́же краестро́чие: Ты́ преподо́бная Мари́е помога́й.

Преподо́бная ма́ти Мари́е, моли́ Бо́га о на́с.

Ты́ ми да́ждь светоза́рную благода́ть от Боже́ственнаго свы́ше промышле́ния, избежа́ти страсте́й омраче́ния, и пе́ти усе́рдно, твоего́ Мари́е жития́, кра́сная исправле́ния.

Преподо́бная ма́ти Мари́е, моли́ Бо́га о на́с.

Прикло́ньшися Христо́вым Боже́ственным зако́ном, к Сему́ приступи́ла еси́, сла́достей неудержи́мая стремле́ния оста́вивши, и вся́кую доброде́тель всеблагогове́йно, я́ко еди́ну испра́вила еси́.

Преподо́бне о́тче Андре́е моли́ Бо́га о на́с.

Моли́твами твои́ми на́с, Андре́е, изба́ви страсте́й безче́стных и Ца́рствия ны́не Христо́ва о́бщники ве́рою и любо́вию воспева́ющия тя́, сла́вне, покажи́, мо́лимся.

Сла́ва, Тро́ичен: Пресу́щная Тро́ице, во Еди́нице покланя́емая, возми́ бре́мя от Мене́ тя́жкое грехо́вное, и я́ко благоутро́бна, да́ждь ми́ сле́зы умиле́ния.

И ныне, Богородичен: Богородице, надежде и предстательство тебе поющих, возьми бремя от мене́ тя́жкое грехо́вное, и я́ко Влады́чица Чи́стая, ка́ющася приими́ мя.

Ирмо́с: Помо́щник и Покрови́тель бы́сть мне́ во спасе́ние: Се́й мо́й Бог и просла́влю Его́: Бог отца́ моего́, и вознесу́ Его́: сла́вно бо просла́вися.

Пе́снь 2.

Ирмо́с: Вонми́ не́бо, и возглаго́лю, и воспою́ Христа́, от Де́вы пло́тию прише́дшаго.

Поми́луй мя́, Бо́же, поми́луй мя́.

Вонми́ не́бо, и возглаго́лю, земле́, внуша́й гла́с, ка́ющийся к Бо́гу и воспева́ющий Его́.

Вонми́ ми, Бо́же, Спа́се мо́й ми́лостивным Твои́м о́ком, и приими́ мое́ те́плое испове́дание.

Согреши́х па́че все́х челове́к, еди́н согреши́х Тебе́: но уще́дри я́ко Бо́г, Спа́се, творе́ние Твое́.

Бу́ря мя́ злы́х обдержи́т, благоутро́бне Го́споди: но я́ко Петру́, и мне́ ру́ку простри́.

Сле́зы блудни́цы, Ще́дре, и а́з предлага́ю: очи́сти мя́, Спа́се, благоутро́бием Твои́м.

Омрачи́х душе́вную красоту́ страсте́й сластьми́, и вся́чески ве́сь у́м пе́рсть сотвори́х.

Раздра́х ны́не оде́жду мою́ пе́рвую, ю́же ми́ изтка́ Зижди́тель изнача́ла, и отту́ду лежу́ на́г.

Облеко́хся в раздра́нную ри́зу, ю́же изтка́ ми зми́й сове́том, и стыжду́ся.

Воззре́х на садо́вную красоту́ и прельсти́хся умо́м: и отту́ду лежу́ на́г, и срамля́юся.

Де́лаша на хребте́ мое́м вси́ нача́льницы страсте́й, продолжа́юще на мя́ беззако́ние и́х.

Погуби́х первозда́нную добро́ту и благоле́пие мое́, и ны́не лежу́ на́г, и стыжду́ся.

Сшива́ше ко́жныя ри́зы гре́х мне́, обнажи́вый мя́ пе́рвыя боготка́нныя оде́жды.

Обложе́н е́смь одея́нием студа́, я́коже ли́ствием смоко́вным, во обличе́ние мои́х самовла́стных страсте́й.

Оде́яхся в сра́мную ри́зу, и окровавле́нную сту́дно, тече́нием стра́стнаго и любосла́стнаго живота́.

Оскверни́х пло́ти моея́ ри́зу и окаля́х е́же по о́бразу, Спа́се, и по подо́бию.

Впадо́х в стра́стную па́губу и в веще́ственную тлю́, и отто́ле до ны́не вра́г мне́ досажда́ет.

Любове́щное и любоиме́нное житие́, невоздержа́нием Спа́се предпоче́т ны́не, тя́жким бре́менем обложе́н е́смь.

Украси́х плотски́й о́браз скве́рных помышле́ний разли́чным обложе́нием, и осужда́юся.

Вне́шним приле́жно благоукраше́нием еди́нем попеко́хся, вну́треннюю презре́в богообра́зную ски́нию.

Вообрази́в мои́х страсте́й безобра́зие, любосла́стными стремле́ньми погуби́х ума́ красоту́.

Погребо́х пе́рваго о́браза добро́ту Спа́се страстьми́, ю́же я́ко иногда́ дра́хму, взыска́в обря́щи.

Согреши́х, я́коже блудни́ца вопию́ Ти: еди́н согреши́х Тебе́, я́ко ми́ро приими́ Спа́се и моя́ сле́зы.

Поползо́хся я́ко Дави́д блу́дно, и оскверни́хся: но омы́й и мене́ Спа́се, слеза́ми.

Очи́сти, я́коже мыта́рь вопию́ ти, спа́се очи́сти мя́: никто́же бо су́щих из ада́ма, я́коже а́з согреши́х тебе́.

Ни сле́з, ниже́ покая́ния и́мам, ниже́ умиле́ния: Са́м ми́ сия́ Спа́се, я́ко Бог да́руй.

Две́рь Твою́ не затвори́ мне́ тогда́, Го́споди, Го́споди: но отве́рзи ми́ сию́ ка́ющемуся Тебе́.

Человеколю́бче хотя́й все́м спасти́ся, Ты́ воззови́ мя, и приими́ я́ко Бла́г ка́ющагося.

Внуши́ воздыха́ния души́ моея́, и о́чию мое́ю приими́ ка́пли Спа́се, и спаси́ мя.

Пресвята́я Богоро́дице, спаси́ нас.

Богоро́дичен: Пречи́стая Богоро́дице Де́во, еди́на Всепе́тая, моли́ приле́жно во е́же спасти́ся на́м.

Ирмо́с: Ви́дите ви́дите, я́ко Аз е́смь Бо́г: ма́нну одожди́вый, и во́ду из ка́мене источи́вый дре́вле в пусты́ни лю́дем Мои́м десни́цею еди́ною, и кре́постию Мое́ю.

Поми́луй мя́, Бо́же, поми́луй мя́.

Ви́дите ви́дите, я́ко Аз е́смь Бо́г: внуша́й душе́ моя́ Го́спода вопию́ща, и удали́ся пре́жняго греха́, и бо́йся я́ко неумы́тнаго, и я́ко Судии́ и Бо́га.

Кому́ уподо́билася еси́ многогре́шная душе́, то́кмо пе́рвому Ка́ину, и Ламе́ху о́ному, каменова́вшая те́ло злоде́йствы, и уби́вшая у́м безслове́сными стремле́ньми.

Вся́ пре́жде зако́на прете́кши, о душе́! Си́фу не уподо́билася еси́, ни Ено́са подража́ла еси́, ни Ено́ха преложе́нием, ни Но́я: но яви́лася еси́ убо́га пра́ведных жи́зни.

Еди́на отве́рзла еси́ хля́би гне́ва, Бо́га твоего́, душе́ моя́, и потопи́ла еси́ всю́, я́коже зе́млю пло́ть, и дея́ния и житие́, и пребыла́ еси́ вне́ спаси́тельнаго ковче́га.

Му́жа уби́х, глаго́лет, в я́зву мне́, и ю́ношу в стру́п, Ламе́х рыда́я вопия́ше, ты́ же не трепе́щеши о душе́ моя́, окаля́вши пло́ть, и у́м оскверни́вши.

О ка́ко поревнова́х Ламе́ху, пе́рвому уби́йце, ду́шу я́ко му́жа, у́м я́ко ю́ношу, я́ко бра́та же моего́ те́ло уби́в, я́ко Ка́ин уби́йца, любосла́стными стремле́ньми.

Сто́лп умудри́ла еси́ созда́ти о душе́, и утвержде́ние водрузи́ти твои́ми похотьми́, а́ще не бы́ Зижди́тель удержа́л сове́ты твоя́, и низве́ргл на зе́млю ухищре́ния твоя́.

Уязви́хся, ура́нихся, се́ стре́лы вра́жия уязви́вшыя мою́ ду́шу и те́ло: се́ стру́пи, гное́ния, омраче́ния, вопию́т ра́ны самово́льных мои́х страсте́й.

Одожди́ Госпо́дь от Го́спода о́гнь иногда́, на беззако́ние гне́вающее соже́г Содо́мляны: ты́ же о́гнь вжегла́ еси́ гее́нский, в не́мже и́маши, о душе́, сожещи́ся.

Разуме́йте и ви́дите, я́ко Аз е́смь бо́г, испыта́яй сердца́, и уму́чаяй мы́сли, облича́яй дея́ния, и попаля́яй грехи́, и судя́й си́ру, и смире́ну, и ни́щу.

Преподо́бная ма́ти Мари́е, моли́ Бо́га о на́с.

Просте́рла еси́ ру́це твои́ к ще́дрому Бо́гу, Мари́е, в бе́здне зо́л погружа́емая: и я́коже Петру́ человеколю́бно, ру́ку Боже́ственную простре́, твое́ обраще́ние вся́чески иски́й.

Преподо́бная ма́ти Мари́е, моли́ Бо́га о на́с.

Все́м усе́рдием и любо́вию притекла́ еси́ Христу́, пе́рвый греха́ пу́ть отвра́щши, и в пусты́нях непроходи́мых пита́ющися, и Того́ чи́сте соверша́ющи Боже́ственныя за́поведи.

Преподо́бне о́тче Андре́е, моли́ Бо́га о на́с.

Ви́дим, ви́дим человеколю́бие, о душе́, Бо́га и Влады́ки? сего́ ра́ди пре́жде конца́, Тому́ со слеза́ми припаде́м вопию́ще: Андре́я моли́твами, Спа́се, поми́луй на́с.

Сла́ва, Тро́ичен: Безнача́льная, несозда́нная Тро́ице, неразде́льная Еди́нице, ка́ющася мя́ приими́, согреши́вша спаси́: Твое́ е́смь созда́ние, не пре́зри, но пощади́, и изба́ви мя́ о́гненнаго осужде́ния.

И ныне, Богоро́дичен: Пречи́стая Влады́чице Богороди́тельнице, наде́ждо к Тебе́ притека́ющих, и приста́нище су́щих в бу́ри, Ми́лостиваго и Созда́теля, и Сы́на Твоего́, уми́лостиви и мне́ моли́твами Твои́ми.

Ирмо́с: Вонми́ не́бо, и возглаго́лю, и воспою́ Христа́, от Де́вы пло́тию прише́дшаго.

Пе́снь 3.

Ирмо́с: На недви́жимем, Христе́, ка́мени за́поведей Твои́х утверди́ мое́ помышле́ние.

Поми́луй мя́, Бо́же, поми́луй мя́.

О́гнь от Го́спода иногда́ Госпо́дь одожди́в, зе́млю Содо́мскую пре́жде попали́.

На горе́ спаса́йся, душе́, я́коже Ло́т о́ный, и в Сиго́р угонза́й.

Бе́гай запале́ния, о душе́, бе́гай Содо́мскаго горе́ния, бе́гай тле́ния Боже́ственнаго пла́мене.

Испове́даюся Тебе́, Спа́се: согреши́х, согреши́х Ти́: но осла́би, оста́ви ми́, я́ко благоутро́бен.

Согреши́х Тебе́ еди́н а́з, согреши́х па́че все́х, Христе́ Спа́се, да не пре́зриши мене́.

Ты́ еси́ Па́стырь до́брый, взыщи́ мене́ а́гнца, и заблу́ждшаго да не пре́зриши мене́.

Ты́ еси́ сла́дкий, Иису́се, Ты́ еси́ Созда́тель мо́й: в Тебе́, Спа́се, оправда́юся.

Пресвята́я Тро́ице, Бо́же наш, сла́ва Тебе́.

Тро́ичен: О тро́ице Еди́нице Бо́же! Спаси́ на́с от пре́лести, и искуше́ний, и обстоя́ний.

Пресвята́я Богоро́дице, спаси́ нас.

Богоро́дичен: Ра́дуйся, Богоприя́тная утро́бо, ра́дуйся, престо́ле Госпо́день, ра́дуйся, Ма́ти Жи́зни на́шея.

Ирмо́с: Утверди́ Го́споди на ка́мени за́поведей Твои́х, подви́гшееся се́рдце мое́, я́ко еди́н Свя́т еси́ и Госпо́дь.

Поми́луй мя́, Бо́же, поми́луй мя́.

Исто́чник живота́ стяжа́х Тебе́, сме́рти низложи́теля, и вопию́ Ти от се́рдца моего́ пре́жде конца́: согреши́х, очи́сти и спаси́ мя.

При Но́и, Спа́се, блу́дствовавшыя подража́х, о́нех насле́дствовав осужде́ние, в пото́пе погруже́ния.

Согреши́х, Го́споди, согреши́х Тебе́, очи́сти мя́: не́сть бо и́же кто́ согреши́ в челове́цех, его́же не превзыдо́х прегреше́ньми.

Ха́ма о́наго душе́, отцеуби́йца подража́вши, сра́ма не покры́ла еси́ и́скренняго, вспя́ть зря́ возврати́вшися.

Благослове́ния Си́мова не насле́довала еси́ душе́ окая́нная: ни простра́нное одержа́ние, я́коже Иа́феф име́ла еси́ на земли́ оставле́ния.

От земли́ Харра́н, изы́ди от греха́ душе́ моя́, гряди́ в зе́млю точа́щую присноживо́тное нетле́ние, е́же Авраа́м насле́дствова.

Авраа́ма слы́шала еси́ душе́ моя́, дре́вле оста́вльша зе́млю оте́чества, и бы́вша прише́льца, сего́ произволе́нию подража́й.

У ду́ба Мамври́йскаго учреди́в патриа́рх А́нгелы, насле́дствова по ста́рости обетова́ния лови́тву.

Исаа́ка окая́нная душе́ моя́, разуме́вши но́вую же́ртву, та́йно всесожже́нную Го́сподеви, подража́й его́ произволе́нию.

Исма́ила слы́шала еси́, трезви́ся душе́ моя́, изгна́на я́ко рабы́нино отрожде́ние, ви́ждь, да не ка́ко подо́бно что́ постра́ждеши ласкосе́рдствующи.

Ага́ре дре́вле душе́, еги́птяныне уподо́билася еси́, порабо́тившися произволе́нием, и ро́ждши но́ваго Исма́ила, презо́рство.

Иа́ковлю ле́ствицу разуме́ла еси́ душе́ моя́, явля́емую от земли́ к небесе́м, почто́ не име́ла еси́ восхо́да тве́рда, благоче́стия?

Свяще́нника Бо́жия, и царя́ уедине́на, Христо́во подо́бие, в ми́ре жития́, в челове́цех подража́й.

Не бу́ди сто́лп сла́ный душе́, возврати́вшися вспя́ть: о́браз да устраши́т тя́ Содо́мский, горе́ в Сиго́р спаса́йся.

Запале́ния я́коже Ло́т, бе́гай душе́ моя́ греха́: бе́гай Содо́мы и Гомо́рры, бе́гай пла́мене вся́каго безслове́снаго жела́ния.

Поми́луй Го́споди, поми́луй мя́, вопию́ Ти, егда́ прии́деши со А́нгелы Твои́ми, возда́ти все́м по достоя́нию дея́ний.

Моле́ния Влады́ко, Тебе́ пою́щих не отве́ржи: но уще́дри Человеколю́бче, и пода́ждь ве́рою прося́щым оставле́ние.

Преподо́бная ма́ти Мари́е, моли́ Бо́га о на́с.

Содержи́мь е́смь бу́рею, и треволне́нием согреше́ний, но сама́ мя ма́ти ны́не спаси́, и к приста́нищу Боже́ственнаго покая́ния возведи́.

Преподо́бная ма́ти Мари́е, моли́ Бо́га о на́с.

Ра́бское моле́ние и ны́не преподо́бная прине́сши ко благоутро́бней моли́твами твои́ми Богоро́дице, отве́рзи ми́ Боже́ственныя вхо́ды.

Преподо́бне о́тче Андре́е моли́ Бо́га о на́с.

Твои́ми моли́твами да́руй и мне́ оставле́ние долго́в, о Андре́е, Кри́тский председа́телю! покая́ния бо ты́ таи́нник преизря́дный.

Сла́ва, Тро́ичен: Тро́ице про́стая, несозда́нная, безнача́льное Естество́, в Тро́ице пева́емая Ипоста́сей, спаси́ ны ве́рою покланя́ющыяся держа́ве Твое́й.

И ныне, Богоро́дичен: От Отца́ безле́тна Сы́на, в ле́то Богороди́тельнице, неискусому́жно родила́ еси́, стра́нное чу́до, пребы́вши Де́ва, доя́щи.

Ирмо́с: Утверди́ Го́споди на ка́мени за́поведей Твои́х, подви́гшееся се́рдце мое́, я́ко еди́н Свя́т еси́ и Госпо́дь.

Седа́лен, господи́на Ио́сифа, гла́с 8: Подобен: Воскре́сл еси́ от гро́ба:

Свети́ла богозра́чная, Спа́совы апо́столи, просвети́те на́с во тьме́ жития́, я́ко да во дни́ ны́не благообра́зно хо́дим, све́том воздержа́ния нощны́х страсте́й отбега́юще, и све́тлыя стра́сти Христо́вы у́зрим, ра́дующеся.

Сла́ва, други́й седа́лен, гла́с 8: Подобен: Повеле́нное та́йно:

Апо́стольская двоенадеся́тице богоизбра́нная, мольбу́ Христу́ ны́не принеси́, по́стное по́прище все́м прейти́, соверша́ющым во умиле́нии моли́твы, творя́щым усе́рдно доброде́тели, я́ко да си́це предвари́м ви́дети Христа́ Бо́га сла́вное Воскре́сние, сла́ву и хвалу́ принося́ще.

И ны́не, Богоро́дичен: Подо́бен: Непостижи́маго Бо́га, Сы́на и Сло́во, несказа́нно па́че ума́ из Тебе́ ро́ждшееся, моли́ Богоро́дице со апо́столы, ми́р вселе́нней чи́стый пода́ти, и согреше́ний да́ти на́м пре́жде конца́ проще́ние, и Ца́рствия Небе́снаго кра́йния ра́ди бла́гости, сподо́бити рабы́ Твоя́.

И чтем вторую статию жития преподобныя Марии.

Та́же трипе́снец, без покло́нов, гла́с 8.

Пе́снь 4.

Ирмо́с: Услы́шах Го́споди смотре́ния Твоего́ та́инство, разуме́х дела́ Твоя́, и просла́вих Твое́ Божество́.

Святи́и Апо́столи, моли́те Бо́га о нас.

Воздержа́нием пожи́вше просвеще́ннии Христо́вы апо́столи, воздержа́ния вре́мя на́м хода́тайствы Боже́ственными утиша́ют.

Двоенадесятостру́нный орга́н, пе́снь воспе́ спаси́тельную, ученико́в ли́к боже́ственный, лука́вая возмуща́я гласова́ния.

Одожде́нием духо́вным всю́ подсо́лнечную напои́сте, су́шу отгна́вше многобо́жия всеблаже́ннии.

Пресвята́я Богоро́дице, спаси́ нас.

Богоро́дичен: Смири́вшася спаси́ мя, высокому́дренно пожи́вшаго, ро́ждшая Возне́сшаго смире́нное естество́, Де́во Всечи́стая.

И́ный. Ирмо́с то́йже.

Святи́и Апо́столи, моли́те Бо́га о нас.

Апо́стольское всечестно́е ликостоя́ние, Зижди́теля все́х моля́щее, проси́ поми́ловати ны́ восхваля́ющыя тя́.

Я́ко де́лателе су́ще Христо́вы апо́столи, во все́м ми́ре Боже́ственным Сло́вом возде́лавшии, прино́сите плоды́ Ему́ всегда́.

Виногра́д бы́сте Христо́в вои́стинну возлю́бленный, вино́ бо духо́вное источи́сте ми́ру апо́столи.

Пресвята́я Тро́ице, Бо́же наш, сла́ва Тебе́.

Тро́ичен: Пренача́льная, сообра́зная, всеси́льнейшая Тро́ице Свята́я, Отче, Сло́ве и Ду́ше Святы́й, Бо́же, Све́те и Животе́, сохрани́ ста́до Твое́.

Пресвята́я Богоро́дице, спаси́ нас.

Богоро́дичен: Ра́дуйся, престо́ле огнезра́чный, ра́дуйся, свети́льниче свещено́сный, ра́дуйся, горо́ освяще́ния, ковче́же жи́зни, святы́х свята́я се́не.

Ирмо́с: Услы́ша проро́к прише́ствие Твое́, Го́споди, и убоя́ся, я́ко хо́щеши от Де́вы роди́тися и челове́ком яви́тися, и глаго́лаше: услы́шах слу́х Тво́й и убоя́хся: сла́ва си́ле Твое́й Го́споди.

Поми́луй мя́, Бо́же, поми́луй мя́.

Де́л Твои́х да не пре́зриши, созда́ния Твоего́ да не оста́виши, Правосу́де, а́ще и еди́н согреши́х, я́ко челове́к, па́че вся́каго челове́ка, Человеколю́бче, но и́маши, я́ко Госпо́дь все́х, вла́сть оставля́ти грехи́.

Приближа́ется, душе́, коне́ц, приближа́ется, и неради́ши, ни гото́вишися: вре́мя сокраща́ется, воста́ни, бли́з при две́рех Судия́ е́сть: я́ко со́ние, я́ко цве́т, вре́мя жития́ тече́т: что́ всу́е мяте́мся?

Воспряни́, о душе́ моя́, дея́ния твоя́, я́же соде́лала еси́, помышля́й, и сия́ пред лице́ твое́ принеси́, и ка́пли испусти́ сле́з твои́х: рцы́ со дерзнове́нием дея́ния и помышле́ния Христу́, и оправда́йся.

Не бы́сть в житии́ греха́, ни дея́ния, ни зло́бы, ея́же а́з, Спа́се, не согреши́х умо́м и сло́вом, и произволе́нием и предложе́нием, и мы́слию и дея́нием согреши́в, я́ко и́н никто́же когда́.

Отсю́ду и осужде́н бы́х, отсю́ду препре́н бы́х а́з окая́нный от своея́ со́вести, ея́же ничто́же в ми́ре ну́жнейше: Судие́ Изба́вителю мо́й, и ве́дче, пощади́ и изба́ви, и спаси́ мя раба́ Твоего́.

Ле́ствица, ю́же ви́де дре́вле вели́кий в патриа́рсех, указа́ние е́сть душе́ моя́, де́ятельнаго восхожде́ния, разу́мнаго возше́ствия: а́ще хо́щеши у́бо, дея́нием, и ра́зумом, и зре́нием пожи́ти, обнови́ся.

Зно́й дневны́й претерпе́ лише́ния ра́ди патриа́рх, и мра́з нощны́й понесе́, на вся́к де́нь снабде́ния творя́, пасы́й, тружда́яйся, рабо́таяй, да две́ жене́ сочета́ет.

Жены́ ми две́ разуме́й, дея́ние же и ра́зум в зре́нии, Ли́ю у́бо дея́ние, я́ко многоча́дную: Рахи́ль же ра́зум, я́ко многотру́дную: и́бо кроме́ трудо́в, ни дея́ние, ни зре́ние душе́, испра́вится.

Бди́ о душе́ моя́! изря́дствуй я́коже дре́вле вели́кий в патриа́рсех, да стя́жеши дея́ние с ра́зумом, да бу́деши у́м зря́й Бо́га и дости́гнеши незаходя́щий мра́к в виде́нии, и бу́деши вели́кий купе́ц.

Двана́десять патриа́рхов, вели́кий в патриа́рсех детотвори́в, та́йно утверди́ тебе́ ле́ствицу де́ятельнаго душе́ моя́ восхожде́ния: де́ти, я́ко основа́ния: степе́ни, я́ко восхожде́ния, прему́дренно подложи́в.

Иса́ва возненави́деннаго подража́ла еси́ душе́, отдала́ еси́ преле́стнику твоему́ пе́рвыя добро́ты пе́рвенство, и оте́ческия моли́твы отпа́ла еси́, и два́жды поползну́лася еси́ окая́нная, дея́нием и ра́зумом: те́мже ны́не пока́йся.

Едо́м иса́в нарече́ся, кра́йняго ра́ди женонеи́стовнаго смеше́ния: невоздержа́нием бо при́сно разжига́емь, и сластьми́ оскверня́емь, едо́м именова́ся, е́же глаго́лется разжже́ние души́ любогрехо́вныя.

И́ова на гно́ищи слы́шавши, о душе́ моя́, оправда́вшагося, того́ му́жеству не поревнова́ла еси́, тве́рдаго не име́ла еси́ предложе́ния, во все́х я́же ве́си, и и́миже искуси́лася еси́, но яви́лася еси́ нетерпели́ва.

И́же пе́рвее на престо́ле, на́г ны́не на гно́ищи гно́ен: мно́гий в ча́дех и сла́вный, безча́ден и бездо́мок напра́сно: пала́ту у́бо гно́ище, и би́серие стру́пы вменя́ше.

Ца́рским досто́инством, венце́м и багряни́цею оде́ян, многоиме́нный челове́к и пра́ведный, бога́тством кипя́ и ста́ды, внеза́пу бога́тства, сла́вы ца́рства обнища́в лиши́ся.

А́ще пра́веден бя́ше о́н, и непоро́чен па́че все́х, и не убеже́ ловле́ния льсти́ваго и се́ти: ты́ же грехолюби́ва су́щи окая́нная душе́, что́ сотвори́ши, а́ще чесо́му о недове́домых случи́тся наити́ тебе́?

Те́ло оскверни́ся, ду́х окаля́ся, ве́сь острупи́хся: но я́ко вра́чь Христе́, обоя́ покая́нием мои́м уврачу́й, омы́й, очи́сти, покажи́ Спа́се мо́й, па́че сне́га чисте́йша.

Те́ло Твое́ и кро́вь распина́емый о все́х положи́л еси́ Сло́ве: те́ло у́бо, да мя́ обнови́ши: кро́вь, да омы́еши мя́: ду́х же пре́дал еси́, да мя́ приведе́ши Христе́, Твоему́ Роди́телю.

Соде́лал еси́ спасе́ние посреде́ земли́ Ще́дре, да спасе́мся. Во́лею на Дре́ве распя́лся еси́. Еде́м затворе́нный отве́рзеся, го́рняя и до́льняя тва́рь, язы́цы вси́ спасе́ни покланя́ются Тебе́.

Да бу́дет ми́ купе́ль, кро́вь из ре́бр Твои́х, вку́пе и питие́, источи́вшее во́ду оставле́ния, да обою́ду очища́юся, помазу́яся и пия́: я́ко пома́зание и питие́ Сло́ве, живото́чная Твоя́ словеса́.

На́г е́смь черто́га, на́г е́смь и бра́ка, ку́пно и ве́чери: свети́льник угасе́, я́ко безъеле́йный, черто́г заключи́ся мне́ спя́щу, ве́черя снеде́ся: а́з же по руку́ и но́гу свя́зан, во́н низве́ржен е́смь.

Ча́шу Це́рковь стяжа́, ре́бра Твоя́ живоно́сная, из ни́хже сугу́быя на́м источи́ то́ки, оставле́ния и ра́зума, во о́браз дре́вняго и но́ваго двои́х вку́пе заве́тов, Спа́се на́ш.

Вре́мя живота́ моего́ ма́ло, и испо́лнено боле́зней и лука́вства: но в покая́нии мя́ приими́, и в ра́зум призови́, да не бу́ду стяжа́ние, ни бра́шно чужде́му, Спа́се, Са́м мя́ уще́дри.

Высокоглаго́лив ны́не е́смь, жесто́к же и се́рдцем, вотще́ и всу́е, да не с фарисе́ем осу́диши мя́, па́че же мытаре́во смире́ние пода́ждь ми́ еди́не Ще́дре, Правосу́де, и сему́ мя сочисли́.

Согреши́х, досади́в сосу́ду пло́ти моея́, ве́м Ще́дре: но в покая́нии мя́ приими́, и в ра́зум призови́, да не бу́ду стяжа́ние, ни бра́шно чужде́му, Спа́се, Са́м мя́ уще́дри.

Самоистука́н бы́х страстьми́, ду́шу мою́ вредя́ Ще́дре, но в покая́нии мя́ приими́, и в ра́зум призови́, да не бу́ду стяжа́ние, ни бра́шно чужде́му, Спа́се, Са́м мя́ уще́дри.

Не послу́шах гла́са Твоего́, преслу́шах писа́ние Твое́ законополо́жника: но в покая́нии мя́ приими́, и в ра́зум призови́, да не бу́ду стяжа́ние, ни бра́шно чужде́му, Спа́се, Са́м мя́ уще́дри.

Преподо́бная ма́ти Мари́е, моли́ Бо́га о на́с.

Безпло́тных жи́тельство в пло́ти преходя́щи, благода́ть преподо́бная к Бо́гу ве́лию вои́стинну прия́ла еси́, ве́рно о чту́щих тя́ предста́тельствуй. те́мже мо́лим тя́, от вся́ких напа́стей и на́с моли́твами твои́ми изба́ви.

Преподо́бная ма́ти Мари́е, моли́ Бо́га о на́с.

Вели́ких безме́стий во глубину́ низве́дшися, неодержи́ма была́ еси́, но востекла́ еси́ по́мыслом лу́чшим, к кра́йней дея́ньми я́ве доброде́тели пресла́вно, а́нгельское естество́ Мари́е, удиви́вши.

Преподо́бне о́тче Андре́е моли́ Бо́га о на́с.

Андре́е, оте́ческая похвало́, моли́твами твои́ми не преста́й моля́ся, предстоя́ Тро́ице Пребоже́ственней, я́ко да изба́вимся муче́ния, любо́вию предста́теля тя́ боже́ственнаго всеблаже́нне призыва́ющии, Кри́ту удобре́ние.

Сла́ва, Тро́ичен: Неразде́льное Существо́м, несли́тное Ли́цы богосло́влю Тя́, Тро́ическое Еди́но Божество́, я́ко единоца́рственное и сопресто́льное, вопию́ Ти пе́снь вели́кую, в вы́шних трегу́бо песносло́вимую.

И ныне, Богоро́дичен: И ражда́еши и де́вствуеши, и пребыва́еши обою́ду естество́м Де́ва: Рожде́йся обновля́ет зако́ны естества́, утро́ба же ражда́ет, не ражда́ющая. Бог иде́же хо́щет, побежда́ется естества́ чи́н: твори́т бо ели́ка хо́щет.

Ирмо́с: Услы́ша проро́к прише́ствие Твое́, Го́споди, и убоя́ся, я́ко хо́щеши от Де́вы роди́тися и челове́ком яви́тися, и глаго́лаше: услы́шах слу́х Тво́й и убоя́хся: сла́ва си́ле Твое́й Го́споди.

Пе́снь 5.

Ирмо́с: От нощи́ у́тренююща, Человеколю́бче, просвети́ молю́ся, и наста́ви и мене́ на повеле́ния Твоя́: и научи́ мя Спа́се, твори́ти во́лю Твою́.

Поми́луй мя́, Бо́же, поми́луй мя́.

В нощи́ житие́ мое́ преидо́х при́сно, тьма́ бо бы́сть и глубока́ мне́ мгла́, но́щь греха́: но я́ко дне́ сы́на Спа́се покажи́ мя.

Руви́ма подража́я окая́нный а́з, соде́ях беззако́нный и законопресту́пный сове́т на Бо́га Вы́шняго, оскверни́в ло́же мое́, я́ко о́тчее о́н.

Испове́даюся Тебе́ Христе́ Царю́, согреши́х, согреши́х, я́ко пре́жде Ио́сифа бра́тия прода́вшии, чистоты́ пло́д и целому́дрия.

От сро́дников пра́ведная душа́ связа́ся, прода́ся в рабо́ту сла́дкий, во о́браз госпо́день: ты́ же вся́ душе́, продала́ся еси́ злы́ми твои́ми.

Ио́сифа пра́веднаго и целому́дреннаго ума́ подража́й окая́нная, и неиску́сная душе́, и не оскверня́йся безслове́сными стремле́ньми при́сно беззако́ннующи.

А́ще и в ро́ве поживе́ иногда́ Ио́сиф, Влады́ко Го́споди, но во о́браз погребе́ния и воста́ния Твоего́: а́з же что́ Тебе́ когда́ сицево́е принесу́?

Моисе́ов слы́шала еси́ ковче́жец душе́, вода́ми, волна́ми носи́м ре́чными, я́ко в черто́зе дре́вле бе́гающий де́ла го́рькаго сове́та фараони́тска.

А́ще ба́бы слы́шала еси́, убива́ющыя иногда́ безвозра́стное му́жеское, душе́ окая́нная, целому́дрия дея́ние, ны́не я́ко вели́кий Моисе́й, сси́ прему́дрость.

Я́ко Моисе́й вели́кий еги́птянина, ума́ уязви́вши окая́нная, не уби́ла еси́ душе́: и ка́ко всели́шися, глаго́ли, в пусты́ню страсте́й покая́нием?

В пусты́ню всели́ся вели́кий Моисе́й, гряди́ у́бо подража́й того́ житие́, да и в купине́ богоявле́ния душе́, в виде́нии бу́деши.

Моисе́ов же́зл вообража́й душе́, ударя́ющий мо́ре, и огустева́ющий глубину́, во о́браз Креста́ Боже́ственнаго: и́мже мо́жеши и ты́ вели́кая соверши́ти.

Ааро́н приноша́ше о́гнь Бо́гу, непоро́чный, неле́стный: но Офни́ и Финее́с, я́ко ты́ душе́, приноша́ху чужде́е Бо́гу оскверне́нное житие́.

Я́ко тя́жкий нра́вом, фарао́ну го́рькому бы́х Влады́ко, Ианни́, и Иамври́, душе́ю и те́лом, и погруже́н умо́м: но помози́ ми.

Ка́лом смеси́хся окая́нный умо́м, омы́й мя́ Влады́ко, ба́нею мои́х сле́з, молю́ Тя, пло́ти моея́ оде́жду убели́в я́ко сне́г.

А́ще испыта́ю моя́ дела́ Спа́се, вся́каго челове́ка превозше́дша греха́ми себе́ зрю́, я́ко ра́зумом му́дрствуяй согреши́х, не неве́дением.

Пощади́ пощади́ Го́споди, созда́ние Твое́, согреши́х, осла́би ми́, я́ко естество́м чи́стый Са́м сы́й еди́н, и и́н ра́зве Тебе́ никто́же е́сть кроме́ скве́рны.

Мене́ ра́ди Бог сы́й, вообрази́лся еси́ в мя́, показа́л еси́ чудеса́, исцели́в прокаже́нныя, и разсла́бленнаго стягну́в, кровоточи́выя то́к уста́вил еси́ Спа́се, прикоснове́нием ри́з.

Кровоточи́вую подража́й окая́нная душе́, притецы́ удержи́ оме́ты Христо́вы, да изба́вишися ра́н, и услы́шиши от Него́: ве́ра твоя́ спасе́ тя.

Ни́зу снича́щую подража́й о душе́, прииди́, припади́ к нога́ма Иису́совыма, да тя́ испра́вит, и да хо́диши пра́во стези́ Госпо́дни.

А́ще и кла́дязь еси́ глубо́кий Влады́ко, источи́ ми во́ду из пречи́стых Твои́х жи́л, да я́ко самаряны́ня, не ктому́ пия́й жа́жду: жи́зни бо струи́ источа́еши.

Силоа́м да бу́дут ми́ сле́зы моя́, Влады́ко Го́споди, да умы́ю и а́з зе́ницы се́рдца, и ви́жду Тя́ у́мно, Све́та преве́чна.

Преподо́бная ма́ти Мари́е, моли́ Бо́га о на́с.

Несравне́нным жела́нием всебога́тая, Дре́ву возжеле́вши поклони́тися живо́тному, сподо́билася еси́ жела́ния, сподо́би у́бо и мене́ улучи́ти вы́шния сла́вы.

Преподо́бная ма́ти Мари́е, моли́ Бо́га о на́с.

Струи́ Иорда́нския преше́дши, обрела́ еси́ поко́й безболе́зненный, пло́ти сла́сти избежа́вши, ея́же и на́с изми́ твои́ми моли́твами преподо́бная.

Преподо́бне о́тче Андре́е моли́ Бо́га о на́с.

Я́ко па́стырей изря́днейша, Андре́е прему́дре, избра́нна су́ща тя́, любо́вию ве́лию и стра́хом молю́, твои́ми моли́твами спасе́ние улучи́ти, и жи́знь ве́чную.

Сла́ва, Тро́ичен: Тя́ Тро́ице сла́вим, Еди́наго Бо́га: Свя́т, Свя́т, Свя́т еси́ О́тче, Сы́не и Ду́ше, про́стое Существо́, Еди́нице при́сно покланя́емая.

И ныне, Богоро́дичен: Из тебе́ облече́ся в мое́ смеше́ние, нетле́нная, безму́жная Ма́ти Де́во, Бог созда́вый ве́ки, и соедини́ Себе́ челове́ческое естество́.

Ирмо́с: От нощи́ у́тренююща, Человеколю́бче, просвети́ молю́ся, и наста́ви и мене́ на повеле́ния Твоя́: и научи́ мя Спа́се, твори́ти во́лю Твою́.

Пе́снь 6.

Ирмо́с: Возопи́х все́м се́рдцем мои́м к ще́дрому Бо́гу, и услы́ша мя́ от а́да преиспо́дняго, и возведе́ от тли́ живо́т мо́й.

Поми́луй мя́, Бо́же, поми́луй мя́.

Сле́зы Спа́се о́чию мое́ю, и из глубины́ воздыха́ния чи́сте приношу́, вопию́щу се́рдцу: Бо́же, согреши́х Ти́ очи́сти мя́.

Уклони́лася еси́ душе́, от Го́спода твоего́, я́коже Дафа́н и Авиро́н: но пощади́, воззови́ из а́да преиспо́дняго, да не про́пасть земна́я тебе́ покры́ет.

Я́ко ю́ница душе́ разсвире́певшая, уподо́билася еси́ Ефре́му, я́ко се́рна от тене́т сохрани́ житие́, впери́вши дея́нием у́м, и зре́нием.

Рука́ на́с Моисе́ова да уве́рит душе́, ка́ко мо́жет Бог прокаже́нное житие́ убели́ти, и очи́стити: и не отча́йся сама́ себе́, а́ще и прокаже́нна еси́.

Во́лны Спа́се прегреше́ний мои́х я́ко в мо́ри Чермне́м возвраща́ющеся, покры́ша мя́ внеза́пу, я́ко Еги́птяны иногда́, и триста́ты.

Неразу́мное душе́ произволе́ние име́ла еси́, я́ко пре́жде Изра́иль: Боже́ственныя бо ма́нны предсуди́ла еси́ безслове́сно, любосла́стное страсте́й объяде́ние.

Кладенцы́ душе́, предпочла́ еси́ ханане́йских мы́слей, па́че жи́лы ка́мене, из него́же прему́дрости река́, я́ко ча́ша пролива́ет то́ки богосло́вия.

Свина́я мяса́ и котлы́, и еги́петскую пи́щу, па́че небе́сныя предсуди́ла еси́ душе́ моя́, я́коже дре́вле неразу́мнии лю́дие в пусты́ни.

Я́ко уда́ри Моисе́й ра́б Тво́й жезло́м ка́мень, обра́зно животвори́вая ре́бра Твоя́ прообразова́ше, из ни́хже вси́ питие́ жи́зни Спа́се, почерпа́ем.

Испыта́й душе́ и смотря́й, я́коже Иису́с Нави́н обетова́ния зе́млю, какова́ е́сть, и всели́ся в ню́ благозако́нием.

Воста́ни и побори́, я́ко Иису́с Амали́ка, плотски́я стра́сти, и гаваони́ты, ле́стныя по́мыслы при́сно побежда́ющи.

Преиди́ вре́мене теку́щее естество́, я́ко пре́жде ковче́г, и земли́ о́ныя бу́ди во одержа́нии обетова́ния душе́, Бог повелева́ет.

Я́ко спа́сл еси́ Петра́, возопи́вша спаси́, предвари́в мя́ Спа́се от зве́ря изба́ви, просте́р Твою́ ру́ку, и возведи́ из глубины́ грехо́вныя.

Приста́нище Тя́ ве́м ути́шное, Влады́ко, Влады́ко Христе́: но от незаходи́мых глуби́н греха́, и отча́яния мя́ предвари́в изба́ви.

А́з е́смь, Спа́се, ю́же погуби́л еси́ дре́вле ца́рскую дра́хму: но вже́г свети́льник Предте́чу Твоего́ Сло́ве, взыщи́ и обря́щи Тво́й о́браз.

Преподо́бная ма́ти Мари́е, моли́ Бо́га о на́с.

Да страсте́й пла́мень угаси́ши, сле́з ка́пли источи́ла еси́ при́сно Мари́е, душе́ю распала́ема, и́хже благода́ть пода́ждь и мне́ твоему́ рабу́.

Преподо́бная ма́ти Мари́е, моли́ Бо́га о на́с.

Безстра́стие небе́сное стяжа́ла еси́, кра́йним на земли́ житие́м ма́ти. Те́мже тебе́ пою́щым, от страсте́й изба́витися моли́твами твои́ми, моли́ся.

Преподо́бне о́тче Андре́е моли́ Бо́га о на́с.

Кри́тскаго тя́ па́стыря, и председа́теля, и вселе́нныя моли́твенника ве́дый, притека́ю Андре́е, и вопию́ ти: изми́ мя о́тче, из глубины́ греха́.

Сла́ва, Тро́ичен: Тро́ица е́смь про́ста, неразде́льна, разде́льна Ли́чне, и Еди́ница е́смь Естество́м соедине́на, Оте́ц глаго́лет, и Сы́н, и Боже́ственный ду́х.

И ныне, Богоро́дичен: Утро́ба Твоя́ Бо́га на́м роди́, воображе́на по на́м: Его́же я́ко Созда́теля все́х, моли́ Богоро́дице, да моли́твами Твои́ми оправди́мся.

Ирмо́с: Возопи́х все́м се́рдцем мои́м к ще́дрому Бо́гу, и услы́ша мя́ от а́да преиспо́дняго, и возведе́ от тли́ живо́т мо́й.

Конда́к: Душе́ моя́, душе́ моя́, воста́ни, что́ спи́ши? коне́ц приближа́ется, и и́маши смути́тися: воспряни́ у́бо, да пощади́т тя́ Христо́с Бо́г, везде́ сы́й, и вся́ исполня́яй.

И́кос: Христо́во врачевство́ ви́дя отве́рсто, и от Сего́ Ада́му истека́ющее здра́вие, пострада́, уязви́ся диа́вол, и я́ко бе́дствуя рыда́ше, и свои́м друго́м возопи́: что́ сотворю́ Сы́ну Мари́ину, убива́ет мя́ Вифлее́млянин, И́же везде́ сы́й, и вся́ исполня́яй.

Синакса́рий пе́рвее мине́и, та́же настоя́щий.

Стихи́: Умиле́ния, Христе́ мо́й, о́бразы да́ждь, / Пою́щым ны́не кано́н Тебе́ Вели́кий.

В си́й де́нь по дре́внему преда́нию пое́м и Вели́каго кано́на после́дование. Се́й вои́стинну все́х кано́нов величайший, изря́дно и хи́тростно сочини́ и списа́ и́же во святы́х оте́ц на́ш Андре́й архиепи́скоп Кри́тский, и́же и иерусали́мский имену́емый: и́же устремля́шеся у́бо из Дама́ска, о четыренадеся́тем же ле́те своего́ во́зраста, наказа́нию граммати́ческому изда́вся, и окру́гленное наказа́ние изучи́в, во Иерусали́ме бы́в мона́шеское прохо́дит житие́, преподо́бне же и боголюбе́зне жи́вый в безмо́лвном и немяте́жном житии́. Мно́га у́бо и и́на списа́ния животополе́зная оставля́ет Бо́жией Це́ркви, словеса́ же и кано́ны, па́че же му́жественне в торже́ственных быва́емый же и показу́емый. Со мно́гими же ины́ми, и настоя́щий Вели́кий кано́н сочини́: умиле́ние неисче́тно иму́щ: вся́кую бо Ве́тхаго и Но́ваго заве́та по́весть сниска́в и собра́в, настоя́щее сочини́ сладкопе́ние, от Ада́ма я́ве, да́же и до самаго́ Христо́ва Вознесе́ния, и апо́стольския про́поведи. Поуща́ет у́бо си́м вся́кую ду́шу, ели́ким у́бо благи́м по́вести ревнова́ти, и подража́ти по си́ле: ели́ких же злы́х отбега́ти, и при́сно к Бо́гу востека́ти покая́нием, слеза́ми и испове́данием, и ины́м я́ве благоугожде́нием. Оба́че толи́ко е́сть широ́кий и сладкогла́сный, я́ко и саму́ жесточа́йшую ду́шу дово́лен умягчи́ти, и к бо́дрости благо́й воздви́гнути, а́ще то́чию с сокруше́нным се́рдцем и внима́нием подо́бным пое́тся. Сотвори́ же сего́, егда́ и патриа́рх Иерусали́мский вели́кий Софро́ний, Еги́птяныни Мари́и житие́ списа́. Умиле́ние бо и сие́ житие́ предлага́ет безчи́сленно, и мно́гое прегреши́вшым, и согреша́ющым утеше́ние дае́т, а́ще то́чию злы́х отступи́ти хотя́т. учини́шася же и в настоя́щий де́нь пе́тися и прочита́тися сицевы́я ра́ди вины́: поне́же бо к концу́ приближа́ется свята́я Четыредеся́тница, да не челове́цы лени́ви бы́вше к духо́вным подвиго́м, небре́жно забу́дутся, и е́же целому́дрствовати еди́ною во все́х преста́нут. Вели́кий у́бо Андре́й, я́коже не́кий наказа́тель, повестьми́ Вели́каго кано́на, вели́ких муже́й глаго́ля доброде́тель, и злы́х па́ки отвраще́ние, я́ко а́ще кто́ ре́кл бы́: до́блейших тружда́ющихся предъустро́ит, и му́жественне к пре́дним простира́тися. Свяще́нный же Софро́ний преесте́ственным свои́м сло́вом, целому́дрены и па́ки бы́ти твори́т, и к Бо́гу воздви́жет, и не низпа́дати, ниже́ отча́ятися, а́ще иногда́ не́кими прегреше́ньми я́ти бы́ша. Ели́ко бо Бо́жие человеколю́бие и ми́лость, вседу́шно от пе́рвых прегреше́ний обрати́тися произволя́ющым, е́же о еги́птяныни пове́дание представля́ет. Глаго́лется же Вели́кий кано́н, не́гли а́ще кто́ ре́кл бы, и по те́м мы́слем, и воспомянове́нием: плодови́т бо е́сть сего́ творе́ц, изря́дно та́ сложи́в, и я́ко про́чих кано́нов по три́десяти и ма́ло что́ к тропаре́м иму́щым: се́й же, 250, прохо́дит еди́наго коего́ждо неизрече́нную иска́пая сла́дость. Прикла́дно у́бо и подо́бно Вели́кий се́й кано́н, и вели́ко стяжа́в умиле́ние: те́мже и в вели́цей Четыредеся́тнице учини́ся. Се́й изря́дный кано́н и Вели́кий и преподо́бныя Мари́и сло́во, то́йже оте́ц на́ш Андре́й, пе́рвый в Константи́нь гра́д принесе́, егда́ от патриа́рха Иерусали́мскаго Фео́дора, в шесты́й собо́р по́слан, в по́мощь прии́де. Тогда́ бо изря́дно на единово́льники подвиза́вся, еще́ пребыва́я в мона́шествующих, кли́ру це́ркве в Константи́не гра́де причита́ется: та́же диа́кон, и сиротопита́тель в се́й поставля́ется. И по ма́ле архиепи́скоп Кри́тский бы́в: пото́м бли́з не́где ко глаго́лемому Иери́су дости́г в Митили́не, ко Го́споду отъи́де, дово́льне своего́ престо́ла в прича́стии бы́в. Того́ моли́твами Бо́же, поми́луй на́с.

Та́же блаже́нны с покло́ны, гла́с 6:

Во ца́рствии Твое́м, помяни́ на́с Го́споди.

Разбо́йника Христе́ рая́ жи́теля сотвори́л еси́, на Кресте́ Тебе́ возопи́вша: помяни́ мя, того́ покая́нию сподо́би и мене́ недосто́йнаго.

Сти́х: Блаже́ни ни́щии ду́хом, я́ко те́х е́сть Ца́рство Небе́сное.

Мано́я слы́шавши дре́вле душе́ моя́, Бо́га в явле́нии бы́вша, и из непло́дове тогда́ прие́мша пло́д обетова́ния, того́ благоче́стие подража́й.

Сти́х: Блаже́ни пла́чущии, я́ко ти́и уте́шатся.

Сампсо́новой поревнова́вши ле́ности, главу́ остри́гла еси́ душе́ де́л твои́х, преда́вши иноплеме́нником, любосла́стием целому́дренную жи́знь и блаже́нную.

Сти́х: Блаже́ни кро́тцыи, я́ко ти́и насле́дят зе́млю.

Пре́жде че́люстию о́слею победи́вый иноплеме́нники, ны́не плене́ние ласкосе́рдству стра́стному обре́теся: но избе́гни душе́ моя́ подража́ния, дея́ния и сла́бости.

Сти́х: Блаже́ни а́лчущии и жа́ждущии пра́вды, я́ко ти́и насы́тятся.

Вара́к и Иеффа́й военача́льницы, судии́ Изра́илевы предпочте́ни бы́ша, с ни́миже Дево́рра мужеу́мная: те́х до́блестьми душе́ вмужи́вшися укрепи́ся.

Сти́х: Блаже́ни ми́лостивии, я́ко ти́и поми́ловани бу́дут.

Иаи́лино хра́брство позна́ла еси́ душе́ моя́, Сиса́ра дре́вле пробо́дшую, и спасе́ние соде́лавшую, дре́вом о́стрым, слы́шиши, и́мже тебе́ Кре́ст образу́ется.

Сти́х: Блаже́ни чи́стии се́рдцем, я́ко ти́и Бо́га у́зрят.

Пожри́ душе́ же́ртву похва́льную, дея́ние я́ко дще́рь принеси́, от Иеффа́евы чисте́йшую: и заколи́ я́ко же́ртву, стра́сти плотски́я Го́сподеви твоему́.

Сти́х: Блаже́ни миротво́рцы, я́ко ти́и сы́нове Бо́жии нареку́тся.

Гедео́ново руно́ помышля́й душе́ моя́, с небесе́ ро́су подъими́, и прини́кни я́коже пе́с, и пи́й во́ду, от зако́на теку́щую, изгнете́нием пи́сменным.

Сти́х: Блаже́ни изгна́ни пра́вды ра́ди, я́ко те́х е́сть Ца́рство Небе́сное.

Или́и свяще́нника осужде́ние душе́ моя́ восприя́ла еси́, лише́нием ума́ приобре́тши стра́сти себе́, я́коже о́н ча́да, де́лати беззако́нная.

Сти́х: Блаже́ни есте́, егда́ поно́сят ва́м, и изжену́т, и реку́т вся́к зо́л глаго́л на вы́ лжу́ще мене́ ра́ди.

В судия́х Леви́т, небреже́нием свою́ жену́, двана́десятим коле́ном раздели́, душе́ моя́, да скве́рну обличи́т от Вениами́на беззако́нную.

Сти́х: Ра́дуйтеся и весели́теся, я́ко мзда́ ва́ша мно́га на небесе́х.

Любому́дренная А́нна моля́щися, устне́ у́бо двиза́ше ко хвале́нию, гла́с же ея́ не слы́шашеся: но оба́че непло́дна су́щи, сы́на моли́твы ражда́ет досто́йна.

Сти́х: Помяни́ на́с Го́споди, егда́ прии́деши во Ца́рствии Твое́м.

В судия́х спричте́ся А́ннино порожде́ние, вели́кий Саму́ил, его́же воспита́ла Армафе́ма в дому́ Госпо́дни: тому́ поревну́й душе́ моя́, и суди́ пре́жде ине́х дела́ твоя́.

Сти́х: Помяни́ на́с Влады́ко, егда́ прии́деши во Ца́рствии Твое́м.

Дави́д на ца́рство избра́н, ца́рски пома́зася ро́гом Боже́ственнаго ми́ра: ты́ у́бо душе́ моя́, а́ще хо́щеши вы́шняго Ца́рствия, ми́ром пома́жися слеза́ми.

Сти́х: Помяни́ на́с Святы́й, егда́ прии́деши во Ца́рствии Твое́м.

Поми́луй созда́ние Твое́ Ми́лостиве, уще́дри руку́ Твое́ю творе́ние: и пощади́ вся́ согреши́вшыя, и мене́ па́че все́х, Твои́х презре́вшаго повеле́ний.

Сла́ва, Тро́ичен: Безнача́льну, и рожде́нию же и происхожде́нию, Отцу́ покланя́юся ро́ждшему, Сы́на сла́влю рожде́ннаго, пою́ сопросия́вшаго Отцу́ же и Сы́ну, Ду́ха Свята́го.

И ныне, Богоро́дичен: Преесте́ственному Рождеству́ Твоему́ покланя́емся, по естеству́ сла́вы Младе́нца Твоего́ не разделя́юще Богороди́тельнице: И́же бо еди́н лице́м, сугу́быми испове́дуется естествы́.

Пе́снь 7.

Ирмо́с: Согреши́хом, беззако́нновахом, непра́вдовахом пред Тобо́ю, ниже́ соблюдо́хом, ниже́ сотвори́хом, я́коже запове́дал еси́ на́м: но не преда́ждь на́с до конца́, отце́в Бо́же.

Поми́луй мя́, Бо́же, поми́луй мя́.

Согреши́х, беззако́нновах, и отверго́х за́поведь Твою́, я́ко во гресе́х произведо́хся и приложи́х я́звам стру́пы себе́: но Са́м мя́ поми́луй, я́ко Благоутро́бен, отце́в Бо́же.

Та́йная се́рдца моего́ испове́дах Тебе́ Судии́ моему́, ви́ждь мое́ смире́ние, ви́ждь и ско́рбь мою́, и вонми́ суду́ моему́ ны́не, и Са́м мя́ поми́луй, я́ко Благоутро́бен, отце́в Бо́же.

Сау́л иногда́ я́ко погуби́ отца́ своего́ душе́ осля́та, внеза́пу ца́рство обре́те к прослу́тию: но блюди́, не забыва́й себе́, ско́тския по́хоти твоя́ произво́ливши па́че Ца́рства Христо́ва.

Дави́д иногда́ Богооте́ц, а́ще и согреши́ сугу́бо душе́ моя́, стрело́ю у́бо устреле́н бы́в прелюбоде́йства, копие́м же плене́н бы́в уби́йства томле́нием: но ты́ сама́ тяжча́йшими де́лы неду́гуеши, самохо́тными стремле́ньми.

Совокупи́ у́бо Дави́д иногда́ беззако́нию беззако́ние: уби́йству же любоде́йство раствори́в, покая́ние сугу́бое показа́ а́бие: но сама́ ты лука́внейшая душе́ соде́лала еси́, не пока́явшися Бо́гу.

Дави́д иногда́ вообрази́, списа́в я́ко на ико́не пе́снь, е́юже дея́ние облича́ет, е́же соде́я, зовы́й: поми́луй мя́. Тебе́ бо Еди́ному согреши́х все́х Бо́гу, Са́м очи́сти мя́.

Киво́т я́ко ноша́шеся на колесни́це, За́н о́ный, егда́ превра́щшуся тельцу́, то́чию косну́ся, Бо́жиим искуси́ся гне́вом: но того́ дерзнове́ния убежа́вши душе́, почита́й Боже́ственная че́стне.

Слы́шала еси́ Авессало́ма, ка́ко на естество́ воста́? позна́ла еси́ того́ скве́рная дея́ния, и́миже оскверни́ ло́же Дави́да отца́: но ты́ подража́ла еси́ того́ стра́стная и любосла́стная стремле́ния.

Покори́ла еси́ нерабо́тное твое́ досто́инство те́лу твоему́: ино́го бо Ахитофе́ла обре́тши врага́, душе́, снизшла́ еси́ сего́ сове́том: но сия́ разсы́па Са́м Христо́с, да ты́ вся́ко спасе́шися.

Соломо́н чу́дный, и благода́ти прему́дрости испо́лненный, се́й лука́вое иногда́ пред Бо́гом сотвори́в, отступи́ от Него́: ему́же ты́ прокля́тым твои́м житие́м, душе́ уподо́билася еси́.

Сластьми́ влеко́мь страсте́й свои́х оскверня́шеся, увы́ мне́, рачи́тель прему́дрости, рачи́тель блу́дных же́н, и стра́нен от Бо́га: его́же ты́ подража́ла еси́ умо́м о душе́, сладостра́стьми скве́рными.

Ровоа́му поревнова́ла еси́ не послу́шавшему сове́та о́тча, ку́пно же и зле́йшему рабу́ Иеровоа́му, пре́жнему отсту́пнику душе́: но бе́гай подража́ния, и зови́ Бо́гу: согреши́х, уще́дри мя́.

Ахаа́вовым поревнова́ла еси́ скве́рнам, душе́ моя́, увы́ мне́, была́ еси́ плотски́х скве́рн пребыва́лище, и сосу́д сра́млен страсте́й: но из глубины́ твоея́ воздохни́, и глаго́ли Бо́гу грехи́ твоя́.

Попали́ Илиа́ иногда́ два́щи пятьдеся́т Иезаве́линых, егда́ сту́дныя проро́ки погуби́, во обличе́ние Ахаа́вово: но бе́гай подража́ния двою́ душе́, и укрепля́йся.

Заключи́ся тебе́ не́бо душе́, и гла́д Бо́жий пости́же тя́: егда́ Илии́ Фесви́тянина я́коже Ахаа́в, не покори́ся словесе́м иногда́: но Сара́ффии уподо́бився, напита́й проро́чу ду́шу.

Манасси́ева собрала́ еси́ согреше́ния изволе́нием, поста́вльши я́ко ме́рзости стра́сти, и умно́живши душе́ негодова́ние: но того́ покая́нию ревну́ющи те́пле, стяжи́ умиле́ние.

Припа́даю Ти́, и приношу́ Тебе́, я́коже сле́зы глаго́лы моя́: согреши́х, я́ко не согреши́ блудни́ца, и беззако́нновах, я́ко и́ный никто́же на земли́: но уще́дри Влады́ко, творе́ние Твое́, и воззови́ мя.

Погребо́х о́браз Тво́й, и растли́х за́поведь Твою́, вся́ помрачи́ся добро́та, и страстьми́ угаси́ся, Спа́се, свеща́: но уще́дрив возда́ждь ми́ я́коже пое́т Дави́д, ра́дование.

Обрати́ся, пока́йся, откры́й сокрове́нная, глаго́ли Бо́гу вся́ ве́дущему: Ты́ ве́си моя́ та́йная, еди́не Спа́се: но Са́м мя́ поми́луй, я́коже пое́т Дави́д по ми́лости Твое́й.

Исчезо́ша дни́е мои́, я́ко со́ние востаю́щаго: те́мже я́ко Езеки́а слезю́ на ло́жи мое́м, приложи́тися мне́ ле́том живота́. Но ки́й Иса́иа предста́нет тебе́ душе́, а́ще не все́х Бо́г?

Преподо́бная ма́ти Мари́е, моли́ Бо́га о на́с.

Возопи́вши к Пречи́стей Богома́тери, пе́рвее отри́нула еси́ неи́стовство страсте́й, ну́жно стужа́ющих, и посрами́ла еси́ врага́ запе́ншаго: но да́ждь ны́не по́мощь от ско́рби, и мне́ рабу́ твоему́.

Преподо́бная ма́ти Мари́е, моли́ Бо́га о на́с.

Его́же возлюби́ла еси́, Его́же возжеле́ла еси́, Его́же ра́ди пло́ть изнури́ла еси́ преподо́бная, моли́ ны́не Христа́ о рабе́х: я́ко да ми́лостив бы́в все́м на́м, ми́рное состоя́ние да́рует почита́ющым Его́.

Преподо́бне о́тче Андре́е моли́ Бо́га о на́с.

На ка́мени мя́ ве́ры моли́твами твои́ми утверди́ о́тче, стра́хом мя́ Боже́ственным огражда́я, и покая́ние Андре́е, пода́ждь ми́, молю́ся ти́: и изба́ви мя́ от се́ти враго́в и́щущих мя́.

Сла́ва, Тро́ичен: Тро́ице про́стая, неразде́льная, единосу́щная, и Естество́ еди́но, Све́тове, и Све́т, и Свя́та три́, и еди́но Свя́то пое́тся Бог Тро́ица: но воспо́й, просла́ви, Живо́т и Животы́, душе́, все́х Бо́га.

И ныне, Богоро́дичен: Пое́м Тя́, благослови́м Тя́, покланя́емся Ти́ Богороди́тельнице, я́ко неразде́льныя Тро́ицы породила́ еси́ еди́наго Христа́ Бо́га и Сама́ отве́рзла еси́ на́м су́щым на земли́ небе́сная.

Ирмо́с: Согреши́хом, беззако́нновахом, непра́вдовахом пред Тобо́ю, ниже́ соблюдо́хом, ниже́ сотвори́хом, я́коже запове́дал еси́ на́м: но не преда́ждь на́с до конца́, отце́в Бо́же.

Трипе́снец, гла́с 8.

Пе́снь 8.

Ирмо́с: Безнача́льнаго Царя́ сла́вы, Его́же трепе́щут небе́сныя си́лы по́йте свяще́нницы, лю́дие превозноси́те во вся́ ве́ки.

Святи́и Апо́столи, моли́те Бо́га о нас.

Я́ко у́глие невеще́ственнаго огня́, попали́те веще́ственныя стра́сти моя́, возжиза́юще ны́не во мне́ жела́ние Боже́ственныя любве́, апо́столи.

Трубы́ благогла́сныя Сло́ва почти́м, и́миже падо́ша сте́ны неутвержде́ны вра́жия, и богоразу́мия утверди́шася забра́ла.

Куми́ры стра́стныя души́ моея́ сокруши́те, и́же хра́мы и столпы́ сокруши́сте врага́, апо́столи Госпо́дни, хра́мове освяще́ннии.

Пресвята́я Богоро́дице, спаси́ нас.

Богоро́дичен: Вмести́ла еси́ невмести́маго естество́м: носи́ла еси́ нося́щаго вся́: дои́ла еси́ Чи́стая, питающаго тва́рь, Христа́ Жизнода́вца.

И́ный трипе́снец. Ирмо́с то́йже.

Святи́и Апо́столи, моли́те Бо́га о нас.

Ду́ха началохи́тростием созда́вше всю́ Це́рковь апо́столи Христо́вы, в не́й благослови́те Христа́ во ве́ки.

Воструби́вше трубо́ю уче́ний, низверго́ша апо́столи всю́ ле́сть и́дольскую, Христа́ превознося́ще во вся́ ве́ки.

Апо́столи, до́брое преселе́ние, назира́телие ми́ра, и небе́снии жи́телие, ва́с при́сно восхваля́ющыя, изба́вите от бе́д.

Пресвята́я Тро́ице, Бо́же наш, сла́ва Тебе́.

Тро́ичен: Трисо́лнечное всесве́тлое Богонача́лие, единосла́вное и единопресто́льное Естество́, О́тче вседе́телю, Сы́не, и Боже́ственный Ду́ше, пою́ Тя во ве́ки.

Пресвята́я Богоро́дице, спаси́ нас.

Богоро́дичен: Я́ко честны́й и превы́шший престо́л, воспои́м Бо́жию Ма́терь непреста́нно, лю́дие, еди́ну по рождестве́ Ма́терь и Де́ву.

Великого канона ирмо́с: Его́же во́инства небе́сная сла́вят, и трепе́щут херуви́ми и серафи́ми, вся́ко дыха́ние и тва́рь, по́йте, благослови́те, и превозноси́те во вся́ ве́ки.

Поми́луй мя́, Бо́же, поми́луй мя́.

Согреши́вша Спа́се поми́луй, воздви́гни мо́й у́м ко обраще́нию, приими́ мя ка́ющагося, уще́дри вопию́ща: согреши́х Ти́, спаси́, беззако́нновах, поми́луй мя́.

Колесни́чник Илиа́, колесни́цею доброде́телей вше́д, я́ко на небеса́, ноша́шеся превы́ше иногда́ от земны́х: сего́ у́бо душе́ моя́, восхо́д помышля́й.

Иорда́нова струя́ пе́рвее, ми́лотию Илиино́ю Елиссе́ем, ста́ сю́ду и сю́ду: ты́ же, о душе́ моя́, сея́ не причасти́лася еси́ благода́ти за невоздержа́ние.

Елиссе́й иногда́ прие́м ми́лоть Илиину́, прия́т сугу́бую благода́ть от Бо́га: ты́ же о душе́ моя́, сея́ не причасти́лася еси́ благода́ти за невоздержа́ние.

Сомани́тида иногда́ пра́веднаго учреди́, о душе́, нра́вом благи́м: ты́ же не ввела́ еси́ в до́м, ни стра́нна, ни пу́тника. Те́мже черто́га изри́нешися во́н, рыда́ющи.

Гиези́ев подража́ла еси́ окая́нная ра́зум скве́рный всегда́ душе́, его́же сребролю́бие отложи́ поне́ на ста́рость: бе́гай гее́нскаго огня́, отступи́вши злы́х твои́х.

Ты́ Ози́и душе́ поревнова́вши, сего́ прокаже́ние в себе́ стяжа́ла еси́ сугу́бо: безме́стная бо мы́слиши, беззако́нная же де́еши: оста́ви я́же и́маши, и притецы́ к покая́нию.

Ниневи́тяны душе́ слы́шала еси́ ка́ющыяся Бо́гу, вре́тищем и пе́пелом, си́х не подража́ла еси́: но яви́лася еси́ зле́йшая все́х, пре́жде зако́на, и по зако́не прегреши́вших.

В ро́ве бла́та слы́шала еси́ Иереми́ю душе́, гра́да Сио́ня рыда́ньми вопию́ща, и сле́з и́щуща, подража́й сего́ плаче́вное житие́ и спасе́шися.

Ио́на в Фарси́с побеже́, проразуме́в обраще́ние ниневи́тянов, разуме́ бо я́ко проро́к Бо́жие благоутро́бие: те́мже ревнова́ше проро́честву не солга́тися.

Дании́ла в ро́ве слы́шала еси́, ка́ко загради́ уста́, о душе́ звере́й: уве́дела еси́, ка́ко о́троцы и́же о Аза́рии, погаси́ша ве́рою пе́щи пла́мень горя́щий.

Ве́тхаго Заве́та вся́ приведо́х ти́ душе́, к подо́бию, подража́й пра́ведных боголюби́вая дея́ния, избе́гни же па́ки лука́вых грехо́в.

Правосу́де Спа́се поми́луй, и изба́ви мя́ огня́, и преще́ния, е́же и́мам на суде́ пра́ведно претерпе́ти: осла́би ми́ пре́жде конца́, доброде́телию и покая́нием.

Я́ко разбо́йник вопию́ Ти: помяни́ мя. Я́ко Пе́тр пла́чу го́рце: осла́би ми́ Спа́се. Зову́ я́ко мыта́рь: слезю́ я́ко блудни́ца. приими́ мое́ рыда́ние, я́коже иногда́ ханане́ино.

Гное́ние, Спа́се, исцели́ смире́нныя моея́ души́: еди́не Врачу́, пла́стырь мне́ наложи́, и еле́й и вино́, дела́ покая́ния, умиле́ние со слеза́ми.

Ханане́ю и а́з подража́я, поми́луй мя́, вопию́, Сы́не Дави́дов: каса́юся кра́я ри́зы, я́ко кровоточи́вая: пла́чу, я́ко Ма́рфа и Мари́а над Ла́зарем.

Сле́зную Спа́се сткля́ницу, я́ко ми́ро истощава́я на главу́, зову́ Ти я́коже блудни́ца, ми́лости и́щущая, мольбу́ приношу́, и оставле́ние прошу́ прия́ти.

А́ще и никто́же, я́коже а́з согреши́ Тебе́, но оба́че приими́ и мене́, Благоутро́бне Спа́се, стра́хом ка́ющася, и любо́вию зову́ща: согреши́х Тебе́ еди́ному: поми́луй мя́ Ми́лостиве.

Пощади́ Спа́се Твое́ созда́ние, и взыщи́ я́ко Па́стырь поги́бшее, предвари́ заблу́ждшаго, восхи́ти от во́лка, сотвори́ мя овча́ на па́стве Твои́х ове́ц.

Егда́ Судие́ ся́деши я́ко Благоутро́бен, и пока́жеши стра́шную сла́ву Твою́ Спа́се: о каковы́й стра́х тогда́! Пе́щи горя́щей, все́м боя́щымся нестерпи́маго суди́ща Твоего́.

Преподо́бная ма́ти Мари́е, моли́ Бо́га о на́с.

Све́та незаходи́маго ма́ти, тя́ просвети́вши, от омраче́ния страсте́й разреши́. Те́мже вше́дши в духо́вную благода́ть, просвети́ Мари́е, тя́ ве́рно восхваля́ющыя.

Преподо́бная ма́ти Мари́е, моли́ Бо́га о на́с.

Чу́до но́во ви́дев, ужаса́шеся боже́ственный в тебе́ вои́стинну ма́ти Зоси́ма: А́нгела бо зря́ше во пло́ти, и у́жасом ве́сь исполня́шеся, Христа́ поя́ во ве́ки.

Преподо́бне о́тче Андре́е моли́ Бо́га о на́с.

Я́ко дерзнове́ние имы́й ко Го́споду, Андре́е Кри́тский честна́я похвало́, молю́, моли́ся разреше́ние от у́з беззако́ния ны́не обрести́ мне́ моли́твами твои́ми, я́ко покая́ния учи́тель, и преподо́бных сла́ва.

Благослови́м Отца́, и Сы́на, и Свята́го Ду́ха, Го́спода.

Тро́ичен: Безнача́льне О́тче, Сы́не собезнача́льне, Уте́шителю Благи́й, Ду́ше Пра́вый: Сло́ва Бо́жия Роди́телю, Отца́ безнача́льна Сло́ве, Ду́ше живы́й и зи́ждай, Тро́ице Еди́нице поми́луй мя́.

И ныне, Богоро́дичен: Я́ко от оброще́ния червлени́цы Пречи́стая, у́мная багряни́ца Емману́илева, вну́трь во чре́ве Твое́м пло́ть истка́ся: те́мже Богоро́дицу вои́стинну Тя́ почита́ем.

Хва́лим, благослови́м, покланя́емся Госпо́дни, пою́ще и превознося́ще во вся́ ве́ки.

Ирмо́с: Его́же во́инства небе́сная сла́вят, и трепе́щут херуви́ми и серафи́ми, вся́ко дыха́ние и тва́рь, по́йте, благослови́те, и превозноси́те во вся́ ве́ки.

И поем Честне́йшую херуви́м:

Трипе́снец. Гла́с 8.

Пе́снь 9.

Ирмо́с: Вои́стинну Богоро́дицу Тя́ испове́дуем, спасе́ннии Тобо́ю Де́во Чи́стая, с безпло́тными ли́ки Тя́ велича́юще.

Святи́и Апо́столи, моли́те Бо́га о нас.

Исто́чницы спаси́тельныя воды́ я́вльшеся апо́столи, иста́явшую ду́шу мою́ грехо́вною жа́ждою, ороси́те.

Пла́вающаго в пучи́не поги́бели, и в погруже́нии уже́ бы́вша, Твое́ю десни́цею, я́коже Петра́, Го́споди спаси́ мя.

Я́ко со́ли, вку́сных су́ще уче́ний, гни́льство ума́ моего́ изсуши́те, и неве́дения тьму́ отжени́те.

Пресвята́я Богоро́дице, спаси́ нас.

Богоро́дичен: Ра́дость я́ко роди́вшая, пла́чь мне́ пода́ждь, и́мже Боже́ственное утеше́ние Влады́чице, в бу́дущем дни́ обрести́ возмогу́.

И́ный. Ирмо́с: Тя́ небесе́ и земли́ Хода́таицу вси́ ро́ди ублажа́ем: пло́тски бо всели́ся в Тя́ исполне́ние, Дево, Божества́.

Святи́и Апо́столи, моли́те Бо́га о нас.

Тя́ благосла́вное апо́стольское собра́ние, пе́сньми велича́ем: вселе́нней бо свети́ла све́тлая яви́стеся, пре́лесть отгоня́ще.

Благове́стною мре́жею ва́шею, слове́сныя ры́бы улови́вше, сия́ приноси́те всегда́ сне́дь Христу́, апо́столи блаже́ннии.

К Бо́гу ва́шим проше́нием помяни́те на́с апо́столи, от вся́каго изба́витися искуше́ния, мо́лимся, любо́вию воспева́ющыя ва́с.

Пресвята́я Тро́ице, Бо́же наш, сла́ва Тебе́.

Тро́ичен: Тя́ триипоста́сную Еди́ницу, О́тче, Сы́не, со Ду́хом, Еди́наго Бо́га единосу́щна пою́, Тро́ицу единоси́льную и безнача́льную.

Пресвята́я Богоро́дице, спаси́ нас.

Богоро́дичен: Тя́ Детороди́тельницу и Де́ву, вси́ ро́ди ублажа́ем, я́ко Тобо́ю изба́вльшеся от кля́твы: ра́дость бо на́м родила́ еси́ Го́спода.

Вели́каго кано́на ирмо́с: Безсе́меннаго зача́тия Рождество́ несказа́нное, Ма́тере безму́жныя нетле́нен Пло́д, Бо́жие бо Рожде́ние обновля́ет естества́. Те́мже Тя́ вси́ ро́ди, я́ко Богоневе́стную Ма́терь правосла́вно велича́ем.

Поми́луй мя́, Бо́же, поми́луй мя́.

Ум острупи́ся, те́ло оболе́знися, неду́гует ду́х, сло́во изнемо́же, житие́ умертви́ся, коне́ц при две́рех. Те́мже моя́ окая́нная душе́, что́ сотвори́ши, егда́ прии́дет Судия́ испыта́ти твоя́?

Моисе́ово приведо́х ти́ душе́, миробы́тие, и от того́ все́ заве́тное писа́ние, пове́дающее тебе́ пра́ведныя и непра́ведныя: от ни́хже вторы́я, о душе́, подража́ла еси́, а не пе́рвыя, в Бо́га согреши́вши.

Зако́н изнемо́же, пра́зднует Ева́нглие, писа́ние же все́ в тебе́ небреже́но бы́сть, проро́цы изнемого́ша, и все́ пра́ведное сло́во: стру́пи твои́, о душе́, умно́жишася, не су́щу врачу́ исцеля́ющему тя́.

Но́ваго привожду́ ти писа́ния указа́ния, вводя́щая тя́ душе́, ко умиле́нию: пра́ведным у́бо поревну́й, гре́шных же отвраща́йся, и уми́лостиви Христа́ моли́твами же и поще́ньми, и чистото́ю, и гове́нием.

Христо́с вочелове́чися, призва́в к покая́нию разбо́йники, и блудни́цы: душе́ пока́йся, две́рь отве́рзеся Ца́рствия уже́, и предвосхища́ют е́ фарисе́е и мытари́ и прелюбоде́и ка́ющиися.

Христо́с вочелове́чися, пло́ти приобщи́вся ми́, и вся́, ели́ка су́ть естества́ хоте́нием испо́лни греха́ кроме́, подо́бие тебе́, о душе́, и о́браз предпоказу́я Своего́ снизхо́ждения.

Христо́с волхвы́ спасе́, па́стыри созва́, младе́нец мно́жества показа́ му́ченики, ста́рцы просла́ви, и ста́рыя вдови́цы, и́хже не поревнова́ла еси́ душе́, ни дея́нием, ни житию́: но го́ре тебе́, внегда́ бу́деши суди́тися.

Пости́вся Госпо́дь дни́й четы́редесять в пусты́ни, последи́ взалка́, показу́я челове́ческое: душе́, да не разлени́шися, а́ще тебе́ приложи́тся вра́г, моли́твою же и посто́м от но́г твои́х да отрази́тся.

Христо́с искуша́шеся, диа́вол искуша́ше, показу́я ка́мение, да хле́би бу́дут: на го́ру возведе́ ви́дети вся́ ца́рствия ми́ра во мгнове́нии. Убо́йся о душе́, ловле́ния, трезви́ся моли́ся на вся́кий ча́с Бо́гу.

Го́рлица пустынолю́бная, гла́с вопию́щаго возгласи́, Христо́в свети́льник, пропове́дуяй покая́ние, И́род беззако́ннова со Иродиа́дою. Зри́ душе́ моя́, да не увя́знеши в беззако́нныя се́ти, но облобыза́й покая́ние.

В пусты́ню всели́ся благода́ти Предте́ча, и Иуде́а вся́ и Самари́а слы́шавше теча́ху, и испове́даху грехи́ своя́, креща́ющеся усе́рдно: и́хже ты́ не подража́ла еси́ душе́.

Бра́к у́бо честны́й, и ло́же нескве́рно: обоя́ бо Христо́с пре́жде благослови́, пло́тию яды́й, и в Ка́не же на бра́це во́ду в вино́ соверша́я, и показу́я пе́рвое чу́до: да ты́ измени́шися о душе́.

Разсла́бленнаго стягну́ Христо́с, о́др взе́мша, и ю́ношу уме́рша воздви́же, вдови́че рожде́ние, и со́тнича о́трока, и самаряны́не яви́ся, в Ду́се слу́жбу Тебе́, душе́ предживописа́.

Кровоточи́вую исцели́ прикоснове́нием кра́я ри́зна Госпо́дь: прокаже́нныя очи́сти: слепы́я и хромы́я просвети́в, испра́ви: глухи́я же и немы́я, и нича́щыя ни́зу исцели́ сло́вом: да ты́ спасе́шися окая́нная душе́.

Неду́ги исцеля́я, ни́щым благовествова́ше, Христо́с Сло́во, вре́дныя уврачева́, с мытари́ ядя́ше, со гре́шники бесе́доваше, Иаи́ровы дще́ре ду́шу предъуме́ршую возврати́ осяза́нием руки́.

Мыта́рь спаса́шеся, и блудни́ца целому́дрствоваше, и фарисе́й хваля́ся осужда́шеся: о́в у́бо, очи́сти мя́: о́ва же, поми́луй мя́. Се́й же велича́шеся вопия́: Бо́же, благодарю́ Тя: и про́чыя безу́мныя глаго́лы.

Закхе́й мыта́рь бе́, но оба́че спаса́шеся, и фарисе́й Си́мон соблажня́шеся, и блудни́ца приима́ше оста́вительная разреше́ния, от Иму́щаго кре́пость оставля́ти грехи́: ю́же душе́ потщи́ся подража́ти.

Блудни́це, о окая́нная душе́ моя́, не поревнова́ла еси́, я́же прии́мши ми́ра алава́стр, со слеза́ми ма́заше но́зе Спа́сове, отре́ же власы́ дре́вних согреше́ний рукописа́ние раздира́ющаго ея́.

Гра́ды, и́мже даде́ Христо́с благове́стие, душе́ моя́, уве́дала еси́, ка́ко про́кляти бы́ша. Убо́йся указа́ния, да не бу́деши я́коже о́ны, и́хже Содо́мляном Влады́ко уподо́бив, да́же до а́да осуди́.

Да не го́ршая о душе́ моя́, яви́шися отча́янием ханане́и ве́ру слы́шавшая, ея́же дщи́ сло́вом Бо́жиим исцели́ся: Сы́не Дави́дов, спаси́ и мене́, воззови́ из глубины́ се́рдца, я́коже она́ Христу́.

Умилосе́рдися спаси́ мя, Сы́не Дави́дов поми́луй, бесну́ющыяся сло́вом исцели́вый, гла́с же благоутро́бный я́ко разбо́йнику мне́ рцы́: ами́нь глаго́лю тебе́, со Мно́ю бу́деши в раи́, егда́ прииду́ во сла́ве Мое́й.

Разбо́йник оглаго́ловаше Тя́, разбо́йник Богосло́вяше Тя́, о́ба бо на кресте́ сви́сяста: но о Благоутро́бне, я́ко ве́рному разбо́йнику Твоему́, позна́вшему Тя́ Бо́га, и мне́ отве́рзи две́рь сла́внаго Ца́рствия Твоего́.

Тва́рь содрога́шеся распина́ема Тя́ ви́дящи, го́ры и ка́мения стра́хом распада́хуся, и земля́ сотряса́шеся, и а́д обнажа́шеся, и соомрача́шеся све́т во дни́, зря́ Тебе́ Иису́се пригвожде́на ко Кресту́.

Досто́йных покая́ния плодо́в не истяжи́ от Мене́: и́бо кре́пость моя́ во мне́ оскуде́, се́рдце мне́ да́руй при́сно сокруше́нное, нищету́ же духо́вную, да сия́ Тебе́ принесу́, я́ко прия́тную же́ртву, еди́не Спа́се.

Судие́ мо́й, и ве́дче мо́й, хотя́й па́ки приити́ со А́нгелы, суди́ти ми́ру всему́, ми́лостивным Твои́м о́ком тогда́ ви́дев мя́, пощади́ и уще́дри мя́ Иису́се, па́че вся́каго естества́ челове́ча согреши́вша.

Преподо́бная ма́ти Мари́е, моли́ Бо́га о на́с.

Удиви́ла еси́ все́х стра́нным житие́м твои́м, А́нгелов чи́ны, и челове́ков собо́ры, невеще́ственно пожи́вши, и естество́ преше́дши: и́мже, я́ко невеще́ственныма нога́ма вше́дши Мари́е, Иорда́н прешла́ еси́.

Преподо́бная ма́ти Мари́е, моли́ Бо́га о на́с.

Уми́лостиви Созда́теля о хва́лящих тя́, преподо́бная ма́ти, изба́витися озлобле́ний и скорбе́й о́крест напа́дающих: да изба́вившеся от напа́стей, возвели́чим непреста́нно просла́вльшаго тя́ Го́спода.

Преподо́бне о́тче Андре́е моли́ Бо́га о на́с.

Андре́е честны́й, и о́тче треблаже́ннейший, па́стырю Кри́тский, не преста́й моля́ся о воспева́ющих тя́: да изба́вимся вси́ гне́ва и ско́рби, и тле́ния, и прегреше́ний безме́рных, чту́щии твою́ па́мять ве́рно.

Слава, Тро́ичен: Тро́ице единосу́щная, единице триипоста́сная, Тя воспева́ем, Отца́ сла́вяще, Сы́на велича́юще, и ду́ху покланя́ющеся, еди́ному естеству́ вои́стинну Бо́гу, жи́зни же, и живу́щему Ца́рству безконе́чному.

И ныне, Богоро́дичен: Гра́д Тво́й сохраня́й Богороди́тельнице Пречи́стая, в Тебе́ бо се́й ве́рно ца́рствуяй, в Тебе́ и утвержда́ется, и Тобо́ю побежда́яй, побежда́ет вся́кое искуше́ние, и пленя́ет ра́тники, и прохо́дит послуша́ние.

Ирмо́с: Безсе́меннаго зача́тия Рождество́ несказа́нное, Ма́тере безму́жныя нетле́нен Пло́д, Бо́жие бо Рожде́ние обновля́ет естества́. Те́мже Тя́ вси́ ро́ди, я́ко Богоневе́стную Ма́терь правосла́вно велича́ем.

Свети́лен гла́са.

На стихо́вне самогла́сен, гла́с 8:

В разбо́йническия пути́ впа́дши душе́ моя́, лю́те уя́звлена еси́ от свои́х согреше́ний, преда́вшися неразу́мным враго́м. Но я́ко иму́щая вре́мя, во умиле́нии возопи́й: упова́ние ненаде́жных, животе́ отча́явшихся, Спа́се, возста́ви и спаси́ мя. (Дважды)

Му́ченичен: Во броня́ ве́ры обо́лкшеся до́бре, и о́бразом Кре́стным вооружи́вше себе́, во́ини благомо́щнии показа́стеся, мучи́телем му́жески проти́вистеся, и диа́волю пре́лесть потреби́сте, победи́теле бы́вше, венце́в сподо́бистеся: моли́теся Христу́ о на́с, во е́же спасти́ся душа́м на́шым.

Сла́ва, и ны́не, Богоро́дичен: Приими́ гла́сы ра́б Твои́х, Всечи́стая Богоро́дице Де́во, и моли́ непреста́нно, грехо́в разреше́ние, и ми́р дарова́ти на́м.

Совокупля́ем же и 1-й ча́с, без стихосло́вия. По Трисвято́м, на все́х часе́х конда́к: Душе́ моя́, душе́ моя́, воста́ни, что́ спи́ши? коне́ц приближа́ется, и и́маши смути́тися: воспряни́ у́бо, да пощади́т тя́ Христо́с Бо́г, везде́ сы́й, и вся́ исполня́яй.

Последование Часов в четверг пятой седмицы

Час первый без кафизмы. Час третий и Час девятый читается с кафизмами (соответственно 9, 11).

По Трисвято́м, на все́х часе́х конда́к: Душе́ моя́, душе́ моя́, воста́ни, что́ спи́ши? коне́ц приближа́ется, и и́маши смути́тися: воспряни́ у́бо, да пощади́т тя́ Христо́с Бо́г, везде́ сы́й, и вся́ исполня́яй.

Час шестый

Прииди́те, поклони́мся: (трижды)

И псалмы 53, 54, 90.

Сла́ва и ны́не: Аллилу́иа: (Трижды). Го́споди, поми́луй (Трижды)

Сла́ва и ны́не:

И чтется кафисма 10.

По кафисме священник, став пред царскими дверьми, глаголет настоящий тропарь со стихи, во глас 2: И́же в шесты́й день же и час:

Тропа́рь проро́чества, глас 6:

Благоутро́бне, долготерпели́ве Вседержи́телю Го́споди, низпосли́ ми́лость Твою́ на лю́ди Твоя́.

Сла́ва и ны́не: и повторяем тойжде.

Проки́мен, псало́м 96, гла́с 6: Госпо́дь воцари́ся, да ра́дуется земля́.

Сти́х: Да веселя́тся о́строви мно́зи.

Проро́чества Иса́иина чте́ние (Ис. 42:5–16).

Та́ко глаго́лет Госпо́дь Бо́г, сотвори́вый не́бо, и водрузи́вый е́, утвержде́й зе́млю, и я́же на не́й, и дая́й дыха́ние лю́дем, и́же на не́й, и ду́х ходя́щым на не́й. А́з Госпо́дь Бо́г, призва́х тя́ в пра́вде, и удержу́ за ру́ку твою́, и укреплю́ тя́: и да́х тя́ в заве́т ро́да Изра́илева, во све́т язы́ков, Отве́рсти о́чи слепы́х, извести́ от у́з свя́занныя, и из до́му темни́цы, и седя́щыя во тьме́. А́з Госпо́дь Бо́г, сие́ Мое́ е́сть и́мя: сла́вы Моея́ ино́му не да́м, ниже́ доброде́телей Мои́х истука́нным. Я́же из нача́ла, се́ приидо́ша: и но́вая, я́же Аз возвещу́, и пре́жде не́же возвести́ти, яви́шася ва́м. Воспо́йте Го́сподеви пе́снь но́ву: нача́льство Его́, просла́вите и́мя Его́ от коне́ц земли́: сходя́щии в мо́ре, и пла́вающии по нему́, о́строви и живу́щии на ни́х. Возвесели́ся пусты́не, и ве́си ея́, придво́рия, и живу́щии в Кида́ре: возвеселя́тся живу́щии на ка́мени, от кра́я го́р возопию́т. Дадя́т Бо́гу сла́ву, доброде́тели его́ во о́стровех возвестя́т. Госпо́дь Бог си́л изы́дет, и сокруши́т ра́ть, воздви́гнет рве́ние, и возопие́т на враги́ Своя́ с кре́постию. Молча́х, еда́ и всегда́ умолчу́, и потерплю́? терпе́х я́ко ражда́ющая, истреблю́ и изсушу́ вку́пе: Опустошу́ го́ры и хо́лми, и вся́ку траву́ и́х изсушу́, и положу́ ре́ки во о́стровы, и лу́ги изсушу́. И наведу́ слепы́я на пу́ть, его́же не ви́деша, и по стезя́м, и́хже не зна́ша, ходи́ти сотворю́ и́м: сотворю́ и́м тьму́ во све́т, и стро́потная в пра́вая. сия́ глаго́лы сотворю́, и не оста́влю и́х.

Проки́мен, псалом 97, глас 6: Воспо́йте Го́сподеви пе́снь но́ву я́ко ди́вна сотвори́ Госпо́дь, спасе́ Его́ десни́ца Его́.

Стих: Ви́деша вси́ концы́ земли́ спасе́ние Бо́га на́шего.

И прочее последование.

Последование Вечерни в четверг пятой седмицы

По предначина́тельном стихосло́вим, вме́сто, Ко Го́споду внегда́ скорбе́ти ми́: кафи́сму 18. Кле́плет же свети́льничное поско́ру, труда́ ра́ди бде́ннаго. На Го́споди воззва́х, поста́вим стихо́в, 10.

И пое́м самогла́сен, гла́с 8:

Самовла́стно совлеко́хся, пе́рвым мои́м преступле́нием, доброде́телей благоле́пия, облеко́хся же в сие́ а́бие ко мне́ снизхожде́нием Твои́м Сло́ве Бо́жий. Не презре́л бо мя́ еси́ в лю́тых страсте́х впа́дша, и разбо́йнически на пути́ попра́на: но всекре́пкою Твое́ю си́лою снабде́в мя́, заступле́ния сподо́бил еси́ Многоми́лостиве. (Дважды)

Му́ченичен: Му́ченицы Госпо́дни, вся́ко ме́сто освяща́ете, и вся́к неду́г врачу́ете: и ны́не моли́те, изба́витися се́тей вра́жиих душа́м на́шым, мо́лимся.

И́ны стихи́ры, гла́с 1. Подо́бен: Всехва́льнии му́ченицы:

Пригвожде́н Го́споди на Кресте́, Ада́мово рукописа́ние Боже́ственным копие́м растерза́л еси́: те́мже расто́ргни у́зы моя́ Сло́ве, я́ко да Тебе́ хвале́ния же́ртву пожру́ ве́рою, ра́дуяся, вре́мя благоприя́тное поста́ ны́не обреты́й, е́же все́х во спасе́ние показа́л еси́.

Поще́ния све́тлостию иногда́ Моисе́й сия́я, сла́ву Бо́жию ви́де: сему́ поревнова́вши смире́нная душе́ моя́, на Кресте́ распросте́ршему дла́ни тебе́ ра́ди бла́гостию, де́лы угоди́, воздержа́нием и моли́твою, я́ко да улучи́ши Боже́ственное наслажде́ние.

И́на стихи́ра, гла́с 6. Подо́бен: Арха́нгельски воспои́м:

Животворя́щему покланя́ющеся Твоему́ Кресту́, неизрече́нныя к на́м безме́рныя Твоея́ бла́гости Христе́, и те́м просвети́вше ду́шы, воспева́ем Тя́ непреста́нно, прося́ще благоду́шно, ра́достию сконча́ти по́прище поще́ния, и дости́гнути стра́сти Твоя́ воспе́ти Го́споди, и́миже спа́сл еси́ ны́.

И в мине́и 4. Сла́ва, и ны́не, Крестобогоро́дичен.

Вхо́д. Све́те ти́хий:

Проки́мен, псало́м 98, гла́с 7: Возноси́те Го́спода Бо́га на́шего, и покланя́йтеся подно́жию но́гу Его́, я́ко свя́то е́сть.

Сти́х: Госпо́дь воцари́ся, да гне́ваются лю́дие.

Бытия́ чте́ние (Быт.18:20–33).

Рече́ Госпо́дь: во́пль Содо́мский и Гомо́ррский умно́жися ко Мне́, и греси́ и́х вели́цы зело́. Соше́д у́бо узрю́, а́ще по во́плю и́х гряду́щему ко Мне́, соверша́ются: а́ще же ни́, да разуме́ю. И обрати́вшеся отту́ду му́жие, приидо́ша в Содо́м: Авраа́м же еще́ бя́ше стоя́й пред Го́сподем. И прибли́жився Авраа́м, рече́: погуби́ши ли пра́веднаго с нечести́вым, и бу́дет пра́ведник я́ко нечести́вый? А́ще бу́дут пятьдеся́т пра́ведницы во гра́де погуби́ши ли я́? не пощади́ши ли всего́ ме́ста пяти́десяти ра́ди пра́ведных, а́ще бу́дут в не́м? Ника́коже Ты́ сотвори́ши по глаго́лу сему́, е́же уби́ти пра́ведника с нечести́вым: и бу́дет пра́ведник я́ко нечести́вый: ника́коже. судя́й все́й земли́, не сотвори́ши ли суда́? Рече́ же Госпо́дь: а́ще бу́дут в Содо́мех пятьдеся́т пра́ведницы во гра́де, оста́влю ве́сь гра́д, и все́ ме́сто и́х ра́ди. И отвеща́в Авраа́м, рече́: ны́не нача́х глаго́лати ко Го́споду моему́, а́з же е́смь земля́ и пе́пел: А́ще же ума́лятся пятьдеся́т пра́ведницы в четы́редесять пя́ть, погуби́ши ли четы́редесяти пяти́х ра́ди ве́сь гра́д? и рече́: не погублю́, а́ще обря́щу та́мо четы́редесять пя́ть. И приложи́ еще́ глаго́лати к Нему́, и рече́: а́ще же обря́щутся та́мо четы́редесять? и рече́: не погублю́ ра́ди четы́редесяти. И рече́: что́ Го́споди, а́ще возглаго́лю: а́ще же обря́щется та́мо три́десять? и рече́: не погублю́ три́десятих ра́ди. И рече́: поне́же и́мам глаго́лати ко Го́споду: а́ще же обря́щутся та́мо два́десять? и рече́: не погублю́, а́ще обря́щутся та́мо два́десять. И рече́: что́ Го́споди: а́ще возглаго́лю еще́ еди́ною? а́ще же обря́щутся та́мо де́сять? и рече́: не погублю́ десяти́х ра́ди. Отъи́де же Госпо́дь, я́ко преста́ глаго́ля ко Авраа́му: и Авраа́м возврати́ся на ме́сто свое́.

Проки́мен, псало́м 99, гла́с 6: Воскли́кните Го́сподеви вся́ земля́.

Сти́х: Рабо́тайте Го́сподеви в весе́лии.

При́тчей чте́ние (Притч.16:17–33,17:1–17).

Прие́мляй наказа́ние, во благи́х бу́дет: храня́й же обличе́ния, умудри́тся. и́же храни́т своя́ пути́, соблюда́ет свою́ ду́шу: любя́й же живо́т сво́й, щади́т своя́ уста́: Пре́жде сокруше́ния предваря́ет досажде́ние, пре́жде же паде́ния, злопомышле́ние. Лу́чше кроткоду́шен со смире́нием, не́жели и́же разделя́ет коры́сти с досади́тельми. Разу́мный в ве́щех, обрета́тель благи́х: наде́яйся же на Го́спода, блаже́н. Прему́дрыя и разу́мныя злы́ми нари́чут: сла́дции же в словеси́, мно́жае услы́шани бу́дут. Исто́чник живо́тен ра́зум стяжа́вшым: наказа́ние же безу́мных зло́. Се́рдце прему́драго уразуме́ет я́же от свои́х ему́ у́ст, во устна́х же но́сит ра́зум. Со́тове медо́внии, словеса́ до́брая: сла́дость же и́х исцеле́ние души́. Су́ть путие́ мня́щиися пра́ви бы́ти му́жу, оба́че после́дняя и́х зря́т во дно́ а́дово. Му́ж в труде́х тружда́ется себе́, и изнужда́ет поги́бель свою́: стропти́вый во свои́х уста́х но́сит поги́бель. Му́ж безу́мен копа́ет себе́ зла́я, и во устна́х свои́х сокро́виществует о́гнь. Му́ж стропти́вый разсыла́ет зла́я, и свети́льник льсти́ вжига́ет злы́м, и разлуча́ет дру́ги. Му́ж законопресту́пен прельща́ет дру́ги, и отво́дит и́х в пути́ небла́ги. утвержда́яй о́чи свои́, мы́слит развраще́нная, грызы́й же устне́ свои́, определя́ет вся́ зла́я: се́й пе́щь е́сть зло́бы. Вене́ц хвалы́ ста́рость: на путе́х же пра́вды обрета́ется. Лу́чше му́ж долготерпели́в па́че кре́пкаго, [и му́ж ра́зум име́яй па́че земледе́льца вели́каго:] удержава́яй же гне́в, па́че взе́млющаго гра́д. В не́дра вхо́дят вся́ непра́ведным: от Го́спода же вся́ пра́ведная. Лу́чше укру́х хле́ба с сла́стию в ми́ре, не́жели до́м испо́лнен мно́гих благи́х, и непра́ведных же́ртв с бра́нию. Ра́б смы́слен облада́ет влады́ки безу́мными: в бра́тиях же раздели́т [име́ние] на ча́сти. Я́коже искуша́ется в пещи́ сребро́ и зла́то: та́ко избра́нная сердца́ у Го́спода. Злы́й послу́шает язы́ка законопресту́пных: пра́ведный же не внима́ет устна́м лжи́вым. Руга́яйся убо́гому, раздража́ет Сотво́ршаго его́: ра́дуяйся же о погиба́ющем, не обезвини́тся: ми́луяй же поми́лован бу́дет. Вене́ц ста́рых ча́да ча́д: похвала́ же ча́дом отцы́ и́х. ве́рному ве́сь ми́р бога́тство, неве́рному же ниже́ пе́нязь. Не прили́чны су́ть безу́мному устне́ ве́рны, ниже́ пра́ведному устне́ лжи́вы. Мзда́ благода́тей наказа́ние употребля́ющым: и а́може а́ще обрати́тся, успе́ет. И́же таи́т оби́ды, и́щет любве́: а и́же ненави́дит скрыва́ти, разлуча́ет дру́ги и дома́шния. Сокруша́ет преще́ние се́рдце му́драго: безу́мный же бие́мь не чу́вствует [ра́н]. Прекосло́вия воздви́жет вся́к злы́й: Госпо́дь же А́нгела неми́лостна по́слет на́нь. Впаде́т попече́ние му́жу смы́сленну: безу́мнии же размышля́ют зла́я. Не воздае́т зла́я за блага́я, не подви́гнутся зла́я из до́му его́. Вла́сть дае́т словесе́м нача́ло пра́вды: предводи́тельствует же ску́дости пря́ и бра́нь. И́же су́дит пра́веднаго непра́ведным и непра́веднаго же пра́ведным нечи́ст и ме́рзок у Го́спода. Вску́ю бя́ше име́ние безу́мному, стяжа́ти бо прему́дрости безсе́рдый не мо́жет. и́же высо́к твори́т сво́й до́м, и́щет сокруше́ния: остроптева́яй же учи́тися, впаде́т в зла́я. На вся́кое вре́мя дру́г да бу́дет тебе́, бра́тия же в ну́ждах поле́зни да бу́дут.

И прочее последование Преждесвященных, в не́мже причаща́емся и святы́х Христо́вых Та́инств.

На трапе́зе же яди́м еле́й и вино́ пие́м, труда́ ра́ди бде́ннаго. В Студи́тове же Уста́ве повелева́ет су́хо я́сти всю́ ту́ю неде́лю, па́че ины́х, я́ко дни́е пла́ча су́ть, а не пра́здника: в си́х бо у́бо пе́ти до́лжно е́сть и Аллилу́иа. Во святы́я же горы́ Ти́пице разсужда́ет, на святы́х му́ченик 40, на Предте́чевы главы́ обре́тение, и в сре́ду Крестопокло́нную, и на Вели́кий кано́н, и на Неседа́льное, я́сти два́ варе́ния с еле́ем, и испива́ти по две́ ча́ши вина́. Сия́ же назна́меновахом любви́ ва́шей от обои́х, да произволя́яй спасти́ся, благоуго́днейшее пред Бо́гом избира́ет.

Подоба́ет ве́дати, я́ко а́ще случи́тся Благове́щение Пресвяты́я Богоро́дицы в се́й де́нь, пое́тся после́дование Вели́каго кано́на пре́жде, с понеде́льника во вто́рник, си́речь в понеде́льник ве́чера. Пра́здник же быва́ет непрело́жный.

В пятницу пятой седмицы святого Великого поста

Последование Утрени в пятницу пятой седмицы

Тро́ичны гла́са.

Та́же кафи́смы, 13, 14, 15.

По 1-м стихосло́вии, глаго́лем седа́льны Кре́стныя Осмогла́сника, два́, и с Богоро́дичным.

По 2-м же стихосло́вии, глаго́лем настоя́щий седа́лен, гла́с 1. Подо́бен: Гро́б тво́й:

Просте́рл еси́ Христе́ дла́ни на Дре́ве, исцеля́я я́зву Ада́мову, я́звами Твои́ми. Те́мже молю́ Тя: я́звы моя́ исцели́, я́же наложи́ души́ мое́й льсте́ц, и сподо́би в моли́тве и посте́, Спа́се, угоди́ти Тебе́.

Сла́ва, то́йже.

И ныне, Крестобогоро́дичен. Подо́бен:

Зря́щи Тя́ Христе́, Всенепоро́чная Ма́ти, ме́ртва на Кресте́ просте́рта, вопия́ше: Сы́не Мо́й, собезнача́льный Отцу́ и Ду́хови, ко́е неизрече́нное смотре́ние Твое́ сие́, и́мже спа́сл еси́ пречи́стых ру́к Твои́х Ще́дре, созда́ние.

По 3-м стихосло́вии, седа́лен, гла́с 6. Подо́бен: Упова́ние ми́ра:

Кре́сте, ми́ру храни́телю, де́монов прогони́телю, тя́ стяжа́вших во все́м предста́тельство необори́мое сподо́би поще́ния прейти́ про́чее, со́вестию чи́стою, исправля́я ду́шы на́шя пред Христо́м, дре́во благослове́нное.

Сла́ва, то́йже.

И ныне, Крестобогоро́дичен. Подо́бен:

Чи́стая Де́во и Честна́я, А́нгелов сла́во, егда́ предстоя́ла еси́ Кресту́ Сы́на и Бо́га Твоего́, не терпя́щи зре́ти поруга́ния враго́в, взыва́ла еси́ боля́щи ма́терски: ка́ко терпи́ши, о Человеколю́бче, все́х преще́ния? сла́ва долготерпе́нию Твоему́.

Трипе́снец господи́на Ио́сифа. И стихосло́вится пе́снь. Гла́с 1.

Пе́снь 5.

Ирмо́с: Просвети́вый сия́нием прише́ствия Твоего́ Христе́, и освети́вый кресто́м Твои́м ми́ра концы́, сердца́ просвети́ све́том Твоего́ богоразу́мия, правосла́вно пою́щих Тя́.

Простры́й не́бо я́ко ко́жу, просте́рл еси́ дла́ни на Кресте́ Иису́се преблаги́й: те́мже молю́ Тя, просте́рта мя́ вра́жиими искуше́нии, уще́дри.

Усну́л еси́ на Кресте́ Иису́се преблаги́й, бо́дрость спасе́ния на́м подая́ лежа́щым Го́споди, в до́льнейшей поги́бели: те́мже Тя́ ве́рою сла́вим.

Стра́сти Твоея́ ви́дети де́нь, сподо́би рабы́ Твоя́ провеще́нны се́рдца све́тлостию, и живоно́сное Твое́ Спа́се Воскре́сние, пою́щыя держа́ву Ца́рствия Твоего́.

Богоро́дичен: Зря́щи Тя́ воздви́жена на Кресте́ Всечи́стая восклица́ше уязвля́ема утро́бою, и глаго́лаше: за милосе́рдие Го́споди Твои́х щедро́т, страда́ти претерпе́л еси́, все́м подая́й безстра́стие.

И́ный, господи́на Фео́дора. Гла́с 6.

Ирмо́с: От нощи́ у́тренююща, Человеколю́бче, просвети́ молю́ся, и наста́ви и мене́ на повеле́ния Твоя́: и научи́ мя Спа́се, твори́ти во́лю Твою́.

На Кресте́ ру́це Твои́ Человеколю́бче распросте́рл еси́, и гвоздьми́ пригвозди́ша, и ре́бра копие́м прободо́ша иуде́е, и терпи́ши вся́ Христе́, да мы́ спасе́мся.

Дре́ва сне́дию у́мре иногда́ Ада́м, па́ки же обре́те Дре́вом кре́стным жи́знь, и́мже щедро́т наслажда́ется пи́щи вну́трь рая́.

Слава, Тро́ичен: Еди́ну естество́м Тя́ Тро́ице воспева́ю, безнача́льную, несозда́нную, нача́льственную, ца́рственную, пресоверше́нную Еди́ницу, Бо́га, и Све́т, и Жи́знь, Зижди́теля ми́ру.

И ныне, Богоро́дичен: В преесте́ственном Твое́м рождестве́ Чи́стая, зако́ны естества́ Тобо́ю разреша́ются я́ве: и́бо безсе́менно ражда́еши преве́чнаго Бо́га, от Отца́ рожде́ннаго.

Сла́ва Тебе́ Бо́же на́ш, сла́ва Тебе́.

Кре́ст, копие́, и гво́здия Твоя́ почита́ем Влады́ко: те́ми бо от тли́ на́с изба́вил еси́, Твое́ю стра́стию Христе́, обезсме́ртствовавшихся.

Ирмо́с: От но́щи у́тренююща, Человеколю́бче, просвети́ молю́ся, и наста́ви и мене́ на повеле́ния Твоя́, и научи́ мя Спа́се, твори́ти во́лю Твою́.

Пе́снь 8.

Ирмо́с: Чу́да преесте́ственнаго росода́тельная изобрази́ пе́щь о́браз: не бо́ я́же прия́т пали́т ю́ныя, я́ко ниже́ о́гнь Божества́ Девы, в ню́же вни́де утробу́. Те́м воспева́юще воспое́м: да благослови́т тва́рь вся́ Го́спода, и превозно́сит во вся́ ве́ки.

Притупи́л еси́ лука́ваго Спа́се, жа́ла, пригвожде́н гвоздьми́ на Дре́ве, терно́вным венце́м оде́ялся еси́ укори́зны, искореня́я преступле́ния те́рние. Те́мже воспева́юще тебе́ зове́м: да благослови́т тва́рь вся́ Го́спода, и превозно́сит во вся́ ве́ки.

Просте́рл еси́ на Кресте́ Христе́ дла́ни, челове́чество собира́я к твоему́ позна́нию, и копие́м Твои́м ре́бром пробости́ся претерпе́л еси́, источи́в на́м исто́чник спасе́ния, воспева́ющым: да благослови́т тва́рь вся́ Го́спода, и превозно́сит во вся́ ве́ки.

Струя́ми благоутро́бия Твоего́ Христе́ Ще́дре, очи́сти мое́ се́рдце, грехо́вным угрызе́нием оскверни́вшееся, и ре́ки умиле́ния источи́ти сподо́би мя́ Христе́ Иису́се, да зову́ Тебе́: да благослови́т тва́рь вся́ Го́спода, и превозно́сит во вся́ ве́ки.

Богоро́дичен: Ста́мну Тя́ Боже́ственную, ма́нну иму́щую Божества́, позна́хом Отрокови́це, ковче́г и трапе́зу и све́щник престо́л Бо́жий и пала́ту, и мо́ст, преводя́щий к Боже́ственной жи́зни, пою́щыя: да благослови́т тва́рь вся́ Го́спода, и превозно́сит во вся́ ве́ки.

И́ный. Ирмо́с: Отроко́в пе́снь воспои́м Христу́, пою́ще с ни́ми: да благослови́т вся́ тва́рь Го́спода, и превозно́сит во вся́ ве́ки.

Распина́ется Христо́с, и оживля́емь а́з пою́ со о́троки: благослови́те дела́ Госпо́дня Го́спода и превозноси́те Его́ во ве́ки.

Ми́р от тли́ распя́тием Твои́м изба́вивыйся, пое́т со о́троки: благослови́те дела́ Госпо́дня Го́спода и превозноси́те Его́ во ве́ки.

Благослови́м Отца́, и Сы́на, и Свята́го Ду́ха, Го́спода.

Тро́ичен: Тро́ице равносла́вимая, пресу́щная Еди́нице, О́тче, и Сы́не, и Ду́ше, спаси́ ве́рою пою́щыя Тя́.

И ныне, Богоро́дичен: Рождеству́ Чи́стыя Богоро́дицы покланя́юся, поя́ со о́троки: благослови́те дела́ Госпо́дня Го́спода, и превозноси́те Его́ во ве́ки.

Сла́ва Тебе́ Бо́же на́ш, сла́ва Тебе́.

Пою́ Тво́й Кре́ст, и́мже спа́сл мя́ еси́ Христе́, поя́ со о́троки: благослови́те дела́ Госпо́дня Го́спода, и превозноси́те Его́ во ве́ки.

Хва́лим, благослови́м, покланя́емся Го́споди, пою́ще и превознося́ще во вся́ ве́ки.

Ирмо́с: Отроко́в пе́снь воспои́м Христу́, пою́ще с ни́ми: да благослови́т вся́ тва́рь Го́спода, и превозно́сит во вся́ ве́ки.

Пе́снь 9.

Ирмо́с: О́браз чи́стаго рождества́ Твоего́, огнепали́мая купина́ показа́ неопа́льная, и ны́не на на́с напа́стей свире́пеющую угаси́ти мо́лимся пе́щь, да Тя́ Богоро́дице непреста́нно велича́ем.

Ви́де Илиа́ Го́спода в то́нце ве́тре, истончи́в пе́рвее пло́ть моли́твами и посто́м: ему́же поревнова́вши душе́ моя́, отве́ржи сла́дости дебельства́, я́ко да у́зриши жела́емаго.

На дре́во возне́с пе́рвее Моисе́й зми́я Спа́се, вообража́ше Твое́ воздви́жение, е́же на Кресте́ Преблаги́й: и́мже ядови́тыя зло́бы зми́евы, изба́вил еси́ вся́ язы́ки покланя́ющыяся Тебе́.

Во гро́бе уны́ния лежа́, отягча́ющий име́я ка́мень недоуме́ния: присноживо́тнаго не разуме́я, Спа́се сло́ва Твоего́, и стра́ха Твоего́ не чу́вствуя, уще́дри мя́ и спаси́ Твое́ю бла́гостию, Многоми́лостиве.

Богоро́дичен: Все́х превы́шшая Влады́чице, страсте́й мя́ зло́бы вы́шша покажи́, сла́вяща Тя́ всеи́стинную Богоро́дицу, и пою́ща Рождество́ Твое́ Чи́стая, непостиже́нием, Богора́дованная, почита́емое.

И́ный. Ирмо́с: Безсе́меннаго зача́тия Рождество́ несказа́нное, Ма́тере безму́жныя нетле́нен Пло́д: Бо́жие бо Рожде́ние обновля́ет естества́. Те́мже Тя́ вси́ ро́ди я́ко Богоневе́стную Ма́терь, правосла́вно велича́ем.

Распина́ешися, и спаса́еши мя́: умира́еши, и оживля́еши мя́. О благоутро́бия, о человеколю́бия Твоего́! кто́ ви́де, кто́ слы́ша, Влады́ку за раба́ прие́млюща сме́рть поно́сную? Но сла́ва неизрече́нней бла́гости Твое́й Го́споди.

Со́лнце я́ко ви́де Тя́ распина́ема, за́йде: ка́ко бо сия́ло бы, укори́зну ви́дя Зижди́теля своего́? я́ко и тва́рь вся́ преклоня́ема, распина́телем вопия́ше молча́щи: я́ко Ты́ Бог еси́ все́х, а́ще и пло́тию стра́стен.

Слава, Тро́ичен: Еди́наго единороди́телю, единоро́днаго Сы́на О́тче: и еди́не еди́наго све́те, све́та сия́ние: и еди́ный еди́не еди́наго Бо́га, Святы́й Ду́ше, Го́спода Госпо́дь, вои́стинну сы́й: о Тро́ице Еди́нице Свята́я, спаси́ мя богосло́вяща Тя́.

И ныне, Богоро́дичен: Чу́до рождества́ Твоего́ удивля́ет мя́ Всенепоро́чная, ка́ко зачина́еши безсе́менно необъиме́ннаго? рцы́, ка́ко де́вствуеши, ро́ждши я́ко Ма́ти? Е́же па́че естества́ ве́рою прие́мь, Рожде́нному поклони́ся: ели́ка хо́щет бо, и мо́жет.

Сла́ва Тебе́ Бо́же на́ш, сла́ва Тебе́.

На́с ра́ди подъя́т Тво́й ки́йждо у́д стра́сть: ударе́ние, глава́: лани́ты, зауше́ние: ру́це, пригвожде́ние, и ре́бра копие́: изря́днее же кре́ст. Но сла́ва неизрече́нному благоутро́бию Твоему́ Спа́се на́ш.

Ирмо́с: Безсе́меннаго зача́тия Рождество́ несказа́нное, Ма́тере безму́жныя нетле́нен Пло́д: Бо́жие бо Рожде́ние обновля́ет естества́. Те́мже Тя́ вси́ ро́ди я́ко Богоневе́стную Ма́терь, правосла́вно велича́ем.

Свети́лен гла́са.

На стихо́вне, самогла́сен, гла́с 8:

С разбо́йники на Кресте́ пригвозди́выйся Христе́ Бо́же, и я́звою Твое́ю челове́ческое естество́ исцели́вый, не пре́зри мене́, в мы́сленныя путедержа́тели, и в разбо́йники безпло́тныя впа́дшаго, и доброде́тели от ни́х совлече́ннаго, и лю́те уя́звеннаго, ни от еди́наго же от преподо́бных исцели́тися возмо́гшаго: и́сполу бо ме́ртв е́смь, кратча́йший име́я жи́зни оста́нок, на Тя́ име́яй еди́ну наде́жду, ме́ртвым живо́т подаю́щаго: но обвяжи́ ми стру́пы, Твою́ иска́пав мне́ бла́гость, еди́не Человеколю́бче. (Дважды)

Му́ченичен: Что́ вы нарече́м святи́и? херуви́мы ли? я́ко на ва́с почи́л е́сть Христо́с. серафи́мы ли? я́ко непреста́нно просла́висте его́. А́нгелы ли? те́ла бо отврати́стеся. си́лы ли? де́йствуете бо чудесы́. мно́гая ва́ша имена́, и бо́льшая дарова́ния, моли́те спасти́ся душа́м на́шым.

Сла́ва, и ны́не, Крестобогоро́дичен, гла́с то́йже. Подо́бен: О пресла́внаго чудесе́:

О пресла́внаго чудесе́! о та́инства но́ваго! о ужа́снаго начина́ния! Де́ва глаго́лаше, на Кресте́ Тя́ я́ко ви́де, посреде́ двою́ разбо́йнику обе́шена, Его́же неболе́зненно ужа́сно породи́, пла́каше глаго́лющи: увы́ Мне́ Ча́до любе́знейшее, ка́ко Тя́ лю́тый наро́д и неблагода́рный ко Кресту́ пригвозди́?

Последование Часов в пятницу пятой седмицы

Час первый и Час девятый (без кафизмы). Час третий читается с кафизмой 19.

Час шестый

Прииди́те, поклони́мся: (трижды)

И псалмы 53, 54, 90.

Сла́ва и ны́не: Аллилу́иа: (Трижды). Го́споди, поми́луй (Трижды)

Сла́ва и ны́не:

И чтется кафисма 20.

По кафисме священник, став пред царскими дверьми, глаголет настоящий тропарь со стихи, во глас 2: И́же в шесты́й день же и час:

Тропа́рь проро́чества, глас 8:

Препе́тый еси́ Христе́ Бо́же на́ш, поколеба́яй зе́млю, за е́же обрати́ти и спасти́ живу́щыя на не́й: и па́ки утвержда́яй ю́ за Свою́ бла́гость и неизрече́нное благоутро́бие, моли́твами Богоро́дицы поми́луй на́с.

Сла́ва и ны́не: и повторяем тойжде.

Проки́мен, псалом 100, глас 4: Ми́лость и су́д воспою́ Тебе́ Го́споди.

Стих: Пою́ и разуме́ю в пути́ непоро́чне.

Проро́чества Иса́иина чте́ние (Ис. 45:11–17).

Та́ко глаго́лет Госпо́дь Бо́г, Святы́й Изра́илев, Сотвори́вый гряду́щая: вопроси́те Мене́ о сыне́х Мои́х, и о дще́рех Мои́х, и о де́лех руку́ мое́ю запове́дите Мне́. А́з сотвори́х зе́млю и челове́ка на не́й, Аз руко́ю Мое́ю утверди́х не́бо, Аз все́м звезда́м запове́дах. А́з возста́вих его́ с пра́вдою царя́, и вси́ путие́ его́ пра́вы. се́й сози́ждет гра́д Мо́й, и плене́ние люде́й Мои́х возврати́т, не по мзде́, ни по даро́м, рече́ Госпо́дь Савао́ф. Та́ко глаго́лет Госпо́дь Савао́ф: утруди́ся Еги́пет, и ку́пли Ефио́пския, и Саваи́мстии му́жи высо́цыи к тебе́ пре́йдут, и тебе́ бу́дут раби́, и в сле́д тебе́ по́йдут свя́зани у́зами ручны́ми, и пре́йдут к тебе́, и покло́нятся тебе́, и в тебе́ помо́лятся, я́ко в тебе́ Бог е́сть, и реку́т: не́сть Бо́га ра́зве Тебе́. Ты́ бо еси́ Бо́г, и не ве́дехом, Бог Изра́илев Спа́с. Постыдя́тся и посра́мятся вси́ проти́вящиися ему́, и по́йдут в студе́: обновля́йтеся ко Мне́ о́строви. Изра́иль спаса́ется от Го́спода спасе́нием ве́чным: не постыдя́тся, ни посра́мятся да́же до ве́ка ктому́.

Проки́мен, псалом 101, глас 4: Го́споди услы́ши моли́тву мою́, и во́пль мо́й к Тебе́ да прии́дет.

Стих: Не отврати́ лица́ твоего́ от Мене́.

И прочее последование.

Последование Вечерни в пятницу пятой седмицы

Стихосло́вим кафи́сму 18. По обы́чном же стихосло́вии, на Го́споди воззва́х, поста́вим стихо́в 10, и пое́м самогла́сен, гла́с 6:

Я́ко от Иерусали́ма Твои́х Боже́ственных за́поведей исходя́, и к страсте́м Иерихо́нским дости́г, сла́вою безче́стия жите́йских попече́ний привлече́н, в разбо́йническия впадо́х по́мыслы, сыноположе́ния благода́ти ри́зы от ни́х совлеко́хся, и ра́нами я́ко безду́шен лежу́. свяще́нник же прише́д я́зву ви́дев не вня́т: и леви́т, и то́й возгнуша́вся ми́мо и́де. Ты́ же Го́споди, от Де́вы неизрече́нно вопло́щься, излия́нием от спаси́тельнаго ребра́ Твоего́, во́льне излия́вшияся кро́ве и воды́, я́коже еле́й иска́пав Христе́ Бо́же, стру́пы я́зв мои́х мя́гкостию стягни́, и к небе́сному совокупи́ ли́ку, я́ко милосе́рд. (Дважды)

Му́ченичен: Му́ченицы Твои́ Го́споди, не отверго́шася Тебе́, ни отступи́ша от за́поведей Твои́х: те́х моли́твами поми́луй на́с.

Та́же пое́м стихи́ры подо́бны, Пресвяты́я Богоро́дицы 3, творя́ще я́ 7, гла́с 6. Подо́бен: Всю́ отложи́вше:

Сове́т преве́чный открыва́я Тебе́ Отрокови́це, Гаврии́л предста́, Тебе́ лобза́я и веща́я. Ра́дуйся, земле́ ненасе́янная. Ра́дуйся, купино́ неопали́мая. Ра́дуйся, глубино́ неудобозри́мая. Ра́дуйся, мо́сте к небесем преводя́й, и ле́ствице высо́кая, ю́же иа́ков ви́де. Ра́дуйся, Боже́ственная ру́чко ма́нны. Ра́дуйся, разреше́ние кля́твы. Ра́дуйся, Ада́мово воззва́ние, с Тобо́ю Госпо́дь.

Явля́еши Ми ся я́ко челове́к, глаго́лет нетле́нная Отрокови́ца ко архистрати́гу: и ка́ко веща́еши глаго́лы па́че челове́ка? Со Мно́ю бо ре́кл еси́ Бо́гу бы́ти, и всели́тися во утро́бу Мою́. И ка́ко бу́ду, глаго́ли Ми́, село́ простра́нное, и ме́сто свяще́ния, херуви́мы Превосходя́щаго? Да не прельсти́ши Мене́ ле́стию, не позна́х бо сла́сти, бра́ку е́смь неприча́стна: ка́ко у́бо Отроча́ рожду́?

Бог иде́же хо́щет, побежда́ется естества́ чин, / глаго́лет безпло́тный, / и я́же па́че челове́ка содева́ются, / мои́м ве́руй и́стинным глаго́лом, Всесвята́я Пренепоро́чная. / Она́ же возопи́: / бу́ди Мне ны́не по глаго́лу твоему́, / и рожду́ Безпло́тнаго, плоть от Мене́ заи́мствовавшаго, я́ко да возведе́т челове́ка, я́ко еди́н си́лен, в пе́рвое достоя́ние, с растворе́нием.

Сла́ва, и ны́не, гла́с 2: Е́же от ве́ка та́инство открыва́ется дне́сь, и Сы́н Бо́жий, Сы́н Челове́чь быва́ет: да ху́ждшее восприи́м, пода́ст ми́ лу́чшее. Солга́ся дре́вле Ада́м, и Бог вожделе́в [бы́ти], не бы́сть, Челове́к быва́ет Бо́г, да Бо́га Ада́ма соде́лает. да весели́тся тва́рь, да ликовству́ет естество́, я́ко Арха́нгел Де́ве со стра́хом предстои́т, и е́же ра́дуйся, прино́сит печа́ли сопроти́вное. за милосе́рдие ми́лости вочелове́чивыйся Бо́же на́ш, сла́ва Тебе́.

А́ще ли не соверша́ется после́дование преждесвяще́нных, пое́м стихи́ры богоро́дицы на 8.

На стихо́вне самогла́сен дне́, два́жды, и му́ченичен.

Слава, и ныне, самогласен, глас 4: Язы́ка, его́же не ве́дяше, / услы́ша Богоро́дица, / глаго́лаше бо к Ней Арха́нгел Благове́щения глаго́лы: / отню́дуже ве́рно прии́мши целова́ние, / зача́т Тя, Преве́чнаго Бо́га. / Те́мже и мы ра́дующеся вопие́м Ти: / из Нея́ воплоти́выйся непрело́жно, Бо́же, / мир мiрови да́руй / и душа́м на́шим ве́лию ми́лость

Вхо́д. Све́те ти́хий:

Проки́мен, псало́м 102, гла́с 4: Ще́др и ми́лостив Госпо́дь, долготерпели́в и многоми́лостив.

Сти́х: Благослови́ душе́ моя́ Го́спода, и вся́ вну́тренняя моя́, и́мя свято́е Его́.

Бытия́ чте́ние (Быт.22:1–18).

Бы́сть по глаго́лех си́х, Бог искуша́ше Авраа́ма, и рече́ ему́: Авраа́ме, Авраа́ме. И рече́: се́ а́з. И рече́: пойми́ сы́на твоего́ возлю́бленнаго, его́же возлюби́л еси́, Исаа́ка, и иди́ на зе́млю высо́ку, и вознеси́ его́ та́мо во всесожже́ние, на еди́ну от го́р, и́хже ти́ ре́х. Воста́в же Авраа́м у́тро, оседла́ осля́ свое́, поя́т же с собо́ю два́ о́трочища, и Исаа́ка сы́на своего́, и растни́в дрова́ во всесожже́ние, воста́в и́де, и прии́де на ме́сто, е́же рече́ ему́ Бо́г, в тре́тий де́нь. И воззре́в Авраа́м очи́ма свои́ма, ви́де ме́сто издале́че. И рече́ Авраа́м отроко́м свои́м: ся́дите зде́ со осля́тем: а́з же и де́тищ по́йдем до о́нде, и поклони́вшеся, возврати́мся к ва́м. Взя́ же Авраа́м дрова́ всесожже́ния, и возложи́ на Исаа́ка сы́на своего́: взя́ же в ру́ки и о́гнь, и но́ж, и идо́ста о́ба вку́пе. Рече́ же Исаа́к ко Авраа́му отцу́ своему́: о́тче. О́н же рече́: что́ есть ча́до? рече́ же: се́ о́гнь и дрова́, где́ есть овча́ е́же во всесожже́ние? Рече́ же Авраа́м: Бог у́зрит Себе́ овча́ во всесожже́ние ча́до. Ше́дше же о́ба вку́пе, приидо́ста на ме́сто, е́же рече́ ему́ Бо́г: и созда́ та́мо Авраа́м же́ртвенник, и возложи́ дрова́: и связа́в Исаа́ка сы́на своего́, возложи́ его́ на же́ртвенник верху́ дро́в. И простре́ Авраа́м ру́ку свою́, взя́ти но́ж закла́ти сы́на своего́. И воззва́ и́ А́нгел Госпо́день с небесе́, и рече́: Авраа́ме, Авраа́ме. о́н же рече́: се́ а́з. И рече́: да не возложи́ши руки́ твоея́ на о́трочища, ниже́ да сотвори́ши ему́ что́: ны́не бо позна́х, я́ко бои́шися ты́ Бо́га, и не пощаде́л еси́ сы́на твоего́ возлю́бленнаго Мене́ ра́ди. И воззре́в Авраа́м очи́ма свои́ма ви́де, и се́ ове́н еди́н держи́мый рога́ма в са́де саве́к: и и́де Авраа́м, и взя́ овна́, и вознесе́ его́ во всесожже́ние вме́сто Исаа́ка сы́на своего́. И нарече́ Авраа́м и́мя ме́сту тому́, Госпо́дь ви́де: да реку́т дне́сь, на горе́ Госпо́дь яви́ся. И воззва́ А́нгел Госпо́день Авраа́ма втори́цею с небесе́, Глаго́ля: Мно́ю Саме́м кля́хся, глаго́лет Госпо́дь, его́же ра́ди сотвори́л еси́ глаго́л се́й, и не пощаде́л еси́ Сы́на твоего́ возлю́бленнаго Мене́ ра́ди. Вои́стинну благословя́ благословлю́ тя, и умножа́я умно́жу се́мя твое́, я́ко зве́зды небе́сныя, и я́ко песо́к вскра́й мо́ря, и насле́дит се́мя твое́ гра́ды супоста́тов. И благословя́тся о се́мени твое́м вси́ язы́цы земни́и, зане́же послу́шал еси́ гла́са Моего́.

Проки́мен, псало́м 103, гла́с 4: Я́ко возвели́чишася дела́ Твоя́ Го́споди, вся́ прему́дростию сотвори́л еси́.

Сти́х: Благослови́ душе́ моя́ Го́спода, Го́споди Бо́же мо́й, возвели́чился еси́ зело́.

При́тчей чте́ние (Притч.17:17–28,18:1–5).

Бра́тия в ну́ждах поле́зни да бу́дут: сего́ бо ра́ди ражда́ются. Му́ж безу́мен пле́щет и ра́дуется себе́, я́коже поруча́яйся испору́чит дру́га своего́, на свои́х же устна́х о́гнь сокро́вищствует. Грехолю́бец ра́дуется сва́ром: а жестокосе́рдый не усря́щет благи́х. Му́ж удобопрело́жный язы́ком, впаде́т в зла́я: се́рдце же безу́мнаго боле́знь стяжа́вшему е́: Не весели́тся оте́ц о сы́не ненака́заннем: сы́н же му́др весели́т ма́терь свою́. Се́рдце веселя́щееся благоиме́тися твори́т: му́жу же печа́льну засы́шут ко́сти. Прие́млющему да́ры непра́ведно в не́дра не предъуспева́ют путие́: нечести́вый же уклоня́ет пути́ пра́вды. Лице́ разу́мно му́жа прему́дра, о́чи же безу́мнаго на конца́х земли́. Гне́в отцу́ сы́н безу́мен, и боле́знь ро́ждшей его́. Тщеты́ твори́ти му́жу пра́ведну не добро́: ниже́ преподо́бно наве́товати власте́м пра́ведным. И́же щади́т глаго́л произнести́ же́сток, разу́мен: долготерпели́вый же му́ж прему́др, лу́чше и́щущаго нау́ки. Несмы́сленному вопроси́вшу о му́дрости, му́дрость вмени́тся: не́ма же кто́ себе́ твори́т, возмни́тся разу́мен бы́ти. Вины́ и́щет му́ж хотя́ отлучи́тися от друго́в, на вся́кое же вре́мя поноси́мь бу́дет. Не тре́бует прему́дрости му́ж скудоу́мен, зане́ па́че во́дится безу́мием. Егда́ прии́дет нечести́вый во глубину́ зо́л, неради́т: нахо́дит же ему́ безче́стие и поноше́ние. Вода́ глубока́ сло́во в се́рдце му́жа: река́ же изска́чущая и исто́чник жи́зни. Чуди́тися лицу́ нечести́ваго не добро́, ниже́ преподо́бно уклоня́ти пра́ведное на суде́.

И прочее последование Преждесвященных.

На трапе́зе пие́м вино́, труда́ ра́ди бде́ннаго хотя́щаго бы́ти.

Повече́рие же Ма́лое, и Полу́нощницу, пое́м в ке́ллиах.

Кано́н ме́ртвен гла́са пое́м во гробни́це.

В субботу пятой седмицы святого Великого поста [20]

Последование Утрени в субботу пятой седмицы

Знаменает в час четвертый нощи, молебнаго ради последования акафиста. И собравшеся в церковь, благословившу иерею, начинаем утреню, якоже предписася начало утрени в четверток Великаго канона. По шестопсалмии, Бог Господь: во глас 8, и поем трижды тропарь косно.

Тропарь, глас 8: Повеле́нное та́йно прие́м в ра́зуме, / в кро́ве Ио́сифове тща́нием предста́ Безпло́тный, глаго́ля Неискусобра́чней: / приклони́вый схожде́нием Небеса́ вмеща́ется неизме́нно весь в Тя, / Его́же и ви́дя в ложесна́х Твои́х прие́мша ра́бий зрак, / ужаса́юся зва́ти Тебе́: / ра́дуйся, Неве́сто Неневе́стная. (Трижды)

Таже стихословим кафисму псалтира 16: Рече́ Госпо́дь Го́сподеви моему́: И по исполнении сея, ектениа малая, и поем кондак на среде, со сладкопением, косно.

Кондак, глас 8: Взбра́нной Воево́де победи́тельная, / я́ко изба́вльшеся от злых, / благода́рственная воспису́ем Ти, раби́ Твои́, Богоро́дице, / но, я́ко иму́щая держа́ву непобеди́мую, / от вся́ких нас бед свободи́, да зове́м Ти: / ра́дуйся, Неве́сто Неневе́стная.

На немже кадит диакон святыя иконы и братию по чину. На прочих же точию настоятеля и лики. И чтем икосов и кондаков 6. Стоим на чтении. Тии же икосы суть по алфавиту: сиесть 24, и глаголются от иерея во святом олтаре.

{Α} Икос 1: А́нгел предста́тель с небесе́ по́слан бысть рещи́ Богоро́дице: ра́дуйся, / и со безпло́тным гла́сом воплоща́ема Тя зря, Го́споди, ужаса́шеся / и стоя́ше, зовы́й к Ней такова́я: / Ра́дуйся, Е́юже радocть возсия́ет; / ра́дуйся, Е́юже кля́тва изче́знет. / Ра́дуйся, па́дшаго Ада́ма воззва́ние; / ра́дуйся, слез Е́виных избавле́ние. / Ра́дуйся, высото́ неудобовосходи́мая челове́ческими по́мыслы; / ра́дуйся, глубино́ неудобозри́мая и а́нгельскима очи́ма. / Ра́дуйся, я́ко еси́ Царе́во седа́лище; / ра́дуйся, я́ко но́сиши Нося́щаго вся. / Ра́дуйся, звездо́, явля́ющая Со́лнце; / ра́дуйся, утро́бо Боже́ственнаго воплоще́ния. / Ра́дуйся, Е́юже обновля́ется тварь; / ра́дуйся, Е́юже покланя́емся Творцу́. / Ра́дуйся, Неве́сто Неневе́стная.

{Β} Кондак 2: Ви́дящи Свята́я Себе́ в чистоте́, / глаго́лет Гаврии́лу де́рзостно: / пресла́вное твоего́ гла́са неудобоприя́тельно души́ Мое́й явля́ется, / безсе́меннаго бо зача́тия рождество́ ка́ко глаго́леши, зовы́й: / Аллилу́иа.

{Γ} Икос 2: Ра́зум недоразумева́емый разуме́ти Де́ва и́щущи, / возопи́ к служа́щему: / из боку́ чи́сту, Сы́ну ка́ко есть роди́тися мо́щно, рцы Ми? / К Не́йже он рече́ со стра́хом, оба́че зовы́й си́це: / Ра́дуйся, сове́та неизрече́ннаго таи́ннице; / ра́дуйся, молча́ния прося́щих ве́ро. / Ра́дуйся, чуде́ с Христо́вых нача́ло; / ра́дуйся, веле́ний Его́ глави́зно. / Ра́дуйся, ле́ствице небе́сная, Е́юже сни́де Бог; / ра́дуйся, мо́сте, преводя́й су́щих от земли́ на не́бо. / Ра́дуйся, А́нгелов многослову́щее чу́до; / ра́дуйся, бесо́в многоплаче́вный стру́пе. / Ра́дуйся, Свет неизрече́нно роди́вшая; / ра́дуйся, е́же ка́ко, ни еди́наго же научи́вшая. / Ра́дуйся, прему́дрых превосходя́щая ра́зум; / ра́дуйся, ве́рных озаря́ющая смы́слы. / Ра́дуйся, Неве́сто Неневе́стная.

{Δ} Кондак 3: Си́ла Вы́шняго осени́ тогда́ к зача́тию Браконеиску́сную, / и благопло́дная Тоя́ ложесна́, я́ко село́ показа́ сла́дкое, / всем хотя́щим жа́ти спасе́ние, всегда́ пе́ти си́це: / Аллилу́иа.

{Ε} Икос 3: Иму́щи Богоприя́тную Де́ва утро́бу, востече́ ко Елисаве́ти; / младе́нец же о́ноя а́бие позна́в Сея́ целова́ние, ра́довашеся, / и игра́ньми я́ко пе́сньми вопия́ше к Богоро́дице: / Ра́дуйся, о́трасли неувяда́емыя розго́; / ра́дуйся, Плода́ безсме́ртнаго стяжа́ние. / Ра́дуйся, Де́лателя де́лающая человеколю́бца; / ра́дуйся, Сади́теля жи́зни на́шея ро́ждшая. / Ра́дуйся, ни́во, растя́щая гобзова́ние щедро́т; / ра́дуйся, трапе́зо, нося́щая оби́лие очище́ний. / Ра́дуйся, я́ко рай пи́щный процвета́еши; / ра́дуйся, я́ко приста́нище душа́м гото́виши. / Ра́дуйся, прия́тное моли́твы кади́ло; / ра́дуйся, всего́ ми́ра очище́ние. / Ра́дуйся, Бо́жие к сме́ртным благоволе́ние; / ра́дуйся, сме́ртных к Бо́гу дерзнове́ние. / Ра́дуйся, Неве́сто Неневе́стная.

{Ζ} Кондак 4: Бу́рю внутрь име́я помышле́ний сумни́тельных, / целому́дренный Ио́сиф смяте́ся, к Тебе́ зря небра́чней, / и бракоокра́дованную помышля́я, Непоро́чная; / уве́дев же Твое́ зача́тие от Ду́ха Свя́та, рече́: / Аллилу́иа.

И паки кондак: Взбра́нной Воево́де победи́тельная, / я́ко изба́вльшеся от злых, / благода́рственная воспису́ем Ти, раби́ Твои́, Богоро́дице, / но, я́ко иму́щая держа́ву непобеди́мую, / от вся́ких нас бед свободи́, да зове́м Ти: / Ра́дуйся, Неве́сто Неневе́стная.

Чтем от слова акафиста, на даяния два. Таже стихословим Непорочны и ектения.

И паки глаголем кондак: Взбра́нной Воево́де: И другия икосы и кондаки, 6:

{Η} Икос 4: Слы́шаша па́стырие А́нгелов пою́щих плотско́е Христо́во прише́ствие, / и те́кше я́ко к Па́стырю ви́дят Сего́ я́ко а́гнца непоро́чна, / во чре́ве Мари́ине упа́сшася, Ю́же пою́ще ре́ша: / Ра́дуйся, А́гнца и Па́стыря Ма́ти; / ра́дуйся, дво́ре слове́сных ове́ц. / Ра́дуйся, неви́димых враго́в муче́ние; / ра́дуйся, ра́йских двере́й отверзе́ние. / Ра́дуйся, я́ко небе́сная сра́дуются земны́м; / ра́дуйся, я́ко земна́я сликовству́ют небе́сным. / Ра́дуйся, апо́столов немо́лчная уста́; / ра́дуйся, страстоте́рпцев непобеди́мая де́рзосте. / Ра́дуйся, тве́рдое ве́ры утвержде́ние; / ра́дуйся, све́тлое благода́ти позна́ние. / Ра́дуйся, Е́юже обнажи́ся ад; / ра́дуйся, Е́юже облеко́хомся сла́вою. / Ра́дуйся, Неве́сто Неневе́стная.

{Θ} Кондак 5: Боготе́чную звезду́ узре́вше волсви́, тоя́ после́доваша зари́, / и я́ко свети́льник держа́ще ю́, то́ю испыта́ху кре́пкаго Царя́, / и дости́гше Непостижи́маго, возра́довашася, Ему́ вопию́ ще: / Аллилу́иа.

{Ι} Икос 5: Ви́деша о́троцы халде́йстии на руку́ Деви́чу Созда́вшаго рука́ми челове́ки, / и Влады́ку разумева́юще Его́, а́ще и ра́бий прия́т зрак, / потща́шася дарми́ послужи́ти Ему́, и возопи́ти Благослове́нней: / Ра́дуйся, звезды́ незаходи́мыя Ма́ти; / ра́дуйся, заре́ та́инственнаго дне. / Ра́дуйся, пре́лести пещь угаси́вшая; / ра́дуйся, Тро́ицы таи́нники просвеща́ющая. / Ра́дуйся, мучи́теля безчелове́чнаго измета́ющая от нача́льства; / ра́дуйся, Го́спода человеколю́бца показа́вшая Христа́. / Ра́дуйся, ва́рварскаго избавля́ющая служе́ния; / ра́дуйся, тиме́ния изыма́ющая дел. / Ра́дуйся, огня́ поклоне́ние угаси́вшая; / ра́дуйся, пла́мене страсте́й изменя́ющая. / Ра́дуйся, ве́рных наста́внице целому́дрия; / ра́дуйся, всех родо́в весе́лие. / Ра́дуйся, Неве́сто Неневе́стная.

{Κ} Кондак 6: Пропове́дницы богоно́снии, бы́вше волсви́, / возврати́шася в Вавило́н, сконча́вше Твое́ проро́чество, / и пропове́давше Тя, Христа́, всем, / оста́виша И́рода я́ко буесло́вяща, не ве́дуща пе́ти: / Аллилу́иа.

{Λ} Икос 6: Возсия́вый во Еги́пте просвеще́ние и́стины, отгна́л еси́ лжи тьму: / и́доли бо его́, Спа́се, не терпя́ще Твоея́ кре́пости, падо́ша, / сих же изба́вльшиися вопия́ху к Богородице: / Ра́дуйся, исправле́ние челове́ков; / ра́дуйся, низпаде́ние бесо́в. / Ра́дуйся, пре́лести держа́ву попра́вшая; / ра́дуйся, и́дольскую лесть обличи́вшая. / Ра́дуйся, мо́ре, потопи́вшее фарао́на мы́сленнаго; / ра́дуйся, ка́меню, напои́вший жа́ждущия жи́зни. / Ра́дуйся, о́гненный сто́лпе, наставля́яй су́щия во тьме; / ра́дуйся, покро́ве ми́ру, ши́рший о́блака. / Ра́дуйся, пи́ще, ма́нны прие́мнице; / ра́дуйся, сла́дости святы́ я служи́тельнице. / Ра́дуйся, земле́ обетова́ния; / ра́дуйся, из нея́же тече́т мед и млеко́. / Ра́дуйся, Неве́сто Неневе́стная.

{Μ} Кондак 7: Хотя́щу Симео́ну от ны́нешняго ве́ка преста́витися преле́стнаго, / вда́лся еси́ я́ко младе́нец тому́, / но позна́лся еси́ ему ́и Бог совершенный. Темже удивися Твоей неизреченней премудрости, зовый: Аллилу́иа.

И паки кондак: Взбра́нной Воево́де победи́тельная, / я́ко изба́вльшеся от злых, / благода́рственная воспису́ем Ти, раби́ Твои́, Богоро́дице, / но, я́ко иму́щая держа́ву непобеди́мую, / от вся́ких нас бед свободи́, да зове́м Ти: / ра́дуйся, Неве́сто Неневе́стная.

Таже чтем прочее слова акафиста. Псалом 50.

И каноны: святаго обители со ирмосом на 6, и Пресвятыя Богородицы на 6. Творение господина Иосифа, егоже краестрочие: Ра́дости прия́телище, Тебе́ подоба́ет ра́доватися еди́ней. [Аще ли храм Богородицы, поем канон праздника Богородицы со ирмосом на 12. Ирмосы по дважды, тропари на 10.] Глас 4.

Песнь 1.

Ирмос: Отве́рзу уста́ моя́, / и напо́лнятся Ду́ха, / и сло́во отры́гну Цари́це Ма́тери, / и явлю́ся, све́тло торжеству́я, / и воспою́, ра́дуяся, Тоя́ чудеса́.

{Χ} Христо́ву кни́гу одушевле́нную, запечатле́нную Тя Ду́хом, / вели́кий Арха́нгел, Чи́стая, зря возглаша́ше Ти: / ра́дуйся, ра́дости прия́телище, / Е́юже прама́терняя кля́тва разреши́тся.

{Α} Ада́мово исправле́ние, ра́дуйся / Де́во Богоневе́сто, а́дово умерщвле́ние. / Ра́дуйся Всенепоро́чная, пала́то всех Царя́: / ра́дуйся, престо́ле о́гненный Вседержи́теля.

{Ρ} Цве́те неувяда́емый, ра́дуйся / еди́на прозя́бшая я́блоко благово́нное. / Ра́дуйся ро́ждшая благоуха́ние еди́наго Царя́. / Ра́дуйся Неискуобра́чная, ми́рови спасе́ние.

{Α} Чистоты́ сокро́вище, ра́дуйся, / Е́юже от паде́ния на́шего воста́хом. / Ра́дуйся, сладкоуха́нный кри́не, Влады́чице, / ве́рных благоуха́яй, кади́ло благово́нное, / и ми́ро многоце́нное.

Катавасия: Отве́рзу уста́ моя́, / и напо́лнятся Ду́ха, / и сло́во отры́гну Цари́це Ма́тери, / и явлю́ся, све́тло торжеству́я, / и воспою́, ра́дуяся, Тоя́ чудеса́.

Песнь 3.

Ирмос: Твоя́ песносло́вцы, Богоро́дице, / Живы́й и Незави́стный Исто́чниче, / лик себе́ совоку́пльшия, духо́вно утверди́, / в Боже́ственней Твое́й сла́ве / венце́в сла́вы сподо́би.

{Σ} Клас прозя́бшая Боже́ственный, я́ко ни́ва неора́нная яве, / ра́дуйся одушевле́нная трапе́зо, хлеб живо́тный вме́щшая. / Ра́дуйся, живо́тныя воды́ исто́чниче неистоща́емый, Влады́чице.

{Δ} Ю́нице Юнца́ ро́ждшая непоро́чнаго, ра́дуйся ве́рным. / Ра́дуйся А́гнице, ро́ждшая Бо́жияго А́гнца, / взе́млющаго ми́ра всего́ прегреше́ния. / Ра́дуйся те́плое очисти́лище.

{Ο} У́тро светле́йшее, ра́дуйся / еди́на Со́лнца нося́щая Христа́, све́та жили́ще. / Ра́дуйся, тьму разруши́вшая, / и мра́чныя бе́сы отню́д отгна́вшая.

{Χ} Ра́дуйся, две́ре еди́на, / Е́юже Сло́во про́йде еди́но, / вереи́ и врата́ а́дова, Влады́чице, Рождество́м Твои́м сокруши́вшая. / Ра́дуйся, Боже́ственный вхо́де спаса́емых, Богоневе́сто.

Катавасия: Твоя́ песносло́вцы, Богоро́дице, / Живы́й и Незави́стный Исто́чниче, / лик себе́ совоку́пльшия, духо́вно утверди́, / в Боже́ственней Твое́й сла́ве / венце́в сла́вы сподо́би.

Ектениа малая. И по возгласе, кондак:

Взбра́нной Воево́де победи́тельная, / я́ко изба́вльшеся от злых, / благода́рственная воспису́ем Ти, раби́ Твои́, Богоро́дице, / но, я́ко иму́щая держа́ву непобеди́мую, / от вся́ких нас бед свободи́, да зове́м Ти: / ра́дуйся, Неве́сто Неневе́стная.

И чтем другия шесть икосов и кондаков.

{Ν} Икос 7: Но́вую показа́ тварь, / я́влься Зижди́тель нам от Него́ бы́вшим, / из безсе́менныя прозя́б утро́бы, / и сохрани́в Ю, я́коже бе, нетле́нну, / да чу́до ви́дяще, воспое́м Ю, вопию́ще: / Ра́дуйся, цве́те нетле́ния; / ра́дуйся, ве́нче воздержа́ния. / Ра́дуйся, воскресе́ния о́браз облиста́ющая; / ра́дуйся, а́нгельское житие́ явля́ющая. / Ра́дуйся, дре́во светлоплодови́тое, от него́же пита́ются ве́рнии; / ра́дуйся, дре́во благосенноли́ственное, и́мже покрыва́ются мно́зи. / Ра́дуйся, во чре́ве нося́щая Изба́вителя плене́нным; / ра́дуйся, ро́ждшая Наста́вника заблу́ждшим. / Ра́дуйся, Судии́ пра́веднаго умоле́ние; / ра́дуйся, мно́гих согреше́ний проще́ние. / Ра́дуйся, оде́ждо наги́х дерзнове́ния; / ра́дуйся, любы́, вся́кое жела́ние побежда́ющая. / Ра́дуйся, Неве́сто Неневе́стная.

{Ξ} Кондак 8: Стра́нное рождество́ ви́девше, устрани́мся ми́ра, ум на небеса́ прело́жше: сего́ бо ра́ди высо́кий Бог на земли явися смиренный человек, хотяй привлещи к высоте Тому вопиющия: Аллилу́иа.

{Ο} Икос 8: Весь бе в ни́жних / и вы́шних ника́коже отступи́ неопи́санное Сло́во: / снизхожде́ние бо Боже́ственное, / не прехожде́ние же ме́стное бысть, / и рождество́ от Де́вы Богоприятныя, слышащия сия: / Ра́дуйся, Бо́га невмести́маго вмести́лище; / ра́дуйся, честна́го та́инства две́ри. / Ра́дуйся, неве́рных сумни́тельное слы́шание; / ра́дуйся, ве́рных изве́стная похвало́. / Ра́дуйся, колесни́це пресвята́я Су́щаго на Херуви́мех; / ра́дуйся, селе́ние пресла́вное Су́щаго на Серафи́мех. / Ра́дуйся, проти́вная в то́жде собра́вшая; / ра́дуйся, де́вство и рождество́ сочета́вшая. / Ра́дуйся, Е́юже разреши́ся преступле́ние; / ра́дуйся, Е́юже отве́рзеся рай. / Ра́дуйся, ключу́ Ца́рствия Христо́ва; / ра́дуйся, наде́ждо благ ве́чных. / Ра́дуйся, Неве́сто Неневе́стная.

{Π} Кондак 9: Вся́кое естество́ а́нгельское удиви́ся вели́кому Твоего́ вочелове́чения де́лу; / непристу́пнаго бо я́ко Бо́га, зря́ще всем присту́пнаго Челове́ка, / нам у́бо спребыва́юща, слы́шаща же от всех: / Аллилу́иа.

{Ρ} Икос 9: Вети́я многовеща́нныя, я́ко ры́бы безгла́сныя ви́дим о Тебе́, Богородице, / недоумева́ют бо глаго́лати, / е́же ка́ко и Де́ва пребыва́еши, и роди́ти возмогла́ еси́. / Мы же, та́инству дивя́щеся, ве́рно вопие́м: / Ра́дуйся, прему́дрости Бо́жия прия́телище; / ра́дуйся, промышле́ния Его́ сокро́вище. / Ра́дуйся, любому́дрыя нему́дрыя явля́ющая; / ра́дуйся, хитрослове́сныя безслове́сныя облича́ющая. / Ра́дуйся, я́ко обуя́ша лю́тии взыска́теле; / ра́дуйся, я́ко увядо́ша баснотво́рцы. / Ра́дуйся, афине́йская плете́ния растерза́ющая; / ра́дуйся, ры́барския мре́жи исполня́ющая. / Ра́дуйся, из глубины́ неве́дения извлача́ющая; / ра́дуйся, мно́ги в ра́зуме просвеща́ющая. / Ра́дуйся, кораблю́ хотя́щих спасти́ся; / ра́дуйся, приста́нище жите́йских пла́ваний. / Ра́дуйся, Неве́сто Неневе́стная.

{Σ} Кондак 10: Спасти́ хотя́ мир, И́же всех Украси́тель, / к сему́ самообетова́н прии́де, и Па́стырь сый, я́ко Бог, / нас ра́ди яви́ся по нам челове́к: / подо́бным бо подо́бное призва́в, я́ко Бог слы́шит: / Аллилу́иа.

И паки кондак: Взбра́нной Воево́де победи́тельная, / я́ко изба́вльшеся от злых, / благода́рственная воспису́ем Ти, раби́ Твои́, Богоро́дице, / но, я́ко иму́щая держа́ву непобеди́мую, / от вся́ких нас бед свободи́, да зове́м Ти: / ра́дуйся, Неве́сто Неневе́стная.

Седален, глас 1. Подобен: Гроб Твой:

Вели́кий во́ин невеще́ственных А́нгелов, / во град Назаре́т предста́в, / Царя́ возвеща́ет Твоего́, Чи́стая, / и веко́в Го́спода: / ра́дуйся, глаго́ля Тебе́, благослове́нная Мари́е, / непостижи́мая и несказа́нная глубино́, / челове́ков воззва́ние.

Сла́ва, и ны́не, тойже. И паки чтение.

Песнь 4.

Ирмос: Седя́й в Сла́ве / на Престо́ле Божества́ / во о́блаце ле́гце, / прии́де Иису́с Пребоже́ственный, / Нетле́нною Дла́нию / и спасе́зову́щия: / сла́ва, Христе́, си́ле Твое́й.

{Ε} Во гла́сех пе́ний, Де́во, / Тебе́ вопие́м, Всепе́тая: / ра́дуйся, ту́чная горо́и усыре́нная Ду́хом. / Ра́дуйся све́щниче, и ста́мно ма́нну нося́щая, / услажда́ющая всех благочести́вых чу́вства.

{Ι} Очисти́лище ми́ру, ра́дуйся, Пречи́стая Влады́чице. / Ра́дуйся ле́ствице, от земли́ всех возвы́сившая благода́тию. / Ра́дуйся мо́сте, вои́стинну преводя́й всех / от сме́рти к животу́ пою́щих Тя.

{Ο} Небе́с превы́шшая, ра́дуйся, земли́ основа́ние / в Твои́х ложесна́х Пречи́стая, нетру́дно носи́вшая. / Ра́дуйся червлени́це, багряни́цу Боже́ственную омочи́вшая, / от крове́й Твои́х, Царе́ви си́лам.

{Ν} Законода́вца ро́ждшая и́стиннаго, ра́дуйся, Влады́чице, / беззако́ния всех ту́не очища́ющаго. / Недове́домая глубино́, высото́ неизрече́нная, браконеиску́сная, / Е́юже мы обожи́хомся.

{Σ} Тя испле́тшую ми́рови нерукоплете́нный вене́ц песносло́вим, / ра́дуйся, Тебе́ Де́во зову́ще: / храни́лище всех и огражде́ние, и утвержде́ние, / и свяще́нное прибе́жище.

Катавасия: Седя́й в Сла́ве / на Престо́ле Божества́ / во о́блаце ле́гце, / прии́де Иису́с Пребоже́ственный, / Нетле́нною Дла́нию / и спасе́зову́щия: / сла́ва, Христе́, си́ле Твое́й.

Песнь 5.

Ирмос: Ужасо́шася вся́ческая / о Боже́ственней сла́ве Твое́й: / Ты бо, Неискусобра́чная Де́во, / име́ла еси́ во утро́бе над все́ми Бо́га / и родила́ еси́ Безле́тнаго Сы́на, / всем воспева́ющим Тя / мир подава́ющая:

{Ο} Путь ро́ждшая жи́зни, ра́дуйся Пренепоро́чная, / от пото́па грехо́внаго мир спа́сшая: / ра́дуйся Богоневе́сто, слы́шание и глаго́лание стра́шное: / ра́дуйся пребыва́ние Влады́ки тва́ри.

{Ι} Кре́пость и утвержде́ние челове́ков, ра́дуйся Пречи́стая, / ме́сто освяще́ния сла́вы, умерщвле́ние а́дово, черто́же всесве́тлый. / Ра́дуйся а́нгелов ра́досте: / ра́дуйся по́моще ве́рно моля́щихся Тебе́.

{Π} Огнеобра́зная колесни́це Сло́ва, ра́дуйся Влады́чице, / одушевле́нный раю́, дре́во посреде́иму́щи жи́зни Го́спода, / Его́же сла́дость оживотворя́ет ве́рою причаща́ющихся, и тли подклони́вшихся.

{Ρ} Укрепля́еми си́лою Твое́ю, ве́рно вопие́м Ти: / ра́дуйся, гра́де всех Царя́, / пресла́вная и достослы́шанная о Не́йже глаго́лана бы́ша я́ве, горо́ несеко́мая: / ра́дуйся глубинно неизме́римая.

{Ε} Простра́нное селе́ние Сло́ва, ра́дуйся Пречи́стая, / сосу́де, Боже́ственный би́сер произве́дшая. / Ра́дуйся, всечу́дное всех к Бо́гу примире́ние, / блажа́щих Тя, Богоро́дице, всегда́.

Катавасия: Ужасо́шася вся́ческая / о Боже́ственней сла́ве Твое́й: / Ты бо, Неискусобра́чная Де́во, / име́ла еси́ во утро́бе над все́ми Бо́га / и родила́ еси́ Безле́тнаго Сы́на, / всем воспева́ющим Тя / мир подава́ющая.

Зде престает канон святаго обители.

Песнь 6.

Ирмос: Боже́ственное сие́ и всечестно́е / соверша́юще пра́зднество, / Богому́дрии, Богома́тере, / прииди́те, рука́ми воспле́щим, / от Нея́ ро́ждшагося Бо́га сла́вим.

{Π} Черто́же Сло́ва нескве́рный, вина́ всех обоже́ния, / ра́дуйся, Пречи́стая, проро́ков оглаше́ние; / ра́дуйся, апо́столов удобре́ние.

{Ε} От Тебе́ роса́ ука́ну, пла́мень многобо́жия угаси́вшая. / Тем вопие́м Ти: / ра́дуйся, руно́ одушевле́нное, е́же Гедео́н, Де́во, предви́де.

{Ι} Се Тебе́ [Де́во] ра́дуйся, зове́м, / приста́нище нам бу́ди вла́ющимся, / и оти́шие в пучи́не скорбе́й, / и собла́знов всех бори́теля.

{Χ} Ра́дости вина́, облагодати́ наш по́мысл, е́же зва́ти Тебе́: / ра́дуйся неопали́мая купино́, о́блаче всесве́тлый, / ве́рныя непреста́нно осеня́ющий.

Таже четверопеснец, егоже краестрочие: Сия песнь Ио́сифова. Глас 6.

Песнь 6.

Ирмос: Жите́йское мо́ре воздвиза́емое зря напа́стей бу́рею, к ти́хому приста́нищу Твоему́ прите́к вопию́ Ти: возведи́ от тли живо́т мой, Многоми́лостиве.

Пострада́вше му́ченицы / и, я́ко ка́мение избра́нное, по земли́ валя́ющеся, / зижди́тельство вся́кое врага́ соверше́нно преврати́ша / и хра́ми Бо́га Жива́го яви́шася.

Вас мо́лим, тече́ние до́брое соверши́вших, му́ченицы, / поста́ тече́ние тещи́ нас до́бре укрепи́те, / доброде́телей соверше́нием просия́вших.

Рабы́ Твоя́, Влады́ко, / преста́вльшияся от земли́ к Тебе́, Преблаго́му, / Твоего́ Ца́рствия сотвори́ о́бщники, / Боже́ственных му́ченик Твои́х свяще́нными хода́тайствы, Многоми́лостиве.

Богородичен: Еди́на Всепе́тая, / пою́щим Тя ве́рно, грехо́в оставле́ние / и дарова́ний Боже́ственных часть да́тися, / Всесвято́му Сло́ву моли́ся, Ма́ти Де́во.

Иный, глас 5.

Ирмос: От ки́та проро́ка изба́вил еси́, / мене́ же из глубины́ грехо́в возведи́, / Го́споди, и спаси́ мя.

Па́мять соверша́юще му́ченик, / Го́сподеви возсле́м пе́сни, / днесь Боже́ственно веселя́щеся.

Мече́в и огня́ не убоя́вшеся, / дерза́юще в ве́ре страстоте́рпцы, / мучи́тели в сем уязви́сте.

Слава, Троичен: Тро́ицу Ли́цы воспева́ю Тя, / Еди́нице по существу́ покланя́юся, / Тебе́, О́тче, Сы́не и Ду́ше Святы́й.

И ныне, Богородичен: А́нгел и челове́к благохвале́ние еси́, / я́ко родила́ е́си, Де́во, Христа́, Спа́са душа́м на́шим.

Стих: Ди́вен Бог во святы́х Свои́х, Бог Изра́илев.

Сме́ртию живо́т премени́вше, / ра́дуетеся, на Небесе́х живу́ще, / страстоте́рпцы пресла́внии Христа́ Бо́га.

Стих: Ду́ши их во благи́х водворя́тся.

Сме́ртию и живото́м облада́яй, / ве́рою преста́вльшияся от жития́, Христе́, / со святы́ми Твои́ми упоко́й.

Ирмос: От ки́та проро́ка изба́вил еси́, / мене́ же из глубины́ грехо́в возведи́, / Го́споди, и спаси́ мя.

Ектения малая.

И паки поем кондак: Взбра́нной Воево́де победи́тельная, / я́ко изба́вльшеся от злых, / благода́рственная воспису́ем Ти, раби́ Твои́, Богоро́дице, / но, я́ко иму́щая держа́ву непобеди́мую, / от вся́ких нас бед свободи́, да зове́м Ти: / ра́дуйся, Неве́сто Неневе́стная.

И чтем оставльшияся шесть икосов и кондаков.

{Τ} Икос 10: Стена́ еси́ де́вам, Богоро́дице Де́во, и всем к Тебе́ прибега́ющим: / и́бо небесе́ и земли́ Творе́ц устро́и Тя, Пречи́стая, все́лься во утро́бе Твое́й, / и вся приглаша́ти Тебе́ научи́в: / Ра́дуйся, сто́лпе де́вства; / ра́дуйся, дверь спасе́ния. / Ра́дуйся, нача́льнице мы́сленнаго назда́ния; / ра́дуйся, пода́тельнице Боже́ственныя бла́гости. / Ра́дуйся, Ты бо обнови́ла еси́ зача́тыя сту́дно; / ра́дуйся, Ты бо наказа́ла еси́ окра́денныя умо́м. / Ра́дуйся, тли́теля смы́слов упраждня́ющая; / ра́дуйся, Се́ятеля чистоты́ ро́ждшая. / Ра́дуйся, черто́же безсе́меннаго уневе́щения; / ра́дуйся, ве́рных Го́сподеви сочета́вшая. / Ра́дуйся, до́брая младопита́тельнице де́вам; / ра́дуйся, невестокраси́тельнице душ святы́х. / Ра́дуйся, Неве́сто Неневе́стная.

{Y} Кондак 11: Пе́ние вся́кое побежда́ется, / спростре́тися тща́щееся ко мно́жеству мно́гих щедро́т Твои́х: / равночи́сленныя бо песка́ пе́сни а́ще прино́сим Ти, Царю́ святы́й, / ничто́же соверша́ем досто́йно, / я́же дал еси́ нам, Тебе́ вопию́щим: / Аллилу́иа.

{Φ} Икос 11: Светоприе́мную свещу́, су́щим во тьме я́вльшуюся, зрим святу́ю Де́ву, / невеще́ственный бо вжига́ющи огнь, / наставля́ет к ра́зуму Боже́ственному вся, / заре́ю ум просвеща́ющая, зва́нием же почита́емая, си́ми: / Ра́дуйся, луче́ у́мнаго Со́лнца; / ра́дуйся, свети́ло незаходи́маго Све́та. / Ра́дуйся, мо́лние, ду́ши просвеща́ющая; / ра́дуйся, яко́ гром, враги́ устраша́ющая. / Ра́дуйся, я́ко многосве́тлое возсиява́еши просвеще́ние; / ра́дуйся, я́ко многотеку́щую источа́еши реку́. / Ра́дуйся, купе́ли живопису́ющая о́браз; / ра́дуйся, грехо́вную отъе́млющая скве́рну. / Ра́дуйся, ба́не, омыва́ющая со́весть; / ра́дуйся, ча́ше, че́рплющая радocть. / Ра́дуйся, обоня́ние Христо́ва благоуха́ния; / ра́дуйся, животе́ та́йнаго весе́лия. / Ра́дуйся, Неве́сто Неневе́стная.

{Χ} Кондак 12: Благода́ть да́ти восхоте́в, долго́в дре́вних, / всех долго́в Реши́тель челове́ком, / прии́де Собо́ю ко отше́дшим Того́ благода́ти, и раздра́в рукописа́ние, / слы́шит от всех си́це: / Аллилу́иа.

{Ψ} Икос 12: Пою́ще Твое́ Рождество́, хва́лим Тя вси, / я́ко одушевле́нный храм, Богоро́дице: / во Твое́й бо всели́вся утро́бе содержа́й вся руко́ю Госпо́дь, / освяти́, просла́ви и научи́ вопи́ти Тебе́ всех: / Ра́дуйся, селе́ние Бо́га и Сло́ва; / ра́дуйся, свята́я святы́х бо́льшая. / Ра́дуйся, ковче́же, позлаще́нный Ду́хом; / ра́дуйся, сокро́вище живота́ неистощи́мое. / Ра́дуйся, че́стный ве́нче царе́й благочести́вых; / ра́дуйся, честна́я похвало́ иере́ев благогове́йных. / Ра́дуйся, Це́ркве непоколеби́мый сто́лпе; / ра́дуйся, Ца́рствия неруши́мая стено́. / Ра́дуйся, Е́юже воздви́жутся побе́ды; / ра́дуйся, Е́юже низпа́дают врази́. / Ра́дуйся, те́ла моего́ врачева́ние; / ра́дуйся, души́ моея́ спасе́ние. / Ра́дуйся, Неве́сто Неневе́стная.

{Ω} Кондак 13: О, Всепе́тая Ма́ти, ро́ждшая всех святы́х Святе́йшее Сло́во! / Ны́нешнее прие́мши приноше́ние, от вся́кия изба́ви напа́сти всех, / и бу́дущия изми́ му́ки, о Тебе́ вопию́щих: / Аллилу́иа. (Сей кондак трижды)

И паки чтется 1-й икос: А́нгел предста́тель с небесе́ по́слан бысть рещи́ Богоро́дице: ра́дуйся, / и со безпло́тным гла́сом воплоща́ема Тя зря, Го́споди, ужаса́шеся / и стоя́ше, зовы́й к Ней такова́я: / Ра́дуйся, Е́юже радocть возсия́ет; / ра́дуйся, Е́юже кля́тва изче́знет. / Ра́дуйся, па́дшаго Ада́ма воззва́ние; / ра́дуйся, слез Е́виных избавле́ние. / Ра́дуйся, высото́ неудобовосходи́мая челове́ческими по́мыслы; / ра́дуйся, глубино́ неудобозри́мая и а́нгельскима очи́ма. / Ра́дуйся, я́ко еси́ Царе́во седа́лище; / ра́дуйся, я́ко но́сиши Нося́щаго вся. / Ра́дуйся, звездо́, явля́ющая Со́лнце; / ра́дуйся, утро́бо Боже́ственнаго воплоще́ния. / Ра́дуйся, Е́юже обновля́ется тварь; / ра́дуйся, Е́юже покланя́емся Творцу́. / Ра́дуйся, Неве́сто Неневе́стная.

И паки кондак: Взбра́нной Воево́де победи́тельная, / я́ко изба́вльшеся от злых, / благода́рственная воспису́ем Ти, раби́ Твои́, Богоро́дице, / но, я́ко иму́щая держа́ву непобеди́мую, / от вся́ких нас бед свободи́, да зове́м Ти: / ра́дуйся, Неве́сто Неневе́стная.

Таже чтутся синаксарий: первее Минеи, таже Триоди.

Песнь 7.

Ирмос: Не послужи́ша тва́ри Богому́дрии / па́че Созда́вшаго, / но, о́гненное преще́ние му́жески попра́вше, / ра́довахуся, пою́ще: / препе́тый отце́в Госпо́дь и Бог, благослове́н еси́.

{Α} Воспева́ем Тя вопию́ще: / ра́дуйся, колесни́це со́лнца у́мнаго, / лозо́ и́стинная, грозд зре́лый возде́лавшая, вино́ источа́ющий, / ду́ши веселя́щее ве́рою Тя сла́вящих.

{Ι} Врача́ всех челове́к ро́ждшая, ра́дуйся Богоневе́сто, / же́зле та́йный, цвет неувяда́емый процве́тший, / ра́дуйся Влады́чице, Е́юже ра́дости наполня́емся, и жизнь насле́дствуем.

{Ρ} Вети́йствующий не мо́жет язы́к, Влады́чице, песносло́вити Тя, / па́че бо серафи́мов возвы́силася еси́, ро́ждши Царя́ Христа́. / Его́же моли́ гра́ду сему́ изба́витися от мно́гих искуше́ний.

{Ε} Хва́лят Тя блажа́ще концы́, и любо́вию зову́т Тебе́: / ра́дуйся сви́тче, в не́мже пе́рстом О́тчим написа́ся Сло́во, Чи́стая. / Его́же моли́, в кни́ги живо́тныя / рабо́м Твои́м написа́тися, Богоро́дице.

{Ι} Мо́лим, раби́ Твои́, и приклоня́ем коле́но се́рдца на́шего: / приклони́ у́хо Твое́, Чи́стая, / и спаси́ скорбьми́ погружа́емыя при́сно, / и соблюди́ от вся́каго вра́жия плене́ния Твой град, Богоро́дице.

Иный, глас 6.

Ирмос: Росода́тельну у́бо пещь соде́ла А́нгел преподо́бным отроко́м, халде́и же опаля́ющее веле́ние Бо́жие мучи́теля увеща́ вопи́ти: благослове́н еси́, Бо́же оте́ц на́ших.

Пресве́тлое собра́ние Боже́ственных Твои́х му́чеников, Многоми́лостиве, / во све́те Твое́м незаходи́мем ны́не жи́тельствует. / Тех моли́твами просвеще́ние и грехо́в очище́ние пода́ждь всем, Христе́.

Коль кра́сное вре́мя, е́же нам дал е́си воздержа́ния, Го́споди, / в не́мже уще́дри ду́ши на́ша я́ко Благ, / моли́твами святы́х страда́лец, / кра́сныя и честны́я возлюби́вших стра́сти Твоя́.

Преше́дшия многоболе́зненную бу́рю жития́ рабы́ Твоя́, / устреми́ в приста́нище, Влады́ко, жи́зни, / вопи́ти со все́ми избра́нными: / благослове́н еси́, Го́споди Бо́же оте́ц на́ших.

Богородичен: Зако́на Да́теля, Присноде́во, ро́ждшая моли́, / беззако́ния отъя́ти вся, во вре́мя ны́не настоя́щее, / до́бре произво́лившим обуча́тися Боже́ственнаго поста́ тща́нием.

Иный, глас 5.

Ирмос: Благослове́н еси́, Бо́же, / ви́дяй бе́здны / и на Престо́ле Сла́вы седя́й, / препе́тый и пресла́вный.

Благослове́н еси́, Бо́же, / показа́вый до́блия о Тебе́ стра́ждущия му́ченики, / препе́тый и препросла́вленный.

Благослове́н еси́, Бо́же, / страстоте́рпцы моли́твенники нам к Тебе́ подава́яй, / препе́тый и препросла́вленный.

Слава, Троичен: Благослове́н еси́, Бо́же, / еди́н у́бо Естество́м, Ли́цы же треми́ познава́емый, / препе́тый и препросла́вленный.

И ныне, Богородичен: Благослове́н еси́, Бо́же, / рожде́йся безсе́менно, и Ро́ждшую показа́вый чисто́тствующую, / препе́тый и препросла́вленный.

Стих: Святы́м, и́же суть на земли́ Его́, удиви́ Госпо́дь вся хоте́ния Своя́ в них.

Благослове́н еси́, Бо́же, / зве́ри укроти́вый и погаси́вый огнь, / в сла́ву святы́х Твои́х, препе́тый и препросла́вленный.

Стих: Блаже́ни, я́же избра́л, и прия́л еси́ Го́споди.

Благослове́н еси́, Бо́же, / от сме́рти в безконе́чный живо́т преложи́вый, / ве́рою в житии́ послужи́вшия Тебе́.

Ирмос: Благослове́н еси́, Бо́же, / ви́дяй бе́здны / и на Престо́ле Сла́вы седя́й, / препе́тый и пресла́вный.

Песнь 8.

Ирмос: О́троки благочести́выя в пе́щи / Рождество́ Богоро́дичо спасло́ есть; / тогда́ у́бо образу́емое, / ны́не же де́йствуемое, / вселе́нную всю воздвиза́ет пе́ти Тебе́: / Го́спода по́йте, дела́, / и превозноси́те Его́ во вся ве́ки.

{Ν} Ложесны́ Сло́во прия́ла еси́, / вся нося́щаго носи́ла еси́, / млеко́м пита́ла еси́, / ма́нием пита́ющаго вселе́нную всю, Чи́стая, Ему́же пое́м: / Го́спода по́йте дела́, и превозноси́те во вся ве́ки.

{Μ} Моисе́й уразуме́ в купине́ вели́кое та́инство Рождества́ Твоего́, / о́троцы же прообрази́ша сие́ я́вственнее / посреде́ огня́ стоя́ще, и не опаля́еми, нетле́нная свята́я Де́во. / Тем Тя почита́ем во вся ве́ки.

{Ο} Пре́жде пре́лестию обнажи́вшиися / в ри́зу нетле́ния облеко́хомся Рождество́м Твои́м, / и седя́щии во тьме прегреше́ний, свет ви́дехом, / све́та жили́ще, Отрокови́це. / Тем Тя пое́м во вся ве́ки.

{Ν} Ме́ртвии Тобо́ю оживля́ются, / Жизнь бо ипоста́сную родила́ еси́, / неми́и пре́жде, благоглаго́ливи быва́ют, / прокаже́ннии очища́ются, неду́зи отгоня́ются, / духо́в возду́шных мно́жества побежда́ются, / Де́во, челове́ков спасе́ние.

{Η} Ми́ру ро́ждшая спасе́ние, / и́мже от земли́ на высоту́ взя́ти бы́хом, / ра́дуйся всеблагослове́нная, покро́ве и держа́во, / стено́ и утвержде́ние пою́щим, Чи́стая: / Го́спода по́йте дела́, и превозноси́те во вся ве́ки.

Иный. Ирмос: Из пла́мене преподо́бным ро́су источи́л еси́ и пра́веднаго же́ртву водо́ю попали́л еси́: вся бо твори́ши, Христе́, то́кмо е́же хоте́ти. Тя превозно́сим во вся ве́ки.

Святы́х му́ченик исправле́нием, / небе́снии у́мове преудиви́шася, / тех моли́твами, ми́лости Твоя́, Влады́ко, в нас бога́тно удиви́, Ще́дре.

Огнь Боже́ственною росо́ю попра́вшии, / страда́льцы Госпо́дни досточу́днии, / изба́вите нас огня́ му́чащаго, / ко Влады́це те́плыми ва́шими моли́твами.

Преблаги́й Сло́ве, / отше́дшия от нас правосла́вно, / жи́зни сподо́би, я́же на небесе́х, / и святы́я све́тлости, / добропобе́дных му́ченик моли́твами.

Богородичен: Моли́твами, Ще́дре, Ро́ждшия Тя, / и святы́х му́ченик и апо́стол Твои́х, / просвети́ на́ша ду́ши, е́же сла́вити Тя, / в весе́лии душе́внем во ве́ки.

Иный. Ирмос: Творца́ тва́ри, / Его́же ужаса́ются А́нгели, / по́йте, лю́дие, / и превозноси́те во вся ве́ки.

Ли́цы му́ченик святи́и, / помяни́те любо́вию воспева́ющия вы / и превознося́щия Христа́ во ве́ки.

Мече́м усека́еми, ра́довахуся му́ченицы, пою́ще Христа́ / и превознося́ще во вся ве́ки.

Благослови́м Отца́ и Сы́на и Свята́го Ду́ха, Го́спода.

Троичен: Странноле́пно разделя́ется Тро́ица / и пребыва́ет неразде́льна, я́ко Бог, / Ю́же превозно́сим во вся ве́ки.

И ны́не и при́сно и во ве́ки веко́в, ами́нь.

Богородичен: Де́ва Младе́нца роди́, / Бог бо из Нея́ вочелове́чися, / вся тварь да пое́т Его́ во ве́ки.

Стих: Ди́вен Бог во святы́х Свои́х, Бог Изра́илев.

Столпи́ му́жества яви́шася, / паде́нием диа́волим ра́дующеся му́ченицы, / пою́ще Христа́ и превознося́ще во ве́ки.

Стих: Ду́ши их во благи́х водворя́тся.

У Авраа́ма вне́дритися сподо́би, Го́споди, рабы́ Твоя́, / ве́рою преста́вльшияся к Тебе́, и наде́ждею.

Хва́лим, благослови́м, покланя́емся Го́сподеви, пою́ще и превознося́ще во вся ве́ки.

Ирмос: Творца́ тва́ри, / Его́же ужаса́ются А́нгели, / по́йте, лю́дие, / и превозноси́те во вся ве́ки.

Песнь 9.

Ирмос: Всяк земноро́дный / да взыгра́ется, Ду́хом просвеща́емь, / да торжеству́ет же Безпло́тных умо́в естество́, / почита́ющее свяще́нное торжество́ Богома́тере, / и да вопие́т: / ра́дуйся, Всеблаже́нная, / Богоро́дице, Чи́стая Присноде́во.

{Ι} Да Тебе́, ве́рнии, ра́дуйся зове́м, / Тобо́ю ра́дости прича́стницы бы́вше присносу́щныя, / изба́ви нас напа́стей, ва́рварскаго плене́ния, и вся́кия ины́я ра́ны, / за мно́жество, Отрокови́це, прегреше́ний, / находя́щия челове́ком согреша́ющим.

{Ω} Яви́лася еси́ просвеще́ние на́ше и утвержде́ние. / Те́мже вопие́м Ти: / ра́дуйся, звездо́ незаходи́мая, вводя́щая в мир вели́кое Со́лнце. / Ра́дуйся, Еде́м отве́рзшая заключе́нный, Чи́стая. / Ра́дуйся, сосу́де, ми́ро неистощи́мое на Тя излия́нное прие́мший.

{Σ} Ста́нем благогове́йно в дому́ Бо́га на́шего, и возопии́м: / ра́дуйся, ми́ру Влады́чице. / Ра́дуйся, Мари́е, Госпоже́ всех нас. / Ра́дуйся, еди́на непоро́чная в жена́х и до́брая. / Ра́дуйся, сто́лпе о́гненный, вводя́щий в вы́шнюю жизнь челове́чество.

{Η} Голуби́це Ми́лостиваго ро́ждшая, ра́дуйся Присноде́во: / преподо́бных всех, ра́дуйся, похвало́, страда́льцев венча́ние. / Ра́дуйся, всех пра́ведных Боже́ственное удобре́ние, / и нам ве́рным спасе́ние.

{Φ} Пощади́, Бо́же, насле́дие Твое́, / грехи́ на́ша вся презре́в ны́не, / на сие́ име́я моля́щую Тя, / на земли́ безсе́менно Тебе́ Ро́ждшую, / вели́кия ра́ди ми́лости восхоте́вшаго / вообрази́тися, Христе́, в челове́чество.

Иный. Ирмос. Бо́га челове́ком невозмо́жно ви́дети, на Него́же не сме́ют чи́ни А́нгельстии взира́ти; Тобо́ю бо, Всечи́стая, яви́ся челове́ком Сло́во воплоще́нно, Его́же велича́юще, с Небе́сными во́и Тя ублажа́ем.

Я́ко свет, я́ко со́лнце возсия́вше, / всю зе́млю луча́ми благоче́стия, му́ченицы, / и свети́лами чуде́с просвети́ша / и многобо́жия тьму разгна́ша, / и́хже моли́твами, Бо́же, поми́луй нас.

Во́инство му́чеников непобеди́мое, / всех нас укрепи́ до́бре подвиза́тися / и соверши́ти поста́ по́прище, / я́ко да Боже́ственнаго жития́ де́ло соверши́вше, / прича́стницы бу́дем жи́зни, веселя́щеся.

Твоя́ да предвари́т бла́гость, Го́споди, / от нас стра́шным преста́вльшихся повеле́нием Твои́м, / да окружи́т их Твоя́ ми́лость, / и да наста́вит к селе́нием, просвеще́нным све́том лица́ Твоего́.

Богородичен: Гла́сом а́нгеловым сове́та О́тча А́нгела, / неизрече́нно Богоро́дице родила́ еси́, / гла́сы у́бо рабо́в Твои́х приими́, / я́же во вре́мя поста́ прино́сим, / и сия́ принеси́ Бо́гу, я́коже кади́ло.

Иный. Ирмос: Иса́ие, лику́й, / Де́ва име́ во чре́ве / и роди́ Сы́на Емману́ила, / Бо́га же и Челове́ка, / Восто́к и́мя Ему́, / Его́же велича́юще, / Де́ву ублажа́ем.

Соверша́юще торжество́ му́ченическое, / днесь лю́дие воскли́кнем пе́сньми, / пою́ще Христу́ подвигополо́жнику / и побе́ды на враги́ им пода́вшему, / Его́же в пе́снех велича́ем.

Ноготьми́ растерза́еми и усеца́еми мече́м на у́ды, / совокупи́стеся Христу́ любе́зно, всехва́льнии му́ченицы. / Тем и ны́не на небесе́х веселя́щеся, о всех моли́теся.

Слава, Троичен: Еди́но Существо́м воспева́ю Тя, Безнача́льная Тро́ице, / честна́я, живонача́льная, несеко́мая Еди́нице, / О́тче нерожде́нный и рожде́нный Сло́ве и Сы́не, Ду́ше Святы́й, / нас спаси́, пою́щих Тя.

И ныне, Богородичен: Па́че ума́ рождество́ Твое́, Богома́ти, / без му́жа бо зача́тие в Тебе́ и де́вственно рожде́ние бысть, / и́бо Бог есть роди́выйся, / Его́же велича́юще, Тя, Де́во, ублажа́ем.

Стих: Святы́м, и́же суть на земли́ Его́, удиви́ Госпо́дь вся хоте́ния Своя́ в них.

До́блее во́инство Царя́ всех и Бо́га, / му́чеников пе́сньми венча́им, лю́дие, / ти́и бо победи́ша бесо́вския полки́ я́ве, / я́же воспева́юще, Влады́ку велича́ем.

Стих: Блаже́ни, я́же избра́л, и прия́л еси́ Го́споди.

Егда́ все созда́ние Твое́ возста́виши суди́тися, Христе́, я́же прия́л еси́, / и ны́не рабы́ Твоя́ ве́рныя поми́луй, / прости́, я́же в житии́ прегреше́ния их, / и со святы́ми Твои́ми упоко́й я́во ве́ки.

Ирмос: Иса́ие, лику́й, / Де́ва име́ во чре́ве / и роди́ Сы́на Емману́ила, / Бо́га же и Челове́ка, / Восто́к и́мя Ему́, / Его́же велича́юще, / Де́ву ублажа́ем.

Ексапостиларий. Подобен: Жены́ услы́шите:

Е́же от ве́ка днесь познава́ется та́инство: / Бо́жие Бог Сло́во, Сын Де́вы Мари́и за милосе́рдие быва́ет, / и ра́дость Благове́щения Гаврии́л провещава́ет. / С ни́мже возопии́м вси: / ра́дуйся, Ма́ти Госпо́дня.

На хвалитех: Вся́кое дыха́ние: Поставим стихов 4: и поем стихиры, глас 4. Подобен: Я́ко до́бля:

Сокрове́нное та́инство / и А́нгелом неве́домое, / Гаврии́л уверя́ет Арха́нгел, / и к Тебе́ ны́не прии́дет / еди́ней нетле́нней и до́брей голуби́це, / и ро́да на́шего воззва́нию, / и возопие́т Тебе́, Пресвята́я, е́же ра́дуйся, / угото́вися сло́вом, Бо́га Сло́ва, / Твои́ми ложесна́ми прия́ти. (Дважды)

Светоно́сная пала́та / угото́вася Тебе́, Влады́ко, / утро́ба чи́стая Богоотрокови́цы, / гряди́ к Сей и сни́ди, уще́дри созда́ние Твое́, / зави́стно брань прии́мшее и рабо́тою удержа́нное льсти́ваго, / и добро́ту пе́рвую погуби́вшее, / и Твоего́ спаси́тельнаго ча́ющее соше́ствия.

Гаврии́л Арха́нгел, / к Тебе́, Всенепоро́чная, / явле́нно прии́дет и возопие́т Тебе́: / ра́дуйся, кля́твы разреше́ние, / па́дших воста́ние. / Ра́дуйся, еди́на избра́нная Бо́гу бы́вшая. / Ра́дуйся, колесни́це со́лнца сла́вы. / Приими́ Безпло́тнаго, / во утро́бе Твое́й всели́тися хотя́щаго.

Слава, и ныне, самогласен, глас 4: Язы́ка, его́же не ве́дяше, / услы́ша Богоро́дица, / глаго́лаше бо к Ней Арха́нгел Благове́щения глаго́лы: / отню́дуже ве́рно прии́мши целова́ние, / зача́т Тя, Преве́чнаго Бо́га. / Те́мже и мы ра́дующеся вопие́м Ти: / из Нея́ воплоти́выйся непрело́жно, Бо́же, / мир мiрови да́руй / и душа́м на́шим ве́лию ми́лость.

Славословие великое и отпуст.

Последование Литургии в субботу пятой седмицы

Изобразительная. И от канона акафиста, песнь 3-я и 6-я.

Тропарь Триоди, глас 8: Повеле́нное та́йно прие́м в ра́зуме, / в кро́ве Ио́сифове тща́нием предста́ Безпло́тный, / глаго́ля Неискусобра́чней: / приклони́вый схожде́нием Небеса́ вмеща́ется неизме́нно весь в Тя, / Его́же и ви́дя в ложесна́х Твои́х / прие́мша ра́бий зрак, / ужаса́юся зва́ти Тебе́: / ра́дуйся, Неве́сто Неневе́стная.

Кондак, глас 8: Взбра́нной Воево́де победи́тельная, / я́ко изба́вльшеся от злых, / благода́рственная воспису́ем Ти, раби́ Твои́, Богоро́дице, / но, я́ко иму́щая держа́ву непобеди́мую, / от вся́ких нас бед свободи́, да зове́м Ти: / ра́дуйся, Неве́сто Неневе́стная.

Прокимен, глас 3. Песнь Богородицы: Вели́чит душа́ Моя́ Го́спода, / и возра́довася дух Мой о Бо́зе Спа́се Мое́м.

Стих: Я́ко призре́на смире́ние Рабы́ Своея́, се бо, отны́не ублажа́т Мя вси ро́ди.

Апостол дне ко Евреем, зачало 322:

Бра́тие, не в рукотворе́нная свята́я вни́де Христо́с, противообра́зная и́стинных, но в са́мое Не́бо, ны́не да яви́тся лицу́ Бо́жию о нас. Ни да мно́гажды прино́сит Себе́, я́коже первосвяще́нник вхо́дит во свята́я [святы́х] по вся ле́та с кро́вию чужде́ю. Поне́же подоба́ше бы Ему́ мно́жицею страда́ти от сложе́ния мiра, ны́не же еди́ною в кончи́ну веко́в, во отмета́ние греха́, же́ртвою Свое́ю яви́ся. И я́коже лежи́т челове́ком еди́ною умре́ти, пото́м же суд. Та́ко и Христо́с еди́ною принесе́ся, во е́же вознести́ мно́гих грехи́, второ́е без греха́ яви́тся, жду́щим Его́ во спасе́ние.

И Богородицы, от тогоже послания, зачало 320:

Бра́тие, име́яше пе́рвая ски́ния оправда́ния слу́жбы, свято́е же людско́е. Ски́ния бо сооружена́ бысть пе́рвая, в не́йже свети́льник, и трапе́за, и предложе́ние хле́бов, я́же глаго́лется Свята́я. По вторе́й же заве́се ски́ния, глаго́лемая Свята́я святы́х. Зла́ту иму́щи кади́льницу, и ковче́г заве́та окова́н всю́ду зла́том, в не́мже ста́мна злата́ иму́щая ма́нну, и жезл Ааро́нов прозя́бший, и скрижа́ли заве́та. Превы́шше же его́ херуви́ми сла́вы, осеня́ющии oлта́рь: о ни́хже несть ны́не глаго́лати подро́бну. Сим же та́ко устро́eным, в пе́рвую у́бо ски́нию вы́ну вхожда́ху свяще́нницы, слу́жбы соверша́юще. Во втору́ю же eди́ною в ле́то eди́н архиере́й, не без кро́ве, ю́же прино́сит за себе́, и о людски́х неве́жествиих.

Аллилуиа, глас 8.

Стих: Воскресни́, Го́споди, в поко́й Твой, Ты и Киво́т святы́ни Твоея́.

Стих: Помяни́, Го́споди, Дави́да и всю кро́тость его́.

Евангелие дне, от Марка, зачало 35:

Во вре́мя о́но, изы́де Иису́с и ученицы́ Его́ в ве́си Кесари́и Фили́пповы, и на пути́ вопроша́ше ученики́ Своя́, глаго́ля им: кого́ Мя глаго́лют челове́цы бы́ти? Они́же отвеща́ша: Иоа́нна Крести́теля, и ини́и Илию́, друзи́и же еди́наго от проро́к. И Той глаго́ла им: вы же кого́ Мя глаго́лете бы́ти? Отвеща́в же Петр глаго́ла Ему́: Ты еси́ Христо́с. И запрети́ им, да ни кому́же глаго́лют о Нем. И нача́т учи́ти их, я́ко подоба́ет Сы́ну Челове́ческому мно́го пострада́ти и искуше́ну бы́ти от ста́рец и архиере́й, и кни́жник, и убие́ну бы́ти, и в тре́тий день воскре́снути.

И Богородицы, от Луки, зачало 54:

Во вре́мя о́но, вни́де Иису́с в весь не́кую: жена́ же не́кая и́менем Ма́рфа прия́т Его́ в дом свой. И сестра́ ей бе нарица́емая Мари́я, я́же и се́дши при ногу́ Иису́сову, слы́шаше сло́во Его́. Ма́рфа же мо́лвяше о мно́зе слу́жбе, ста́вши же рече́: Го́споди, не бреже́ши ли, я́ко сестра́ моя́ еди́ну мя оста́ви служи́ти; рцы у́бо ей, да ми помо́жет. Отвеща́в же Иису́с, рече́ ей: Ма́рфо, Ма́рфо, пече́шися и мо́лвиши о мно́зе. Еди́но же есть на потре́бу. Мари́я же благу́ю часть избра́, я́же не оты́мется от нея́. Бысть же егда ́глаго́лаше сия́, воздви́гши не́кая жена́ глас от наро́да, рече́ Ему́: блаже́но чре́во носи́вшее Тя, и сосца́, я́же еси́ ссал. Он же рече́: те́мже у́бо блаже́ни слы́шащии сло́во Бо́жие, и храня́щии е́.

Причастен: Ча́шу спасе́ния прииму́, / и и́мя Госпо́дне призову́.

На трапезе ядим два варения с елеем и пием вино, благодаряще Всесвятую Владычицу нашу Богородицу о бывшем от Нея чудеси.

Неделя пятая Великого поста [21]

В субботу вечера

Последование подобне, якоже и в прочих Неделях: в нейже поем и Минеи последование случившагося святаго. Инии же последнейшии предаша пети в сию Неделю последование преподобныя матере нашея Марии Египетския.

Во светильничном по предначинательном псалме и обычном стихословии, на Го́споди воззва́х: поставим стихов 10. И поем Осмогласника стихиры воскресны 3, и анатолиевы 3, и преподобныя стихиры, подобны 3, творяще я на 4.

Глас 6. Подобен: Всю отложи́вше:

Тебе́ у́бо возбраня́ше честны́х взира́ния, / скверн пре́жде привлече́нное скверне́ние, / твое́ же чу́вство, и твоя́ богому́драя соде́янных со́весть, / к лу́чшим тебе́ обраще́ние соде́яша. / На ико́ну бо воззре́вши благослове́нныя Богоотрокови́цы, / всех пока́явшися прегреше́ний свои́х всехва́льная пре́жних, / в дерзнове́нии честно́му Дре́ву поклони́лася еси́.

Ме́стом поклони́вшися ра́достно святы́м, / доброде́тели напу́тное спаси́тельнейшее, / отту́ду прия́ла еси́, и зело́ потекла́ еси́ до́брое ше́ствие, / и струю́ преше́дши Иорда́нскую, / в жили́ще Предте́чево усе́рдно всели́лася еси́, / и страсте́й свире́пство жи́тельством омрачи́ла еси́, / истончава́ющи в дерзнове́нии, приснопа́мятная ма́ти, / плотска́я сво́йства.

В пусты́ню всели́вшися твои́х страсте́й / о́бразы от души́ отъя́ла еси́, / богови́днейшее изображе́ние в души́ написа́вши, / доброде́телей ви́ды, / и толи́ко просия́ла еси́, / я́ко и вода́ми легко́ преходи́ти блаже́нная, / и от земли́ взима́тися в твои́х к Бо́гу моле́ниих, / и ны́не в дерзнове́нии всесла́вная Мари́е, / Христу́ предстоя́щи, / моли́ся о душа́х на́ших.

Слава, глас 4: Очудотвори́, Христе́, Креста́ Твоего́ си́ла, / я́ко и я́же пре́жде блудни́ца, / по́стническим по́двигом подвиза́ся, / отню́дуже и немощно́е отве́ргши, / до́блественно сопротивоста́на диа́вола. / Те́мже и по́честь побе́ды нося́щи, / мо́лится о душа́х на́ших.

И ныне, Богородичен 1-й гласа.

На стиховне стихиры Осмогласника.

Слава, преподобныя, глас 2: Душе́вная ловле́ния, / и стра́сти плотски́я мече́м воздержа́ния посе́кла еси́: / по́мысла прегреше́ния / молча́нием обуче́ния подави́ла еси́, / и струя́ми слез твои́х пусты́ню всю напои́ла еси́, / и прозябла́ еси́ нам покая́ния плоды́. / Те́мже твою́ па́мять / преподо́бная пра́зднуем.

И ныне, Богородичен, в тойже глас: О чудесе́ но́ваго всех дре́вних чуде́с! / Кто бо позна́ ма́терь без му́жа ро́ждшую, / и на руку́ нося́щую, / всю тварь Содержа́щаго? / Бо́жие есть изволе́ние, Ро́ждшееся. / Его́же я́ко Младе́нца, Пречи́стая, / Твои́ма рука́ма носи́вшая, / и Ма́терне дерзнове́ние к Нему́ иму́щая, / не преста́й моля́щи о чту́щих Тя, / уще́дрити и спасти́ ду́ши на́ша.

Отпустительный воскресен.

И тропарь преподобныя, глас 8: В тебе́, ма́ти, изве́стно спасе́ся е́же по о́бразу, / прии́мши бо крест, после́довала еси́ Христу́, / и де́ющи учи́ла еси́ презира́ти у́бо плоть, прехо́дит бо, / прилежа́ти же о души́, ве́щи безсме́ртней. / Те́мже и со А́нгелы сра́дуется, преподо́бная Мари́е, дух твой.

И Богородичен: И́же нас ра́ди рожде́йся от Де́вы, / и, распя́тие претерпе́в, Благи́й, / испрове́ргий сме́ртию смерть и воскресе́ние явле́й я́ко Бог, / не пре́зри, я́же созда́л еси́ руко́ю Твое́ю. / Яви́ человеколю́бие Твое́, Ми́лостиве, / приими́ ро́ждшую Тя Богоро́дицу, моля́щуюся за ны, / и спаси́, Спа́се наш, лю́ди отча́янныя.

И прочее последование яко обычно.

На утрени

По шестопсалмии, Бог Господь, во глас осмогласника, и глаголем тропарь воскресный, дважды.

Сла́ва, тропарь преподобныя, глас 8:

В тебе́, ма́ти, изве́стно спасе́ся е́же по о́бразу, / прии́мши бо крест, после́довала еси́ Христу́, / и де́ющи учи́ла еси́ презира́ти у́бо плоть, прехо́дит бо, / прилежа́ти же о души́, ве́щи безсме́ртней. / Те́мже и со А́нгелы сра́дуется, преподо́бная Мари́е, дух твой.

И ныне, Богородичен: И́же нас ра́ди рожде́йся от Де́вы, / и, распя́тие претерпе́в, Благи́й, / испрове́ргий сме́ртию смерть и воскресе́ние явле́й я́ко Бог, / не пре́зри, я́же созда́л еси́ руко́ю Твое́ю. / Яви́ человеколю́бие Твое́, Ми́лостиве, / приими́ ро́ждшую Тя Богоро́дицу, моля́щуюся за ны, / и спаси́, Спа́се наш, лю́ди отча́янныя.

И обычное стихословие. Седальны воскресны. Степенна гласа. Евангелие утреннее. Воскресе́ние Христо́во: псалом 50.

Слава, глас 8: Покая́ния отве́рзи ми две́ри, Жизнода́вче, / у́тренюет бо дух мой ко хра́му свято́му Твоему́, / храм нося́й теле́сный весь оскверне́н: / но я́ко щедр, очи́сти / благоутро́бною Твое́ю ми́лостию.

И ныне, Богородичен: На спасе́ния стези́ наста́ви мя, Богоро́дице, / сту́дными бо окаля́х ду́шу грехми́, / и в ле́ности все житие́ мое́ ижди́х: / но Твои́ми моли́твами / изба́ви мя от вся́кия нечистоты́.

Таже, глас 6: Поми́луй мя, Бо́же, / по вели́цей ми́лости Твое́й, / и по мно́жеству щедро́т Твои́х, / очи́сти беззако́ние мое́.

Мно́жества соде́янных мно́ю лю́тых помышля́я окая́нный, / трепе́щу стра́шнаго дне су́днаго: / но наде́яся на ми́лость благоутро́бия Твоего́, / я́ко Дави́д вопию́ Ти: / поми́луй мя, Бо́же, / по вели́цей Твое́й ми́лости.

Каноны 3: воскресный с Богородичным на 6, настоящий Триоди на 4, и преподобныя на 4. Канон на богатаго и на Лазаря. Глас 8.

Песнь 1.

Ирмос: Во́ду проше́д я́ко су́шу, / и еги́петскаго зла избежа́в, / изра́ильтянин вопия́ше: / Изба́вителю и Бо́гу на́шему пои́м.

Оста́вил мя еси́ бога́тству сласте́й, / веселя́щемуся на всяк день в сла́дости бога́тому. / Те́мже Тя молю́, Спа́се, / огня́ мя я́коже Ла́заря изба́ви.

Оде́яхся, Спа́се, сластьми́, / я́коже обложи́вый себе́ ви́ссон и зла́то, и злату́ю оде́жду, / но мя во огнь я́коже о́наго, да не по́слеши.

Веселя́шеся бога́тством и сла́достию бога́тый, / дре́вле в житии́ тле́ннем, / те́мже на му́ки осуди́ся, / ни́щий ороша́шеся Ла́зарь.

Богородичен: Чи́ни Тя а́нгел и челове́к, безневе́стная Ма́ти, / хва́лят непреста́нно, / Творца́ бо сих, я́коже Младе́нца, / во объя́тиих Твои́х носи́ла еси́.

Другий канон преподобныя, на 4. Глас 6.

Ирмос: Волно́ю морско́ю Скрывшаго дре́вле гони́теля мучи́теля, под земле́ю скры́ша спасе́нных о́троцы: но мы я́ко отрокови́цы Го́сподеви пои́м, сла́вно бо просла́вися.

Любо́вию светоно́сную и боже́ственную твою́ па́мять пра́зднующему, / свет низпосли́ ми, / предстоя́щая преподо́бная све́ту непристу́пному Христу́, / искуше́ний вся́ческих мя жития́ избавля́ющи.

К еги́птяном пло́тию отше́дый, Неопи́санный и Преве́чный, / из Еги́пта показу́ет всесве́тлую тя звезду́, / ве́дый Госпо́дь вся пре́жде бытия́.

Боже́ственных за́поведей честна́я не ве́дущи, / боже́ственный о́браз Бо́жий окаля́ла еси́, / Боже́ственным же про́мыслом па́ки очи́стила еси́, всехва́льная, / обожи́вшися дея́ньми боже́ственными, преподо́бная, твои́ми.

Богородичен: О Твоего́, Бо́же мой, мно́гаго благоутро́бия, / и неизрече́ннаго Твоего́ снизхожде́ния! / Ка́ко пе́рвее блудни́цу, Ма́тере Твоея́ мольба́ми, / я́ко чи́стую и непоро́чную, а́нгелом уподо́бил еси́.

Катавасия: Отве́рзу уста́моя́, / и напо́лнятся Ду́ха, / и сло́во отры́гну Цари́це Ма́тери, / и явлю́ся, све́тло торжеству́я, / и воспою́, ра́дуяся, Тоя́ чудеса́.

Песнь 3.

Ирмос: Ты еси́ утвержде́ние притека́ющих к Тебе́, Го́споди, / Ты еси́ свет омраче́нных, / и пое́т Тя дух мой.

Ла́заря я́коже спасл еси́ от пла́мене, Христе́, / та́ко мене́ от огня́ изба́ви гее́нскаго, / недосто́йнаго раба́ Твоего́.

Бога́тый страстьми́, и сластьми́ есмь, Го́споди, / Ла́зарь же убо́гий лише́нием доброде́телей, / но спаси́ мя.

В червлени́цу и ви́ссон облача́шеся бога́тый, сластьми́ и греха́ми, / сего́ ра́ди пла́менствуется.

Богородичен: Даждь нам по́мощь моли́твами Твои́ми, Всечи́стая, / прило́ги отража́ющи лю́тых обстоя́ний.

Иный. Ирмос: Тебе́, на водах Пове́сившаго всю зе́млю неодержи́мо, тварь ви́девши на Ло́бнем ви́сима, у́жасом мно́гим содрога́шеся, несть Свят, ра́зве Тебе́, Го́споди, взыва́ющи.

Ко врато́м поги́бели прибли́жшуюся дея́ньми безме́стными, / врата́ пре́жде а́дова сокруши́вый си́лою Божества́, / врата́ покая́ния тебе́ отверза́ет всечестна́я, / дверь сый Сам живота́.

Ору́жие греха́ Долготерпели́ве пре́жде бы́вшую, / ору́жию Креста́ Боже́ственнаго поклоне́нием показа́л еси́, / ору́жия бесо́в вся, и ко́зни вся́ко побежда́ющую, Благоутро́бне.

Це́ну за всех, Свою́ пре́жде излия́вый кровь, / ба́нею слез чи́стую тя соде́ловает, / прока́зою лю́тою боле́вшую зле́йшаго дея́ния, / вся́ко е́же бы́ти всем да́вый.

Богородичен: Сло́ва вся́каго есть вы́шшее, е́же на Тебе́, Де́во, / Сло́во бо О́тчее в Тебе́ боголе́пно всели́ся, / разреше́ние согреше́ний всем согреша́ющим, / сло́вом еди́нем подава́яй.

Катавасия: Твоя́ песносло́вцы, Богоро́дице, / Живы́й и Незави́стный Исто́чниче, / лик себе́ совоку́пльшия, духо́вно утверди́, / в Боже́ственней Твое́й сла́ве / венце́в сла́вы сподо́би.

Седален, глас 8. Подобен: Прему́дрость и сло́во:

Взыгра́ния вся плотска́я обузда́вши труды́ по́стническими, / му́жественное яви́ла еси́ души́ твоея́ мудрова́ние. / Крест бо Госпо́день ви́дети возжела́вши, / саму́ю себе́ всечестна́я ми́рови распя́ла еси́: / отню́дуже и к жела́нию а́нгельскаго жи́тельства / любе́зно упра́вила еси́ себе́ всеблаже́нная. / Моли́ Христа́ Бо́га, оставле́ние согреше́ний дарова́ти, / чту́щим любо́вию святу́ю па́мять твою́.

Слава, и ныне, Богородичен: Небе́сная врата́ и ковче́г, всесвяту́ю го́ру, / светоза́рный о́блак воспои́м, неопали́мую купину́, / слове́сный рай, Е́вино воззва́ние, / вселе́нныя всея́ вели́кое сокро́вище: / я́ко спасе́ние в Ней соде́яся ми́рови, / и оставле́ние дре́вних согреше́ний. / Тем и вопие́м Ей: / моли́ся Сы́ну Твоему́ и Бо́гу, / согреше́ний оставле́ние дарова́ти, / благоче́стно покланя́ющимся всесвято́му Рождеству́ Твоему́.

Песнь 4.

Ирмос: Услы́шах, Го́споди, / смотре́ния Твоего́ та́инство, / разуме́х дела́ Твоя́ / и просла́вих Твое́ Божество́.

Наслажда́шеся бога́тый бра́шном, и одея́ньми веселя́ся: / Ла́зарь же насы́титися жела́ше сего́ трапе́зы крупи́ц.

Пси у́бо облизова́ху язы́ком ни́щаго Ла́заря стру́пы, / сострада́тельнейшее быва́юще, / бога́таго ра́зума ко убо́гому.

Пред враты́ валя́шеся дре́вле бога́таго, Спа́се, / Ла́зарь му́чимь я́звами убо́жества, / отону́дуже ны́не прославля́ется.

Богородичен: Его́же родила́ еси́, Пречи́стая, / моли́ спасти́ся воспева́ющим Тя, от рабо́ты льсти́ваго, / я́ко еди́на еси́ нам Предста́тельница.

Иный. Ирмос: На Кресте́ Твое́ Боже́ственное истощание прови́дя Авваку́м, ужа́сся вопия́ше: Ты си́льных пресе́кл еси́ держа́ву, Бла́же, приобща́лся су́щым во а́де, я́ко Всеси́лен.

Я́ко Соде́тель челове́ческаго естества́, / я́ко ми́лости исто́чник, и благоутро́бия бога́тство, / уще́дрил еси́, Человеколю́бче, прибе́гницу Твою́, / и исхи́тил еси́ сию́ губи́тельнаго зве́ря.

Крест ви́дети потща́вшися, / кре́стным просвеще́нием, Мари́е, озари́лася еси́, / Кресто́м бесе́довавшаго, / ма́нием Боже́ственным распе́ншися ми́рови досточу́дная.

Злых вина́ пе́рвее, сласть лука́вая, мно́гим бы́вши, / а́ки со́лнце просия́вши, / всем наста́вница преподо́бная яви́ся согреша́ющим.

Богородичен: Ум превозшла́ еси́ и небе́сный, / мы́сленное не́бо всех Царя́, / зако́нов бо естества́ вне, Чи́стая, / Законода́теля и Созда́теля всех родила́ еси́.

Катавасия: Седя́й в Сла́ве / на Престо́ле Божества́ / во о́блаце ле́гце, / прии́ди Иису́с Пребоже́ственный, / Нетле́нною Дла́нию / и спасе́ зову́щия: / сла́ва, Христе́, си́ле Твое́й.

Песнь 5.

Ирмос: Вску́ю мя отри́нул еси́ / от лица́ Твоего́, Све́те Незаходи́мый, / и покры́ла мя есть чужда́я тьма, окая́нного, / но обрати́ мя и к све́ту за́поведей Твои́х / пути́ моя́ напра́ви, молю́ся.

На Авраа́млих не́дрех, Ла́заря бога́тый егда́ узре́, / во све́те и сла́ве веселя́щася, / о́тче, взыва́ше, Авраа́ме, поми́луй мя / во огни́ осужде́ннаго, и язы́ком лю́те пла́менуема.

Наслади́лся еси́ бога́тством жития́ веселя́ся, / Авраа́м глаго́лаше бога́тому, / отню́дуже му́чишися зде ве́чно во огни сый, / ни́щий же в весе́лии несконча́емом ра́дуется, Ла́зарь.

Жития́ пре́лестию бога́тый бых, / я́коже бога́тый житие́ все сластьми́ ижди́вый, Человеколю́бче, / но молю́ Твои́х щедро́т, / е́же свободи́ти ми ся огня́, я́коже спасе́ся Ла́зарь.

Богородичен: Ма́тернее дерзнове́ние к Сы́ну стяжа́вши, Всечи́стая, / сро́днаго промышле́ния о нас не пре́зри, мо́лимся, / я́ко Тя и еди́ну, христиа́не ко Влады́це, / умилостивле́ние благоприя́тное предлага́ем.

Иный. Ирмос: Богоявле́ния Твоего́, Христе́, к нам ми́лостивно бы́вшаго, Иса́иа Свет ви́дев Невече́рний, из но́щи у́треневав взыва́ше: воскре́снут ме́ртвии, и воста́нут су́щии во гробе́х, и вси земноро́днии возра́дуются.

Моисе́й просла́вися иногда́ на Сина́и, / Бо́жия за́дняя та́инственно ви́дев пресла́вный, / подпису́я стра́нное та́инство: / манноприе́млющия же ста́мны ны́не, / о́бразу пречи́стому те́пле припа́дши, / Мари́я а́нгельское житие́ но́сит.

Храм благоле́пия Твоего́ вожделе́вши псало́мски ви́дети, / у́мное же селе́ние сла́вы Твоея́, Твой храм оскверни́вшая, / у́мными моли́твами, Христе́, Твоего́ хра́ма неискусому́жныя бы́вшия, / храм мя вседе́тельнаго сотвори́ Ду́ха.

У́дою пло́ти, очесы́ мно́гих улови́вшая, сла́стию кра́ткою, / снедь же диа́волу сих сотво́ршая, / уловлена́ бысть всеи́стинно / Боже́ственною благода́тию Креста́ честна́го / сладча́йшая Христо́ви снедь бы́вши.

Богородичен: Науче́н лик проро́ческий та́инству е́же в Тебе́, / та́инственными богоглаго́ланьми, Пречи́стая, / Тебе́ многообра́зно предглаго́ла: / манноприе́млющия же ста́мны ны́не, / о́бразу пречи́стому сия́ припа́дши, / Мари́я спору́чница гре́шных к Бо́гу.

Катавасия: Ужасо́шася вся́ческая / о Боже́ственней сла́ве Твое́й: / Ты бо, Неискусобра́чная Де́во, / име́ла еси́ во утро́бе над все́ми Бо́га / и родила́ еси́ Безле́тнаго Сы́на, / всем воспева́ющим Тя / мир подава́ющая.

Песнь 6.

Ирмос: Очи́сти мя, Спа́се, / мно́га бо беззако́ния моя́, / и из глубины́ зол возведи́, молю́ся: / к Тебе́ бо возопи́х и услы́ши мя, / Бо́же спасе́ния моего́.

Бога́тый себе́ пла́меню о́гненному осуди́ сла́стным житие́м, / убо́гий же Ла́зарь нищету́ избра́в в сем житии́, / сподо́бися несконча́емыя ра́дости.

В не́дрех Авраа́млих Ла́зарь сподо́бися, / ве́чнаго живота́ наслажда́яся, / огню́же бога́тый душе́ю и те́лом осуди́ся му́чася.

Осужде́н есть во огнь бога́тый Ла́заря ра́ди: / не осуди́ мене́ окая́ннаго молю́ся, человеколю́бче Го́споди, / но я́ко Ла́заря, све́та мя Твоего́ сподо́би.

Богородичен: Да изба́вимся лю́тых прегреше́ний / моли́твами Твои́ми Богома́ти Чи́стая, / и да получи́м Боже́ственное просвеще́ние, / из Тебе́ несказа́нно вопло́щшагося Сы́на Бо́жия.

Иный. Ирмос: Бе́здна после́дняя грехо́в обы́де мя, и волне́ния не ктому́ терпя́, я́ко Ио́на Влады́це вопию́ Ти: от тли мя возведи́.

Ра́дуются, Мари́е, а́нгельская во́инства, / ра́вное преподо́бная житие́ сим в тебе́ зря́ще, / и сла́ву Го́сподеви зову́т.

Ужаса́ются бесо́в мра́чных состоя́ния, / терпели́ваго твоея́ кре́пости, / я́ко жена́ пресла́вно, и нага́я, / и еди́ная сим возмогла́ еси́.

Просия́ла еси́ а́ки со́лнце Мари́е всехва́льная, / и пусты́ню чудесы́ всю просвети́ла еси́. / Те́мже и мене́ све́том уясни́.

Богородичен: А́нгели, просвети́вшеся сла́вою Рождества́ Твоего́, / на земли́ мир всем нам, / и благоволе́ние челове́ком, Де́во, возопи́ша.

Катавасия: Боже́ственное сие́ и всечестно́е / соверша́юще пра́зднество, / Богому́дрии, Богома́тере, / прииди́те, рука́ми воспле́щим, / от Нея́ ро́ждшагося Бо́га сла́вим.

Кондак, глас 3: Подобен: Де́ва днесь:

Блуда́ми пе́рвее преиспо́лнена вся́ческими, / Христо́ва неве́ста днесь покая́нием яви́ся, / А́нгельское жи́тельство подража́ющи, / де́моны Креста́ ору́жием погубля́ет. / Сего́ ра́ди Ца́рствия неве́ста яви́лася еси́, / Мари́е пресла́вная.

Икос: А́гницу Христо́ву и дщерь пе́сньми восхва́лим ны́не, / Мари́ю приснопа́мятную, я́вльшуюся Еги́петское овча́: / и пре́лести сих всея́ избеже́, / и еди́на принесе́ся Це́ркви соверше́нное возраще́ние, / воздержа́нием и моли́твою подвиза́ющися па́че ме́ры челове́ческаго естества́. / Те́мже и возвы́си ея́ и житие́ и дея́ние, еди́н Вседержи́тель, / Мари́и пресла́вныя.

Песнь 7.

Ирмос: От Иуде́и доше́дше, о́троцы / в Вавило́не иногда́ / ве́рою Тро́ическою пла́мень пе́щный попра́ша, пою́ще: / отце́в Бо́же, благослове́н еси́.

И́ов я́коже дре́вле во гно́ищи черве́й и ка́ле лежа́ше, / та́коже и пред враты́ бога́таго Ла́зарь седя́ше, вопия́: / оте́ц Бо́же благослове́н еси́.

Валя́яся пред враты́ немилосе́рдаго бога́таго дре́вле Ла́зарь, / крупи́ц жела́ше его́ трапе́зы, но никто́же дая́ше ему́, / и вме́сто сих обре́те Авраа́мля не́дра.

Немилосе́рдаго бога́таго ча́сти, Христе́ мой изба́ви мя, молю́ся, / и убо́гому Ла́зарю счини́в мя, вопи́ти Тебе́ благода́рно сподо́би: / оте́ц на́ших Бо́же благослове́н еси́.

Богородичен: Из утро́бы де́вственныя Воплоти́выйся, яви́лся еси́ на спасе́ние на́ше. / Те́мже Твою́ Ма́терь ве́дуще Богоро́дицу, благода́рно зове́м: / оте́ц на́ших Бо́же благослове́н еси́.

Иный. Ирмос: Отроцы в Вавилоне пещнаго пламене не убояшася, но посреде пламене ввержени, орошаеми пояху: благословен еси Господи Боже отец наших.

Превели́кий во отце́х, обхожда́ пусты́ню, Зоси́ма му́дрый, / преподо́бную ви́дети сподо́бися: / благослове́н еси́, зове́т же, Бо́же оте́ц на́ших.

Что о́тче, стра́нное вся́кия доброде́тели де́тельныя, / ви́дети прише́л еси́ жени́ще? / Преподо́бная вопия́ше ста́рцу: / благослове́н еси́, зове́т же, Бо́же оте́ц на́ших.

Умертви́вши, блаже́нная, страсте́й твои́х взыгра́ния, / к безстра́стия ны́не устреми́лася еси́ приста́нищу, зову́щи: / благослове́н еси́ Го́споди Бо́же оте́ц на́ших.

Богородичен: Зачала́ еси́ неизрече́нно, Де́ва пребы́вши Пречи́стая, / и родила́ еси́ ми́рови спасе́ние, Христа́ Бо́га на́шего, / те́мже Тя вси пе́сньми ве́рнии велича́ем.

Катавасия: Не послужи́ша тва́ри Богому́дрии / па́че Созда́вшаго, / но, о́гненное преще́ние му́жески попра́вше, / ра́довахуся, пою́ще: / препе́тый отце́в Госпо́дь и Бог, благослове́н еси́.

Песнь 8.

Ирмос: Седмери́цею пещь / халде́йский мучи́тель / Богочести́вым неи́стовно разжже́, / си́лою же лу́чшею спасе́ны, сия́ ви́дев, / Творцу́ и Изба́вителю вопия́ше: / о́троцы, благослови́те, / свяще́нницы, воспо́йте, / лю́дие, превозноси́те во вся ве́ки.

Во оде́жду багря́ную и ви́ссон, и порфи́ру / бога́тый дре́вле облача́шеся све́тло окая́нный; / убо́гий же Ла́зарь во врате́х сего́ лю́те лежа́ше, / крупи́ц па́дающих трапе́зы хотя́ насы́титися, / и никто́же подая́ше ему́, / те́мже в сла́ве Христу́ сца́рствует.

Во врате́х лежа́ше бога́таго Ла́зарь, согни́в те́лом ра́нами, / и хотя́ше насыща́тися сне́ди, и никто́же дая́ше ему́, / но и пси сострада́тельно язы́ком облизова́ху гной и стру́пы его́. / Те́мже в раи́ сла́дости сподо́бися.

В сласте́х обогате́х, я́коже дре́вле бога́тый, / облача́яся на всяк день в багряни́цу, и аз, Многоми́лостиве, / в сла́дости жития́ сего́ себе́ осужда́ю, сластьми́ и пре́лестьми. / Те́мже молю́ся Тебе́, / от огня́ изба́витися, Христе́, ве́чнаго, во вся ве́ки.

Троичен: Трисве́тлое Божество́, еди́нственную сия́ющую зарю́, / от еди́наго триипоста́снаго Естества́, / Роди́теля безнача́льна, / единоесте́ственна же Сло́ва Отцу́, / и сца́рствующа единосу́щна Ду́ха, / де́ти благослови́те, свяще́нницы воспо́йте, / лю́дие превозноси́те во вся ве́ки.

Иный. Ирмос: Ужаснися бояйся небо, / и да подвижатся основания земли: / се бо в мертвецех вменяется в вышних Живый, / и во гроб мал странноприемлется. / Егоже отроцы благословите, / священницы воспойте, / людие превозносите во вся веки.

Глубины́ се́рдца испыту́яй, / пре́жде бытия́ предве́дый вся на́ша, / ну́жнаго жития́ исхити́л еси́ прибе́гшую к Тебе́, Спа́се, / ну́ждно Твоему́ человеколю́бию вопию́щую немо́лчно: / свяще́нницы благослови́те, / лю́дие превозноси́те во вся ве́ки.

О измене́ния честна́го, к лу́чшему преложе́ния твоего́ честна́я! / О любве́ Боже́ственныя, возненави́девшия плотски́я сла́сти! / О ве́ры горя́щия и Боже́ственныя, всехва́льная Мари́е! / Ю́же ве́рно хва́лим, и превозно́сим во ве́ки.

Обрела́ еси́ боле́зней возме́здие, / и трудо́в твои́х воздая́ние честна́я Мари́е, / и́миже низложи́ла еси́ уби́йцу врага́, / и ны́не со а́нгелы зове́ши, песнь немо́лчно вопию́щи, / и превознося́щи Христа́во ве́ки.

Богородичен: Всего́ обнови́ мя бла́гости ра́ди, во утро́бе Твое́й, Чи́стая, / не растли́в обоего́ естества́ свойств, / я́ко всех веко́в Влады́ка, / отню́дуже Тя, я́ко вину́ на́шего спасе́ния, / пе́сньми пое́м во вся ве́ки.

Катавасия: О́троки благочести́выя в пе́щи / Рождество́ Богоро́дичо спасло́ есть; / тогда́ у́бо образу́емое, / ны́не же де́йствуемое, / вселе́нную всю воздвиза́ет пе́ти Тебе́: / Го́спода по́йте, дела́, / и превозноси́те Его́ во вся ве́ки.

Песнь 9.

Ирмос: Тя Неискусобра́чную Ма́терь Бо́га Вы́шняго: / Тя па́че ума́ ро́ждшую сло́вом вои́стинну Бо́га, / вы́шшую пречи́стых сил, / немо́лчными славословле́нии велича́ем.

Убо́гаго мя Ла́заря, Христе́, молю́ся, соде́лай, / сласте́й возжеле́ния моя́ потребля́я, я́ко естество́м Бог: / доброде́тельми же мя бога́та сотвори́, / да ве́рою в песнопе́ниих велича́ю Тя.

Бога́тый и немилосе́рдый, ум мой презре́х, / ве́рою Твои́х за́поведей, Человеколю́бче, / пред враты́ пове́ржен лю́те, / но я́ко сострада́телен и любоще́др возста́ви, / я́коже дре́вле четверодне́внаго дру́га Ла́заря.

Вси извыко́хом при́тче Влады́чней, / вси у́бо ве́рнии возненави́дим бога́таго немилосе́рдное, да му́ки избе́гнем, / и в не́дрех Авраа́млих при́сно лику́им.

Богородичен: Тя неви́димаго Бо́га носи́вшую объя́тии, / на небесе́х пева́емаго от вся́кия тва́ри, / и Тобо́ю нам да́рующаго всегда́ спасе́ние, / в ве́ре велича́ем.

Иный. Ирмос: Не рыда́й Мене́, Ма́ти, зря́щи во гро́бе, Его́же во чре́ве без се́мене зачала́ еси́ Сы́на: воста́ну бо и просла́влюся, и вознесу́ со сла́вою непреста́нно, я́ко Бог, ве́рою и любо́вию Тя велича́ющыя.

Удо́бь претерпе́ла еси́, ма́ти, пусты́нный труд, / укрепля́ема держа́вною си́лою Христо́вою, / скве́рная бо помышле́ния находя́щая, / струя́ми боже́ственных слез угаси́ла еси́, чи́стая, / по́стников высото́, преподо́бных похвало́.

Пресветле́йшими луча́ми, / просвеща́ет тя еди́на свет ро́ждшая Христа́, Де́ва и Чи́стая, / стра́шную враго́м тя поставля́ет, честна́я, / я́вственную же всем, Мари́е, явля́ет тя, / страда́лец красото́, преподо́бных утвержде́ние.

Оста́вивши му́дренно земна́я вся, / жили́ще честно́е Ду́ха яви́лася еси́, / мирски́х у́бо лю́тых свободи́тися, / моли́ еди́наго Христа́ свободи́теля, / ве́рно соверша́ющим Боже́ственную па́мять твою́.

Богородичен: Зако́нов естества́, Де́во, па́че естества́ утаи́вшися, / но́вое Отроча́ на земли́ родила́ еси́, Чи́стая, / Законода́вца су́ща и Ве́тха де́ньми, / мы́сленное не́бо всех Творца́, / тем ве́рою и любо́вию Тя ублажа́ем.

Катавасия: Всяк земноро́дный / да взыгра́ется, Ду́хом просвеща́емь, / да торжеству́ет же Безпло́тных умо́в естество́, / почита́ющее свяще́нное торжество́ Богома́тере, / и да вопие́т: / ра́дуйся, Всеблаже́нная, / Богоро́дице, Чи́стая Присноде́во.

Светилен воскресный. Таже преподобныя. Подобен: Не́бо звезда́ми:

О́браз покая́ния тебе́ иму́ще, всепреподо́бная Мари́е, Христа́ моли́, / во вре́мени поста́, сему́ нам дарова́тися, / я́ко да в ве́ре и любви́, тя пе́сньми восхва́лим.

Богородичен: Сла́досте а́нгелов, скорбя́щих ра́досте, христиа́н предста́тельнице, / Де́во Ма́ти Госпо́дня, / заступи́ нас и изба́ви ве́чных мук.

На хвалитех стихиры воскресны, Осмогласника 4, и анатолиевы 4.

Таже глаголем стих: Воскресни́, Го́споди Бо́же мой, да вознесе́тся рука́ Твоя́, / не забу́ди убо́гих Твои́х до конца́.

И поем самогласен, глас 1.

Несть Ца́рство Бо́жие пи́ща и питие́, / но пра́вда и воздержа́ние со свя́тостию. / Те́мже не бога́тии вни́дут в не, / но ели́цы сокро́вища своя́ в ру́ки ни́щих влага́ют. / Сия́ и Дави́д проро́к учи́т глаго́ля: / пра́веден муж ми́луяй весь день, / наслажда́яйся Го́сподеви, / и во све́те ходя́й не по́ткнется. / Сия́ же вся к наказа́нию на́шему писа́шася, / я́ко да постя́щеся благосты́ню твори́м, / и даст нам Госпо́дь вме́сто земны́х небе́сная.

Сла́ва, паки тойже.

И ны́не: Преблагослове́нна еси, Богородице Дево:

Славословие великое. И отпуст. Сла́ва, и ны́не, стихира евангельская, и час 1-й.

На литургии

Блаженна гласа.

Тропарь преподобныя, глас 8:

В тебе́, ма́ти, изве́стно спасе́ся е́же по о́бразу, / прии́мши бо крест, после́довала еси́ Христу́, / и де́ющи учи́ла еси́ презира́ти у́бо плоть, прехо́дит бо, / прилежа́ти же о души́, ве́щи безсме́ртней. / Те́мже и со А́нгелы сра́дуется, преподо́бная Мари́е, дух твой.

Кондак, глас 3: Подобен: Де́ва днесь:

Блуда́ми пе́рвее преиспо́лнена вся́ческими, / Христо́ва неве́ста днесь покая́нием яви́ся, / А́нгельское жи́тельство подража́ющи, / де́моны Креста́ ору́жием погубля́ет. / Сего́ ра́ди Ца́рствия неве́ста яви́лася еси́, / Мари́е пресла́вная.

Прокимен Апостола, рядоваго гласа, и преподобныя, прокимен, глас 4:

Ди́вен Бог во святы́х Свои́х, Бог Изра́илев.

Апостол ко Евреем, зачало 321 от полу.

Бра́тие, Христо́с прише́д Архиере́й гряду́щих благ, бо́льшею и соверше́ннейшею ски́ниею, нерукотворе́нною, си́речь, не сея́ тва́ри, ни кро́вию ко́злею, ни те́льчею, но Свое́ю Кро́вию, вни́де eди́ною во свята́я, ве́чное искупле́ние обреты́й. А́ще бо кровь ко́злия и те́льчая, и пе́пел ю́нчий кропя́щий осквернéныя, освяща́ет к пло́тней чистоте́, кольми́ па́че Кровь Христо́ва, И́же Ду́хом Святы́м Себе́ принесе́ непоро́чна Бо́гу, очи́стит со́весть на́шу от ме́ртвых дел, во éже служи́ти нам Бо́гу жи́ву и и́стинну.

И преподобныя, к Галатом, зачало 208.

Бра́тие, пре́жде прише́ствия ве́ры, под зако́ном стрего́ми бе́хом, затворе́ни в хотя́щую ве́ру откры́тися. Те́мже зако́н пе́стун нам бысть во Христа́, да от ве́ры оправди́мся. Прише́дши же ве́ре, уже́ не под пе́стуном eсмы́. Вси бо вы сы́нове Бо́жии eсте́ ве́рою о Христе́ Иису́се: eли́цы бо во Христа́ крести́стеся, во Христа́ облеко́стеся. Несть Иуде́й, ни éллин; несть раб, ни свобо́дь; несть му́жеский пол, ни же́нский; вси бо вы eди́но eсте́ о Христе́ Иису́се. А́ще ли вы Христо́вы, у́бо Авраа́мле се́мя eсте́, и по обетова́нию насле́дницы.

Аллилуиа гласа.

Евангелие от Марка, зачало 47.

Во вре́мя о́но, поя́т Иису́с oбана́десять, нача́т им глаго́лати, я́же хотя́ху Ему́ бы́ти, я́ко, се, восхо́дим во Иерусали́м, и Сын Челове́ческий пре́дан бу́дет архиере́ом и кни́жником, и осу́дят Его́ на смерть, и предадя́т Его́ язы́ком. И поруга́ются Ему́, и уя́звят Его́, и оплю́ют Его́, и убию́т Его́, и в тре́тий день воскре́снет. И пред Ним приидо́ста Иа́ков и Иоа́нн, сы́на Зеведе́eва, глаго́люща: Учи́телю, хо́щева, да éже а́ще про́сива, сотвори́ши на́ма. Oн же рече́ и́ма: что хо́щета, да сотворю́ ва́ма? О́на же ре́ста Ему́: даждь нам, да eди́н одесну́ю Тебé, и eди́н ошу́юю Тебé ся́дева во сла́ве Твое́й. Иису́с же рече́ и́ма: не ве́стася, чесо́ про́сита. Мо́жета ли пи́ти ча́шу, ю́же Аз пию́, и креще́нием, и́мже Аз креща́юся, крести́тися? О́на же ре́ста Ему́: мо́жева. Иису́с же рече́ и́ма: ча́шу у́бо, ю́же Аз пию́, испие́та, и креще́нием, и́мже Аз креща́юся, крести́тася. А éже се́сти одесну́ю Менé и ошу́юю, несть Мне да́ти, но и́мже угото́вано есть. И слы́шавше де́сять, нача́ша негодова́ти о Иа́кове и Иоа́нне. Иису́с же призва́в их, глаго́ла им: ве́сте, я́ко мня́щиися владе́ти язы́ки, соодолева́ют им, и вели́цыи их облада́ют и́ми. Не та́ко же бу́дет в вас, но и́же а́ще хо́щет в вас вя́щший бы́ти, да бу́дет вам слуга́. И и́же а́ще хо́щет в вас бы́ти ста́рей, да бу́дет всем раб. И́бо Сын Челове́чь не прии́де, да послу́жат Ему́, но да послу́жит, и да́ти ду́шу Свою́ избавле́ние за мно́ги.

И преподобныя, от Луки, зачало 33.

Во вре́мя о́но, моля́ше Иису́са не́кий от фарисéй, да бы ял с ним: и вшед в дом фарисе́ов, возлеже́. И се жена́ во гра́де, я́же бе гре́шница, и уве́девши, я́ко возлежи́т во хра́мине фарисе́ове, прине́сши алава́стр ми́ра. И ста́вши при ногу́ Его́ созади́, пла́чущися, нача́т умыва́ти но́зе Его́ слеза́ми, и власы́ главы́ своея́ отира́ше, и облобыза́ше но́зе Его́, и ма́заше ми́ром. Ви́дев же фарисе́й возва́вый Его́, рече́в себе́, глаго́ля: Сей а́ще бы был проро́к, ве́дел бы кто и какова́ жена́ прикаса́ется Ему́, я́ко гре́шница есть. И отвеща́в Иису́с рече́ к нему́: Си́моне, и́мам ти не́что рещи́. Oн же рече́: Учи́телю, рцы. Иису́с же рече́: два должника́ бе́ста заимода́вцу не́коему, eди́н бе до́лжен пятию́сот дина́рий, други́й же пятию́десят. Не иму́щема же и́ма возда́ти, oбе́ма отда́. Кото́рый у́бо eю́, рцы, па́че возлю́бит его́? Отвеща́в же Си́мон рече́: мню, я́ко ему́же вя́щше отда́. Oн же рече́ ему́: пра́во суди́л eси́. И обра́щься к жене́, Си́монови рече́: ви́диши ли сию́ жену́? Внидо́х в дом твой, воды́ на но́зе Мои́ не даде́, сия́ же слеза́ми облия́ Ми но́зе, и власы́ главы́ своея́ отре́. Лобза́ния Ми не даде́, сия́же, отне́лиже внидо́х, не преста́ облобыза́ющи Ми но́зе. Ма́слом главы́ Моея́ не пома́за: сия́же ми́ром пома́за Ми но́зе. Его́же ра́ди, глаго́лю ти: отпуща́ются греси́ eя́ мно́зи, я́ко возлюби́мно́го, а ему́же ма́ло оставля́ется, ме́ньше лю́бит. Рече́ же eй: отпуща́ются тебе́ греси́. И нача́ша возлежа́щии с Ним глаго́лати в себе́: кто Сей есть, и́же и грехи́ отпуща́ет? Рече́ же к жене́: ве́ра твоя́ спасе́ тя, иди́ в ми́ре.

Причастен: Хвали́те Го́спода с Небе́с, / хвали́те Его́ в Вы́шних.

Другий: В па́мять ве́чную бу́дет пра́ведник, / от слу́ха зла не убои́тся.

На трапезе учреждаемся, якоже и в прежних Неделях.

В неделю вечера

На Го́споди воззва́х поста́вим стихо́в 10: и пое́м 4, умили́тельны гла́са Oсмогла́сника: и трипе́снца подо́бны. Гла́с 1. Подо́бен: Прехва́льнии му́ченцы:

Обнища́в бога́тый Христе́, челове́ки обогати́л еси́ безсме́ртием и све́тлостию. те́мже обнища́вшаго сластьми́ жития́, доброде́тельми мя́ обогати́, и убо́гому ла́зарю сочини́, бога́таго мя́ муче́ния избавля́я, и гее́нны предлежа́щия мне́.

Зло́бою обогати́хся лю́те, и сла́дость возлюби́х, и су́щих в житии́ наслади́хся сласте́й, Го́споди, и огню́ гее́нны подсужде́н бы́х: гла́дом та́юща умо́м, я́ко ла́заря презира́ема, пред враты́ Бо́же́ственных дея́ний пове́ржена, уще́дри мя́ Влады́ко.

И́на стихи́ра, гла́с то́йже. Подо́бен: О́блак тя́:

Шесту́ю от честны́х посто́в седми́цу, усе́рдно начина́юще, Го́сподеви предпра́зднственное пе́ние ва́ий принесе́м ве́рнии: гряду́щему во сла́ве, си́лою Бо́жества́ во иерусали́м, умертви́ти сме́рть. те́мже угото́вим бла́гоче́стно побе́дныя о́бразы, ве́тви доброде́тельныя, оса́нна вопию́ще творцу́ все́х.

И мине́и 3. Сла́ва, и ны́не, Богоро́дичен:

Вхо́д. Све́те ти́хий.

Проки́мен, гла́с 8: Да́л еси́ достоя́ние / боя́щимся Тебе́ Го́споди.

Сти́х 1: От коне́ц земли́ к тебе́ воззва́х.

Сти́х 2: Покры́юся в кро́ве кри́л твои́х.

Сти́х 3: Та́ко воспою́ и́мени твоему́ во ве́ки.

И паки: Да́л еси́ достоя́ние / боя́щимся Тебе́ Го́споди.

На стихо́вне самогла́сен дне́, гла́с 1:

Чу́ден спа́сов на́с ра́ди человеколюби́вый нра́в, хотя́щих у́бо бы́ти ра́зум, я́ко настоя́щих стяжа́в, ла́зарево и бога́таго житие́ обличи́. обою́ коне́ц смотря́юще: о́ваго у́бо бежи́м немилосе́рдия и безчелове́чия, о́ваго же поревну́им терпе́нию и веледу́шию, во е́же с ни́м во авраа́млих не́драх гре́емым вопи́ти: правосу́де Го́споди, сла́ва тебе́. (Дважды)

Му́ченичен: Моли́твами Го́споди, все́х свя́ты́х и Богоро́дицы, тво́й ми́р да́ждь на́м, и поми́луй на́с, я́ко еди́н ще́др.

Сла́ва, и ны́не, Богоро́дичен: Небе́сных чино́в ра́дование, на земли́ челове́ков кре́пкое предста́тельство, пречи́стая Де́во, спа́си́ ны и́же к тебе́ прибега́ющия, я́ко на тя́ упова́ние по Бо́зе Богоро́дице возложи́хом.

Службы шестой седмицы Великого поста (седмица ваий)

В понедельник шестой седмицы святого Великого поста

Последование Утрени в понедельник шестой седмицы

Тро́ичны гла́са.

По 1-м стихосло́вии седа́льны умили́тельны Осмогла́сника.

По 2-м же стихосло́вии седа́лен, гла́с 1. Подо́бен: Ка́мени запеча́тану:

Ка́мень отвали́л еси́ ожесточе́ния Го́споди, от моего́ се́рдца, умерщвле́нную страстьми́ воздви́гни ду́шу мою́ Благи́й, принести́ Тебе́ ва́иа доброде́телей: я́ко победи́телю а́да, во умиле́нии Влады́ко сподо́би, я́ко да ве́чный живо́т улучу́, песносло́вя Твою́ держа́ву, и благоутро́бие Твое́, еди́не Человеколю́бче.

Сла́ва, то́йже.

И ны́не, Богоро́дичен: Чу́до Чуде́с Благода́тная, в Тебе́ зря́щи тва́рь ра́дуется: зачала́ бо еси́ безсе́менно, и родила́ еси́ неизрече́нно, Его́же чинонача́лия А́нгелов ви́дети не мо́гут: того́ Богоро́дице, моли́ о душа́х на́ших.

По 3-м стихосло́вии седа́лен, гла́с 1. Подо́бен: Ка́мени запеча́тану:

Шесту́ю седми́цу поста́ иму́ще, предпра́зднственное пе́ние, ва́иа принесе́м Христу́, гряду́щему на́с ра́ди все́сти на жребя́ти о́сли, язы́ческое подклони́ти я́ко Ца́рь безслове́сие Роди́телю: ве́тви доброде́телей Тому́ вси́ угото́вим, я́ко да Воскре́сние Его́ ра́дующеся у́зрим.

Сла́ва, то́йже.

И ны́не, Богоро́дичен: Ру́це Твои́ боже́ственнии, и́миже Соде́теля носи́ла еси́ Де́во Пресвята́я, воплоще́нна Божество́м, просте́рши умоли́ изба́витися на́м от искуше́ний, и страсте́й, и бе́д, восхваля́ющым Тя́ любо́вию, и вопию́щым Тебе́: сла́ва Все́льшемуся в Тя́: сла́ва Проше́дшему из Тебе́: сла́ва Свободи́вшему на́с Рождество́м Твои́м.

Трипе́снец. Гла́с 1.

Пе́снь 1.

Ирмо́с: Пе́снь побе́дную пои́м вси́ Бо́гу, сотво́ршему ди́вная чудеса́ мы́шцею высо́кою и спа́сшему Изра́иля, я́ко просла́вися.

Стра́сти умертви́м воздержа́нием, и ду́х оживи́м Боже́ственными де́тельми, я́ко да у́зрим стра́сть Христо́ву честну́ю чи́стым умо́м.

Неми́лостиваго поревнова́вша бога́таго нра́вом, Ще́дре Человеколю́бче молю́ Тя, сочини́ мя Ла́зарю убо́гому, избавля́я мя́ пла́мене, и негаси́маго огня́.

От все́х пости́хся исправле́ний, в сы́тость наслади́хся прегреше́ний, Го́споди: ны́не у́бо а́лчуща мя́ спаси́тельным и честны́м насы́ти бра́шном.

Богоро́дичен: Мене́ осужде́ннаго во осужде́нии, Пречи́стая Влады́чице, пове́рженнаго де́лы мои́ми, спаси́, уще́дри, всеще́драго Бо́га ро́ждшая.

И́ный, гла́с 1. Ирмо́с: Помо́гшему Богу во Еги́пте Моисе́ови, и те́м фарао́на со всево́инством погрузи́вшему, побе́дную пе́снь пои́м: я́ко просла́вися.

Светоно́сный пра́здник сря́щим ве́рнии, предпра́зднствующе его́ дне́сь све́тло, да живоно́сную сподо́бимся стра́сть ви́дети.

Гряде́т, и и́дет Христо́с ко Иерусали́му я́ко Ца́рь, седя́ на жребя́ти о́сли, язы́ческое подклони́ти безслове́сие под яре́м Отцу́.

Слава, Тро́ичен: В Божестве́ еди́ном триипоста́сная Еди́нице, О́тче нерожде́нне Бо́же, и Сы́не Единоро́дне, и Еди́не Святы́й Ду́ше, Единоца́рственная Держа́во, спаси́ вся́ ны́.

И ныне, Богоро́дичен: Пресла́вная возглаго́лашася о Тебе́ всю́ду, я́ко родила́ еси́ пло́тию все́х Творца́, Богоро́дице Мари́е безневе́стная и неискусобра́чная.

Сла́ва тебе́ Бо́же на́ш, сла́ва тебе́.

Се́ гряде́т Христо́с ко гра́ду Виффаги́и, ра́дуйся Ла́зарево оте́чество Вифа́ние, я́ко тебе́ пока́жет чу́до ве́лие, Ла́заря возставля́я из ме́ртвых.

Ирмо́с: Помо́гшему Бо́гу во Еги́пте Моисе́ови, и те́м фарао́на со всево́инством погрузи́вшему, побе́дную пе́снь пои́м: я́ко просла́вися.

Пе́снь 8.

Ирмо́с: Его́же ужаса́ются а́нгели и вся́ во́инства, я́ко Творца́ и Го́спода, по́йте свяще́нницы, просла́вите о́троцы, благослови́те лю́дие, и превозноси́те во вся́ ве́ки.

Непло́дными обогати́хся окая́нный помышле́ньми, ду́шу оскверни́х беззако́нными сластьми́, и тьма́ окружа́ет мя́ отча́яния: озари́ мне́ сия́ние, Бо́же мо́й, покая́ния.

Я́коже дре́вле просвети́л еси́ слепа́го от рожде́ния, ду́шу мою́ озари́, не ви́дящую све́та Твоего́ ми́лостиве, но во тьме́ лю́таго забве́ния погре́бшуюся, и попече́ний жите́йских.

Пости́вся Илиа́, отве́рзе небеса́, и ту́чами напои́ жа́ждущую зе́млю: пости́мся, струи́ почерпа́юще душе́вных сле́з, я́ко да поми́луемся.

Богоро́дичен: Я́ко одушевле́нная лоза́, процвела́ еси́ на́м гро́зд зре́лый, источа́ющий на́м, Чи́стая Де́во, вино́ оставле́ния, и грехо́вное изсуша́ющее пия́нство.

И́ный. Ирмо́с: Пе́снь Тебе́ прино́сим безпло́тных, я́коже о́троцы в пещи́, и пою́ще глаго́лем: благослови́те вся́ дела́ Госпо́дня Го́спода.

Отве́рзеся преддве́рие Ла́зарева животво́рия: Христо́с бо гряде́т, я́ко от сна́ воздви́гнути уме́ршаго, побори́ти жи́знию сме́рть.

Ве́лия тебе́ похвала́, о Вифа́ние, я́ко Зижди́теля странноприя́ти сподо́билася еси́, вопию́щи: благослови́те дела́ Госпо́дня Го́спода.

Благослови́м Отца́, и Сына, и Свята́го Ду́ха, Го́спода.

Тро́ичен: Тя́ Пресу́щная, Трегу́бая Еди́нице, совокупля́емая в разделе́нии зра́ком Ли́ц, Отца́, и Сына, и Ду́ха Боже́ственнаго сла́вим.

И ныне, Богоро́дичен: Е́же ра́дуйся, веща́ем Тебе́ со А́нгелом, я́ко воздви́гла еси́ ра́дость, Спа́са Ми́ра: Его́же моли́ Де́во Всепе́тая.

Сла́ва тебе́ Бо́же на́ш, сла́ва тебе́.

Пе́снь Тебе́ прино́сим, я́ко на жребя́ти но́сишися, в вы́шних на Херуви́мех восходя́й, да все́х повине́ши Христе́ держа́ве Твое́й.

Хва́лим, благослови́м, покланя́емся Го́сподеви, пою́ще и превознося́ще во вся́ ве́ки.

Ирмо́с: Пе́снь Тебе́ прино́сим безпло́тных, я́коже о́троцы в пещи́, и пою́ще глаго́лем: благослови́те вся́ дела́ Госпо́дня Го́спода.

Пе́снь 9.

Ирмо́с: Живоприе́мный исто́чник приснотеку́щий, светоно́сный свети́льник благода́ти, хра́м одушевле́нный, се́нь пречи́стую, небесе́ и земли́ простра́ннейшую, Богородицу ве́рнии велича́ем.

Умерщвле́н бы́в мно́гими прегреше́ньми, небреже́ния во гро́бе одержи́мь е́смь, ка́мень отча́яния име́яй надлежа́щий: его́же расто́рг Христе́ Твое́ю ми́лостию, я́коже Ла́заря дре́вле, ны́не воскреси́ мя.

Бога́таго убежи́м подража́ния, осужде́ннаго в пла́мень неугаси́мый: и Ла́зарево возлю́бим в боле́знех терпе́ние, я́ко да отсю́ду на́с отше́дших Авраа́м в не́дро восприи́мет.

Страстоуби́йцу по́ст возлю́бим, в моли́твах приле́жно упраздни́мся, пла́чим, рыда́им, и те́пле воздо́хнем, я́ко да на́с Иису́с уте́шит, и Ца́рствия прича́стники соде́лает.

Богоро́дичен: Де́вства боже́ственное сокро́вище, пра́отец еди́ное исправле́ние, исто́чник точа́щий благоутро́бия бе́здну, добро́ту Иа́ковлю, Богоро́дицу, Е́юже спаса́емии воспои́м.

И́ный. Ирмо́с: Тебе́ Ви́денную две́рь Иезеки́илем проро́ком, Е́юже никто́же про́йде, то́кмо Бо́г еди́н, Богоро́дице Де́во, пе́сньми почита́ем.

Дне́сь Христу́ явля́ется, об ону́ страну́ Иорда́на ходя́щу, боле́знь Ла́зарева, и я́ко прове́дец глаго́лет: боле́знь сия́ не́сть ны́не к сме́рти.

Благоугото́вися Вифа́ние, украси́ Твоя́ Боже́ственныя вхо́ды, разшири́ преддве́рия: се́ бо Влады́ка прихо́дит со апо́столы, овча́ свое́ оживля́я.

Слава, Тро́ичен: Тя́ Триипоста́сную Еди́ницу, и Неразде́льное Существо́, е́же шестокри́льная славосло́вят во́инства, и челове́ческий ро́д пе́сньми велича́ем.

И ныне, Богоро́дичен: Тя́ от Отца́ безле́тно, и от ма́тере несказа́нно, в ле́то ро́ждшагося во все́х спасе́ние, я́ко Творца́ и Влады́ку пе́сньми велича́ем.

Сла́ва Тебе́ Бо́же на́ш, сла́ва Тебе́.

С добротворе́ния ве́твьми, и чистоты́ нося́ще ва́иа, угото́вимся вси́ Христа́ сре́сти, ко Иерусали́му гряду́щаго я́ко Бо́га на́шего.

Ирмо́с: Тебе́ Ви́денную две́рь Иезеки́илем проро́ком, Е́юже никто́же про́йде, то́кмо Бо́г еди́н, Богоро́дице Де́во, пе́сньми почита́ем.

Досто́йно е́сть: И свети́лен гла́са.

На стихо́вне самогла́сен два́жды, гла́с 5.

Не осуди́ мене́ Христе́ в пла́мени гее́нстем, я́коже бога́таго, ра́ди Ла́заря: но да́руй и мне́ пла́чем прося́щу, ка́пли человеколю́бия, Бо́же, и поми́луй мя́.

Му́ченичен: Благослове́нно во́инство Царя́ Небе́снаго, а́ще бо и земноро́днии бы́ша страстоте́рпцы, но а́нгельский са́н потща́шася дости́гнути, о телесе́х небре́гше, и страстьми́ свои́ми безпло́тных че́сти сподо́бишася: моли́твами и́х Го́споди, спаси́ ду́шы на́ша.

Сла́ва, и ны́не, Богоро́дичен гла́с то́йже:

Обра́дованная, хода́тайствуй Твои́ми моли́твами, и испроси́ душа́м на́шым мно́жество щедро́т, и очище́ние мно́гих прегреше́ний, мо́лимся.

Последование Часов в понедельник шестой седмицы

Час первый и Час девятый (без кафизмы). Час третий читается с кафизмой.

Час шестый

Прииди́те, поклони́мся: (трижды)

И псалмы 53, 54, 90.

Сла́ва и ны́не: Аллилу́иа: (Трижды). Го́споди, поми́луй (Трижды)

Сла́ва и ны́не:

И чтется кафисма.

По кафисме священник, став пред царскими дверьми, глаголет настоящий тропарь со стихи, во глас 2: И́же в шесты́й день же и час:

Тропа́рь проро́чества, глас 6:

Се́й е́сть Бо́же, стра́шный де́нь, его́же дости́гнути ве́чера не наде́емся: и сего́ ви́дети на́с человеколю́бно, сподо́бил еси́ Трисвяты́й, сла́ва Тебе́.

Сла́ва и ны́не: и повторяем тойжде.

Проки́мен, псалом 104, глас 6: Да возвесели́тся се́рдце и́щущих Го́спода.

Стих: Испове́дайтеся Го́сподеви, и призыва́йте и́мя его́.

Проро́чества Иса́иина чте́ние (Ис. 48:17–22, 49:1–4).

Та́ко глаго́лет Госпо́дь, изба́вивый тя́ святы́й Изра́илев: А́з е́смь Госпо́дь Бо́г тво́й, научи́х тя́ е́же обрести́, тебе́ пу́ть, по нему́же по́йдеши. И а́ще бы еси́ послу́шал за́поведей Мои́х, то бы́л бы у́бо а́ки река́ ми́р тво́й, и пра́вда твоя́ я́ко волна́ морска́я. И бы́ло бы я́ко песо́к се́мя твое́, и исча́дия чре́ва твоего́ я́ко пе́рсть земли́: ниже́ ны́не потреби́шися, ниже́ поги́бнет и́мя твое́ предо Мно́ю. Изы́ди от Вавило́на бежа́й от Халде́ев: гла́с ра́дости возвести́те, и да слы́шано бу́дет сие́, возвести́те да́же до после́дних земли́: глаго́лите, изба́ви Госпо́дь раба́ своего́ Иа́кова. И а́ще вжа́ждут, пусты́нею проведе́т и́х, и во́ду из ка́мене изведе́т и́м, разся́дется ка́мень, и потече́т вода́, и испию́т лю́дие Мои́. Не́сть ра́доватися нечести́вым, глаго́лет Госпо́дь. Послу́шайте Мене́ о́строви, и внемли́те язы́цы, вре́менем мно́гим стоя́ти бу́дет, глаго́лет Госпо́дь: от чре́ва Ма́тере Моея́ нарече́ И́мя Мое́. И положи́ уста́ моя́ я́ко ме́чь о́стр, и под кро́вом руки́ Своея́ скры́ мя: положи́ мя я́ко стрелу́ избра́нну, и в ту́ле свое́м скры́ мя. И рече́ ми: ра́б Мо́й еси́ ты́ Изра́илю, и в тебе́ просла́влюся. А́з же реко́х: вотще́ труди́хся, всу́е и ни во что́ да́х кре́пость мою́: сего́ ра́ди су́д мо́й пред Го́сподем, и тру́д мо́й пред Бо́гом мои́м.

Проки́мен, псалом 105, глас 6: Благослове́н Госпо́дь в Изра́илев от ве́ка и до ве́ка.

Стих: Испове́дайтеся Го́сподеви, я́ко бла́г, я́ко в ве́к ми́лость Его́.

И прочее последование.

Последование Вечерни в понедельник шестой седмицы

По обы́чном стихосло́вии, на Го́споди воззва́х, поста́вим стихо́в 6: и пое́м настоя́щыя подо́бны трипе́снца, творе́ние господи́на Ио́сифа. Гла́с 6: Подо́бен: Всю́ отложи́вше:

Мно́гими прегреше́нии, и сластьми́ жития́, неду́гующую стяжа́х ду́шу окая́нный, и лежу́ на одре́ всегда́ ле́ности, Влады́ко, и вопию́ Ти: Ми́лостиве, прише́д посети́, здра́вие мне́ подая́ и ми́лость, и не оста́ви мя́, да не когда́ усну́ в сме́рть, и возра́дуется вра́г о поги́бели мое́й, иски́й всегда́, Спа́се, во а́дову глубину́ низвести́ мя.

Немилосе́рдому бога́тому в безу́мии поревнова́в, сла́достно веселю́ся, сластьми́ и страстьми́ погружа́яся. и ви́дя лежа́ща всегда́ пред две́рьми покая́ния, я́коже Ла́заря ума́ моего́, Го́споди, сего́ нечу́вственно прехожду́, гла́дом же боле́знующа, и острупля́ема страстьми́. те́мже гее́нскому пови́нен е́смь пла́мени, от него́же изба́ви мя́ Влады́ко, Еди́не Многоми́лостиве.

И́на стихи́ра господи́на Фео́дора, гла́с 5. Подо́бен: Го́споди при Моисе́и:

Го́споди, об ону́ страну́ Иорда́на, пло́тию проходя́, проре́кл еси́ Ла́зареву боле́знь к сме́рти не бы́ти, но о Твое́й Бо́га на́шего сла́ве быва́ти. сла́ва вели́чию де́л Твои́х, и вседержи́тельству Твоему́: я́ко низложи́л еси́ сме́рть, за мно́гую ми́лость Человеколю́бче.

И мине́и. Сла́ва, и ны́не, Богоро́дичен.

Проки́мен, псало́м 106, гла́с 4: Испове́дайтеся Го́сподеви, я́ко бла́г, я́ко в ве́к ми́лость Его́.

Сти́х: Да реку́т изба́вленнии Го́сподем, ихже избави из руки врага.

Бытия́ чте́ние (Быт.27:1–41).

Бы́сть же, повнегда́ состаре́тися Исаа́кови, и притупи́шася о́чи его́ е́же ви́дети: и призва́ Иса́ва сы́на своего́ старе́йшаго, и рече́ ему́: сы́не мо́й. и рече́: се́ а́з. И рече́ Исаа́к: се́ состаре́хся, и не ве́м дне́ сконча́ния моего́. Ны́не у́бо возми́ ору́дие твое́, ту́л же и лу́к, и изы́ди на по́ле, и улови́ ми ло́в: И сотвори́ ми сне́ди, я́коже люблю́ а́з: и принеси́ ми, да я́м, я́ко да благослови́т тя́ душа́ моя́, пре́жде да́же не умру́. Реве́кка же слы́ша глаго́люща Исаа́ка ко Иса́ву сы́ну своему́: изы́де же Иса́в на по́ле улови́ти ло́в отцу́ своему́. Реве́кка же рече́ ко Иа́кову сы́ну своему́ ме́ньшему: се́, а́з слы́шах отца́ твоего́ бесе́дующа ко Иса́ву бра́ту твоему́, глаго́люща: Принеси́ ми ло́в, и сотвори́ ми сне́ди, да яды́й благословлю́ тя пред Го́сподем, пре́жде не́же умре́ти ми́. Ны́не у́бо сы́не мо́й, послу́шай мене́, я́коже а́з запове́даю ти́. И ше́д во о́вцы, пойми́ мне́ отту́ду два́ ко́злища мя́гка и добра́, и сотворю́ я́ сне́ди отцу́ твоему́, я́коже лю́бит: И внесе́ши отцу́ твоему́, и бу́дет я́сти, я́ко да благослови́т тя́ оте́ц тво́й, пре́жде да́же не у́мрет. Рече́ же Иа́ков к Реве́кке ма́тери свое́й: Иса́в бра́т мо́й е́сть му́ж косма́т, а́з же му́ж гла́дкий: Да не ка́ко ося́жет мя́ оте́ц мо́й, и бу́ду пред ни́м я́ко презира́яй, и наведу́ на себе́ кля́тву, а не благослове́ние. Рече́ же ему́ ма́ти: на мне́ кля́тва твоя́, ча́до: то́чию послу́шай гла́са моего́, и ше́д принеси́ ми. Ше́д же взя́, и принесе́ ма́тери, и сотвори́ ма́ти его́ сне́ди, я́коже любля́ше оте́ц его́. И взе́мши Реве́кка оде́жду Иса́ва сы́на своего́ старе́йшаго до́брую, я́же бы́сть у нея́ в дому́, облече́ о́ною Иа́кова сы́на своего́ ме́ньшаго. И ко́жицами козля́чиими обложи́ мы́шцы его́, и наго́е вы́и его́. И даде́ сне́ди и хле́бы, я́же сотвори́, в ру́це Иа́кову сы́ну своему́. И внесе́ отцу́ своему́, и рече́: о́тче. о́н же рече́: се́ а́з. кто́ еси́ ты́, ча́до? И рече́ Иа́ков отцу́: а́з Иса́в пе́рвенец тво́й, сотвори́х, я́коже ре́кл ми́ еси́: воста́в ся́ди, и я́ждь от ло́ва моего́, я́ко да благослови́т мя́ душа́ твоя́. Рече́ же Исаа́к сы́ну своему́: что́ сие́, е́же ско́ро обре́л еси́ о ча́до? о́н же рече́: е́же даде́ Госпо́дь Бо́г тво́й предо мно́ю. Рече́ же Исаа́к Иа́кову: прибли́жися ко мне́, и осяжу́ тя́ ча́до, а́ще ты́ еси́ сы́н мо́й Иса́в, или́ ни́? Прибли́жися же Иа́ков ко Исаа́ку отцу́ своему́, и осяза́ его́, и рече́: гла́с у́бо, гла́с Иа́ковль: ру́це же, ру́це Иса́вове. И не позна́ его́, бе́сте бо ру́це его́, я́ко ру́це Иса́ва бра́та его́ косма́те: и благослови́ его́. И рече́: ты́ ли еси́ сы́н мо́й Иса́в? о́н же рече́: а́з. И рече́: принеси́ ми, и я́м от ло́ва твоего́ ча́до, да благослови́т тя́ душа́ моя́. и принесе́ ему́, и яде́: и принесе́ ему́ вино́, и пи́. И рече́ ему́ Исаа́к оте́ц его́: прибли́жися ко мне́, и облобыза́й мя́ ча́до. И прибли́жився лобыза́ его́: и обоня́ воню́ ри́з его́, и благослови́ его́, и рече́: се́ воня́ сы́на моего́, я́ко воня́ ни́вы испо́лнены, ю́же благослови́ госпо́дь. И да да́ст тебе́ Бо́г от росы́ небе́сныя, и от ту́ка земли́, и мно́жество пшени́цы и вина́: И да порабо́тают тебе́ язы́цы, и да покло́нятся тебе́ кня́зи, и бу́ди господи́н бра́ту твоему́, и покло́нятся тебе́ сы́нове отца́ твоего́: проклина́яй тя́, про́клят: благословля́яй же тя́, благослове́н. И бы́сть по е́же преста́ти Исаа́ку благословля́ющу Иа́кова сы́на своего́: и бы́сть егда́ изы́де Иа́ков от лица́ Исаа́ка отца́ своего́, и Иса́в бра́т его́ прии́де с лови́твы. Сотвори́ же и то́й сне́ди, и принесе́ отцу́ своему́, и рече́ отцу́: да воста́нет оте́ц мо́й, и да я́ст от ло́ва сы́на своего́, я́ко да благослови́т мя́ душа́ твоя́. И рече́ ему́ Исаа́к оте́ц его́: кто́ еси́ ты́? о́н же рече́: а́з е́смь сы́н тво́й пе́рвенец Иса́в. ужасе́ся же Исаа́к у́жасом ве́лиим зело́, и рече́: кто́ у́бо улови́вый мне́ ло́в, и принесы́й ми́, и ядо́х от все́х, пре́жде не́же приити́ тебе́? и благослови́х его́, и благослове́н бу́дет. Бы́сть же егда́ услы́ша Иса́в глаго́лы отца́ своего́ Исаа́ка, возопи́ гла́сом ве́лиим и го́рьким зело́, и рече́: благослови́ у́бо и мене́, о́тче. Рече́ же ему́: прише́д бра́т тво́й с ле́стию, взя́ благослове́ние твое́. И рече́ [Иса́в] пра́ведно нарече́ся и́мя ему́ Иа́ков: запя́ бо мя́ се́ уже́ втори́цею, и пе́рвенство мое́ взя́, и ны́не взя́ благослове́ние мое́. и рече́ иса́в отцу́ своему́: не оста́вил ли еси́ [и] мне́ благослове́ния, о́тче? Отвеща́в же Исаа́к, рече́ Иса́ву: а́ще господи́на его́ сотвори́х тебе́, и всю́ бра́тию его́ сотвори́х рабы́ ему́, пшени́цею и вино́м утверди́х его́: тебе́ же что́ сотворю́, ча́до? Рече́ же Иса́в ко отцу́ своему́: еда́ еди́но е́сть благослове́ние у тебе́ о́тче? благослови́ у́бо и мене́ о́тче. умили́вшуся же Исаа́ку, возопи́ гла́сом ве́лиим Иса́в, и воспла́кася. Отвеща́в же Исаа́к оте́ц его́, рече́ ему́: се́ от ту́ка земли́ бу́дет вселе́ние твое́, и от росы́ небе́сныя свы́ше: И мече́м твои́м жи́ти бу́деши, и бра́ту твоему́ порабо́таеши: бу́дет же [вре́мя] егда́ низложи́ши и отреши́ши яре́м его́ от вы́и твоея́. И враждова́ше Иса́в на Иа́кова о благослове́нии, и́мже благослови́ его́ оте́ц его́.

Проки́мен, псало́м 107, гла́с 7: Вознеси́ся на небеса́ Бо́же, и по все́й земли́ сла́ва Твоя́.

Сти́х: Гото́во се́рдце мое́ Бо́же, гото́во се́рдце мое́.

При́тчей чте́ние (Притч.19:16–25).

И́же храни́т за́поведи, соблюда́ет свою́ ду́шу: а нерадя́й о свои́х путе́х, поги́бнет. Ми́луяй ни́ща, взаи́м дае́т Бо́гови: по дая́нию же его́ возда́стся ему́. Наказу́й сы́на твоего́, та́ко бо бу́дет благонаде́жен: в досажде́ние же не взе́млися душе́ю твое́ю. Злоу́мен му́ж мно́го отщети́тся: а́ще же губи́тель е́сть, и ду́шу свою́ приложи́т. Слу́шай сы́не отца́ твоего́ наказа́ния, да му́др бу́деши в после́дняя твоя́. Мно́ги мы́сли в се́рдцы му́жа: сове́т же Госпо́день во ве́к пребыва́ет. Пло́д му́жеви, ми́лостыня: лу́чше же ни́щ пра́ведный, не́жели бога́т лжи́в. Стра́х Госпо́день в живо́т му́жеви: а безстра́шный водвори́тся на ме́стех, иде́же не наблюда́ется ра́зум. Скрыва́яй в не́дрех ру́це свои́ непра́ведно, ниже́ ко усто́м свои́м принесе́т я́. Губи́телю ра́ны прие́млющу, безу́мный кова́рнее бу́дет: а́ще же облича́еши му́жа разу́мна, уразуме́ет чу́вство.

На стихо́вне самогла́сен дне́, гла́с 4:

Душевре́днаго лихои́мства свободи́ Спа́се, и с Ла́зарем убо́гим в не́дрех Авраа́мовых причти́ на́с: Ты́ бо в ми́лостех бога́т сы́й, во́лею на́с ра́ди обнища́л еси́, и от тли́ на нетле́ние преве́л еси́, я́ко ми́лостив Бо́г, и Человеколю́бец.

Му́ченичен: Святы́х му́ченик прие́мый терпе́ние, и от на́с приими́ пе́ние Человеколю́бче, да́руй на́м те́х моли́твами ве́лию ми́лость.

Сла́ва, и ны́не, Богоро́дичен: Изба́ви на́с от ну́жд на́ших, Ма́ти Христа́ Бо́га, ро́ждшая все́х Творца́, да вси́ зове́м Ти́: ра́дуйся Еди́но Предста́тельство ду́ш на́ших.

Во вторник шестой седмицы святого Великого поста

Последование Утрени во вторник шестой седмицы

Тро́ичны гла́са.

По 1-м стихосло́вии седа́льны умили́тельны Осмогла́сника два́, с Богоро́дичным.

По 2-м стихосло́вии седа́лен господи́на Ио́сифа. Гла́с 6. Подо́бен: А́нгельския:

Грехо́вным неду́гом истаява́емь, на одре́ отча́яния низлежу́: те́мже мя́ Врачу́ боля́щих посети́ Твои́м человеколю́бием, и не оста́ви мя́ усну́ти лю́те в сме́рть, Всеще́дрый, да вопию́ Ти те́пле: Ми́лости Пода́телю, Го́споди сла́ва тебе́.

Сла́ва, то́йже.

И ны́не, Богоро́дичен: Нача́ло спасе́ния, Гаврии́лово провеща́ние к Де́ве бы́сть: слы́ша бо, е́же ра́дуйся, не отбеже́ целова́ния: не усумне́ся я́ко Са́рра в се́ни, но си́це глаго́лаше: се́ раба́ Госпо́дня, бу́ди мне́ по глаго́лу Твоему́.

По 3-м стихосло́вии седа́лен, господи́на Фео́дора. Гла́с 5: Подо́бен: Сия́ет дне́сь:

Вчера́ и дне́сь боле́знь Ла́зарева, сию́ бо Христу́ явля́ют сро́дницы. ра́достию Вифа́ние угото́вися, жизнода́вца угости́ти и царя́, с на́ми вопию́щи: Го́споди сла́ва тебе́.

Сла́ва, то́йже.

И ны́не, Богоро́дичен, гла́с то́йже: Ма́ти Бо́жия всесвята́я, Стено́ христиа́н, изба́ви лю́ди Твоя́ обы́чно, зову́щыя Ти́ приле́жно: противоста́ни скве́рным и возносли́вым помысло́м, да вопие́м Ти́: ра́дуйся Присноде́во.

Кано́н мине́и, и трипе́снец господи́на Ио́сифа. И стихосло́вится пе́снь. Гла́с 6.

Пе́снь 2.

Ирмо́с: Ви́дите, ви́дите, я́ко А́з е́смь Бо́г: ма́нну одожди́вый, и во́ду из ка́мене источи́вый дре́вле в пусты́ни лю́дем Мои́м, десни́цею еди́ною, и кре́постию Мое́ю.

Во́лею обнища́л еси́, естество́м бога́тый Христе́: взалка́л еси́ пости́вся, насыща́яй вся́кое живо́тно. Те́м мя́ насы́ти а́лчущаго Твоея́ благода́ти, и покажи́ та́мошния трапе́зы сло́ве о́бщника.

Ла́заря ни́щаго мя́ покажи́ грехо́в, Христе́, и расточи́ бога́тство, е́же зле́ собра́х, и соверше́нное Твое́ любле́ние ще́дре испо́лнив, та́мошняго изба́ви мя́ муче́ния стра́шнаго.

О́троки обостри́в си́льнейшыя огня́, иногда́ в Вавило́не соде́ла по́ст: те́м поревнова́вши о душе́ моя́, не уныва́й, и о́гнь сладостра́стий ду́ха угаси́ши росо́ю.

Богоро́дичен: Ра́дуйся, Тебе́ вопие́м ро́ждшей ра́дость, Богоро́дице Де́во обра́дованная: Бо́га, Его́же родила́ еси́, умоли́, изба́витися от бе́д и тли́, воспева́ющым тя́ при́сно.

И́ный, господи́на Фео́дора. Гла́с 5.

Ирмо́с: Ви́дите, ви́дите, я́ко А́з е́смь Бо́г: ма́нну одожди́вый, и во́ду из ка́мене источи́вый дре́вле в пусты́ни лю́дем Мои́м, десни́цею еди́ною, и кре́постию Мое́ю.

Ви́дите, ви́дите, я́ко А́з е́смь Бо́г, об ону́ страну́ Иорда́на ходя́й, слы́шав я́ко Ла́зарь боли́т, и реки́й: я́ко не у́мрет, но е́сть сие́ о сла́ве Мое́й.

Рыда́нием обложи́вшеся Ла́заревы сестры́, стра́сть Тебе́ Ве́детелю все́х явля́ют: но пребыва́еши ма́ло, да воздви́гнеши чу́до, и пока́жеши ученико́м Твои́м стра́шная.

Слава, Тро́ичен: Единоца́рственная, Триипоста́сная Еди́нице, Госпо́дство и Ца́рство веко́в, Тя́ сла́вят Отца́, и Сына, и Свята́го Ду́ха, мно́жество А́нгел, и все́ естество́ челове́ческое.

И ныне, Богоро́дичен: Кто́ не диви́лся бы зря́ в Тебе́ Соде́теля Де́во, назда́вшаго Ада́ма па́дшаго, несказа́нным соедине́нием, из Тебе́ пло́тию рожде́нна, неизме́нно, во спасе́ние на́ше.

Сла́ва Тебе́ Бо́же на́ш, сла́ва Тебе́.

Ны́не украси́ся о Вифа́ние ра́достию, сотвори́вши прия́телище Царя́ все́х, я́ко прии́дет к Тебе́, да Ла́заря пока́жет па́ки теку́ща от тле́ния в живо́т.

Ирмо́с: Ви́дите, ви́дите, я́ко А́з е́смь Бо́г, в пло́ть облеки́йся во́лею Мое́ю, да спасу́ Ада́ма, от ле́сти па́дшаго в преступле́ние зми́ем.

Пе́снь 8.

Ирмо́с: Из пла́мене преподо́бным ро́су источи́л еси́ и пра́веднаго же́ртву водо́ю попали́л еси́: вся́ бо твори́ши, Христе́, то́кмо е́же хоте́ти. Тя́ превозно́сим во вся́ ве́ки.

Помышля́ю мно́жество согреше́ний, и уя́звлен жа́лом со́вести, я́коже в пла́мени болю́ окая́нный: уще́дри мя́ Сло́ве Бо́жий, Твое́ю ми́лостию.

Презре́в Ла́зарева исправле́ния, неми́лостиваго бога́таго нра́вом позави́дех: благоутро́бне Бо́же, обрати́в мя́ уще́дри, да Тя́ сла́влю во ве́ки вся́.

Душе́вною боле́знию одержи́мь, и умре́ти хотя́ отча́янием, Твоего́ Иису́се посеще́ния тре́бую, оживотвори́вшаго Тебе́ призыва́ющыя.

Богоро́дичен: Пресвята́я Де́во, ты́ мя спаси́, мое́й не́мощи бу́ди по́мощь, Воли́теля Ми́лости роди́вшая, Его́же превозно́сим во вся́ ве́ки.

И́ный. Ирмо́с: Преподо́бнии Твои́ о́троцы в пещи́ Христе́ воспева́юще глаго́лаху: благослови́те вся́ дела́ Госпо́дня Го́спода.

Ра́дуйся Вифа́ние, Ла́зарево оте́чество: в тебе́ бо Христо́с предста́в вели́чие соверши́т, оживи́в Ла́заря.

Ла́зарь боле́знует, да Ты́ просла́вишися Сы́не Бо́жий о не́м: и пою́т Тя́ непреста́нно дела́ вся́ Го́спода.

Благослови́м отца́, и Сына, и Свята́го Ду́ха, Го́спода.

Троичен: Тро́ицу Всесвяту́ю во Отце́, и Сы́не, и Ду́хе, воспева́юще пое́м: благослови́те дела́ Госпо́дня Го́спода.

И ныне, Богоро́дичен: Неизрече́нное Твое́ Рождество́ вси́ пое́м Чи́стая, и чту́ще Его́ я́ко Бо́га, благослови́м вся́ дела́, я́ко Соде́теля и Го́спода.

Сла́ва Тебе́ Бо́же на́ш, сла́ва Тебе́.

Доброде́телей ве́тви к Сре́тению Христо́ву гото́вяще, ны́не зове́м: благослови́те дела́ Госпо́дня Го́спода.

Хва́лим, благослови́м, покланя́емся Го́сподеви, пою́ще и превознося́ще во вся́ ве́ки.

Ирмо́с: Преподо́бнии Твои́ о́троцы в пещи́ Христе́ воспева́юще глаго́лаху: благослови́те вся́ дела́ Госпо́дня Го́спода.

Пе́снь 9.

Ирмо́с: Бо́га челове́ком невозмо́жно ви́дети, на Него́же не сме́ют чи́ни а́нгельстии взира́ти; Тобо́ю же, Всечи́стая, яви́ся челове́ком Сло́во Воплоще́нно, Его́же велича́юще, с небе́сными во́и Тя́ ублажа́ем.

Пре́жде вкуше́ние го́рькое челове́ка первозда́ннаго лю́те из рая́ изгна́, и сме́рти се́ти припряже́: пости́ся о душе́ моя́, бе́гай подража́ния, бе́гай наслажде́ния сла́сти многоболе́зненныя.

Во у́м прие́млю Твое́ суди́ще, и пла́мень неугаси́мый, Судие́ пра́веднейший, себе́ осужда́ю пре́жде суда́: ужасо́хся бо и трепе́щу, безме́рно прегреши́в Тебе́, я́ко и́н никто́же на земли́. те́мже молю́ Тя, уще́дри мя́.

Страсте́й измы́емся омраче́ния, просвети́тельными моли́твами, и доброде́телей ве́тви нося́ще, сре́сти Христа́ потщи́мся, на жребя́ти ча́ема ны́не все́сти, гото́вяща же ся страда́ти, за е́же спасти́ на́с.

Богоро́дичен: Из тебе́ Де́во Богоблагода́тная, в нощи́ страсте́й одержи́мым, возсия́ све́та и ми́ра Христо́с Пода́тель, от невня́тия разреша́яй преступле́ние, и избавле́ние на́м я́ве да́руяй.

И́ный. Ирмо́с: Иса́ие лику́й, Де́ва име́ во чре́ве, и роди́ Сына Емману́ила, Бо́га же и челове́ка, Восто́к и́мя ему́: Его́же велича́юще, Де́ву ублажа́ем.

Ны́не мертвогро́бная гото́ви Ла́заре му́дре, сконча́ешися бо от жи́зни, у́тро умре́ти имы́й, гро́б узри́, воньже всели́шися: но тебе́ Христо́с па́ки оживи́т, воздви́г четверодне́вна.

Вифа́ние лику́й, к тебе́ бо прии́дет Христо́с, чу́до соверша́я ве́лие и стра́шное, связа́в сме́рть, воскреси́т вся́ко я́ко Бо́г Ла́заря уме́ршаго, и Зижди́теля велича́юща.

Слава, Тро́ичен: Еди́но Существо́ Тя́ воспева́ю, Безнача́льная Тро́ице, Честна́я Живонача́льная, Несеко́мая Еди́нице, О́тче нерожде́нне, и рожде́нне Сло́ве и Сы́не, и Ду́ше Святы́й, спаси́ на́с пою́щих Тя́.

И ныне, Богоро́дичен: Па́че ума́ рождество́ Твое́ Богома́ти, без му́жа бо зача́тие в Тебе́, и Де́вственное Рождество́ бы́сть: и́бо Бо́г е́сть рожде́йся, Его́же велича́юще, Тя́ Де́во ублажа́ем.

Сла́ва Тебе́ Бо́же на́ш, сла́ва Тебе́.

Прииди́те угото́вим Го́сподеви к сре́тению, ве́тви доброде́телей нося́ще Ему́: та́ко бо Его́ прии́мем, я́коже во гра́де Иерусали́ме в души́ на́шей, покланя́ющеся и пою́ще Его́.

Ирмо́с: Иса́ие лику́й, Де́ва име́ во чре́ве, и роди́ Сына Емману́ила, Бо́га же и челове́ка, Восто́к и́мя ему́: Его́же велича́юще, Де́ву ублажа́ем.

Свети́лен гла́са.

На стихо́вне самогла́сен дне́, гла́с 5:

Поползну́вшися прегреше́ньми, и плени́цами согреше́ний свя́зана, о душе́, что́ уныва́еши? что́ лени́шися? бе́гай при́сно я́коже Ло́т Содо́ма и Гомо́рры, нечистоты́ запале́ния. Не возвраща́йся вспя́ть, и бу́деши я́ко сто́лп со́льный, на горе́ спаса́йся доброде́телей, бе́гай при́сно немилосе́рднаго бога́таго, безъутро́бия горе́ния. в не́дра прейди́ Авраа́мова я́ко Ла́зарь, смиренному́дрием возопи́й: упова́ние мое́, и прибе́жище мое́, Го́споди сла́ва Тебе́. (Дважды)

Му́ченичен: Страстоте́рпцы Твои́ Го́споди, чи́ны А́нгельския подража́вше, я́ко безпло́тни му́ки претерпе́ша, единомы́сленное упова́ние иму́ще, обеща́нных благи́х наслажде́ние. те́х моли́твами Христе́ Бо́же на́ш, ми́р да́руй ми́рови Твоему́, и душа́м на́шым ве́лию ми́лость.

Сла́ва, и ны́не, Богоро́дичен: Тебе́ мо́лимся, я́ко Бо́жии Ма́тери, благослове́нная, моли́ о спасе́нии ду́ш на́ших.

Последование Часов во вторник шестой седмицы

Час первый, Час третий и Час девятый читается с кафизмами.

Час шестый

Прииди́те, поклони́мся: (трижды)

И псалмы 53, 54, 90.

Сла́ва и ны́не: Аллилу́иа: (Трижды). Го́споди, поми́луй (Трижды)

Сла́ва и ны́не:

И чтется кафисма.

По кафисме священник, став пред царскими дверьми, глаголет настоящий тропарь со стихи, во глас 2: И́же в шесты́й день же и час:

Тропа́рь проро́чества, глас 5:

Необори́мую сте́ну да́л еси́ гра́ду на́шему, ро́ждшую Тя́ Де́ву: То́ю спа́се от окружа́ющих злы́х изми́, мо́лимся, ду́шы на́шя.

Сла́ва и ны́не: и повторяем тойжде.

Проки́мен, псалом 108, глас 4: Помози́ ми Го́споди Бо́же мо́й, и спаси́ мя по ми́лости Твое́й.

Стих: Бо́же, хвалы́ моея́ не премолчи́.

Проро́чества Иса́иина чте́ние (Ис. 49:6–10).

Та́ко глаго́лет Госпо́дь: се́ да́х тя́ в заве́т ро́да, во све́т язы́ком, е́же бы́ти тебе́ во спасе́ние, да́же до после́дних земли́. Та́ко глаго́лет Госпо́дь, изба́вивый тя́ Бо́г Изра́илев: освяти́те уничижа́ющаго ду́шу свою́, гнуша́емаго от язы́к рабо́в кня́жеских: ца́рие у́зрят его́, и воста́нут кня́зи, и покло́нятся ему́, Го́спода ра́ди: я́ко ве́рен е́сть Святы́й Изра́илев, и избра́х тя́. Та́ко глаго́лет Госпо́дь: во вре́мя прия́тно послу́шах тебе́, и в де́нь спасе́ния помого́х ти́, и сотвори́х тя́, и да́х тя́ в заве́т ве́чный язы́ков, е́же устро́ити зе́млю, и насле́дити насле́дия пусты́ни, Глаго́люща су́щым во у́зах изыди́те, и су́щым во тьме́, откры́йтеся: на все́х путе́х пасти́ся бу́дут, и на все́х стезя́х па́жить и́х. Не вза́лчут, ниже́ вжа́ждут, ниже́ порази́т и́х зно́й, ниже́ со́лнце: но ми́луяй и́х уте́шит и́х.

Проки́мен, псалом 109, глас 4: Ты́ иере́й во ве́к, по чи́ну Мелхиседе́кову.

Стих: Рече́ Госпо́дь Го́сподеви моему́: седи́ одесну́ю Мене́.

И прочее последование.

Последование Вечерни во вторник шестой седмицы

Обы́чное стихосло́вие. На Го́споди воззва́х, поста́вим стихо́в 6: и пое́м стихи́ры подо́бны господи́на Ио́сифа. Гла́с 2. Подо́бен: Егда́ от Дре́ва:

Все́ми прило́ги лука́ваго, многостра́стное мое́ се́рдце изнемо́гшее, гро́бу сно́сится уны́ния лю́те, и я́ко ка́менем покрыва́ется нечу́вствием спа́се: Дре́вом Живоно́снаго Твоего́ Креста́, вся́ су́щыя во а́де оживи́вый, возста́ви мя́, оживи́, я́ко да стра́хом Твое́ сла́влю Божество́.

Бога́тство сласте́й тлетво́рных, лука́ваго де́йством всегда́ возлюби́х, су́етно веселя́ся несмы́сленный: ума́ же презре́х, я́ко Ла́заря ина́го, стеня́ща, а́лчуща Боже́ственных бра́шен Сло́ве, пла́мене бу́дущаго изба́ви мя́ Твои́м благоутро́бием, я́ко да сла́влю Тя́ Человеколю́бца.

И́на господи́на Фео́дора, гла́с 3. Подо́бен: Поста́виша:

Дне́сь и́здше Ла́зарь, и рыда́ет сего́ Вифа́ниа, его́же Спа́се На́ш воздвиза́еши от ме́ртвых и предъуверя́еши друго́м твои́м, Воскре́сения Твоего́ стра́шное, а́дово умерщвле́ние, и Ада́мово оживле́ние: сего́ ра́ди пое́м Тя́.

И мине́и 3. Сла́ва, и ны́не, Богоро́дичен.

Проки́мен, псало́м 110, гла́с 4: Нача́ло прему́дрости стра́х Госпо́день.

Сти́х: Испове́мся тебе́ Го́споди все́м се́рдцем мои́м.

Бытия́ чте́ние (Быт.31:3–16).

Рече́ Госпо́дь ко Иа́кову: возврати́ся в зе́млю отца́ твоего́, и в ро́д тво́й, и бу́ду с тобо́ю. Посла́в же Иа́ков, призва́ Ли́ю и Рахи́ль на по́ле, иде́же бя́ху стада́. И рече́ и́м: ви́жду а́з лице́ отца́ ва́шего, я́ко не́сть ко мне́, я́коже вчера́ и тре́тияго дне́: Бо́г же отца́ моего́ бе́ со мно́ю. И вы́ са́ми ве́сте, я́ко все́ю си́лою мое́ю рабо́тах отцу́ ва́шему. Оте́ц же ва́ш оби́де мя́, и измени́ мзду́ мою́ десяти́ а́гнцев: но не даде́ ему́ Бо́г зла́ сотвори́ти мне́. А́ще си́це рече́т: пе́стрыя бу́дет твоя́ мзда́: и родя́тся вся́ о́вцы пе́стрыя. а́ще же рече́т: бе́лыя бу́дет твоя́ мзда́: и родя́тся вся́ о́вцы бе́лыя. И отя́ Бо́г вся́ скоты́ отца́ ва́шего, и даде́ я́ мне́. И бы́сть егда́ зачина́ху о́вцы во чре́ве прие́млюще: и ви́дех очи́ма мои́ма во сне́: и се́ козлы́ и овны́ восходя́ще бя́ху на о́вцы и ко́зы, белова́тыя и пе́стрыя, и пепелови́дныя пе́стрыя. И рече́ ми А́нгел Бо́жий во сне́: Иа́кове. а́з же ре́х, что́ есть, И рече́: воззри́ очи́ма твои́ма, и ви́ждь козлы́ и овны́ восходя́щыя на о́вцы и ко́зы бе́лыя, и пе́стрыя, и пепелови́дныя пе́стрыя: ви́дех бо, ели́ка тебе́ Лава́н твори́т. А́з е́смь Бо́г яви́выйся тебе́ на ме́сте Бо́жии, иде́же пома́зал ми́ еси́ та́мо сто́лп, и обетова́л ми́ еси́ та́мо обе́т: ны́не у́бо воста́ни и изы́ди от земли́ сея́, и иди́ в зе́млю рожде́ния твоего́, и бу́ду с тобо́ю. И отвеща́вше Рахи́ль и Ли́а, реко́сте ему́: еда́ е́сть на́м еще́ ча́сть или́ насле́дие в дому́ отца́ на́шего? Не я́ко ли чужды́я вмени́хомся ему́? продаде́ бо на́с, и снеде́ сне́дию сребро́ на́ше. Все́ бога́тство и сла́ва, ю́же отя́ Бо́г от отца́ на́шего, на́м бу́дет и ча́дом на́шым: ны́не у́бо ели́ка тебе́ рече́ Бо́г, твори́.

Проки́мен, псало́м 111 гла́с 4: Ми́лостив, и ще́др, и пра́веден:

Сти́х: Блаже́н му́ж боя́йся Го́спода.

При́тчей чте́ние (Притч.21:3–21).

Сы́не, твори́ти пра́ведная, и и́стинствовати, уго́дна Бо́гу па́че не́жели же́ртв кро́вь. Велему́дрый во укори́зне дерзосе́рд: свети́ло же нечести́вых греси́. Помышле́ния тщали́ваго во изъоби́лии: и вся́к неради́вый в лише́нии. Де́лаяй сокро́вища язы́ком лжи́вым, су́етная го́нит в се́ти сме́ртныя. Всегуби́тельство на нечести́выя устремля́ется: не хотя́т бо твори́ти пра́ведная. К стро́потным стро́потныя пути́ посыла́ет Бо́г: чи́ста бо и пра́ва дела́ его́. Лу́чше жи́ти во у́гле непокрове́нном, не́жели в пова́пленных с непра́вдою, и в хра́мине о́бщей. Душа́ нечести́ваго не поми́луется ни от еди́наго от челове́ков. Тщету́ прие́млющу невозде́ржному, кова́рнейший бу́дет незло́бивый: разумева́яй же му́дрый прии́мет ра́зум. Разумева́ет пра́ведный сердца́ нечести́вых, и уничтожа́ет нечести́выя в злы́х. И́же затыка́ет ушеса́ своя́, е́же не послу́шати немощна́го, и то́й призове́т, и не бу́дет послу́шаяй его́. Дая́ние та́йно отвраща́ет гне́вы, щадя́й же даро́в воздвиза́ет я́рость кре́пкую. Весе́лие пра́ведных твори́ти су́д: преподо́бный же нечи́ст у злоде́ев. Му́ж заблужда́яй от пути́ пра́вды, в со́нмищи исполи́нов почи́ет. Му́ж ску́ден лю́бит весе́лие, любя́й же вино́ и еле́й не обогати́тся. Отре́бие же пра́веднику беззако́нник. Лу́чше жи́ти в земли́ пу́сте, не́же жи́ти с жено́ю сварли́вою, и язы́чною и гневли́вою. Сокро́вище вожделе́нно почи́ет во усте́х му́драго: безу́мнии же му́жи пожира́ют е́. Пу́ть пра́вды и ми́лостыни обря́щет живо́т и сла́ву.

На стихо́вне самогла́сен дне́, гла́с 1:

В багряни́цу самоде́ржства боготка́нную, и в червлени́цу нетле́ния оде́явшися, о душе́ моя́, свое́ досто́инство поруга́ла еси́, бога́тство и наслажде́ние, гре́х сотвори́вши, и презира́ющи своего́ сплеме́нника, я́коже презре́ ни́щаго Ла́заря бога́тый. но да не со о́нем му́чена бу́деши, обнища́й ду́хом, и обнища́вшему тебе́ ра́ди Го́сподеви возопи́й: багряни́цею поруга́ния пре́жде распя́тия оболки́йся, и на́г на Кресте́ распны́йся мене́ ра́ди, Твоего́ Ца́рствия одея́нием, от студа́ ве́чнаго Христе́ изба́ви мя́. (Дважды)

Му́ченичен: О до́брыя ку́пли ва́шея Святи́и! я́ко кро́ви да́сте, и небеса́ насле́довасте: и вре́менно искуси́вшеся, ве́чно ра́дуетеся. Вои́стинну до́брая ва́ша ку́пля: тле́нная бо оста́вльше, нетле́нная восприя́сте, и со А́нгелы лику́юще, пое́те непреста́нно Тро́ицу Единосу́щную.

Сла́ва, и ны́не, Крестобогоро́дичен: Подо́бен: Прехва́льнии му́ченицы:

Ме́чь про́йде, о Сы́не, Де́ва глаго́лаше, на Дре́ве я́ко узре́ Христа́ ви́сяща, Мое́ се́рдце, и терза́ет Влады́ко, я́коже дре́вле Симео́н Мне́ предрече́: но воста́ни, и спросла́ви безсме́ртне, Ма́терь и рабу́ Твою́, молю́ся.

В среду шестой седмицы святого Великого поста

Последование Утрени в среду шестой седмицы

Тро́ичны гла́са.

По 1-м стихосло́вии седа́льны Кре́стны Осмогла́сника два́, с Крестобогоро́дичным.

По 2-м же стихосло́вии седа́лен господи́на Ио́сифа. Гла́с 2. Подо́бен: Ка́мень гро́бный:

Я́ко ка́менем отягче́н мно́гими греха́ми, / во гро́бе лежу́ небреже́ния, Ще́дре, / от него́же мя возведи́, / благоутро́бне Го́споди.

Сла́ва, то́йже.

И ны́не, Крестобогоро́дичен. Подо́бен: Милосе́рдия:

Честны́м Кресто́м Сына твоего́ соблюда́еми Влады́чице Чи́стая Богоро́дице, вся́кий прило́г бори́теля, вси́ удо́бь отража́ем. Те́мже Тя́ по до́лгу прославля́ем я́ко Ма́терь Све́та, и Еди́ну Наде́жду ду́ш на́ших.

По 3-м стихосло́вии седа́лен, господи́на Фео́дора. Гла́с 3. Подо́бен: Красоте́ де́вства:

Дне́сь Ла́зарь уме́рый погреба́ется, и рыда́ние пою́т сего́ сро́дницы, я́коже Прови́дец и Бо́г, стра́сть предре́кл еси́: Ла́зарь у́спе, ученико́м провеща́я, но ны́не иду́ воскреси́ти его́же созда́х. Сего́ ра́ди Тебе́ вси́ вопие́м: сла́ва держа́ве кре́пости Твоея́.

Сла́ва, то́йже.

И ны́не, Крестобогоро́дичен: Неискусобра́чная чи́стая, и Ма́ти Твоя́ Христе́, зря́щи тя́ ме́ртва ви́сяща на Дре́ве, ма́терски рыда́ющи глаго́лаше: что́ Ти воздаде́ евре́йский беззако́нный собо́р безблагода́тный, мно́гих и вели́ких Твои́х даро́в, Сы́не Мо́й, наслажде́йся? Пою́ Твое́ Боже́ственное снизхожде́ние.

Кано́н в мине́и: и трипе́снец, господи́на Ио́сифа, гла́с 2.

Пе́снь 3.

Ирмо́с: Непло́дствовавший мо́й у́м, плодоно́сен Бо́же покажи́ ми, де́лателю до́брых, насади́телю благи́х, благоутро́бием Твои́м.

Си́лою Креста́ Твоего́ укрепи́в у́м мо́й, изнемо́гший прило́гми лука́выми, к хоте́нию твоему́ напра́ви Го́споди.

Уны́ния дрема́нием, на одре́ спя́ща мя́ сласте́й воздви́гни Го́споди, и Твои́м страсте́м покло́нника покажи́.

Просвети́вшеся душа́ми, посто́м чи́сты усре́сти по́йдем Христа́, ко Иерусали́му гряду́щаго пло́тию.

Богоро́дичен: Неопали́вшаяся огне́м Божества́ Чи́стая, попали́ моя́ ве́щная стремле́ния страсте́й, я́ко да Ве́рно Чи́стая сла́влю Тя́.

И́ный. Гла́с 3.

Ирмо́с: Непло́дная душе́ и безча́дная, стяжи́ пло́д благосла́вный, веселя́щися возопи́й: утверди́хся Тобо́ю Бо́же, не́сть свя́т, не́сть пра́веден, па́че тебе́ Го́споди.

Дне́сь Ла́зарь уме́рый, не утаи́ся всеви́дящаго о́ка Иису́сова. те́мже сказу́ет сие́ ученико́м, вопия́: Ла́зарь дру́г На́ш у́спе, воскреси́ти его́ иду́.

Во Иуде́ю Го́споди па́ки ити́ ре́к, ученики́ устраши́л еси́, но де́рзостно вопия́ше Фома́: живо́т е́сть, и́дем, а́ще у́бо и у́мрем, а́бие оживе́м.

Слава, Тро́ичен: Тро́ице Единосу́щная, вседержи́телю О́тче, Сы́не Собезнача́льный, с Сопресто́льным Боже́ственным Ду́хом, Еди́но Поклоне́ние, Божество́ Несозда́нное, Тебе́ пое́м вси́ челове́цы.

И ныне, Богоро́дичен: Де́во Ма́ти пречи́стая, ко́реню Иессе́ов, от него́же Христо́с возсия́, Живоно́сный Цве́т земноро́дных, Е́юже изба́вихомся тли́ и сме́рти, Тя́ пое́м вси́ Чи́стая.

Сла́ва Тебе́ Бо́же на́ш, сла́ва Тебе́.

Ра́дуйся Сио́не, ны́не гряде́т Ца́рь тво́й кро́ток, я́коже проро́к возопи́, и но́сит жребя́ Сего́ пло́тски, руко́ю Свое́ю вся́ содержа́щаго: пое́м Держа́ву Его́.

Ирмо́с: Непло́дная душе́ и безча́дная, стяжи́ пло́д благосла́вный, веселя́щися возопи́й: утверди́хся Тобо́ю Бо́же, не́сть свя́т, не́сть пра́веден, па́че тебе́ Го́споди.

Пе́снь 8.

Ирмо́с: В купине́ Моисе́ю Девы чу́до, на Сина́йстей горе́, прообрази́вшаго иногда́, по́йте, благослови́те, и превозноси́те во вся́ ве́ки.

Смире́нныя моея́ души́ тя́жкий ка́мень лю́таго уны́ния отвали́ Христе́, и воздви́гни мя́ от гро́ба нечу́вствия в сла́ву Твою́ Сло́ве.

Сме́рть дру́га Твоего́ предсказа́л еси́ друго́м, за милосе́рдие ми́лости, Прови́дче и Бо́же: его́же име́л еси́ воздви́гнути из гро́ба четверодне́вна, к твоему́ славосло́вию.

Во Иуде́ю па́ки Христе́ гряде́ши, и́щущую жи́зни Тя́ Дре́во, Дре́вом уби́ти, жела́я обезсме́ртвити умерщвле́нныя Дре́ва сне́дию.

Богоро́дичен: В тебе́ Де́во чи́стая, ви́дена бы́ша вся́ ше́ствия Бо́га, сохра́ншаго Твою́ чистоту́ по рождестве́, запечатле́нну я́ве во вся́ ве́ки.

И́ный. Ирмо́с: Из Безнача́льнаго Отца́ рожде́ннаго пре́жде ве́к Бо́га, и в после́дняя от Богоро́дицы в пло́ть обле́кшася, я́ко соверше́нна челове́ка, и Бо́га и́стинна, по́йте, благослови́те, и превозноси́те во вся́ ве́ки.

Ла́зарь дне́сь уме́рый изно́сится, дру́г Христо́в, и рыда́ют су́щии с Мари́ею и Ма́рфою вси́: Христо́с же ра́достию прихо́дит к нему́, показа́ти лю́дем, я́ко То́й е́сть живо́т все́х.

Я́ко из горы́ Елео́нския, от высоты́ ми́лостыней, доброде́телей ве́твие лю́дие секу́ще, прииди́те угото́вим к на́м мы́сленно прише́ствие Христо́во, пою́ще, благословя́ще Его́, и превознося́ще во вся́ ве́ки.

Благослови́м Отца́, и Сына, и Свята́го Ду́ха, Го́спода.

Тро́ичен: Триипоста́сная Еди́нице, О́тче, Сы́не и Ду́ше Живы́й, Еди́но Божество́, Еди́но Ца́рство, Тя́ хва́лят незаходи́маго све́та А́нгельская во́инства, и мы́ земни́и пое́м, благослови́м, и превозно́сим во вся́ ве́ки.

И ныне, Богоро́дичен: Се́ вси́ ро́дове блажи́м Тя́ Пречи́стая, вели́чия Твоя́ зря́ще: Ты́ бо ражда́еши преесте́ственно все́х Творца́ Бо́га су́ща и челове́ка. те́мже Тя́ благослови́м, и превозно́сим во ве́ки.

Сла́ва Тебе́ Бо́же на́ш, сла́ва Тебе́.

Со о́троки и мы́ усря́щим Христа́ Бо́га, вме́сто ва́ий принося́ще ми́лостыню, в моли́тве серде́чней, с ве́твьми оса́нна вопию́ще: благослови́те, и превозноси́те Его́ во ве́ки.

Хва́лим, благослови́м, покланя́емся Го́сподеви, пою́ще и превознося́ще во вся́ ве́ки.

Ирмо́с: Из Безнача́льнаго Отца́ рожде́ннаго пре́жде ве́к Бо́га, и в после́дняя от Богоро́дицы в пло́ть обле́кшася, я́ко соверше́нна челове́ка, и Бо́га и́стинна, по́йте, благослови́те, и превозноси́те во вся́ ве́ки.

Пе́снь 9.

Ирмо́с: От земноро́дных кто́ слы́ша таково́е? или кто́ ви́де когда́, я́ко Дева обре́теся во чре́ве иму́щая? и безболе́зненно Младенца поро́ждшая? таково́е Твое́ чу́до и Тя́ Чистая Богородице велича́ем.

Дании́л посто́м огражде́н, загради́ уста́ звере́й: сему́ ревну́ющи душе́ моя́, рыка́ющаго я́коже льва́ зми́я, и и́щущаго бра́шно сотвори́ти вся́кую ду́шу, кре́стною по́мощию отжени́.

Сло́ве Бо́жий, умерщвле́нную греха́ми ду́шу мою́, и затворе́нную во гро́бе преступле́ния, животода́тельным Твои́м сло́вом воскреси́в, принести́ Тебе́ ве́тви доброде́телей, победи́телю сме́рти, сподо́би.

Не́бо я́ко престо́л име́яй, и подно́жие зе́млю: Бо́га Отца́ Сло́во, на жребя́ти носи́мь, во гра́д вхо́дит Святы́й из у́ст младе́нец хвалу́ кра́сную, я́ко Ца́рь все́х соверши́ти.

Богоро́дичен: В жена́х Ты́ еди́на украси́лася еси́, о Пречу́дная Чи́стая! красне́йшее Сло́во роди́вши, па́че все́х челове́к я́вльшагося красне́йша: Того́ у́бо моли́, скве́рну очи́стити, Де́во, се́рдца моего́.

И́ный. Ирмо́с: На Сина́йстей горе́, ви́де Тя́ в купине́ Моисе́й, неопа́льно о́гнь Божества́ Заче́ншую во чре́ве: Дании́л же Тя́ ви́де го́ру несеко́мую: же́зл прозя́бший, Иса́иа взыва́ше, от ко́рене Дави́дова.

Надгро́бныя сле́зы излива́ют Ла́заревы сестры́, зря́щыя сро́дника дне́сь под ка́менем го́рьким: Христо́с же мо́й издале́ча сие́ сказу́я, глаго́лаше апо́столом Свои́м, ра́дуюся ва́с ра́ди, не бе́х бо пло́тию та́мо.

Па́ки гряде́т к тебе́, уби́йце Иуде́е, Христо́с, спаси́тельную стра́сть жела́я испо́лнити я́ко Бо́г: Его́же иска́ла еси́ ка́мением уби́ти, се́ к Тебе́ самозва́н хотя́ прихо́дит ко уби́йству Твоему́, во е́же спасти́ на́с.

Слава, Тро́ичен: Божество́ еди́ница, и Тро́ица е́сть: о пресла́внаго обраще́ния! соединя́емая естество́м, дели́тся Ли́цы, сво́йственно: несеко́ма бо сече́тся, еди́но су́щи трои́тся: сия́ Оте́ц е́сть, Сы́н, и Ду́х Живы́й, соблюда́ющая все́.

И ныне, Богоро́дичен: Деторо́дную де́ву кто́ слы́ша, и ма́терь без му́жа? Мари́е соверша́еши чу́до: но скажи́ Ми, ка́ко? не испыту́й глубины́ Богорожде́ния Моего́: сие́ всеи́стинное, па́че челове́ча ума́ постиже́ние.

Сла́ва Тебе́ Бо́же на́ш, сла́ва Тебе́.

От фи́ник ва́иа спле́тше мы́сленно, и чу́вственно сре́тение Влады́це сотвори́м, гряду́щему к на́м: и́бо благослове́н Гряды́й во и́мя Го́спода же и Отца́, я́ко Сы́н и́стинный.

Ирмо́с: На Сина́йстей горе́, ви́де Тя́ в купине́ Моисе́й, неопа́льно о́гнь Божества́ Заче́ншую во чре́ве: Дании́л же Тя́ ви́де го́ру несеко́мую: же́зл прозя́бший, Иса́иа взыва́ше, от ко́рене Дави́дова.

Свети́лен гла́са.

На стихо́вне стихи́ра самогла́сна дне́, гла́с 1:

Изра́иль в порфи́ру и червлени́цу облача́шеся, оде́ждами свяще́нными и ца́рскими сия́я: зако́ном же и проро́ки богате́я, зако́нными слу́жбами веселя́шеся: но Тебе́ обнища́вшаго распе́н вне́ вра́т Благоде́телю, и жи́ва по распя́тии отмета́яся, в не́драх Бо́га Отца́ присносу́щнаго, жа́ждет ка́пли благода́ти: я́коже бога́тый неми́лостивый от Ла́заря убо́гаго, и́же в порфи́ре и червлени́це, в негаси́мый о́гнь вше́д: и ви́дя боле́знует, пе́рвее крупи́ц и́стины ску́дныя лю́ди язы́ческия, ны́не в не́дрех ве́ры Авраа́ма гре́ющыяся, Твоея́ кро́ве багряни́цу с червлени́цею креще́ния нося́щыя, и Твои́ми оби́лующыя и наслажда́ющыяся дарова́нии, и глаго́лющыя: Христе́ Бо́же на́ш сла́ва Тебе́. (Дважды)

Му́ченичен: Ва́с прехва́льнии му́ченицы, ни ско́рбь, ни теснота́, ни гла́д, ни гоне́ние ниже́ ра́ны, ни я́рость звере́й, ни ме́чь, ниже́ о́гнь претя́й, разлучи́ти от Бо́га возмого́ша: любо́вию же па́че к Нему́, я́ко в чужди́х подви́гшеся телесе́х естество́ забы́сте, сме́рть презре́вше. те́мже и по достоя́нию боле́зней ва́ших мзду́ прия́сте, Небе́снаго Ца́рствия насле́дницы бы́сте, моли́теся о душа́х на́ших.

Сла́ва, и ны́не, Крестобогоро́дичен. Подо́бен: Всехва́льнии му́ченицы:

Ви́дящи ви́сима Христе́, Чи́сто Ро́ждшая Тя́, пове́сившаго на вода́х зе́млю Человеколю́бче, взыва́ше: увы́ мне́, что́ стра́нное виде́ние, ка́ко за́йде добро́та Твоя́, сладча́йший Сы́не, безме́рная, велича́ю Твою́ ми́лость, я́ко стра́ждеши во́лею за все́х.

Последование Часов в среду шестой седмицы

Час первый, Час третий и Час девятый читается с кафизмами.

Час шестый

Прииди́те, поклони́мся: (трижды)

И псалмы 53, 54, 90.

Сла́ва и ны́не: Аллилу́иа: (Трижды). Го́споди, поми́луй (Трижды)

Сла́ва и ны́не:

И чтется кафисма.

По кафисме священник, став пред царскими дверьми, глаголет настоящий тропарь со стихи, во глас 2: И́же в шесты́й день же и час:

Тропа́рь проро́чества, глас 5:

Ми́лости Твоя́ Го́споди сотвори́ с на́ми, и не преда́ждь на́с беззако́нием на́шым, святы́й Влады́ко Вседержи́телю, Тебе́ мо́лимся.

Сла́ва и ны́не: и повторяем тойжде.

Проки́мен, псалом 112, глас 4: Хвали́те о́троцы Го́спода, хвали́те и́мя Госпо́дне.

Стих: Бу́ди и́мя Госпо́дне благослове́но от ны́не и до ве́ка.

Проро́чества Иса́иина чте́ние (Ис. 58:1–11).

Та́ко глаго́лет Госпо́дь: возопи́й кре́постию и не пощади́; я́ко трубу́ возвы́си гла́с тво́й и возвести́ лю́дем Мои́м грехи́ и́х и до́му Иа́ковлю беззако́ния и́х. Мене́ де́нь от дне́ и́щут и разуме́ти пути́ Моя́ жела́ют, я́ко лю́дие пра́вду сотвори́вшии и суда́ Бо́га своего́ не оста́вившии: про́сят ны́не у Мене́ суда́ пра́ведна, и прибли́житися ко Го́споду жела́ют, глаго́люще: Что́ я́ко пости́хомся, и не уви́дел еси́? смири́хом ду́шы на́шя, и не уве́дел еси́? во дни́ бо поще́ний ва́ших обрета́ете во́ли ва́шя, и вся́ подру́чныя ва́шя томите́. А́ще в суде́х и сва́рех постите́ся, и бие́те пястьми́ смире́ннаго, вску́ю мне́ постите́ся я́коже дне́сь, е́же услы́шану бы́ти с во́плем гла́су ва́шему? Не сицева́го поста́ А́з избра́х, и дне́, е́же смири́ти челове́ку ду́шу свою́, ниже́ а́ще сляче́ши я́ко се́рп вы́ю твою́, и вре́тище и пе́пел посте́леши, ниже́ та́ко нарече́те по́ст прия́тен. Не такова́го [бо] поста́ А́з избра́х, глаго́лет Госпо́дь: но разреша́й вся́к соу́з непра́вды, разруша́й обдолже́ния наси́льных писа́ний, отпусти́ сокруше́нныя в свобо́ду, и вся́кое писа́ние непра́ведное раздери́. Раздробля́й а́лчущым хле́б тво́й, и ни́щыя безкро́вныя введи́ в до́м тво́й: а́ще ви́диши на́га, оде́й, и от сво́йственных пле́мене твоего́ не пре́зри. Тогда́ разве́рзется ра́но све́т тво́й, и исцеле́ния твоя́ ско́ро возсия́ют: и преды́дет пред тобо́ю пра́вда твоя́, и сла́ва Бо́жия объи́мет тя́. Тогда́ воззове́ши, и Бо́г услы́шит тя́, и еще́ глаго́лющу ти́, рече́т: се́ приидо́х. а́ще оти́меши от себе́ соу́з, и рукобие́ние, и глаго́л ропта́ния, И да́си а́лчущему хле́б от души́ твоея́, и ду́шу смире́нную насы́тиши: тогда́ возсия́ет во тьме́ све́т тво́й, и тьма́ твоя́ бу́дет я́ко полу́дне. И бу́дет Бо́г тво́й с тобо́ю при́сно.

Проки́мен, псалом 113, глас 6: Благослове́ни вы́ Го́сподеви сотво́ршему не́бо и зе́млю.

Стих: Не́бо Небесе́ Го́сподеви, зе́млю же даде́ сыново́м челове́ческим.

И прочее последование.

Последование Вечерни в среду шестой седмицы

Обы́чное стихосло́вие. На Го́споди воззва́х, поста́вим стихо́в 10. И пое́м настоя́щий самогла́сен дне́ два́жды. Гла́с 5:

Бога́тый в страсте́х сы́й, преле́стною лицеме́рия обложе́н е́смь оде́ждою, веселя́ся в злы́х невоздержа́ния, и безме́рное немилосе́рдие показу́ю, презира́я мо́й у́м, пред две́рьми пове́рженный покая́ния, а́лчущий вся́каго бла́га, и боля́щий невнима́нием мои́м: но Ты́ Го́споди Ла́заря мя́ сотвори́, ни́щаго греха́ми, да не ка́ко тре́буяй, не получу́ пе́рста ороша́юща, боле́знующу моему́ язы́ку в негаси́мом огни́: в не́дрех же патриа́рха Авраа́ма всели́ мене́, я́ко Человеколю́бец. (Дважды)

Му́ченичен: Несы́тною любо́вию души́ Христа́ не отверго́стеся святи́и му́ченицы, и́же разли́чныя ра́ны страсте́й претерпе́вше, мучи́телей де́рзость низложи́сте: непрекло́нну и невреди́му ве́ру сохра́нше, на небеса́ преста́вистеся. те́мже и дерзнове́ние получи́вше к нему́, проси́те дарова́ти на́м ве́лию ми́лость.

И́ны стихи́ры господи́на Ио́сифа. Гла́с 5. Подо́бен: Ра́дуйся по́стником:

Об ону́ страну́ Иорда́на пло́тию ходя́ Иису́се, с тобо́ю су́щым вопи́л еси́: дру́г Ла́зарь уже́ у́мре, и погребе́нию ны́не предаде́ся. Те́мже ра́дуюся дру́зи Мои́ ва́с ра́ди, да ве́сте, я́ко вся́ ве́м, Бо́г сы́й непрело́жный, а́ще и явля́юся ви́димый челове́к. И́дем у́бо оживи́ти его́, я́ко да сме́рть ощути́т сего́ побе́ду, и соверше́нное разруше́ние, я́ве е́ сотворю́, подая́ ми́рови ве́лию ми́лость.

Ма́рфу и Мари́ю ве́рнии подража́юще, ко Го́споду по́слем Боже́ственная дея́ния я́ко моли́твы, я́ко да прише́д на́ш у́м воскреси́т, ме́ртв лежа́щий лю́те во гро́бе ле́ности нечу́вственный, стра́ха Боже́ственнаго ника́коже ощуща́ющий, и де́йств живо́тных ны́не не иму́щий, зову́ще: ви́ждь Го́споди, и я́коже дру́га Твоего́ Ла́заря дре́вле ще́дре, предста́нием воздви́гл еси́ стра́шным, си́це все́х оживи́, подая́й ве́лию ми́лость.

И́на стихи́ра господи́на Фео́дора, гла́с 6. Подо́бен: Го́споди на гро́б:

Двоеде́нствует Ла́зарь во гро́бе, су́щыя от ве́ка ви́дит уме́ршыя, та́мо зри́т стра́хи стра́нныя, мно́жество неисче́тное а́довыми держи́мое у́зами: те́мже сро́дницы рыда́ют го́рько, предви́дяще гро́б его́. Христо́с же и́дет оживи́ти дру́га Своего́, еди́но от все́х соверши́ти согла́сие: благослове́н еси́ Спа́се, поми́луй на́с.

И в мине́и 4.

Проки́мен, псало́м 114. Гла́с 4: Благоугожду́ пред Го́сподем во стране́ живы́х.

Сти́х: Возлюби́х, я́ко услы́шит Госпо́дь гла́с моле́ния моего́.

Бытия́ чте́ние (Быт.43:26–31, 45:1–16).

Принесо́ша Ио́сифу бра́тия его́ да́ры, я́же имя́ху в рука́х свои́х, в до́м: и поклони́шася ему́ лице́м до земли́. И вопроси́ и́х: здра́ви ли есте́? и рече́ и́м: здра́в ли е́сть оте́ц ва́ш ста́рец, его́же реко́сте, еще́ ли жи́в е́сть? Они́ же реко́ша: здра́в е́сть ра́б тво́й оте́ц на́ш, еще́ жи́в е́сть. и рече́: благослове́н челове́к о́ный Бо́гу. и прини́кше поклони́шася ему́. Воззре́в же очи́ма свои́ма Ио́сиф, ви́де Вениами́на бра́та своего́ единома́терня, и рече́: се́й ли е́сть бра́т ва́ш юне́йший, его́же реко́сте ко мне́ привести́? и рече́: Бо́г да поми́лует тя́ ча́до. Возмути́ся же Ио́сиф, подви́жеся бо утро́ба его́ о бра́те свое́м, и иска́ше пла́кати: вше́д же в ло́жницу, пла́кася та́мо. И умы́в лице́, изше́д удержа́ся. И не можа́ше Ио́сиф удержа́тися все́м предстоя́щым ему́, но рече́: отосли́те все́х от мене́: и не предстоя́ше ни еди́н Ио́сифу, егда́ познава́шеся бра́тии свое́й. И испусти́ гла́с с пла́чем: слы́шаша же вси́ Еги́птяне, и слы́шано бы́сть в дому́ фарао́нове. Рече́ же Ио́сиф бра́тии свое́й: а́з е́смь Ио́сиф: еще́ ли оте́ц мо́й жи́в е́сть? и не мого́ша бра́тия отвеща́ти ему́: смути́шася бо. Рече́ же Ио́сиф бра́тии свое́й: прибли́житеся ко мне́, и прибли́жишася. и рече́: а́з е́смь Ио́сиф бра́т ва́ш, его́же прода́сте во Еги́пет. Ны́не у́бо не скорби́те, ниже́ же́стоко ва́м да яви́тся, я́ко прода́сте мя́ се́мо: на жи́знь бо посла́ мя Бо́г пред ва́ми. Сие́ бо второ́е ле́то гла́д на земли́, и еще́ пя́ть ле́т оста́, в ни́хже не бу́дет ора́ния, ни жа́твы. Посла́ бо мя́ Бо́г пред ва́ми оста́вити ва́м оста́нок на земли́, и препита́ти ва́ш оста́нок ве́лий. Ны́не у́бо не вы́ посла́сте мя́ се́мо, но Бо́г: и сотвори́ мя я́ко отца́ фарао́ну, и господи́на всему́ до́му его́, и кня́зя все́й земли́ Еги́петстей. Потща́вшеся у́бо, взы́дите ко отцу́ моему́, и рцы́те ему́: сия́ глаго́лет сы́н тво́й Ио́сиф: сотвори́ мя Бо́г господи́на все́й земли́ Еги́петстей: сни́ди у́бо ко мне́, и не уме́дли. И всели́шися в земли́ Гесе́мли Арави́йстей, и бу́деши близ мене́ ты́, и сы́нове твои́, и сы́нове сыно́в твои́х, о́вцы твоя́, и воло́ве твои́, и ели́ка су́ть твоя́: И препита́ю тя́ та́мо, еще́ бо пя́ть ле́т бу́дет гла́д на земли́, да не поги́бнеши ты́, и сы́нове твои́, и вся́ име́ния твоя́. Се́ о́чи ва́ши ви́дят, и о́чи Вениами́на бра́та моего́, я́ко уста́ моя́ глаго́лющая к ва́м. Возвести́те у́бо отцу́ моему́ всю́ сла́ву мою́ су́щую во Еги́пте, и ели́ка ви́дите: и ускори́вше, приведи́те отца́ моего́ се́мо. И напа́д на вы́ю Вениами́на бра́та своего́, пла́кася над ни́м: и Вениами́н пла́кася на вы́и его́. И облобыза́в всю́ бра́тию свою́, пла́кася над ни́ми: и по си́х глаго́лаша к нему́ бра́тия его́. И пронесе́ся гла́с в дому́ фарао́нове, глаго́люще: приидо́ша бра́тия Ио́сифова: возра́довася же фарао́н, и раби́ его́.

Проки́мен, псало́м 115 гла́с 4: Моли́твы моя́ Го́сподеви возда́м пред все́ми людьми́ его́.

Сти́х: Ве́ровах, те́мже возглаго́лах, а́з же смири́хся зело́.

При́тчей чте́ние (Притч.21:23–31, 22:1–4).

И́же храни́т своя́ уста́ и язы́к, соблюда́ет от печа́ли ду́шу свою́. Проде́рзый, и велича́вый, и гордели́вый, губи́тель нарица́ется: а и́же памятозло́бствует, беззако́нен. По́хоти лени́ваго убива́ют: не произволя́ют бо ру́це его́ твори́ти что́. Нечести́вый жела́ет ве́сь де́нь по́хоти злы́я, пра́ведный же ми́лует и ще́дрит неща́дно. Же́ртвы нечести́вых ме́рзость Го́сподеви: не́бо беззако́нно прино́сят я́. Свиде́тель ло́жный поги́бнет, му́ж же послушли́в сохраня́емь возглаго́лет. Нечести́в му́ж безсту́дно стои́т лице́м: пра́вый же са́м разумева́ет пути́ своя́. Не́сть прему́дрости, не́сть му́жества, не́сть сове́та у нечести́ваго. Ко́нь уготовля́ется на де́нь бра́ни: от Го́спода же по́мощь. Лу́чше и́мя до́брое, не́же бога́тство мно́го, па́че же сребра́ и зла́та благода́ть блага́я. Бога́т и ни́щ срето́ста дру́г дру́га: обои́х же Госпо́дь сотвори́. Худо́г ви́дев лука́ваго му́чима кре́пко, са́м наказу́ется; безу́мнии же мимоше́дше оттщети́шася. Ро́д прему́дрости стра́х госпо́день, и бога́тство, и сла́ва, и живо́т.

И прочее последование Преждесвященных.

В четверг шестой седмицы святого Великого поста

Последование Утрени в четверг шестой седмицы

Тро́ичны гла́са.

По 1-м стихосло́вии седа́льны апо́стольския Oсмогла́сника.

По 2-м же стихосло́вии глаго́лем седа́лен, господи́на Ио́сифа. Гла́с 5. Подо́бен: Собезнача́льное:

Виде́ние и дея́ние, я́ко сопря́гшеся, на Христо́ву мольбу́ посла́ти потщи́мся, уме́рший на́ш у́м я́коже ина́го Ла́заря, я́ко да оживи́т Свои́м предста́нием стра́шным, ве́тви пра́вды тому́ принести́, и зва́ти: благослове́н Гряды́й во и́мя Госпо́дне.

Сла́ва, то́йже.

И ны́не, Богоро́дичен: Души́ моея́ стра́сти многоболе́зненныя, и пло́ти моея́ неду́ги вско́ре исцели́: ума́ моего́ извраще́ния поста́ви Всенепоро́чная, и в тишине́ помышле́ния, моли́твы приноси́ти чи́стыя Царю́ Все́х сподо́би Богоро́дице, и испроси́ти грехо́в оставле́ние.

По 3-м стихосло́вии, седа́лен господи́на Фео́дора, гла́с 6. Подо́бен: А́нгельския:

Двоеде́нствует дне́сь Ла́зарь уме́рый, и о се́м пролива́ют печа́ли сле́зы сро́дницы, Мари́а с Ма́рфою, ка́мень предви́дящи гро́бный. Предста́ Зижди́тель с Свои́ми ученики́, сме́рть плени́ти, да́руяй живо́т. Те́мже вопие́м ему́: Го́споди сла́ва тебе́.

Сла́ва, то́йже.

И ны́не, Богоро́дичен: Свята́я Влады́чице чи́стая, Бо́га на́шего Ма́ти, Все́х Творца́ неизрече́нно ро́ждшая, моли́ со апо́столы свяще́нными всегда́ бла́гость Его́, страсте́й на́с изба́вити, и оставле́ние на́м да́ти грехо́в.

Кано́н в мине́и: и трипе́снец господи́на Ио́сифа. И стихосло́вится пе́снь. Гла́с 5.

Пе́снь 4.

Ирмо́с: Боже́ственное Твое́ разуме́в истоща́ние прозорли́во, Авваку́м, Христе́, со тре́петом вопия́ше Тебе́: во спасе́ние люде́й Твои́х, спасти́ пома́занныя Твоя́ прише́л еси́.

Заре́ю Ва́шего утеше́ния, затворе́нных в се́ни грехо́вней просвети́те, благоче́стно светоно́снии Ва́с восхваля́ющих апо́столи.

Любо́вь с милосе́рдием спря́гше, и на умоле́ние Христу́ вернии посла́ти потщи́мся, я́ко да и на́с воскреси́т от гро́ба та́йных страсте́й на́ших.

Любве́ плотски́я не пощади́м, умерщвле́ни душе́ю, и любо́вию прилепи́мся Изба́вителю, я́ко да от а́дова на́с изба́вит стра́шнаго осужде́ния.

Проре́кл еси́ Ла́зарево успе́ние, его́же по ма́ле воздви́г, от ссу́щих цветонося́щих прия́л еси́ хвалу́, стра́сти Твоея́ Спа́се мо́й о́бразы.

Богоро́дичен: Из тебе́ Боже́ственная Вода́ истече́ безсме́ртия и жи́зни, Богороди́тельнице Всенепоро́чная: ю́же вкуша́ющии, жа́жды чи́стая смертоно́сныя избавля́ются.

И́ный господи́на Фео́дора, гла́с 6.

Ирмос: Услы́шах слу́х Тво́й, и убоя́хся, разуме́х дела́ Твоя́, и ужасо́хся: сла́ва си́ле Твое́й Го́споди.

Погреба́ется Ла́зарь, и на гро́бе я́же о Ма́рфе ны́не рыда́ют и пла́чут, предста́ти тебе́ Животода́вцу, жела́ющыя.

Сме́рть начина́ет трепета́ти, е́же к не́й сни́тия Твоего́ Христе́ ощуща́ющи: я́ко жи́знь бо, тще́тну сию́ показа́л еси́ конце́м.

Слава, Тро́ичен: Еди́нице Про́стая, Несозда́нная, Безнача́льное Естество́, в Тро́ице пева́емое ипоста́сьми, спаси́ ны ве́рою покланя́ющыяся держа́ве Твое́й.

И ныне, Богоро́дичен: Из Отца́ безле́тна Сына, в ле́то Богороди́тельнице, неискусому́жно родила́ еси́, стра́нно чу́до, пребы́вши Де́ва доя́щи.

Сла́ва Тебе́ Бо́же на́ш, сла́ва Тебе́.

Сни́дитеся, прииди́те, и́же в пусты́нях и пеще́рах, сре́сти гряду́щаго на жребя́ти, Го́спода Сла́вы в пе́снех.

Ирмо́с: Услы́шах слу́х Тво́й, и убоя́хся, разуме́х дела́ Твоя́, и ужасо́хся: сла́ва си́ле Твое́й Го́споди.

Пе́снь 8.

Ирмо́с: Тебе́ Вседе́телю в пещи́ о́троцы, всеми́рный ли́к спле́тше, поя́ху: дела́ вся́кая, Го́спода по́йте и превозноси́те во вся́ ве́ки.

Ка́мень тя́жкий от се́рдца моего́ отя́ти, моли́те Всеще́драго, ка́мение яви́вшеся, краеуго́льнаго ка́мене, богоглаго́ливии апо́столи Госпо́дни.

И́дем, Твои́м провозглаша́л еси́ друго́м, дру́г Мо́й Ла́зарь уже́ у́спе: сего́ воздвиза́я, усплю́ сме́рти всепа́губную зло́бу во ве́ки.

Кро́тцы душе́ю, и смире́ни нра́вом бы́вше, благода́тию прии́мем кро́ткаго все́х гряду́щаго Влады́ку, горды́ню сокруши́ти лука́ваго.

Богоро́дичен: Две́рь Тя́ све́та просвеще́нную ви́дит проро́к, Всенепоро́чная, Светода́вца бо ражда́еши несказа́нно, на́м уподо́бившася: его́же превозно́сим во вся́ ве́ки.

И́ный. Ирмо́с: Преподо́бнии Твои́ о́троцы в пещи́ херуви́мы подража́ху, трисвяту́ю пе́снь воспева́юще: благослови́те, по́йте, и превозноси́те во вся́ ве́ки.

Мари́а же и Ма́рфа ны́не рыда́ют, во гро́бе лежа́ща ви́дяще Ла́заря, и боле́зненно вопию́т: а́ще бы бы́л Христо́с зде́, сро́дник на́ш не бы́ у́мерл.

А́д да ча́ет погуби́тися, и́бо Жи́знь прихо́дит Ла́заря воздви́гнути вопию́ща: благослови́те, по́йте, и превозноси́те во вся́ ве́ки.

Благослови́м Отца́, и Сына, и Свята́го Ду́ха, Го́спода.

Тро́ичен: Безнача́льным и Рождество́м же и происхожде́нием, Отцу́ покланя́юся ро́ждшему, Сына прославля́ю ро́ждшася, воспева́ю совозсия́вша Отцу́ же и Сы́ну, Ду́ха Свята́го.

И ныне, Богоро́дичен: Его́же родила́ еси́ Де́во несказа́нно, всегда́ я́ко Человеколю́бца не преста́й моля́щи, да от бе́д спасе́т к Тебе́ прибега́ющыя.

Сла́ва Тебе́ Бо́же на́ш, сла́ва Тебе́.

Доброде́тели я́ко ве́тви, и я́ко ва́иа, ко сре́тению угото́вим, и Царю́ Христу́ ве́рнии возопие́м: благослови́те, по́йте, и превозноси́те во вся́ ве́ки.

Хва́лим, благослови́м, покланя́емся Го́сподеви, пою́ще и превознося́ще во вся́ ве́ки.

Ирмо́с: Преподо́бнии Твои́ о́троцы в пещи́ херуви́мы подража́ху, трисвяту́ю пе́снь воспева́юще: благослови́те, по́йте, и превозноси́те во вся́ ве́ки.

Пе́снь 9.

Ирмо́с: Иса́ие лику́й, Де́ва име́ во чре́ве, и роди́ Сына Емману́ила, Бо́га же и челове́ка, Восто́к и́мя ему́: Его́же велича́юще, Де́ву ублажа́ем.

Дру́жбы изба́ви мя́ льсти́ваго влады́ко Христе́, дру́ги Твоя́ му́дрыя ученики́ показа́вый, с ни́миже ше́д возста́вил еси́ дру́га Твоего́ ве́рнаго, спа́се Ла́заря, благода́рно воспева́юща Тя́.

Исполне́нием Го́споди поста́, испо́лни на́ша сердца́ же и у́м, Благоутро́бне, ра́дости, апо́стол Твои́х мольба́ми, чи́сте возлюби́вших Тя́, Спа́са ду́ш на́ших.

Смердя́ гнойми́ зло́бы, во гро́бе живу́ ле́ности Христе́. те́мже вопию́ Ти: воздви́гни, спаси́ мя, я́ко да и а́з с ве́твьми доброде́телей усря́щу Тя́, взыва́я оса́нна Бо́гу.

Богоро́дичен: Во дву́ во́лю и существу́ родила́ еси́ на́м Сына Отрокови́це, единоро́дна Отцу́, бы́вша челове́ка, да на́с пока́жет о́бщники естества́, Пречи́стая, Боже́ственнейшаго, Пребоже́ственный.

И́ный. Ирмо́с: Безсе́меннаго зача́тия Рождество́ несказа́нное, Ма́тере безму́жныя нетле́нен Пло́д: Бо́жие бо Рожде́ние обновля́ет естества́. Те́мже Тя́ вси́ ро́ди я́ко Богоневе́стную Ма́терь, правосла́вно велича́ем.

В гро́бе Ла́зарь двоеде́нствует дне́сь, и над ни́м пролива́ете сле́зы Мари́а же и Ма́рфа, я́ко сестры́ родны́я: Христо́с же гряде́т к нему́ с боже́ственными апо́столы, показа́ти ве́лие чу́до.

Сме́рте всепа́губная, приими́ разруше́ние, вра́тницы же твои́ закле́пы да блюду́т: и́бо глаго́лом сокруши́т твоя́ врата́ Христо́с, Ла́заря возста́вив. пи́й пе́рвое сие́ а́де проро́к Тебе́ вопие́т с на́ми.

Слава, Тро́ичен: Еди́наго Единороди́телю, единоро́днаго Сына О́тче: и еди́не еди́наго Све́те, Све́та Сия́ние: и еди́ный Еди́не еди́наго Бо́га, Святы́й Ду́ше, Го́спода Госпо́дь, вои́стинну сы́й. о Тро́ице Еди́нице свята́я, спаси́ мя богосло́вяща Тя́.

И ныне, Богоро́дичен: Чу́до Рождества́ Твоего́ удивля́ет мя́ Всенепоро́чная, ка́ко зачина́еши безсе́менно Необъиме́ннаго? рцы́, ка́ко де́вствуеши, ро́ждши я́ко Ма́ти? е́же па́че естества́ ве́рою прие́м, Рожде́нному поклони́ся, ели́ка хо́щет бо и мо́жет.

Сла́ва Тебе́ Бо́же на́ш, сла́ва Тебе́.

Госпо́дь гряде́т все́сти, я́коже пи́сано, на жребя́: лю́дие гото́витеся со стра́хом прия́ти Царя́ Все́х с ва́ием, я́ко Победи́теля Сме́рти, из а́да воздви́гшаго Ла́заря.

Ирмо́с: Безсе́меннаго зача́тия Рождество́ несказа́нное, Ма́тере безму́жныя нетле́нен пло́д: Бо́жие бо рожде́ние обновля́ет естества́, те́мже Тя́ вси́ ро́ди, я́ко Богоневе́стную Ма́терь, правосла́вно велича́ем.

Свети́лен гла́са.

На стихо́вне самогла́сен дне́, гла́с 5:

Прииди́те пре́жде конца́ вси́ бра́тие чи́стым се́рдцем присту́пим ко благоутро́бному Бо́гу, жите́йская обстоя́ния отри́нувше, о душа́х попече́ние сотвори́м, бра́шен сласте́й воздержа́нием гнуша́ющеся, о ми́лостыни попеце́мся: то́ю бо, я́коже пи́сано е́сть, прия́ша не́цыи учреди́вше А́нгелы. напита́им убо́гими, напита́вшаго на́с свое́ю пло́тию: облеце́м себе́ во оде́ющагося све́том я́ко ри́зою, да моли́твами Пречи́стыя Богоро́дицы, и Де́вы Ма́тере, оставле́ние получи́вше грехо́в, со умиле́нием к Нему́ возопии́м: Го́споди, изба́ви на́с от шу́яго отве́та, и сподо́би на́с десна́го Твоего́ предстоя́ния, я́ко Ми́лостив и Человеколю́бец. (Дважды)

Му́ченичен: В му́ках су́ще святи́и, веселя́щеся вопия́ху: измене́ния на́м сия́ су́ть ко Влады́це: вме́сто настоя́щих ра́н теле́сных све́тлое одея́ние в Воскре́сение процвете́т на́м, вме́сто безче́стия венцы́, вме́сто у́з темни́чных ра́й, и вме́сто осужде́ния со злоде́и, со А́нгелы житие́. Те́мже моли́твами и́х Го́споди, спаси́ ду́шы на́шя.

Сла́ва, и ны́не, Богоро́дичен. Подо́бен: Благода́тная:

Предъизбра́нная от все́х родо́в услы́ши гла́с на́ш, и да́руй проше́ния ду́ш на́ших, избавле́ние страсте́й и боле́зней апо́стол ра́ди, вся́ могу́щая я́ко Ма́ти Бо́жия.

Последование Часов в четверг шестой седмицы

Час первый, Час третий и Час девятый читается с кафизмами.

Час шестый

Прииди́те, поклони́мся: (трижды)

И псалмы 53, 54, 90.

Сла́ва и ны́не: Аллилу́иа: (Трижды). Го́споди, поми́луй (Трижды)

Сла́ва и ны́не:

И чтется кафисма.

По кафисме священник, став пред царскими дверьми, глаголет настоящий тропарь со стихи, во глас 2: И́же в шесты́й день же и час:

Тропа́рь проро́чества, глас 1:

Гла́са ра́б твои́х Го́споди не забу́ди, помяни́, я́ко всегда́ упова́ние на Тя́ положи́хом вся́ могу́щаго, и помози́ на́м, мо́лимся.

Сла́ва и ны́не: и повторяем тойжде.

Проки́мен, псалом 117, глас 4: Сия́ врата́ Госпо́дня, пра́веднии вни́дут в ня́.

Стих: Испове́дайтеся Го́сподеви, я́ко бла́г.

Проро́чества Иса́иина чте́ние (Ис. 65:8–16).

Та́ко глаго́лет Госпо́дь: и́мже о́бразом обрета́ется я́года на гре́зне, и реку́т, не погуби́ его́, я́ко благослове́ние е́сть в не́м: та́ко сотворю́ служа́щаго Ми́ ра́ди, не и́мам все́х погуби́ти ра́ди его́. И изведу́ из Иа́кова се́мя, и из Иу́ды, и насле́дит го́ру святу́ю Мою́, и насле́дят избра́ннии Мои́, и раби́ Мои́, и вселя́тся та́мо. И бу́дут в дубра́ве огра́ды стадо́м, и юдо́ль Ахо́рская в поко́ище говя́дов лю́дем Мои́м, и́же взыска́ша Мене́. Вы́ же оста́вившии Мя́, и забыва́ющии го́ру святу́ю Мою́, и уготовля́ющии де́мону трапе́зу, и исполня́ющии ща́стию растворе́ние: А́з преда́м ва́с под ме́чь, вси́ закла́нием паде́те: я́ко зва́х ва́с, и не послу́шасте: глаго́лах, и преслу́шасте, и сотвори́сте лука́вое предо Мно́ю, и я́же не хоте́х, избра́сте. Сего́ ра́ди та́ко глаго́лет Госпо́дь: се́ рабо́тающии Ми́ я́сти бу́дут, вы́ же вза́лчете. се́ рабо́тающии Ми́ пи́ти бу́дут, вы́ же возжа́ждете: Се́ рабо́тающии Ми́ возра́дуются, вы́ же посрамите́ся: се́ рабо́тающии Ми́ возвеселя́тся в весе́лии се́рдца, вы́ же возопие́те в боле́зни се́рдца ва́шего, и от сокруше́ния ду́ха воспла́четеся. Оста́вите бо и́мя ва́ше в насыще́ние избра́нным Мои́м, ва́с же избие́т Госпо́дь. рабо́тающым же Мне́ нарече́тся и́мя но́вое, Е́же благослови́тся на земли́: благословя́т бо Бо́га и́стиннаго.

Проки́мен, псалом 118, глас 4: Пу́ть за́поведей Твои́х теко́х, егда́ разшири́л еси́ се́рдце мое́.

Стих: Законоположи́ мне́ Го́споди пу́ть оправда́ний Твои́х.

И прочее последование.

Последование Вечерни в четверг шестой седмицы

Обы́чное стихосло́вие. На Го́споди воззва́х, поста́вим стихо́в 6, и пое́м стихи́ры подо́бны господи́на Ио́сифа. Гла́с 4. Подо́бен: Зва́нный свы́ше:

Апо́стольская дво́ица свяще́ннейшая, еди́наго Тя́ от Тро́ицы ве́дущи Христе́, ны́не Тобо́ю посыла́ется, привести́ жребя́ подъяре́мнича сы́на, я́коже пи́сано е́сть: на не́мже смиря́яся вся́деши Благоутро́бне, в вы́шних во́лею, седа́лище все́м лю́бящым Тя́ уготовля́я, и в безслове́сныя прони́кшыя, умовре́дно сло́ве стра́сти, слове́сныя содева́еши, оса́нна Тебе́ взыва́ющыя.

Приими́ сио́не Царя́, се́ тебе́ кротча́йший во́лею предста́нет, воскреси́вый Ла́заря и разруши́вый сме́рти го́рькое ца́рство. мно́жество Богособра́нное свяще́нных мона́хов, с просто́ю ча́дию собери́теся, усре́сти с ва́ием Христа́, зову́ще: благослове́н Гряды́й спасти́ ро́д челове́чь, стра́стию креста́, и безстра́стие все́м пода́ти за бла́гость.

И́на стихи́ра подо́бна господи́на Фео́дора, гла́с 8. Подо́бен: И́же во Еде́ме:

На Серафи́мех стра́шных, в вы́шних Христе́ носи́мый, я́ко Бо́г же, и все́х творе́ц, Са́м на жребя́ на земли́ все́сти и́деши, я́ко сы́й по на́м челове́чески. Вифа́ниа весели́тся, прии́мши Тя́ Спа́се: Иерусали́м ра́дуется, я́ко ча́яй Тя́ прия́ти: сме́рть умертви́ся, предъощути́вши Ла́заря, приити́ из ме́ртвых: и мы́ с ва́иами Сре́тение соверша́юще в ра́дости, воспева́им держа́ву бла́гости твоея́ Го́споди.

И в мине́и 3. Сла́ва, и ны́не, Богоро́дичен.

Проки́мен, псало́м 119, гла́с 6: Ко го́споду внегда́ скорбе́ти ми́ воззва́х, и услы́ша мя́.

Сти́х: Го́споду изба́ви ду́шу мою́ от усте́н непра́ведных, и от язы́ка льсти́ва.

Бытия́ чте́ние (Быт. 46:1–7).

Воста́в Изра́иль са́м и вся́ су́щая его́, прии́де ко кла́дязю кля́твенному, и пожре́ же́ртву Бо́гу отца́ своего́ Исаа́ка. Рече́ же Бо́г ко Изра́илю в виде́нии но́щию, глаго́ля: Иа́кове, Иа́кове. О́н же рече́: что́ есть? О́н же рече́ ему́: А́з е́смь Бо́г отце́в твои́х, не убо́йся изы́ти во Еги́пет: в язы́к бо ве́лий сотворю́ тя та́мо. И А́з сни́ду с тобо́ю во Еги́пет, и А́з возведу́ тя до конца́: и Ио́сиф возложи́т ру́ки своя́ на о́чи твои́. Воста́ же Иа́ков от кла́дязя кля́твеннаго: и взя́ша сы́нове Изра́иля отца́ своего́, и стяжа́ние, и жены́ своя́ на колесни́цы, я́же посла́ Ио́сиф взя́ти его́. И взе́мше име́ния своя́, и все́ стяжа́ние, е́же стяжа́ша в земли́ Ханаа́нстей, внидо́ша во Еги́пет Иа́ков, и все́ се́мя его́ с ни́м: Сы́нове, и сы́нове сыно́в его́ с ни́м: дще́ри, и дще́ри дще́рей его́, и все́ се́мя свое́ введе́ во Еги́пет.

Проки́мен, псало́м 120, гла́с 6: Госпо́дь да сохрани́т тя́ от вся́каго зла́, сохрани́т ду́шу твою́ Госпо́дь.

Сти́х: Возведо́х о́чи мои́ в го́ры, отню́дуже прии́дет по́мощь моя́.

При́тчей чте́ние (Притч.23:15–35, 24:1–5).

Сы́не, а́ще прему́дро бу́дет се́рдце твое́, возвесели́ши мое́ се́рдце. И пребу́дут в словесе́х твои́х устне́ к мои́м устна́м, а́ще пра́ва бу́дут. Да не ревну́ет се́рдце твое́ гре́шником, но в стра́се Госпо́дни бу́ди ве́сь де́нь. А́ще бо соблюде́ши я́, бу́дут ти́ вну́цы, и упова́ние твое́ не отсту́пит. Слу́шай сы́не, и прему́др быва́й, и исправля́й мы́сли твоего́ се́рдца. Не бу́ди винопи́йца, ниже́ прилага́йся к сложе́нием и купова́нием мя́с: Вся́к бо пия́ница и блудни́к обнища́ет, и облече́тся в раздра́нная, и в ру́бища вся́к сонли́вый. Слу́шай сы́не отца́ роди́вшаго тя́, и не презира́й, егда́ состаре́ется ма́ти твоя́. И́стину стяжи́, и не отри́ни му́дрости, и уче́ния, и ра́зума. До́бре воспитова́ет оте́ц пра́веден, о сы́не же прему́дрем весели́тся душа́ его́: Да весели́тся оте́ц и ма́ти о тебе́, и да ра́дуется ро́ждшая тя́. Да́ждь ми́ сы́не твое́ се́рдце, о́чи же твои́ моя́ пути́ да соблюда́ют. Сосу́д бо сокруше́н чужди́й до́м, и студене́ц те́сен чужди́й. Се́й бо вско́ре поги́бнет, и вся́кий законопресту́пник потреби́тся. Кому́ го́ре? кому́ молва́? кому́ су́дове? кому́ го́рести и сва́ры, кому́ сокруше́ния вотще́? кому́ си́ни о́чи? Не пребыва́ющым ли в вине́? и не назира́ющым ли, где́ пи́рове быва́ют: Не упива́йтеся вино́м, но бесе́дуйте к челове́ком пра́ведным, и бесе́дуйте в прохо́дех а́ще бо на ча́шы и сткля́ницы вда́си о́чи твои́, последи́ и́маши ходи́ти нажа́йший бели́льнаго дре́ва. Последи́ же я́ко от зми́я уя́звен простре́тся, и я́коже от кера́ста разлива́ется ему́ я́д. О́чи твои́ егда́ у́зрят [жену́] чужду́ю, уста́ твоя́ тогда́ возглаго́лют стро́потная: И возля́жеши я́ко в се́рдце мо́ря, и я́коже ко́рмчий во мно́зе волне́нии. Рече́ши же: би́ша мя́, и не поболе́х, и поруга́шася ми́, а́з же не разуме́х: когда́ у́тро бу́дет, да ше́д взыщу́, с ни́миже сни́дуся. Сы́не, не ревну́й муже́м злы́м, ниже́ возжеле́й бы́ти с ни́ми: Лжа́м бо поуча́ется се́рдце и́х, и боле́зни устне́ и́х глаго́лют. С прему́дростию зи́ждется до́м, и с ра́зумом исправля́ется: С чу́вствием исполня́ются сокро́вища от вся́каго бога́тства честна́го и до́браго. Лу́чше му́дрый кре́пкаго, и му́ж ра́зум име́яй земледе́льца вели́ка.

На стихо́вне самогла́сен дне́, гла́с 8:

Бога́таго неми́лостиваго подо́бия, и непода́тнаго нра́ва, изба́ви мя́ Христе́ Бо́же, Кресто́м Твои́м очище́ние грехо́в на́ших сотвори́вый: Ла́заря же ни́щаго благода́рственному терпе́нию, ревни́теля покажи́, и не́др патриа́рха Авраа́ма не отчужди́ мене́, вели́кия ра́ди Твоея́ ми́лости. (Дважды)

Му́ченичен: Му́ченицы Госпо́дни, вся́кое ме́сто освяща́ете, и вся́к неду́г врачу́ете: и ны́не моли́те, изба́витися сете́й вра́жиих, душа́м на́шым, мо́лимся.

Сла́ва, и ны́не, Крестобогоро́дичен: Подо́бен: О пресла́внаго чудесе́:

О пресла́внаго чудесе́! о та́инства но́ваго! о ужа́снаго начина́ния! Де́ва глаго́лаше, на кресте́ Тя я́ко ви́де посреде́ двою́ разбо́йнику обе́шена, Его́же неболе́зненно ужа́сно породи́, пла́каше глаго́лющи: увы́ мне́ Ча́до любе́знейшее, ка́ко Тя́ лю́тый наро́д и неблагода́рный ко кресту́ пригвозди́?

В пятницу шестой седмицы святого Великого поста

Последование Утрени в пятницу шестой седмицы

Тро́ичны гла́са.

По 1-м стихосло́вии седа́льны Кре́стны Oсмогла́сника.

По 2-м же стихосло́вии глаго́лем настоя́щий седа́лен, господи́на Ио́сифа, гла́с 4. Подо́бен: Ско́ро предвари́:

Дво́ица посыла́ется учени́к привести́ жребя́, я́коже пи́сано е́сть, на не́же Христо́с все́д красе́н вни́дет, хвалу́ от младе́нец прия́ти Боже́ственную. Сего́ у́бо сре́сти и́дем тща́тельно, ве́тви доброде́телей тому́ принося́ще дея́ний.

Сла́ва, то́йже.

И ны́не, Крестобогоро́дичен. Подо́бен: Де́во Пренепоро́чная, Ма́ти Христа́ Бо́га, ору́жие про́йде Твою́ пресвяту́ю ду́шу, егда́ распина́ема ви́дела еси́ во́лею, Сына и Бо́га твоего́: его́же благослове́нная моля́щи не преста́й, проще́ние прегреше́ний во вре́мя поста́, на́м дарова́ти.

По 3-м стихосло́вии седа́лен господи́на Фео́дора. Гла́с 8. Подо́бен: Воскре́с из ме́ртвых:

Дво́ица учени́к посыла́ется дне́сь, жребя́ привести́ Влады́це Все́х: гряде́т все́сти, носи́мый Серафи́мскими мно́жествы. Начина́ет боя́тися Ла́зарем, мироде́ржица всея́дица сме́рть, пе́рвее плени́вшая ро́д челове́ческий.

Сла́ва, то́йже.

И ны́не, Крестобогоро́дичен. Подо́бен: При стра́сти Сына Чи́стая стоя́щи, рыда́ющи го́рько восклица́ше пе́сньми: ка́ко Тя́ немо́лчно а́нгельскими пе́сньми славосло́вимаго, де́ти евре́йстии, увы́ Мне́, пила́тову суди́щу Сы́не предста́виша? песносло́влю Твое́ сло́ве мно́гое и неизрече́нное Благоутро́бие.

Кано́н мине́и: и трипе́снец господи́на Ио́сифа. И стихосло́вится пе́снь. Гла́с 4.

Пе́снь 5.

Ирмо́с: Возсия́й ми́ Го́споди све́т повеле́ний Твои́х, я́ко к Тебе́ ду́х мо́й у́тренюет и пое́т Тя́: Ты́ бо еси́ Бо́г на́ш, и к Тебе́ прибега́ю, Царю́ ми́ра.

На Кресте́ Го́споди Твое́м усну́в, преложи́л еси́ на со́н влады́ко сме́рть. вопи́л бо еси́: дру́г Ла́зарь у́спе, но по́йдем возбуди́ти его́ ны́не.

Проро́к пропове́дания исполня́я прорече́ния, в пророкоуби́йственный гра́д Христе́ ще́дрый прише́л еси́, убие́н бы́ти во́лею, убие́нна мя́ тле́ю, спаса́я.

Те́ло непокори́вое сло́ву повину́вше, воздержа́нием и мольба́ми, мона́си и прости́и лю́дие Христа́ усря́щите, на жребя́ все́дша, гряду́ща же пострада́ти.

Богоро́дичен: Кропле́нием ми́лости Твоея́ напо́й Пречи́стая, изсо́хшую мою́ мы́сль, пла́менем греха́ и угаше́нный се́рдца моего́ вожжи́ све́щник, две́ре све́та.

И́ный господи́на Фео́дора. Гла́с 8.

Ирмо́с: Мра́к души́ моея́ разжени́ Светода́вче Христе́ Бо́же, началоро́дную тьму́ изгна́в бе́здны, и да́руй ми́ све́т повеле́ний Твои́х сло́ве, да у́тренюя сла́влю Тя́.

Дво́ицу ученик твои́х, внегда́ хоте́л еси́ дости́гнути в Вифа́нию Христе́, посыла́еши привести́ Тебе́ жребя́, на не́же никто́же от челове́к все́де: кроме́ бо Тебе́ Спа́се никто́же безслове́сныя язы́ки повину́.

Сни́деся Иуде́ов от Иерусали́ма в Вифа́нию мно́жество, и с сро́дницами Ла́заревыми дне́сь стра́ждут: нау́трие же разуме́вше сего́ из гро́ба ска́чуща, дви́жутся на убие́ние Христо́во.

Слава, Тро́ичен: Тро́ице Пресвята́я О́тче, и Сы́не, и Ду́ше Вседе́тельный, Блаже́нное Божество́, Безнача́льное Существо́, и Трисия́нный Све́те, Всезри́тельная Держа́во, рабы́ твоя́ сохрани́.

И ныне, Богоро́дичен: На кресте́ Тя ви́дящи пригвожде́нна гвоздьми́ Христе́ Ма́ти Твоя́, и из ре́бр живо́тных теку́щую кро́вь и во́ду, уязвля́шеся Ма́терним милосе́рдием, Сына бо Тя́ позна́ своего́.

Сла́ва Тебе́ Бо́же на́ш, сла́ва Тебе́.

Се́ угото́вася Христо́с предста́ти Иерусали́му, и́же в гора́х вси́ и пусты́нях, собери́теся мона́си, того́ ра́достию усре́сти, со все́ю поднебе́сною.

Ирмо́с: Мра́к души́ моея́ разжени́ Светода́вче Христе́ Бо́же, началоро́дную тьму́ изгна́в бе́здны, и да́руй ми́ све́т повеле́ний Твои́х сло́ве, да у́тренюя сла́влю Тя́.

Пе́снь 8.

Ирмо́с: Земля́, и вся я́же на не́й, мо́ре и вси исто́чницы, небеса́ небес, све́т и тьма, мраз и зной, сы́нове челове́честии, свяще́нницы благослови́те Господа, и превозноси́те Его во ве́ки.

Воскре́сение и живо́т иму́ще жены́ любе́зное, что́ рыда́ете го́рько? и́дет оживи́ти бли́жняго дру́га, свои́м Воскре́сением, воста́ние все́х провозвеща́яй, Все́х Благоде́тель.

Жили́ща мона́хов собери́теся я́ко а́гнцы слове́снии, Началопа́стыря Христа́ усря́щите, ны́не ве́тви нося́ще: предгряде́т во́лею, я́ко а́гнец закла́тися Госпо́дь, я́ко да от во́лча изме́т мучи́тельства.

Гряду́щу Ти́ к Виффаги́и, топта́ние Твои́х но́г, вра́г ощуща́ше а́д, и нога́ма Ла́заревыма прикаса́шеся, глаго́ля: а́ще восхо́щет зва́ти Тя́ Жи́знь, не облени́ся, но изы́ди: разуме́х бо мое́ разруше́ние вско́ре.

Богоро́дичен: Свяще́ннии гла́си тя́ проро́ков пропове́дуют обра́зно, две́рь, и го́ру, и се́нь, зе́млю святу́ю, све́тлый о́блак: из него́же су́щым во тьме́ и се́ни седя́щым, возсия́ со́лнце, Де́во, Еди́н Светода́тель.

И́ный. Ирмо́с: А́нгели и Небеса́, на престо́ле сла́вы седя́щаго и я́ко Бо́га непреста́нно сла́вимаго, благослови́те, по́йте и превозноси́те Его́ во ве́ки.

Дво́ица ученик по́сланная привести́ подъяре́мника на о́блацех Восходя́щему, Его́же вся́ пою́т, и превозно́сят во вся́ ве́ки.

При две́рех Христо́с, про́чее Вифа́ние не се́туй: в ра́дость бо преложи́т пла́чь тво́й, твое́ воспита́ние воздви́г Ла́заря из гро́ба, пою́ща и превознося́ща Христа́ во ве́ки.

Благослови́м Отца́, и Сына, и Свята́го Ду́ха, Го́спода.

Еди́н Бо́г у́бо Тро́ица, ни отцу́ изступи́вшу в сыновство́, ниже́ Сы́ну премени́вшуся во исхожде́ние: но сво́йственная и обое́, све́т Бо́га Три́, сла́влю во ве́ки.

И ныне, Богоро́дичен: Еди́на нетле́нная ражда́еши, Еди́на дои́ши младе́нца небра́чная, Еди́на Зижди́теля ражда́еши и Влады́ку Твоего́, а́ще и Ма́терь и Раба́: Тя́ Де́во Ма́ти пое́м во ве́ки.

Сла́ва Тебе́ Бо́же на́ш, сла́ва Тебе́.

Сады́ доброде́телей, и чу́вственно ве́твьми я́ко сугу́ба Христа́ угото́вимся вси́ прия́ти, носи́ма на жребя́ти: Его́же превозно́сим во вся́ ве́ки.

Хва́лим, благослови́м, покланя́емся Го́сподеви, пою́ще и превознося́ще во вся́ ве́ки.

Ирмо́с: А́нгели и Небеса́, на престо́ле сла́вы седя́щаго и я́ко Бо́га непреста́нно сла́вимаго, благослови́те, по́йте и превозноси́те Его́ во ве́ки.

Пе́снь 9.

Ирмо́с: Я́ко сотвори́ Мне́ вели́чия Си́льный и свя́то и́мя Его́, и ми́лость Его́ в ро́д и ро́д боя́щимся Его́.

Се́ предвозгласи́л еси́ Иису́се, взы́дем ко гра́ду свято́му, и рука́ма уби́йц вои́стинну преда́мся Кресту́, уби́тися пло́тию.

От сме́рти хотя́ Сло́ве, восхи́тити дру́га Твоего́, пло́тию умертви́тися на́с ра́ди пригвожда́ешися, челове́ки обезсмертвля́я ве́рныя, Еди́не Безсме́ртне.

Ва́иа целому́дрия принесе́м Христу́, на жребя́ти смири́вшуся пло́тию, и рце́м Ему́: на стра́сть прише́дый, благослове́н еси́ Спа́се.

Богоро́дичен: Стра́шное твое́ рожде́ние, Богоро́дице Ма́ти Христа́: те́мже Тя́ блажи́м ве́рно, и сла́вим че́стно, ро́дове родо́в во ве́ки, ами́нь.

И́ный. Ирмо́с: Проявле́нное на горе́ законополо́жнику во огни́ и купине́, Рождество́ Присноде́вы в на́ше ве́рных спасе́ние, пе́сньми немо́лчными велича́ем.

Ны́не посыла́я ученики́, Христо́с рече́: отреши́вше мне́ жребя́ приведи́те все́сти, да разрешу́ язы́ки от безслове́сия, и покорю́ я́ко Сы́н Отцу́.

Гряде́т Госпо́дь, отве́рзи твоя́ две́ри Вифа́ние, приими́ ве́рою влады́ку: и́бо гряде́т воскреси́ти от гро́ба Ла́заря, я́ко еди́н всеси́лен.

Слава, Тро́ичен: Трисия́нное Го́споди Твоего́ единонача́лия, све́тлыми сия́ньми, у́м на́ш облиста́я, от ле́сти многообра́зныя обраща́ет на́с к соедини́тельному обоже́нию.

И ныне, Богородичен: Ра́дуйся Пала́то все́х Царя́, Е́юже Ца́рство Небе́сное отве́рзеся су́щым на земли́, Богоро́дице Де́во, и со А́нгелы житие́.

Сла́ва Тебе́ Бо́же на́ш, сла́ва Тебе́.

В пусты́нях и гора́х, и в верте́пех су́щии, прииди́те собери́теся с на́ми ваиено́сцы, сре́сти Царя́ и Влады́ку: гряде́т бо спасти́ ду́шы на́шя.

Ирмо́с: Проявле́нное на горе́ законополо́жнику во огни́ и купине́, Рождество́ Присноде́вы в на́ше ве́рных спасе́ние, пе́сньми немо́лчными велича́ем.

Свети́лен гла́са.

На стихо́вне самогла́сен дне́, гла́с 1. Творе́ние Льва́ царя́.

Презре́вши душе́ моя́ Боже́ственных пома́заний, объя́та была́ еси́ козньми́ врага́, свои́м хоте́нием преда́вшися тли́, и отягчи́вшися от греха́ мно́гаго, Боготка́нную оде́жду оскверни́ла еси́, и неукра́шену ца́рскому бра́ку сотвори́ла еси́. Но да не со грехо́м привлече́шися, и покрове́нна оде́ждею страсте́й возле́гши, вины́ вхо́да возда́си, и черто́га изгна́на бу́деши, Спа́су возопи́й: стра́шное о́ко, приимы́й е́же е́смь, и е́же бы́л еси́ не оста́вивый, и пре́жде Креста́ хлами́дою поруга́ния, мене́ ра́ди облеки́йся, вре́тище мое́ расто́ргни, и в весе́лие облецы́, и тьмы́ вне́шния, и пла́ча ве́чнаго изба́ви мя́, и поми́луй мя́. (Дважды)

Му́ченичен: Страстоте́рпцы Христо́вы, прииди́те лю́дие вси́ почти́м, пе́сньми и пе́ньми духо́вными, свети́ла ми́ра, и пропове́дники ве́ры, исто́чники приснотеку́щыя, из ни́хже истека́ют ве́рным исцеле́ния. те́х моли́твами Христе́ Бо́же на́ш, ми́р да́руй ми́рови Твоему́, и душа́м на́шым ве́лию ми́лость.

Сла́ва, гла́с 8: Душеполе́зную соверши́вше четыредеся́тницу, и Святу́ю седми́цу стра́сти Твоея́, про́сим ви́дети Человеколю́бче, е́же просла́вити в не́й вели́чия Твоя́, и неизрече́нное на́с ра́ди смотре́ние Твое́, единому́дренно воспева́юще: Го́споди сла́ва Тебе́.

И ны́не, па́ки то́йже.

И про́чее после́дование я́ко обы́чно.

Последование Часов в пятницу шестой седмицы

Час первый и Час девятый (без кафизмы). Час третий читается с кафизмой.

Час шестый

Прииди́те, поклони́мся: (трижды)

И псалмы 53, 54, 90.

Сла́ва и ны́не: Аллилу́иа: (Трижды). Го́споди, поми́луй (Трижды)

Сла́ва и ны́не:

И чтется кафисма.

По кафисме священник, став пред царскими дверьми, глаголет настоящий тропарь со стихи, во глас 2: И́же в шесты́й день же и час:

Тропа́рь проро́чества, глас 3:

Нестерпи́мый е́сть Го́споди, гне́в на гре́шники преще́ния Твоего́, и не́смы досто́йни воззре́ти, и проси́ти от Тебе́ ми́лости: да не я́ростию Твое́ю, ни гне́вом Твои́м погуби́ши на́с, и́хже от земли́ руко́ю Твое́ю созда́л еси́.

Сла́ва и ны́не: и повторяем тойжде.

Проки́мен, псалом 121, глас 4: До́му ра́ди Го́спода Бо́га на́шего взыска́х блага́я Тебе́.

Стих: Возвесели́хся о ре́кших мне́: в до́м Госпо́день по́йдем.

Проро́чества Иса́иина чте́ние (Ис. 66:10–24).

Весели́ся Иерусали́ме, и торжеству́йте в не́м вси́ лю́бящии его́, и живу́щии в не́м ра́дуйтеся вку́пе с ни́м ра́достию, вси́ ели́цы пла́касте о не́м, Да ссе́те и насы́титеся от сосца́ утеше́ния его́, да сса́вше насладите́ся от вхо́да сла́вы его́. Я́ко сия́ глаго́лет Госпо́дь: се́ А́з уклоня́ю на Ня́, а́ки реку́ ми́ра, и а́ки пото́к наводня́емый, сла́ву язы́ков: де́ти и́х на ра́мена взя́ты бу́дут, и на коле́ну уте́шатся. Я́коже а́ще кого́ ма́ти утеша́ет, та́ко и А́з уте́шу вы́, и во Иерусали́ме уте́шитеся. И у́зрите, и возра́дуется се́рдце ва́ше, и ко́сти ва́шя я́ко трава́ прозя́бнут: и позна́ется рука́ Госпо́дня боя́щымся его́, и запрети́т непокаря́ющымся. Се́ бо Госпо́дь, я́ко о́гнь прии́дет, и я́ко бу́ря колесни́цы Его́, возда́ти я́ростию отмще́ние Свое́, и преще́ние во пла́мени о́гненне. Огне́м бо Госпо́дним суди́тися бу́дет вся́ земля́, и мече́м Его́ вся́ка пло́ть: мно́зи я́звени бу́дут от Го́спода. Очища́ющиися и освяща́ющиися в вертогра́дех, и в преддве́риих яду́щии мя́со свино́е, и ме́рзости, и мы́шы, вку́пе поги́бнут, рече́ Госпо́дь. И А́з дела́ и́х и помышле́ния и́х ве́м и гряду́ собра́ти вся́ наро́ды и язы́ки, и прии́дут, и у́зрят сла́ву Мою́: И оста́влю на ни́х зна́мение, и послю́ от ни́х спасе́ных во язы́ки, в Фарси́с, и в Фу́д, и в Лу́д, и в Мосо́х, и в Фове́ль, и во Елла́ду, и во о́стровы да́льныя, и́же не слы́шаша и́мене Моего́, ниже́ ви́деша сла́ву Мою́: и возвестя́т сла́ву Мою́ во язы́цех. И приведу́т бра́тию ва́шу от все́х язы́к да́р Го́сподеви, с ко́ньми и колесни́цами и с носи́лами мско́в, под се́ньми во святы́й гра́д Иерусали́м, рече́ Госпо́дь: а́ки бы принесли́ сы́нове Изра́илевы же́ртвы своя́ Мне́ со псалмы́ в до́м Госпо́день. И от те́х пойму́ Себе́ жерцы́ и леви́ты, рече́ Госпо́дь. Я́коже бо не́бо но́во, и земля́ нова́, я́же А́з творю́, пребыва́ют предо мно́ю, глаго́лет Госпо́дь: та́ко ста́нет се́мя ва́ше, и и́мя ва́ше. И бу́дет ме́сяц от ме́сяца, и суббо́та от суббо́ты, прии́дет вся́ка пло́ть поклони́тися предо Мно́ю во Иерусали́м, рече́ Госпо́дь. И изы́дут: и у́зрят тру́пы челове́ков преступи́вших Мне́, че́рвь бо и́х не сконча́ется, и о́гнь и́х не уга́снет, и бу́дут в позо́р вся́кой пло́ти.

Проки́мен, псалом 122, глас 6: Поми́луй на́с Го́споди, поми́луй на́с.

Стих: К Тебе́ возведо́х о́чи мои́ живу́щему на Небеси́.

И прочее последование.

Последование Вечерни в пятницу шестой седмицы

Во свети́льничное обы́чное стихосло́вие. На Го́споди воззва́х, поста́вим стихо́в, 10. И пое́м самогла́сен дне́ два́жды, и му́ченичен: и пра́веднаго Ла́заря самогла́сных 5, творя́ще я́ се́дмь. Самогла́сен, гла́с 8, два́жды.

Душеполе́зную соверши́вше Четыредеся́тницу, и Святу́ю седми́цу стра́сти Твоея́, про́сим ви́дети Человеколю́бче, е́же просла́вити в не́й вели́чия Твоя́, и неизрече́нное на́с ра́ди смотре́ние Твое́, единому́дренно воспева́юще: Го́споди сла́ва Тебе́.

Му́ченичен: Му́ченицы Госпо́дни моли́те Бо́га на́шего, и испроси́те душа́м на́шым мно́жество щедро́т, и очище́ние мно́гих прегреше́ний, мо́лимся.

Та́же пое́м свята́го Ла́заря, самогла́сны 5. Творе́ние благочести́ваго царя́, господи́на Льва́ прему́драго. Гла́с 6.

Го́споди, Ла́зарев хотя́ гро́б ви́дети, во́лею хотя́й во гро́б всели́тися вопроша́л еси́: где́ положи́сте его́? уве́дев же, е́же не неве́дал еси́, и возглаша́л, его́же люби́л еси́: Ла́заре гряди́ во́н. И послу́ша бездыха́нный, дыха́ние даю́щаго ему́, Тебе́ Спа́са душа́м на́шым. (Дважды)

Го́споди, на гро́б четверодне́внаго прише́л еси́ Ла́заря, и над гро́бом сле́зы пролия́в, мертвеца́ четверодне́вна возста́вил еси́, кла́се живота́. Те́мже сме́рть свя́зана бы́сть гла́сом: пелены́ разреши́шася рука́ми. Тогда́ ра́дости испо́лнися мно́жество учени́к, и еди́но от все́х служа́шеся согла́сие: благослове́н еси́ Спа́се, поми́луй на́с. (Дважды)

Го́споди, гла́с тво́й разруши́ а́дово ца́рствие, и сло́во вла́сти Твоея́ возста́ви из гро́ба четверодне́внаго, и бы́сть Ла́зарь пакибытия́ проображе́ние спаси́тельное. Вся́ возмо́жна Тебе́ Влады́ко все́х Царю́, да́руй рабо́м твои́м очище́ние, и ве́лию ми́лость. (Единожды)

Го́споди, уве́рити хотя́ ученико́м Твои́м из ме́ртвых Твое́ Воскре́сение, на гро́б Ла́зарев прише́л еси́: и возгласи́вшу ти́ сего́, а́д плени́ся, и отпусти́ четверодне́вна, вопию́ща Тебе́: благослове́нный Го́споди сла́ва Тебе́. (Единожды)

Го́споди, пое́мь ученики́ Твоя́, в Вифа́нию прише́л еси́, да возста́виши Ла́заря: и прослези́вся над ни́м зако́ном естества́ челове́ча, я́ко Бо́г того́ четверодне́вна воздви́гл еси́, и вопия́ше Ти́ Спа́се: благослове́нный Го́споди сла́ва Тебе́. (Единожды)

Сла́ва, гла́с 8: Предста́в гро́бу Ла́зареву Спа́се на́ш, и возгласи́в ме́ртваго, я́ко от сна́ воскреси́л еси́: оттрясе́ тле́ние нетле́ния ма́нием, и изы́де сло́вом, свя́занный укро́йми. Вся́ мо́жеши, вся́ Тебе́ рабо́тают человеколю́бче, вся́ повину́ются Ти́, Спа́се на́ш сла́ва Тебе́.

И ны́не, гла́с то́йже: Душеполе́зную соверши́вше четыредеся́тницу, возопии́м: ра́дуйся гра́де Вифа́ние, оте́чество Ла́зарево. Ра́дуйтеся Ма́рфа и Мари́а, того́ сестры́, зау́тра бо Христо́с прихо́дит, оживи́ти глаго́лом уме́ршаго бра́та: Его́же гла́с услы́шав, го́рький и несы́тый а́д, стра́хом вострепета́в, и вельми́ возстена́в, отпу́стит Ла́заря укро́йми обя́зана: Его́же чудеси́ собо́р Евре́йский удиви́вся, с ва́ием и ве́твьми того́ сря́щут, и явя́тся похваля́ющии де́ти, Ему́же зави́дят отцы́. благослове́н Гряды́й во и́мя Госпо́дне Ца́рь Изра́илев.

Вхо́д. Све́те ти́хий:

Проки́мен, псало́м 123, гла́с 6: По́мощь на́ша во и́мя Го́спода, сотво́ршаго не́бо и зе́млю.

Сти́х: Я́ко а́ще не Госпо́дь бы бы́л в на́с, да рече́т у́бо Изра́иль.

Бытия́ чте́ние (Быт.49:33, 50:1–26).

Преста́ Иа́ков завеща́я сыно́м свои́м: и возложи́в Иа́ков но́зе свои́ на о́др, у́мре, и приложи́ся к лю́дем свои́м. И припа́д Ио́сиф на лице́ отца́ своего́, пла́кася [го́рько] о не́м, и облобыза́ его́. И повеле́ Ио́сиф рабо́м свои́м погреба́телем погребсти́ отца́ своего́: и погребо́ша погреба́тели Изра́иля. И испо́лнишася ему́ четы́редесять дне́й, та́ко бо исчисля́ются дни́е погребе́ния: и пла́кася его́ Еги́пет се́дмьдесят дне́й. Егда́ же преидо́ша дни́е пла́ча, глаго́ла Ио́сиф к вельмо́жам фарао́новым, глаго́ля: а́ще обрето́х благода́ть пред ва́ми, рцы́те о мне́ во у́ши фарао́ну, глаго́люще: Оте́ц мо́й закля́ мя пре́жде сконча́ния [своего́], глаго́ля: во гро́бе, его́же ископа́х себе́ в земли́ Ханаа́ни, та́мо мя́ погреби́ ны́не у́бо возше́д погребу́ отца́ моего́, и возвращу́ся. и реко́ша фарао́ну по словеси́ Ио́сифову. И рече́ фарао́н к Ио́сифу: взы́ди, погреби́ отца́ твоего́, я́коже закля́ тя. И взы́де Ио́сиф погребсти́ отца́ своего́: и совзыдо́ша с ни́м вси́ раби́ фарао́ни, и старе́йшины до́му его́, и вси́ старе́йшины земли́ Еги́петския. И ве́сь до́м Ио́сифов, и бра́тия его́, и ве́сь до́м отца́ его́, и сро́дницы его́: о́вцы же и волы́ оста́виша в земли́ Гесе́м. И совзыдо́ша с ни́м и колесни́цы и ко́нницы, и бы́сть по́лк вели́к зело́. И приидо́ша на Гумно́ Ата́дово, е́же е́сть об о́н по́л Иорда́на, и рыда́ша его́ рыда́нием ве́лиим и кре́пким зело́: и сотвори́ пла́чь отцу́ своему́ се́дмь дне́й. И ви́деша жи́тели земли́ Ханаа́нския пла́чь на Гумне́ Ата́дове, и ре́ша: пла́чь вели́к се́й е́сть Еги́птяном: сего́ ра́ди нарече́ся и́мя ме́сту тому́, пла́чь Еги́петск, е́же е́сть об о́н по́л Иорда́на. И сотвори́ша ему́ та́ко сы́нове его́, я́коже запове́да и́м. И взя́ша его́ сы́нове его́, в зе́млю Ханаа́ню: и погребо́ша его́ в пеще́ре сугу́бей, ю́же стяжа́ Авраа́м, пеще́ру в стяжа́ние гро́ба от Ефро́на Хеттеа́нина, пря́мо Мамври́и. И возврати́ся Ио́сиф во Еги́пет, са́м и бра́тия его́, и вси́ совозше́дшии погребсти́ отца́ его́. Ви́девше же бра́тия Ио́сифовы, я́ко у́мре оте́ц и́х, ре́ша: да не когда́ воспомяне́т зло́бу на́шу Ио́сиф, и воздая́нием возда́ст на́м за вся́ зла́я, я́же показа́хом ему́. И прише́дше ко Ио́сифу, реко́ша: оте́ц тво́й закля́ пре́жде кончи́ны своея́, глаго́ля: Та́ко рцы́те Ио́сифу: оста́ви и́м непра́вду и гре́х и́х, я́ко лука́вая тебе́ показа́ша, и ны́не приими́ непра́вду рабо́в Бо́га отца́ твоего́. и пла́кася Ио́сиф, глаго́лющым и́м к нему́. И прише́дше к нему́ реко́ша: се́ мы́ тебе́ раби́. И рече́ к ни́м Ио́сиф: не бо́йтеся, Бо́жий бо е́смь а́з. Вы́ совеща́сте на мя́ зла́я, Бо́г же совеща́ о мне́ во блага́я, дабы́ бы́ло я́коже дне́сь, и препита́лися бы лю́дие мно́зи. И рече́ и́м: не бо́йтеся, а́з препита́ю ва́с, и до́мы ва́ши. И уте́ши и́х, и глаго́ла и́м по се́рдцу и́х. И всели́ся Ио́сиф во Еги́пте са́м и бра́тия его́, и ве́сь до́м отца́ его́: и поживе́ Ио́сиф ле́т сто́ де́сять. И ви́де Ио́сиф Ефре́мли де́ти до тре́тияго ро́да: и сы́нове Махи́ра сы́на Манасси́ина роди́шася при бе́дрех Ио́сифовых. И рече́ Ио́сиф бра́тии свое́й, глаго́ля: а́з умира́ю: посеще́нием же посети́т ва́с Бо́г, и изведе́т ва́с от земли́ сея́ в зе́млю, о не́йже кля́тся Бо́г отце́м на́шым, Авраа́му, Исаа́ку, и Иа́кову. И закля́ Ио́сиф сы́ны Изра́илевы, глаго́ля: в посеще́нии, и́мже посети́т ва́с Бо́г, совознеси́те и ко́сти моя́ отсю́ду с ва́ми. И сконча́ся Ио́сиф сы́й ле́т ста́ десяти́: и погребо́ша его́, и положи́ша в ра́це во Еги́пте.

Проки́мен, псало́м 124, гла́с 4: Наде́ющиися на Го́спода, я́ко гора́ Сио́н не подви́жится во ве́к.

Сти́х: Я́ко не оста́вит Госпо́дь жезла́ гре́шных на жре́бий пра́ведных.

При́тчей чте́ние (Притч.31:8–32).

Сы́не, отверза́й уста́ твоя́ сло́ву Бо́жию, и суди́ вся́ здра́во. Отверза́й уста́ твоя́, и суди́ пра́ведно, разсужда́й же убо́га и не́мощна. Жену́ до́блю кто́ обря́щет, дража́йши е́сть ка́мения многоце́ннаго такова́я. Дерза́ет на ню́ се́рдце му́жа ея́: такова́я до́брых коры́стей не лиши́тся. Де́лает бо му́жу своему́ блага́я во все́ житие́. Обре́тши во́лну и ле́н, сотвори́ благопотре́бное рука́ма свои́ма. Бы́сть я́ко кора́бль ку́плю де́ющий, издале́ча собира́ет себе́ бога́тство. И востае́т из но́щи, и даде́ бра́шна до́му, и дела́ рабы́ням. Узре́вши село́ купи́: от плодо́в же ру́к свои́х насади́ стяжа́ние. Препоя́савши кре́пко чре́сла своя́, утверди́т мы́шцы своя́ на де́ло. И вкуси́, я́ко добро́ е́сть де́лати, и не угаса́ет свети́льник ея́ всю́ но́щь. Ла́кти своя́ простира́ет на поле́зная, ру́це же свои́ утвержда́ет на вретено́. И ру́це свои́ отверза́ет убо́гому, дла́нь же простре́ ни́щу. Не пече́тся о су́щих в дому́ му́ж ея́, егда́ где́ заме́длит: вси́ бо у нея́ оде́яни су́ть. Сугу́ба одея́ния сотвори́ му́жу своему́, от виссо́на же и порфи́ры себе́ одея́ния. Сла́вен быва́ет во врате́х му́ж ея́, внегда́ а́ще ся́дет в со́нмищи со старе́йшины жи́тельми земли́. Плащани́цы сотвори́, и продаде́ Финики́аном, опоя́сания же Ханане́ом. уста́ своя́ отве́рзе внима́тельно и зако́нно, и чи́н запове́да язы́ку своему́. Кре́постию и ле́потою облече́ся, и возвесели́ся во дни́ после́дния. Те́сны стези́ до́му ея́: бра́шна же ле́ностнаго не яде́. Уста́ своя́ отве́рзе му́дро и зако́нно: Ми́лостыня же ея́ возста́ви ча́да ея́, и обогати́шася: и му́ж ея́ похвали́ ю́. Мно́ги дще́ри стяжа́ша бога́тство, мно́ги сотвори́ша си́лу: ты́ же предъуспе́ла и превознесла́ся еси́ над все́ми. Ло́жнаго угожде́ния, и су́етныя добро́ты же́нския не́сть в тебе́: жена́ бо разу́мная благослове́на е́сть. стра́х же Госпо́день сия́ да хвали́т. Дади́те е́й от плодо́в усте́н ея́, и да хвали́мь бу́дет во врате́х му́ж ея́.

И прочее последование Преждесвященных.

Ве́домо бу́ди, я́ко от дне́сь ниже́ му́ченичен, ниже́ Богоро́дичен, ниже́ Осмогла́сник пое́тся, да́же до суббо́ты свята́го Фомы́.

В субботу шестой седмицы святого Великого поста [22]

Последование Великого повечерия, в пятницу вечера

На повече́рии пое́м настоя́щий кано́н, творе́ние свята́го отца́ господи́на Андре́а Кри́тскаго, Иерусалими́ты, гла́с 1.

Пе́снь 1.

Ирмо́с: Пе́снь побе́дную пои́м вси́ Бо́гу, сотво́ршему ди́вная чудеса́, мы́шцею высо́кою, и спа́сшему Изра́иля, я́ко просла́вися.

Припе́в: Сла́ва Тебе́ Бо́же на́ш, сла́ва Тебе́.

Ме́ртва четверодне́вна воскреси́в Спа́се мо́й Ла́заря, тли́ измени́л еси́ мы́шцею высо́кою, и показа́л еси́ я́ко си́льный вла́сть твою́.

Возгласи́в Ла́заря из гро́ба, а́бие воскреси́л еси́: но а́д до́ле го́рце рыда́ше, и стеня́ трепета́ше, Спа́се, вла́сти Твоея́.

Прослези́лся еси́ Го́споди, над Ла́зарем, показу́я воплоще́ние смотре́ния Твоего́, и я́ко естество́м Бо́г сы́й, естество́м по на́м бы́л еси́ челове́к.

Ма́рфины сле́зы и Мари́ины утоли́л еси́ Го́споди, из ме́ртвых Ла́заря воскреси́в Спа́се, и показа́в одухновле́нна ме́ртваго вла́стию Твое́ю.

Зако́ном естества́ челове́ча вопроси́л еси́ Влады́ко: где́ положе́н бы́сть Ла́зарь? показу́я все́м Спа́се, и́стинное е́же к на́м смотре́ние Твое́.

Закле́пы сокруши́л еси́ тогда́ а́довы, возгласи́в Ла́заря, и держа́ву стря́сл еси́ борца́, и покори́л еси́ пре́жде Креста́, трепета́ти Тебе́ Еди́не Спа́се.

Свя́зня Ла́заря, от а́да держи́маго Влады́ко, я́ко Бо́г предвари́л еси́, и разреши́л еси́ от у́з: к твоему́ бо вся́ си́льне, и́дут повеле́нию.

Сла́ва: Отца́ просла́вим, Сына, и Ду́ха, Тро́ицу неразде́льную, во еди́нице естества́, и со А́нгелы ю́, я́ко Еди́наго Несозда́ннаго Бо́га славосло́вим.

И ны́не, Богоро́дичен: Непрело́жно родила́ еси́ Де́во Ма́ти Созда́теля Естества́, от Свята́го Ду́ха по благоволе́нию О́тчу бы́вша е́же есмы́, кроме́ измене́ния и смеше́ния.

Пе́снь 2.

Ирмо́с: Вонми́ Не́бо и возглаго́лю, и воспою́ Христа́, еди́наго Человеколю́бца.

Сла́ва Тебе́ возгласи́вшему то́кмо, и из гро́ба ме́ртва четверодне́вна дру́га воздви́гшему Ла́заря.

Услы́ша гла́са твоего́ безду́шный, и одушевле́н от ме́ртвых воста́ а́бие, сла́вя Тя́ Го́споди.

Повеле́ние живоно́снаго гла́са Твоего́ прии́м, смердя́щий воста́ от гро́ба, Спа́се Мо́й, Ла́зарь.

Прослези́лся еси́ над дру́гом Спа́се Мо́й, уверя́я на́ше, я́коже носи́л еси́, естество́, и сего́ воскреси́л еси́.

Вострепета́ я́коже ви́де а́д, па́ки теку́ща а́бие свя́зана укро́йми, гла́сом к зде́шнему животу́.

Ужасо́шася евре́йстии наро́ди егда́ возгласи́в Спа́се, воскреси́л еси́ сло́вом смердя́щаго Ла́заря.

Сотрясо́шася сокро́вища а́дова, я́ко одушевле́н бы́сть а́бие ни́зу Ла́зарь, тогда́ гла́сом оживи́вшаго.

Пе́снь 3.

Ирмо́с: Ка́мень, его́же небрего́ша зи́ждущии, се́й бы́сть во главу́ у́гла. То́й е́сть ка́мень, на не́мже утверди́ Це́рковь Христо́с, ю́же от язы́к искупи́.

Чу́до стра́нное и пресла́вное, ка́ко Созда́тель Все́х, е́же не неве́дяше, я́ко не ве́дый вопроша́ше: где́ лежи́т, его́же рыда́ете? где́ погребе́ся Ла́зарь, его́же пома́ле из ме́ртвых жи́ва ва́м воскрешу́ А́з?

Ка́мень, его́же тебе́ привали́ша погре́бшии тя́, сего́ взя́ти Иису́с повеле́в, а́бие воскреси́ тя, возгласи́в тебе́: Ла́заре воста́ни, гряди́ ко Мне́, да твоего́ а́д устраши́тся гла́са.

Ма́рфа и Мари́а Го́споди, рыда́ньми вопия́сте: се́ его́же люби́л еси́ четверодне́вен смерди́т: а́ще бы еси́ бы́л зде́, тогда́ не бы́ у́мерл Ла́зарь. но я́ко неразлу́чен везде́, сего́ а́бие возгласи́в воздви́гл еси́.

Пролия́в над дру́гом сле́зы смотре́ния ра́ди, показа́л еси́ пло́ть от на́с взе́млемую, существо́м не мне́нием Спа́се, соедини́вшуюся Тебе́, и я́ко Человеколю́бец Бо́г, сего́ а́бие возгласи́в воздви́гл еси́.

Увы́ мне́ вои́стинну, ны́не погибо́х, вопия́ше а́д, си́це возглаша́ше сме́рти глаго́ля: се́ Назоряни́н до́льняя подвиза́, и утро́бу мою́ посека́я, бездыха́нна ме́ртва возгласи́в воздви́же.

Где́ Евре́йское безу́мие? где́ неве́рие? доко́ле чужди́и, доко́ле лестцы́, зрите́ уме́ршаго гла́сом исходя́ща, и не ве́руете Христу́, вои́стинну сы́нове тьмы́ вси́ вы́.

Сла́ва: Еди́наго от Тро́ицы ве́м Тя́, а́ще и воплоти́лся еси́, еди́наго и сла́влю, Сына воплоще́нна, от Богоро́дицы безсе́менно прозя́бшаго, и со Отце́м и Ду́хом еди́наго Сына славосло́вима.

И ны́не, Богоро́дичен: Стра́нное и стра́шное виде́ние смотре́ния, е́же предзре́ша нело́жнии проро́цы Де́ву Богоро́дицу: безсе́менно у́бо заче́ншую, и нетле́нно ро́ждшую Бо́га, пребыва́ющую же по Рождестве́ чи́стую.

Пе́снь 4.

Ирмо́с: Взя́тся со́лнце, и луна́ ста́ в чи́не свое́м, возне́слся еси́ долготерпели́ве на Дре́во, и водрузи́л еси́ на не́м Це́рковь Твою́.

Прослези́лся еси́ Го́споди над Ла́зарем, показа́в я́ко челове́к еси́, и воздви́гл еси́ Влады́ко уме́ршаго, и показа́л еси́ лю́дем, я́ко Сы́н еси́ Бо́жий.

Бездыха́нный услы́ша повеле́ние Твое́, гряди́ во́н Ла́заре, теки́й воста́ше с пелена́ми, и скака́ше, Бла́же, показу́я держа́ву Твою́.

Ма́рфины сле́зы и Мари́ины утоли́л еси́ Христе́ Бо́же, возгласи́в Ла́заря самовла́стно, воздви́гл еси́ гла́сом, и поклони́ся Тебе́.

Прослези́вся я́ко челове́к над Ла́зарем, воздви́гл еси́ его́ я́ко Бо́г. вопроси́л еси́: где́ погребе́ся четверодне́вный? уверя́я Бла́же, вочелове́чение Твое́.

Стра́сти зна́мения и Креста́ Твоего́, уверя́ти хотя́ Бла́же, а́дово несы́тное чре́во растерза́в, возста́вил еси́ я́ко Бо́г четверодне́внаго.

Кто́ ви́де, кто́ слы́ша, я́ко воста́ челове́к ме́ртвый смердя́щий? Илиа́ у́бо воздви́же и Елиссе́й, но не от гро́ба, но ниже́ четверодне́вна.

Пое́м Твое́ Го́споди, могу́тство, пое́м и стра́сти Христе́: о́нем бо я́ко благоутро́бен чудоде́йствовал еси́, си́ми же смотри́тельно я́т еси́ я́ко челове́к.

Бо́г еси́ и челове́к, и́стинствуяй вещьми́ и имены́, предста́л еси́ гро́бу пло́тию Сло́ве, и воздви́гл еси́ я́ко Бо́г четверодне́внаго.

Ужасо́шася Влады́ко, Евре́йстии наро́ди, я́ко ви́деша воста́вша ме́ртва из гро́ба Ла́заря со гла́сом Твои́м, и пребы́ша непокорли́ви чудесе́м твои́м.

Сла́ва: Безнача́льно возсия́л еси́ от Отца́ Твоего́, я́ко еди́н сы́й от Тро́ицы Спа́се, в ле́то в Ду́се из де́вственных Ты́ проше́л еси́ крове́й, пло́ть взе́м пресу́щественный.

И ны́не, Богоро́дичен: Зача́тие безсе́менное Богоро́дицы, Рождество́ кроме́ стра́сти тле́ния: Бо́г бо обоя́ чудоде́йствовавый истощи́ Себе́, да на́м соедини́тся.

Пе́снь 5.

Ирмо́с: Тво́й ми́р да́ждь на́м Сы́не Бо́жий, ино́го бо ра́зве Тебе́ Бо́га не зна́ем, и и́мя Твое́ имену́ем, я́ко Бо́г живы́х и ме́ртвых еси́.

Жи́знь сы́й Го́споди, и све́т и́стинный, Ла́заря возгласи́в воскреси́л еси́: я́ко си́лен бо все́м показа́л еси́, я́ко Бо́г живы́х и ме́ртвых еси́.

Нестерпи́мое твое́ повеле́ние Иису́се, не терпя́ а́д мно́гих прие́мый убоя́ся, и четверодне́вна су́ща Ла́заря, со гла́сом жи́ва, а не ме́ртва дая́ше.

Пе́рсть совоку́пль ду́ху, дре́вле бре́ние ду́хом жи́зни, одуши́вый Сло́ве сло́вом Твои́м: и ны́не же сло́вом воскреси́л еси́ от тли́ дру́га из преиспо́дних.

Ма́нию Твоему́ Го́споди, сопроти́вися никто́же: егда́ бо ме́ртваго гласи́л еси́ Ла́заря, а́бие бездыха́нный востава́ше, и у́зы нося́, нога́ма хожда́ше.

О иуде́йское безу́мие! о омраче́ние враго́в! кто́ ви́де мертвеца́ из гро́ба востаю́ща? Илиа́ дре́вле воскреси́, но не от гро́ба, но ниже́ четверодне́вна.

Непобеди́ме, долготерпели́ве, вся́ на́с ра́ди творя́й я́ко Бо́г, и терпя́й я́ко челове́к, прича́стники вся́ ны́ сотвори́ Ца́рствия Твоего́, моли́твами Ла́заревыми.

Сла́ва: Пребезнача́льная, Собезнача́льная, Единочестна́я Тро́ице, О́тче Вседержи́телю, и Сы́не, и Ду́ше Святы́й, Еди́нице Свята́я Триипоста́сная, су́щыя от Ада́ма спаса́й, ве́рно Тя́ воспева́ющыя.

И ны́не, Богоро́дичен: Пречи́стое чре́во Твое́ освяти́ Чи́стая, пло́ть из него́ прие́мый Пребоже́ственный, в Тро́ице покланя́емый, из Отца́ Сло́во, и с Ду́хом Бо́г.

Пе́снь 6.

Ирмо́с: Отве́ргл мя́ еси́ во глубины́ се́рдца морска́го, и спа́сл еси́ мя́ Спа́се от рабо́ты сме́ртныя, и разреши́л еси́ у́зы беззако́ний мои́х.

Вопроси́л еси́: где́ есть? вся́ ве́дый, прослези́лся же еси́ Спа́се, я́ко челове́к естество́м, воздви́гл мя́ еси́ ме́ртва повеле́нием твои́м.

Возгласи́л мя́ еси́ Спа́се, из а́да преиспо́дняго, вопие́т Ла́зарь к Тебе́ разруши́телю а́да, и воздви́гл мя́ еси́ ме́ртва повеле́нием твои́м.

Оде́ял мя́ еси́ Спа́се, в бре́нное те́ло, и вдохну́л ми́ еси́ жи́знь, и ви́дех све́т Тво́й, и воздви́гл мя́ еси́ ме́ртва повеле́нием Твои́м.

Одуши́л еси́ Ты́, бездыха́нный о́браз пло́ти моея́ Спа́се, стягну́л мя́ еси́ костьми́ и жи́лами, и воздви́гл мя́ еси́ ме́ртва повеле́нием Твои́м.

Всесне́дное растерза́в чре́во а́дово, исто́ргнул мя́ еси́ Спа́се, Твое́ю вла́стию, и воздви́гл мя́ еси́ ме́ртва повеле́нием Твои́м.

Носи́л еси́ Спа́се, смеше́ние мое́ всеце́ло: сохрани́л же еси́ чи́сту пречи́стую утро́бу, из нея́же проше́л еси́ воплоти́вся, Еди́н Сы́й Тро́ицы.

Сла́ва, Тро́ичен: Тро́ице Свята́я, прославля́ю твое́ благоутро́бие, и со А́нгелы пою́ трисвяту́ю пе́снь: поми́луй ду́шы на́с воспева́ющих Тя́.

И ны́не, Богоро́дичен: В пречи́стую Твою́ утро́бу вни́де Сло́во, соблюде́ же па́ки по Рождестве́ сию́ чи́стую, Богороди́тельнице, чу́до вои́стинну пресла́вное.

Пе́снь 7.

Ирмо́с: Су́щым в пещи́ отроко́м Твои́м Спа́се, не прикосну́ся, ниже́ стужи́ о́гнь. тогда́ трие́, я́ко еди́неми усты́ поя́ху, и благословля́ху глаго́люще: благослове́н Бо́г Оте́ц На́ших.

Над мертвеце́м прослези́лся еси́ Спа́се Человеколю́бче: да пока́жеши все́м лю́дем, я́ко Бо́г сы́й, на́с ра́ди челове́к яви́лся еси́, и во́лею прослези́лся еси́, о́бразы на́м предлага́я серде́чныя любве́.

Четверодне́вный Ла́зарь спа́се, я́ко услы́ша ни́зу гла́с Тво́й, воста́в воспе́ Тя, и ра́дуяся си́це вопия́ше: Ты́ Бо́г и созда́тель мо́й, Тебе́ покланя́юся, и пою́ Воскреси́вшаго мя́.

А́ще и у́зами обложе́н е́смь, Ла́зарь ни́зу вопия́ше свободи́телю: но ника́коже во чре́ве пребу́ду а́дове, а́ще то́кмо воззове́ши мя́, Ла́заре, гряди́ во́н: Ты́ бо све́т мо́й и живо́т.

Молю́ тя Ла́заре, а́д рече́, воста́ни, изы́ди от закле́пов мои́х ско́ро, отиди́ у́бо: добро́ бо мне́ еди́наго рыда́ти го́рце отъе́млема, не́жели все́х, и́хже пре́жде а́лчя поглоти́х.

О что́ косни́ши Ла́заре, глаго́лет, гряди́ во́н, зове́т стоя́ Дру́г тво́й: изы́ди у́бо, да и а́з осла́бу прииму́, отне́леже бо тя́ снедо́х, на блева́ние пи́ща устро́ися ми́.

Что́ не воста́неши Ла́заре ско́ро, воззва́ из до́лу а́д рыда́я? что́ не а́бие воскре́с тече́ши отсю́ду? да не и други́х ми́ плени́т Христо́с, воскреси́в тя́.

Удивля́емь бы́л еси́ Влады́ко Христе́, чу́дная тогда́ соде́лав мно́гая, све́т бо слепы́м, глухи́м же у́шы отве́рзл еси́ сло́вом, и дру́га Ла́заря из ме́ртвых, я́ко Бо́г возгласи́в воздви́гл еси́.

Сла́ва, Тро́ичен: Тро́ическую воспои́м пе́снь, сла́вяще Безнача́льнаго Отца́, и Сына, и Ду́ха Пра́ваго, Еди́нственное Еди́но Существо́, Е́же тро́ически воспои́м: Свя́т, Свя́т, Свя́т еси́ Тро́ице.

И ны́не, Богоро́дичен: Я́ко Еди́наго от Тро́ицы Тя́ Христе́ сла́вим, я́ко от Де́вы вопло́щься, кроме́ преложе́ния челове́чески вся́ претерпе́л еси́, не отсту́пль естества́ Оте́ческа Иису́се, а́ще и соедини́лся еси́ на́м.

Пе́снь 8.

Ирмо́с: Небеса́ Небе́с, и вода́ я́же превы́ше небе́с, благослови́те, по́йте Го́спода, и превозноси́те Его́ во ве́ки.

Творе́ц и Содержи́тель все́х, за милосе́рдие во Вифа́нию прии́де, воздви́гнути Ла́заря.

Четверодне́вный смердя́, и пово́йми обя́зан, измени́ся дыха́нием бездыха́нный, возгласи́вшу Ти́ Го́споди.

Иуде́йстии лю́дие, я́ко ви́деша уме́ршаго, Твои́м гла́сом воста́вша Христе́, распыха́хуся.

Омраче́ннии о све́те Иуде́е, что́ не ве́руете Ла́зареву воста́нию, Христо́ву начина́нию?

Да ра́дуется Сио́н, и да пое́т Жизнода́вца, воскреси́вшаго сло́вом от гро́ба Ла́заря.

Во́и небе́снии, и ро́д земны́х воспе́ша Тя́, егда́ Спа́се мо́й Ла́заря воздви́гл еси́.

Сла́ва: Со Отце́м и Сы́ном Ду́ха славосло́влю и поя́ немо́лчно взыва́ю: Трисвяты́й, сла́ва Тебе́.

И ны́не, Богоро́дичен: Тебе́ благословлю́ и покланя́юся Ро́ждшемуся из Де́вы, не разлу́чшуся Престо́ла Святы́я сла́вы Твоея́.

Пе́снь 9.

Ирмо́с: Сотвори́ держа́ву мы́шцею свое́ю: низложи́ бо си́льныя со престо́л, и вознесе́ смире́нныя Бо́г Изра́илев. В ни́хже посети́ на́с восто́к с высоты́, и напра́вил ны́ е́сть на пу́ть ми́ра.

Да пое́т чу́до Вифа́ниа с на́ми: в не́й бо прослези́ся Созда́тель, зако́ном естества́ пло́ти, Ла́заря воскреша́я, и Ма́рфины сле́зы про́чее, и пла́чь Мари́ин в ра́дость прелага́я, мертвеца́ воздви́гл е́сть.

Уверя́я Сло́ве, Воскре́сние Твое́, призва́л еси́ Ла́заря из гро́ба, и воздви́гл еси́ я́ко Бо́г, да пока́жеши лю́дем Бо́га же и челове́ка вку́пе вои́стинне су́ща, и воздви́гша хра́м телесе́ Твоего́.

Стря́сл еси́ врата́ и вереи́ желе́зныя, устраши́л еси́ а́д гла́сом Твои́м, ужасе́ся же с ни́м и сме́рть а́бие, я́ко ви́деша Ла́заря спа́се, су́ща в ни́х у́зника, одушевле́нна гла́сом и воскре́сша.

Ужасо́шася вси́, я́ко ви́деша тя́ Спа́се слезя́ща, Ла́заря уме́рша, и глаго́лаху наро́ди: ви́ждь, ка́ко его́ любля́ше. а́бие у́бо возгласи́л еси́ его́, и воста́в бездыха́нный, отложи́ тле́ние повеле́нием Твои́м.

Потрясо́шася врата́, сокруши́шася вереи́, разреши́шася у́зы ме́ртваго гла́сом си́лы Христо́вы, и а́д го́рько воздыха́ше рыда́я, и свои́м вопия́ше: увы́ мне́, ки́й и отку́ду гла́с оживля́яй ме́ртвыя?

Воста́ни отсю́ду послу́шав гла́са, Дру́г бо тво́й во́н приглаша́ет тя́: се́й е́сть пре́жде воскреси́вый ме́ртвыя. Илиа́ у́бо воздви́же ме́ртва, и Елиссе́й ку́пно: но се́й бе́ о́неми и глаго́ляй и де́йствуяй.

Пое́м твою́ Сло́ве непобеди́мую кре́пость: костьми́ бо и жи́лами уме́рша воздви́гл еси́ сло́вом Твои́м, я́ко все́х Созда́тель, и сего́ воскреси́л еси́ Спа́се, от преиспо́дних, я́коже вдо́выя сы́на су́ща на одре́.

Сла́ва: Тро́ице Всесвята́я, О́тче Безнача́льный Бо́же, Собезнача́льный Сы́не и Боже́ственный Сло́ве, Уте́шителю Благи́й, Ду́ше Святы́й Бо́жий: Еди́ный и Трисо́лнечный Све́те, Соесте́ственное Существо́, Еди́не Бо́же и Го́споди, уще́дри ми́р.

И ны́не, Богоро́дичен: Вся́ сотвори́вый в прему́дрости Иису́се, и во всего́ мя оболки́йся из Де́вы, и ве́сь пребыва́яй при́сно в не́дрех Отца́: Святы́й Ду́х Тво́й Христе́, на ста́до Твое́ низпосла́в я́ко Бо́г, осени́ на́с.

Вме́сто Досто́йно, ирмо́с: Сотвори́ держа́ву мы́шцею свое́ю: низложи́ бо си́льныя со престо́л, и вознесе́ смире́нныя Бо́г Изра́илев. в ни́хже посети́ на́с восто́к с высоты́, и напра́вил ны́ е́сть на пу́ть ми́ра.

Полунощница

На первом Трисвятом, по О́тче наш: Тропарь: О́бщее воскресе́ние пре́жде Твоея́ Стра́сти уверя́я, из ме́ртвых воздви́гл еси́ Ла́заря, Христе́ Бо́же. Те́мже и мы, я́ко о́троцы побе́ды зна́мения нося́ще, Тебе́ победи́телю сме́рти вопие́м: оса́нна в вы́шних, благослове́н Гряды́й во и́мя Госпо́дне.

На последнем Трисвятом, по О́тче наш: Кондак: Всех ра́дость Христо́с, И́стина, Свет, Живо́т и ми́ра Воскресе́ние, су́щим на земли́ яви́ся Свое́ю бла́гостию, и бысть о́браз Воскресе́ния, всем подая́ Боже́ственное оставле́ние.

Таже, Го́споди поми́луй, 12. И отпуст. Молитвы же: Помяни́ Го́споди, не глаголем.

Последование Утрени в субботу шестой седмицы

На Бог Господь, тропарь, глас 1:

О́бщее воскресе́ние / пре́жде Твоея́ Стра́сти уверя́я, / из ме́ртвых воздви́гл еси́ Ла́заря, Христе́ Бо́же. / Те́мже и мы, я́ко о́троцы побе́ды зна́мения нося́ще, / Тебе́ победи́телю сме́рти вопие́м: / оса́нна в вы́шних, / благослове́н Гряды́й во и́мя Госпо́дне. (Трижды)

Таже, стихословие: Рече́ Госпо́дь Го́сподеви моему́:

По 1-м стихословии седален, глас 1: Подобен: Ка́мени запеча́тану:

Уще́дрив Ма́рфины и Мари́ины сле́зы, / отвали́ти ка́мень от гро́ба повеле́л еси́, Христе́ Бо́же, / воскреси́л еси́ возгласи́в ме́ртваго, ми́ра Жизнода́вче, / Собо́ю уверя́я воскресе́ние. / Сла́ва си́ле Твое́й, Спа́се, / сла́ва вла́сти Твое́й, / сла́ва сло́вом вся Соста́вившему.

Сла́ва, и ны́не, тойже.

Таже стихословим Непорочны.

И поем тропари воскресны: Благослове́н еси́ Го́споди: А́нгельский собо́р: И прочая, яко обычай есть в Неделю.

Потом седален, глас 5. Подобен: Собезнача́льное Сло́во:

Исто́чник прему́дрости и предве́дения во Вифа́нию прише́д, / с Ма́рфою су́щих вопроша́л еси́: / где положи́сте, рек, дру́га, Ла́заря? / Его́же ра́ди прослези́в Благоутро́бне, / четверодне́вна ме́ртва воскреси́л еси́ гла́сом Твои́м / Человеколю́бче и Ще́дрый, / я́ко Жизнода́вец и Госпо́дь.

Сла́ва, и ны́не, тойже.

Таже глаголем: Воскресе́ние Христово: и псалом 50.

Евангелие же не чтем, токмо во храме святаго Лазаря. Чтение же творим, толкование еже от Иоанна Евангелиа того дне, слово 63 и 64.

Канона два, до шестыя песни, творение господина Феофана, отонудуже начинаем четверопеснец. Первый канон со ирмосом на 8, другий на 6. Глас 8.

Песнь 1.

Ирмос: Пои́м Го́сподеви, / прове́дшему лю́ди Своя́ сквозе́ Чермно́е мо́ре, / я́ко еди́н сла́вно просла́вися.

Ла́заря уме́ршаго, / ма́нием Боже́ственным воскреси́л еси́, / я́ко Созда́тель сый, / и живота́ сокро́вище, Человеколю́бче.

Сло́вом четверодне́внаго Ла́заря / возгласи́л еси́, Безсме́ртне, / темнообра́зное а́дово разруши́в кре́постию ца́рство.

Всем пребоже́ственнаго позна́ние Божества́ показа́л еси́, / из ме́ртвых возста́вив / четверодне́внаго Ла́заря, Влады́ко.

Днесь Вифа́ния предвозвеща́ет / Воскресе́ние Христа́ Жизнода́вца, / воста́нием Ла́заревым ликовству́ющи.

Другий канон, творение Иоанна монаха. Глас 8.

Ирмос: Во́ду проше́д я́ко су́шу, / и еги́петскаго зла избежа́в, / изра́ильтянин вопия́ше: / Изба́вителю и Бо́гу на́шему пои́м.

Пре́жде от не су́щих приве́д вся́ческую тварь, / и ве́дый серде́чная сокро́вища / предглаго́леши я́ко Влады́ка ученико́м Ла́зарево успе́ние.

Челове́ка естество́м осуществова́выйся, Христе́, от Де́вы, / Ла́зарево Ты погребе́ние навы́кнути вопроша́л еси́, я́ко Челове́к, / не неве́дый, я́ко Бог, иде́же лежа́ше.

Слава: Уверя́я, Сло́ве, Твое́ Воскресе́ние, / вои́стинну я́ко от сна, люби́маго воскреси́л еси́ уже́ смердя́ща, / четверодне́вна мертвеца́ от гро́ба.

И ныне, Богородичен: Чи́ни Тя а́нгел и челове́к, безневе́стная Ма́ти, хва́лят непреста́нно, / Созда́теля бо сих я́коже Младе́нца, / во объя́тиих Твои́х носи́ла еси́.

Катавасия: Во́ду проше́д я́ко су́шу, / и еги́петскаго зла избежа́в, / изра́ильтянин вопия́ше: / Изба́вителю и Бо́гу на́шему пои́м.

Песнь 3.

Ирмос: Ты еси́ утвержде́ние / притека́ющих к Тебе́, Го́споди, / Ты еси́ свет омраче́нных, / и пое́т Тя дух мой.

Два предлага́я де́йства Твоя́, / показа́л еси́ суще́ств, Спа́се, сугу́бство: / Бог бо еси́ и Челове́к.

Бе́здна сый ра́зума, Ты вопроша́еши: / где положи́ся ме́ртвый; / хотя́ воскреси́ти, Животода́вче, лежа́щаго.

Ме́ста преходя́й, я́ко быв Челове́к, / яви́лся еси́ опи́сан, / исполня́я вся́ческая, я́ко Бог неопи́санный.

Ла́заря воздви́гл еси́ / Боже́ственным, Христе́, глаго́лом, / и мене́ мно́гими прегреше́ньми уме́рша / возста́ви, молю́ся.

Иный. Ирмос: Небе́снаго кру́га Верхотво́рче, Го́споди, / и Це́ркве Зижди́телю, / Ты мене́ утверди́в любви́ Твое́й, / желáний крáю, ве́рных утвержде́ние, / Еди́не Человеколю́бче.

Предста́в Ты гро́бу чудотво́рче, Го́споди, / в Вифа́нии над Ла́зарем прослези́лся еси́, зако́ном естества́, / плоть Твою́ уверя́я, Иису́се Бо́же мой, / ю́же восприя́л еси́.

Мари́ин плач Ты а́бие утоли́л еси́, Спа́се, / и Ма́рфе показу́я самовла́стное. / Ты бо воскресе́ние, Ты и живо́т, я́коже рекл еси́: / и́стина бо еси́и всех Госпо́дь.

Слава: Обви́таго укро́йми люби́маго Ла́заря, Го́споди, / от а́да те́мнаго исхи́тил еси́ Ты, / сло́вом Твои́м всемо́щным / сме́рти разве́рг закле́пы же и ца́рствия.

И ныне: Всели́лся еси́ в Де́ву пло́тски, Го́споди, / яви́лся еси́ челове́ком, я́коже леть бе ви́дену Тебе́ бы́ти, / Ю́же и показа́л еси́ я́ко и́стинную Богоро́дицу, и ве́рных помо́щницу, / еди́не Человеколю́бче.

Катавасия: Небе́снаго кру́га Верхотво́рче, Го́споди, / и Це́ркве Зижди́телю, / Ты мене́ утверди́в любви́ Твое́й, / желáний крáю, ве́рных утвержде́ние, / Еди́не Человеколю́бче.

Седален, глас 4. Подобен: Удиви́ся Ио́сиф:

Вку́пе предста́сте Христу́ Ла́зареве сестре́, / и слезя́ще го́рце, и пла́чуще его́, ре́ша Ему́: / Го́споди, у́мре Ла́зарь. / Он же я́ко Бог не неве́дый погреба́ния, / вопроша́ше я́ко Челове́к: / где положи́сте его́? / И приступи́в ко гро́бу, возглаша́ше четверодне́внаго Ла́заря. / Он же а́бие воста́, / и покланя́шеся Воскреси́вшему.

Слава, и ныне, глас 8. Подобен: Прему́дрости:

Прове́дый вся́ческая, я́ко Творе́ц, / в Вифа́нии проре́кл еси́ ученико́м Твои́м: друг наш Ла́зарь у́спе Днесь. / И ве́дый вопроси́л еси́, рекл: где положи́сте его́? / И Отцу́ помоли́лся еси́, прослези́вся, я́ко Челове́к, / те́мже и возгласи́в, его́же люби́л еси́, / от а́да возста́вил еси́, Го́споди, четверодне́внаго Ла́заря. / Сего́ ра́ди вопие́м Тебе́: / приими́, Христе́ Бо́же, дерза́ющих приноси́ти хвале́ние Тебе́, / и сподо́би всех сла́вы Твоея́.

Песнь 4.

Ирмос: Услы́шах, Го́споди, / смотре́ния Твоего́ та́инство, / разуме́х дела́ Твоя́, / и просла́вих Твое́ Божество́.

Не посо́бника тре́буяй, / но смотре́ния соверша́яй неизрече́нное, / моля́ся возста́вил еси́ ме́ртва, / четверодне́внаго, Всеси́льне.

Отцу́ соприсносу́щное Сло́во, / и Бог пре́жде зри́мый, / ны́не я́ко Челове́к мо́лится, / моли́твы всех Прие́мляй.

Глас Твой разруши́, Спа́се, сме́ртную всю си́лу, / основа́ния же а́дова / Боже́ственною Твое́ю си́лою поколеба́шася.

Богородичен: Деву воспоим, яко по рождестве Деву пребывшую, и рождшую Христа Бога, от прелести мир избавльшаго.

Иный. Ирмос: Ты моя́ кре́пость, Го́споди, / Ты моя́ и си́ла, / Ты мой Бог, Ты мое́ ра́дование, / не оста́вль не́дра О́тча / и на́шу нищету́ посети́в. / Тем с проро́ком Авваку́мом зову́ Ти: / си́ле Твое́й сла́ва, Человеколю́бче.

Ты, я́ко па́стырь, исхи́тил еси́, Христе́, челове́ка, / растле́вша уже́ четверодне́вна, Зижди́телю, / от во́лка лю́таго вои́стинну и всея́дца, / я́ко всеси́лен же и Госпо́дь, / сим проявля́я всеми́рную сла́ву, / Твоего́ ны́не тридне́внаго воста́ния.

Тя жизнь ви́дяще су́щии с Ма́рфою, Христе́, вопия́ху: / а́ще бы был еси́ зде, Го́споди, просвеще́ние всех и жизнь, / отню́д не бы у́мерл, мертв не яви́лся бы Ла́зарь. / Жизнь же уме́рших, Ты Человеколю́бче сый, / в ра́дость плач их прелага́еши.

Слава: Тя исто́чника боя́тся, Го́споди, бе́здны, / Тебе́ рабо́тают во́ды вся́ческия, / Тебе́ трепе́щут, Христе́, вереи́ а́довы, / и закле́пы держа́вою Твое́ю разруша́ются, / Ла́зарю воскре́сшу из ме́ртвых гла́сом Твои́м, / всеси́льне Спа́се Человеколю́бче.

И ныне, Богородичен: Ты ве́рным похвала́ еси́, Безневе́стная, Ты предста́тельство, / Ты и прибе́жище христиа́ном, стена́ и приста́нище, / к Сы́ну бо Твоему́ моле́ния прино́сиши, Всенепоро́чная, и спаса́еши от бед, / ве́рою и любо́вию Богоро́дицу Чи́стую Тя ве́дущия.

Катавасия: Ты моя́ кре́пость, Го́споди, / Ты моя́ и си́ла, / Ты мой Бог, Ты мое́ ра́дование, / не оста́вль не́дра О́тча / и на́шу нищету́ посети́в. / Тем с проро́ком Авваку́мом зову́ Ти: / си́ле Твое́й сла́ва, Человеколю́бче.

Песнь 5.

Ирмос: Вску́ю мя отри́нул еси́ / от лица́ Твоего́, Све́те Незаходи́мый, / и покры́ла мя есть чужда́я тьма, окая́нного, / но обрати́ мя / и к све́ту за́поведей Твои́х / пути́ моя́ напра́ви, молю́ся.

Предста́в Ла́зареву гро́бу, Человеколю́бче, / сего́ призва́л еси́ и жизнь по́дал еси́, / я́ко жизнь сый безсме́ртная челове́ком всем, / я́ко Бог бу́дущее прообразу́я я́ве воскресе́ние.

Свя́зан нога́ма Ла́зарь хожда́ше, чу́до в чудесе́х, / ибо бо́лий яви́ся возбраня́ющаго укрепля́яй и Христо́с, / Его́же сло́ву вся раболе́пно слу́жат, / я́ко Бо́гу и Влады́це рабо́тающа.

Ме́ртва смердя́ща Ла́заря воздви́гнувый, Христе́, четверодне́вна, / возста́ви мя, уме́рша ны́не грехи́ мои́ми, / и положе́на в ро́ве и те́мней се́ни сме́ртней, / и я́ко благоутро́бен изба́ви и спаси́ мя.

Иный, ирмос тойже.

Отцу́ сла́ву подая́, / я́ко не богопроти́вный был еси́ моля́ся, / предстоя́щий уверя́я наро́д, Долготерпели́ве, / и благодаре́ние Твоему́ Отцу́ принося́, / повеле́нием воздвиза́еши Ла́заря.

О гла́са Боговеща́ннаго и Боже́ственныя си́лы, Спа́се держа́вы Твоея́! / Е́юже а́дова врата́ всея́дныя сме́рти сокруши́л еси́, / но исхити́ мя от страсте́й мои́х, / я́коже пре́жде четверодне́вна Твоего́ дру́га Ла́заря.

Слава: Моли́твами Ла́заря, Ма́рфы же и Мари́и, / нас сподо́би зри́телей бы́ти Креста́ и страсте́й Твои́х, Го́споди, / и светоно́сицы дней и цари́цы Воскресе́ния Твоего́, Человеколю́бче.

И ныне, Богородичен: Ма́тернее дерзнове́ние к Сы́ну Твоему́ иму́щи Пречи́стая, / сро́днаго промышле́ния о нас не пре́зри, мо́лимся, / я́ко Тя еди́ну христиа́не ко Влады́це / умилостивле́ние благоприя́тное предлага́ем.

Катавасия: Вску́ю мя отри́нул еси́ / от лица́ Твоего́, Све́те Незаходи́мый, / и покры́ла мя есть чужда́я тьма, окая́нного, / но обрати́ мя / и к све́ту за́поведей Твои́х / пути́ моя́ напра́ви, молю́ся.

Отселе начинается четверопеснец господина Космы. Ирмосы по дважды, тропари на 12.

Песнь 6.

Ирмос: Ио́ну в ки́те, Го́споди, / еди́наго всели́л еси́, / мене́ же, свя́заннаго мре́жами вра́жиями, / я́ко от тли о́наго, спаси́.

Любо́вь Тебе́ в Вифа́нию, Го́споди, отведе́ к Ла́зарю, / и сего́ уже́ смердя́ща воскреси́л еси́ я́ко Бог, / и от уз а́довых спасл еси́.

Ма́рфа у́бо отча́яшеся Ла́заря, я́ко ви́де четверодне́вна, / Христо́с же истле́вшаго воскреси́ я́ко Бог, / и к жи́зни преста́ви глаго́лом.

Иный, Иоанна монаха. Глас тойже.

Ирмос: Очи́сти мя, Спа́се, / мно́га бо беззако́ния моя́, / и из глубины́ зол возведи́, молю́ся, / к Тебе́ бо возопи́х, / и услы́ши мя, / Бо́же спасе́ния моего́.

Бог сый и́стинный, Ла́зарево ве́дал еси́ успе́ние, / и сие́ ученико́м Твои́м провозвести́л еси́, / уверя́я, Влады́ко, Божества́ Своего́ неопреде́льное де́йство.

Пло́тию опи́сан сый Неопи́санный, в Вифа́нию прише́д, / я́ко Челове́к Влады́ко слези́ши над Ла́зарем, / я́ко Бог же хотя́ воскреша́еши четверодне́внаго.

Катавасия: Очи́сти мя, Спа́се, / мно́га бо беззако́ния моя́, / и из глубины́ зол возведи́, молю́ся, / к Тебе́ бо возопи́х, / и услы́ши мя, / Бо́же спасе́ния моего́.

Кондак, глас 2. Подобен: Вы́шних ища́:

Всех ра́дость Христо́с, / И́стина, Свет, Живо́т и ми́ра Воскресе́ние, / су́щим на земли́ яви́ся Свое́ю бла́гостию, / и бысть о́браз Воскресе́ния, / всем подая́ Боже́ственное оставле́ние.

Икос: Ученико́м Созда́тель всех предвеща́, глаго́ля: / бра́тия и зна́емии, наш друг у́спе, / си́ми предглаго́ля и уча́, я́ко вся ве́си, я́ко Созда́тель всех. / И́дем у́бо, и уви́дим стра́нное погребе́ние, / и рыда́ние Мари́ино, и Ла́зарев гроб у́зрим, / та́мо бо хощу́ чудоде́йствовати, / соверша́я Креста́ предначина́ние, / и всем подая́ Боже́ственное оставле́ние.

Синаксарий.

Песнь 7.

Ирмос: О́троцы евре́йстии в пещи́ / попра́ша пла́мень дерзнове́нно, / и на ро́су огнь преложи́ша, вопию́ще: / благослове́н еси́ Го́споди Бо́же во ве́ки.

Прослези́вся я́ко челове́к, Ще́дре, / воскреси́л еси́ я́ко Бог су́щаго во гро́бе, / и разре́шся от а́да Ла́зарь взыва́ше: / благослове́н еси́ Го́споди Бо́же во ве́ки.

Изы́де пово́йми обвя́зан, / про́пасти а́да же и тьмы убе́г Влады́чним сло́вом, Ла́зарь взыва́я: / благослове́н еси́ Го́споди Бо́же во ве́ки.

Иный. Ирмос: От Иуде́и доше́дше, о́троцы / в Вавило́не иногда́ / ве́рою Тро́ическою пла́мень пе́щный попра́ша, пою́ще: / отце́в Бо́же, благослове́н еси́.

Над дру́гом прослези́вся, Ма́рфины, Ще́дре, сле́зы утоли́л еси́, / и стра́стию во́льною отъя́л еси́ от лица́ люде́й Твои́х вся́кую сле́зу. / Оте́ц на́ших Бо́же, благослове́н еси́.

Живота́ сокро́вище, ме́ртваго я́ко от сна, Спа́се, воздви́гл еси́, / и сло́вом а́дову утро́бу расто́ргнув, воскреси́л еси́ пою́ща: / оте́ц на́ших Бо́же, благослове́н еси́.

Мертвеца́ смердя́ща, свя́зана пово́йми, Влады́ко, воздви́гнул еси́, / и мене́ свя́занаго плени́цами прегреше́ний, возста́ви пою́ща: / оте́ц на́ших Бо́же, благослове́н еси́.

Катавасия: От Иуде́и доше́дше, о́троцы / в Вавило́не иногда́ / ве́рою Тро́ическою пла́мень пе́щный попра́ша, пою́ще: / отце́в Бо́же, благослове́н еси́.

Песнь 8.

Ирмос: Мусики́йским орга́ном согласу́ющим, / и лю́дем безчи́сленным, покланя́ющимся о́бразу в Деи́ре, / три о́троцы не повину́вшеся, / Го́спода воспева́ху, / и славосло́вляху во вся ве́ки.

Я́ко Па́стырь а́гнца взыска́л еси́, / от во́лка лю́таго губи́теля восхи́тив, / растле́вша обнови́л еси́, пою́ща Тебе́: / по́йте и превозноси́те во вся ве́ки.

Я́ко Челове́к гро́ба взыска́л еси́, / ме́ртваго я́ко Соде́тель воскреси́л еси́, / повеле́нием Твои́м Влады́чним, Его́же ад ужасе́ся, / вопию́ща Тебе́: по́йте и превозноси́те во вся ве́ки.

Иный. Ирмос: Царя́ Небе́снаго, / Его́же пою́т во́и Áнгельстии, / хвали́те и превозноси́те во вся ве́ки.

Вопроша́еши у́бо я́ко Челове́к, / я́ко Бог же воскреша́еши сло́вом четверодне́внаго. / Те́мже Тя пое́м и превозно́сим во вся ве́ки.

Тебе́ благоразу́мно Влады́ко, я́коже до́лжное / Мари́я приноша́ет ми́ро, / воспева́ющи во вся ве́ки.

Призыва́еши у́бо я́ко Челове́к Отца́, / я́ко Бог же Ла́заря воздвиза́еши. / Те́мже Тя пое́м Христе́ во ве́ки.

Хва́лим, благослови́м, покланя́емся Го́сподеви, пою́ще и превознося́ще во вся ве́ки.

Катавасия: Царя́ Небе́снаго, / Его́же пою́т во́и Áнгельстии, / хвали́те и превозноси́те во вся ве́ки.

Честнейшая не стихословится.

Песнь 9.

Ирмос: Чи́стую сла́вно почти́м, лю́дие, Богоро́дицу, / огнь Божества́ прии́мшую во чре́ве неопа́льно, / пе́сньми велича́ем.

Лю́дие ви́девше ходя́ща мертвеца́ четверодне́вна, / удиви́вшеся чудеси́, вопия́ху Изба́вителю, / Бо́га Тя в пе́снех велича́юще.

Предуверя́я сла́вное воста́ние Твое́, о Спа́се мой, / ме́ртва четверодне́вна, из а́да свобожда́еши Ла́заря, / пе́сньми Тя велича́юща.

Иный. Ирмос: Вои́стинну Богоро́дицу, / Тя испове́дуем, / спасе́ннии Тобо́ю, Де́во Чи́стая, / с Безпло́тными ли́ки Тя велича́юще.

Почита́я Твоего́ Отца́, и показу́я, я́ко не богопроти́вен еси́, / моли́тву де́еши, Христе́, / самовла́стно воздви́г четверодне́внаго.

Из гро́ба четверодне́внаго Ла́заря воздвиза́еши, / тридне́внаго, Христе́, Твоего́ воста́ния, / всеи́стиннаго всем показу́я сведе́теля.

Хо́диши, и слези́ши, веща́еши же, Спа́се мой, / челове́ческое показу́я Твое́ де́йство, / Боже́ственное же явля́я, воздвиза́еши Ла́заря.

Соде́ял еси́ неизрече́нно, Влады́ко Спа́се мой, / по обою́ двою́ Твое́ю естеству́, / самовла́стною во́лею спасе́ние мое́.

Катавасия: Вои́стинну Богоро́дицу, / Тя испове́дуем, / спасе́ннии Тобо́ю, Де́во Чи́стая, / с Безпло́тными ли́ки Тя велича́юще.

Таже на глас 1: Свят Госпо́дь Бог наш. (Трижды)

Ексапостиларий самогласен.

Сло́вом Твои́м, Сло́ве Бо́жий, / Ла́зарь ны́не возска́чет к житию́ па́ки поте́к, / и с ве́твьми лю́дие Тя держа́вне почита́ют, / я́ко в коне́ц погуби́ши ад сме́ртию Твое́ю. (Дважды)

Слава, и ныне, ин. Подобен, единожды:

Ла́зарем тя Христо́с уже́ разруша́ет, сме́рте, / и где твоя́ а́де побе́да? / Вифа́нии плач ны́не на тебе́ преставля́ется, / вси ве́тви побе́ды Тому́ принесе́м.

На хвалитех поставим стихов 8, и поем стихиры самогласны, глас 1.

Стих: Сотвори́ти в них суд напи́сан. / Сла́ва сия́ бу́дет всем преподо́бным Его́.

Воскресе́ние и жизнь челове́ком сый Христе́, / гро́бу Ла́зареву предста́л еси́, / уверя́я нам два существа́ Твоя́, Долготерпели́ве, / я́ко Бог и Челове́к / от Чи́стыя Де́вы прише́л еси́. / Я́коже бо Челове́к вопроша́л еси́: где погребе́ся? / И я́коже Бог воскреси́л еси́ / живоно́сным манове́нием четверодне́внаго.

Стих: Хвали́те Бо́га во святы́х Его́, / хвали́те Его́ во утверже́нии си́лы Его́.

Ла́заря уме́рша четверодне́внаго / воскреси́л еси́ из а́да, Христе́, пре́жде Твоея́ сме́рти, / потря́с сме́ртную держа́ву, / и еди́нем люби́мым, всех челове́к провозвеща́яй из тли свобожде́ние. / Те́мже покланя́ющеся Твое́й всеси́льней вла́сти вопие́м: / благослове́н еси́, Спа́се, поми́луй нас.

Стих: Хвали́те Его́ на си́лах Его́, / хвали́те Его́ по мно́жеству вели́чествия Его́.

Ма́рфа и Мари́я Спа́су глаго́ласте: / а́ще бы зде был еси́ Го́споди, / не бы у́мерл Ла́зарь: / Христо́с же воскресе́ние усо́пших, / сего́ уже́ четверодне́внаго из ме́ртвых воскреси́. / Прииди́те вси ве́рнии, / Сему́ поклони́мся гряду́щему во сла́ве, / спасти́ ду́ши на́ша.

Стих: Хвали́те Его́ во гла́се тру́бнем, / хвали́те Его́ во псалти́ри и гу́слех.

Божества́ Твоего́, Христе́, подава́я ученико́м Твои́м о́браз, / в наро́дех смиря́л еси́ Себе́, утаи́тися хотя́. / Те́мже апо́столом я́ко прове́дец Бог, / Ла́зареву смерть предре́кл еси́. / В Вифа́нии же прису́тствуяй лю́дем, / дру́га Твоего́ гро́ба не неве́дый, / уве́дети вопроша́л еси́ я́ко Челове́к. / Но Тобо́ю четверодне́вен воскресы́й, / Боже́ственную Твою́ держа́ву яви́, / всеси́льне Го́споди, сла́ва Тебе́.

Глас 4. Стих: Хвали́те Его́ в тимпа́не и ли́це, / хвали́те Его́ во стру́нах и орга́не.

Четверодне́вна воздви́гл еси́ дру́га Твоего́, Христе́, / и Ма́рфино и Мари́ино рыда́ние утоли́л еси́, / показу́я всем, я́ко Ты еси́ вся соверша́яй Боже́ственною си́лою, / самовла́стным хоте́нием. / Ему́же херуви́ми вопию́т непреста́нно: / оса́нна в вы́шних, / благослове́н еси́ над все́ми, Бо́же, сла́ва Тебе́.

Стих: Хвали́те Его́ в кимва́лех доброгла́сных, хвали́те Его́ в кимва́лех восклица́ния. / Вся́кое дыха́ние да хва́лит Го́спода.

Ма́рфа Мари́и вопия́ше: / Учи́тель предстои́т, и глаша́ет тя, приступи́. / Она́ же ско́ро прише́дши, иде́же бе стоя́ Госпо́дь, / и ви́девши возопи́, па́дши поклони́ся, / пречи́стеи но́зе Твои́ облобыза́ющи, глаго́лаше: / Го́споди, а́ще бы еси́ зде был, / не бы у́бо у́мерл брат наш.

Глас 8. Стих: Воскресни́, Го́споди Бо́же мой, да вознесе́тся рука́ Твоя́, / не забу́ди убо́гих Твои́х до конца́.

Ла́заря уме́рша в Вифа́нии, / воздви́гл еси́ четверодне́вна: / то́кмо бо преста́л еси́ гро́бу, / глас живо́т уме́ршему бысть, / и воздохну́в ад отреши́ стра́хом. / Ве́лие чу́до, многоми́лостиве / Го́споди, сла́ва Тебе́.

Стих: Испове́мся Тебе́, Го́споди, всем се́рдцем мои́м, / пове́м вся чудеса́ Твоя́.

Я́коже рекл еси́, Го́споди, Ма́рфе: / Аз есмь Воскресе́ние, / де́лом сло́во испо́лнил еси́, / из а́да воззва́в Ла́заря. / И мене́, Человеколю́бче, ме́ртва страстьми́, / я́ко сострада́телен воскреси́, молю́ся.

Слава, глас 2: Ве́лие и пресла́вное чу́до соверши́ся Днесь, / я́ко мертвеца́ четверодне́внаго, / из гро́ба Христо́с возгласи́в воздви́же и дру́га призва́, / славосло́вим Его́, я́ко пресла́вна, / да моли́твами пра́веднаго Ла́заря / спасе́т ду́ши на́ша.

И ны́не: Преблагословенна еси, Богородице Дево, / Воплощшим бо ся из Тебе ад пленися, / Адам воззвася, клятва потребися, Ева свободися, / смерть умертвися, и мы ожихом. / Тем воспевающе вопием: / благословен Христос Бог, благоволивый тако, слава Тебе.

Таже, Славословие великое и отпуст.

Последование Литургии в субботу шестой седмицы

Блаженна, песнь 3-я и 6-я, на 8.

По входе тропарь празднику, глас 1:

О́бщее воскресе́ние / пре́жде Твоея́ Стра́сти уверя́я, / из ме́ртвых воздви́гл еси́ Ла́заря, Христе́ Бо́же. / Те́мже и мы, я́ко о́троцы побе́ды зна́мения нося́ще, / Тебе́ победи́телю сме́рти вопие́м: / оса́нна в вы́шних, / благослове́н Гряды́й во и́мя Госпо́дне.

Сла́ва, и ны́не, кондак, глас 2. Подобен: Вы́шних ища́:

Всех ра́дость Христо́с, / И́стина, Свет, Живо́т и ми́ра Воскресе́ние, / су́щим на земли́ яви́ся Свое́ю бла́гостию, / и бысть о́браз Воскресе́ния, / всем подая́ Боже́ственное оставле́ние.

Вместо Трисвятаго поем: Ели́цы во Христа́ крести́стеся, / во Христа́ облеко́стеся, / аллилу́иа. (Трижды)

Прокимен, глас 3: Госпо́дь просвеще́ние мое́, и Спаси́тель мой, / кого́ убою́ся?

Стих: Госпо́дь защи́титель живота́ моего́, от кого́ устрашу́ся?

Апостол ко Евреем, зачало 333, от полу.

Бра́тие, ца́рство непоколеби́мо прие́млюще, да и́мамы благода́ть, éюже слу́жим благоуго́дно Бо́гу с благогове́нием и стра́хом, и́бо Бог наш oгнь пояда́яй eсть. Братолю́бие да пребыва́ет. Страннолю́бия не забыва́йте, тем бо не ве́дяще не́цыи странноприя́ша а́нгелы. Помина́йте ю́зники, а́ки с ни́ми свя́зани: озлобля́eмыя, а́ки и са́ми су́ще в те́ле. Честна́ жени́тва во всех, и ло́же нескве́рно: блуднико́м же и прелюбоде́eм су́дит Бог. Не сребролю́бцы нра́вом, дово́льни су́щими. Той бо рече́: не и́мам тебе́ оста́вити, ниже́ и́мам от тебе отступи́ ти. Я́ ко дерза́ющим нам глаго́лати: Госпо́дь мне помо́щник, и не убою́ся, что сотвори́т мне челове́к? Помина́йте наста́вники ва́ша, и́же глаго́лаша вам сло́во Бо́жие, и́хже взира́юще на сконча́ние жи́тельства, подража́йте ве́ре их. Иису́с Христо́с вчера́ и днесь, то́йже и во ве́ки.

Аллилуиа, глас 5. Стих: Госпо́дь воцари́ся, в ле́поту облече́ся.

Стих: И́бо утверди́ вселе́нную, я́же не подви́жится.

Евангелие от Иоанна, зачало 39.

Во вре́мя о́но, бе не́кто боля́ Ла́зарь от Вифа́нии, от ве́си Мари́ины и Ма́рфы сестры́ eя́. Бе же Мари́я пома́завшая Го́спода ми́ром и оте́рши но́зе Его́ власы́ свои́ми, eя́же брат Ла́зарь боля́ше. Посла́сте у́бо сeстре́ к Нему́, глаго́люще: Го́споди, се, его́же лю́биши, боли́т. Слы́шав же Иису́с рече́: сия́ боле́знь несть к сме́рти, но о сла́ве Бо́жии, да просла́вится Сын Бо́жий eя́ ра́ди. Любля́ше же Иису́с Ма́рфу, и сестру́ eя́, и Ла́заря. Егда́же услы́ша, я́ко боли́т, тогда́ пребы́сть на не́мже бе ме́сте два дни. Пото́м же глаго́ла ученико́м: и́дем во Иуде́ю па́ки. Глаго́лаша Ему́ ученицы́: Равви́, ны́не иска́ху Тебе́ ка́мением поби́ти Иудеe, и па́ки ли и́деши та́мо? Отвеща́ Иису́с: не два ли на́десяте часа́ eста́ во дне? А́ще кто хо́дит во дне, не по́ткнется, я́ко свет ми́ра сего́ ви́дит: А́ще кто хо́дит в нощи́, по́ткнется, я́ко несть све́та в нем. Сия́ рече́, и посе́м глаго́ла им: Ла́зарь друг наш у́спе, но иду́, да возбужу́ его́. Ре́ша же ученицы́ Его́: Го́споди, а́ще у́спе, спасе́н бу́дет. Рече́ же Иису́с о сме́рти его́, oни́же мне́ша, я́ко о успе́нии сна глаго́лет. Тогда́ рече́ им Иису́с не обину́яся: Ла́зарь у́мре: И ра́дуюся вас ра́ди, да ве́руете, я́ко не бех та́мо, но и́дем к нему́. Рече́ же Фома́, глаго́лемый Близне́ц, ученико́м: и́дем и мы, да у́мрем с Ним. Прише́д же Иису́с, обре́те его́ четы́ре дни уже́ иму́ща во гро́бе. Бе же Вифа́ния близ Иерусали́ма я́ко ста́дий пятьна́десять, И мно́зи от Иудéй бя́ху пришли́ к Ма́рфе и Мари́и, да уте́шат их о бра́те eю́. Ма́рфа же eгда́ услы́ша, я́ко Иису́с гряде́т, сре́те Его́, Мари́я же до́ма седя́ше. Рече́ же Ма́рфа ко Иису́су: Го́споди, а́ще бы зде был, не бы брат мой у́мерл. Но и ны́не вем, я́ко eли́ка а́ще про́сиши от Бо́га, даст Тебе́ Бог. Глаго́ла eй Иису́с: воскре́снет брат твой. Глаго́ла Ему́ Ма́рфа: вем, я́ко воскре́снет в воскреше́ние, в после́дний день. Рече́ же eй Иису́с: Аз eсмь воскреше́ние и живо́т, ве́руяй в Мя, а́ще и у́мрет, оживе́т. И всяк живы́й, и ве́руяй в Мя, не у́мрет во ве́ки. Е́млеши ли ве́ру сему́? Глаго́ла Ему́: eй, Го́споди, аз ве́ровах, я́ко Ты еси́ Христо́с Сын Бо́жий, и́же в мир гряды́й. И сия́ ре́кши, и́де и пригласи́ Мари́ю сестру́ свою́, тай, рекши: Учи́тель прише́л есть, и глаша́ет тя. Oна́ же я́ко услы́ша, воста́ ско́ро, и и́де к Нему́. Не уже́ бо бе прише́л Иису́с в весь, но бе на месте, идеже срете Его Ма́рфа. Иуде́e же у́бо су́щии с не́ю в дому́, и утеша́юще ю́, ви́девше Мари́ю, я́ко ско́ро воста́ и изы́де, по ней идо́ша, глаго́люще, я́ко и́дет на гроб, да пла́чет та́мо. Мари́я же я́ко прии́де, иде́же бе Иису́с, ви́девши Его́, паде́ Ему́ на но́гу, глаго́лющи Ему́: Го́споди, а́ще бы еси́ был зде, не бы у́мерл мой брат. Иису́с же, я́ко ви́де ю́ пла́чущуся, и прише́дшия с не́ю Иудéи пла́чуща, запрети́ ду́ху, и возмути́ся Сам. И рече́: где положи́сте его́? Глаго́лаша Ему́: Го́споди, прииди́и виждь. Прослези́ся Иису́с. Глаго́лаху у́бо жи́дове: виждь, ка́ко любля́ше его́. Не́цыи же от них ре́ша: не можа́ше ли Сей, отве́рзый óчи слепо́му, сотвори́ти, да и сей не у́мрет? Иису́с же па́ки претя́в Себе́, прии́де ко гро́бу. Бе же пеще́ра, и ка́мень лежа́ше на ней. Глаго́ла Иису́с: возьми́те ка́мень. Глаго́ла Ему́ сестра́ уме́ршаго Ма́рфа: Го́споди, уже́ смерди́т, четверодне́вен бо есть. Глаго́ла eй Иису́с: не рех ли ти, я́ко а́ще ве́руеши, у́зриши сла́ву Бо́жию? Взя́ша у́бо ка́мень, иде́же бе уме́рый лежа́. Иису́с же возве́д óчи горе́, и рече́: Óтче, хвалу́ Тебе́ воздаю́, я́ко услы́шал еси́ Мя. Аз же ве́дех, я́ко всегда́ Мя послу́шаеши, но наро́да ра́ди стоя́щаго о́крест рех, да ве́ру и́мут, я́ко Ты Мя посла́л еси́. И сия́ рек, гла́сом вели́ким воззва́: Ла́заре, гряди́ вон. И изы́де уме́рый, обя́зан рука́ма и нога́ма укро́ем, и лице́ его́ убру́сом обя́зано. Глаго́ла им Иису́с: разреши́те его́, и оста́вите ити́. Мно́зи у́бо от Иудéй прише́дшии к Мари́и и ви́девше, я́же сотвори́ Иису́с, ве́роваша в Него́.

Вместо Достойна, поем ирмос, глас 8: Чи́стую сла́вно почти́м, лю́дие, Богоро́дицу, / огнь Божества́ прии́мшую во чре́ве неопа́льно, / пе́сньми велича́ем.

Причастен: Из уст младе́нец, и ссу́щих соверши́л еси́ хвалу́. Аллилу́иа, трижды.

На трапезе учреждаемся варением со елеем, Аще же и икру имамы, да дастся коемуждо брату по три онгии, и вино пием.

Подобает ведати: Аще храм праведнаго Лазаря: по обычной кафисме полиелей: Величание святительское, и псалом: Услы́шите сия́ вси язы́цы: Таже седален иже по 3-й песни. И житие святаго Лазаря, от Никифора Ксанфопула написанно. Степенна, антифон 1-й, 4-го гласа. Прокимен: Честна́ пред Го́сподем: Стих: Что возда́м Го́сподеви: Вся́кое дыха́ние: Евангелие от Иоанна, зачало 36: Аз есмь дверь: псалом 50. Стихира, глас 6: Го́споди, глас Твой разруши́: Каноны два, на 14: и катавасия 2-го канона. По 3-й песни седален праздника. По 6-й песни кондак: Всех ра́дость: И икос. И прочее последование якоже указася.

Неделя шестая Великого поста [23]

В субботу вечера, на Малей вечерне

Поставим стихи 4, и поем настоящия стихиры. Глас 6. Подобен: Тридне́вно:

От незло́бивых младе́нец, Христе́, / на жребя́ти седя́ прия́л еси́ побе́дную песнь, гряды́й ко стра́сти, / трисвяты́м пе́нием от А́нгел воспева́емый.

Се Царь твой, Сио́не, / кро́ток и спаса́яй гряде́т на жребя́ти, / враги́ взыску́яй порази́ти в кре́пости, / ра́дуйся и красу́йся с ва́ием пра́зднующи.

Воспле́щим согла́сно ве́рнии, / ве́тви доброде́телей и мы, я́ко о́троцы / ны́не принося́ще Христу́, / и сему́ Боже́ственных дел распростре́м одея́ния, / и та́инственно Сего́ прии́мем.

Ва́иа доброде́телей, бра́тие, / принесе́м Христу́ Бо́гу гряду́щему, / нас ра́ди челове́чески пострада́ти во́лею, / Божества́ кре́постию всем безстра́стие дарова́ти.

Слава, и ныне, подобен тойже:

На плеща́х херуви́мских я́ко Бог носи́мый, / седа́ет на жребя́, / нас ра́ди на снедь гряды́й хоте́нием, / прииди́те усе́рдно Сего́ с ва́ием воспои́м.

На стиховне, глас 2: Подобен: До́ме Евфра́фов:

Светли́ся Сио́не / но́вый ва́ием, / воспева́й со о́троки, / се Царь твой спаса́яй / к стра́сти гряде́т.

Стих: Из уст младе́нец и ссу́щих соверши́л еси́ хвалу́.

Весели́теся / Ада́ме и Е́во, / с проро́ки, / се призва́ти вас стра́стию, / Госпо́дь прихо́дит.

Стих: Го́споди Госпо́дь наш, я́ко чудно и́мя Твое́ по всей земли́.

Горе́ со Отце́м и Ду́хом, / а́нгельскую Прие́мый песнь, / обнищава́ет стра́нно до́ле, / и о́троческую песнь / прие́млет.

Слава, и ныне, подобен тойже:

Пою́ Твое́ стра́шное / смотре́ние стра́хом, / е́же оса́нна взыва́ю Тебе́, / мене́ бо гряде́ши спасти́, / благослове́нный Го́споди.

Ны́не отпуща́еши: Трисвятое. И прочее якоже обычай.

И тропари, глас 1: О́бщее воскресе́ние / пре́жде Твоея́ Стра́сти уверя́я, / из ме́ртвых воздви́гл еси́ Ла́заря, Христе́ Бо́же. / Те́мже и мы, я́ко о́троцы побе́ды зна́мения нося́ще, / Тебе́ победи́телю сме́рти вопие́м: / оса́нна в вы́шних, / благослове́н Гряды́й во и́мя Госпо́дне.

И другий, глас 4: Спогре́бшеся Тебе́ креще́нием, Христе́ Бо́же наш, / безсме́ртныя жи́зни сподо́бихомся Воскресе́нием Твои́м, / и воспева́юще зове́м: / оса́нна в вы́шних, / благослове́н Гряды́й во и́мя Госпо́дне.

И бывает отпуст. И входим в трапезу.

В субботу вечера, на Велицей вечерне

По предначинательном псалме, обычное стихословие. Блаже́н муж: кафисма вся. На Го́споди воззва́х, поставим стихов 10. И поем стихиры самогласны 5, повторяющее я. Глас 6:

Днесь благода́ть Свята́го Ду́ха нас собра́, / и вси взе́мше крест Твой глаго́лем, / благослове́н Гряды́й во и́мя Госпо́дне, / оса́нна в вы́шних. (Дважды)

Име́яй престо́л не́бо и подно́жие зе́млю, / Бо́га Отца́ Сло́во и Сын соприсносу́щный, / на жребя́ти безслове́снем смири́ся Днесь, в Вифа́нию прише́д. / Те́мже де́ти евре́йския, / ве́тви рука́ми держа́ще, хва́ляху гла́сом: / оса́нна в вы́шних, / благослове́н Гряды́й Царь Изра́илев. (Дважды)

Прииди́те и мы Днесь, весь но́вый Изра́иль, / я́же от язы́к Це́рковь, / со проро́ком Заха́риею возопии́м: / ра́дуйся зело́, дщи Сио́нова, / пропове́дуй, дщи Иерусали́мова, / я́ко се Царь твой гряде́т тебе́ кро́ток и спаса́яй, / и все́дый на жребя́ о́сле, сы́на подъяре́мнича, / пра́зднуй я́же дете́й, ве́тви рука́ми держа́щи похвали́: / оса́нна в вы́шних, / благослове́н Гряды́й Царь Изра́илев. (Дважды)

Честно́е воскресе́ние Твое́ прообразу́я нам, / воздви́гл еси́ уме́ршаго повеле́нием Твои́м, / бездыха́ннаго Ла́заря дру́га, Бла́же, / из гро́ба четверодне́вна смердя́ща. / Те́мже и на жребя́ возше́д обра́зно, / я́коже на колесни́це носи́мь, / язы́ки укротева́я, Спа́се. / Сего́ ра́ди и хвале́ние прино́сит возлю́бленный Изра́иль / из уст ссу́щих и младе́нец незло́бивых, / зря́щих Тя, Христе́, входя́ща во святы́й град, / пре́жде шести́дней Па́схи. (Дважды)

Пре́жде шести́ дней Па́схи прии́де Иису́с во Вифа́нию, / и приступи́ша к нему́ ученицы́ Его́, глаго́люще Ему́: / Го́споди, где хо́щеши, угото́ваем Ти я́сти Па́сху. / Он же посла́ их: / иди́те в пре́днюю весь, / и обря́щете челове́ка, скуде́ль воды́ нося́ща. / После́дуйте ему́, и до́му влады́це рцы́те: / Учи́тель глаго́лет, / у тебе́ сотворю́ Па́сху со ученики́ Мои́ми. (Дважды)

Слава, 1-ю стихиру: Днесь благода́ть Свята́го Ду́ха нас собра́, / и вси взе́мше крест Твой глаго́лем, / благослове́н Гряды́й во и́мя Госпо́дне, / оса́нна в вы́шних.

И ныне, паки тойже.

Вход. Све́те ти́хий.

Прокимен: Госпо́дь воцари́ся, в ле́поту облече́ся.

Бытия чтение (Быт.49:1–12).

Призва́ Иа́ков сы́ны своя́, и рече́ им: собери́теся, да возвещу́ вам, что сря́щет вас в после́дния дни. Собери́теся, и послу́шайте мене́ сы́нове Иа́ковли: послу́шайте Изра́иля, послу́шайте отца́ ва́шего. Иу́до, тебе́ похва́лят бра́тия твоя́: ру́це твои́ на плещу́ враг твои́х: покло́нятся тебе́ сы́нове отца́ твоего́. Ски́мен львов Иу́да, от ле́торасли сы́не мой возше́л еси́: возле́г усну́л еси́ я́ко лев, и я́ко ски́мен, кто возбу́дит его́? Не оскуде́ет князь от Иу́ды, и вождь от чресл его́, до́ндеже прии́дут отложе́ная ему́: и той ча́яние язы́ков. Привязу́яй к лозе́ жребя́ свое́, и к ви́нничию жребца́ осля́те своего́: испере́т вино́м оде́жду свою́, и кро́вию гро́здия одея́ние свое́. Радостотво́рны о́чи его́ па́че вина́, и белы́ зу́бы его́ па́че млека́.

Пророчества Софониева чтение (Соф.3:14–19).

Та́ко глаго́лет Госпо́дь: ра́дуйся дщи Сио́нова зело́, пропове́дуй дщи Иерусали́мова, весели́ся и преукраша́йся от всего́ се́рдца твоего́, дщи Иерусали́мля. Отъя́т Госпо́дь непра́вды твоя́, и изба́вил тя есть из руки́ враг твои́х: воцари́тся Госпо́дь посреде́ тебе́, и не у́зриши зла ктому́. Во вре́мя о́но рече́т Госпо́дь Иерусали́му: дерза́й Сио́не, да не ослабе́ют ру́це твои́. Госпо́дь Бог твой в тебе́, Си́льный спасе́т тя: наведе́т на тя весе́лие, и обнови́т тя в любви́ Свое́й, и возвесели́тся о тебе́ во украше́нии, я́ко в день пра́здника. И соберу́ сотре́ныя твоя́: го́ре, кто прии́мет нань поноше́ние? Се Аз сотворю́ в тебе́, тебе́ ра́ди, глаго́лет Госпо́дь, во вре́мя о́но, и спасу́ утисне́нную, и отринове́нную прииму́, и положу́ я́ в похвале́ние, и имени́ты по всей земли́.

Пророчества Захариина чтение (Зах.9:9–15).

Та́ко глаго́лет Госпо́дь: ра́дуйся зело́ дщи Сио́ня, пропове́дуй дщи Иерусали́мля, се Царь твой гряде́т тебе́ пра́веден и спаса́яй, Той кро́ток, и всед на подъяре́мника и жребца́ ю́на. И потреби́т колесни́цы от Ефре́ма, и ко́ни от Иерусали́ма, и потреби́т лук бра́нный, и мно́жество, и мир от язы́ков: и облада́ет вода́ми от мо́ря до мо́ря, и от рек до исхо́дищ земли́. И ты в кро́ви заве́та твоего́, испусти́л еси́ у́зники твоя́ от ро́ва не иму́ща воды́. Ся́дите в тверде́лех свя́зани со́нмища, и за еди́н день прише́льствия твоего́ сугу́бо возда́м ти. Зане́же напряго́х тя Себе́ Иу́до я́ко лук, испо́лних Ефре́ма, и воздви́гну ча́да твоя́ Сио́не на ча́да е́ллинска, и осяжу́ тя я́ко меч ра́тника. И Госпо́дь на них яви́тся, и изы́дет я́ко мо́лния стрела́ его́: и Госпо́дь Бог Вседержи́тель в трубу́ востру́бит, и по́йдет в шу́ме преще́ния Своего́. Госпо́дь Вседержи́тель защити́т их.

На литии стихиры самогласны, глас 1:

Всесвяты́й Дух, / апо́столы научи́вый глаго́лати ины́ми стра́нными язы́ки, / Той де́тем евре́йским неискусозло́бным повелева́ет зва́ти: / оса́нна в вы́шних, / благослове́н гряды́й Царь Изра́илев.

Собезнача́льный и соприсносу́щный, / Сын и Сло́во О́тчее, / на жребя́ти безслове́сном седя́, / прии́де Днесь во град Иерусали́м, / Его́же херуви́ми со стра́хом зре́ти не мо́гут, / де́ти восхвали́ша, с ва́ием и ве́твьми, / хвалу́ та́инственно воспева́юще: / оса́нна в вы́шних, оса́нна Сы́ну Дави́дову, / прише́дшему спасти́ от пре́лести весь род наш.

Пре́жде шести́дней Па́схи, / глас Твой услы́шася, Го́споди, во глубина́х а́довых, / те́мже и Ла́заря четверодне́вна воздви́гл еси́. / Де́ти же евре́йския взыва́ху: / оса́нна, Бо́же наш, сла́ва Тебе́.

Глас 2: Входя́щу Ти, Го́споди, / во святы́й град, на жребя́ти седя́, / потща́лся еси́ приити́ на страсть, / да соверши́ши зако́н и проро́ки. / Де́ти же евре́йския воскресе́ния побе́ду предвозвеща́юще, / срета́ху Тя с ве́твьми и ва́ием, глаго́люще: / благослове́н еси́, Спа́се, поми́луй нас.

Сла́ва Тебе́, Христе́, / в вы́шних седя́щему на престо́ле, / и ны́не ча́емому с честны́м Твои́м Кресто́м. / Те́мже весели́тся дщи Сио́нова, / ра́дуются язы́цы земни́и, / ве́тви держа́т де́ти, ри́зы же ученицы́, / и вся вселе́нная научи́ся вопи́ти Тебе́: / благослове́н еси́, Спа́се, поми́луй нас.

Слава и ныне, глас 3: Пре́жде шести́ дней бытия́ Па́схи, / прии́де Иису́с во Вифа́нию, / воззва́ти уме́рша четверодне́вна Ла́заря, / и пропове́дати воскресе́ние. / Срето́ша же его́ и жены́, / Ма́рфа и Мари́я сестры́ Ла́заревы, вопию́ще к Нему́: / Го́споди, а́ще бы еси́ был зде, не бы у́мерл брат наш. / Тогда́ глаго́ла к ним: / не предреко́х ли вам: ве́руяй в Мя, а́ще и у́мрет, жив бу́дет, / покажи́те Ми, где положи́сте его́? / И вопия́ше к нему́ Зижди́тель всех: / Ла́заре, гряди́ вон.

И обычныя литии молитвы в паперти.

На стиховне стихиры самогласны, глас 8:

Ра́дуйся и весели́ся, гра́де Сио́не, / красу́йся и ра́дуйся, Це́ркве Бо́жия, / се бо Царь твой прии́де в пра́вде, / на жребя́ти седя́, от дете́й воспева́емый: / оса́нна в вы́шних, благослове́н еси́, / Име́яй мно́жество щедро́т, поми́луй нас.

Стих: Из уст младе́нец и ссу́щих соверши́л еси́ хвалу́.

Прии́де Спас Днесь во град Иерусали́м, / испо́лнити Писа́ние, / и вси прия́ша в ру́ки ва́иа, / ри́зы же подстила́ху Ему́, / ве́дуще, я́ко Той есть Бог наш, / Ему́же херуви́ми вопию́т непреста́нно: / оса́нна в вы́шних, благослове́н еси́, / Име́яй мно́жество щедро́т поми́луй нас.

Стих: Го́споди Госпо́дь наш, я́ко чудно и́мя Твое́ по всей земли́.

На херуви́мех носи́мый и пева́емый от серафи́м, / возсе́л еси́ на жребя́ дави́дски, Бла́же, / и де́ти Тя воспева́ху Боголе́пно, / иуде́е же ху́ляху беззако́нно. / Стро́потное язы́ков, седа́лище жребца́ прообразова́ше, / из неве́рия в ве́ру претворя́емое. / Сла́ва Тебе́, Христе́, / еди́не Ми́лостиве и Человеколю́бче.

Слава, глас 6: Днесь благода́ть Свята́го Ду́ха нас собра́, / и вси взе́мше крест Твой глаго́лем, / благослове́н Гряды́й во и́мя Госпо́дне, / оса́нна в вы́шних.

И ныне, паки тойже.

Ны́не отпуща́еши: Трисвятое, и прочее по обычаю.

И глаголем тропарь отпустительный, глас 1: О́бщее воскресе́ние / пре́жде Твоея́ Стра́сти уверя́я, / из ме́ртвых воздви́гл еси́ Ла́заря, Христе́ Бо́же. / Те́мже и мы, я́ко о́троцы побе́ды зна́мения нося́ще, / Тебе́ победи́телю сме́рти вопие́м: / оса́нна в вы́шних, / благослове́н Гряды́й во и́мя Госпо́дне. (Дважды)

Ин тропарь, глас 4: Спогре́бшеся Тебе́ креще́нием, Христе́ Бо́же наш, / безсме́ртныя жи́зни сподо́бихомся Воскресе́нием Твои́м, / и воспева́юще зове́м: / оса́нна в вы́шних, / благослове́н Гряды́й во и́мя Госпо́дне. (Единожды)

Таже, Бу́ди и́мя Госпо́дне благослове́но от ны́не и до ве́ка (Трижды)

И псалом 33: Благословлю́ Го́спода: И предложится чтение. Слово торжественное праздника.

На утрени

На Бог Господь, тропарь, глас 1:

О́бщее воскресе́ние / пре́жде Твоея́ Стра́сти уверя́я, / из ме́ртвых воздви́гл еси́ Ла́заря, Христе́ Бо́же. / Те́мже и мы, я́ко о́троцы побе́ды зна́мения нося́ще, / Тебе́ победи́телю сме́рти вопие́м: / оса́нна в вы́шних, / благослове́н Гряды́й во и́мя Госпо́дне. (Дважды)

Сла́ва, и ны́не, другий, глас 4:

Спогре́бшеся Тебе́ креще́нием, Христе́ Бо́же наш, / безсме́ртныя жи́зни сподо́бихомся Воскресе́нием Твои́м, / и воспева́юще зове́м: / оса́нна в вы́шних, / благослове́н Гряды́й во и́мя Госпо́дне.

По 1-м стихословии седален, глас 4. Подобен: Удиви́ся Ио́сиф:

С ве́твьми у́мно очище́ни душа́ми, / я́коже де́ти Христа́ восхва́лим ве́рно, / велегла́сно зову́ще Влады́це: / благослове́н еси́ Спа́се в мир прише́дый, / спасти́ Ада́ма от дре́вния кля́твы, / духо́вно быв, Человеколю́бче, Но́вый Ада́м, я́коже благоволи́л еси́, / вся, Сло́ве, к поле́зному устро́ивый, сла́ва Тебе́.

Слава, и ныне, иный седален, глас 4. Подобен: Яви́лся еси́:

Четверодне́вна Ла́заря от гро́ба возста́вивый, Го́споди, / вся научи́л еси́ вопи́ти с ва́ием и ве́твьми Тебе́: / благослове́н еси́ Гряды́й.

И чтение во Евангелии толковом Иоанна Златоустаго.

По 2-м стихословии седален, глас 4. Подобен: Удиви́ся:

Над дру́гом Твои́м, Христе́, сле́зы то́чиши та́йно, / и воздвиза́еши из ме́ртвых Ла́заря лежа́ща ме́ртва, / в не́мже сострада́ние показа́л еси́ человеколю́бно: / уве́девше же Твое́ прише́ствие, Иису́се, / мно́жество младе́нец изыдо́ша Днесь, в рука́х ва́иа держа́ще, / оса́нна Тебе́ взыва́юще: / благослове́н еси́, во е́же мир спасти́ Прише́дый.

Слава, и ныне, иный седален, глас 1. Подобен: Ка́мени запеча́тану:

Восхвали́те согла́сно, лю́дие и язы́цы, / Царь бо а́нгельский взы́де ны́не на жребя́, / и гряде́т хотя́й на Кресте́ порази́ти враги́, я́ко си́лен. / Сего́ ра́ди и де́ти с ва́ием взыва́ют песнь: / сла́ва Тебе́, прише́дшему Победи́телю, / сла́ва Тебе́, Спа́су Христу́, / сла́ва Тебе́, Благослове́нному, / еди́ному Бо́гу на́шему.

И чтение тогоже слова. Таже полиелей.

Величание: Велича́ем Тя, / Живода́вче Христе́, / оса́нна в вы́шних, / и мы Тебе́ вопие́м: / благослове́н Гряды́й во и́мя Госпо́дне.

Псалом избранный.

1 лик Го́споди, Госпо́дь наш, я́ко чу́дно и́мя Твое́ по всей земли. 2 Я́ко взя́тся великоле́пие Твое́ превы́ше небес. 1 Из уст младе́нец и ссу́щих соверши́л еси́ хвалу́. 2 Враго́в Твои́х ра́ди, разруши́ши врага́ и ме́стника. 1 Запрети́л еси́ язы́ком, и поги́бе нечести́вый. 2 Ка́мень, его́же небрего́ша зи́ждущии, сей бысть во главу́ у́гла. 1 От Го́спода бысть сей, и есть ди́вен во очесе́х на́ших. 2 Госпо́дь в Сио́не вели́к, и высо́к есть над все́ми людьми́. 1 Та́мо сокруши́ кре́пости луко́в. 2 Слы́ша и возвесели́ся Сио́н, и возра́довашася дще́ри Иуде́йския. 1 Возвести́ти в Сио́не и́мя Госпо́дне, и хвалу́ Его́ во Иерусали́ме. 2 Я́ко Бог спасет сиона, и созиждутся гради Иудейстии. 1 Тебе́ подоба́ет песнь, Бо́же, в Сио́не, и Тебе́ возда́стся моли́тва во Иерусали́ме. 2 Благослове́н Гряды́й во и́мя Госпо́дне, Бог Господь, и явися нам. 1 Соста́вите пра́здник во учаща́ющих до рог олтаре́вых. 2 Во дво́рех до́му Госпо́дня, посреде́ тебе́, Иерусали́ме. 1 Воцари́тся Госпо́дь во век, Бог твой, Сионе, в род и род. 2 Хвала́ Его́ пребыва́ет в век ве́ка.

Сла́ва, и ны́не: Аллилу́иа (3).

И по полиелеи седален, глас 8. Подобен: Повеле́нное:

На престо́ле херуви́мсте, / и на жребя́ти возсе́д нас ра́ди, / и к стра́сти во́льней дости́г, Днесь слы́шит дете́й возглаша́ющих, / оса́нна, наро́дов вопию́щих: / Сы́не Дави́дов, ускори́ спасти́, / и́хже созда́л еси́, благослове́нне Иису́се, / на сие́ бо прише́л еси́, / да разуме́ем сла́ву Твою́.

Сла́ва, и ны́не, паки тойже.

И чтение творим о празднице, Слово кир Андреа Критскаго. Таже, степенна, первый антифон 4-го гласа.

Прокимен, глас 4: Из уст младе́нец и ссу́щих / соверши́л еси́ хвалу́.

Стих: Го́споди Госпо́дь наш, я́ко чу́дно и́мя Твое́ по всей земли́.

Вся́кое дыха́ние:

Евангелие от Матфеа, зачало 83.

Во вре́мя о́но, егда́ прибли́жися Иису́с во Иерусали́м, и приидо́ша в Виффаги́ю к горе́ Елео́нстей, тогда́ Иису́с посла́ два ученика́, глаго́ля и́ма: иди́та в весь, я́же пря́мо ва́ма, и а́бие обря́щета oсля́ привя́зано, и жребя́ с ним, отреши́вша приведи́та Ми. И а́ще ва́ма кто рече́т что, рече́та, я́ко Госпо́дь ею́ тре́бует: а́бие же по́слет я́. Сие́ же все бысть, да сбу́дется рече́нное проро́ком, глаго́лющим: Рцы́те дще́ри Сио́нове, се Царь твой гряде́т тебе́ кро́ток, и всед на oсля́ и жребя́, сы́на подъяре́мнича. Ше́дша же ученика́ и сотво́рша, я́коже повеле́ и́ма Иису́с. Приведо́ста oсля́ и жребя́, и возложи́ша верху́ ею́ ри́зы своя́, и все́де верху́ их. Множа́йшии же наро́ди постила́ху ри́зы своя́ по пути́, друзи́и же ре́заху ве́тви от древ, и постила́ху по пути́. Наро́ди же предходя́щии (Ему́) и всле́дствующии зва́ху, глаго́люще: оса́нна Сы́ну Дави́дову, благослове́н Гряды́й во и́мя Госпо́дне, оса́нна в вы́шних. И вше́дшу Ему́ во Иерусали́м, потрясе́ся весь град, глаго́ля: кто есть Сей? Наро́ди же глаго́лаху: Сей есть Иису́с Проро́к, и́же от Назаре́та Галиле́йска. Ви́девше же архиере́е и кни́жницы чудеса́, я́же сотвори́, и óтроки зову́ща в це́ркви, и глаго́люща: оса́нна Сы́ну Дави́дову, негодова́ша. И ре́ша Ему́: слы́шиши ли, что си́и глаго́лют? Иису́с же рече́ им: ей. Не́сте ли чли николи́же, я́ко из оу́ст младе́нец и ссу́щих соверши́л еси́ хвалу́? И оста́вль их, изы́де вон из гра́да в Вифа́нию, и водвори́ся ту.

Воскресе́ние Христо́во: не глаголем, но абие псалом 50.

Таже иерей взем кадило, кадит крестообразно, глаголя молитву на благословение ваиа.

Диакон: Го́споду помо́лимся.

Мы же: Го́споди поми́луй.

Го́споди Бо́же наш, седя́й на херуви́мех, возста́вивый си́лу Твоего́ Сы́на, Го́спода на́шего Иису́са Христа́, да спасе́т мир Кресто́м, и погребе́нием, и воскресе́нием Свои́м. Его́же и ны́не прише́дша во Иерусали́м на во́льную страсть, лю́дие седя́щии во тьме, и се́ни сме́ртней, прие́мше воскресе́ния зна́мения, ве́тви древе́с, и ва́иа фи́ник, воскресе́ние зна́менующе срето́ша. Сам, Влады́ко, и нас по подража́нию о́нех, в предпра́зднственный сей день, ва́иа и ве́тви древе́с в рука́х нося́щих соблюди́и сохрани́. Да я́коже о́нии наро́ди и де́ти оса́нна Тебе́ приноша́ху, и мы та́кожде в пе́снех и пе́ниих духо́вных, животворя́щаго и тридне́внаго Воскресе́ния дости́гнем, в то́мже Христе́ Иису́се Го́споде на́шем, с Ни́мже благослове́н еси́, с Пресвяты́м, и Благи́м, и Животворя́щим Твои́м Ду́хом, ны́не и при́сно, и во ве́ки веко́в, ами́нь.

Егда же целуют братия Евангелие, раздавает игумен ваиа.

Слава, глас 2: Днесь Христо́с вхо́дит / во град Вифа́нию, на жребя́ти седя́й, / безслове́сие разреша́я язы́к зле́йшее, / дре́вле свире́пеющее.

И ныне, паки тойже.

Таже, Поми́луй мя, Бо́же:

Стихира, глас 6: Днесь благода́ть Свята́го Ду́ха нас собра́, / и вси взе́мше крест Твой глаго́лем, / благослове́н Гряды́й во и́мя Госпо́дне, / оса́нна в вы́шних.

Посем молитва: Спаси́ Бо́же лю́ди: Го́споди поми́луй, 12.

И по возгласе, канон: ирмосы по дважды, тропари на 12. Катавасия, ирмос, оба лика: Творение господина Космы, егоже краегранесие: Оса́нна Христо́с евлогиме́нос Фео́с. Глас 4.

Песнь 1.

{Ω} Ирмос: Яви́шася исто́чницы бе́здны, / вла́ги неприча́стны, / и откры́шася мо́ря волну́ющася основа́ния бу́рею, / ма́нием бо запрети́л еси́ ему́, / изря́дныя же лю́ди спасл еси́, / пою́щия побе́дную песнь Тебе́, Го́споди.

{Σ} Из уст младе́нец незло́бивых и ссу́щих, / хвалу́ Твои́х раб соверши́л еси́, / разруши́ти супоста́та, / и отмсти́ти стра́стию Креста́, паде́ние дре́вняго Ада́ма, / дре́вом же воскреси́ти сего́, / пою́ща побе́дную песнь Тебе́, Го́споди.

{Α} Хвале́ние Це́рковь преподо́бных, / живу́щему в Сио́не, Тебе́, Христе́, прино́сит, / о Тебе́ же Изра́иль, Творце́ свое́м, ра́дуется, / и го́ры язы́цы противообра́знии каменосерде́чнии, от лица́ Твоего́ возвесели́шася, / пою́ще побе́дную песнь Тебе́, Го́споди.

Катавасия: Яви́шася исто́чницы бе́здны, / вла́ги неприча́стны, / и откры́шася мо́ря волну́ющася основа́ния бу́рею, / ма́нием бо запрети́л еси́ ему́, / изря́дныя же лю́ди спасл еси́, / пою́щия побе́дную песнь Тебе́, Го́споди.

Песнь 3.

{Ν} Ирмос: Точа́щий, краесеко́мый повеле́нием Твои́м, / тве́рдый сса́ша Ка́мень изра́ильтестии лю́дие. / Ка́мень же Ты еси́, Христе́ и Жизнь, / на Не́мже утверди́ся Це́рковь, зову́щая: / оса́нна, благослове́н еси́ Гряды́й.

{Ν} Мертвеца́ четверодне́вна повеле́нием Твои́м, / из ме́ртвых с тре́петом ад испусти́ Ла́заря. / Воскресе́ние бо Ты, Христе́ и жизнь, / в Не́мже утверди́ся Це́рковь зову́щи: / оса́нна, благослове́н еси́ Гряды́й.

{Α} Воспойте, лю́дие, боголе́пно в Сио́не, / и моли́тву воздади́те Христу́во Иерусали́ме, / Сам гряде́т во сла́ве со о́бластию: / в Не́мже утверди́ся Це́рковь зову́щи: / оса́нна, благослове́н еси́ Гряды́й.

Ипакои, глас 6: С ве́твьми воспе́вше пре́жде, / с древесы́ последи́ я́ша Христа́ Бо́га, неблагода́рнии иуде́е. / Мы же ве́рою непрело́жною при́сно почита́юще, / я́ко благоде́теля, вы́ну вопие́м Ему́: / благослове́н еси́, Гряды́й Ада́ма воззва́ти.

И чтение праздника.

Песнь 4.

{Χ} Ирмос: Христо́с гряды́й — я́вственно Бог наш, / прии́дет и не закосни́т, / от горы́ приосене́нныя ча́щи, / Отрокови́цы ражда́ющия Неискусому́жныя, / проро́к дре́вле глаго́лет. / Тем вси вопие́м: / сла́ва си́ле Твое́й, Го́споди.

{Ρ} Да то́чат весе́лие кре́пкое масти́тельное, го́ры, и вси хо́лми, / и древа́ дубра́вная да взыгра́ют: / Христа́ хвали́те, язы́цы, / и Тому́ вси лю́дие ра́дующеся возопи́йте: / сла́ва си́ле Твое́й, Го́споди.

{Ι} Кре́постию ца́рствуяй ве́ки Госпо́дь, облече́н прии́дет, / Сего́ красоты́ же и сла́вы, несравне́нно есть благоле́пие в Сио́не. / Те́мже вси вопие́м: / сла́ва си́ле Твое́й, Го́споди.

{Σ} Пя́дию изме́ривый небо, дла́нию же зе́млю, / Госпо́дь прии́де, Сио́н бо избра́, / в не́мже жи́ти и ца́рствовати изво́ли, / и возлюби́ лю́ди ве́рно вопию́щия: / сла́ва си́ле Твое́й, Го́споди.

Песнь 5.

{Τ} Ирмос: На го́ру Сио́н взы́ди, благовеству́яй, / и Иерусали́му пропове́дуяй, / в кре́пости вознести́ глас: / пресла́вная глаго́лашася о Тебе́, Гра́де Бо́жий, / мир на Изра́иля и спасе́ние язы́ком.

{Ο} В вы́шних седя́й на херуви́мех Бог, / и призира́яй на смире́нныя, / Той гряде́т во сла́ве со о́бластию, / и испо́лнятся вся́ческая Боже́ственныя хвалы́ Его́. / Мир на Изра́иля и спасе́ние язы́ком.

{Σ} Сио́не Бо́жий, горо́ свята́я, и Иерусали́ме, / о́крест о́чи твои́ возведи́ и виждь / со́бранная ча́да твоя́ в тебе́, / се бо приидо́ша издале́ча, поклони́тися Царю́ твоему́. / Мир на Изра́иля и спасе́ние язы́ком.

Песнь 6.

{Ε} Ирмос: Возопи́ша с весе́лием пра́ведных ду́си: / ны́не ми́ру Заве́т Но́вый завеща́ется, / и кропле́нием да обновя́тся лю́дие, Бо́жия кро́ве.

{Y} Приими́ Изра́илю Бо́жие ца́рство, / и пребыва́яй во тьме, свет да у́зрит вели́кий, / и кропле́нием да обновя́тся лю́дие, / Боже́ственныя кро́ве.

{Λ} Разреше́ны своя́ ю́зники Сио́не испусти́, / и от ро́ва неве́дения безво́дна изведи́, / и кропле́нием да обновя́тся лю́дие, / Боже́ственныя кро́ве.

Кондак, самогласен, глас 6: На престо́ле на Небеси́, / на жребя́ти на земли́ носи́мый, Христе́ Бо́же, / А́нгелов хвале́ние / и дете́й воспева́ние прия́л еси́, зову́щих Ти: / благослове́н еси́, Гряды́й Ада́ма воззва́ти.

Икос: Поне́же а́да связа́л еси́ Безсме́ртне, / и смерть умертви́л еси́, / и мир воскреси́л еси́, / с ва́иами младе́нцы восхваля́ху Тя, Христе́, я́ко победи́теля, / зову́ще Ти Днесь: оса́нна Сы́ну Дави́дову. / Не ктому́ бо, рече́, закла́ни бу́дут младе́нцы, за Младе́нца Мари́ина, / но за вся младе́нцы и ста́рцы, Еди́н распина́ешися. / Не ктому́ на нас вмести́тся меч: / Твоя́ бо ре́бра прободу́тся копие́м. / Те́мже ра́дующеся глаго́лем: / благослове́н гряды́й Ада́ма воззва́ти.

Синаксарий.

Песнь 7.

{Ο} Ирмос: Спасы́й во огни́ Авраа́мския Твоя́ о́троки, / и халде́и уби́в, / я́же Пра́вда пра́ведно уловля́ше, / препе́тый Го́споди, / Бо́же оте́ц на́ших, благослове́н еси́.

{Γ} Покланя́ющеся лю́дие, / и со ученики́ ра́дующеся, с ва́ием, / оса́нна Сы́ну Дави́дову зовя́ху: / препе́тый Го́споди Бо́же оте́ц, благослове́н еси́.

{Η} Неискусозло́бное мно́жество, еще́ младе́нствующее естество́, / Боголе́пно Тя, Царю́ Изра́ильтеский и А́нгельский, воспе́т: / препе́тый Го́споди Бо́же оте́ц, благослове́н еси́.

{Μ} С ва́ием Тя, Христе́, ве́твьми похваля́ху мно́жества, / благослове́н прише́дый Царь веко́в. / Вопия́ху же: препе́тый Го́споди Бо́же оте́ц, благослове́н еси́.

Песнь 8.

{Ε} Ирмос: Весели́ся, Иерусали́ме, торжеству́йте, лю́бящии Сио́на, / Ца́рствуяй бо во ве́ки Госпо́дь Сил прии́де. / Да благогове́ет вся земля́ от лица́ Его́, / и да вопие́т: / благослови́те вся дела́ Госпо́дня, Го́спода.

{Ν} На жребя́ мла́до всед Царь твой, Сио́не, / предста́ Христо́с: безслове́сную бо и́дольскую пре́лесть разруши́ти, / и неудержа́нное стремле́ние уста́вити всех язы́к прии́де, во е́же пе́ти: / вся дела́, по́йте Го́спода.

{Ο} Бог твой, ра́дуйся, Сио́не, зело́, / воцари́ся во ве́ки Христо́с. / Сей, я́коже пи́сано есть, кро́ткий и спаса́яй, / пра́ведный Изба́витель наш, прии́де на жребя́ти, / ко́нское свире́пство уби́ти враго́в, не вопию́щих: / благослови́те вся дела́ Госпо́дня, Го́спода.

{Σ} Оскудева́ет Боже́ственных огражде́ний, / законопресту́пное со́нмище непокори́вых, / поне́же дом моли́твы Бо́жия, верте́п сотвори́ша разбо́йническ, / от се́рдца Изба́вителя отри́нувше, Ему́же вопие́м: / благослови́те вся дела́ Госпо́дня, Го́спода.

Честне́йшую не поем.

Песнь 9.

{Θ} Ирмос: Бог Госпо́дь и яви́ся нам. / Соста́вите пра́здник, / и веселя́щеся прииди́те, возвели́чим Христа́, / с ва́иями и ве́твьми, пе́сньми зову́ще: / благослове́н Гряды́й во и́мя Го́спода, Спа́са на́шего.

{Ε} Язы́цы вску́ю шата́етеся? / Пи́сменницы, и свяще́нницы, почто́ тще́тным поучи́стеся? / Кто Сей, ре́кше, / Ему́же де́ти с ва́ием и ве́твьми, пе́сньми зову́т: / благослове́н гряды́й во И́мя Го́спода, Спа́са на́шего.

{Ο} Сей Бог наш, Ему́же никто́же подо́бен, / пра́ведный всяк путь изобре́т, даде́ возлю́бленному Изра́илю. / По сих же с челове́ки поживе́ я́влься: / благослове́н гряды́й во И́мя Го́спода, Спа́са на́шего.

{Σ} Собла́зны стези́, что близ вас положи́сте непокори́вии?" Но́ги ва́ша ско́ры кровь излия́ти Влады́чню, / но воскре́снет вся́ко спасти́ зову́щия: / благослове́н гряды́й во И́мя Го́спода, Спа́са на́шего.

Светильна же не глаголем, но абие: Свят Госпо́дь Бог наш (Трижды), на глас 4.

На хвалитех поставим стихов 6, и поем стихиры самогласны 4, повторяюще два. Глас 4:

Мно́жество наро́да, Го́споди, / постила́ху по пути́ ри́зы своя́: / друзи́и же ре́заху ве́тви от древе́с и ноша́ху. / Предыду́щии же и после́дующии, зовя́ху глаго́люще: / оса́нна Сы́ну Дави́дову, / благослове́н еси́ прише́дый, / и па́ки гряды́й во и́мя Госпо́дне. (Дважды)

Хотя́щу Тебе́ вни́ти во святы́й град, Го́споди, / ве́тви садо́в лю́дие ноша́ху, / Тебе́ пою́ще, всех Влады́ку, / и зря́ще Тя на жребя́ти седя́ща, / я́коже на херуви́мех зря́ху. / Сего́ ра́ди си́це вопия́ху: / оса́нна в вы́шних, / благослове́н еси́ прише́дый, / и па́ки гряды́й во и́мя Госпо́дне. (Дважды)

Изыди́те язы́цы, изыди́те и лю́дие, / и ви́дите Днесь Царя́ Небе́снаго, / я́ко на престо́ле высо́це, / на жребя́ти ху́де во Иерусали́м входя́ща. / Ро́де иуде́йский неве́рный и прелюбоде́йный, прииди́ и виждь, / Его́же ви́де Иса́иа во пло́ти нас ра́ди приити́ иму́ща, / ка́ко уневеща́ет Себе́, я́ко целому́дренный но́вый Сио́н, / и отлага́ет осужде́нную со́нмицу: / я́ко в нетле́нном же бра́це и нескве́рном, / нескве́рнии стеко́шася благохва́ляще, неискусозло́бнии де́ти. / С ни́миже и мы пою́ще возопие́м песнь а́нгельскую: / оса́нна в вы́шних, / Иму́щему ве́лию ми́лость.

О́бщее воскресе́ние, / пре́жде во́льныя стра́сти Твоея́, / во увере́ние всех предпоказа́вый, Христе́ Бо́же, / Ла́заря у́бо в Вифа́нии, держа́вною си́лою Твое́ю, / четверодне́вна ме́ртва воскреси́л еси́: / слепце́м же е́же ви́дети я́ко Светода́вец дарова́л еси́, Спа́се, / и во святы́й град со ученики́ Твои́ми вшел еси́, / седя́ на жребя́ти о́сли, / проро́ческая исполня́яй пропове́дания, / я́коже на херуви́мех носи́мый, / и де́ти евре́йстии с ве́твьми и ва́иами предсрета́ху Тя. / Те́мже и мы, ве́тви ма́сличныя нося́ще и ва́иа, / благода́рственно Тебе́ вопие́м: / оса́нна в вы́шних, / благослове́н гряды́й во И́мя Госпо́дне.

Слава, и ныне, глас 6: Пре́жде шести́ дней Па́схи, прии́де Иису́с в Вифа́нию, / и приступи́ша к Нему́ ученицы́ Его́, глаго́люще Ему́: / Го́споди, где хо́щеши угото́ваем Ти я́сти Па́сху? / Он же посла́ их, / иди́те в пре́днюю весь, / и обря́щете челове́ка скуде́ль воды́ нося́ща, / после́дуйте ему́ и до́му влады́це рцы́те: / Учи́тель глаго́лет, / у тебе́ сотворю́ Па́сху со ученики́ Мои́ми.

Славословие великое.

И тропарь: О́бщее воскресе́ние / пре́жде Твоея́ Стра́сти уверя́я, / из ме́ртвых воздви́гл еси́ Ла́заря, Христе́ Бо́же. / Те́мже и мы, я́ко о́троцы побе́ды зна́мения нося́ще, / Тебе́ победи́телю сме́рти вопие́м: / оса́нна в вы́шних, / благослове́н Гряды́й во и́мя Госпо́дне.

Таже ектении, и час первый, и оглашение, и обычный отпуст, и лития вне монастыря.

Отпуст: И́же на жребя́ти о́сли се́сти изво́ливый, на́шего ра́ди спасе́ния, Христо́с, и́стинный Бог наш, моли́твами Пречи́стыя Своея́ Ма́тере, святы́х сла́вных и всехва́льных Апо́стол, и всех святы́х, поми́лует и спасе́т нас, я́ко Благ и Человеколю́бец.

На литургии

Антифон 1, глас 2, псалом 114.

Возлюби́х, я́ко услы́шит Госпо́дь / глас моле́ния моего́.

Припев: Моли́твами Богоро́дицы, Спа́се, спаси́ нас.

Стих: 2: Я́ко приклони́ у́хо Свое́ мне, / и во дни моя́ призову́.

Припев: Моли́твами Богоро́дицы, Спа́се, спаси́ нас.

Стих 3: Объя́ша мя боле́зни сме́ртныя, / беды́ а́довы обрето́ша мя.

Припев: Моли́твами Богоро́дицы, Спа́се, спаси́ нас.

Стих 4: Скорбь и боле́знь обрето́х, / и и́мя Госпо́дне призва́х.

Припев: Моли́твами Богоро́дицы, Спа́се, спаси́ нас.

Слава, и ныне: Моли́твами Богоро́дицы, Спа́се, спаси́ нас.

Антифон 2, псалом 115.

Ве́ровах, те́мже возглаго́лах, / аз же смири́хся зело́.

Припев: Спаси́ ны, Сы́не Бо́жий, / возсе́дый на жребя́, пою́щия Ти: / аллилу́иа.

Стих 2: Что возда́м Го́сподеви о всех, / я́же воздаде́ ми?

Припев: Спаси́ ны, Сы́не Бо́жий, / возсе́дый на жребя́, пою́щия Ти: / аллилу́иа.

Стих 3: Ча́шу спасе́ния прииму́, / и и́мя Госпо́дне призову́.

Припев: Спаси́ ны, Сы́не Бо́жий, / возсе́дый на жребя́, пою́щия Ти: / аллилу́иа.

Стих 4: Моли́твы моя́ Го́сподеви возда́м, / пред все́ми людьми́ Его́.

Припев: Спаси́ ны, Сы́не Бо́жий, / возсе́дый на жребя́, пою́щия Ти: / аллилу́иа.

Слава, и ныне: Единородный Сыне и Слове Божий, безсмертен Сый, и изволивый спасения нашего ради воплотитися от святыя Богородицы и Приснодевы Марии, непреложно вочеловечивыйся, распныйся же, Христе Боже, смертию смерть поправый, един Сый Святыя Троицы, спрославляемый Отцу и Святому Духу, спаси нас.

Антифон 3, глас 1, псалом 117.

Испове́дайтеся Го́сподеви я́ко благ, я́ко в век ми́лость Его́.

Тропарь, глас 1: О́бщее воскресе́ние / пре́жде Твоея́ Стра́сти уверя́я, / из ме́ртвых воздви́гл еси́ Ла́заря, Христе́ Бо́же. / Те́мже и мы, я́ко о́троцы побе́ды зна́мения нося́ще, / Тебе́ победи́телю сме́рти вопие́м: / оса́нна в вы́шних, / благослове́н Гряды́й во и́мя Госпо́дне.

Стих 2: Да рече́т у́бо дом Изра́илев: я́ко благ, я́ко в век ми́лость Его́.

Тропарь: О́бщее воскресе́ние:

Стих 3: Да рече́т у́бо дом Ааро́нь: я́ко благ, я́ко в век ми́лость Его́.

Тропарь: О́бщее воскресе́ние:

Стих 4: Да реку́т у́бо вси боя́щиися Го́спода: я́ко благ, я́ко в век ми́лость Его́.

Тропарь: О́бщее воскресе́ние:

Вход: Благослове́н Гряды́й во и́мя Госпо́дне, благослови́хом вы из до́му Госпо́дня, Бог Госпо́дь, и яви́ся нам.

Тропарь, глас 1: О́бщее воскресе́ние / пре́жде Твоея́ Стра́сти уверя́я, / из ме́ртвых воздви́гл еси́ Ла́заря, Христе́ Бо́же. / Те́мже и мы, я́ко о́троцы побе́ды зна́мения нося́ще, / Тебе́ победи́телю сме́рти вопие́м: / оса́нна в вы́шних, / благослове́н Гряды́й во и́мя Госпо́дне.

Слава, тропарь, глас 4: Спогре́бшеся Тебе́ креще́нием, Христе́ Бо́же наш, / безсме́ртныя жи́зни сподо́бихомся Воскресе́нием Твои́м, / и воспева́юще зове́м: / оса́нна в вы́шних, / благослове́н Гряды́й во и́мя Госпо́дне.

И ныне, кондак самогласен, глас 6: На престо́ле на Небеси́, / на жребя́ти на земли́ носи́мый, Христе́ Бо́же, / А́нгелов хвале́ние / и дете́й воспева́ние прия́л еси́, зову́щих Ти: / благослове́н еси́, Гряды́й Ада́ма воззва́ти.

Таже Трисвятое.

Прокимен Апостола, глас 4: Благослове́н Гряды́й во И́мя Госпо́дне, / Бог Госпо́дь, и яви́ся нам.

Стих: Испове́дайтеся Го́сподеви я́ко благ, я́ко в век ми́лость Его́.

Апостол к Филипписием, зачало 247.

Бра́тие, ра́дуйтеся всегда́ о Го́споде: и па́ки реку́, ра́дуйтеся. Кро́тость ва́ша разу́мна да бу́дет всем челове́ком. Госпо́дь близ. Ни о че́мже пецы́теся, но во всем моли́твою и моле́нием со благодаре́нием проше́ния ва́ша да сказу́ются к Бо́гу. И мир Бо́жий, превосходя́й всяк ум, да соблюде́т сердца́ ва́ша и разуме́ния ва́ша о Христе́ Иису́се. Про́чее же, бра́тие моя́, ели́ка суть и́стинна, ели́ка че́стна, ели́ка пра́ведна, ели́ка пречи́ста, ели́ка прелюбе́зна, ели́ка доброхва́льна, а́ще ка́я доброде́тель, и а́ще ка́я похвала́, сия́ помышля́йте. И́мже и научи́стеся, и прия́сте, и слы́шасте, и ви́десте во мне, сия́ твори́те, и Бог ми́ра бу́дет с ва́ми.

Аллилуиа, глас 1:

Стих: Воспо́йте Го́сподеви песнь но́ву, я́ко ди́вна сотвори́ Госпо́дь.

Стих: Ви́деша вси концы́ земли́ спасе́ние Бо́га на́шего.

Евангелие от Иоанна, зачало 41.

Пре́жде шести́ дний Па́схи, прии́де Иису́с в Вифа́нию, иде́же бе Ла́зарь уме́рый, его́же воскреси́ от ме́ртвых. Сотвори́ша же Ему́ ве́черю ту, и Ма́рфа служа́ше: Ла́зарь же еди́н бе от возлежа́щих с Ним. Мари́я же прие́мши ли́тру ми́ра на́рда писти́ка многоце́нна, пома́за но́зе Иису́сове, и отре́ власы́ свои́ми но́зе Его́. Хра́мина же испо́лнися от вони́ ма́сти благово́нныя. Глаго́ла же еди́н от учени́к Его́, Иу́да Си́монов Искарио́тский, и́же хотя́ше Его́ преда́ти: Чесо́ ра́ди ми́ро сие́ не про́дано бысть на трех стех пе́нязь, и дано́ ни́щим? Сие́ же рече́, не я́ко о ни́щих печа́шеся, но я́ко тать бе, и ковче́жец име́яше, и вмета́емая ноша́ше. Рече́ же Иису́с: не де́йте ея́, да в день погребе́ния Моего́ соблюде́т е́. Ни́щия бо всегда́ и́мате с собо́ю, Мене́ же не всегда́ и́мате. Разуме́ же наро́д мног от Иуде́й, я́ко ту есть: и приидо́ша не Иису́са ра́ди то́кмо, но да и Ла́заря ви́дят, его́же воскреси́ от ме́ртвых. Совеща́ша же архиере́е, да и Ла́заря убию́т, я́ко мно́зи его́ ра́ди идя́ху от Иуде́й и ве́роваху во Иису́са. Во у́трий же день наро́д мног прише́дый в пра́здник, слы́шавше, я́ко Иису́с гряде́т во Иерусали́м, прия́ша ва́иа от фи́ник, и изыдо́ша в сре́тение Ему́, и зва́ху глаго́люще: оса́нна, благослове́н Гряды́й во И́мя Госпо́дне, Царь Изра́илев. Обре́т же Иису́с oсля́, все́де на не, я́коже есть пи́сано: Не бо́йся, дщи Сио́ня, се Царь твой гряде́т, седя́ на жребя́ти óсли. Сих же не разуме́ша ученицы́ Его́ пре́жде, но егда́ просла́вися Иису́с, тогда́ помяну́ша, я́ко сия́ бы́ша о Нем пи́сана, и сия́ сотвори́ша Ему́. Свиде́тельствоваше же наро́д, и́же бе пре́жде с Ним, егда́ Ла́заря возгласи́ от гро́ба, и воскреси́ его́ от ме́ртвых. Сего́ ра́ди и сре́те Его́ наро́д, я́ко слы́шаша Его́ сие́ сотво́рша зна́мение.

И бывает Литургия Златоустова.

Вместо Достойна, поем ирмос, глас 4:

Бог Госпо́дь и яви́ся нам. / Соста́вите пра́здник, / и веселя́щеся прииди́те, возвели́чим Христа́, / с ва́иями и ве́твьми, пе́сньми зову́ще: / благослове́н Гряды́й во и́мя Го́спода, Спа́са на́шего.

Причастен: Благослове́н Гряды́й во И́мя Госпо́дне, / Бог Господь, и явися нам. / Аллилу́иа, трижды.

На трапезе утешение: ядим рыбы, и вино пием, благодаряще Бога.

Страстная седмица

О порядке служб Страстной Седмицы

(Уставные заметки)

О чтении Четвероевангелия на Страстной седмице

Ввиду того, что положенное по Уставу чтение Евангелия всех четырёх Евангелистов на часах первых трёх дней Страстной седмицы весьма увеличивает продолжительность и без того не кратких служб этих дней, с давних времён во многих храмах и обителях Русской Церкви установилась практика чтения Евангелия первых трёх Евангелистов на часах 6-й седмицы. Так было в XVI веке, например, в Сийском монастыре (Дмитриевский А., Богослужение в Русской Церкви в XVI веке. Казань, 1884, ч. 1, с. 205) и в первой половине XVII в. в московском Успенском соборе (Голубцов А., Чиновники московского Успенского собора. М., 1908, с. 108). Так совершается и в настоящее время во многих храмах, где бывает ежедневное богослужение на 6-й седмице. Там же, где богослужение в течение Вели́кого поста бывает только по средам и пяткам, некоторые иереи начинают чтение Четвероевангелия со среды 2-й седмицы.

Для того и другого случая может быть предложен следующий порядок чтения Евангелия.

Если на 6-й седмице случится праздник Благовещения или храмовый праздник, тогда Евангелия могут быть прочитаны в 4 дня:

Вели́кий Понедельник [24]

В Неделю ваий вечера, на вечерне, на «Го́споди, воззва́х» — стихиры на 6, те же, что пелись на стиховне в самый праздник. На «Сла́ва» — первая стихи́ра. На «И ны́не» — последняя (3-я). Вход. Проки́мен дня: «Се ны́не благослови́те Го́спода…», «Сподо́би, Го́споди…» На стиховне — стихиры самогласны Триоди с особыми припевами. По «Ны́не отпуща́еши» и по Трисвятом тропарь: «Богоро́дице Де́во…» и прочее с поклонами по обычаю.

Отпуст: «Гряды́й Госпо́дь на вольную страсть…» (храмовой и рядовой святые не поминаются).

Повечерие малое, как и в мимошедшие Недели Четыредесятницы. На повечерии поём трипеснец св. Андрея Критского, глас 8-й. Ирмосы (1-й, 8-й и 9-й) песней — по дважды и тропари, сколько есть. В заключение каждой песни — тот же ирмос. После 9-й песни — Трисвятое. По «О́тче наш», вместо обычных тропарей и кондаков, один кондак.

Конда́к, глас 8-й: «Иа́ков рыда́ше Ио́сифова лише́ния. Той же до́блий седя́ше на колесни́це, я́ко царь почита́ем, еги́птяныни бо тогда́ сласте́м не порабо́тав, возпросла́вляшеся от Ве́дущаго челове́ческая сердца́ и Посыла́ющаго вене́ц нетле́нный».

Прочее по великопостному чину. Отпуст: «Христо́с, И́стинный Бог наш…» и обычные прошения: «Помо́лимся…»

Утреня. Начало обычное. По великой ектении поём: «Аллилу́иа», глас 8-й.

Тропа́рь, глас 8-й: «Се Жени́х гряде́т в полу́нощи, и блаже́н раб, его́же обря́щет бдя́ща; недосто́ин же па́ки, его́же обря́щет уныва́юща. Блюди́ у́бо, ду́ше моя́, не сном отяготи́ся, да не сме́рти предана́ бу́деши и Ца́рствия вне затвори́шися, но воспряни́ зову́щи: Свят, Свят, Свят еси́, Бо́же, Богоро́дицею поми́луй нас».

«Сла́ва» — тот же тропа́рь, «И ны́не» — тот же тропа́рь.

Кафизмы 4-я, 5-я и 6-я и седальны после каждой из них из Триоди. «И о сподо́битися нам…» Иерей отверзает Царские врата и читает в алтаре Евангелие — от Матфея, зачало 84-е, без преступки (конец — в зачале 88-м: «И да́стся язы́ку, творя́щему плоды́ Его́…»). Псало́м 50-й. «Спаси, Бо́же, лю́ди Твоя́…» Трипеснец Триоди, глас 2-й. Ирмосы — по два́жды, тропари на 12. К тропарям припев: «Сла́ва Тебе́, Бо́же наш, сла́ва Тебе́», «во всю сию́ седми́цу» (Типикон, Вели́кий понедельник, на утрени). После тропарей (во всю Страстную седмицу) на катавасию повторяется тот же ирмос.

По 1-й песни — малая ектения. По возгласе; «Ты бо еси́ Царь ми́ра…» — кондак дня: «Иа́ков рыда́ше…» Пред 9-й песнью — каждение. «Честне́йшую» не поём. По 9-й песни малая ектения.

Ексапостиларий: «Черто́г Твой ви́жду, Спа́се мой, украше́нный и оде́жды не и́мам, да вни́ду в онь. Просвети́ одея́ние ду́ши моея́, Светода́вче, и спаси́ мя» (трижды). [25]

После ексапостилария чтец — хвалитные псалмы. На хвалитех стихиры самогласны, глас 1-й. «Сла́ва, и ны́не» — глас 5-й: «Го́споди, гряды́й ко страда́нию…» Чтец: «Сла́ва Тебе́, показа́вшему нам свет», и читается вседневное славословие. Ектения: «Испо́лним…» Стихиры на стиховне, глас 5-й. «Сла́ва, и ны́не», глас 8-й: «Втору́ю Е́ву…» Чтец: «Бла́го есть…» и прочее по обычаю, с 16 поклонами.

1-й час, без кафизмы, но с постовыми тропарями, молитвой св. Ефрема Сирина и с 16-ю поклонами. По «О́тче наш» — конда́к: «Иа́ков рыда́ше…» Отпуст: «Гряды́й Госпо́дь на во́льную страсть…» (святые храма и дня не поминаются).

Часы и вечерня с литургией Преждеосвященных Даров.

Часы 3-й, 6-й и 9-й совершаются по великопостному чину с постовыми тропарями и поклонами. На всех часах и изобразительных после «О́тче наш…» — конда́к Триоди: «Иа́ков рыда́ше…»

Особенности часов в первые три дня Страстной седмицы

В понедельник, вторник и среду Страстной седмицы на 3-м, 6-м и 9-м часах читается Четвероевангелие. Во время чтения псалмов 3-го часа открывают Царские врата, и иерей, облачённый в епитрахиль и фелонь, в преднесении свещеносцем свечи, выносит на средину храма Евангелие. Положив Евангелие на аналой, иерей полагает начало часов обычным возгласом: «Благослове́н Бог наш…» После «Прииди́те, поклони́мся…» совершает каждение окрест Святого Евангелия, потом алтаря, иконостаса, молящихся и всего храма.

Вынесенное Евангелие остаётся на средине храма на время чтения всех часов. Иерей стоит перед Святым Евангелием и здесь же произносит тропари часовые и молитву св. Ефрема Сирина с поклонами (до поклонов в конце 9-го часа).

Во время чтения псалмов 6-го часа совершается малое каждение, т. е. кадят только окрест Евангелия. [26] На 9-м часе совершается полное каждение храма, как и на 3-м. [27]

Евангельские чтения начинаются на 3-м и 9-м часах По́сле Богородична часа, а на 6-м после паримии и 2-го прокимна. Всех евангельских чтений — 9.

По указанию Типикона, Евангелия от Матфея, Марка и Иоанна делятся каждое на два отдела, а Евангелие от Луки — на три. В соответствии с этим указанием они могут быть разделены примерно так:

Если Евангелие первых трёх Евангелистов прочитано ранее (на 6-й седмице), то Евангелие от Иоанна на Страстной седмице следует читать в таком примерно порядке:

Когда полагается чтение нового Евангелиста, то после Богородична часа следует возглас; «И о сподо́битися нам…» Когда же следует второе или третье чтение того же Евангелиста, то возглас; «И о сподо́битися…» не произносится, но только «Прему́дрость, про́сти. Услы́шим Свята́го Ева́нгелия…» После чтения Евангелия на 9-м часе иерей уносит Святое Евангелие в алтарь. Царские врата закрываются. Завеса Царских врат остаётся открытой.

Изобразительны обычным великопостным порядком. После «О́тче наш…» — кондак Триоди «Иа́ков рыда́ше…» Отпуст: «Гряды́й Госпо́дь на во́льную страсть…»

Вечерня с литургией Преждеосвященных Даров

По предначинательном псалме ектения. Кафизма 18-я: «Ко Го́споду, внегда́ скорбе́ти…» На «Го́споди, воззва́х» — стихи́ры на 10, глас 1-й. «Сла́ва, и ны́не», глас 8-й: «Втору́ю Е́ву…»

Вход с Евангелием. «Све́те Ти́хий…» 1-й прокимен, глас 6-й: «Благослови́т тя Госпо́дь от Сио́на и у́зриши блага́я Иерусали́ма». 2-й прокимен, глас 6-й: «Благослови́хом вы во И́мя Госпо́дне». Диа́кон (если есть): «Повели́те». Иерей: «Прему́дрость, про́сти». «Свет Христо́в просвеща́ет всех». «Да испра́вится моли́тва моя́…» Иерей пред престолом произносит молитву св. Ефрема Сирина, с тремя поклонами великими. Диакон исходит с Евангелием для чтения Его через Царские врата на солею. Священник: «Прему́дрость, про́сти…» (если нет диакона, священник читает Евангелие на престоле). Евангелие — от Матфея, зачало 98-е. Ектения: «Рцем вси…» и прочее последование литургии Преждеосвященных Даров. Отпуст тот же, что и на утрени: «Гряды́й Госпо́дь…» (с упоминанием имени св. Григория Двоеслова). [28]

Вели́кое повечерие — по обычаю с тропарями обычными. По «Сла́ва в вы́шних Бо́гу…» трипеснец, глас 8-й: «Вонми́, не́бо…» (песни 2-я, 8-я и 9-я), творение преп. Андрея Критского. Ирмосы поются по дважды и в третий раз на катавасию. Тропари все, сколько есть. 2-я песнь имеет два ирмоса. На катавасию поется второй ирмос. (После 2-й песни — Седален). После катавасии 9-й песни и Трисвятого

Кондак, глас 2-й: «Час, ду́ше, конца́ помы́сливши и посече́ния смоко́вницы убоя́вшися, да́нный тебе́ тала́нт трудолю́бно де́лай, окая́нная, бо́дрствующи и зову́щи: да не пребу́дем вне черто́га Христо́ва».

После кондака — «Го́споди Сил, с на́ми бу́ди…» и прочее и поклоны (16). Отпуст: «Влады́ко Многоми́лостиве…» по обычаю. Чин прощения. «Помо́лимся…». [29]

Вели́кий вторник

Утреня. Порядок службы тот же, что в понедельник. По шестопсалмии — «Аллилу́иа», глас 8-й, и тропарь: «Се Жени́х гряде́т…» (трижды). Кафизм три: 9-я, 10-я и 11-я. Седальны Триоди. Евангелие — от Матфея, зачало 90-е; «Сове́т прие́мше вси фарисе́е на Иису́са…», без проступки (конец в зачале 96-м: «Благослове́н Гряды́й во И́мя Госпо́дне»). Псалом 50-й и молитва «Спаси́, Бо́же, лю́ди Твоя́…» «Го́споди, поми́луй» (12 раз). Тотчас ектения малая. Возглас: «Ты бо еси́ Царь ми́ра…» Кондак, глас 2-й: «Час, ду́ше, конца́ помы́сливши…» и икос.

Двоепеснец, глас 2-й (8-я и 9-я песни). Ирмосы по два́жды, тропари — на 12. По 8-й и 9-й песнях повторяется ирмос двоепеснца.

«Честне́йшую» не поём. По 9-й песни и ектении — светилен «Черто́г Твой…» (трижды). На хвалитех — стихиры самогласны на 4. Славословие вседневное читается. На стиховне — стихиры, глас 6-й, с обычными дневными припевами.

«Сла́ва, и ны́не», глас 7-й: «Се Тебе́ тала́нт…» Прочее последование — обычное, как в Вели́кий понедельник.

На 1-м часе кафизмы нет. Кондак: «Час, Ду́ше…» Отпуст: «Гряды́й Госпо́дь на во́льную страсть…» (как в понеде́льник).

Часы 3-й и 6-й с кафизмами (12-я и 13-я) и поклонами. На всех часах читается Четвероевангелие. Кондак на всех часах: «Час, ду́ше…» 9-й час — без кафизмы. Блаженны, поклоны и прочее всё, как указано в понеде́льник. Отпуст после изобразительных: «Гряды́й Госпо́дь…» (как в понедельник).

Вечерня с литургией Преждеосвященных Даров — по обычному чину. 18-я кафизма. На «Го́споди, воззва́х» — стихиры на 10, глас 1-й. «Сла́ва, и ны́не» — глас 7-й; «Се Тебе́ тала́нт…» Вход с Евангелием. «Свете Тихий…». 1-й прокимен, глас 6-й; «Воскресни́, Го́споди, в поко́й Твой, Ты и Киво́т святыни Твоея́». 2-й прокимен, глас 4-й: «Се что добро́ и́ли что красно́, но е́же жи́ти бра́тии вку́пе». «Свет Христо́в просвеща́ет всех». «Да испра́вится моли́тва моя́…» Ева́нгелие — от Матфея, зачало 102-е: «О дне и часе́ прише́ствия Сы́на Челове́ческаго никто́же весть…» Ектения: «Рцем вси…» и прочее последование литургии Преждеосвященных Даров. Отпуст: «Гряды́й Госпо́дь…» (как в понеде́льник).

Повечерие великое с поклонами. На нём поётся трипеснец (песни 3-я, 8-я и 9-я) преп. Андрея Критского, глас 2-й: «Непло́дствовавший мой ум…» По 3-й песни — седален, по 9-й песни и Трисвятом — кондак.

Кондак, глас 4-й: «Па́че блудни́цы, Бла́же, беззако́нновав, слез ту́чи ника́коже Тебе́ принесо́х; но молча́нием моля́ся припа́даю Ти, любо́вию облобыза́я пречи́стеи Твои́ но́зе, я́ко да оставле́ние мне я́ко Влады́ка пода́си долго́в, зову́щу Ти, Спа́се; от скве́рных дел мои́х изба́ви мя».

«Го́споди Сил, с на́ми бу́ди…» и прочее — обычно, как указано в понеде́льник.

Вели́кая среда

На утрени — «Аллилу́иа», глас 8-й. Тропа́рь: «Се Жени́х…» (трижды). Кафизмы три: 14-я, 15-я и 16-я. Седальны Триоди. Евангелие — от Иоанна, зачало 41-е, от полу́: «Свиде́тельствоваше наро́д сый со Иису́сом…» (конец в зачале 43-м: «…я́коже рече́ Мне Оте́ц, та́ко глаго́лю»). Псалом 50-й. Молитва «Спаси́, Бо́же, лю́ди Твоя́…»

Трипеснец (песни 3-я, 8-я и 9-я), глас 2-й: «На ка́мени мя ве́ры утверди́в…» Ирмосы — по дважды, тропари на 12. По каждой песни повторяется Ирмос песни. По 3-й песни — малая ектения. Возглас: «Ты бо еси́ Царь ми́ра…» Кондак, глас 4-й; «Па́че блудни́цы…» и икос. «Честне́йшую…» не поём. По 9-й песни и ектении — ексапостиларий «Черто́г Твой…» (трижды).

Хвалитные псалмы и стихиры самогласны на 4. Читается вседневное славословие. На стиховне стихиры, глас 6-й, с припевами обычными. Затем особый припев. На «Сла́ва, и ны́не» — стихира, глас 8-й: «Го́споди, я́же во мно́гия грехи́ впа́дшая жена́…» Прочее всё, как в понеде́льник.

На 1-м часе кафизмы нет. Отпуст: «Гряды́й Госпо́дь…»

Часы 3-й и 6-й — с обычными постовыми тропарями. Кафизмы 19-я и 20-я. На 9-м часе кафизмы нет. На всех часах читается Четвероевангелие и по «О́тче наш» — конда́к: «па́че блудни́цы…»

Изобразительны так же, как в понедельник и вторник, но с теми особенностями, что после кондака Триоди — кондак храма святого или святой. «Сла́ва» — «Со святы́ми упоко́й…», «И ны́не» — кондак храма Богородицы или «Предста́тельство…» (где храм Христов или святого). Прочее последование изобразительных по обычаю и поклоны (16). В конце изобразительных, вместо отпуста, молитва: «Влады́ко Многоми́лостиве…», во время которой все должны молиться, «ниц па́дше на зе́млю». По прочте́нии её чин проще́ния. Иере́й говори́т: «Благослови́те, отцы́ святи́и (бра́тия и се́стры), и прости́те ми, гре́шному, я́же согреши́х во всей жи́зни мое́й и во всей Святе́й Четыредеся́тнице, сло́вом, де́лом, помышле́нием и все́ми мои́ми чу́вствы». Ему отвечают: «Бог да прости́т ти, честны́й О́тче». [30]

Вечерня с литургией Преждеосвященных Даров. Кафизма 18-я. На «Го́споди, воззва́х» — стихиры на 10, глас 1-й. «Сла́ва, и ны́не», глас 8-й: «Го́споди, я́же во мно́гия грехи́…» Вход с Евангелием. 1-й прокимен, глас 4-й: «Испове́дайтеся Бо́гу Небе́сному, я́ко благ, я́ко в век ми́лость Его́». 2-й прокимен, глас 4-й; «Го́споди, ми́лость Твоя́ во век, дел руку́ Твое́ю не пре́зри». «Свет Христо́в просвеща́ет всех».

«Да испра́вится…» и поклоны (3). Евангелие — от Матфея, зачало 108-е: «Иису́су бы́вшу в Вифа́нии…» Ектения «Рцем вси…» и прочее последование литургии Преждеосвященных Даров. По перенесении Святых Даров — 3 великих поклона.

По «Бу́ди И́мя Госпо́дне…» — три великих поклона. [31] С этого момента поклоны в храме отменяются. [32] Отпуст; «Гряды́й Госпо́дь…» (как в понеде́льник и вто́рник).

Повечерие малое в Вели́кую среду совершается по своему чину, как в Неделю. На повечерии «поем» трипеснец Вели́кого четверга, глас 6-й. Ирмосы по дважды; тропари, сколько их есть. В конце каждой песни — ирмос. По Трисвятом кондак: «Хлеб прие́м…» и прочее последование малого повечерия. Отпуст малый: «Христо́с, И́стинный Бог наш…» «Помо́лимся…» и прочее. [33]

Вели́кий четверг

Утреня. Начало обычное.

«Аллилу́иа», глас 8-й, и тропа́рь: «Егда́ сла́внии ученицы́ на умове́нии вече́ри просвеша́хуся, тогда́ Иу́да злочести́вый, сребролю́бием неду́говав, омрача́шеся и беззако́нным судия́м Тебе́, Пра́веднаго Судию́, предае́т. Виждь, име́ний рачи́телю, сих ра́ди уда́вление употреби́вша! Бежи́ несы́тыя души́. Учи́телю та́ковая дерзну́вшия. И́же о всех Благи́й, Го́споди, сла́ва Тебе́» (трижды).

Кафизмы нет. После окончания пения тропаря открываются Царские врата, и диакон возглашает: «И о сподо́битися нам слы́шанию…» Евангелие — от Луки, зачало 108-е, от полу: «Приближа́шеся пра́здник опре́снок…» без преступки (конец в зачале 109-м: «По Нем же идо́ста ученицы́ Его́»). Чтец — псало́м 50-й.

Моли́тву «Спаси́, Бо́же, лю́ди Твоя́…» не глаго́лем, но сразу канон, глас 6-й, творение св. Космы Маюмского: «Сече́ное сече́тся…», Ирмосы — по два́жды, тропари — на 6 с припевами: «Сла́ва Тебе́, Бо́же наш, сла́ва Тебе́». По каждой песни поется ирмос песни. По 3-й песни — малая ектения и седален со «Сла́ва» и «И ны́не». По 6-й песни — ектения малая, кондак и икос.

Конда́к, глас 2-й: «Хлеб прие́м в ру́це преда́тель, сокрове́нно ты́я простира́ет и прие́млет це́ну Созда́вшаго Свои́ма рука́ма челове́ка; и неиспра́влен пребы́сть Иу́да, раб и льстец».

«Честне́йшую» не поётся, но ирмо́с 9-й песни: «Стра́нствия Влады́чня…» По 9-й песни и малой ектении — ексапостиларий «Черто́г Твой…» (трижды). Хвалитные псалмы и стихиры на 4, глас 2-й. По «Сла́ва, и ны́не» чтец: «Сла́ва Тебе́, показа́вшему нам свет». Читается вседневное славословие. Ектения просительная. Стихи́ры на стихо́вне, глас 8-й, с осо́быми припе́вами. «Бла́го есть…» По Трисвятом — тропарь: «Егда́ сла́внии ученицы́…» и сугубая ектения. По возгласе: «Прему́дрость» — «Сый благослове́н…» — «Утверди́, Бо́же…» и 1-й час.

На 1-м часе тропарь: «Егда́ сла́внии ученицы́…» «И ны́не» — Богородичен часа: «Что́ Тя нарече́м…» После Богородична тропарь пророчества. 1-й прокимен, глас 1-й: «Да разуме́ют язы́цы, я́ко И́мя Тебе́ Госпо́дь». Паримия. 2-й прокимен, глас 8-й: «Помоли́теся и воздади́те Го́сподеви Бо́гу на́шему». «Стопы́ моя́…» «Да испо́лнятся…» (без пения). По Трисвятом — кондак Триоди и прочее по обычаю.

Отпуст: «И́же за превосходя́щую бла́гость путь добре́йший смире́ния показа́вый, внегда́ умы́ти но́ги ученико́м, да́же и до Креста́ и погребе́ния снизше́дый нам, Христо́с, И́стинный Бог наш, моли́твами Пречи́стыя Своея́ Ма́тере и всех святы́х поми́лует…» (святые храма и рядовой не поминаются). [34]

Часы 3-й, 6-й и 9-й [35] обычные, простые, без кафизм. Тропарь: «Егда́ сла́внии…» Конда́к: «Хлеб прие́м…»

Изобразительны — поскору, без пения. По «О́тче наш» кондак: «Хлеб прие́м…» «Го́споди, поми́луй» (40). Молитва: «Всесвята́я Тро́ице…» и отпуст: «Христо́с, И́стинный Бог наш…».

Литургия св. Василия Вели́кого. Начинается вечерней. Возглас: «Благослове́но Ца́рство…» Чтец: «Ами́нь». «Сла́ва Тебе́, Бо́же наш…» — «Царю́ Небе́сный» и прочее обычного начала. Псалом 103-й. Кафизмы нет. «Го́споди, воззва́х», глас 2-й. Стихиры на «Го́споди, воззва́х» на 10. «Сла́ва, и ны́не», глас 6-й: «Рожде́ние ехи́днов вои́стинну Иу́да…» Вход с Евангелием. «Све́те Ти́хий…» «Во́нмем». «Мир всем». «Прему́дрость, во́нмем». Чтец: Прокимен, глас 1-й: «Изми́ мя, Го́споди, от челове́ка лука́ва и му́жа непра́ведна изба́ви мя». По́сле прокимна Царские врата закрываются. Читается 1-я паримия. 2-й прокимен, глас 7-й: «Изми́ мя от враг мои́х, Бо́же, и от возстаю́щих на мя изба́ви мя», 2-я паримия и 3-я.

После 3-й паримии открываются Царские врата. Малая ектения. Возглас: «Я́ко Свят еси́, Бо́же наш…» Трисвятое. «Во́нмем». «Мир всем». Чтец: «И ду́хови твоему́». Свяще́нник: «Прему́дрость». Чтец: Прокимен, глас 7-й; «Кня́зи лю́дстии собра́шася вку́пе на Го́спода и на Христа́ Его́». Апостол — к Коринфянам, зачало 149-е. «Аллилу́иа». Евангелие — от Матфея, зачало 107-е; «Ве́сте, я́ко по двою́ дню Па́сха бу́дет…»

Далее по чину Литургия св. Василия Вели́кого. Вместо Херувимской песни — «Ве́чери Твоея́ та́йныя…» (трижды): два раза до перенесения Святых Даров, 3-й раз после перенесения Святых Даров (вместо: «Я́ко да Царя́…»); «Аллилу́иа» (трижды). Вместо «Досто́йно…» — Ирмос «Стра́нствия влады́чня…» Вместо причастна и вместо «Да испо́лнятся…» — «Ве́чери Твоея́ та́йныя…» [36] «Аллилу́иа» (трижды).

Отпуст: «И́же за превосходя́щую бла́гость…» (поминается св. Василий Вели́кий). [37]

Повечерие малое. На повечерии трипеснец, глас 8-й (песни 5-я, 8-я и 9-я). По Трисвятом:

Конда́к, глас 8-й: «Нас ра́ди Распя́таго, прииди́те, вси, воспои́м. Того́ бо ви́де Мари́я на дре́ве и глаго́лаше: а́ще и распя́тие терпи́ши, Ты еси́ Сын и Бог Мой».

Отпуст малый: «Христо́с, И́стинный Бог наш…» «Помо́лимся…» и прочее.

Вели́кая пятница

Утреня. Последование святых и спасительных Страстей Господа нашего Иисуса Христа.

Эта служба совершается обычно в Вели́кий четверг вечером. По Уставу она должна начинаться во 2-м часу ночи, т. е. по нашему счёту в 8-м часу вечера. Иногда она совершается и утром в Вели́кий пяток.

После начального возгласа иерея чтец читает: «Ами́нь», «Сла́ва Тебе́, Бо́же наш, сла́ва Тебе́», «Царю́ Небе́сный» и обычное начало. По шестопсалмии и великой ектении — «Аллилу́иа», глас 8-й, и тропарь: «Егда́ сла́внии ученицы́…» (трижды). Открываются Царские врата. Иерей в фелони износит Евангелие на средину церкви. Раздаются свечи священнослужителям и молящимся. Предстоятель совершает полное каждение. По окончании тропаря и каждения — малая ектения (1-я). Возглас: «Я́ко Твоя́ держа́ва и Твое́ есть Ца́рство…» «И о сподо́битися нам…» и прочее (так и пред каждым Евангелием).

Певцы перед чтением каждого Евангелия поют: «Сла́ва Страсте́м Твоим, Господи».

Свяще́нник читает 1-е Евангелие — от Иоанна, зачало 46-е.

Певцы после каждого Евангелия поют: «Сла́ва долготерпе́нию Твоему́, Го́споди».

Принято пред каждым Евангелием ударять в большой колокол столько раз, какое по счёту читается Евангелие. По окончании двенадцатого Евангелия — трезвон (краткий), и больше трезвон не производится до Пасхи.

По 1-м Евангелии певцы поют три антифона (1-й, 2-й и 3-й). Малая ектения (2-я).

Возглас: «Я́ко подоба́ет…»

По возгласе седален, глас 7-й: «На ве́чери ученики́ пита́я…» Малое каждение (Евангелия на аналое, Царских врат, местных икон и предстоящих).

Читается 2-е Евангелие — от Иоанна, зачало 58-е.

По 2-м Евангелии — антифоны; 4-й, 5-й и 6-й. Каждение малое. Ектения малая (3-я).

Возглас: «Я́ко благослови́ся и просла́вися…»

Седален, глас 7-й; «Кий тя о́браз, Иу́до…»

Читается 3-е Евангелие — от Матфея, зачало 109-е.

По 3-м Евангелии — антифоны: 7-й, 8-й и 9-й. Каждение малое. Малая ектения (4-я).

Возглас: «Я́ко Ты еси́ Бог наш и Тебе́ сла́ву возсыла́ем…»

Седален, глас 8-й: «О, ка́ко Иу́да, иногда́ Твой ученик…»

4-е Евангелие — от Иоанна, зачало 59-е.

По 4-м Евангелии — антифоны: 10-й, 11-й и 12-й. Каждение малое. Малая ектения (5-я).

Возглас: «Бу́ди держа́ва Ца́рствия Твоего́…»

Седален, глас 8-й: «Егда́ предста́л еси́ Каиа́фе, Бо́же…».

5-е Евангелие — от Матфея, зачало 111-е.

По 5-м Евангелии — антифоны; 13-й, 14-й и 15-й. Малое каждение. Малая ектения (6-я).

Возглас: «Я́ко благослови́ся всесвято́е И́мя Твое́ и просла́вися Ца́рство Твое́…»

Седален, глас 4-й: «Искупи́л ны еси́ от кля́твы зако́нныя…»

(5-м Евангелием кончаются антифоны и седальны).

6-е Евангелие — от Марка, зачало 67-е.

По 6-м Евангелии — Блаженны на 8, с тропарями (от «Блаже́ни а́лчущии…»). Малое каждение. Малая ектения (7-я).

Возглас: «Я́ко Тя хва́лят вся Си́лы небе́сныя…» «Во́нмем». «Прему́дрость». Прокимен, глас 4-й: «Раздели́ша ри́зы Моя́ себе́ и о оде́жди Мое́й мета́ша жре́бий». Стих: «Бо́же, Бо́же Мой, вонми́ Ми, вску́ю оста́вил Мя еси́?»

7-е Евангелие — от Матфея, зачало 113-е.

По 7-м Евангелии каждения и малой ектении нет. Псалом 50-й и тотчас:

8-е Евангелие — от Луки, зачало 111-е.

Трипеснец, глас 6-й, состоит из 5-й, 8-й и 9-й песней. Ирмосы — по дважды, тропари — на 12. Катавасия — тот же ирмос. По 5-й песни ектения малая.

Возглас: «Ты бо еси́ Царь ми́ра…»

Кондак: «Нас ра́ди Распя́таго…» и икос «Честне́йшую» не поём, но по́сле «Хва́лим, благослови́м…» сразу ирмос 9-й песни: «Честне́йшую Херуви́м…» Заканчивается трипеснец пением на катавасию ирмоса 9-й песни: «Честне́йшую Херуви́м…». Малая ектения. Возглас: «Я́ко Тя хва́лят…»

Ексапостиларий: «Разбо́йника благоразу́мнаго, во еди́нем часе́ ра́еви сподо́бил еси. Го́споди; и мене́ дре́вом кре́стным просвети́ и спаси́ мя».

На «Сла́ва» и на «И ны́не» — тот же ексапостиларий.

9-е Евангелие — от Иоанна, зачало 61-е.

После 9-го Евангелия — «Вся́кое дыха́ние» и поются стихиры на хвалитех. После «Сла́ва, и ны́не» –

10-е Евангелие — от Марка, зачало 69-е.

Чтец: «Сла́ва Тебе́, показа́вшему нам свет». Читается вседневное славословие. Ектения: «Испо́лним у́треннюю…»

11-е Евангелие — от Иоанна, зачало 62-е.

Стихиры на стиховне с их припевами. Во время пения стихир совершается полное каждение храма.

12-е Евангелие — от Матфея, зачало 114-е.

После прочтения Евангелие уносится иереем в алтарь. Царские врата закрываются. Чтец: «Бла́го есть…» Трисвятое. По «О́тче наш…» певцы поют тропарь, глас 4-й:

Тропа́рь, глас 4-й: «Искупи́л ны еси́ от кля́твы зако́нныя честно́ю Твое́ю Кро́вию, на Кресте́ пригвозди́вся и копие́м пробо́дся, безсме́ртие источи́л еси́ челове́ком, Спа́се наш, сла́ва Тебе́».

Ектения: «Поми́луй нас, Бо́же…» — «Прему́дрость», — «Сый благослове́н…» — «Утверди́, Бо́же…»

Отпуст: [38] «И́же оплева́ния и бие́ния, и зауше́ния, и крест, и смерть претерпе́вый за спа́сение ми́ра, Христо́с, И́стинный Бог наш, моли́твами Пречи́стыя Своея́ Ма́тере и всех святы́х…» Многолетствование — «Вели́каго Го́сподина и Отца́ на́шего…»

1-й час к утрени не присоединяется.

Часы и изобразительны.

В Вели́кий пяток положено совершать все часы вместе [39] 1-й, 3-й, 6-й и 9-й, подобно службе в навечерие Рождества Христова и Богоявления.

Характерной особенностью часов Вели́кого пятка является один и тот же возглас: «Бо́же, уще́дри ны…» на всех часах по «И́же на вся́кое вре́мя…»

Отпуст после изобразительных: «И́же оплева́ния…»

Литургию в Вели́кую пятницу совершать не положено. [40]

Вели́кая вечерня и вынос Плащаницы. [41]

Иерей, облачившись во все священнические одежды, произносит начальный возглас: «Благослове́н Бог наш…» — «Ами́нь. Сла́ва Тебе́, Бо́же наш…» Полное начало. Псалом 103-й. Ектения великая. На «Го́споди, воззва́х», стихи́ры на 5, глас 1-й.

Вход с Евангелием. «Све́те Ти́хий…» «Во́нмем. Мир всем» и прочее. Прокимен, глас 4-й: «Раздели́ша ри́зы Моя́ себе́ и о оде́жди Мое́й мета́ша жре́бий». После прокимна Царские врата закрываются. «Исхо́да чте́ние». Прокимен, глас 4-й: «Суди́, Го́споди, оби́дящия мя, побори́ борю́щия мя». «И́ова чте́ние». «Проро́чества Иса́иина чте́ние». По окончании 3-й паримии, перед Апостолом, открываются Царские врата. «Во́нмем». «Мир всем» и прочее. Прокимен, глас 6-й: «Положи́ша Мя в ро́ве преиспо́днем, в те́мных и се́ни сме́ртней». Апостол — к Коринфянам, зачало 125-е. Евангелие — от Матфея, зачало 110-е. Ектения: «Рцем вси…» — «Сподо́би, Го́споди…» — Ектения просительная.

Стихиры на стиховне, с особыми припевами, глас 2-й.

«Сла́ва, и ны́не», глас 5-й:

«Тебе́, оде́ющагося све́том, я́ко ри́зою, снем Ио́сиф с дре́ва с Никоди́мом и, ви́дев ме́ртва, на́га, непогребе́на, благосе́рдый плач восприи́м, рыда́я глаго́лаше: Увы мне, Сладча́йший Иису́се, Его́же вма́ле со́лнце на кресте́ ви́сима узре́вше, мра́ком облага́шеся, и земля́ стра́хом колеба́шеся, и раздира́шеся церко́вная заве́са: но се ны́не ви́жу Тя, мене́ ра́ди во́лею подъе́мша смерть. Ка́ко погребу́ Тя, Бо́же мой, и́ли како́ю плащани́цею обви́ю? Кои́ма ли рука́ма прикосну́ся нетле́нному Твоему́ Те́лу? И́ли ки́я пе́сни воспою́ Твоему́ исхо́ду, Ще́дре? Велича́ю Стра́сти Твоя́, песносло́влю и погребе́ние Твое́ со воскресе́нием, зовы́й: Го́споди, сла́ва Тебе́».

Во время пения «Тебе́, оде́ющагося…» отверзаются Царские врата, и предстоятель (с диаконом) совершает троекратное каждение вокруг престола с лежащей на нём Плащаницей.

Чтец: «Ны́не отпуща́еши…» Трисвятое — по «О́тче наш».

Тропарь, глас 2-й: «Благообра́зный Ио́сиф с дре́ва снем Пречи́стое Те́ло Твое́, плащани́цею чи́стою обви́в и во́нями во гро́бе но́ве, покры́в, положи́».

«Сла́ва, и ны́не».

Тропа́рь, глас 2-й: «Мироно́сицам же́нам при гро́бе предста́в, А́нгел вопия́ше: ми́ра ме́ртвым суть прили́чна, Христо́с же истле́ния яви́ся чуждь».

Во время пения тропаря «Благообра́зный Ио́сиф…» предстоятель полагает себе на главу лежащее на плащанице Евангелие и поверх его самую Плащаницу, поддерживаемую священнослужителями. Они идут кругом престола через горнее место в северную дверь. Впереди идут свещеносцы со свечами и диакон с кадилом. [42] По солее Плащаницу несут непосредственно на средину храма и полагают на уготованном месте Главой Господа Иисуса Христа к северу, а поверх Плащаницы — Евангелие. Предстоятель с диаконом совершают трижды каждение окрест Плащаницы.

По пении тропарей произносится проповедь. После проповеди возглас: «Прему́дрость». Отпуст: «И́же нас ра́ди челове́к и на́шего ра́ди спа́сения, стра́шныя Стра́сти и Животворя́щий Крест, и во́льное погребе́ние пло́тию изво́ливый, Христо́с, И́стинный Бог наш…»

Повечерие малое. Повечерие совершается вслед за вечерней. На повечерии поём умилительный канон о распятии Господа и на плач Пресвятой Богородицы, глас 6-й. Ирмосы по дважды, тропари на 4. Канон следует читать самому настоятелю пред Плащаницей. После каждой песни поется ирмос песни. По Трисвятом кондак: «Нас ра́ди Распя́таго…» По 9-й песни — ирмос «Бо́га челове́ком…» Отпуст малый: «Христо́с, И́стинный Бог наш…» «Помо́лимся…» и прочее. После отпуста — целование Плащаницы. Во время целования Плащаницы певцы поют стихиру, глас 5-й: «Прииди́те, ублажи́м…»

Вели́кая суббота

Утреня. Начало утрени обычное. По шестопса́лмии ектения великая. [43] «Бог Госпо́дь…» и тропа́рь, глас 2-й: «Благообра́зный Ио́сиф…» «Сла́ва» — «Егда́ снизше́л еси́…» «И ны́не» — «Мироно́сицам же́нам…». [44]

По исполнении тропарей сразу же перед Плащаницей поются Непорочны. Обычно певцы начинают первые стихи 1-й статии́, затем они поют только псаломские стихи, а иерей читает к этим стихам похвалы (тропари). Конец статий: «Сла́ва, и ны́не» с их похвалами поют певцы. Они и заканчивают статию повторением первой похвалы: «Жизнь во гро́бе положи́лся еси́, Христе́…» После этого ектения малая и возглас: «Я́ко благослови́ся Твое́ И́мя и просла́вися Твое́ Ца́рство…»

Начинается 2-я статия́. Пока певцы поют первые стихи её, иерей совершает малое каждение, т. е. окрест Плащаницы, Царских врат, икон Спасителя и Божией Матери в иконостасе и молящихся. Вторая статия́ исполняется по образу первой. Когда певцы закончат пение на «И ны́не» — «Жизнь ро́ждшая…», повторяют первый припев: «Досто́йно есть велича́ти Тя…». Ектения малая. Возглас: «Я́ко Свят еси́, Бо́же наш. И́же на престо́ле сла́вы херуви́мстем почива́яй, и Тебе́ сла́ву возсыла́ем со Безнача́льным Твои́м Отце́м и с Пресвяты́м, и Благи́м, и Животворя́щим Твои́м Ду́хом, ны́не и при́сно, и во ве́ки веко́в».

Начинается 3-я статия́. В начале третьей статии́ опять совершается малое каждение. Стихи и похвалы 3-й статии́ исполняются по образцу первых стати́й. После пения на «Сла́ва» и на «И ны́не» начальный припев не повторяется, как после 1-й и 2-й статий, но сразу поются тропари воскресные, глас 5-й: «А́нгельский собо́р…» Предстоятель совершает полное каждение. Малая ектения. Возглас: «Ты бо еси́ Царь ми́ра, Христе́, Бо́же наш…». По возгласе — седа́лен, глас 1-й: «Плащани́цею чи́стою…» Псалом 50-й. Священнослужители уходят в алтарь. Царские врата закрываются.

По 50-м псалме сразу канон Вели́кой субботы, глас 6-й: «Волно́ю морско́ю…» Ирмосы канона по дважды. Катавасия по каждой песни — ирмос того же канона. Припевы к тропарям: «Сла́ва Тебе́, Бо́же наш, сла́ва Тебе́». По 3-й песни — малая ектения. Седа́лен, По 6-й песни — Малая ектения. Кондак и икос.

Кондак, глас 6-й: «Бе́здну заключи́вый, мертв зри́тся, и сми́рною, и плащани́цею обви́вся, во гро́бе полага́ется, я́ко сме́ртный, Безсме́ртный. Же́ны же приидо́ша пома́зати Его́ ми́ром, пла́чущия го́рько и вопию́щия: Сия́ суббо́та есть преблагослове́нная, в не́йже Христо́с, усну́в, воскресне́т тридне́вен».

На 9-й песни каждение. «Честне́йшую» не поётся, но после «Хва́лим, благослови́м…» сразу ирмос 9-й песни: «Не рыда́й Ме́не, Ма́ти». По 9-й песни — малая ектения. Ексапостиларий, глас 2-й: «Свят Госпо́дь Бог наш» (трижды); тотчас — «Вся́кое дыха́ние да хва́лит Го́спода» [45] и стихиры на хвалитех на 4, глас 2-й. «И ны́не», глас 2-й: «Преблагослове́нна еси́…»

Во время пения стихиры «Преблагослове́нна…» из алтаря духовенство выходит к Плащанице. Предстоятель возглашает: «Сла́ва Тебе́, показа́вшему нам свет», и поётся великое славословие. [46]

Во время пения великого славословия предстоятель кадит с диаконом трижды окрест Плащаницы, Когда же певцы запоют заключительное (погребальное) «Святы́й Бо́же», тогда предстоятель берёт с Плащаницы Евангелие, полагает его себе на главу, а поверх его самую Плащаницу, которую поддерживают прочие священнослужители («исходит со Евангелием под Плащаницею наддержащим священником»). Предстоятель идёт к западным дверям храма, сопровождаемый поддерживающими Плащаницу священниками (а где таковых нет — младшими клириками или благочестивыми мирянами). Впереди идёт диакон с кадилом, а перед ним свещеносцы с фонарём и запрестольным крестом и хоругвеносцы. [47] В это время на колокольне — перезвон колоколов. Таким образом обносят Плащаницу один раз вокруг храма при многократном пении погребального «Святы́й Бо́же».

По входе в храм Плащаницу подносят к Царским вратам, и там предстоятель по окончании пения «Святы́й Бо́же» возглашает: «Премудрость, прости». Затем с Плащаницей возвращаются на средину храма и полагают её на прежнем месте. [48] Предстоятель совершает каждение вокруг Плащаницы — единожды. Певцы поют (единожды): «Благообра́зный Ио́сиф…» Далее тропарь пророчества. «Во́нмем. Прему́дрость. Во́нмем». Прокимен, глас 4-й; «Воскресни́, Го́споди, помози́ нам и изба́ви нас И́мене ра́ди Твоего́». «Проро́чества Иезеки́илева чте́ние». Затем — «Во́нмем». Прокимен, глас 7-й: «Воскресни́, Го́споди, Бо́же мой, да вознесе́тся рука́ Твоя́, не забу́ди убо́гих Твои́х до конца́». Апостол — к Коринфянам, зачало 133-е «Аллилу́иа» со стихами. Евангелие от Матфея, зачало 114-е, ектении: «Рцем вси..» и «Испо́лним у́треннюю…» и прочее, как обычно.

Отпуст произносится с амвона. Отпуст: «И́же нас ра́ди челове́к и на́шего ра́ди спа́сения, стра́шныя Стра́сти и Животворя́щий Крест, и во́льное погребе́ние пло́тию изво́ливый, Христо́с, И́стинный Бог наш, моли́твами Пречи́стыя Своея́ Ма́тере, святы́х сла́вных и всехва́льных апо́стол, святы́х и пра́ведных Богооте́ц Иоаки́ма и А́нны и всех святы́х, поми́лует и спа́сет нас, я́ко благ и Человеколю́бец».

По отпусте певцы поют стихиру «Прииди́те, ублажи́м Ио́сифа приснопа́мятнаго…» и бывает целование Плащаницы.

На 1-м часе тропарь и кондак дня Триоди. Отпуст 1-го часа (на амвоне) малый: «Христо́с, И́стинный Бог наш, моли́твами Пречи́стыя Своея́ Ма́тере, преподо́бных и богоно́сных Оте́ц на́ших и всех святы́х…»

Часы и изобразительны. [49]

Часы 3-й, 6-й и 9-й и изобразительны совершаются обычные, без пения, с тропарем и кондаком Вели́кой субботы, пред Плащаницей. На 3-м и 6-м часах, После «И́менем Госпо́дним…», Священник произносит: «Моли́твами святы́х Оте́ц на́ших…»; на 9-м часе: «Бо́же, уще́дри ны…» «Блаже́нны» (без пения). Лик небе́сный…», «Ве́рую…», «Осла́би, оста́ви…», «О́тче наш», кондак дня Триоди: «Бе́здну заключи́вый…» «Го́споди, поми́луй» (12), «Всесвята́я Тро́ице…». Иерей: «Прему́дрость». Певцы́: «Досто́йно есть». Иерей: «Пресвята́я Богоро́дице, спаси́ нас». Певцы́: «Честне́йшую». Отпуст малый: «Христо́с, И́стинный Бог наш…» Певцы: «Господи, помилуй» (трижды).

Вечерня и литургия

Вечерня соединяется с литургией св. Василия Вели́кого. Возглас: «Благослове́но Ца́рство…» Полное начало, как в Вели́кий четверг. Псалом 103-й. Ектения великая. Кафизмы нет. «Го́споди, воззва́х», — глас 1-й. Иерей с диаконом во время стихир заканчивают проскомидию. Совершается полное каждение. Стихиры на 8: воскресны — 4, глас 1-й: «Вече́рния на́ша моли́твы…» и Триоди, глас 8-й, на 4: «Днесь ад, стеня́, вопие́т…» «Сла́ва», глас 6-и́: «Дне́шний день…» «И ны́не» — догматик, глас 1-й: «Всеми́рную сла́ву…» Вход с Евангелием. «Све́те Ти́хий…» Прокимна нет. По окончании пения «Све́те Ти́хий» Царские врата закрываются и тотчас чтение 15 паримий.

По 6-й паримии чтец возглашает: «Пои́м Го́сподеви». Царские врата отверзаются. Священнослужители стоят у престола. Певцы поют на 5-й глас: «Сла́вно бо просла́вися». Чтец читает стихи: «Коня́ и вса́дника…» Певцы — припев: «Сла́вно бо просла́вися». Так к каждому стиху. В заключение чтец после «Сла́ва, и ны́не» — «Пои́м Господеви» — один поёт: «Сла́вно бо просла́вися». Царские врата закрываются. Читаются 7–15 паримии́.

По 15-й паримии́ такое же исполнение с припевом: «Го́спода по́йте и превозноси́те Его́ во ве́ки», но на возглашение чтеца: «Благослови́м Отца́, и Сы́на, и Свята́го Ду́ха» певцы: «Го́спода пое́м и превозно́сим Его́ во ве́ки». В заключение чтец, прочитав: «Хва́лим, благослови́м…», сам поёт: «пою́ще и превознося́ще во вся ве́ки».

Ектения малая. Возглас: «Я́ко Свят еси́, Бо́же наш…» Вместо Трисвятого — «Ели́цы во Христа́ крести́стеся…» «Во́нмем». «Мир всем» и прочее. Прокимен, глас 5-й: «Вся земля́ да покло́нится Тебе́ и пое́т Тебе́, да пое́т же И́мени Твоему́, Вы́шний». Апостол — к Римлянам, зачало 91-е. «Аллилу́иа» не поётся, но чтец глаголет (вместо «Аллилу́иа») — глас 7-й: «Воскресни́, Бо́же, суди́ земли́, я́ко Ты насле́диши во всех язы́цех», со стихами. Певцы поют аллилуиа́рий.

Во время пения «Воскресни́, Бо́же…» все тёмные облачения в храме заменяются светлыми (белыми). [50]

Евангелие — от Матфея, зачало 115-е.

И далее — по чину литургии св. Василия Вели́кого, со следующими особенностями.

Вместо Херувимской песни –

Тропарь, глас 8-й: «Да молчи́т вся́кая плоть челове́ча и да стои́т со стра́хом и тре́петом, и ничто́же земно́е в себе́ да помышля́ет, Царь бо Ца́рствующих и Госпо́дь госпо́дствующих прихо́дит закла́тися и да́тися в снедь ве́рным. Предхо́дят же сему́ ли́цы а́нгельстии со вся́ким нача́лом и вла́стию, многоо́читии херуви́ми и шестокри́латии серафи́ми, ли́ца закрыва́юще и вопию́ще песнь: Аллилу́иа, Аллилу́иа, Аллилу́иа».

Вместо «Досто́йно…» — Ирмо́с 9-й песни: «Не рыда́й Мене́, Ма́ти…»

Причастен: «Воста́, я́ко спя, Госпо́дь, и воскре́се спаса́яй нас». Отпуст: «Христо́с, И́стинный Бог наш…» (см. ЖМП, 1956, № 12).

После отпуста совершается благословение хлебов и вина. Совершается каждение вокруг стола с хлебами, затем диакон возглашает: «Го́споду помо́лимся», и иерей читает молитву:

«Го́споди Иису́се Христе, Бо́же наш, благослови́вый пять хлебо́в и пять ты́сящ насы́тивый, Сам благослови́ и хле́бы сия́ и вино́ и умно́жи сия́ во святе́м хра́ме сем и во всем ми́ре Твое́м, и вкуша́ющия от них ве́рныя освяти́. Я́ко Ты еси́ благословля́яй и освяща́яй вся́ческая, Христе́ Бо́же наш, и Тебе́ сла́ву возсыла́ем, со Безнача́льным Твои́м Отце́м, и Всесвяты́м, и Благи́м, и Животворя́щим Твои́м Ду́хом, ны́не и при́сно, и во ве́ки веко́в». Певцы: «Ами́нь».

Относительно трапезы, приличной настоящему дню, в Типиконе сказано: «По отпусте же [литургии] исходим из церкве в трапе́зу и сядем… с безмолвием и со благогове́инством. И а́бие входит келарь, и дает бра́тии по единому укруху хлеба… и по 6 смоквей, или фиников, и по единей мерней чаши вина. А идеже вина несть, испивают братия квас от меда или от жита» (Типикон, Вели́кая суббота, вечер, 2-е «Зри»).

Если освящение куличей и пасох совершается до Светлой утрени, то при этом следует петь: «Егда́ снизше́л…». [51]

После уборки храма начинается «чте́ние вели́кое, в Дея́ниих святы́х апо́стол [52] от начала. Глаго́лет же чтец начало [Дея́ния святы́х апо́столов благослови́, О́тче, прочести́]. Иерей же стих: Моли́твами святы́х апо́стол, Го́споди Иису́се Христе́, Бо́же наш, поми́луй нас. И по ами́не начина́ет чтец чести́» (Типикон, Вели́кая суббота вечера, 2-е «Зри»). [53]

Служба во Святой и Вели́кий Понедельник

Последование Вече́рни, в Неде́лю ва́ий

По 9-м часе:

Свяще́нник: Благослове́н Бог наш всегда́, ны́не и при́сно, и во ве́ки веко́в.

Чтец: Ами́нь.

Прииди́те, поклони́мся Царе́ви на́шему Бо́гу.

Прииди́те, поклони́мся и припаде́м Христу́, Царе́ви на́шему Бо́гу.

Прииди́те, поклони́мся и припаде́м Самому Христу́, Царе́ви и Бо́гу на́шему.

И посе́м чтет обы́чный вече́рний псало́м 103-й, ти́хо и кро́тким гла́сом:

Благослови́, душе́ моя́, Го́спода: Го́споди, Бо́же мой, возвели́чился еси́ зело́, во испове́дание и в велеле́поту обле́клся еси́. Одея́йся све́том, я́ко ри́зою, простира́яй не́бо, я́ко ко́жу. Покрыва́й вода́ми превы́спренняя Своя́, полага́яй о́блаки на восхожде́ние Свое́, ходя́й на крилу́ ве́треню. Творя́й а́нгелы Своя́ ду́хи, и слуги́ Своя́ — пла́мень о́гненный. Основа́яй зе́млю на тве́рди ея́, не преклони́тся в век ве́ка. Бе́здна, я́ко ри́за одея́ние ея́, на гора́х ста́нут во́ды. От запреще́ния Твоего́ побе́гнут, от гла́са гро́ма Твоего́ убоя́тся. Восхо́дят го́ры, и низхо́дят поля́ в ме́сто, е́же основа́л еси́ им. Преде́л положи́л еси́, его́же не пре́йдут, ниже́ обратя́тся покры́ти зе́млю. Посыла́яй исто́чники в де́брех, посреде́ гор про́йдут во́ды. Напая́ют вся зве́ри се́льныя, ждут она́гри в жа́жду свою́. На тых пти́цы небе́сныя привита́ют; от среды́ ка́мения дадя́т глас. Напая́яй го́ры от превы́спренних Свои́х, от плода́ дел Твои́х насы́тится земля́. Прозяба́яй траву́ ското́м и злак на слу́жбу челове́ком, извести́ хлеб от земли́. И вино́ весели́т се́рдце челове́ка, ума́стити лице́ еле́ем, и хлеб се́рдце челове́ка укрепи́т. Насы́тятся древа́ польска́я, ке́дри лива́нстии, и́хже еси́ насади́л. Та́мо пти́цы вогнездя́тся: ероди́ево жили́ще предводи́тельствует и́ми. Го́ры высо́кия еле́нем, ка́мень прибе́жище за́яцем. Сотвори́л есть луну́ во времена́, со́лнце позна́ за́пад свой. Положи́л еси́ тьму, и бысть нощь, в не́йже про́йдут вси зве́рие дубра́внии: ски́мни рыка́ющии восхи́тити и взыска́ти от Бо́га пи́щу себе́. Возсия́ со́лнце, и собра́шася и в ло́жах свои́х ля́гут. Изы́дет челове́к на де́ло свое́, и на де́лание свое́ до ве́чера. Я́ко возвели́чишася дела́ Твоя́, Го́споди, вся прему́дростию сотвори́л еси́: испо́лнися земля́ тва́ри Твоея́. Сие́ мо́ре вели́кое и простра́нное, та́мо га́ди, их же несть числа́, живо́тная ма́лая с вели́кими. Та́мо корабли́ препла́вают, змий сей, его́же созда́л еси́ руга́тися ему́. Вся к Тебе́ чают, да́ти пи́щу им во бла́го вре́мя. Да́вшу Тебе́ им, соберу́т: отве́рзшу Тебе́ ру́ку, вся́ческая испо́лнятся бла́гости. Отвра́щшу же Тебе́ лице́, возмяту́тся: оты́меши дух их, и исче́знут, и в персть свою́ возвратя́тся. По́слеши Ду́ха Твоего́, и сози́ждутся, и обнови́ши лице́ земли́. Бу́ди сла́ва Госпо́дня во ве́ки, возвесели́тся Госпо́дь о де́лех Свои́х. Призира́яй на зе́млю и творя́й ю́ трясти́ся: прикаса́яйся гора́м, и дымя́тся. Воспою́ Го́сподеви в животе́ мое́м: пою́ Бо́гу моему́, до́ндеже есмь. Да услади́тся Ему́ бесе́да моя́, аз же возвеселю́ся о Го́споде. Да исче́знут гре́шницы от земли́ и беззако́нницы, я́коже не бы́ти им: Благослови́, душе́ моя́, Го́спода.

Со́лнце позна́ за́пад свой: положи́л еси́ тьму, и бысть нощь. Я́ко возвели́чишася дела́ Твоя́, Го́споди, вся прему́дро́стию сотвори́л еси́.

Сла́ва Отцу́, и Сы́ну, и Свято́му Ду́ху и ны́не, и при́сно, и во ве́ки веко́в. Ами́нь.

Аллилу́иа, Аллилу́иа, Аллилу́иа, сла́ва Тебе́, Бо́же. (Три́жды)

Посе́м ектениа́ вели́кая:

Ми́ром Го́споду помо́лимся.

Лик: Го́споди, поми́луй. (По каждом возгласе)

О свы́шнем ми́ре и спасе́нии душ на́ших, Го́споду помо́лимся.

О ми́ре всего́ ми́ра, благостоя́нии святы́х Бо́жиих церкве́й и соедине́нии всех, Го́споду помо́лимся.

О святе́м хра́ме сем, и с ве́рою, благогове́нием и стра́хом Бо́жим входя́щих в онь, Го́споду помо́лимся.

О Вели́ком Господи́не и отце́ на́шем Святе́йшем Патриа́рхе Кири́лле и о Господи́не на́шем Преосвяще́ннейшем митрополи́те (и́ли архиепи́скопе, и́ли епи́скопе, и́мярек, егоже есть о́бласть), честне́м пресви́терстве, во Христе́ диа́констве, о всем при́чте и лю́дех, Го́споду помо́лимся.

О Богохрани́мей стране́ на́шей, власте́х и во́инстве ея́, Го́споду помо́лимся.

О гра́де сем (и́ли: О ве́си сей, и́ли: О святе́й оби́тели сей), вся́ком гра́де, стране́ и ве́рою живу́щих в них, Го́споду помо́лимся.

О благорастворе́нии возду́хов, о изоби́лии плодо́в земны́х и вре́менех ми́рных. Го́споду помо́лимся.

О пла́вающих, путеше́ствующих, неду́гующих, стра́ждущих, плене́нных и о спасе́нии их. Го́споду помо́лимся.

О изба́витися нам от вся́кия ско́рби, гне́ва и ну́жды. Го́споду помо́лимся.

Заступи́, спаси́, поми́луй и сохрани́ нас, Бо́же, Твое́ю благода́тию.

Пресвяту́ю, Пречи́стую, Преблагослове́нную, Сла́вную Влады́чицу на́шу Богоро́дицу и Присноде́ву Мари́ю, со все́ми святы́ми помяну́вше, са́ми себе́, и друг дру́га, и весь живот наш Христу́ Бо́гу предади́м.

Лик: Тебе́, Го́споди.

Возгла́с: Я́ко подоба́ет Тебе́ вся́кая сла́ва, честь и поклоне́ние. Отцу́, и Сы́ну, и Свято́му Ду́ху ны́не, и при́сно, и во ве́ки веко́в.

Лик: Ами́нь.

Та́же: Го́споди, воззва́х: пое́м на глас 8.

Пе́рвый лик: Го́споди, воззва́х к Тебе́, услы́ши мя, услы́ши мя, Го́споди. Го́споди, воззва́х к Тебе́, услы́ши мя, вонми́ гла́су моле́ния моего́, внегда́ воззва́ти ми к Тебе́. Услы́ши мя, Го́споди.

Вторы́й лик: Да испра́вится моли́тва моя́, я́ко кади́ло, пред Тобо́ю: воздея́ние руку́ мое́ю же́ртва вече́рняя. Услы́ши мя, Го́споди.

И да́лее по чи́ну: Положи́, Го́споди, хране́ние усто́м мои́м и дверь огражде́ния о устна́х мои́х. Не уклони́ се́рдце мое́ в словеса́ лука́вствия, непщева́ти вины́ о гресе́х. С челове́ки, де́лающими беззако́ние, и не сочту́ся со избра́нными их. Нака́жет мя пра́ведник ми́лостию и обличи́т мя, еле́й же гре́шнаго да не нама́стит главы́ моея́. Я́ко еще́ и моли́тва моя́ во благоволе́ниих их, поже́рты бы́ша при ка́мени судии́ их. Услы́шатся глаго́ли мои́, я́ко возмого́ша: я́ко то́лща земли́ просе́деся на земли́, расточи́шася ко́сти их при аде. Я́ко к Тебе́, Го́споди, Го́споди, о́чи мои́, на Тя упова́х, не отыми́ ду́шу мою́. Сохрани́ мя от се́ти, ю́же соста́виша ми, и от собла́зн, де́лающих беззако́ние. Паду́т во мре́жу свою́ гре́шницы: еди́н есмь аз, до́ндеже прейду́.

Гла́сом мои́м ко Го́споду воззва́х, гла́сом мои́м ко Го́споду помоли́хся. Пролию́ пред Ним моле́ние мое́, печа́ль мою́ пред Ним возвещу́. Внегда́ исчеза́ти от Мене́ ду́ху моему́, и Ты позна́л еси́ стези́ моя́. На пути́ сем, по нему́же хожда́х, скры́ша сеть мне. Смотря́х одесну́ю и возгля́дах, и не бе зна́яй мене́. Поги́бе бе́гство от Мене́, и несть взыска́яй ду́шу мою́. Воззва́х к Тебе́, Го́споди, рех: Ты еси́ Упова́ние мое́, часть моя́ еси́ на земли́ живы́х. Вонми́ моле́нию моему́, я́ко смири́хся зело́. Изба́ви мя от гоня́щих мя, я́ко укрепи́шася па́че мене́. Изведи́ из темни́цы ду́шу мою́, испове́датися И́мени Твоему́. Мене́ ждут пра́ведницы, до́ндеже возда́си мне. Из глубины́ воззва́х к Тебе́, Го́споди, Го́споди, услы́ши глас мой. Да бу́дут у́ши Твои́, вне́млюще гла́су моле́ния моего́.

Зде пое́м стихи́ры, ставим стихо́в 6: и пое́м самогла́сны три, повторя́юще я на 8-й глас:

Стих: А́ще беззако́ния на́зриши, Го́споди, Го́споди, кто́ постои́т? Я́ко у Тебе́ очище́ние есть.

Ра́дуйся и весели́ся, гра́де Сио́не, красу́йся и ра́дуйся, Це́ркве Бо́жия. Се бо Царь твой прииде в пра́вде, на жребя́ти седя́, от дете́й воспева́емый: оса́нна в вы́шних, благослове́н еси́, Име́яй мно́жество щедро́т, поми́луй нас.

Стих: И́мене ра́ди Твоего́ потерпе́х Тя, Го́споди, потерпе́ душа́ моя́ в сло́во Твое́, упова́ душа́ моя́ на Го́спода.

И паки, Ра́дуйся и весели́ся, гра́де Сио́не:

Стих: От стра́жи у́тренния до но́щи, от стра́жи у́тренния, да упова́ет Изра́иль на Го́спода.

Прии́де Спас Днесь во град Иерусали́м, испо́лнити Писа́ние, и вси прия́ша в ру́ки ва́иа: ри́зы же подстила́ху Ему́, ве́дуще я́ко Той есть Бог наш, Ему́же Херуви́ми вопию́т непреста́нно: оса́нна в вы́шних, благослове́н еси́, Име́яй мно́жество щедро́т, поми́луй нас.

Стих: Я́ко у Го́спода ми́лость, и мно́гое у Него́ избавле́ние: и Той изба́вит Изра́иля от всех беззако́ний его́.

И паки, Прии́де Спас Днесь во град Иерусали́м:

Стих: Хвали́те Го́спода вси язы́цы, похвали́те Его́ вси лю́дие.

На Херуви́мех носи́мый и пева́емый от Серафи́м, возсе́л еси́ на жребя́ дави́дски, Бла́же, и де́ти Тя воспева́ху благоле́пно, иуде́е же хуля́ху беззако́нно: стро́потное язы́ков седа́лище жребца́ прообразова́ше, из неве́рия в ве́ру претворя́емое: сла́ва Тебе́, Христе́, Еди́не Ми́лостиве и Человеколю́бче.

Стих: Я́ко утверди́ся ми́лость Его́ на нас, и и́стина Госпо́дня пребыва́ет во век.

И паки, На Херуви́мех носи́мый и пева́емый от Серафи́м:

Сла́ва: Ра́дуйся и весели́ся, гра́де Сио́не, красу́йся и ра́дуйся, Це́ркве Бо́жия. Се бо Царь твой прииде в пра́вде, на жребя́ти седя́, от дете́й воспева́емый: оса́нна в вы́шних, благослове́н еси́, Име́яй мно́жество щедро́т, поми́луй нас.

И ны́не: На Херуви́мех носи́мый и пева́емый от Серафи́м, возсе́л еси́ на жребя́ дави́дски, Бла́же, и де́ти Тя воспева́ху благоле́пно, иуде́е же хуля́ху беззако́нно: стро́потное язы́ков седа́лище жребца́ прообразова́ше, из неве́рия в ве́ру претворя́емое: сла́ва Тебе́, Христе́, Еди́не Ми́лостиве и Человеколю́бче.

И а́бие быва́ет вход, отверза́емым святы́м две́рем.

Диа́кон: Прему́дрость, про́сти.

Лик: Свете Ти́хий святы́я сла́вы, Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподо́бными, Сы́не Бо́жий, живо́т дая́й: те́мже мир Тя сла́вит.

Диа́кон: Во́нмем.

Свяще́нник: Мир всем.

Диа́кон: Прему́дрость. Во́нмем. Проки́мен, глас осмы́й: Се, ны́не благослови́те Го́спода, вси раби́ Госпо́дни.

Лик: Се, ны́не благослови́те Го́спода, вси раби́ Госпо́дни.

Стих: Стоя́щий во хра́ме Госпо́дни, во дво́рех до́му Бо́га на́шего.

Лик: Се, ны́не благослови́те Го́спода, вси раби́ Госпо́дни.

Диа́кон: Се, ны́не благослови́те Го́спода.

Лик: Вси раби́ Госпо́дни.

Посе́м: Сподо́би, Го́споди, в ве́чер сей без греха́ сохрани́тися нам. Благослове́н еси́, Го́споди, Бо́же оте́ц на́ших, и хва́льно и просла́влено И́мя Твое́ во ве́ки. Ами́нь. Бу́ди, Го́споди, ми́лость Твоя́ на нас, я́коже упова́хом на Тя. Благослове́н еси́, Го́споди, научи́ мя оправда́нием Твои́м. Благослове́н еси́, Влады́ко, вразуми́ мя оправда́нием Твои́м. Благослове́н еси́, Святы́й, просвети́ мя оправда́нии Твои́ми. Го́споди, ми́лость Твоя́ во век, дел руку́ Твое́ю не пре́зри: Тебе́ подоба́ет хвала́, Тебе́ подоба́ет пе́ние, Тебе́ сла́ва подоба́ет. Отцу́, и Сы́ну, и Свято́му Ду́ху ны́не, и при́сно, и во ве́ки веко́в. Ами́нь. (И покло́ны три)

И ектениа́:

Испо́лним вече́рнюю моли́тву на́шу Го́сподеви.

Лик: Го́споди, поми́луй.

Заступи́, спаси́, поми́луй и сохрани́ нас, Бо́же, Твое́ю благода́тию.

Лик: Го́споди, поми́луй.

Ве́чера всего́ совершенна, свя́та, ми́рна и безгре́шна у Го́спода про́сим.

Лик: Пода́й, Го́споди. (И далее)

А́нгела ми́рна, верна наставника, храни́теля ду́ши телес на́ших у Го́спода про́сим.

Проще́ния и оставле́ния грехо́в и прегреше́ний на́ших у Го́спода про́сим.

До́брых и поле́зных душа́м на́шим и ми́ра ми́рови у Го́спода про́сим.

Про́чее вре́мя живота́ на́шего в ми́ре и покая́нии сконча́ти у Го́спода про́сим.

Христиа́нския кончи́ны живота́ на́шего безболе́знены, непосты́дны, ми́рны, и до́браго отве́та на Стра́шнем Суди́щи Христо́ве про́сим.

Пресвяту́ю, Пречи́стую, Преблагослове́нную, Сла́вную Влады́чицу на́шу Богоро́дицу и Присноде́ву Мари́ю, со все́ми святы́ми помяну́вше, са́ми себе́ и друг дру́га, и весь живо́т наш Христу́ Бо́гу предади́м.

Лик: Тебе́, Го́споди.

Возгла́с: Яко Благ и Человеколю́бец Бог еси́ и Тебе́ сла́ву возсыла́ем Отцу́, и Сы́ну, и Свято́му Ду́ху ны́не, и при́сно, и во ве́ки веко́в.

Лик: Ами́нь.

Свяще́нник: Мир всем.

Лик: И ду́хови твоему́.

Диа́кон: Главы́ на́ша Го́сподеви прикло́ним.

Лик: Тебе́, Го́споди.

Та́же возглаша́ет свяще́нник: Бу́ди держа́ва Ца́рствия Твоего́ благослове́на и препросла́влена. Отца́, и Сы́на, и Свята́го Ду́ха ны́не, и при́сно, и во ве́ки веко́в.

Лик: Ами́нь.

По оконча́нии ектении́ пое́м стихо́вны стихи́ры самогла́сны три:

Глас 2: От ве́твий и ваий, я́ко от Боже́ственна пра́здника в Боже́ственный преше́дше пра́здник, к честно́му Христо́вых Страсте́й, ве́рнии, стеце́мся та́инству спаси́тельному, и Сего́ ви́дим, за нас страсть терпя́ща во́льную. Тому́ же пе́ние подо́бное, благодаря́ще, воспои́м, уми́льно зову́ще: благоутро́бия Исто́чниче и спасе́ния Приста́нище, Го́споди, сла́ва Тебе́.

Стих: Воспо́йте Го́сподеви песнь но́ву.

Глас 3: Стра́шно е́же впа́сти в ру́це Бо́га Жи́ва: Сей Судия́ есть помышле́ний и мы́слей серде́чных, никто́же да вни́дет искуша́яй ве́ру непоро́чную: но в кро́тости и стра́се Христу́ присту́пим, да прии́мем ми́лость и благода́ть обря́щем, во благовре́менную по́мощь.

Стих: Ви́деша вси концы́ земли́ спасе́ние Бо́га на́шего.

Глас 7: Со́нмице лука́вая и прелюбоде́йная, своему́ му́жу не сохра́ншая ве́ру, что́ держи́ши заве́т, его́же не была́ еси́ насле́дница? Что́ хва́лишися о Отце́, Сы́на отве́ргшаяся? Проро́ки не прия́ла еси́, Сы́на возвести́вшыя: поне́ свои́х чад усрами́ся, си́це вопию́щих: оса́нна Сы́ну Дави́дову, благослове́н Гряды́й во И́мя Госпо́дне.

Сла́ва, глас 2: От ве́твий и ваий, я́ко от Боже́ственна пра́здника в Боже́ственный преше́дше пра́здник, к честно́му Христо́вых Страсте́й, ве́рнии, стеце́мся та́инству спаси́тельному, и Сего́ ви́дим, за нас страсть терпя́ща во́льную. Тому́ же пе́ние подо́бное, благодаря́ще, воспои́м, уми́льно зову́ще: благоутро́бия Исто́чниче и спасе́ния Приста́нище, Го́споди, сла́ва Тебе́.

И ны́не, глас 3: Стра́шно е́же впа́сти в ру́це Бо́га Жи́ва: Сей Судия́ есть помышле́ний и мы́слей серде́чных, никто́же да вни́дет искуша́яй ве́ру непоро́чную: но в кро́тости и стра́се Христу́ присту́пим, да прии́мем ми́лость и благода́ть обря́щем, во благовре́менную по́мощь.

Посе́м: Ны́не отпуща́еши раба́ Твоего́, Влады́ко, по глаго́лу Твоему́ с ми́ром: я́ко ви́деста о́чи мои́ спасе́ние Твое́, е́же еси́ угото́вал пред лице́м всех люде́й, свет во открове́ние язы́ков, и сла́ву люде́й Твои́х Изра́иля.

Чтец: Святы́й Бо́же, Святы́й Кре́пкий, Святы́й Безсме́ртный, поми́луй нас. (Три́жды)

Сла́ва Отцу́, и Сы́ну, и Свято́му Ду́ху и ны́не, и при́сно, и во ве́ки веко́в. Ами́нь.

Пресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, И́мене Твоего́ ра́ди.

Го́споди, поми́луй. (Три́жды)

Сла́ва Отцу́, и Сы́ну, и Свято́му Ду́ху и ны́не, и при́сно, и во ве́ки веко́в. Ами́нь.

О́тче наш. И́же еси́ на Небесе́х. Да святи́тся И́мя Твое́, да прии́дет Ца́рствие Твое́, да бу́дет во́ля Твоя́, я́ко на Небеси́ и на земли́. Хлеб наш насу́щный даждь нам Днесь: и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

Свяще́нник: Я́ко Твое́ есть Ца́рство и си́ла, и сла́ва, Отца́, и Сы́на, и Свята́го Ду́ха ны́не, и при́сно, и во ве́ки веко́в.

Лик: Ами́нь.

И а́бие со сладкопе́нием пое́м, во глас 4:

Богоро́дице Де́во, ра́дуйся, Благода́тная Мари́е, Госпо́дь с Тобо́ю: благослове́на Ты в жена́х и благослове́н Плод чре́ва Твоего́, я́ко Спаса родила́ еси́ душ на́ших. (Покло́н)

Сла́ва: Крести́телю Христо́в, всех нас помяни́, да изба́вимся от беззако́ний на́ших: тебе́ бо даде́ся благода́ть моли́тися за ны. (Покло́н)

И ны́не: Моли́те за ны, святи́и апо́столи, святи́и вси, да изба́вимся от бед и скорбе́й. Вас бо те́плыя предста́тели ко Спа́су стяжа́хом. (Покло́н)

Под Твое́ благоуро́бие прибега́ем, Богоро́дице, моле́ния на́ша не пре́зри во обстоя́нии; но от бед изба́ви ны, Еди́на Чи́стая, Еди́на Благослове́нная. (Без покло́на)

Чтец: Го́споди, поми́луй (40). Сла́ва Отцу́, и Сы́ну, и Свято́му Ду́ху и ны́не, и при́сно, и во ве́ки веко́в. Ами́нь.

Честне́йшую Херуви́м, и сла́внейшую без сравне́ния Серафи́м, без истле́ния Бо́га Слова ро́ждшую, су́щую Богоро́дицу Тя велича́ем.

И́менем Госпо́дним Благослови́, О́тче.

Свяще́нник: Сый благослове́н Христо́с Бог наш всегда́, ны́не и при́сно, и во ве́ки веко́в.

Лик: Ами́нь.

И моли́тву: Небе́сный Царю́, ве́ру утверди́, язы́ки укроти́, мир умири́, святы́й храм сей (святу́ю оби́тель си́ю) до́бре сохрани́: пре́жде отше́дшыя отцы́ и бра́тию на́шу в селе́ниих пра́ведных учини́: и нас в покая́нии и испове́дании приими́, я́ко Благи́й и Человеколю́бец.

Посе́м свяще́нник глаго́лет: Го́споди и Влады́ко живота́ моего́, дух пра́здности, уны́ния, любонача́лия и праздносло́вия не даждь ми. (Покло́н)

Ду́х же целому́дрия, смиреному́дрия, терпе́ния и любве́ да́руй ми, рабу Твоему́. (Покло́н)

Ей, Го́споди Царю́, да́руй ми зре́ти моя́ прегреше́ния и не осужда́ти бра́та моего́, я́ко благослове́н еси́ во ве́ки веко́в. Ами́нь. (Покло́н)

Та́же возглаша́ет: Сла́ва Тебе́, Христе́ Бо́же, упова́ние на́ше, сла́ва Тебе́.

Лик: Сла́ва, и ны́не: Го́споди, поми́луй (Три́жды). Благослови́.

Свяще́нник глаго́лет отпу́ст: Гряды́й Госпо́дь на во́льную страсть на́шего ра́ди спасе́ния, Христо́с, И́стинный Бог наш, моли́твами Пречи́стыя Своея́ Ма́тере, святы́х сла́вных и всехва́льных апо́стол, святы́х и пра́ведных Богооте́ц Иоаки́ма и А́нны и всех святы́х, поми́лует и спасе́т нас, я́ко Благ и Человеколю́бец.

Посе́м лик многоле́тие: Вели́каго Господи́на и Отца́ на́шего Кири́лла, Святе́йшаго Патриа́рха Моско́вскаго и всея́ Руси́, и Господи́на на́шего преосвяще́ннейшаго (и́мярек) митрополи́та (и́ли: архиепи́скопа, и́ли: епи́скопа) (епархиа́льный ти́тул его́), бра́тию Свята́го храма сего́ и вся правосла́вныя христиа́ны, Го́споди, сохрани́ их на мно́гая ле́та.

После́дование Ма́лого повече́рия, в Неде́лю ва́ий

Свяще́нник: Благослове́н Бог наш всегда́, ны́не, и при́сно, и во ве́ки веко́в.

Чтец: Ами́нь.

И соверша́ем после́дование ма́лаго повече́рия по Часосло́ву со сле́дующими осо́бенностями.

По́сле Ве́рую: пое́м трипе́снец господи́на Андрея́ Кри́тскаго, глас 8:

Ирмос по дважды. Тропари колико их есть. И последи ирмос оба лика вкупе. Такожде творим и в прочия Великия седмицы вечеры, на Повечерии, глас 8.

Песнь 1

Ирмо́с: Сокруши́вшему бра́ни мы́шцею Свое́ю и прове́дшему Изра́иля сквозе́ Чермно́е мо́ре, пои́м Ему́, я́ко Изба́вителю на́шему Бо́гу: я́ко просла́вися. (Два́жды)

Припе́в: Сла́ва Тебе́, Бо́же наш, сла́ва Тебе́.

Ио́сифово целому́дрие подража́им, ве́рнии, разуме́им Поче́тшаго челове́ческое слове́сное существо, всяцем хране́нием пожи́вше доброде́телию действи́тельною.

До́брых неде́лание уподо́бися смоковнице: сего́ у́бо уклони́мся, да не и́зсхнем я́коже она тогда́, собо́рище, ли́ствием покрыва́ющееся, преднапису́ющая.

О́браз Влады́чень подпису́я Ио́сиф, в ров вве́ржен быва́ет, продае́тся от сро́дник, вся терпи́т приснопа́мятный, во о́браз вои́стину Христо́в.

Смоко́вницы безпло́дствия убежа́вше, бра́тие, разуме́им о́браз, да не и́зсхнем, я́коже она́ тогда́, егда́, возвраща́яся, Человеколю́бец Прии́де к ней а́лчя.

Иису́с за мир тща́ся пострада́ти во́лею, и́дет со ученики́ Свои́ми во град Иерусали́м к во́льней стра́сти, юже прии́де пострадати.

Прилепи́вшеся Го́сподеви, вся тща́щемуся пострада́ти, гото́ви бу́дем на оплева́ние, на поруга́ния и на уничиже́ния: я́ко да пречи́стыми Его́ страстьми́ спросла́вимся, ве́рнии.

Страстьми́ стра́сти исцеля́ет Пострада́вый о нас: хотя́ бо произво́дит на на́ше существо́ челове́ческое, животво́рная Своя́ страда́ния, да мы спасе́мся.

Сла́ва: Три Безнача́льна просла́вля́ю, Три Свя́та пою, Три Соприсносу́щна во Еди́ном Существе́ пропове́дую: Еди́н бо во Отце́, Сы́не и Ду́се славосло́вится Бог.

И ны́не: Жезл у́бо Моисе́ов, и жезл Ааро́нов, стра́нное претворе́ние, и па́че ума́ смотре́ние име́ша: Твое́ же чре́во, Богороди́тельнице, рождество́ обновля́ет но́вое.

И па́ки ирмо́с о́ба ли́ка вку́пе: Сокруши́вшему бра́ни мы́шцею Свое́ю и прове́дшему Изра́иля сквозе́ Чермно́е мо́ре, пои́м Ему́, я́ко Изба́вителю на́шему Бо́гу: я́ко просла́вися.

Та́же: Го́споди, поми́луй (Три́жды). Сла́ва, и ны́не:

Седа́лен, глас 4: Подо́бен: Яви́лся еси́:

Смоко́вницы осужде́ние да не предвари́т тя, но благи́я плоды́ потщи́ся се́рдца брозда́ми, душе́, Творцу́ твоему́ Христу́ возвести́ в покая́нии Ему́ принося́щи.

Песнь 8

Ирмо́с: На горе́ святе́й просла́вльшася и в купине́ огне́м Присноде́вы Моисе́ови та́йну я́вльшаго, Го́спода по́йте и превозноси́те во вся ве́ки. (Два́жды)

Припе́в: Сла́ва Тебе́, Бо́же наш, сла́ва Тебе́.

Целому́дрием украси́вше житие́ и му́дростию сохрани́вше ве́ру, пра́вды нра́вы взы́щем, да, в му́жестве спосле́дующе, Христо́ви сраспне́мся.

Другу́ю Е́ву обре́т еги́птяныню, не победи́ся к неподо́бному дея́нию Патриа́рх Ио́сиф, но ста, я́коже не́кий адама́нт, от страсте́й не ят грехо́вных.

Преходя́ жите́йская ше́ствия, Спа́се мой, взалка́л еси́ во́лею, спасе́ния всех жела́я: сего́ бо взалка́л еси́ — обраще́ния от Тебе́ удале́нных.

Праоте́ц вкуш от дре́ва, я́ко позна́ся наг и посрамле́н, ли́ствие смоко́вное взем препоя́сася: собо́рище бо обнаже́нное Христа́ прообража́шеся.

Гото́вися, душе́, пре́жде исхо́да, устро́й себе́ ко о́ному житию́ и Христу́, тебе́ ра́ди пострада́ти тща́щемуся, да тя просла́вит, потщи́ся спострада́ти, и сраспя́тися, и умре́ти.

Ка́ко не ужасне́тся смерть, Спа́се мой, ка́ко не убои́тся ад, среты́й Тя, по благоизволе́нию к стра́сти тща́щагося, и от непра́ведных Пра́ведна Тя зря пострада́ти прише́дша?

Ла́зарево воста́ние ви́девше иуде́и, свяще́нницы и леви́ти, кля́твенное согла́сие за́вистию угото́вльше, ле́стию преда́тельства Христа́ преда́ша на смерть Пила́ту.

А́гница Твоя́, и Раба́, и Де́ва, к стра́сти Тя устремля́ющася ви́дящи и ду́шу о нас полага́юща, До́брагопа́стыря, утро́бою Ма́тернею по Тебе́ рыда́ше.

Благослови́м Отца́, и Сы́на, и Свята́го Ду́ха, Го́спода.

Тро́ичен: Я́ко Еди́ницу существо́м пою́ Тя, я́ко Тро́ицу Ли́цы Тя чту, О́тче, и Сы́не, и Ду́ше Пресвяты́й: безнача́льную держа́ву Твоего́ Ца́рствия сла́влю во ве́ки.

И ны́не, Богородичен: Мо́лит Тя, Христе́, Богоро́дица, мо́лит учени́к Тво́их собо́р: Твой мир да́руй ми́рови Твоему́, и щедро́ты Твоя́ пода́ждь нам бога́тно во ве́ки.

Хвали́м, Благослови́м, покланя́емся Го́сподеви, пою́ще и превознося́ще во вся ве́ки.

Па́ки ирмо́с, о́ба ли́ка вку́пе: На горе́ святе́й просла́вльшася и в купине́ огне́м Присноде́вы Моисе́ови та́йну я́вльшаго, Го́спода по́йте и превозноси́те во вся ве́ки.

Песнь 9

Ирмо́с: Чу́жде ма́терем де́вство и стра́нно де́вам деторожде́ние: на Тебе́, Богоро́дице, обоя́ устро́ишася. Тем Тя вся племена́ земна́я непреста́нно велича́ем. (Два́жды)

Припе́в: Сла́ва Тебе́, Бо́же наш, сла́ва Тебе́.

Чу́жде есть нечести́вым целому́дрие, и стра́нно праведником законопреступле́ние: Ио́сиф же вели́кий уклони́ся греха́, и целому́дрия бысть о́браз и подо́бие, вои́стину Христо́во.

Чу́жде есть беззако́нником благозако́ние, и стра́нно неве́рным богоразу́мие, иуде́е же сия́ отри́нуша за беззако́ние. Те́мже и еди́ни са́ми насле́доваша, я́коже смоко́вница, кля́тву.

Взалка́ челове́ческаго спасе́ния, хлеб сый жи́зни, Христо́с и Бог мой. Те́мже смоко́вницу предвари́в, безпло́дное собо́рище, ли́ствием обра́стшую зако́нно, я́ко ви́де, прокля́т.

Зако́нное непло́дие прокля́л еси́, я́ко ли́ствие, процвета́ющее письменосе́нный ра́зум, плодо́в же дел не иму́щее за беззако́ние: нас же всех благода́ти сыно́в, Спа́се, Благослови́.

Жезл у́бо Моисе́ев дре́вле в змию, Ааро́нов же жезл в зе́лено преложи́ся и процвете́ ли́ствие: непло́дное же изсо́хшее собо́рище законопресту́пное в непло́дную преложи́ся смоко́вницу.

Готови́, Иуде́е, свяще́нники Твоя́ и устро́й ру́це к богоуби́йству: се бо прии́де Кро́ткий и Молчали́вый на страсть, А́гнец сый и Па́стырь наш, Христо́с, Царь Изра́илев.

Приими́, Иуде́е, Царя: се бо на страсть прихо́дит во́лею, да постра́ждет и спасе́т зову́щыя непреста́нно: благослове́н Гряды́й спасти́ Кресто́м вся́ческая.

Обрати́л есть, Иуде́е, праздники Твоя́ в плачь Влады́ка, по проро́честву: богоуби́йца бо показа́лся еси́ Обра́щшаго дре́вле ка́мень и несеко́мый во исто́чники водны́я и езе́ра, я́коже пое́т Дави́д.

Сла́ва: Чужде есть беззако́нным е́же Тя сла́вити Безнача́льное Существо́, Отца́, и Сы́на, и Свята́го Ду́ха, Несозда́нное Вседержи́тельство, И́мже весь мир соде́лася, ма́нием Боже́ственныя держа́вы Твоея́.

И ны́не: Приво́дим в моли́тву Богоро́дицу: Той моли́твами и апо́стол Твои́х о́бщники ны сотвори́, Влады́ко, благи́х Твои́х и све́тлости сподо́би, Спа́се, Воскресе́ния Твоего́.

И па́ки ирмо́с о́ба ли́ка вку́пе: Чу́жде ма́терем де́вство и стра́нно де́вам деторожде́ние: на Тебе́, Богоро́дице, обоя́ устро́ишася. Тем Тя вся племена́ земна́я непреста́нно велича́ем.

Чтец: Трисвято́е, по О́тче наш.

Свяще́нник Возгла́с: Я́ко Твое́ есть Ца́рство:

Чтец: Ами́нь.

И конда́к, глас 8: Иа́ков рыда́ше Ио́сифова лише́ния и до́блий седи́ше на колесни́це, я́ко царь почита́ем: еги́птяныни бо тогда́ сласте́м не порабо́тав, возпросла́вля́шеся от Ве́дущаго челове́ческая сердца́ и Посыла́ющаго вене́ц нетле́нный.

Та́же: Го́споди, поми́луй. (40)

И́же на вся́кое вре́мя и на вся́кий час, на Небеси́ и на земли́ покланя́емый и сла́вимый Христе́ Бо́же, Долготерпели́ве, Многоми́лостиве, Многоблагоутро́бне, И́же пра́ведныя любя́й и гре́шныя ми́луяй, И́же вся зовы́й ко спасе́нию обеща́ния ра́ди бу́дущих благ. Сам, Го́споди, приими́ и на́ша в час сей моли́твы, и испра́ви живо́т наш к за́поведем Твои́м: ду́шы на́ша освяти́, телеса́ очи́сти, помышле́ния испра́ви, мы́сли очи́сти и изба́ви нас от вся́кия ско́рби, зол и боле́зней: огради́ нас святы́ми Твои́ми А́нгелы, да ополче́нием их соблюда́еми и наставля́еми, дости́гнем в соедине́ние ве́ры и в ра́зум непристу́пныя Твоея́ сла́вы; я́ко благослове́н еси́ во ве́ки веко́в. Ами́нь.

Го́споди, поми́луй (Три́жды). Сла́ва, и ны́не: Честне́йшую Херуви́м: И́менем Госпо́дним Благослови́, О́тче.

Свяще́нник: Бо́же, уще́дри ны, и Благослови́ ны, просвети́ лице́ Твое́ на ны, и поми́луй ны.

И моли́тву Свята́го Ефре́ма с покло́ны 3 вели́кими. Та́кже ма́лых 12 покло́нов, глаго́люще на ки́йждо: Бо́же, очи́сти мя гре́шнаго. И па́ки всю моли́тву Свята́го Ефре́ма и покло́н вели́кий еди́н.

Та́же Чтец: Трисвято́е, по О́тче наш: Го́споди, поми́луй (12).

Нескве́рная, Небла́зная, Нетле́нная, Пречи́стая, Чи́стая Де́во, Богоневе́сто Влады́чице, я́же Бо́га Сло́ва челове́ком пресла́вным Твои́м рождество́м соедини́вшая, и отри́нувшееся естество́ ро́да на́шего небе́сным совоку́пльшая, я́же ненаде́жных еди́на наде́жда и бори́мых по́моще, гото́вое заступле́ние к Тебе́ притека́ющих, и всех христиа́н прибе́жище: не гнуша́йся мене́ гре́шнаго, скве́рнаго, скве́рными по́мыслы, и словесы́, и дея́ньми всего́ себе́ непотре́бна сотво́рша, и ра́зумом ле́ности сласте́й жития́ раба́ бы́вша. Но я́ко человеколюби́ваго Бо́га Ма́ти, человеколю́бие умилосе́рдися о мне гре́шнем и блу́днем, и приими́ мое е́же от скве́рных усте́н приноси́мое Тебе́ моле́ние, и Твоего́ Сы́на, и на́шего Влады́ку и Го́спода, ма́тернее Твое́ дерзнове́ние употребля́ющи, моли́, да отве́рзет и мне человеколю́бныя утро́бы Своея́ бла́гости, и презре́в моя безчи́сленная прегреше́ния, обрати́т мя к покая́нию, и Своих за́поведей де́лателя иску́сна яви́т мя. И предста́ни мне при́сно, я́ко ми́лостивая и милосе́рдая, и благолюби́вая, в настоя́щем у́бо житии́ те́плая Предста́тельнице и Помо́щнице, сопроти́вных наше́ствия отгоня́ющи, и ко спасе́нию наставля́ющи мя: и во вре́мя исхо́да моего́ окая́нную мою́ ду́шу соблюда́ющи, и те́мныя зра́ки лука́вых бесо́в дале́че от нея́ отгоня́ющи, в страшный же день суда́ ве́чныя мя избавля́ющи му́ки, и неизрече́нныя сла́вы Твоего́ Сы́на и Бо́га на́шего, насле́дника мя показу́ющи. Ю́же и да улучу́, Влады́чице моя, Пресвята́я Богоро́дице, Твои́м хода́тайством и заступле́нием, благода́тию и человеколю́бием Единоро́днаго Сы́на Твоего́, Го́спода и Бо́га и Спа́са на́шего Иису́са Христа́: Ему́же подоба́ет вся́кая сла́ва, че́сть и поклоне́ние, со Безнача́льным Его Отце́м и Пресвяты́м и Благи́м и Животворя́щим Его Ду́хом, ны́не и при́сно и во ве́ки веко́в. Ами́нь.

И да́лее оконча́ние ма́лого повече́рия, я́коже в Часосло́ве.

Ведомо буди, я́ко в сию святую Великую седмицу единою совершаем Псалтирь, и глаголем на Утрени кафисмы три, и на часех, 3-м и 6-м, две. И совершаются в среду. В Великую же Субботу стихословятся Непорочны, в Вечернях же глаголем обычно: Ко Го́споду внегда́ скорбе́ти ми:

После́дование У́трени, во Святы́й и Вели́кий понеде́льник

Свяще́нник: Благослове́н Бог наш всегда́, ны́не и при́сно, и во ве́ки веко́в.

Чтец: Ами́нь. Сла́ва Тебе́, Бо́же наш, сла́ва Тебе́. Царю́ Небе́сный: Трисвятое по Отче наш:

Свяще́нник: Яко́ Твое́ есть Ца́рство:

Чтец: Ами́нь. Го́споди, поми́луй. (12) Сла́ва и ны́не: Прииди́те, поклони́мся: (Трижды)

И посе́м чтет обы́чная у́тренния псалмы́ ти́хо и ко́сно, за е́же кади́ти свяще́ннику вся лю́ди.

Услы́шит тя Госпо́дь в день печа́ли, защи́тит тя И́мя Бо́га Иа́ковля. По́слет ти по́мощь от Свята́го, и от Сио́на засту́пит тя. Помяне́т вся́ку же́ртву твою́, и всесожже́ние твое́ ту́чно бу́ди. Даст ти Госпо́дь по се́рдцу твоему́, и весь сове́т твой испо́лнит. Возра́дуемся о спасе́нии твое́м, и во И́мя Го́спода Бо́га на́шего возвели́чимся: испо́лнит Госпо́дь вся проше́ния Твоя́. Ны́не позна́х, я́ко Спа́се Госпо́дь Христа́ Своего. Услы́шит Его́ с Небесе́ Свята́го Своего́, в си́лах спасе́ние десни́цы Его́. Си́и на колесни́цах, и си́и на ко́нех: мы же во И́мя Го́спода Бо́га на́шего призове́м. Ти́и спя́ти бы́ша и падо́ша, мы же воста́хом и испра́вихомся. Го́споди, спаси́ царя и услы́ши ны, во́ньже а́ще день призове́м Тя.

Го́споди, си́лою Твое́ю возвесели́тся царь и о спасе́нии Твое́м возрадуется зело. Жела́ние се́рдца его́ дал еси́ ему́ и хоте́ния устну́ его́ не́си лиши́л его́. Я́ко предвари́л еси́ его́ благослове́нием благосты́нным, положи́л еси́ на главе́ его́ вене́ц от ка́мене че́стна. Живота́ проси́л есть у Тебе́, и дал еси́ ему́ долготу́ дний, во век ве́ка. Ве́лия сла́ва его́ Спа́сением Твои́м, сла́ву и велеле́пие возложи́ши на него́. Я́ко да́си ему́ благослове́ние во век ве́ка, возвесели́ши его́ ра́достию с лице́м Твои́м. Я́ко царь упова́ет на Го́спода, и ми́лостию Вы́шняго не подви́жится. Да обря́щется рука́ Твоя́ всем враго́м Твои́м, десни́ца Твоя́ да обря́щет вся ненави́дящыя Тебе́. Я́ко положи́ши их, я́ко пещь о́гненную, во вре́мя лица́ Твоего́: Госпо́дь гне́вом Свои́м смяте́т я, и снесть их огнь. Плод их от земли́ погуби́ши, и се́мя их от сыно́в челове́ческих. Я́ко уклони́ша на Тя зла́я, помы́слиша сове́ты, и́хже не возмо́гут соста́вити. Я́ко положи́ши я хребе́т во избытцех Твои́х, угото́виши лице́ их. Вознеси́ся, Го́споди, си́лою Твое́ю, воспое́м и пое́м си́лы Твоя́.

Сла́ва и ны́не: Трисвятое по Отче наш:

Свяще́нник: Яко́ Твое́ есть Ца́рство:

Чтец: Ами́нь.

И тропари́ сия́: Спаси́, Го́споди, лю́ди Твоя́ и Благослови́ достоя́ние Твое́: побе́ды на сопроти́вныя да́руя и Твое́ сохраня́я Кресто́м Твои́м жи́тельство.

Сла́ва: Вознесы́йся на Крест во́лею, тезоимени́тому Твоему́ но́вому жи́тельству щедро́ты Твоя́ да́руй, Христе́ Бо́же: возвесели́ нас си́лою Твое́ю, побе́ды дая́ нам на супоста́ты, посо́бие иму́щым Твое́ ору́жие ми́ра — непобеди́мую побе́ду.

И́ ны́не: Предста́тельство стра́шное и непосты́дное, не пре́зри, Блага́я, моли́тв на́ших, Всепе́тая Богоро́дице, утверди́ правосла́вных жи́тельство: спаси́ ве́рныя лю́ди Твоя́ и пода́ждь им с Небесе́ побе́ду, зане́ родила́ еси́ Бо́га, Еди́на Благослове́нная.

Посем ектения́:

Поми́луй нас, Бо́же, по вели́цей ми́лости Твое́й, мо́лим Ти ся, услы́ши и поми́луй.

Лик: Го́споди, поми́луй. (Три́жды)

Еще́ мо́лимся о Вели́ком Господи́не и Отце́ на́шем Святе́йшем Патриа́рхе Кирилле, и о Господи́не на́шем Преосвященне́йшем митрополи́те (и́ли: архиепи́скопе, и́ли: епи́скопе) (и́мярек), и всей во Христе́ бра́тии на́шей.

Лик: Го́споди, поми́луй. (Три́жды)

Еще́ мо́лимся о Богохрани́мей стране́ на́шей, власте́х и во́инстве е́я, да ти́хое и безмо́лвное житие́ поживе́м во вся́ком благоче́стии и чистоте́.

Лик: Го́споди, поми́луй. (Три́жды)

Еще́ мо́лимся за всю бра́тию и за вся христиа́ны.

Лик: Го́споди, поми́луй. (Три́жды)

Возгла́с: Я́ко Ми́лостив и Человеколю́бец Бог еси́, и Тебе́ сла́ву возсыла́ем, Отцу́, и Сы́ну, и Свято́му Ду́ху ны́не, и при́сно, и во ве́ки веко́в.

Лик: Ами́нь.

Та́же глаго́лем шестопса́лмие со вся́ким внима́нием и стра́хом Бо́жиим, я́ко Самому́ собесе́дующе Христу́ Бо́гу на́шему неви́димо и моля́ще о гресе́х на́ших.

Учине́нный чтец со благогове́нием и стра́хом Бо́жиим глаго́лет си́це:

Сла́ва в вы́шних Бо́гу и на земли́ мир, в челове́цех благоволе́ние. (Три́жды)

Го́споди, устне́ мой отве́рзеши, и уста́ моя́ возвестя́т хвалу́ Твою́. (Два́жды)

Го́споди, что́ ся умно́жиша стужа́ющии ми? Мно́зи востаю́т на мя. Мно́зи глаго́лют души́ мое́й: несть спасе́ния ему́ в Бо́зе его́. Ты же, Го́споди, засту́пник мой еси́, сла́ва моя́, и вознося́й главу́ мою́. Гла́сом мои́м ко Го́споду воззва́х, и услы́ша мя от горы́ Святы́я Своея́. Аз усну́х, и спах, воста́х, я́ко Госпо́дь засту́пит мя. Не убою́ся от тем люде́й, о́крест напа́дающих на мя. Воскресни́, Го́споди, спаси́ мя, Бо́же мой. Яко́ Ты порази́л еси́ вся вражду́ющыя ми всу́е: зу́бы гре́шников сокруши́л еси́. Госпо́дне есть спасе́ние, и на лю́дех Твои́х благослове́ние Твое́. Аз усну́х, и спах, воста́х, я́ко Госпо́дь засту́пит мя.

Го́споди, да не я́ростию Твое́ю обличи́ши мене́, ниже́ гне́вом Твои́м нака́жеши мене́. Я́ко стре́лы Твоя́ унзо́ша во мне, и утверди́л еси́ на мне ру́ку Твою́. Несть исцеле́ния в пло́ти мое́й, от лица́ гне́ва Твоего́; несть ми́ра в косте́х мои́х, от лица́ грех мои́х. Я́ко беззако́ния моя́ превзыдо́ша главу́ мою́, я́ко бре́мя тя́жкое отяготе́ша на мне. Возсмерде́ша и согни́ша ра́ны моя́ от лица́ безу́мия моего́. Постра́дах и сляко́хся до конца́, весь день се́туя хожда́х. Я́ко ля́двия моя́ напо́лнишася поруга́ний, и несть исцеле́ния в пло́ти мое́й. Озло́блен бых, и смири́хся до зела, рыка́х от воздыха́ния се́рдца моего́. Го́споди, пред Тобо́ю все жела́ние мое́, и воздыха́ние мое́ от Тебе́ не утаи́ся. Се́рдце мое́ смяте́ся, оста́ви мя си́ла моя́, и свет о́чию мое́ю, и той несть со мно́ю. Друзи мои́ и и́скреннии мои́, пря́мо мне прибли́жишася и ста́ша. И бли́жнии мои́ отдале́че мене́ ста́ша, и нужда́хуся и́щущии ду́шу мою́, и и́щущии зла́я мне глаго́лаху су́етная, и льсти́вным весь день поуча́хуся. Аз же я́ко глух не слы́шах: и я́ко нем не отверза́яй уст свои́х. И бых я́ко челове́к не слы́шай и не и́мый во усте́х свои́х обличе́ния. Я́ко на Тя, Го́споди, упова́х. Ты услы́шиши, Го́споди Бо́же мой. Я́ко рех: да не когда́ пора́дуют ми ся врази́ мои́, и внегда́ подви́жатися нога́м мои́м, на мя велере́чеваша. Я́ко аз на ра́ны гото́в, и боле́знь моя́ пре́до мно́ю есть вы́ну. Я́ко беззако́ние мое́ аз возвещу́, и попеку́ся о гресе́ мое́м. Врази́ же мои́ живу́т, и укрепи́шася па́че мене́, и умно́жишася ненави́дящии мя без пра́вды. Воздаю́щий ми зла́я воз блага́я, оболга́ху мя, зане́ гоня́х благосты́ню. Не оста́ви мене́, Го́споди Бо́же мой, не отступи́ от Мене́. Вонми́ в по́мощь мою́, Го́споди спасе́ния моего́. Не оста́ви мене́, Го́споди Бо́же мой, не отступи́ от Мене́. Вонми́ в по́мощь мою́, Го́споди спасе́ния моего́.

Бо́же, Бо́же мой, к Тебе́ у́тренюю, возжада́ Тебе́ душа́ моя́, коль мно́жицею Тебе́ плоть моя́, в земли́ пу́сте и непрохо́дне и безво́дне. Та́ко во святе́м яви́хся Тебе́, ви́дети си́лу Твою́ и сла́ву Твою́. Я́ко лу́чши ми́лость Твоя́, па́че живо́т, устне́ мои́ похвали́те Тя. Та́ко благословлю́ Тя в животе́ мое́м, о И́мени Твое́м воздежу́ ру́це мои́. Я́ко от ту́ка и ма́сти да испо́лнится душа́ моя́, и устна́ма ра́дости восхва́лят Тя уста́ моя́. А́ще помина́х Тя на посте́ли мое́й, на у́тренних поуча́хся в Тя. Я́ко был еси́ Помо́щник мой, и в кро́ве крилу́ Твое́ю возра́дуюся. Прильпе́ душа́ моя́ по Тебе́, мене́ же прия́т десни́ца Твоя́. Ти́и же всу́е иска́ша ду́шу мою́, вни́дут в преиспо́дняя земли́. Предадя́тся в ру́ки ору́жия, ча́сти ли́совом бу́дут. Царь же возвесели́тся о Бо́зе, похва́лится всяк клены́йся Им, я́ко загради́шася уста́ глаго́лющих непра́ведная. На у́тренних поуча́хся в Тя, я́ко был еси́ Помо́щник мой, и в кро́ве крилу́ Твое́ю возра́дуюся. Прильпе́ душа́ моя́ по Тебе́, мене́ же прия́т десни́ца Твоя́.

Сла́ва, и ны́не: Аллилу́иа, Аллилу́иа, Аллилу́иа, сла́ва Тебе́, Боже́. (Три́жды, без покло́нов)

Го́споди, поми́луй. (Три́жды)

Сла́ва, и ны́не:

Го́споди Бо́же спасе́ния моего́, во дни воззва́х и в нощи́ пред Тобо́ю. Да вни́дет пред Тя моли́тва моя́, приклони́ ухо Твое́ к моле́нию Моему́. Я́ко испо́лнися зол душа́ моя́, и живо́т мой а́ду прибли́жися. Привмене́н бых с низходя́щими в ров, бых я́ко челове́к без по́мощи, в ме́ртвых свобо́дь. Я́ко я́звеннии спя́щий во гро́бе, и́хже не помяну́л еси́ ктому́, и ти́и от руки́ Твоея́ отринове́ни бы́ша. Положи́ша мя в ро́ве преиспо́днем, в те́мных и се́ни сме́ртней. На мне утверди́ся я́рость Твоя́, и вся во́лны Твоя́ наве́л еси́ на мя. Уда́лил еси́ зна́емых мои́х от Мене́, положи́ша мя ме́рзость себе́, пре́дан бых, и не исхожда́х. О́чи мои́ изнемого́сте от нищеты́, воззва́х к Тебе́, Го́споди, весь день, возде́х к Тебе́ ру́це мои́. Еда́ ме́ртвыми твори́ши чудеса́? Или́ вра́чеве воскреся́т и испове́дятся Тебе́? Еда́ пове́сть кто во гро́бе ми́лость Твою́, и и́стину Твою́ в поги́бели? Еда́ позна́на бу́дут во тьме чудеса́ Твоя́ и пра́вда Твоя́ в земли́ забве́нней? И аз к Тебе́, Го́споди, воззва́х, и у́тро моли́тва моя́ предвари́т Тя. Вску́ю, Го́споди, отре́еши ду́шу мою́, отвраща́еши лице́ Твое́ от Мене́? Нищ есмь аз, и в труде́х от ю́ности мое́й, возне́с же ся, смири́хся и изнемого́х. На мне приидо́ша гне́ви Твои́, устраше́ния Твоя́ возмути́ша мя. Обыдо́ша мя, я́ко вода́, весь день одержа́ша мя вку́пе. Уда́лил еси́ от Мене́ дру́га и и́скренняго, и зна́емых мои́х от страсте́й. Го́споди Бо́же спасе́ния моего́, во дни воззва́х, и в нощи́ пред Тобо́ю. Да вни́дет пред Тя моли́тва моя́, приклони́ ухо Твое́ к моле́нию моему́.

Благослови́, душе́ моя́, Го́спода, и вся вну́тренняя моя́, И́мя Свято́е Его́. Благослови́, душе́ моя́, Го́спода, и не забыва́й всех воздая́ний Его́, очища́ющаго вся беззако́ния твоя́, исцеля́ющаго вся неду́ги твоя́, избавля́ющаго от истле́ния живо́т твой, венча́ющаго тя ми́лостию и щедро́тами, исполня́ющаго во благи́х жела́ние твое́, обнови́тся я́ко о́рля ю́ность твоя́. Творяй ми́лостыни Госпо́дь, и судьбу́ всем оби́димым. Сказа́ пути́ Своя́ Моисе́ови, сыново́м Изра́илевым хоте́ния Своя́. Щедр и Ми́лостив Госпо́дь, Долготерпели́в и Многоми́лостив. Не до конца́ прогне́вается, ниже́ в век вражду́ет. Не по беззако́нием на́шим сотвори́л есть нам, ниже́ по грехо́м на́шим возда́л есть нам. Я́ко по высоте́ небе́сней от земли́, утверди́л есть Госпо́дь ми́лость Свою́ на боя́щихся Его́. Ели́ко отстоя́т восто́цы от за́пад, уда́лил есть от нас беззако́ния на́ша. Я́коже ще́дрит оте́ц сы́ны, уще́дри Госпо́дь боя́щихся Его́. Я́ко Той позна́ созда́ние на́ше, помяну́, я́ко персть есмы́. Челове́к, я́ко трава́ дни́е его́, я́ко цвет се́льный, та́ко отцвете́т. Яко́ дух про́йде в нем, и не бу́дет, и не позна́ет ктому́ ме́ста своего́. Ми́лость же Госпо́дня от ве́ка и до ве́ка на боя́щихся Его́, и пра́вда Его́ на сыне́х сыно́в, храня́щих заве́т Его́, и по́мнящих за́поведи Его́ твори́ти я. Госпо́дь на Небеси́ угото́ва Престо́л Свой, и Ца́рство Его́ все́ми облада́ет. Благослови́те Го́спода вси А́нгели Его́, си́льнии кре́постию, творя́щий сло́во Его́, услы́шати глас слове́с Его́. Благослови́те Го́спода вся Си́лы Его́, слуги́ Его́, творя́щии во́лю Его́. Благослови́те Го́спода вся дела Его́. На вся́ком ме́сте влады́чествия Его́, Благослови́, душе́ моя́, Го́спода. На вся́ком ме́сте влады́чествия Его́, Благослови́, душе́ моя́, Го́спода.

Го́споди, услы́ши моли́тву мою́, внуши́ моле́ние мое́ во и́стине Твое́й, услы́ши мя в пра́вде Твое́й. И не вни́ди в суд с рабо́м Твои́м, я́ко не оправди́тся пред Тобо́ю всяк живый. Я́ко погна враг ду́шу мою́, смирил есть в зе́млю живо́т мой. Посади́л мя есть в те́мных, я́ко ме́ртвыя ве́ка, и уны́ во мне дух мой, во мне смяте́ся се́рдце мое́. Помяну́х дни дре́вния, поучи́хся во всех де́лех Твои́х, в творе́ниих руку́ Твое́ю поуча́хся. Возде́х к Тебе́ ру́це мои́, душа́ моя́, я́ко земля́ безво́дная Тебе́. Скоро услы́ши мя, Го́споди, исчезе́ дух мой. Не отврати́ лица Твоего́ от Мене́, и уподо́блюся низходя́щым в ров. Слыша́ну сотвори́ мне зау́тра ми́лость Твою́, я́ко на Тя упова́х. Скажи́ мне, Го́споди, путь, во́ньже пойду́, я́ко к Тебе́ взях ду́шу мою́. Изми́ мя от враг мои́х, Го́споди, к Тебе́ прибего́х. Научи́ мя твори́ти во́лю Твою́, я́ко Ты еси́ Бог мой. Дух Твой Благи́й наста́вит мя на зе́млю пра́ву. И́мене Твоего́ ра́ди, Го́споди, живи́ши мя, пра́вдою Твое́ю изведе́ши от печа́ли ду́шу мою́, И ми́лостию Твое́ю потреби́ши враги́ моя́, и погуби́ши вся стужа́ющыя души́ мое́й, я́ко аз раб Твой есмь. Услы́ши мя, Го́споди, в пра́вде Твое́й, и не вни́ди в суд с рабо́м Твои́м. Услы́ши мя, Го́споди, в пра́вде Твое́й, и не вни́ди в суд с рабо́м Твои́м. Дух Твой благи́й наставит мя на зе́млю пра́ву.

Сла́ва, и ны́не: Аллилу́иа, Аллилу́иа, Аллилу́иа, сла́ва Тебе́, Бо́же. (Три́жды)

Посе́м ектениа́ вели́кая.

Возглаша́ет иере́й и́ли диа́кон: Аллилу́иа, на глас 8, и певцы́, велегла́сно и со сладкопе́нием, пою́т Аллилу́иа на о́ба ли́ка. Стихи́ же глаго́лются сия́, и по ко́емждо стисе́ пою́т: Аллилу́иа (Три́жды).

Стих 1: От но́щи у́тренюет дух мой к Тебе́, Бо́же, зане́ свет повеле́ния Твоя́ на земли́.

Стих 2: Пра́вде научи́теся жи́вущии на земли́.

Стих 3: За́висть прии́мет лю́ди ненака́занныя.

Стих 4: Приложи́ им зла, Го́споди, приложи́ зла сла́вным земли́.

Посе́м тропа́рь, глас то́йже: Се, Жени́х гряде́т в полу́нощи, и блаже́н раб, его́же обря́щет бдя́ща: недосто́ин же па́ки, его́же обря́щет уныва́юща. Блюди́ у́бо, душе́ моя́, не сно́м отяготи́ся, да не сме́рти предана́ бу́деши и Ца́рствия вне затвори́шися, но воспряни́ зову́щи: Свят, Свят, Свят еси́, Бо́же, Богоро́дицею поми́луй нас.

Сла́ва: то́йже тропарь.

И ны́не: то́йже тропарь.

И чте́тся кафи́сма 4 (псалмы́ 24–31).

Седа́лен, глас 1: Подо́бен: Гроб Твой:

Страда́ния честна́я настоя́щий день, я́коже свети́ла соверше́нна, возсиява́ют ми́ру: Христо́с бо гряде́т страда́ти бла́гостию, вся содержа́й дла́нию, изво́ляет простре́тися на Дре́ве, е́же спасти́ челове́ка.

Сла́ва, и ны́не: тойже.

И чте́тся кафи́сма 5 (псалмы́ 32–36).

Седа́лен, глас 1: Подобен:

Неви́димый Судие́, в пло́ти ка́ко ви́ден был еси́, и и́деши от муже́й беззако́нных убие́н бы́ти, на́ше осужде́ние осужда́яй стра́стию Твое́ю? те́мже хвалу́, вели́чие и сла́ву возсыла́юще вла́сти Твое́й, Слове, согла́сно прино́сим.

Сла́ва, и ны́не: тойже.

И чте́тся кафи́сма 6 (псалмы́ 37–45).

Седа́лен, глас 8: Подо́бен: Прему́дрости:

Страсте́й Госпо́дних нача́тки, настоя́щий день светлоно́сит. Прииди́те у́бо, празднолю́бцы, усря́щим пе́сньми: Созда́тель бо гряде́т Крест прия́ти, испыта́ния и ра́ны, Пила́том суди́м. Те́мже и от раба́ уда́рен быв по главе́, вся терпи́т, да спасе́т челове́ка. Сего́ ра́ди возопии́м Ему́: Человеколю́бче, Христе́ Бо́же, прегреше́ний да́руй оставле́ние покланя́ющимся ве́рою пречи́стым страсте́м Твои́м.

Сла́ва, и ны́не: тойже.

И абие посем чтение в толковании Евангелия е́же от Матфеа. И слово Иоанна Златоустаго о изсохшей смоковнице, емуже начало: Якоже у́бо видя: И слово Дамаскиново о изсохшей смоковнице, и о притчи винограда. Таже, И о сподо́битися нам:

Ева́нгелие от Матфеа, зачало 84 (Мф. 21, 18–43).

Во вре́мя о́но, возвра́щься Иису́с во град, взалка́. И узре́в смоко́вницу еди́ну при пути́, прии́де к ней и ничто́же обре́те на ней, то́кмо ли́ствие еди́но, и глаго́ла ей: да николи́же от Тебе́ плода́ бу́дет во ве́ки, и а́бие и́зсше смоко́вница. И ви́девше ученицы́ диви́шася, глаго́люще: ка́ко а́бие и́зсше смоко́вница? Отвеща́в же Иису́с, рече́ им: ами́нь, глаго́лю вам, а́ще и́мате ве́ру и не усумните́ся, не то́кмо смоко́вничное сотворите́: но а́ще и горе́ сей рече́те: дви́гнися и ве́рзися в мо́ре, бу́дет. И вся ели́ка а́ще воспро́сите в моли́тве, ве́рующе, прии́мете. И прише́дшу Ему́ в це́рковь, приступи́ша к Нему́ уча́щу архиере́е и ста́рцы людсти́и, глаго́люще: ко́ею вла́стию сия́ твори́ши? И кто Ти даде́ власть сию́? Отвеща́в же Иису́с, рече́ им: вопрошу́ вы и Аз сло́во еди́но, е́же а́ще рече́те Мне, и Аз вам реку, ко́ею вла́стию Сия́ творю́. Креще́ние Иоа́нново отку́ду бе, с Небесе́ ли или́ от челове́к? Они́ же помышля́ху в себе́, глаго́люще: а́ще рече́м, с Небесе́, рече́т нам: почто́ у́бо не ве́ровасте ему́? А́ще ли рече́м, от челове́к, бои́мся наро́да; вси бо и́мут Иоа́нна, я́ко проро́ка. И отвеща́вше Иису́сови, ре́ша: не ве́мы. Рече́ им и Той: ни Аз вам глаго́лю, ко́ею вла́стию сия́ творю́. Что́же ся вам мнит? Челове́к не́кий имя́ше два сы́на и, прише́д к пе́рвому, рече́: чадо, иди́ Днесь де́лай в виногра́де мое́м. Он же отвеща́в, рече́: не хощу́. Последи́ же, раска́явся, и́де. И присту́пль к друго́му, рече́ та́кожде. Он же отвеща́в, рече́: аз, Го́споди, иду́. И не и́де. Ки́й от обою́ сотвори́ во́лю о́тчую? Глаго́лаша ему́: пе́рвый. Глаго́ла им Иису́с: ами́нь глаго́лю вам, я́ко мытари́ и любоде́йцы варя́ют вы в Ца́рствии Бо́жии. Прии́де бо к вам Иоа́нн Крести́тель путе́м пра́ведным и не ве́ровасте ему́: мытари́ же и любоде́йцы ве́ровавша ему́: вы же ви́девше не раска́ястеся последи́ ве́ровати ему́. И́ну при́тчу слы́шите: челове́к не́кий бе домови́т, и́же насади́ виноград, и опло́том огради́ его́, и ископа́ в нем точи́ло, и созда столп, и вдаст и́ де́лателем: и отыде. Егда́ же прибли́жися вре́мя плодо́в, посла́ рабы́ Своя́ к де́лателем, прия́ти плоды его́. И е́мше де́лателе рабы его́, о́ваго у́бо би́ша, о́ваго же уби́ша, о́ваго же ка́мением поби́ша. Па́ки посла́ и́ны рабы́ мно́жайша пе́рвых: и сотвори́ша им та́коже. Последи́ же посла́ к ним сы́на своего́, глаго́ля: усрамя́тся сы́на моего́. Де́лателе же, ви́девше сы́на, ре́ша в себе́: сей есть насле́дник, Прииди́те, убие́м его́ и удержи́м достоя́ние его́. И е́мше его́, изведо́ша вон из виногра́да и уби́ша. Егда́ у́бо прии́дет Го́сподин виногра́да, что́ сотвори́т де́лателем тем? Глаго́лаша Ему́: злых зле погуби́т их: и виногра́д переда́ст ины́м де́лателем, и́же воздадя́т ему́ плоды во времена́ Своя́. Глаго́ла им Иису́с: не́сте ли чли николи́же в писа́ниих: ка́мень, его́же не в ряду́ сотвори́ша зи́ждущии, сей бысть во главу́ угла́: от Го́спода бысть сей, и есть ди́вна во о́чию на́шею? Сего́ ра́ди глаго́лю вам: я́ко оты́мется от вас Ца́рствие Бо́жие и да́стся язы́ку, творя́щему́ плоды его́.

Лик: Сла́ва Тебе́, Го́споди, сла́ва Тебе́.

Та́же псало́м 50.

Посе́м диа́кон: Спаси́, Бо́же, лю́ди Твоя́ и Благослови́ достоя́ние Твое́, посети́ мир Твой ми́лостию и щедро́тами, возвы́си рог христиа́н правосла́вных и низпосли́ на ны ми́лости Твоя́ бога́тыя: моли́твами Всепречи́стыя Влады́чицы на́шея Богоро́дицы и Присноде́вы Мари́и; си́лою Честна́го и Животворя́щаго Креста; предста́тельствы Честны́х Небе́сных Сил Безпло́тных; честна́го сла́внаго проро́ка, Предте́чи и Крести́теля Иоа́нна; святы́х сла́вных и всехва́льных Апо́стол; и́же во святы́х оте́ц на́ших и вселе́нских вели́ких учи́телей и святи́телей Васи́лия Вели́каго, Григо́рия Богосло́ва и Иоа́нна Златоу́стаго; и́же во святы́х Отца́ на́шего Никола́я, архиепи́скопа Мир Лики́йских, Чудотво́рца; и́же во святы́х оте́ц на́ших Мефо́дия и Кири́лла, учи́телей слове́нских; Свята́го равноапо́стольнаго вели́каго кни́зя Влади́мира и Святы́я равноапо́стольныя вели́кия княги́ни О́льги; и́же во святы́х оте́ц на́ших и всей Руси чудотво́рцев Михаи́ла, Петра́, Алекси́я, Ио́ны, Фили́ппа и Ермоге́на; святы́х сла́вных и добропобе́дных му́чеников; преподо́бных и богоно́сных оте́ц на́ших, святы́х и пра́ведных Богооте́ц Иоаки́ма и А́нны (и свята́го, имяре́к, его́же есть храм) и всех святы́х, мо́лим Тя, Многоми́лостиве Го́споди, услы́ши нас, гре́шных, моля́щихся Тебе́, и поми́луй нас.

Лик: Го́споди, поми́луй. (12)

Свяще́нник: Ми́лостию и щедро́тами, и человеколю́бием Единоро́днаго Твоего́ Сы́на, с Ни́мже благослове́н еси́, со Пресвяты́м, и Благи́м, и Животворя́щим Твои́м Ду́хом ны́не, и при́сно, и во ве́ки веко́в.

И пое́м трипе́снец, творе́ние господи́на Космы, глас 2-й, его́же краестро́чие: ти девте́ра, сиесть, во Вторы́й день, е́же есть понеде́льник. Ирмо́с по два́жды, тропари́ же на 12.

Песнь 1

{Τ} Ирмо́с: Непроходи́мое волня́щееся мо́ре Бо́жиим Свои́м веле́нием изсуши́вшему и пешеше́ствовати сквозе́ е́ Изра́ильтеския лю́ди наста́вльшему, Го́сподеви пои́м, сла́вно бо просла́вися. (Два́жды)

Припев: Сла́ва Тебе́, Бо́же наш, сла́ва Тебе́. [54]

{Η} Неизрече́нное Сло́ва Бо́жия схожде́ние, еже Христо́с, То́йжде есть Бог и Челове́к, е́же Бог не восхище́нием бы́ти непщева́в, внегда́ вообража́тися рабо́м, показу́ет ученико́м, сла́вно бо просла́вися.

{Δ} Послужи́ти Сам приидо́х, его́же зра́ком Создатель во́лею обложе́н есмь, обнища́вшему Ада́му, бога́тствуяй Бо́жество́м, положи́ти хотя́й мою́ ду́шу избавле́ние зань, И́же безстра́стный Бо́жество́м.

Сла́ва: Послужи́ти Сам приидо́х:

И ны́не: Послужи́ти Сам приидо́х:

Та́же о́ба ли́ка вку́пе пою́т ирмо́с: Непроходи́мое волня́щееся мо́ре Бо́жиим Свои́м веле́нием изсуши́вшему и пешеше́ствовати сквозе́ е́ Изра́ильтеския лю́ди наста́вльшему, Го́сподеви пои́м, сла́вно бо просла́вися.

Посе́м ектениа́ ма́лая:

Па́ки и па́ки ми́ром Го́споду помо́лимся.

Лик: Го́споди, поми́луй.

Заступи́, спаси́, поми́луй и сохрани́ нас, Бо́же, Твое́ю благода́тию.

Лик: Го́споди, поми́луй.

Пресвяту́ю, Пречи́стую, Преблагослове́нную, Сла́вную Влады́чицу на́шу Богоро́дицу и Присноде́ву Мари́ю, со все́ми святы́ми помяну́вше, са́ми себе́, и друг дру́га, и весь живо́т наш Христу́ Бо́гу предади́м.

Лик: Тебе́, Го́споди.

Возгла́с: Ты бо еси́ Царь ми́ра и Спас душ на́ших, и Тебе́ сла́ву возсыла́ем. Отцу́ и Сы́ну, и Свято́му Ду́ху ны́не, и при́сно, и во ве́ки веко́в.

Лик: Ами́нь.

Та́же конда́к, глас 8: Подо́бен: Я́ко нача́тки:

Иа́ков рыда́ше Ио́сифова лише́ния и до́блий седя́ше на колесни́це, я́ко царь почита́ем: еги́птяныни бо тогда́ сласте́м не порабо́тав, возпросла́вляшеся от Ве́дущаго челове́ческая се́рдца и Посыла́ющаго вене́ц нетле́нный.

И́кос: На рыда́ние ны́не приложи́м рыда́ние и излие́м сле́зы со Иа́ковом, пла́чущеся Ио́сифа, приснопа́мятнаго и целому́дреннаго, порабоще́ннаго у́бо те́лом, ду́шу же непорабоще́ну соблю́дшаго и Еги́птом всем Ца́рствовавшаго. Бог бо подае́т рабо́м Свои́м вене́ц нетле́нный.

Песнь 8

{Ε} Ирмо́с: Устраши́ся отроко́в благочести́вых сообра́знаго души́ нескве́рнаго те́ла и устрани́ся воспи́танный в безме́рном веществе́ неутружде́н огнь: присноживу́щу же изувя́дшу пла́меню, ве́чнующая песнь воспева́шеся: Го́спода, вся дела, по́йте и превозноси́те во вся ве́ки. (Два́жды)

Припев: Сла́ва Тебе́, Бо́же наш, сла́ва Тебе́.

{Υ} Вас тогда́ Мои́х ученико́в позна́ют вси, а́ще Моя́ за́поведи соблюдете́, глаго́лет Спас друго́м, ко стра́сти иды́й: мир име́йте в себе́ и во всех, и смире́нная му́дрствующе возвы́ситеся: и Го́спода зна́юще Мя по́йте и превозноси́те во вся ве́ки.

{Τ} Чи́на сопроти́вна вам язы́ческа, да есть держа́ва купноро́дных: не жре́бий бо Мой, мучи́тельство же, ра́зум самоизбра́нный. И́же у́бо предызя́щный в вас бы́ти хотя́й други́х, да есть всех после́днейший: и, Го́спода зна́юще Мя по́йте, и превозноси́те во вся ве́ки.

Благослови́м Отца́, и Сы́на, и Свята́го Ду́ха Го́спода.

Чи́на сопроти́вна вам язы́ческа:

И ны́не: Чи́на сопроти́вна вам языческа:

Хва́лим, Благослови́м, покланя́емся Го́сподеви, пою́ще и превознося́ще во вся ве́ки.

И ирмо́с: Устраши́ся отроко́в благочести́вых сообра́знаго души́ нескве́рнаго те́ла и устрани́ся воспи́танный в безме́рном веществе́ неутружде́н огнь: присноживу́щу же изувя́дшу пла́меню, ве́чнующая песнь воспева́шеся: Го́спода, вся дела, по́йте и превозноси́те во вся ве́ки.

Честне́йшую: не пое́м.

Песнь 9

{Ε} Ирмо́с: Возвели́чил еси́, Христе́, ро́ждшую Тя Богоро́дицу, от Нея́же, Созда́телю наш, в подобостра́стное нам обле́клся еси́ те́ло, на́ших прегреше́ний реши́тельное: Сию́ ублажа́юще вси ро́ди, Тебе́ велича́ем. (Два́жды)

Припев: Сла́ва Тебе́, Бо́же наш, сла́ва Тебе́.

{Ρ} Скве́рну всю страстную отри́нувше, досто́йный Боже́ственнаго Ца́рствия ра́зум восприи́мем благому́дрственный, Твои́м апо́столом предре́кл еси́, всех Прему́дросте, в не́мже просла́витеся, светя́щеся со́лнца светозарнее.

{Α} Взира́юще на Мя, рекл еси́, Го́споди, Твои́м ученико́м, не му́дрствуйте высо́кая, но соотведи́теся смире́нными: Мою́, юже пию́, пи́йте чашу, я́ко да во Ца́рствии Отца́ со Мно́ю просла́витеся.

Сла́ва: Взира́юще на Мя, рекл еси́, Го́споди:

И ны́не: Взира́юще на Мя, рекл еси́, Го́споди:

И па́ки о́ба ли́ка вку́пе пою́т ирмо́с: Возвели́чил еси́, Христе́, ро́ждшую Тя Богоро́дицу, от Нея́же, Созда́телю наш, в подобостра́стное нам обле́клся еси́ те́ло, на́ших прегреше́ний реши́тельное: Сию́ ублажа́юще вси ро́ди, Тебе́ велича́ем. (И поклон до земли)

Та́же ектениа́ ма́лая: Па́ки и па́ки:

Возгла́с: Я́ко Тя хва́лят вся Си́лы Небе́сныя, и Тебе́ сла́ву возсыла́ем, Отцу́, и Сы́ну, и Свято́му Ду́ху ны́не, и при́сно, и во ве́ки веко́в.

Лик: Ами́нь.

Посе́м канона́рх, сто́я посреде́ це́ркве, пое́т ексапостила́рий: [55]

Черто́г Твой ви́жду, Спа́се мой, украше́нный, и оде́жды не и́мам, да вни́ду в онь: просвети́ одея́ние души́ мое́й, Светода́вче, и спаси́ мя.

Сла́ва: Черто́г Твой ви́жду, Спа́се мой:

И ны́не: Черто́г Твой ви́жду, Спа́се мой:

Чтец обы́чная псалмы́ хвали́тны:

Хвали́те Го́спода с небе́с; Тебе́ подоба́ет песнь Бо́гу. Хвали́те Го́спода с небе́с, хвали́те Его́ в вы́шних, Тебе́ подоба́ет песнь Бо́гу. Хвали́те Его́, вси А́нгели Его́, хвали́те Его́, вся Си́лы Его́; Тебе́ подоба́ет песнь Бо́гу. Хвали́те Его́, со́лнце и луна́, хвали́те Его́, вся зве́зды и свет. Хвали́те Его́, небеса́ небе́с и вода́, и́же превы́ше небе́с, да восхва́лят И́мя Госпо́дне. Я́ко Той рече́, и бы́ша: Той повеле́, и созда́шася. Поста́ви я в век и в век ве́ка: повеле́ние положи́, и не ми́мо и́дет. Хвали́те Го́спода от земли́, зми́еве и вся бе́здны. Огнь, град, снег, го́лоть, дух бу́рен, творя́щая сло́во Его́. Го́ры и вси хо́лми, древа́ плодоно́сна и вси ке́дри. Зве́рие и вси́ ско́ти, гади и пти́цы перна́ты. Ца́рие зе́мстии и вси лю́дие, кня́зи и вси судии́ зе́мстии. Ю́ношы и де́вы, ста́рцы с ю́нотами, да восхва́лят И́мя Госпо́дне, я́ко вознесе́ся И́мя Того́ Еди́наго. Испове́дание Его́ на земли́ и на небеси́. И вознесе́т рог люде́й Свои́х, песнь всем преподо́бным Его́, сыновом Изра́илевым, лю́дем, приближа́ющымся Ему́.

Воспо́йте Го́сподеви песнь но́ву, хвале́ние Его́ в це́ркви преподо́бных. Да возвесели́тся Изра́иль о сотво́ршем его́, и сы́нове Сио́ни возрадуются о Царе́ свое́м. Да восхвалят И́мя Его́ в ли́це, в тимпа́не и псалти́ри да пою́т Ему́. Я́ко благоволи́т Госпо́дь в лю́дех Свои́х, и вознесе́т кро́ткия во спасе́ние. Восхва́лятся преподо́бнии во сла́ве и возра́дуются на ло́жах сво́их. Возноше́ния Бо́жия в горта́ни их, и мечи́ обою́ду остры́ в рука́х их: сотвори́ти отмще́ние во язы́цех, обличе́ния в лю́дех связа́ти цари́ их пу́ты, и сла́вныя их ручны́ми око́вы желе́зными.

Сотвори́ти в них суд напи́сан. Сла́ва сия́ бу́дет всем преподо́бным Его́.

Хвали́те Бога во святы́х Его́, хвали́те Его́ во утверже́нии си́лы Его́.

И пое́м стихи́ры самогла́сны на 4, глас 1:

Стих: Хвали́те Его́ на си́лах Его́, хвали́те Его́ по мно́жеству вели́чествия Его́.

Гряды́й Госпо́дь к во́льной стра́сти, апо́столом глаго́лаше на пути́: се восхо́дим во Иерусали́м, и преда́стся Сын Челове́ческий, я́коже есть пи́сано о Нем. Прииди́те у́бо и мы, очище́нными смы́слы, сше́ствуим Ему́, и сраспне́мся, и умертви́мся Его́ ра́ди жите́йским сласте́м, да и оживе́м с Ним, и услы́шим вопию́ща Его́: не ктому́ в земны́й Иерусали́м за е́же страда́ти, но восхожду́ ко Отцу́ Моему́ и Отцу́ ва́шему, и Бо́гу Моему́ и Бо́гу ва́шему: и совозвы́шу вас в Го́рний Иерусали́м, в Ца́рство Не́бесное.

Стих: Хвали́те Его́ во гла́се тру́бнем, хвали́те Его́ во псалти́ри и гу́слех.

И паки: Гряды́й Госпо́дь к во́льной стра́сти:

Стих: Хвали́те Его́ в тимпа́не и ли́це, хвали́те Его́ во стру́нах и орга́не.

Глас 5: Дости́гше, ве́рнии, спаси́тельную страсть Христа́ Бо́га, неизрече́нное Его́ долготерпе́ние просла́вим: я́ко да благоутро́бием Свои́м совоздви́гнет и нас, умерщвле́нных грехо́м, я́ко Благ и Человеколю́бец.

Стих: Хвали́те Его́ в кимва́лех доброгла́сных, хвали́те Его́ в кимва́лех восклица́ния. Вся́кое дыха́ние да хва́лит Го́спода.

И паки: Дости́гше, ве́рнии, спаси́тельную страсть:

Сла́ва, и ны́не, глас тойже: Го́споди, гряды́й к страда́нию, Твоя́ утвержда́я ученики́, глаго́лал еси́ осо́бь прие́мь их; ка́ко глаго́л Мои́х не по́мните, я́же пре́жде реко́х вам? Я́ко вся́кому проро́ку несть пи́сано, то́кмо во Иерусали́ме убие́ну бы́ти. Ны́не у́бо вре́мя настои́т, е́же реко́х вам; се́ бо предаю́ся рука́ма гре́шных пору́ган бы́ти, и́же и Кресту́ Мя пригвозди́вше и погребе́нию преда́вше, оме́рзена вменя́т я́ко ме́ртва. Оба́че дерза́йте: тридне́вен бо воста́ну в ра́дость ве́рных и жизнь ве́чную.

Чтец: Сла́ва Тебе́, показа́вшему нам свет.

Сла́ва в вы́шних Бо́гу и на земли́ мир, в челове́цех благоволе́ние. Хва́лим Тя, Благослови́м Тя, кла́няем Ти ся, славосло́вим Тя, благодари́м Тя вели́кия ра́ди сла́вы Твоея́ Го́споди, Царю́ Небе́сный, Бо́же, О́тче Вседержи́телю. Го́споди Сы́не Единоро́дный, Иису́се Христе́, и Святы́й Ду́ше. Го́споди Бо́же, А́гнче Бо́жий, Сы́не Оте́чь, взе́мляй грех ми́ра, поми́луй нас; взе́мляй грехи́ ми́ра, приими́ моли́тву на́шу; седя́й одесну́ю Отца́, поми́луй нас. Я́ко Ты еси́ Еди́н Свят, Ты еси́ Еди́н Госпо́дь, Иису́с Христо́с, во сла́ву Бо́га Отца́. Ами́нь.

На вся́ку нощь благословлю́ Тя и восхвалю́ И́мя Твое́ во ве́ки, и в век ве́ка.

Го́споди, Прибе́жище был еси́ нам в род и род. Аз рех: Го́споди, поми́луй мя, исцели́ ду́шу мою́, я́ко согреши́х Тебе́. Го́споди, к Тебе́ прибего́х, научи́ мя твори́ти во́лю Тво́ю, я́ко Ты еси́ Бог мой, я́ко у Тебе́ исто́чник живота́, во све́те Твое́м у́зрим свет. Проба́ви ми́лость Твою́ ве́дущым Тя.

Сподо́би, Го́споди, в день сей без греха́ сохрани́тися нам. Благослове́н еси́, Го́споди, Бо́же оте́ц на́ших, и хва́льно и просла́влено И́мя Твое́ во ве́ки. Ами́нь.

Бу́ди, Го́споди, ми́лость Твоя́ на нас, я́коже упова́хом на Тя. Благослове́н еси́, Го́споди, научи́ мя оправда́нием Твои́м. Благослове́н еси́, Влады́ко, вразуми́ мя оправда́нием Твои́м. Благослове́н еси́, Святы́й, просвети́ мя оправда́нии Твои́ми.

Го́споди, ми́лость Твоя́ во век, дел руку́ Твое́ю не пре́зри. Тебе́ подоба́ет хвала́, Тебе́ подоба́ет пе́ние, Тебе́ сла́ва подоба́ет, Отцу́, и Сы́ну, и Свято́му Ду́ху ны́не, и при́сно, и во ве́ки веко́в. Ами́нь.

Ектениа́:

Испо́лним у́треннюю моли́тву на́шу Го́сподеви

Лик: Го́споди, поми́луй.

Заступи́, спаси́, поми́луй и сохрани́ нас, Бо́же, Твое́ю благода́тию.

Лик: Го́споди, поми́луй.

Дне всего́ соверше́нна, свя́та, ми́рна и безгре́шна у Го́спода про́сим.

Лик: Пода́й, Го́споди. (И далее)

А́нгела ми́рна, ве́рна наста́вника, храни́теля ду́ши теле́с на́ших у Го́спода про́сим.

Проще́ния и оставле́ния грехо́в и прегреше́ний на́ших у Го́спода про́сим.

До́брых и поле́зных душа́м на́шим и ми́ра ми́рови у Го́спода про́сим.

Про́чее вре́мя живота́ на́шего в ми́ре и покая́нии сконча́ти у Го́спода про́сим.

Христиа́нския кончи́ны живота́ на́шего безболе́знены, непосты́дны, ми́рны и до́браго отве́та на Стра́шнем Суди́щи Христо́ве про́сим.

Пресвяту́ю, Пречи́стую, Преблагослове́нную, Сла́вную Влады́чицу на́шу Богоро́дицу и Присноде́ву Мари́ю, со все́ми святы́ми помяну́вше, са́ми себе́, и друг дру́га, и весь живо́т наш Христу́ Бо́гу предади́м.

Лик: Тебе́, Го́споди.

Возгла́с: Я́ко Бог ми́лости, и щедро́т, и человеколю́бия еси́, и Тебе́ сла́ву возсыла́ем: Отцу́, и Сы́ну, и Свято́му Ду́ху ны́не, и при́сно и во ве́ки веко́в.

Лик: Ами́нь.

Свяще́нник: Мир всем.

Лик: И ду́хови твоему́.

Свяще́нник: Главы на́ша Го́сподеви прикло́ним.

Лик: Тебе́, Го́споди.

Та́же возгла́с: Твое́ бо есть е́же ми́ловати и спаса́ти ны, Бо́же наш, и Тебе́ сла́ву возсыла́ем: Отцу́, и Сы́ну, и Свято́му Ду́ху ны́не, и при́сно, и во ве́ки веко́в.

Лик: Ами́нь.

И пою́т о́ба ли́ка стихи́ры самогла́сны, на стихо́вне, глас 5:

Го́споди, к та́инству неизглаго́ланному Твоего́ смотре́ния, не довле́ющи сыно́в Зеведе́овых ма́ти, проша́ше Тя, вре́меннаго Ца́рства по́чести дароватися ча́дом ея́: но вме́сто тоя́, ча́шу сме́рти обеща́л еси́ пи́ти друго́м Твои́м, ю́же ча́шу пре́жде сих пи́ти Сам глаго́лал еси́, грехо́в очище́ние. Те́мже Тебе́ вопие́м: Спасе́ние душ на́ших, сла́ва Тебе́.

Стих: Испо́лнихомся зау́тра ми́лости Твоея́, Го́споди, и возра́довахомся, и возвесели́хомся: во вся дни на́ша возвесели́хомся, за дни в ня́же смири́л ны еси́, ле́та в ня́же ви́дехом зла́я. И при́зри на рабы́ Твоя́, и на дела Твоя́, и наста́ви сы́ны их.

Го́споди, соверше́ннейшая му́дрствовати Твоя́ наказу́я ученики́, не уподо́битися язы́ком глаго́лал еси́, во е́же облада́ти ме́ньшими: не Та́ко бо бу́дет вам Мои́м ученико́м, я́ко ни́щий хотя есмь. Пе́рвый у́бо вас, да бу́дет всем слуга: нача́льствуяй же, я́ко нача́льствуемый, предызя́щный же, я́ко после́днейший. Ибо приидо́х Сам обнища́вшему Ада́му послужи́ти, и избавле́ние да́ти за мно́гих ду́шу Мою́, вопию́щих Ми: сла́ва Тебе́.

Стих: И бу́ди све́тлость Го́спода Бо́га на́шего на нас, и дела́ рук на́ших испра́ви на нас, и де́ло рук на́ших испра́ви.

Глас 8: Изсо́хшия смоко́вницы за непло́дие, преще́ния убоя́вшеся, бра́тие, плоды́ досто́йны покая́ния принесе́м Христу́, подаю́щему нам ве́лию ми́лость.

Сла́ва, и ны́не, глас то́йже: Втору́ю Е́ву еги́птяныню обре́т змий глаго́лы, тща́шеся ласка́ньми запя́ти Ио́сифа. Но той, оста́вив ри́зу, бежа́ греха́ и наг не стыдя́шеся, я́коже первозда́нный пре́жде преслуша́ния. Того́ моли́твами, Христе́, поми́луй нас.

Та́же чтец: Бла́го есть испове́датися Го́сподеви и́ пе́ти И́мени Твоему́, Вы́шний, возвеща́ти зау́тра ми́лость Твою́ и и́стину Твою́ на вся́ку нощь (Два́жды).

Трисвятое по Отче наш.

И тропа́рь: В хра́ме стоя́ще сла́вы Твоея́, на Небеси́ стоя́ти мним, Богоро́дице, Дверь Небе́сная, отве́рзи нам две́ри ми́лости Твоея́.

Та́же: Го́споди, поми́луй (40). Сла́ва и ны́не: Честне́йшую Херуви́м:

Свяще́нник: Сый благослове́н, Христо́с Бог наш, всегда́, ны́не и при́сно, и во ве́ки веко́в.

Чтец глаго́лет: Ами́нь. Небе́сный Царю́, ве́ру утверди́, язы́ки укроти́, мир умири́, Святы́й храм сей (святу́ю оби́тель сию́) до́бре сохрани́: пре́жде отше́дшыя отцы́ и бра́тию на́шу в селе́ниих пра́ведных учини́ и нас в покая́нии и испове́дании приими́, я́ко Благи́й и Человеколю́бец.

Свяще́нник глаго́лет моли́тву Свята́го Ефре́ма, якоже прежде писася.

Таже отпуст: Гряды́й Госпо́дь на во́льную страсть на́шего ра́ди спасе́ния, Христо́с, и́стинный Бог наш, моли́твами пречи́стыя Своея́ Ма́тере и всех святы́х, поми́лует и спасе́т нас, я́ко Благ и Человеколю́бец.

Сей же отпуст глаголется во вторник и в среду.

Ведомо же буди, я́ко на 1-м часе и 9-м Псалтирь не глаголем в Великую седмицу, но точию глаголются трипсалмны, но обычаю. Третий же час и шестый поем со Псалтирем.

Чтется же и Четвероевангелие, в Понедельник, во Вторник и в Среду совершается. При часе 3-м дне ударяет параекклисиарх в било, я́ко же есть обычай. И собравшеся в церковь, поем 3-й час, с кафисмою: и творяще обычныя поклоны. Таже тропарь: Го́споди, И́же Пресвята́го Твоего́ Ду́ха: и Богоро́дице Ты еси́ лоза́: поклоны 3. И абие украшену аналогию, положат на нем верху святое Четвероевангелие, и двема лампадома возжженнома. Всем же стоящим откровенными главами. Священник же кадит храм весь, и братию. А на 6-м часе кадит токмо Евангелие. На 9-м же часе Евангелие кадит, и храм весь, и братию: И тако чтет Евангелие. По скончании же чтения Евангелия глаголем: Госпо́дь Бог благослове́н: И прочее последование. Глаголется и кондак дне: Иа́ков рыда́ше: И обычныя поклоны. И абие начинаем шестый час.

После́дование Часо́в, во Святы́я и Вели́кия понеде́льник, вто́рник и сре́ду

Час пе́рвый

Прииди́те, поклони́мся Царе́ви на́шему Бо́гу.

Прииди́те, поклони́мся и припаде́м Христу́ Царе́ви на́шему Бо́гу.

Прииди́те, поклони́мся и припаде́м Самому Христу́, Царе́ви и Бо́гу на́шему.

Глаго́лы моя́ внуши́, Го́споди, разуме́й зва́ние мое́. Вонми́ гла́су моле́ния моего́, Царю́ мой и Бо́же мой, я́ко к Тебе́ помолю́ся, Го́споди. Зау́тра Услы́ши глас мой, зау́тра предстану Ти, и у́зриши мя. Я́ко Бог не хотя́й беззако́ния, Ты еси́: не присели́тся к Тебе́ лука́внуяй, ниже́ пребу́дут беззако́нницы пред очи́ма Твои́ма. Возненави́дел еси́ вся де́лающия беззако́ние. Погуби́ши вся глаго́лющия лжу: му́жа крове́й и льсти́ва гнуша́ется Госпо́дь. Аз же мно́жеством ми́лости Твоея́ вни́ду в дом Твой, поклоню́ся ко хра́му Свято́му Твоему́, в стра́се Твое́м. Го́споди, наста́ви мя пра́вдою Твое́ю, враг мои́х ра́ди испра́ви пред Тобо́ю путь мой. Я́ко несть во усте́х их и́стины, се́рдце их су́етно, гроб отве́рст горта́нь их, язы́ки свои́ми льща́ху. Суди́ им, Бо́же, да отпаду́т от мы́слей свои́х: по мно́жеству нече́стия их изри́ни я, я́ко преогорчи́ша Тя, Го́споди: И да возвеселя́тся вси упова́ющии на Тя, во век возра́дуются, и всели́шися в них: и похва́лятся о Тебе́ лю́бящии И́мя Твое́. Я́ко Ты Благослови́ши пра́ведника, Го́споди, я́ко ору́жием благоволе́ния венча́л еси́ нас.

Го́споди, прибе́жище был еси́ нам в род и род. Пре́жде да́же гора́м не бы́ти, и созда́тися земли́, и вселе́нней, и от ве́ка и до ве́ка Ты еси́. Не отврати́ челове́ка во смире́ние: и рекл еси́: обрати́теся сы́нове челове́честии. Я́ко ты́сяща лет пред очи́ма Твои́ма, Го́споди, я́ко день вчера́шний, и́же ми́мо и́де, и стража нощна́я. Уничиже́ния их ле́та бу́дут, у́тро я́ко трава́ мимои́дет. У́тро процвете́т и пре́йдет, на ве́чер отпаде́т, ожесте́ет и и́зсхнет. Я́ко исчезо́хом гне́вом Твои́м, и я́ростию Твое́ю смути́хомся. Положи́л еси́ беззако́ния на́ша пред Тобо́ю, век наш в просвеще́ние лица́ Твоего́. Я́ко вси дни́е на́ши оскуде́ша, и гне́вом Твои́м исчезо́хом. Ле́та на́ша я́ко паучи́на поуча́хуся, дни́е лет на́ших, в ни́хже се́дмьдесят лет, а́ще же в си́лах, о́смьдесят лет, и мно́жае их труд и боле́знь: я́ко прии́де кро́тость на ны, и нака́жемся. Кто весть держа́ву гне́ва Твоего́, и от стра́ха Твоего́ я́рость Твою́ исчести́? Десни́цу Твою́ Та́ко скажи́ ми, и окова́нныя се́рдцем в му́дрости. Обрати́ся, Го́споди, доко́ле; и умоле́н бу́ди на рабы́ Твоя́. Испо́лнихомся зау́тра ми́лости Твоея́, Го́споди, и возра́довахомся, и возвесели́хомся. Во вся дни на́ша возвесели́хомся; за дни в ня́же смири́л ны еси́, ле́та в ня́же ви́дехом злая. И при́зри на рабы Твоя́, и на дела Твоя́, и наста́ви сы́ны их. И бу́ди све́тлость Го́спода Бо́га на́шего на нас, и дела́ рук на́ших испра́ви на нас, и де́ло рук на́ших испра́ви.

Ми́лость и суд воспою́ Тебе́, Го́споди: пою́ и разуме́ю в пути́ непоро́чне, когда́ прии́деши ко мне; прехожда́х в незло́бии се́рдца моего́ посреде́ до́му моего́. Не предлага́х пред очи́ма мои́ма вещь законопресту́пную, творя́щия преступле́ние возненави́дех. Не прильпе́ мне се́рдце стропти́во, уклоня́ющагося от Мене́ лука́ваго не познах. Оклевета́ющаго тай и́скренняго своего́, сего́ изгонях: го́рдым о́ком, и несытым се́рдцем, с сим не ядях. Очи мои́ на ве́рныя земли́, посаждати я́ со мно́ю; ходя́й по пути́ непоро́чну, сей ми служа́ше. Не живя́ше посреде́ до́му моего́ творя́й горды́ню, глаго́ляй непра́ведная, не испра́вляше пред очи́ма мои́ма. Во у́трия избива́х вся гре́шныя земли́, е́же потреби́ти от града Госпо́дня вся де́лающия беззако́ние.

Сла́ва Отцу́, и Сы́ну, и Свято́му Ду́ху и ны́не, и при́сно, и во ве́ки веко́в. Ами́нь.

Аллилу́иа, Аллилу́иа, Аллилу́иа, сла́ва Тебе́, Бо́же (Три́жды). Го́споди, поми́луй (Три́жды).

Посе́м свяще́нник чтет тропа́рь на глас 6:

Зау́тра услы́ши глас мой, Царю́ мой и Бо́же мой.

Лик: Зау́тра услы́ши глас мой, Царю́ мой и Бо́же мой.

Свяще́нник, Стих: Глаго́лы моя́ внуши́, Го́споди, разуме́й звание мое́.

Лик: Зау́тра Услы́ши глас мой, Царю́ мой и Бо́же мой.

Свяще́нник, стих: Я́ко к Тебе́ помолю́ся, Го́споди.

Лик: Зау́тра услы́ши глас мой, Царю́ мой и Бо́же мой.

Пева́емым же сим стихом, твори́м коленопреклоне́ние на зе́млю.

Свяще́нник: Сла́ва Отцу́, и Сы́ну, и Свято́му Ду́ху.

Чтец: И ны́не, и при́сно, и во ве́ки веко́в. Ами́нь.

Что Тя нарече́м, о Благода́тная? Не́бо, я́ко возсия́ла еси́ Со́лнце Пра́вды. Рай, я́ко прозя́бла еси́ Цвет нетле́ния, Де́ву, я́ко пребыла́ еси́ нетле́нна. Чи́стую Матерь, я́ко име́ла еси́ на святы́х Твои́х объя́тиях Сы́на, всех Бо́га; Того́ моли́ спасти́ся душа́м на́шим.

Лик: Стопы́ моя́ направи по словеси́ Твоему́, и да не облада́ет мно́ю вся́кое беззако́ние. (Два́жды)

Изба́ви мя от клеветы челове́ческия, и сохраню́ за́поведи Твоя́. (Два́жды)

Лице́ Твое́ просвети́ на раба́ Твоего́, и научи́ мя оправда́нием Твои́м. (Два́жды)

Да испо́лнятся уста́ моя́ хвале́ния Твоего́, Го́споди, я́ко да воспою́ сла́ву Твою́, весь день великоле́пие Твое́. (Три́жды)

Посе́м: Трисвято́е, по О́тче наш.

Свяще́нник возгла́с: Я́ко Твое́ есть Ца́рство:

Чтец: Ами́нь.

Конда́к ВЕЛИ́КОГО ПОНЕДЕЛЬНИКА, глас 8:

Иа́ков рыда́ше Ио́сифова лише́ния, и до́блий седя́ше на колесни́це, я́ко царь почита́ем: еги́птяныни бо тогда́ сласте́м не порабо́тав, возпросла́вля́шеся от Ве́дущаго челове́ческая се́рдца, и Посыла́ющаго вене́ц нетле́нный.

ВО ВТОРНИК: конда́к, глас 2:

Час, душе́, конца́ помы́сливши и посече́ния смоко́вницы убоя́вшися, да́нный тебе́ тала́нт трудолю́бно де́лай, окая́нная, бо́дрствующи и зову́щи: да не пребу́дем вне черто́га Христо́ва.

В СРЕДУ: конда́к, глас 4:

Па́че блудни́цы, Бла́же, беззако́нновав, слез ту́чи ника́коже Тебе́ принесо́х: но молча́нием моля́ся припа́даю Ти, любо́вию облобыза́я пречи́стеи Твой но́зе: я́ко да оставле́ние мне, я́ко Влады́ка, пода́си долго́в, зову́щу Ти, Спа́се: от скве́рных дел мои́х изба́ви мя.

Та́же: Го́споди, поми́луй. (40)

И́же на вся́кое вре́мя и на вся́кий час, на Небеси́ и на земли́ покланя́емый и сла́вимый Христе́ Бо́же, Долготерпели́ве, Многоми́лостиве, Многоблагоутро́бне, И́же пра́ведныя любя́й, и гре́шныя ми́луяй, И́же вся зовы́й ко спасе́нию, обеща́ния ра́ди будущи́х благ: Сам, Го́споди, приими́ и на́ша в час сей моли́твы, и испра́ви живо́т наш к за́поведем Твои́м; ду́шы на́ша освяти́, телеса́ очи́сти, помышле́ния испра́ви, мы́сли очи́сти и изба́ви нас от вся́кия ско́рби, зол и боле́зней, огради́ нас святы́ми Твои́ми а́нгелы, да ополче́нием их соблюда́еми и наставля́еми, дости́гнем в соедине́ние ве́ры и в ра́зум непристу́пныя Твоея́ сла́вы: я́ко благослове́н еси́ во ве́ки веко́в. Ами́нь.

Го́споди, поми́луй. (Три́жды). Сла́ва и ны́не: Честне́йшую Херуви́м: И́менем Госпо́дним Благослови́, О́тче.

Свяще́нник: Бо́же, уще́дри ны и Благослови́ ны, просвети́ лице́ Твое на ны, и поми́луй ны.

Чтец: Ами́нь.

И глаго́лет свяще́нник моли́тву Свята́го Ефре́ма, якоже прежде писася.

Посе́м чтец глаго́лет: Трисвято́е, по О́тче наш. И́менем Госпо́дним Благослови́, О́тче.

Свяще́нник: Я́ко Твое́ есть Ца́рство:

Чтец: Ами́нь. Го́споди, поми́луй. (12)

Та́же свяще́нник моли́тву:

Христе́, Свете и́стинный, просвеща́яй и освяща́яй вся́каго челове́ка гряду́щаго в мир, да знамена́ется на нас свет лица́ Твоего́, да в нем у́зрим Свет Непристу́пный: и испра́ви стопы на́ша к де́ланию за́поведей Твои́х, моли́твами Пречи́стыя Твоея́ Матере и всех Твои́х святы́х. Ами́нь.

Лик: Взбра́нной Воево́де победи́тельная, я́ко избавльшеся от злых, благода́рственная воспису́ем Ти раби́ Твои́, Богоро́дице, но я́ко иму́щая держа́ву непобеди́мую, от вся́ких нас бед свободи́, да зове́м Ти: ра́дуйся, Неве́сто Неневе́стная.

Посе́м свяще́нник возглаша́ет:

Сла́ва Тебе́, Христе́ Бо́же, упова́ние на́ше, сла́ва Тебе́.

Лик: Сла́ва, и ны́не: Го́споди, поми́луй (Три́жды). Благослови́.

Свяще́нник глаго́лет отпуст:

Гряды́й Госпо́дь на во́льную страсть на́шего ра́ди спасе́ния, Христо́с, И́стинный Бог наш, моли́твами Пречи́стыя Своея́ Матере, святы́х сла́вных и всехва́льных апо́стол, святы́х и пра́ведных Богооте́ц Иоаки́ма и А́нны, и всех святы́х, поми́лует и спасе́т нас, я́ко Благ и Человеколю́бец.

Лик: Вели́каго Господи́на:

Час тре́тий

Начина́ет свяще́нник: Благослове́н Бог наш, всегда́, ны́не и при́сно, и во ве́ки веко́в.

Чтец: Ами́нь. Сла́ва Тебе́, Бо́же наш, сла́ва Тебе́. Царю́ Небе́сный: Трисвято́е, по О́тче наш.

Свяще́нник: Я́ко Твое́ есть Ца́рство:

Чтец: Ами́нь. Го́споди, поми́луй (12). Сла́ва, и ны́не; Прииди́те, поклони́мся (Три́жды).

Услы́ши, Го́споди, пра́вду мою́, вонми́ моле́нию моему́, внуши́ моли́тву мою́, не во устна́х льсти́вых. От лица́ Твоего́ судьба́ моя́ изы́дет: о́чи мои́ да ви́дита правоты́. Искуси́л еси́ се́рдце мое́, посети́л еси́ но́щию, искуси́л мя еси́, и не обре́теся во мне непра́вда. Я́ко да не возглаго́лют уста́ моя́ дел челове́ческих, за словеса́ усте́н Твои́х аз сохрани́х пути́ же́стоки. Соверши́ стопы́ моя́ во стезя́х Твои́х, да не подви́жутся стопы́ моя́. Аз воззва́х, я́ко услы́шал мя еси́, Бо́же, приклони́ ухо Твое́ мне и услы́ши глаго́лы моя́. Удиви́ ми́лости Твоя́, спаса́яй упова́ющия на Тя от проти́вящихся десни́це Твое́й. Сохрани́ мя, Го́споди, я́ко зе́ницу о́ка, в кро́ве крилу́ Твое́ю покры́еши мя. От лица́ нечести́вых остра́стших мя: врази́ мои ду́шу мою́ одержа́ша. Тук свой затвори́ша, уста́ их глаго́лаша горды́ню. Изгоня́щии мя ны́не обыдо́ша мя, о́чи свои́ возложи́ша уклони́ти на зе́млю. Объя́ша мя я́ко лев гото́в на лов, и я́ко ски́мен обита́яй в та́йных. Воскресни́, Го́споди, предвари́ я́, и запни́ им: изба́ви ду́шу мою́ от нечести́ваго, ору́жие Твое́ от враг руки́ Твоея́. Го́споди, от ма́лых от земли́ раздели́ я́ в животе́ их, и сокрове́нных Твои́х испо́лнися чре́во их. Насы́тишася сыно́в, и оста́виша оста́нки младе́нцем Свои́м. Аз же пра́вдою явлю́ся лицу́ Твоему́, насы́щуся внегда́ яви́ти ми ся сла́ве Твое́й.

К Тебе́, Го́споди, воздвиго́х ду́шу мою́, Бо́же мой на Тя упова́х, да не постыжу́ся во век, ниже́ да посмею́тмися врази́ мои́. И́бо вси терпя́щии Тя, не постыдя́тся: да постыдя́тся беззако́ннующии вотще́. Пути́ Твоя́, Го́споди, скажи́ ми, и стезя́м Твои́м научи́ мя. Наста́ви мя на и́стину Твою́, и научи́ мя, я́ко Ты еси́ Бог Спас мой, и тебе́ терпе́х весь день. Помяни́ щедро́ты Твоя́, Го́споди, и ми́лости Твоя́, я́ко от ве́ка суть грех ю́ности мое́й, и неве́дения моего́ не помяни́: по ми́лости Твое́й помяни́ мя Ты, ра́ди бла́гости Твое́я, Го́споди. Благ и прав Госпо́дь, сего́ ра́ди законоположи́т согреша́ющим на пути́. Наста́вит кро́ткия на суд, научи́т кро́ткия путе́м Свои́м. Вси путие́ Го́сподни, ми́лость и и́стина взыска́ющим заве́та Его́, и свиде́ния Его́. Ра́ди И́мени Твоего́, Го́споди, и очи́сти грех мой, мног бо есть. Кто есть челове́к боя́йся Го́спода? Законоположи́т ему́ на пути́, его́же изво́ли. Душа́ его́ во благи́х водвори́тся, и се́мя его́ насле́дит зе́млю. Держа́ва Госпо́дь боя́щихся Его́, и заве́т Его́ яви́т им. Очи мои́ вы́ну ко Го́споду, я́ко Той исто́ргнет от се́ти но́зе мои́. При́зри на мя и поми́луй мя, я́ко единоро́д и нищ есмь аз. Ско́рби се́рдца моего́ умно́жишася, от нужд мои́х изведи́ мя. Виждь смире́ние мое́, и труд мой, и оста́ви вся грехи́ моя́. Виждь враги́ моя́, я́ко умно́жишася, и ненавиде́нием непра́ведным возненави́деша мя. Сохрани́ ду́шу мою́, и изба́ви мя, да не постыжу́ся, я́ко упова́х на Тя. Незло́бивии и пра́вии прилепля́хуся мне, я́ко потерпе́х Тя, Го́споди. Изба́ви, Бо́же, Изра́иля от всех скорбе́й его́.

Поми́луй мя, Бо́же, по вели́цей ми́лости Твое́й и по мно́жеству щедро́т Твои́х очи́сти беззако́ние мое́. Наипа́че омы́й мя от беззако́ния моего́ и от греха́ моего́ очи́сти мя. Я́ко беззако́ние мое́ аз зна́ю, и грех мой пре́до мно́ю есть вы́ну. Тебе́ Еди́ному согреши́х и лука́вое пред Тобо́ю сотвори́х. Я́ко да оправди́шися во словесе́х Твои́х, и победи́ши внегда́ суди́ти Ти. Се бо в беззако́ниих зача́т есмь, и во гресе́х роди́ мя мати моя́. Се бо и́стину возлюби́л еси́, безве́стная и тайная прему́дрости Твоея́ яви́л ми еси́. Окропи́ши мя иссо́пом, и очи́щуся: омы́еши мя, и па́че сне́га убелю́ся. Слу́ху моему́ да́си ра́дость и весе́лие, возра́дуются ко́сти смире́нныя. Отврати́ лице́ Твое́ от грех мои́х, и вся беззако́ния моя́ очи́сти. Се́рдце чи́сто сози́жди во мне, Бо́же, и дух прав обнови́ во утро́бе мое́й. Не отве́ржи мене́ от лица Твоего́, и Ду́ха Твоего́ Свята́го не отыми́ от Мене́. Возда́ждь ми ра́дость спасе́ния Твоего́, и Ду́хом Влады́чним утверди́ мя. Научу́ беззако́нныя путе́м Твои́м, и нечести́вии к Тебе́ обратя́тся. Изба́ви мя от крове́й, Бо́же, Бо́же спасе́ния моего́, возра́дуется язык мой пра́вде Твое́й. Го́споди, устне́ мой отве́рзеши, и уста́ моя́ возвестя́т хвалу́ Твою́. Я́ко а́ще бы восхоте́л еси́ же́ртвы, дал бых у́бо, всесожже́ния не благоволи́ши. Же́ртва Бо́гу дух сокруше́н, се́рдце сокруше́нно и смире́нно Бог не уничижи́т. Ублажи́, Го́споди, благоволе́нием Твои́м Сио́на, и да сози́ждутся сте́ны Иерусали́мския. Тогда́ благоволи́ши же́ртву пра́вды, возноше́ния и всесожега́емая, тогда́ возложа́т на олта́рь Твой тельцы́.

Сла́ва, и ны́не: Аллилу́иа, Аллилу́иа, Аллилу́иа, сла́ва Тебе́, Боже́ (Три́жды). Го́споди, поми́луй (Три́жды). Сла́ва, и ны́не:

И чтем в ПОНЕДЕЛЬНИК кафи́сму 7 (Пс. 46–54 на три «Сла́вы»);

во ВТОРНИК — кафи́сму 12 (Пс. 85–90);

в СРЕДУ — кафи́сму 19 (Пс. 134–142).

По кафи́сме свяще́нник, став пред ца́рскими две́рьми, глаго́лет настоя́щий тропа́рь во глас 6:

Го́споди, Иже́ Пресвята́го Твоего́ Ду́ха в тре́тий час апо́столом Твои́м низпосла́вый: Того́, Благи́й, не отыми́ от нас, но обнови́ нас моля́щих Ти ся.

Лик: Го́споди, И́же Пресвята́го Твоего́ Ду́ха:

Свяще́нник, стих: Се́рдце чи́сто сози́жди во мне, Бо́же, и дух прав, обнови́ во утро́бе мое́й.

Лик: Го́споди, И́же Пресвята́го Твоего́ Ду́ха:

Свяще́нник, стих: Не отве́ржи мене́ от лица Твоего́, и Ду́ха Твоего́ Свята́го не отыми́ от Мене́.

Лик: Го́споди, И́же Пресвята́го Твоего́ Ду́ха:

И покланя́емся по еди́ножды.

Та́же свяще́нник: Сла́ва:

Чтец: И ны́не: Богоро́дице, Ты еси́ Лоза и́стинная, возрастившая нам Плод живота́: Тебе́ мо́лимся, мо́лися, Владычице, со святы́ми апо́столы, поми́ловати ду́ши на́ша.

Посе́м свяще́нник чтет свято́е Ева́нгелие. По сконча́нии же Ева́нгельскаго чте́ния чтец глаго́лет:

Госпо́дь Бог благослове́н, благослове́н Госпо́дь день дне, поспеши́т нам Бог спасе́ний на́ших, Бог наш, Бог спаса́ти.

Трисвято́е, по О́тче наш.

Свяще́нник: Я́ко Твое́ есть Ца́рство:

Чтец: Ами́нь.

Конда́к ВЕЛИ́КОГО ПОНЕДЕЛЬНИКА, глас 8:

Иа́ков рыда́ше Ио́сифова лише́ния, и до́блий седя́ше на колесни́це, я́ко царь почита́ем: еги́птяныни бо тогда́ сласте́м не порабо́тав, возпросла́вля́шеся от Ве́дущаго челове́ческая се́рдца, и Посыла́ющаго вене́ц нетле́нный.

ВО ВТОРНИК: конда́к, глас 2:

Час, душе́, конца́ помы́сливши и посече́ния смоко́вницы убоя́вшися, да́нный тебе́ тала́нт трудолю́бно де́лай, окая́нная, бо́дрствующи и зову́щи: да не пребу́дем вне черто́га Христо́ва.

В СРЕДУ: конда́к, глас 4:

Па́че блудни́цы, Бла́же, беззако́нновав, слез ту́чи ника́коже Тебе́ принесо́х: но молча́нием моля́ся припа́даю Ти, любо́вию облобыза́я пречи́стеи Твой но́зе: я́ко да оставле́ние мне, я́ко Влады́ка, пода́си долго́в, зову́щу Ти, Спа́се: от скве́рных дел мои́х изба́ви мя.

Та́же: Го́споди, поми́луй. (40)

И́же на вся́кое вре́мя, и на вся́кий час, на Небеси́ и на земли́ покланя́емый и сла́вимый Христе́ Бо́же, Долготерпели́ве, Многоми́лостиве, Многоблагоутро́бне, И́же пра́ведныя любяй, и гре́шныя ми́луяй, И́же вся зовы́й ко спасе́нию обеща́ния ра́ди бу́дущих благ: Сам, Го́споди, приими́ и на́ша в час сей моли́твы, и испра́ви живо́т наш к за́поведем Твои́м: ду́шы на́ша освяти́, телеса очи́сти, помышле́ния испра́ви, мы́сли очи́сти, и изба́ви нас от вся́кия ско́рби, зол и боле́зней. Огради́ нас святы́ми Твои́ми а́нгелы, да ополче́нием их соблюда́еми и наставля́еми, дости́гнем в соедине́ние ве́ры, и в ра́зум непристу́пныя Твоея́ сла́вы: я́ко благослове́н еси́ во ве́ки веко́в. Ами́нь.

Го́споди, поми́луй. (Три́жды) Слава, и ны́не: Честне́йшую Херуви́м: И́менем Госпо́дним Благослови́, О́тче.

Свяще́нник: Моли́твами святы́х оте́ц на́ших, Го́споди Иису́се Христе́ Бо́же наш, поми́луй нас.

Чтец: Ами́нь.

И глаго́лет свяще́нник моли́тву Свята́го Ефрема, якоже прежде писася.

И моли́тву: Влады́ко Бо́же, О́тче Вседержи́телю, Го́споди Сы́не Единоро́дный Иису́се Христе́, и Святы́й Ду́ше, еди́но Бо́жество́, еди́на Сила, поми́луй мя гре́шнаго: и и́миже ве́си судьба́ми, спаси́ мя недосто́йнаго раба́ Твоего́, я́ко благослове́н еси́ во ве́ки веко́в. Ами́нь.

Час шесты́й

Чтец: Прииди́те, поклони́мся: (Три́жды).

Бо́же, во И́мя Твое́ спаси́ мя, и в си́ле Твое́й суди́ ми. Бо́же, услы́ши моли́тву мою́, внуши́ глаго́лы уст мои́х. Я́ко чу́ждии воста́ша на мя, и кре́пции взыска́ша ду́шу мою́, и не предложи́ша Бо́га пред собо́ю. Се бо Бог помога́ет ми, и Госпо́дь засту́пник души́ мое́й. Отврати́т зла́я враго́м мои́м: и́стиною Твое́ю потреби́ их. Во́лею пожру́ Тебе́, испове́мся И́мени Твоему́, Го́споди, я́ко Бла́го. Я́ко от вся́кия печа́ли изба́вил мя еси́, и на враги́ моя́ воззре́ о́ко мое́.

Внуши́, Бо́же, моли́тву мою́, и не пре́зри моле́ния моего́. Вонми́ ми и услы́ши мя: возскорбе́х печа́лию мое́ю, и смято́хся от гла́са вражия, и от стуже́ния гре́шнича. Я́ко уклони́ша на мя беззако́ние, и во гне́ве враждова́ху ми. Се́рдце мое́ смяте́ся во мне, и боя́знь сме́рти нападе́ на мя. Страх и тре́пет прии́де на мя, и покры мя тьма. И рех: кто даст ми криле́ я́ко голуби́не, и полещу́, и почи́ю? Се удали́хся бе́гая, и водвори́хся в пусты́ни. Ча́ях Бо́га спаса́ющаго мя от малоду́шия и от бу́ри. Потопи́, Го́споди, и раздели́ язы́ки их, я́ко ви́дех беззако́ние, и пререка́ние во гра́де. Днем и но́щию обы́дет и по стена́м его́, беззако́ние, и труд посреде́ его́, и непра́вда. И не оскуде́ от стогн Его́ ли́хва и лесть. Я́ко а́ще бы враг поноси́л ми, претерпе́л бых у́бо: И а́ще бы ненави́дяй мя на мя велере́чевал, укры́л бых ся от него́. Ты же, челове́че равноду́шие, влады́ко мой, и зна́емый мой, и́же ку́пно наслажда́лся еси́ со мно́ю бра́шен, в дому́ Бо́жии ходи́хом единомышле́нием. Да прии́дет же смерть на ня, и да сни́дут во ад жи́ви, я́ко лука́вство в жили́щах их посреде́ их. Аз к Бо́гу воззва́х, и Госпо́дь услы́ша мя. Ве́чер, и зау́тра, и полу́дне пове́м, и воззве́щу, и услы́шит глас мой: изба́вит ми́ром ду́шу мою́, от приближа́ющихся мне, я́ко во мно́зе бяху со мно́ю. Услы́шит Бог, и смири́т я сый пре́жде век: несть бо им измене́ния, я́ко не убоя́шася Бо́га. Простре́ руку́ свою́ на воздая́ние, оскверни́ша заве́т Его́. Раздели́шася от гне́ва лица́ Его́, и прибли́жишася сердца́ их: умя́кнуша словеса́ их па́че еле́а, и та суть стре́лы. Возве́рзи на Го́спода печа́ль твою́, и Той тя препита́ет, не даст в век молвы́ пра́веднику. Ты же, Бо́же, низведе́ши я в студене́ц истле́ния; му́жие крове́й и льсти не преполовя́т дней свои́х: аз же, Го́споди, упова́ю на Тя.

Живы́й в по́мощи Вы́шняго, в кро́ве Бо́га Небе́снаго водвори́тся. Рече́т Го́сподеви: Засту́пник мой еси́, и Прибе́жище мое́, Бог мой, и уповаю на Него́. Я́ко Той изба́вит тя от се́ти ло́вчи, и от словесе́ мяте́жна. Плещма́ Свои́ма осени́т тя, и под криле́ Его́ наде́ешися. Ору́жием обы́дет тя и́стина Его́, не убои́шися от стра́ха нощна́го, от стрелы́ летя́щия во дни, от ве́щи во тьме преходя́щия, от сря́ща и бе́са полу́деннаго. Паде́т от страны́ Твоея́ ты́сяща, и тьма одесну́ю тебе́, к тебе́ же не прибли́жится. Оба́че очи́ма Твои́ма смо́триши, и воздая́ние грешников у́зриши. Я́ко Ты, Го́споди, упова́ние мое́, Вы́шняго положи́л еси́ прибе́жище твое́. Не прии́дет к тебе́ зло, и ра́на не прибли́жится телеси́ твоему́. Я́ко а́нгелом Свои́м запове́сть о тебе́, сохрани́ти тя во всех путе́х твои́х; на рука́х во́змут тя, да не когда́ преткне́ши о ка́мень но́гу твою́. На а́спида и васили́ска насту́пиши, и попере́ши льва и зми́я. Я́ко на мя упова́, и избавлю и, покры́ю и, я́ко позна́ И́мя Мое́. Воззове́т ко Мне, и услы́шу его́: с ним есмь в ско́рби: изму́ его́, и просла́влю его́. Долгото́ю дней испо́лню его́, и явлю ему́ спасе́ние Мое́.

Сла́ва, и ны́не: Аллилу́иа, Аллилу́иа, Аллилу́иа, сла́ва Тебе́, Бо́же (Три́жды). Го́споди, поми́луй (Три́жды). Сла́ва, и ны́не:

И чтем в ПОНЕДЕЛЬНИК кафи́сму 8 (пс. 55–63);

во ВТОРНИК — кафи́сму 13 (пс. 91–100);

в СРЕДУ — кафи́сму 20 (пс. 143–150).

По кафисме свяще́нник, став пред ца́рскими две́рьми, глаго́лет настоя́щий тропа́рь во глас 2:

И́же в ше́стый день же и час, на кресте́ пригвожде́й, в рай дерзнове́нный ада́мов грех, и согреше́ний на́ших рукописа́ние раздери́, Христе́ Бо́же, и спаси́ нас.

Лик: И́же в ше́стый день же и час:

Свяще́нник, стих: Внуши́, Бо́же, моли́тву мою́, и не пре́зри моле́ния моего́.

Лик: И́же в ше́стый день же и час:

Свяще́нник, стих: Аз к Бо́гу воззва́х, и Госпо́дь услы́ша мя.

Лик: И́же в шесты́й день же и час:

И покланя́емся по еди́ножды.

Та́же свяще́нник: Сла́ва:

Чтец: И ны́не:

Я́ко не и́мамы дерзнове́ния, за премноги́я грехи́ на́ша, Ты И́же от Тебе́ ро́ждшагося моли́, Богоро́дице Де́во: мно́го бо мо́жет моле́ние Ма́тернее ко благосе́рдию Влады́ки, не пре́зри гре́шных мольбы, Всечи́стая, я́ко Ми́лостив есть, и спасти́ моги́й, И́же и страда́ти о нас изво́ливый.

В ВЕЛИ́КИЙ ПОНЕДЕЛЬНИК.

Тропа́рь пророчества, глас 6:

Душе́ю сокруше́нною припа́даем Тебе́ и мо́лим Тя, Спа́се ми́ра: Ты бо еси́ Бог ка́ющихся.

Сла́ва, и ны́не: и повторяем тойжде.

Проки́мен, глас 4: Внегда́ возврати́ти Го́споду плен Сио́нь.

Стих: Тогда́ испо́лнишася ра́дости уста́ на́ша.

Проро́чества И́езеки́илева чте́ние (Ис. 1:1–20). [56]

Проки́мен, глас 4: А́ще не Госпо́дь сози́ждет дом, всу́е труди́шася зи́ждущии.

Стих: А́ще не Госпо́дь сохрани́т град, всу́е бде стреги́й.

В ВЕЛИ́КИЙ ВТОРНИК.

Тропа́рь пророчества, глас 1:

Безме́рно согреша́ющым, бога́тно прости́, Спа́се, и сподо́би нас неосужде́нно поклони́тися Твоему́ свято́му воскресе́нию, моли́твами Пречи́стыя Твоея́ Матере, еди́не Многоми́лостиве.

Сла́ва, и ны́не: и повторяем тойжде.

Проки́мен, глас 6: Я́ко у Го́спода ми́лость, и мно́гое у Него́ избавле́ние.

Стих: Из глубины́ воззва́х к Тебе́, Го́споди, Го́споди, услы́ши глас мой.

Проро́чества И́езеки́илева чте́ние (Иез. 1:21–28, 2:1). [57]

Проки́мен, глас 4: Да упова́ет Изра́иль на Го́спода от ны́не и до ве́ка.

Стих: Го́споди, не вознесе́ся се́рдце мое́, ниже́ вознесо́стеся о́чи мои́.

В ВЕЛИКУЮ СРЕДУ

Тропа́рь проро́чества, глас 8:

Днесь лука́вое собра́ся со́нмище, и на Тя тще́тная поучи́шася. Днесь от согла́сия удавле́ние Иу́да обруча́ет, Каиа́фа же не́волею испове́дует: я́ко еди́н за всех восприе́млеши смерть во́лею. Изба́вителю наш, Христе́ Бо́же, сла́ва Тебе́.

Сла́ва, и ны́не: и повторяем тойжде.

Проки́мен, глас 4: Благослови́т тя Госпо́дь от Сио́на, сотвори́вый Не́бо и зе́млю.

Стих: Се, ны́не благослови́те Го́спода вси раби́ Госпо́дни.

Проро́чества Иезеки́илева чте́ние (Иез. 2:3–10, 3:1–3). [58]

Проки́мен, глас 6: Боя́щиися Го́спода, Благослови́те Го́спода.

Стих: Хвали́те и́мя Госпо́дне, хвали́те раби́ Го́спода.

Свяще́нник чтет Ева́нгелие по чину.

По сконча́нии ева́нгельскаго чте́ния чтец глаго́лет:

Кондак: Ско́ро да предваря́т ны щедро́ты Твоя́, Го́споди, я́ко обни́щахом зело́. Помози́ нам, Бо́же Спа́се наш, сла́вы ра́ди И́мене Твоего́, Го́споди, изба́ви нас и очи́сти грехи́ на́ша, И́мене ра́ди Твоего́.

Трисвято́е, по О́тче наш.

Свяще́нник возгла́с: Я́ко Твое́ есть Ца́рство:

Чтец: Ами́нь.

Конда́к ВЕЛИ́КОГО ПОНЕДЕЛЬНИКА, глас 8:

Иа́ков рыда́ше Ио́сифова лише́ния, и до́блий седя́ше на колесни́це, я́ко царь почита́ем: еги́птяныни бо тогда́ сласте́м не порабо́тав, возпросла́вля́шеся от Ве́дущаго челове́ческая сердца, и Посыла́ющаго вене́ц нетле́нный.

ВО ВТОРНИК, конда́к, глас 2:

Час, душе́, конца́ помы́сливши и посече́ния смоко́вницы убоя́вшися, да́нный тебе́ тала́нт трудолю́бно де́лай, окая́нная, бо́дрствующи и зову́щи: да не пребу́дем вне черто́га Христо́ва.

В СРЕДУ, конда́к, глас 4:

Па́че блудни́цы, Бла́же, беззако́нновав, слез ту́чи ника́коже Те́бе принесо́х: но молча́нием моля́ся припа́даю Ти, любо́вию облобыза́я пречи́стеи Твои́ но́зе: я́ко да оставле́ние мне, я́ко Влады́ка, пода́си долго́в, зову́щу Ти, Спа́се: от скве́рных дел мои́х изба́ви мя.

В ВЕЛИКИЕ ПОНЕДЕЛЬНИК И ВТОРНИК по́сле конда́ка:

Го́споди, поми́луй. (40)

И́же на вся́кое вре́мя и на вся́кий час, на Небеси́ и на земли́ покланя́емый и сла́вимый, Христе́ Бо́же, Долготерпели́ве, Многоми́лостиве, Многоблагоутро́бне, И́же пра́ведныя любяй, и гре́шныя ми́луяй, И́же вся зовый ко спасе́нию, обеща́ния ра́ди бу́дущих благ: Сам, Го́споди, приими́ и на́ша в час сей моли́твы, и испра́ви живо́т наш к за́поведем Твои́м: ду́шы на́ша освяти́, телеса́ очи́сти, помышле́ния испра́ви, мы́сли очи́сти: и изба́ви нас от вся́кия ско́рби, зол и боле́зней: огради́ нас святы́ми Твои́ми а́нгелы, да ополче́нием их соблюда́еми и наставля́еми, дости́гнем в соедине́ние ве́ры, и в ра́зум непристу́пныя Твоея́ сла́вы: я́ко благослове́н еси́ во ве́ки веко́в. Ами́нь.

Го́споди, поми́луй. (Три́жды). Сла́ва, и ны́не: Честне́йшую Херувим: И́менем Госпо́дним Благослови́, О́тче.

Свяще́нник возглаша́ет: Бо́же, уще́дри ны, и Благослови́ ны:

Чтец: Ами́нь.

И глаго́лет свяще́нник моли́тву Свята́го Ефрема, якоже прежде писася.

И молитва: Бо́же и Го́споди Сил, и всея́ тва́ри Соде́телю, иже за милосе́рдие безприкла́дныя ми́лости Твоея́, Единоро́днаго Сы́на Твоего́, Го́спода на́шего Иису́са Христа́, ниспосла́вый на спасе́ние ро́да на́шего: и Честны́м Его́ Кресто́м, рукописа́ние грех на́ших растерза́вый, и победи́вый тем нача́ла и вла́сти тьмы: Сам, Влады́ко Человеколю́бче, приими́ и нас гре́шных благода́рственныи сии́ и моле́бныя моли́твы, и изба́ви нас от вся́каго всегуби́тельнаго и мра́чнаго прегреше́ния, и всех озло́бити нас и́щущих ви́димых и неви́димых враг, пригвозди́ страху Твоему́ пло́ти на́ша, и не уклони́ сердец на́ших во словеса или́ помышле́ния лука́вствия, но любо́вию Твое́ю уязви́ ду́ши на́ша: да к Тебе́ всегда́ взира́юще, и е́же от Тебе́ све́том наставля́еми, Тебе́ непристу́пнаго и присносу́щнаго зря́ще Све́та, непреста́нное Тебе́ испове́дание и благодаре́ние возсыла́ем, Безнача́льному Отцу́ со Единоро́дным Твои́м Сы́ном, и Всесвяты́м, и Благи́м, и Животворя́щим Твои́м Ду́хом ны́не, и при́сно, и во ве́ки веко́в. Ами́нь.

Конец 6-го Часа в Понедельник и Вторник.

В ВЕЛИКУЮ СРЕДУ по́сле конда́ка Среды, глаго́лется конда́к хра́ма свята́го и́ли святы́я.

Слава: Со святы́ми упоко́й, Христе́, ду́шы раб Твои́х, иде́же несть боле́знь, ни печа́ль, ни воздыха́ние, но жизнь безконе́чная.

И ны́не: конда́к хра́ма Богоро́дицы: а́ще же ни, глаго́лется сей:

Предста́тельство христиа́н непосты́дное, хода́тайство ко Творцу́ непрело́жное, не пре́зри гре́шных моле́ний гласы, но предвари́ я́ко Блага́я на по́мощь нас ве́рно зову́щих Ти: ускори́ на моли́тву и потщи́ся на умоле́ние, предста́тельствующи при́сно, Богоро́дице, чту́щих Тя.

Го́споди, поми́луй (40). И 3 великия поклоны и 12 малыя. Трисвятое: и поклоны 3. Го́споди, поми́луй (12).

И молитва: Всесвятая Троице, Единосущная Державо, Нераздельное Царство, всех благих Вина: благоволи же и о мне, грешнем, утверди, вразуми сердце мое и всю мою отыми скверну. Просвети мою мысль, да выну славлю, пою, и покланяюся, и глаголю: Един Свят, Един Господь, Иисус Христос во славу Бога Отца, аминь.

Таже, Достойно есть: Слава и ныне: и вме́сто отпу́ста глаго́лет настоя́тель моли́тву сию́:

Влады́ко Многоми́лостиве, Го́споди Иису́се Христе́, Бо́же наш, моли́твами Всепречи́стыя Влады́чицы нашея́ Богоро́дицы и Присноде́вы Мари́и: си́лою Честна́го и Животворя́щаго Креста; предста́тельствы честны́х Небе́сных Сил безпло́тных; честна́го сла́внаго проро́ка, Предте́чи и Крести́теля Иоа́нна; святы́х сла́вных и всехва́льных апо́стол; святы́х сла́вных и добропобе́дных му́чеников; преподо́бных и богоно́сных оте́ц на́ших; святы́х и пра́ведных Богооте́ц Иоаки́ма и А́нны, и всех Твои́х святы́х, благопри́ятну сотвори́ моли́тву на́шу, да́руй нам оставле́ние прегреше́ний на́ших, покры́й нас кро́вом крилу́ Твое́ю, отжени́ от нас вся́каго врага́ и супоста́та: умири́ на́шу жизнь, Го́споди, поми́луй нас и мир Твой и спаси́ ду́шы на́ша, я́ко Благ и Человеколю́бец.

И по исполне́нии тоя воста́вшым нам, преклоня́ется и той к предстоя́щым, и про́сит проще́ния, глаго́ля:

Благослови́те, отцы святи́и, прости́те ми гре́шному, я́же согреши́х во всей жи́зни мое́й, и во всей святе́й Четыредеся́тнице, сло́вом, де́лом, помышле́нием и все́ми мои́ми чувствы.

Предстоя́щии же отвеща́ют: Бог да прости́т ти, честны́й о́тче.

И быва́ет проще́ние по обы́чаю.

И приемше прощение, идем в келлии наша, и молчим до часа вечерняго. В соборных же храмех и приходских росход не бывает, но по прощении трезвон в двои.

Час девятый

Ведомо же буди: я́ко Евангелие от Матфеа все чтется, подобне и от Марка, и от Луки: от Иоанна же чтется до начала святых страстей, яве я́ко до Ны́не просла́вися Сын Челове́ческий: Чтется же тако в трех днех, сиречь, в Понедельник, во Вторник, в Среду: И совершается в Среду на 9-м часе. Бывают же от Луки чтения три. Прочая же по два. Вкупе всех чтений девять, и вящше ничтоже. Девятый же час трех дней стихословия не имать, якоже речеся. Но по трипсалмии поется от учиненнаго монаха: И́же в девя́тый час: Сла́ва, и ны́не: И́же нас ра́ди рожде́йся от Де́вы: И бывает чтение в Четвероевангелии: По немже глаголем: Не преда́ждь нас до конца́: Трисвятое с поклоны. По О́тче наш: Кондак дне. Во Ца́рствии Твое́м: И прочее последование, я́ко обычно. Глаголем же и кондак дне. Присовокупляем же и Вечерню.

Чтец: Прииди́те, поклони́мся: (Три́жды).

Коль возлю́бленна селе́ния Твоя́, Го́споди Сил. Жела́ет и скончава́ется душа́ моя́ во дворы́ Госпо́дни: се́рдце мо́е и плоть моя́ возра́довастася о Бо́зе жи́ве. И́бо пти́ца обре́те себе́ хра́мину, и го́рлица гнездо́ себе́, иде́же положи́т птенцы́ Своя́: олтари́ Твоя́, Го́споди Сил, Царю́ мой и Бо́же мой. Блаже́ни живу́щии в дому Твое́м, в ве́ки веко́в восхвалят Тя. Блаже́н муж, ему́ же есть заступле́ние его́ у Тебе́, восхожде́ния в се́рдце свое́м положи́. Во юдо́ль плаче́вную, в ме́сто е́же положи́, и́бо благослове́ние даст законополага́яй. По́йдут от си́лы в си́лу, яви́тся Бог бого́в в Сио́не. Го́споди Бо́же Сил, услы́ши моли́тву мою́, внуши́, Бо́же Иа́ковль. Защи́тниче наш, виждь, Бо́же, и при́зри на лице́ Христа́ Твоего́. Я́ко лу́чше день еди́н во дво́рех Твои́х, па́че ты́сящ: изво́лих примета́тися в дому́ Бо́га моего́ па́че, не́же жи́ти ми в селе́ниих гре́шничих. Яко́ ми́лость и и́стину лю́бит Госпо́дь, Бог благода́ть и сла́ву даст, Госпо́дь не лиши́т благи́х, ходя́щих незло́бием. Го́споди Бо́же Сил, блаже́н челове́к, упова́яй на Тя.

Благоволи́л еси́, Го́споди, зе́млю Твою́, возврати́л еси́ плен Иа́ковль. Оста́вил еси́ беззако́ния люде́й Твои́х, покрыл еси́ вся грехи́ их. Укроти́л еси́ весь гнев Твой, возврати́лся еси́ от гне́ва я́рости Твоея́, Возврати́ нас, Бо́же спасе́ний на́ших, и отврати́ ярость Твою́ от нас. Еда́ во ве́ки прогне́ваешися на ны, или́ простре́ши гнев Твой от ро́да в род? Бо́же, Ты обра́щся оживи́ши ны, и лю́дие Твои́ возвеселя́тся о Тебе́. Яви нам, Го́споди, ми́лость Твою́, и спасе́ние Твое́ даждь нам. Услы́шу, что рече́т о мне Госпо́дь Бог: я́ко рече́т мир на лю́ди Своя́, и на преподо́бныя Своя́, и на обраща́ющия сердца́ к Нему́. Оба́че близ боя́щихся Его́ спасе́ние Его́, всели́ти сла́ву в зе́млю на́шу. Ми́лость и и́стина срето́стеся, пра́вда и мир облобыза́стася. И́стина от земли́ возсия́, и пра́вда с небесе́ прини́че. И́бо Госпо́дь даст бла́гость, и земля́ на́ша даст плод свой. Пра́вда пред Ним преды́дет, и положи́т в путь сто́пы Своя́.

Приклони́, Го́споди, у́хо Твое́, и услы́ши мя, я́ко нищ и убо́г есмь аз. Сохрани́ ду́шу мою́, я́ко преподо́бен есмь: спаси́ раба́ Твоего́, Бо́же мой, упова́ющаго на Тя. Поми́луй мя, Го́споди, я́ко к Тебе́ воззову́ весь день. Возвесели́ ду́шу раба́ Твоего́, я́ко к Тебе́ взях ду́шу мбю. Я́ко Ты, Го́споди́, благ и кро́ток, и многоми́лостив всем призыва́ющим Тя. Внуши́, Го́споди́, моли́тву мою́, и вонми́ гла́су моле́ния моего́. В день ско́рби мое́й воззва́х к Тебе́, я́ко услы́шал мя еси́. Несть подо́бен Тебе́ в бозе́х, Го́споди, и несть по дело́м Твои́м. Вси язы́цы, ели́ки сотвори́л еси́, прии́дут и покло́нятся пред Тобо́ю, Го́споди, и просла́вят И́мя Твое́. Я́ко ве́лий еси́ Ты, и творя́й чудеса́. Ты еси́ Бог еди́н. Наста́ви мя, Го́споди, на путь Твой, и пойду́ во и́стине Твое́й: да возвесели́тся се́рдце мое́ боя́тися И́мене Твоего́. Испове́мся Тебе́, Го́споди Бо́же мой, всем се́рдцем мои́м, и просла́влю И́мя Твое́ в век. Я́ко ми́лость Твоя́ ве́лия на мне, и изба́вил еси́ ду́шу мою́ от ада преиспо́днейшаго. Бо́же, законопресту́пницы воста́ша на мя, и сонм держа́вных взыска́ша ду́шу мою́, и не предложи́ша Тебе́ пред собо́ю. И Ты, Го́споди Бо́же мой, Ще́дрый и Ми́лостивый, Долготерпели́вый и Многоми́лостивый, и И́стинный: при́зри на мя и поми́луй мя, даждь держа́ву Твою́ о́троку Твоему́, и спаси́ Сы́на рабы́ Твоея́. Сотвори́ со мно́ю зна́мение во бла́го, и да ви́дят ненави́дящии мя, и постыдя́тся: я́ко Ты, Го́споди, помо́гл ми и уте́шил мя еси́.

Сотвори́ со мно́ю зна́мение во бла́го, и да ви́дят ненави́дящии мя и постыдя́тся: я́ко Ты, Го́споди, помо́гл ми и уте́шил мя еси́.

Сла́ва, и ны́не: Аллилу́иа, Аллилу́иа, Аллилу́иа, сла́ва Тебе́, Боже́ (Три́жды). Го́споди, поми́луй (Три́жды). Сла́ва, и ны́не:

Посе́м свяще́нник, став пред ца́рскими две́рьми, глаго́лет настоя́щий тропа́рь во глас 8:

И́же в девя́тый час нас ра́ди пло́тию смерть вкуси́вый, умертви́ пло́ти нашея́ му́дрование, Христе́ Бо́же, и спаси́ нас.

Лик: И́же в девятый час:

Свяще́нник, стих: Да прибли́жится моли́тва моя́ пред Тя, Го́споди, по словеси́ Твоему́ вразуми́ мя.

Лик: И́же в девя́тый час:

Свяще́нник, стих: Да вни́дет проше́ние мое́ пред Тя, Го́споди, по словеси́ Твоему́ изба́ви мя.

Лик: И́же в девя́тый час:

Пева́емым же сим стихо́м, твори́м коленопреклоне́ние на зе́млю.

Посе́м свяще́нник: Сла́ва:

Чтец: И ны́не: И́же нас ра́ди рожде́йся от Де́вы и распя́тие претерпе́в, Благи́й, испрове́ргий сме́ртию смерть, и воскресе́ние явле́й я́ко Бог: не пре́зри я́же создал еси́ руко́ю Твое́ю: яви́ человеколю́бие Твое́, Ми́лостиве: приими́ ро́ждшую Тя Богоро́дицу, моля́щуюся за ны, и спаси́, Спа́се наш, лю́ди отча́янныя.

Посе́м свяще́нник чтет Свято́е Ева́нгелие, по оконча́нии же Ева́нгелия чтец глаго́лет:

Не преда́ждь нас до конца́, И́мене Твоего́ ра́ди, и не разори́ заве́та Твоего́, и не оста́ви ми́лости Твоея́ от нас, Авраама ра́ди возлю́бленнаго от Тебе́, и за Исаа́ка раба́ Твоего́, и Изра́иля Свята́го Твоего́.

Трисвято́е, по О́тче наш.

Свяще́нник: Я́ко Твое́ есть Ца́рство:

Чтец: Ами́нь.

Конда́к ВЕЛИ́КОГО ПОНЕДЕЛЬНИКА, глас 8:

Иа́ков рыда́ше Ио́сифова лише́ния, и до́блий седя́ше на колесни́це, я́ко царь почита́ем: еги́птяныни бо тогда́ сласте́м не порабо́тав, возпросла́вля́шеся от Ве́дущаго челове́ческая се́рдца, и Посыла́ющаго вене́ц нетле́нный.

ВО ВТОРНИК: конда́к, глас 2:

Час, душе́, конца́ помы́сливши и посече́ния смоко́вницы убоя́вшися, да́нный тебе́ тала́нт трудолю́бно де́лай, окая́нная, бо́дрствующи и зову́щи: да не пребу́дем вне черто́га Христо́ва.

В СРЕДУ: конда́к, глас 4:

Па́че блудни́цы, Бла́же, беззако́нновав, слез ту́чи ника́коже Тебе́ принесо́х: но молча́нием моля́ся припа́даю Ти, любо́вию облобыза́я пречи́стеи Твой но́зе: я́ко да оставле́ние мне, я́ко Влады́ка, пода́си долго́в, зову́щу Ти, Спа́се: от скве́рных дел мои́х изба́ви мя.

Го́споди, поми́луй (40).

И́же на вся́кое вре́мя, и на вся́кий час, на Небеси́ и на земли́ покланя́емый и сла́вимый, Христе́ Бо́же, Долготерпели́ве, Многоми́лостиве, Многоблагоутро́бне, И́же пра́ведныя любя́й и гре́шныя ми́луяй, И́же вся зовы́й ко спасе́нию обеща́ния ра́ди бу́дущих благ, Сам, Го́споди, приими́ и на́ша в час сей моли́твы, и испра́ви живо́т наш к за́поведем Твои́м: ду́шы на́ша освяти́, телеса очи́сти, помышле́ния испра́ви, мы́сли очи́сти, и изба́ви нас от вся́кия ско́рби, зол и боле́зней, огради́ нас святы́ми Твои́ми а́нгелы, да ополче́нием их соблюда́еми и наставля́еми, дости́гнем в соедине́ние ве́ры и в ра́зум непристу́пныя Твоея́ сла́вы: я́ко благослове́н еси́ во ве́ки веко́в. Ами́нь.

Го́споди, поми́луй (Три́жды). Сла́ва, и ны́не: Честне́йшую Херуви́м: И́менем Госпо́дним Благослови́, О́тче.

Свяще́нник возгла́с: Бо́же, уще́дри ны:

Чтец: Ами́нь.

И глаго́лет свяще́нник моли́тву Свята́го Ефрема, якоже прежде писася.

И молитва: Влады́ко Го́споди Иису́се Христе́ Бо́же наш, долготерпе́вый о на́ших согреше́ниих, и да́же до ны́нешняго часа́ приве́дый нас, во́ньже на Животворя́щем Дре́ве вися́, благоразу́мному разбо́йнику, и́же в рай путесотвори́л еси́ вход, и сме́ртию смерть разруши́л еси́: очи́сти нас гре́шных и недосто́йных раб Твои́х, согреши́хом бо и беззако́нновахом, и не́смы досто́йни возвести́ очеса на́ша, и воззрети́ на высоту́ Небе́сную, зане́ оста́вихом путь пра́вды Твоея́, и ходи́хом в во́лях серде́ц на́ших, но мо́лим Твою́ безме́рную бла́гость: пощади́ нас, Го́споди, по мно́жеству ми́лости Твоея́, и спаси́ нас И́мене Твоего́ ра́ди Свята́го, я́ко исчезо́ша в суете́ дни́е на́ши, изми́ нас из руки́ сопроти́внаго, и оста́ви нам грехи́ на́ша, и умертви́ плотско́е на́ше му́дрование, да ве́тхаго отложи́вше челове́ка, в но́ваго облеце́мся, и Тебе́ поживе́м на́шему Влады́це и Благоде́телю: и Та́ко Твои́м после́дующе повеле́нием, в ве́чный поко́й дости́гнем, иде́же есть всех весели́щихся жили́ще, Ты бо еси́ вои́стину и́стинное весе́лие, и ра́дость лю́бящих Тя, Христе́ Бо́же наш, и Тебе́ сла́ву возсыла́ем, со Безнача́льным Твои́м Отце́м, и Пресвяты́м, и Благи́м, и Животворя́щим Твои́м Ду́хом ны́не, и при́сно, и во ве́ки веко́в. Ами́нь.

По́сле моли́твы часа́ — Изобрази́тельны. Блаже́нны, на о́ба ли́ка, во глас 8:

Во Ца́рствии Твое́м помяни́ нас, Го́споди, егда́ прии́деши во Ца́рствии Твое́м.

Блаже́ни ни́щии д́хом, я́ко тех есть Ца́рство Небе́сное.

Помяни́ нас, Го́споди, егда́ прии́деши во Ца́рствии Твое́м.

Блаже́ни пла́чущии, я́ко ти́и уте́шатся.

Помяни́ нас, Го́споди:

Блаже́ни кро́тцыи, я́ко ти́и насле́дят зе́млю.

Помяни́ нас, Го́споди:

Блаже́ни а́лчущии и жа́ждущии пра́вды, я́ко ти́и насы́тятся.

Помяни́ нас, Го́споди:

Блаже́ни ми́лостивии, я́ко ти́и поми́ловани бу́дут.

Помяни́ нас, Го́споди:

Блаже́ни чи́стии се́рдцем, я́ко ти́и Бога у́зрят.

Помяни́ нас, Го́споди:

Блаже́ни миротво́рцы, я́ко ти́и сы́нове Бо́жии нареку́тся.

Помяни́ нас, Го́споди:

Блаже́ни изгна́ни пра́вды ра́ди, я́ко тех есть Ца́рство Небе́сное.

Помяни́ нас, Го́споди:

Блаже́ни есте́, егда́ поно́сят вам, и изжену́т, и реку́т всяк зол глаго́л на вы лжу́ще, Мене́ ра́ди.

Помяни́ нас, Го́споди:

Ра́дуйтеся и весели́теся, я́ко мзда ва́ша мно́га на небесе́х.

Помяни́ нас, Го́споди:

Сла́ва: Помяни́ нас, Го́споди:

И ны́не: Помяни́ нас, Го́споди:

Та́же соше́дшеся о́ба ли́ка вку́пе, пою́т со сладкопе́нием велегласно:

Помяни́ нас, Го́споди, егда́ прии́деши во Ца́рствии Твое́м. (Покло́н)

И па́ки вы́шшим гла́сом:

Помяни́ нас, Влады́ко, егда́ прии́деши во Ца́рствии Твое́м. (Покло́н)

Та́же высоча́йшим гла́сом:

Помяни́ нас, Святы́й, егда́ прии́деши во Ца́рствии Твое́м. (Покло́н)

Та́же чтец глаго́лет: Лик Небе́сный пое́т Тя и глаго́лет: Свят, Свят, Свят Госпо́дь Савао́ф, испо́лнь Не́бо и земля́ сла́вы Твоея́.

Стих: Приступи́те к Нему́ и просвети́теся, и ли́ца ва́ша не постыдя́тся.

И паки: Лик Небе́сный пое́т Тя:

Сла́ва: Лик святы́х А́нгел и Арха́нгел, со все́ми Небе́сными си́лами, пое́т Тя и глаго́лет: Свят, Свят, Свят Госпо́дь Савао́ф, испо́лнь Не́бо и земля́ сла́вы Твоея́.

И ны́не: Ве́рую во Еди́наго Бо́га Отца́, Вседержи́теля. Творца́ Не́бу и земли́, ви́димым же всем и неви́димым. И во Еди́наго Го́спода Иису́са Христа́, Сы́на Бо́жия, Единоро́днаго, И́же от Отца́ рожде́ннаго пре́жде всех век. Све́та от Све́та, Бо́га И́стинна от Бо́га И́стинна, рожде́нна, несотворе́нна, Единосу́щна Отцу́, И́мже вся бы́ша. Нас ра́ди челове́к и на́шего ра́ди спасе́ния сше́дшаго с небе́с, и воплоти́вшагося от Ду́ха Свя́та и Мари́и Де́вы, и вочелове́чшася. Распя́таго же за ны при Понти́йстем Пила́те, и страда́вша, и погребе́на. И воскре́сшаго в тре́тий день по Писа́нием. И возше́дшаго на Небеса́, и седя́ща одесну́ю Отца́. И па́ки гряду́щаго со сла́вою суди́ти живы́м и ме́ртвым, Его́же Ца́рствию не бу́дет конца́. И в Ду́ха Свята́го, Го́спода, Животворя́щаго, И́же от Отца́ исходя́щаго, И́же со Отце́м и Сы́ном спокланя́ема и ссла́вима, глаго́лавшаго проро́ки. Во Еди́ну, Святу́ю, Собо́рную и Апо́стольскую Це́рковь. Испове́дую еди́но креще́ние во оставле́ние грехо́в. Ча́ю воскресе́ния ме́ртвых, и жи́зни бу́дущаго ве́ка. Ами́нь.

Осла́би, оста́ви, прости́, Бо́же, прегреше́ния на́ша во́льная и нево́льная, и́же в сло́ве и в де́ле, и́же в ве́дении и не в ве́дении, и́же во дни и в нощи́, и́же во уме́ и в помышле́нии: вся нам прости́, я́ко Благ и Человеколю́бец.

О́тче наш, И́же еси́ на Небесе́х. Да святи́тся И́мя Твое́, да прии́дет Ца́рствие Твое́, да бу́дет во́ля Твоя́, я́ко на Небеси́, и на земли́. Хлеб наш насу́щный даждь нам Днесь и оста́ви нам до́лги на́ша, я́коже и мы оставля́ем должнико́м на́шим, и не введи́ нас во искуше́ние, но изба́ви нас от лука́ваго.

Свяще́нник: Я́ко Твое́ есть Ца́рство и си́ла, и сла́ва Отца́, и Сы́на, и Свята́го Ду́ха ны́не, и при́сно, и во ве́ки веко́в.

Чтец: Ами́нь.

Конда́к ВЕЛИ́КОГО ПОНЕДЕЛЬНИКА, глас 8:

Иа́ков рыда́ше Ио́сифова лише́ния, и до́блий седя́ше на колесни́це, я́ко царь почита́ем: еги́птяныни бо тогда́ сласте́м не порабо́тав, возпросла́вля́шеся от Ве́дущаго челове́ческая се́рдца, и Посыла́ющаго вене́ц нетле́нный.

ВО ВТОРНИК: конда́к, глас 2:

Час, душе́, конца́ помы́сливши и посече́ния смоко́вницы убоя́вшися, да́нный тебе́ тала́нт трудолю́бно де́лай, окая́нная, бо́дрствующи и зову́щи: да не пребу́дем вне черто́га Христо́ва.

В СРЕДУ: конда́к, глас 4:

Па́че блудни́цы, Бла́же, беззако́нновав, слез ту́чи ника́коже Тебе́ принесо́х: но молча́нием моля́ся припа́даю Ти, любо́вию облобыза́я пречи́стеи Твой но́зе: я́ко да оставле́ние мне, я́ко Влады́ка, пода́си долго́в, зову́щу Ти, Спа́се: от скве́рных дел мои́х изба́ви мя.

Го́споди, поми́луй. (40)

Сла́ва, и ны́не: Честне́йшую Херуви́м: И́менем Госпо́дним Благослови́, О́тче.

Свяще́нник возглаша́ет: Бо́же, уще́дри ны и благослови́ ны, просвети́ лице́ Твое́ на ны и поми́луй ны.

Чтец: Ами́нь.

И глаго́лет свяще́нник моли́тву Свята́го Ефрема, якоже прежде писася.

Посе́м чтец глаго́лет: Трисвято́е, по О́тче наш. И́менем Госпо́дним Благослови́, О́тче.

Свяще́нник: Я́ко Твое́ есть Ца́рство:

Чтец: Ами́нь. Го́споди, поми́луй. (12)

И моли́тва: Всесвята́я Тро́ице, Единосу́щная Держа́во, Неразде́льное Ца́рство, всех благи́х Вина́: благоволи́ же и о мне, гре́шнем, утверди́, вразуми́ се́рдце мое́ и всю мою́ отыми́ скве́рну, просвети́ мою́ мысль, да вы́ну сла́влю, пою́ и покланя́юся, и глаго́лю: Еди́н Свят, Еди́н Госпо́дь, Иису́с Христо́с, во сла́ву Бо́га Отца́. Ами́нь.

Свяще́нник: Прему́дрость.

Лик: Досто́йно есть, я́ко вои́стину, блажи́ти Тя Богоро́дицу, Присноблаже́нную и Пренепоро́чную и Матерь Бо́га на́шего.

Свяще́нник: Пресвята́я Богоро́дице, спаси́ нас.

Лик: Честне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу Тя велича́ем.

Свяще́нник: Сла́ва Тебе́, Христе́ Бо́же, упова́ние на́ше, сла́ва Тебе́.

Лик: Сла́ва, и ны́не: Го́споди, поми́луй (Три́жды). Благослови́.

Свяще́нник глаго́лет отпуст:

Гряды́й Госпо́дь на во́льную страсть на́шего ра́ди спа́сения, Христо́с, И́стинный Бог наш, моли́твами Пречи́стыя Своея́ Матере, святы́х сла́вных и всехва́льных апо́стол, святы́х и пра́ведных Богооте́ц Иоаки́ма и Анны и всех святы́х, поми́лует и спасе́т нас, я́ко Благ и Человеколю́бец.

Лик: Го́споди, поми́луй (Три́жды).

После́дование Вече́рни с Литургией Преждеосвященных Даров, во Святы́й и Вели́кий понеде́льник

Диа́кон, став на амво́не, возглаша́ет: Благослови́, Влады́ко.

Свяще́нник же, стоя́ пред свято́ю трапе́зою во олтаре́, глаго́лет Возгла́сно:

Благослове́но Ца́рство Отца́, и Сы́на, и Свята́го Ду́ха ны́не, и при́сно, и во ве́ки веко́в.

Лик: Ами́нь.

Чтец: Прииди́те, поклони́мся Царе́ви на́шему Бо́гу: (Трижды)

И предначина́тельный псало́м, 103.

Благослови́, душе́ моя́, Го́спода, Го́споди Бо́же мой, возвели́чился еси́ зело́: во испове́дание и в велеле́поту обле́клся еси́. Одея́йся све́том я́ко ри́зою, простира́яй не́бо я́ко ко́жу. Покрыва́яй вода́ми превы́спренняя Своя́, полага́яй о́блаки на восхожде́ние Свое́, ходя́й на крилу́ ве́треню. Творя́й а́нгелы Своя́ духи, и слуги́ Своя́ пла́мень о́гненный. Основа́яй зе́млю на тве́рди ея́, не преклони́тся в век ве́ка. Бе́здна, я́ко ри́за одея́ние ея́: на гора́х ста́нут во́ды, от запреще́ния Твоего́ побе́гнут, от гла́са гро́ма Твоего́ убоя́тся. Восхо́дят го́ры, и низхо́дят поля́ в ме́сто, е́же основа́л еси́ им. Преде́л положи́л еси́, его́же не пре́йдут, ниже́ обратя́тся покры́ти зе́млю. Посыла́яй исто́чники в де́брех, посреде́ гор про́йдут во́ды. Напая́ют вся зве́ри се́льныя: ждут она́гри в жа́жду свою́. На тых пти́цы небе́сныя привита́ют, от среды́ ка́мения дадя́т гла́с. Напая́яй го́ры от превы́спренних Свои́х, от плода́ дел Твои́х насы́тится земля́. Прозяба́яй траву́ ското́м, и злак на слу́жбу челове́ком, извести́ хлеб от земли́. И вино́ весели́т се́рдце челове́ка, ума́стити лице́ еле́ем, и хлеб се́рдце челове́ка укрепи́т. Насы́тятся древа́ польска́я, ке́дри лива́нстии, и́хже еси́ насади́л. Та́мо пти́цы вогнездя́тся, ероди́ево жили́ще предводи́тельствует и́ми. Го́ры высо́кия еле́нем, ка́мень прибе́жище за́яцем. Сотвори́л есть луну́ во времена́, со́лнце позна́ за́пад свой. Положи́л еси́ тьму, и бысть нощь: в не́йже про́йдут вси зве́рие дубра́внии: ски́мни рыка́ющии восхи́тити, и взыска́ти от Бо́га пи́щу себе́. Возсия́ со́лнце, и собра́шася, и в ло́жах свои́х ля́гут. Изы́дет челове́к на де́ло свое́, и на де́лание свое́ до ве́чера. Я́ко возвели́чишася дела Твоя́, Го́споди, вся прему́дростию сотвори́л еси́: испо́лнися земля́ твари Твоея́. Сие́ мо́ре вели́кое и простра́нное, та́мо га́ди, и́хже несть числа́, живо́тная ма́лая с вели́кими. Та́мо корабли́ препла́вают, змий сей, его́же созда́л еси́ руга́тися ему́. Вся к Тебе́ ча́ют, да́ти пи́щу им во бла́го вре́мя. Да́вшу Тебе́ им, соберу́т: отве́рзшу Тебе́ руку́, вся́ческая испо́лнятся бла́гости. Отвра́щшу же Тебе́ лице́, возмяту́тся: оты́меши дух их, и исче́знут, и в персть свою́ возвратя́тся. По́слеши Ду́ха Твоего́, и сози́ждутся, и обнови́ши лице́ земли́. Бу́ди сла́ва Госпо́дня во ве́ки: возвесели́тся Госпо́дь о де́лех Свои́х. Призира́яй на зе́млю, и Творя́й ю трясти́ся: прикаса́яйся гора́м, и дымя́тся. Воспо́ю Го́сподеви в животе́ мое́м, пою́ Бо́гу моему́ до́ндеже есмь. Да услади́тся Ему́ бесе́да моя́, аз же возвеселю́ся о Го́споде. Да исче́знут гре́шницы от земли́, и беззако́нницы, я́коже не бы́ти им: благослови, душе́ моя́, Го́спода. Со́лнце позна́ за́пад свой, положи́л еси́ тьму, и бысть нощь. Я́ко возвели́чишася дела́ Твоя́, Го́споди, вся прему́дростию сотвори́л еси́.

Сла́ва и ны́не: Аллилу́иа: (Три́жды)

Посе́м диа́кон глаго́лет ектению́ вели́кую: Ми́ром Го́споду помо́лимся:

Возгла́с свяще́нника: Я́ко подоба́ет:

Чтец: Ами́нь.

И чтет пе́рвую «Сла́ву» 18-й кафи́смы (псалмы́ 119–123).

Та́же: Сла́ва, и ны́не: Аллилу́иа: (Три́жды).

И ектениа́ ма́лая: Па́ки и па́ки:

Возгла́с свяще́нника: Я́ко Твоя́ держа́ва и Твое́ есть Ца́рство, и си́ла, и сла́ва. Отца́, и Сы́на, и Свята́го Ду́ха ны́не, и при́сно, и во ве́ки веко́в.

Лик: Ами́нь.

И чте́тся вторая часть кафи́смы (псалмы́ 124–128).

И ектениа́ ма́лая: Па́ки и па́ки:

Возгла́с: Я́ко Благ и Человеколю́бец Бог еси́, и Тебе́ сла́ву возсыла́ем Отцу́, и Сы́ну, и Свято́му Ду́ху ны́не, и при́сно, и во ве́ки веко́в.

Лик: Ами́нь.

И чте́тся тре́тия часть кафи́смы (псалмы́ 129–133).

И па́ки ектениа́ ма́лая с возгла́сом: Я́ко Ты еси́ Бог наш, и Тебе́ сла́ву возсыла́ем: Отцу́, и Сы́ну, и Свято́му Ду́ху ны́не, и при́сно, и во ве́ки веко́в.

Лик: Ами́нь.

Та́же певцы́ пою́т на о́ба ли́ка, во глас 1:

Го́споди, воззва́х к Тебе́, услы́ши мя, услы́ши мя, Го́споди. Го́споди, воззва́х к Тебе́, услы́ши мя, вонми́ гла́су моле́ния Моего́, внегда́ воззвати ми к Тебе́. Услы́ши мя, Го́споди.

Да испра́вится моли́тва моя́, я́ко кади́ло, пред Тобо́ю: воздея́ние руку́ мое́ю же́ртва вече́рняя. Услы́ши мя, Го́споди.

И по чи́ну стихи́: Положи́, Го́споди, хране́ние усто́м мои́м:

Та́же пое́м стихи́ры самогла́сны Вели́каго понеде́льника, во глас 1, на 10:

Стих: Изведи́ из темни́цы ду́шу мою́, испове́датися И́мени Твоему́.

Гряды́й Госпо́дь к во́льней стра́сти, апо́столом глаго́лаше на пути́: се восхо́дим во Иерусали́м и преда́стся Сын Челове́ческий, я́коже есть пи́сано о Не́м. Прииди́те у́бо и мы очище́нными смы́слы сше́ствуим Ему́, и сраспне́мся, и умертви́мся Его́ ра́ди жите́йским сласте́м, да и оживе́м с Ни́м и услы́шим вопию́ща Его́: не ктому́ в земны́й Иерусали́м, за е́же страда́ти, но восхожду́ ко Отцу́ Моему́, и Отцу́ ва́шему, и Бо́гу Моему́, и Бо́гу ва́шему: и совозвы́шу вас в Го́рний Иерусали́м, в Ца́рство Небе́сное.

Стих: Мене́ ждут пра́ведницы, до́ндеже возда́си мне.

И паки, Гряды́й Госпо́дь к во́льней стра́сти:

Стих, глас 5: Из глубины́ воззва́х к Тебе́, Го́споди, Го́споди, услы́ши глас мой.

Дости́гше, ве́рнии, спаси́тельную страсть Христа́ Бога, неизрече́нное Его́ долготерпе́ние просла́вим: я́ко да благоутро́бием Свои́м совоздви́гнет и нас умерщвле́нных грехо́м, я́ко Благ и Человеколю́бец.

Стих: Да бу́дут у́ши Твои́, вне́млюще гла́су моле́ния моего́.

И паки, Дости́гше, ве́рнии, спаси́тельную страсть:

Стих: А́ще беззако́ния на́зриши, Го́споди, Го́споди, кто постои́т? Я́ко у Тебе́ очище́ние есть.

Го́споди, гряды́й к страданию, Твоя́ утвержда́я ученики́, глаго́лал еси́ осо́бь прие́мь их: ка́ко глаго́л Мои́х не по́мните, я́же пре́жде реко́х вам? я́ко вся́кому проро́ку несть пи́сано, то́кмо во Иерусали́ме убие́ну бы́ти. Ны́не у́бо вре́мя настои́т, е́же реко́х вам: се бо предаю́ся рука́ма гре́шных пору́ган бы́ти, и́же и кресту́ Мя пригвозди́вше и погребе́нию преда́вше, оме́рзена вменя́т я́ко ме́ртва. Оба́че дерза́йте: тридне́вен бо воста́ну в ра́дость ве́рных и жизнь ве́чную.

Стих: И́мене ра́ди Твоего́ потерпе́х Тя, Го́споди, потерпе́ душа́ моя́ в сло́во Твое́, упова́ душа́ моя́ на Го́спода.

И паки, Го́споди, гряды́й к страда́нию:

Стих: От стра́жи у́тренния до но́щи, от стра́жи у́тренния да упова́ет Изра́иль на Го́спода.

Го́споди, к та́инству неизглаго́ланному Твоего́ смотре́ния, не довле́ющи сыно́в Зеведе́овых ма́ти, проша́ше Тя, вре́меннаго Ца́рства по́чести дарова́тися ча́дом ея́: но вме́сто тоя́, ча́шу сме́рти обеща́л еси́ пи́ти друго́м Твои́м: ю́же ча́шу пре́жде сих пи́ти Сам глаго́лал еси́, грехо́в очище́ние. Те́мже Тебе́ вопие́м: Спасе́ние душ на́ших, сла́ва Тебе́.

Стих: Я́ко у Го́спода ми́лость и мно́гое у Него́ избавле́нне, и Той изба́вит Изра́иля от всех беззако́ний его́.

И паки, Го́споди, к та́инству неизглаго́ланному:

Стих: Хвали́те Го́спода вси язы́цы, похвали́те Его́ вси лю́дие.

Го́споди, соверше́ннейшая му́дрствовати Твоя́ наказу́я ученики́, не уподо́битися язы́ком, глаго́лал еси́, во е́же облада́ти ме́ньшими: не Та́ко бо бу́дет вам Мои́м ученико́м, я́ко Ни́щий хотя есмь. Пе́рвый у́бо вас, да бу́дет всем слуга́: нача́льствуяй же, я́ко нача́льствуемый: предызя́щный же, я́ко после́днейший. И́бо приидо́х Сам обнища́вшему Ада́му послужи́ти и избавле́ние да́ти за мно́гих ду́шу Мою́, вопию́щих Ми: сла́ва Тебе́.

Стих, глас 8: Я́ко утверди́ся ми́лость Его́ на нас, и и́стина Госпо́дня пребыва́ет во век.

Изсо́хшия смоко́вницы за непло́дие, преще́ния убоя́вшеся бра́тие, плоды досто́йны покая́ния принесе́м Христу́, подаю́щему нам ве́лию ми́лость.

Сла́ва, и ны́не, глас то́йже: Втору́ю Е́ву еги́птяныню обре́т змий глаго́лы, тща́шеся ласка́ньми запя́ти Ио́сифа: но той оста́вив ри́зу, бежа́ греха́, и наг не стыдя́шеся, я́коже первозда́нный пре́жде преслуша́ния. Того́ моли́твами, Христе́, поми́луй нас.

И а́бие быва́ет вход со Ева́нгелием. Та́же свяще́нник благословля́ет вход, диа́кон же возглаша́ет: Прему́дрость, про́сти.

Лик: Све́те Ти́хий Святы́я сла́вы Безсме́ртнаго Отца́ Небе́снаго, Свята́го Блаже́ннаго, Иису́се Христе́! Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподо́бными, Сы́не Бо́жий, живо́т даяй: те́мже мир Тя сла́вит.

Диа́кон: Во́нмем.

Свяще́нник: Мир всем:

Диа́кон: Прему́дрость, во́нмем.

Чтец: Проки́мен, глас шесты́й: Благослови́т тя Госпо́дь от Сио́на, и у́зриши блага́я Иерусали́ма.

Лик: Благослови́т тя Госпо́дь от Сио́на, и у́зриши блага́я Иерусали́ма.

Чтец, стих: Блаже́ни вси боя́щиися Го́спода, ходя́щии в путе́х Его́.

Лик: Благослови́т тя Госпо́дь от Сио́на, и у́зриши блага́я Иерусали́ма.

Чтец: Благослови́т тя Госпо́дь от Сио́на.

Лик: И у́зриши блага́я Иерусали́ма.

Диа́кон: Прему́дрость.

Чтец: Исхо́да чте́ние.

Диа́кон: Во́нмем.

Исхода чте́ние (Исх. 1:1–20).

Сия́ имена сыно́в Изра́илевых, входя́щих во Еги́пет вку́пе со Иа́ковом, отце́м их, ки́йждо со всем домом Свои́м внидо́ша: Руви́м, Симео́н, Леви́й, Иу́да, Иссаха́р, Завуло́н и Вениами́н, Дан и Неффали́м, Гад и Аси́р: Ио́сиф же бя́ше во Еги́пте. Бя́ше же всех душ, изше́дших из Иа́кова, се́дмьдесят пять. У́мре же Ио́сиф и вся братия его́, и весь род о́ный. Сы́нове же Изра́илевы возрасто́ша и умно́жишася, и мно́зи бы́ша и укрепи́шася зело́, зело́: умно́жи же их земля́. Воста́ же царь ин во Еги́пте, и́же не зна́ше Ио́сифа. Рече́ же языку своему́: се род сыно́в Изра́илевых вели́кое мно́жество и укрепля́ется па́че нас. Прииди́те у́бо прехи́трим их, да не когда́ умно́жатся: и егда́ а́ще приключи́тся нам брань, приложа́тся и си́и к супоста́том и одоле́вше нам, изы́дут из земли́ (нашея́). И приста́ви над ни́ми приста́вники дел, да озло́бят их в де́лех: и созда́ша гра́ды тве́рды фарао́ну, Пифо́ и Рамесси́, и он, и́же есть Илиопо́ль. Поели́ку же их смиря́ху, толи́ко множа́йшии быва́ху и укрепля́хуся зело́, зело́, и гнуша́хуся еги́птяне сынми́ Изра́илевыми. И наси́лие творя́ху еги́птяне Сы́ном Изра́илевым ну́ждею, и боле́зненну тем жизнь творя́ху в де́лех жесто́ких, бре́нием, и плинфоде́ланием, и все́ми де́лы, я́же в поля́х, во всех де́лех, и́миже порабоща́ху их с ну́ждею. И рече́ царь еги́петский ба́бам евре́йским: еди́ной их и́мя — Сепфо́ра и и́мя второй — Фу́а. И рече́ им: егда́ ба́бите евре́аныням, и суть к рожде́нию, а́ще у́бо му́жеский пол бу́дет, убива́йте Его́: а́ще же же́нский, снабдева́йте Его́. Убоя́шася же бабы Бо́га и не сотвори́ша, я́коже повеле́ им царь еги́петский: и живля́ху му́жеский пол. Призва́ же царь еги́петский ба́бы и рече́ им: что́ я́ко сотвори́сте вещь сию́ и оживля́ете му́жеский пол? Реко́ша же ба́бы фарао́ну: не я́ко же́ны еги́птяныни, та́ко и же́ны евре́аныни — ражда́ют бо, пре́жде не́же вни́ти к ним ба́бам, и ражда́ху. Бла́го же творя́ше Бог ба́бам: и мно́жахуся лю́дие и укрепля́хуся зело́.

Диа́кон: Во́нмем.

Чтец: Проки́мен, глас шесты́й: Благослови́хом вы во И́мя Госпо́дне.

Лик: Благослови́хом вы во И́мя Госпо́дне.

Чтец, стих: Мно́жицею брашася со мно́ю от ю́ности моея́.

Лик: Благослови́хом вы во И́мя Госпо́дне.

Чтец: Благослови́хом вы.

Лик: Во И́мя Госпо́дне.

Посе́м возглаша́ет диа́кон: Повели́те.

Свяще́нник же, взем обе́ма рука́ма кади́льницу и све́щник со свеще́ю, стои́т пред свято́ю трапе́зою, зря к восто́ком, и, назна́менуя крест, глаго́лет: Прему́дрость, про́сти.

Та́же, обратя́ся на за́пад, к наро́ду, глаго́лет: Свет Христо́в просвеща́ет всех.

Чтец: И́ова чте́ние.

Диа́кон: Во́нмем.

Иова чте́ние (Иов. 1:1–12).

Челове́к не́кий бя́ше во стране́ Авситиди́йстей, ему́же и́мя И́ов: и бе челове́к он и́стинен, непоро́чен, пра́веден, благочести́в, удаля́яйся от вся́кия лука́выя ве́щи. Бы́ша же ему́ сы́нове седмь и дще́ри три. И бяху ско́ти его́ ове́ц седмь ты́сящ, вельблю́дов три ты́сящи, супру́г воло́в пять сот, и осли́ц пасо́мых пять сот, и слуг мно́го зело́, и дела́ ве́лия бяху ему́ на земли́: и бе челове́к о́ный благоро́днейший су́щих от восто́к со́лнца. Сходя́щеся же сы́нове его́ друг ко дру́гу, творя́ху пир на ки́йждо день спое́млюще вку́пе и три сестры́ своя́ ясти и пи́ти с ни́ми. И егда́ скончава́шася дни́е пи́ра, посыла́ше И́ов и очища́ше их востая́ зау́тра: и приноша́ше о них же́ртвы по числу́ их, и тельца́ еди́наго о гресе́, о душа́х их. Глаго́лаше бо И́ов: не́гли когда́ сы́нове мои́ согреши́ша и в мы́сли свое́й зла́я помы́слиша проти́ву Бога. Та́ко у́бо творя́ше И́ов вся дни. И бысть я́ко день сей, и се приидо́ша а́нгели Бо́жии предста́ти пред Го́сподем, и диа́вол прии́де с ни́ми. И рече́ Госпо́дь диа́волу: отку́ду прише́л еси́? И отвеща́в диа́вол Го́сподеви рече́: обше́д зе́млю и проше́д поднебе́сную, се есмь, И рече́ ему́ Госпо́дь: внял ли еси́ мы́слию твое́ю на раба́ Моего́ И́ова? Зане́ несть, я́ко он, на земли́ челове́к непоро́чен, и́стинен, благочести́в, удаля́яйся от вся́кия лука́выя ве́щи. Отвеща́ же диа́вол и рече́ пред Го́сподем: Еда́ туне И́ов чтит Го́спода? не Ты ли огради́л еси́ вне́шняя его́, и вну́тренняя до́му его́, и я́же вне всех су́щих его́ о́крест? Дела́ же руку́ его́ благослови́л еси́ и скоты́ его́ мно́ги сотвори́л еси́ на земли́. Но посли́ руку́ Твою́ и косни́ся всех, я́же и́мать: а́ще не в лице́ Тя благослови́т. Тогда́ рече́ Госпо́дь диа́волу: се вся ели́ка суть ему́, даю́ в руку́ твою́, но самаго́ да не ко́снешися. И изыде диа́вол от Го́спода.

Свяще́нник: Мир ти.

Диа́кон: Прему́дрость.

Чтец пое́т: Да испра́вится моли́тва моя́, я́ко кади́ло, пред Тобо́ю, воздея́ние руку́ мое́ю же́ртва вече́рняя.

Тогда́ пра́ваго и ле́ваго кли́росов и предстоя́щий народ, обе́ страны́ во всей це́ркви, стоя́т на коле́нах, моля́щеся.

И по пе́нии чтеца́ пе́рвый лик пое́т: Да испра́вится моли́тва моя́:

Чтец, и друга́я страна ли́ка, и предстоя́щий наро́д стоят на коле́нах, до́ндеже пропою́т.

Та́же чтец пое́т пе́рвый Стих: Го́споди, воззва́х к Тебе́, услы́ши мя, вонми́ гла́су моле́ния моего́, внегда́ воззва́ти ми к Тебе́.

И по пропе́тии стиха пое́т вторы́й лик: Да испра́вится моли́тва моя́, я́ко кади́ло, пред Тобо́ю, воздея́ние руку́ мое́ю же́ртва вече́рняя.

Тогда́ чтец, и пе́рвый лик, и тоя страны́ предстоя́щий наро́д припа́дают на коле́на.

Та́же чтец пое́т вторы́й стих: Положи́, Го́споди, хране́ние усто́м мои́м и дверь огражде́ния о устна́х мои́х.

И пе́рвый лик па́ки пое́т: Да испра́вится моли́тва моя́:

И чтец, и вторы́й лик, и предстоя́щий наро́д па́ки приклоня́ют коле́на.

И па́ки чтец пое́т тре́тий стих: Не уклони́ се́рдце мое́ в словеса́ лука́вствия, непщева́ти вины́ о гресе́х.

И вторы́й лик пое́т: Да испра́вится моли́тва моя́:

И приклоня́ет коле́на чтец, и пе́рвый лик, и наро́д.

И па́ки чтец пое́т: Да испра́вится моли́тва моя́, я́ко кади́ло, пред Тобо́ю.

И тогда́ о́ба ли́ка, и в це́ркви предстоя́щий весь наро́д припа́дают на коле́на и стоя́т, до́ндеже чтец пое́т.

И воста́вше допева́ют на кли́росе: Воздея́ние руку́ мое́ю же́ртва вече́рняя.

И по исполне́нии пе́ния твори́м покло́ны три с моли́твой Свята́го Ефрема: Го́споди и Влады́ко живота́ моего́:

Та́же, прие́м диа́кон от руку́ свяще́нника Свято́е Ева́нгелие, исхо́дит ца́рскими враты́ на амво́н, предходя́щым ему́ свеща́м, и полага́ет е на анало́гии.

Свяще́нник же, стоя́ пред свято́ю трапе́зою и зря к за́паду, возглаша́ет:

Прему́дрость, про́сти, услы́шим Свята́го Ева́нгелиа. Мир всем.

Лик: И ду́хови твоему́.

Диа́кон: От Матфе́а Свята́го Ева́нгелиа чте́ние.

Лик: Сла́ва Тебе́, Го́споди, сла́ва Тебе́.

Свяще́нник: Во́нмем.

Евангелие от Матфея, зачало 98 (Мф. 24:3–35).

Во вре́мя о́но, седя́щу Иису́су на горе́ Елео́нстей, приступи́ша к Нему́ ученицы́ на едине́, глаго́люще: рцы нам, когда́ сия́ бу́дут? и что́ есть зна́мение Твоего́ прише́ствия и кончи́на ве́ка? И отвеща́в Иису́с рече́ им: блюди́те, да никто́же вас прельсти́т. Мно́зи бо прии́дут во и́мя Мое́, глаго́люще: аз есмь Христо́с и мно́ги прельстя́т. Услы́шати же и́мате бра́ни и слы́шания бра́нем: зри́те, не ужаса́йтеся, подоба́ет бо всем сим бы́ти, но не тогда́ есть кончи́на. Воста́нет бо язы́к на язы́ки, ца́рство на ца́рство: и бу́дут гла́ди, и па́губы, и тру́си по ме́стом. Вся же сия́ — нача́ло боле́знем. Тогда́ предадя́т вы в ско́рби и убию́т вы: и бу́дете ненави́дими все́ми язы́ки И́мене Моего́ ра́ди. И тогда́ соблазня́тся мно́зи: и друг дру́га предадят, и возненави́дят друг дру́га. И мно́зи лжепроро́цы востанут и прельстят мно́гия. И за умноже́ние беззако́ния изся́кнет лю́бы мно́гих. Претерпе́вый же до конца́, той спасе́тся. И пропове́стся сие́ Ева́нгелие Ца́рствия по всей вселе́нней, во свиде́тельство всем язы́ком: и тогда́ прии́дет кончи́на. Егда́ у́бо у́зрите ме́рзость запу́стения, рече́нную Дании́лом проро́ком, стоя́щу на ме́сте свя́те: и́же чтет да разуме́ет. Тогда́ су́щии во Иуде́и да бежа́т на го́ры, и и́же на кро́вле, да не схо́дит взя́ти я́же в дому́ его́. И и́же на селе́, да не возврати́тся вспять, взя́ти риз свои́х. Го́ре же непра́здным и доя́щым в ты́я дни. Моли́теся же, да не бу́дет бе́гство ва́ше зиме́, ни в субо́ту. Бу́дет бо тогда́ скорбь ве́лия, якова́ же несть была́ от нача́ла ми́ра досе́ле, ниже́ и́мать бы́ти. И а́ще не бы́ша прекрати́лися дни́е о́ны, не бы у́бо спасла́ся вся́ка плоть: избра́нных же ра́ди прекратя́тся дни́е о́ны. Тогда́ а́ще кто рече́т вам: се зде Христо́с или́ о́нде: не ими́те ве́ры. Воста́нут бо лжехри́сти и лжепроро́цы, и дадя́т зна́мения ве́лия и чудеса́: я́коже прельсти́ти, а́ще возмо́жно и избра́нныя. Се пре́жде Рех вам. А́ще у́бо реку́т вам: се в пусты́ни есть: не изыди́те. Се в сокро́вищах, не ими́те ве́ры. Я́коже бо мо́лния исхо́дит от восто́к и явля́ется до за́пад: та́ко бу́дет прише́ствие Сы́на Челове́ческаго. Иде́же бо а́ще бу́дет труп, та́мо соберу́тся орли́. А́бие же по ско́рби дний тех со́лнце поме́ркнет, и луна́ не даст све́та своего́, и зве́зды спа́днут с небесе́, и Си́лы Небе́сныя подви́гнутся. И тогда́ яви́тся зна́мение Сы́на Челове́ческаго на небеси́: и тогда́ воспла́чутся вся коле́на земна́я и у́зрят Сы́на Челове́ческаго, грядуща на о́блацех небе́сных, с си́лою и сла́вою мно́гою. И по́слет А́нгелы Своя́ с тру́бным гла́сом ве́лиим, и соберу́т избра́нныя Его́ от четы́рех ветр, от коне́ц небе́с до коне́ц их. От смоко́вницы же научи́теся при́тчи: егда́ уже́ ва́ия ея́ бу́дут млада, и ли́ствие прозя́бнет, ве́дите, я́ко близ есть жа́тва. Та́ко и вы, егда́ ви́дите сия́ вся, ве́дите, я́ко близ есть при две́рех. Ами́нь глаго́лю вам: не мимои́дет род сей, до́ндеже вся сия́ бу́дут. Не́бо и земля́ мимои́дет: словеса́ же Моя́ не мимои́дут.

Лик: Сла́ва Тебе́, Го́споди, сла́ва Тебе́.

И про́чее после́дование Литургии Преждеосвяще́нных Даро́в.

Тако долженствует быти и в Великий Вторник, и в Великую Среду.

Аще же несть Преждеосвященныя: Поем на Го́споди воззва́х, половину от стихир, на 6. Стихира, глас 1: Гряды́й Госпо́дь к во́льной стра́сти: дважды. Дости́гше ве́рнии: дважды. Го́споди, к та́инству неизглаго́ланному: дважды. Сла́ва, и ны́не: Го́споди гряды́й к страда́нию: По сих вход с Евангелием: и Све́те ти́хий: Таже прокимен, и паремии, и Евангелие. Таже, Сподо́би Го́споди: И ектения: Испо́лним вече́рнюю: На стиховне, от техже стихир, стихира, глас 5: Го́споди соверше́ннейшая му́дрствовати: Стих: К Тебе́ возведо́х о́чи мои́: И паки туюжде стихиру. Стих: Поми́луй нас Го́споди: Глас 8: Изсо́хшая смоко́вницы: Сла́ва, и ны́не, глас тойже: Втору́ю Е́ву: Таже, Ны́не отпуща́еши: И прочая обычная с поклоны. И по конечном Трисвятом, и по О́тче наш: Го́споди поми́луй, 12. Таже, молитва, Всесвята́я Тро́ице: и Бу́ди и́мя Госпо́дне: И отпуст.

Сице убо творим во Вторник и в Среду.

На трапезе же ядим сухоядение и сим удовляемся. И якоже в первую неделю святаго сего Поста, сице и в сия дни, в Великий Понедельник, во Вторник и в Среду поститися подобает.

Ведати бо подобает, я́ко и Шестый великий Собор повеле, спасительныя страсти дни в посте, и молитве, и умилении сердца сотворяти верным, в полунощи же Великия Субботы, оставляти пост, Божественным евангелистом Матфею и Луце, овому убо позде в субботу глаголанием, овому же утром глубоким, медлемое нам нощи написующим.

Служба во Святой и Вели́кий Вторник

После́дование Вели́каго повече́рия, во Святы́й и Вели́кий понеде́льник вечера

Начина́ет свяще́нник: Благослове́н Бог наш, всегда́, ны́не и при́сно, и во ве́ки веко́в.

Чтец: Ами́нь. Сла́ва Тебе́, Бо́же наш, сла́ва Тебе́. Царю́ Небе́сный: Трисвято́е, по О́тче наш.

Свяще́нник: Я́ко Твое́ есть Ца́рство:

Чтец: Ами́нь. Го́споди, поми́луй, 12. Сла́ва, и ны́не: Прииди́те, поклони́мся: (Три́жды).

Внегда́ призва́ти ми, услы́ша мя Бог пра́вды моея́, в ско́рби распространи́л мя еси́. Уще́дри мя, и услы́ши моли́тву мою́. Сы́нове челове́честии, доко́ле тяжкосе́рдии? Вску́ю лю́бите суету́ и и́щете лжи? И уве́дите, я́ко удиви́ Госпо́дь преподо́бнаго Своего́, Госпо́дь услы́шит мя, внегда́ воззва́ти ми к Нему́. Гне́вайтеся и не согреша́йте, я́же глаго́лете в сердца́х ва́ших, на ло́жах ва́ших умили́теся. Пожри́те же́ртву пра́вды и упова́йте на Го́спода. Мно́зи глаго́лют: кто́ яви́т нам благая, зна́менася на нас свет лица́ Твоего́, Го́споди. Дал еси́ весе́лие в се́рдце мое́м, от плода́ пшени́цы, вина́ и еле́а своего́ умно́жишася. В ми́ре вку́пе усну́ и почи́ю: я́ко Ты, Го́споди, еди́наго на упова́нии всели́л мя еси́.

Го́споди, да не я́ростию Твоею́ обличи́ши мене́, ниже́ гне́вом Твои́м нака́жеши мене́. Поми́луй мя, Го́споди, я́ко не́мощен есмь: исцели́ мя, Го́споди, я́ко смято́шася ко́сти моя́. И душа́ моя́ смяте́ся зело́, и Ты, Го́споди, доко́ле? Обрати́ся, Го́споди, изба́ви ду́шу мою́: спаси́ мя ра́ди ми́лости Твоея́. Я́ко несть в сме́рти помина́яй Тебе́, во аде же кто́ испове́стся Тебе́? Утруди́хся воздыха́нием мои́м, измы́ю на вся́ку нощь ло́же мое́, слеза́ми мои́ми посте́лю мою́ омочу. Смяте́ся от я́рости о́ко мое́, обетша́х во всех вразе́х мои́х. Отступи́те от Мене́ вси де́лающии беззако́ние, я́ко услы́ша Госпо́дь глас пла́ча моего́. Услы́ша Госпо́дь моле́ние мое́, Госпо́дь моли́тву мою́ прия́т. Да постыдя́тся и смяту́тся вси врази́ мои, да возвратя́тся и устыдя́тся зело́ вско́ре.

Доко́ле, Го́споди, забу́деши мя до конца́? Доко́ле отвраща́еши лице́ Твое́ от Мене́? Доко́ле положу́ сове́ты в души́ мое́й, боле́зни в се́рдце мое́м день и нощь? Доко́ле вознесе́тся враг мой на мя? При́зри, услы́ши мя, Го́споди Бо́же мой, просвети́ о́чи мои́, да не когда́ усну́ в смерть. да не когда́ рече́т враг мой: укрепи́хся на него́. Стужа́ющии ми возрадуются, а́ще подви́жуся. Аз же на ми́лости Твою́ упова́х, возра́дуется се́рдце мое́ о спасе́нии Твое́м: воспою́ Го́сподеви, благоде́явшему мне, и пою́ И́мени Го́спода Вы́шняго. При́зри, услы́ши мя, Го́споди Бо́же мой, просвети́ о́чи мои́, да не когда́ усну́ в смерть, да не когда́ рече́т враг мой: укрепи́хся на него́.

Сла́ва, и ны́не: Аллилу́иа, Аллилу́иа, Аллилу́иа, сла́ва Тебе́, Боже́ (Три́жды). И покло́ны три. Го́споди, поми́луй (Три́жды). Сла́ва, и ны́не:

К Тебе́, Го́споди, воздвиго́х ду́шу мою́, Бо́же мой, на Тя упова́х, да не постыжу́ся во век, ниже́ да посмею́т ми ся врази́ мои́. И́бо вси, терпя́щии Тя, не постыдя́тся: да постыдя́тся беззако́ннующии вотще́. Пути́ Твоя́, Го́споди, скажи́ ми, и стезям Твои́м научи́ мя. Наста́ви мя на и́стину Твою́, и научи́ мя, я́ко Ты еси́ Бог Спас мой, и Тебе́ терпе́х весь день. Помяни́ щедро́ты Твоя́, Го́споди, и ми́лости Твоя́, я́ко от ве́ка суть. Грех ю́ности моея́, и неве́дения моего́ не помяни́: по ми́лости Твое́й помяни́ мя Ты, ра́ди бла́гости Твоея́, Го́споди. Благ и прав Госпо́дь, сего́ ра́ди законоположи́т согреша́ющим на пути́. Наста́вит кро́ткия на суд, научи́т кро́ткия путе́м Свои́м. Вси путие́ Госпо́дни, ми́лость и и́стина взыска́ющим заве́та Его́, и свиде́ния Его́. Ра́ди И́мене Твоего́, Го́споди, и очи́сти грех мой, мног бо есть. Кто́ есть челове́к боя́йся Го́спода? Законоположи́т ему́ на пути́, его́же изво́ли. Душа́ его́ во благи́х водвори́тся, и се́мя его́ насле́дит зе́млю. Держа́ва Госпо́дь боя́щихся Его́, и заве́т Его́ яви́т им. О́чи мои́ вы́ну ко Го́споду, я́ко Той исто́ргнет от се́ти но́зе мои́. При́зри на мя и поми́луй мя, я́ко единоро́д и нищ есмь аз. Ско́рби се́рдца моего́ умно́жишася, от нужд мои́х изведи́ мя. Виждь смире́ние мое́, и труд мой, и оста́ви вся грехи́ моя́. Виждь враги́ моя́, я́ко умно́жишася, и ненавиде́нием непра́ведным возненави́деша мя. Сохрани́ ду́шу мою́, и изба́ви мя, да не постыжу́ся, я́ко упова́х на Тя. Незло́бивии и пра́вии прилепля́хуся мне, я́ко потерпе́х Тя, Го́споди. Изба́ви, Бо́же, Изра́иля от всех скорбе́й его́.

На Тя, Го́споди, упова́х, да не постыжу́ся во век, пра́вдою Твое́ю изба́ви мя, и изми́ мя. Приклони́ ко мне ухо Твое́, ускори́ изъя́ти мя: бу́ди ми в Бо́га Защи́тителя и в дом прибе́жища, е́же спасти́ мя. Я́ко держа́ва моя́, и прибе́жище мое́ еси́ Ты, и И́мене Твоего́ ра́ди наста́виши мя, и препита́еши мя. Изведе́ши мя от се́ти сей, ю́же скры́ша ми, я́ко Ты еси́ Защи́титель мой, Го́споди. В ру́це Твои́ предложу́ дух мой, изба́вил мя еси́, Го́споди, Бо́же и́стины. Возненави́дел еси́ храня́щия суеты вотще́: аз же на Го́спода упова́х. Возра́дуюся и возвеселю́ся о ми́лости Твое́й, я́ко призре́л е́си на смире́ние мое́, спасл е́си от нужд ду́шу мою́. И не́си мене́ затвори́л в рука́х вра́жиих, поста́вил еси́ на простра́нне но́зе мои́. Поми́луй мя, Го́споди, я́ко скорблю, смяте́ся яростию о́ко мое́, душа́ моя́ и утроба моя́. Я́ко исчезе́ в боле́зни живо́т мой, и ле́та моя́ в воздыха́ниях, изнемо́же нището́ю кре́пость моя́, и ко́сти моя́ смято́шася. От всех враг мои́х бых поноше́ние, и сосе́дом мои́м зело́, и страх знаемым мои́м, ви́дящии мя вон бежа́ша от Мене́: забве́н бых я́ко мертв от се́рдца: бых я́ко сосу́д погубле́н. Я́ко слы́шах гажде́ние мно́гих живу́щих о́крест, внегда́ собра́тися им вку́пе на мя, прия́ти ду́шу мою́ совеща́ша. Аз же на Тя, Го́споди, упова́х, рех: Ты еси́ Бог мой, в руку́ Твое́ю жре́бии мой, изба́ви мя из руки́ враг мои́х, и от гоня́щих мя. Просвети́ лице́ Твое́ на раба́ Твоего́, спаси́ мя ми́лостию Твое́ю. Го́споди, да не постыжу́ся, я́ко призва́х Тя, Да постыдя́тся нечести́вии, и сни́дут во ад. Не́мы да бу́дут устны́ льсти́выя, глаго́лющия на пра́веднаго беззако́ние горды́нею и уничиже́нием. Коль мно́гое мно́жество бла́гости Твоея́, Го́споди, ю́же скрыл еси́ боя́щимся Тебе́, соде́лал еси́ уповающим на Тя, пред сы́ны челове́ческими. Скры́еши их в тайне лица́ Твоего́ от мяте́жа челове́ческа: покры́еши их в кро́ве от пререка́ния язык. Благослове́н Госпо́дь, я́ко удиви́ ми́лость Свою́ во гра́де огражде́ния. Аз же Рех во изступле́нии мое́м: отве́ржен есмь от лица́ о́чию Твое́ю, сего́ ра́ди услы́шал еси́ глас моли́твы мое́й, внегда́ воззва́х к Тебе́. Возлюби́те Го́спода вси преподо́бнии Его́, я́ко и́стины взыска́ет Госпо́дь, и воздае́т изли́ше творя́щим гордыню: мужа́йтеся, и да крепи́тся се́рдце ва́ше, вси упова́ющии на Го́спода.

Живы́й в по́мощи Вы́шняго, в кро́ве Бо́га Небе́снаго водвори́тся. Рече́т Го́сподеви: Засту́пник мой еси́, и Прибе́жище мое́, Бог мой, и упова́ю на Него́. Я́ко Той изба́вит тя от се́ти ло́вчи, и от словесе́ мяте́жна. Плещма́ Свои́ма осе́нит тя, и под криле́ Его́ наде́ешися. Ору́жием обы́дет тя и́стина Его́, не убои́шися от стра́ха нощна́го, от стрелы́ летя́щия во дни́; от ве́щи во тьме преходя́щия, от сря́ща и бе́са полу́деннаго. Паде́т от страны́ Твоея́ ты́сяща, и тьма одесну́ю тебе́, к тебе́ же не прибли́жится. Оба́че очи́ма Твои́ма смо́триши, и воздая́ние гре́шников у́зриши. Я́ко Ты, Го́споди, упова́ние мое́, Вы́шняго положи́л еси́ прибе́жище Твое́. Не прии́дет к тебе́ зло, и ра́на не прибли́жится телеси́ твоему́. Я́ко а́нгелом Свои́м запове́сть о тебе́, сохрани́ти тя во всех путе́х твои́х: на рука́х во́змут тя, да не когда́ преткне́ши о ка́мень но́гу твою́. На а́спида и васили́ска насту́пиши, и попере́ши льва и зми́я. Я́ко на Мя упова́, и изба́влю и, покры́ю и, я́ко позна́ и́мя Мое́. Воззове́т ко Мне, и услы́шу его́: с ним есмь в ско́рби: изму́ его́, и просла́влю его́. Долгото́ю дний испо́лню его́, и явлю́ ему́ спасе́ние Мое́.

Сла́ва, и ны́не: Аллилу́иа, Аллилу́иа, Аллилу́иа, сла́ва Тебе́, Бо́же (Три́жды). Го́споди, поми́луй (Три́жды). Сла́ва, и ны́не:

И начина́ем глаго́лати стихи́ со сладкопе́нием, не ско́ро, и вели́ким гла́сом.

Пе́рвый лик пое́т: С на́ми Бог, разуме́йте, язы́цы, и покаря́йтеся.

Я́ко с на́ми Бог.

Вторы́й лик пое́т то́йже стих: С на́ми Бог, разуме́йте, язы́цы, и покаря́йтеся.

Я́ко с на́ми Бог.

Та́же по чи́ну ки́йждо лик свой стих.

Пе́рвый лик: Услы́шите до после́дних земли́.

Я́ко с на́ми Бог (После каждого стиха).

Вторы́й лик: Могу́щий, покаря́йтеся.

А́ще бо па́ки возмо́жете, и па́ки побежде́ни бу́дете.

И и́же а́ще сове́т совещава́ете, разори́т Госпо́дь.

И сло́во, е́же а́ще возглаго́лете, не пребу́дет в вас.

Стра́ха же ва́шего не убои́мся, ниже́ смути́мся.

Го́спода же Бо́га на́шего, Того́ освяти́м, и Той бу́дет нам в страх.

И а́ще на Него́ наде́яся буду, бу́дет мне во освяще́ние.

И упова́я бу́ду на Него́, и спасу́ся Им.

Се аз и де́ти, я́же ми даде́ Бог.

Лю́дие, ходя́щии во тьме, ви́деша свет ве́лий.

Живу́щии во стране́ и се́ни сме́ртней, свет возсия́ет на вы.

Я́ко Отроча́ роди́ся нам, Сын, и даде́ся нам.

Его́же нача́льство бысть на ра́ме Его́.

И ми́ра Его́ несть преде́ла.

И нарица́ется И́мя Его́ — Вели́ка Сове́та А́нгел.

Чу́ден Сове́тник:

Бог кре́пок, Власти́тель, Нача́льник ми́ра.

Оте́ц бу́дущаго ве́ка.

Испо́лнившымся же стихо́м, я́ко предрече́ся, пое́тся:

С на́ми Бог, разуме́йте, язы́цы, и покаря́йтеся. Я́ко с на́ми Бог.

И па́ки то́жде от обо́ю ли́ку: С на́ми Бог, разуме́йте, язы́цы, и покаря́йтеся. Я́ко с на́ми Бог.

Сла́ва, пе́рвый лик: С на́ми Бог.

И ны́не, вторы́й лик, то́жде: С на́ми Бог.

Та́же два ли́ка вку́пе: Я́ко с на́ми Бог.

И а́бие настоя́щыя тропари́:

Пе́рвый лик: День преше́д, благодарю Тя, Го́споди, ве́чер прошу́ с но́щию без греха́ пода́ждь ми, Спа́се, и спаси́ мя.

Вторы́й лик: Сла́ва: День преше́д, славосло́влю Тя, Влады́ко, ве́чер прошу́ с но́щию, безсобла́знство пода́ждь ми, Спа́се, и спаси́ мя.

Та́же о́ба ли́ка: И ны́не: День преше́д, песносло́влю Тя, Святы́й, ве́чер прошу с но́щию ненаве́тен пода́ждь ми, Спа́се, и спаси́ мя.

Вку́пе два ли́ка: Безпло́тное естество Херуви́мское немо́лчными пе́сньми Тя славосло́вят. Шестокри́льная живо́тная Серафи́ми непреста́нными гласы Тя превозно́сят. А́нгелов же вся во́инства Трисвяты́ми пе́сньми Тя восхваля́ют. Пре́жде бо всех еси́ сый Оте́ц, и Собезнача́льна и́маши Твоего́ Сы́на, и равноче́стна носяй Ду́ха жи́зни, Тро́ицы явля́еши Неразде́льное.

Пресвята́я Де́во, Ма́ти Бо́жия, и и́же Сло́ва самови́дцы и слуги́, проро́к же и му́ченик вси ли́цы, я́ко безсме́ртну иму́ще жизнь, о всех моли́теся приле́жно, я́ко вси есмы в бедах. Да пре́лести изба́вльшеся лука́ваго, а́нгельскую вопие́м песнь: Святы́й, Святы́й, Святы́й, Трисвяты́й Го́споди, поми́луй и спаси́ нас. Ами́нь.

Сие́ глаго́лют во Святе́й Горе́ Афо́нстей и в прочих монастырех по стиху́, ки́йждо лик свой стих.

И а́бие ни́зким гла́сом: Ве́рую во Еди́наго Бо́га Отца́, Вседержи́теля, Творца́ Не́бу и земли́, ви́димым же всем и неви́димым. И во Еди́наго Го́спода Иису́са Христа́, Сы́на Бо́жия, Единоро́днаго, и́же от Отца́ рожде́ннаго пре́жде всех век. Све́та от Све́та, Бо́га И́стинна от Бо́га И́стинна, рожде́нна, несотворе́нна, Единосу́щна Отцу́, И́мже вся бы́ша. Нас ра́ди челове́к и на́шего ра́ди спасе́ния сше́дшаго с небе́с, и воплоти́вшагося от Ду́ха Свя́та и Мари́и Де́вы, и вочелове́чшася. Распя́таго же за ны при Понти́йстем Пила́те, и страда́вша, и погребе́на. И воскре́сшаго в тре́тий день по Писа́нием. И возше́дшаго на Небеса́, и седя́ща одесну́ю Отца́. И па́ки гряду́щаго со славо́ю суди́ти живы́м и ме́ртвым, Его́же Ца́рствию не бу́дет конца́, И в Ду́ха Свята́го, Го́спода, Животворя́щаго, И́же от Отца́ исходя́щаго, И́же со Отце́м и Сы́ном спокланя́ема и ссла́вима, глаго́лавшаго проро́ки. Во Еди́ну, Святу́ю, Собо́рную и Апо́стольскую Це́рковь. Испове́дую еди́но креще́ние во оставле́ние грехо́в. Ча́ю воскресе́ния ме́ртвых и жи́зни бу́дущаго ве́ка. Ами́нь.

И а́бие: Пресвята́я Владычице Богоро́дице, моли́ о нас, гре́шных (Три́жды).

Вся Небе́сныя Си́лы святы́х А́нгел и Арха́нгел, моли́те о нас, гре́шных (Два́жды).

Святы́й Иоа́нне, проро́че и Предте́че и Крести́телю Го́спода на́шего Иису́са Христа́, моли́ о нас, гре́шных (Два́жды).

Святи́и сла́внии апо́стол и, проро́цы и му́ченицы и вси святи́и, моли́те о нас, гре́шных (Два́жды).

Преподо́бнии и богоно́снии отцы на́ши, па́стырие и учи́телие вселе́нныя, моли́те о нас, гре́шных (Два́жды).

Зде же глаго́лется и Святы́й хра́ма.

Непобеди́мая, и Непостижи́мая, и Боже́ственная Си́ло Честна́го и Животворя́щаго Креста́, не оста́ви нас, гре́шных (Два́жды).

Бо́же, очи́сти нас, гре́шных (Два́жды).

Бо́же, очи́сти нас, гре́шных, и поми́луй нас (Еди́ножды).

Та́же чтец: Трисвято́е, по О́тче наш.

Свяще́нник: Я́ко Твое́ есть Ца́рство:

Чтец: Ами́нь.

И посе́м в понеде́льник тропари́ сия́, во глас 2:

Просвети́ о́чи мой, Христе́ Бо́же, да не когда́ усну́ в смерть, да не когда́ рече́т враг мой: укрепи́хся на него́.

Сла́ва: Засту́пник души́ моея́ бу́ди, Бо́же, я́ко посреде́ хожду́ сете́й мно́гих, изба́ви мя от них, и спаси́ мя, Бла́же, я́ко Человеколю́бец.

И ны́не: Я́ко не и́мамы дерзнове́ния, за премно́гия грехи́ на́ша. Ты и́же от Тебе́ ро́ждшагося моли́, Богоро́дице Де́во: мно́го бо мо́жет моле́ние Ма́тернее ко Бла́госе́рдию Влады́ки, не пре́зри гре́шных мольбы́, Всечи́стая, я́ко ми́лостив есть, и спасти́ моги́й И́же и страдати о нас изво́ливый.

Во вто́рник тропари́ сия́, во глас 8:

Неви́димых враг мои́х неусыпа́ние ве́си, Го́споди, и окая́нныя пло́ти моея́ неможе́ние ве́си созда́вый мя. Те́мже в ру́це Твои́ предаю́ дух мой, покры́й мя крило́ма Твоея́ бла́гости, да не когда́ усну́ в смерть. И у́мныя мои́ о́чи просвети́, в наслажде́ние боже́ственных слове́с Твои́х, и воздви́гни мя во вре́мя благопотре́бно к Твоему́ славосло́вию, я́ко еди́н Благ и Человеколю́бец.

Стих: При́зри и услы́ши мя, Го́споди, Бо́же мой.

Я́ко стра́шен суд Твой, Го́споди, а́нгелом предстоя́щым, челове́ком вводи́мым, кни́гам разгиба́емым, дело́м испыту́емым, помысло́м истязу́емым: кий суд бу́дет мне, зача́тому во гресе́х? Кто ми пла́мень угаси́т? Кто ми тьму просвети́т? А́ще не Ты, Го́споди, поми́луеши мя, я́ко Человеколю́бец.

Сла́ва: Сле́зы ми даждь, Бо́же, я́коже иногда́ жене́ гре́шнице: и сподо́би мя омочи́ти но́зе Твой, я́же мя от пути́ пре́лести свободи́вшыя, и ми́ро благоуха́ния Тебе́ приноси́ти, житие́ чи́сто, покая́нием ми созда́нное: да услы́шу и аз жела́емый Твой глас: ве́ра Твоя́ спасе́ тя, иди́ в ми́ре.

И ны́не: Непосты́дную, Богоро́дице, наде́жду Твою́ име́я спасу́ся, предста́тельство Твое́ стяжа́в, Пречи́стая, не убою́ся, пожену́ враги́ моя́, и побежду́ я́, во един оболки́йся, я́ко в броня́ кров Твой, и всемогу́щую Твою́ по́мощь, моля́ся вопию́ Ти: Владычице, спаси́ мя моли́твами Твои́ми, и возста́ви мя от мра́чнаго сна к Твоему́ славосло́вию, си́лою из Тебе́ воплоти́вшагося Сы́на Бо́жия.

Та́же: Го́споди, поми́луй (40). Сла́ва, и ны́не: Честне́йшую Херуви́м: И́менем Госпо́дним Благослови́, о́тче.

Свяще́нник: Моли́твами святы́х оте́ц на́ших, Го́споди Иису́се Христе́ Бо́же наш, поми́луй нас.

Чтец: Ами́нь. И моли́тву сию́ Вели́каго Васи́лиа:

Го́споди, Го́споди, избавле́й нас от вся́кия стрелы́ летя́щия во дни, изба́ви нас и от вся́кия ве́щи во тьме преходя́щия. Приими́ же́ртву вече́рнюю, рук на́ших воздея́ние. Сподо́би же нас и нощно́е по́прище без поро́ка преити́, неискуше́ны от злых. И изба́ви нас от вся́каго смуще́ния и боя́зни, я́же от диа́вола нам прибыва́ющия. Да́руй душа́м на́шим умиле́ние, и помысло́м на́шим попече́ние, е́же на Стра́шнем и пра́веднем Твое́м суде́ испыта́ния. Пригвозди́ стра́ху Твоему́ пло́ти на́ша, и умертви́ у́ды на́ша су́щия на земли́: да и со́нным безмо́лвием просвети́мся зре́нием суде́б Твои́х, отыми́ же от нас вся́кое мечта́ние неподо́бное, и по́хоть вре́дну, возста́ви же нас во вре́мя моли́твы, утвержде́ны в ве́ре, и преспева́ющия в за́поведех Твои́х, благоволе́нием и бла́гостию Единоро́днаго Сы́на Твоего́: с Ни́мже благослове́н еси́, с Пресвяты́м, и Благи́м, и Животворя́щим Твои́м Ду́хом, ны́не и при́сно, и во ве́ки веко́в. Ами́нь.

И а́бие: Прииди́те, поклони́мся: (Три́жды).

Поми́луй мя, Бо́же, по вели́цей ми́лости Твое́й, и по мно́жеству щедро́т Твои́х, очи́сти беззако́ние мое́. Наипа́че омы́й мя от беззако́ния моего́, и от греха́ моего́ очи́сти мя. Я́ко беззако́ние мое́ аз зна́ю, и грех мой пре́до мно́ю есть вы́ну. Тебе́ еди́ному согреши́х, и лука́вое пред Тобо́ю сотвори́х. Я́ко да оправди́шися во словесе́х Твои́х, и победи́ши внегда́ суди́ти Ти. Се бо в беззако́ниих зача́т есмь, и во гресе́х роди́ мя ма́ти моя́. Се бо и́стину возлюби́л еси́, безве́стная и та́йная прему́дрости Твоея́ яви́л ми еси́. Окропи́ши мя иссо́пом, и очи́щуся: омы́еши мя, и па́че сне́га убелюся. Слуху моему́ да́си ра́дость и весе́лие, возра́дуются ко́сти смире́нныя. Отврати́ лице́ Твое́ от грех мои́х, и вся беззако́ния моя́ очи́сти. Се́рдце чи́сто сози́жди во мне, Бо́же, и дух прав обнови́ во утро́бе мое́й. Не отве́ржи мене́ от лица Твоего́, и Ду́ха Твоего́ Свята́го не отыми́ от Мене́. Возда́ждь ми ра́дость спасе́ния Твоего́, и Ду́хом Влады́чним утверди́ мя. Научу́ беззако́нныя путе́м Твои́м, и нечести́вии к Тебе́ обратя́тся. Изба́ви мя от крове́й, Бо́же, Бо́же спасе́ния моего́, возра́дуется язык мой пра́вде Твое́й. Го́споди, устне́ мой отве́рзеши, и уста́ моя́ возвестя́т хвалу́ Твою́. Я́ко а́ще бы восхоте́л еси́ же́ртвы, дал бых у́бо, всесожже́ния не благоволи́ши. Же́ртва Бо́гу дух сокруше́н, се́рдце сокруше́нно и смире́нно Бог не уничижи́т. Ублажи́, Го́споди, благоволе́нием Твои́м Сио́на, и да сози́ждутся сте́ны Иерусали́мския. Тогда́ благоволи́ши же́ртву пра́вды, возноше́ние и всесожега́емая, тогда́ возложа́т на олта́рь Твой тельцы́.

Го́споди, услы́ши моли́тву мою́, и вопль мой к Тебе́ да прии́дет. Не отврати́ лица Твоего́ от Мене́, во́ньже а́ще день скорблю́, приклони́ ко мне у́хо Твое́: во́ньже а́ще день призову́ Тя, ско́ро услы́ши мя. Я́ко исчезо́ша я́ко дым дни́е мои́, и ко́сти моя́ я́ко суши́ло сосхо́шася.

Уя́звен бых я́ко трава, и и́зсше се́рдце мое́, я́ко забы́х сне́сти хлеб мой. От гла́са воздыха́ния моего́ прильпе́ кость моя́ пло́ти мое́й. Уподо́бихся нея́сыти пусты́нней, бых я́ко нощны́й вран на ны́рищи. Бдех, и бых я́ко пти́ца осо́бящаяся на зде. Ве́сь день поноша́ху ми врази́ мои́, и хваля́щии мя мно́ю кленя́хуся. Зане́ пе́пел я́ко хлеб ядя́х, и питие́ мое́ с пла́чем растворя́х. От лица́ гне́ва Твоего́ и я́рости Твоея́, я́ко возне́с низве́ргл мя еси́. Дни́е мои́ я́ко сень уклони́шася, и аз я́ко се́но изсхо́х. Ты же, Го́споди, во век пребывае́ши, и память Твоя́ в род и род. Ты воскре́с уще́дриши Сио́на: я́ко вре́мя уще́дрити его́, я́ко прии́де вре́мя. Я́ко благоволи́ша раби́ Твои́ каме́ние его́, и персть Его́ уще́дрят. И убоя́тся язы́цы И́мене Госпо́дня, и вси ца́рие зе́мстии сла́вы Твоея́. Я́ко сози́ждет Госпо́дь Сио́на, и яви́тся во сла́ве Свое́й. Призре́ на моли́тву смире́нных, и не уничижи́ моле́ния их. Да напи́шется сие́ в род ин, и лю́дие зи́ждемии восхва́лят Го́спода. Я́ко прини́че с высоты́ Святы́я Своея́, Госпо́дь с Небесе́ на зе́млю призре́, услы́шати воздыха́ние окова́нных, разреши́ти сы́ны умерщвле́нных: возвести́ти в Сио́не и́мя Госпо́дне, и хвалу́ Его́ во Иерусали́ме. Внегда́ собра́тися лю́дем вку́пе, и царе́м е́же рабо́тати Го́сподеви. Отвеща ему́ на пути́ кре́пости его́: умале́ние дней мои́х возвести́ ми. Не возведи́ мене́ во преполове́ние дней мои́х, в ро́де родо́в ле́та Твоя́. В нача́лех Ты, Го́споди, зе́млю основа́л еси́, и дела́ руку́ Твое́ю суть Небеса́. Та поги́бнут, Ты же пребыва́еши, и вся я́ко ри́за обетша́ют, и я́ко оде́жду свие́ши я, и изме́нятся. Ты же то́йжде еси́ и ле́та Твоя́ не оскуде́ют. Сы́нове раб Твои́х всели́тся, и се́мя их во век испра́вится.

Моли́тва Манасси́и, царя́ Иуде́йска:

Го́споди Вседержи́телю, Бо́же оте́ц на́ших, Авраа́мов, и Исаа́ков, и Иа́ковль, и се́мене их пра́веднаго, сотвори́вый Не́бо и зе́млю со все́ю ле́потою их, связа́вый мо́ре сло́вом повеле́ния Твоего́, заключи́вый бе́здну, и запеча́тствовавый ю́ Стра́шным и славным И́менем Твои́м, Его́же вся бои́тся, и трепе́щут от лица́ си́лы Твоея́: я́ко непостоя́нно великоле́пие сла́вы Твоея́, и нестерпи́мь гнев еже на гре́шники преще́ния Твоего́, безме́рна же, и неизсле́дованна ми́лость обеща́ния Твоего́: Ты бо еси́ Госпо́дь Вы́шний благоутро́бен, долготерпели́в, и многоми́лостив, и кая́йся о зло́бах челове́ческих. Ты, Го́споди, по мно́жеству бла́гости Твоея́, обеща́л еси́ покая́ние, и оставле́ние согреши́вшим Тебе́: и мно́жеством щедро́т Твои́х, определи́л еси́ покая́ние гре́шником во спасе́ние. Ты у́бо, Го́споди Бо́же Сил, не положи́л еси́ покая́ние пра́ведным, Авраа́му, и Исаа́ку, и Иа́кову, не согреши́вшим Тебе́: но положи́л еси́ покая́ние на мне гре́шнем, зане́ согреши́х па́че числа́ песка́ морска́го. Умно́жишася беззако́ния моя́, Го́споди, умно́жишася беззако́ния моя́, и несмь досто́ин воззре́ти, и ви́дети высоту́ Небе́сную, от мно́жества непра́вд мои́х, сля́чен есмь мно́гими у́зами желе́зными, во е́же не возвести́ главы́ моея́, и несть ми ослабле́ния: зане́ прогне́вах я́рость Твою́, и лука́вое пред Тобо́ю сотвори́х, не сотвори́вый во́ли Твоея́, и не сохрани́вый повеле́ний Твои́х, и ны́не приклоня́ю коле́на се́рдца, тре́буя от Тебе́ благости. Согреши́х, Го́споди, согреши́х, и беззако́ния моя́ аз вем: но прошу́ моля́ся, осла́би ми, Го́споди, Осла́би ми, и не погуби́ мене́ со беззако́нми мои́ми, ниже́ в век враждова́в соблюде́ши зол мои́х, ниже́ осуди́ши мя в преиспо́дних земли́. Зане́ Ты еси́, Бо́же, Бог ка́ющихся, и на мне яви́ши всю бла́гость Твою́, я́ко недосто́йна су́ща спасе́ши мя, по мно́зей ми́лости Твое́й, и восхвалю Тя вы́ну во днех живота́ моего́, я́ко Тя пое́т вся Си́ла Небе́сная, и Твоя́ есть сла́ва во ве́ки веко́в. Ами́нь.

Трисвятое, по О́тче наш.

Свяще́нник: Я́ко Твое́ есть Ца́рство, и си́ла, и сла́ва. Отца́, и Сы́на, и Свята́го Ду́ха ны́не и при́сно, и во ве́ки веко́в.

Чтец: Ами́нь.

И тропари́ сия́, во глас 6: Поми́луй нас, Го́споди, поми́луй нас: вся́каго бо отве́та недоуме́юще, сию́ Ти моли́тву я́ко Влады́це гре́шнии прино́сим, поми́луй нас.

Сла́ва: Го́споди, поми́луй нас: на Тя бо упова́хом, не прогне́вайся на ны зело́, ниже́ помяни́ беззако́ний на́ших, но при́зри и ны́не я́ко Благоутро́бен, и изба́ви ны от враг на́ших; Ты бо еси́ Бог наш, и мы лю́дие Твои́, вси дела́ руку́ Твое́ю, и И́мя Твое́ призыва́ем.

И ны́не: Милосе́рдия две́ри отве́рзи нам, Благослове́нная Богоро́дице, наде́ющиися на Тя да не поги́бнем, но да изба́вимся Тобо́ю от бед: Ты бо еси́ спасе́ние ро́да христиа́нскаго.

Посе́м: Го́споди, поми́луй (40). Сла́ва, и ны́не: Честне́йшую Херуви́м: И́менем Госпо́дним Благослови́, О́тче.

Свяще́нник: Моли́твами святы́х Оте́ц на́ших, Го́споди Иису́се Христе́ Бо́же наш, поми́луй нас.

Чтец: Ами́нь. И моли́тву сию́:

Влады́ко Бо́же О́тче Вседержи́телю, Го́споди Сы́не Единоро́дный, Иису́се Христе́, и Святы́й Ду́ше, Еди́но Бо́жество́, еди́на Си́ла, поми́луй мя гре́шнаго: и и́миже ве́си судьба́ми, спаси́ мя недосто́йнаго раба́ Твоего́, я́ко благослове́н еси́ во ве́ки веко́в. Ами́нь.

Та́же: Прииди́те, поклони́мся: (Три́жды).

Бо́же, в по́мощь мою́ вонми́, Го́споди, помощи́ ми потщи́ся. Да постыдя́тся и посра́мятся и́щущии ду́шу мою́: да возвратя́тся вспять, и постыдя́тся хотя́щии ми злая. Да возвратя́тся а́бие стыдя́щеся, глаго́лющии ми: благо́же, благо́же. Да возра́дуются и возвеселя́тся о Тебе́ вси и́щущии Тебе́, Бо́же: и да глаго́лют вы́ну, да возвели́чится Госпо́дь, лю́бящий спасе́ние Твое́. Аз же нищ есмь и убо́г, Бо́же, помози́ ми: Помо́щник мой, и Изба́витель мой еси́ Ты, Го́споди, не закосни́.

Го́споди, услы́ши моли́тву мою́, внуши́ моле́ние мое́ во и́стине Твое́й, услы́ши мя в пра́вде Твое́й: и не вни́ди в суд с рабо́м Твои́м, я́ко не оправди́тся пред Тобо́ю всяк живы́й. Я́ко погна́ враг ду́шу мою́, смири́л есть в зе́млю живо́т мой. Посади́л мя есть в те́мных, я́ко ме́ртвыя ве́ка: и уны́ во мне дух мой, во мне смяте́ся, се́рдце мое́. Помяну́х дни дре́вния: поучи́хся во всех де́лех Твои́х, в творе́ниих руку́ Твое́ю поуча́хся. Возде́х к Тебе́ ру́це мои́, душа́ моя́ я́ко земля́ безво́дная Тебе́. Ско́ро услы́ши мя, Го́споди, исчезе́ дух мой. Не отврати́ лица Твоего́ от Мене́, и уподо́блюся низходя́щим в ров.

Слы́шану сотвори́ мне зау́тра ми́лость Твою́, я́ко на Тя упова́х. Скажи́ мне, Го́споди, путь, во́ньже по́йду, я́ко к Тебе́ взях ду́шу мою́. Изми́ мя от враг мои́х, Го́споди, к Тебе́ прибего́х. Научи́ мя твори́ти во́лю Твою́, я́ко Ты еси́ Бог мой. Дух Твой Благи́й наста́вит мя на зе́млю пра́ву. И́мене Твоего́ ра́ди, Го́споди, живи́ши мя, пра́вдою Твое́ю изведе́ши от печа́ли ду́шу мою́. И ми́лостию Твое́ю потреби́ши враги́ моя́: и погуби́ши вся стужа́ющия души́ мое́й, я́ко аз раб Твой есмь.

Сла́ва в вы́шних Бо́гу, и на земли́ мир, в челове́цех благоволе́ние. Хва́лим Тя, благослови́м Тя, кла́няем Ти ся, славосло́вим Тя, благодари́м Тя, вели́кия ра́ди сла́вы Твоея́. Го́споди Царю́ Небе́сный, Бо́же О́тче Вседержи́телю. Го́споди Сы́не Единоро́дный, Иису́се Христе́, и Святы́й Ду́ше. Го́споди Бо́же, А́гнче Бо́жий, Сы́не Оте́чь, взе́мляй грех ми́ра, поми́луй нас; взе́мляй грехи́ ми́ра, приими́ моли́тву на́шу. Седя́й одесну́ю Отца́, поми́луй нас. Я́ко Ты еси́ Еди́н Свят, Ты еси́ Еди́н Госпо́дь, Иису́с Христо́с, в сла́ву Бо́га Отца́. Ами́нь.

На вся́ку нощь благословлю́ Тя, и восхвалю́ И́мя Твое́ во ве́ки, и в век ве́ка. Го́споди, прибе́жище был еси́ нам в род и род, аз рех: Го́споди, поми́луй мя, исцели́ ду́шу мою́, я́ко согреши́х Тебе́. Го́споди, к Тебе́ прибего́х, научи́ мя твори́ти во́лю Твою́, я́ко Ты еси́ Бог мой: я́ко у Тебе́ исто́чник живота́, во све́те Твое́м у́зрим свет, проба́ви ми́лость Твою́ ве́дущим Тя.

Сподо́би, Го́споди, в нощь сию́ без греха́ сохрани́тися нам. Благослове́н еси́, Го́споди Бо́же оте́ц на́ших, и хва́льно и просла́влено И́мя Твое́ во ве́ки. Ами́нь.

Бу́ди, Го́споди, ми́лость Твоя́ на нас, я́коже упова́хом на Тя. Благослове́н еси́, Го́споди, научи́ мя оправда́нием Твои́м. Благослове́н еси́, Влады́ко, вразуми́ мя оправда́нием Твои́м. Благослове́н еси́, Святы́й, просвети́ мя оправда́нии Твои́ми. Го́споди, ми́лость Твоя́ во век, дел руку́ Твое́ю не пре́зри, Тебе́ подоба́ет хвала, Тебе́ подоба́ет пе́ние, Тебе́ сла́ва подоба́ет, Отцу́, и Сы́ну, и Свято́му Ду́ху ны́не, и при́сно, и во ве́ки веко́в. Ами́нь.

Пое́м трипе́снец господи́на Андре́я Кри́тскаго, глас 8.

Песнь 2.

Ирмо́с: Вонми́, Не́бо, и возглаго́лю и воспою́ Христа́, от Де́вы ро́ждшагося во спасе́ние на́ше. (Два́жды)

Припев: Сла́ва Тебе́, Бо́же наш, сла́ва Тебе́.

По́йдем со Христо́м к горе́ Елео́нстей, тайно со апо́столы соводвори́мся Ему́.

Разуме́й смире́нное мое́ се́рдце, что́ есть жерно́вная при́тча, о не́йже пре́жде рече́ Христо́с, и истре́зви́ся про́чее.

Гото́ви сама себе́, о душе́ моя́, ко исхо́ду: прише́ствие приближа́ется неумоли́маго Судии́.

Пресвята́я Богоро́дице, спаси́ нас.

Богородичен: Пречи́стая Богоро́дице Де́во, Еди́на Всепе́тая, Сы́на Твоего́ моли́ о рабе́х Твои́х.

Ин ирмо́с, глас то́йже: Ви́дите, ви́дите, я́ко Аз есмь Бог, дре́вле Изра́иля сквозе́ Чермно́е мо́ре прове́дый, и пита́вый, и спасы́й, и от го́рькия рабо́ты свободи́вый фарао́новы.

Припев: Сла́ва Тебе́, Бо́же наш, сла́ва Тебе́.

Ви́дите, ви́дите, я́ко Аз есмь Бог, И́же пре́жде бы́тия всех и пре́жде сотворе́ния земли́ и Не́ба, вем вся: и весь Сый во Отце́, и всего́ ношу в Себе́.

Сло́вом соста́вих небо вку́пе и зе́млю: со Отце́м бо бех и сло́вом ношу вся, я́ко Сло́во, Му́дрость и Си́ла, и О́браз, и Содействи́телен, и Равноде́телен.

Кто́ времена положи́? Кто́ ве́ки соблюда́яй? Кто́ вся определя́й и совоздвиза́яй? Ра́зве Безнача́льный, при́сно сый со Отце́м, я́коже заря́ во све́те.

О безме́рнаго Твоего́ Человеколю́бия, Иису́се! сказа́л бо еси́ нам сконча́ния свы́ше вре́мя, скрыв час, уясни́в же све́тло образы его́.

Вся ве́си, вся зна́еши, Иису́се, я́ко име́яй все в Себе́ Оте́ческое достоя́ние, Боже́ственне, и всего́ Ду́ха всажде́на нося́й в Себе́, Соприсносу́щнаго Отцу́.

Влады́ко Го́споди, веко́в Тво́рче, сподо́би и нас свяще́нный о́ный тогда́ глас услы́шати, зовущий избранный Отца́ в Ца́рство Небе́сное.

Сла́ва: Безнача́льная, Несозда́нная Тро́ице, Неразде́льная Еди́нице, Тро́е Су́щая и Еди́но, О́тче, Сы́не и Ду́ше, Еди́ный Бо́же, приими́ пе́ние от бре́нных язы́к, я́коже от уст пла́менных.

И ны́не: Селе́ние Свято́е яви́лася еси́ Де́во Бо́жие: в Тя бо Небе́сный Царь, всели́вся пло́тию, про́йде красный, челове́ка в Себе́ вообрази́в Боже́ственне.

Та́же о́ба ли́ка вку́пе пою́т ирмо́с: Ви́дите, ви́дите, я́ко Аз есмь Бог, дре́вле Изра́иля сквозе́ Чермно́е мо́ре прове́дый, и пита́вый, и спасы́й, и от го́рькия рабо́ты свободи́вый фарао́новы.

Посе́м: Го́споди, поми́луй. (Три́жды). Сла́ва, и ны́не:

Седа́лен, глас 2: Подо́бен: Милосе́рдия су́щи:

Милосе́рдием дви́жим, Христе́, во́лею преды́деши страда́ти, Благоде́телю, хотя́й страсте́й нас изба́вити и е́же во а́де осужде́ния, те́мже честна́я Твоя́ воспевае́м страда́ния и сла́вим, Спа́се, кра́йнее Твое́ вси схожде́ние.

Песнь 8.

Ирмо́с: А́нгели и Небеса́, на престо́ле сла́вы Седя́щаго и я́ко Бо́га непреста́нно Сла́вимаго Благослови́те, по́йте и превозноси́те Его́ во ве́ки. (Два́жды)

Припев: Сла́ва Тебе́, Бо́же наш, сла́ва Тебе́.

Вся́ко слы́шала еси́, душе́, ка́ко Христо́с Боже́ственным ученико́м Свои́м провозглаша́ше, глаго́ля сконча́ние: разуме́вши же твой коне́ц, угото́вися про́чее, вре́мя исхо́да прии́де.

Позна́ла еси́, непло́дная душе́, лука́ваго раба́ при́тчу, бо́йся и не небрези́ о дарова́нии, его́же прия́ла еси́, да не сокры́еши в зе́млю, но да ку́плю де́еши.

Да уясни́тся свеща́, да преизлие́тся сея́ и еле́й, я́коже де́вам тогда́ сострада́ние, да обря́щеши, душе́ моя́, черто́г Христо́в тогда́ отве́рстый.

В суббо́ту бе́гство и в зиме́, глаго́ля учи́тель, седма́го бу́рю предгада́тельствует настоя́щаго ве́ка, в не́мже на́йдет, я́ко зима́, кончи́на.

Я́ко ско́рость мо́лнии преходя́щая, та́ко тогда́ бу́дет Стра́шное о́ное Влады́ки твоего́ прише́ствие, душе́ моя́: слышала еси́, гото́ва про́чее бы́ти потщи́ся.

Егда́ прии́дет Судия с ты́сящами и тма́ми а́нгельских чино́в и сил: тогда́ кий страх, душе́ моя́, кий тре́пет, увы мне, наги́м стоя́щым всем?

Благослови́м Отца́, и Сы́на, и Свята́го Ду́ха, Го́спода.

Еди́н Бог у́бо Тро́ица, ни Отцу́ изступи́вшу в сыновство́, ниже́ Сы́ну премени́вшуся во исхожде́ние, но сво́йственная, и Обое́ Свет, Бо́га, Три сла́влю во ве́ки.

И ныне: Моли́твами, Бо́же, Богоро́дицы, приими́ моли́тву на́шу, вознизпосли́ же ми́лости Твоя́ на вся бога́тно и мир Твой пода́ждь лю́дем Твои́м.

Хвалим, благослови́м, покланя́емся Го́сподеви, пою́ще и превознося́ще во вся ве́ки.

Та́же о́ба ли́ка вку́пе пою́т ирмо́с: А́нгели и Небеса́, на престо́ле сла́вы Седя́щаго и я́ко Бо́га непреста́нно Сла́вимаго Благослови́те, по́йте и превозноси́те Его́ во ве́ки.

Песнь 9

Ирмо́с: Проявле́нное на горе́ законополо́жнику во огни́ и купине́ рождество́ Присноде́вы, в на́ше ве́рных спасе́ние, пе́сньми немо́лчными велича́ем. (Два́жды)

Припев: Сла́ва Тебе́, Бо́же наш, сла́ва Тебе́.

Слышала еси́, душе́ моя́, Судии предвозглаша́ющу и уча́щу тя вре́мени кончи́ны: гото́ви я́же на исхо́д де́ла, да не я́ко неиску́сна Бо́га отве́ржена бу́деши.

От смоко́вницы, о душе́ моя́, научи́ся кончи́ны: егда́ мла́до бу́дет ли́ствие и прозя́бнет ве́твие, жа́твы час про́чее: и ты егда́ сия́ уви́диши, разуме́й, я́ко при две́рех есть.

Кто́ ра́зве Тебе́ ины́й Твоего́ знает Отца́? Или́ кто кроме́ Тебе́ весть час или́ день? у Тебе́ бо сокро́вища прему́дрости вся внутрь суть, Христе́ Бо́же.

Книги у́бо разгну́тся тогда́, престо́лом поставле́нным, дея́ния же облича́тся, наги́м стоя́щым всем, ни свиде́телем, ни клеветнико́м прису́тствующым: обнаже́на бо вся Бо́гу.

Гряде́т всех Судия́, изведе́н бы́ти на суд, на престо́ле херуви́мсте Седя́й, я́ко пови́нный предста́ти Пила́ту и вся пострада́ти, да спасе́тся Адам.

Прибли́жися Па́сха нам Вели́кая и Боже́ственная: по дво́ю бо дни́ю, преднауча́ет Христо́с, страда́ния пропису́я день, во́ньже Отцу́ Же́ртва приведе́тся.

При Кресте́ Твое́м, Спа́се, предстоя́щи Ма́ти и Твое́ непра́ведное зря́щи заколе́ние, вопия́ше: увы́ Мне, чадо Мое́! увы Мне, Незаходи́мый Све́те! Просия́й всем, Со́лнце сла́вы, Свет.

Сла́ва: О Еди́нице Свята́я, Тро́ице, Еди́но Бо́жество́ и Тро́ица Еди́нице Бо́же, Триипоста́сное Естество́, Единоче́стная и Неразде́льная Сла́ва, изба́ви от бед ду́шы на́ша.

И ны́не: Приими́ Матерь Твою́, Христе́, в моли́тву, да моли́твами Ея́ умири́ши мир и це́ркви Твоя́ совокупи́ши во еди́но.

Та́же о́ба ли́ка вку́пе пою́т ирмо́с, вме́сто Досто́йно: Проявле́нное на горе́ законополо́жнику во огни́ и купине́ рождество́ Присноде́вы, в на́ше ве́рных спасе́ние, пе́сньми немо́лчными велича́ем. И покло́н до земли́.

Чтец: Трисвято́е, по О́тче наш.

Свяще́нник: Я́ко Твое́ есть Ца́рство:

Чтец: Ами́нь.

Конда́к, глас 2: Подобен: Вы́шних ища́:

Час, душе́, конца́ помы́сливши и посече́ния смоко́вницы убоя́вшися, да́нный тебе́ тала́нт трудолю́бно де́лай, окая́нная, бо́дрствующи и зову́щи: да не пребу́дем вне черто́га Христо́ва.

И пое́м тропа́рь велегла́сно и ко́сно, на глас 6:

Го́споди Сил, с на́ми бу́ди, ино́го бо ра́зве Тебе́ Помо́щника в ско́рбех не и́мамы: Го́споди Сил, поми́луй нас. (Два́жды)

Хвали́те Бо́га во святы́х Его́, хвали́те Его́ во утверже́нии си́лы Его́.

Го́споди Сил, с на́ми бу́ди: (По каждом стихе)

Хвали́те Его́ на си́лах Его́, хвали́те Его́ по мно́жеству вели́чествия Его́.

Хвали́те Его́ во гласе трубнем, хвали́те Его́ во псалти́ри и гуслех.

Хвали́те Его́ в тимпа́не и ли́це, хвали́те Его́ во стру́нах и орга́не.

Хвали́те Его́ в кимва́лех доброгла́сных, хвали́те Его́ в кимва́лех восклица́ния: вся́кое дыха́ние да хвали́т Го́спода.

Та́же о́ба ли́ка, соше́дшеся вку́пе, пою́т:

Хвали́те Бо́га во святы́х Его́, хвали́те Его́ во утверже́нии си́лы Его́.

Го́споди Сил, с на́ми бу́ди, ино́го бо разве Тебе́ Помо́щника в ско́рбех не и́мамы: Го́споди Сил, поми́луй нас.

Сла́ва: Го́споди, а́ще не быхом Святы́я Твоя́ име́ли моли́твенники и благосты́ню Твою́, ми́лующую нас, ка́ко сме́ли бы́хом, Спа́се, пе́ти Тя, Его́же славосло́вят непреста́нно а́нгели? Сердцеве́дче, пощади́ ду́шы на́ша.

И ны́не: Мно́гая мно́жества мои́х, Богоро́дице, прегреше́ний, к Тебе́ прибего́х, Чи́стая, спасе́ния тре́буя, посети́ немощству́ющую мо́ю ду́шу и моли́ Сы́на Твоего́ и Бога на́шего, да́ти ми оставле́ние, я́же соде́ях лютых, Еди́на Благослове́нная.

Всесвята́я Богоро́дице, во вре́мя живота́ моего́ не оста́ви мене́, челове́ческому предста́тельству не вве́ри мя, но Сама́ заступи́ и поми́луй мя.

Все́ упова́ние мое́ на Тя возлага́ю, Ма́ти Бо́жия, сохрани́ мя под кро́вом Твои́м.

Чтец: Го́споди, поми́луй. (40)

И́же на вся́кое вре́мя, и на вся́кий час, на Небеси́ и на земли́ покланя́емый и сла́вимый, Христе́ Бо́же, Долготерпели́ве, Многоми́лостиве, Многоблагоутро́бне, И́же пра́ведныя любя́й, и гре́шныя ми́луяй, И́же вся зовы́й ко спасе́нию, обеща́ния ра́ди бу́дущих благ. Сам, Го́споди, приими́ и на́ша в час сей моли́твы, и испра́ви живо́т наш к за́поведем Твои́м: ду́шы на́ша освяти́, телеса́ очи́сти, помышле́ния испра́ви, мы́сли очи́сти, и изба́ви нас от вся́кия ско́рби, зол и боле́зней. Огради́ нас святы́ми Твои́ми а́нгелы, да ополче́нием их соблюда́еми и наставля́еми, дости́гнем в соедине́ние ве́ры, и в ра́зум непристу́пныя Твоея́ сла́вы: я́ко благослове́н еси́ во ве́ки веко́в. Ами́нь.

Го́споди, поми́луй (Три́жды). Сла́ва, и ны́не: Честне́йшую Херуви́м: И́менем Госпо́дним Благослови́, О́тче.

Свяще́нник: Бо́же, уще́дри ны, и благослови́ ны, просвети́ лице́ Твое́ на ны, и поми́луй ны.

И моли́тву Свята́го Ефре́ма, якоже обычно.

Трисвято́е, по О́тче наш.

Свяще́нник: Я́ко Твое́ есть Ца́рство:

Чтец: Ами́нь. Го́споди, поми́луй (12).

Нескве́рная, Небла́зная, Нетле́нная, Пречи́стая, Чи́стая Де́во, Богоневе́сто Влады́чице, Я́же Бо́га Сло́ва челове́ком, пресла́вным Твои́м рождество́м соедини́вшая, и отри́нувшееся естество́ ро́да на́шего Небе́сным совоку́пльшая, Я́же ненаде́жных Еди́на наде́жда, и бори́мых по́моще: гото́вое заступле́ние к Тебе́ притека́ющих, и всех христиа́н прибе́жище, не гнуша́йся мене́ гре́шнаго, скве́рнаго, скве́рными помыслы, и словесы, и дея́нми, всего́ себе́ непотре́бна сотво́рша, и ра́зумом ле́ности сласте́й жития́ раба́ бы́вша: но я́ко Человеколю́би́ваго Бога Мати, человеколю́бие умилосе́рдися о мне гре́шнем и блу́днем, и приими́ мое́ е́же от скве́рных усте́н приноси́мое Тебе́ моле́ние, и Твоего́ Сы́на, и на́шего Влады́ку и Го́спода Ма́тернее Твое́ дерзнове́ние употребля́ющи моли́, да отве́рзет и мне человеколю́бныя утро́бы Своея́ бла́гости, и презре́в моя́ безчи́сленная прегреше́ния, обрати́т мя к покая́нию, и Свои́х за́поведей де́лателя иску́сна яви́т мя. И предста́ни мне при́сно я́ко Ми́лостивая, и Милосе́рдая, и Благолюби́вая, в настоя́щем у́бо житии́, те́плая Предста́тельнице и Помо́щнице, сопроти́вных наше́ствия отгоня́ющи, и ко спасе́нию наставля́ющи мя, и во вре́мя исхо́да моего́, окая́нную мою́ ду́шу соблюда́юши, и те́мныя зра́ки лука́вых бе́сов дале́че от не́я отгоня́ющи: в Стра́шный же день суда, ве́чныя мя избавляю́щи му́ки, и неизрече́нныя сла́вы Твоего́ Сы́на, и Бо́га на́шего, насле́дника мя показу́ющи, ю́же и да улучу, Владычице моя́ Пресвята́я Богоро́дице, Твои́м ходатайством и заступле́нием, благода́тию и человеколю́бием Единоро́днаго Сы́на Твоего́, Го́спода и Бо́га и Спаса на́шего Иису́са Христа́: Емуже подоба́ет вся́кая сла́ва, честь и поклоне́ние, со Безнача́льным Его́ Отце́м, и Пресвяты́м, и Благи́м, и Животворя́щим Его́ Ду́хом ны́не, и при́сно, и во ве́ки веко́в. Ами́нь.

И даждь нам, Влады́ко, на сон гряду́щим поко́й те́ла и души́: и сохрани́ нас от мра́чнаго сна грехо́внаго, и от вся́каго те́мнаго и нощна́го сладостра́стия, укроти́ стремле́ния страсте́й, угаси́ разжже́нныя стре́лы лука́ваго, я́же на ны льсти́вно дви́жимыя, пло́ти нашея́ воста́ния утоли́, и вся́кое земно́е и веще́ственное на́ше му́дрование успи́, и да́руй нам, Бо́же, бодр ум, целому́др по́мысл, се́рдце трезвя́щееся, сон лего́к, и вся́каго сатанина́ мечта́ния измене́н, возста́ви же нас во вре́мя моли́твы утвержде́ны в за́поведех Твои́х, и па́мять суде́б Твои́х к себе́ тве́рду иму́ща: всено́щное славосло́вие нам да́руй, во е́же пе́ти и благослови́ти и сла́вити пречестно́е и великоле́пое И́мя Твое́, Отца́, и Сы́на, и Свята́го Ду́ха ны́не, и при́сно, и во ве́ки веко́в. Ами́нь.

Пресла́вная Присноде́во, Ма́ти Христа́ Бо́га, принеси́ на́шу моли́тву Сы́ну Твоему́ и Бо́гу на́шему, да спасе́т Тобо́ю ду́ши на́ша.

Упова́ние мое́ Оте́ц, Прибе́жище мое́ Сын, Покро́в мой Дух Святы́й: Тро́ице Святая, сла́ва Тебе́.

Свяще́нник глаго́лет: Сла́ва Тебе́, Христе́ Бо́же, упова́ние на́ше, сла́ва Тебе́.

Лик: Сла́ва, и ны́не: Го́споди, поми́луй (Три́жды). Благослови́.

И нам, на зе́млю прикло́ншымся, свяще́нник глаго́лет моли́тву:

Влады́ко Многоми́лостиве, Го́споди Иису́се Христе́, Бо́же наш, моли́твами Всепречи́стыя Влады́чицы на́шея Богоро́дицы и Присноде́вы Мари́и, си́лою Честна́го и Животворя́щаго Креста́: предста́тельствы Честных Небе́сных Си́л безпло́тных: честнаго славнаго проро́ка, Предте́чи и Крести́теля Иоа́нна; святы́х сла́вных и всехва́льных апо́стол; святы́х сла́вных и добропобе́дных му́чеников; преподо́бных и богоно́сных оте́ц на́ших; святы́х и пра́ведных Богооте́ц Иоаки́ма и А́нны и всех Твои́х святы́х, благоприя́тну сотвори́ моли́тву на́шу, да́руй нам оставле́ние прегреше́ний на́ших, покры́й нас кро́вом крилу́ Твое́ю, отжени́ от нас вся́каго врага́ и супоста́та: умири́ на́шу жизнь, Го́споди, поми́луй нас и мир Твой и спаси́ ду́шы на́ша, я́ко Благ и Человеколю́бец.

По моли́тве же, нам воста́вшым, глаго́лет свяще́нник: Благослови́те, отцы́ святи́и, прости́те ми, гре́шному, ели́ка согреши́х сло́вом, де́лом, помышле́нием и все́ми мои́ми чувствы.

И отвеща́ют лю́дие: Бог прости́т ти, О́тче Святы́й.

Свяще́нник же глаго́лет ектению́:

Помо́лимся о Вели́ком Господи́не и Отце́ наше́м Святе́йшем Патриа́рхе Кирилле и о Господи́не на́шем Преосвяще́ннейшем митрополи́те (и́ли архиепи́скопе, и́ли епи́скопе) (и́мярек).

Лик: Го́споди, по́милуй (на ко́еждо проше́ние).

О Богохрани́мей стране́ на́шей, власте́х и во́инстве ея́.

О ненави́дящих и лю́бящих нас.

О ми́лующих и служа́щих нам.

О запове́давших нам, недосто́йным, моли́тися о них.

О избавле́нии плене́нных.

О отше́дших отце́х и бра́тиях на́ших.

О в мо́ри пла́вающих.

О в не́мощи лежа́щих.

Помо́лимся и о изоби́лии плодо́в земны́х.

И о вся́кой души́ христиа́н правосла́вных.

Ублажи́м правосла́вныя архиере́и и кти́торы Свята́го храма сего́ (святы́я оби́тели сея́).

Роди́тели на́ша и вся пре́жде отше́дшыя отцы и бра́тию на́шу, зде лежа́щыя и повсю́ду, правосла́вныя.

Предстоя́тель: Рцем и о них (ини́и глаго́лют: о себе́ саме́х).

Лик: Го́споди, поми́луй (Три́жды).

Свяще́нник: Моли́твами святы́х Оте́ц на́ших, Го́споди Иису́се Христе́, Бо́же наш, поми́луй нас.

Лик: Ами́нь.

После́дование У́трени, во Святы́й и Вели́кий вторник

Свяще́нник: Благослове́н Бог наш:

И соверша́ется после́дование у́трени, я́коже в Вели́кий понеде́льник.

И чте́тся кафи́сма 9-я (псалмы́ 64–69).

Седа́лен, глас 4: Подо́бен: Вознесы́йся на Крест:

Жениха́, бра́тие, возлю́бим, свещы́ своя́ украси́м, в доброде́телех сия́юще и ве́ре пра́вой: да я́ко му́дрыя Госпо́дни де́вы готови́ вни́дем с Ним на бра́ки. Жени́х бо дары, я́ко Бог, всем подае́т нетле́нный вене́ц.

Сла́ва, и ны́не: и паки тойжде.

И чте́тся кафи́сма 10 (псалмы́ 70–76).

Седа́лен, глас 4: Подо́бен: Удиви́ся Иосиф:

Сове́т, Спа́се, беззако́нный на Тя, свяще́нницы и кни́жницы за́вистию собра́вше лю́те, в преда́тельство подвиго́ша Иуду: те́мже безсту́дно исхожда́ше, глаго́лаше на Тя беззако́нным лю́дем: что́ ми, глаго́лет, дади́те, и аз вам Его́ преда́м в ру́ки ва́ша; осужде́ния сего́ изба́ви, Го́споди, ду́шы на́ша.

Сла́ва, и ны́не: и паки тойжде.

И чте́тся кафи́сма 11 (псалмы́ 77–84).

Та́же Седа́лен, глас 8: Подобен: Прему́дрости:

Иу́да разумом сребролю́бствует, на учи́теля вражде́бне подвиза́ется, сове́тует, поуча́ется преда́нию, све́та отпа́дает, тьму прии́м, соглаша́ет це́ну, продае́т Безце́ннаго: те́мже и удавле́ние, возме́здие е́же соде́я обрета́ет окая́нный, и лю́тую смерть, преда́в Тебе́, Го́спода. Того́ нас ча́сти изба́ви, Христе́ Бо́же, прегреше́ний оставле́ние даруя, пра́зднующым ве́рою пречи́стую страсть Твою́.

Сла́ва, и ны́не: и паки тойжде.

Посе́м диа́кон возглаша́ет: И о сподо́битися нам слы́шанию Свята́го Ева́нгелиа, Го́спода Бо́га мо́лим.

Лик: Го́споди, поми́луй (Три́жды).

Диа́кон: Прему́дрость, про́сти, услы́шим Свята́го Ева́нгелиа.

Свяще́нник: Мир всем.

Лик: И ду́хови твоему́.

Свяще́нник: От Матфе́а Свята́го Ева́нгелиа чте́ние.

Лик: Сла́ва Тебе́, Го́споди, сла́ва Тебе́.

Диа́кон: Во́нмем.

Евангелие от Матфея, зачало 90 (Мф. 22:15–23, 39).

Во вре́мя о́но, сове́т прие́мше вси фарисе́е на Иису́са, я́ко да обольстя́т Его́ сло́вом, посыла́ют к Нему́ ученики́ своя́ со Иродиа́ны, глаго́люще: Учи́телю, ве́мы я́ко и́стинен еси́, и пути́ Бо́жию вои́стину учи́ши, и не ради́ши ни о ко́мже: не зри́ши бо на лице́ челове́ком. Рцы у́бо нам, что Ти ся мнит? Досто́йно ли есть да́ти кинсо́н ке́сареви, или́ ни? Разуме́в же Иису́с лука́вство их, рече́: что́ Мя искуша́ете, лицеме́ри? Покажи́те Ми злати́цу кинсо́нную. Они́ же принесо́ша Ему́ пе́нязь. И глаго́ла им: чий о́браз сей и написа́ние? И глаго́лаша Ему́: ке́сарев. Тогда́ глаго́ла им: воздади́те у́бо ке́сарева ке́сареви: и Бо́жия Бо́гови. И слы́шавше ди́вишася: и оста́вльше Его́ отыдо́ша. В той день приступи́ша к Нему́ саддуке́е, и́же глаго́лют не бы́ти воскресе́нию: и вопроси́ша Его́, глаго́люще: Учи́телю, Моисе́й рече́: а́ще кто у́мрет не и́мый чад, да по́ймет брат его́ жену его́, и воскреси́т се́мя брата своего́. Бе́ша же в нас седмь бра́тия: и пе́рвый оже́нься у́мре, и не и́мый се́мене, оста́ви жену́ свою́ бра́ту своему́. Та́кожде же и вторы́й, и тре́тий, да́же до седма́го. Последи́ же всех у́мре и жена́. В воскреше́ние у́бо, кото́раго от седми́х бу́дет жена́? Вси́ бо име́ша ю́? Отвеща́в же Иису́с, рече́ им: прельща́етеся, не ве́дуще Писания, ни си́лы Бо́жия. В воскресе́ние бо ни же́нятся, ни посяга́ют, но я́ко а́нгели Бо́жии на Небеси́ суть. О воскресе́нии же ме́ртвых, не́сте ли чли рече́ннаго вам Бо́гом, глаго́лющим: Аз есмь Бог Авраа́мов, и Бог Исаа́ков, и Бог Иа́ковль; несть Бог, Бог ме́ртвых, но Бог живы́х. И слы́шавше наро́ди дивля́хуся о уче́нии Его́. Фарисе́е же слы́шавше, я́ко посрами́ саддуке́и, собра́шася вку́пе, и вопроси́ еди́н от них законоучи́тель, искуша́я Его́, и глаго́ля: Учи́телю, ка́я заповедь бо́льши есть в зако́не? Иису́с же рече́ ему́: возлюби́ши Го́спода Бо́га твоего́ всем се́рдцем Твои́м, и все́ю душе́ю твое́ю, и все́ю мы́слию твое́ю. Сия́ есть пе́рвая и бо́льшая заповедь. Втора́я же подо́бна ей: возлюби́ши и́скренняго твоего́ я́ко сам себе́. В сию́ обою́ за́поведию весь зако́н и проро́цы ви́сят. Со́браном же фарисе́ом вопроси́ их Иису́с, глаго́ля: что́ ся вам мнит о Христе́? Чий есть Сын? Глаго́лаша Ему́: Дави́дов. Глаго́ла им: ка́ко у́бо Дави́д Ду́хом Го́спода Его́ нарицает, глаго́ля: Рече́ Госпо́дь Го́сподеви Моему́, седи́ одесну́ю Мене́, до́ндеже положу́ враги́ Твоя́ подно́жие нога́ма Твои́ма. А́ще у́бо Дави́д нарица́ет Его́ Го́спода, ка́ко сын Ему́ есть? И никто́же можа́ше отвеща́ти Ему́ словесе́: ниже́ смея́ кто от того́ дне вопроси́ти Его́ ктому́. Тогда́ Иису́с глаго́ла к наро́дом и ученико́м Свои́м, глаго́ля: на Моисе́ове седа́лищи седо́ша кни́жницы и фарисе́е. Вся у́бо ели́ка а́ще реку́т вам блюсти́, соблюда́йте и твори́те, по дело́м же их не твори́те: глаго́лют бо и не творя́т. Связу́ют бо бремена́ тя́жка и бе́дне носи́ма, и возлага́ют на плеща́ челове́ческа, пе́рстом же свои́м не хотят дви́гнути их. Вся же дела́ своя́ творя́т, да ви́дими бу́дут челове́ки: разширя́ют же храни́лища своя́, и велича́ют воскри́лия риз свои́х. Лю́бят же преждевозлега́ния на ве́черях, и преждеседа́ния на со́нмищах, и целова́ния на то́ржищах, и зва́тися от челове́к: учи́телю, учи́телю. Вы же не нарица́йтеся учи́тели: еди́н бо есть ваш Учи́тель — Христо́с: вси же вы бра́тия есте́. И Отца́ не зови́те себе́ на земли́: еди́н бо есть Оте́ц ваш, И́же на Небесе́х. Ниже́ нарица́йтеся наста́вницы, еди́н бо есть Наста́вник ваш, Христо́с. Бо́лий же в вас, да бу́дет вам слуга́. И́же бо вознесе́тся, смири́тся: и смиря́яйся, вознесе́тся. Го́ре же вам, кни́жницы и фарисе́е, лицеме́ри, я́ко снеда́ете до́мы вдови́ц, и вино́ю дале́че моли́твы творя́ще: сего́ ра́ди ли́шшее прии́мете осужде́ние. Го́ре вам, кни́жницы и фарисе́е, лицеме́ри, я́ко затворя́ете Ца́рствие Небе́сное пред челове́ки: вы бо не вхо́дите, ни входя́щих оставля́ете вни́ти. Го́ре вам, кни́жницы и фарисе́е, лицеме́ри, я́ко прехо́дите мо́ре и су́шу, сотвори́ти еди́наго прише́льца: и егда́ бу́дет, творите́ его́ Сы́на гее́нны сугу́бейша вас. Го́ре вам, вожди́ слепи́и, глаго́люще: и́же а́ще клене́тся Це́рковию, ничесо́же есть: а и́же клене́тся зла́том церко́вным, до́лжен есть. Бу́и и слепи́и, ко́е бо бо́ле есть? Зла́то ли? или́ Це́рковь, святя́щая зла́то? И и́же а́ще клене́тся олтаре́м, ничесо́же есть: а и́же клене́тся да́ром и́же верху́ его́, до́лжен есть. Бу́и и слепи́и, что бо бо́ле? Дар ли, или́ олта́рь святя́й дар? И́же у́бо клене́тся олтаре́м, клене́тся им и Су́щим верху́ его́. И и́же клене́тся Це́рковию, клене́тся е́ю, и Живу́щим в ней. И клены́йся небесе́м, клене́тся престо́лом Бо́жиим, и Седя́щим на нем. Го́ре вам, кни́жницы и фарисе́е, лицеме́ри, я́ко одеся́тствуете мя́тву, и копр, и ки́мин: и оста́висте вя́щшая зако́ну, суд, и ми́лость, и ве́ру. Сия́ же подоба́ше твори́ти, и о́нех не оставля́ти. Вожди́ слепи́и, оцежда́ющии комары́, вельблу́ды же пожира́юще. Го́ре вам, кни́жницы и фарисе́е, лицеме́ри, я́ко очища́ете вне́шнее сткля́ницы и блю́да: внутрьу́ду же суть по́лни хище́ния и непра́вды. Фарисе́е слепы́й, очи́сти пре́жде вну́треннее сткля́ницы и блю́да, да бу́дет и вне́шнее и́ма чи́сто. Го́ре вам, кни́жницы и фарисе́е, лицеме́ри, я́ко подо́битеся гробо́м пова́пленым, и́же внеу́ду у́бо явля́ются красны́, внутрьу́ду же по́лни суть косте́й ме́ртвых, и вся́кия нечистоты́. Та́ко и вы, внеу́ду у́бо явля́етеся челове́ком пра́ведни: внутрьу́ду же есте́ по́лни лицеме́рия и беззако́ния. Го́ре вам, кни́жницы и фарисе́е, лицеме́ри, я́ко зи́ждете гро́бы проро́ческия, и кра́сите ра́ки пра́ведных. И глаго́лете: а́ще бы́хом бы́ли во дни оте́ц на́ших, не бы́хом у́бо о́бщницы им бы́ли во дни кро́ви проро́к. Те́мже са́ми свиде́тельствуете себе́, я́ко сы́нове есте́ изби́вших проро́ки. И вы испо́лните ме́ру оте́ц ва́ших. Змия́, порожде́ния ехи́днова, ка́ко убежите́ от суда́ огня́ гее́нскаго? Сего́ ра́ди се Аз послю́ к вам проро́ки, и прему́дры, и кни́жники: и от них убие́те и распне́те. И от них бие́те на со́нмищах ва́ших, и изжене́те от гра́да во град. Я́ко да прии́дет на вы вся́ка кровь пра́ведна, пролива́емая на земли́, от кро́ве А́веля пра́веднаго, до кро́ве Захарии, сы́на Варахи́ина, его́же уби́сте ме́жду це́рковию и олтаре́м. Ами́нь глаго́лю вам: я́ко прии́дут вся Сия́ на род сей. Иерусали́ме, Иерусали́ме, изби́вый проро́ки, и каме́нием побива́яй по́сланныя к тебе́, колькра́ты восхоте́х собра́ти ча́да твоя́, я́коже собира́ет ко́кош птенцы́ своя́ под криле́, и не восхоте́сте! Се оставля́ется вам дом ваш пуст. Глаго́лю бо вам, я́ко не и́мате Мене́ ви́дети отсе́ле, до́ндеже рече́те: благослове́н Гряды́й во И́мя Госпо́дне.

Лик: Сла́ва Тебе́, Го́споди, сла́ва Тебе́.

Та́же чте́тся псало́м 50.

И посе́м свяще́нник и́ли диа́кон: Спаси́, Бо́же, лю́ди Твоя́ и благослови́ достоя́ние Твое́, посети́ мир Твой ми́лостию и щедро́тами, возвы́си рог христиа́н правосла́вных и низпосли́ на ны ми́лости Твоя́ бога́тыя: моли́твами Всепречи́стыя Влады́чицы нашея́ Богоро́дицы и Присноде́вы Мари́и; си́лою Честна́го и Животворя́щаго Креста́; предста́тельствы Честны́х Небе́сных Сил безпло́тных; честна́го сла́внаго проро́ка, Предте́чи и Крести́теля Иоа́нна; святы́х сла́вных и всехва́льных апо́стол; и́же во святы́х оте́ц на́ших и вселе́нских вели́ких учи́телей и святи́телей Васи́лия Вели́каго, Григо́рия Богосло́ва и Иоа́нна Златоу́стаго; и́же во святы́х Отца́ на́шего Никола́я, архиепи́скопа Мир Лики́йских, чудотво́рца; и́же во святы́х оте́ц на́ших Мефо́дия и Кири́лла, учи́телей слове́нских; свята́го равноапо́стольнаго вели́каго князя Влади́мира и Святы́я равноапо́стольныя вели́кия княги́ни О́льги; и́же во святы́х оте́ц на́ших всея́ Росси́и чудотво́рцев Михаи́ла, Петра́, Алекси́я, Ио́ны, Фили́ппа и Ермоге́на; святы́х сла́вных и добропобе́дных му́чеников; преподо́бных и богоно́сных оте́ц на́ших; святы́х и пра́ведных Богооте́ц Иоаки́ма и А́нны (и свята́го, и́мярек, его́же есть храм) и всех святы́х, мо́лим Тя, Многоми́лостиве Го́споди, услы́ши нас, гре́шных, моля́щихся Тебе́, и поми́луй нас.

Лик: Го́споди, поми́луй. (12)

Свяще́нник: Ми́лостию и щедро́тами, и человеколю́бием:

Лик: Ами́нь.

Посе́м ектениа́ ма́лая.

Возгла́с: Ты бо еси́ Царь ми́ра:

Та́же конда́к, глас 2: Подобен: Вы́шних ища́:

Час, душе́, конца́ помы́сливши, и посече́ния смоко́вницы убоя́вшися, да́нный тебе́ тала́нт трудолю́бно де́лай, окая́нная, бо́дрствующи и зову́щи: да не пребу́дем вне черто́га Христо́ва.

И́кос: Что́ уныва́еши, душе́ моя́ окая́нная? Что́ мечта́еши безвре́менно попече́ния неполе́зная? Что́ упражня́ешися к мимотеку́щым? После́днейший час есть отсе́ле, и разлучи́тися и́мамы от су́щих зде, до́ндеже вре́мя и́маши, возни́кни зову́щи: согреши́х Ти, Спа́се мой, не посецы́ мене́ я́коже непло́дную смоко́вницу, но я́ко благоутро́бен Го́споди, уще́дри со стра́хом зову́щую: да не пребу́дем вне черто́га Христо́ва.

Синаксарь.

Таже двоепеснец, егоже краестрочие: Трити те, сиесть, во вторник же. Творение господина Космы, ирмос по дважды, стихи же на 12. Последи же ирмос, оба лика вкупе, глас 2.

Песнь 8

{Τ} Ирмо́с: Веле́нию мучи́телеву преподо́бнии трие́ о́троцы не повину́вшеся, в пещь вве́ржени, Бо́га испове́даху пою́ще: Благослови́те дела́ Госпо́дня Го́спода.

Припе́в: Сла́ва Тебе́, Бо́же наш, сла́ва Тебе́.

{Ρ} Ле́ность дале́че нас отве́ржим, и све́тлыми свеща́ми безсме́ртнаго Жениха́ Христа́, пе́нием усря́щим, благослови́те, вопию́ще, дела Госпо́дня Го́спода.

{Ι} Да удовле́ет общи́тельный души́ нашея́ еле́й в сосу́дех, я́ко да не на ку́плю поло́жше вре́мя по́честей, пое́м: благослови́те дела Госпо́дня Го́спода.

{Τ} Тала́нт ели́цы от Бо́га прия́сте, равноси́льную благода́ть, по́мощию да́вшаго Христа́ возрасти́те, пою́ще: благослови́те дела Госпо́дня Го́спода.

Благослови́м Отца́, и Сы́на, и Свята́го Ду́ха, Го́спода.

Тала́нт ели́цы от Бо́га прия́сте:

И ны́не: Тала́нт ели́цы от Бо́га прия́сте:

Хва́лим, благослови́м, покланя́емся Го́сподеви, пою́ще и превознося́ще во вся ве́ки.

Та́же о́ба ли́ка соше́дшеся вку́пе пою́т ирмо́с: Веле́нию мучи́телеву преподо́бнии трие́ о́троцы не повину́вшеся, в пещь вве́ржени, Бо́га испове́даху пою́ще: Благослови́те дела́ Госпо́дня Го́спода.

Вели́чит душа́ моя́ Го́спода: и Честне́йшую: не пое́м, но а́бие:

Песнь 9

{Η} Ирмо́с: Невмести́маго Бо́га во чре́ве вмести́вшая, и Ра́дость ми́ру роди́вшая, Тя пое́м, Богоро́дице Де́во.

Припе́в: Сла́ва Тебе́, Бо́же наш, сла́ва Тебе́.

{Τ} Ученико́м благи́й, бди́те, рекл еси́, во́ньже час прии́дет Госпо́дь, не разуме́ете, отда́ти кому́ждо.

{Ε} Во второ́м Твое́м и Стра́шном прише́ствии, Влады́ко, десны́м овца́м мя сопричти́, прегреше́ний презре́в мои́х мно́жества.

Сла́ва: Во второ́м Твое́м и Стра́шном прише́ствии, Влады́ко:

И ны́не: Во второ́м Твое́м и Стра́шном прише́ствии, Влады́ко:

И па́ки вме́сто Досто́йно есть: о́ба ли́ка вку́пе пою́т ирмо́с: Невмести́маго Бо́га во чре́ве вмести́вшая, и Ра́дость ми́ру роди́вшая, Тя пое́м, Богоро́дице Де́во.

Посе́м ектениа́ ма́лая. Возгла́с: Я́ко Тя хва́лят вся Си́лы Небе́сныя:

Посе́м пое́т канона́рх, став пе́рвее посреде́ це́ркве, ексапостила́рий:

Черто́г Твой ви́жду, Спа́се мой, украше́нный, и оде́жды не и́мам, да вни́ду в онь: просвети́ одея́ние души́ моея́, Светода́вче, и спаси́ мя.

Сла́ва: Черто́г Твой ви́жду, Спа́се мой:

И ны́не: Черто́г Твой ви́жду, Спа́се мой:

Чтец чтет обы́чные псалмы́ хвали́тны:

Хвали́те Го́спода с небе́с; Тебе́ подоба́ет песнь Бо́гу. Хвали́те Го́спода с небе́с, хвали́те Его́ в вы́шних, Тебе́ подоба́ет песнь Бо́гу. Хвали́те Его́, вси А́нгели Его́, хвали́те Его́, вся Си́лы Его́; Тебе́ подоба́ет песнь Бо́гу. Хвали́те Его́, со́лнце и луна́, хвали́те Его́, вся зве́зды и свет. Хвали́те Его́, небеса́ небе́с и вода́, и́же превы́ше небе́с, да восхва́лят И́мя Госпо́дне. Я́ко Той рече́, и бы́ша: Той повеле́, и созда́шася. Поста́ви я в век и в век ве́ка: повеле́ние положи́, и не ми́мо и́дет. Хвали́те Го́спода от земли́, зми́еве и вся бе́здны. Огнь, град, снег, го́лоть, дух бу́рен, творя́щая сло́во Его́. Го́ры и вси хо́лми, древа́ плодоно́сна и вси ке́дри. Зве́рие и вси́ ско́ти, гади и пти́цы перна́ты. Ца́рие зе́мстии и вси лю́дие, кня́зи и вси судии́ зе́мстии. Ю́ношы и де́вы, ста́рцы с ю́нотами, да восхва́лят И́мя Госпо́дне, я́ко вознесе́ся И́мя Того́ Еди́наго. Испове́дание Его́ на земли́ и на небеси́. И вознесе́т рог люде́й Свои́х, песнь всем преподо́бным Его́, сыновом Изра́илевым, лю́дем, приближа́ющымся Ему́.

Воспо́йте Го́сподеви песнь но́ву, хвале́ние Его́ в це́ркви преподо́бных. Да возвесели́тся Изра́иль о сотво́ршем его́, и сы́нове Сио́ни возрадуются о Царе́ свое́м. Да восхвалят И́мя Его́ в ли́це, в тимпа́не и псалти́ри да пою́т Ему́. Я́ко благоволи́т Госпо́дь в лю́дех Свои́х, и вознесе́т кро́ткия во спасе́ние. Восхва́лятся преподо́бнии во сла́ве и возра́дуются на ло́жах сво́их. Возноше́ния Бо́жия в горта́ни их, и мечи́ обою́ду остры́ в рука́х их: сотвори́ти отмще́ние во язы́цех, обличе́ния в лю́дех связа́ти цари́ их пу́ты, и сла́вныя их ручны́ми око́вы желе́зными.

Сотвори́ти в них суд напи́сан. Сла́ва сия́ бу́дет всем преподо́бным Его́.

Хвали́те Бога во святы́х Его́, хвали́те Его́ во утверже́нии си́лы Его́.

И пое́м стихи́ры самогла́сны на 4, глас 1:

Стих: Хвали́те Его́ на си́лах Его́, хвали́те Его́ по мно́жеству вели́чествия Его́.

Во све́тлостех святы́х Твоих, ка́ко вни́ду, недосто́йный? А́ще бо дерзну́ совни́ти в черто́г, оде́жда мя облича́ет, я́ко несть бра́чна, и свя́зан, изве́ржен буду от А́нгелов: очи́сти, Го́споди, скве́рну души́ моея́, и спаси́ мя я́ко Человеколю́бец.

Стих: Хвали́те Его́ во гласе трубнем, хвали́те Его́ во псалти́ри и гуслех.

И паки: Во све́тлостех святы́х Твои́х:

Стих, глас 2: Хвали́те Его́ в тимпа́не и ли́це, хвали́те Его́ во стру́нах и орга́не.

Душе́вною ле́ностию воздрема́вся, не стяжа́х, Женише́ Христе́, горя́ща свети́льника и́же от доброде́телей, и де́вам уподо́бихся бу́им, во вре́мя де́лания глумляся: утро́бы щедро́т Твои́х не затвори́ мне, Влады́ко, но оттря́с мой омраче́нный сон, возста́ви, и с му́дрыми введи́ де́вами в черто́г Твой, иде́же глас чи́стый пра́зднующих и вопию́щих непреста́нно: Го́споди, сла́ва Тебе́.

Стих: Хвали́те Его́ в кимва́лех доброгла́сных, хвали́те Его́ в кимва́лех восклица́ния. Вся́кое дыха́ние да хва́лит Го́спода.

И паки: Душе́вною ле́ностию воздрема́вся:

Сла́ва, и ны́не, глас 4: Скры́вшаго тала́нт осужде́ние слы́шавши, о душе́, не скрыва́й словесе́ Бо́жия, возвеща́й чудеса́ Его́, да умно́жающи дарова́ние, вни́деши в ра́дость Го́спода твоего́.

Чтец: Сла́ва Тебе́, показа́вшему нам свет. Сла́ва в вы́шних Бо́гу и на земли́ мир:

Ектениа́: Испо́лним у́треннюю моли́тву на́шу Го́сподеви. (Зри последование У́трени Вели́каго понеде́льника).

И по́сле ектении пою́т о́ба ли́ка стихи́ры самогла́сны на стиховне, глас 6:

Прииди́те, ве́рнии, де́лаим усердно Влады́це: подава́ет бо рабо́м бога́тство, и по ра́венству ки́йждо да многоусугу́бим благода́ти тала́нт. Ов у́бо му́дрость да прино́сит де́лы благи́ми, ов же слу́жбу све́тлости да соверша́ет: да приобща́ется же сло́вом ве́рный, тайны́ ненауче́нному, и да расточа́ет бога́тство убо́гим други́й: си́це бо заимова́нное многоусугу́бим, и я́ко строи́телие ве́рнии благода́ти, влады́чния ра́дости сподо́бимся: тоя нас сподо́би, Христе́ Бо́же, я́ко Человеколю́бец.

Стих: Испо́лнихомся зау́тра ми́лости Твоея́, Го́споди, и возра́довахомся, и возвесели́хомся; во вся дни на́ша возвесели́хомся, за дни в ня́же смири́л ны еси́, ле́та в ня́же ви́дехом зла́я. И при́зри на рабы Твоя́, и на дела Твоя́, и наста́ви сы́ны их.

Егда́ прии́деши во сла́ве, со а́нгельскими си́лами, и ся́деши на престо́ле, Иису́се, разсужде́ния, да мя, Пастырю Благи́й, не разлучи́ши, пути́ бо десны́я ве́си, развраще́ни же суть шу́ии. Да не у́бо с ко́злищи гру́баго мя грехо́м погуби́ши: но десны́м мя сочета́в овца́м, спаси́ я́ко Человеколю́бец.

Стих: И бу́ди све́тлость Го́спода Бо́га на́шего на нас, и дела́ рук на́ших испра́ви на нас, и де́ло рук на́ших испра́ви.

Женише́, добро́тою кра́сный па́че всех челове́к, призвавый нас к трапе́зе духо́вней черто́га Твоего́, неле́пый мой зрак прегреше́ний совлецы́ прича́стием страда́ний Твои́х: и оде́ждею сла́вы украси́в Твоея́ красоты, сообе́дника све́тла мя покажи́ Твоего́ Ца́рствия, я́ко Милосе́рд.

Сла́ва, и ны́не, глас 7: Се тебе́ тала́нт Влады́ка вверяет, душе́ моя́, стра́хом приими́ дар, заи́мствуй да́вшему, раздава́й ни́щым, и стяжи́ дру́га Го́спода, да ста́неши одесну́ю Его́, егда́ прии́дет во славе, и услы́шиши блаже́нный глас: вни́ди, рабе, в ра́дость Го́спода твоего́. Той досто́йна мя сотвори́, Спа́се, заблуди́вшаго, вели́кия ра́ди Твоея́ ми́лости.

Чтец: Бла́го есть испове́датися: и про́чая из после́дования утрени и часов, я́коже в Вели́кий понеде́льник.

После́дование Часов, во Святы́й и Вели́кий вторник

Час первый, Час третий, Час шестый, Час девятый

После́дование Вече́рни с Литургией Преждеосвященных Даров, во Святы́й и Вели́кий вторник

Соверша́ем я́коже в Вели́кий понеде́льник.

На Го́споди воззва́х: пое́м стихи́ры самогла́сны во глас 1:

Стих: Изведи́ из темни́цы ду́шу мою́, испове́датися И́мени Твоему́.

Во Све́тлостех святы́х Твои́х, ка́ко вни́ду, недосто́йный? А́ще бо дерзну́ совни́ти в черто́г, оде́жда мя облича́ет, я́ко несть бра́чна, и свя́зан, изве́ржен бу́ду от А́нгелов: очи́сти, Го́споди, скве́рну души́ моея́, и спаси́ мя я́ко Человеколю́бец.

Стих: Мене́ ждут пра́ведницы, до́ндеже возда́си мне.

И паки, Во Све́тлостех святы́х Твои́х:

Стих, глас 2: Из глубины́ воззва́х к Тебе́, Го́споди, Го́споди, услы́ши глас мой.

Душе́вною ле́ностию воздрема́вся, не стяжах, Женише́ Христе́, горя́ща свети́льника, и́же от доброде́телей, и де́вам уподо́бихся бу́им, во вре́мя де́лания глумля́ся: утро́бы щедро́т Твои́х не затвори́ мне, Влады́ко, но оттря́с мой омраче́нный сон, возста́ви, Ми́лостиве, и с му́дрыми введи́ де́вами в черто́г Твой, иде́же глас чи́стый пра́зднующих и вопию́щих непреста́нно: Го́споди, сла́ва Тебе́.

Стих: Да бу́дут у́ши Твои́, вне́млюще гла́су моле́ния моего́.

И паки, Душе́вною ле́ностию воздрема́вся:

Стих, глас 4: А́ще беззако́ния на́зриши, Го́споди, Го́споди, кто́ постои́т? Я́ко у Тебе́ очище́ние есть.

Скры́вшаго тала́нт осужде́ние слы́шавши, о душе́, не скрыва́й словесе́ Бо́жия, возвеща́й чудеса́ Его́, да умножа́ющи дарова́ние, вни́деши в ра́дость Го́спода твоего́.

Стих: И́мене ра́ди Твоего́ потерпе́х Тя, Го́споди, потерпе́ душа́ моя́ в сло́во Твое́, упова́ душа́ моя́ на Го́спода.

И паки, Скрывшаго тала́нт осужде́ние слы́шавши:

Стих, глас 6: От стра́жи у́тренния до но́щи, от стра́жи у́тренния да упова́ет Изра́иль на Го́спода.

Прииди́те, ве́рнии, де́лаим усе́рдно Влады́це: подава́ет бо рабо́м бога́тство, и по ра́венству ки́йждо многоусугу́бим благода́ти тала́нт: ов у́бо му́дрость да прино́сит де́лы благи́ми, ов же слу́жбу све́тлости да совершает? Да приобща́ется же сло́вом ве́рный, тайны́ ненауче́нному, и да расточа́ет бога́тство убо́гим други́й: си́це бо заимова́нное много усугу́бим, и я́ко строи́телие ве́рнии благода́ти, Влады́чния ра́дости сподо́бимся: тоя нас сподо́би, Христе́ Бо́же, я́ко Человеколю́бец.

Стих: Я́ко у Го́спода ми́лость и мно́гое у Него́ избавле́ние: и То́й изба́вит Изра́иля от всех беззако́ний его́.

И паки, Прииди́те, ве́рнии, де́лаим усе́рдно:

Стих: Хвали́те Го́спода вси язы́цы, похвали́те Его́ вси лю́дие.

Егда́ прии́деши во сла́ве, со а́нгельскими си́лами, и ся́деши на престо́ле, Иису́се, разсужде́ния, да мя, Пастырю Благи́й, не разлучи́ши, пути́ бо десныя ве́си, развраще́ни же суть шу́ии. Да не у́бо с ко́злищи гру́баго мя грехо́м погуби́ши: но десны́м мя сочета́в овца́м, спаси́ я́ко Человеколю́бец.

Стих: Я́ко утверди́ся ми́лость Его́ на нас, и и́стина Госпо́дня пребыва́ет во век.

Женише́, добро́тою кра́сный па́че всех челове́к, призва́вый нас к трапе́зе духо́вней черто́га Твоего́, неле́пый мой зрак прегреше́ний совлецы́, прича́стием страда́ний Твои́х: и оде́ждею сла́вы украси́в Твоея́ красоты́, сообе́дника све́тла мя покажи́ Твое́го Ца́рствия, я́ко Милосе́рд.

Сла́ва, и ны́не, глас 7: Се тебе́ тала́нт Влады́ка вверя́ет, душе́ моя́, стра́хом приими́ дар, заи́мствуй да́вшему ти, раздава́й ни́щым, и стяжи́ дру́га Го́спода, да ста́неши одесну́ю Его́, егда́ прии́дет во славе, и услы́шиши блаже́нный глас: вни́ди, рабе, в ра́дость Го́спода твоего́. Тоя досто́йна мя сотвори́, Спа́се, заблуди́вшаго, вели́кия ра́ди Твоея́ Ми́лости.

И быва́ет вход со Ева́нгелием. Та́же иере́й благословля́ет вход. Диа́кон же возглаша́ет: Прему́дрость, про́сти.

Лик: Све́те Ти́хий Святы́я сла́вы Безсме́ртнаго Отца́ Небе́снаго, Свята́го Блаже́ннаго, Иису́се Христе́! Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподо́бными, Сы́не Бо́жий, живо́т даяй: те́мже мир Тя сла́вит.

Проки́мен, глас 6: Воскресни́, Го́споди, в поко́й Твой, Ты, и киво́т святы́ни Твоея́.

Стих: Помяни́, Го́споди, Дави́да и всю кро́тость его́.

Исхода чте́ние (Исх. 2:5–10).

Сни́де дщерь фарао́нова измы́тися на ре́ку, и рабы́ни ея́ прохожда́ху при реце́: и ви́девши ковче́жец в лучи́це, посла́вши рабы́ню, взя и́. Отве́рзши же ви́дит отроча́ пла́чущееся в ковче́жце, и пощаде́ е́ дщерь фарао́ня, и рече́: от дете́й евре́йских сие́. И рече́ сестра́ его́ дще́ри фарао́нове: хо́щеши ли призову́ ти жену́ корми́лицу от евре́й, и воздои́т ти отроча́? И рече́ ей дщерь фарао́нова: иди́. Ше́дши же отрокови́ца, призва́ ма́терь отроча́те. Рече́ же к ней дщерь фарао́нова: соблюди́ ми отроча́ сие́, и воздо́й ми е́: аз же дам ти мзду. Взя же отроча́ жена́, и доя́ше е́. Возмужа́вшу же отроча́ти, введе́ е́ ко дще́ри фарао́нове. И бысть ей в сы́на: и нарече́ и́мя ему́ Моисе́й, глаго́лющи: от воды́ взях его́.

Проки́мен, глас 4: Се что добро́, или́ что красно́? Но е́же жи́ти бра́тии вку́пе.

Стих: Я́ко ми́ро на главе́, сходя́щее на браду́, браду́ Ааро́ню.

Иова чте́ние (Иов. 1:13–22).

Бысть я́ко день сей, сы́нове И́овлевы и дще́ри его́ пия́ху вино́ в дому́ бра́та своего́ старе́йшаго. И се ве́стник прии́де ко И́ову, и рече́ ему́: супру́ги воло́в оря́ху, и осли́цы пася́хуся близ их: И прише́дше плени́тели плени́ша их, и о́троки изби́ша мече́м, и спасо́хся аз еди́н, и приидо́х возвести́ти тебе́. Еще́ сему глаго́лющу, прии́де ин ве́стник, и рече́ ко И́ову: огнь спаде́ с небесе́, и пожже́ о́вцы, и па́стыри пояде́ подо́бие: спасо́хся же аз еди́н, и приидо́х возвести́ти тебе́. Еще́ сему́ глаго́лющу, прии́де ин ве́стник, и рече́ ко И́ову: ко́нницы сотвори́ша нача́льства три, и окружи́ша вельблю́ды, и плени́ша их, и о́троки изби́ша мечми́: спасо́хся же аз еди́н, и приидо́х возвести́ти тебе́. Еще́ сему́ глаго́лющу, ин ве́стник прии́де, глаго́ля И́ову: сыно́м Твои́м и дще́рем Твои́м яду́щым и пию́щым у бра́та своего́ старе́йшаго, внеза́пу ветр вели́к найде́ от пусты́ни, и косне́ся четы́рем угло́м хра́мины, и паде́ хра́мина на де́ти Твоя́, и сконча́шася: спасо́хся же аз еди́н, и приидо́х возвести́ти тебе́. Та́ко (услы́шав) И́ов, воста́в растерза́ ри́зы своя́, и остриже́ власы́ главы́ своея́ (и посы́па пе́рстию главу́ свою́) и пад на зе́млю, поклони́ся (Го́сподеви), и рече́: сам наг изыдо́х от чре́ва ма́тере моея́, наг и оты́ду та́мо: Го́сподь даде́, Госпо́дь отъя́т: я́ко Го́сподеви изво́лися, та́ко бысть: бу́ди и́мя Госпо́дне благослове́но (во ве́ки). Во всех сих приключи́вшихся ему́ ничто́же согреши́ И́ов пред Го́сподем (ниже́ устна́ма свои́ма), и не даде́ безу́мия Бо́гу.

И абие: Да испра́вится моли́тва моя́: и моли́тва Свята́го Ефре́ма: по обычаю.

Евангелие от Матфея, зачало 102 (Мф. 24:36 — 26:2).

Рече́ Госпо́дь Свои́м ученико́м: о дни и часе́ прише́ствия Сы́на Челове́ческаго никто́же весть, ни А́нгели Небе́снии, то́кмо Оте́ц Мой еди́н. Я́коже бо бысть во дни Но́евы: Та́ко бу́дет и прише́ствие Сы́на Челове́ческаго. Я́коже бо бе́ху во дни пре́жде пото́па, яду́ще и пию́ще, женя́щеся и посяга́юще, до него́же дне вни́де Но́е в ковче́г. И не уве́деша, до́ндеже прии́де вода, и взят вся, та́ко бу́дет и прише́ствие Сы́на Челове́ческаго. То́гда два бу́дета на селе́: еди́н пое́млется, а други́й оставля́ется. Две ме́люще в же́рновах: еди́на пое́млется, и еди́на оставля́ется. Бди́те у́бо, я́ко не ве́сте, в кий час Госпо́дь ваш прии́дет. Сие́ же ве́дите, я́ко а́ще бы ве́дал до́му влады́ка, в ку́ю стра́жу тать прии́дет, бдел у́бо бы, и не бы дал подкопа́ти хра́ма своего́. Сего́ ра́ди и вы бу́дите гото́ви, я́ко во́ньже час не мните́ Сын Челове́ческий прии́дет. Кто у́бо есть ве́рный раб и му́дрый, его́же поста́вит господи́н его́ над домом свои́м, еже дая́ти им пи́щу во вре́мя их? Блаже́н раб той, его́же прише́д господи́н его́ обря́щет та́ко творя́ща. Ами́нь, глаго́лю вам, я́ко над всем име́нием Свои́м поста́вит его́. А́ще ли же рече́т злый раб той в се́рдцы свое́м, косни́т господи́н мой приити́, и начне́т би́ти клевре́ты своя́, я́сти же и пи́ти с пия́ницами; Прии́дет господи́н раба́ того́ в день, во́ньже не ча́ет, и в час, во́ньже не весть, и проте́шет его́ полма, и часть его́ с неве́рными положи́т: ту бу́дет плачь и скре́жет зубо́м. Тогда́ уподо́бися Ца́рствие Небе́сное десяти́м девам, я́же прия́ша свети́льники своя́, и изыдо́ша в сре́тение жениху. Пять же бе от них му́дры, и пять юро́дивы. Юро́дивыя же прие́мшя свети́льники своя́, не взя́ша с собо́ю еле́а. Му́дрыя же прия́ша еле́й в сосу́дех, со свети́льники свои́ми. Коснящу же жениху, воздрема́шася вся, и спаху. Полу́нощи же вопль бысть, се жени́х гряде́т, исходи́те в сре́тение его́. Тогда́ воста́ша вся де́вы ты́я, и украси́ша свети́льники своя́. Юро́дивыя же му́дрым ре́ша, дади́те нам от еле́а ва́шего, я́ко свети́льницы на́ши угаса́ют. Отвеща́ша же му́дрыя, глаго́лющя: Еда́ ка́ко недоста́нет нам и вам? Иди́те же па́че к продаю́щым, и купи́те себе́. Иду́щым же им купи́ти, прии́де жених, и гото́вый внидо́ша с ним на бра́ки: и затворе́ны бы́ша две́ри. Последи́ же приидо́ша и про́чыя де́вы, глаго́лющя: Го́споди, Го́споди, отве́рзи нам. Он же отвеща́в рече́ им: ами́нь, глаго́лю вам, не вем вас. Бди́те у́бо: я́ко не ве́сте дне ни часа́, во́ньже Сын Челове́ческий прии́дет. Я́коже бо челове́к не́кий отходя́ призва́ своя́ рабы, и предаде́ им име́ние свое́. И о́вому у́бо даде́ пять тала́нт, о́вому же два, о́вому же еди́н, кому́ждо проти́ву си́лы его́: и оты́де а́бие. Шед же прие́мый пять тала́нт, де́ла в них, и сотвори́ други́я пять тала́нт. Та́кожде и и́же два, приобре́те и той друга́я два. Прие́мый же еди́н, шед вкопа́ его́ в зе́млю, и скры сребро́ господи́на своего́. По мно́зе же вре́мени прии́де господи́н раб тех, и стяза́ся с ни́ми о словеси́. И присту́пль пять тала́нт прие́мый, принесе́ други́я пять тала́нт, глаго́ля: Го́споди, пять тала́нт ми еси́ пре́дал, се други́я пять тала́нт приобрето́х и́ми. Рече́ же ему́ госпо́дь его́: до́брый рабе, благи́й и ве́рный, о ма́ле был еси́ ве́рен, над мно́гими тя поста́влю: вни́ди в ра́дость Го́спода твоего́, Присту́пль же и и́же два тала́нта прие́мый, рече́: Го́споди, два тала́нта ми еси́ пре́дал, се друга́я два тала́нта приобрето́х и́ма. Рече́ же ему́ Го́сподь его́: до́брый рабе, благи́й и ве́рный, о мале ми был еси́ ве́рен, над мно́гими тя поста́влю: вни́ди в ра́дость Го́спода твоего́. Присту́пль же и прие́мый еди́н тала́нт рече́: Го́споди, ве́дях тя, я́ко же́сток еси́ челове́к, жне́ши иде́же не се́ял еси́, и собира́еши ю́дуже не расточи́л еси́, и убоя́вся шед скрых тала́нт твой в земли́: и се и́маши твое́. Отвеща́в же Госпо́дь его́ рече́ ему́: лука́вый рабе и лени́вый, ве́дяше я́ко жну иде́же не се́ях, и собира́ю ю́дуже не расточи́х: Подоба́ше у́бо тебе́ вда́ти сребро́ мое́ торжнико́м, и прише́д аз взял бых свое́ с ли́хвою. Возми́те у́бо от него́ тала́нт, и дади́те имущему де́сять тала́нт. Иму́щему бо везде́ дано́ бу́дет, и преизбу́дет: от не иму́щаго же, и еже мни́тся име́я, взя́то бу́дет от него́. И неключи́маго раба́ вве́рзите во тьму кроме́шную: ту бу́дет плачь и скре́жет зубо́м. Сия́ глаго́ля возгла́си́: име́яй у́шы слы́шати, да слы́шит. Егда́ же прии́дет Сын Челове́ческий в сла́ве Свое́й, и вси святи́и а́нгели с Ним, тогда́ ся́дет на престо́ле сла́вы Своея́, и соберу́тся пред Ним вси язы́цы: и разлучи́т их друг от дру́га, я́коже Па́стырь разлуча́ет овцы от ко́злищ. И поста́вит о́вцы одесну́ю Себе́, а ко́злища ошу́юю. Тогда́ рече́т Царь су́щым одесну́ю Его́: Прииди́те, благослове́ннии Отца́ Моего́, насле́дуйте угото́ванное вам Ца́рствие от сложе́ния ми́ра. Взалка́хся бо, и да́сте Ми я́сти: возжада́хся, и напои́сте Мя: стра́нен бех, и введо́сте Мене́: наг, и оде́ясте Мя: бо́лен, и посети́сте Мене́: в темни́це бех и приидо́сте ко Мне. Тогда́ отвеща́ют Ему́ пра́ведницы, глаго́люще: Го́споди, когда́ Тя ви́дехом а́лчуща и напита́хом? Или́ жа́ждуща и напои́хом? Когда́ же Тя ви́дехом стра́нна, и введо́хом? Или́ нага, и оде́яхом? Когда́ же Тя ви́дехом боля́ща или́ в темни́це, и приидо́хом к Тебе́? И отвеща́в Царь рече́т им: ами́нь, глаго́лю вам, поне́же сотвори́сте еди́ному сих бра́тий Мои́х ме́нших, Мне сотвори́сте. Тогда́ рече́т и су́щым ошу́юю Его́: иди́те от Мене́, прокля́тии, во огнь ве́чный, угото́ванный диа́волу и а́нгелом его́. Взалка́хся бо, и не да́сте Ми я́сти: возжада́хся, и не напои́сте Мене́: стра́нен бех, и не введо́сте Мене́: наг, и не одея́сте Мене́: Бо́лен, и в темни́це, и не посети́сте Мене́. Тогда́ отвеща́ют Ему́ и ти́и, глаго́люще: Го́споди, когда́ Тя ви́дехом а́лчуща, или́ жаждуща, или́ стра́нна, или́ нага, или́ бо́льна, или́ в темни́це и не послужи́хом Тебе́? Тогда́ отвеща́ет им, глаго́ля: ами́нь, глаго́лю вам, поне́же не сотвори́сте еди́ному сих ме́нших, ни Мне сотвори́сте. И и́дут си́и в муку ве́чную, пра́ведницы же в живо́т ве́чный. И бысть егда́ сконча́ Иису́с вся словеса́ Сия́, рече́ ученико́м Свои́м: ве́сте, я́ко по двою дню Па́сха бу́дет, и Сын Челове́ческий пре́дан бу́дет на пропя́тие.

Лик: Сла́ва Тебе́, Го́споди, сла́ва Тебе́.

И про́чее после́дование Литурги́и Преждеосвяще́нных Даро́в.

Служба во Святую и Вели́кую Среду

После́дование Вели́каго повече́рия, во Святы́й и Вели́кий вто́рник вечера

Совершаем я́коже в Вели́кий понеде́льник вечера.

По́сле Славосло́вия вседне́внаго: Сла́ва в вы́шних Бо́гу: пое́м трипе́снец, творе́ние господи́на Андре́я Кри́тскаго, глас 2.

Песнь 3.

Ирмо́с: Непло́дствовавший мой ум, плодоно́сен, Бо́же, покажи́ ми, Де́лателю до́брых, Насади́телю благи́х, благоутро́бием Твои́м.

Припев: Сла́ва Тебе́, Бо́же наш, сла́ва Тебе́.

Кончи́ны вре́мя, обрати́мся про́чее, Христо́с учи́т: Прии́дет бо во мгнове́нии, прии́дет и не уме́длит, суди́ти ми́ру всему.

Внеза́пное Своего́ прише́ствия Христо́с являя, рече́, Но́ево дре́вле ненаде́жное тле́ние, навести́ся хотящее земли́.

Отве́рзеся черто́г, украси́ся с ним Боже́ственный брак, Жени́х близ призыва́яй нас, угото́вимся про́чее.

Си́монов дом, невмести́маго везде́, вмести́ Тя, Иису́се Царю́, и жена́ гре́шная ми́ром Тя пома́за.

Благово́ния таи́нственнаго испо́лнена жена́, пе́рваго изба́вися злово́ния, Спа́се, мно́гих грехо́в: ми́ро бо источа́еши жи́зни.

Небе́сная пи́ще, а́лчущым Животе́ Сам сый, ял еси́ Христе́ с челове́ки, проявля́я снизхожде́ние Твое́.

Неблагода́рный учени́к, отве́ргся Тебе́, Христе́, собо́рище всебеззако́нных люде́й сподвиза́ше на Тя, на преда́ние обра́щся.

Слава: Со Отце́м Тебе́ Сы́ну, и Ду́ху Пра́вому, Еди́ному Естеству покланя́юся и воспева́ю, Ли́цы разделяя, и Существо́м соединяя.

И ныне: Ро́ждшая Тя А́гница, Па́стыря и А́гнца, при́сно мо́лит, Иису́се Бо́же, о всех лю́дех, ве́рующих в Тя.

Та́же о́ба ли́ка вку́пе пою́т ирмо́с: Непло́дствовавший мой ум, плодоно́сен, Бо́же, покажи́ ми, Де́лателю до́брых, Насади́телю благи́х, благоутро́бием Твои́м.

Та́же: Го́споди, поми́луй (Три́жды). Сла́ва, и ны́не:

Седа́лен, глас 1: Подо́бен: Лик а́нгельский:

Се лука́вый сове́т вои́стину собра́ся неи́стовно, я́ко осу́жденика осуди́ти горе́ Седя́щаго, я́ко Судию́ всех Го́спода. Ны́не собира́ется с Пила́том И́род, А́нна вку́пе же и Каиа́фа, испыта́ти Еди́наго Долготерпели́ваго.

Песнь 8

Ирмо́с: В купине́ Моисе́ю Де́вы чудо, на Сина́йстей горе́, прообрази́вшаго иногда́, пои́те, благослови́те, и превозноси́те во вся ве́ки.

Припев: Сла́ва Тебе́, Бо́же наш, сла́ва Тебе́.

Не неве́дый вре́мя на́шего сконча́ния, держа́й ве́ки, день о́ный не ве́дети предрече́: но преде́лы всем положи́ к смиреному́дрию.

Егда́ ся́деши, Суди́е, разлуча́яй, я́коже рекл еси́, Па́стырь от ове́ц ко́злища, Спа́се, стоя́ния о́наго изба́ви нас, не лиши́ же нас Боже́ственныя десни́цы Твоея́.

Ты еси́ Па́сха на́ша, пожре́ный за всех, я́ко А́гнец и Же́ртва, и прегреше́ний очище́ние, и Твоя́ Боже́ственныя страсти превозно́сим, Христе́, во вся ве́ки.

Дре́ву уподо́бися, и селу́, и хра́мине все житие́, душе́ моя́: те́мже стяжи́ к Бо́гу гото́во се́рдце, да не что тле́нием пло́ти оста́виши.

Не к фарисе́ом, Спа́се, ни к Си́мону то́кмо изво́лил еси́ во храм на снедь вни́ти: но уже и мытари́, вку́пе и блудни́цы, Твое́ почерпа́ют милосе́рдие.

Сребролюбие рачи́тельствуяй преда́тель Иу́да, о истощи́вшемся ми́ре печа́шеся: про́чее же о прода́нии Влыды́ки, к беззако́нным прише́д о цене согласова́ше.

О блаже́нных рук! О, власо́в и усте́н Целому́дренный блудни́цы! Имиже возлия́, Спа́се, ми́ро на но́зе Твои́, отира́ющи я, и ча́сто облобыза́ющи.

Возлежа́щу Тебе́, Сло́ве, жена́ предста́вши и у ног рыда́ющи, сткля́ницу, Спа́се, истощи́ ми́ра на главу́ Тебе́ Безсме́ртнаго Ми́ра.

Благослови́м Отца́, и Сы́на, и Свята́го Ду́ха, Го́спода.

Со Отцем Сы́на, и Свята́го Ду́ха, Святу́ю Троицу в Бо́жестве́ Еди́ном сла́вим, вопию́ще: Свят, Свят, Свят еси́ во ве́ки.

И ныне: Моли́твами, Спа́се, Пречи́стыя Твоея́ Матере, и Твои́х апо́стол, ми́лости Твоя́ нам низпосли́ бога́тно, и мир Твой пода́ждь лю́дем Твои́м.

Хва́лим, Благослови́м, покланя́емся Го́сподеви, поюще и превознося́ще во вся ве́ки.

Та́же о́ба ли́ка вку́пе пою́т ирмо́с: В купине́ Моисе́ю Де́вы чудо, на Сина́йстей горе́, прообрази́вшаго иногда́, пои́те, благослови́те, и превозноси́те во вся ве́ки.

Песнь 9

Ирмо́с: Преесте́ственно пло́тию Заче́ншую во чре́ве, от Отца́ безле́тно предвозсия́вшее Сло́во, в пе́снех немо́лчных велича́ем ве́рнии.

Припев: Сла́ва Тебе́, Бо́же наш, сла́ва Тебе́.

Де́лания вре́мя, спасе́ния наме́рение, тала́нт взе́мши дре́вний о́браз, душе́ моя́, купи́ ве́чную жизнь.

Я́ко свещы́ све́тлыя украси́вше ду́шы, Жениху́ приходя́щу, к нетле́нному бра́ку, пре́жде заключе́ния двере́й, вни́дем с Ним.

Показа́ти хотя́, Иису́се, преесте́ственное Твоего́ смире́ния всем, ял еси́ в дому́ Си́монове вечеря́в, а́лчущих пи́ще.

Хлеб сый Животворя́щий, снел еси́, Иису́се, с Си́моном фарисе́ем, да блудни́ца приобря́щет некупи́мую благода́ть Твою́ истоща́нием ми́ра.

Ру́це мои́ скверна́ве, устне́ блудни́чи во мне, нечи́сто мое́ житие́, растле́нны уды: но осла́би ми и оста́ви, вопие́т блудни́ца Христу́.

Присту́пльши жена́ к нога́ма Твои́ма, Спа́се, возлива́ше ми́ро, благоуха́ния исполня́ющи, и ми́ра исполня́ема дел очище́ния.

Арома́ты богате́ю, доброде́тельми же нище́тствую, я́же и́мам, Тебе́ приношу́; даждь Сам, я́же и́маши, и осла́би ми, и оста́ви, вопие́т блудни́ца Христу́.

Ми́ро у мене́ тле́нное, ми́ро у Тебе́ жи́зни: ми́ро бо Тебе́ И́мя излия́нное на досто́йныя. Но осла́би ми и оста́ви, вопие́т блудни́ца Христу́.

Сла́ва: Безнача́лен еси́, О́тче, несозда́нен еси́, Сы́не, сопресто́лен и Ду́ше, Еди́но Три, естество́м, и Три Ли́цами, Еди́н Бог И́стинный.

И ны́не: Богоро́дице, упова́ние чту́щих Тя при́сно, не преста́й моля́щи из Тебе́ роди́вшагося, изба́вити мя бед и вся́ких искуше́ний.

Та́же о́ба ли́ка вку́пе пою́т ирмо́с: Преесте́ственно пло́тию Заче́ншую во чре́ве, от Отца́ безле́тно предвозсия́вшее Сло́во, в пе́снех немо́лчных велича́ем ве́рнии. И покло́н до земли́.

Посем: Трисвято́е, по О́тче наш.

Свяще́нник: Я́ко Твое́ есть Ца́рство:

Чтец: Аминь.

Конда́к, глас 4: Па́че блудни́цы, Бла́же, беззако́нновав, слез ту́чи ника́коже Тебе́ принесо́х: но молча́нием моля́ся припа́даю Ти, любо́вию облобыза́я пречи́стеи Твой но́зе: я́ко да оставле́ние мне, я́ко Влады́ка, пода́си долго́в, зову́щу Ти, Спа́се: от скве́рных дел мои́х изба́ви мя.

Таже, Господи сил с нами буди: И про́чее после́дование повече́рия.

После́дование У́трени, во Святу́ю и Вели́кую среду

Свяще́нник: Благослове́н Бог наш:

И соверша́ется после́дование у́трени, я́коже в Вели́кий понеде́льник.

И чте́тся кафи́сма 14 (псалмы́ 101–104).

Седа́лен, глас 3: Подо́бен: Красоте́ девства:

Блудни́ца приступи́ к Тебе́, ми́ро со слеза́ми, излива́ющи на но́зе Твои́, Человеколю́бче, и смра́да зол избавля́ется повеле́нием Твои́м: дыша́ же благода́ть Твою́ учени́к неблагода́рный, сию́ отлага́ет и смра́дом одева́ется, сребролю́бием продая́ Тебе́: сла́ва, Христе́, благоутро́бию Твоему́.

Сла́ва, и ны́не: и паки тойжде.

И чте́тся кафи́сма 15 (псалмы́ 105–108).

Седа́лен, глас 4: Подобен: Удиви́ся Иосиф:

Иу́да льстец, сребролю́бия рачи́тельствуяй, преда́ти Тя, Го́споди, Сокро́вище Живота́, ле́стно поуча́шеся. Отону́дуже и упи́вся, тече́т ко иуде́ом, глаго́лет беззако́нным: что́ ми хо́щете да́ти, и аз вам преда́м, во е́же распя́ти Его́?

Сла́ва, и ны́не: и паки тойжде.

И чте́тся кафи́сма 16 (псалмы́ 109–117).

Седа́лен, глас 1: Подо́бен: Гроб Твой:

Блудни́ца в пла́че вопия́ше, Ще́дре, отира́ющи те́пле пречи́стеи Твои́ но́зе власы́ главы́ своея́, и из глубины́ стени́щи: не отри́ни мя, ниже́ омерзи́, Бо́же мой: но приими́ мя ка́ющуюся, и спаси́, я́ко еди́н Человеколю́бец.

Сла́ва, и ны́не: и паки тойжде.

Чтения же вся от сказания, е́же от Матфеа святаго Евангелия дне. Таже:

Евангелие от Иоанна, зачало 41 (Ин. 12, 17–50).

Во вре́мя о́но, свиде́тельствоваше наро́д сый со Иису́сом, егда́ Ла́заря возгла́си́ от гро́ба, и воскреси́ его́ от ме́ртвых. Сего́ ра́ди и сре́те Его́ наро́д, я́ко слы́шаша Его́ сие́ сотво́рша зна́мение. Фарисе́е же ре́ша к себе́: ви́дите, я́ко ника́я же по́льза есть, се мир по Нем и́дет. Бя́ху же не́цыи е́ллини от вше́дших, да покло́нятся в пра́здник. Си́и у́бо приступи́ша к Фили́ппу, и́же бе от Вифсаи́ды Галиле́йския и моля́ху его́, глаго́люще: Го́споди, хо́щем Иису́са ви́дети. Прии́де Фили́пп и глаго́ла Андре́ови: и па́ки Андре́й и Фили́пп глаго́ласта Иису́сови. Иису́с же отвеща́ и́ма, глаго́ля: прии́де час, да просла́вится Сын Челове́ческий. Ами́нь, ами́нь, глаго́лю вам: а́ще зе́рно пшени́чно пад на земли́ не у́мрет, то еди́но пребыва́ет: а́ще ли у́мрет, мног плод сотвори́т. Любя́й ду́шу свою́, погуби́т ю́: и ненави́дяй ду́шу свою́ в ми́ре сем, в животе́ ве́чнем сохрани́т ю́. А́ще кто Мне слу́жит, Мне да после́дствует: и иде́же есмь Аз, ту и слуга Мой бу́дет. И а́ще кто Мне слу́жит, почти́т его́ Оте́ц Мой. Ны́не душа́ Моя́ возмути́ся, и что́ реку? О́тче, спаси́ Мя от часа́ сего́: но сего́ ра́ди приидо́х на час сей. О́тче, просла́ви И́мя Твое́. Прии́де же глас с Небесе́: и просла́вих, и па́ки просла́влю. Наро́д же стоя́й слы́шав, глаго́лаху: гром бысть. Ини́и глаго́лаху: а́нгел глаго́ла Ему́. Отвеща́ Иису́с и рече́: не Мене́ ра́ди глас сей бысть, но наро́да ра́ди. Ны́не суд есть ми́ру сему: ны́не князь ми́ра сего́ изгна́н бу́дет вон. И а́ще Аз вознесе́н бу́ду от земли́, вся привлеку́ к Себе́. Сие́ же глаго́лаше, назна́менуя, ко́ею сме́ртию хотя́ше умре́ти. Отвеща Ему́ наро́д: мы слы́шахом от зако́на, я́ко Христо́с пребыва́ет во ве́ки: ка́ко Ты глаго́леши, вознести́ся подоба́ет Сы́ну Челове́ческому, кто́ есть сей Сын Челове́ческий? рече́ же им Иису́с: еще́ мало вре́мя Свет в вас есть: ходи́те, до́ндеже Свет и́мате, да тьма вас не и́мет: и ходя́й во тьме, не весть камо и́дет. До́ндеже Свет и́мате, веруйте во Свет, да сы́нове Све́та бу́дете. Сия́ глаго́ла Иису́с, и отше́д скры́ся от них. Толи́ка зна́мения сотво́ршу Ему́ пред ни́ми, не ве́роваху в Него́. Да сбу́дется сло́во Иса́ии проро́ка, е́же рече́: Го́споди, кто ве́рова слу́ху на́шему; и мы́шца Госпо́дня кому откры́ся? Сего́ ра́ди не можа́ху ве́ровати, я́ко па́ки рече́ Иса́иа. Ослепи́ очи их, и ока́менил есть сердца́ их, да не ви́дят очи́ма, ни разуме́ют се́рдцем, и обратя́тся, и исцелю́ их. Сия́ рече́ Иса́иа, егда́ ви́де сла́ву Его́, и глаго́ла о Нем. Оба́че у́бо и от князь мно́зи и ве́роваша в Него́; но фарисе́й ра́ди не испове́доваху, да не из со́нмищ изгна́ни бу́дут, возлюби́ша бо па́че сла́ву челове́ческую, не́же сла́ву Бо́жию. Иису́с же воззва́ и рече́: ве́руяй в Мя, не ве́рует в Мя, но в посла́вшаго Мя. И ви́дяй Мя, ви́дит посла́вшаго Мя. Аз свет в мир приидо́х, да всяк ве́руяй в Мя, во тьме не пребу́дет. И а́ще кто услы́шит глаго́лы Моя́ и не ве́рует, Аз не сужду́ ему́: не приидо́х бо, да сужду́ ми́рови, но да спасу́ мир. Отмета́яйся Мене и не прие́мляй глаго́л Мои́х, и́мать Судящаго ему́: сло́во е́же глаго́лах, то су́дит ему́ в после́дний день. Я́ко Аз о Себе́ не глаго́лах: но посла́вый Мя Оте́ц, Той Мне заповедь даде́, что ре́ку и что возглаго́лю. И вем, я́ко за́поведь Его́ живо́т ве́чный есть: я́же у́бо Аз глаго́лю, я́коже рече́ Мне Оте́ц, та́ко глаго́лю.

Лик: Сла́ва Тебе́, Го́споди, сла́ва Тебе́.

Та́же, чте́тся псало́м 50.

Посе́м: Спаси́, Бо́же, лю́ди Твоя́ и благослови́ достояние Твое́, посети́ мир Твой ми́лостию и щедро́тами, возвы́си рог христиа́н правосла́вных, и низпосли́ на ны ми́лости Твоя́ бога́тыя; моли́твами Всепречи́стыя Влады́чицы нашея́ Богоро́дицы и Присноде́вы Мари́и: си́лою Честна́го и Животворя́щаго Креста́; предста́тельствы Честны́х Небе́сных Си́л безпло́тных; честна́го сла́внаго проро́ка, Предте́чи и Крести́теля Иоа́нна; святы́х сла́вных и всехва́льных апо́стол; и́же во святы́х оте́ц на́ших и вселе́нских вели́ких учи́телей и святи́телей Васи́лия Вели́каго, Григо́рия Богосло́ва и Иоа́нна Златоу́стаго; и́же во святы́х Отца́ на́шего Никола́я, архиепи́скопа Мир Лики́йских, чудотво́рца; и́же во святы́х Оте́ц на́ших Мефо́дия и Кири́лла, учи́телей слове́нских; Свята́го равноапо́стольнаго вели́каго князя Влади́мира и Святы́я равноапо́стольныя вели́кия княги́ни Ольги; и́же во святы́х оте́ц на́ших всея́ Росси́и чудотво́рцев Михайла, Петра, Алекси́я, Ио́ны, Фили́ппа и Ермоге́на; святы́х сла́вных и добропобе́дных му́чеников; преподо́бных и богоно́сных оте́ц на́ших: святы́х и пра́ведных Богооте́ц Иоаки́ма и А́нны (и свята́го, и́мярек, его́же есть храм) и всех святы́х, мо́лим Тя, Многоми́лостиве Го́споди, услы́ши нас, гре́шных, моля́щихся Тебе́, и поми́луй нас.

Лик: Го́споди, поми́луй (12).

Свяще́нник: Ми́лостию и щедро́тами, и человеколю́бием.

Лик: Ами́нь.

Посе́м трипе́снец, творе́ние господи́на Космы, егоже краестрочие: Тетра́ди псало́, сиесть В среду воспою. Ирмо́сы по два́жды, тропари́ на 12: последи́ же ирмо́с, о́ба ли́ка вку́пе, глас 2.

Песнь 3

{Τ} Ирмо́с: На ка́мени мя ве́ры утверди́в, разшири́л еси́ уста́ моя́ на враги́ моя́, возвесели́ бо ся дух мой внегда́ пе́ти: несть свят, я́коже Бог наш, и несть пра́веден, па́че Тебе́, Го́споди. (Два́жды)

Припе́в: Сла́ва Тебе́, Бо́же наш, сла́ва Тебе́.

{Ε} Во тще́тных собо́рище беззако́нных, и мы́слию собира́ется злонра́вною, осужде́на Изба́вителя изрещи́ Тя, Христе́. Ему́же пое́м: Ты еси́ Бог наш, и несть свят па́че Тебе́, Го́споди.

{Τ} Лю́тый сове́т беззако́нных, притворя́ется богобо́рныя души́ су́щий, я́ко злопотре́бна, пра́веднаго уби́ти Христа́. Ему́же пое́м: Ты еси́ Бог наш, и несть свят па́че Тебе́, Го́споди.

Сла́ва: Лю́тый сове́т беззако́нных:

И ны́не: Лютый сове́т беззако́нных:

Та́же о́ба ли́ка вку́пе пою́т ирмо́с: На ка́мени мя ве́ры утверди́в, разшири́л еси́ уста́ моя́ на враги́ моя́, возвесели́ бо ся дух мой внегда́ пе́ти: несть свят, я́коже Бог наш, и несть пра́веден, па́че Тебе́, Го́споди.

Посе́м ектениа́ ма́лая.

Возгла́с: Ты бо еси́ Царь ми́ра:

Та́же, конда́к, глас 4: Подобен: Вознесы́йся:

Па́че блудни́цы, Бла́же, беззако́нновав, слез ту́чи ника́коже Тебе́ принесо́х; но молча́нием моля́ся припа́даю Ти, любо́вию облобыза́я пречи́стеи Твои́ но́зе: я́ко да оставле́ние мне я́ко Влады́ка пода́си долго́в, зову́щу Ти, Спа́се: от скве́рных дел мои́х изба́ви мя.

Икос: Я́же пе́рвее блудни́ца жена́, внеза́пу целому́дренна яви́ся, возненави́девши дела сту́днаго греха́ и сла́дости теле́сныя, помина́ющи студ мно́гий и суд муче́ния, его́же прете́рпят блудни́цы и скве́рнии, от ни́хже пе́рвый есмь аз, и бою́ся: но пребыва́ю в злом обы́чаи безу́мный. Блу́дная же жена́ убоя́вшися, и потща́вшися ско́ро прии́де, вопию́щи ко Изба́вителю: Человеколю́бче и Ще́дре, от скве́рных дел мои́х изба́ви мя.

Синаксарий.

Песнь 8

{Ρ} Ирмо́с: Глаго́л мучи́телев поне́же превозмо́же, седмери́цею пещь разжже́на бысть иногда́, в не́йже о́троцы не опали́шася, царе́во попра́вше веле́ние, но вопия́ху: вся дела Госпо́дня Го́спода по́йте и превозноси́те во вся ве́ки. (Два́жды)

Припе́в: Сла́ва Тебе́, Бо́же наш, сла́ва Тебе́.

{Α} Излива́ющи жена́ ми́ро честно́е, Влады́чню и Боже́ственному Стра́шному верху, Христе́, следо́в Твои́х пречи́стых прикосну́ся оскверне́ныма дла́нма и вопия́ше: вся дела́ Госпо́дня Го́спода по́йте и превозноси́те во вся ве́ки.

{Δ} Слеза́ми омыва́ет но́зе, пови́нная грехо́м, Созда́вшаго и отира́ет власы́ Свои́ми. Те́мже в житии́ соде́янных не погреши́ избавле́ния, но вопия́ше: вся дела Госпо́дня Го́спода по́и́те и превозноси́те во вся ве́ки.

{Ι} Священноде́йствуется избавле́ние благонра́вней, от спаси́тельных утро́б же и слез исто́чника, в Не́мже испове́данием измы́вшися, не стыдя́шеся, но вопия́ше: вся дела́ Госпо́дня Го́спода по́и́те и превозноси́те во вся ве́ки.

Благослови́м Отца́, и Сы́на, и Свята́го Ду́ха, Го́спода.

Священноде́йствуется избавле́ние благонравней:

И ны́не: Священноде́йствуется избавле́ние благонра́вней:

Хвалим, Благослови́м, покланя́емся Го́сподеви, пою́ще и превознося́ще во вся ве́ки.

Та́же, о́ба ли́ка вку́пе пою́т ирмо́с: Глаго́л мучи́телев поне́же превозмо́же, седмери́цею пещь разжже́на бысть иногда́, в не́йже о́троцы не опали́шася, царе́во попра́вше веле́ние, но вопия́ху: вся дела Госпо́дня Го́спода по́йте и превозноси́те во вся ве́ки.

Честне́йшую: не пое́м, но а́бие:

Песнь 9

{Ψ} Ирмо́с: Душа́ми чи́стыми и нескве́рными устна́ми, прииди́те возвели́чим Нескве́рную и Пречи́стую Ма́терь Еммануи́леву, Е́юже из Нея́ к Рожде́нному принося́ще моли́тву: пощади́ ду́ши на́ша, Христе́ Бо́же, и спаси́ нас. (Два́жды)

Припев: Сла́ва Тебе́, Бо́же наш, сла́ва Тебе́.

{Α} Неразу́мен я́влься, и лука́в ревнообра́зник, дар достойно Боже́ствен сло́вом продае́т, и́мже долг разреши́ся грехо́в, кра́дый лю́тый Иу́да любобоже́ственную благода́ть, пощади́ ду́шы на́ша, Христе́ Бо́же, и спаси́ нас.

{Λ} Глаго́лет шед беззако́нным князе́м: что́ ми хо́щете да́ти, и аз Христа́ вам иско́маго хотя́щым преда́м, присвое́ние Христо́во Иу́да отри́нувый зла́том; пощади́ ду́шы на́ша, Христе́ Бо́же, и спаси́ нас.

{Ω} О слепо́тнаго сребролю́бия, нечести́ве, отону́дуже забве́ние получи́л еси́, я́ко души́ ника́коже равностоя́телен мир, я́коже научи́лся еси́: отча́янием бо сам себе́ удави́л еси́, вже́гся, преда́телю: пощади́ ду́шы на́ша, Христе́ Бо́же, и спаси́ нас.

Сла́ва: О слепо́тнаго сребролю́бия, нечести́ве:

И ны́не: О слепо́тнаго сребролю́бия, нечести́ве:

Та́же, о́ба ли́ка вку́пе пою́т ирмо́с: Душа́ми чи́стыми и нескве́рными устна́ми, прииди́те, возвели́чим Нескве́рную и Пре́чистую Ма́терь Еммануи́леиву, Е́юже из Нея́ к Рожде́нному принося́ще моли́тву: пощади́ ду́шы на́ша, Христе́ Бо́же, и спаси́ нас.

Посе́м ектениа́ ма́лая:

Возгла́с: Я́ко Тя хва́лят вся Си́лы Небе́сныя:

Посе́м канона́рх, стоя́ посреде́ це́ркве, пое́т ексапостила́рий:

Черто́г Твой ви́жду, Спа́се мой, украше́нный, и оде́жды не и́мам, да вни́ду в онь: просвети́ одея́ние души́ моея́, Светода́вче, и спаси́ мя.

Сла́ва: Черто́г Твой ви́жду, Спа́се мой:

И ны́не: Черто́г Твой ви́жду, Спа́се мой:

Чтец чтет обы́чные псалмы́ хвали́тны:

Хвали́те Го́спода с небе́с; Тебе́ подоба́ет песнь Бо́гу. Хвали́те Го́спода с небе́с, хвали́те Его́ в вы́шних, Тебе́ подоба́ет песнь Бо́гу. Хвали́те Его́, вси А́нгели Его́, хвали́те Его́, вся Си́лы Его́; Тебе́ подоба́ет песнь Бо́гу. Хвали́те Его́, со́лнце и луна́, хвали́те Его́, вся зве́зды и свет. Хвали́те Его́, небеса́ небе́с и вода́, и́же превы́ше небе́с, да восхва́лят И́мя Госпо́дне. Я́ко Той рече́, и бы́ша: Той повеле́, и созда́шася. Поста́ви я в век и в век ве́ка: повеле́ние положи́, и не ми́мо и́дет. Хвали́те Го́спода от земли́, зми́еве и вся бе́здны. Огнь, град, снег, го́лоть, дух бу́рен, творя́щая сло́во Его́. Го́ры и вси хо́лми, древа́ плодоно́сна и вси ке́дри. Зве́рие и вси́ ско́ти, гади и пти́цы перна́ты. Ца́рие зе́мстии и вси лю́дие, кня́зи и вси судии́ зе́мстии. Ю́ношы и де́вы, ста́рцы с ю́нотами, да восхва́лят И́мя Госпо́дне, я́ко вознесе́ся И́мя Того́ Еди́наго. Испове́дание Его́ на земли́ и на небеси́. И вознесе́т рог люде́й Свои́х, песнь всем преподо́бным Его́, сыновом Изра́илевым, лю́дем, приближа́ющымся Ему́.

Воспо́йте Го́сподеви песнь но́ву, хвале́ние Его́ в це́ркви преподо́бных. Да возвесели́тся Изра́иль о сотво́ршем его́, и сы́нове Сио́ни возрадуются о Царе́ свое́м. Да восхвалят И́мя Его́ в ли́це, в тимпа́не и псалти́ри да пою́т Ему́. Я́ко благоволи́т Госпо́дь в лю́дех Свои́х, и вознесе́т кро́ткия во спасе́ние. Восхва́лятся преподо́бнии во сла́ве и возра́дуются на ло́жах сво́их. Возноше́ния Бо́жия в горта́ни их, и мечи́ обою́ду остры́ в рука́х их: сотвори́ти отмще́ние во язы́цех, обличе́ния в лю́дех связа́ти цари́ их пу́ты, и сла́вныя их ручны́ми око́вы желе́зными.

Сотвори́ти в них суд напи́сан. Сла́ва сия́ бу́дет всем преподо́бным Его́.

Хвали́те Бога во святы́х Его́, хвали́те Его́ во утверже́нии си́лы Его́.

И пое́м стихи́ры самогла́сны на 4, глас 1.

Стих: Хвали́те Его́ на си́лах Его́, хвали́те Его́ по мно́жеству вели́чествия Его́.

Тебе́, Де́выя Сы́на, блудни́ца, позна́вши Бога, глаго́лаше, в пла́чи моля́щися, я́ко слез досто́йная соде́лавшая: разреши́ долг, я́коже и аз власы́: возлюби́ лю́бящую, пра́ведно ненави́димую, и близ мытаре́й Тебе́ пропове́м, благоде́телю Человеколю́бче.

Стих: Хвали́те Его́ во гласе трубнем, хвали́те Его́ во псалти́ри и гуслех.

Многоце́нное ми́ро блудни́ца смеси́ со слеза́ми, и излия́ на пречи́стеи но́зе Твои́, облобыза́ющи: о́ную а́бие оправда́л еси́, нам же прощение да́руй, пострада́вый о нас и спаси́ нас.

Стих: Хвали́те Его́ в тимпа́не и ли́це, хвали́те Его́ во стру́нах и орга́не.

Егда́ гре́шная приноша́ше ми́ро, тогда́ учени́к соглаша́шеся пребеззако́нным. О́вая у́бо ра́довашеся, истоща́ющи ми́ро многоце́нное: сей же тща́шеся прода́ти безце́ннаго. Сия́ Влады́ку позна́ва́ше, а сей от Влады́ки разлуча́шеся. Сия свобожда́шеся, а Иу́да раб быва́ше врагу́. Лю́то есть ле́ность, ве́лие покая́ние: е́же мне да́руй, Спа́се, пострада́вый о нас, и спаси́ нас.

Стих: Хвали́те Его́ в кимва́лех доброгла́сных, хвали́те Его́ в кимва́лех восклица́ния. Вся́кое дыха́ние да хва́лит Го́спода.

О, Иу́дина окая́нства! зря́ше блудни́цу целу́ющую стопы́, и умышля́ше ле́стию преда́ния целова́ние. О́ная власы́ разреши́, а сей я́ростию вяза́шеся, нося́ вме́сто ми́ра злосмра́дную зло́бу. За́висть бо не весть предпочита́ти поле́зное. О, Иу́дина окая́нства! от него́же изба́ви, Бо́же, ду́шы на́ша.

Сла́ва, глас 2: Гре́шная тече́ к ми́ру, купи́ти многоце́нное ми́ро, е́же пома́зати Благоде́теля, и Миропода́телю вопия́ше: даждь ми ми́ро, да пома́жу и аз Очи́стившаго вся моя́ грехи́.

И ны́не, глас 6: Погруже́нная грехо́м обре́те Тя, Приста́нище спасе́ния, виждь и ми́ра со слеза́ми растворя́ющую, Тебе́ вопия́ше: виждь согреша́ющих покая́ния ожида́яй, но, Влады́ко, спаси́ мя от волны́ грехо́вныя, вели́кия ра́ди Твоея́ ми́лости.

Чтец: Сла́ва Тебе́, показа́вшему нам свет. Сла́ва в вы́шних Бо́гу и на земли́ мир:

Ектениа́: Испо́лним у́треннюю моли́тву на́шу Го́сподеви. (Зри последование У́трени Вели́каго понеде́льника).

И по́сле ектении пою́т о́ба ли́ка стихи́ры самогла́сны на стиховне, глас 6:

Днесь Христо́с прихо́дит в дом фарисе́ов, и жена́ гре́шница, приступи́вши к нога́м, валя́шеся вопию́щи: виждь погруже́нную грехо́м, отча́янную дея́ний ра́ди, негнуша́емую от Твоея́ бла́гости: и даждь ми, Го́споди, оставле́ние злых, и спаси́ мя.

Стих: Испо́лнихомся зау́тра ми́лости Твоея́, Го́споди, и возра́довахомся, и возвесели́хомся: во вся дни на́ша возвесели́хомся, за дни в ня́же смири́л ны еси́, ле́та в ня́же ви́дехом зла́я. И при́зри на рабы́ Твоя́, и на дела Твоя́, и наста́ви сы́ны их.

Простре́ блудни́ца власы́ Тебе́, Влады́це, простре́ Иу́да ру́це беззако́нным: о́бва у́бо прийти́ оставле́ние, ов же взя́ти сре́бреники. Те́мже Тебе́ вопие́м про́даному, и свобо́ждшему нас, Го́споди, сла́ва Тебе́.

Стих: И бу́ди све́тлость Го́спода Бо́га на́шего на нас, и дела́ рук на́ших испра́ви на нас, и де́ло рук на́ших испра́ви.

Приступи́ жена́ злосмра́дная и оскверне́ная, сле́зы пролива́ющи, лю́бящи, Спа́се, страсть испове́дающи: ка́ко воззрю́ к Тебе́, Влады́це? Сам бо прише́л еси́ спасти́ блудни́цу: из глубины́ уме́ршую мя воскреси́, И́же Ла́заря воздви́гнувый из гро́ба четверодне́вна: приими́ мя, окая́нную, Го́споди, и спаси́ мя.

Стих: Испове́мся Тебе́, Го́споди, всем се́рдцем мои́м, пове́м вся чудеса́ Твоя́.

Отча́янная жития́ ра́ди, и уве́домая нра́ва ра́ди, ми́ра нося́щая приступи́ Тебе́ вопию́щи: да не отве́ржеши мене́ блудную, Роди́выйся от Де́вы: да не пре́зриши моя́ сле́зы, Ра́досте А́нгелов. Но приими́ мя ка́ющуюся, юже не отри́нул еси́ согреша́ющую, Го́споди, вели́кия ра́ди Твоея́ ми́лости.

Сла́ва, и ны́не: Самогласен, глас 8. Творе́ние Кассиа́ны и́нокини:

Го́споди, и́же во мно́гия грехи́ впа́дшая жена́, Твое́ ощути́вшая Бо́жество́, мироно́сицы взе́мши чин, рыда́ющи ми́ро Тебе́ пре́жде погребе́ния прино́сит, увы мне! глаго́лющи, я́ко нощь мне есть разжже́ние блуда невозде́ржанна, мра́чное же и безлу́нное раче́ние греха́. Приими́ моя́ исто́чники слез, И́же облака́ми производи́й мо́ря во́ду, приклони́ся к мои́м воздыха́нием серде́чным, приклони́вый Небеса́, неизрече́нным Твои́м истоща́нием: да облобыжу́ пречи́стеи Твои́ но́зе, и отру́ сия́ па́ки главы́ мое́й власы́, и́хже в рай Ева, по полу́дни, шу́мом у́ши огласи́вши, стра́хом скры́ся. Грехо́в мои́х мно́жества, и суде́б Твои́х бе́здны кто́ изсле́дит? Душеспа́сче Спа́се мой, да мя, Твою́ рабу́, не пре́зриши, И́же безме́рную име́яй ми́лость.

Чтец: Бла́го есть испове́датися: и про́чая из после́дования утрени и часов, я́коже в Вели́кий понеде́льник.

После́дование Часов, во Святу́ю и Вели́кую среду

Час первый, Час третий, Час шестый, Час девятый

После́дование Вече́рни с Литургией Преждеосвященных Даров, во Святу́ю и Вели́кую среду

Соверша́ем я́коже в Вели́кий понеде́льник.

На Го́споди воззва́х, поставим стихов 10 и пое́м стихи́ры самогла́сны во глас 1:

Стих: Изведи́ из темни́цы ду́шу мою́, испове́датися И́мени Твоему́.

Тебе́, Де́выя Сы́на, блудни́ца позна́вши Бо́га, глаго́лаше, в пла́чи моля́шися, я́ко слез досто́йная соде́лавшая; разреши́ долг, я́коже и аз власы́: возлюби́ лю́бящую, пра́ведно ненави́димую, и близ мытаре́й Тебе́ пропове́м, Благоде́телю Человеколю́бче.

Стих: Мене́ ждут пра́ведницы, до́ндеже возда́си Мне.

Многоце́нное ми́ро блудни́ца смеси́ со слеза́ми, и излия́ на пречи́стеи но́зе Твои́, облобыза́ющи; о́ную а́бие оправда́л еси́, нам же проще́ние да́руй, пострада́вый о нас, и спаси́ нас.

Стих: Из глубины́ воззва́х к Тебе́, Го́споди, Го́споди, услы́ши глас мой.

Егда́ гре́шная приноша́ше ми́ро, тогда́ учени́к соглаша́шеся пребеззако́нным. Овая у́бо ра́довашеся, истоща́ющи ми́ро многоце́нное; сей же тща́щеся прода́ти Безце́ннаго. Сия́ Влады́ку позна́ваше, а сей от Влады́ки разлуча́шеся. Сия́ свобожда́шеся, а Иу́да раб быва́ше врагу́. Лю́то есть ле́ность, ве́лие покая́ние: е́же мне да́руй, Спа́се, пострада́вый о нас, и спаси́ нас.

Стих: Да бу́дут у́ши Твои́ вне́млюще гла́су моле́ния моего́.

О, Иу́дина окая́нства! зря́ше блудни́цу целу́ющую стопы́, и умышля́ше ле́стию, преда́ния целова́ние. О́ная власы́ разреши́, а сей я́ростию вяза́шеся, нося́ вме́сто ми́ра злосмра́дную зло́бу: за́висть бо не весть предпочита́ти поле́зное. О, Иу́дина окая́нства! от него́же изба́ви, Бо́же, ду́шы на́ша.

Стих, глас 2: А́ще беззако́ния на́зриши, Го́споди, Го́споди, кто́ постои́т? я́ко у Тебе́ очище́ние есть.

Гре́шная тече́ к ми́ру, купи́ти многоце́нное ми́ро, е́же пома́зати Благоде́теля, и миропрода́телю вопия́ше; даждь ми ми́ро, да пома́жу и аз Очи́стившаго вся моя́ грехи́.

Стих, глас 6: И́ мене ра́ди Твоего́ потерпе́х Тя, Го́споди, потерпе́ душа́ моя́ в сло́во Твое́, упова́ душа́ моя́ на Го́спода.

Погруже́ная грехо́м, обре́те Тя приста́нище Спа́сения, виждь и ми́ра со слеза́ми растворя́ющую. Тебе́ вопия́ше; виждь согреша́ющих покая́ния ожида́яй: но, Влады́ко, спаси́ мя от волны́ грехо́вныя, вели́кия ра́ди Твоея́ ми́лости.

Стих: От стражи у́тренния до но́щи, от стра́жи у́тренния, да упова́ет Изра́иль на Го́спода.

Днесь Христо́с прихо́дит в дом фарисе́ов, и жена́ гре́шница приступи́вши к нога́м, валя́шеся вопию́щи: виждь погруже́ную грехо́м, отча́яную дея́ний ра́ди, негнуша́емую от Твоея́ благости, и даждь ми, Го́споди, оставле́ние злых, и спаси́ мя.

Стих: Яко у Го́спода ми́лость, и мно́гое у Него́ избавле́ние, и Той изба́вит Изра́иля от всех беззако́ний его́.

Простре́ блудни́ца власы́ Тебе́, Влады́це, простре́ Иу́да ру́це беззако́нным: о́ва у́бо прия́ти оставле́ние, ов же взя́ти сре́бреники. Те́мже Тебе́ вопие́м про́даному, и свобо́ждшему нас: Го́споди, сла́ва Тебе́.

Стих: Хвали́те Го́спода вси язы́цы, похвали́те Его́ вси лю́дие.

Приступи́ жена́ злосмра́дная и оскверне́ная, сле́зы пролива́ющи, лю́бящи, Спа́се, страсть испове́дающи: ка́ко воззрю́ к Тебе́, Влады́це? Сам бо прише́л еси́ спасти́ блудни́цу. Из гро́ба уме́ршую мя воскреси́, И́же Ла́заря воздви́гнувый из гро́ба четверодне́вна: приими́ мя окая́нную, Го́споди, и спаси́ мя.

Стих: Я́ко утверди́ся ми́лость Его́ на нас, и и́стина Госпо́дня пребыва́ет во век.

Отчаяная жития́ ра́ди, и уве́домая нра́ва ра́ди, ми́ра нося́щая приступи́ Тебе́ вопию́щи: да не отве́ржеши мене́ блудную, Роди́выйся от Де́вы, да не пре́зриши моя́ сле́зы, Ра́досте А́нгелов. Но приими́ мя ка́ющуюся, юже не отри́нул еси́ согреша́ющую, Го́споди, вели́кия ра́ди Твоея́ ми́лости.

Сла́ва и ны́не, глас 8: Го́споди, я́же во мно́гия грехи́ впа́дшая жена́, Твое́ ощути́вшая Бо́жество́, мироно́сицы взе́мши чин, рыда́ющи ми́ро Тебе́ пре́жде погребе́ния прино́сит, увы мне́, глаго́лющи, я́ко нощь мне есть разжже́ние блуда́ невозде́ржанна, мра́чное же и безлу́нное раче́ние греха́. Приими́ моя́ исто́чники слез, И́же облака́ми производя́й мо́ря во́ду. Приклони́ся к мои́м воздыха́нием серде́чным, Приклони́вый Небеса́, неизрече́нным Тво́им истоща́нием, да облобыжу́ пречи́стеи Твои́ но́зе, и отру́ сия́ па́ки главы́ мое́й власы́, и́хже в рай Е́ва, по полу́дни, шу́мом у́ши огласи́вши, стра́хом скры́ся. Грехо́в мои́х мно́жества, и суде́б Твои́х бе́здны кто́ изсле́ди́т? Душеспа́сче Спа́се мой, да мя, Твою́ рабу, не пре́зриши, И́же безме́рную име́яй ми́лость.

И быва́ет вход со Ева́нгелием. Та́же иере́й благословля́ет вход. Диа́кон же возглаша́ет: Прему́дрость, про́сти.

Лик: Све́те Ти́хий Святы́я сла́вы Безсме́ртнаго Отца́ Небе́снаго, Свята́го Блаже́ннаго, Иису́се Христе́! Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподо́бными, Сы́не Бо́жий, живо́т даяй: те́мже мир Тя сла́вит.

Проки́мен, глас 4: Испове́дайтеся Бо́гу Небе́сному, я́ко Благ, я́ко в век ми́лость Его́.

Стих: Испове́дайтеся Бо́гу бого́в, я́ко в век ми́лость Его́.

Исхода чте́ние (Исх. 2:18–22).

Бысть во дни мно́гия о́ны, вели́к быв Моисе́й, изы́де к бра́тиям Свои́м сыно́м Изра́илевым: разуме́в же боле́знь их, ви́де челове́ка еги́птянина бию́ща не́коего евре́янина от бра́тий его́ сыно́в Изра́илевых. Обозре́вся же се́мо и ова́мо никого́же ви́де: и порази́в еги́птянина, скры его́ в песце́. Изше́д же во вторы́й день, ви́де два му́жа евре́янина бию́щыяся и глаго́ла оби́дящему: чесо́ ра́ди ты бие́ши и́скренняго? Он же рече́: кто тя поста́ви князя и судию́ над на́ми? Еда́ уби́ти мя ты хо́щеши, и́мже о́бразом убил еси́ вчера́ еги́птянина? Убоя́ся же Моисе́й и рече́: а́ще си́це явле́н бысть глаго́л сей. Услы́ша же фарао́н глаго́л сей, и иска́ше уби́ти Моисе́а. Оты́де же Моисе́й от лица фарао́нова и всели́ся в земли́ Мадиа́мстей: прише́д же в зе́млю Мадиа́мскую, се́де при кла́дязе. Свяще́ннику же мадиа́мскому бе́ша седмь дще́рей, пасу́щих о́вцы отца́ своего́ Иофо́ра: прише́дше же че́рпаху до́ндеже напо́лниша коры́та, напои́ти о́вцы отца́ своего́ Иофо́ра. Прише́дше же па́стырие, изгна́ша я: воста́в же Моисе́й изба́ви их, и нали́я им, и напои́ о́вцы их. Приидо́ша же к Рагуи́лу отцу́ своему: он же рече́ им: что я́ко ускори́сте приити́ Днесь? О́ныя же реко́ша: челове́к еги́птянин изба́ви нас от па́стырей, и начерпа́ нам, и напои́ о́вцы на́ша. Он же рече́ дще́рем сво́им: и где есть? И вску́ю си́це оста́висте челове́ка. Призови́те у́бо его́, да яст хлеб. Всели́ся же Моисе́й у челове́ка: и даде́ Сепфо́ру дщерь свою́ Моисе́ю в жену́. Во чре́ве же заче́нши жена́, роди́ сы́на: и нарече́ Моисе́й и́мя ему́, Гирса́м, глаго́ля: я́ко пришле́ц есмь в земли́ чужде́й. Еще́ же заче́нши роди́ сы́на втора́го, и нарече́ и́мя ему́, Елиезе́р, глаго́ля: Бог бо Отца́ моего́ помо́щник мой, и изба́ви мя от руки́ фарао́новы.

Проки́мен, глас 4: Го́споди, ми́лость Твоя́ во век, дел руку́ Твое́ю не пре́зри.

Стих: Испове́мся Тебе́, Го́споди, всем се́рдцем мои́м, и пред А́нгелы воспою́ Тебе́.

Иова чте́ние (Иов. 2:1–10).

Бысть я́ко день сей, и приидо́ша А́нгели Бо́жии предста́ти пред Го́сподем: и диа́вол прии́де посреде́ их предста́ти пред Го́сподем. И рече́ Госпо́дь диа́волу: отку́ду ты гряде́ши? Тогда́ рече́ диа́вол пред Го́сподем: проше́д поднебе́сную, и обше́д всю зе́млю, приидо́х. И рече́ Госпо́дь к диа́волу: внял ли еси́ у́бо (мы́слию твое́ю) рабу́ Моему́ И́ову? я́ко несть та́кова от су́щих на земли́; челове́к незло́бив, и́стинен, непоро́чен, благочести́в, удаля́яйся от вся́каго зла, еще́ же придержи́тся незло́бия: ты же рекл еси́ име́ния его́ погуби́ти вотще́. Отвеща́в же диа́вол Го́сподеви, рече́: ко́жу за ко́жу, и вся ели́ка и́мать челове́к, даст за ду́шу свою́. Оба́че посли́ руку́ Твою́, и косни́ся косте́м Его́, и плоти Его́, а́ще не в лице́ Тя благослови́т. Рече́ же Госпо́дь диа́волу: се предаю́ ти его́: то́кмо ду́шу его́ соблюди́. Изыде же диа́вол от лица́ Госпо́дня, и порази́ И́ова гно́ем лю́тым от ног да́же до главы́. И взя (И́ов) чреп, да острога́ет гной свой, и той седя́ше на гно́ищи вне гра́да. Вре́мени же мно́гу мину́вшу, рече́ к нему́ жена́ его́, глаго́лющи: доко́ле терпи́ши? се пожду́ вре́мя еще́ мало, ча́ющи наде́жди спасе́ния моего́: се бо потреби́ся от земли́ па́мять твоя́, сы́нове твоя и дще́ри, моего́ чре́ва боле́зни и труды́, и́миже вотще́ труди́хся с боле́зньми: ты же сам в гнои черве́й седи́ши, обнощева́я вне без покро́ва, и аз скитаю́щися и служа́щи, ме́сто от ме́ста преходя́щи, и дом от до́му, ожида́ющи со́лнца когда́ зайде́т, да почи́ю от трудо́в мои́х, и от боле́зней, я́же мя ны́не обде́ржат. Но рцы глаго́л не́кий ко Го́споду, и умри́. Он же воззре́в рече́ к ней: вску́ю бо еди́на от безу́мных жен возглаго́лала еси́? а́ще блага́я прия́хом от руки́ Госпо́дни, злых ли не стерпи́м? Во всех сих приключи́вшихся ему́, ничи́мже согреши́ И́ов устна́ма пред Бо́гом, (и не даде́ безу́мия Бо́гу).

И абие: Да испра́вится моли́тва моя́: и моли́тва Свята́го Ефре́ма: по обычаю.

Евангелие от Матфея, зачало 108 (Мф. 26:6–16).

Во вре́мя о́но, Иису́су бы́вшу в Вифа́нии в дому́ Си́мона прокаже́ннаго, приступи́ к Нему́ жена́ сткля́ницу ми́ра иму́щи многоце́ннаго, и возлива́ше на главу́ Его́ возлежа́ща. Ви́девше же ученицы́ Его́, негодова́ша, глаго́люще: чесо́ ра́ди ги́бель сия́ бысть? Можаше бо сие́ ми́ро продано́ бы́ти на мно́зе, и да́тися ни́щым. Разуме́в же Иису́с рече́ им: что́ тружда́ете жену́? де́ло бо добро́ соде́ла о Мне. Всегда́ бо ни́щыя и́мате с собо́ю: Мене́ же не всегда́ и́мате. Возлия́вши бо сия́ ми́ро сие́ на те́ло Мое, на погребе́ние Мя сотвори́. Ами́нь глаго́лю вам: иде́же а́ще пропове́дано бу́дет Ева́нгелие сие́ во всем ми́ре, рече́тся, и е́же сотвори́ сия́, в па́мять ея́. Тогда́ шед еди́н от обоюна́десяте, глаго́лемый Иу́да Искарио́тский, ко архиере́ом, рече́: что́ ми хо́щете да́ти, и аз вам преда́м Его́? Они́ же поста́виша ему́ три́десять сре́бреник. И отто́ле иска́ше подо́бна вре́мене, да Его́ преда́ст.

Лик: Сла́ва Тебе́, Го́споди, сла́ва Тебе́.

И про́чее после́дование Преждеосвяще́нной. По́сле возгла́са: Благослове́ние Госпо́дне на вас: иере́й произно́сит после́дний раз в посту́ моли́тву Свята́го Ефре́ма Си́рина: Го́споди и Влады́ко живота́ моего́: и покло́ны вели́кия три. И абие упраждняются совершенно в церкви бываемыя поклоны. В келлиах же даже и до Великаго Пятка совершаются.

Служба во Святой и Вели́кий Четверг

После́дование Ма́лаго повече́рия во Святу́ю и Вели́кую сре́ду вечера

И совершаем после́дование Его́ по Часосло́ву.

Нача́ло обы́чное. По О́тче наш:

Свяще́нник: Я́ко Твое́ есть Ца́рство:

Чтец: Ами́нь. Го́споди, поми́луй (12). Сла́ва, и ны́не: Прииди́те, поклони́мся: (Три́жды). Псалмы́ 50, 69, 142.

Славосло́вие вседне́вное: Сла́ва в вы́шних Бо́гу, и на земли́ мир: Та́же: Сподо́би, Го́споди, в нощь сию́:

По́сле Ве́рую: пое́м трипе́снец, глас 6, господи́на Андре́я, Вели́каго четвертка.

Песнь 4

Ирмо́с: Услы́ша проро́к прише́ствие Твое́, Го́споди, и убоя́ся: я́ко хо́щеши от Де́вы роди́тися, и челове́ком яви́тися, и глаго́лаше: услы́шах слух Твой, и убоя́хся, сла́ва си́ле Твое́й, Го́споди. (Два́жды)

Припе́в: Сла́ва Тебе́, Бо́же наш, сла́ва Тебе́.

Го́рница по́стланная прия́т Тя, Создате́ля и стаи́нники, и та́мо пасху сконча́л еси́, и та́мо соде́лал еси́ та́инства: та́мо бо двема́ по́сланома ны́не ученико́ма Твои́ма, Па́сха угото́вася Тебе́.

Иди́те ко о́нсице, вся Ве́дый предглаго́лет апо́столом, и блаже́н есть, и́же мо́жет ве́рно прия́ти Го́спода: го́рницу у́бо се́рдце предугото́вав и ве́черю благоче́стие.

Нрав сребролю́бия, и о́браз твой безу́мия испо́лнь, несмы́сленный Иу́до: вве́рен бо быв еди́н то́кмо ковче́жцу, вся́ко не преклони́лся еси́ к милосе́рдию: но заключи́л еси́ жесто́каго твоего́ се́рдца утро́бу, преда́в Еди́наго Благоутро́бнаго.

Нрав богоуби́йц прода́нию сребролю́бца смеси́выйся: ов у́бо ко убие́нию вооружи́ся, ов же к сре́бреником устремля́шеся: удавле́нием бо тогда́ предразсуди́в покая́ние зле, е́же жи́ти лиши́ся.

Лобыза́ние испо́лнено льсти, е́же ра́дуйся, со ору́жием, льсти́вый Иу́до: язы́ком у́бо провещава́еши я́же к соедине́нию, нра́вом же помава́еши к разстоя́нию: предати бо беззако́нником Благоде́теля ле́стне поучи́лся еси́.

Лобыза́еши и продае́ши, Иу́до, целу́еши и не стыди́шися, ле́стию притеки́й. Кто ненави́дя лобыза́ет треокая́нне? Кто любя́ продае́т на цене́? Лобыза́ние твоего́ безсту́днаго злосове́тия облича́ет произволе́ние.

Слава: Неразде́льное существо́м, неслитное Ли́цы, благословлю Тя, Тро́ическое Еди́но Бо́жество́, я́ко единоца́рственное и сопресто́льное, вопию́ Тебе́ песнь вели́кую, в вы́шних трегу́бо песносло́вимую.

И ныне: Зача́тие па́че сло́ва, Рождество́ Твое́ па́че естества, Богороди́тельнице: о́во у́бо от Ду́ха без се́мене, о́во же зако́нов естества́ тая́щееся, я́ко нетле́нно, и па́че естества́ вся́каго рожде́ния: Бог бо ражда́емое.

Та́же, о́ба ли́ка вку́пе пою́т ирмо́с: Услы́ша проро́к прише́ствие Твое́, Го́споди, и убоя́ся: я́ко хо́щеши от Де́вы роди́тися, и челове́ком яви́тися, и глаго́лаше: услы́шах слух Твой, и убоя́хся, сла́ва си́ле Твое́й, Го́споди.

Го́споди, поми́луй (Три́жды). Сла́ва, и ны́не:

Седа́лен, глас 4: Подо́бен: Яви́лся еси́ Днесь:

Ядый, Влады́ко, со ученики́ Твои́ми, таи́нственно яви́л еси́ всесвято́е Твое́ заколе́ние, и́мже тли изба́вихомся, честна́я Твоя́ почита́ющим страда́ния.

Песнь 8

Ирмо́с: Его́же во́инства небе́сная сла́вят, и трепе́щут Херуви́ми и Серафи́ми, вся́ко дыха́ние и тварь, по́йте, благослови́те и превозноси́те во вся ве́ки. (Два́жды)

Припев: Сла́ва Тебе́, Бо́же наш, сла́ва Тебе́.

Зако́нное сконча́в повеле́ние, скрижа́ли зако́нныя написа́вый в Сина́и, снеде́ у́бо па́сху дре́внюю и сено́вную, бысть же Па́сха та́йная и живоже́ртвенная.

От ве́ка сокрове́нную, Христе́, Прему́дрость тайноводя́, показа́л еси́ ку́пно всем апо́столом, Спа́се, на ве́чери, ю́же це́рквам преда́ша богоно́снии.

Еди́н от вас ле́стию преда́ст Мя, евре́ем прода́в в нощь сию́, сие́ Христо́с возопи́в смуща́ше дру́ги: тогда́ еди́н ко еди́ному недоумева́яся колеба́шеся.

Смири́вся нас ра́ди Богатый, от ве́чери воста́в, ле́нтий прие́м, сим препоя́сался еси́, и прикло́нь вы́ю, омы́л еси́ но́ги ученико́в и преда́теля.

Па́че ума, и неизрече́нна разума высоте́ Твое́й, Иису́се, кто не удиви́тся! я́ко бре́нию предста́л еси́, Соде́телю вся́ческих, омыва́я у́бо но́ги, отира́я же и́ ле́нтием.

Учени́к, его́же любля́ше Госпо́дь, на пе́рси возле́г рече́ к Нему́: кто́ есть предая́й Тя? Христо́с же ко о́ному: сей вложи́вый в соли́ло ны́не руку́.

Учени́к хлеб прие́мый, по хле́бе отлуча́ется, прода́нию поуча́яйся, тече́т ко иуде́ем, глаго́лет беззако́нным: что́ мне хо́щете да́ти, и аз Его́ вам предам?

Благослови́м Отца́, и Сы́на, и Свята́го Ду́ха, Го́спода.

Еди́наго Бога по существу́ чту, три Ипоста́си пою́ определи́тельне, и́ныя, но не и́наковыя: поне́же Бо́жество еди́но, в трие́х Ли́цех, и́бо Оте́ц, и Сын, и Боже́ственный Дух.

И ныне: Изба́ви нас, Иису́се Спа́се наш, от ле́сти лука́ваго, и напа́сти, приими́ Богоро́дицу моля́щуюся непреста́нно: Ма́ти бо есть, и мо́жет Тя умоли́ти.

Хва́лим, Благослови́м, покланя́емся Го́сподеви, пою́ще и превознося́ще во вся ве́ки.

Та́же о́ба ли́ка вку́пе пою́т ирмо́с: Его́же во́инства небе́сная сла́вят, и трепе́щут Херуви́ми и Серафи́ми, вся́ко дыха́ние и тварь, по́йте, благослови́те и превозноси́те во вся ве́ки.

Песнь 9

Ирмо́с: Безсе́меннаго зача́тия Рождество́ Несказа́нное Ма́тере безму́жныя нетле́нен плод: Бо́жие бо Рожде́ние обновля́ет естества. Те́мже Тя вси роди, я́ко богоневе́стную Ма́терь, правосла́вно велича́ем. (Два́жды)

Припев: Слава Тебе́, Бо́же наш, сла́ва Тебе́.

Вели́кое та́инство Твоего́ вочелове́чения, на ве́чери совозлежа́шу Тебе́ ученико́м Твои́м, Человеколю́бче, откры́в рекл еси́: яди́те хлеб живо́тный ве́рою, пи́йте и кровь излия́нную от богоре́бреннаго заколе́ния.

Сень небе́сная яви́ся го́рница, иде́же Па́сху Христо́с соверши́: ве́черя безкро́вная и слове́сная служба, трапе́за же та́мо соверше́нных та́ин, мы́сленный же́ртвенник.

Па́сха Христо́с есть вели́кая и всече́стная, снеде́н быв я́ко хлеб: закла́н же я́ко овча́: Той бо вознесе́ся о нас же́ртва: Того́ те́ла благоче́стно, и Того́ кро́ве вси та́йно причаща́емся.

Хлеб благосло́ви́в, хлеб сый Небе́сный, благодари́в Отцу́ роди́телю, прие́мый, и ча́шу ученико́м дава́л еси́: приими́те, яди́те, вопия́, сие́ есть те́ло Мое́, и кровь нетле́нныя жи́зни.

Ами́нь глаго́ля, рече́ ро́ждиям Лоза, апо́столом Христо́с и́стина: отсе́ле не и́мам пи́ти от лозы питие́, до́ндеже пию́ е но́вое, во славе Отца́ Моего́, с ва́ми, насле́дники мои́ми.

Продае́ши на три́десятих сре́бреницех Го́спода и не помышля́еши, Иу́до беззако́нный, ве́чери та́инство, или́ честно́е умове́ние. О ка́ко попо́лзся паде́нием, в коне́ц све́та прише́л еси́, удавле́ние облобыза́в!

Ру́це просте́рл еси́, и́миже хлеб прия́л еси́ нетле́ния, прия́ти сре́бреники, уста́ к целова́нию принося́ льсти́вно, и́миже те́ло Христо́во и кровь прия́л еси́: но го́ре Тебе́, я́коже рече́ Христо́с.

Христо́с учреди́ мир, Небе́сный и Боже́ственный Хлеб: Прииди́те у́бо христолю́бцы, бре́нными устна́ми, чи́стыми же се́рдцы, прии́мем ве́рно жре́мую Па́сху, в нас священноде́йствуемую.

Слава: Отца́ просла́вим, Сы́на превознесе́м, Боже́ственному Ду́ху ве́рно поклони́мся, Тро́ице Неразде́льней, Еди́нице по существу́: я́ко Све́ту и Све́том, и Животу́ и Живото́м, Животворя́щему и просвеща́ющему концы́.

И ныне: Черто́г Небе́сный, и Неве́ста Присноде́ва, еди́на яви́лася еси́, Бо́га носи́вши, ро́ждши же непрело́жно, из Тебе́ воплоще́нна. Те́мже Тя вси ро́ди, я́ко Богоневе́стную Ма́терь, правосла́вно велича́ем.

Та́же о́ба ли́ка вку́пе пою́т ирмо́с: Безсе́меннаго зача́тия Рождество́ Несказа́нное Ма́тере безму́жныя нетле́нен плод: Бо́жие бо Рожде́ние обновля́ет естества. Те́мже Тя вси роди, я́ко богоневе́стную Ма́терь, правосла́вно велича́ем.

Трисвято́е, по О́тче наш.

Свяще́нник, возгла́с: Яко́ Твое́ есть Ца́рство:

Чтец: Ами́нь.

Та́же, конда́к, глас 2: Хлеб прие́мь в ру́це преда́тель, сокрове́нно тыя простира́ет, и прие́млет це́ну Созда́вшаго Свои́ма рука́ма челове́ка, и неиспра́влен пребы́сть Иу́да раб и льстец.

Го́споди, поми́луй (40). И моли́тву: И́же на вся́кое вре́мя и на вся́кий час: и про́чая по Часосло́ву.

По оконча́нии после́дования ма́лаго повече́рия свяще́нник возглаша́ет:

Сла́ва Тебе́, Христе́ Бо́же, упова́ние на́ше, сла́ва Тебе́.

Лик: Сла́ва, и ны́не: Го́споди, поми́луй (Три́жды). Благослови́.

Свяще́нник: Христо́с, И́стинный Бог наш:

Лик: Ами́нь.

Посе́м свяще́нник глаго́лет:

Помо́лимся о Вели́ком Господи́не и Отце́ на́шем Святе́йшем Патриа́рхе Кири́лле и о Господи́не на́шем Преосвяще́ннейшем митрополи́те (или́ архиепи́скопе, или́ епи́скопе) (и́мярек).

Лик: Го́споди, поми́луй. (На ка́ждое проше́ние)

О Богохрани́мей стране́ на́шей, власте́х и воинстве ея́.

О ненави́дящих и лю́бящих нас.

О ми́лующих и служа́щих нам.

О запове́давших нам недосто́йным моли́тися о них.

О избавле́нии плене́нных.

О отше́дших отце́х и бра́тиях на́ших.

О в мо́ри пла́вающих.

О в не́мощех лежа́щих.

Помо́лимся и о изоби́лии плодо́в земны́х.

И о вся́кой души́ христиа́н правосла́вных.

Ублажи́м правосла́вныя архие́реи и кти́торы Свята́го хра́ма сего́.

Роди́тели на́ша, и вся пре́жде отше́дшия отцы и бра́тию на́шу, зде лежа́щия, и повсю́ду, правосла́вныя.

Свяще́нник: Рцем и о себе́ саме́х.

Лик: Го́споди, поми́луй. (Три́жды)

Свяще́нник: Моли́твами святы́х оте́ц на́ших, Го́споди Иису́се Христе́, Бо́же наш, поми́луй нас.

Лик: Ами́нь.

Ведомо же буди, я́ко от сего святаго дне, Полунощница не поется в церкви, до седмицы Фомины.

После́дование У́трени во Святы́й и Вели́кий четверто́к

Свяще́нник: Благослове́н Бог наш, всегда́, ны́не, и при́сно, и во ве́ки веко́в.

Чтец: Ами́нь.

И про́чее после́дование у́трени, я́коже в Вели́кий понеде́льник написа́шеся.

По оконча́нии ми́рной ектении́, начина́ют кли́рицы пе́ти Аллилу́иа на о́ба ли́ка велегла́сно и со сладкопе́нием во глас 8.

Посе́м пое́м тропа́рь ко́сно и велегла́сно и со сладкопе́нием ра́вно, глас то́йже:

Егда́ сла́внии ученицы́ на умове́нии ве́чери просвеща́хуся, тогда́ Иу́да злочести́вый сребролю́бием неду́говав омрача́шеся, и беззако́нным судия́м Тебе́ пра́веднаго Судию́ предае́т. Виждь име́ний рачи́телю, сих ра́ди удавле́ние употреби́вша. Бежи́ несы́тыя души́, учи́телю та́ковая дерзнувшия: И́же о всех Благи́й, Го́споди, сла́ва Тебе́.

Сла́ва: Егда́ сла́внии ученицы́:

И ны́не: Егда́ сла́внии ученицы́:

Та́же, Евангелие от Луки, зачало 108 (Мф. 22:1–39).

Во вре́мя о́но, приближа́шеся пра́здник опресно́к, глаго́лемый Па́сха. И иска́ху архиере́е и кни́жницы, ка́ко бы́ша уби́ли Его́: боя́хуся бо люде́й. Вни́де же сатана́ во Иу́ду нарица́емого Искарио́т, су́ща от числа́ обоюна́десяте. И шед глаго́ла архиере́ом и воево́дам, ка́ко Его́ преда́ст им. И возра́довашася, и совеща́ша ему́ сре́бреники да́ти. И испове́да, и иска́ше подо́бна вре́мене, да преда́ст Его́ им без наро́да. Прии́де же день опресно́к, во́ньже подо́бно бе (вре́мя) жре́ти Па́сху. И посла́ Петра́ и Иоа́нна, рек: ше́дша угото́вайта нам па́сху, да я́мы. Они же реко́ста Ему́: где хо́щеши угото́ваем? Он же рече́ им: се восходя́щема ва́ма во град, сря́щет вы челове́к, в скуде́льнице во́ду нося́: по не́м иде́та в дом, во́ньже вхо́дит. И рце́та до́му влады́це: глаго́лет тебе́ Учи́тель, где есть оби́тель, иде́же пасху со ученики́ Мои́ми снем? И той ва́ма пока́жет го́рницу ве́лию по́стлану; ту угото́вайта. Ше́дша же обрето́ста, я́коже рече́ и́ма: и угото́васта пасху. И егда́ бысть час, возлеже́, и обана́десяте апо́стола с Ним. И рече́ к ним; жела́нием возжеле́х сию́ пасху я́сти с ва́ми, пре́жде да́же не прииму́ мук. Глаго́лю бо вам, я́ко отсе́ле не и́мам я́сти от него́, до́ндеже сконча́ются во Ца́рствии Бо́жии. И прии́м ча́шу, хвалу́ возда́в, рече́: приими́те сию́, и раздели́те себе. Глаго́лю бо вам, я́ко не и́мам пи́ти от плода́ ло́знаго, до́ндеже Ца́рствие Бо́жие прии́дет. И прии́м хлеб, хвалу́ возда́в преломи́, и даде́ им, глаго́ля: сие́ есть Те́ло Мое́, е́же за вы дае́мо: сие́ твори́те в Мое́ воспомина́ние. Та́кожде же и ча́шу по ве́чери, глаго́ля: сия́ ча́ша, Но́вый Заве́т Мое́ю Кро́вию, я́же за вы пролива́ется. Оба́че се рука предаю́щаго Мя со Мно́ю есть на трапе́зе. И Сын у́бо Челове́ческий иде́т по рече́нному; оба́че го́ре челове́ку тому́, и́мже предае́тся. И тии́ на́чаша искати в себе́, кото́рый у́бо от них хотя́й сие́ сотвори́ти? Бысть же и пря в них, кий мни́тся их бы́ти бо́лий? Он же рече́ им: ца́рие язы́к госпо́дствуют и́ми, и обладающии и́ми, благода́теле нарица́ются. Вы же не та́ко: но бо́лий в вас, да бу́дет я́ко мний: и ста́рей, я́ко служа́й. Кто бо бо́лий? возлежа́й ли, или́ служа́й? не возлежа́й ли? Аз же посреде́ вас есмь я́ко служа́й. Вы же есте́ пребы́вше со Мно́ю в напа́стех Мои́х. И Аз завещава́ю вам, я́коже завеща́ Мне Оте́ц Мой, Ца́рство: Да я́сте и пи́ете на трапе́зе Мое́й, во Ца́рствии Мое́м, и ся́дете на престо́лех, судя́ще обемана́десяте коле́нома Изра́илевыма. Рече́ же Госпо́дь: Си́моне, Си́моне, се сатана про́сит вас, дабы се́ял я́ко пшени́цу; Аз же моли́хся о тебе́, да не оскуде́ет ве́ра Твоя́: и ты не́когда обра́щься, утверди́ бра́тию твою́. Он же рече́ Ему́: Го́споди, с Тобо́ю гото́в есмь, и в темни́цу, и в смерть ити́. Он же рече́: глаго́лю ти, Пе́тре, не возгла́си́т пе́тел Днесь, до́ндеже трикра́ты отве́ржешися Ме́не не ве́дети. И рече́ им: егда́ посла́х вы без влага́лища, и без ме́ха, и без сапо́г, еда́ что лише́ни бысте? Они́ же ре́ша: ничесо́же. Рече́ же им: но ны́не, и́же и́мать влага́лище, да во́змет, та́кожде и мех: а и́же не и́мать, да прода́ст ри́зу свою́, и ку́пит нож. Глаго́лю бо вам: я́ко еще пи́саное се, подоба́ет, да сконча́ется о Мне: е́же, и со беззако́нными вмени́ся. Ибо е́же о Мне, кончи́ну и́мать. Они́ же ре́ша: Го́споди, се ножа́ зде два. Он же рече́ им: дово́льно есть. И изше́д и́де по обы́чаю в го́ру Елео́нскую: по Не́мже идо́ша ученицы́ Его́.

Лик: Сла́ва Тебе́, Го́споди, сла́ва Тебе́.

И чтец псало́м 50. Моли́твы же: Спаси́, Бо́же, лю́ди Твоя́: не глаго́лем, но начина́ем кано́н, творе́ние господи́на Космы́, глас 6, ирмо́сы по два́жды, тропари́ же на 6.

Кано́н, его́же краестро́чие: Ти макра́ пе́мпти макро́н и́мнон екса́до. Е́же есть: В Вели́кий четверто́к до́лгую песнь пою.

Песнь 1

{Τ} Ирмо́с: Се́ченое сече́тся мо́ре чермно́е, волнопита́емая же изсуша́ется глубина́: та́яжде ку́пно безору́жным бы́вши проходи́ма, и всеору́жным гроб. Песнь же богокра́сная воспева́шеся: сла́вно просла́вися Христо́с Бог наш. (Два́жды)

Припе́в: Сла́ва Тебе́, Бо́же наш, сла́ва Тебе́.

{Η} Всевино́вная и пода́тельная жи́зни, безме́рная Му́дрость Бо́жия, созда́ храм Себе́ от чи́стыя Неискусому́жныя Ма́тере: в храм бо теле́сно оболки́йся, сла́вно просла́вися Христо́с Бог наш.

{Μ} Тайноводя́щи дру́ги Своя́, душепита́тельную уготовля́ет трапе́зу, безсме́ртия же вои́стину Му́дрость Бо́жия растворя́ет ча́шу ве́рным. Присту́пим благоче́стно и возопии́м: сла́вно просла́вися Христо́с Бог наш.

{Α} Сла́ва: Услы́шим вси ве́рнии, созыва́ющую высо́ким пропове́данием, несозда́нную и есте́ственную Прему́дрость Бо́жию. Вопие́т бо: вкуси́те, и разуме́вше, я́ко Христо́с Аз, возопи́йте: сла́вно просла́вися Христо́с Бог наш.

И ны́не: Услы́шим вси ве́рнии:

Последи́ па́ки то́йже ирмо́с о́ба ли́ка вку́пе: Се́ченое сече́тся мо́ре чермно́е, волнопита́емая же изсуша́ется глубина́: та́яжде ку́пно безору́жным бы́вши проходи́ма, и всеору́жным гроб. Песнь же богокра́сная воспева́шеся: сла́вно просла́вися Христо́с Бог наш

Песнь 3

{Κ} Ирмо́с: Госпо́дь сый всех, и Зижди́тель Бог, созда́нное Безстра́стный обнища́в Себе́ соедини́, и Па́сха за я́же хотя́ше умре́ти. Сам сый Себе́ предпожре́: яди́те, вопия́, те́ло Мое́, и ве́рою утверди́теся. (Два́жды)

Припев: Сла́ва Тебе́, Бо́же наш, сла́ва Тебе́.

{Ρ} Изба́вительною всего́ ро́да челове́ча, Твое́ю, Бла́же, Твоя́ ученики́ напои́л еси́ весе́лия ча́шею, напо́лнив ю́: сам бо Себе́ священноде́йствуеши, пи́йте, вопия́, кровь Мою́ и ве́рою утверди́теся.

{Α} Безу́мный муж, и́же в вас преда́тель, ученико́м Твои́м предре́кл еси́. Незло́бнее, не уразуме́ет сих, и той несмы́слен сый не и́мать разуме́ти. Оба́че во Мне пребу́дите, и ве́рою утверди́теся.

Сла́ва: Безу́мный муж:

И ны́не: Безу́мный муж:

Последи́ па́ки то́йже ирмо́с о́ба ли́ка вку́пе: Госпо́дь сый всех, и Зижди́тель Бог, созда́нное Безстра́стный обнища́в Себе́ соедини́, и Па́сха за я́же хотя́ше умре́ти. Сам сый Себе́ предпожре́: яди́те, вопия́, те́ло Мое́, и ве́рою утверди́теся.

И посе́м ектениа́ ма́лая: Па́ки и па́ки: Возгла́с священника: Я́ко Ты еси́ Бог наш:

Лик: Ами́нь.

Седа́лен, глас 1: Подо́бен: Гроб Твой:

Езе́ра и исто́чники и моря́ сотвори́вый, смире́нию нас наказу́я изря́дному, ле́нтием опоя́сався ученико́в но́ги умы, смиря́яся премно́жеством благоутро́бия, и возвыша́я нас от про́пастей зло́бы, Еди́н Человеколю́бец.

Сла́ва: Глас 3: Подо́бен: Боже́ственныя веры:

Смиря́яся за благоутро́бие, но́ги умы́л еси́ ученико́в Твои́х, и к тече́нию Боже́ственному Сия́ напра́вил еси́: не повину́яся же Петр умы́тися, а́бие Бо́жественному повину́ется повеле́нию, омыва́емь, и Тебе́ приле́жно моля́ся, дарова́ти нам ве́лию ми́лость.

И ны́не: Глас 4: Подо́бен: Яви́лся еси́ Днесь:

Яды́й, Влады́ко, со ученики́ Твои́ми, таи́нственно яви́л еси́ всесвято́е Твое́ заколе́ние, и́мже тли изба́вихомся, честна́я Твоя́ почита́ющии страда́ния.

Песнь 4

{Π} Ирмо́с: Прови́дев проро́к та́йну Твою́ неизрече́нную, Христе́, провозгла́си́: положи́л еси́ тве́рдую любо́вь кре́пости, О́тче ще́дрый: Единоро́днаго бо Сы́на, Благи́й, очище́ние в мир послал еси́. (Два́жды)

Припев: Слава Тебе́, Бо́же наш, сла́ва Тебе́.

{Ε} На страсть всем су́щым из Адама, источи́вшую безстра́стие, Христе́, гряды́й, друго́м Твои́м рекл еси́: с ва́ми Пасхи сея́ причасти́тися возжела́х: Единоро́днаго бо Мя очище́ние, Оте́ц в мир посла́л есть.

{Μ} Причаща́яся ча́ши, ученико́м вопия́л еси́, Безсме́ртне: плода ло́знаго ктому́ не пию́ про́чее, с ва́ми живя́: Единоро́днаго бо Мя очище́ние, Оте́ц в мир посла́л есть.

{Π} Сла́ва: Питие́ но́вое па́че сло́ва. Аз глаго́лю, во Ца́рствии Мое́м, Христо́с друго́м, пию́, я́коже бо Бог с ва́ми бо́ги бу́ду, рекл еси́: Единоро́днаго бо Мя очище́ние, Оте́ц в мир посла́л есть.

И ны́не: Питие́ но́вое па́че сло́ва:

Последи́ па́ки то́йже ирмо́с о́ба ли́ка вку́пе: Прови́дев проро́к та́йну Твою́ неизрече́нную, Христе́, провозгла́си́: положи́л еси́ тве́рдую любо́вь кре́пости, О́тче ще́дрый: Единоро́днаго бо Сы́на, Благи́й, очище́ние в мир послал еси́.

Песнь 5

{Τ} Ирмо́с: Сою́зом любве́ связу́еми апо́столи, влады́чествующему все́ми себе́ Христу́ возло́жше, кра́сны но́ги очища́ху, благовеству́юще всем мир. (Два́жды)

Припев: Сла́ва Тебе́, Бо́же наш, сла́ва Тебе́.

{Η} Неодержи́мую держа́щая, и превы́спреннюю на возду́се во́ду, бе́здны обуздова́ющая, и моря́ востязу́ющая Бо́жия Прему́дрость, во́ду во умыва́льницу влива́ет, но́ги же омыва́ет рабо́в Влады́ка.

{Μ} Ученико́м показу́ет смире́ния о́браз Влады́ка, о́блаки облага́яй не́бо, препоясу́ется ле́нтием, и преклоня́ет коле́на, рабо́м омы́ти но́ги, в Его́же ру́це дыха́ние всех су́щих.

Сла́ва: Ученико́м показу́ет смире́ния о́браз:

И ны́не: Ученико́м показу́ет смире́ния о́браз:

Последи́ па́ки то́йже ирмо́с о́ба ли́ка вку́пе: Сою́зом любве́ связу́еми апо́столи, влады́чествующему все́ми себе́ Христу́ возло́жше, кра́сны но́ги очища́ху, благовеству́юще всем мир.

Песнь 6

{Α} Ирмо́с: Бе́здна после́дняя грехо́в обы́де мя, и волне́ния не ктому́ терпя́, я́ко Ио́на Влады́це вопию́ Ти: от тли мя возведи́. (Два́жды)

Припев: Сла́ва Тебе́, Бо́же наш, сла́ва Тебе́.

{Κ} Го́спода глаша́ете Мя, о ученицы́, и учи́теля: есмь бо, Спа́се, вопия́л еси́. Те́мже подража́йте о́браз, Его́же во Мне ви́десте.

{Ρ} Скве́рны Кто не име́я, омы́ти не тре́бует ног: чи́сти же, о ученицы́, вы, но не вси́: мгнове́нием бо безчи́нно еди́н от вас неи́стовствует.

Сла́ва: Скве́рны Кто не име́я:

И ны́не: Скве́рны Кто не име́я:

Последи́ па́ки ирмо́с о́ба ли́ка вку́пе: Бе́здна после́дняя грехо́в обы́де мя, и волне́ния не ктому́ терпя́, я́ко Ио́на Влады́це вопию́ Ти: от тли мя возведи́.

И посе́м ектениа́ ма́лая: Па́ки и па́ки: и возгла́с свяще́нника: Ты бо еси́ Царь ми́ра:

Лик: Ами́нь.

Конда́к, глас 2: Подо́бен: Вы́шних ища́:

Хлеб прие́м в ру́це преда́тель, сокрове́нно ты́я простира́ет, и прие́млет це́ну Создавшаго Свои́ма рука́ма челове́ка: и неиспра́влен пребы́сть Иу́да раб и льстец.

И́кос: Тайной трапе́зе, в стра́се прибли́жившеся вси, чи́стыми душа́ми хлеб прии́мем спребыва́юще Влады́це, да ви́дим, ка́ко умыва́ет ноги ученико́в, и сотвори́м, я́коже ви́дим, друг дру́гу покаряю́щеся и друг другу но́зе умыва́юще. Христо́с бо та́ко повеле́ Свои́м ученико́м предре́к, та́ко твори́ти: но не услы́ша Иу́да раб и льстец.

Синаксарь.

Песнь 7

{Ο} Ирмо́с: О́троцы в Вавилоне пе́щнаго пла́мене не убоя́шася, но посреде́ пла́мене вве́ржени, ороша́еми поя́ху: благослове́н еси́ Го́споди, Бо́же оте́ц на́ших. (Два́жды)

Припев: Сла́ва Тебе́, Бо́же наш, сла́ва Тебе́.

{Ν} Помава́я главо́ю Иу́да, зла́я предзре́в подви́же, благовре́мение не́кий преда́ти Судию́ на осужде́ние, И́же всех есть Госпо́дь и Бог оте́ц на́ших.

{Υ} Вам Христо́с друго́м вопия́ше: еди́н преда́ст Мя. Весе́лия забы́вше, ско́рбию и стра́хом одержи́ми бяху, кто сей, скажи́, глаго́люще, Бо́же оте́ц на́ших?

{Μ} Сла́ва: И́же со Мно́ю руку́ свою́ в соли́ло вложи́т де́рзостию, тому оба́че до́бро бы врата́ жития́ пройти́ никогда́же: сего́ и́же бе преда́тель явля́ше, Бог оте́ц на́ших.

И ны́не: И́же со Мно́ю руку́ свою́:

Последи́ па́ки то́йже ирмо́с о́ба ли́ка вку́пе: О́троцы в Вавилоне пе́щнаго пла́мене не убоя́шася, но посреде́ пла́мене вве́ржени, ороша́еми поя́ху: благослове́н еси́ Го́споди, Бо́же оте́ц на́ших.

Песнь 8

{Ν} Ирмо́с: За зако́ны оте́ческия блаже́ннии в Вавило́не ю́ноши предбе́дствующе, царюющаго оплеваша повеле́ние безу́мное, и совокупле́ни, и́мже не свари́шася огне́м, Держа́вствующему досто́йную воспева́ху песнь: Го́спода по́йте дела́, и превозноси́те во вся ве́ки. (Два́жды)

Припев: Сла́ва Тебе́, Бо́же наш, сла́ва Тебе́.

{Ο} Сообе́дницы блаже́ннии, в Сионе сло́вом претерпе́вше апо́столи после́доваху Па́стырю, я́ко а́гнцы, и совокупле́ни, его́же не разлучи́шася Христа́, боже́ственным сло́вом пита́еми, благода́рственно вопия́ху: Го́спода по́йте дела, и превозноси́те во вся ве́ки.

{Ν} Зако́нныя дружбы злоимени́тый Искарио́т во́лею забы́в, я́же но́зе умы, угото́ви на преда́ние: и Твой яды́й хлеб, те́ло Боже́ственное, воздви́же ков на Тя, Христе́, и вопи́ти не разуме́: Го́спода по́йте дела́, и превозноси́те во вся ве́ки.

Благослови́м Отца́, и Сы́на, и Свята́го Ду́ха, Го́спода.

{Ε} Прии́маше реши́тельное греха́ те́ло безсо́вестный, и кровь излива́емую за мир Боже́ственную: но не стыдя́шеся пия́, ю́же продая́ше на цене́, о зло́бе же не негодова́, и вопи́ти не разуме́: Го́спода по́йте дела, и превозноси́те во вся ве́ки.

И ны́не: Прии́маше реши́тельное греха́:

Хвалим, благослови́м, покланя́емся Го́сподеви, по́юще и превознося́ще Его́ во вся ве́ки.

Последи́ па́ки то́йже ирмо́с о́ба ли́ка вку́пе: За зако́ны оте́ческия блаже́ннии в Вавило́не ю́ноши предбе́дствующе, царюющаго оплеваша повеле́ние безу́мное, и совокупле́ни, и́мже не свари́шася огне́м, Держа́вствующему досто́йную воспева́ху песнь: Го́спода по́йте дела́, и превозноси́те во вся ве́ки.

Песнь 9

{Ξ} Ирмо́с: Стра́нствия Влады́чня, и безсме́ртныя трапе́зы, на го́рнем ме́сте, высо́кими умы́, ве́рнии, прииди́те наслади́мся, возше́дша Сло́ва, от Сло́ва научи́вшеся, Его́же велича́ем. (Два́жды)

Припев: Сла́ва Тебе́, Бо́же наш, сла́ва Тебе́.

{Α} Иди́те, ученико́м Сло́во рече́, па́сху на го́рничном ме́сте, е́юже ум утвержда́ется, и сию́ тайноводи́тельно угото́вите, безква́сным и́стинным сло́вом, тве́рдое же благода́ти велича́йте.

{Δ} Соде́тельницу Оте́ц пре́жде век Прему́дрость рожда́ет Мя, нача́ток путе́й, в дела́ созда́ ны́не та́йно соверша́емая: Сло́во бо несозда́нное сый естество́м, гла́сы присвоя́юся, Его́же ны́не прия́х.

{Ω} Сла́ва: Я́ко челове́к сый существо́м, не мечта́нием, си́це Бог нра́вом воздая́ния, естество́ соедини́вшееся Мне. Христа́ Еди́наго, тем Мя зна́йте, от них же, я́же есмь спаса́юща.

И ны́не: Я́ко челове́к сый существо́м:

Последи́ па́ки то́йже ирмо́с о́ба ли́ка вку́пе: Стра́нствия Влады́чня, и безсме́ртныя трапе́зы, на го́рнем ме́сте, высо́кими умы́, ве́рнии, прииди́те наслади́мся, возше́дша Сло́ва, от Сло́ва научи́вшеся, Его́же велича́ем.

Посе́м канона́рх, стоя́ посреди́ це́ркви, пое́т ексапостила́рий:

Черто́г Твой ви́жду, Спа́се мой, украше́нный, и оде́жды не и́мам, да вни́ду в онь: просвети́ одея́ние души́ моея́, Светода́вче, и спаси́ мя. (Трижды)

Сла́ва: Черто́г Твой ви́жду, Спа́се мой:

И ны́не: Черто́г Твой ви́жду, Спа́се мой:

Чтец чтет обы́чные псалмы́ хвали́тны:

Хвали́те Го́спода с небе́с; Тебе́ подоба́ет песнь Бо́гу. Хвали́те Го́спода с небе́с, хвали́те Его́ в вы́шних, Тебе́ подоба́ет песнь Бо́гу. Хвали́те Его́, вси А́нгели Его́, хвали́те Его́, вся Си́лы Его́; Тебе́ подоба́ет песнь Бо́гу. Хвали́те Его́, со́лнце и луна́, хвали́те Его́, вся зве́зды и свет. Хвали́те Его́, небеса́ небе́с и вода́, и́же превы́ше небе́с, да восхва́лят И́мя Госпо́дне. Я́ко Той рече́, и бы́ша: Той повеле́, и созда́шася. Поста́ви я в век и в век ве́ка: повеле́ние положи́, и не ми́мо и́дет. Хвали́те Го́спода от земли́, зми́еве и вся бе́здны. Огнь, град, снег, го́лоть, дух бу́рен, творя́щая сло́во Его́. Го́ры и вси хо́лми, древа́ плодоно́сна и вси ке́дри. Зве́рие и вси́ ско́ти, гади и пти́цы перна́ты. Ца́рие зе́мстии и вси лю́дие, кня́зи и вси судии́ зе́мстии. Ю́ношы и де́вы, ста́рцы с ю́нотами, да восхва́лят И́мя Госпо́дне, я́ко вознесе́ся И́мя Того́ Еди́наго. Испове́дание Его́ на земли́ и на небеси́. И вознесе́т рог люде́й Свои́х, песнь всем преподо́бным Его́, сыновом Изра́илевым, лю́дем, приближа́ющымся Ему́.

Воспо́йте Го́сподеви песнь но́ву, хвале́ние Его́ в це́ркви преподо́бных. Да возвесели́тся Изра́иль о сотво́ршем его́, и сы́нове Сио́ни возрадуются о Царе́ свое́м. Да восхвалят И́мя Его́ в ли́це, в тимпа́не и псалти́ри да пою́т Ему́. Я́ко благоволи́т Госпо́дь в лю́дех Свои́х, и вознесе́т кро́ткия во спасе́ние. Восхва́лятся преподо́бнии во сла́ве и возра́дуются на ло́жах сво́их. Возноше́ния Бо́жия в горта́ни их, и мечи́ обою́ду остры́ в рука́х их: сотвори́ти отмще́ние во язы́цех, обличе́ния в лю́дех связа́ти цари́ их пу́ты, и сла́вныя их ручны́ми око́вы желе́зными.

Сотвори́ти в них суд напи́сан. Сла́ва сия́ бу́дет всем преподо́бным Его́.

Хвали́те Бога во святы́х Его́, хвали́те Его́ во утверже́нии си́лы Его́.

И пое́м стихи́ры самогла́сны на 4, глас 2.

Стих: Хвали́те Его́ на си́лах Его́, хвали́те Его́ по мно́жеству вели́чествия Его́.

Стека́ется про́чее собо́рище иуде́йское, да Соде́теля и Зижди́теля вся́ческих Пила́ту преда́ст. О беззако́нных! О неве́рных! Я́ко Гряду́щаго суди́ти живы́м и ме́ртвым, на суд гото́вят; Исцеля́ющаго стра́сти ко страсте́м уготовля́ют? Го́споди долготерпели́ве, ве́лия Твоя́ ми́лость, сла́ва Тебе́.

Стих: Хвали́те Его́ во гласе трубнем, хвали́те Его́ во псалти́ри и гуслех.

Иу́да беззако́нный. Го́споди, омочи́вый на ве́чери руку́ в соли́ле с Тобо́ю, простре́ к беззако́нным ру́це прия́ти сре́бреники: и ми́ра умы́сливый це́ну, Тебе́ безце́ннаго не убоя́ся прода́ти: но́зе простры́й во еже умы́ти. Влады́ку облобыза́ льсти́вно, во е́же преда́ти беззако́нным: ли́ка же апо́стольскаго отве́ргся, и три́десять пове́рг сре́бреники, Твоего́ тридне́внаго воскресе́ния не ве́де, и́мже поми́луй нас.

Стих: Хвали́те Его́ в тимпа́не и ли́це, хвали́те Его́ во стру́нах и орга́не.

Иу́да преда́тель льстив сый, льсти́вным лобза́нием предаде́ Спаса Го́спода, и Влады́ку всех, я́ко раба́ продаде́ иуде́ом: я́ко овча́ на заколе́ние, Та́ко после́доваше, А́гнец Бо́жий, Сын Отчий, Еди́н Многоми́лостивый.

Стих: Хвали́те Его́ в кимва́лех доброгла́сных, хвали́те Его́ в кимва́лех восклица́ния. Вся́кое дыхание да хвалит Го́спода.

Иу́да раб и льстец, учени́к и наве́тник, друг и диа́вол, от дел яви́ся: после́доваше бо Учи́телю, и на Него́ поуча́шеся преда́нию, глаго́лаше в себе́: преда́м Того́, приобря́щу собра́нная име́ния: иска́ше же и ми́ру про́дану бы́ти, и Иису́са ле́стию я́ти. Отдаде́ целова́ние, предаде́ Хри́ста. И я́ко овча́ на заколе́ние, си́це после́доваше Един Благоутро́бный и Человеколю́бец.

Сла́ва, и ны́не, глас то́йже: Его́же пропове́да А́гнца Иса́ия, гряде́т на заколе́ние во́льное, и плещи́ дае́т на раны, лани́ты на зауше́ния, лица же не отврати́ от срамоты́ заплева́ний, сме́ртию же безобра́зною осужда́ется. Вся Безгре́шный во́лею прие́млет, да всем да́рует из ме́ртвых воскресе́ние.

Посе́м чтец глаго́лет славосло́вие вседне́вное: Сла́ва Тебе́, показа́вшему нам свет. Сла́ва в вы́шних Бо́гу:

Посе́м ектениа́: Испо́лним у́треннюю моли́тву на́шу Го́сподеви.

По ектении́ пою́т о́ба ли́ка на стихо́вне стихи́ры самогла́сны, глас 8:

Днесь е́же на Христа́ лука́вое собрася собо́рище, и на Него́ тще́тная сове́товаше, преда́ти Пила́ту на смерть непови́ннаго. Днесь име́нием удавле́ние Иу́да себе́ облага́ет, и лиша́ется обою́ду жи́зни, привре́менныя и боже́ственныя. Днесь Каиа́фа нево́лею проро́чествует: у́не, глаго́ля, Еди́ному умре́ти за лю́ди. Прии́де бо за грехи́ на́ша пострада́ти, да нас свободи́т от рабо́ты вра́жия, я́ко Благ и Человеколю́бец.

Стих: Яды́й хле́бы Моя́, возвели́чи на Мя запина́ние.

Днесь Иу́да нищелю́бия сокрывает лице́, и лихои́мства открыва́ет зрак: не ктому́ о ни́щих пече́тся, не ктому́ ми́ро продае́т гре́шныя, но небе́сное ми́ро, и от Него́ усвоя́ет сре́бреники. Тече́т ко иуде́ом, глаго́лет беззако́нным: что ми хо́щете да́ти, и аз вам преда́м Его́? О сребролю́бия преда́теля! Удобопрода́тельную твори́т ку́плю, к во́ле купу́ющих, непродае́маго ку́плю твори́т. Не скуп явля́ется к цене́, но я́ко раба́ бежа́щаго продае́т: обы́чай бо кра́дущым мета́ти честна́я. Ны́не же пове́рже свята́я псом учени́к: бесова́ние бо сребролю́бия, на своего́ Влады́ку неи́стовитися сотвори́ его́. Его́же искуше́ния бежи́м, зову́ще: Долготерпели́ве Го́споди, сла́ва Тебе́.

Стих: Исхожда́ше вон, и глаго́лаше вку́пе.

Нрав твой льсти исполня́ется, беззако́нный Иу́до: неду́гуя бо сребролю́бием, приобре́л еси́ человеконенавиде́ние. А́ще бо богатство люби́л еси́, почто́ ко Уча́щему о нищете́ прише́л еси́? А́ще же и люби́л еси́, вску́ю про́дал еси́ Безце́ннаго, предав на убие́ние? Ужасни́ся, со́лнце, возстени́, земле́, и дви́жащися возопи́й: незло́биве Го́споди, сла́ва Тебе́.

Стих: Сло́во законопресту́пное возложи́ша на Мя.

Да никто́же, о ве́рнии, Влады́чния Ве́чери тайноненауче́н, никто́же отнюдь я́ко Иу́да льсти́вно да присту́пит к трапе́зе: он бо укру́х прие́м, на хле́ба уклони́ся. О́бразом у́бо сый учени́к, ве́щию же сый уби́йца, со иуде́и у́бо весели́ся, со апо́столы же водворя́яся: ненави́дя лобыза́ше, лобыза́я же продава́ше искупи́вшаго нас кля́твы, Бо́га и Спа́са душ на́ших.

Сла́ва, глас то́йже: Нрав твой льсти исполня́ется, беззако́нный Иу́до: неду́гуя бо сребролю́бием, приобре́л еси́ человеконенавиде́ние. А́ще бо бога́тство люби́л еси́, почто ко Уча́щему о нищете́ прише́л еси́? А́ще же и люби́л еси́, вску́ю про́дал еси́ Безце́ннаго, преда́в на убие́ние? Ужасни́ся, со́лнце, возстени́, земле́, и дви́жащися возопи́й: незло́биве Го́споди, сла́ва Тебе́.

И ны́не, глас 5: Тайново́дствуя Твоя́, Го́споди, ученики́, учи́л еси́ глаго́ля: о друзи, зри́те, да ники́йже страх вас разлучи́т от Мене́! А́ще бо и стражду, но за мир. Не блазни́теся у́бо о Мне: не приидо́х бо, да послу́жат Ми, но послужи́ти, и положи́ти ду́шу Мою́ избавле́ние за мир. А́ще у́бо вы дру́зи Мои́ есте́, Мене́ подражайте: хотя́й пе́рвый бы́ти, да бу́дет после́дний. Влады́ка, я́ко служи́тель. Пребу́дите во Мне, да гроздь принесете́: Аз бо есмь Лоза́ живо́тная.

Та́же: Бла́го есть испове́датися Го́сподеви, и пе́ти И́мени Твоему́, Вы́шний, возвеща́ти зау́тра ми́лость Твою́, и и́стину Твою́ на вся́ку нощь.

Трисвято́е, по О́тче наш.

Посе́м: Свяще́нник: Я́ко Твое́ есть Ца́рство:

Чтец: Ами́нь.

Тро́парь, глас 8: Егда́ сла́внии ученицы́ на умове́нии ве́чери просвеща́хуся, тогда́ Иу́да злочести́вый сребролю́бием неду́говав омрача́шеся, и беззако́нным судия́м Тебе́, пра́веднаго Судию́, предае́т. Виждь име́ний рачи́телю, сих ра́ди удавле́ние употреби́вша. Бежи́ несы́тыя души́, учи́телю та́ковая дерзну́вшия: И́же о всех Благи́й, Го́споди, сла́ва Тебе́.

Та́же ектениа́ сугубая: Поми́луй нас, Бо́же:

Возгла́с: Я́ко ми́лостив:

Лик: Ами́нь.

Посе́м: Прему́дрость.

Лик: Благослови́.

Свяще́нник: Сый благослове́н Христо́с Бог наш, всегда́, ны́не и при́сно, и во ве́ки веко́в.

Лик: Ами́нь.

Утверди́, Бо́же, Святу́ю Правосла́вную ве́ру, правосла́вных христиа́н во век ве́ка.

Зде совокупля́ем и час пе́рвый.

После́дование Часов во Святы́й и Вели́кий четверто́к

Час пе́рвый

Чтец глаго́лет: Прииди́те, поклони́мся: (Три́жды)

И чтет после́дование часа́ по обычаю трехпса́лмный.

Тропари́ глаго́лем сия́:

Сла́ва: Егда́ сла́внии ученицы́ на умове́нии ве́чери просвеща́хуся, тогда́ Иу́да злочести́вый сребролю́бием неду́говав омрача́шеся, и беззако́нным судия́м Тебе́, пра́веднаго Судию́, предае́т. Виждь име́ний рачи́телю, сих ра́ди удавле́ние употреби́вша. Бежи́ несы́тыя души́, учи́телю Та́ковая дерзну́вшия: И́же о всех Благи́й, Го́споди, сла́ва Тебе́.

И ны́не: Что Тя нарече́м, о Благода́тная:

Тропа́рь проро́чества, глас 3: Зауше́нный за род челове́ческий, и не прогне́вавыйся, свободи́ от истле́ния живо́т наш, Го́споди, и спаси́ нас.

Сла́ва, и ны́не: повторяем тойже.

Проки́мен, глас 1: Да разуме́ют язы́цы, я́ко И́мя Тебе́ Госпо́дь.

Стих: Бо́же, кто́ уподо́бится Тебе́?

Проро́чества Иеремиина чте́ние (Иер. 11:18–23, 12:1–15)

Го́споди, скажи́ ми, и уразуме́ю: тогда́ ви́дех начина́ния их. Аз же я́ко а́гня незло́бивое ведо́мое на заколе́ние не разуме́х, я́ко на мя помы́слиша по́мысл лука́вый, глаго́люще: Прииди́те и вложи́м дре́во в хлеб его́, и истреби́м его́ от земли́ живу́щих, и и́мя его́ да не помяне́тся ктому́. Госпо́дь Савао́ф, судя́й пра́ведно, испыту́яй сердца́ и утро́бы, да ви́жду мще́ние Твое́ на них, я́ко к Тебе́ откры́х оправда́ние мое́. Сего́ ра́ди сия́ глаго́лет Госпо́дь на мужы́ анафо́фски и́щущыя души́ моея́, глаго́лющыя: да не проро́чествуеши о И́мени Госпо́дни: а́ще ли же ни, у́мреши в рука́х на́ших. Сего́ ра́ди Сия́ глаго́лет Госпо́дь сил: се Аз посещу на них: ю́ноши их мече́м у́мрут, и сы́нове их и дще́ри их сконча́ются гла́дом. И́ останка не буде́т от них, наведу́ бо злая на живу́щыя во Анафо́фе, в ле́то посеще́ния их. Праведен еси́, Го́споди, я́ко отвеща́ю к Тебе́ оба́че судьбы, возглаго́лю к Тебе́: что я́ко путь нечести́вых спе́ется? угобзи́шася вси творя́щии беззако́ния? Насади́л еси́ их, и укорени́шася: чада сотвори́ша, и сотвори́ша плод: близ еси́ Ты уст их, дале́че же от утро́б их. И Ты, Го́споди, разуме́еши мя, видел мя еси́, и искуси́л еси́ се́рдце мое́ пред Тобо́ю: собери́ их я́ко о́вцы на заколе́ние, и очи́сти их в день заколе́ния их. Доко́ле пла́кати и́мать земля́, и трава́ вся се́льная и́зсхнет от зло́бы живущих на ней? Погибо́ша ско́ти и пти́цы, я́ко реко́ша: не у́зрит Бог путе́й на́ших. Но́зе твои́ теку́т, и разслабля́ют тя. Иди́те, собери́те вся зве́ри се́льныя, и да прии́дут сне́сти е́. Па́стырие мно́зи растли́ша виногра́д Мой, оскверни́ша часть Мою́, да́ша часть жела́емую Мою́ в пусты́ню непрохо́дную. Положи́ша в потребле́ние пагубы. Я́ко Сия́ глаго́лет Госпо́дь о всех сосе́дех лука́вых, прикаса́ющихся насле́дию Моему́, е́же раздели́х лю́дем Мои́м Изра́илю: се Аз исто́ргну их от земли́ их, и дом Иу́дин изве́ргну от среды́ их. И бу́дет, егда́ исто́ргну их, обращу́ся и поми́лую их, и вселю их кого́ждо в достоя́ние Свое́, и кого́ждо в зе́млю Свою́.

Проки́мен, глас 8: Помоли́теся и воздади́те Го́сподеви Бо́гу на́шему.

Стих: Ве́дом во Иуде́и Бог, во Израи́ли ве́лие И́мя Его́.

Таже: Стопы моя́ напра́ви по словеси́ Твоему́, и да не облада́ет мно́ю вся́кое беззако́ние. Изба́ви мя от клеветы́ челове́ческия, и сохраню́ за́поведи Твоя́. Лице́ Твое́ просвети́ на раба́ Твоего́, и научи́ мя оправда́нием Твои́м.

Да испо́лнятся уста́ моя́ хвале́ния Твоего́, Го́споди, я́ко да воспою́ сла́ву Твою́, весь день великоле́пие Твое́.

Трисвято́е, по Отче наш.

Свяще́нник: Я́ко Твое́ есть Ца́рство:

Чтец: Ами́нь.

Конда́к, глас 2: Хлеб прие́м в ру́це преда́тель, сокрове́нно тыя простира́ет, и прие́млет це́ну Создавшаго Свои́ма рука́ма челове́ка, и неиспра́влен пребы́сть Иу́да раб и льстец.

Го́споди, поми́луй (40). И зака́нчиваем час по обы́чаю.

Отпуст часа́ глаго́лем сей: Гряды́й Госпо́дь на во́льную страсть на́шего ра́ди спасе́ния, Христо́с, И́стинный Бог наш, моли́твами Пречи́стыя Своея́ Матере, святы́х сла́вных и всехва́льных апо́стол, святы́х и пра́ведных Богооте́ц Иоаки́ма и А́нны, и все́х святы́х, поми́лует и спасе́т нас, я́ко Благ и Человеколю́бец.

Посе́м лик пое́т многоле́тие: Вели́каго Господи́на:

Подобает ведати, я́ко литии за упокой в притворе не бывает до Недели Фомины.

Прочия же часы поются трипсалмны, просто.

Часы́ тре́тий, шесты́й, девя́тый и изобрази́тельны

Начина́ет свяще́нник: Благослове́н Бог наш, всегда́, ны́не и при́сно, и во ве́ки веко́в.

Чтец: Ами́нь.

И глаго́лем часы трипса́лмные, про́сто.

Тропа́рь Вели́каго четвертка́:

Егда́ сла́внии ученицы́ на умове́нии ве́чери просвеща́хуся, тогда́ Иу́да злочести́вый сребролю́бием неду́говав омрача́шеся, и беззако́нным судия́м Тебе́, пра́веднаго Судию́, предае́т. Виждь име́ний рачи́телю, сих ра́ди удавле́ние употреби́вша. Бежи́ несы́тыя души́, учи́телю та́ковая дерзну́вшия. И́же о всех Благи́й, Го́споди, сла́ва Тебе́.

Конда́к Вели́каго четвертка́:

Хлеб прие́м в ру́це преда́тель, сокрове́нно ты́я простира́ет, и прие́млет це́ну Созда́вшаго Свои́ма рука́ма челове́ка, и неиспра́влен пребы́сть Иу́да раб и льстец.

По ДЕВЯТОМ ЧАСЕ блаже́нны, ско́ро без пе́ния:

Во Ца́рствии Твое́м помяни́ нас, Го́споди, егда́ прии́деши во Ца́рствии Твое́м.

Блаже́ни ни́щии ду́хом, я́ко тех есть Ца́рство Небе́сное.

Блаже́ни пла́чущии, я́ко ти́и уте́шатся.

Блаже́ни кротции, я́ко ти́и насле́дят зе́млю.

Блаже́ни а́лчущии и жа́ждущии пра́вды, я́ко ти́и насы́тятся.

Блаже́ни ми́лостивии, я́ко ти́и поми́ловани бу́дут.

Блаже́ни чи́стии се́рдцем, я́ко ти́и Бо́га у́зрят.

Блаже́ни миротво́рцы, я́ко ти́и сы́нове Бо́жии нареку́тся.

Блаже́ни изгна́ни пра́вды ра́ди, я́ко тех есть Ца́рство Небе́сное.

Блаже́ни есте́, егда́ поно́сят вам, и изжену́т, и реку́т всяк зол глаго́л на вы лжу́ще, Мене́ ра́ди.

Ра́дуйтеся и весели́теся, я́ко мзда ва́ша мно́га на Небесе́х.

Сла́ва и ныне:

Помяни́ нас, Го́споди, егда́ прии́деши во Ца́рствии Твое́м.

Помяни́ нас, Влады́ко, егда́ прии́деши во Ца́рствии Твое́м.

Помяни́ нас, Святы́й, егда́ прии́деши во Ца́рствии Твое́м.

Лик небе́сный пое́т Тя, и глаго́лет: Свят, Свят, Свят Госпо́дь Савао́ф, испо́лнь не́бо и земля́ сла́вы Твоея́.

Стих: Приступи́те к Нему́, и просвети́теся, и ли́ца ва́ша не постыдя́тся.

Лик небе́сный пое́т Тя, и глаго́лет: Свят, Свят, Свят Госпо́дь Савао́ф, испо́лнь не́бо и земля́ сла́вы Твоея́.

Слава: Лик святы́х А́нгел и Арха́нгел, со все́ми Небе́сными си́лами, пое́т Тя, и глаго́лет: Свят, Свят, Свят Госпо́дь Савао́ф, испо́лнь не́бо и земля́ сла́вы Твоея́.

И ныне: Ве́рую во Еди́наго Бо́га Отца́ Вседержи́теля:

Осла́би, оста́ви, прости́. Бо́же, прегреше́ния на́ша, во́льная и нево́льная, я́же в сло́ве и в де́ле, я́же в ве́дении и не в ве́дении, я́же во дни и в нощи́, я́же во уме́ и в помышле́нии, вся нам прости́, я́ко Благ и Человеколю́бец.

О́тче наш:

Свяще́нник: Я́ко Твое́ есть Ца́рство:

Чтец: Ами́нь. Хлеб прие́м в ру́це преда́тель, сокрове́нно тыя простира́ет, и прие́млет це́ну Создавшаго Свои́ма рука́ма челове́ка, и неиспра́влен пребы́сть Иу́да раб и льстец.

Го́споди, поми́луй (40).

Всесвята́я Тро́ице, Единосу́щная Держа́во, неразде́льное Ца́рство, всех благи́х Вина́: благоволи́ же и о мне гре́шнем, утверди́, вразуми́ се́рдце мое́, и всю мою́ отыми́ скве́рну, просвети́ мою́ мысль, да вы́ну сла́влю, пою́ и покланя́юся, и глаго́лю: Еди́н Свят, Еди́н Госпо́дь, Иису́с Христо́с, во сла́ву Бо́га Отца́. Ами́нь.

Посем свяще́нник возглаша́ет: Прему́дрость.

Лик: Досто́йно есть:

Свяще́нник: Пресвята́я Богоро́дице, спаси́ нас.

Лик: Честне́йшую Херуви́м:

Свяще́нник: Сла́ва Тебе́, Христе́ Бо́же, упова́ние на́ше, сла́ва Тебе́.

Лик: Сла́ва, и ны́не: Го́споди, поми́луй (Три́жды). Благослови́.

Свяще́нник твори́т отпу́ст:

Гряды́й Госпо́дь на во́льную страсть на́шего ра́ди спасе́ния, Христо́с, И́стинный Бог наш, моли́твами Пречи́стыя Своея́ Матере, святы́х сла́вных и всехва́льных апо́стол, святы́х и пра́ведных Богооте́ц Иоаки́ма и А́нны, и всех святы́х, поми́лует и спасе́т нас, я́ко Благ и Человеколю́бец.

Лик пое́т многоле́тие: Вели́каго Господи́на:

После́дование Вече́рни во Святы́й и Вели́кий четверто́к

Собра́вшеся во храм, начина́ем вече́рню си́це:

Диа́кон возглаша́ет: Благослови́, Влады́ко:

Свяще́нник: Благослове́но Ца́рство Отца́ и Сы́на и Свята́го Ду́ха, ны́не и при́сно, и во ве́ки веко́в.

Лик: Ами́нь.

Чтец: Сла́ва Тебе́, Бо́же наш, сла́ва Тебе́. Царю́ Небе́сный: Трисвятое, по О́тче наш.

Свяще́нник возгла́с: Я́ко Твое́ есть Ца́рство:

Чтец: Ами́нь. Го́споди, поми́луй (12). Сла́ва, и ны́не: Прииди́те, поклони́мся: (Три́жды).

И посе́м чтет обы́чный вече́рний псало́м 103. Сла́ва, и ны́не: Аллилу́иа, Аллилу́иа, Аллилу́иа, сла́ва Тебе́, Бо́же (Три́жды).

Посе́м ектениа́ вели́кая: Миром Го́споду помо́лимся.

И возгла́с свяще́нника: Я́ко подоба́ет Тебе́:

Лик: Ами́нь.

Та́же пою́т Го́споди воззва́х: на о́ба ли́ка, во глас 2:

Го́споди, воззва́х к Тебе́, услы́ши мя: Услы́ши мя, Го́споди: Го́споди, воззва́х к Тебе́, услы́ши мя, вонми́ гла́су моле́ния моего́, внегда́ воззва́ти ми к Тебе́. Услы́ши мя, Го́споди.

Да испра́вится моли́тва моя́, я́ко кади́ло, пред Тобо́ю: воздея́ние руку́ мое́ю же́ртва вече́рняя. Услы́ши мя, Го́споди.

И по чи́ну стихи́: Положи́, Го́споди, хране́ние усто́м мои́м:

Священник же изменяяй священническую одежду, исходит, и кадит, и по е́же возвратитися, творит проскомидию. Мы же поем стихиры самогласны дне, глас 2, повторяюще я.

Стих: Изведи́ из темни́цы ду́шу мою́, испове́датися Имени Твоему́.

Стека́ется про́чее собо́рище иуде́йское, да Соде́теля и Зижди́теля всяческих Пила́ту предаст. О беззако́нных! О неве́рных! Я́ко грядущаго суди́ти живы́м и ме́ртвым, на суд гото́вят: Исцеляю́щаго стра́сти, ко страсте́м уготовля́ют. Го́споди долготерпели́ве, ве́лия Твоя́ ми́лость, сла́ва Тебе́.

Стих: Мене́ ждут пра́ведницы, до́ндеже возда́си Мне.

И паки тойжде.

Стих: Из глубины́ воззва́х к Тебе́, Го́споди, Го́споди, услы́ши глас мой.

Иу́да беззако́нный, Го́споди, омочи́вый на ве́чери руку́ в соли́ле с Тобо́ю, простре́ к беззако́нным ру́це прия́ти сре́бреники: и ми́ра умы́сливый це́ну, Тебе́ Безце́ннаго не убоя́ся прода́ти: но́зе простры́й, во е́же умы́ти, Влады́ку облобыза́ льсти́вно, во еже преда́ти беззако́нным: ли́ка же апо́стольскаго отве́ргся, и три́десять пове́рг сре́бреники, Твоего́ тридне́внаго воскресе́ния не ве́де, и́мже поми́луй нас.

Стих: Да бу́дут у́ши Твои́, вне́млюще гла́су моле́ния моего́.

И паки тойжде.

Стих: А́ще беззако́ния на́зриши, Го́споди, Го́споди, кто́ постои́т? Я́ко у Тебе́ очище́ние есть.

Иу́да преда́тель льстив сый, льсти́вным лобза́нием предаде́ Спа́са Го́спода, и Влады́ку всех, я́ко раба́ продаде́ иуде́ом: я́ко овча на заколе́ние, Та́ко после́доваше А́гнец Бо́жий, Сын О́тчий, Един Многоми́лостивый.

Стих: И́мене ра́ди Твоего́ потерпе́х Тя, Го́споди, потерпе́ душа́ моя́ в сло́во Твое́, упова́ душа́ моя́ на Го́спода.

И паки тойжде.

Стих: От стра́жи у́тренния до но́щи, от стра́жи у́тренния, да упова́ет Изра́иль на Го́спода.

Иу́да раб и льстец, учени́к и наве́тник, друг и диа́вол от дел яви́ся: после́доваше бо Учи́телю, и на Него́ поуча́шеся преда́нию, глаго́лаше в себе́: преда́м Того, и приобря́щу со́бранная име́ния: иска́ше же и ми́ру про́дану бы́ти, и Иису́са ле́стию я́ти. Отдаде́ целование, предаде́ Христа́. И я́ко овча́ на заколе́ние, си́це после́доваше А́гнец Божий, Еди́н Благоутро́бный и Человеколю́бец.

Стих: Я́ко у Го́спода ми́лость, и мно́гое у Него́ избавле́ние, и Той изба́вит Изра́иля от всех беззако́ний его́.

И паки тойжде.

Стих: Хвали́те Го́спода вси язы́цы, похвали́те Его́ вси лю́дие.

Его́же пропове́да А́гнца Иса́ия, гряде́т на заколе́ние во́льное, и плещи́ дае́т на ра́ны, лани́ты на зауше́ния, лица́ же не отврати́ от срамоты́ заплева́ний, сме́ртию же безобра́зною осуждае́тся. Вся безгре́шный во́лею прие́млет, да всем да́рует из ме́ртвых воскресе́ние.

Стих: Я́ко утверди́ся ми́лость Его́ на нас, и и́стина Госпо́дня пребыва́ет во век.

И паки тойжде.

Сла́ва, и ны́не, глас 6: Рожде́ние ехи́днов вои́стину Иу́да, я́дших ма́нну в пусты́ни, и ро́пщущих напита́теля: еще́ бо бра́шну су́щу во усте́х их, клевета́ху на Бо́га неблагода́рнии: и сей злочести́вый, небе́сный хлеб во усте́х нося́й, на Спа́са преда́тельство соде́ла. О нра́ва несы́тнаго, и де́рзости безчелове́чныя! Пита́ющаго продае́т, и Его́же любля́ше Влады́ку, предая́ше на смерть: вои́стину о́нех сын беззако́нный, и с ни́ми па́губу насле́дова. Но пощади́, Го́споди, ду́шы на́ша от та́коваго безчелове́чества, Еди́не в долготерпе́нии неизрече́нный.

И быва́ет вход со Ева́нгелием. Та́же иере́й благословля́ет вход. Диа́кон же возглаша́ет: Прему́дрость, про́сти.

Лик: Све́те Ти́хий Святы́я сла́вы Безсме́ртнаго Отца́ Небе́снаго, Свята́го Блаже́ннаго, Иису́се Христе́! Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподо́бными, Сы́не Бо́жий, живо́т даяй: те́мже мир Тя сла́вит.

Проки́мен, глас 1: Изми́ мя, Го́споди, от челове́ка лука́ва, от мужа непра́ведна изба́ви мя.

Стих: И́же помы́слиша неправду в се́рдце весь день.

Исхода чте́ние (Исх. 19:10–19).

Рече́ Госпо́дь Моисе́ю: соше́д засвиде́тельствуй людем, и очи́сти я Днесь и утре: и да исперу́т ри́зы. И да бу́дут гото́вы в день тре́тий: в тре́тий бо день сни́дет Госпо́дь на го́ру Синайскую, пред все́ми людьми́. И устро́иши лю́ди о́крест, глаго́ля: внемли́те себе́ не восходи́ти на го́ру, и ничи́м же косну́тися ея́: всяк прикосну́выйся горе́, сме́ртию у́мрет. Не ко́снется ей рука́, ка́мением бо побие́тся, или́ стрело́ю устрели́тся, а́ще скот, а́ще челове́к, не бу́дет жив. Егда́ же гла́си и тру́бы и о́блак оты́дет от горы́, си́и взы́дут на го́ру. Сни́де же Моисе́й с горы́ к лю́дем, и освяти́ я́; и испра́ша ри́зы Своя́. И рече́ лю́дем: бу́дите гото́ви. Три дни не входи́те к жена́м. Бысть же в тре́тий день бы́вшу ко утру, и бы́ша гла́си и мо́лния, и о́блак мра́чен на горе́ Синайстей, глас тру́бный глаша́ше зело́: и убоя́шася вси лю́дие, и́же в полце́. Изведе́ же Моисе́й лю́ди во сре́тение Бо́гу из полка́, и ста́ша под горо́ю. Гора́ же Сина́йская дымя́шеся вся, схожде́ния ра́ди Бо́жия на ню бо огни́; и восхожда́ше дым, я́ко дым пе́щный: и ужасо́шася вси лю́дие зело́. Бы́ша же гла́си тру́бнии происходя́ще кре́пцы зело́. Моисе́й глаго́лаше, Бог же отвещава́ше ему́ гла́сом.

Проки́мен, глас 7: Изми́ мя от враг мои́х, Бо́же, и от востаю́щих на мя изба́ви мя.

Стих: Изба́ви мя от де́лающих беззако́ние.

Иова чте́ние (Иов. 38:1–23, 42:1–5).

Рече́ Госпо́дь И́ову сквозь бурю и о́блаки: Кто́ сей скрыва́яй от Мене́ сове́т, содержа́й же глаго́лы в се́рдце, Мене́ же ли мни́тся утаи́ти? Препоя́ши я́ко муж чресла твоя́: вопрошу́ же тя, ты же Ми отвеща́й: Где был еси́, егда́ основа́х зе́млю? Возвести́ Ми, а́ще ве́си ра́зум. Кто положи́ ме́ры ея́, а́ще ве́си? Или́ кто наведы́й вервь на ню? На че́мже столпи́ ея́ утвержде́ни суть? Кто же есть положи́вый ка́мень краеуго́льный на ней? Егда́ (сотворены́) бы́ша зве́зды, восхвали́ша Мя гла́сом ве́лиим вси А́нгели Мои́. Загради́х же море́ враты́, егда́ излива́шеся из чре́ва ма́тере своея́ исходя́щее. Положи́х же ему́ о́блак во одея́ние, мгло́ю же пови́х е: И положи́х ему́ преде́лы, обложи́в затво́ры и врата. Рех же ему́: до сего́ до́йдеши, и не пре́йдеши но в тебе́ сокруша́тся во́лны твоя́. Или́ при тебе́ соста́вих свет у́тренний? Денни́ца же весть чин свой, я́тися крил земли́, оттрясти́ нечести́выя от ней. Или́ ты бре́ние взем от земли́ создал еси́ живо́тно, и глаго́ливаго сего́ посади́л еси́ на земли́? Отъя́л же ли еси́ от нечести́вых свет? Мы́шцу же го́рдых сокруши́л ли еси́? Прише́л же ли еси́ на исто́чники мо́ря? В следа́х же бе́здны ходи́л ли еси́? Отверза́ются же ли тебе́ стра́хом врата́ сме́ртная? Вра́тницы же а́довы ви́девше тя убоя́шася ли? Навы́кл же ли еси́ широты́ поднебе́сныя? Пове́ждь у́бо ми, коли́ка есть? К ко́ей же земли́ вселя́ется свет, тме же ко́е есть ме́сто? А́ще у́бо введе́ши мя в преде́лы их, а́ще же ли и ве́си стези́ их? Вем у́бо, я́ко тогда́ рожде́н еси́: число́ же лет твои́х мно́го. Прише́л же ли еси́ в сокро́вища сне́жная, и сокро́вища гра́дная ви́дел ли еси́? Подлежа́т же ли тебе́ в час враго́в, в день бра́ней и ра́ти? Отвеща́в же И́ов, рече́ ко Го́споду: Вем я́ко вся мо́жеши, невозмо́жно же Тебе́ ничто́же. Кто есть тая́й от Тебе́ сове́т? Щади́й же словеса́, и от Тебе́ мни́тся утаи́ти? Кто же возвести́т ми, и́хже не ве́дех, ве́лия и ди́вная, и́хже не знах? Послу́шай же мене́, Го́споди, да и аз возглаго́лю: вопрошу́ же Тя, Ты же мя научи́. Слу́хом у́бо у́ха слы́шах Тя пе́рвее, ны́не же о́ко мое́ ви́де Тя.

Проро́чества Исаина чте́ние (Ис. 8:4–11).

Госпо́дь дае́т мне язык науче́ния, е́же разуме́ти, егда́ подоба́ет рещи́ сло́во: положи́ мя у́тро у́тро, приложи́ ми ухо, е́же слы́шати. И наказа́ние Госпо́дне отверза́ет у́ши мои́, аз же не проти́влюся, ни противоглаго́лю. Плещи́ мой вдах на ра́ны, и лани́те мои́ на зауше́ния, лица́ же моего́ не отврати́х от студа́ заплева́ний. И Госпо́дь Госпо́дь помо́щник ми бысть: сего́ ра́ди не усрами́хся, но положи́х лице́ свое́ а́ки тве́рдый ка́мень, и разуме́х, я́ко не постыждуся: зане́ приближа́ется оправда́вый мя: кто пря́йся со мно́ю? Да сопротивоста́нет мне ку́пно: и кто судя́йся со мно́ю? да прибли́жится ко мне. Се Госпо́дь Госпо́дь помо́жет ми: кто озло́бит мя? Се вси вы, я́ко ри́за обетша́ете, и я́ко мо́лие изъя́ст вы. Кто в вас боя́йся Го́спода? Да послу́шает гла́са о́трока Его́: ходя́щий во тме, и несть им све́та, наде́йтеся на И́мя Госпо́дне, и утверди́теся о Бо́зе. Се вси вы огнь раждиза́ете, и укрепля́ете пла́мень: ходи́те све́том огня ва́шего и пла́менем, его́же разжего́сте: мене́ ра́ди бы́ша сия́ вам, в печа́ли у́спнете.

Та́же диа́кон: Па́ки и па́ки:

И возгла́с свяще́нника: Я́ко Свят еси́, Бо́же наш, и Тебе́ сла́ву возсыла́ем: Отцу́, и Сы́ну, и Свято́му Ду́ху ны́не и при́сно.

Диа́кон глаго́лет велегла́сно: И во ве́ки веко́в.

Лик: Ами́нь. Трисвятое.

Проки́мен, глас 6: Кня́зи лю́дстии собра́шася вку́пе, на Го́спода и на Христа́ Его́.

Стих: Вску́ю шата́шася язы́цы, и лю́дие поучи́шася тще́тным?

К Кори́нфяном послания свята́го апо́стола Павла чте́ние (1 Кор. 11:23–32).

Бра́тие, аз приях от Го́спода, е́же и преда́х вам: я́ко Госпо́дь Иису́с, в нощь, в ню́же пре́дан быва́ше, прие́м хлеб, и благодари́в, преломи́, и рече́: приими́те, яди́те, сие́ есть Те́ло Мое́, е́же за вы ломи́мое: сие́ твори́те в Мое́ воспомина́ние. Та́кожде и ча́шу по ве́чери, глаго́ля: Сия́ чаша Но́вый Заве́т есть в Мое́й Кро́ви: сие́ твори́те, ели́жды а́ще пие́те, в Мое́ воспомина́ние: Ели́жды бо а́ще я́сте хлеб сей, и чашу сию́ пие́те, смерть Госпо́дню возвеща́ете, до́ндеже у́бо прии́дет. Те́мже и́же а́ще яст хлеб сей, или́ пие́т чашу Госпо́дню недосто́йне, пови́нен бу́дет Те́лу и Кро́ви Госпо́дни. Да искуша́ет же челове́к себе́, и та́ко от хле́ба да яст, и от ча́ши да пие́т. Яды́й бо и пия́й недосто́йне, суд себе́ яст и пие́т, не разсужда́я Те́ла Госпо́дня. Сего́ ра́ди в вас мно́зи не́мощни и неду́жливи, и спят дово́льни. А́ще бо бы́хом себе́ разсужда́ли, не бы́хом осужде́ни были. Суди́ми же от Го́спода, наказу́емей, да не с ми́ром осу́димся.

Аллилу́иа, глас 6: Аллилу́иа, Аллилу́иа, Аллилу́иа.

Стихи́ же глаго́лются сия́:

Блаже́н разумева́яй на ни́ща и убо́га, в день лют изба́вит его́ Госпо́дь.

Врази́ мои́ ре́ша мне злая: когда́ у́мрет и поги́бнет И́мя его́?

Яды́й хле́бы моя́, возвели́чи на мя запина́ние.

Евангелие от Матфея, зачало 107.

Рече́ Госпо́дь Свои́м ученико́м: Ве́сте я́ко по дво́ю дню Па́сха бу́дет, и Сын Челове́ческий пре́дан бу́дет на пропя́тие. Тогда́ собра́шася архиере́е, и кни́жницы, и ста́рцы людсти́и, во двор архиере́ов, глаго́лемаго Каиа́фы, и совеща́ша, да Иису́са ле́стию и́мут, и убию́т. Глаго́лаху же: но не в пра́здник, да не молва бу́дет в лю́дех. Иису́су же бы́вшу в Вифа́нии в дому́ Си́мона прокаже́ннаго, приступи́ к Нему́ жена́, сткля́ницу ми́ра иму́щи многоце́ннаго, и возлива́ше на главу́ Его́, возлежа́щу. Ви́девше же ученицы́ Его́, негодова́ша, глаго́люще: чесо́ ра́ди ги́бель си́я бысть? Можа́ше бо сие ми́ро продано́ бы́ти на мно́зе, и да́тися ни́щым. Разуме́в же Иису́с рече́ им: что́ тружда́ете жену́? Де́ло бо добро́ соде́ла о Мне. Всегда́ бо ни́щыя и́мате с собо́ю: Мене́ же не всегда́ и́мате. Возлия́вши бо Сия́ ми́ро сие́ на те́ло Мое, на погребе́ние Мя сотвори́. Ами́нь глаго́лю вам: иде́же а́ще пропове́дано бу́дет Ева́нгелие сие́ во всем ми́ре, рече́тся и е́же сотвори́ сия́, в па́мять ея́. Тогда́ шед еди́н от обоюна́десяте, глаго́лемый Иу́да Искарио́тский, ко архиере́ом, рече́: что́ ми хо́щете да́ти, и аз вам преда́м Его́? Они́ же поста́виша ему́ три́десять сре́бреник. И отто́ле иска́ше подо́бна вре́мене, да Его́ предаст. В пе́рвый же день опресно́чный приступи́ша ученицы́ Иису́сови, глаго́люще Ему́: где хо́щеши угото́ваем Ти я́сти па́сху? Он же рече́: иди́те во град ко о́нсице, и рцы́те ему́: Учи́тель глаго́лет: вре́мя Мое́ близ есть, у Тебе́ сотворю́ па́сху со ученики́ Мои́ми. И сотвори́ша ученицы́, я́коже повеле́ им Иису́с: и угото́ваша па́сху. Ве́черу же бы́вшу, возлежа́ше со обемана́десяте ученико́ма. Ве́дый Иису́с, я́ко вся даде́ Ему́ Оте́ц в ру́це, и я́ко от Бо́га изы́де, и к Бо́гу гряде́т: воста́в с ве́чери, и положи́ ри́зы, и прие́м ле́нтион, препоя́сася. Пото́м же вли́я воду во умыва́льницу, и на́чат умыва́ти но́ги ученико́м, и отира́ти ле́нтием, и́мже бе препоя́сан. Прии́де же к Си́мону Петру́, и глаго́ла Ему́ той: Го́споди, Ты ли мои́ умы́еши но́зе? Отвеща Иису́с, и рече́ ему́: е́же Аз творю́, ты не ве́си ны́не, разуме́еши же по сих. Глаго́ла Ему́ Петр: не умы́еши но́гу мое́ю во ве́ки. Отвеща́ ему́ Иису́с: а́ще не умыю тебе́, не и́маши ча́сти со мно́ю. Глаго́ла Ему́ Си́мон Петр: Го́споди, не но́зе мои́ то́кмо; но и ру́це, и главу́. Глаго́ла ему́ Иису́с: измове́нный не тре́бует то́кмо но́зе умыти, есть бо весь чист. И вы чи́сти есте́, но не вси. Ве́дяше бо предаю́щаго Его́, сего́ ра́ди рече́, я́ко не вси чи́сти есте́. Егда́ же умы́ но́ги их, прия́т ри́зы Своя́, возле́г па́ки, рече́ им: ве́сте ли, что́ сотвори́х вам; Вы глаша́ете мя Учи́теля и Го́спода: и до́бре глаго́лете, есмь бо. А́ще у́бо Аз умы́х ва́ши но́зе, Го́сподь и Учи́тель: и вы должни́ есте́ друг дру́гу умыва́ти но́зе. О́браз бо дах вам, да я́коже Аз сотвори́х вам, и вы твори́те. Ами́нь, ами́нь глаго́лю вам: несть раб бо́лий Го́спода своего́, ни посла́нник бо́лий посла́вшаго его́. А́ще сия́ ве́сте, блаже́ни есте́, а́ще твори́те я. И яду́щым им рече́: ами́нь глаго́лю вам, я́ко еди́н от вас преда́ст Мя. И скорбя́ще зело́, нача́ша глаго́лати Ему́ еди́н ки́йждо их: Еда́ аз есмь, Го́споди? Он же отвеща́в рече́: омочи́вый со Мно́ю в соли́ло руку́, той Мя преда́ст. Сын же Челове́ческий и́дет, я́коже есть пи́сано о Нем: го́ре же челове́ку тому, и́мже Сын Челове́ческий предае́тся: добро́ бы было ему́, а́ще не бы роди́лся челове́к той. Отвеща́в же Иу́да предаяй Его́, рече́: Еда́ аз есмь, Равви́? глаго́ла ему́: ты рече́. Яду́щым же им, прие́м Иису́с хлеб, и благослови́в преломи́, и дая́ше ученико́м, и рече́: приими́те, яди́те, сие́ есть Те́ло Мое. И при́ем ча́шу, хвалу́ возда́в, даде́ им, глаго́ля: пи́йте от нея́ вси. Сия́ бо есть Кровь Моя́ Но́ваго Заве́та, я́же за мно́гия излива́ема, во оставле́ние грехо́в. Глаго́лю же вам, я́ко не и́мам пи́ти от ны́не от сего́ плода ло́знаго, до дне того́, егда́ и пию́ с ва́ми но́во во Ца́рствии Отца́ Моего́. И воспе́вше, изыдо́ша в го́ру Елео́нску. Тогда́ глаго́ла им Иису́с: вси вы соблазните́ся о Мне в нощь сию́. Пи́сано бо есть: поражу́ па́стыря, и разыдутся о́вцы ста́да. По воскресе́нии же Мое́м, варя́ю вы в Галиле́и. Отвеща́в же Петр рече́ Ему́: а́ще и вси соблазня́тся о Тебе́, аз никогда́же соблажню́ся. Рече́ ему́ Иису́с: ами́нь глаго́лю тебе́, я́ко в сию́ нощь, пре́жде да́же але́ктор не возгла́си́т, трикра́ты отве́ржешися Мене́. Глаго́ла Ему́ Петр: а́ще ми есть и умре́ти с Тобо́ю, не отве́ргуся Тебе́. Та́кожде и вси ученицы́ ре́ша. Тогда́ прии́де с ни́ми Иису́с в весь нарица́емую Гефсима́ния, и глаго́ла ученико́м: седи́те ту, до́ндеже шед помолю́ся тамо. И пое́м Петра и о́ба Сы́на Зеведе́ова, начат скорбе́ти и тужи́ти. Тогда́ глаго́ла им Иису́с: приско́рбна есть душа́ Моя́ до сме́рти: пожди́те зде, и бди́те со Мно́ю. И преше́д мало, паде́ на лице́ Свое́м моля́ся, и глаго́ля: О́тче Мой, а́ще возмо́жно есть, да мимои́дет от Мене́ чаша сия́: Оба́че не я́коже Аз хощу, но я́коже Ты. Яви́ся же Ему́ а́нгел с Небесе́ укрепля́я Его́. И быв в по́двизе, приле́жнее моля́шеся. Бысть же пот Его́, я́ко ка́пля кро́ве ка́плющи на зе́млю. И воста́в от моли́твы, Прии́де ко ученико́м, и обре́те их спя́щих, и глаго́ла Петро́ви: Та́ко ли не возмого́сте еди́наго часа́ побде́ти со Мно́ю? Бди́те и моли́теся, да не вни́дете в напа́сть: дух бо бодр, плоть же немощна́. Па́ки втори́цею шед помоли́ся, глаго́ля: О́тче Мой, а́ще не может Сия́ ча́ша мимоити́ от Мене́, а́ще не пию́ ея́, бу́ди во́ля Твоя́. И прише́д обре́те их па́ки спя́щих: бе́ста бо им о́чи отяготе́не. И оста́вль их, шед па́ки помоли́ся трети́цею, то́же сло́во рек. Тогда́ прии́де ко ученико́м Свои́м и глаго́ла им: спи́те про́чее, и почива́йте: се прибли́жися час, и Сын Челове́ческий предае́тся в ру́ки гре́шников. Востаните, и́дем: се прибли́жися предаяй Мя. И еще́ Ему́ глаго́лющу, се Иу́да еди́н от обоюна́десяте прии́де, и с ним наро́д мног, со ору́жием и дреко́льми, от архиере́й и ста́рец людски́х. Предая́й же Его́, даде́ им зна́мение, глаго́ля: Его́же а́ще лобжу́, То́й есть: ими́те Его́. И а́бие присту́пль ко Иису́сови, рече́: ра́дуйся, Равви́, и облобыза́ Его́. Иису́с же рече́ ему́: дру́же, твори́ на не́же еси́ прише́л. Тогда́ присту́пльше возложи́ша ру́це на Иису́са, и я́ша Его́. И се еди́н от су́щих со Иису́сом, просте́р руку́, извлече́ нож свой: и уда́ри раба́ архиере́ова, и уре́за ему́ ухо. Тогда́ глаго́ла ему́ Иису́с: возврати́ нож твой в ме́сто его́: вси бо прие́мшии нож, ноже́м поги́бнут. Или́ мни́тся ти, я́ко не могу́ ны́не умоли́ти Отца́ Моего́, и предста́вит Ми вя́щше или́ двана́десяте легео́на а́нгел? Ка́ко же у́бо сбу́дутся Писа́ния, я́ко Та́ко подоба́ет бы́ти? В той час рече́ Иису́с наро́дом: я́ко на разбо́йника ли изыдо́сте со ору́жием и дреко́льми, я́ти Мя; по вся дни при вас седе́х уча в це́ркви, и не я́сте Мене́. Се же все бысть, да сбу́дутся Писа́ния проро́ческая. Тогда́ ученицы́ вси оста́вльше Его́ бежа́ша. Во́ини же е́мше Иису́са ведо́ша к Каиа́фе архиере́ови, иде́же кни́жницы и ста́рцы собра́шася. Петр же идя́ше по нем издале́ча, до двора́ архиере́ова: и вшед внутрь, седя́ше со слуга́ми, ви́дети кончи́ну. Архиере́е же и ста́рцы, и сонм весь, иска́ху лжесвиде́тельства на Иису́са, я́ко да убию́т Его́: И не обрета́ху, и мно́гим лжесвиде́телем присту́пльшим, не обрето́ша. По́слежде же приступи́ша два лжесвиде́теля, ре́ста: Сей рече́, могу разори́ти це́рковь Бо́жию, и треми́ де́ньми созда́ти ю́. И воста́в архиере́й рече́ ему́: ничесо́же ли отвещава́еши, что́ сий на Тя свиде́тельствуют? Иису́с же молча́ше. И отвеща́в архиере́й рече́ Ему́: заклина́ю Тя Бо́гом живы́м: да рече́ши нам, а́ще Ты еси́ Христо́с Сын Божи́й? глаго́ла ему́ Иису́с: ты рече́. Оба́че глаго́лю вам: отсе́ле у́зрите Сы́на Челове́ческаго седя́ща одесну́ю си́лы, и гряду́ща на о́блацех небе́сных. Тогда́ архиере́й растерза́ ри́зы Своя́ глаго́ля: я́ко хулу́ глаго́ла, что́ еще́ тре́буем свиде́телей? Се ны́не слы́шасте хулу́ Его́: Что́ ся вам мнит? Они же отвеща́вше ре́ша: пови́нен есть сме́рти. Тогда́ заплева́ша лице́ Его́ и па́кости ему́ де́яху, о́вии же за лани́ту уда́риша, глаго́люще: прорцы́ нам, Христе́, кто́ есть ударе́й Тя.

Петр же вне седя́ше во дворе́: и приступи́ к Нему́ еди́на рабы́ня глаго́лющи: и ты бе со Иису́сом Галиле́йским. Он же отве́ржеся пред все́ми, глаго́ля: не вем, что́ глаго́леши. Изше́дшу же ему́ ко врато́м, узре́ его́ друга́я, и глаго́ла им ту: и сей бе со Иису́сом Назоре́ом. И па́ки отве́ржеся с кля́твою: я́ко не зна́ю челове́ка. Пома́ле же приступи́вше стоя́щий, ре́ша Петро́ви: вои́стину и ты от них еси́: и́бо бесе́да твоя́ я́ве тя твори́т. Тогда́ на́чат роти́тися и кля́тися, я́ко не зна́ю челове́ка. И а́бие пе́тел возгла́си́. И помяну́ Петр глаго́л Иису́сов, рече́нный ему́: я́ко пре́жде да́же пе́тел не возгла́си́т, трикра́ты отве́ржешися Мене́. И изше́д вон пла́кася го́рько. У́тру же бы́вшу, сове́т сотвори́ша вси архиере́е и ста́рцы людсти́и на Иису́са, я́ко уби́ти Его́: И связа́вше Его́ ведо́ша, и преда́ша Его́ Понти́йскому Пила́ту иге́мону.

И по чи́ну Боже́ственная литурги́я Вели́каго Васи́лия.

Вме́сто же Херуви́мския пе́сни, пое́м во глас 6:

Ве́чери Твоея́ та́йныя Днесь, Сы́не Бо́жий, прича́стника мя приими́: не бо враго́м Твои́м та́йну пове́м, ни лобза́ния Ти дам я́ко Иу́да, но я́ко разбо́йник испове́даю Тя: помяни́ мя, Го́споди, во Ца́рствии Твое́м. (Два́жды)

По вели́ком же вхо́де повторя́ем: Ве́чери Твоея́ тайныя:

Вме́сто Досто́йно есть: пое́м ирмо́с, глас 6:

Стра́нствия Влады́чня и безсме́ртныя Трапе́зы, на го́рнем ме́сте, высо́кими умы, ве́рнии, прииди́те наслади́мся, возше́дша Сло́ва, от Сло́ва научи́вшеся; Его́же велича́ем.

Вме́сто же прича́стна, пое́тся то́йже тропа́рь: Ве́чери Твоея́ тайныя:

Вме́сто: Да испо́лнятся уста́ на́ша: пое́м то́йже тропа́рь, и аллилу́иа.

По заамвонной же молитве бывает умовение, и его последование, якоже являет Устав. Таже дается антидор, и отпуст. На трапезе же причащаемся вина и елеа.

Отпуст: И́же за превосходя́щую бла́гость путь добре́йший смире́ния показа́вый, внегда́ умы́ти но́ги ученико́в, да́же и до Креста́ и погребе́ния снизше́дый нам, Христо́с, и́стинный Бог наш, моли́твами пречи́стыя Своея́ Ма́тере, святы́х сла́вных и всехва́льных Апо́стол, и́же во святы́х отца́ на́шего Васи́лия Вели́каго, архиепи́скопа Кесари́и Каппадоки́йския, и всех святы́х, поми́лует и спасе́т нас, я́ко Благ и Человеколю́бец.

Служба во Святую и Вели́кую Пятницу

После́дование Ма́лаго повече́рия во Святы́й и Вели́кий четверто́к вечера

Свяще́нник начина́ет: Благослове́н Бог наш, всегда́, ны́не, и при́сно, и во ве́ки веко́в.

Чтец: Ами́нь.

И твори́т после́дование повече́рия по обы́чаю.

По́сле Ве́рую: пое́м трипе́снец господи́на Андре́я Кри́тскаго, глас 8.

Песнь 5

Ирмо́с: Мрак души́ моея́ разжени́, Светода́вче Христе́ Бо́же, началоро́дную тьму изгнав бе́здны, и да́руй ми свет повеле́ний Твои́х, Слове́, да у́тренюя сла́влю Тя. (Два́жды)

При́пев: Сла́ва Тебе́, Бо́же наш, сла́ва Тебе́.

Украси́ся ве́черя, и угото́вася Тебе́ Па́сха, я́коже рекл еси́, Христе́: но Иу́да на преда́ние Твое́ поуча́шеся, и сый с Тобо́ю вне Твоея́ цены́, соглаша́шеся сребролю́бием.

Востае́т с ве́чери, и ле́нтием препоясу́ется по чре́слом Христо́с во́лею, и преклоня́ет вы́ю, Петру́ вопиющу: никогда же мои́ но́зе умы́еши, Тво́рче мой, но оба́че омый.

Прия́т хлеб в ру́це, на преда́ние Иу́да льсти́вый учени́к, и́мже и преда́ние соде́ла Тебе́, простира́ше но́зе, и́хже Сам еси́ омыл, и ле́нтием оте́рл.

Лобза́нием льсти́вным Иу́да тогда́ уста́ распира́ше Тебе́, и́миже Те́ло Твое́, Сло́ве, недосто́йно омака́ше, вопи́я Тебе́, ра́дуйся, учи́телю, лобза́тель и преда́тель, раб и льстец.

Петр, я́коже зря́ше содева́емая тогда́, у́жасом одержи́м быв, рабы́ни обличи́ся худы́м вопроше́нием: и́бо отве́ржеся Тебе́, Го́спода, не то́кмо я́коже рекл еси́, но и я́ко ве́дал еси́, вся ве́дый.

Сла́ва Тебе́, Бо́же наш, сла́ва Тебе́.

Зауша́ется Зижди́тель, и ударя́ется тварь поноше́нием Его́: тро́стию бие́тся хотя́, и вы́шняя преклоня́ются: оплева́ется Судия́, и основа́ния вся земна́я подвиза́ются.

Сла́ва: Те́рнием венчава́ется Бог, зе́млю всю украше́й цветы́, и ра́ны прие́млет, и терпи́т поноше́ние долготерпели́вно, и багряни́цу поруга́ния но́сит, и терпи́т вся Бог сый, и стра́ждет Свое́ю пло́тию.

И ны́не: Да вопие́т Иоа́нн, сказу́я уче́нии боже́ственными воплоше́ние Твое́: Сло́во плоть быв из Де́вы непрело́жно, и пребы́сть естество́м Бог, я́коже бе, не отступи́в оте́ческих Его́ недр.

Та́же ирмо́с о́ба ли́ка вку́пе: Мрак души́ моея́ разжени́, Светода́вче Христе́ Бо́же, началоро́дную тьму изгнав бе́здны, и да́руй ми свет повеле́ний Твои́х, Слове́, да у́тренюя сла́влю Тя.

Песнь 8

Ирмо́с: Покрыва́я вода́ми превы́спренняя Своя́, полага́яй морю преде́л песо́к, и содержа́й вся: Тя пое́т со́лнце, Тя сла́вит луна́, Тебе́ прино́сит песнь вся тварь, я́ко Соде́телю всех во ве́ки. (Два́жды)

Припев: Сла́ва Тебе́, Бо́же наш, сла́ва Тебе́.

Одеваяй о́блаки не́бо, Иису́се, на престо́ле сла́вы ца́рствуя с нетле́нным Отце́м, Ты, прие́м ле́нтий, сим препоя́сался еси́ омы́ти но́ги бре́ннии, весь огнь сый, Сло́ве, а́ще и воплоти́лся еси́.

Я́коже вся омыв, возле́г Иису́с к Свои́м ученико́м глаго́лет: ве́сте вси, что сотвори́х ны́не. Образ бо дах вам смире́ния всем: да и́же хо́щет пе́рвый бы́ти, да бу́дет всех после́дний произволе́нием.

Чи́сти у́бо есте́, но не вси вы, Христо́с друго́м возлежа́щым на ве́чери рече́. Еди́н у́бо к друго́му не доведя́ще, рече́, сло́ва: те́мже по сих глаго́лет яве и́мя преда́теля.

Я́коже Сия́ глаго́ля, на горе́ Елео́нстей прише́д, Судия́ всех со ученики́, тогда́ у́бо глаго́лаше: Прииди́те, и по́йдем отсю́ду, приспе́ бо уже́ преда́тель; никто́же отве́ржися Мене́, во́лею бо стра́жду.

О ле́стнаго лобза́ния! Ра́дуйся, учителю, Христу́ Иу́да глаго́лет, вку́пе с сло́вом преда́ст на заколе́ние. Се бо даде́ зна́мение беззако́нным: его́же аз лобжу́, То́й есть, Его́же преда́ти вам обеща́хся.

Ят быв, Бо́же наш, от беззако́нных люде́й, и не пререку́я отню́д, ни вопия́ А́гнче Бо́жий, претерпе́л еси́ вся, испыта́тися, и суди́тися, и бие́н бы́ти, свя́зан и ведо́м бы́ти со ору́жии и дреко́льми к Каиа́фе.

Да распне́тся, вопия́ху евре́йстии лю́дие со свяще́нники и кни́жники, Иису́с Христо́с. О лю́дие неве́рнии! Что́ бо сотвори́ Яви́выйся, Воздви́гнувый Ла́заря от гро́ба и путь Сотвори́вый челове́ком на спасе́ние?

Пила́тову суди́щу беззако́ннии лю́дие, крича́ще вопия́ху: распни́ Сего́, отпусти́ же нам свя́зана су́ща Вара́вву уби́йцу: Христа́ же пе́рвее бив, возми́, возми́, распни́ со злоде́и.

Благослови́м Отца́, и Сы́на, и Свята́го Ду́ха, Го́спода.

О несказа́ннаго истоща́ния! О неизглаго́ланнаго сове́та! Я́ко огнь сый, омы́л еси́ но́зе преда́телю, Спа́се: омы́в же не опали́л еси́, и подава́я хлеб на ве́чери, и та́йной слу́жбе науча́л еси́.

И ныне: О но́ваго слы́шания! Бог Сын жены́, и безсе́менна Рождества́, безму́жная Ма́ти, и рожде́нное Бог. О ужа́снаго слы́шания! О зача́тия стра́шнаго! О де́вы нетле́ннаго Рождества! Вои́стину па́че ума́ вся, и вы́ше ве́дения.

Та́же ирмо́с о́ба ли́ка вку́пе: Покрыва́я вода́ми превы́спренняя Своя́, полага́яй морю преде́л песо́к, и содержа́й вся: Тя пое́т со́лнце, Тя сла́вит луна́, Тебе́ прино́сит песнь вся тварь, я́ко Соде́телю всех во ве́ки.

Песнь 9

Ирмо́с: Благослове́н Госпо́дь Бог Изра́илев, воздви́гнувый рог спасе́ния нам, в дому́ дави́дове о́трока Своего́: в ни́хже посети́ нас Восто́к с высоты́, и напра́вил ны есть на путь ми́ра. (Два́жды)

Припев: Сла́ва Тебе́, Бо́же наш, сла́ва Тебе́.

Па́ки вы спите́, Христо́с ученико́м рече́: бди́те, прибли́жися час, про́чее воста́ните, и́дем, дру́зи Мои́. Се преда́тель учени́к всю спи́ру име́я, гряде́т преда́ти Мя человекоуби́йцам.

Лобза́ние твое́ льсти́вное, и целова́ние го́рькое, кому́ зове́ши ле́стче? Глаго́ля бо, ра́дуйся, Равви́, Христо́с ко Иу́де веща́ше: дру́же, на не́же прише́л еси́, рече́: а́ще бо целова́ти прише́л еси́, что предлага́еши нож, ме́дом пома́занный?

Пила́тову суди́щу непови́нный Судия́, во́лею прише́л еси́ предста́ти, Христе́, и изба́вити нас от долго́в на́ших. Те́мже претерпе́л еси́ благи́й пло́тию ура́нен бы́ти, да вси прии́мем свобожде́ние.

Милосе́рдия пучи́на, ка́ко предстои́т огнь Пила́ту, се́ну и тро́сти и земли́ су́щей, его́же не опали́ огнь Бо́жества, Христо́с, но пожида́ше терпели́вно и́же естество́м свобод, я́ко Человеколю́бец.

Возми́, возми́, распни́ глаго́лемаго Христа́, иуде́е взыва́ху Пила́ту иногда́: сей же ру́це омыва́ше, и тро́стию им писа́ше на Него́ вину́, всем да́рующую безсме́ртие.

Вопию́ще беззако́ннии Пила́ту изли́ше: возми́, возми́, распни́ Христа́, прося́ху уби́ти я́ко осужде́на. Не сей ли воскреси́ ме́ртвыя, прокаже́нныя очи́сти, кровоточи́вую исцели́, разсла́бленныя стягну́в?

Что́ бо зло сотвори́, я́ко взыва́ете вельми́: возми́, возми́, распни́ Его́? Пила́т иногда́ вопия́ше лю́дем неразу́мным: вины́ не обрета́ю в Нем. Они́ же го́рько вопия́ху: возми́, возми́, распни́ Спа́са всех.

О иуде́е беззако́ннии! О неразу́мнии лю́дие! Не помяну́сте ли что от чуде́с Христо́вых, мно́жество исцеле́ний? Но и всея́ его́ не разуме́ете ли Боже́ственныя си́лы, я́коже пе́рвии отцы́ ва́ши, ны́не же и вы не разуме́ете?

Сла́ва: Бие́н быв Зижди́телю мой, и преда́лся еси́ мене́ ра́ди распя́тися, да спасе́ние мое́ посреде́ земли́ соде́лав, источи́ши ми́рови жизнь, и обезсме́ртиши честно́ю Твое́ю Кро́вию, покланя́ющыяся Тебе́.

И ны́не: А́гница Твоя́, Влады́ко, предстоя́щи у Креста, и рыда́ющи, Тебе́, Творца́ вся́ческих, зря́ще Твое́ долготерпе́ние: во́лею бо роди́лся еси́ пло́тию, и стра́сти вся в ней претерпе́л еси́, да спасе́ши мир.

Та́же ирмо́с о́ба ли́ка вку́пе: Благослове́н Госпо́дь Бог Изра́илев, воздви́гнувый рог спасе́ния нам, в дому́ дави́дове о́трока Своего́: в ни́хже посети́ нас Восто́к с высоты́, и напра́вил ны есть на путь ми́ра.

Чтец: Трисвято́е, по О́тче наш.

Свяще́нник: Я́ко Твое́ есть Ца́рство:

Чтец: Ами́нь.

Конда́к, глас 8: Нас ра́ди распя́таго, прииди́те вси воспои́м: Того́ бо ви́де Мари́а на дре́ве, и глаго́лаше: а́ще и распя́тие терпи́ши, Ты еси́ Сын и Бог мой.

Го́споди, поми́луй. (40)

И про́чее после́дование повече́рия до конца́.

После́дование У́трени во Святую и Вели́кую пятницу [59]

Свяще́нник: Благослове́н Бог наш, всегда́, ны́не и при́сно, и во ве́ки веко́в.

Чтец: Ами́нь.

И про́чее после́дование утрени, я́коже в четверток 5-й седмицы. Таже шестопсалмие. Посем ектения великая, и по возгласе поем, Аллилуйа, на глас 8.

По оконча́нии пе́ния аллилу́иа пое́м тропа́рь ко́сно и велегла́сно и со сладкопе́нием ра́вно, глас то́йже:

Егда́ сла́внии ученицы́ на умове́нии ве́чери просвеща́хуся, тогда́ Иу́да злочести́вый сребролю́бием неду́говав омрача́шеся, и беззако́нным судия́м Тебе́, Пра́веднаго Судию́, предае́т. Виждь име́ний рачи́телю, сих ра́ди удавле́ние употреби́вша. Бежи́ несы́тыя души́, учи́телю та́ковая дерзнувшия: и́же о всех Благи́й, Го́споди, сла́ва Тебе́.

Сла́ва: Егда́ сла́внии ученицы́:

И ны́не: Егда́ сла́внии ученицы́:

Во вре́мя пе́ния тропаря́ соверша́ется кажде́ние всего́ хра́ма.

Та́же ектениа́ ма́лая: Па́ки и па́ки: и возгла́с свяще́нника: Я́ко Твоя́ держа́ва:

Лик: Ами́нь.

Посе́м екклисиа́рх раздае́т свещи́ бра́тии, и́хже вжига́ют бра́тия ко вся́кому Ева́нгелию.

Диа́кон же возглаша́ет: И о сподо́битися нам слы́шанию Свята́го Ева́нгелиа, Го́спода Бо́га мо́лим.

Лик: Го́споди, поми́луй. (Три́жды)

Диа́кон: Прему́дрость, про́сти, услы́шим Свята́го Ева́нгелиа.

И свяще́нник: Мир всем.

Лик: И ду́хови твоему́.

И а́бие иере́й возно́сит гла́сно: От Иоа́нна Свята́го Ева́нгелиа чте́ние.

Лик: Сла́ва Тебе́, Го́споди, сла́ва Тебе́.

Диа́кон: Во́нмем.

И чтет свяще́нник 1-е Ева́нгелие от Иоанна, завета Святы́х Страсте́й, зачало 46: [60]

Рече́ Госпо́дь Свои́м ученико́м: ны́не просла́вися Сын Челове́ческий, и Бог просла́вися о Нем. А́ще Бог просла́вися о Нем, и Бог просла́вит Его́ в Себе́, и а́бие просла́вит Его́. Ча́дца, еще́ с ва́ми ма́ло есмь: взы́щете Мене́, и я́коже Рех иуде́ом, я́ко а́може Аз иду́, вы не мо́жете приити́: и вам глаго́лю ны́не. За́поведь но́вую даю́ вам, да лю́бите друг дру́га: я́коже возлюби́х вы, да и вы лю́бите себе́. О сем разуме́ют вси, я́ко Мои́ ученицы́ есте́, а́ще любо́вь и́мате ме́жду собо́ю. Глаго́ла Ему́ Си́мон Петр: Го́споди, ка́мо и́деши, отвеща́ ему́ Иису́с: а́може Аз иду, не мо́жеши ны́не по Мне ити́, последи́ же по Мне и́деши. Глаго́ла Ему́ Петр: Го́споди, почто́ не могу́ ны́не по Тебе́ ити? Ны́не ду́шу мою́ за Тя положу́. Отвеща́ ему́ Иису́с: ду́шу ли твою́ за Мя положи́ши? Ами́нь, ами́нь глаго́лю тебе́: не возгла́си́т але́ктор, до́ндеже отве́ржешися Мене́ три́щи. Да не смуща́ется се́рдце ва́ше: ве́руйте в Бо́га, и в Мя ве́руйте. В дому́ Отца́ Моего́ оби́тели мно́ги суть: а́ще ли же ни, рекл бых вам: иду угото́вати ме́сто вам. И а́ще угото́влю ме́сто вам, па́ки прииду́, и пои́му вы к Себе́: да иде́же есмь Аз, и вы бу́дете. И а́може Аз иду́, ве́сте, и путь ве́сте. Глаго́ла ему́ Фома́: Го́споди, не ве́мы, ка́мо и́деши; и ка́ко мо́жем путь ве́дети? Глаго́ла ему́ Иису́с: Аз есмь Путь и И́стина, и Живо́т: никто́же прии́дет ко Отцу́, то́кмо Мно́ю. А́ще Мя бы́сте зна́ли, и Отца́ Моего́ зна́ли бы́сте у́бо: и отсе́ле позна́ете Его́, и ви́десте Его́. Глаго́ла Ему́ Фили́пп: Госпо́ди, покажи́ нам Отца́, и довле́ет нам. Глаго́ла ему́ Иису́с: толи́ко вре́мя с вами́ есмь, и не позна́л еси́ Мене́, Фили́ппе? Ви́девый Мене́, ви́де Отца́: и ка́ко ты глаго́леши, покажи́ нам Отца́? Не ве́руеши ли, я́ко Аз во Отце́, и Оте́ц во Мне есть? Глаго́лы, я́же Аз глаго́лю вам, о Себе́ не глаго́лю: Оте́ц же во Мне пребыва́яй, той твори́т дела́. Ве́руйте Мне, я́ко Аз во Отце́, и Оте́ц во Мне: а́ще ли же ни, за та дела ве́ру ими́те Ми. Ами́нь, ами́нь глаго́лю вам: ве́руяй в Мя, дела́, я́же Аз творю́, и той сотвори́т, и бо́льша сих сотвори́т, я́ко Аз ко Отцу́ Моему́ гряду́. И е́же а́ще что про́сите от Отца́ о И́мени Мо́ем, то сотворю́: да просла́вится Оте́ц в Сы́не. И а́ще чесо́ про́сите во И́мя Мое́, Аз сотворю́. А́ще лю́бите Мя, за́поведи Моя́ соблюди́те. И Аз умолю́ Отца́, и ино́го Уте́шителя даст вам, да бу́дет с ва́ми в век: Дух И́стины, Его́же мир не мо́жет прия́ти, я́ко не ви́дит Его́, ниже́ знает Его́: вы же зна́ете Его́, я́ко в вас пребыва́ет, и в вас бу́дет. Не оста́влю вас си́ры, прииду́ к вам. Еще́ мало, и мир ктому́ не ви́дит Мене́, вы же ви́дите Мя: я́ко Аз живу́, и вы жи́ви бу́дете. В той день разуме́ете вы, я́ко Аз во Отце́ Мое́м, и вы во Мне, и Аз в вас. Име́яй за́поведи Моя́ и соблюда́яй их, той есть любя́й Мя: а любя́й Мя, возлю́блен бу́дет Отце́м Мои́м: и Аз возлюблю́ его́, и явлю́ся ему́ Сам. Глаго́ла Ему́ Иу́да, не Искарио́тский: Го́споди, и что бысть, я́ко нам хо́щеши яви́тися, а не ми́рови? Отвеща́ Иису́с, и рече́ ему́: а́ще кто лю́бит Мя, сло́во Мое́ соблюде́т: и Оте́ц Мой возлю́бит его́, и к Нему́ прии́дема, и оби́тель у Него́ сотвори́ма. Не любяй Мя, слове́с Мои́х не соблюда́ет: и сло́во, е́же слы́шасте, несть Мое́, но посла́вшаго Мя Отца́. Сия́ глаго́лах вам, в вас сый. Уте́шитель же Дух Святы́й, Его́же по́слет Оте́ц во И́мя Мое́, Той вы научи́т всему́, и воспомяне́т вам вся, я́же Рех вам. Мир оставля́ю вам, мир Мой даю́ вам: не я́коже мир дае́т, Аз даю́ вам. Да не смуща́ется се́рдце ваше, не устраша́ет. Слы́шасте, я́ко Аз Рех вам: иду́ и прииду́ к вам. А́ще бы́сте люби́ли Мя, возра́довалися бысте у́бо, я́ко рех, иду́ ко Отцу́: я́ко Оте́ц Мой бо́лий Мене́ есть. И ны́не Рех вам, пре́жде да́же не бу́дет, да егда́ бу́дет, ве́ру и́мете. Ктому́ не мно́го глаго́лю с ва́ми: гряде́т бо сего́ ми́ра князь, и во Мне не и́мать ничесо́же. Но да разуме́ет мир, я́ко люблю́ Отца́, и я́коже запове́да Мне Оте́ц, Та́ко творю: воста́ните, и́дем отсю́ду. Аз есмь Лоза́ и́стинная, и Оте́ц Мой де́латель есть. Вся́ку ро́згу о Мне не творя́щую плода́, и́змет ю: и вся́ку творя́щую плод отреби́т ю́, да мно́жайший плод принесе́т. Уже вы чи́сти есте́ за сло́во, е́же глаго́лах вам. Бу́дите во Мне, и Аз в вас: я́коже розга́ не мо́жет плода́ сотвори́ти о себе́, а́ще не бу́дет на лозе́, та́ко и вы, а́ще во Мне не пребу́дете. Аз есмь Лоза́, вы же ро́ждие: и и́же бу́дет во Мне, и Аз в нем, той сотвори́т плод мног: я́ко без Мене́ не мо́жете твори́ти ничесо́же. А́ще кто во Мне не пребу́дет, изве́ржется вон я́коже розга́, и изсы́шет и собира́ют ю́, и во огнь влага́ют, и сгара́ет. А́ще пребу́дете во Мне, и глаго́лы Мои́ в вас пребу́дут: ему́же а́ще хо́щете проси́те, и бу́дет вам. О сем просла́вися Оте́ц Мой, да плод мног сотворите́, и бу́дете Мои ученицы́. Я́коже возлюби́ Мя Оте́ц, и Аз возлюби́х вас, бу́дите в любви́ Мое́й. А́ще за́поведи Моя́ соблюде́те, пребу́дете в любви́ Мое́й: я́коже Аз за́поведи Отца́ Моего́ соблюдо́х, и пребыва́ю в Его́ любви́. Сия́ глаго́лах вам, да ра́дость Моя́ в вас бу́дет, и ра́дость ва́ша испо́лнится. Сия́ есть за́поведь Моя́, да лю́бите друг дру́га, я́коже возлюби́х вы. Бо́льши сея́ любве́ никто́же и́мать, да кто ду́шу свою́ положи́т за дру́ги Своя́. Вы дру́зи Мои́ есте́, а́ще творите́, ели́ка Аз запове́даю вам. Не ктому́ вас глаго́лю рабы́, я́ко раб не весть, что́ твори́т госпо́дь его́: вас же реко́х дру́ги, я́ко вся, я́же слы́шах от Отца́ Моего́, сказа́х вам. Не вы Мене́ избра́сте, но Аз избра́х вас, и положи́х: да вы и́дете, и плод принесе́те, и плод ваш пребу́дет: да его́же а́ще про́сите от Отца́ во И́мя Мое́, даст вам. Си запове́даю вам, да лю́бите друг дру́га. А́ще мир вас ненави́дит, ве́дите, я́ко Мене́ пре́жде вас возненави́де. А́ще от ми́ра бы́сте бы́ли, мир у́бо свое люби́л бы: я́коже от ми́ра не́сте, но Аз избра́х вы от ми́ра, сего́ ра́ди ненави́дит вас мир. Помина́йте сло́во, е́же Аз Рех вам: несть раб бо́лий Го́спода своего́. А́ще Мене́ изгна́ша, и вас изжену́т: а́ще сло́во Мое соблюдо́ша, и ва́ше соблюду́т. Но сия́ вся творя́т вам за И́мя Мое́, я́ко не ве́дят Посла́вшаго Мя. А́ще не бых прише́л, и глаго́лал им, греха́ не бы́ша име́ли: ны́не же вины́ не и́мут о гресе́ свое́м. Ненави́дяй Мене́, и Отца́ Моего́ ненави́дит. А́ще дел не бых сотвори́л в них, и́хже ин никто́же сотвори́, греха́ не бы́ша име́ли: ны́не же и ви́деша, и возненави́деша Мене́ и Отца́ Моего́. Но да сбу́дется сло́во пи́санное в зако́не их: я́ко возненави́деша Мя ту́не. Егда́ же прии́дет Уте́шитель, Его́же Аз послю́ вам от Отца́, Дух И́стины, и́же от Отца́ исхо́дит, Той свиде́тельствует о Мне. И вы же свиде́тельствуете, я́ко искони́ со Мно́ю есте́. Сия́ глаго́лах вам, да не соблазните́ся. От со́нмищ иждену́т вы. Но прии́дет час, да всяк, и́же убие́т вы, мни́тся слу́жбу приноси́ти Бо́гу. И сия́ сотворя́т, я́ко не позна́ша Отца́, ни Мене́. Но сия́ глаго́лах вам, да егда́ прии́дет час, помина́йте се, я́ко Аз Рех вам: сих же вам испе́рва не рех, я́ко с ва́ми бех. Ны́не же иду́ к посла́вшему Мя, и никто́же от вас вопроша́ет Мене́: ка́мо и́деши? Но я́ко сия́ глаго́лах вам, ско́рби испо́лних сердца́ ва́ша. Но Аз и́стину вам глаго́лю: у́не есть вам, да Аз иду́. А́ще бо не иду́ Аз, Уте́шитель не прии́дет к вам: а́ще ли же иду́, послю́ Его́ к вам. И прише́д Он, обличи́т мир о гресе́, и о пра́вде, и о суде́. О гресе́ у́бо, я́ко не ве́руют в Мя. О пра́вде же, я́ко ко Отцу́ Моему́ иду́, и ктому́ не ви́дите Мене́. О суде́ же, я́ко князь ми́ра сего́ осужде́н бысть. Еще́ мно́го и́мам глаго́лати вам, но не мо́жете носи́ти ны́не. Егда́ же прии́дет Он, Дух И́стины, наста́вит вы на вся́ку и́стину. Не о Себе́ бо глаго́лати и́мать, но ели́ка а́ще услы́шит, глаго́лати и́мать, и гряду́щая возвести́т вам. Он Мя просла́вит, я́ко от Моего́ прии́мет, и возвести́т вам. Вся, е́лика и́мать Оте́ц, Моя́ суть: сего́ ра́ди рех, я́ко от Моего́ прии́мет, и возвести́т вам. Вма́ле, и ктому́ не ви́дите Мене́, и па́ки вма́ле, и у́зрите Мя, я́ко иду́ ко Отцу́. Ре́ша же от учени́к Его́ к себе́: что есть сие́, е́же глаго́лет нам, вма́ле, и не ви́дите Мене́: и па́ки вма́ле, и у́зрите Мя, и я́ко Аз иду́ ко Отцу́? Глаго́лаху у́бо, что́ сие́ есть е́же глаго́лет, вма́ле? Не ве́мы, что́ глаго́лет. Разуме́ же Иису́с, я́ко хотя́ху Его́ вопроша́ти, и рече́ им: о сем ли стяза́етеся ме́жду собо́ю, я́ко рех: вма́ле, и не ви́дите Мене́: и па́ки вма́ле, и у́зрите Мя. Ами́нь, ами́нь глаго́лю вам, я́ко воспла́четеся и возрыда́ете вы, а мир возра́дуется: вы же печа́льни бу́дете, но печа́ль ва́ша в ра́дость бу́дет. Жена́, егда́ ражда́ет, скорбь и́мать, я́ко прии́де год ея́: егда́ же роди́т отроча́, ктому́ не по́мнит ско́рби за ра́дость, я́ко роди́ся челове́к в мир. И вы же печа́ль и́мате у́бо ны́не: па́ки же узрю́ вы, и возра́дуется се́рдце ва́ше, и ра́дости вашея́ никто́же во́змет от вас: И в той день Мене́ не вопро́сите ничесо́же. Ами́нь, ами́нь глаго́лю вам: я́ко ели́ка а́ще чесо́ про́сите от Отца́ во и́мя Мое́, даст вам. Досе́ле не проси́сте ничесо́же во и́мя Мое́. Проси́те, и прии́мите, да ра́дость ва́ша испо́лнена бу́дет. Сия́ в при́тчах глаго́лах вам: но прии́дет час, егда́ ктому́ в при́тчах не глаго́лю вам, но я́ве о Отце́ возвещу́ вам. В той день во И́мя Мое́ вопро́сите: и не глаго́лю вам, я́ко Аз умолю́ Отца́ о вас. Сам бо Оте́ц лю́бит вы, я́ко вы Мене́ возлюби́сте, и ве́ровасте, я́ко Аз от Бога изыдо́х. Изыдо́х от Отца́, и приидо́х в мир: и па́ки оставля́ю мир, и иду́ ко Отцу́. Глаго́лаша Ему́ ученицы́ Его́: се ны́не не обину́яся глаго́леши, а при́тчи никоея́же не глаго́леши. Ны́не ве́мы, я́ко ве́си вся, и не тре́буеши, да кто́ тя вопроша́ет: о сем ве́руем, я́ко от Бо́га изше́л еси́. Отвеща́ им Иису́с: ны́не ли ве́руете? Се гряде́т час, и ны́не прии́де, да разы́дется ко́ждо во сво́я, и Мене́ еди́наго оста́вите: и несмь еди́н, я́ко Оте́ц со Мно́ю есть. Сия́, глаго́лах вам, да во Мне мир и́мате. В ми́ре ско́рбни бу́дете: но дерза́йте, я́ко Аз победи́х мир. Сия́ глаго́ла Иису́с, и возведе́ о́чи Свои́ на не́бо, и рече́: О́тче, прии́де час, просла́ви Сы́на Твоего́, да и Сын Твой просла́вит Тя. Я́коже дал еси́ Ему́ власть вся́кия пло́ти, да вся́ко е́же дал еси́ Ему́, даст им живо́т ве́чный. Се же есть живо́т ве́чный, да зна́ют Тебе́ Еди́наго и́стиннаго Бо́га, и Его́же послал еси́ Иису́с Христа́. Аз просла́вих Тя на земли́, де́ло соверши́х, е́же дал Мне да сотворю́. И ны́не просла́ви Мя Ты, О́тче, у Тебе́ Самаго́ сла́вою, ю́же име́х у Тебе́ пре́жде мир не бысть. Яви́х И́мя Твое́ челове́ком, и́хже дал еси́ Мне от ми́ра: Твои́ бе́ша, и Мне их дал еси́, и сло́во Твое́ сохрани́ша. Ны́не разуме́ша, я́ко вся, ели́ка дал еси́ Мне, от Тебе́ суть. Я́ко глаго́лы, и́хже дал еси́ Мне, дах им: и ти́и прия́ша, и разуме́ша вои́стинну, я́ко от Тебе́ изыдо́х, и ве́роваша, я́ко Ты Мя посла. Аз о сих молю: не о всем ми́ре молю, но о тех, и́хже дал еси́ Мне, я́ко Твои́ суть. И Моя́ вся, Твоя́ суть и Твоя́ Моя́: и просла́вихся в них. И ктому́ несмь в ми́ре, и си́и в ми́ре суть, и Аз к Тебе́ гряду́. О́тче Святы́й, соблюди́ их во И́мя Твое́, и́хже дал еси́ Мне, да бу́дут еди́но я́коже и Мы. Егда́ бех с ни́ми в ми́ре, Аз соблюда́х их во и́мя Твое́, и́хже дал еси́ Мне, сохрани́х, и никто́же от них поги́бе, то́кмо сын поги́бельный, да сбу́дется Писа́ние. Ны́не же к Тебе́ гряду, и Сия́ глаго́лю в ми́ре, да и́мут ра́дость Мою́ испо́лнену в себе́. Аз дах им сло́во Твое́, и мир возненави́де их, я́ко не суть от ми́ра, я́коже и Аз от ми́ра несмь. Не молю, да во́змеши их от ми́ра, но да соблюде́ши их от неприя́зни. От ми́ра не суть, я́коже и Аз от ми́ра несмь. Святи́ их во и́стину Твою́: сло́во Твое́ и́стина есть. Я́коже Мене́ послал еси́ в мир, и Аз посла́х их в мир. И за них Аз свящу́ Себе́, да и ти́и бу́дут свяще́ни во и́стину. Не о сих же молю́ то́кмо, но и о ве́рующих словесе́ их ра́ди в Мя. Да вси еди́но суть, я́коже Ты, О́тче, во Мне, и Аз в Тебе́, да и ти́и в нас еди́но бу́дут: да и мир ве́ру и́мет, я́ко Ты Мя посла́л еси́. И Аз сла́ву, ю́же дал еси́ Мне, дах им: да бу́дут еди́но, я́коже Мы еди́но есма. Аз в них, и Ты во Мне, да бу́дут сверше́ни во еди́но; и да разуме́ет мир, я́ко Ты Мя посла́, и возлюби́л еси́ их, я́коже Мене́ возлюби́л еси́. О́тче, и́хже дал еси́ Мне, хощу́, да иде́же есмь Аз, и ти́и бу́дут со Мно́ю, да ви́дят сла́ву Мою́, ю́же дал еси́ Мне, я́ко возлюби́л Мя еси́ пре́жде сложе́ния ми́ра. О́тче Пра́ведный, и мир Тебе́ не позна́. Аз же Тя позна́х, и сий позна́ша, я́ко Ты Мя посла́. И сказа́х им И́мя Твое́, и скажу́: да лю́бы, е́юже Мя еси́ возлюби́л в них бу́дет, и Аз в них. И Сия́ рек Иису́с, изы́де со ученики́ Свои́ми на он пол пото́ка Ке́дрска. Иде́же бе вертогра́д, во́ньже вни́де Са́м и ученицы́ Его́.

Лик: Сла́ва долготерпе́нию Твоему́, Го́споди. По чте́нии же Ева́нгелиа, а́бие пое́м антифо́ны, повторяюще вся тропари.

Антифо́н 1, глас 8:

Кня́зи лю́дстии собра́шася на Го́спода, и на Христа́ Его́. (Два́жды)

Сло́во законопресту́пное возложи́ша на Мя, Го́споди, Го́споди, не оста́ви Мене́. (Два́жды)

Чу́вствия на́ша чи́ста Христо́ви предста́вим, и я́ко дру́зи Его́, ду́шы на́ша пожре́м Его́ ра́ди, и не попече́ньми жите́йскими соугнета́емся я́ко Иу́да, но в кле́тех на́ших возопии́м: О́тче наш, И́же на Небесе́х, от лука́ваго изба́ви нас. (Два́жды)

Сла́ва, Богородичен: Де́ва родила́ еси́ Неискусобра́чная, и Де́ва пребыла́ еси́ Ма́ти Безневе́стная, Богоро́дице Мари́е, Христа́ Бога на́шего моли спасти́ся нам.

И ны́не, тойже.

Антифо́н 2, глас 6:

Тече́ глаго́ля Иу́да беззако́нным кни́жником: что́ мне хо́щете да́ти, и аз вам преда́м Его́? Среди́ же совещава́ющих Сам стоя́л еси́ неви́димо Совещава́емый: Сердцеве́дче, пощади́ ду́шы на́ша. (Два́жды)

Ми́лостию Бо́гови послу́жим, я́ко же Мари́а на ве́чери, и не стя́жим сребролю́бия, я́ко Иу́да: да всегда́ со Христо́м Бо́гом бу́дем. (Два́жды)

Сла́ва, Богородичен: Его́же родила́ еси́, Де́во, неизрече́нно, вы́ну я́ко Человеколю́бца не преста́й моля́щи, да от бед спасе́т вся к Тебе́ прибега́ющыя.

И ны́не, тойже.

Антифо́н 3, глас 2:

Ла́зарева ра́ди воста́ния, Го́споди, оса́нна Тебе́ зва́ху де́ти евре́йския, Человеколю́бче: беззако́нный же Иу́да не восхоте́ разуме́ти. (Два́жды)

На ве́чери Твое́й, Христе́ Бо́же, ученико́м Твои́м предглаго́лал еси́, еди́н от вас преда́ст Мя: беззако́нный же Иу́да не восхоте́ разуме́ти. (Два́жды)

Иоа́нну вопроси́вшу: Го́споди, предая́й Тя кто́ есть? того́ хле́бом показа́л еси́: беззако́нный же Иу́да не восхоте́ разуме́ти. (Два́жды)

На три́десятих сре́бреницех, Го́споди, и на лобза́нии льсти́вном, иска́ху иуде́е уби́ти Тя: беззако́нный же Иу́да не восхоте́ разуме́ти. (Два́жды)

На умове́нии Твое́м, Христе́ Бо́же, ученико́м Твои́м повеле́л еси́: си́це твори́те, я́коже ви́дите, беззако́нный же Иу́да не восхоте́ разуме́ти. (Два́жды)

Бди́те и моли́теся, да не вни́дете в напасть, учеником Твои́м, Христе Бо́же наш, глаго́лал еси́: беззако́нный же Иу́да не восхоте́ разуме́ти. (Два́жды)

Сла́ва, Богородичен: Спаси́ от бед рабы Твоя́, Богоро́дице, я́ко вси по Бо́зе к Тебе́ прибега́ем, я́ко неруши́мей стене́ и предста́тельству.

И ны́не, тойже.

Та́же глаго́лется ектениа́ ма́лая: Па́ки и па́ки: и возгла́с свяще́нника: Я́ко подоба́ет Тебе́:

Посе́м пое́тся от канона́рха посреде́ це́ркви седа́лен, глас 7: [61]

На ве́чери ученики́ пита́я, и притворе́ние преда́ния ве́дый, на ней Иу́ду обличи́л еси́, неиспра́вленна у́бо сего́ ве́дый, позна́ти же всем хотя, я́ко во́лею преда́лся еси́, да мир исхити́ши от чу́ждаго, Долготерпели́ве, сла́ва Тебе́.

Сла́ва, конец: Долготерпели́ве, сла́ва Тебе́.

И ны́не, весь: На ве́чери ученики́ пита́я, и притворе́ние преда́ния ве́дый, на ней Иу́ду обличи́л еси́, неиспра́вленна у́бо сего́ ве́дый, позна́ти же всем хотя, я́ко во́лею преда́лся еси́, да мир исхити́ши от чу́ждаго, Долготерпели́ве, сла́ва Тебе́.

Посе́м диа́кон: И о сподо́битися нам слы́шанию Свята́го Ева́нгелиа, Го́спода Бо́га мо́лим.

Лик: Го́споди, поми́луй. (Три́жды)

Диа́кон: Прему́дрость, про́сти, услы́шим Свята́го Ева́нгелиа.

Свяще́нник: Мир всем.

Лик: И ду́хови твоему́.

И а́бие свяще́нник возно́сит гласно: От Иоа́нна Свята́го Ева́нгелиа чте́ние.

Лик: Сла́ва Тебе́, Го́споди, сла́ва Тебе́.

Диа́кон: Во́нмем.

И чтет свяще́нник 2-е Ева́нгелие Святы́х Страсте́й, от Иоанна, зачало 58:

Во вре́мя о́но, изы́де Иису́с со ученики́ Свои́ми на он пол пото́ка Ке́дрска, иде́же бе вертогра́д, во́ньже вни́де Са́м и ученицы́ Его́. Ве́дяше же Иу́да предаяй Его́ ме́сто: я́ко мно́жицею собира́шеся Иису́с ту со ученики́ Свои́ми. Иу́да же прие́м спи́ру, и от архиере́й и фарисе́й слуги́, прии́де та́мо со свети́лы и свеща́ми и ору́жии. Иису́с же ве́дый вся гряду́щая Нань, изше́д рече́ им: кого́ и́щете? Отвеща́ша Ему́: Иису́са Назоре́а. Глаго́ла им Иису́с: Аз есмь. Стоя́ше же и Иу́да, и́же предая́ше Его́, с ни́ми. Да я́коже рече́ им: Аз есмь, идо́ша вспя́ть, и падо́ша на земли́. Па́ки же вопроси́ их Иису́с: кого́ и́щете? они́ же ре́ша: Иису́са Назоре́а. Отвеща́ Иису́с: Рех вам, я́ко Аз есмь. А́ще у́бо Мене́ и́щете, оста́вите сих ити́. Да сбу́дется сло́во, е́же рече́: я́ко и́хже дал еси́ Мне́, не погуби́х от них никого́же. Си́мон же Петр, и́мый нож, извлече́ Его́ и уда́ри архиере́ова раба́, и уре́за ему́ ухо десно́е: бе же имя рабу Малх. Рече́ же Иису́с Петро́ви: вонзи́ нож в но́жницу. Ча́шу юже даст Мне Оте́ц, не и́мам ли пи́ти ея́? Спи́ра же и ты́сящник, и слуги́ иуде́йския я́ша Иису́са, и связа́ша Его́. И ведо́ша Его́ ко А́нне пе́рвее: бе бо тесть Каиа́фе, и́же бе архиере́й ле́ту тому́. Бе же Каиа́фа да́вый сове́т иуде́ом, я́ко у́не есть еди́ному челове́ку умре́ти за лю́ди. По Иису́се же идя́ше Си́мон Петр, и други́й учени́к: учени́к же той бе зна́ем архиере́ови, и вни́де со Иису́сом во двор архиере́ов. Пе́тр же стоя́ше при две́рех вне: изы́де у́бо учени́к той, и́же бе зна́ем архиере́ови, и рече́ две́рнице, и введе́ Петра́. Глаго́ла же раба́ две́рница Петро́ви: Еда́ и ты учени́к еси́ Челове́ка Сего́? Глаго́ла он: несмь. Стоя́ху же раби́ и слуги́ огнь сотво́рше, я́ко зима бе, и гре́яхуся: бе же с ни́ми Петр стоя́ и гре́яся. Архиере́й же вопроси́ Иису́са о ученице́х Его́, и о уче́нии Его́. Отвеща ему́ Иису́с: Аз не обину́яся глаго́лах миру: Аз всегда́ учах на со́нмищих, и в це́ркви, иде́же всегда́ иуде́е сне́млются: и тай не глаго́лах ничесо́же. Что Мя вопроша́еши? Вопроси́ слы́шавших, что́ глаго́лах им: се си́и ве́дят, я́же Рех Аз. Сия́ же ре́кшу Ему́, еди́н от предстоя́щих слуг уда́ри в лани́ту Иису́са, рек: та́ко ли отвещава́еши архиере́ови? Отвеща́ ему́ Иису́с: а́ще зле глаго́лах, свиде́тельствуй о зле: а́ще ли до́бре, что́ Мя бие́ши? Посла же Его́ А́нна свя́зана к Каиа́фе архиере́ови. Бе же Си́мон Петр стоя́ и гре́яся. Ре́ша же ему́: Еда́ и ты от ученик Его́ еси́? Он же отве́ржеся, и рече́: несмь. Глаго́ла един от раб архиере́ов, ю́жика сый, ему́же Петр уре́за ухо: не аз ли тя ви́дех в вертогра́де с Ним? Па́ки у́бо Петр отве́ржеся, и а́бие пе́тел возгла́си́. Ведо́ша же Иису́са от Каиа́фы в прето́р, бе же утро: и тий не внидо́ша в прето́р, да не оскверня́тся, но да ядя́т па́сху.

Лик: Сла́ва долготерпе́нию Твоему́, Го́споди.

И а́бие пое́м антифо́н 4, глас 5:

Днесь Иу́да оставля́ет Учителя, и прие́млет диа́вола, ослепля́ется стра́стию сребролю́бия, отпада́ет Све́та омраче́нный: ка́ко бо можа́ше зре́ти, свети́ло прода́вый на три́десятих сре́бреницех? Но нам возсия́ страда́вый за мир, к Нему́же возопии́м: пострада́вый и сострада́вый челове́ком, Го́споди, сла́ва Тебе́. (Два́жды)

Днесь Иу́да притворя́ет благоче́стие, и отчужда́ется дарова́ния, сый учени́к, быва́ет преда́тель: во обы́чном лобза́нии лесть покрыва́ет, и предпочита́ет Влады́чния любве́, несмы́сленно рабо́тати сребролю́бию, наста́вник быв собо́рища беззако́ннаго: мы же иму́ще спасе́ние Христа́, Того́ просла́вим. (Два́жды)

Глас 1: Братолюбие стя́жим я́ко во Христе́ бра́тия, а не неми́лостивное е́же к бли́жним на́шим: да не я́ко раб осу́димся неми́лостивый, пе́нязей ра́ди, и я́ко Иу́да раска́явшеся, ничто́же по́льзуемся. (Два́жды)

Сла́ва, Богородичен: Пресла́вная о Тебе́ глаго́лашася везде́, я́ко родила́ еси́ пло́тию всех Творца́, Богоро́дице Марие́, Всепе́тая и Неискусобра́чная.

И ны́не, тойже.

Антифо́н 5, глас 6:

Учени́к Учи́теля соглаша́ше це́ну, и на три́десятих сре́бреницех продаде́ Го́спода, лобза́нием льсти́вным преда́й Его́ беззако́нником на смерть. (Два́жды)

Днесь глаго́лаше Зижди́тель небесе́ и земли́ Свои́м ученико́м: прибли́жися час, и приспе́ Иу́да предая́й Мене́, да никто́же отве́ржется Мене́, ви́дя Мя на Кресте́ посреде́ двою разбо́йнику: стра́жду бо я́ко челове́к, и спасу́ я́ко Человеколю́бец, в Мя ве́рующыя. (Два́жды)

Сла́ва, Богородичен: Неизрече́нно в после́дняя заче́ншая и ро́ждшая Созда́теля Твоего́, Того́ моли́ спасти́ся душа́м на́шим.

И ны́не, тойже.

Антифо́н 6, глас 7:

Днесь бдит Иу́да преда́ти Го́спода Преве́чнаго, Спаса ми́ра, и́же от пяти́ хлеб насы́тившаго мно́жества. Днесь беззако́нный отмета́ется Учи́теля, учени́к быв, Влады́ку предаде́: сребро́м продаде́, ма́нною насы́тившаго челове́ка. (Два́жды)

Днесь Кресту́ пригвозди́ша иуде́е Го́спода, пресе́кшаго мо́ре жезло́м, и прове́дшаго их в пусты́ню. Днесь копие́м ре́бра Его́ прободо́ша, язвами ра́нившаго их ра́ди Еги́пта: и же́лчию напои́ша, манну пи́щу им одожди́вшаго. (Два́жды)

Го́споди, на страсть во́льную прише́д, вопия́л еси́ ученико́м Тво́им: а́ще и еди́наго часа́ не возмого́сте бде́ти со Мно́ю, ка́ко обеща́стеся умре́ти Мене́ ра́ди? Поне́ Иуду зри́те, ка́ко не спит, но тщи́тся преда́ти Мя беззако́нным. Воста́ните, моли́теся, да не кто Мене́ отве́ржется, зря Мене́ на Кресте́. Долготерпели́ве, сла́ва Тебе́. (Два́жды)

Сла́ва, Богородичен: Ра́дуйся, Богоро́дице, невмести́маго в небесе́х вмести́вшая во утро́бе Твое́й, ра́дуйся, Де́во, проро́ков пропове́дание, Е́юже нам возсия́ Еммануи́л: ра́дуйся, Ма́ти Христа́ Бо́га.

И ны́не, тойже.

Та́же, ектениа́ ма́лая: Па́ки и па́ки: и возгла́с свяще́нника: Я́ко Благослови́ся и просла́вися Всечестное́ и Вели́коле́пое И́мя Твое́, Отца́, и Сы́на, и Свята́го Ду́ха, ны́не и при́сно, и во ве́ки веко́в.

Лик: Ами́нь.

Та́же пое́тся от канона́рха седа́лен, глас 7:

Кий тя о́браз, Иу́до, преда́теля Спа́су соде́ла? Еда́ от ли́ка тя апо́стольска разлучи́? Еда́ дарова́ния исцеле́ний лиши́? Еда́ со о́неми вечеря́в, — тебе́ от трапе́зы отри́ну? Еда́ иных ноги умыв, — твои́ же презре́? о коли́ких благ непа́мятлив был еси́! И твой у́бо неблагодарный облича́ется нрав. Того́ же безме́рное пропове́дуется долготерпе́ние и ве́лия ми́лость.

Сла́ва, и ны́не: тойже.

Посе́м диа́кон: И о сподо́битися нам слы́шанию Свята́го Ева́нгелиа, Го́спода Бо́га мо́лим.

Лик: Го́споди, поми́луй. (Три́жды)

Диа́кон: Прему́дрость, про́сти, услы́шим Свята́го Ева́нгелиа.

Свяще́нник: Мир всем.

Лик: И ду́хови твоему́.

И а́бие свяще́нник возно́сит гла́сно: От Матфе́а Свята́го Ева́нгелиа чте́ние.

Лик: Сла́ва Тебе́, Го́споди, сла́ва Тебе́.

Диа́кон: Во́нмем.

И чтет свяще́нник 3-е Ева́нгелие Святы́х Страсте́й, от Матфея, зачало 109:

Во вре́мя о́но, во́ини е́мше Иису́са ведо́ша к Каиа́фе архиере́ови, иде́же кни́жницы и ста́рцы собра́шася. Петр же идя́ше по Нем издале́ча, до двора́ архиере́ова: и вшед внутрь, седя́ше со слуга́ми: ви́дети кончи́ну. Архиере́е же и ста́рцы, и сонм весь, иска́ху лжесвиде́тельства на Иису́са, я́ко да убию́т Его́. И не обрета́ху: и мно́гим лжесвиде́телем присту́пльшым, не обрето́ша. По́слежде же приступи́ша два лжесвиде́теля, ре́ста: сей рече́: могу́ разори́ти це́рковь Бо́жию, и треми́ де́ньми созда́ти ю. И воста́в архиере́й рече́ Ему́: ничесо́же ли отвещава́еши, что си́и на Тя свиде́тельствуют? Иису́с же молча́ше. И отвеща́в архиере́й рече́ Ему́: заклина́ю Тя Бого́м живы́м, да рече́ши нам, а́ще Ты еси́ Христо́с Сын Божий? Глаго́ла ему́ Иису́с: ты рече́. Оба́че глаго́лю вам: отсе́ле у́зрите Сы́на Челове́ческаго, седя́ща одесну́ю си́лы, и гряду́ща на о́блацех небе́сных. Тогда́ архиере́й растерза́ ри́зы Своя́, глаго́ля: я́ко хулу́ глаго́ла, что еще́ тре́буем свиде́телей? Се ны́не слы́шасте хулу Его́. Что ся вам мни́т? Они́ же отвеща́вше ре́ша: пови́нен есть сме́рти. Тогда́ заплева́ша лице Его́, и па́кости Ему́ де́яху, о́бвии же за лани́ту уда́риша, глаго́люще: прорцы́ нам, Христе́: кто́ есть ударе́й Тя? Петр же вне седя́ше во дворе́, и приступи́ к нему́ еди́на рабыня, глаго́лющи: и ты бе со Иису́сом Галиле́йским. Он же отве́ржеся пред все́ми, глаго́ля: не вем что́ глаго́леши. Изше́дшу же ему́ ко врато́м, узре́ его́ другая, и глаго́ла им ту: и сей бе со Иису́сом Назоре́ом. И па́ки отве́ржеся с кля́твою, я́ко не зна́ю Челове́ка. Пома́ле же приступи́вше стоя́щий, ре́ша Петро́ви: вои́стинну и ты от них еси́, и́бо беседа твоя́ я́ве тя твори́т. Тогда́ на́чат роти́тися и кля́тися: я́ко не зна́ю Челове́ка, и а́бие пе́тел возгла́си́. И помяну́ Петр глаго́л Иису́сов, рече́нный ему́, я́ко пре́жде да́же пе́тел не возгла́си́т, трикра́ты отве́ржешися Мене́: и изше́д вон, пла́кася го́рько.

Лик: Сла́ва долготерпе́нию Твоему́, Го́споди.

Та́же пое́м антифо́н 7, глас 8:

Е́мшым Тя беззако́нным, претерпева́я си́це вопия́л еси́, Го́споди: а́ще и порази́сте Па́стыря, и расточи́сте двана́десять ове́ц ученики́ Моя́, можа́х вя́щше не́жели двана́десяте легео́нов предста́вити А́нгелов: но долготерплю́, да испо́лнятся, я́же яви́х вам проро́ки Мои́ми, безве́стная и та́йная. Го́споди, сла́ва Тебе́. (Два́жды)

Три́щи отве́ргся Петр, а́бие рече́нное ему́ разуме́, но принесе́ к Тебе́ сле́зы покая́ния: Бо́же, очи́сти мя и спаси́ мя. (Два́жды)

Сла́ва, Богородичен: Я́ко врата́ спаси́тельная, и рай кра́сный, и Све́та присносу́щнаго о́блак, су́щую Святу́ю Де́ву воспои́м вси глаго́люще Ей, е́же ра́дуйся.

И ны́не, тойже.

Антифо́н 8, глас 2:

Рцы́те, беззако́ннии, что́ слы́шасте от Спа́са на́шего? Не зако́н ли положи́, и проро́ческая уче́ния? ка́ко у́бо помы́слисте Пила́ту преда́ти, И́же от Бо́га Сло́ва, и Изба́вителя душ на́ших. (Два́жды)

Да распне́тся, вопия́ху Твои́х дарова́ний при́сно наслажда́ющийся, и злоде́я вме́сто благоде́теля проша́ху прия́ти пра́ведников уби́йцы; молча́л же еси́, Христе́, терпя́ их суро́вство, пострада́ти хотя́ и спасти́ нас, я́ко Человеколю́бец. (Два́жды)

Сла́ва, Богородичен: Я́ко не и́мамы дерзнове́ния, за премно́гия грехи́ на́ша, ты И́же от Тебе́ ро́ждшагося, моли́, Богоро́дице Де́во: мно́го бо мо́жет моле́ние Ма́тернее ко благосе́рдию Влады́ки. Не пре́зри гре́шных мольбы́, Всечи́стая, я́ко ми́лостив есть, и спасти́ моги́й, и́же и страда́ти о нас изво́ливый.

И ны́не, тойже.

Антифо́н 9, глас 3:

Поста́виша три́десять сре́бреников, це́ну Цене́ннаго, Его́же оцени́ша от сыно́в Изра́илевых. Бди́те и моли́теся, да не вни́дете во искуше́ние, дух у́бо бодр, плоть же немощна́, сего́ ра́ди бди́те. (Два́жды)

Да́ша в снедь Мою́ желчь, и в жа́жду Мою́ напои́ша Мя о́цта, Ты же, Го́споди, Возста́ви Мя, и воздам им. (Два́жды)

Сла́ва, Богородичен: И́же от язы́к, пое́м Тя, Богоро́дице Чи́стая, я́ко Христа́ Бо́га на́шего родила́ еси́, от кля́твы челове́ки Тобо́ю свобо́ждшаго.

И ны́не, тойже.

Та́же ектения́ ма́лая: Па́ки и па́ки: и возгла́с свяще́нника: Я́ко Ты еси́ Бог наш:

Лик: Ами́нь.

Та́же седа́лен пое́тся от канона́рха, глас 8:

О ка́ко Иу́да иногда́ Твой учени́к, преда́тельству поуча́шеся на Тя, свечеря́ льсти́вно, наве́тник и непра́ведник, шед рече́ свяще́нником: что́ ми подае́те, и преда́м вам о́наго, зако́н разори́вшаго и оскверни́вшаго суббо́ту? Долготерпели́ве Го́споди, сла́ва Тебе́.

Сла́ва, и ны́не: тойже.

Посе́м диа́кон возглаша́ет: И о сподо́битися нам слы́шанию Свята́го Ева́нгелиа, Го́спода Бо́га мо́лим.

Лик: Го́споди, поми́луй. (Три́жды)

Диа́кон: Прему́дрость, про́сти, услы́шим Свята́го Ева́нгелиа.

Свяще́нник: Мир всем.

Лик: И ду́хови твоему́.

И а́бие свяще́нник возно́сит гла́сно: От Иоа́нна Свята́го Ева́нгелиа чте́ние.

Лик: Сла́ва Тебе́, Го́споди, сла́ва Тебе́.

Диа́кон: Во́нмем.

И чтет свяще́нник 4-е Ева́нгелие Святы́х Страсте́й, от Иоанна, зачало 59:

Во вре́мя о́но, ведо́ша Иису́са от Каиа́фы в прето́р: бе же у́тро: и ти́и не внидо́ша в прето́р, да не оскверня́тся, но да ядя́т па́сху. Изы́де же Пи́лат к ним вон, и рече́: кую речь прино́сите на челове́ка Сего́? Отвеща́ша и ре́ша ему́: а́ще не бы был Сей злоде́й, не бы́хом пре́дали Его́ тебе́. Рече́ же им Пила́т: поими́те Его́ вы, и по зако́ну ва́шему суди́те Ему́. Ре́ша же ему́ иуде́е: нам недосто́ит уби́ти никого́же. Да сло́во Иису́сово сбу́дется, е́же рече́, назнамену́я ко́ею сме́ртию хотя́ше умре́ти. Вни́де же па́ки Пила́т в прето́р, и гласи́ Иису́са, и рече́ Ему́: Ты ли еси́ Царь иуде́йск? Отвеща́ ему́ Иису́с: о себе́ ли ты сие́ глаго́леши, или́ ини́и тебе́ реко́ша о Мне? Отвеща́ Пила́т: Еда́ аз жидови́н есмь? Род Твой и архиере́е преда́ша Тя мне, что́ еси́ сотвори́л? Отвеща́ Иису́с: Ца́рство Мое́ несть от ми́ра сего́. А́ще от ми́ра сего́ бы́ло бы Ца́рство Мое́, слуги́ Мои́ у́бо подвиза́лися бы́ша, да не пре́дан бых был иуде́ом: ны́не же Ца́рство Мое́ несть отсю́ду. Рече́ же Ему́ Пила́т: у́бо царь ли еси́ Ты? Отвеща́ Иису́с: ты глаго́леши, я́ко Царь есмь Аз. Аз на сие́ роди́хся, и на сие́ приидо́х в мир, да свиде́тельствую и́стину, и всяк, и́же есть от и́стины, послу́шает гла́са Моего́. Глаго́ла Ему́ Пила́т: что́ есть и́стина? И сие́ рек, па́ки изы́де ко иуде́ом, и глаго́ла им: аз ни еди́ныя вины́ обрета́ю в Нем. Есть же обы́чай вам, да еди́наго вам отпущу́ на Пасху: хо́щете ли у́бо, да отпущу́ вам Царя́ Иуде́йска? Возопи́ша же па́ки вси, глаго́люще: не Сего́, но Вара́вву: бе же Вара́вва разбо́йник. Тогда́ у́бо Пила́т поя́т Иису́са, и би Его́. И во́ини спле́тше вене́ц от те́рния, возложи́ша Ему́ на главу́, и в ри́зу багря́ну облеко́ша Его́, и глаго́лаху: ра́дуйся, Царю́ Иуде́йский. И бия́ху Его́ по лани́тома. Изы́де же па́ки вон Пила́т, и глаго́ла им: се извожу́ Его́ вам вон, да разуме́ете, я́ко в Нем ни еди́ныя вины́ обрета́ю. Изы́де же вон Иису́с, нося́ терно́вен вене́ц и багря́ну ри́зу. И глаго́ла им: Се́ Челове́к. Егда́ же ви́деша Его́ архиере́е и слуги́, возопи́ша глаго́люще: распни́, распни́ Его́. Глаго́ла им Пила́т: поими́те Его́ вы, и распни́те, аз бо не обрета́ю в Нем вины́. Отвеща́ша ему́ иуде́е: мы зако́н и́мамы, и по зако́ну на́шему до́лжен есть умре́ти, я́ко Себе́ Сы́на Бо́жия сотвори́. Егда́ же слы́ша Пила́т сие́ сло́во, па́че убоя́ся. И вни́де в прето́р па́ки, и глаго́ла Иису́сови: отку́ду еси́ Ты? Иису́с же отве́та не даде́ ему́. Глаго́ла же Ему́ Пила́т: мне ли не глаго́леши? Не ве́си ли, я́ко власть и́мам распя́ти Тя, и власть и́мам пусти́ти Тя? Отвеща́ Иису́с: не и́маши вла́сти ни еди́ныя на Мне, а́ще не бы ти дано́ свы́ше: сего́ ра́ди преда́вый Мя тебе́ бо́лий грех и́мать. От сего́ иска́ше Пила́т пусти́ти Его́. Иуде́е же вопия́ху, глаго́люще: а́ще сего́ пу́стиши, не́си друг ке́сарев. Всяк, и́же царя́ себе́ творя́й, проти́вится ке́сарю. Пила́т же, слы́шав сие́ сло́во, изведе́ вон Иису́са, и се́де на суди́щи, на ме́сте глаго́лемем Лифострото́н, евре́йски же Гавва́фа. Бе же пято́к Па́сце, час же я́ко шесты́й: и глаго́ла иуде́ом: Се Царь ваш. Они́ же вопия́ху: возми́, возми́, распни́ Его́. Глаго́ла им Пила́т: Царя́ ли ва́шего распну́! Отвеща́ша архиере́е: не и́мамы царя́, то́кмо ке́саря. Тогда́ же предаде́ Его́ им, да распне́тся.

Лик: Сла́ва долготерпе́нию Твоему́, Го́споди.

Та́же пое́м антифо́н 10, глас 6:

Одея́йся све́том я́ко ри́зою, наг на суде́ стоя́ше, и в лани́ту ударе́ние прия́т от рук, и́хже созда́: беззако́ннии же лю́дие на Кресте́ пригвозди́ша Го́спода сла́вы: тогда́ заве́са церко́вная раздра́ся, со́лнце поме́рче, не терпя́ зре́ти Бо́га досажда́ема, Его́же трепе́щут вся́ческая: Тому́ поклони́мся. (Два́жды)

Учени́к отве́ржеся, разбо́йник возопи́: помяни́ мя, Го́споди, во Ца́рствии Твое́м. (Два́жды)

Сла́ва, Богородичен: Умири́ мир, от Де́вы изво́ливый, Го́споди, плоть носи́ти за рабы́, да согла́сно Тебе́ славосло́вим, Человеколю́бче.

И ны́не, тойже.

Антифо́н 11, глас 6:

За блага́я, я́же сотвори́л еси́, Христе́, ро́ду евре́йскому, распя́ти Тя осуди́ша, о́цта и же́лчи напои́вше Тя. Но даждь им, Го́споди, по дело́м их, я́ко не разуме́ша Твоего́ снизхожде́ния. (Два́жды)

О преда́тельстве недово́льни бы́ша, Христе́, ро́ди евре́йстии, но покива́ху глава́ми свои́ми, хулу́ и руга́ние принося́ще. Но даждь им, Го́споди, по дело́м их, я́ко не разуме́ша Твоего́ смотре́ния. (Два́жды)

Ниже́ земля́ я́ко потрясе́ся, ниже́ ка́мение я́ко разсе́деся, евре́ев увеща́ша: ниже́ церко́вная заве́са, ниже́ ме́ртвых воскресе́ние. Но даждь им, Го́споди, по дело́м их, я́ко тще́тным на Тя поучи́шася. (Два́жды)

Сла́ва, Богородичен: Бога от Тебе́ воплоще́ннаго позна́хом, Богоро́дице Де́во, Еди́на Чи́стая, Еди́на Благослове́нная: тем непреста́нно Тя воспева́юще велича́ем.

И ны́не, тойже.

Антифо́н 12, глас 8:

Сия́ глаго́лет Госпо́дь иуде́ом: лю́дие Мой, что́ сотвори́х вам? Или́ чим вам стужи́х? Слепцы́ ва́ша просвети́х, прокаже́нныя очи́стих, му́жа су́ща на одре́ возста́ви́х. Лю́дие Мои́, что́ сотвори́х вам? И что́ Ми возда́сте? За ма́нну, желчь: за во́ду, о́цет: за е́же люби́ти Мя, ко Кресту́ Мя пригвозди́сте. Ктому́ не терплю́ про́чее, призову́ Моя́ язы́ки, и ти́и Мя просла́вят со Отце́м и Ду́хом, и Аз им да́рую Живо́т Ве́чный. (Два́жды)

Днесь церко́вная заве́са, на обличе́ние беззако́нных раздира́ется, и со́лнце лучи́ своя́ скрывает Влады́ку зря распина́ема. (Два́жды)

Законополо́жницы Изра́илевы, иуде́е и фарисе́е, лик апо́стольский вопие́т к вам: се Храм, Его́же вы разори́сте: се А́гнец, Его́же вы распя́сте, и гро́бу преда́сте, но вла́стию Свое́ю воскре́се. Не льсти́теся, иуде́е: Той бо есть, И́же в мо́ри спа́сый, и в пусты́ни пита́вый: Той есть Живо́т, и Свет, и Мир ми́рови. (Два́жды)

Сла́ва, Богородичен: Ра́дуйся, врата́ Царя́ Сла́вы, я́же Вы́шний Еди́н про́йде, и па́ки запечатле́нна оста́ви, во спасе́ние душ на́ших.

И ны́не, тойже.

Та́же глаго́лется ектениа́ ма́лая: Па́ки и па́ки: и возгла́с свяще́нника: Бу́ди держа́ва Ца́рствия Твоего́ благослове́на, и препросла́влена. Отца́, и Сы́на, и Свята́го Ду́ха ны́не, и при́сно, и во ве́ки веко́в.

Лик: Ами́нь.

Посе́м пое́тся от канона́рха седа́лен, глас 8:

Егда́ предста́л еси́ Каиа́фе, Бо́же, и преда́лся еси́ Пила́ту, Судие́, Небе́сныя Си́лы от стра́ха поколеба́шася. Егда́ же возне́слся еси́ на дре́во, посреде́ двою́ разбо́йнику вмени́лся еси́ с беззако́нными, Безгре́шне, за е́же спасти́ челове́ка: незлоби́ве Го́споди, сла́ва Тебе́.

Сла́ва, и ны́не: тойже.

Посе́м возглаша́ет диа́кон: И о сподо́битися нам слы́шанию Свята́го Ева́нгелиа, Го́спода Бо́га мо́лим.

Лик: Го́споди, поми́луй. (Три́жды)

Диа́кон: Прему́дрость, про́сти, услы́шим Свята́го Ева́нгелиа.

Свяще́нник: Мир всем.

Лик: И ду́хови твоему́.

И а́бие свяще́нник возно́сит гла́сно: От Матфе́а Свята́го Ева́нгелиа чте́ние.

Лик: Сла́ва Тебе́, Го́споди, сла́ва Тебе́.

Диа́кон: Во́нмем.

И чтет свяще́нник 5-е Ева́нгелие Святы́х Страсте́й, от Матфея, зачало 111:

Во вре́мя о́но, ви́дев Иу́да преда́вый Иису́са, я́ко осуди́ша Его́, раска́явся возврати́ три́десять сре́бреники архиере́ем и ста́рцем, глаго́ля: согреши́х, преда́в кровь непови́нную. Они́ же ре́ша: что́ есть нам? Ты у́зриши. И пове́рг сре́бреники в це́ркви, отыде, и шед удави́ся. Архиере́е же прие́мше сре́бреники, ре́ша: недосто́йно есть вложи́ти их в корва́ну: поне́же цена́ кро́ве есть. Сове́т же сотво́рше купи́ша и́ми село́ скуде́льниче, в погреба́ние стра́нным. Те́мже нарече́ся село́ то, Село́ Кро́ве, до сего́ дне. Тогда́ сбы́стся рече́нное Иереми́ем проро́ком глаго́лющим: и прия́ша три́десять сре́бреник це́ну Цене́ннаго, Его́же цени́ша от сыно́в Изра́илев: И да́ша я́ на селе́ скуде́льничи, я́коже сказа́ мне Госпо́дь. Иису́с же ста пред иге́моном, и вопроси́ Его́ иге́мон, глаго́ля: Ты ли еси́ Царь Иуде́йский? Иису́с же рече́ ему́: ты глаго́леши. И егда́ Нань глаго́лаху архиере́е и ста́рцы, ничесо́же отвещава́ше. Тогда́ глаго́ла Ему́ Пила́т: не слы́шиши ли, коли́ко на Тя свиде́тельствуют? И не отвеща́ ему́ ни к еди́ному глаго́лу: я́ко диви́тися иге́мону зело́. На всяк же пра́здник обы́чай бе иге́мону отпуща́ти еди́наго наро́ду свя́зня, его́же хотя́ху. И́мяху же тогда́ свя́зана наро́чита, глаго́лемаго Вара́вву. Со́бранным же им, рече́ им Пила́т: кого́ хо́щете от обою́ отпущу́ вам, Вара́вву ли, и́ли Иису́са, глаго́лемаго Христа́? Ве́дяше бо, я́ко за́висти ра́ди преда́ша Его́. Седя́щу же ему́ на суди́щи, посла́ к Нему́ жена́ его́, глаго́лющи: ничто́же тебе́, и Пра́веднику Тому́: мно́го бо пострада́х Днесь во сне Его́ ра́ди. Архиере́е же и ста́рцы наусти́ша наро́ды, да испро́сят Вара́вву, Иису́са же погубя́т. Отвеща́в же иге́мон рече́ им: кого́ хо́щете от обою́ отпущу́ вам? Они́ же ре́ша: Вара́вву. Глаго́ла им Пила́т: что́ у́бо сотворю́ Иису́су, глаго́лемому Христу́? Глаго́лаша ему́ вси: да распят бу́дет. Иге́мон же рече́: кое у́бо зло сотвори́, они́ же и́злиха вопия́ху, глаго́люще: да про́пят бу́дет. Ви́дев же Пила́т, я́ко ничто́же успева́ет, но па́че молва́ быва́ет, прие́м во́ду, умы́ ру́це пред наро́дом, глаго́ля: непови́нен есмь от кро́ве пра́веднаго Сего́, вы у́зрите. И отвеща́вше вси лю́дие ре́ша: кровь Его́ на нас и на ча́дех на́ших. Тогда́ отпусти́ им Вара́вву: Иису́са же бив, предаде́ им, да Его́ про́пнут. Тогда́ во́ини иге́моновы прие́мше Иису́са на суди́ще, собра́ша Нань все мно́жество во́ин. И совле́кше Его́, оде́яша Его́ хлами́дою червле́ною. И спле́тше вене́ц от те́рния, возложи́ша на главу́ Его́, и трость в десни́цу Его́: и покло́ншеся на коле́ну пред Ним, руга́хуся Ему́, глаго́люще: ра́дуйся, Царю́ Иуде́йский. И плю́нувше Нань, прия́ша трость, и бия́ху по главе́ Его́. И егда́ поруга́шася Ему́, совлеко́ша с Него́ багряни́цу, и облеко́ша Его́ в ри́зы Его́: и ведо́ша Его́ на пропя́тие. Исходя́ще же обрето́ша челове́ка кирине́йска, и́менем Си́мона: и сему заде́ша понести́ Крест Его́.

Лик: Сла́ва долготерпе́нию Твоему́, Го́споди.

Та́же пое́м антифо́н 13, глас 6:

Собра́ние иуде́йское у Пила́та испроси́ша распя́ти Тя, Го́споди: вины́ бо в Тебе́ не обре́тше, пови́ннаго Вара́вву свободи́ша, и Тебе́ пра́веднаго осуди́ша, скве́рнаго уби́йства грех насле́довавше. Но даждь им, Го́споди, воздая́ние их, я́ко тще́тным на Тя поучи́шася. (Два́жды)

Его́же вся ужаса́ются и трепе́щут, и всяк язы́к пое́т Христа́, Бо́жию си́лу и Бо́жию Прему́дрость, свяще́нницы за лани́ту уда́риша, и да́ша Ему́ желчь. И вся пострада́ти изво́ли, спасти́ ны хотя́ от беззако́ний на́ших Свое́ю Кро́вию, я́ко Человеколю́бец. (Два́жды)

Сла́ва, Богородичен: Богоро́дице, ро́ждшая Сло́вом па́че сло́ва, Созда́теля Своего́, Того́ моли́ спасти́ ду́шы на́ша.

И ны́не, тойже.

Антифо́н 14, глас 8:

Го́споди, и́же разбо́йника спу́тника прие́мый, в кро́ви ру́це оскверни́вшаго: и нас с ним причти́, я́ко Благ и Человеколю́бец. (Два́жды)

Мал глас испусти́ разбо́йник на кресте́, ве́лию ве́ру обре́те, во еди́ном мгнове́нии спасе́ся, и пе́рвый ра́йская врата́ отве́рз вни́де: и́же того́ покая́ние восприе́мый, Го́споди, сла́ва Тебе́. (Два́жды)

Сла́ва, Богородичен: Ра́дуйся, А́нгелом ра́дость ми́ра прие́мшая. Ра́дуйся, ро́ждшая Творца́ Твоего́ и Го́спода, ра́дуйся, сподо́бльшаяся бы́тия Ма́ти Бо́жия.

И ны́не, тойже.

Антифо́н 15, глас 6:

Днесь ви́сит на дре́ве, И́же на вода́х зе́млю пове́сивый: венце́м от те́рния облага́ется, И́же А́нгелов Царь: в ло́жную багряни́цу облача́ется, одева́яй не́бо о́блаки: зауше́ние прия́т, и́же во Иорда́не свободи́вый Адама: гвоздьми́ пригвозди́ся Жени́х Церко́вный: копие́м прободе́ся Сын Де́вы. Покланя́емся страсте́м Твои́м, Христе́. Покланя́емся страсте́м Твои́м, Христе́. Покланя́емся страсте́м Твои́м, Христе́: покажи́ нам и сла́вное Твое́ Воскресе́ние. (Два́жды)

Не я́ко иуде́е празднуем, и́бо па́сха на́ша за ны пожре́ся Христо́с: но очи́стим са́ми себе́ от вся́кия скве́рны и чи́сте помо́лимся Ему́: воскресни́, Го́споди, спаси́ нас, я́ко Человеколю́бец. (Два́жды)

Крест Твой, Го́споди, жизнь и заступле́ние лю́дем Твои́м есть, и нань наде́ющеся, Тебе́, распя́таго Бо́га на́шего, пое́м, поми́луй нас. (Два́жды).

Сла́ва, Богородичен: Ви́дящи Тя ви́сима, Христе́, Тебе́ ро́ждшая, вопия́ше: что́ стра́нное е́же ви́жду та́инство, Сы́не Мой? Ка́ко на дре́ве умира́еши пло́тию водруже́н, жи́зни Пода́телю?

И ны́не, тойже.

Та́же глаго́лется ектениа́ ма́лая: Па́ки и па́ки: и возгла́с свяще́нника: Я́ко Благослови́ся Всесвято́е и́мя Твое́, и просла́вися Ца́рство Твое́, Отца́, и Сы́на, и Свята́го Ду́ха ны́не, и при́сно, и во ве́ки ве́ков.

Лик: Ами́нь.

Посе́м пое́тся от канона́рха Седа́лен, глас 4:

Искупи́л ны еси́ от кля́твы зако́нныя Честно́ю Твое́ю Кро́вию, на Кресте́ пригвозди́вся, и копие́м пробо́дся, безсме́ртие источи́л еси́ челове́ком, Спа́се наш, сла́ва Тебе́.

Сла́ва, и ны́не: тойже.

Посе́м возглаша́ет диа́кон: И о сподо́битися нам слы́шанию Свята́го Ева́нгелиа, Го́спода Бо́га мо́лим.

Лик: Го́споди, поми́луй. (Три́жды)

Диа́кон: Прему́дрость, про́сти, услы́шим Свята́го Ева́нгелиа.

Свяще́нник: Мир всем.

Лик: И ду́хови твоему́.

И а́бие свяще́нник возно́сит гласно: От Марка Свята́го Ева́нгелиа чте́ние.

Лик: Сла́ва Тебе́, Го́споди, сла́ва Тебе́.

Диа́кон: Во́нмем.

И чтет свяще́нник 6-е Ева́нгелие Святы́х Страсте́й, от Марка, зачало 67:

Во вре́мя о́но, во́ини ведо́ша Иису́са внутрь двора́, е́же есть прето́р, и созва́ша всю спи́ру. И облеко́ша Его́ в препря́ду, и возложи́ша на Него́ спле́тше терно́в вене́ц. И нача́ша целова́ти Его́ (и глаго́лати): ра́дуйся, Царю́ Иуде́йский. И бия́ху Его́ по главе́ тро́стию, и плюва́ху на Него́: и прегиба́юще коле́на покланя́хуся Ему́. И егда́ поруга́шася Ему́, совлеко́ша с Него́ препря́ду, и облеко́ша Его́ в ри́зы Своя́: и изведо́ша Его́, да про́пнут Его́. И заде́ша мимоходя́щу не́коему Си́мону Кирине́ю (гряду́щу с села́, отцу́ Алекса́ндрову и Ру́фову), да во́змет Крест Его́. И приведо́ша Его́ на Голго́фу ме́сто, е́же есть сказаемо, ло́бное ме́сто. И дая́ху Ему́ пи́ти есмирнисме́но вино́. Он же не прия́т. И распе́ншии Его́ раздели́ша ри́зы Его́, мета́юще жре́бий о них, кто что во́змет. Бе же час тре́тий, и распя́ша Его́. И бе написа́ние вины́ Его́ напи́сано: Царь Иуде́йск. И с Ним распя́ша два разбо́йника: еди́наго одесну́ю, и еди́наго ошу́юю Его́. И сбы́стся Писа́ние, е́же глаго́лет: и со беззако́нными вмени́ся. И мимоходя́щии хуля́ху Его́, покива́юще глава́ми свои́ми, и глаго́люще: уа́, разоря́яй це́рковь, и тре́ми де́ньми созида́яй: спаси́ся Сам, и сни́ди с Креста́. Та́коже и архиере́е, руга́ющеся друг ко дру́гу с кни́жники, глаго́лаху: и́ны спасе́, Себе́ ли не мо́жет спасти́? Христо́с Царь Изра́илев да сни́дет ны́не с Креста́, да ви́дим, и ве́ру и́мем Ему́.

Лик: Сла́ва долготерпе́нию Твоему́, Го́споди.

Та́же пое́м блаже́нны, поставим стихов 8, глас 4:

Во Ца́рствии Твое́м помяни́ нас, Го́споди, егда́ прии́деши во Ца́рствии Твое́м.

Блаже́ни ни́щии ду́хом, я́ко тех есть Ца́рство Небе́сное.

Блаже́ни пла́чущий, я́ко ти́и уте́шатся.

Блаже́ни кро́тцыи, я́ко ти́и насле́дят зе́млю.

Блаже́ни а́лчущии и жа́ждущии пра́вды, я́ко ти́и насы́тятся.

Дре́вом Ада́м рая́ бысть изселе́н, дре́вом же Кре́стным разбо́йник в рай всели́ся: ов у́бо вкушь, за́поведь отве́рже Сотво́ршаго, ов же сраспина́ем, Бо́га Тя испове́да тая́щагося. Помяни́ и нас, Спа́се, во Ца́рствии Твое́м.

Блаже́ни ми́лостивии, я́ко ти́и поми́ловани бу́дут.

Зако́ну Творца́ от ученика́ купи́ша беззако́ннии, и я́ко законопресту́пника, того́ Пила́тову суди́щу предста́виша, зову́ще: распни́, в пусты́ни сим маннода́вшаго. Мы же праве́днаго разбо́йника подража́вше, ве́рою зове́м: помяни́ и нас, Спа́се, во Ца́рствии Твое́м.

Блаже́ни чи́стии се́рдцем, я́ко ти́и Бо́га у́зрят.

Богоуби́йц собо́р, иуде́йский язык беззако́нный к Пила́ту неи́стовне зовы́й, и глаго́лаше: распни́ Христа́ непови́ннаго, Вара́вву же па́че нам отпусти́. Мы же веща́им к Нему́ разбо́йника благоразу́мнаго глас: помяни́ и нас, Спа́се, во Ца́рствии Твое́м.

Блаже́ни миротво́рцы, я́ко ти́и сы́нове Бо́жии нареку́тся.

Живоно́сная Твоя́ ре́бра, я́ко из Еде́ма исто́чник источа́ющая, Це́рковь Твою́, Христе́, я́ко слове́сный напая́ет рай, отсю́ду разделя́яся я́ко в нача́ла, в четы́ри Ева́нгелиа, мир напая́я, тварь веселя́, и язы́ки ве́рно науча́я покланя́тися Ца́рствию Твоему́.

Блаже́ни изгна́ни пра́вды ра́ди, я́ко тех есть Ца́рство Небе́сное.

Распя́лся еси́ мене́ ра́ди, да мне источи́ши оставле́ние: прободе́н был еси́ в ре́бра, да ка́пли жи́зни источи́ши ми: гвоздьми́ пригвозди́лся еси́, да аз глубино́ю страсте́й Твои́х в высоте́ держа́вы Твоея́ уверя́емь, зову Ти: Живода́вче Христе́, сла́ва Кресту́, Спа́се, и стра́сти Твое́й.

Блаже́ни есте́, егда́ поно́сят вам, и изжену́т, и реку́т всяк зол глаго́л, на вы лжу́ще Мене́ ра́ди.

Распина́ему Тебе́, Христе́, вся тварь ви́дящи трепета́ше, основа́ния земли́ колеба́хуся, стра́хом держа́вы Твоея́, свети́ла скрыва́хуся, и церко́вная раздра́ся заве́са, го́ры вострепета́ша, и ка́мение разсе́деся, и разбо́йник ве́рный зове́т с на́ми, Спа́се, е́же: помяни́ во Ца́рствии Твое́м.

Ра́дуйтеся и весели́теся, я́ко мзда ва́ша мно́га на Небесе́х.

Рукописа́ние на́ше на Кресте́ растерза́л еси́, Го́споди, и вмени́вся в ме́ртвых, та́мошняго мучи́теля связа́л еси́, изба́вль всех от уз сме́ртных Воскресе́нием Твои́м, и́мже просвети́хомся, Человеколю́бче Го́споди, и вопие́м Тебе́: помяни́ и нас, Спа́се, во Ца́рствии Твое́м.

Слава: Отца́, и Сы́на, и Ду́ха Свята́го, вси единому́дренно ве́рнии славосло́вити досто́йно помо́лимся, еди́ницу Бо́жества, в трие́х Су́щую Ипоста́сех, Неслия́нну, Пребыва́ющу, Про́сту, Неразде́льну и Непристу́пну, Е́юже избавля́емся о́гненнаго муче́ния.

И ныне: Ма́терь Твою́, Христе́, пло́тию безсе́менно ро́ждшую Тя, и Де́ву во́истинну, и по Рождестве́ пребы́вшую нетле́нну. Сию́ Тебе́ приво́дим в моли́тву, Влады́ко Многоми́лостиве, прегреше́ний проще́нию дарова́тися всегда́ зову́щым: помяни́ нас, Спа́се, во Ца́рствии Твое́м.

Та́же, ектениа́ ма́лая: Па́ки и па́ки: и возгла́с священника: Я́ко Тя хвалят вся Силы Небе́сныя:

Лик: Ами́нь.

Проки́мен, глас 4: Раздели́ша ри́зы Моя́ себе́, и о оде́жди Мое́й мета́ша жре́бий.

Стих: Бо́же, Бо́же мой, вонми́ ми, вску́ю остави́л мя еси́?

Посе́м возглаша́ет диа́кон: И о сподо́битися нам слы́шанию Свята́го Ева́нгелиа, Го́спода Бо́га мо́лим.

Лик: Го́споди, поми́луй. (Три́жды)

Диа́кон: Прему́дрость, про́сти, услы́шим Свята́го Ева́нгелиа.

Свяще́нник: Мир всем.

Лик: И ду́хови твоему́.

И а́бие свяще́нник возно́сит гла́сно: От Матфе́а Свята́го Ева́нгелиа чте́ние.

Лик: Сла́ва Тебе́, Го́споди, сла́ва Тебе́.

Диа́кон: Во́нмем.

И чте́т свяще́нник 7-е Ева́нгелие Святы́х Страсте́й, от Матфея, зачало 113:

Во вре́мя о́но, прише́дше во́ини на ме́сто нарица́емое Голго́фа, е́же есть Кра́ниево ме́сто, да́ша Иису́су пи́ти о́цет с же́лчию сме́шен: и вкушь, не хотя́ше пи́ти. Распе́ншии же Его́, раздели́ша ри́зы Его́ ве́ргше жре́бия: И седя́ще стрежа́ху Его́ ту, И возложи́ши верху́ главы́ Его́ вину́ Его́ напи́сану: Сей есть Иису́с Царь иуде́йский. Тогда́ распя́ша с Ним два разбо́йника, еди́наго одесну́ю и еди́наго ошу́юю. Мимоходя́щии же хуля́ху Его́, покива́юще глава́ми Свои́ми. И глаго́люще: разоря́яй це́рковь, и треми́ де́ньми созида́яй, спаси́ся Сам: а́ще Сын еси́ Бо́жий, сни́ди со Креста́. Та́кожде же и архиере́е, руга́ющеся с кни́жники и ста́рцы и фарисе́и, глаго́лаху: Ины́я спасе́, Себе́ ли не мо́жет спасти́? А́ще Царь Изра́илев есть, да сни́дет ны́не со Креста, и ве́руем в Него́. Упова́ на Бо́га: да изба́вит ны́не Его́, а́ще хо́щет Ему́: рече́ бо, я́ко Бо́жий есмь Сын. То́жде же и разбо́йника распя́тая с Ни́м поноша́ста Ему́. От шестаго же часа́ тьма бысть по всей земли́ до часа́ девя́таго. О девя́том же часе́ возопи́ Иису́с гла́сом ве́лиим, глаго́ля: Или́, Или́, лима́ савахфани́? Еже есть Бо́же Мой, Бо́же Мой, вску́ю Мя еси́ оста́вил? Не́цыи же от ту стоя́щих слы́шавше, глаго́лаху: я́ко Или́ю глаша́ет Сей. И а́бие тек еди́н от них, и прие́м губу́, испо́лнив же о́цта, и вонзе́ на тро́сть, напая́ше его́. Про́чии же глаго́лаху: оста́ви, да ви́дим, а́ще прии́дет Илиа́ спасти́ Его́. Иису́с же, па́ки возопи́в гла́сом ве́лиим, испусти́ дух. И се заве́са церко́вная раздра́ся на дво́е, с Вы́шняго кра́я до ни́жняго: и земля́ потрясе́ся, и ка́мение распаде́ся. И гро́би отверзо́шася, и мно́га телеса́ усо́пших святы́х воста́ша: И изше́дше из гроб по Воскресе́нии Его́, внидо́ша во Святы́й град, и яви́шася мно́зем. Со́тник же и и́же с ним стрегу́щии Иису́са, ви́девше трус и бы́вшая, убоя́шася зело́, глаго́люще: вои́стинну Бо́жий Сын бе Сей.

Лик: Сла́ва долготерпе́нию Твоему́, Го́споди.

Та́же глаго́лет чтец псало́м 50.

Посе́м возглаша́ет диа́кон: И о сподо́битися нам слы́шанию Свята́го Ева́нгелиа, Го́спода Бо́га мо́лим.

Лик: Го́споди, поми́луй. (Три́жды)

Диа́кон: Прему́дрость, про́сти, услы́шим Свята́го Ева́нгелиа.

Свяще́нник: Мир всем.

Лик: И ду́хови твоему́.

И а́бие свяще́нник возно́сит гласно: От Луки́ Свята́го Ева́нгелиа чте́ние.

Лик: Сла́ва Тебе́, Го́споди, сла́ва Тебе́.

Диа́кон: Во́нмем.

И чте́т свяще́нник 8-е Ева́нгелие Святы́х Страсте́й, от Луки, зачало 111:

Во вре́мя о́но, ведя́ху со Иису́сом и и́на два злоде́я, с Ни́м уби́ти. И егда́ приидо́ша на ме́сто нарица́емое ло́бное, ту распя́ша Его́, и злоде́я, о́ваго у́бо одесну́ю, а друга́го ошу́юю. Иису́с же глаго́лаше: О́тче, отпусти́ им, не ве́дят бо, что́ творя́т. Разделя́юще же ри́зы Его́, мета́ху жре́бия. И стоя́ху лю́дие зря́ще. Руга́хуся же и кня́зи с ни́ми, глаго́люще: ины́я спасе́, да спасе́т и Себе́, а́ще Той есть Христо́с Бо́жий избра́нный. Руга́хуся же Ему́ и во́ини, приступа́юще, и о́цет приде́юще Ему́. И глаго́лаху: а́ще Ты еси́ Царь Иуде́йск, спаси́ся Сам. Бе же и написа́ние напи́сано над Ним писмены́ е́ллинскими, и ри́мскими, и евре́йскими: Сей есть Царь Иуде́йск. Еди́н же от обе́шеною злоде́ю хуля́ше Его́, глаго́ля: а́ще Ты еси́ Христо́с, спаси́ Себе и на́ю. Отвеща́в же други́й, преща́ше ему́, глаго́ля: ни ты ли бои́шися Бога, я́ко в то́мже осужде́н еси́? И мы у́бо в пра́вду, досто́йная бо по дело́м на́ю восприе́млева; Сей же ни еди́наго зла сотвори́. И глаго́лаше Иису́сови: помяни́ мя, Го́споди, егда́ прии́деши во Ца́рствии Си. И рече ему́ Иису́с: ами́нь глаго́лю тебе́, Днесь со Мно́ю бу́деши в раи́. Бе же час я́ко шесты́й, и тьма бысть по всей земли́ до часа́ девя́таго. И поме́рче со́лнце и заве́са церко́вная раздра́ся посреде́. И возгла́шь гла́сом ве́лиим Иису́с, рече́: О́тче, в ру́це Твои́ предаю́ дух Мой: и сия́ рек и́здше. Ви́дев же со́тник бы́вшее, просла́ви Бо́га, глаго́ля: вои́стинну Челове́к Сей праведен бе. И вси прише́дшии наро́ди на позо́р сей, ви́дяще быва́ющая, бию́ще пе́рси своя́, возвраща́хуся. Стояху же вси зна́емии Его́ издале́ча, и жены спосле́дствовавшыя Ему́ от Галиле́и, зряще сих.

Лик: Сла́ва долготерпе́нию Твоему́, Го́споди.

И а́бие пое́м трипе́снец, творе́ние господи́на Космы́: ирмосы́ по два́жды, тропари́ на 12. Последи же ирмос оба лика вкупе. Акростихис, или краегранесие трипеснца есть: Просаввато́н те: е́же есть, Предсуббо́тие же, глас 6.

Песнь 5

{Π} Ирмо́с: К Тебе́ у́тренюю, милосе́рдия ра́ди Себе́ истощи́вшему непрело́жно, и до страсте́й безстра́стно прекло́ншемуся, Сло́ве Бо́жий, мир пода́ждь ми па́дшему, Человеколю́бче. (Два́жды)

Припе́в: Сла́ва Тебе́, Бо́же наш, сла́ва Тебе́.

{Ρ} Умы́вше ноги, и предочи́стившеся Та́инства Причаще́нием Боже́ственнаго ны́не, Христе́, Твоего́, служи́телие от Сио́на на Елео́нскую го́ру вели́кую с Тобо́ю взыдо́ша, пою́ще Тя, Человеколю́бче.

{Ο} Зри́те, рекл еси́, дру́зи, не бо́йтеся, ны́не бо прибли́жися час, я́ту Ми бы́ти, и убие́ну рука́ма беззако́нных: вси же расточите́ся, Мене́ оста́вивше, и́хже соберу́ пропове́дати Мя, Человеколю́бца.

Сла́ва: Зри́те, рекл еси́:

И ны́не: Зри́те, рекл еси́:

Та́же о́ба ли́ка вку́пе пою́т то́йжде ирмо́с: К Тебе́ у́тренюю, милосе́рдия ра́ди Себе́ истощи́вшему непрело́жно, и до страсте́й безстра́стно прекло́ншемуся, Сло́ве Бо́жий, мир пода́ждь ми па́дшему, Человеколю́бче.

Та́же, ектениа́ ма́лая: Па́ки и па́ки: и возгла́с: Ты бо еси́ Царь ми́ра:

Лик: Ами́нь.

Та́же конда́к, глас 8: Нас ра́ди распя́таго, прииди́те вси, воспои́м: Того́ бо ви́де Мари́а на дре́ве, и глаго́лаше: а́ще и распя́тие те́рпиши, Ты еси́ Сын и Бог Мой.

И́кос: Своего́ А́гнца А́гница зря́щи к заколе́нию влеко́ма, после́доваше Мари́а просте́ртыми власы́ со ине́ми жена́ми, сия́ вопию́щи: ка́мо и́деши, Чадо; чесо́ ра́ди ско́рое тече́ние соверша́еши? Еда́ други́й брак па́ки есть в Кане Галиле́йстей, и тамо ны́не тщи́шися, да от воды́ им вино́ сотвори́ши? Иду ли с Тобо́ю, Ча́до, или́ па́че пожду́ Тебе́? Даждь Ми сло́во, Сло́ве, не мо́лча мимоиди́ Мене, чи́сту соблюды́й Мя: Ты бо еси́ Сын и Бог Мой.

Песнь 8

{Σ} Ирмо́с: Столп зло́бы богопроти́вныя Боже́ственнии о́троцы обличи́ша: на Христа́ же шата́ющееся беззако́нных собо́рище сове́тует тще́тная, уби́ти поуча́ется, живо́т Держащаго дланию: Его́же вся тварь благослови́т, сла́вящи во ве́ки. (Два́жды)

Привет: Сла́ва Тебе́, Бо́же наш, сла́ва Тебе́.

{Α} От ве́ждей ученико́м ны́не сон, рекл еси́, Христе́, отряси́те, в моли́тве же бди́те, да не в напа́сть вни́дете, и наипа́че, Си́моне: крепча́йшему бо бо́лий иску́с. Разуме́й Мя, Пе́тре: Его́же вся тварь благослови́т, сла́вящи во ве́ки.

{Β} Скве́рна сло́ва усте́н, никогда́же изреку́ Тебе́, Влады́ко, с Тобо́ю умру́ я́ко благоразу́мен, а́ще и вси отве́ргутся, возопи́ Петр: ни плоть, ниже́ кровь, но Оте́ц Твой откры́ ми Тя: Его́же вся тварь благослови́т, сла́вящи во ве́ки.

{Β} Глубину прему́дрости Боже́ственныя и ра́зума, не всю испыта́л еси́, бе́здну же мои́х суде́б не пости́гл еси́, челове́че, Го́сподь рече́: плоть у́бо сый не хвали́ся, три́жды бо отве́ржешися Мене́: Его́же вся тварь благослови́т сла́вящи во ве́ки.

{Α} Отрица́ешися, Си́моне Петре, е́же сотвори́ши ско́ро, я́коже рече́ся, и к тебе́ отрокови́ца еди́на прише́дши устраши́т тя, Госпо́дь рече́: го́рце прослези́в, обря́щеши Мя оба́че ми́лостива: Его́же вся тварь благослови́т, сла́вящи во ве́ки.

Благослови́м Отца́, и Сы́на, и Свята́го Ду́ха, Го́спода.

Отрица́ешися, Си́моне Пе́тре, е́же:

И ны́не: Отрица́ешися, Си́моне Пе́тре, е́же:

Хва́лим, благослови́м, покланя́емся Го́сподеви, по́бюще и превознося́ще во вся ве́ки.

Ирмо́с: Столп зло́бы богопроти́вныя Боже́ственнии о́троцы обличи́ша: на Христа́ же шата́ющееся беззако́нных собо́рище сове́тует тще́тная, уби́ти поуча́ется, живо́т Держащаго дланию: Его́же вся тварь благослови́т, сла́вящи во ве́ки.

По 8-й песни Честне́йшую: не пое́м.

Песнь 9

{Τ} Ирмо́с: Честне́йшую Херувим, и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу Тя велича́ем. (Два́жды)

Припев: Сла́ва Тебе́, Бо́же наш, сла́ва Тебе́.

{Ο} Па́губное собо́рище богоме́рзких, лука́внующих богоуби́йц со́нмище, предста́, Христе́, Тебе́, и я́ко непра́ведника влеча́ше, Зижди́теля всех, Его́же велича́ем.

{Ν} Зако́на не разуме́юще нечести́вии, гла́сом проро́ческим поуча́ющеся вотще́, я́ко овча́ влеча́ху Тя, всех Влады́ку, непра́ведно закла́ти: Его́же велича́ем.

{Τ} Язы́ком изда́нную жизнь, с кни́жники уби́ти свяще́нницы преда́ху, уя́звлени самозави́стною зло́бою, естество́м Животодавца, Его́же велича́ем.

{Ε} Обыдо́ша я́ко пси мно́зи, и уда́риша, Царю́, лани́ту Твою́ зауше́нием: вопроша́ху Тя, Тебе́ же ло́жна свиде́тельствоваху. И вся претерпе́в, всех спасл еси́.

Сла́ва: Обыдо́ша я́ко пси мно́зи:

И ны́не: Обыдо́ша я́ко пси мно́зи:

Та́же ирмо́с о́ба ли́ка вку́пе: Честне́йшую Херувим, и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу Тя велича́ем.

Посе́м канона́рх, стоя́ посреде́ це́ркви, пое́т ексапостиларий:

Разбо́йника благоразу́мнаго, во еди́ном часе́ ра́еви сподо́бил еси́, Го́споди, и мене́ Дре́вом Кре́стным просвети́, и спаси́ мя.

Сла́ва: тойже.

И ны́не: тойже.

Посе́м возглаша́ет диа́кон: И о сподо́битися нам слы́шанию Свята́го Ева́нгелиа Го́спода Бо́га мо́лим.

Лик: Го́споди, поми́луй. (Три́жды)

Диа́кон: Прему́дрость, про́сти, услы́шим Свята́го Ева́нгелиа.

Свяще́нник: Мир всем.

Лик: И ду́хови твоему́.

И а́бие свяще́нник возно́сит гла́сно: От Иоа́нна Свята́го Ева́нгелиа чте́ние.

Лик: Сла́ва Тебе́, Го́споди, сла́ва Тебе́.

Диа́кон: Во́нмем.

И чтет свяще́нник 9-е Ева́нгелие Святы́х Страсте́й, от Иоанна, зачало 61:

Во вре́мя о́но, стояху при Кресте́ Иису́сове Ма́ти Его́, и сестра́ Ма́тере Его́, Мари́а Клео́пова, и Мари́а Магдали́на. Иису́с же ви́дев Ма́терь, и ученика́ стоя́ща, его́же любля́ше, глаго́ла Ма́тери Свое́й: Же́но, се сын Твой. Пото́м же глаго́ла ученику́: Се Ма́ти Твоя́, и от того́ часа́ поя́т Ю́ учени́к во своя́ си. Посе́м ве́дый Иису́с, я́ко вся уже́ соверши́шася, да сбу́дется Писа́ние, глаго́ла: жа́жду. Сосу́д же стоя́ше полн о́цта: они́ же испо́лнивше губу́ о́цта, и на трость во́нзше, приде́ша ко усто́м Его́. Егда́ же прия́т о́цет Иису́с, рече́: соверши́шася. И прекло́нь главу́ предаде́ дух. Иуде́е же, поне́же пято́к бе, да не оста́нут на Кресте́ телеса́ в суббо́ту; бе бо вели́к день тоя́ суббо́ты, моли́ша Пила́та, да пребию́т го́лени их, и во́змут. Приидо́ша же во́ини, и пе́рвому у́бо преби́ша го́лени, и друго́му распя́тому с Ним. На Иису́са же прише́дше, я́ко ви́деша Его́ уже уме́рша, не преби́ша Ему́ го́лений: но еди́н от во́ин копие́м ре́бра Ему́ прободе́, и а́бие изы́де кровь и вода́. И ви́девый свиде́тельствова, и и́стинно есть свиде́тельство его́: и той весть, я́ко и́стину глаго́лет, да вы ве́ру и́мете. Бы́ша бо сия́, да сбу́дется Писа́ние: кость не сокруши́тся от Него́. И па́ки друго́е Писа́ние глаго́лет: воззрят Нань, Его́же прободо́ша.

Лик: Сла́ва долготерпе́нию Твоему́, Го́споди.

Та́же чтец глаго́лет обы́чная хвали́тныя псалмы́.

И а́бие пое́м стихи́ры самогла́сны, повторяюще первый, во глас 3.

Стих: Хвали́те Его́ на си́лах Его́, хвали́те Его́ по мно́жеству вели́чествия Его́.

Два и лука́вная сотвори́, перворо́жденный Сын Мой Изра́иль: Мене́ оста́ви Исто́чника воды живо́тныя, и ископа́ себе́ кладене́ц сокруше́нный: Мене́ на дре́ве распя́т, Вара́вву же испроси́ и отпусти́. Ужасе́ся не́бо о сем, и со́лнце лучи́ скры. Ты же Изра́илю не усрами́лся еси́, но сме́рти Мя пре́дал еси́: оста́ви им, О́тче Святы́й, не ве́дят бо, что сотвори́ша.

Стих: Хвали́те Его́ во гласе трубнем, хвали́те Его́ во псалти́ри и гу́слех.

И паки тойже.

Стих: Хвали́те Его́ в тимпа́не и ли́це, хвали́те Его́ во стру́нах и орга́не.

Ки́йждо уд Святы́я Твоея́ пло́ти, безче́стие нас ра́ди претерпе́: те́рние, глава́: лице́, оплева́ния: че́люсти, зауше́ния: уста́, во о́цте растворе́нную желчь вку́сом: ушеса́, хуле́ния злочести́вая: плещы́, бие́ния: и рука́, трость: всего́ телесе́, протяже́ния на Кресте́: чле́нове, гво́здия: и ре́бра, копие́. Пострада́вый за ны, и от страсте́й свободи́вый нас, снизше́дый к нам Человеколю́бием, и вознесы́й нас, Всеси́льне Спа́се, поми́луй нас.

Стих: Хвали́те Его́ в кимва́лех доброгла́сных, хвали́те Его́ в кимва́лех восклица́ния, вся́кое дыха́ние да хва́лит Го́спода.

Распе́ншуся Ти, Христе́, вся тварь ви́дящии трепета́ше, основа́ния земли́ позыба́шася стра́хом держа́вы Твоея́: Тебе́ бо возне́сшеся Днесь, род евре́йский поги́бе, церко́вная заве́са раздра́ся на дво́е, и ме́ртвии от гробо́в воскресо́ша. Со́тник, ви́дев чу́до, ужасе́ся. Предстоя́щи же Ма́ти Твоя́ вопия́ше, рыда́ющи Ма́терски: ка́ко не возрыда́ю и утро́бы Мое́й не бию́, зря́щи Тя на́га я́ко осужде́на, на дре́ве ви́сяща? Распны́йся и погребы́йся, и воскресы́й из ме́ртвых, Го́споди, сла́ва Тебе́.

Слава, глас 6: Совлеко́ша с Мене́ ри́зы Мои́, и облеко́ша Мя в ри́зу червле́ну, возложи́ша на главу́ Мою́ вене́ц от те́рний, и в десну́ю Мою́ руку́ вда́ша трость, да сокрушу́ их я́ко сосу́ды скуде́льничи.

И ныне, глас то́йже: Плещи́ Моя́ дах на ра́ны, лица́ же Моего́ не отврати́х от заплева́ний, суди́щу Пила́тову предста́х, и Крест претерпе́х за спасе́ние ми́ра.

Посе́м возглаша́ет диа́кон: И о сподо́битися нам слы́шанию Свята́го Ева́нгелиа, Го́спода Бо́га мо́лим.

Лик: Го́споди, поми́луй. (Три́жды)

Диа́кон: Прему́дрость, про́сти, услы́шим Свята́го Ева́нгелиа.

Свяще́нник: Мир всем.

Лик: И ду́хови твоему́.

И а́бие свяще́нник возно́сит гласно: От Ма́рка Свята́го Ева́нгелиа чте́ние.

Лик: Сла́ва Тебе́, Го́споди, сла́ва Тебе́.

Диа́кон: Во́нмем.

И чтет свяще́нник 10-е Ева́нгелие Святы́х Страсте́й, от Марка, зачало 69:

Во вре́мя о́но, прии́де Ио́сиф, и́же от Аримафе́а, благообра́зен сове́тник, и́же и той бе ча́я Ца́рствия Бо́жия, дерзну́в вни́де к Пила́ту, и проси́ Те́ло Иису́сово. Пила́т же диви́ся, а́ще уже́ у́мре: и призва́в со́тника, вопроси́ Его́: а́ще уже у́мре? И уве́дев от сотника, даде́ те́ло Ио́сифови. И купи́в плащани́цу, и снем Его́ обви́т плащани́цею, и положи́ Его́ во гроб, и́же бе изсе́чен от ка́мене: и привали́ ка́мень над две́ри гро́ба. Мари́а же Магдали́на, и Мари́а Иоси́ева зря́сте, где Его́ полага́ху.

Лик: Сла́ва долготерпе́нию Твоему́, Го́споди.

Та́же глаго́лет чтец:

Сла́ва Тебе́, показа́вшему нам свет.

Сла́ва в вы́шних Бо́гу и на земли́ мир, в челове́цех благоволе́ние. Хва́лим Тя, благослови́м Тя, кланя́ем Ти ся, славосло́вим Тя, благодари́м Тя, вели́кия ра́ди сла́вы Твоея́. Го́споди, Царю́ Небе́сный, Бо́же, О́тче Вседержи́телю, Го́споди, Сы́не Единоро́дный, Иису́се Христе́ и Святы́й Ду́ше! Го́споди Бо́же, А́гнче Бо́жий, Сы́не Оте́чь, взе́мляй грех ми́ра, поми́луй нас; взе́мляй грехи́ ми́ра, приими́ моли́тву на́шу. Седя́й одесну́ю Отца́, поми́луй нас. Я́ко Ты еси́ Еди́н Свят, Ты еси́ Еди́н Госпо́дь, Иису́с Христо́с, в сла́ву Бо́га Отца́. Ами́нь. На всяк день благословлю́ Тя и восхвалю́ И́мя Твое́ во ве́ки, и в век ве́ка. Го́споди, Прибе́жище был еси́ нам в род и род. Аз рех: Го́споди, поми́луй мя, исцели́ ду́шу мою́, я́ко согреши́х Тебе́. Го́споди, к Тебе́ прибего́х, научи́ мя твори́ти во́лю Твою́, я́ко Ты еси́ Бог мой, я́ко у Тебе́ Исто́чник живота́, во Свете Твое́м узрим свет. Пробави ми́лость Твою́ ве́дущим Тя.

Сподо́би, Го́споди, в день сей без греха́ сохрани́тися нам. Благослове́н еси́, Го́споди, Бо́же оте́ц на́ших, и хва́льно, и просла́влено И́мя Твое́ во ве́ки. Ами́нь. Бу́ди, Го́споди, ми́лость Твоя́ на нас, я́коже упова́хом на Тя. Благослове́н еси́, Го́споди, научи́ мя оправда́нием Твои́м. Благослове́н еси́, Влады́ко, вразуми́ мя оправда́нием Твои́м. Благослове́н еси́, Святы́й, просвети́ мя оправда́нии Твои́ми. Го́споди, ми́лость Твоя́ во век, дел руку́ Твое́ю не пре́зри. Тебе́ подоба́ет хвала, Тебе́ подоба́ет пе́ние, Тебе́ сла́ва подоба́ет, Отцу́, и Сы́ну, и Свято́му Ду́ху ны́не, и при́сно, и во ве́ки веко́в. Ами́нь.

Посе́м ектениа́: Испо́лним у́треннюю моли́тву на́шу, Го́сподеви. Возглас: Яко Бог милости:

По оконча́нии ектении́ возглаша́ет диа́кон: И о сподо́битися нам слы́шанию Свята́го Ева́нгелиа, Го́спода Бо́га мо́лим.

Лик: Го́споди, поми́луй. (Три́жды)

Диа́кон: Прему́дрость, про́сти, услы́шим Свята́го Ева́нгелиа.

Свяще́нник: Мир всем.

Лик: И ду́хови твоему́.

И а́бие свяще́нник возно́сит гла́сно: От Иоа́нна Свята́го Ева́нгелиа чте́ние.

Лик: Сла́ва Тебе́, Го́споди, сла́ва Тебе́.

Диа́кон: Во́нмем.

И чтет свяще́нник 11-е Ева́нгелие Святы́х Страсте́й, от Иоанна, зачало 62:

Во вре́мя о́но, моли́ Пила́та Ио́сиф, и́же от Аримафе́а, сый учени́к Иису́сов, потае́н же стра́ха ра́ди иуде́йска, да во́змет Те́ло Иису́сово: и повеле́ Пила́т. Прии́де же и взят Те́ло Иису́сово. Прии́де же и Никоди́м, прише́дый ко Иису́сови но́щию пре́жде, нося́ смеше́ние сми́рнено и алби́но, я́ко литр сто. Прия́ста же Те́ло Иису́сово, и обви́ста Е́ ри́зами со арома́ты, я́коже обы́чай есть иуде́ом погреба́ти. Бе же на ме́сте, иде́же распя́тся, верт, и в ве́рте гроб нов, в не́мже николи́же никто́же положе́н бе. Ту у́бо пятка́ ра́ди иуде́йска, я́ко близ бя́ше гроб, положи́ста Иису́са.

Лик: Сла́ва долготерпе́нию Твоему́, Го́споди.

Иерей соверша́ет кажде́ние всего́ храма.

И а́бие пое́м стихи́ры самогла́сны.

Глас 1: Вся тварь изменя́шеся стра́хом, зря́щи Тя на Кресте́ ви́сима, Христе́: со́лнце омрача́шеся, и земли́ основа́ния сотряса́хуся: вся сострада́ху Созда́вшему вся. Во́лею нас ра́ди претерпе́вый, Го́споди, сла́ва Тебе́.

Стих, глас 2: Раздели́ша ри́зы Моя́ себе́, и о оде́жди Мое́й мета́ша жре́бий.

Лю́дие злочести́вии и беззако́ннии, вску́ю, поуча́ются тще́тным? Вску́ю Живота́ всех на смерть осуди́ша? Ве́лие чудо, я́ко Создатель ми́ра в ру́ки беззако́нных предае́тся, и на дре́во возвыша́ется Человеколю́бец: да я́же во аде ю́зники свободи́т, зову́щыя: Долготерпели́ве Го́споди, сла́ва Тебе́.

Стих: Да́ша в снедь Мою́ желчь, и в жа́жду Мою́ напои́ша Мя о́цта.

Днесь зря́щи Тя, Непоро́чная Де́ва, на Кресте́, Сло́ве, возвышаема, рыда́ющи Ма́тернею утро́бою, уязвля́шеся се́рдцем го́рце, и стеня́щи боле́зненно из глубины́ души́, лице́ со власы́ терза́ющи, те́мже и пе́рси бию́щи взыва́ше жа́лостно: увы́ Мне, Боже́ственное Чадо! Увы́ Мне, Све́те ми́ра! Что́ заше́л еси́ от о́чию Мое́ю, А́гнче Бо́жий? Те́мже во́инства Безпло́тных тре́петом содержи́ми бяху, глаго́люще: непостижи́ме Го́споди, сла́ва Тебе́.

Стих: Бог же Царь наш пре́жде ве́ка соде́ла спасе́ние посреде́ земли́.

На дре́ве ви́дящи ви́сима, Христе́, Тебе́, всех Зижди́теля и Бо́га, безсе́менно ро́ждшая Тя, вопия́ше го́рько: Сы́не Мой, где добро́та за́йде зра́ка Твоего́? Не терплю́ зре́ти Тя непра́ведно распина́ема: потщи́ся у́бо, воста́ни, я́ко да ви́жу и Аз Твое́ из ме́ртвых тридне́вное Воскресе́ние.

Слава, глас 8: Го́споди, восходя́щу Ти на Крест, страх и тре́пет нападе́ на тварь, и земли́ у́бо возбраня́л еси́ поглоти́ти распина́ющих Тя, аду же повелева́л еси́ испусти́ти ю́зники, на обновле́ние челове́ков, Судие́ живых и ме́ртвых, жизнь прише́л еси́ подати, а не смерть: Человеколю́бче, сла́ва Тебе́.

И ныне, глас 6: Уже́ омака́ется трость изрече́ния, от суде́й непра́ведных Иису́с суди́м быва́ет, и осужда́ется на Крест, и стра́ждет тварь, на Кресте́ ви́дящи Го́спода: но естество́м телесе́, мене́ ра́ди страждай, Благи́й Го́споди, сла́ва Тебе́.

Посе́м возглаша́ет диа́кон: И о сподо́битися нам слы́шанию Свята́го Ева́нгелиа, Го́спода Бо́га мо́лим.

Лик: Го́споди, поми́луй. (Три́жды)

Диа́кон: Прему́дрость, про́сти, услы́шим Свята́го Ева́нгелиа.

Свяще́нник: Мир всем.

Лик: И ду́хови твоему́.

И а́бие свяще́нник возно́сит гласно: От Матфе́а Свята́го Ева́нгелиа чте́ние.

Лик: Сла́ва Тебе́, Го́споди, сла́ва Тебе́.

Диа́кон: Во́нмем.

И чтет свяще́нник 12-е Ева́нгелие Святы́х Страсте́й, от Матфея, зачало 114:

Во у́трий день, и́же есть по пятце́, собра́шася архиере́е и фарисе́е к Пила́ту, глаго́люще: го́споди, помяну́хом, я́ко льстец Он рече́ еще́ сый жив, по трие́х днех воста́ну. Повели́ у́бо утверди́ти гроб до тре́тияго дне: да не ка́ко прише́дше ученицы́ Его́ но́щию укра́дут Его́, и реку́т лю́дем: воста́ от ме́ртвых. И бу́дет после́дняя лесть го́рша пе́рвыя. Рече́ же им Пила́т: и́мате кустоди́ю: иди́те, утверди́те я́коже ве́сте. Они́ же ше́дше утверди́ша гроб, знамена́вше ка́мень с кустоди́ею.

Лик: Сла́ва долготерпе́нию Твоему́, Го́споди.

Та́же чтец глаго́лет: Бла́го есть испове́датися Го́сподеви, и пе́ти И́мени Твоему́, Вы́шний: возвещати зау́тра ми́лость Твою́ и и́стину Твою́ на вся́ку нощь.

Трисвято́е, по О́тче наш.

Свяще́нник: Я́ко Твое́ есть Ца́рство:

Чтец: Ами́нь.

И глаго́лет тропа́рь, глас 4: Искупи́л ны еси́ от кля́твы зако́нныя Честно́ю Твое́ю Кро́вию, на Кресте́ пригвозди́вся, и копие́м пробо́дся, безсме́ртие источи́л еси́ челове́ком, Спа́се наш, сла́ва Тебе́.

Та́же, ектениа́ сугубая: Поми́луй нас, Бо́же, по вели́цей ми́лости Твое́й:

И возгла́с священника: Я́ко ми́лостив и Человеколю́бец Бог еси́, и Тебе́ сла́ву возсыла́ем, Отцу́, и Сы́ну, и Свято́му Ду́ху ны́не, и при́сно, и во ве́ки веко́в.

Лик: Ами́нь.

Посе́м диа́кон глаго́лет: Прему́дрость.

Лик: Благослови́.

Свяще́нник: Сый благослове́н Христо́с Бог наш, всегда́, ны́не, и при́сно, и во ве́ки веко́в.

Лик: Ами́нь. Утверди́, Бо́же, Святу́ю правосла́вную ве́ру, православных христиа́н во век ве́ка.

Свяще́нник: Пресвята́я Богоро́дице, спаси́ нас.

Лик: Честне́йшую Херуви́м:

Свяще́нник: Сла́ва Тебе́, Христе́ Бо́же, упова́ние на́ше, сла́ва Тебе́.

Лик: Сла́ва и ны́не: Го́споди поми́луй (Три́жды). Благослови́.

Свяще́нник твори́т отпу́ст:

И́же оплева́ния, и бие́ния, и зауше́ния, и Крест, и смерть претерпе́вый за спасе́ние ми́ра, Христо́с, И́стинный Бог наш, моли́твами Пречи́стыя Своея́ Ма́тере, святы́х сла́вных и всехва́льных апо́стол, святы́х и пра́ведных Богооте́ц Иоаки́ма и А́нны, и всех святы́х, поми́лует и спасе́т нас, я́ко Благ и Человеколю́бец.

Лик пое́т многоле́тие: Вели́каго Господи́на:

Первый же час не совокупляем ныне, но о втором часе дне.

После́дование Часо́в Свята́го и Вели́каго пятка́ [62]

Час первый

Собра́вшеся во храм, облачи́тся иере́й в фело́нь, диа́кон же в стиха́рь. И поставля́ет параекклисиа́рх анало́гий укра́шен пря́мо ца́рских врат, и вжига́ет свещу́ на све́щнице: иере́й же исхо́дит со Ева́нгелием во храм, или́ в трапе́зу ца́рскими враты́, предходя́щу ему́ диа́кону с кади́лом. И полага́ет иере́й Свято́е Ева́нгелие на анало́гии, и став пред анало́гием, диа́кону возгласи́вшу: Благослови́, влады́ко, твори́т нача́ло:

Благослове́н Бог наш, всегда́, ны́не и при́сно, и во ве́ки веко́в.

И чтец глаго́лет: Ами́нь. Сла́ва Тебе́, Бо́же наш, сла́ва Тебе́.

Царю́ Небе́сный: Трисвято́е, по О́тче наш.

Свяще́нник: Я́ко Твое́ есть Ца́рство:

Чтец: Ами́нь. Го́споди, поми́луй (12).

Сла́ва, и ны́не: Прииди́те, поклони́мся: (Три́жды).

Псало́м 5

Глаго́лы моя́ внуши́, Го́споди, разуме́й зва́ние мое́. Вонми́ гла́су моле́ния моего́, Царю́ мой и Бо́же мой, я́ко к Тебе́ помолю́ся, Го́споди. Зау́тра услы́ши глас мой, зау́тра предста́ну Ти и у́зриши мя. Я́ко Бог не хотя́й беззако́ния Ты еси́: не присели́тся к Тебе́ лука́внуяй, ниже́ пребудут беззако́нницы пред очи́ма Твои́ма. Возненави́дел еси́ вся де́лающыя беззако́ние. Погуби́ши вся глаго́лющыя лжу: му́жа крове́й и льсти́ва гнуша́ется Госпо́дь. Аз же мно́жеством ми́лости Твоея́ вни́ду в дом Твой, поклоню́ся ко храму свято́му Твоему́, в страсе Твое́м, Го́споди, наста́ви мя пра́вдою Твое́ю, враг мои́х ра́ди испра́ви пред Тобо́ю путь мой. Я́ко несть во усте́х их и́стины, се́рдце их суетно, гроб отве́рст гортань их, язы́ки свои́ми льща́ху. Суди́ им, Бо́же, да отпаду́т от мы́слей свои́х: по мно́жеству нече́стия их изри́ни я́, я́ко преогорчи́ша Тя, Го́споди. И да возвеселя́тся вси упова́ющии на Тя, во век возра́дуются, и всели́шися в них: и похва́лятся о Тебе́ лю́бящии и́мя Твое. Я́ко Ты благослови́ши пра́ведника, Го́споди, я́ко ору́жием благоволе́ния венча́л еси́ нас.

Псало́м 2

Вску́ю шата́шася язы́цы, и лю́дие поучи́шася тще́тным? Предста́ша ца́рие зе́мстии, и кня́зи собра́шася вку́пе на Го́спода и на Христа́ Его́. Расто́ргнем узы их и отве́ржем от нас и́го их. Живы́й на Небесе́х посмее́тся им, и Госпо́дь поруга́ется им. Тогда́ возглаго́лет к ним гне́вом Свои́м и я́ростию Свое́ю смяте́т я. Аз же поста́влен есмь царь от Него́ над Сио́ном, горо́ю Свято́ю Его́, возвеща́яй повеле́ние Госпо́дне. Госпо́дь рече́ ко мне: сын Мой еси́ ты, Аз Днесь роди́х тя; Проси́ от Мене́ и дам ти язы́ки достоя́ние твое́ и одержа́ние твое́ концы́ земли́. Упасе́ши я жезло́м желе́зным, я́ко сосу́ды скуде́льничи сокруши́ши я́. И ны́не царие, разуме́йте, накажи́теся вси судя́щии земли́. Рабо́тайте Го́сподеви со стра́хом и ра́дуйтеся Ему́ с тре́петом. Приими́те наказа́ние, да не когда́ прогне́вается Госпо́дь, и поги́бнете от пути́ пра́веднаго, егда́ возгори́тся вско́ре я́рость Его́. Блаже́ни вси наде́ющиися Нань.

Псало́м 21

Бо́же, Бо́же мой, вонми́ ми, вску́ю оста́вил мя еси́? Дале́че от спасе́ния моего́ словеса́ грехопаде́ний мои́х. Бо́же мой, воззову́ во дни, и не услы́шиши, и в нощи́, и не в безу́мие мне. Ты же во Святе́м живе́ши, Хвало́ Изра́илева. На Тя упова́ша отцы́ на́ши, упова́ша, и изба́вил еси́ я. К Тебе́ воззва́ша и спасо́шася: на Тя упова́ша и не постыде́шася. Аз же есмь червь, а не челове́к, поноше́ние челове́ков, и уничиже́ние люде́й. Вси ви́дящии мя поруга́ша ми ся, глаго́лаша устна́ми, покива́ша главо́ю: упова́ на Го́спода, да изба́вит его́, да спасе́т его́, я́ко хо́щет его́. Я́ко Ты еси́ исто́ргий мя из чре́ва; упова́ние мое от сосцу́ ма́тере моея́. К Тебе́ приве́ржен есмь, от ложе́сн, от чре́ва ма́тере моея́, Бог мой еси́ Ты. Да не отсту́пиши от Мене́; я́ко скорбь близ; я́ко несть помога́яй ми: Обыдо́ша мя тельцы́ мно́зи, юнцы́ ту́чнии одержа́ша мя: Отверзо́ша на мя уста́ своя́, я́ко лев восхища́яй и рыка́яй. Я́ко вода́ излия́хся, и разсы́пашася вся ко́сти моя́: бысть се́рдце мое́, я́ко воск та́яй посреде́ чре́ва моего́. Изсше́ я́ко скуде́ль кре́пость моя́, и язы́к мой прильпе́ горта́ни моему́, и в персть сме́рти свел мя еси́. Я́ко обыдо́ша мя пси мно́зи; сонм лука́вых одержа́ша мя. Ископа́ша ру́це мои́ и но́зе мои́: исчето́ша вся ко́сти моя́, ти́и же смотри́ша и презре́ша мя. Раздели́ша ри́зы моя́ себе́ и о оде́жди мое́й мета́ша жре́бий. Ты же, Го́споди, не удали́ по́мощь Твою́ от Мене́, на заступле́ние мое́ вонми́. Изба́ви от оружия ду́шу мою́ и из руки́ пе́сии единоро́дную мою́. Спаси́ мя от уст льво́вых, и от рог единоро́жь смире́ние мое́. Пове́м И́мя Твое́ бра́тии мое́й, посреде́ це́ркви воспою́ Тя. Боя́щийся Го́спода восхвали́те Его́, все се́мя Иа́ковле просла́вите Его́, да убои́тся же от Него́ все се́мя Изра́илево: Я́ко не уничижи́, ниже́ негодова́ моли́твы ни́щаго, ниже́ отврати́ лице́ Свое́ от Мене́: и егда́ воззва́х к Нему́, услы́ша мя. от Тебе́ похвала́ моя́, в це́ркви вели́цей испове́мся Тебе́: моли́твы моя́ возда́м пред боя́щимися Его́. Ядя́т убо́зии, и насы́тятся, и восхвалят Го́спода взыска́ющии Его́, жива́ бу́дут сердца́ их в век ве́ка. Помяну́тся и обратя́тся ко Го́споду вси концы́ земли́, и покло́нятся пред Ним вся оте́чествия язы́к. Я́ко Госпо́дне есть Ца́рствие, и Той облада́ет язы́ки. Ядо́ша и поклони́шася вси ту́чнии земли́, пред Ним припаду́т вси низходя́щии в зе́млю, и душа́ моя́ Тому́ живе́т. И се́мя мое́ порабо́тает Ему́, возвести́т Го́сподеви род гряду́щий: И возвестя́т пра́вду Его́ лю́дем ро́ждшымся, я́же сотвори́ Госпо́дь.

Сла́ва, и ны́не: Аллилу́иа, Аллилу́иа, Аллилу́иа, сла́ва Тебе́, Бо́же (Три́жды). Го́споди, поми́луй (Три́жды).

Слава, тропа́рь, глас 1: Распе́ншуся Тебе́, Христе́, поги́бе мучи́тельство, попра́на бысть си́ла вра́жия: ниже́ бо А́нгел, ниже́ челове́к, но Сам, Го́споди, спасл еси́ нас, сла́ва Тебе́.

И ныне, Богородичен: Что́ Тя нарече́м, о Благода́тная! Не́бо, я́ко возсия́ла еси́ Со́лнце Пра́вды: рай, я́ко прозя́бла еси́ цвет нетле́ния: Де́ву, я́ко пребыла́ еси́ нетле́нна: Чи́стую Ма́терь, я́ко име́ла еси́ на святы́х Твои́х объятиях Сы́на, всех Бо́га: Того́ моли́ спасти́ся душа́м на́шим.

Та́же пою́т на о́ба ли́ка тропари́ три от двуна́десяти, повторя́юще я, пе́рвый же без стиха́, тако бо творим и в прочих часех в первый тропарь.

Стихира самогласна перваго часа, глас 8:

Днесь церко́вная заве́са, на обличе́ние беззако́нных, раздира́ется, и со́лнце лучи́ Своя́ скрыва́ет, Влады́ку зря распина́ема. (Два́жды)

Стих: Вску́ю шата́шася язы́цы, и лю́дие поучи́шася тще́тным.

Яко овча на заколе́ние веде́н был еси́, Христе́ Царю́, и я́ко А́гнец незлоби́вый пригвозди́лся еси́ Кресту́ от беззако́нных муже́й, грех ра́ди на́ших, Человеколю́бче.

Стих: Предста́ша ца́рие зе́мстии, и кня́зи собра́шася вку́пе на Го́спода и на Христа́ Его́.

И паки, Я́ко овча́ на заколе́ние:

Сла́ва: Е́мшым Тя беззако́нным, претерпева́я си́це вопия́л еси́, Го́споди: а́ще и порази́сте Па́стыря, и расточи́сте двана́десять ове́ц ученики́ Моя́, можа́х вя́щше не́жели двана́десяте легео́нов предста́вити А́нгелов: но долготерплю́, да испо́лнятся, я́же яви́х вам проро́ки Мои́ми, безве́стная и та́йная. Го́споди, сла́ва Тебе́.

И ны́не: Е́мшым Тя беззако́нным:

Проки́мен проро́чества, глас 4: Се́рдце его́ собра́ беззако́ние себе́.

Стих: Блаже́н разумева́яй на ни́ща и убо́га.

Проро́чества Заха́риина чте́ние (Зах. 11:10–13).

Та́ко глаго́лет Госпо́дь: прииму́ жезл Мой до́брый, и отве́ргу его́, е́же разори́ти заве́т Мой, его́же завеща́х ко всем лю́дем. И разори́тся в день о́ный, и уразуме́ют ханане́и о́вцы храни́мыя Мне, зане́ сло́во Госпо́дне есть. И реку к ним: а́ще добро́ пред ва́ми есть, дади́те мзду Мою́, или́ отрецы́теся. И поста́виша мзду Мою́ три́десять сре́бреник. И рече́ Госпо́дь ко мне: вложи́ я́ в горни́ло, и смотри́ а́ще искуше́но есть, и́мже о́бразом искуше́н бых о них. И прия́х три́десять сре́бреник, и вложи́х их в храм Госпо́день в горни́ло.

К Гала́том посла́ния Свята́го апо́стола Па́вла чте́ние (зачало 215, от полу).

Бра́тие, мне да не бу́дет хвали́тися, то́кмо о Кресте́ Го́спода на́шего Иису́са Христа́, и́мже мне мир распя́ся, и аз ми́ру. О Христе́ бо Иису́се, ни обре́зание что мо́жет, ни необре́зание, но но́ва тварь. И ели́цы пра́вилом сим жи́тельствуют, мир на них и ми́лость, и на Изра́или Бо́жии. Про́чее, труды да никто́же ми дае́т: аз бо я́звы Го́спода Иису́са на те́ле мое́м ношу́. Благода́ть Го́спода на́шего Иису́са Христа́ со Ду́хом ва́шим бра́тие. Ами́нь.

От Матфе́а Свята́го Ева́нгелиа чте́ние (зачала 110–113).

Во вре́мя оно, у́тру бы́вшу, сове́т сотвори́ша вси архиере́е и ста́рцы людсти́и на Иису́са, я́ко уби́ти Его́. И связа́вше Его́ ведо́ша, и преда́ша Его́ Понти́йскому Пила́ту иге́мону. Тогда́ ви́дев Иу́да преда́вый Его́, я́ко осуди́ша Его́, раска́явся возврати́ три́десять сре́бреники архиере́ем и ста́рцем, глаго́ля: согреши́х, преда́в кровь непови́нную. Они́ же ре́ша: что́ есть нам? ты у́зриши. И пове́рг сре́бреники в це́ркви, оти́де, и шед удави́ся. Архиере́е же прие́мше сре́бреники, ре́ша: недосто́йно есть вложи́ти их в корва́ну, поне́же цена́ кро́ве есть. Сове́т же сотво́рше, купи́ша и́ми село́ скуде́льниче, в погреба́ние стра́нным. Те́мже нарече́ся село́ то, Село́ Кро́ве, до сего́ дне. Тогда́ сбы́стся рече́нное Иереми́ем проро́ком глаго́лющим: и прия́ша три́десять сре́бреник, цену́ Цене́ннаго, Его́же цени́ша от сыно́в Изра́илев: И да́ша я на селе́ скуде́льничи, я́коже сказа́ мне Госпо́дь. Иису́с же ста пред иге́моном, и вопроси́ Его́ иге́мон, глаго́ля: Ты ли еси́ Царь Иуде́йский? Иису́с же рече́ ему́: ты глаго́леши: и егда́ Нань глаго́лаху архиере́е и ста́рцы, ничесо́же отвеща́ваше. Тогда́ глаго́ла Ему́ Пила́т: не слы́шиши ли, коли́ко на Тя свиде́тельствуют? И не отвеща́ ему́ ни к еди́ному глаго́лу, я́ко диви́тися иге́мону зело́. На всяк же пра́здник обы́чай бе иге́мону отпуща́ти еди́наго наро́ду свя́зня, его́же хотя́ху. И́мяху же тогда́ свя́зана наро́чита, глаго́лемаго Вара́вву. Со́бранным же им, рече́ им Пила́т: кого́ хо́щете от обою́ отпущу́ вам? Вара́вву ли, или́ Иису́са глаго́лемаго Христа́? Ве́дяше бо, я́ко за́висти ра́ди преда́ша Его́. Седя́щу же ему́ на суди́щи, посла́ к Нему́ жена́ его́, глаго́лющи: ничто́же тебе́, и Праве́днику Тому́: мно́го бо пострада́х Днесь во сне Его́ ра́ди. Архиере́е же и ста́рцы наусти́ша наро́ды, да испро́сят Вара́вву, Иису́са же погубя́т. Отвеща́в же иге́мон рече́ им: кого́ хо́щете от обою́ отпущу́ вам? Они же ре́ша: Вара́вву. Глаго́ла им Пила́т: что́ у́бо сотворю́ Иису́су, глаго́лемому Христу́? Глаго́лаша ему́ вси: да распя́т бу́дет. Иге́мон же рече́: ко́е у́бо зло сотвори́? Они́ же и́злиха вопия́ху, глаго́люще: да про́пят бу́дет. Ви́дев же Пила́т я́ко ничто́же успева́ет, но па́че молва́ быва́ет, прие́м во́ду, умы́ ру́це пред наро́дом, глаго́ля: непови́нен есмь от кро́ве пра́веднаго Сего́, вы у́зрите. И отвеща́вше вси лю́дие ре́ша: кровь Его́ на нас, и на ча́дех на́ших. Тогда́ отпусти́ им Вара́вву: Иису́са же бив, предаде́ им, да Его́ про́пнут. Тогда́ во́ини иге́моновы прие́мше Иису́са на суди́ще, собра́ша Нань все мно́жество во́ин. И совле́кше Его́, оде́яша Его́ хлами́дою червле́ною. И сплетше вене́ц от те́рния, возложи́ша на главу́ Его́: и трость в десни́цу Его́: и покло́ншеся на коле́ну пред Ним, руга́хуся Ему́, глаго́люще: ра́дуйся, Царю́ Иуде́йский. И плю́нувше Нань, прия́ша трость, и бия́ху по главе́ Его́. И егда́ поруга́шася Ему́, совлеко́ша с Него́ багряни́цу, и облеко́ша Его́ в ри́зы Его́: и ведо́ша Его́ на пропя́тие. Исходя́ще же обрето́ша челове́ка Кирине́йска, и́менем Си́мона: и сему́ заде́ша понести́ Крест Его́. И прише́дше на ме́сто нарица́емое Голго́фа, е́же есть глаго́лемо кра́ниево ме́сто, да́ша Ему́ пи́ти о́цет с же́лчию смеше́н: и вкуш не хотя́ше пи́ти. Распе́ншии же Его́, раздели́ша ри́зы Его́, ве́ргше жре́бия. И седя́ще стрежа́ху Его́ ту. И возложи́ша ве́рху главы́ Его́ вину́ Его́ напи́сану: Сей есть Иису́с Царь Иуде́йский. Тогда́ распя́ша с ним два разбо́йника: еди́наго одесну́ю, и еди́наго ошу́юю. Мимоходя́щии же хуля́ху Его́, покива́юще глава́ми свои́ми, и глаго́люще: разоря́яй це́рковь, и тре́ми де́ньми созида́яй, спаси́ся Сам: а́ще Сын еси́ Бо́жий, сни́ди со Креста́. Та́кожде же и архиере́е, руга́ющеся с кни́жники и ста́рцы и фарисе́и, глаго́лаху: ины́я спасе́, Себе́ ли не мо́жет спасти́? А́ще Царь Изра́илев есть, да сни́дет ны́не со Креста́, и ве́руем в Него́. Упова́ на Бо́га, да изба́вит ны́не Его́, а́ще хо́щет Ему́: рече́ бо, я́ко Бо́жий есмь Сын. То́жде же и разбо́йника распя́тая с Ним поноша́ста Ему́. От шеста́го же часа́ тьма бысть по всей земли́, до часа́ девя́таго. О девя́том же часе́ возопи́ Иису́с гла́сом ве́лиим, глаго́ля: Или́, Или́, лима́ савахфани́? Е́же есть Бо́же Мой, Бо́же Мой, вску́ю Мя еси́ оста́вил? Не́цыи же от ту стоя́щих слы́шавше, глаго́лаху: я́ко Илию́ глаша́ет Сей. И а́бие тек еди́н от них, и прие́м губу́, испо́лнив же о́цта, и вонзе́ на трость, напая́ше Его́. Про́чии же глаго́лаху: оста́ви, да ви́дим, а́ще прии́дет Илиа́ спасти́ Его́. Иису́с же па́ки возопи́в гла́сом ве́лиим, испусти́ дух. И се заве́са церко́вная раздра́ся на дво́е, с вы́шняго кра́я до ни́жняго: и земля́ потрясе́ся, и ка́мение распаде́ся. И гро́би отверзо́шася: и мно́га телеса́ усо́пших святы́х воста́ша: и изше́дше из гроб по воскресе́нии Его́, внидо́ша во Святы́й град, и яви́шася мно́зем. Со́тник же и и́же с ним стрегу́щии Иису́са, ви́девше трус и бы́вшая, убоя́шася зело́, глаго́люще: вои́стинну Бо́жий Сын бе Сей. Бя́ху же ту и же́ны мно́ги издале́ча зря́щя, я́же идо́ша по Иису́се от Галиле́и, служа́щя Ему́. В ни́хже бе Мари́а Магдали́на, и Мари́а Иа́ковля, и Иоси́и ма́ти, и ма́ти Сы́ну Зеведе́ову.

Лик: Сла́ва долготерпе́нию Твоему́, Го́споди.

Та́же чтец: Стопы́ моя́ напра́ви по словеси́ Твоему́, и да не облада́ет мно́ю вся́кое беззако́ние. Изба́ви мя от клеветы́ челове́ческия, и сохраню́ за́поведи Твоя́. Лице́ Твое́ просвети́ на раба́ Твоего́, и научи́ мя оправда́нием Твои́м.

Да испо́лнятся уста́ моя́ хвале́ния Твоего́, Го́споди, я́ко да воспою́ сла́ву Твою́, весь день великоле́пие Твое́.

Трисвято́е, по О́тче наш.

Свяще́нник: Я́ко Твое́ есть Ца́рство:

Чтец: Ами́нь.

Та́же конда́к, глас 8: Нас ра́ди распятаго, Прииди́те вси воспои́м, Того бо ви́де Мари́а на дре́ве, и глаго́лаше: а́ще и распя́тие терпи́ши: Ты еси́ Сын и Бог Мой.

Та́же: Го́споди, поми́луй. (40)

И́же на вся́кое вре́мя и на вся́кий час, на Небеси́ и на земли́ покланя́емый и сла́вимый Христе́ Бо́же, Долготерпели́ве, Многоми́лостиве, Многоблагоутро́бне, И́же пра́ведныя любяй и гре́шныя ми́луяй, И́же вся зовый ко спасе́нию обеща́ния ра́ди бу́дущих благ. Сам, Го́споди, приими́ и на́ша в час сей моли́твы, и испра́ви живо́т наш к за́поведем Твои́м: ду́шы на́ша освяти́, телеса очи́сти, помышле́ния испра́ви, мысли очи́сти и изба́ви нас от вся́кия ско́рби, зол и боле́зней: огради́ нас святы́ми Твои́ми А́нгелы, да ополче́нием их соблюда́еми и наставля́еми, дости́гнем в соедине́ние ве́ры и в ра́зум непристу́пныя Твоея́ сла́вы: я́ко благослове́н еси́ во ве́ки веко́в. Ами́нь.

Го́споди, поми́луй (Три́жды). Сла́ва, и ны́не: Честне́йшую Херуви́м: И́менем Госпо́дним Благослови́, О́тче.

Свяще́нник: Бо́же, уще́дри ны, и Благослови́ ны, просвети́ лице́ Твое́ на ны, и поми́луй ны.

Христе́, Све́те и́стинный, просвеща́яй и освяща́яй вся́каго челове́ка гряду́щаго в мир: да знамена́ется на нас свет лица́ Твоего́, да в нем у́зрим Свет непристу́пный, и испра́ви стопы на́ша к де́ланию за́поведей Твои́х, моли́твами Пречи́стыя Твоея́ Матере и всех Твои́х святы́х. Ами́нь.

Час тре́тий

Чтец глаго́лет: Прииди́те, поклони́мся: (Трижды)

Псало́м 34

Суди́, Го́споди, оби́дящыя мя, побори́ борю́щыя мя. Приими́ ору́жие и щит, и воста́ни в по́мощь мою́. Изсу́ни мечь, и заключи́ сопроти́в гоня́щих мя, рцы души́ мое́й: спасе́ние твое́ есмь Аз. Да постыдя́тся и посра́мятся и́щущии ду́шу мою́: да возвратя́тся вспять, и постыдя́тся мы́слящии ми зла́я. Да бу́дут я́ко прах пред лице́м ве́тра, и А́нгел Госпо́день оскорбля́я их: Да бу́дет путь их тьма и по́лзок, и А́нгел Госпо́день погоня́я их. Я́ко ту́не скры́ша ми па́губу се́ти Своея́, всу́е поноси́ша души́ мое́й. Да прии́дет ему́ сеть, ю́же не весть, и лови́тва, ю́же скры, да объи́мет и́: и в сеть да впаде́т в ню. Душа́ же моя́ возра́дуется о Го́споде, возвесели́тся о спасе́нии Его́. Вся ко́сти моя́ реку́т: Го́споди, Го́споди, кто подо́бен Тебе́? Избавля́яй ни́ща из руки́ кре́пльших его́, и ни́ща и убо́га от расхища́ющих его́. Воста́вше на мя свиде́теле непра́веднии, я́же не ве́дях, вопроша́ху мя. Возда́ша ми лука́вая воз блага́я, и безча́дие души́ мое́й. Аз же, внегда́ они́ стужа́ху ми, облача́хся во вре́тище, и смиря́х посто́м ду́шу мою́, и моли́тва моя́ в не́дро мое́ возврати́тся. Я́ко бли́жнему, я́ко бра́ту на́шему, та́ко угожда́х: я́ко пла́ча и се́туя, тако́ смиря́хся. И на мя возвесели́шася и собра́шася, собра́шася на мя ра́ны, и не позна́х: раздели́шася, и не умили́шася. Искуси́ша мя, подражни́ша мя подражне́нием, поскрежета́ша на мя зу́бы свои́ми. Го́споди, когда́ у́зриши? Устро́й ду́шу мою́ от злоде́йства их, от лев единоро́дную мою́. Испове́мся Тебе́ в це́ркви мно́зе, в лю́дех тя́жцех восхвалю́ Тя. Да не возра́дуются о мне вражду́ющии ми непра́ведно, ненави́дящии мя ту́не, и помиза́ющии очи́ма. Я́ко мне у́бо ми́рная глаго́лаху, и на гнев ле́сти помышля́ху. Разшири́ша на мя уста́ Своя́, ре́ша: бла́гоже, бла́гоже ви́деша о́чи на́ши. Ви́дел еси́, Го́споди, да не премолчи́ши: Го́споди, не отступи́ от Мене́. Воста́ни, Го́споди, и вонми́ суду́ моему́, Бо́же мой и Го́споди мой, на прю мою́. Суди́ ми, Го́споди, по пра́вде Твое́й, Го́споди Бо́же мой, и да не возра́дуются о мне. Да не реку́т в сердца́х свои́х: бла́гоже, бла́гоже души́ на́шей. Ниже́ да реку́т: пожро́хом его́. Да постыдя́тся и посра́мятся вку́пе ра́дующиися злом мои́м: да облеку́тся в студ и срам велере́чущии на мя. Да возра́дуются и возвеселя́тся хотя́щии пра́вды моея́: и да реку́т вы́ну, да возвели́чится Госпо́дь, хотя́щим ми́ра рабу́ Его́. И язы́к мой поучи́тся пра́вде Твое́й, весь день хвале́ Твое́й.

Псало́м 108

Бо́же, хвалы́ моея́ не премолчи́: Я́ко уста́ гре́шнича, и уста́ льсти́ваго на мя отверзо́шася: глаго́лаша на мя язы́ком льсти́вым: И словесы́ ненави́стными обыдо́ша мя, и бра́шася со мно́ю ту́не. Вме́сто е́же люби́ти мя, оболга́ху мя, аз же моля́хся: И положи́ша на мя зла́я за блага́я, и не́нависть за возлюбле́ние мое́. Поста́ви на него́ гре́шника, и диа́вол да ста́нет одесну́ю его́. Внегда́ суди́тися ему́, да изы́дет осужде́н, и моли́тва его́ да бу́дет в грех. Да бу́дут дни́е Его́ мали, и епи́скопство его́ да прии́мет ин. Да бу́дут сы́нове его́ си́ри, и жена́ его́ вдова́: дви́жущеся да преселя́тся сы́нове его́, и воспро́сят, да изгна́ни бу́дут из домо́в свои́х. Да взы́щет заимода́вец вся, ели́ка суть его́, и да восхи́тят чужди́и труды́ его́. Да не бу́дет ему́ засту́пника, ниже́ да бу́дет ущедря́яй сироты́ его́: Да бу́дут ча́да Его́ в погубле́ние, в ро́де еди́ном да потреби́тся и́мя его́. Да воспомя́нется беззако́ние оте́ц его́ пред Го́сподем: и грех ма́тере его́ да не очи́стится. Да бу́дут пред Го́сподем вы́ну, и да потреби́тся от земли́ па́мять их. Зане́же не помяну сотвори́ти ми́лость, и погна челове́ка ни́ща и убо́га, и умиле́на се́рдцем умертви́ти. И возлюби́ кля́тву, и прии́дет ему́: и не восхоте́ благослове́ния, и удали́тся от него́. И облече́ся в кля́тву я́ко в ри́зу, и вни́де я́ко вода́ во утро́бу его́, и я́ко еле́й в ко́сти его́. Да бу́дет ему́ я́ко ри́за, в ню́же облачи́тся, и я́ко по́яс, и́мже вы́ну опоясу́ется. Сие́ де́ло оболга́ющих мя у Го́спода, и глаго́лющих лука́вая на ду́шу мою́. И Ты, Го́споди, Го́споди, сотвори́ со мно́ю И́мене ра́ди Твоего́, я́ко бла́га ми́лость Твоя́: Изба́ви мя, я́ко нищ и убо́г есмь аз, и се́рдце мое́ смяте́ся внутрь мене́. Я́ко сень, внегда́ уклони́тися ей, отъя́хся, стрясо́хся я́ко пру́зи. Коле́на моя́ изнемого́ста от поста, и плоть моя́ измени́ся еле́а ра́ди. И аз бых поноше́ние им, ви́деша мя, покива́ша глава́ми свои́ми. Помози́ ми, Го́споди, Бо́же мой, и спаси́ мя по ми́лости Твое́й. И да разуме́ют, я́ко рука́ Твоя́ Сия́, и Ты, Го́споди, сотвори́л еси́ ю. Проклену́т ти́и, и Ты благослови́ши; востаю́щии на мя да постыдя́тся, раб же Твой возвесели́тся. Да облеку́тся оболга́ющии мя в срамоту́, и оде́ждутся я́ко оде́ждею студо́м Свои́м. Испове́мся Го́сподеви зело́ усты мои́ми, и посреде́ мно́гих восхвалю́ Его́: Я́ко предста́ одесну́ю убо́гаго, е́же спасти́ от гоня́щих ду́шу мою́.

Псало́м 50

Поми́луй мя, Бо́же, по вели́цей ми́лости Твое́й, и по мно́жеству щедро́т Твои́х, очи́сти беззако́ние мое́. Наипа́че омый мя от беззако́ния моего́, и от греха́ моего́ очи́сти мя. Я́ко беззако́ние мое́ аз зна́ю, и грех мой предо́ мно́ю есть вы́ну. Тебе́, еди́ному согреши́х, и лука́вое пред Тобо́ю сотвори́х. Я́ко да оправди́шися во словесе́х Твои́х, и победи́ши, внегда́ суди́ти Ти. Се бо в беззако́ниих зача́т есмь, и во гресе́х роди́ мя ма́ти моя́. Се бо и́стину возлюби́л еси́, безве́стная и та́йная прему́дрости Твоея́ яви́л ми еси́. Окропи́ши мя иссо́пом, и очи́щуся: омы́еши мя, и па́че сне́га убелю́ся. Слу́ху моему́ да́си ра́дость и весе́лие: возра́дуются ко́сти смире́нныя. Отврати́ лице́ Твое́ от грех мои́х, и вся беззако́ния моя́ очи́сти. Се́рдце чи́сто сози́жди во мне, Бо́же, и дух прав обнови́ во утро́бе мое́й. Не отве́ржи мене́ от лица Твоего́, и Ду́ха Твоего́ Свята́го не отыми́ от Мене́. Возда́ждь ми ра́дость спасе́ния Твоего́, и Ду́хом Влады́чним утверди́ мя. Научу́ беззако́нныя путе́м Твои́м, и нечести́вии к Тебе́ обратя́тся. Изба́ви мя от крове́й, Бо́же, Бо́же спасе́ния моего́: возра́дуется язы́к мой пра́вде Твое́й. Го́споди, устне́ мои отве́рзеши и уста́ моя́ возвестя́т хвалу́ Твою́. Я́ко а́ще бы восхоте́л еси́ же́ртвы, дал бых у́бо: всесожже́ния не благоволи́ши. Же́ртва Бо́гу дух сокруше́н, се́рдце сокруше́нно и смире́нно Бог не уничижи́т. Ублажи́, Го́споди, благоволе́нием Твои́м Сио́на, и да сози́ждутся сте́ны Иерусали́мския. Тогда́ благоволи́ши же́ртву пра́вды, возноше́ние и всесожига́емая: тогда́ возложа́т на олта́рь Твой тельцы.

Сла́ва, и ны́не: Аллилу́иа, Аллилу́иа, Аллилу́иа, сла́ва Тебе́, Бо́же (Три́жды). Го́споди, поми́луй (Три́жды).

Слава, тропа́рь, глас 6: Го́споди, осуди́ша Тя иуде́е на смерть. Жизнь всех, и́же Чермно́е мо́ре жезло́м проше́дшии, на Кресте́ Тя пригвозди́ша: и и́же от ка́мене мед сса́вшии, желчь Тебе́ принесо́ша: но во́лею претерпе́л еси́, да нас свободи́ши от рабо́ты вра́жия, Христе́ Бо́же, сла́ва Тебе́.

И ныне, Богоро́дичен: Богоро́дице, Ты еси́ Лоза и́стинная, возрасти́вшая (нам) Плод Живота́, Тебе́ мо́лимся, моли́ся, Владычице, со святы́ми апо́столы, поми́ловати ду́шы на́ша.

И пое́м три тропари́ от двуна́десяти, повторяюще я, глас 8:

Стра́ха ра́ди иуде́йскаго, друг Твой и бли́жний Петр отве́ржеся Тебе́, Го́споди, и рыдая си́це вопия́ше: слез мои́х не премолчи́, Рех бо сохрани́ти ве́ру, Ще́дре, и не сохрани́х: и на́ше покая́ние та́кожде приими́, и поми́луй нас. (Два́жды)

Стих: Глаго́лы моя́ внуши́, Го́споди, разуме́й звание мое́.

Пре́жде Честна́го Твоего́ Креста, во́ином руга́ющымся Тебе́, Го́споди, у́мная во́инства дивля́хуся: обложи́лся бо еси́ венце́м поруга́ния, зе́млю живописа́вый цве́ты: багряни́цею поруга́ния оде́ялся еси́, о́блаки одева́яй твердь. Та́ковым бо смотре́нием разуме́ся Твое́ Благоутро́бие, Христе́, ве́лия Твоя́ ми́лость, сла́ва Тебе́.

Стих: Вонми́ гла́су моле́ния моего́, Царю мой и Боже мой.

И паки, Пре́жде Честнаго Твоего́ Креста:

Сла́ва, глас 5: Влеко́м на Крест си́це вопия́л еси́, Господи: за ко́е де́ло хо́щете Мя распя́ти, иуде́е? я́ко разсла́бленыя ва́ша стягну́х, зане́ мертвецы́ а́ки от сна возста́вих, кровоточи́вую исцели́х, ханане́ю поми́ловах. За ко́е де́ло хо́щете Мя уби́ти, иуде́е? но у́зрите, в него́же ны́не пробода́ете, Христа́, беззако́ннии.

И ны́не: Влеко́м на Крест си́це:

Проки́мен, глас 4: Яко́ аз на раны гото́в, и боле́знь моя́ предо́ мно́ю есть вы́ну.

Стих: Го́споди, да не я́ростию Твое́ю обличи́ши мене́, ниже́ гне́вом Твои́м нака́жеши мене́.

Проро́чества Иса́иина чте́ние (Ис. 50:4–11).

Госпо́дь дае́т мне язык науче́ния, е́же разуме́ти, егда́ подоба́ет ре́ши сло́во: положи́ мя у́тро у́тро, приложи́ ми ухо, е́же слы́шати. И наказа́ние Госпо́дне отверза́ет у́ши мои́, аз же не проти́влюся, ни противоглаго́лю. Пле́щы моя́ вдах на ра́ны, и лани́те мои́ на зауше́ния, лица́ же моего́ не отврати́х от студа́ заплева́ний. И Госпо́дь, Госпо́дь помо́щник ми бысть: сего́ ра́ди не усрами́хся, но положи́х лице́ свое́ аки тве́рдый ка́мень, и разуме́х, я́ко не постыжду́ся. Зане́ приближа́ется оправда́вый мя; кто пряйся со мно́ю? Да сопротивоста́нет мне ку́пно: и кто судя́йся со мно́ю? Да прибли́жится ко мне. Се Госпо́дь, Госпо́дь помо́жет ми: кто озло́бит мя? Се вси вы я́ко ри́за обетша́ете, и я́ко мо́лие изъя́ст вы. Кто в вас боя́йся Го́спода? Да послу́шает гла́са о́трока Его́: ходящий во тьме, и несть им све́та, наде́йтеся на И́мя Госпо́дне, и утверди́теся о Бо́зе. Се вси вы огнь раждиза́ете, и укрепля́ете пла́мень: ходи́те све́том огня ва́шего, и пла́менем, его́же разжего́сте: мене́ ра́ди бы́ша сия́ вам, в печа́ли у́спнете.

К Ри́мляном посла́ния Свята́го апо́стола Павла чте́ние (зачало 88 от полу).

Бра́тие, Христо́с, су́щым нам немощны́м, по вре́мени за нечести́вых умре. Едва́ бо за пра́ведника кто умре́т, блага́го бо не́гли кто и де́рзнет умре́ти. Составля́ет же Свою́ любо́вь в нас Бог, я́ко еще́ гре́шником су́щым нам Христо́с за ны у́мре: Мно́го же у́бо па́че оправда́ни бы́вше ны́не Кро́вию Его́, спасе́мся Им от гне́ва. А́ще бо врази́ бы́вше, примири́хомся Бо́гу сме́ртию Сы́на Его́, мно́жае па́че примири́вшеся, спасе́мся в Животе́ Его́.

От Ма́рка Свята́го Ева́нгелиа чте́ние (зачало 66, 67 и 68, в ряд).

Во вре́мя о́но, сове́т сотвори́ша архиере́е со ста́рцы и кни́жники, и весь сонм, связа́вше Иису́са ведо́ша, и преда́ша Его́ Пила́ту. И вопроси́ Его́ Пила́т: Ты ли еси́ Царь Иуде́йский? Он же отвеща́в рече́ ему́: ты глаго́леши. И глаго́лаху на Него́ архиере́е мно́го. Пила́т же па́ки вопроси́ Его́, глаго́ля: не отвещава́еши ли ничто́же? виждь коли́ко на Тя свиде́тельствуют. Иису́с же ктому́ ничто́же отвеща́, я́ко диви́тися Пила́ту. На всяк же пра́здник отпуща́ше им еди́наго свя́зня, его́же проша́ху. Бе же нарица́емый Вара́вва, с ко́вники свои́ми связан, и́же во ко́ве уби́йство сотвори́ша. И возопи́в наро́д, нача́ проси́ти, я́коже всегда́ творя́ше им. Пила́т же отвеща́ им, глаго́ля: хо́щете ли пущу́ вам Царя́ Иуде́йска? Ве́дяше бо, я́ко за́висти ра́ди преда́ша Его́ архиере́е. Архиере́е же поману́ша наро́ду, да па́че Вара́вву пу́стит им. Пила́т же отвеща́в па́ки рече́ им: что у́бо хо́щете сотворю́, его́же глаго́лете Царя Иуде́йска? Они́ же па́ки возопи́ша, глаго́люще: пропни́ Его́. Пила́т же глаго́лаше им: что́ бо зло сотвори́? Они́ же и́злиха вопия́ху: пропни́ Его́. Пила́т же хотя́ наро́ду хоте́ние сотвори́ти, пусти́ им Вара́вву: и предаде́ Иису́са бив, да про́пнут Его́. Во́ини же ведо́ша Его́ внутрь двора, е́же есть прето́р, и созва́ша всю спи́ру. И облеко́ша Его́ в препря́ду, и возложи́ша на Него́ спле́тше терно́в вене́ц. И нача́ша целовати Его́ (и глаго́лати): ра́дуйся, Царю́ Иуде́йский. И бия́ху Его́ по главе́ тро́стию, и плюва́ху на Него́: и прегиба́юще коле́на покланя́хуся Ему́. И егда́ поруга́шася Ему́, совлеко́ша с Него́ препря́ду, и облеко́ша Его́ в ри́зы Своя́, и изведо́ша Его́, да про́пнут Его́. И заде́ша мимоходя́щу не́коему Си́мону Кирине́ю, гряду́щу с села́, отцу́ Алекса́ндрову и Ру́фову, да во́змет Крест Его́. И приведо́ша Его́ на Голго́фу, ме́сто, е́же сказае́мо, ло́бное ме́сто. И дая́ху Ему́ пи́ти есмирнисме́но вино́. Он же не прия́т. И распе́ншии Его́ раздели́ша ри́зы Его́, мета́юще жре́бий о них, кто что во́змет. Бе же час тре́тий, и распя́ша Его́. И бе написа́ние вины Его́ напи́сано: Царь Иуде́йск. И с Ним распя́ша два разбо́йника, еди́наго одесну́ю, и еди́наго ошу́юю Его́. И сбы́стся Писа́ние, е́же глаго́лет: и со беззако́нными вмени́ся. И мимоходя́щии хуля́ху Его́, покива́юще глава́ми Свои́ми, и глаго́люще: уа́, разоря́яй це́рковь, и тре́ми де́ньми созида́яй, спаси́ся Сам, и сни́ди с Креста́. Та́кожде и архиере́е, руга́ющеся друг ко дру́гу с кни́жники, глаго́лаху: и́ны спасе́, Себе́ ли не мо́жет спасти́? Христо́с Царь Изра́илев да сни́дет ны́не с Креста́, да ви́дим, и ве́ру и́мем Ему́. И распя́тая с Ним поноша́ста Ему́. Бы́вшу же ча́су шесто́му, тьма бысть по всей земли́ до часа́ девя́таго. И в час девя́тый возопи́ Иису́с гла́сом ве́лиим, глаго́ля: Елои́, Елои́, лима́ Савахфани́? Е́же есть сказа́емо: Бо́же Мой, Бо́же Мой, почто́ Мя оста́вил еси́? И не́цыи от предстоя́щих слы́шавше, глаго́лаху, се Илию́ гласи́т. Тек же еди́н, и напо́лнив губу о́цта, и возло́жь на трость, напоя́ше Его́, глаго́ля: оста́вите, да ви́дим а́ще прии́дет Илиа́ сня́ти Его́. Иису́с же пущь глас ве́лий, и́здше. И заве́са церко́вная раздра́ся на дво́е, свы́ше до ни́зу. Ви́дев же со́тник стоя́й пря́мо Ему́, я́ко та́ко возопи́в и́здше, рече́: вои́стинну челове́к Се́й Сын бе Бо́жий. Бя́ху же и же́ны издале́ча зря́ще, в ни́хже бе Мари́а Магдали́на, и Мари́а Иа́кова ма́лаго, и Иоси́и ма́ти, и Саломи́а: я́же, и егда́ бе в Галиле́и, хожда́ху по Нем, и служа́ху Ему́, и и́ны мно́гия, я́же взыдо́ша с Ним во Иерусали́м.

Лик: Сла́ва долготерпе́нию Твоему́, Го́споди.

И посем чтем по сказании, е́же от Матфеа, слово крестное.

Та́же Чтец: Госпо́дь Бог благослове́н, благослове́н Госпо́дь день дне, поспеши́т нам Бог спасе́ний на́ших: Бог наш. Бог спаса́ти.

Трисвято́е, по О́тче наш.

Свяще́нник: Я́ко Твое́ есть Ца́рство:

Чтец: Ами́нь.

Та́же конда́к, глас 8: Нас ра́ди распятаго, прииди́те вси воспои́м, Того́ бо ви́де Мари́а на дре́ве, и глаго́лаше: а́ще и распя́тие терпи́ши: Ты еси́ Сын и Бог Мой.

Та́же: Го́споди, поми́луй. (40)

И́же на вся́кое время, и на вся́кий час, на небеси́ и на земли́ покланяемый, и славимый Христе́ Бо́же, Долготерпели́ве, Многоми́лостиве, Многоблагоутро́бне, И́же пра́ведныя любяй и гре́шныя ми́луяй, И́же вся зовый ко спасе́нию, обещания ра́ди будущих благ: Сам, Го́споди, приими́ и на́ша в час сей моли́твы, и испра́ви живо́т наш к за́поведем Твои́м: ду́шы на́ша освяти́, телеса́ очи́сти, помышле́ния испра́ви, мы́сли очи́сти, и изба́ви нас от вся́кия ско́рби, зол и боле́зней. Огради́ нас святы́ми Твои́ми А́нгелы, да ополче́нием их соблюда́еми и наставля́еми, дости́гнем в соедине́ние ве́ры, и в ра́зум непристу́пныя Твоея́ сла́вы: я́ко благослове́н еси́ во ве́ки веко́в. Ами́нь.

Го́споди, поми́луй (Три́жды). Сла́ва, и ны́не: Честне́йшую Херуви́м: И́менем Госпо́дним Благослови́, О́тче.

Свяще́нник: Бо́же, уще́дри ны, и благослови́ ны, просвети́ лице́ Твое́ на ны, и поми́луй ны.

Чтец: Ами́нь. Влады́ко Бо́же О́тче Вседержи́телю, Го́споди Сы́не Единоро́дный Иису́се Христе́, и Святы́й Ду́ше, еди́но Бо́жество́, еди́на Си́ла, поми́луй мя, гре́шнаго: и и́миже ве́си судьба́ми, спаси́ мя, недосто́йнаго раба́ Твоего́, я́ко благослове́н еси́ во ве́ки веко́в. Ами́нь.

Час шесты́й

Чтец: Прииди́те, поклони́мся: (Трижды)

Псало́м 53

Бо́же, во И́мя Твое́ спаси́ мя, и в си́ле Твое́й суди́ ми. Бо́же, услы́ши моли́тву мою́, внуши́ глаго́лы уст мои́х. Яко́ чужди́и воста́ша на мя, и кре́пцыи взыска́ша ду́шу мою́, и не предложи́ша Бо́га пред собо́ю. Се бо Бог помога́ет ми, и Госпо́дь засту́пник души́ мое́й. Отврати́т злая враго́м мои́м, и́стиною Твое́ю потреби́ их. Во́лею пожру́ Тебе́, испове́мся И́мени Твоему́, Го́споди, я́ко бла́го. Я́ко от вся́кия печа́ли изба́вил мя еси́ и на враги́ моя́ воззре́ о́ко мое́.

Псало́м 139

Изми́ мя, Го́споди, от челове́ка лука́ва, от мужа неправедна изба́ви мя. И́же помы́слиша непра́вду в се́рдце, весь день ополча́ху бра́ни. Изостри́ша язы́к сво́й я́ко змии́н, яд а́спидов под уста́ми их. Сохрани́ мя, Го́споди, из руки́ гре́шничи, от челове́к непра́ведных изми́ мя, и́же помы́слиша запя́ти стопы́ моя́. Скры́ша го́рдии сеть мне, и у́жы препя́ша сеть ногама мои́ма: При стези́ собла́зны положи́ша ми. Рех Го́сподеви: Бог мой еси́ Ты, внуши́, Го́споди, глас моле́ния моего́. Го́споди, Го́споди, Си́ло спасе́ния моего́, осени́л еси́ над главо́ю мое́ю в день бра́ни. Не преда́ждь мене, Го́споди, от жела́ния моего́ гре́шнику: помы́слиша на мя, не оста́ви мене́, да не когда́ вознесу́тся. Глава́ окруже́ния их, труд усте́н их покры́ет я́. Паду́т на них углия о́гненная; низложи́ши я в страсте́х, и не постоя́т. Муж язы́чен не испра́вится на земли́, мужа непра́ведна зла́я уловя́т во истле́ние. Позна́х, я́ко сотвори́т Госпо́дь суд ни́щым, и месть убо́гим. Оба́че пра́веднии испове́дятся И́мени Твоему́, и вселя́тся пра́вии с лице́м Твои́м.

Псало́м 90

Живы́й в по́мощи Вы́шняго, в кро́ве Бо́га Небе́снаго водвори́тся. Рече́т Го́сподеви: Засту́пник мой еси́ и Прибе́жище мое́, Бог мой и уповаю на Него́. Я́ко Той изба́вит тя от се́ти ло́вчи, и от словесе́ мяте́жна. Плещма́ Свои́ма осени́т тя, и под криле́ Его́ наде́ешися. Ору́жием обы́дет тя и́стина Его́, не убои́шися от стра́ха нощна́го, от стрелы́ летя́щия во дни: от ве́щи во тьме преходя́щия, от сря́ща и бе́са полу́деннаго. Паде́т от страны́ твоея́ ты́сяща и тьма одесну́ю тебе́, к те́бе же не прибли́жится. Оба́че очи́ма Твои́ма смо́триши, и воздая́ние гре́шников у́зриши. Я́ко Ты, Го́споди, упова́ние мое́, Вы́шняго положи́л еси́ прибе́жище Твое́. Не прии́дет к Тебе́ зло, и ра́на не прибли́жится телеси́ Твоему́. Я́ко а́нгелем Свои́м запове́сть о тебе́, сохрани́ти тя во всех путе́х твои́х. На рука́х во́змут тя, да не когда́ преткне́ши о ка́мень но́гу твою́. На а́спида и васили́ска насту́пиши, и попере́ши льва и зми́я. Я́ко на мя упова́, и изба́влю и, покры́ю и́, я́ко позна́ И́мя Мое́. Воззове́т ко Мне, и услы́шу его́: с ним есмь в ско́рби, изму его́, и просла́влю его́. Долгото́ю дней испо́лню его́, и явлю́ ему́ спасе́ние Мое́.

Сла́ва, и ны́не: Аллилу́иа, Аллилу́иа, Аллилу́иа, сла́ва Тебе́, Бо́же (Три́жды). Го́споди, поми́луй (Три́жды).

Слава, тропа́рь, глас 2: Спасе́ние соде́лал еси́ посреде́ земли́, Христе́ Бо́же, на Кресте́ пречи́стеи ру́це Твой просте́рл еси́, собира́я вся язы́ки, зову́щыя: Го́споди, сла́ва Тебе́.

И ныне, Богородичен: Яко не и́мамы дерзнове́ния, за премно́гия грехи́ на́ша, Ты И́же от Тебе́ ро́ждшагося моли́, Богоро́дице Де́во: мно́го бо мо́жет моле́ние Ма́тернее ко благосе́рдию Влады́ки, не пре́зри гре́шных мольбы́, Всечи́стая, я́ко Ми́лостив есть, и спасти́ моги́й, И́же и страда́ти о нас изво́ливый.

И пое́м три тропари́ от двуна́десяти, повторяюще я, глас 8:

Сия́ глаго́лет Госпо́дь иуде́ом: лю́дие Мой, что́ сотвори́х вам? Или́ чим вам стужи́х? Слепцы́ ва́ша просвети́х, прокаже́нныя очи́стих, му́жа су́ща на одре́ испра́вих. Лю́дие Мои́, что сотвори́х вам? Или́ что Мне возда́сте? За ма́нну, желчь: за воду, оцет: за е́же люби́ти Мя, ко Кресту́ Мя пригвозди́сте. Ктому́ не терплю́ про́чее, призову́ Моя́ язы́ки, и ти́и Мя просла́вят со Отце́м и Ду́хом, и Аз им да́рую Живо́т Ве́чный. (Два́жды)

Стих: Да́ша в снедь Мою́ желчь, и в жажду Мою́ напои́ша Мя о́цта.

Законополо́жницы Изра́илевы, иудее и фарисе́е, лик апо́стольский вопие́т к вам: се Храм, Его́же вы разори́сте: се А́гнец, Его́же вы распя́сте, и гро́бу предае́те, но вла́стию Свое́ю воскре́се. Не льсти́теся иуде́е. Той бо есть, И́же в мо́ри спасы́й, и в пусты́ни пита́вый. Той есть живо́т, и свет, и мир ми́рови.

Стих: Спаси́ мя, Бо́же, яко́ внидо́ша во́ды до души́ моея́.

И паки, Законополо́жницы Изра́илевы:

Сла́ва, глас 5: Прииди́те, христоно́снии лю́дие, ви́дим, что совеща́ Иу́да преда́тель, со свяще́нники беззако́нными, на Спаса на́шего: Днесь пови́нна сме́рти, безсме́ртнаго Сло́ва сотвори́ша, и Пила́ту преда́вше, на ме́сте ло́бнем распя́ша. И сия́ стражда́ вопия́ше Спас наш, глаго́ля: оста́ви им, О́тче, грех сей, да разуме́ют язы́цы из ме́ртвых Мое́ воскресе́ние.

И ны́не: Прииди́те, христоно́снии лю́дие:

Проки́мен, глас 4: Го́споди, Госпо́дь наш, я́ко чудно И́мя Твое́ по все́й земли́.

Стих: Я́ко взя́тся великоле́пие Твое́ превыше небе́с.

Проро́чества Иса́иина чте́ние (глава 52).

Та́ко глаго́лет Госпо́дь. Се уразуме́ет о́трок Мой, и вознесе́тся и просла́вится зело́. Я́коже ужасну́тся о Тебе́ мно́зи, Та́ко обезсла́вится от челове́к вид Твой, и сла́ва Твоя́ от сыно́в челове́ческих. Та́ко удивя́тся язы́цы мно́зи о Нем, и заградя́т царие уста́ своя́: я́ко, и́мже не возвести́ся о Нем, у́зрят, и и́же не слы́шаша, уразуме́ют. Го́споди, кто ве́рова слу́ху на́шему? И мы́шца Госпо́дня кому́ откры́ся? Возвести́хом я́ко отроча́ пред Ним, я́ко ко́рень в земли́ жа́ждущей, несть ви́да Ему́, ниже́ сла́вы: и ви́дехом Его́, и не имя́ше ви́да, ни добро́ты: но вид Его́ безче́стен, ума́лен па́че всех сыно́в челове́ческих: челове́к в я́зве сый, и ве́дый терпе́ти боле́знь, я́ко отврати́ся лице́ Его́, безче́стно бысть, и не вмени́ся. Сей грехи́ на́ша но́сит, и о нас боле́знует, и мы вмени́хом Его́ бы́ти в труде́, и в язве от Бо́га, и во озлобле́нии. То́й же я́звен бысть за грехи́ на́ша, и му́чен бысть за беззако́ния на́ша, наказа́ние ми́ра на́шего на Нем, я́звою Его́ мы исцеле́хом. Вси я́ко о́вцы заблуди́хом: челове́к от пути́ своего́ заблуди́, и Госпо́дь предаде́ Его́ грех ра́ди на́ших. И той, зане́ озло́блен бысть, не отверза́ет уст Свои́х: я́ко овча на заколе́ние веде́ся, и я́ко А́гнец пред стригу́щим его́ безгла́сен, та́ко не отверзает уст Свои́х. Во смире́нии его́ суд Его́ взятся: род же его́ кто испове́сть; я́ко взе́млется от земли́ живо́т его́, ра́ди беззако́ний люде́й мои́х веде́ся на смерть. И дам лука́выя вме́сто погре́бения его́ и бога́тыя вме́сто сме́рти его́, я́ко беззако́ния не сотвори́, ниже́ обре́теся лесть во усте́х его́. И Госпо́дь хо́щет очи́стити его́ от язвы: а́ще да́стся о гресе́, душа́ ва́ша узрит се́мя долгоживо́тное. И хо́щет Госпо́дь руко́ю Свое́ю отъя́ти боле́знь от души́ его́, яви́ти ему́ свет, и созда́ти ра́зумом, оправда́ти пра́веднаго, бла́го служа́ща мно́гим, и грехи́ их Той понесе́т. Сего́ ра́ди Той насле́дит мно́гих, и кре́пких раздели́т коры́сти: зане́ предана́ бысть на смерть душа́ Его́, и со беззако́нными вмени́ся, и Той грехи́ мно́гих вознесе́, и за беззако́ния их пре́дан бысть. Возвесели́ся непло́ды неражда́ющая, возгла́си́ и возопи́й нечревоболе́вшая: я́ко мно́га ча́да пусты́я па́че, не́жели иму́щия му́жа.

Ко Евре́ем посла́ния Свята́го апо́стола Па́вла чте́ние (зачало 306).

Бра́тие, светя́й и освеща́емии, от Еди́наго вси: ея́же ра́ди вины́ не стыди́тся бра́тию нарица́ти их, глаго́ля: возвещу́ И́мя твое́ бра́тии мое́й, посреде́ це́ркве воспою́ тя. И па́ки: аз бу́ду наде́яся Нань. И па́ки: се аз и де́ти я́же ми дал есть Бог. Поне́же у́бо де́ти приобщи́шася пло́ти и кро́ви, и Той прии́скренне приобщи́ся те́хже, да сме́ртию упраздни́т иму́щаго держа́ву сме́рти, си́речь диа́вола: И изба́вит сих, ели́цы стра́хом сме́рти чрез все житие́ пови́нни бе́ша рабо́те. Не от А́нгел у́бо когда́ прие́млет, но от се́мене Авраа́мова прие́млет: Отню́дуже до́лжен бе по всему́ подо́битися бра́тии, да ми́лостив бу́дет и ве́рен первосвяще́нник в тех, я́же к Бо́гу, во е́же очи́стити грехи́ людски́я. В Не́мже бо пострада́ Са́мискуше́н быв, мо́жет и искуша́емым помощи́.

От Луки́ Свята́го Ева́нгелиа чте́ние (зачало 111).

Во вре́мя о́но, ведя́ху со Иису́сом и и́на два злоде́я, с Ним уби́ти. И егда́ приидо́ша на ме́сто нарица́емое Ло́бное, ту распя́ша Его́, и злоде́я, о́ваго у́бо одесну́ю, а друга́го ошу́юю. Иису́с же глаго́лаше: О́тче, отпусти́ им, не ве́дят бо, что творя́т. Разделя́юще же ри́зы Его́ мета́ху жре́бия. И стояху лю́дие зря́ще. Руга́хуся же и кня́зи с ни́ми, глаго́люще: ины́я спасе́ да спа́сет и Себе́, а́ще Той есть Христо́с Бо́жий избра́нный. Руга́хуся же Ему́ и во́ини, приступа́юще, и о́цет приде́юще Ему́, и глаго́лаху: а́ще Ты еси́ Царь Иуде́йск, спаси́ся Сам. Бе же и написа́ние напи́сано над Ним письмены́ е́ллинскими, и ри́мскими, и евре́йскими: Сей есть Царь Иуде́йск. Еди́н же от обе́шеною злоде́ю хуля́ше Его́, глаго́ля: а́ще Ты еси́ Христо́с, спаси́ Себе́ и наю. Отвеща́в же други́й, преща́ше ему́, глаго́ля: ни ли ты бои́шися Бо́га, я́ко в то́мже осужде́н еси́? И мы у́бо в пра́вду, досто́йная бо по дело́м наю восприе́млева; Сей же ни еди́наго зла сотвори́. И глаго́лаше Иису́сови: помяни́ мя, Го́споди, егда́ прии́деши во Ца́рствии Си. И рече́ ему́ Иису́с: ами́нь глаго́лю тебе́, Днесь со Мно́ю бу́деши в раи́. Бе же час я́ко шесты́й, и тьма бысть по всей земли́ до часа́ девя́таго. И поме́рче со́лнце, и заве́са церко́вная раздра́ся посреде́. И возгла́шь гла́сом ве́лиим Иису́с, рече́: О́тче, в ру́це Твои́ предаю́ дух Мой: и Сия́ рек и́здше. Ви́дев же со́тник бы́вшее, просла́ви Бо́га, глаго́ля: вои́стинну Челове́к Сей пра́веден бе. И вси прише́дшии наро́ди на позо́р сей, ви́дяще быва́ющая, бию́ще пе́рси своя́, возвраща́хуся. Стояху же вси зна́емии Его́ издале́ча, и же́ны спосле́дствовавшыя Ему́ от Галиле́и, зря́ще сих.

Лик: Сла́ва долготерпе́нию Твоему́, Го́споди.

Чтец: Ско́ро да предваря́т ны щедро́ты Твоя́, Го́споди, я́ко обни́щахом зело́: помози́ нам, Бо́же Спа́се наш, сла́вы ра́ди И́мене Твоего́, Го́споди, изба́ви нас, и очи́сти грехи́ на́ша, И́мене ра́ди Твоего́.

Трисвято́е, по О́тче наш.

Свяще́нник: Я́ко Твое́ есть Ца́рство.

Чтец: Ами́нь.

Та́же конда́к, глас 8: Нас ра́ди распя́таго, прии́дите вси воспои́м, Того́ бо ви́де Мари́а на дре́ве, и глаго́лаше: а́ще и распя́тие терпи́ши, Ты еси́ Сын и Бог Мой.

Та́же: Го́споди, поми́луй. (40)

И́же на вся́кое вре́мя и на вся́кий час, на Небеси́ и на земли́ покланя́емый и сла́вимый Христе́ Бо́же, Долготерпели́ве, Многоми́лостиве, Многоблагоутро́бне, И́же пра́ведныя любя́й и гре́шныя ми́луй, И́же вся зовы́й ко спасе́нию обеща́ния ра́ди бу́дущих благ: Сам, Го́споди, приими́ и на́ша в час сей моли́твы, и испра́ви живо́т наш к за́поведем Твои́м, ду́шы на́ша освяти́, телеса́ очи́сти, помышле́ния испра́ви, мы́сли очи́сти: и изба́ви нас от вся́кия ско́рби, зол и боле́зней. Огради́ нас святы́ми Твои́ми а́нгелы, да ополче́нием их соблюда́еми и наставля́еми, дости́гнем в соедине́ние ве́ры и в ра́зум непристу́пныя Твоея́ сла́вы: я́ко благослове́н еси́ во ве́ки веко́в. Ами́нь.

Го́споди, поми́луй (Три́жды). Сла́ва, и ны́не: Честне́йшую Херуви́м: И́менем Госпо́дним Благослови́, О́тче.

Свяще́нник: Бо́же, уще́дри ны, и Благослови́ ны, просвети́ лице́ Твое́ на ны, и поми́луй ны.

Чтец: Ами́нь.

Та́же моли́тва Свята́го Вели́каго Васи́лиа:

Бо́же и Го́споди сил, и всея́ твари Соде́телю, иже за милосе́рдие безприкла́дныя ми́лости Твоея́, Единоро́днаго Сы́на Твоего́, Го́спода на́шего Иису́са Христа́, низпосла́вый на спасе́ние ро́да на́шего: и честны́м Его́ Кресто́м, рукописа́ние грех на́ших растерза́вый, и победи́вый тем нача́ла и вла́сти тьмы: Сам, Влады́ко Человеколю́бче, приими́ и нас гре́шных благода́рственныя сия и моле́бныя моли́твы, и изба́ви нас от вся́каго всегуби́тельнаго и мра́чнаго прегреше́ния, и всех озло́бити нас и́щущих ви́димых и неви́димых враг. Пригвозди́ стра́ху Твоему́ пло́ти на́ша и не уклони́ серде́ц на́ших в словеса́ или́ помышле́ния лука́вствия, но любо́вию Твое́ю уязви́ ду́шы на́ша: да к Тебе́ всегда́ взирающе, и И́же от Тебе́ све́том наставля́еми, Тебе́ непристу́пнаго и присносу́щнаго зря́ще Све́та, непреста́нное Тебе́ испове́дание и благодаре́ние возсыла́ем, Безнача́льному Отцу́, со Единоро́дным Твои́м Сы́ном, и Всесвяты́м, и Благи́м, и Животворя́щим Твои́м Ду́хом, ны́не, и при́сно, и во ве́ки веко́в. Ами́нь.

Час девя́тый

Чтец: Прииди́те, поклони́мся: (Трижды)

Псало́м 68

Спаси мя, Бо́же, я́ко внидо́ша во́ды до души́ мое́я. Углебо́х в тиме́нии глубины́ и несть постоя́ния: приидо́х во глубины́ морски́я, и бу́ря потопи́ мя. Утруди́хся зовый, измолче́ горта́нь мой, исчезо́сте о́чи мои́ от е́же упова́ти ми на Бо́га моего́. Умно́жишася па́че влас главы́ моея́ ненави́дящии мя ту́не: укрепи́шася врази́ мои́, изгоня́щии мя непра́ведно: и́же не восхища́х, тогда́ не воздая́х. Бо́же, Ты уве́дел еси́ безу́мие мое́, и прегреше́ния моя́ от Тебе́ не утаи́шася. Да не постыди́тся о мне терпя́щии Тебе́, Го́споди, Го́споди сил: ниже́ да посра́мятся о мне и́щущии Тебе́, Бо́же Изра́илев. Я́ко Тебе́ ра́ди претерпе́х поноше́ние, покры́ срамота́ лице́ мое́. Чужд бых бра́тии мое́й и стра́нен сыново́м ма́тере мое́й. Я́ко ре́вность до́му Твоего́ снеде́ мя, и поноше́ния поноси́ших Ти нападо́ша на мя. И покры́х посто́м ду́шу мою́, и бысть в поноше́ние мне. И положи́х одея́ние мое́ вре́тище, и бых им в при́тчу. О мне глумля́хуся седя́щии во врате́х, и о мне поя́ху пию́щии вино́. Аз же моли́твою мое́ю к Тебе́, Бо́же, вре́мя благоволе́ния: Бо́же, во мно́жестве ми́лости Твоея́ услы́ши мя, во и́стине спасе́ния Твоего́. Спаси́ мя от бре́ния, да не угле́бну: да изба́влюся от ненави́дящих мя и от глубо́ких вод. Да не потопи́т мене́ бу́ря водна́я, ниже́ да пожре́т мене́ глубина́, ниже́ сведе́т о мне рове́нник уст свои́х. Услы́ши мя, Го́споди, я́ко бла́га ми́лость Твоя́, по мно́жеству щедро́т Твои́х при́зри на мя. Не отврати́ лица Твоего́ от о́трока Твоего́, я́ко скорблю: ско́ро услы́ши мя. Вонми́ души́ мое́й и изба́ви ю: враг мои́х ра́ди изба́ви мя. Ты бо ве́си поноше́ние мое́, и студ мой, и срамоту́ мою́, пред Тобо́ю вси оскорбля́ющии мя. Поноше́ние ча́яше душа́ моя́, и страсть: и ждах соскорбя́щаго, и не бе, и утеша́ющих, и не обрето́х. И да́ша в снедь мою́ желчь, и в жа́жду мою́ напои́йша мя о́цта. Да бу́дет трапе́за их пред ни́ми в сеть, и в воздая́ние, и в собла́зн. Да помрача́тся о́чи их, е́же не ви́дети, и хребе́т их вы́ну сляцы́. Проле́й на ня гнев Твой, и ярость гне́ва Твоего́ да пости́гнет их. Да бу́дет двор их пуст, и в жили́щах их да не бу́дет живы́й. Зане́ его́же Ты породи́л еси́, ти́и погна́ша, и к боле́зни язв мои́х приложи́ша. Приложи́ беззако́ние к беззако́нию их, и да не вни́дут в пра́вду Твою́. Да потребя́тся от кни́ги живы́х, испра́ведными да не напи́шутся. Нищ и боли́й есмь аз: спасе́ние Твое́, Бо́же, да прии́мет мя. Восхвалю́ И́мя Бога моего́ с пе́снию, возвели́чу Его́ во хвале́нии: И уго́дна бу́дет Бо́гу па́че тельца́ ю́на, ро́ги износя́ща, и па́знокти. Да у́зрят ни́щии и возвеселя́тся. Взыщи́те Бо́га, и жива́ бу́дет душа́ ва́ша: я́ко услы́ша убо́гия Госпо́дь, и окова́нныя Своя́ не уничижи́. Да восхвалят Его́ Небеса́ и земля́, мо́ре и вся живу́щая в нем. Я́ко Бог спасе́т Сио́на, и сози́ждутся гра́ди иуде́йстии: и всели́тся тамо, и насле́дят и. И се́мя рабо́в Твои́х удержи́т и́, и лю́бящий и́мя Твое́ всели́тся в нем.

Псало́м 69

Бо́же, в по́мощь мою́ вонми́, Го́споди, помощи́ ми потщи́ся: Да постыдя́тся и посрамя́тся и́щущии ду́шу мою́: да возвратя́тся вспять и постыдя́тся хотя́щии ми зла́я. Да возвратя́тся а́бие стыдя́щеся, глаго́лющии ми: бла́гоже, бла́гоже. Да возра́дуются и возвеселя́тся, о Тебе́ вси и́щущии Тебе́, Бо́же: и да глаго́лют вы́ну, да возвели́чится Госпо́дь, лю́бящий спасе́ние Твое́. Аз же нищ есмь и убо́г, Бо́же, помози́ ми: Помо́щник мой и Изба́витель мой еси́ Ты, Го́споди, не закосни́.

Псало́м 85

Приклони́, Го́споди, ухо Твое́ и услы́ши мя, я́ко нищ и убо́г есмь аз. Сохрани́ ду́шу мою́, я́ко преподо́бен есмь: спаси́ раба́ Твоего́, Бо́же мой, упова́ющаго на Тя. Поми́луй мя, Го́споди, я́ко к Тебе́ воззову́ весь день. Возвесели́ ду́шу раба́ Твоего́, я́ко к Тебе́ взях ду́шу мою́. Я́ко Ты, Го́споди, благ и кро́ток, и многоми́лостив всем призыва́ющим Тя. Внуши́, Го́споди, моли́тву мою́ и вонми́ гла́су моле́ния моего́. В день ско́рби мое́й воззва́х к Тебе́, я́ко услы́шал мя еси́. Несть подо́бен Тебе́ в бозе́х, Го́споди, и несть по дело́м Твои́м. Вси язы́цы, ели́ки сотвори́л еси́, прии́дут и покло́нятся пред Тобою, Го́споди, и просла́вят и́мя Твое́. Я́ко ве́лий еси́ Ты и Творя́й чудеса́, Ты еси́ Бог еди́н. Наста́ви мя, Го́споди, на путь Твой и пойду во и́стине Твое́й: да возвесели́тся се́рдце мое́ боятися И́мене Твоего́. Испове́мся Тебе́, Го́споди Бо́же мой, всем се́рдцем мои́м и просла́влю И́мя Твое́ в век. Я́ко ми́лость Твоя́ ве́лия на мне, и изба́вил еси́ ду́шу мою́ от ада преиспо́днейшаго. Бо́же, законопресту́пницы воста́ша на мя, и сонм держа́вных взыска́ша ду́шу мою́, и не предложи́ша Тебе́ пред собо́ю. И Ты, Го́споди Бо́же мой, Ще́дрый и Ми́лостивый, Долготерпели́вый и Многоми́лостивый, и И́стинный. При́зри на мя и поми́луй мя, даждь держа́ву Твою́ о́троку Твоему́ и спаси́ Сы́на рабы Твоея́. Сотвори́ со мно́ю зна́мение во бла́го, и да ви́дят ненави́дящии мя и постыдя́тся: я́ко Ты, Го́споди, помо́гл ми и уте́шил мя еси́.

Сла́ва, и ны́не: Аллилу́иа, Аллилу́иа, Аллилу́иа, сла́ва Тебе́, Бо́же (Три́жды). Го́споди, поми́луй (Три́жды).

Слава, тропа́рь, глас 8: Ви́дя разбо́йник Нача́льника жи́зни, на Кресте́ ви́сяща, глаго́лаше: а́ще не бы Бог был вопло́щся И́же с на́ми распныйся, не бы со́лнце лучи́ (Своя́) потаи́ло, ниже́ бы земля́ трепе́щущи трясла́ся. Но вся терпя́й, помяни́ мя, Го́споди, во Ца́рствии Твое́м.

И ныне: И́же нас ра́ди рожде́йся от Девы, и распя́тие претерпе́в, Благи́й, испрове́ргий сме́ртию смерть, и воскресе́ние явле́й я́ко Бог, не пре́зри, я́же созда́л еси́ руко́ю Твое́ю. Яви́ Человеколю́бие Твое́, Ми́лостиве. Приими́ ро́ждшую Тя Богоро́дицу моля́щуюся за ны, и спаси́, Спа́се наш, лю́ди отча́янныя.

И пое́м тропари́ три от двунадесяти, глас 7:

Ужас бе ви́дети небесе́ и земли́ Творца́ на Кресте́ ви́сяща, со́лнце поме́ркшее, день же па́ки в нощь прело́жшийся, и зе́млю из гробо́в возсыла́ющу телеса́ ме́ртвых; с ни́миже покланя́емся Тебе́, спаси́ нас. (Два́жды)

Стих: Раздели́ша ри́зы Моя́ се́бе, и о оде́жди Мое́й мета́ша жре́бий.

Глас 2: Егда́ на Кресте пригвозди́ша беззако́ннии Го́спода сла́вы, вопия́ше к ним: чим вас оскорби́х, или́ о чем прогне́вах? Пре́жде Ме́не кто вас изба́ви от ско́рби? И ны́не что́ Мне воздаете́? Зла́я за блага́я: за столп о́гненный на Крест Мя пригвозди́сте: За о́блак гроб Мне ископа́ете! За ма́нну желчь Мне принесо́сте: за во́ду о́цтом Мя напои́сте. Про́чее призову́ язы́ки, и ти́и Мя просла́вят со Отце́м и со Святы́м Ду́хом.

Стих: Даша в снедь Мою́ желчь, и в жажду Мою́ напои́ша Мя о́цта.

И паки, Егда́ на Кресте́ пригвозди́ша:

Слава, глас 6: Днесь ви́сит на дре́ве, И́же на вода́х зе́млю пове́сивый: венце́м от те́рния облага́ется, И́же А́нгелов Царь, в ло́жную багряни́цу облачи́тся, одева́яй не́бо о́блаки: зауше́ние прия́т. И́же во Иорда́не свободи́вый Ада́ма: гвоздьми́ пригвозди́ся Жени́х Церко́вный, копи́ем прободе́ся Сын Де́выя. Покланя́емся страсте́м Твои́м, Христе́: Покланя́емся страсте́м Твои́м, Христе́: Покланя́емся страсте́м Твои́м, Христе́. Покажи́ нам и сла́вное Твое́ Воскресе́ние.

И ны́не: Днесь ви́сит на дре́ве:

Проки́мен, глас 6: Рече́ безумен в се́рдце свое́м: несть Бог.

Стих: Несть творя́й благостыню, несть до единаго.

Проро́чества Иереми́ина чтение (Иер. 11:18–23, 12:1–15).

Го́споди, скажи́ ми, и уразуме́ю; тогда́ ви́дех начина́ния их, аз же я́ко а́гня незло́бивое ведо́мое на заколе́ние не разуме́х: я́ко на мя помы́слиша по́мысл лука́вый, глаго́люще: Прииди́те и вложи́м дре́во в хлеб его́, и истреби́м его́ от земли́ живу́щих, и и́мя его́ да не помяне́тся ктому́. Госпо́дь Савао́ф, судяй пра́ведно, испыту́яй сердца́ и утро́бы, да ви́жду мще́ние Твое́ на них, я́ко к Тебе́ откры́х оправда́ние мое́. Сего́ ра́ди сия́ глаго́лет Госпо́дь на му́жы анафо́фски и́щущыя души́ мое́й, глаго́лющыя: да не проро́чествуеши о И́мени Госпо́дни: а́ще ли же ни, у́мреши в рука́х на́ших. Сего́ ра́ди сия́ глаго́лет Госпо́дь Сил: се Аз посещу на них: ю́ношы их мече́м у́мрут, и сы́нове их и дще́ри их сконча́ются гла́дом. И оста́нка не бу́дет от них, наведу́ бо зла́я на живу́щыя во Анафо́фе, в ле́то посеще́ния их. Пра́веден еси́, Го́споди, я́ко отвеща́ю к Тебе́: оба́че судьбы́ возглаго́лю к Тебе́. Что я́ко путь нечести́вых спе́ется? Угобзи́шася вси творя́щии беззако́ния. Насади́л еси́ их, и укорени́шася: ча́да сотвори́ша, и сотвори́ша плод: близ еси́ ты уст их, дале́че же от утро́б их. И Ты, Го́споди, разуме́еши мя, ви́дел мя еси́, и искуси́л еси́ се́рдце мое́ пред Тобо́ю: собери́ их я́ко о́вцы на заколе́ние, и очи́сти их в день заколе́ния их. Доко́ле пла́кати и́мать земля́, и трава́ вся се́льная и́зсхнет от зло́бы живу́щих на ней? Погибо́ша ско́ти и пти́цы, я́ко реко́ша: не у́зрит Бог путе́й на́ших. Но́зи твои́ теку́т, и разслабля́ют тя. Иди́те, собери́те вся зве́ри се́льныя, и да прии́дут сне́сти е́. Па́стырие мно́зи растли́ша виногра́д Мой, оскверни́ша часть Мою́, да́ша часть жела́емую Мою́ в пусты́ню непрохо́дную. Положи́ша в потребле́ние па́губы. Я́ко сия́ глаго́лет Госпо́дь о всех сосе́дех лука́вых, прикаса́ющихся насле́дию Моему́, е́же раздели́х людем Мои́м Изра́илю: се Аз исто́ргну их от земли́ их, и дом Иу́дин изве́ргну от среды́ их. И бу́дет егда́ исто́ргну их, обращу́ся и поми́лую их, и вселю́ их, кого́ждо в достоя́ние свое́, и кого́ждо в зе́млю свою́.

Ко Евре́ем посла́ния Свята́го апо́стола Па́вла чте́ние (зачало 324).

Бра́тие, иму́ще дерзнове́ние, входи́ти во Свята́я Кро́вию Иису́с Христо́вою, путе́м но́вым и живы́м, Его́же обнови́л есть нам заве́сою, си́речь, пло́тию Свое́ю, и Иере́а Вели́ка над до́мом Бо́жиим: Да приступа́ем со и́стинным се́рдцем во извеще́нии ве́ры, окропле́ни се́рдца от со́вести лука́выя, к измове́ни телеса́ водо́ю чи́стою. Да держи́м испове́дание упова́ния неукло́нное: ве́рен бо есть обеща́вый. И да разуме́вшем друг дру́га в поощре́нии любве́, и до́брых дел: не оставля́юще собра́ния своего́, я́коже есть не́ким обычай, но (друг дру́га) подвиза́юще: и толи́ко па́че, ели́ко ви́дите приближа́ющся день (су́дный). Во́лею бо согреша́ющым нам по прия́тии ра́зума и́стины, ктому́ о гресе́х не обрета́ется же́ртва: Стра́шно же не́кое ча́яние суда́, и огня́ ре́вность, поя́сти хотя́щаго сопроти́вныя. Отве́рглся кто зако́на Моисе́ова, без милосе́рдия при двою́ или́ трие́х свиде́телех умира́ет: Коли́ко мни́те го́ршия сподо́бится муки, и́же Сы́на Бо́жия попра́вый, и кровь заве́тную скве́рну возмни́в, в не́йже очисти́ся, и Ду́ха благода́ти укори́вый? Ве́мы бо ре́кшаго: Мне отмще́ние, Аз возда́м, глаго́лет Госпо́дь. И па́ки: я́ко су́дит Госпо́дь лю́дем Свои́м. Стра́шно есть е́же впа́сти в ру́це Бо́га Жива́го.

От Иоа́нна Свята́го Ева́нгелиа чте́ние (зача́ло 59, 60, 61).

Во вре́мя о́но, ведо́ша Иису́са от Каиа́фы в прето́р, бе же у́тро: и тии́ не внидо́ша в прето́р, да не оскверня́тся, но да ядя́т па́сху. Изы́де же Пила́т к ним вон, и рече́: кую речь прино́сите на челове́ка Сего́? Отвеща́ша и ре́ша ему́: а́ще не бы был Сей злоде́й, не бы́хом пре́дали Его́ тебе́. Рече́ же им Пила́т: поими́те Его́ вы, и по зако́ну ва́шему суди́те Ему́. Ре́ша же ему́ иуде́е: нам не достои́т уби́ти никого́же: да Сло́во Иису́сово сбу́дется, е́же рече́, назна́менуя ко́ею сме́ртию хотя́ше умре́ти. Вни́де же па́ки Пила́т в прето́р, и гласи́ Иису́са, и рече́ Ему́: Ты ли еси́ Царь Иуде́йск? Отвеща́ ему́ Иису́с: о себе́ ли ты сие́ глаго́леши или́ ини́и тебе́ реко́ша о Мне? Отвеща́ Пила́т: Еда́ аз жидови́н есмь? Род Твой и архиере́е преда́ша Тя мне, что́ еси́ сотвори́л? Отвеща́ Иису́с: Ца́рство Мое́ несть от ми́ра сего́. А́ще от мира сего́ было бы Ца́рство Мое́, слу́ги Мои́ у́бо подвиза́лися бы́ша, да не пре́дан бых был иуде́ом: ны́не же Ца́рство Мое́ несть отсю́ду. Рече́ же Ему́ Пила́т: у́бо Царь ли еси́ Ты? Отвеща́ Иису́с: ты глаго́леши, я́ко Царь есмь Аз. Аз на сие́ роди́хся, и на сие́ приидо́х в мир, да свиде́тельствую и́стину. И всяк и́же есть от и́стины, послу́шает гла́са Моего́. Глаго́ла Ему́ Пила́т: что́ есть и́стина, и сие́ рек, па́ки изы́де ко иуде́ом, и глаго́ла им: аз ни еди́ныя вины́ обрета́ю в Нем. Есть же обы́чай вам, да еди́наго вам отпущу́ на Па́сху: хо́щете ли у́бо, да отпущу́ вам Царя́ Иуде́йска. Возопи́ша же па́ки вси, глаго́люще: не Сего́, но Вара́вву. Бе же Вара́вва разбо́йник. Тогда́ у́бо Пила́т поя́т Иису́са, и би Его́. И во́ини спле́тше вене́ц от те́рния, возложи́ша Ему́ на главу́, и в ри́зу багря́ну облеко́ша Его́. И глаго́лаху: ра́дуйся, Царю́ Иуде́йский. И бия́ху Его́ по лани́тома. Изы́де же па́ки вон Пила́т, и глаго́ла им: се извожу́ Его́ вам вон, да разуме́ете, я́ко в Нем ни еди́ныя вины́ обрета́ю. Изыде же вон Иису́с, нося́ терно́вен вене́ц, и багря́ну ри́зу. И глаго́ла им: Се Челове́к. Егда́ же ви́деша Его́ архиере́е и слуги́, возопи́ша глаго́люще: распни́, распни́ Его́. Глаго́ла им Пила́т: поими́те Его́ вы, и распни́те, аз бо не обрета́ю в Нем вины́. Отвеща́ша ему́ иудее: мы зако́н и́мамы, и по зако́ну на́шему до́лжен есть умре́ти, я́ко Себе́ Сы́на Бо́жия сотвори́. Егда́ же слыша Пила́т сие́ сло́во, па́че убоя́ся. И вни́де в прето́р па́ки, и глаго́ла Иису́сови: отку́ду еси́ Ты? Иису́с же отве́та не даде́ ему́. Глаго́ла же Ему́ Пила́т: мне ли не глаго́леши; не ве́си ли, я́ко власть и́мам распя́ти Тя, и власть и́мам пусти́ти Тя? Отвеща́ Иису́с: не и́маши вла́сти ни еди́ныя на Мне, а́ще не бы ти дано́ свы́ше: сего́ ра́ди преда́вый Мя тебе́ бо́лий грех и́мать. От сего́ иска́ше Пила́т пусти́ти Его́. Иуде́е же вопия́ху, глаго́люще: а́ще Сего́ пу́стиши, не́си друг ке́сарев. Всяк, и́же царя́ себе́ творя́й, проти́вится ке́сарю. Пила́т же, слы́шав сие́ сло́во, изведе́ вон Иису́са, и се́де на суди́щи, на ме́сте глаго́лемем Лифострото́н, евре́йски же Гавва́фа. Бе же пято́к Па́сце, час же я́ко шесты́й, и глаго́ла иуде́ом: Се Царь ваш. Они́ же вопияху: возми́, возми́, распни́ Его́. Глаго́ла им Пила́т: Царя ли ва́шего распну́? Отвеща́ша архиере́е: не и́мамы царя, то́кмо ке́саря. Тогда́ же предаде́ Его́ им, да распне́тся. Пое́мше же Иису́са, и ведо́ша. И нося́ Крест Свой, изы́де в глаго́лемое Ло́бное ме́сто, е́же глаго́лется евре́йски Голго́фа. Иде́же пропя́ша Его́, и с Ним и́на два сю́ду и сю́ду, посреде́ же Иису́са. Написа́ же и ти́тла Пила́т, и положи́ на Кресте́. Бе же напи́сано: Иису́с Назоряни́н Царь Иуде́йский. Сего́ же ти́тла мно́зи что́ша от иуде́й: я́ко близ бе ме́сто гра́да, иде́же пропя́ша Иису́са. И бе напи́сано евре́йски, гре́чески, ри́мски. Глаго́лаху же Пила́ту архие́рее иуде́йстии: не пиши́. Царь Иуде́йский: но я́ко сам рече́: Царь есмь Иуде́йский. Отвеща́ Пила́т: е́же писа́х, писа́х. Во́ини же егда́ пропя́ша Иису́са, прия́ша ри́зы Его́, и сотвори́ша четы́ри ча́сти, ко́емуждо во́ину часть, и хито́н. Бе же хито́н не шве́н, свы́ше истка́н весь. Ре́ша же к себе́: не предере́м его́, но ме́тнем жре́бия о нем, кому́ бу́дет: да сбу́дется Писа́ние глаго́лющее: раздели́ша ри́зы Моя́ себе́, и о имати́сме Мое́й мета́ша жре́бия. Во́ини же у́бо сия́ сотвори́ша. Стоя́ху же при Кресте́ Иису́сове Ма́ти Его́, и сестра́ Ма́тере Его́, Мари́а Клео́пова, и Мари́а Магдали́на. Иису́с же ви́дев Матерь, и ученика стояща, его́же любляше, глаго́ла Матери Свое́й: Же́но, се сын Твой. Пото́м же глаго́ла ученику́: Се Ма́ти Твоя́. И от того́ часа́ поя́т Ю́ учени́к во своя́ си. Посе́м ве́дый Иису́с, я́ко вся уже́ соверши́шася, да сбу́дется Писа́ние, глаго́ла: жа́жду. Сосу́д же стоя́ше полн о́цта: они́ же испо́лнивше губу́ о́цта, и на трость во́нзше, приде́ша ко усто́м Его́. Егда́ же прия́т о́цет Иису́с, рече́: соверши́шася. И прекло́нь главу́, предаде́ дух. Иуде́е же, поне́же пято́к бе, да не оста́нут на Кресте́ телеса́ в суббо́ту: бе бо вели́к день тоя́ суббо́ты, моли́ша Пила́та, да пребию́т го́лени их, и во́змут. Приидо́ша же во́ини, и пе́рвому у́бо преби́ша го́лени, и друго́му распя́тому с Ним. На Иису́са же прише́дше, я́ко ви́деша Его́ уже́ уме́рша, не преби́ша Ему́ го́лений. Но еди́н от во́ин копие́м ре́бра Ему́ прободе́, и а́бие изы́де кровь и вода. И ви́девый свиде́тельствова, и и́стинно есть свиде́тельство его́: и той весть, я́ко и́стину глаго́лет, да вы ве́ру и́мете. Бы́ша бо сия́, да сбу́дется Писа́ние: кость не сокруши́тся от Него́. И па́ки друго́е Писа́ние глаго́лет: воззря́т Нань, Его́же прободо́ша.

Лик: Сла́ва долготерпе́нию Твоему́, Го́споди.

Та́же чтец: Не преда́ждь нас до конца́, И́мене Твоего́ ра́ди и не разори́ Заве́та Твоего́, и не отста́ви ми́лости Твоея́ от нас, Авраа́ма ра́ди возлю́бленнаго от Тебе́, и за Исаа́ка раба́ Твоего́, и Изра́иля Свята́го Твоего́.

Трисвято́е, по О́тче наш.

Свяще́нник возгла́с: Я́ко Твое́ есть Ца́рство:

Чтец: Ами́нь.

Та́же конда́к, глас 8: Нас ра́ди распятаго, прииди́те вси воспои́м, Того́ бо ви́де Мари́а на дре́ве, и глаго́лаше: а́ще и распя́тие терпи́ши: Ты еси́ Сын и Бог Мой.

Та́же: Го́споди, поми́луй. (40)

И́же на вся́кое вре́мя и на вся́кий час, на Небеси́ и на земли́ покланя́емый и сла́вимый, Христе́ Бо́же, Долготерпели́ве, Многоми́лостиве, Многоблагоутро́бне, И́же пра́ведныя любяй и гре́шныя ми́луяй, И́же вся зовы́й ко спасе́нию обеща́ния ра́ди бу́дущих благ. Сам, Го́споди, приими́ и на́ша в час се́й моли́твы, и испра́ви живо́т наш к за́поведем Твои́м, ду́шы на́ша освяти́, телеса́ очи́сти, помышле́ния испра́ви, мы́сли очи́сти и изба́ви нас от вся́кия ско́рби, зол и боле́зней. Огради́ нас святы́ми Твои́ми а́нгелы, да ополче́нием их соблюда́еми и наставля́еми, дости́гнем в соедине́ние ве́ры и в ра́зум непристу́пныя Твоея́ сла́вы: я́ко благослове́н еси́ во ве́ки веко́в. Ами́нь.

Го́споди, поми́луй (Три́жды). Сла́ва, и ны́не: Честне́йшую Херуви́м: И́менем Госпо́дним Благослови́, О́тче.

Свяще́нник, возгла́с: Бо́же, уще́дри ны, и благослови́ ны, просвети́ лице́ Твое́ на ны, и поми́луй ны.

Чтец: Ами́нь.

Влады́ко, Го́споди Иису́се Христе́ Бо́же наш, долготерпе́вый о на́ших согреше́ниих, и да́же до ны́нешняго часа́ приве́дый нас, во́ньже на Животворя́щем дре́ве ви́ся, благоразу́мному разбо́йнику, и́же в рай путесотвори́л еси́ вход, и сме́ртию смерть разру́шил еси́; очи́сти нас гре́шных и недосто́йных раб Твои́х, согреши́хом бо и беззако́нновахом, и не́смы досто́йны возвести́ очеса́ на́ша, и воззре́ти на высоту́ небе́сную, зане́ оста́вихом путь пра́вды Твоея́, и ходи́хом в во́лях серде́ц на́ших. Но мо́лим Твою́ безме́рную бла́гость: пощади́ нас, Го́споди, по мно́жеству ми́лости Твоея́, и спаси́ нас И́мене Твоего́ ра́ди, Свята́го, я́ко исчезо́ша в суете́ дни́е на́ши. Изми́ нас из руки́ сопроти́внаго и оста́ви нам грехи на́ша, и умертви́ плотско́е на́ше му́дрование, да ве́тхаго отложи́вше челове́ка, в но́ваго облеце́мся, и Тебе́ поживе́м на́шему Влады́це и Благоде́телю: и та́ко Твои́м после́дующе повеле́нием, в ве́чный поко́й дости́гнем, иде́же есть всех веселя́щихся жили́ще. Ты бо еси́ вои́стинну и́стинное Весе́лие и Ра́дость лю́бящих Тя, Христе́ Бо́же наш, и Тебе́ сла́ву возсыла́ем, со Безнача́льным Твои́м Отцем, и Пресвяты́м и Благи́м, и Животворя́щим Твои́м Ду́хом, ны́не и при́сно, и во ве́ки веко́в. Ами́нь.

Та́же Блаже́нны скоро:

Во Ца́рствии Твое́м помяни́ нас, Го́споди; егда́ прии́деши во Ца́рствии Твое́м.

Блаже́ни ни́щии ду́хом, я́ко тех есть Ца́рство Небе́сное.

Блаже́ни пла́чущии, я́ко ти́и уте́шатся.

Блаже́ни кро́тцыи, я́ко ти́и насле́дят зе́млю.

Блаже́ни а́лчущии и жа́ждущим пра́вды, я́ко тии насы́тятся.

Блаже́ни ми́лостивии, я́ко ти́и поми́ловани бу́дут.

Блаже́ни чи́стии се́рдцем, я́ко ти́и Бо́га у́зрят.

Блаже́ни миротво́рцы, я́ко ти́и сы́нове Бо́жии нареку́тся.

Блаже́ни изгна́ни пра́вды ра́ди, я́ко тех есть Ца́рство Небе́сное.

Блаже́ни есте́, егда́ поно́сят вам, и изжену́т, и ре́кут всяк зол глаго́л на вы лжу́ще, Мене́ ра́ди.

Ра́дуйтеся и весели́теся, я́ко мзда ва́ша мно́га на небесе́х.

Сла́ва Отцу́, и Сы́ну, и Свято́му Ду́ху и ны́не, и при́сно, и во ве́ки веко́в. Ами́нь.

Помяни́ нас, Го́споди, егда́ прии́деши во Ца́рствии Твое́м.

Помяни́ нас, Влады́ко, егда́ прии́деши во Ца́рствии Твое́м.

Помяни́ нас, Святы́й, егда́ прии́деши во Ца́рствии Твое́м.

Лик Небе́сный пое́т Тя, и глаго́лет: Свят, Свят, Свят Госпо́дь Савао́ф, испо́лнь не́бо и земля́ сла́вы Твоея́.

Стих: Приступи́те к Нему́, и просвети́теся, и ли́ца ва́ша не постыдя́тся.

И паки, Лик Небе́сный пое́т Тя, и глаго́лет:

Сла́ва: Ли́к святы́х А́нгел и Арха́нгел, со все́ми небе́сными си́лами, пое́т Тя, и глаго́лет: Свят, Свят, Свят Госпо́дь Савао́ф, испо́лнь не́бо и земля́ сла́вы Твоея́.

И ны́не: Ве́рую во Еди́наго Бо́га Отца́ Вседержи́теля, Творца́ не́бу и земли́, ви́димым же всем и неви́димым. И во Еди́наго Го́спода Иису́са Христа́, Сы́на Бо́жия, Единоро́днаго, и́же от Отца́ рожде́ннаго пре́жде всех век. Све́та от Све́та, Бо́га и́стинна от Бо́га и́стинна, рожде́нна, несотворе́нна, Единосу́щна Отцу́, Имже вся бы́ша. Нас ра́ди челове́к и на́шего ра́ди спасе́ния сше́дшаго с небе́с, и воплоти́вшагося от Ду́ха Свя́та и Мари́и Де́вы, и вочелове́чшася. Распя́таго же за ны при Понти́йстем Пила́те, и страда́вша, и погребе́на, и воскре́сшаго в тре́тий день по Писа́нием. И возше́дшаго на Небеса́ и седя́ща одесну́ю Отца́. И па́ки гряду́щаго со сла́вою суди́ти живы́м и ме́ртвым: Его́ же Ца́рствию не бу́дет конца́. И в Ду́ха Свята́го Го́спода Животворя́щаго, И́же от Отца́ исходя́щаго, и́же со Отце́м и Сы́ном, спокланя́ема и ссла́вима, глаго́лавшаго проро́ки. Во Еди́ну Святу́ю Собо́рную и Апо́стольскую Це́рковь. Испове́дую еди́но Креще́ние, во оставле́ние грехо́в. Ча́ю воскресе́ния ме́ртвых: И жи́зни бу́дущаго ве́ка. Ами́нь.

Осла́би, оста́ви, прости́, Бо́же, прегреше́ния на́ша, во́льная и нево́льная, я́же в сло́ве и в де́ле, я́же в ве́дении и не в ве́дении, я́же во дни и в нощи́, я́же во уме́ и в помышле́нии, вся нам прости́, я́ко Благ и Человеколю́бец.

О́тче наш, И́же еси́ на Небесе́х, да святи́тся И́мя Твое́: да прии́дет Ца́рствие Твое́: да бу́дет во́ля Твоя́, я́ко на Небеси́ и на земли́. Хлеб наш насу́щный даждь нам днесь, и оста́ви нам до́лги на́ша, я́коже и мы оставля́ем должнико́м на́шим: и не введи́ нас во искуше́ние, но изба́ви нас от лука́ваго.

Свяще́нник, возгла́с: Я́ко Твое́ есть Ца́рство:

Чтец: Ами́нь.

Та́же конда́к, глас 8: Нас ра́ди распя́таго, прииди́те вси воспои́м, Того бо виде Мари́а на дре́ве, и глаго́лаше: а́ще и распя́тие терпи́ши, Ты еси́ Сын и Бог Мой.

Го́споди, поми́луй. (40)

И моли́тва: Всесвята́я Тро́ице, Единосу́щная Держа́во, Неразде́льное Ца́рство, всех благи́х Вина́: благоволи́ же и о мне, гре́шнем, утверди́, вразуми́ се́рдце мое́, и всю мою́ отыми́ скве́рну, просвети́ мою́ мысль, да вы́ну сла́влю, пою́, и покланя́юся, и глаго́лю: еди́н Свят, еди́н Госпо́дь, Иису́с Христо́с, во сла́ву Бо́га Отца́. Ами́нь.

Та́же: Бу́ди И́мя Госпо́дне благослове́но от ны́не и до ве́ка (Три́жды). Сла́ва, и ны́не:

Псало́м 33

Благословлю́ Го́спода на вся́кое вре́мя, вы́ну хвала́ Его́ во усте́х мои́х. О Го́споде похва́лится душа́ моя́, да услы́шат кро́тцыи и возвеселя́тся. Возвели́чите Го́спода со мно́ю и вознесе́м и́мя Его́ вку́пе. Взыска́х Го́спода, и услы́ша мя, и от всех скорбе́й мои́х изба́ви мя. Приступи́те к Нему́ и просвети́теся, и ли́ца ва́ша не постыдя́тся. Се́й ни́щий воззва́, и Госпо́дь услы́ша и, и от всех скорбе́й Его́ спасе́ и́. Ополчи́тся А́нгел Госпо́день о́крест боя́щихся его́ и изба́вит их. Вкуси́те и ви́дите, я́ко благ Госпо́дь: блаже́н муж, и́же упова́ет Нань. Бо́йтеся Го́спода вси святи́и Его́, я́ко несть лише́ния боя́щымся Его́. Богатии обнища́ша и взалка́ша: взыска́ющии же Го́спода не лиша́тся вся́каго блага. Прииди́те, ча́да, послу́шайте мене́, стра́ху Госпо́дню научу́ вас. Кто́ есть челове́к хотя́й живо́т, любя́й дни ви́дети бла́ги? Удержи́ язы́к твой от зла, и устне́ твои́ е́же не глаго́лати льсти. Уклони́ся от зла и сотвори́ бла́го, взыщи́ ми́ра и пожени́ и. О́чи Госпо́дни на пра́ведныя, и у́ши Его́ в моли́тву их. Лице́ же Госпо́дне на творя́щыя зла́я, е́же потреби́ти от земли́ па́мять их. Воззва́ша пра́веднии, и Госпо́дь услы́ша их, и от всех скорбе́й их изба́ви их. Близ Госпо́дь сокруше́нных се́рдцем, и смире́нныя ду́хом спасе́т. Мно́ги ско́рби пра́ведным, и от всех их изба́вит я́ Госпо́дь. Храни́т Госпо́дь вся ко́сти их, ни еди́на от них сокруши́тся. Смерть гре́шников люта́, и ненави́дящии пра́веднаго прегреша́т. Изба́вит Госпо́дь ду́шы раб Свои́х, и не прегреша́т вси упова́ющии́ на Него́.

Диа́кон: Прему́дрость.

Ли́к: Досто́йно есть я́ко вои́стинну:

Свяще́нник: Пресвята́я Богоро́дице, спаси́ нас.

Ли́к: Честне́йшую Херуви́м:

Свяще́нник: Сла́ва Тебе́, Христе́ Бо́же, упова́ние на́ше, сла́ва Тебе́.

Лик: Сла́ва, и ны́не: Го́споди, поми́луй (Три́жды). Благослови́.

Свяще́нник твори́т отпу́ст:

И́же нас ра́ди челове́ков, и на́шего ра́ди спасе́ния, стра́шныя страсти, и Животворя́щий Крест, и во́льное погребе́ние пло́тию изво́ливый, Христо́с, И́стинный Бог наш, моли́твами Пречи́стыя Своея́ Матере, святы́х сла́вных и всехва́льных апо́стол, святы́х и пра́ведных Богооте́ц Иоаки́ма и А́нны, и все́х святы́х, поми́лует и спасе́т нас, я́ко Благ и Человеколю́бец.

Посе́м лик пое́т многоле́тие: Вели́каго Господи́на:

Подобает же и сие́ ведати, я́ко прияхом в Палестине, в сей святый день Великаго Пятка, не творити Преждесвященную, ниже паки совершенную Литургию, но ниже трапезу поставляем, ниже ядим в сей день распятия. Аще же кто будет многонемощен, или престарелся, и не могий пребыти постен, дается ему хлеб и вода, по захождении солнца. Сице бо прияхом от святых заповедей святых апостол, не ясти в Великий Пяток. Господне бо слово, е́же рече к фарисеем Господь: я́ко егда отымется от них Жених, тогда постятся в тыя дни. Зде блаженнейшии апостоли восприяша, и сие́ обрящеши во апостольских преданиих, внимательно сия проходя. Но и правильное послание святейшаго архиепископа Александрийскаго Дионисиа яве сие́ предпоставляет.

Последование Вечерни во Святы́й и Вели́кий пято́к

Иерей, облачи́вшись во все свяще́нныя одежды, возглаша́ет: Благослове́н Бог наш, всегда́, ны́не и при́сно, и во ве́ки веко́в.

Чтец: Ами́нь.

И твори́м обы́чное нача́ло вече́рни и псало́м 103.

По псалме́ ектениа́ вели́кая: Ми́ром Го́споду помо́лимся.

По возгла́се: Я́ко подоба́ет: пою́т на о́ба ли́ка: Го́споди, воззва́х, во глас 1:

Го́споди, воззва́х к Тебе́, услы́ши мя, услы́ши мя, Го́споди.

Го́споди, воззва́х к Тебе́, услы́ши мя: вонми́ гла́су моле́ния моего́, внегда́ воззва́ти ми к Тебе́. Услы́ши мя, Го́споди.

Да испра́вится моли́тва моя́, я́ко кади́ло пред Тобо́ю: воздея́ние руку́ мое́ю же́ртва вече́рняя. Услы́ши мя, Го́споди.

И по чи́ну вся: Положи́, Го́споди, хране́ние усто́м мои́м:

Зде пое́м стихи́ры на 6, во глас 1:

Стих: А́ще беззако́ния на́зриши, Го́споди, Го́споди, кто́ постои́т? Я́ко у Тебе́ очище́ние есть.

Вся тварь изменя́шеся стра́хом, зря́щи Тя на Кресте́ ви́сима, Христе́. Со́лнце омрача́шеся, и земли́ основа́ния сотряса́хуся: вся состра́даху Созда́вшему вся. Во́лею нас ра́ди претерпе́вый, Го́споди, сла́ва Тебе́.

Стих: И́мене ра́ди Твоего́ потерпе́х Тя, Го́споди, потерпе́ душа́ моя́ в сло́во Твое́, упова́ душа́ моя́ на Го́спода.

И паки, Вся тварь изменя́шеся стра́хом:

Стих, глас 2: От стра́жи у́тренния до но́щи, от стра́жи у́тренния, да упова́ет И́зраиль на Го́спода.

Лю́дие злочести́вии и беззако́ннии, вску́ю поучаю́тся тще́тным? Вску́ю Живота́ всех на смерть осуди́ша? Ве́лие чудо, я́ко Созда́тель ми́ра в ру́ки беззако́нных предае́тся, и на дре́во возвыша́ется Человеколю́бец: да я́же во а́де ю́зники свободи́т, зову́щыя: долготерпели́ве Го́споди, сла́ва Тебе́.

Стих: Я́ко у Го́спода ми́лость и мно́гое у Него́ избавле́ние: и То́й изба́вит Изра́иля от всех беззако́ний его́.

Днесь зря́щи Тя Непоро́чная Де́ва на Кресте́, Сло́ве, возвыша́ема, рыда́ющи Ма́тернею утро́бою, уязвля́шеся се́рдцем го́рце, и стеня́щи боле́зненно из глубины́ души́, лице́ со власы́ терза́ющи. Те́мже и пе́рси биющи взыва́ше жа́лостно: увы́ Мне, Боже́ственное Ча́до! Увы Мне, Све́те ми́ра! Что́ заше́л еси́ от о́чию Мое́ю А́гнче Бо́жий? Те́мже во́инства безпло́тных тре́петом содержи́ми бя́ху, глаго́люще: непостижи́ме Го́споди, сла́ва Тебе́.

Стих: Хвали́те Го́спода вси язы́цы, похвали́те Его́ вси лю́дие.

На дре́ве ви́дящи ви́сима, Христе́, Тебе́ всех Зижди́теля и Бо́га, безсе́менно ро́ждшая Тя вопия́ше го́рько: Сы́не Мой, где добро́та за́йде зра́ка Твоего́? Не терплю́ зре́ти Тя непра́ведно распина́ема: потщи́ся у́бо воста́ни, я́ко да ви́жу и аз Твое́ из ме́ртвых тридне́вное воскресе́ние.

Стих, глас 6: Я́ко утверди́ся ми́лость Его́ на нас, и и́стина Госпо́дня пребывает во век.

Днесь Влады́ка твари предстои́т Пила́ту, и Кресту́ предае́тся Зижди́тель всех: я́ко А́гнец приводи́мь Свое́ю во́лею, гвоздьми́ пригвождае́тся, и в ре́бра пробода́ется, и губо́ю напоя́ется, ма́нну одожди́вый, по лани́те зауша́ется Изба́витель ми́ра, и от Свои́х раб поруга́ется Созда́тель всех. О Влады́чняго Человеколю́бия! О распина́ющих моля́ше Своего́ Отца́, глаго́ля: О́тче, оста́ви им грех сей: не ве́дят бо беззако́ннии, что непра́ведное содева́ют.

Слава: О ка́ко беззако́нное со́нмище, Царя́ тва́ри осуди́ на смерть! Не устыде́вся благодея́ния, я́же воспомина́я, предутвержда́ше глаго́ля к ним: лю́дие Мои́, что́ сотвори́х вам? Не чуде́с ли испо́лних Иуде́ю; не мертвецы́ ли воскреси́х еди́нем сло́вом? Не вся́кую ли боле́знь исцели́х и недуг? Что у́бо Ми воздаете́? Вску́ю не по́мните Мя? За исцеле́ния ра́ны Мне наложи́вше, за живо́т умерщвля́юще, ве́шающе на дре́ве я́ко злоде́я, Благоде́теля! я́ко беззако́нна, Законода́вца: я́ко осужде́нна, всех Царя. Долготерпели́ве Го́споди, сла́ва Тебе́.

И ныне: Стра́шное и пресла́вное та́инство Днесь де́йствуемо зри́тся: Неосяза́емый удержа́вается; вя́жется, Разреша́яй Ада́ма от кля́твы: Испыту́яй сердца́ и утро́бы, непра́ведно испыту́ется; в темни́це затворя́ется, и́же бе́здну затвори́вый; Пила́ту предстои́т, Ему́же тре́петом предстоя́т Небе́сныя си́лы; зауша́ется руко́ю созда́ния Созда́тель; на дре́во осужда́ется, судя́й живы́м и ме́ртвым: во гро́бе заключа́ется, разори́тель ада. И́же вся терпя́й милосе́рдно, и всех спасы́й от кля́твы, незло́биве Го́споди, сла́ва Тебе́.

И а́бие быва́ет вход со Святы́м Ева́нгелием. Иере́й благословля́ет вход. диа́кон возглашает: Прему́дрость, про́сти.

Лик же: Све́те Ти́хий Святы́я сла́вы Безсме́ртнаго Отца́ Небе́снаго, Свята́го Блаже́ннаго, Иису́се Христе́! Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподо́бными, Сы́не Бо́жий, живо́т даяй: те́мже мир Тя сла́вит.

Проки́мен, глас 4: Раздели́ша ри́зы Моя́ себе́, и о оде́жди Мое́й мета́ша жре́бий.

Стих: Бо́же, Бо́же мой, вонми́ ми, вску́ю оста́вил мя еси́?

Исхо́да чтение (Исх. 33:11–23).

Глаго́ла Госпо́дь к Моисе́ю лице́м к лицу, я́коже а́ще бы кто возглаго́лал к своему́ дру́гу, и отпуща́шеся в полк: слуга́ же Иису́с сын Наи́ин ю́ноша не исхожда́ше из ски́нии. И рече́ Моисе́й ко Го́споду: се Ты мне глаго́леши, изведи́ лю́ди сия́. Ты же не яви́л ми еси́, кого́ после́ши со мно́ю. Ты же мне рекл еси́: вем Тя па́че всех, и благода́ть и́маши у Мене́. А́ще у́бо обрето́х благода́ть пред Тобо́ю, яви́ ми Тебе́ Сама́го, да разу́мно ви́жду Тя, я́ко да обре́т буду благода́ть пред Тобо́ю: и да позна́ю, я́ко лю́дие Твои́ язык вели́к сей. И глаго́ла (ему́ Госпо́дь): Аз сам преды́ду пред тобо́ю, и упоко́ю тя. И рече́ к Нему́ Моисе́й: а́ще Сам Ты не и́деши с на́ми, да не изведе́ши мя отсю́ду. И ка́ко ве́домо бу́дет вои́стинну, я́ко обрето́х благода́ть у Тебе́, аз же и лю́дие Твои́, то́чию иду́щу Ти с на́ми? И просла́влен бу́ду аз же и лю́дие Твои́ па́че всех язык, ели́цы суть на земли́. Рече́ же Госпо́дь к Моисе́ю: и сие́ тебе́ сло́во, е́же рекл еси́, сотворю́: обре́л бо еси́ благода́ть пре́до Мно́ю, и вем тя па́че всех. И глаго́ла Моисе́й: покажи́ ми сла́ву Твою́. И рече́ (Госпо́дь к Моисе́ю): Аз предыду́ пред тобо́ю сла́вою Мое́ю и воззову́ о И́мени Мое́м, Госпо́дь, пред тобо́ю: и поми́лую, его́же а́ще ми́лую: и уще́дрю, его́же а́ще ще́дрю. И рече́: не возмо́жеши ви́дети лица́ Моего́, не бо узрит челове́к лице́ Мое́, и жив бу́дет. И рече́ Госпо́дь: се ме́сто у Мене́, и ста́неши на ка́мени. Егда́ же пре́йдет сла́ва Моя́, и положу́ тя в разсе́лине ка́мене, и покры́ю руко́ю Мое́ю над тобо́ю, до́ндеже мимои́ду. И отыму́ руку́ Мою́ и тогда́ у́зриши за́дняя Моя́: Лице́ же Мое́ не яви́тся тебе́.

Проки́мен, глас 4: Суди́, Го́споди, оби́дящыя мя, побори́ борющыя мя.

Стих: Приими́ оружие и щит, и воста́ни в по́мощь мою́.

И́ова чте́ние (Иов. 42:12–17).

Госпо́дь, благослови́ после́дняя И́овля, не́же пре́жняя: бя́ху же ско́ти его́, ове́ц четырена́десять ты́сящ, велблю́дов шесть ты́сящ, супру́г воло́в ты́сяща, осли́ц ста́дных ты́сяща. Роди́ша же ся ему́ сы́нове седмь, и дще́ри три. И нарече́ пе́рвую у́бо, День: вторую же, Касси́ю: тре́тию же Амалфе́ев Рог. И не обрето́шася подо́бни в лепоте́ дще́рем И́овлевым в поднебе́сней: даде́ же им оте́ц насле́дие в бра́тии их. Поживе́ же И́ов по я́зве лет сто се́дмьдесят: всех же лет поживе́ две́сти четы́редесять осмь. И ви́де И́ов сы́ны Своя́, и сы́ны сыно́в свои́х, да́же до четве́ртаго ро́да. И сконча́ся И́ов стар, и испо́лнь дней. Пи́сано же есть па́ки воста́ти ему́, с ни́миже Госпо́дь возста́вит и́. Та́ко толкуется от си́рския кни́ги. В земли́ у́бо живы́й Аиситиди́йстей на преде́лех Идуме́и и Арави́и: пре́жде же бя́ше и́мя ему́ Иова́в. Взем же жену аравля́ныню, роди́ сы́на, ему́же и́мя Енно́н. Бе же той отца́ у́бо Заре́фа, Иса́вовых сыно́в сын, ма́тере же Восо́рры: я́коже бы́ти ему́ пя́тому от Авраама.

Проро́чества Иса́иина чте́ние (52:13–15, 53:1–12, 54:1).

Та́ко глаго́лет Госпо́дь: се уразуме́ет о́трок Мой, и вознесе́тся и просла́вится зело́. Я́коже ужасну́тся о Тебе́ мно́зи, та́ко обезсла́вится от челове́к вид Твой, и сла́ва Твоя́ от сыно́в челове́ческих. Та́ко удивя́тся язы́цы мно́зи о Нем, и заградя́т ца́рие уста́ своя́: я́ко, и́мже не возвести́ся о Нем, у́зрят, и и́же не слы́ша, уразуме́ют. Го́споди, кто ве́рова слу́ху на́шему? и мы́шца Госпо́дня ко́му откры́ся? возвести́хом, я́ко отроча́ пред Ним, я́ко ко́рень в земли́ жа́ждущей. Несть ви́да Ему́, ниже́ сла́вы: и ви́дехом Его́, и не имя́ше ви́да, ни добро́ты: Но вид Его́ безче́стен, умален па́че всех сыно́в челове́ческих: челове́к в я́зве сый, и ве́дый терпе́ти боле́знь, я́ко отврати́ся лице́ Его́, безче́стно бысть, и не вмени́ся. Сей грехи́ на́ша но́сит, и о нас боле́знует, и мы вмени́хом Его́ бы́ти в труде́, и в язве от Бо́га, и во озлобле́нии. Той же я́звен бысть за грехи́ на́ша, и му́чен бысть за беззако́ния на́ша, наказа́ние ми́ра на́шего на Нем, я́звою Его́ мы исцеле́хом. Вси я́ко о́вцы заблуди́хом: челове́к от пути́ своего́ заблуди́, и Госпо́дь предаде́ Его́ грех ра́ди на́ших. И Той, зане́ озло́блен бысть, не отверза́ет уст Свои́х: я́ко овча́ на заколе́ние веде́ся, и я́ко А́гнец пред стригу́щим его́ безгла́сен, та́ко не отверза́ет уст Свои́х. Во смире́нии Его́ суд Его́ взя́тся: род же Его́ кто испове́сть? Я́ко взе́млется от земли́ живо́т Его́, ра́ди беззако́ний люде́й мои́х веде́ся на смерть. И дам лука́выя вме́сто погребе́ния Его́, и бога́тыя вме́сто сме́рти Его́, я́ко беззако́ния не сотвори́, ниже́ обре́теся лесть во усте́х Его́. И Госпо́дь хо́щет очи́стити Его́ от язвы: а́ще да́стся о гресе́, душа́ ва́ша у́зрит се́мя долгоживо́тное. И хо́щет Госпо́дь руко́ю Свое́ю отъя́ти боле́знь от души́ Его́, яви́ти Ему́ свет, и созда́ти ра́зумом, оправда́ти Пра́веднаго, Бла́го служаща мно́гим, и грехи́ их Той понесе́т. Сего́ ра́ди Той насле́дит мно́гих, и кре́пких раздели́т коры́сти: зане́ предана́ бысть на смерть душа́ Его́, и со беззако́нными вмени́ся: и Той грехи́ мно́гих вознесе́, и за беззако́ния их пре́дан бысть. Возвесели́ся непло́ды неражда́юшая, Возгла́си́ и возопи́й нечревоболе́вшая: я́ко мно́га чада пусты́я па́че, не́жели иму́щия му́жа.

Проки́мен, глас 6: Положи́ша мя в ро́ве преиспо́днем, в те́мных и се́ни сме́ртней.

Стих: Го́споди, Бо́же спасе́ния моего́, во дни воззва́х и в нощи́ пред Тобо́ю.

К Кори́нфяном посла́ния Свята́го апо́стола Павла чте́ние (зачало 125).

Бра́тие, сло́во кре́стное, погиба́ющым у́бо юро́дство есть, спаса́емым нам си́ла Бо́жия есть. Пи́сано бо есть: погублю́ прему́дрость прему́дрых, и ра́зум разу́мных отве́ргу. Где прему́др? Где кни́жник? Где совопро́сник ве́ка сего́? Не обуи́ ли Бог прему́дрость ми́ра сего́? Поне́же бо в прему́дрости Бо́жией, не разуме́ мир прему́дростию Бо́га, благоизво́лил Бог, бу́йством про́поведи спасти́ ве́рующих. Поне́же и иуде́е зна́мения про́сят, и е́ллини прему́дрости и́щут. Мы же пропове́дуем Христа́ распята, иуде́ем у́бо соблазн, е́ллином же безу́мие. Саме́м же зва́нным, иуде́ем же и е́ллином, Христа́, Бо́жию си́лу и Бо́жию Прему́дрость. Зане́ бу́ее Бо́жие, прему́дрее челове́к есть; и немощно́е Бо́жие, крепча́е челове́к есть. Ви́дите бо зва́ние ва́ше, бра́тие, я́ко не мно́зи ли прему́дри по пло́ти; не мно́зи ли си́льни; не мно́зи ли благоро́дни. Но бу́яя ми́ра избра Бог, да прему́дрыя посрами́т: и немощна́я ми́ра избра́ Бог, да посрами́т кре́пкая. И худоро́дная ми́ра, и уничиже́нная избра́ Бог, и не су́щая, да су́щая упраздни́т. Я́ко да не похва́лится вся́ка плоть пред Бо́гом. Из Него́же вы есте́ о Христе́ Иису́се, И́же бысть нам Прему́дрость от Бо́га, пра́вда же и освяще́ние, и избавле́ние. Да я́коже пи́шется: хваля́йся о Го́споде да хва́лится. И аз прише́д к вам, бра́тие, приидо́х не по превосхо́дному словеси́, или́ прему́дрости, возвещая вам свиде́тельство Бо́жие. Не суди́х бо ве́дети что в вас, то́чию Иису́са Христа́, и Сего́ распята.

И а́бие пою́т: Аллилу́иа, во глас 1, три́жды.

Стих 1: Спаси́ мя, Бо́же, я́ко внидо́ша во́ды до души́ моея́.

Стих 2: Поноше́ние ча́яше душа́ моя́, и страсть.

Сти́х 3: Да помрача́тся о́чи их, е́же не ви́дети.

От Матфе́а Свята́го Ева́нгелиа чте́ние (зачало 110).

Во вре́мя о́но, сове́т сотвори́ша вси архиере́е и старцы людсти́и на Иису́са, я́ко уби́ти Его́. И связа́вше Его́ ведо́ша, и преда́ша Его́ Понти́йскому Пила́ту иге́мону. Тогда́ ви́дев Иу́да преда́вый Его́, я́ко осуди́ша Его́, раска́явся возврати́ три́десять сре́бреники архиере́ем и ста́рцем, глаго́ля: согреши́х, преда́в кровь непови́нную. Они́ же ре́ша: что есть нам, ты у́зриши. И пове́рг сре́бреники в це́ркви, оти́де, и шед удави́ся. Архиере́е же прие́мше сре́бреники, ре́ша: недосто́йно есть вложи́ти их в корва́ну, поне́же це́на кро́ве есть. Сове́т же сотво́рше, купи́ша и́ми село́ скуде́льниче, в погреба́ние стра́нным. Те́мже нарече́ся село́ то Село́ Кро́ве до сего́ дне. Тогда́ сбы́стся рече́нное Иереми́ем проро́ком глаго́лющим: и прия́ша три́десять сре́бреник, це́ну Цене́ннаго, Его́же цени́ша от сыно́в Изра́илев: И даша я на селе́ скуде́льничи, я́коже сказа́ мне Госпо́дь. Иису́с же ста пред иге́моном, и вопроси́ Его́ иге́мон, глаго́ля: Ты ли еси́ Царь Иуде́йский? Иису́с же рече́ ему́: ты глаго́леши. И егда́ Нань глаго́лаху архиере́е и старцы, ничесо́же отвещава́ше. Тогда́ глаго́ла Ему́ Пила́т: не слыши́ши ли, коли́ко на Тя свиде́тельствуют. И не отвеща́ ему́ ни к еди́ному глаго́лу, я́ко диви́тися иге́мону зело́. На всяк же пра́здник обы́чай бе иге́мону отпуща́ти еди́наго наро́ду свя́зня, его́же хотя́ху. И́мяху же тогда́ связана наро́чита, глаго́лемаго Варавву. Со́бравшымся же им, рече́ им Пила́т: кого́ хо́щете от обою́ отпущу́ вам? Вара́вву ли, или́ Иису́са глаго́лемаго Христа́? Ве́дяше бо, я́ко за́висти ра́ди преда́ша Его́. Седя́щу же ему́ на суди́щи, посла́ к Нему́ жена́ его́, глаго́лющи: ничто́же тебе́, и Пра́веднику Тому: мно́го бо пострада́х Днесь во сне Его́ ра́ди. Архиере́е же и ста́рцы наусти́ша наро́ды, да испро́сят Вара́вву, Иису́са же погубя́т. Отвеща́в же иге́мон рече́ им: кого́ хо́щете от обою́ отпущу́ вам? Они́ же ре́ша: Вара́вву. Глаго́ла им Пила́т: что́ у́бо сотворю́ Иису́су, глаго́лемому Христу́? Глаго́лаша ему́ вси: да распя́т бу́дет. Иге́мон же рече́: ко́е у́бо зло сотвори́? Они́ же и́злиха вопия́ху, глаго́люще: да про́пят бу́дет. Ви́дев же Пила́т, я́ко ничто́же успева́ет, но па́че молва́ быва́ет, прие́м во́ду, умы́ ру́це пред наро́дом, глаго́ля: непови́нен есмь от Кро́ве Пра́веднаго Сего́, вы у́зрите. И отвеща́вше вси лю́дие ре́ша: кровь Его́ на нас, и на ча́дех на́ших. Тогда́ отпусти́ им Варавву, Иису́са же бив, предаде́ им, да Его́ про́пнут. Тогда́ во́ини иге́моновы прие́мше Иису́са на суди́ще, собраша Нань все мно́жество во́ин. И совле́кше Его́, оде́яша Его́ хлами́дою червле́ною. И спле́тше вене́ц от те́рния, возложи́ша на главу́ Его́, и трость в десни́цу Его́: и покло́ншеся на коле́ну пред Ним, руга́хуся Ему́, глаго́люще: ра́дуйся, Царю́ Иуде́йский. И плю́нувше Нань, прия́ша трость, и бия́ху по главе́ Его́. И егда́ поруга́шася Ему́, совлеко́ша с Него́ багряни́цу, и облеко́ша Его́ в ри́зы Его́: и ведо́ша Его́ на пропя́тие. Исходя́ще же обрето́ша челове́ка Кирине́йска, и́менем Си́мона: и сему заде́ша понести́ крест Его́. И прише́дше на ме́сто нарица́емое Голго́фа, е́же есть глаго́лемо Кра́ниево ме́сто, да́ша Ему́ пи́ти о́цет с же́лчию сме́шен: и вкуш не хотя́ше пи́ти. Распе́ншии же Его́, раздели́ша ри́зы Его́, ве́ргше жре́бия: И седя́ще стрежа́ху Его́ ту. И возложи́ша ве́рху главы́ Его́ вину́ Его́ напи́сану: Сей есть Иису́с Царь Иуде́йский. Тогда́ распя́ша с Ним два разбо́йника: еди́наго одесну́ю, и еди́наго ошу́юю. Еди́н же от обе́шеною злоде́ю хуля́ше Его́ глаго́ля: а́ще Ты еси́ Христо́с, спаси́ Себе́ и наю. Отвеща́в же други́й, преща́ше ему́, глаго́ля: ни ли ты бои́шися Бо́га, я́ко в то́мже осужде́н еси́. И мы у́бо в пра́вду: досто́йная бо по дело́м наю восприе́млева: Сей же ни еди́наго зла сотвори́. И глаго́лаше Иису́сови: помяни́ мя, Го́споди, егда́ прии́деши во Ца́рствии Си. И рече́ ему́ Иису́с: ами́нь глаго́лю тебе́, днесь со Мно́ю бу́деши в раи́. Мимоходя́щии же хуля́ху Его́, покива́юще глава́ми Свои́ми, и глаго́люще: разоря́яй це́рковь, и треми́ де́ньми созида́яй, спаси́ся Сам: а́ще Сын еси́ Бо́жий, сни́ди со Креста́. Та́кожде же и архиере́е, руга́ющеся с кни́жники и старцы и фарисе́и, глаго́лаху: ины́я спасе́, Себе́ ли не мо́жет спасти́? А́ще Царь Изра́илев есть, да сни́дет ны́не со креста́, и ве́руем в Него́. Упова́ на Бо́га, да изба́вит ны́не Его́, а́ще хо́щет Ему́: рече́ бо, я́ко Бо́жий есмь Сын. То́жде же и разбо́йника распя́тая с Ним поноша́ста Ему́. От шеста́го же часа́ тма бысть по всей земли́, до часа́ девя́таго. О девя́том же часе́ возопи́ Иису́с гла́сом ве́лиим, глаго́ля: Или́, Или́, Лима́ Савахвани́? Еже есть Бо́же Мой, Бо́же Мой, вску́ю Мя еси́ оста́вил? Не́цыи же от ту стоя́щих слы́шавше, глаго́лаху: я́ко Илию́ глаша́ет Сей. И а́бие тек еди́н от них, и прие́м губу́, испо́лнив же о́цта, и вонзе́ на трость, напая́ше Его́. Про́чии же глаго́лаху: оста́ви, да ви́дим, а́ще прии́дет Илиа́ спасти́ Его́. Иису́с же па́ки возопи́в гла́сом ве́лиим, испусти́ дух. И се заве́са церко́вная раздра́ся на дво́е, с вы́шняго края до ни́жняго: и земля́ потрясе́ся, и ка́мение распаде́ся. И гро́би отверзо́шася: и мно́га телеса́ усо́пших святы́х воста́ша: И изше́дше из гроб по воскресе́нии Его́, внидо́ша во Святы́й град, и яви́шася мно́зем. Со́тник же и и́же с ним стрегу́щии Иису́са, ви́девше трус и бы́вшая, убоя́шася зело́, глаго́люще: вои́стинну Бо́жий Сын бе Сей. Иуде́е же, поне́же пято́к бе, да не оста́нут на кресте́ телеса́ в суббо́ту: бе бо ве́лик день тоя суббо́ты, моли́ша Пила́та, да пребию́т го́лени их, и во́змут. Приидо́ша же во́ини, и пе́рвому у́бо преби́ша го́лени, и друго́му распя́тому с Ним. На Иису́са же прише́дше, я́ко ви́деша Его́ уже́ уме́рша, не преби́ша Ему́ го́лений: Но еди́н от во́ин копие́м ре́бра Ему́ прободе́, и а́бие изы́де кровь и вода́. И ви́девый свиде́тельствова, и и́стинно есть свиде́тельство его́: и той весть, я́ко и́стину глаго́лет, да вы ве́ру и́мете. Бы́ша бо сия́, да сбу́дется Писа́ние: кость не сокруши́тся от Него́. И па́ки друго́е Писа́ние глаго́лет: воззря́т Нань, Его́же прободо́ша. Бя́ху же ту и же́ны мно́ги издале́ча зря́ща, я́же идо́ша по Иису́се от Галиле́и, служа́ща Ему́. В ни́хже бе Мари́а Магдали́на, и Мари́а Иа́ковля, и Ио́сии ма́ти, и ма́ти Сы́ну Зеведе́ову. По́зде же бы́вшу, прии́де челове́к бога́т от Ари́мафеа, и́менем Ио́сиф: и́же и той учи́ся у Иису́са. Сей присту́пль к Пила́ту, проси́ телесе́ Иису́сова. Тогда́ Пила́т повеле́ да́ти те́ло. И прие́м те́ло Ио́сиф, обви́т Е́ плащани́цею чи́стою. И положи́ Е́ в но́вем свое́м гробе́, и́же изсече́ в ка́мени: и возвали́в камень ве́лий над две́ри гро́ба, оты́де. Бе же ту Мари́а Магдали́на и другая Мари́а, седя́ще пря́мо гро́ба.

Лик: Сла́ва Тебе́, Го́споди, сла́ва Тебе́.

Та́же ектениа́: Рцем вси: и возгла́с: Я́ко Ми́лостив и Человеколю́бец Бог еси́:

Лик: Ами́нь.

По возгла́се глаго́лет учине́нный чтец: Сподо́би, Го́споди:

Та́же па́ки ектениа́: Испо́лним вече́рнюю моли́тву на́шу Го́сподеви:

И по возгла́се ектении́ и моли́тве главопрекло́нней пое́м стихо́вныя стихи́ры подо́бны 4, глас 2:

Егда́ от дре́ва Тя ме́ртва, Аримафе́й снят всех Живота́, сми́рною и плащани́цею Тя, Христе́, обви́в, и любо́вию подвиза́шеся, се́рдцем и устна́ми, Те́ло нетле́нное Твое́ облобыза́ти. Оба́че одержи́мь стра́хом, ра́дуяся вопия́ше Ти: сла́ва снизхожде́нию Твоему́, Человеколю́бче.

Стих: Госпо́дь воцари́ся, в ле́поту облече́ся.

Егда́ во гро́бе но́ве за всех положи́лся еси́, Изба́вителю всех, ад всесмехли́вый ви́дев Тя ужасе́ся, вереи́ сокруши́шася, сломи́шася врата́, гро́би отверзо́шася, ме́ртвии воста́ша. Тогда́ Адам благода́рственно ра́дуяся вопия́ше Тебе́: сла́ва снизхожде́нию Твоему́, Человеколю́бию.

Стих: И́бо утверди́ вселе́нную, я́же не подви́жится.

Егда́ во гро́бе пло́тски хотя заключи́лся еси́, и́же естество́м Бо́жества пребыва́яй неопи́санный и неопределе́нный, сме́рти заключи́л еси́ сокро́вища, и а́дова вся истощи́л еси́, Христе́, Ца́рствия: тогда́ и суббо́ту сию́ Боже́ственнаго благослове́ния и сла́вы, и Твоея́ све́тлости сподо́бил еси́.

Стих: До́му Твоему́ подоба́ет святыня, Го́споди, в долготу́ дний.

Егда́ си́лы зря́ху Тя, Христе́, я́ко преле́стника от беззако́нных оклевета́ема, ужасахуся неизглаго́ланному долготерпе́нию Твоему́, и ка́мень гро́ба рука́ми запеча́танный, и́миже Твоя́ нетле́нная ре́бра прободо́ша, оба́че на́шему спасе́нию ра́дующеся вопия́ху Ти: сла́ва снизхожде́нию Твоему́, Человеколю́бче.

Слава и ныне, глас 5: Тебе́ оде́ющагося све́том я́ко ри́зою, снем Ио́сиф с дре́ва с Никоди́мом, и ви́дев ме́ртва, на́га, непогребе́на, благосе́рдный плач восприи́м, рыда́я глаго́лаше: увы мне, сладча́йший Иису́се, Его́же вма́ле со́лнце на Кресте́ ви́сима узре́вшее, мра́ком облага́шеся, и зе́мля стра́хом колеба́шася, и раздира́шеся церко́вная заве́са: но се ны́не ви́жу Тя, мене́ ра́ди во́лею подъе́мша смерть. Ка́ко погребу Тя, Бо́же мой? Или́ како́ю плащани́цею обвию́? Ко́има ли рука́ма прикосну́ся нетле́нному Твоему́ Те́лу? Или́ ки́я пе́сни воспою́ Твоему́ исхо́ду, Ще́дре? Велича́ю стра́сти Твоя́, песносло́влю и погребе́ние Твое́ со воскресе́нием, зовый: Го́споди, сла́ва Тебе́. [63]

Та́же чтец глаго́лет: Ны́не отпуща́еши:

Трисвято́е: по О́тче наш.

Свяще́нник возгла́с: Я́ко Твое́ есть Ца́рство:

Лик: Ами́нь.

И а́бие пое́м тропа́рь во глас 2: Благообра́зный Ио́сиф, с дре́ва снем Пречи́стое Те́ло Твое́, плащани́цею чи́стою обви́в, и вони́ми во гро́бе но́ве покры́в положи́. [64]

Сла́ва, и ны́не, други́й тропа́рь: Мироно́сицам же́нам при гро́бе представ а́нгел вопия́ше: ми́ра ме́ртвым суть прили́чна, Христо́с же истле́ния яви́ся чуждь.

По пе́нии тропаре́й произно́сится про́поведь.

Посе́м диа́кон: Прему́дрость.

Лик: Благослови́.

Свяще́нник: Сый благослове́н Христо́с Бог наш, всегда́, ны́не и при́сно, и во ве́ки веко́в.

Лик: Ами́нь. Утверди́, Бо́же, Святу́ю правосла́вную ве́ру, правосла́вных христиа́н во век ве́ка.

Свяще́нник: Пресвята́я Богоро́дице, спаси́ нас.

Лик: Честне́йшую Херуви́м:

Свяще́нник: Сла́ва Тебе́, Христе́ Бо́же, упова́ние на́ше, сла́ва Тебе́.

Лик: Сла́ва, и ны́не: Го́споди, поми́луй (Три́жды). Благослови́.

Свяще́нник глаго́лет отпуст:

И́же нас ра́ди челове́ков и на́шего ра́ди спасе́ния стра́шныя страсти, и Животворя́щий Крест, и во́льное погребе́ние пло́тию изво́ливый, Христо́с, И́стинный Бог наш, моли́твами Пречи́стыя Своея́ Матере, святы́х сла́вных и всехва́льных апо́стол, святы́х и пра́ведных Богооте́ц Иоаки́ма и А́нны, и все́х святы́х, поми́лует и спасе́т нас, я́ко Благ и Человеколю́бец.

Ли́к пое́т: Вели́каго Господи́на:

Служба во Святую и Вели́кую Субботу

После́дование Повече́рия во Святы́й и Вели́кий пято́к вечера

Свяще́нник глаго́лет: Благослове́н Бог наш, всегда́, ны́не и при́сно, и во ве́ки веко́в.

Чтец глаго́лет: Ами́нь.

И обы́чное нача́ло повече́рия.

По прочте́нии Ве́рую: пое́м кано́н, творе́ние Симео́на Логофе́та о распя́тии Госпо́дни, и на плач Пресвяты́я Богоро́дицы. Ирмос по дважды, тропари на 4, последи же ирмос оба лика вкупе, глас 6.

Песнь 1

Ирмо́с: Я́ко по суху пешеше́ствовав Изра́иль по бе́здне стопа́ми, гони́теля фарао́на ви́дя потопля́ема, Бо́гу побе́дную песнь пои́м, вопия́ше. (Два́жды)

Припе́в: Сла́ва Тебе́, Бо́же наш, сла́ва Тебе́.

Обе́шена я́ко ви́де на Кресте́ Сы́на и Го́спода Де́ва Чи́стая, терза́ющися, вопия́ше го́рце, со други́ми жена́ми стеня́щи глаго́лаше.

Ви́жу Тя ны́не, возлюбленное Мое́ Чадо и люби́мое, на Кресте́ ви́сяща, и уязвля́юся го́рце се́рдцем, рече́ Чи́стая: но даждь сло́во, Благи́й, Рабе́ Твое́й.

Сла́ва: Волею, Сы́не Мой, и Тво́рче, терпи́ши на дре́ве лю́тую смерть, Де́ва глаго́лаше предстоя́щи у Креста со возлю́бленным ученико́м.

И ны́не: Ны́не Моего́ ча́яния ра́дости и весе́лия. Сы́на Моего́ и Го́спода лишена́ бых: увы Мне, боле́зную се́рдцем! Чи́стая пла́чущи глаго́лаше.

Та́же ирмо́с о́ба ли́ка пою́т вку́пе: Я́ко по суху пешеше́ствовав Изра́иль по бе́здне стопа́ми, гони́теля фарао́на ви́дя потопля́ема, Бо́гу побе́дную песнь пои́м, вопия́ше.

Песнь 3

Ирмо́с: Несть Свят, я́коже Ты, Го́споди Бо́же мой, вознесы́й рог ве́рных Твои́х, Бла́же, и утверди́вый нас на ка́мени испове́дания Твоего́. (Два́жды)

Припе́в: Сла́ва Тебе́, Бо́же наш, сла́ва Тебе́.

Стра́ха ра́ди иуде́йска Петр скры́ся, и вси отбего́ша ве́рнии, оста́вльше Христа́, Де́ва рыда́ющи глаго́лаше.

О Стра́шном Твое́м Рождестве́ и стра́нном, Сы́не Мой, па́че всех ма́терей возвели́чена бых Аз: но увы́ Мне, ны́не Тя ви́дяши на дре́ве, распала́юся утро́бою.

Сла́ва: Хощу́ утро́бу Мою́ на руку́, и́маже я́ко Младе́нца держа́х, с дре́ва прия́ти, веща́ше Чи́стая: но никто́же, увы Мне, Сего́ даде́.

И ны́не: Се Свет Мой сла́дкий, Наде́жда и Живо́т Мой Благи́й, Бог Мой, угасе́ на Кресте́, распала́юся утро́бою, Де́ва стеня́щи глаго́лаше.

Та́же ирмо́с о́ба ли́ка пою́т вку́пе: Несть Свят, я́коже Ты, Го́споди Бо́же мой, вознесы́й рог ве́рных Твои́х, Бла́же, и утверди́вый нас на ка́мени испове́дания Твоего́.

Песнь 4

Ирмо́с: Христо́с моя́ си́ла, Бог и Госпо́дь, Честна́я Це́рковь благоле́пно пое́т взыва́ющи, от смы́сла чи́ста, о Го́споде пра́зднующи. (Два́жды)

Припе́в: Сла́ва Тебе́, Бо́же наш, сла́ва Тебе́.

Со́лнце незаходя́й Бо́же Преве́чный, и Тво́рче всех тва́рей, Го́споди, ка́ко терпи́ши страсть на Кресте́? Чи́стая пла́чущи глаго́лаше.

Плачущи глаго́лаше Браконеиску́сная, ко благообра́зному: потщи́ся Ио́сифе к Пила́ту приступи́ти, и испроси́ сня́ти со дре́ва Учи́теля твоего́.

Сла́ва: Ви́дев Пречи́стую го́рце слезя́щу, Ио́сиф смути́ся, и пла́чася приступи́ к Пила́ту, даждь ми, вопи́я с пла́чем, Те́ло Бога Моего́.

И ны́не: Уя́звена Тя ви́дящи, и без сла́вы, на́га на дре́ве, Ча́до Мое утро́бою распала́юся рыда́ющи, я́ко Мати, Де́ва провещава́ше.

Та́же ирмо́с о́ба ли́ка пою́т вку́пе: Христо́с моя́ си́ла, Бог и Госпо́дь, Честна́я Це́рковь благоле́пно пое́т взыва́ющи, от смы́сла чи́ста, о Го́споде пра́зднующи.

Песнь 5

Ирмо́с: Бо́жиим Све́том Твои́м, Бла́же, у́тренюющих Ти ду́ши любо́вию озари́, молю́ся, Тя ве́дети, Сло́ве Бо́жий, И́стиннаго Бо́га, от мра́ка грехо́внаго взыва́юща. (Два́жды)

Припе́в: Сла́ва Тебе́, Бо́же наш, сла́ва Тебе́.

Растерза́яся и рыда́я, и дивя́ся вку́пе с Никоди́мом снят Ио́сиф, и уцелова́в Пречи́стое Те́ло, рыда́ше, и стеня́ше, и поя́ Его́ я́ко Бо́га.

Прии́мши Его́ с пла́чем Ма́ти неискусому́жная, положи́ на коле́ну, моля́щи Его́ со слеза́ми, и облобыза́ющи, го́рце же рыда́ющи и восклица́ющи.

Сла́ва: Еди́ну наде́жду и живо́т, Влады́ко Сы́не Мой и Бо́же, во о́чию свет Раба́ Твоя́ име́х, ны́не же лишена́ бых Тебе́, сла́дкое Мое́ Ча́до и люби́мое.

И ны́не: Боле́зни и ско́рби, и воздыха́ния обрето́ша Мя, увы́ Мне! Чи́стая го́рце рыда́ющи глаго́лаше, ви́дящи Тя, Ча́до Мое́ возлю́бленное, на́га и уедине́на, и во́нями пома́зана мертвеца́.

Та́же ирмо́с о́ба ли́ка пою́т вку́пе: Христо́с моя́ си́ла, Бог и Госпо́дь, Честна́я Це́рковь благоле́пно пое́т взыва́ющи, от смы́сла чи́ста, о Го́споде пра́зднующи.

Песнь 6

Ирмо́с: Жите́йское мо́ре воздвиза́емое зря напа́стей бу́рею, к ти́хому приста́нищу Твоему́ прите́к вопию́ Ти: возведи́ от тли живо́т мой, Многоми́лостиве. (Два́жды)

Припев: Сла́ва Тебе́, Бо́же наш, сла́ва Тебе́.

Ме́ртва Тя зрю, Человеколю́бче, оживи́вшаго ме́ртвыя, и содержа́ща вся, уязвля́юся лю́те утро́бою: хоте́ла бых с Тобо́ю умре́ти, Пречи́стая глаго́лаше: не терплю́ бо без дыха́ния ме́ртва Тя ви́дети.

Дивлю́ся зря́щи Тя, Преблаги́й Бо́же, и Преще́дрый Го́споди, без сла́вы, и без дыха́ния, и безобра́зна, и пла́чуся держа́щи Тя, я́ко не наде́яхся, увы Мне, ви́дети Тя, Сы́не Мой и Бо́же.

Сла́ва: Не изглаго́леши ли Рабе́ Твое́й слова, Сло́ве Бо́жий? Не уще́дриши ли, Влады́ко, Тебе́ ро́ждшую? глаго́лаше Чи́стая, рыда́ющи и пла́чущи, облобыза́ющи Те́ло Го́спода Своего́.

И ны́не: Помышля́ю, Влады́ко, я́ко ктому́ сла́дкаго Твоего́ не услы́шу гла́са, ни добро́ты лица́ Твоего́ узрю́, я́коже пре́жде Раба́ Твоя́: и́бо заше́л еси́, Сы́не Мой, от о́чию Мое́ю.

Та́же ирмо́с о́ба ли́ка пою́т вку́пе: Жите́йское мо́ре воздвиза́емое зря напа́стей бу́рею, к ти́хому приста́нищу Твоему́ прите́к вопию́ Ти: возведи́ от тли живо́т мой, Многоми́лостиве.

Конда́к, глас 8. Нас ра́ди распя́таго, прииди́те вси воспои́м, Того́ бо ви́де Мари́а на дре́ве, и глаго́лаше: а́ще и распя́тие терпи́ши, Ты еси́ Сын и Бог Мой.

И́кос: Своего́ А́гнца А́гница зря́щи, к заколе́нию влеко́ма, после́доваше Мари́а просте́ртыми власы́ со ине́ми же́нами, сия́ вопию́щи: ка́мо и́деши, Чадо? Чесо́ ра́ди ско́рое тече́ние соверша́еши? Еда́ други́й брак па́ки есть в Кане, и та́мо ны́не тщи́шися, да от воды́ им вино́ сотвори́ши? Иду ли с Тобо́ю, Ча́до, или́ па́че пожду́ Тебе́? Даждь Ми сло́во, Сло́ве, не молча́ мимоиди́ Мене́, чи́сту соблюды́й Мя: Ты бо еси́ Сын и Бог Мой.

Песнь 7

Ирмо́с: Росода́тельну у́бо пещь соде́ла А́нгел преподо́бным отроко́м, халде́и же опаля́ющее веле́ние Бо́жие мучи́теля увеща́ вопи́ти, благослове́н еси́, Бо́же оте́ц на́ших. (Два́жды)

Припев: Сла́ва Тебе́, Бо́же наш, сла́ва Тебе́.

Где, Сы́не Мой и Бо́же, благове́щение дре́внее, е́же Ми Гаврии́л глаго́лаше? Царя Тя, Сы́на и Бо́га Вы́шняго нарица́ше: ны́не же ви́жу Тя, Све́те Мой сла́дкий, на́га и уя́звена мертвеца́.

Избавля́яй боле́зни, ны́не приими́ Мя с Собо́ю, Сы́не Мой и Бо́же, да сни́ду, Влады́ко, во ад с Тобо́ю и Аз, не оста́ви Мене́ еди́ну, уже́ бо жи́ти не терплю́, не ви́дящи Тебе́ сла́дкаго Моего́ Све́та.

Сла́ва: С други́ми жена́ми мироно́сицами, рыда́ющи Непоро́чная го́рце, и носи́ма ви́дящи Христа́, глаго́лаше: увы Мне! Что́ ви́жу? Ка́мо и́деши ны́не, Сы́не Мой, а Мене́ еди́ну оставля́еши?

И ны́не: Изнемога́ющи и рыда́ющи Непоро́чная мироно́сицам глаго́лаше: срыда́йте Ми, и спла́читеся го́рце, Се бо Свет Мой сла́дкий, и Учи́тель ваш гро́бу предае́тся.

Та́же ирмо́с о́ба ли́ка пою́т вку́пе: Росода́тельну у́бо пещь соде́ла А́нгел преподо́бным отроко́м, халде́и же опаля́ющее веле́ние Бо́жие мучи́теля увеща́ вопи́ти, благослове́н еси́, Бо́же оте́ц на́ших.

Песнь 8

Ирмо́с: Из пла́мене преподо́бным ро́су источи́л еси́, и пра́веднаго же́ртву водо́ю попали́л еси́: вся бо твори́ши, Христе́, то́кмо е́же хоте́ти. Тя превозно́сим во вся ве́ки. (Два́жды)

Припев: Сла́ва Тебе́, Бо́же наш, сла́ва Тебе́.

Де́ву рыда́ющу Ио́сиф ви́дев, растерза́шеся весь и вопия́ше го́рько: ка́ко Тя, о Бо́же мой, ны́не погребу́ раб Твой? Каки́ми плащани́цами обвию́ Те́ло Твое́?

Па́че ума превзы́де стра́нное Твое́ виде́ние нося́щаго тварь всю Го́спода: сего́ ра́ди Ио́сиф я́ко ме́ртва Тя на руку́ свое́ю, и с Никоди́мом но́сит и погреба́ет.

Благослови́м Отца́, и Сы́на, и Свята́го Ду́ха, Го́спода.

Стра́нную ви́жу и пресла́вную тайну, Де́ва вопия́ше Сы́ну и Го́споду: ка́ко в худо́м гро́бе полага́ешися, ме́ртвыя повеле́нием Возста́вляяй во гробе́х.

И ныне: Ни от гро́ба Твоего́ воста́ну, Чадо Мое́, ни сле́зы точа́щи преста́ну Раба́ Твоя́, до́ндеже и Аз сни́ду во ад: не могу́ бо терпе́ти разлуче́ния Твоего́, Сы́не Мой.

Хвалим, Благослови́м, покланя́емся Го́сподеви, пою́ще и превознося́ще во вся ве́ки.

Та́же ирмо́с о́ба ли́ка пою́т вку́пе: Из пла́мене преподо́бным ро́су источи́л еси́, и пра́веднаго же́ртву водо́ю попали́л еси́: вся бо твори́ши, Христе́, то́кмо е́же хоте́ти. Тя превозно́сим во вся ве́ки.

Песнь 9

Ирмо́с: Бо́га челове́ком невозмо́жно ви́дети, на Него́ же не сме́ют чи́ни А́нгельстии взира́ти: Тобо́ю бо, Всечи́стая, яви́ся челове́ком Сло́во воплоще́нно, Его́ же велича́юще, с Небе́сными во́и, Тя ублажа́ем. (Два́жды)

Припев: Сла́ва Тебе́, Бо́же наш, сла́ва Тебе́.

Ра́дость Мне николи́же отсе́ле прико́снется, рыда́ющи глаго́лаше Непоро́чная: Свет Мой и Ра́дость Моя́ во гроб за́йде. Но не оста́влю Его́ Еди́наго, зде же умру́, и спогребу́ся Ему́.

Душе́вную Мою́ язву ны́не исцели́, Ча́до Мое, Пречи́стая вопия́ше слезящи: воскресни́, и утоли́ Мою́ боле́знь и печа́ль, мо́жеши бо, Влады́ко, ели́ко хо́щеши и твори́ши, а́ще и погре́блся еси́ во́лею.

Сла́ва: О ка́ко утаи́лася Тебе́ есть бе́здна щедро́т! Ма́тери в та́йне изрече́ Госпо́дь: тварь бо Мою́ хотя спасти́, изво́лих умре́ти. Но и воскресну́, и Тебе́ возвели́чу, я́ко Бог небесе́ и земли́.

И ны́не: Воспою́ милосе́рдие Твое́, Человеколю́бче, и покланя́юся бога́тству ми́лости Твоея́, Влады́ко: созда́ние бо Твое́ хотя спасти́, смерть подъя́л еси́, рече́ Пречи́стая. Но воскресе́нием Твои́м, Спа́се, поми́луй всех нас.

Вме́сто же Досто́йно, пое́м ирмо́с: Бо́га челове́ком невозмо́жно ви́дети, на Него́ же не сме́ют чи́ни А́нгельстии взира́ти: Тобо́ю бо, Всечи́стая, яви́ся челове́ком Сло́во воплоще́нно, Его́ же велича́юще, с Небе́сными во́и, Тя ублажа́ем.

Та́же, чтец глаго́лет Трисвято́е, по О́тче наш.

Свяще́нник: Я́ко Твое́ есть Ца́рство:

Чтец: Ами́нь.

Та́же конда́к, глас 8: Нас ра́ди распя́таго, прииди́те вси воспои́м, Того́ бо ви́де Мари́а на дре́ве, и глаго́лаше: а́ще и распя́тие терпи́ши, Ты еси́ Сын и Бог Мой.

Го́споди, поми́луй. (40)

И про́чее после́дование повече́рия до конца́.

После́дование У́трени во Святую и Вели́кую субботу

Свяще́нник: Благослове́н Бог наш, всегда́, ны́не, и при́сно, и во ве́ки веко́в.

Чтец глаго́лет: Ами́нь.

И про́чее нача́ло у́трени я́коже обы́чай есть.

По шестопса́лмии ектениа́ вели́кая: Ми́ром Го́споду помо́лимся.

И возгла́с: Яко подоба́ет Тебе́:

Лик: Ами́нь.

И начина́ют пе́ти во глас 2, велегла́сно и со сладкопе́нием, на о́ба ли́ка:

Бог Госпо́дь, и яви́ся нам, благослове́н гряды́й во И́мя Госпо́дне. (По коемждо стихе)

Стих 1: Испове́дайтеся Го́сподеви, я́ко Благ, я́ко в ве́к ми́лость Его́.

Стих 2: Обыше́дше обыдо́ша мя, и и́менем Госпо́дним противляхся им.

Стих 3: Не умру́, но жив бу́ду, и пове́м дела́ Госпо́дня.

Стих 4: Ка́мень, его́же небрего́ша зи́ждущии, сей бысть во главу́ угла́: от Го́спода бысть сей, и есть ди́вен во очесе́х на́ших.

Посе́м пое́м тропа́рь, глас 2: Благообра́зный Иосиф, с дре́ва снем Пречи́стое Те́ло Твое́, Плащани́цею чи́стою обви́в, и воня́ми во гробе но́ве покры́в положи́.

Слава: Егда́ снизше́л еси́ к сме́рти, Животе́ Безсме́ртный, тогда́ ад умертви́л еси́ блиста́нием Бо́жества. Егда́ же и уме́ршыя от преиспо́дних воскреси́л еси́, вся Си́лы Небе́сныя взыва́ху: Жизнода́вче Христе́ Бо́же наш, сла́ва Тебе́.

И ныне: Мироно́сицам же́нам, при гро́бе предста́в А́нгел вопия́ше: ми́ра ме́ртвым суть прили́чна, Христо́с же истле́ния яви́ся чуждь. [65]

И начина́ем пети непоро́чны со сладкопе́нием, та́кожде по стиху, и похвалы́ возглаша́ет певец, во глас 5:

Статиа́ пе́рвая

Благослове́н еси́, Го́споди, научи́ мя оправда́нием Твои́м.

1. Блаже́ни непоро́чнии в путь, ходя́щии в зако́не Госпо́дни.

И похвалы́, во глас 5:

Жизнь во гро́бе положи́лся еси́, Христе́, и а́нгельская во́инства ужаса́хуся, снизхожде́ние сла́вяще Твое́.

2. Блаже́ни испыта́ющии свиде́ния Его́, всем се́рдцем взы́щут Его́.

Животе́, ка́ко умира́еши? Ка́ко и во гро́бе обита́еши? Сме́рти же Ца́рство разруша́еши, и от ада ме́ртвыя возста́вляеши?

3. Не де́лающии бо беззако́ния, в путе́х Его́ ходи́ша.

Велича́ем Тя, Иису́се Царю́, и чтем погребе́ние и страда́ния Твоя́, и́миже спасл еси́ нас от истле́ния.

4. Ты запове́дал еси́ за́поведи Твоя́ сохрани́ти зело́.

Ме́ры земли́ положи́вый, в ма́лом обита́еши, Иису́се Всецарю́, гро́бе Днесь, от гробо́в ме́ртвыя возста́вляяй.

5. Да бы испра́вилися путие́ мой, сохрани́ти оправда́ния Твоя́.

Иису́се Христе́ мой, Царю́ всех, что ища к су́щым во а́де прише́л еси́? Или́ род отреши́ти челове́ческий?

6. Тогда́ не постыжуся, внегда́ призре́ти ми на вся за́поведи Твоя́.

Владыка всех зри́тся мертв, и во гро́бе но́вем полага́ется, истощи́вый гро́бы ме́ртвых.

7. Испове́мся Тебе́ в пра́вости се́рдца, внегда́ научи́ти ми ся судьбам пра́вды Твоея́.

Животе́ во гро́бе положи́лся еси́, Христе́: и сме́ртию Твое́ю смерть погуби́л еси́, и источи́л еси́ ми́рови жизнь.

8. Оправда́ния Твоя́ сохраню́, не оста́ви мене́ до зела.

Со злоде́и я́ко злоде́й, Христе́, вмени́лся еси́, оправда́я нас всех от злоде́йства дре́вняго запинателя.

9. В чесо́м испра́вит юне́йший путь свой? Внегда сохрани́ти словеса́ Твоя́.

Кра́сный добро́тою па́че всех челове́к, я́ко беззра́чен мертв явля́ется, естество́ украси́вый всех.

10. Всем се́рдцем мои́м взыска́х Тебе́, не отри́ни мене́ от за́поведей Твои́х.

Ад ка́ко стерпи́т, Спа́се, прише́ствие Твое́, а не па́че боле́знует омрача́емь, блиста́ния Све́та Твоего́ заре́ю ослепле́н.

11. В се́рдце мое́м скрых словеса́ Твоя́, я́ко да не согрешу́ Тебе́.

Иису́се, Сла́дкий мой и спаси́тельный Све́те, во гро́бе ка́ко те́мном скры́лся еси́? О несказа́ннаго и неизрече́ннаго терпе́ния!

12. Благослове́н еси́, Го́споди, научи́ мя оправда́нием Твои́м.

Недоумева́ет и естество́ у́мное, и мно́жество безпло́тное, Христе́, та́инства несказа́ннаго и неизрече́ннаго Твоего́ погребе́ния.

13. Устна́ма мои́ма возвести́х вся судьбы́ уст Твои́х.

О чуде́с стра́нных! О веще́й но́вых! Дыха́ния моего́ Пода́тель бездыха́нен но́сится, погреба́ем рука́ма Ио́сифовыма.

14. На пути́ свиде́ний Твои́х наслади́хся, я́ко о вся́ком богатстве.

И во гроб заше́л еси́, и недр, Христе́, Оте́ческих ника́коже отлучи́лся еси́: сие́ стра́нное и пресла́вное ку́пно.

15. В за́поведех Твои́х поглумлю́ся, и уразуме́ю пути́ Твоя́.

И́стинный Небесе́ и земли́ Царю́, а́ще и во гро́бе мале́йшей заключи́лся еси́, позна́лся еси́ всей тва́ри, Иису́се.

16. Во оправда́ниих Твои́х поучу́ся, не забу́ду слове́с Твои́х.

Тебе́ положе́ну во гро́бе. Созда́телю Христе́, а́дская подвиза́шася основа́ния, и гро́би отверзо́шася челове́ком.

17. Возда́ждь рабу́ Твоему́, живи́ мя, и сохраню́ словеса́ Твоя́.

Зе́млю Содержа́й дла́нию, умерщвле́н пло́тию, под земле́ю ны́не содержи́тся, ме́ртвыя избавля́я а́дова содержа́ния.

18. Открый о́чи мои́, и уразуме́ю чудеса́ от зако́на Твоего́.

Из истле́ния возше́л еси́ Животе́, Спа́се мой, Тебе́ уме́ршу, и к ме́ртвым прише́дшу, и сломи́вшу адовы вереи́.

19. Пришле́ц аз есмь на земли́, не скрый от Мене́ за́поведи Твоя́.

Я́коже све́та Свети́льник, ны́не плоть Бо́жия, под зе́млю я́ко под спуд крыется, и отгоняет су́щую во аде тьму.

20. Возлюби́ душа́ моя́ возжелати судьбы Твоя́ на вся́кое вре́мя.

У́мных стека́ется во́инств мно́жество со Ио́сифом и Никоди́мом, погребсти́ Тя невмести́маго во гро́бе мале.

21. Запрети́л еси́ го́рдым, про́кляти уклоня́ющийся от за́поведей Твои́х.

Умерщвле́н во́лею, и положе́н под земле́ю, Жизното́чне Иису́се мой, оживи́л еси́ умерщвле́на мя преступле́нием го́рьким.

22. Отыми́ от Мене́ поно́с и уничиже́ние, я́ко свиде́ний Твои́х взысках.

Изменя́шеся вся тварь стра́стию Твое́ю, вся бо Тебе́, Сло́ве, сострада́ху, Содержи́теля Тя ве́дуще всех.

23. Ибо седо́ша князи, и на мя клевета́ху: раб же Твой глумля́шеся во оправда́ниих Твои́х.

Живота́ Ка́мень во чре́ве прие́м ад всея́дец изблева́, от ве́ка я́же поглоти́ ме́ртвыя.

24. И́бо свиде́ния Твоя́ поуче́ние мое́ есть, и сове́ти мои́ оправда́ния Твоя́.

Во гро́бе но́ве положи́лся еси́, Христе́, и естество́ челове́ческое обнови́л еси́, воскре́с благоле́пно из ме́ртвых.

25. Прильпе́ земли́ душа́ моя́, живи́ мя по словеси́ Твоему́.

На зе́млю сшел еси́, да спасе́ши Адама, и на земли́ не обре́те сего́, Влады́ко, да́же до ада снизше́л еси́ ища́й.

26. Пути́ моя́ возвести́х, и услы́шал мя еси́, научи́ мя оправда́нием Твои́м.

Сотрясе́ся стра́хом, Сло́ве, вся земля́, и денни́ца лучы́ скры, велича́йшему в земли́ сокрове́нному Твоему́ све́ту.

27. Путь оправда́ний Твои́х вразуми́ ми, и поглумлю́ся в чудесе́х Твои́х.

Я́ко челове́к у́бо умира́еши во́лею, Спа́се, я́ко Бог же сме́ртныя возста́вил еси́ от гробо́в, и глубины́ грехо́вныя.

28. Воздрема́ душа́ моя́ от уны́ния, утверди́ мя в словесе́х Твои́х.

Слезото́чная рыда́ния на Тебе́, Чи́стая, Ма́терски, о Иису́се, накрапля́ющи вопия́ше: ка́ко погребу Тя, Сы́не?

29. Путь непра́вды отста́ви от Мене́, и зако́ном Твои́м поми́луй мя.

Я́коже пшени́чное зе́рно, заше́д в не́дра земна́я, многопе́рстный возда́л еси́ клас, возста́вив челове́ки, я́же от Ада́ма.

30. Путь и́стины изво́лих, и судьбы́ Твоя́ не забы́х.

Под земле́ю скры́лся еси́ я́ко со́лнце ны́не, и но́щию сме́ртною покрове́н был еси́, но возсия́й светле́йше, Спа́се.

31. Прилепи́хся свиде́нием Твои́м, Го́споди, не посрами́ мене́.

Я́коже со́лнечный круг, луна́, Спа́се, сокрыва́ет, и Тебе́ ны́не гроб скры, сконча́вшагося сме́ртию пло́тски.

32. Путь за́поведей Твои́х теко́х, егда́ разшири́л еси́ се́рдце мое́.

Живо́т сме́рти вкуси́вый Христо́с, от сме́рти сме́ртныя свободи́, и всем ны́не да́рует живо́т.

33. Законоположи́ мне, Го́споди, путь оправда́ний Твои́х и взыщу и́ вы́ну.

Умерщвле́на дре́вле Ада́ма зави́стно, возво́диши к животу́ умерщвле́нием Твои́м, но́вый, Спа́се, во пло́ти явле́йся Ада́м.

34. Вразуми́ мя, и испыта́ю зако́н Твой, и сохраню́ и́ всем се́рдцем мои́м.

У́мнии тя чи́ни, просте́рта ме́ртва зря́ще нас ра́ди, ужаса́хуся, покрыва́еми крилы́, Спа́се.

35. Наста́ви мя на стезю́ за́поведей Твои́х, я́ко ту́ю восхоте́х.

Снем тя, Сло́ве, от дре́ва ме́ртва, во гро́бе Ио́сиф ны́не положи́, но воста́ни спаса́яй вся я́ко Бог.

36. Приклони́ се́рдце мое́ во свиде́ния Твоя́, а не в лихои́мство.

А́нгельская, Спа́се, ра́дость быв, ны́не и печа́ли сим был еси́ вино́вен, ви́дим пло́тию бездыха́нен мертв.

37. Отврати́ о́чи мои́, е́же не ви́дети суеты́, в пути́ Твое́м живи́ мя.

Возне́слся еси́ на дре́ве, и живу́щыя челове́ки совозно́сиши: под земле́ю же быв, лежа́щыя под не́ю воскреша́еши.

38. Поста́ви рабу Твоему́ сло́во Твое́ в страх Твой.

Я́коже лев, Спа́се, уснув пло́тию, я́ко не́кий ски́мен мертв востае́ши, отложи́в ста́рость плотску́ю.

39. Отыми́ поноше́ние мое́, е́же непщева́х, я́ко судьбы Твоя́ благи.

В ре́бра прободе́н был еси́, ребро́ взе́мый Адамле, от него́же Е́ву созда́л еси́, и источи́л еси́ то́ки чисти́тельныя.

40. Се возжела́х за́поведи Твоя́, в пра́вде Твое́й живи́ мя.

Та́йно у́бо дре́вле жре́тся А́гнец, Ты же я́ве жрен быв, Незло́биве, всю тварь очи́стил еси́, Спа́се.

41. И да прии́дет на мя ми́лость Твоя́, Го́споди, спасе́ние Твое́ по словеси́ Твоему́.

Кто́ изрече́т о́браз стра́шный вои́стинну но́вый? Влады́чествуяй бо тва́рию, Днесь страсть прие́млет, и умира́ет нас ра́ди.

42. И отвеща́ю поноша́ющым ми сло́во: я́ко упова́х на словеса́ Твоя́.

Живота́ Сокро́вище, ка́ко зри́тся ме́ртвый, ужаса́ющеся а́нгели взыва́ху? Ка́ко же во гро́бе заключа́ется Бог?

43. И не отыми́ от уст мои́х словесе́ и́стинна до зела, я́ко на судьбы́ Твоя́ упова́х.

Копие́м прободе́ннаго, Спа́се, из ребра Твоего́, живо́т живото́м из живота́ спа́сшаго мя иска́паеши, и живи́ши мя с ним.

44. И сохраню́ зако́н Твой вы́ну, в век и в век ве́ка.

Распросте́рт на дре́ве, собра́л еси́ челове́ки: в ре́бра же прободе́н, живото́чное всем оставле́ние источа́еши, Иису́се.

45. И хожда́х в широте́, я́ко за́поведи Твоя́ взысках.

Благообра́зный, Спа́се, образу́ет стра́шно, и погреба́ет Тя я́ко ме́ртва благообра́зно, и ужасается Твоего́ образа стра́шнаго.

46. И глаго́лах о свиде́ниих Твои́х пред цари́, и не стыдя́хся.

Под земле́ю хоте́нием низше́д я́ко мертв, возво́диши от земли́ к небе́сным отту́ду па́дшыя, Иису́се.

47. И поуча́хся в за́поведех Твои́х, я́же возлюби́х зело́.

А́ще и мертв ви́ден был еси́, но живы́й я́ко Бог возво́диши от земли́ к небе́сным отту́ду па́дшыя, Иису́се.

48. И воздвиго́х ру́це мои́ к за́поведем Твои́м, я́же возлюби́х.

А́ще и мертв ви́ден был еси́, но жив я́ко Бог, умерщвле́нныя челове́ки оживи́л еси́, моего́ умертви́в умертви́теля.

49. И глумля́хся во оправда́ниих Твои́х.

О, ра́дости, о́ныя! О, мно́гия сла́дости! И́хже во а́де напо́лнил еси́, во днах мра́чных свет возсия́в.

50. Помяни́ словеса Твоя́ рабу Твоему́, и́хже упова́ние дал ми еси́.

Покланя́юся стра́сти, воспева́ю погребе́ние, велича́ю Твою́ держа́ву, Человеколю́бче, и́миже свободи́хся страсте́й тлетво́рных.

51. То мя уте́ши во смире́нии мое́м, я́ко сло́во Твое́ живи́ мя.

На Тя меч обнажи́ся, Христе́, и меч кре́пкаго у́бо притупля́ется, и меч же обраща́ется Еде́мский.

52. Го́рдии законопреступова́ху до зела́, от зако́на же Твоего́ не уклони́хся.

А́гница А́гнца зря́щи в заколе́нии, острие́м пробода́ема рыда́ше, сподви́гши и ста́до вопи́ти.

53. Помяну́х судьбы́ Твоя́ от ве́ка, Го́споди, и уте́шихся.

А́ще и во гро́бе погреба́ешися, а́ще и во ад и́деши; но и гро́бы истощи́л еси́, и ад обнажи́л еси́, Христе́.

54. Печа́ль прия́т мя от гре́шник, оставля́ющих зако́н Твой.

Во́лею снизше́л еси́, Спа́се, под зе́млю, умерщвле́нный челове́ки оживи́л еси́, и возве́л еси́ во сла́ве О́тчей.

55. Пе́та бяху мне́ оправда́ния Твоя́ на ме́сте прише́льствия моего́.

Тро́ицы Еди́н во пло́ти нас ра́ди поно́сную претерпе́ смерть, ужаса́ется же со́лнце, и трепе́щет земля́.

56. Помяну́х в нощи́ И́мя Твое́, Го́споди, и сохрани́х закон Твой.

Я́ко от исто́чника го́рькаго, Иудова коле́на исча́дия в ро́ве положи́ша, пита́теля маннода́вца Иису́са.

57. Сей бысть мне, я́ко оправда́ний Твои́х взысках.

Судия́ я́ко суди́мь пред Пила́том судие́ю, и предста́, и сме́ртию непра́ведною осужде́н бысть, дре́вом кре́стным.

58. Часть моя́ еси́, Го́споди, Рех сохрани́ти зако́н Твой.

Го́рдый Изра́илю, уби́йственнии лю́дие, что пострада́вше, Вара́вву свободи́сте, и Спа́са преда́сте Кресту́?

59. Помоли́хся лицу́ Твоему́ всем се́рдцем мои́м, поми́луй мя по словеси́ Твоему́.

Руко́ю Твое́ю созда́вый Ада́ма от земли́, того́ ра́ди естество́м был еси́ Челове́к, и распялся еси́ во́лею Твое́ю.

60. Помыслих пути́ Твоя́, и возврати́х но́зе мои́ во свиде́ния Твоя́.

Послушав, Слове, Отца́ Твоего́, да́же до а́да лю́таго соше́л еси́, и воскреси́л еси́ род челове́ческий.

61. Угото́вихся, и не смути́хся сохрани́ти за́поведи Твоя́.

Увы мне, Све́те ми́ра, увы мне, Све́те Мой, Иису́се Мой возжеле́нный, вопия́ше Де́ва, рыда́ющи го́рько взыва́ше.

62. У́жя гре́шник обяза́шася мне, и зако́на Твоего́ не забых.

Зави́стливии, уби́йственнии и го́рдии лю́дие, поне́ плащани́цы и сударя́ Самаго́ да стыдятся, воскре́сшу Христу́.

63. Полу́нощи воста́х, испове́датися Тебе́ о судьба́х пра́вды Твоея́.

Прииди́ у́бо, скве́рный уби́йце учениче́, и нрав зло́бы Твоея́ покажи́ ми, и́мже был еси́ преда́тель Христо́в.

64. Прича́стник аз есмь всем боя́щымся Тебе́, и храня́щым за́поведи Твоя́.

Я́ко Человеколю́би́в не́кто притворя́ешися бу́е, и сле́пе всегуби́тельнейший, неве́рный, ми́ро прода́вый на цене́.

65. Ми́лости Твоея́, Го́споди, испо́лнь земли́, оправда́нием Твои́м научи́ мя.

Небе́снаго ми́ра ку́ю име́л еси́ це́ну многоце́ннаго? Ко́е прия́л еси́ противодосто́йное; неи́стовство обре́л еси́ прокля́тейший сатано́.

66. Бла́гость сотвори́л еси́ с рабо́м Твои́м, Го́споди, по словеси́ Твоему́.

А́ще нищелю́бец еси́, и о ми́ре печа́луеши истоща́емом во очище́ние души́, ка́ко на зла́те продае́ши светоза́рна?

67. Бла́гости, и наказа́нию и ра́зуму научи́ мя, я́ко за́поведем Твои́м ве́ровах.

О, Бо́жий Сло́ве! О, ра́досте моя́! Ка́ко претерплю́ тридне́вное Твое́ погребе́ние? Ны́не терза́юся утро́бою ма́терски.

68. Пре́жде да́же не смири́ти ми ся, аз прегреши́х, сего́ ра́ди сло́во Твое́ сохрани́х.

Кто даст Ми воду и слез исто́чники, Богоневе́стная Де́ва взыва́ше: да воспла́чу сла́дкаго Ми Иису́са.

69. Благ еси́ Ты, Го́споди, и бла́гостию Твое́ю научи́ мя оправда́нием Твои́м.

О го́ры и хо́лми, и челове́ков мно́жества воспла́читеся, и вся рыда́йте со Мно́ю Бо́га вашего Ма́терию.

70. Умно́жися на мя непра́вда го́рдых, аз же всем се́рдцем мои́м испыта́ю за́поведи Твоя́.

Когда́ ви́жду Тя, Спа́се, безле́тнаго Све́та, ра́дость и сла́дость се́рдца моего́? Де́ва го́рько вопия́ше.

71. Усыри́ся я́ко млеко́ се́рдце их, аз же зако́ну Твоему́ поучи́хся.

А́ще и я́ко ка́мень, Спа́се, краесеко́мый, Ты прия́л еси́ сече́ние, но источи́л еси́ живу́ю струю́, я́ко Исто́чник сый жи́зни.

72. Бла́го мне, я́ко смири́л мя еси́, я́ко да научу́ся оправда́нием Твои́м.

Я́ко от исто́чника еди́наго сугу́бою реко́ю ребро́м Твои́м излива́ющым напоя́ющеся, безсме́ртную приобрета́ем жизнь.

73. Благ мне зако́н уст Твои́х, па́че ты́сящ зла́та и сребра́.

Во́лею яви́лся еси́, Сло́ве, во гро́бе мертв, но живе́ши, и челове́ки, я́коже предре́кл еси́, воскресе́нием Твои́м, Спа́се мой, воздвиза́еши.

Слава: Воспева́ем, Сло́ве, Тебе́, всех Бо́га, со Отце́м и Святы́м Твои́м Ду́хом, и сла́вим Боже́ственное Твое́ погребе́ние.

И ныне: Блажи́м Тя, Богоро́дице Чи́стая, и почита́ем тридне́вное погребе́ние Сы́на Твоего́, и Бо́га на́шего ве́рно.

И па́ки пе́рвый припе́в о́ба ли́ка вку́пе: Жизнь во гро́бе положи́лся еси́, Христе́, и А́нгельская во́инства ужаса́хуся, снизхожде́ние сла́вяще Твое́.

Таже, ектениа́ ма́лая: Па́ки и па́ки:

И возгла́с свяще́нника: Яко благослови́ся Твое́ И́мя, и просла́вися Твое́ Ца́рство, Отца́, и Сы́на, и Свята́го Ду́ха ны́не, и при́сно, и во ве́ки веко́в.

Лик: Ами́нь.

И начина́ем втору́ю статию́, за е́же свяще́ннику соверша́ти кажде́ние ма́лое (Плащаницы, иконостаса, предстоящих).

Статиа́ втора́я

Вторы́й лик поет со сладкопе́нием тропа́рь:

Досто́йно есть велича́ти Тя Жизнода́вца, на Кресте́ ру́це просте́ршаго, и сокру́шшаго держа́ву вра́жию.

74. Ру́це Твои́ сотвори́сте мя, и создаете мя; вразуми́ мя, и научу́ся за́поведем Твои́м.

Досто́йно есть велича́ти Тя, всех Зижди́теля; Твои́ми бо страда́ньми и́мамы безстра́стие, изба́вльшеся тле́ния.

75. Боя́щиися Тебе́ у́зрят мя и возвеселя́тся, я́ко на словеса́ Твоя́ упова́х.

Ужасе́ся земля́, и со́лнце, Спа́се, скры́ся, Тебе́ Невече́рнему Свету, Христе́, заше́дшу во гро́бе пло́тски.

76. Разуме́х, Го́споди, я́ко пра́вда судьбы́ Твоя́, и вои́стинну смири́л мя еси́.

Усну́л еси́, Христе́, естественноживо́тным сном во гро́бе, и от тя́жкаго сна грехо́внаго воздви́гл еси́ род челове́ческий.

77. Бу́ди же ми́лость Твоя́, да уте́шит мя по словеси́ Твоему́ рабу́ Твоему́.

Еди́на жен кроме́ боле́зней роди́х Тя, Чадо, боле́зни же ны́не терплю́ стра́стию Твое́ю нестерпи́мыя, глаго́лаше Чи́стая.

78. Да прии́дут мне щедро́ты Твоя́, и жив бу́ду, я́ко зако́н Твой поуче́ние мое́ есть.

Горе́ Тя, Спа́се, неразлучно со Отце́м суща, до́ле же ме́ртва просте́рта на земли́ ужаса́ются зряще Серафи́ми.

79. Да постыдя́тся го́рдии, я́ко непра́ведно беззако́нноваша на мя, аз же поглумлю́ся в за́поведех Твои́х.

Раздира́ется церко́вная заве́са Твои́м распя́тием, покрыва́ют свети́ла, Сло́ве, свет, Тебе́ скры́вшуся со́лнцу под зе́млю.

80. Да обратя́т мя боя́щиися Тебе́, и ве́дящии свиде́ния Твоя́.

Земли́ из начала еди́нем ма́нием водрузи́вый круг бездыха́нен, я́ко челове́к, за́йде под зе́млю: ужасни́ся виде́нием не́бо.

81. Бу́ди се́рдце мое непоро́чно во оправда́ниих Твои́х, я́ко да не постыжу́ся.

Заше́л еси́ под зе́млю, руко́ю Твое́ю созда́вый челове́ка, да воздви́гнеши от паде́ния собо́ры челове́ческия всеси́льною держа́вою.

82. Исчеза́ет во спасе́ние Твое́ душа́ моя́, на словеса́ Твоя́ упова́х.

Плач свяще́нный прииди́те воспои́м Христу́ уме́ршему, я́ко дре́вле жены́ мироно́сицы, да и ра́дуйся услы́шим с ни́ми.

83. Исчезо́ша о́чи мои́ в сло́во Твое́, глаго́люще: когда́ уте́шиши мя?

Ми́ро вои́стинну еси́ Ты, Сло́ве, неистощи́мое: те́мже Ти и ми́ра приноша́ху, я́ко ме́ртву живо́му, жены́ мироно́сицы.

84. Зане́ бых я́ко мех на сла́не, оправда́ний Твои́х не забы́х.

А́дова у́бо погребе́н Ца́рствия, Христе́, сокруша́еши, сме́ртию же смерть умерщвля́еши, и тле́ния свобожда́еши земноро́дныя.

85. Коли́ко есть дней раба́ Твоего́? Когда́ сотвори́ши ми от гоня́щих мя суд?

То́ки жи́зни пролива́ющая Бо́жия Прему́дрость, во гроб заходя́щи животвори́т су́щыя, в незаходи́мых а́довых ме́стех.

86. Пове́даша мне законопресту́пницы глумле́ния, но не я́ко зако́н Твой, Го́споди.

Да челове́ческое обновлю́ сокруше́нное естество́, уя́звлен есмь сме́ртию хотя́ пло́тию, Ма́ти Моя́, не терза́йся рыда́ньми.

87. Вся за́поведи Твоя́ и́стина, непра́ведно погна́ша мя, помози́ ми.

Заше́л еси́ под зе́млю Светоно́сец пра́вды, и ме́ртвыя я́коже от сна воздви́гл еси́, отгна́в вся́кую тьму су́щую во аде.

88. Вма́ле не сконча́ша мене́ на земли́: аз же не оста́вих за́поведей Твои́х.

Зерно́ двоера́сленое, естественножи́зненное, в бока́ земна́я се́ется со слеза́ми Днесь: но прозя́бше, мир ра́достносотвори́т.

89. По ми́лости Твое́й живи́ мя, и сохраню́ свиде́ния уст Твои́х.

Убоя́ся Адам, Бо́гу ходя́щу в раи́, радуется же ко аду соше́дшу, пады́й пре́жде, и ны́не воздвиза́емь.

90. Во век, Го́споди, сло́во Твое́ пребыва́ет на Небеси́.

Жрет Тебе́ же́ртвы сле́зныя Ро́ждшая Тя, Христе́, пло́тию положе́ну во гро́бе, вопию́щи: воста́ни, Ча́до, я́коже предре́кл еси́.

91. В род и род и́стина Твоя́, основал еси́ зе́млю и пребыва́ет.

Во гро́бе Ио́сиф благогове́йно Тя но́вем сокрыва́я, пе́сни исхо́дныя благоле́пныя пое́т Тебе́, смеше́ныя рыда́ньми, Спа́се.

92. Учине́нием Твои́м пребыва́ет день, я́ко вся́ческая рабо́тна Тебе́.

Гвоздьми́ Тя Кресту́ пригвожде́на, Ма́ти Твоя́, Сло́ве, зря́щи, гвоздьми́ печа́ли го́рькия пронза́ет, и стре́лами ду́шу.

93. Я́ко а́ще бы не зако́н Твой поуче́ние мое́ был, тогда́ у́бо поги́бл бых во смире́нии мое́м.

Тя всех Наслажде́ние Ма́ти зря́щи, питие́м напая́ема го́рьким, слеза́ми лице́ омака́ет го́рце.

94. Во век не забу́ду оправда́ний Твои́х, я́ко в них оживи́л мя еси́.

Уязвля́юся лю́те, и растерза́юся утро́бою, Сло́ве, зря́щи непра́ведное Твое́ заколе́ние, глаго́лаше Пречи́стая с пла́чем.

95. Твой есмь аз, спаси́ мя, я́ко оправда́ний Твои́х взыска́х.

О́ко сладкое, и устне́ Твои́ ка́ко заключу, Сло́ве? Ка́ко же Тя мертволе́пно погребу́? Ужаса́юся, вопия́ше Ио́сиф.

96. Мене́ жда́ша гре́шницы погуби́ти мя, свиде́ния Твоя́ разуме́х.

Пе́сни Ио́сиф и Никоди́м надгро́бныя пою́т Христу́ уме́ршему ны́не, пою́т же с ни́ми и Серафи́ми.

97. Вся́кия кончи́ны ви́дех коне́ц, широка́ за́поведь Твоя́ зело́.

Захо́диши под зе́млю, Спа́се, Со́лнце пра́вды; те́мже ро́ждшая Тя Луна́ печа́льми оскудева́ет, ви́да Твоего́ лиша́ема.

98. Коль возлюби́х зако́н Твой, Го́споди, весь день поуче́ние мое́ есть.

Ужасе́ся ад, Спа́се, зря Тя Жизнода́вца, бога́тство о́наго упражня́юща, и я́же от ве́ка ме́ртвыя возста́вляюща.

99. Па́че враг мои́х уму́дри́л мя еси́ за́поведию Твое́ю, я́ко в век моя́ есть.

Со́лнце свет возсиява́ет по но́щи, Сло́ве, и Ты же воскре́с, просиява́еши по сме́рти я́сно, я́ко от черто́га.

100. Па́че всех учащих мя разуме́х, я́ко свиде́ния Твоя́ поуче́ние мое́ есть.

Земля́ Тя, Созда́телю, в не́дра прие́мши, тре́петом содержи́ма, Спа́се, трясе́тся, успи́вши ме́ртвыя трясе́нием.

101. Па́че старец разуме́х, я́ко за́поведи Твоя́ взысках.

Ми́ры Тя, Христе́, Никоди́м и Благообра́зный, ны́не новоле́пно помазу́юще, ужасни́ся, вопия́ху, вся земля́.

102. От вся́каго пути́ лука́ва возбрани́х нога́м мои́м, я́ко да сохраню́ словеса́ Твоя́.

Заше́л еси́, Светотво́рче, и с Тобо́ю зайде свет со́лнца: тре́петом же тварь содержи́тся, всех Тя пропове́дающи Творца́.

103. От суде́б Твои́х не уклони́хся, я́ко Ты законоположи́л ми еси́.

Ка́мень углажде́нный краеуго́льный покрыва́ет ка́мень, челове́к же сме́ртный, я́ко сме́ртна Бо́га, покрыва́ет ны́не во гро́бе: ужасни́ся, земле́.

104. Коль сладка́ горта́ни Моему́ словеса Твоя́, па́че ме́да усто́м мои́м.

Виждь ученика́, его́же люби́л еси́, и Твою́ Ма́терь, Ча́до, и веща́ние даждь сладча́йшее, взыва́ше пла́чущи Чи́стая.

105. От заповедей Твои́х разуме́х, сего́ ра́ди возненави́дех всяк Путь непра́вды.

Ты, Слове, я́ко сый живота́ да́тель, иуде́ов, на Кресте́ простры́йся, не умертви́л еси́, но воскреси́л еси́ и сих ме́ртвыя.

106. Свети́льник нога́ма мои́ма зако́н Твой, и свет стезя́м мои́м.

Добро́ты, Слове, пре́жде не име́л еси́, ниже́ ви́да, егда́ страда́л еси́: но воскре́с провозсия́л еси́, удобри́в челове́ки Боже́ственными заря́ми.

107. Кля́хся, и поста́вих, сохрани́ти судьбы́ пра́вды Твоея́.

Заше́л еси́ пло́тию в зе́млю Невече́рний Светоно́сец, и не терпя́ зре́ти со́лнце поме́рче, полу́дни еще́ сущу.

108. Смири́хся до зела́, Го́споди, живи́ мя по словеси́ Твоему́.

Со́лнце вку́пе и луна́ поме́ркше, Спа́се, рабо́м благоразу́мным образова́хуся, и́же в че́рныя оде́жды облача́тся.

109. Во́льная уст мои́х благоволи́ же Го́споди, и судьба́м Твои́м научи́ мя.

Ви́де Тя, Бо́га, со́тник, а́ще и умертви́лся еси́, ка́ко Тя у́бо, Бо́же мой, осяжу́ рука́ма; ужаса́юся, вопия́ше Ио́сиф.

110. Душа́ моя́ в руку́ Твое́ю вы́ну, и зако́на Твоего́ не забы́х.

Усну́ Ада́м, но смерть из ребр изво́дит: Ты же ны́не усну́л еси́, Сло́ве Бо́жий, источа́еши от ребр Твои́х ми́рови жизнь.

111. Положи́ша гре́шницы сеть мне, и от за́поведей Твои́х не заблуди́х.

Усну́л еси́ ма́ло, и оживи́л еси́ уме́ршыя, и воскре́с, воскреси́л еси́ спя́щыя от ве́ка, Бла́же.

112. Насле́довах свиде́ния Твоя́ во век, я́ко ра́дование се́рдца моего́ суть.

Взят еси́ от земли́, но источи́л еси́ спасе́ния вино́, живото́чная лозо́: просла́вля́ю страсть и Крест.

113. Приклони́х се́рдце мое́, сотвори́ти оправда́ния Твоя́ в век за воздая́ние.

Ка́ко у́мная чинонача́лия Тя, Спа́се, пою́т, на́га, окрова́влена, осужде́на, терпя́ща де́рзость распина́телей?

114. Законопресту́пныя возненави́дех, зако́н же Твой возлюби́х.

Обруче́нный, стро́потнейший ро́де евре́йский, ве́дал еси́ воздви́жение хра́ма, почто́ осуди́л еси́ Христа́?

115. Помо́щник мой и Засту́пник мой еси́ Ты, на словеса́ Твоя́ упова́х.

Во оде́жду поруга́ния, украси́теля всех облека́еши, и́же не́бо утверди́, и зе́млю украси́ чу́дно.

116. Уклони́теся от Мене́ лука́внующии, и испыта́ю за́поведи Бо́га моего́.

Я́коже нея́сыть уя́звлен в ре́бра Твоя́, Сло́ве, о́троки Твоя́ уме́ршыя оживи́л еси́, иска́пав живо́тныя им то́ки.

117. Заступи́ мя по словеси́ Твоему́, и жив бу́ду, и не посрами́ мене́ от ча́яния моего́.

Со́лнце пре́жде уста́ви Иису́с, иноплеме́нники секи́й: Ты же скры́лся еси́, низлага́я тьмы нача́льника.

118. Помози́ ми, и спасу́ся, и поучу́ся во оправда́ниих Твои́х вы́ну.

Недр оте́ческих неисхо́ден пребы́в, Ще́дре, и челове́к бы́ти благоволи́л еси́, и во ад снизше́л еси́, Христе́.

119. Уничижи́л еси́ вся отступа́ющыя от оправда́ний Твои́х, я́ко непра́ведно помышле́ние их.

Взя́тся распны́йся, И́же на вода́х зе́млю пове́шей, и я́ко бездыха́нен в ней ны́не возлега́ет: я́же не терпя́щи тряса́шеся лю́те.

120. Преступа́ющыя непщева́х вся гре́шныя земли́, сего́ ра́ди возлюби́х свиде́ния Твоя́.

Увы Мне, о Сы́не! Неискусому́жная рыда́ше глаго́лющи: Его́же бо я́ко царя́ наде́яхся, осужде́на зрю ны́не на Кресте́.

121. Пригвозди́ стра́ху Твоему́ пло́ти моя́, от суде́б бо Твои́х убоя́хся.

Сия́ Гаврии́л мне возвести́, егда́ слете́, и́же Ца́рство ве́чное рече́, Сы́на Моего́ Иису́са.

122. Сотвори́х суд и пра́вду, не преда́ждь мене́ оби́дящым мя.

Увы, Симео́ново соверши́ся проро́чество: Твой бо меч про́йде се́рдце Мое́, Еммануиле.

123. Восприими́ раба́ Твоего́ во бла́го, да не оклевета́ют мене́ го́рдии.

Поне́ су́щих от ме́ртвых постыди́теся, о иуде́е! И́хже Животода́вец возста́ви, Его́же вы уби́сте зави́стно.

124. Очи мои исчезо́сте во спасе́ние Твое́, и в сло́во пра́вды Твоея́.

Ужасе́ся ви́девшее Неви́димый Све́те, Тебе́, Христе́ мой, во гро́бе сокрыва́ема, бездыха́нна же, и помрачи́ со́лнце свет.

125. Сотвори́ с рабо́м Твои́м по ми́лости Твое́й, и оправда́нием Твои́м научи́ мя.

Пла́каше го́рько Пренепоро́чная Мати Твоя́, Сло́ве, егда́ во гро́бе ви́де Тебе́ неизрече́ннаго и безнача́льнаго Бо́га.

126. Раб Твой есмь аз, вразуми́ мя, и уве́м свиде́ния Твоя́.

Ме́ртвость Твою́, нетле́нная, Христе́, Ма́ти Твоя́ зря́щи, го́рько к Тебе́ веща́ше: не косни́, Животе́, в ме́ртвых.

127. Вре́мя сотвори́ти Го́сподеви, разори́ша зако́н Твой.

Ад лю́тый потрепета́, егда́ Тя ви́де со́лнце сла́вы, Безсме́ртне, и издава́ше ю́зники тща́тельно.

128. Сего́ ра́ди возлюби́х за́поведи Твоя́, па́че зла́та и топа́зия.

Ве́лие и ужа́сное виде́ние ны́не зри́тся, живота́ сый вино́вный, смерть подъя́т, оживи́ти хотя́ всех.

129. Сего́ ра́ди ко всем за́поведем Твои́м направля́хся, всяк путь непра́вды возненави́дех.

Пробода́ешися в ре́бра, и пригвожда́ешися, Влады́ко, рука́ми, я́зву от ребра́ Ты исцеля́я, и невоздержа́ние рук праоте́ц.

130. Ди́вна свиде́ния Твоя́, сего́ ра́ди испыта́ я душа́ моя́.

Пре́жде Рахи́лина сы́на пла́каше всяк и́же в дому́, и Сы́на Де́выя рыда́ху учени́к лик с Ма́терию.

131. Явле́ние слове́с Твои́х просвеща́ет и вразумля́ет младе́нцы.

Ударе́ние рук да́ша Христо́вой лани́те, руко́ю челове́ка созда́вшаго, и че́люсти зве́ря сокруши́вшаго.

132. Уста́ моя́ отверзо́х, и привлеко́х дух, я́ко за́поведей Твои́х желах.

Пе́сньми Твое́, Христе́, ны́не распя́тие и погребе́ние, вси ве́рнии пра́зднуем, изба́вльшеся сме́рти погребе́нием Твои́м.

Слава: Безнача́льне Бо́же, Соприсносу́щне Сло́ве, и Ду́ше Святы́й, укрепи́ на ра́тныя, я́ко благ.

И ныне: Жизнь ро́ждшая, Пренепоро́чная Чи́стая Де́во, утоли́ церко́вныя собла́зны, и пода́ждь мир я́ко Блага́я.

И па́ки пе́рвый припе́в о́ба ли́ка вку́пе: Досто́йно есть велича́ти Тя Жизнода́вца, на Кресте́ ру́це просте́ршаго, и сокру́шшаго держа́ву вра́жию.

Ектениа́ ма́лая: Па́ки и па́ки:

И возгла́с свяще́нника: Яко Свят еси́, Бо́же наш, И́же на престо́ле сла́вы херуви́мстем почива́яй, и Тебе́ сла́ву возсыла́ем, со Безнача́льным Твои́м Отце́м, и с Пресвяты́м, и Благи́м, и Животворя́щим Твои́м Ду́хом ны́не, и при́сно, и во ве́ки веко́в.

Лик: Ами́нь.

И начина́ем тре́тию статию́, за е́же свяще́ннику соверша́ти кажде́ние малое.

Статиа́ тре́тия

Пе́рвый лик пое́т со сладкопе́нием, во глас 3:

Ро́ди вси песнь погребе́нию Твоему́ прино́сят, Христе́ мой.

133. При́зри на мя и поми́луй мя, по суду лю́бящих И́мя Твое́.

Снем с дре́ва и́же от Аримафе́а, плащани́цею обви́в во гро́бе Тя погреба́ет.

134. Стопы́ моя́ напра́ви по словеси́ Твоему́, и да не облада́ет мно́ю вся́кое беззако́ние.

Мироно́сицы приидо́ша ми́ра Тебе́, Христе́ мой, нося́щыя прему́дро.

135. Изба́ви мя от клеветы́ челове́ческия, и сохраню́ за́поведи Твоя́.

Гряди́, вся тварь, пе́сни исхо́дныя принесе́м Зижди́телю.

136. Лице́ Твое́ просвети́ на раба́ Твоего́, и научи́ мя оправда́нием Твои́м.

Яко ме́ртва Жива́го, с мироно́сицами вси миропома́жем му́дренно.

137. Исхо́дища водна́я изведо́сте о́чи мои́, поне́же не сохрани́х зако́на Твоего́.

Ио́сифе треблаже́нне, погреби́ те́ло Христа́ Жизнода́вца.

138. Пра́веден еси́, Го́споди, и пра́ви суди́ Твои́.

И́хже воспита́ ма́нною, воздвиго́ша пяту́ на Благоде́теля.

139. Запове́дал еси́ пра́вду, свиде́ния Твоя́, и и́стину зело.

И́хже воспита́ ма́нною, прино́сят Спасу желчь ку́пно и о́цет.

140. Иста́яла мя есть ре́вность Твоя́, я́ко забы́ша словеса́ Твоя́ врази́ мои́.

О пребезу́мия и христоуби́йства пророкоуби́йц!

141. Разжже́но сло́во Твое́ зело́, и раб Твой возлюби́ е́.

Я́коже безу́мный служи́тель, предаде́ учени́к Бе́здну Прему́дрости.

142. Юне́йший аз есмь и уничиже́н, оправда́ний Твои́х не забых.

Изба́вителя оста́вив, пле́нник оста́вися льсти́вый Иу́да.

143. Пра́вда Твоя́ пра́вда во век, и зако́н Твой и́стина.

По Соломо́ну ров глубо́кий, уста́ евре́й беззако́нных.

144. Ско́рби и ну́жди обрето́ша мя, за́поведи Твоя́ поуче́ние мое́.

В стро́потных ше́ствиих евре́ов беззако́нных, волчцы́ и се́ти.

145. Пра́вда свиде́ния Твоя́ в век, вразуми́ мя, и жив бу́ду.

Ио́сиф погреба́ет с Никоди́мом, мертволе́пно Зижди́теля.

146. Воззва́х всем се́рдцем мои́м, услы́ши мя, Го́споди, оправда́ния Твоя́ взыщу́.

Жизнода́вче, Спа́се, сла́ва держа́ве Твое́й, ад разо́ршей.

147. Воззва́х Ти, спаси́ мя, и сохраню́ свиде́ния Твоя́.

Лежа́ща Тя, Пречи́стая, ви́дящи, Сло́ве, матероле́пно пла́каше.

148. Предвари́х в безго́дии, и воззва́х, на словеса́ Твоя́ упова́х.

О сладча́йшая Моя́ Весно́, сладча́йшее Мое́ Чадо, где Твоя́ за́йде добро́та?

149. Предвари́сте о́чи мои́ ко утру, поучи́тися словесе́м Твои́м.

Плач сподвиза́ше Всечи́стая Твоя́ Ма́ти, Тебе́, Сло́ве, уме́ршу.

150. Глас мой услы́ши, Го́споди, по ми́лости Твое́й, по судьбе́ Твое́й живи́ мя.

Жены с ми́ры приидо́ша пома́зати Христа́, Боже́ственнаго ми́ра.

151. Прибли́жишася гоня́щии мя беззако́нием, от зако́на же Твоего́ удали́шася.

Смерть сме́ртию Ты умерщвля́еши, Бо́же мой, Боже́ственною си́лою Твое́ю.

152. Близ еси́ Ты, Го́споди, и вси путие́ Твои́ и́стина.

Прельсти́ся преле́стник, прельсти́выйся избавля́ется прему́дростию Твое́ю, Бо́же мой.

153. И спе́рва позна́х от свиде́ний Твои́х, я́ко в век основа́л я́ еси́.

Во дно а́дово низведе́н бысть преда́тель, в кладене́ц истле́ния.

154. Виждь смире́ние мое́, и изми́ мя, я́ко зако́на Твоего́ не забых.

Волчцы́ и се́ти путие́ треокая́ннаго безу́мнаго Иу́ды.

155. Суди́ суд мой, и изба́ви мя, словесе́ ра́ди Твоего́ живи́ мя.

Вси спогиба́ют распина́телие Твои́, Сло́ве, Сы́не Бо́жий Всецарю́.

156. Дале́че от гре́шник спасе́ние, я́ко оправда́ний Твои́х не взыскаша.

В кладене́ц истле́ния вси спогиба́ют му́жие крове́й.

157. Щедро́ты Твоя́ мно́ги, Го́споди, по судьбе́ Твое́й живи́ мя.

Сы́не Бо́жий Всецарю, Бо́же мой, Созда́телю мой, ка́ко страсть подъя́л еси́?

158. Мно́зи изгоня́щии мя и стужа́ющии ми, от свиде́ний Твои́х не уклони́хся.

Ю́ница тельца́ на дре́ве пове́шена взыва́ше зря́щи.

159. Ви́дех неразумева́ющыя и иста́ях, я́ко слове́с Твои́х не сохрани́ша.

Те́ло живоно́сное Ио́сиф погреба́ет с Никоди́мом.

160. Виждь, я́ко за́поведи Твоя́ возлюби́х, Го́споди, по ми́лости Твое́й живи́ мя.

Взыва́ше Отрокови́ца те́пле сле́зы точа́щи, утро́бою пробода́ема.

161. Нача́ло слове́с Твои́х и́стина, и во век вся судьбы пра́вды Твоея́.

Свете о́чию Мое́ю, сладча́йшее Мое́ Ча́до, ка́ко во гро́бе ны́не покрыва́ешися?

162. Кня́зи погна́ша мя ту́не, и от слове́с Твои́х убоя́ся се́рдце мое́.

Ада́ма и Е́ву свободи́ти, Ма́ти не рыда́й, сия́ стражду.

163. Возра́дуюся аз о словесе́х Твои́х, я́ко обрета́яй коры́сть мно́гу.

Просла́вля́ю Твое́, Сы́не Мой, кра́йнее благоутро́бие, его́же ра́ди сия́ страждеши.

164. Непра́вду возненави́дех и омерзи́х, зако́н же Твой возлюби́х.

О́цтом напое́н был еси́ и же́лчию, Ще́дре, дре́внее разреша́я вкуше́ние.

165. Седмери́цею днем хвали́х Тя, о судьба́х пра́вды Твоея́.

На Кресте́ пригвозди́лся еси́, дре́вле лю́ди Твои́ столпо́м о́блачным покрыва́яй.

166. Мир мног лю́бящым зако́н Твой, и несть им собла́зна.

Мироно́сицы, Спа́се, ко гро́бу прише́дшыя, ми́ра принесо́ша Тебе́.

167. Ча́ях спасе́ния Твоего́, Го́споди, и за́поведи Твой возлюби́х.

Воста́ни, Ще́дре, от про́пастей а́дских возставля́яй нас.

168. Сохрани́ душа́ мой свиде́ния Твоя́, и возлюби́ я́ зело́.

Воскресни́, Жизнода́вче, ро́ждшая Тя Ма́ти, сле́зы точа́щи, глаго́лет.

169. Сохрани́х за́поведи Твоя́ и свиде́ния Твоя́, я́ко вси путие́ мои́ пред Тобо́ю, Го́споди.

Потщи́ся воскре́снути, печа́ль разреша́я, Сло́ве, чи́сто ро́ждшия Тя.

170. Да прибли́жится моле́ние мое́ пред Тя, Го́споди, по словеси́ Твоему́ вразуми́ мя.

Небе́сныя си́лы ужасо́шася стра́хом, ме́ртва Тя зряще.

171. Да вни́дет проше́ние мое́ пред Тя, Го́споди, по слове́си Твоему́ изба́ви мя.

Любо́вию же и стра́хом стра́сти Твоя́ почита́ющым, даждь прегреше́ний разреше́ние.

172. Отры́гнут устне́ мои́ пе́ние, егда́ научи́ши мя оправда́нием Твои́м.

О ужа́снаго и стра́ннаго виде́ния, Бо́жий Сло́ве! Ка́ко земля́ Тя спокрыва́ет?

173. Просвеща́ет язык мой словеса́ Твоя́, я́ко вся за́поведи Твоя́ пра́вда.

Носяй Тя дре́вле, Спа́се, Ио́сиф бе́гает, и ны́не Тя ины́й погреба́ет.

174. Да бу́дет рука Твоя́ е́же спасти́ мя, я́ко за́поведи Твоя́ изво́лих.

Пла́чет и рыда́ет Тя Пречи́стая Ма́ти Твоя́, Спа́се мой, умерщвле́ннаго.

175. Возжела́х спасе́ние Твое́, Го́споди, и зако́н Твой поуче́ние мое́ есть.

Ужаса́ются умы стра́ннаго и ужаснаго, Тебе́ всех Созда́теля, погребе́ния.

176. Жива́ бу́дет душа́ моя́, и восхва́лит Тя, и судьбы́ Твоя́ помо́гут мне.

Излия́ша на гроб мироно́сицы ми́ра, зело́ ра́но прише́дшыя.

177. Заблуди́х я́ко овча́ поги́бшее, взыщи́ раба́ Твоего́, я́ко за́поведей Твои́х не забых.

Мир Це́ркви, лю́дем Твои́м спасе́ние да́руй воста́нием Твои́м.

Слава: О, Тро́ице Бо́же мой, О́тче, Сы́не и Ду́ше, поми́луй мир.

И ныне: Ви́дети Твоего́ Сы́на воскресе́ние, Де́во, сподо́би Твоя́ рабы.

И а́бие соверша́ет свяще́нник кажде́ние всего́ хра́ма.

Лик же пое́т тропари́ сия́, во глас 5:

Припев: Благослове́н еси́, Го́споди, научи́ мя оправда́нием Твои́м. (По каждом тропаре)

А́нгельский собо́р удиви́ся, зря Тебе́ в ме́ртвых вмени́вшася, сме́ртную же, Спа́се, кре́пость разори́вша, и с собо́ю Ада́ма воздви́гша, и от ада вся свобо́ждша.

Почто́ ми́ра с ми́лостивными слеза́ми, о ученицы́, растворяете? Блиста́яйся во гро́бе А́нгел, мироно́сицам веща́ше: ви́дите вы гроб, и уразуме́йте, Спас бо воскре́се от гро́ба.

Зело́ ра́но мироно́сицы теча́ху ко гро́бу Твоему́ рыда́ющыя, но предста́ к ним А́нгел, и рече́; рыда́ния вре́мя преста́, не пла́чите, воскресе́ние же апо́столом рцы́те.

Мироно́сицы жены, с ми́ры прише́дшыя ко гро́бу Твоему́, Спа́се, рыда́ху, А́нгел же к ним рече́, глаго́ля: что́ с ме́ртвыми жива́го помышля́ете? я́ко Бог бо воскре́се от гро́ба.

Слава, Троичен: Поклони́мся Отцу́, и Его́ Сы́нови, и Свято́му Ду́ху, Святе́й Трои́це во Еди́ном Существе́, с Серафи́мы зовуще: Свят, Свят, Свят еси́, Го́споди.

И ныне, Богородичен: Жизнода́вца ро́ждши, и греха́, Де́во, Ада́ма изба́вила еси́, ра́дость же Е́ве в печа́ли ме́сто подала́ еси́, па́дшыя же от жи́зни, к сей напра́ви, из Тебе́ воплоти́выйся Бог и Челове́к.

Аллилу́иа, Аллилу́иа, Аллилу́иа, сла́ва Тебе́, Бо́же. (Три́жды)

Та́же, ектениа́ ма́лая: Па́ки и па́ки:

Возгла́с свяще́нника: Ты бо еси́ Царь ми́ра, Христе́ Бо́же наш, и Тебе́ сла́ву возсыла́ем, со Безнача́льным Твои́м Отце́м, и с Пресвяты́м, и Благи́м, и Животворя́щим Твои́м Ду́хом, ны́не, и при́сно, и во ве́ки веко́в.

Лик: Ами́нь.

И пое́м седа́лен дне, глас 1: Подо́бен: Гроб Твой, Спа́се:

Плащани́цею чи́стою и арома́ты Боже́ственными Те́ло Честно́е, испроси́в у Пила́та, миропомазу́ет и полага́ет Ио́сиф в но́вом гробе. Те́мже ура́ншя мироно́сицы же́ны, возопи́ша: покажи́ нам, я́коже предре́кл еси́, Христе́, Воскресе́ние.

Слава, конец: Покажи́ нам, я́коже предре́кл еси́, Христе́, Воскресе́ние.

И ныне, другий подобен: Ужасо́шася ли́цы А́нгельстии зря́ще Седя́щаго в не́дрех О́тчих, ка́ко во гроб полага́ется я́ко мертв, Безсме́ртный, Его́же чи́ни А́нгельстии окружа́ют, и сла́вят с ме́ртвыми во аде, я́ко Зижди́теля и Го́спода.

Таже бывает чтение в толковании Евангелиа на Матфеа, зачало 114: Во у́трий же день, и́ же есть по пятце́:

Воскресе́ние Христо́во: не глаголем. Но абие псалом 50.

И поем канон, ирмос по дважды, а тропари на 12. И паки последи ирмос оба лика вкупе. Есть же канон, от первыя песни до шестыя, творение Марка монаха, епископа Идруитскаго: ирмосы же творение жены некия, Кассии именуемыя. От 6-я же песни до конца творение господина Космы. Краегранесие же канона: Каи́ си́мерон де Са́вватон ме́лпо Ме́га. Сиесть: И днесь же Суббо́ту пою́ Вели́кую. Глас 6.

Песнь 1

Ирмо́с: Волно́ю морско́ю Скрывшаго дре́вле гони́теля мучи́теля, под земле́ю скры́ша спасе́нных о́троцы: но мы я́ко отрокови́цы Го́сподеви пои́м, сла́вно бо просла́вися. (Два́жды)

Припев: Сла́ва Тебе́, Бо́же наш, сла́ва Тебе́.

{Κ} Го́споди Бо́же мой, исхо́дное пе́ние, и надгро́бную Тебе́ песнь воспою́, погребе́нием Твои́м жи́зни моея́ вхо́ды отве́рзшему, и сме́ртию смерть и ад умертви́вшему.

{Α} Горе́ Тя на престо́ле, и до́ле во гро́бе, преми́рная и подзе́мная помышля́ющая, Спа́се мой, зы́бляхуся умерщвле́нием Твои́м: па́че ума бо, ви́ден был еси́ мертв. Живонача́льниче.

{Ι} Да Твоея́ сла́вы вся испо́лниши, сшел еси́ в ни́жняя земли́: от Тебе́ бо не скры́ся соста́в мой и́же во Ада́ме, и погребе́н истле́вша мя обновля́еши, Человеколю́бче.

Сла́ва: Да Твоея́ сла́вы:

И ны́не: Да Твоея́ сла́вы:

Та́же о́ба ли́ка пою́т вку́пе: Волно́ю морско́ю Скрывшаго дре́вле гони́теля мучи́теля, под земле́ю скры́ша спасе́нных о́троцы: но мы я́ко отрокови́цы Го́сподеви пои́м, сла́вно бо просла́вися.

Песнь 3

Ирмо́с: Тебе́, на водах Пове́сившаго всю зе́млю неодержи́мо, тварь ви́девши на Ло́бнем ви́сима, у́жасом мно́гим содрога́шеся, несть Свят, ра́зве Тебе́, Го́споди, взыва́ющи. (Два́жды)

Припев: Сла́ва Тебе́, Бо́же наш, сла́ва Тебе́.

{Σ} О́бразы погребе́ния Твоего́ показа́л еси́, виде́ния умно́жив: ны́не же сокрове́нная Твоя́ Богому́жно уясни́л еси́, и су́щым во аде Влады́ко, несть Свят, разве Тебе́, Го́споди, взыва́ющым.

{Η} Просте́рл еси́ дла́ни, и соедини́л еси́ дре́вле разстоя́щаяся: одея́нием же, Спа́се, е́же в плащани́це и во гро́бе, окованныя разреши́л еси́, несть Свят, разве Тебе́, Го́споди, взыва́ющыя.

{Μ} Гро́бом и печа́тьми, Невмести́ме, содержи́мь был еси́ хоте́нием: и́бо си́лу Твою́ де́йствы показа́л еси́, богоде́йственно пою́щым: несть Свят, ра́зве Тебе́, Го́споди Человеколю́бче.

Сла́ва: Гро́бом и печа́тьми:

И ны́не: Гро́бом и печа́тьми:

Та́же о́ба ли́ка пою́т вку́пе: Тебе́, на водах Пове́сившаго всю зе́млю неодержи́мо, тварь ви́девши на Ло́бнем ви́сима, у́жасом мно́гим содрога́шеся, несть Свят, ра́зве Тебе́, Го́споди, взыва́ющи.

Ектениа́: Па́ки и па́ки:

Возгла́с: Я́ко Ты еси́ Бог наш:

Лик: Ами́нь.

Седа́лен, глас 1: Гроб Твой, Спа́се, во́ини стрегу́щии, ме́ртви от облиста́ния явльша́гося А́нгела бы́ша, пропове́дающа жена́м воскресе́ние. Тебе́ сла́вим тли Потреби́теля, Тебе́ припа́даем воскре́сшему из гро́ба, и Еди́ному Бо́гу на́шему.

Сла́ва, и ны́не, тойже.

Песнь 4

Ирмо́с: На Кресте́ Твое́ Боже́ственное истощание прови́дя Авваку́м, ужа́сся вопия́ше: Ты си́льных пресе́кл еси́ держа́ву, Бла́же, приобща́лся су́щым во а́де, я́ко Всеси́лен. (Два́жды)

Припев: Сла́ва Тебе́, Бо́же наш, сла́ва Тебе́.

{Ε} Седмы́й день Днесь освяти́л еси́, его́же дре́вле благослови́л еси́ упокое́нием дел: прево́диши бо вся́ческая и обновля́еши, суббо́тствуя, Спа́се мой, и назидая.

{Ρ} Си́лою лу́чшаго, победи́вшаго Тебе́, от пло́ти душа́ Твоя́ раздели́ся: растерза́ющи бо обоя́ у́зы, сме́рти и а́да, Сло́ве, держа́вою Твое́ю.

{Ο} Ад, Сло́ве, срет Тя огорчи́ся, Челове́ка зря обоже́на, уя́звлена ра́нами, и Всеси́льноде́теля, Стра́шным же зра́ком поги́бе.

Сла́ва: Ад, Сло́ве, срет Тя:

И ны́не: Ад, Сло́ве, срет Тя:

Та́же ирмо́с о́ба ли́ка пою́т вку́пе: На Кресте́ Твое́ Боже́ственное истощание прови́дя Авваку́м, ужа́сся вопия́ше: Ты си́льных пресе́кл еси́ держа́ву, Бла́же, приобща́лся су́щым во а́де, я́ко Всеси́лен.

Песнь 5

Ирмо́с: Богоявле́ния Твоего́, Христе́, к нам ми́лостивно бы́вшаго, Иса́иа Свет ви́дев Невече́рний, из но́щи у́треневав взыва́ше: воскре́снут ме́ртвии, и воста́нут су́щии во гробе́х, и вси земноро́днии возра́дуются. (Два́жды)

Припев: Сла́ва Тебе́, Бо́же наш, сла́ва Тебе́.

{Ν} Новотвори́ши земныя Создателю, пе́рстен быв, и плащаница и гроб явля́ют е́же в Тебе́, Сло́ве, та́инство: благообразный бо сове́тник, Тебе́, ро́ждшаго сове́т, образу́ет, в Тебе́ велеле́пно новотво́рящаго мя.

{Δ} Сме́ртию сме́ртное, погребе́нием тле́нное прелага́еши, нетле́нно твори́ши бо, благоле́пно безсме́ртно творя́ прия́тие: плоть бо Твоя́ истле́ния не ви́де, Влады́ко, ниже́ душа́ Твоя́ во аде стра́нноле́пно оставле́на бысть.

{Ε} Из Небра́чныя проше́д, и прободе́н в ре́бра, Соде́телю мой, из Нея́ соде́лал еси́ обновле́ние Е́вино, Ада́м быв, усну́в па́че естества́ сном есте́ственным, и жизнь воздви́гнув от сна и тле́ния я́ко Всеси́лен.

Сла́ва: Из Небра́чныя проше́д:

И ны́не: Из Небра́чныя проше́д:

Та́же ирмо́с о́ба ли́ка пою́т вку́пе: Богоявле́ния Твоего́, Христе́, к нам ми́лостивно бы́вшаго, Иса́иа Свет ви́дев Невече́рний, из но́щи у́треневав взыва́ше: воскре́снут ме́ртвии, и воста́нут су́щии во гробе́х, и вси земноро́днии возра́дуются.

Песнь 6

{Σ} Ирмо́с: Ят бысть, но не удержа́н в пе́рсех кито́вых Ио́на: Твой бо о́браз нося, страда́вшаго, и погребе́нию да́вшагося, я́ко от черто́га от зве́ря изыде, приглаша́ше же кустоди́и: храня́щим су́етная и ло́жная, ми́лость сию́ оста́вили есте́. (Два́жды)

Припев: Сла́ва Тебе́, Бо́же наш, сла́ва Тебе́.

{Α} Бие́н был еси́, но не раздели́лся, еси́, Сло́ве, ея́же причасти́лся еси́ пло́ти: а́ще бо и разори́ся Твой храм во вре́мя стра́сти, но и та́ко еди́н бе соста́в Бо́жества и пло́ти Твоея́. Во обои́х бо еди́н еси́ Сын, Сло́во Бо́жие, Бог и Челове́к.

{Β} Человекоуби́йственно, но не богоуби́йственно бысть прегреше́ние Ада́мово: а́ще бо и пострада́ Твоея́ пло́ти пе́рстное существо́, но Бо́жество́ безстра́стно пребы́сть: тле́нное же Твое́ на нетле́ние преложи́л еси́, и нетле́нныя жи́зни показа́л еси́ Исто́чник воскресе́нием.

{Β} Ца́рствует ад, но не ве́чнует, над ро́дом челове́ческим: Ты бо поло́жся во гро́бе держа́вне. Живонача́льною дла́нию, сме́рти ключи́ разве́ргл еси́, и пропове́дал еси́ от ве́ка та́мо спя́щым избавле́ние нело́жное, быв Спа́се ме́ртвым Пе́рвенец.

Сла́ва: Ца́рствует ад, но не ве́чнует:

И ны́не: Ца́рствует ад, но не ве́чнует:

Та́же ирмо́с о́ба ли́ка пою́т вку́пе: Ят бысть, но не удержа́н в пе́рсех кито́вых Ио́на: Твой бо о́браз нося, страда́вшаго, и погребе́нию да́вшагося, я́ко от черто́га от зве́ря изыде, приглаша́ше же кустоди́и: храня́щим су́етная и ло́жная, ми́лость сию́ оста́вили есте́.

Посе́м ектениа́ ма́лая: Па́ки и па́ки:

Возгла́с свяще́нника: Ты бо еси́ Царь ми́ра:

Лик: Ами́нь.

Та́же конда́к, глас 6: Бе́здну заключи́вый, мертв зри́тся, и сми́рною и плащани́цею обви́вся, во гро́бе полага́ется я́ко сме́ртный Безсме́ртный: же́ны же приидо́ша пома́зати Его́ ми́ром, пла́чущыя го́рько и вопию́щыя: сий суббо́та есть преблагослове́нная, в не́йже Христо́с усну́в воскре́снет тридне́вен.

И́кос: Содержа́й вся на Кресте́ вознесе́ся, и рыда́ет вся тварь, Того ви́дящи на́га ви́сяща на дре́ве, со́лнце лучы́ сокры́, и зве́зды отложи́ша свет, земля́ же со мно́гим стра́хом поколеба́ся, и мо́ре побеже́, и каме́ние распаде́ся, гро́бы же мно́зи отверзо́шася, и телеса́ воста́ша святы́х муже́й. Ад ни́зу стене́т, и иуде́е сове́туют оклевета́ти Христо́во Воскресе́ние, жены же взыва́ют: Сия́ суббо́та есть преблагослове́нная, в не́йже Христо́с усну́в воскре́снет тридне́вен.

Песнь 7

{Α} Ирмо́с: Неизрече́нное чудо, в пещи́ Изба́вивый преподо́бныя о́троки из пла́мене, во гро́бе мертв бездыха́нен полага́ется, во спасе́ние нас пою́щих: Изба́вителю Бо́же, благослове́н еси́. (Два́жды)

Припев: Сла́ва Тебе́, Бо́же наш, сла́ва Тебе́.

{Τ} Уязви́ся ад, в се́рдце прие́м Уязве́ннаго копие́м в ре́бра, и воздыха́ет огне́м Боже́ственным иждива́емь, во спасе́ние нас пою́щих: Изба́вителю Бо́же, благослове́н еси́.

{Ο} Бога́т гроб, в себе́ бо прии́м я́ко спя́ща Соде́теля, жи́зни Боже́ственное сокро́вище показа́ся, во спасе́ние нас пою́щих: Изба́вителю Бо́же, благослове́н еси́.

{Ν} Зако́ном уме́рших еже во гро́бе положе́ние, всех прие́млет жизнь, и сего́ исто́чника показу́ет воста́ния, во спасе́ние нас пою́щих: Изба́вителю Бо́же, благослове́н еси́.

{Μ} Еди́но бя́ше неразлу́чное, е́же во аде, и во гро́бе, и во Еде́ме, Бо́жество́ Христо́во, со Отце́м и Ду́хом, во спасе́ние нас пою́щих: Изба́вителю Бо́же, благослове́н еси́.

Сла́ва: Еди́но бя́ше неразлу́чное:

И ны́не: Еди́но бя́ше неразлу́чное:

Та́же ирмо́с о́ба ли́ка пою́т вку́пе: Неизрече́нное чудо, в пещи́ Изба́вивый преподо́бныя о́троки из пла́мене, во гро́бе мертв бездыха́нен полага́ется, во спасе́ние нас пою́щих: Изба́вителю Бо́же, благослове́н еси́.

Песнь 8

{Ε} Ирмо́с: Ужасни́ся боя́йся не́бо, и да подви́жатся основа́ния земли́: се бо в мертвеце́х вменя́ется в Вы́шних живы́й, и во гроб мал странноприе́млется. Его́же о́троцы благослови́те, свяще́нницы воспо́йте, лю́дие превозноси́те во вся ве́ки. (Два́жды)

Припев: Сла́ва Тебе́, Бо́же наш, сла́ва Тебе́.

{Λ} Разруши́ся Пречи́стый Храм, па́дшую же совозставля́ет ски́нию: Ада́му бо пе́рвому Вторы́й, И́же в Вы́шних живы́й, сни́де да́же до а́довых сокро́вищ. Его́же о́троцы благослови́те, свяще́нницы воспо́йте, лю́дие превозноси́те во вся ве́ки.

{Π} Преста де́рзость ученико́в, Аримафе́й же изря́дствует Ио́сиф: ме́ртва бо и на́га зря над все́ми Бо́га, про́сит и погреба́ет, зовы́й: о́троцы благослови́те, свяще́нницы воспо́йте, лю́дие превозноси́те во вся ве́ки.

{Ω} О чуде́с но́вых! О бла́гости! О неизрече́ннаго терпе́ния! Во́лею бо под земле́ю печатле́ется, И́же в Вы́шних живы́й, и я́ко льстец, Бог оклевета́ется. Его́же о́троцы благослови́те, свяще́нницы воспо́йте, лю́дие превозноси́те во вся ве́ки.

Благослови́м Отца́ и Сы́на и Свята́го Ду́ха, Го́спода.

О чуде́с но́вых! О бла́гости! О неизрече́ннаго:

И ны́не: О чуде́с но́вых! О бла́гости! О неизрече́ннаго:

Хвалим, благослови́м, покланя́емся Го́сподеви, пою́ще и превознося́ще во вся веки́.

Та́же ирмо́с о́ба ли́ка пою́т вку́пе: Ужасни́ся боя́йся не́бо, и да подви́жатся основа́ния земли́: се бо в мертвеце́х вменя́ется в Вы́шних живы́й, и во гроб мал странноприе́млется. Его́же о́троцы благослови́те, свяще́нницы воспо́йте, лю́дие превозноси́те во вся ве́ки.

Песнь 9

{Μ} Ирмо́с: Не рыда́й Мене́, Ма́ти, зря́щи во гро́бе, Его́же во чре́ве без се́мене зачала́ еси́ Сы́на: воста́ну бо и просла́влюся, и вознесу́ со сла́вою непреста́нно, я́ко Бог, ве́рою и любо́вию Тя велича́ющыя. (Два́жды)

Припев: Сла́ва Тебе́, Бо́же наш, сла́ва Тебе́.

{Ε} В стра́ннем Твое́м рождестве́, боле́зней избежа́вши па́че естества, ублажи́хся Безнача́льне Сы́не: ны́не же Тя, Бо́же Мой, бездыха́нна зря́щи ме́ртва, ору́жием печа́ли растерза́юся лю́те, но воскресни́, я́ко да возвели́чуся.

{Γ} Земля́ покрыва́ет Мя хотя́ща, но устраша́ются а́довы вра́тницы, оде́яна ви́дяще оде́ждею окровавле́ною Ма́ти, отмще́ния: враги́ бо Кресто́м порази́в я́ко Бог, воскре́сну па́ки, и возвели́чу Тя.

{Α} Да радуется тварь, да веселя́тся вси земноро́днии, враг бо плени́ся ад: с ми́ры же́ны да срета́ют, Ада́ма со Е́вою избавля́ю всеро́дна, и в тре́тий день воскре́сну.

Сла́ва: Да ра́дуется тварь:

И ны́не: Да ра́дуется тварь:

Та́же ирмо́с о́ба ли́ка пою́т вку́пе: Не рыда́й Мене́, Ма́ти, зря́щи во гро́бе, Его́же во чре́ве без се́мене зачала́ еси́ Сы́на: воста́ну бо и просла́влюся, и вознесу́ со сла́вою непреста́нно, я́ко Бог, ве́рою и любо́вию Тя велича́ющыя.

Посем ектениа́ ма́лая: Па́ки и па́ки:

Возгла́с: Я́ко Тя хва́лят вся Си́лы Небе́сныя:

Лик: Ами́нь.

Та́же диа́кон глаго́лет вме́сто свети́льна, во глас 2: Свят Госпо́дь Бог наш.

Лик: Свят Госпо́дь Бог наш.

Стих: Я́ко Свят Госпо́дь Бог наш.

Лик: Свят Госпо́дь Бог наш.

Стих: Над все́ми людьми́ Бог наш.

Лик: Свят Госпо́дь Бог наш.

И а́бие пою́т: Вся́кое дыха́ние: на о́ба ли́ка во глас то́йже.

Вся́кое дыха́ние да хва́лит Го́спода. Хвали́те Го́спода с небе́с, хвали́те Его́ в вы́шних. Тебе́ подоба́ет песнь Бо́гу.

Хвали́те Его́ вси А́нгели Его́, хвали́те Его́ вся си́лы Его́. Тебе́ подоба́ет песнь Бо́гу.

И по чи́ну вся стихи́: Хвали́те Его́ со́лнце и луна́, хвали́те Его́ вся зве́зды и свет. Хвали́те Его́ Небеса́ небе́с, и вода́ я́же превы́ше небе́с, да восхва́лят И́мя Госпо́дне. Я́ко Той рече́ и бы́ша: Той повеле́ и созда́шася. Поста́ви я́ в век и в век ве́ка: повеле́ние положи́ и не ми́мо и́дет. Хвали́те Го́спода от земли́, зми́еве и вся бе́здны. Огнь, град, снег, го́лоть, дух бу́рен, творя́щая сло́во Его́. Го́ры и вси хо́лми, древа́ плодоно́сна и вси ке́дри. Зве́рие и вси ско́ти, га́ди и пти́цы перна́ты. Ца́рие зе́мстии и вси лю́дие, кня́зи и вси суди́и зе́мстии. Ю́ноши и де́вы, старцы с ю́нотами. Да восхва́лят И́мя Госпо́дне: я́ко вознесе́ся И́мя Того́ Еди́наго. Испове́дание Его́ на земли́ и на небеси́. И вознесе́т рог люде́й Свои́х: песнь всем преподо́бным Его́, сыново́м Изра́илевым, лю́дем приближа́ющымся Ему́.

Воспо́йте Го́сподеви песнь но́ву, хвале́ние Его́ в це́ркви преподо́бных. Да возвесели́тся Изра́иль о сотво́ршем Его́, и сы́нове Сио́ни возра́дуются о Царе свое́м. Да восхва́лят И́мя Его́ в ли́це, в тимпа́не и псалти́ри да пою́т Ему́. Я́ко благоволи́т Госпо́дь в лю́дех Свои́х, и вознесе́т кро́ткия во спасе́ние. Восхва́лятся преподо́бнии во сла́ве, и возра́дуются на ло́жах свои́х. Возноше́ния Бо́жия в горта́ни их, и мечи́ обою́ду остры́ в рука́х их: Сотвори́ти отмще́ние во язы́цех, обличе́ния в лю́дех. Связа́ти цари́ их пу́ты, и сла́вныя их ручны́ми око́вы желе́зными. Сотвори́ти в них суд напи́сан: сла́ва сия́ бу́дет всем преподо́бным Его́. Хвали́те Бо́га во святы́х Его́, хвали́те Его́ во утверже́нии си́лы Его́.

Зде пое́м на хвали́тех стихи́ры самогла́сны 4, глас 2:

Стих: Хвали́те Его́ на си́лах Его́, хвали́те Его́ по мно́жеству вели́чествия Его́.

Днесь соде́ржит гроб Содержа́щаго дла́нию тварь, покрыва́ет ка́мень Покры́вшаго доброде́телию Небеса́, спит Живо́т, и ад трепе́щет, и Ада́м от уз разреша́ется. Сла́ва Твоему́ смотре́нию, и́мже соверши́в все упокое́ние ве́чное, дарова́л еси́ нам, Бо́же, всесвято́е из ме́ртвых Твое воскресе́ние.

Стих: Хвали́те Его́ во гласе тру́бнем, хвали́те Его́ во псалти́ри и гуслех.

Что́ зри́мое виде́ние? Ко́е настоящее упокое́ние? Царь веко́в, И́же стра́стию соверши́в смотре́ние, во гро́бе суббо́тствует, но́вое нам пода́й суббо́тство, Тому возопии́м: воскресни́, Бо́же, судяй земли́, я́ко Ты Ца́рствуеши во ве́ки, неизме́рную име́яй ве́лию ми́лость.

Стих: Хвали́те Его́ в тимпане и ли́це, хвали́те Его́ во стру́нах и орга́не.

Прииди́те ви́дим Живо́т наш во гро́бе лежа́щ, да во гробе́х лежа́щыя оживи́т. Прииди́те Днесь и́же из Иу́ды спя́ща зря́ще, проро́чески Ему́ возопии́м: возле́г уснул еси́ я́ко лев, кто воздви́гнет Тя, Царю́? Но воста́ни самовла́стно, да́вый Себе́ о нас во́лею, Го́споди, сла́ва Тебе́.

Стих, глас 6: Хвали́те Его́ в кимва́лех доброгла́сных, хвали́те Его́ в кимва́лех восклица́ния. Вся́кое дыха́ние да хва́лит Го́спода.

Проси́ Ио́сиф те́ло Иису́сово, и положи́ Е́ в но́вем свое́м гро́бе: подоба́ше бо Ему́ из гро́ба, я́ко из черто́га пройти́. Сокруши́вый держа́ву сме́рти, и отве́рзый врата райская челове́ком, Го́споди, сла́ва Тебе́.

Слава, глас 6: Дне́шний день та́йно вели́кий Моисе́й прообразова́ше, глаго́ля: и благослови́ Бог день седмы́й: сия́ бо есть благослове́нная суббо́та, сей есть упокое́ния день, в о́ньже почи́ от всех дел Свои́х Единоро́дный Сын Бо́жий, смотре́нием еже на смерть, пло́тию суббо́тствовав: и во е́же бе, па́ки возвра́щся воскресе́нием, дарова́ нам живо́т ве́чный, я́ко Еди́н Благ и Человеколю́бец.

И ныне, глас 2: Преблагословенна еси, Богородице Дево, / Воплощшим бо ся из Тебе ад пленися, / Адам воззвася, клятва потребися, Ева свободися, / смерть умертвися, и мы ожихом. / Тем воспевающе вопием: / благословен Христос Бог, благоволивый тако, слава Тебе.

При пе́нии хвали́тных стихи́р настоя́тель облача́ется во вся свяще́нныя оде́жды и при пе́нии стихи́ры: Преблагослове́нна еси́, Богоро́дице Де́во: Ца́рскими врата́ми исходит с про́чими клириками на среди́ну храма к Плащани́це и возглаша́ет:

Сла́ва Тебе́, показа́вшему нам свет.

Лик пое́т: Сла́ва в вы́шних Бо́гу:

В конце́ же славосло́вия высоча́йшим гла́сом: Святы́й Бо́же, Святы́й Кре́пкий, Святы́й Безсме́ртный, поми́луй нас.

Пое́му же вели́кому славослови́ю, предстоя́тель кади́т с диа́коном о́крест Плащани́цы. Егда́ же певцы́ пою́т заключи́тельное Святы́й Бо́же, предстоя́тель взе́млет с Плащани́цы Ева́нгелие, полага́ет Его́ себе на главу́, а пове́рх Него́ Плащани́цу, ю́же подде́рживают прочии́ священницы. И обно́сят Плащани́цу вокру́г хра́ма при многокра́тном пе́нии Святы́й Бо́же. При вхо́де в храм Плащани́цу подно́сят к Ца́рским врата́м, и предстоя́тель возглаша́ет: Прему́дрость, про́сти. И возвраща́ются с Плащани́цею на среди́ну хра́ма, полага́юще ю́ на пре́жнем ме́сте. Предстоя́тель соверша́ет кажде́ние о́крест Плащани́цы еди́ножды. Лик же пое́т тропа́рь еди́ножды:

Благообра́зный Ио́сиф, с дре́ва снем Пречи́стое Те́ло Твое́, Плащани́цею чи́стою обви́в, и воня́ми во гро́бе но́ве покры́в положи́.

Посе́м, тропа́рь проро́чества во глас 2: Содержа́й концы́, гро́бом содержа́тися изво́лил еси́, Христе́, да от а́дова поглоще́ния изба́виши челове́чество, и воскре́с оживи́ши нас, я́ко Бог Безсме́ртный.

Сла́ва и ны́не, тойже.

Проки́мен, глас 4: Воскресни, Го́споди, помози́ нам и изба́ви нас И́мене ра́ди Твоего́.

Стих: Бо́же, уши́ма на́шима услы́шахом, и отцы́ на́ши возвести́ша нам.

Проро́чества Иезеки́илева чте́ние (Иез. 37:1–14).

Бысть на мне́ рука Госпо́дня, и изведе́ мя в ду́се Госпо́дни, и поста́ви мя среде́ по́ля, се же бя́ше по́лно косте́й челове́ческих. И обведе́ мя о́крест их о́коло, и зело́ на ли́цы по́ля, и се су́хи зело́. И рече́ ко мне: Сы́не челове́чь, оживу́т ли ко́сти сия́? И реко́х: Го́споди Бо́же, Ты ве́си сия́. И рече́ ко мне: Сы́не челове́чь, прорцы́ на ко́сти сия́, и рече́ши им: ко́сти сухи́я, слы́шите сло́во Госпо́дне. Се глаго́лет Адона́й Госпо́дь косте́м сим: се Аз введу́ в вас дух живо́тен. И дам на вас жи́лы, и введу́ на вас плоть, и простру́ по вам ко́жу, и дам дух Мой в вас, и оживете́, и уве́сте, я́ко Аз есмь Госпо́дь. И прореко́х, я́коже запове́да ми Госпо́дь, и бысть глас внегда́ ми проро́чествовати, и се трус, и совокупля́хуся ко́сти; кость к ко́сти ка́яждо к соста́ву своему́. И ви́дех, и се бы́ша им жи́лы и плоть растя́ше, и восхожда́ше, (и протяже́ся) им ко́жа верху́, Ду́ха же не бя́ше в них. И рече́ ко мне: прорцы́ о ду́се, прорцы́, сы́не челове́чь, и рцы ду́хови: Сия́ глаго́лет Адона́й Госпо́дь: от четы́рех ве́тров прииди́, Ду́ше, и вдуни на ме́ртвыя сия́, и да оживут. И прореко́х, я́коже повеле́ ми, и вни́де в ня дух жи́зни, и ожи́ша, и ста́ша на нога́х свои́х, собо́р мног зело́. И рече́ Госпо́дь ко мне, глаго́ля: Сы́не челове́чь, сия́ ко́сти весь дом Изра́илев есть: ти́и бо глаго́лют, су́хи бы́ша ко́сти на́ша, поги́бе наде́жда на́ша, убие́ни бы́хом. Того́ ра́ди прорцы́ (сы́не челове́чь), и рцы к ним: сия́ глаго́лет Адона́й Госпо́дь: се Аз отве́рзу гро́бы ва́ша, и изведу́ вас от гроб ваших, лю́дие Мои́, и введу́ вы в зе́млю Изра́илеву. И уве́сте, я́ко Аз есмь Госпо́дь, внегда́ отве́рсти ми гро́бы ва́ша, е́же возвести́ Ми вас от гробо́в ва́ших, лю́дие Мои́: и дам дух Мой в вас, и жи́ви бу́дете. И поста́влю вы на земли́ ва́шей и уве́сте, я́ко Аз Госпо́дь: глаго́лах, и сотворю, глаго́лет Адонай Госпо́дь.

Проки́мен, глас 7: Воскресни́, Го́споди, Бо́же мой, да вознесе́тся рука Твоя́, не забу́ди убо́гих Твои́х до конца́.

Стих: Испове́мся Тебе́, Го́споди, всем се́рдцем мои́м, пове́м вся чудеса́ Твоя́.

К Кори́нфяном послания Свята́го апо́стола Павла чте́ние (зачало 133).

Бра́тие, мал квас все смеше́ние ква́сит. Очи́стите у́бо ве́тхий квас, да бу́дете но́во смеше́ние, я́коже есте́ безква́сни: и́бо Па́сха на́ша за ны пожре́н бысть Христо́с. Те́мже да пра́зднуем не в ква́се ве́тсе, ни в ква́се зло́бы и лука́вства, но в безква́сиих чистоты́ и и́стины. Христо́с ны искупи́л есть от кля́твы зако́нныя, быв по нас кля́тва. Пи́сано бо есть: про́кля́т всяк ви́сяй на дре́ве. Да в язы́цех благослове́ние Авраа́мле бу́дет о Христе́ Иису́се, да обетова́ние Ду́ха прии́мем ве́рою.

И а́бие пою́т во глас 5 Аллилу́иа (Три́жды).

Стих: Да воскре́снет Бог, и расточа́тся врази́ Его́, и да бежа́т от лица́ Его́ ненави́дящии Его́.

Стих: Я́ко исчеза́ет дым, да исче́знут, я́ко та́ет воск от лица́ огня́.

Стих: Та́ко да поги́бнут гре́шницы от лица́ Бо́жия, а пра́ведницы да возвеселя́тся.

От Матфе́а Свята́го Ева́нгелиа чте́ние (зачало 114).

Во у́трий день, и́же есть по пятце́, собра́шася архиере́е и фарисе́е к Пила́ту, глаго́люще: Го́споди, помяну́хом, я́ко льстец он рече́ еще́ сый жив: по трие́х днех воста́ну. Повели́ у́бо утверди́ти гроб до тре́тияго дне: да не ка́ко прише́дше ученицы́ Его́ но́щию, украду́т Его́ и реку́т людем: воста от ме́ртвых. И бу́дет после́дняя лесть го́рша пе́рвыя. Рече́ же им Пила́т: и́мате кустоди́ю, иди́те утверди́те, я́коже ве́сте. Они́ же ше́дше утверди́ша гроб, знамена́вше ка́мень с кустоди́ею.

Лик: Сла́ва Тебе́, Го́споди, сла́ва Тебе́.

Посе́м ектениа́ сугубая: Рцем вси:

Возгла́с: Я́ко ми́лостив и Человеколю́бец Бог еси́:

Лик: Ами́нь.

Диа́кон: Испо́лним у́треннюю моли́тву на́шу Го́сподеви.

По возгла́се проси́тельной ектений:

Лик: Ами́нь:

Диа́кон: Прему́дрость.

Лик: Благослови́.

Свяще́нник: Сый благослове́н Христо́с Бог наш, всегда́, ны́не и при́сно, и во ве́ки веко́в.

Лик: Ами́нь. Утверди́, Бо́же, Святу́ю правосла́вную ве́ру, правосла́вных христиа́н во век ве́ка.

Свяще́нник: Пресвята́я Богоро́дице, спаси́ нас.

Лик: Честне́йшую Херуви́м:

Свяще́нник: Сла́ва Тебе́, Христе́ Бо́же, упова́ние на́ше, сла́ва Тебе́.

Лик: Сла́ва, и ны́не: Го́споди, поми́луй (Три́жды). Благослови́.

Свяще́нник твори́т отпу́ст:

И́же нас ра́ди челове́ков и на́шего ра́ди спасе́ния, стра́шныя стра́сти и Животворя́щий Крест, и во́льное погребе́ние пло́тию изво́ливый, Христо́с, И́стинный Бог наш, моли́твами Пречи́стыя Своея́ Матере, святы́х сла́вных и всехва́льных апо́стол, святы́х и пра́ведных Богооте́ц Иоаки́ма и А́нны, и всех святы́х, поми́лует и спасе́т нас, я́ко Благ и Человеколю́бец.

Посе́м лик пое́т многоле́тие: Вели́каго Го́сподина:

И быва́ет целова́ние Плащани́цы, а иде́же несть Плащани́цы, целу́ют о́браз: певцы́ же пою́т стихи́ру, глас 5:

Прииди́те, ублажи́м Ио́сифа приснопа́мятнаго, в нощи́ к Пила́ту прише́дшаго, и Живота́ всех испроси́вшаго: даждь ми Сего́ Стра́ннаго, И́же не име́ет где главы́ подклони́ти: даждь ми Сего́ Стра́ннаго, Его́же учени́к лука́вый на смерть предаде́: даждь ми Сего́ Стра́ннаго, Его́же Ма́ти зря́щи на Кресте́ ви́сяща, рыда́ющи вопия́ше и ма́терски восклица́ше: увы́ Мне, Ча́до Мое́! Увы́ Мне, Све́те Мой, и Утро́ба Моя́ возлю́бленная! Симео́ном бо предрече́нное в це́ркви Днесь собы́стся: Мое́ се́рдце ору́жие про́йде, но в ра́дость воскресе́ния Твоего́ плач преложи́. Покланя́емся страсте́м Твои́м, Христе́, покланя́емся страсте́м Твои́м, Христе́, покланя́емся страсте́м Твои́м, Христе́, и Свято́му Воскресе́нию.

Первый же час поется в притворе: третий же час, шестый и девятый поются вкупе просто в притворе с блаженными во свое время.

После́дование Часо́в во Святу́ю и Вели́кую суббо́ту

Час пе́рвый, тре́тий, шесты́й

Творим последование часо́в по обычаю. Тропа́рь и конда́к — суббо́ты.

Тропа́рь, глас 4: Благообра́зный Ио́сиф, с дре́ва снем Пречи́стое Те́ло Твое́, плащани́цею чи́стою обви́в, и воня́ми во гро́бе но́ве покры́в положи́.

Конда́к, глас 2: Бе́здну заключи́вый, мертв зри́тся, и сми́рною и плащани́цею обви́вся, во гро́бе полага́ется я́ко сме́ртный Безсме́ртный; жены же приидо́ша пома́зати Его́ ми́ром, пла́чущыя го́рько и вопию́щыя: Сия́ суббо́та есть преблагослове́нная, в не́йже Христо́с, усну́в, воскре́снет тридне́вен.

Оконча́ние, я́коже обы́чно.

Час девя́тый

Час девя́тый чита́ется по обы́чаю. Тропа́рь и конда́к — суббо́ты.

Тропа́рь, глас 4: Благообра́зный Ио́сиф, с дре́ва снем Пречи́стое Те́ло Твое́, плащани́цею чи́стою обви́в, и воня́ми во гро́бе но́ве покры́в положи́.

Конда́к, глас 2: Бе́здну заключи́вый, мертв зри́тся, и сми́рною и плащани́цею обви́вся, во гро́бе полага́ется я́ко сме́ртный Безсме́ртный; жены же приидо́ша пома́зати Его́ ми́ром, пла́чущыя го́рько и вопию́щыя: Сия́ суббо́та есть преблагослове́нная, в не́йже Христо́с, усну́в, воскре́снет тридне́вен.

По девя́том часе́ чтем Блаже́нны, ско́ро, без пе́ния:

Во Ца́рствии Твое́м помяни́ нас, Го́споди, егда́ прии́деши во Ца́рствии Твое́м.

Блаже́ни ни́щии ду́хом, я́ко тех есть Ца́рство Небе́сное.

Блаже́ни пла́чущии, я́ко ти́и уте́шатся.

Блаже́ни кро́тцыи, я́ко ти́и насле́дят землю.

Блаже́ни а́лчущии и жа́ждущии пра́вды, я́ко ти́и насы́тятся.

Блаже́ни ми́лостивии, я́ко ти́и поми́ловани бу́дут.

Блаже́ни чи́стии се́рдцем, я́ко ти́и Бога у́зрят.

Блаже́ни миротво́рцы, я́ко ти́и сы́нове Бо́жии нареку́тся.

Блаже́ни изгна́ни пра́вды ра́ди, я́ко тех есть Ца́рство Небе́сное.

Блаже́ни есте́, егда́ поно́сят вам, и изжену́т, и реку́т всяк зол глаго́л на вы лжу́ще, Мене́ ра́ди.

Ра́дуйтеся и весели́теся, я́ко мзда ва́ша мно́га на Небесе́х.

Сла́ва Отцу́, и Сы́ну, и Свято́му Ду́ху, и ны́не, и при́сно, и во ве́ки веко́в. Ами́нь.

Помяни́ нас, Го́споди, егда́ прии́деши во Ца́рствии Твое́м.

Помяни́ нас, Влады́ко, егда́ прии́деши во Ца́рствии Твое́м.

Помяни́ нас, Святы́й, егда́ прии́деши во Ца́рствии Твое́м.

Лик Небе́сный пое́т Тя и глаго́лет: Свят, Свят, Свят Госпо́дь Савао́ф, испо́лнь не́бо и земля́ сла́вы Твоея́.

Стих: Приступи́те к Нему́ и просвети́теся, и ли́ца ва́ша не постыдя́тся.

Лик Небе́сный пое́т Тя и глаго́лет: Свят, Свят, Свят Госпо́дь Савао́ф, испо́лнь не́бо и земля́ сла́вы Твоея́.

Слава: Лик Святы́х А́нгел и Арха́нгел, со все́ми Небе́сными Си́лами, пое́т Тя и глаго́лет: Свят, Свят, Свят Госпо́дь Савао́ф, испо́лнь не́бо и земля́ сла́вы Твоея́.

И ныне: Ве́рую:

Осла́би, оста́ви, прости́, Бо́же, прегреше́ния на́ша, во́льная и нево́льная, я́же в сло́ве и в де́ле, я́же в ве́дении и не в ве́дении, и́же во дни и в нощи́, я́же во уме́ и в помышле́нии, вся нам прости́, я́ко Благ и Человеколю́бец.

О́тче наш:

Свяще́нник: Я́ко Твое́ есть Ца́рство:

Чтец: Ами́нь.

Конда́к: Бе́здну заключи́вый, мертв зри́тся, и сми́рною и плащани́цею обви́вся, во гро́бе полага́ется я́ко сме́ртный Безсме́ртный; жены же приидо́ша пома́зати Его́ ми́ром, пла́чущыя го́рько и вопию́щыя: Сия́ суббо́та есть преблагослове́нная, в не́йже Христо́с, усну́в, воскре́снет тридне́вен.

Го́споди, поми́луй. (12)

И моли́тва: Всесвята́я Тро́ице, Единосу́щная Держа́ва, Неразде́льное Ца́рство, всех благи́х Вина́: благоволи́ же и о мне, гре́шнем, утверди́, вразуми́ се́рдце мое́, и всю мою́ отыми́ скве́рну, просвети́ мою́ мысль, да вы́ну сла́влю, пою, и покланя́юся, и глаго́лю: Еди́н Свят, Еди́н Госпо́дь Иису́с Христо́с, во сла́ву Бо́га Отца́. Ами́нь.

Диа́кон: Прему́дрость.

Лик: Досто́йно есть:

Свяще́нник: Пресвята́я Богоро́дице, спаси́ нас.

Лик: Честне́йшую Херуви́м:

Свяще́нник: Сла́ва Тебе́, Христе́ Бо́же, упова́ние на́ше, сла́ва Тебе́.

Лик: Сла́ва, и ны́не: Го́споди, поми́луй. (Три́жды). Благослови́.

Свяще́нник творит отпуст: Христо́с, И́стинный Бог наш:

Лик пое́т многоле́тие: Вели́каго Господи́на:

После́дование Вече́рни во Святу́ю и Вели́кую суббо́ту

Диа́кон возглаша́ет: Благослови́, Влады́ко.

Свяще́нник: Благослове́но Ца́рство Отца́, и Сы́на, и Свята́го Ду́ха ны́не, и при́сно, и во ве́ки веко́в.

Лик: Ами́нь.

Обы́чное нача́ло и вече́рний псало́м 103.

Посе́м ектениа́ вели́кая: Ми́ром Го́споду помо́лимся.

И возгла́с свяще́нника: Я́ко подоба́ет Тебе́ всякая сла́ва:

Лик: Ами́нь. Та́же пою́т: Го́споди воззва́х, на о́ба ли́ка во глас 1.

Го́споди, воззва́х к Тебе́, услы́ши мя, услы́ши мя, Го́споди: Го́споди, воззва́х к Тебе́, услы́ши мя: вонми́ гла́су моле́ния моего́, внегда́ воззвати ми к Тебе́. Услы́ши мя, Го́споди.

Да испра́вится моли́тва моя́, я́ко кади́ло пред Тобо́ю: воздея́ние руку́ мое́ю же́ртва вече́рняя. Услы́ши мя, Го́споди.

И по чи́ну стихи́:

Положи́, Го́споди, хране́ние усто́м мои́м:

Зде пое́м стихи́ры воскре́сныя Oсмогла́сника 3 и от стихо́вны, глас 1:

Стих: Из глубины́ воззва́х к Тебе́, Го́споди, Го́споди, услы́ши глас мой.

Вече́рния на́ша моли́твы приими́, Святы́й Го́споди, и пода́ждь нам оставле́ние грехо́в, я́ко еди́н еси́ явле́й в ми́ре воскресе́ние.

Стих: Да бу́дут у́ши Твои́ вне́млюще гла́су моле́ния моего́.

Обыди́те лю́дие Сио́н, и обыми́те его́, и дади́те сла́ву в нем воскре́сшему из ме́ртвых: я́ко Той есть Бог наш, избавле́й нас от беззако́ний на́ших.

Стих: А́ще беззако́ния на́зриши, Го́споди, Го́споди, кто́ постои́т? Я́ко у Тебе́ очище́ние есть.

Прииди́те, лю́дие, воспои́м, и поклони́мся Христу́, сла́вяще Его́ из ме́ртвых воскресе́ние, я́ко Той есть Бог наш, от ле́сти вра́жия мир избавле́й.

Стих: И́мене ра́ди Твоего́ потерпе́х Тя, Го́споди, потерпе́ душа́ моя́ в сло́во Твое́, упова́ душа́ моя́ на Го́спода.

Стра́стию Твое́ю, Христе́, от страсте́й свободи́хомся, и воскресе́нием Твои́м из истле́ния изба́вихомся; Го́споди, сла́ва Тебе́.

И́ны стихи́ры самогла́сны 4, глас 8:

Стих: От стра́жи у́тренния до но́щи, от стра́жи у́тренния, да упова́ет Изра́иль на Го́спода.

Днесь ад стеня́ вопие́т: у́не мне бя́ше, а́ще бых от Мари́и Ро́ждшагося не прия́л: прише́д бо на мя держа́ву мою́ разруши́, врата́ ме́дная сокруши́: ду́шы, я́же содержа́х пре́жде, Бог сый воскреси́. Сла́ва, Го́споди, Кресту́ Твоему́ и Воскресе́нию Твоему́.

Стих: Я́ко у Го́спода ми́лость, и мно́гое у Него́ избавле́ние: и Той изба́вит Изра́иля от всех беззако́ний его́.

И паки, Днесь ад стеня́:

Стих: Хвали́те Го́спода, вси язы́цы, похвали́те Его́, вси лю́дие.

Днесь ад стеня́ вопие́т: разруши́ся моя́ власть, прия́х Ме́ртваго я́ко Еди́наго от уме́рших: сего́ бо держа́ти отню́д не могу́, но погубля́ю с Ним, и́миже ца́рствовах: аз име́х мертвецы́ от ве́ка, но Сей (се) всех воздвиза́ет. Сла́ва, Го́споди, Кресту́ Твоему́ и Воскресе́нию Твоему́.

Стих: Я́ко утверди́ся ми́лость Его́ на нас, и и́стина Госпо́дня пребыва́ет во век.

Днесь ад стеня́ вопие́т: поже́рта моя́ бысть держа́ва, Па́стырь распя́тся и Ада́ма воскреси́. И́миже ца́рствовах, лиши́хся, и я́же пожро́х возмоги́й, всех изблева́х: истощи́ гро́бы Распны́йся, изнемога́ет сме́ртная держа́ва. Сла́ва, Го́споди, Кресту́ Твоему́ и Воскресе́нию Твоему́.

Слава, глас 6: Дне́шний день та́йно вели́кий Моисе́й прообразова́ше, глаго́ля: и Благослови́ Бог день седмый: сия́ бо есть благослове́нная суббо́та, сей есть упокое́ния день, В о́ньже почи́ от всех дел Свои́х Единоро́дный Сын Бо́жий, смотре́нием е́же на смерть, пло́тию суббо́тствовав: и во е́же бе, па́ки возвра́щся воскресе́нием, дарова́ нам живо́т ве́чный, я́ко Еди́н Благ и Человеколю́бец.

И ныне, Богоро́дичен, глас 1: Всеми́рную Сла́ву от челове́к прозя́бшую, и Влады́ку ро́ждшую, Небе́сную Дверь воспои́м Мари́ю Де́ву, безпло́тных Песнь и ве́рных Удобре́ние, Сия́ бо яви́ся Не́бо и Храм Бо́жества: Сия́ прегражде́ние вражды́ разруши́вши, мир введе́ и Ца́рствие отве́рзе. Сию́ у́бо иму́ще ве́ры утвержде́ние, Побо́рника и́мамы из Не́я ро́ждшагося Го́спода. Дерза́йте у́бо, дерза́йте, лю́дие Бо́жии: и́бо Той победи́т враги́ я́ко Всеси́лен.

И вход со Ева́нгелием.

Диа́кон: Прему́дрость, про́сти.

Лик: Свете Ти́хий святы́я сла́вы, Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподо́бными, Сы́не Бо́жий, живо́т дая́й: те́мже мир Тя сла́вит.

Диа́кон: Прему́дрость.

Чтец: Бы́тия чте́ние (Быт. 1:1–13).

Диа́кон: Во́нмем.

В начале сотвори́ Бог не́бо и зе́млю. Земля́ же бе неви́дима и неустро́ена, и тьма верху́ бе́здны: и дух Бо́жий ноша́шеся верху́ воды́. И рече́ Бог: да бу́дет свет, и бысть свет. И ви́де Бог свет, я́ко добро́: и разлучи́ Бог между све́том и между тьмо́ю. И нарече́ Бог свет день, а тьму нарече́ нощь. И бысть ве́чер, и бысть утро, день еди́н. И рече́ Бог: да бу́дет твердь посреде́ воды, и да бу́дет разлуча́ющи посреде́ воды и воды́: и бысть та́ко. И сотвори́ Бог твердь: и разлучи́ Бог между водо́ю, я́же бе под тве́рдию, и между водо́ю, я́же бе над тве́рдию. И нарече́ Бог твердь не́бо, и ви́де Бог, я́ко добро́: и бысть ве́чер, и бысть утро, день вторы́й. И рече́ Бог: да собере́тся вода, я́же под небесе́м, в собра́ние еди́но, и да яви́тся су́ша: и бысть та́ко. И собра́ся вода, я́же под небесе́м, в собра́ния Своя́, и яви́ся суша. И нарече́ Бог сушу зе́млю, и собра́ния вод нарече́ моря, и ви́де Бог, я́ко добро́. И рече́ Бог: да прорасти́т земля́ былие травно́е, се́ющее се́мя по ро́ду и по подо́бию, и дре́во плодови́тое творя́щее плод, ему́же семя его́ в нем по роду на земли́: и бысть та́ко. И изнесе́ земля́ былие́ травно́е, се́ющее се́мя по ро́ду и по подо́бию, и дре́во плодови́тое творя́щее плод, ему́же се́мя Его́ в нем по роду на земли́: и ви́де Бог, я́ко добро́. И бысть ве́чер, и бысть утро, день тре́тий.

Диа́кон: Прему́дрость.

Чтец: Проро́чества Иса́иина чте́ние (Ис. 60:1–16).

Диа́кон: Во́нмем.

Свети́ся, свети́ся, Иерусали́ме, прии́де бо твой свет, и сла́ва Госпо́дня на тебе́ возсия́. Се тьма покры́ет зе́млю и мрак на язы́ки, на тебе́ же яви́тся Госпо́дь, и сла́ва Его́ на тебе́ у́зрится. И по́йдут царие све́том твои́м и язы́цы све́тлостию твое́ю. Возведи́ о́крест о́чи твои́, и виждь собра́ная чада твоя́: се приидо́ша вси сы́нове твои́ издале́ча, и дще́ри твои́ на ра́мех во́змутся. Тогда́ у́зриши, и возра́дуешися, и убои́шися, и ужасне́шися се́рдцем, я́ко преложи́тся к тебе́ бога́тство морско́е, и язы́ков, и люде́й. И прии́дут к тебе́ стада́ вельблю́д, и покры́ют тя вельблю́ди Мадиа́мстии и Гефа́рстии: вси от Са́вы прии́дут, нося́ще зла́то, и Лива́н принесу́т, и ка́мень че́стен, и спасе́ние Госпо́дне благовозвестя́т. И вся о́вцы Кида́рския соберу́тся тебе́, и о́вии Навео́фстии прии́дут к тебе́, и вознесу́тся прия́тная на же́ртвенник Мой, и дом моли́твы Мое́й просла́вится. Ки́и суть, и́же я́ко о́блацы летят, и я́ко го́луби со птенцы́ ко Мне? Мене́ о́строви жда́ша, и корабли́ Фарси́йстии в пе́рвых, привести́ ча́да Твоя́ издале́ча, и сре́бро и зла́то их с ни́ми, И́мене ра́ди Госпо́дня Свята́го, и за е́же Свято́му Изра́илеву сла́вну бы́ти. И сози́ждут сы́нове иноро́днии сте́ны Твоя́, и ца́рие их предстоя́ти бу́дут тебе́; за гнев бо Мой порази́х тя, и за ми́лость Мою́ возлюби́х тя. И отве́рзутся врата́ Твоя́ при́сно, день и нощь не затворя́тся, ввести́ к тебе́ си́лу язы́к, и цари́ их ведо́мыя. Язы́цы бо и царие, и́же не порабо́тают ти, поги́бнут, и язы́цы запусте́нием запусте́ют. И сла́ва Лива́нова к тебе́ прии́дет, кипари́сом, и пе́вгом, и ке́дром, вку́пе просла́вити ме́сто свято́е Мое́, и ме́сто ног Мои́х просла́влю. И по́йдут к тебе́ боя́щеся сы́нове смири́вших тя и раздражи́вших Тя и покло́нятся следа́м ног твои́х вси прогне́вавшии тя: и нарече́тся град Госпо́день, Сио́н Свята́го Изра́илева. За сие́, я́ко был еси́ оставле́н и возненави́ден, и не бе помога́ющаго ти: положу́ тя в ра́дость ве́чную, весе́лие родо́м родо́в. И изсее́ши млеко́ язы́ков, и бога́тство царе́й сне́си, и уразуме́еши, я́ко Аз Госпо́дь спаса́яй тя, и избавля́яй тя Бог Изра́илев.

Диа́кон: Прему́дрость.

Чтец: Исхо́да чте́ние (Исх. 12:1–11).

Диа́кон: Во́нмем.

Рече́ Госпо́дь к Моисе́ю и Ааро́ну в земли́ Еги́петстей, глаго́ля: ме́сяц сей вам нача́ло ме́сяцей, пе́рвый бу́дет вам в ме́сяцех ле́та. Рцы ко всему со́нму сыно́в Изра́илевых, глаго́ля: в деся́тый ме́сяца сего́ да во́змет ки́йждо овча́ по домо́м оте́честв, ки́йждо овча́ по до́му. А́ще же ма́ло их есть в дому́, я́ко недово́льным бы́ти на овча́, да во́змет с собо́ю сосе́да бли́жняго своего́ по числу́ душ, ки́йждо дово́льное себе сочте́т на овча́. Овча́ соверше́нно, му́жеск пол, непоро́чно и единоле́тно бу́дет вам, от А́гнец и от ко́злищ прии́мете. И бу́дет вам соблюде́но да́же до четвертагона́десять дне ме́сяца сего́: и зако́лют то все мно́жество собо́ра сыно́в Изра́илевых к ве́черу. И прии́мут от кро́ве, и пома́жут на обою́ подво́ю, и на пра́гах в доме́х, в ни́хже снедя́т то́е. И снедя́т мя́са в нощи́ той пече́на огне́м, и опре́сноки с го́рьким зе́лием снедя́т. Не сне́сте от них суро́во, ниже́ варе́но в воде́, но пече́ное огне́м, главу́ с нога́ми и со утро́бою. Не оста́вите от него́ до у́трия, и ко́сти не сокруши́те от него́: оста́нки же от него́ до утра́ огне́м сожже́те. Си́це же сне́сте е́: чре́сла ва́ша препоя́сана, и сапози́ ва́ши на нога́х ва́ших, и же́злы ва́ши в рука́х ва́ших: и сне́сте е́ со тща́нием: Па́сха есть Госпо́дня.

Диа́кон: Прему́дрость.

Чтец: Проро́чества Ио́нина чте́ние (Ион. 1:1–16, 2:1–3).

Диа́кон: Во́нмем.

Бысть сло́во Госпо́дне ко Ио́не, Сы́ну Амафи́ину, глаго́ля: воста́ни и иди́ в Ниневи́ю, град вели́кий, и пропове́ждь в нем, я́ко взы́де вопль зло́бы его́ ко Мне. И воста Ио́на, е́же бежа́ти в Фарси́с от лица́ Госпо́дня: и сни́де во Иоппи́ю, и обре́те кора́бль иду́щ в Фарси́с: и даде́ нае́м свой, и вни́де в онь плы́ти с ни́ми в Фарси́с от лица́ Госпо́дня. И Госпо́дь воздви́же ветр ве́лий на мо́ри, и бысть бу́ря вели́кая в мо́ри, и кора́бль бе́дствоваше е́же сокруши́тися. И убоя́шася корабе́льницы, и возопи́ша ки́йждо к Бо́гу своему́, и измета́ние сотвори́ша сосу́дов, и́же в корабли́ в мо́ре, еже облегчи́тися от них; Ио́на же сни́де во дно корабля́, и спа́ше ту и храпля́ше. И прии́де к Нему́ ко́рмчий и рече́ ему́: что́ ты хра́плеши? Воста́ни и моли́ Бо́га твоего́, я́ко да спасе́т ны Бог, да не поги́бнем. И рече́ ки́йждо ко и́скреннему своему́: Прииди́те ве́ржем жре́бия, и уразуме́ем, кого́ ра́ди есть зло сие́ на нас; и метну́ша жре́бия, и паде́ жре́бий на Ио́ну. И ре́ша к нему́: возвести́ нам, кого́ ра́ди сие́ зло на нас, и что́ твое́ де́лание есть, и отку́ду гря́деши, и ка́мо и́деши, и от коея́ страны́, и от ки́их люде́й еси́ ты. И рече́ к ним: раб Госпо́день есмь аз и Го́спода Бо́га Небе́снаго аз чту, И́же сотвори́ мо́ре и су́шу. И убоя́шася му́жие стра́хом вели́ким и ре́ша к нему́: что́ сие́ сотвори́л еси́? Зане́ разуме́ша му́жие, я́ко от лица́ Госпо́дня бежа́ше, я́ко возвести́ им. И ре́ша к Нему́: что́ тебе́ сотвори́м, и утоли́тся мо́ре от нас? Зане́ мо́ре восхожда́ше, и воздвиза́ше па́че волне́ние. И рече́ к ним Ио́на: возми́те мя, и вве́рзите в мо́ре, и утоли́тся мо́ре от вас: поне́же позна́х аз, я́ко мене́ ра́ди волне́ние сие́ вели́кое на вы есть. И нужда́хуся му́жие возврати́тися к земли́ и не можа́ху, я́ко мо́ре восхожда́ше и воздвиза́шеся па́че на них. И возопи́ша к Го́сподеви, и ре́ша: ника́коже, Го́споди, да не поги́бнем души́ ра́ди челове́ка сего́, и не даждь на нас кро́ве пра́ведныя: зане́ Ты, Го́споди, я́коже восхоте́л, сотвори́л еси́. И взя́ша Ио́ну и вверго́ша его́ в мо́ре, и преста́ мо́ре от волне́ния своего́. И убоя́шася му́жие стра́хом вели́ким Го́спода, и пожро́ша же́ртву Го́сподеви, и помоли́шася моли́твами. И повеле́ Госпо́дь ки́ту вели́кому пожре́ти Ио́ну: и бе Ио́на во чре́ве ки́тове три дни и три но́щи. И помоли́ся Ио́на ко Го́споду Бо́гу своему́ от чре́ва ки́това, и рече́:

Молитва (Ион. 2:4–11, 3:1–10, 4:1–14)

Возопи́х в ско́рби мое́й ко Го́споду Бо́гу Моему́, и услы́ша мя: из чре́ва а́дова вопль мой, услы́шал еси́ глас мой. Отве́ргл мя еси́ в глубины́ се́рдца морска́го, и ре́ки обыдо́ша мя: вся высо́ты Твоя́, и во́лны Твоя́ на мне преидо́ша. И аз рех: отри́нухся от о́чию Твое́ю, еда́ приложу́ призре́ти ми к хра́му свято́му Твоему́. Возлия́ся на мя вода́ до души́ моея́, бе́здна обы́де мя после́дняя, понре́ глава́ моя́ в разсе́лины гор. Снидо́х в зе́млю, ея́же вереи́ ея́ закле́пи ве́чнии. И да взы́дет из истле́ния живо́т мой к Тебе́, Го́споди Бо́же мой. Внегда́ скончава́тися от Мене́ души́ мое́й, Го́спода помяну́х, и да прии́дет к Тебе́ моли́тва моя́ к храму свято́му Твоему́. Храня́щий су́етная и ло́жная, ми́лость свою́ оста́виша. Аз же со гла́сом хвале́ния и испове́дания пожру́ Тебе́, ели́ка обеща́х, возда́м Тебе́ во спасе́ние мое́, Го́сподеви. И повеле́ Госпо́дь ки́тови, и изве́рже Ио́ну на су́шу. И бысть сло́во Госпо́дне ко Ио́не втори́цею, глаго́ля: воста́ни и иди́ в Ниневи́ю, град вели́кий, и пропове́ждь в нем по про́поведи пре́ждней, юже Аз глаго́лах тебе́. И воста Ио́на и и́де в Ниневи́ю, я́коже глаго́ла Госпо́дь: Ниневи́а же бя́ше град вели́к Бо́гу, я́ко ше́ствия пути́ трех дней. И на́чат Ио́на входи́ти во град, я́ко ше́ствие пути́ дне еди́наго, и пропове́да и рече́: еще́ три дни, и Ниневи́а преврати́тся. И ве́роваша му́жие ниневи́йстии Бо́гови, и запове́даша пост, и облеко́шася во вре́тища от вели́ка их да́же до ма́ла их. И́ до́йде сло́во к Царю́ Ниневи́йскому, и воста́ с престо́ла своего́, и све́рже ри́зы своя́ с себе́, и облече́ся во вре́тище, и се́де на пе́пеле. И пропове́дася, и рече́но бысть в Ниневи́и от царя́, и вельмо́ж его́, глаго́лющих: челове́цы, и ско́ти, и воло́ве, и о́вцы, да не вкуся́т ничесо́же, ни да пасу́тся, ниже́ воды́ да пию́т. И облеко́шася во вре́тища челове́цы, и ско́ти, и возопи́ша приле́жно к Бо́гу: и возврати́ся ки́йждо от пути́ своего́ лука́ваго, и от непра́вды су́щия в рука́х их, глаго́люще: кто весть, а́ще раска́ется и умоле́н бу́дет Бог, и обрати́тся от гне́ва я́рости своея́, и не поги́бнем; и ви́де Бог дела их, я́ко обрати́шася от путе́й свои́х лука́вых: и раска́яся Бог о зле, е́же глаго́лаше сотвори́ти им, и не сотвори́. И опеча́лися Ио́на печа́лию вели́кою, и смути́ся. И помоли́ся ко Го́споду, и рече́: О, Го́споди, не сия́ ли у́бо словеса́ моя́, я́же глаго́лах, еще́ сущу ми на земли́ мое́й? Сего́ ра́ди предвари́х бежа́ти в Фарси́с, зане́ разуме́х, я́ко ми́лостив Ты еси́ и щедр, долготерпели́в и многоми́лостив, и кая́йся о зло́бах (челове́ческих). И ны́не, Влады́ко Го́споди, приими́ ду́шу мою́ от Мене́, я́ко у́не ми умре́ти, не́жели жи́ти. И рече́ Госпо́дь ко Ио́не: а́ще зело опеча́лился еси́ ты? И изы́е Ио́на из гра́да, и се́де пря́мо гра́да, и сотвори́ себе́ ку́щу, и седя́ше под не́ю в се́ни, до́ндеже уви́дит, что́ бу́дет гра́ду. И повеле́ Госпо́дь Бог ты́кве, и возрасте́ над главо́ю Ио́ниною, да бу́дет сень над главо́ю его́, е́же осени́ти его́ от злых его́, и возра́довася Ио́на о ты́кве ра́достию вели́кою. И повеле́ Го́сподь Бог че́рвию ра́ннему во у́трие, и подъяде́ ты́кву, и и́зсше. И бысть вку́пе внегда́ возсия́ти со́лнцу, и повеле́ Бог ве́тру зно́йному жегу́щу, и порази́ со́лнце на главу́ Ио́нину: и малоду́шствоваше, и отрица́шеся ду́ши своея́, и рече́: у́не ми умре́ти, не́жели жи́ти. И рече́ Госпо́дь Бог ко Ио́не: зело́ ли опеча́лился еси́ ты о ты́кве? И рече́ (Ио́на): зело́ опечалихся аз да́же до сме́рти. И рече́ Госпо́дь: ты оскорби́лся еси́ о ты́кве, о не́йже не труди́лся еси́, ни воскорми́л еси́ ей, и́же роди́ся обно́щь и обно́щь поги́бе. Аз же не поща́жду ли Ниневи́и гра́да вели́каго, в не́мже живу́т мно́жайшии не́же двена́десять тем челове́к, и́же не позна́ша десни́цы своея́, ниже́ шу́йцы своея́ и ско́ти их мно́зи?

Диа́кон: Прему́дрость.

Чтец: Иису́са Нави́на чте́ние (Иис. Нав. 5:1–15).

Диа́кон: Во́нмем.

Ополчи́шася сы́нове Изра́илевы в галга́лех, и сотвори́ша Пасху в четвертыйна́десять день ме́сяца от ве́чера на за́паде на по́ли Иерихо́нском. И ядо́ша от пшени́цы земли́ о́ноя опресно́ки и но́вая. В той день преста ма́нна, повнегда́ ядо́ша от пшени́цы земли́, и ктому́ не бысть сыно́м Изра́илевым ма́нны, но ядо́ша от плодо́в земли́ Фини́ческия в ле́то о́ное. И бысть егда́ би́ше Иису́с у Иерихо́на, и воззре́в очи́ма свои́ма, ви́де челове́ка стоя́ща пред ним, и меч его́ обнаже́н в руце́ его́. И приступи́в Иису́с, рече́ ему́: наш ли еси́, или́ от сопоста́т на́ших. Он же рече́ ему́: аз Архистрати́г си́лы Госпо́дни, ны́не приидо́х (се́мо). И Иису́с паде́ лице́м свои́м на зе́млю, и поклони́ся ему́, и рече́: Го́споди, что повелева́еши рабу́ твоему́. И рече́ Архистрати́г Госпо́день ко Иису́су: иззу́й сапо́г с но́гу твое́ю, ме́сто бо, на не́мже ты стои́ши, свя́то есть: и сотвори́ Иису́с та́ко.

Диа́кон: Прему́дрость.

Чтец: Исхо́да чте́ние (Исх. 13:20–22, 14:1–32, 15:1–19).

Диа́кон: Во́нмем.

Воздви́гшеся сы́нове Изра́илевы от Сокхо́фа, ополчи́шася во Офо́ме при пусты́ни. Бог же вожда́ше их в день у́бо столпо́м о́блачным, показа́ти им путь: но́щию же столпо́м о́гненным свети́ти им. И не оскуде́ столп о́блачный во дни, и столп о́гненный но́щию, пред все́ми людьми́. И рече́ Госпо́дь к Моисе́ю, глаго́ля: рцы сыно́м Изра́илевым и обрати́вшеся да ополча́тся прямо придво́рию, ме́жду Магдо́лом и ме́жду мо́рем, пря́мо Веельсепфо́ну: пред ни́ми ополчи́шися при мо́ри. И рече́т фарао́н лю́дем свои́м о сыне́х Изра́илевых: заблужда́ют си́и по земли́, затвори́ бо их пусты́ня. Аз же ожесточу́ се́рдце фарао́ново, и пожене́т созади́ их: и просла́влюся в фарао́не, и во всем во́инстве его́, и уразуме́ют вси еги́птяне, я́ко Аз есмь Госпо́дь: и сотвори́ша та́ко. И возвеще́но бысть Царю́ Еги́петскому, я́ко бежа́ша лю́дие. И преврати́ся се́рдце фарао́ново, и рабо́в его́ на лю́ди, и реко́ша: что́ сие́ сотвори́хом, отпусти́вше сы́ны Изра́илевы, да не рабо́тают нам? Впряже́ у́бо фарао́н колесни́цы своя́, и вся лю́ди своя́ собра́ с собо́ю. И поя́т шесть сот колесни́ц избра́нных, и вся ко́ни Еги́петския, и триста́ты над все́ми. И ожесточи́ Госпо́дь се́рдце фарао́на царя Еги́петскаго, и рабо́в его́, и погна́ созади́ сыно́в Изра́илевых: сы́нове же Изра́илевы исхожда́ху руко́ю высо́кою. И погнаша еги́птяне в след их, и обрето́ша их ополчи́вшихся при мо́ри: и вся ко́ни и колесни́цы фарао́новы и ко́нницы, и во́инство Его́ пря́мо придво́рию, проти́ву Веельсепфо́на. И фарао́н приближа́шеся: воззре́вше же сы́нове Изра́илевы очи́ма, ви́деша: и се еги́птяне ополчи́шася в след их: и убоя́шася зело́, и возопи́ша сы́нове Изра́илевы ко Го́споду. И реко́ша к Моисе́ю: за е́же не бы́ти гробо́м во Еги́пте, изве́л еси́ нас умертви́ти в пустыни: что́ сие́ сотвори́л еси́ нам, изве́д нас из Еги́пта. Не сей ли бя́ше глаго́л, его́же реко́хом к тебе́ во Еги́пте, глаго́люще: оста́ви нас, да рабо́таем еги́птяном? Лучше бо бя́ше нам рабо́тати еги́птяном, не́жели умре́ти в пусты́ни сей. Рече́ же Моисе́й к лю́дем: дерза́йте, сто́йте, и зри́те спасе́ние е́же от Го́спода, е́же сотвори́т нам Днесь. И́мже бо о́бразом ви́десте еги́птян Днесь, не приложите́ ктому́ ви́дети их в ве́чное вре́мя. Госпо́дь побо́рет по вас, вы же умо́лкните. И рече́ Госпо́дь к Моисе́ю: что́ вопие́ши ко Мне́? Рцы сыно́м Изра́илевым, и да путеше́ствуют. Ты же возми́ жезл твой, и простри́ руку́ твою́ на мо́ре, и расто́ргни е́, и да вни́дут сы́нове Изра́илевы посреде́ мо́ря по суху. И се Аз ожесточу́ се́рдце фарао́ново, и всех еги́птян, и вни́дут в след их, и просла́влюся в фарао́не, и во всем во́инстве его́, и в колесни́цах и в ко́нех его́. И уве́дят вси еги́птяне, я́ко Аз есмь Госпо́дь, егда́ просла́влюся в фарао́не, и в колесни́цах, и в ко́нех Его́. Взя́тся же А́нгел Бо́жий ходя́й пред полко́м сыно́в Изра́илевых, и по́йде созади́ их: взя́тся же и столп о́блачный от лица́ их, и ста созади́ их. И вни́де посреде́ полка́ еги́петска, и посреде́ полка́ сыно́в Изра́илевых, и ста: и бысть тьма и мрак, и прии́де нощь, и не смеси́шася друг с другом во всю нощь. Простре́ же Моисе́й руку́ на мо́ре: и возгна́ Госпо́дь мо́ре ве́тром южным си́льным всю нощь, и сотвори́ мо́ре су́шу, и разступи́ся вода́. И внидо́ша сы́нове Изра́илевы посреде́ мо́ря по су́ху: и вода им стена бысть одесну́ю, и стена́ ошу́юю. Погна́ша же еги́птяне, и внидо́ша в след их, и всяк конь фарао́нов, и колесни́цы, и всадники посреде́ мо́ря. Бысть же в стражу у́треннюю, и воззре́ Госпо́дь на полк Еги́петский в столпе́ о́гненном и облачном, и смяте́ полк еги́петский. И связа́ о́си колесни́ц их, и ведя́ше их с ну́ждею. И реко́ша еги́птяне: бежи́м от лица́ Изра́илева, Госпо́дь бо побора́ет по них на еги́птяны. И рече́ Госпо́дь к Моисе́ю: простри́ руку́ твою́ на мо́ре, и да совокупи́тся вода, и да покры́ет еги́птяны, колесни́цы же и вса́дники. Простре́ же Моисе́й руку́ на мо́ре, и устро́ися вода ко дню на ме́сто: еги́птяне же бежаша под водо́ю: и истрясе́ Госпо́дь еги́птяны посреде́ мо́ря. И обрати́вшися вода́, покры́ колесни́цы и вса́дники, и всю си́лу фарао́нову, вше́дши в след их в море, и не оста́ от них ни еди́н. Сы́нове же Изра́илевы проидо́ша по су́ху посреде́ мо́ря: вода́ же им стена́ (бысть) одесну́ю, и стена́ ошу́юю. И изба́ви Госпо́дь Изра́иля в день он из руки́ Еги́петския: и ви́деша сы́нове Изра́илевы еги́птян изме́рших при краи́ моря. Ви́де же Изра́иль руку́ вели́кую, я́же сотвори́ Госпо́дь еги́птяном: и убоя́шася лю́дие Го́спода, и ве́роваша Бо́гу, и Моисе́ю уго́днику Его́. Тогда́ воспе́ Моисе́й, и сы́нове Изра́илевы песнь сию́ Го́сподеви, и реко́ша глаго́люще:

Чтец глаго́лет: Пои́м Го́сподеви.

Отверза́ются Ца́рския врата́.

Лик, во глас 5: Сла́вно бо просла́вися.

Чтец к коему́ждо ли́ку предглаго́лет стихи́:

Коня́ и вса́дника вве́рже в мо́ре. Пои́м Го́сподеви.

И пою́т на о́ба ли́ка: Сла́вно бо просла́вися. (На каждый стих)

Помо́щник и покрови́тель бысть мне во спасе́ние. Пои́м Го́сподеви.

Се мой Бог, и просла́влю Его́, Бог Отца́ моего́ и вознесу́ Его́. Пои́м Го́сподеви.

Госпо́дь сокруша́яй бра́ни, Госпо́дь И́мя Ему́. Колесни́цы фарао́новы и си́лу его́ вве́рже в мо́ре. Пои́м Го́сподеви.

Избра́нныя вса́дники триста́ты потопи́ в Чермне́м мо́ри. Пои́м Го́сподеви.

Пучи́ною покры́ их, погрязо́ша во глуби́не́ я́ко ка́мень. Пои́м Го́сподеви.

Десни́ца Твоя́, Го́споди, просла́вися в кре́пости. Пои́м Го́сподеви.

Десна́я Твоя́ рука́, Го́споди, сокруши́ враги́, и мно́жеством сла́вы Твоея́ стерл еси́ сопроти́вных. Пои́м Го́сподеви.

Посла́л еси́ гнев Твой, пояде́ я я́ко сте́блие, и ду́хом я́рости Твоея́ разступи́ся вода́. Пои́м Го́сподеви.

Огусте́ша я́ко стена́ во́ды, огусте́ша и во́лны посреде́ мо́ря. Пои́м Го́сподеви.

Рече́ враг: гнав пости́гну, разделю́ коры́сть, испо́лню ду́шу мою́, убию́ мече́м мои́м, госпо́дствовати бу́дет рука моя́. Пои́м Го́сподеви.

Послал еси́ ду́ха Твоего́, покры́ я мо́ре: погрязо́ша я́ко о́лово в воде́ зе́льней. Пои́м Го́сподеви.

Кто́ подо́бен Тебе́ в бозе́х, Го́споди? Кто́ подо́бен Тебе́? Просла́влен во святы́х, ди́вен в славе твори́й чудеса́. Пои́м Го́сподеви.

Просте́рл еси́ десни́цу Свою́, пожре́ я земли́. Наста́вил еси́ пра́вдою Твое́ю лю́ди Твоя́ сии́, и́же изба́вил еси́. Пои́м Го́сподеви.

Уте́шил еси́ кре́постию Твое́ю во оби́тель Святу́ю Твою́. Слы́шаша язы́цы, и прогне́вашася, боле́зни прия́ша живу́щии в Филисти́ме. Пои́м Го́сподеви.

Тогда́ потща́шася Влады́ки Едо́мстии, и кни́зи Моави́тстии, прия́т я́ тре́пет: раста́яша вси живущии в Ханаа́не. Пои́м Го́сподеви.

Да нападе́т на ня страх и тре́пет: вели́чием мышцы Твоея́ да окаменятся. Пои́м Го́сподеви.

До́ндеже про́йдут лю́дие Твои́, Го́споди, до́ндеже про́йдут лю́дие Твои́ си́и, и́же стяжа́л еси́. Пои́м Го́сподеви.

Введ насади́ я в по́ру достоя́ния Твоего́, в гото́вое жили́ще Твое́, е́же соде́лал еси́, Го́споди, святы́ню, Го́споди, ю́же угото́васте ру́це Твои́. Пои́м Го́сподеви.

Госпо́дь, Ца́рствуяй ве́ки, и на век, и еще́. Егда́ вни́де ко́нница фарао́нова с колесни́цами и вса́дники в мо́ре: и наведе́ на них Госпо́дь во́ду морску́ю. Пои́м Го́сподеви.

Сы́нове же Изра́илевы проидо́ша су́шею посреде́ мо́ря. Пои́м Го́сподеви.

Сла́ва Отцу́, и Сы́ну, и Свято́му Ду́ху. Пои́м Го́сподеви.

И ны́не, и при́сно, и во ве́ки веко́в. Ами́нь. Пои́м Го́сподеви.

И последи́ чтец пое́т то́йжде, еди́н: Сла́вно бо просла́вися.

Диа́кон: Прему́дрость.

Чтец: Проро́чества Софо́ниева чте́ние (Соф. 3:8–15).

Диа́кон: Во́нмем.

Ца́рския врата́ закрыва́ются.

Та́ко глаго́лет Госпо́дь: потерпи́ Мене́ в день воскресе́ния Моего́, во свиде́тельство: зане́ суд Мой в со́нмища языков е́же прия́ти царе́й, е́же излия́ти на ня гнев Мой, весь гнев я́рости Моея́: зане́ огне́м рве́ния Моего́ пояде́на бу́дет вся земля́. Я́ко тогда́ обра́щу к лю́дем язы́к в род его́, е́же призыва́ти всем И́мя Госпо́дне, рабо́тати Ему́ под и́гом еди́нем. От коне́ц рек Ефио́пских прии́му моля́щыя Мя, в разсе́янных Мои́х принесу́т же́ртвы Мне. В день он не и́маши постыди́тися от всех начина́ний твои́х, и́миже нече́ствовал еси́ в Мя: я́ко тогда́ отыму́ от Тебе́ укори́зны досажде́ния твоего́, и ктому не и́маши приложи́ти велича́тися на горе́ святе́й Мое́й. И оста́влю в тебе́ лю́ди кро́тки и смире́нны, и бу́дут благогове́ти о И́мени Госпо́дни. Оста́нцы Изра́илевы, и не сотворя́т непра́вды, и не возглаго́лют су́етных, и не обря́щется во усте́х их язык льстив: Зане́ ти́и пожиру́ют и угнездя́тся, и не бу́дет устраша́яй их. Ра́дуйся, дщи Сио́нова, зело́, пропове́дуй, дщи Иерусали́мова, весели́ся, и преукраша́йся от всего́ се́рдца твоего́, дщи Иерусали́мля. Отъят Госпо́дь непра́вды Твоя́, изба́вил тя есть из руки́ враг твои́х; воцари́тся Госпо́дь посреде́ тебе́ и не у́зриши зла ктому́.

Диа́кон: Прему́дрость.

Чтец: Ца́рств тре́тиих чте́ние (3 Цар. 17:8–23).

Диа́кон: Во́нмем.

Бысть глаго́л Госпо́день ко Илии́, глаго́ля: воста́ни, и иди́ в Саре́пту Сидо́нскую, и пребу́ди тамо: се бо запове́дах та́мо жене́ вдови́це препита́ти тя. И воста́, и и́де в Саре́пту Сидо́нскую, и прии́де ко врато́м гра́да: и се та́мо жена́ вдова́ собира́ше дрова́. И возопи́ Илиа́ в след ея́, и рече́ ей: принеси́ ны́не ми ма́ло воды́ в сосу́де, и испию́. И и́де взя́ти, и возопи́ в след ея́ Илиа́, и рече́ ей: приими́ у́бо мне и укру́х хле́ба в руце́ свое́й, да ям. И рече́ жена́: жив Госпо́дь Бог твой, а́ще есть у мене́ опресно́к, но то́кмо горсть муки́ в водоно́се, и мало еле́а в чва́нце: и се аз соберу́ два поле́нца, и вни́ду, и сотворю́ е́ себе́ и де́тем мои́м, и сне́мы е́, и у́мрем. И рече́ к ней Илиа́: дерза́й, вни́ди, и сотвори́ по глаго́лу твоему́: но сотвори́ ми отту́ду опресно́к мал пре́жде, и принеси́ ми; себе́ же и чадо́м свои́м да сотвори́ши по́слежде. Я́ко та́ко глаго́лет Госпо́дь Бог Изра́илев: водоно́с муки́ не оскуде́ет, и чва́нец еле́а не ума́лится до дне, до́ндеже даст Госпо́дь дождь на зе́млю. И и́де жена́, и сотвори́ по глаго́лу Илии́ну, и даде́ ему́, и яде́ той и та, и ча́да ея́. И от того́ дне водоно́с муки́ не оскуде́, и чва́нец еле́а не ума́лися, по глаго́лу Госпо́дню, его́же глаго́ла руко́ю Илиино́ю. И бысть по сих, и разболе́ся сын жены госпожи до́му, и бе боле́знь его́ крепка́ зело́, до́ндеже не оста́ся в нем дух Его́. И рече́ ко Илии́: что́ мне и тебе́, челове́че Бо́жий, вшел еси́ ко мне воспомяну́ти непра́вды моя́, и умори́ти сы́на моего́? И рече́ Илиа́ к жене́: даждь ми сы́на твоего́: и взят его́ от не́дра ея́, и вознесе́ его́ в го́рницу, иде́же сам почива́ше, и положи́ его́ на одре́ свое́м. И возопи́ Илиа́ ко Го́споду и рече́: увы́ мне, Го́споди, свиде́телю вдовы́, у нея́же аз ны́не пребыва́ю. Ты озло́бил еси́, е́же умори́ти сы́на ея́. И ду́ну на о́трочища три́жды, и призва́ Го́спода, и рече́: Го́споди, Бо́же мой, да возврати́тся у́бо душа́ о́трочища сего́ в онь, и бысть та́ко. И возопи́ о́трочищь, и сведе́ его́ с го́рницы в дом, и даде́ его́ ма́тери его́. И рече́ Илиа́: виждь, жив сын твой. И рече́ жена́ ко Илии́: се уразуме́х, я́ко челове́к Бо́жий еси́ ты, и глаго́л Госпо́день во усте́х твои́х и́стинен.

Диа́кон: Прему́дрость.

Чтец: Проро́чества Иса́иина чте́ние (Ис. 61:10–11, 62:1–5).

Диа́кон: Во́нмем.

Да возра́дуется душа́ моя́ о Го́споде: облече́ бо мя в ри́зу спасе́ния, и оде́ждею весе́лия (одея́ мя) я́ко на жениха́ возложи́ на мя вене́ц, и я́ко неве́сту украси́ мя красото́ю. И я́ко земля́ растя́щая цвет свой, и я́ко вертогра́д се́мена своя́ прозябает: та́ко возрасти́т Госпо́дь, Госпо́дь пра́вду, и весе́лие пред все́ми язы́ки. Сио́на ра́ди не умолчу́, и Иерусали́ма ра́ди не попущу́, до́ндеже изы́дет я́ко свет пра́вда моя́, и спасе́ние мое́ я́ко свети́ло разжже́тся. И у́зрят язы́цы пра́вду твою́, и ца́рие сла́ву твою́, и прозову́т тя и́менем но́вым, и́мже Госпо́дь наимену́ет е́. И бу́деши вене́ц добро́ты в руце́ Госпо́дни, и диади́ма Ца́рствия в руце́ Бо́га твоего́. И не прозове́шися ктому́ оставле́н, и земля́ Твоя́ ктому́ не нарече́тся пуста́: тебе́ бо прозове́тся во́ля Моя́, и земля́ Твоя́ вселе́нная: я́ко благоволи́ Госпо́дь в тебе́, и земля́ Твоя́ вку́пе насели́тся. И я́коже живя́й ю́ноша с де́вою, та́ко поживу́т сы́нове твои́ с тобо́ю: и бу́дет я́коже ра́дуется жени́х о неве́сте, та́ко возра́дуется Госпо́дь о тебе́.

Диа́кон: Прему́дрость.

Чтец: Бы́тия чте́ние (Быт. 22:1–18).

Диа́кон: Во́нмем.

Бысть по глаго́лех сих, Бог искуша́ше Авраа́ма, и рече́ ему́: Авраа́ме, Авраа́ме. И рече́: се аз. И рече́: поими́ сы́на твоего́ возлю́бленнаго, его́же возлюби́л еси́, Исаа́ка, и иди́ на зе́млю высо́ку, и вознеси́ Его́ тамо во всесожже́ние, на еди́ну от гор, и́хже ти реку́. Воста́в же Авраа́м у́тро, оседла́ осля́ свое́. Поя́т же с собо́ю два о́трочища, и Исаа́ка сы́на своего́, и растни́в дрова́ во всесожже́ние, воста́в и́де и прии́де на ме́сто, е́же рече́ ему́ Бог, в тре́тий день. И воззре́в Авраа́м очи́ма свои́ма, ви́де ме́сто издале́че. И рече́ Авраа́м отроко́м свои́м: сяди́те зде со осля́тем, аз же и де́тищ по́йдем до о́нде, и поклони́вшеся возврати́мся к вам. Взя же Авраа́м дрова́ всесожже́ния и возложи́ на Исаа́ка Сы́на своего́: взя же в ру́ки и огнь и нож, и идо́ста о́ба вку́пе. Рече́ же Исаа́к ко Авраа́му Отцу́ своему́: отче; он же рече́: что́ есть чадо́? Рече́ же: се огнь и дрова́, где́ есть овча́ е́же во всесожже́ние. Рече́ же Авраам: Бог у́зрит Себе овча́ во всесожже́ние, ча́до. Ше́дше же о́ба вку́пе, приидо́ста на ме́сто, е́же рече́ ему́ Бог: и созда тамо Авраа́м же́ртвенник, и возложи́ дрова: и связа́в Исаа́ка сы́на своего́, возложи́ его́ на же́ртвенник верху́ дров. И простре́ Авраа́м руку́ свою́ взяти́ нож, закла́ти сы́на своего́. И воззва́ и А́нгел Госпо́день с небесе́, и рече́: Авраа́ме, Авраа́ме. Он же рече́: се аз. И рече́: да не возложи́ши руки́ твоея́ на о́трочища, ниже́ да сотвори́ши ему́ что: ны́не бо позна́х, я́ко бои́шися ты Бо́га, и не пощаде́л еси́ сы́на твоего́ возлю́бленнаго Мене́ ра́ди. И воззре́в Авраа́м очи́ма свои́ма, ви́де: и се о́вен еди́н держи́мый рога́ма в са́де Саве́к. И и́де Авраа́м, и взя овна́, и вознесе́ его́ во всесожже́ние, вме́сто Исаа́ка сы́на своего́. И нарече́ Авраа́м и́мя ме́сту тому: Госпо́дь ви́де. Да реку́т Днесь: на горе́ Госпо́дь яви́ся. И воззва́ А́нгел Госпо́день Авраа́ма втори́цею с небесе́, глаго́ля: Мно́ю Саме́м кля́хся, глаго́лет Госпо́дь, Его́же ради́ сотвори́л еси́ глаго́л сей, и не пощаде́л еси́ сы́на твоего́ возлю́бленнаго Мене́ ра́ди. Вои́стинну благословя́ благословлю́ тя, и умножа́я умно́жу се́мя твое́, я́ко зве́зды небе́сныя, и я́ко песо́к вскрай мо́ря: и насле́дит се́мя твое́ гра́ды супоста́тов. И благословя́тся о се́мени твое́м все язы́цы земни́и, зане́же послу́шал еси́ гла́са Моего́.

Диа́кон: Прему́дрость.

Чтец: Проро́чества Иса́иина чте́ние (Ис. 61:1–9).

Диа́кон: Во́нмем.

Дух Госпо́день на мне, его́же ра́ди пома́за мя, благовести́ти ни́щым посла́ мя, исцели́ти сокруше́нныя се́рдцем, пропове́дати пле́нником отпуще́ние, и слепы́м прозре́ние. Нарещи́ ле́то Госпо́дне прия́тно и день воздая́ния, уте́шити вся пла́чущыя. Да́ти пла́чущым Сио́на сла́ву вме́сто пе́пела, пома́зание весе́лие пла́чущым, украше́ние сла́вы вме́сто ду́ха уны́ния: и нареку́тся ро́дове пра́вды, насажде́ние Госпо́дне в сла́ву. И сози́ждут пусты́ни ве́чныя, запусте́вшыя пре́жде воздви́гнут, и обновя́т грады́ пусты́я, опустоше́нныя в ро́ды. И прии́дут иноро́днии, пасу́щии о́вцы твоя́, и иноплеме́нницы ора́тели, и виногра́дари ва́ши. Вы же свяще́нницы Госпо́дни нарече́теся, служи́телие Бо́га ва́шего, рече́тся вам: кре́пость язык сне́сте и в бога́тстве их чу́дни бу́дете. Си́це зе́млю свою́ втори́цею насле́дят, и весе́лие ве́чное над главо́ю их. Аз бо есмь Госпо́дь, любя́й пра́вду и ненави́дяй грабле́ния от непра́вды: и дам труд их пра́ведником, и заве́т ве́чен завеща́ю им. И познается во языцех се́мя их, и вну́цы их посреди́ люде́й: всяк ви́дяй я́, позна́ет я́, я́ко си́и суть се́мя благослове́нное от Бо́га, и ра́достию возра́дуются о Го́споде.

Диа́кон: Прему́дрость.

Чтец: Ца́рств четве́ртых чте́ние (4 Цар. 4:8–37).

Диа́кон: Во́нмем.

Бысть во еди́н день, и пре́йде Елиссе́й в Сома́н, и ту жена́ ве́лия, и удержа́ его́ сне́сти хле́ба, и бысть ему́ входи́ти, и исходи́ти мно́жицею, и уклоня́шеся та́мо я́сти хле́ба. И рече́ жена́ к му́жу своему́: се ны́не разуме́х, я́ко челове́к Бо́жий свят сей ми́мо хо́дит нас при́сно. Сотвори́м у́бо ему́ го́рницу, ме́сто ма́ло, и поста́вим ему́ та́мо одр, и трапе́зу, и престо́л, и све́щник: и бу́дет внегда́ входи́ти ему́ к нам, и уклоня́ется та́мо. И бысть во еди́н день, и вни́де та́мо, и уклони́ся в го́рницу, и спа та́мо. И рече́ ко Гиези́ю о́трочищу своему́: призови́ ми сомани́тяныню сию́. И призва́ ю́, и ста пред ним. И рече́ ему́: рцы у́бо ей, се удиви́ла еси́ нас всем попече́нием сим, что́ подоба́ет сотвори́ти тебе́? А́ще есть тебе́ сло́во к царю́, или́ ко кня́зю си́лы; она же рече́: (несть) посреде́ люде́й мои́х аз есмь живу́щи. И рече́ ко Гиези́ю: что подоба́ет сотвори́ти ей? И рече́ Гиези́й о́трочищь его́: вои́стинну сы́на несть у нея́, и муж ея́ стар. И рече́: призови́ ю́. И призва ю́, и ста при две́рех. И рече́ Елиссе́й к ней: во вре́мя сие, я́коже час сей, живу́щи ты зачне́ши сы́на. Она же рече́: ни, господи́не, не солжи́ рабе́ твое́й. И зача́т во чре́ве жена́, и роди́ сы́на во вре́мя сие́, я́коже час сей живу́щи, я́коже глаго́ла к ней Елиссе́й. И возмужа́ о́трочищь: и бысть, егда́ изы́де ко отцу́ своему́, к жну́щым, и рече́ ко отцу́ своему́: глава́ моя́, глава́ моя́ (боли́т). И рече́ ко о́троку: неси́ его́ к ма́тери его́. И несе́ его́ к ма́тери его́, и лежа́ше на коле́ну ея́ до полу́дни, и умре́. И вознесе́ его́, и положи́ его́ на одре́ челове́ка Бо́жия: и затвори́ его́, и изы́де, и призва́ му́жа своего́, и рече́ ему́: Посли́ ми у́бо еди́наго от о́трок, и еди́но от осля́т, и теку́ до челове́ка Бо́жия, и возвращу́ся. И рече́: что́ я́ко ты и́деши к нему́ Днесь? Не нов ме́сяц, ниже́ суббо́та. Она же рече́, мир. И оседла́ осля́, и рече́ ко о́трочищу своему: веди́, и иди́, да не удержи́ши мене́, е́же все́сти, я́коже реку́ тебе́. Гряди́ и иди́, и прииди́ к челове́ку Бо́жию на го́ру Карми́льскую. И и́де, и прии́де до челове́ка Бо́жия в го́ру Карми́льскую. И бысть я́ко ви́де ю́ Елиссе́й гряду́щую, и рече́ к Гиези́ю о́трочищу своему́: се у́бо сомани́тяныня о́ная! Ны́не тецы в сре́тение ея́ и рече́ши ей: мир ли тебе́? И тече́ во сре́тение ей и рече́ ей: мир ли тебе́? Мир ли му́жу твоему́? Мир ли о́трочищу твоему́; она же рече́, мир. И прии́де к Елиссе́ю на го́ру, и я́тся за но́зе Его́: и прибли́жися Гиези́й отри́нути ю́. И рече́ Елиссе́й: оста́ви ю́, я́ко душа́ ея́ боле́зненна в ней, и Госпо́дь укры́ от Мене́, и не возвести́ мне. Она́ же рече́: еда́ проси́х сы́на у господи́на моего́? Я́ко реко́х: не прельсти́ мене́. И рече́ Елиссе́й ко Гиези́ю: препоя́ши чре́сла тво́я, и возми́ жезл мой в ру́це твои́ и иди́, я́ко а́ще обря́щеши му́жа, да не благослови́ши его́, и а́ще благослови́т тя муж, не отвеща́й ему́; и возложи́ жезл мой на лице́ о́трочища. И рече́ мати о́трочища: жив Госпо́дь, и жива́ душа́ твоя́, а́ще оста́влю тебе́. И воста́ Елиссе́й, и и́де в след ея́. И Гиези́й и́де пред не́ю, и возложи́ жезл на лице́ о́трочища, и не бе гла́са, и не бе слы́шания. И возврати́ся в срете́ние его́, и пове́да ему́, глаго́ля: не воста́ о́трочищь. И вни́де Елиссе́й в хра́мину, и се о́трочищь уме́рый положе́н на одре́ его́. И вни́де Елиссе́й в дом, и затвори́ дверь за двою́ собо́ю, и помоли́ся Го́споду. И взы́де, и ля́же на о́трочищи, и положи́ уста́ своя́ на усте́х его́, и о́чи свои́ на о́чи его́, и ру́це свои́ на ру́це его́, и плесне́ свои́ на плесну́ его́: и сляче́ся над ним, и ду́ну на него́, и согре́яся плоть о́трочища. И обрати́ся, и походи́ в хра́мине сю́ду и сю́ду: и взы́де, и сляче́ся над о́трочищем седми́жды: и отве́рзе о́трочищь о́чи свои́. И возопи́ Елиссе́й ко Гиези́ю и рече́: призови́ ми сомани́тяныню сию́. И призва́ ю́, и вни́де к нему́, и рече Елиссе́й: приими́ сы́на твоего́. И вни́де жена́, и паде́ на но́гу его́, и поклони́ся ему́ до земли́: и прия́т сы́на своего́, и изы́де.

Диа́кон: Прему́дрость.

Чтец: Проро́чества Иса́иина чте́ние (Ис. 63:11–19, 64:1–5).

Диа́кон: Во́нмем.

Та́ко глаго́лет Госпо́дь: где Возведый от земли́ па́стыря ове́ц Свои́х? где есть Вложи́вый в них Ду́ха Свята́го? Возве́дшая десни́цею Моисе́а мы́шца сла́вы Его́, раздели́ во́ду пред лице́м его́, сотвори́ти Ему́ И́мя ве́чно. Проведе́ их сквозе́ бе́здну, я́коже коня́ сквозь пусты́ню, и не утруди́шася. И я́ко скоты́ по по́лю, и сни́де Дух от Го́спода и наста́ви их: та́ко прове́л еси́ лю́ди Твоя́, сотвори́ тебе́ самому И́мя сла́вно. Обрати́ся, Го́споди, от небесе́, и виждь от до́му свята́го Твоего́ и сла́вы Твоея́: где есть ре́вность Твоя́ и кре́пость Твоя́? Где есть мно́жество ми́лости Твоея́, и щедро́т Твои́х, я́ко терпе́л еси́ нам. Ты бо еси́ Оте́ц наш, поне́же Авраа́м не уве́де нас, и Изра́иль не позна́ нас: но Ты, Го́споди, Оте́ц наш, изба́ви ны; испе́рва И́мя Твое́ на нас есть. Что́ уклони́л еси́ нас, Го́споди, от пути́ Твоего́, и ожесточи́л еси́ сердца на́ша, е́же не боя́тися Тебе́? Обрати́ся ра́ди раб Твои́х, ра́ди племе́н достоя́ния Твоего́. Да (поне́) мало насле́дим горы святы́я Твоея́. Проти́вницы на́ши попра́ша святы́ню Твою́. Бы́хом я́ко испе́рва, егда́ не владе́л еси́ на́ми, ниже́ бе нарече́нно И́мя Твое́ на нас. А́ще отве́рзеши не́бо, тре́пет прии́мут от Тебе́ го́ры и растают. Я́ко тает воск от лица́ огня́, и попали́т огнь супоста́ты и я́влено бу́дет и́мя Твое́ в сопроти́вных Твои́х: от Лица́ Твоего́ язы́цы возмяту́тся, егда́ сотвори́ши сла́вная тре́пет прии́мут от Тебе́ го́ры. От ве́ка не слы́шахом ниже́ о́чи на́ши ви́деша Бо́га, разве Тебе́, и дела Твоя́, я́же сотвори́ши жду́щым ми́лости. Ми́лость бо сря́щет творя́щих правду, и пути́ Твоя́ помяну́тся.

Диа́кон: Прему́дрость.

Чтец: Проро́чества И́ереми́ина чте́ние (Иер. 31:31–34).

Диа́кон: Во́нмем.

Та́ко глаго́лет Госпо́дь: се дни́е гряду́т, и завеща́ю до́му Изра́илеву, и до́му Иу́дину заве́т нов: Не по заве́ту, его́же завеща́х отце́м их, в день, во́ньже е́мшу Ми за руку́ их, извести́ я от земли́ Еги́петския, я́ко ти́и не пребы́ша в заве́те Мое́м, и Аз небрего́х их, глаго́лет Госпо́дь. Я́ко сей заве́т, его́же завеща́ю до́му Изра́илеву, по днех о́нех, глаго́лет Госпо́дь: дая зако́ны Моя́ в мысли их, и на сердца́х их напишу́ я, и буду им в Бо́га, и ти́и бу́дут Ми в лю́ди. И не научи́т ки́йждо бли́жняго своего́ и ки́йждо брата своего́, глаго́ля: познай Го́спода, я́ко вси позна́ют Мя от мала да́же и до вели́каго их: я́ко ми́лостив буду непра́вдам их, и грехо́в их не помяну ктому́.

Диа́кон: Прему́дрость.

Чтец: Проро́чества Дании́лова чте́ние (Дан. 3:1–88).

Диа́кон: Во́нмем.

В ле́то осмонадесятое Навуходоно́сор царь сотвори́ те́ло зла́то, высота́ его́ лакте́й шести́десяти, и широта́ его́ лакте́й шести́: и поста́ви е́ на по́ли Де́ире, во стране́ Вавило́нстей. И посла́ (Навуходоно́сор царь) собра́ти ипа́ты, и воево́ды, и местонача́льники, вожди́ же и мучи́тели, и су́щыя на власте́х. И вся кня́зи стран, приити́ на обновле́ние куми́ра, его́же поста́ви Навуходоно́сор царь. И собра́шася местонача́льницы, ипа́ты, воево́ды, вожди́, мучи́тели вели́цы, и́же над властьми́, и вси начальницы стран, на обновле́ние те́ла, е́же поста́ви Навуходоно́сор царь: и ста́ша пред те́лом, еже поста́ви Навуходоно́сор царь. И пропове́дник вопия́ше с кре́постию: вам глаго́лется, наро́ди, лю́дие, племена́, язы́цы. В о́ньже час а́ще услы́шите глас трубы́, свире́ли же и гу́сли, самви́ки же и псалти́ри, и согла́сия, и вся́каго рода мусики́йска, па́дающе покланя́йтеся те́лу злато́му, е́же поста́ви Навуходоно́сор царь. И и́же а́ще не пад поклони́тся, в той час вве́ржен бу́дет в пещь огне́м горя́щую. И бысть егда́ услы́шаша лю́дие глас трубы́, свире́ли же и гу́сли, самви́ки же и псалти́ри, и согла́сия, и вся́каго рода мусики́йскаго, па́дающе вси лю́дие, племена, язы́цы, покланя́хуся те́лу злато́му, е́же поста́ви Навуходоно́сор царь. Тогда́ приступи́ша му́жие халде́йстии и оболга́ша иуде́ев, отвеща́вше ре́ша Навуходоно́сору царе́ви: царю́, во ве́ки живи́. Ты, царю́, положи́л еси́ повеле́ние, да всяк челове́к, и́же а́ще услы́шит глас трубы́, свире́ли же и гу́сли, самви́ки же и псалти́ри, и согла́сия, и вся́каго ро́да мусики́йска, и не пад покло́нится те́лу злато́му, вве́ржен бу́дет в пещь огне́м горя́щую. Суть у́бо му́жи иуде́е, и́хже поста́вил еси́ над де́лы страны́ вави́лонския, Седра́х, Миса́х и Авденаго́, и́же не послу́шаша за́поведи твоея́, царю́, и бого́м твои́м не слу́жат, и те́лу злато́му, е́же поста́вил еси́, не покланя́ются. Тогда́ Навуходоно́сор в я́рости и гне́ве рече́ привести́ Седра́ха, Миса́ха и Авденаго́: и приведе́ни бы́ша пред царя́. И отвеща́ Навуходоно́сор, и рече́ им: а́ще вои́стинну, Седра́х, Миса́х и Авденаго́, бого́м мои́м не слу́жите, и те́лу злато́му, е́же поста́вих, не покланя́етеся. Ны́не у́бо а́ще есте́ гото́ви, да егда́ услы́шите глас трубы́, свире́ли же и гу́сли, самви́ки же и псалти́ри, и согла́сия, и вся́каго рода мусики́йскаго, па́дше поклони́теся те́лу злато́му, е́же сотвори́х. А́ще же не поклони́теся, в той час вве́ржени бу́дете в пещь огне́м горя́щую: и кто́ есть Бог, И́же и́змет вы из руки́ моея́? И отвеща́ша Седра́х, Миса́х и Авденаго́, глаго́люще царю́ Навуходоно́сору: не тре́бе нам о глаго́ле сем отвеща́ти тебе́. Есть бо Бог наш на Небесе́х, Ему́же мы слу́жим, си́лен изъя́ти нас от пе́щи огне́м горя́щия, и от руку́ твое́ю изба́вити нас, царю́. А́ще ли ни, ве́домо да бу́дет тебе́, царю́, я́ко бого́м твои́м не слу́жим, и те́лу злато́му, еже поста́вил еси́, не кла́няемся. Тогда́ Навуходоно́сор испо́лнися я́рости, и зрак лица́ его́ измени́ся на Седра́ха, Миса́ха и Авденаго́, и рече: разжжи́те пещь седмери́цею, до́ндеже до конца́ разгори́тся. И му́жем си́льным кре́постию рече́: окова́вше Седра́ха, Миса́ха и Авденаго́, вве́рзите в пещь огне́м горя́щую. Тогда́ мужие о́нии око́вани бы́ша с гащами свои́ми, и покрыва́лы, и сапогми́, и со оде́ждами свои́ми, и вве́ржени бы́ша посреде́ пе́щи огне́м горя́щия. Поне́же глаго́л царе́в превозмо́же, и пещь разжже́на бысть преизли́шше: и муже́й о́ных, и́же вверго́ша Седра́ха, Миса́ха и Авденаго́, уби́ пла́мень о́гненный. И мужие ти́и трие́, Седра́х, Миса́х и Авденаго́, падо́ша посреде́ пе́щи огне́м горя́щия окова́ни. И хожда́ху посре́де пла́мене пою́ще Бога, и благословя́ще Го́спода. И став с ни́ми Аза́риа помоли́ся си́це, и отве́рз уста́ своя́ посреде́ огня, рече́: Благослове́н еси́, Го́споди, Бо́же оте́ц на́ших, хва́льно и просла́влено И́мя Твое́ во ве́ки. Я́ко пра́веден еси́ о всех я́же сотвори́л еси́ нам и вся дела́ Твоя́ и́стинна, и пра́ви путие́ Твои́, и вси суди́ Твои́ и́стинны. И судьбы́ и́стинны сотвори́л еси́ по всем, я́же наве́л еси́ на ны, и на град Святы́й оте́ц на́ших, Иерусали́м: я́ко и́стиною и судо́м наве́л еси́ сия́ вся на ны грех ра́ди на́ших. Я́ко согреши́хом и беззако́нновахом отступи́вше от Тебе́, и прегреши́хом во всех. И за́поведей Твои́х не послу́шахом, ниже́ соблюдо́хом, ниже́ сотвори́хом, я́коже запове́дал еси́ нам, да бла́го нам бу́дет. И вся, ели́ка сотвори́л еси́ нам, и вся, ели́ка наве́л еси́ на ны, и́стинным судо́м сотвори́л еси́. И пре́дал еси́ нас в ру́ки враго́в беззако́нных, ме́рзких отсту́пников: и царю́ непра́ведну, и лука́внейшу па́че всея́ земли́. И ны́не несть нам отве́рсти уст, студ и поноше́ние бы́хом рабо́м Твои́м, и чту́щым Тя. Не преда́ждь у́бо нас до конца́ И́мене Твоего́ ра́ди, и не разори́ Заве́та Твоего́, и не отста́ви ми́лости Твоея́ от нас, Авраа́ма ра́ди возлю́бленнаго от Тебе́, и за Исаа́ка раба́ Твоего́, и Изра́иля Свята́го Твоего́. И́мже глаго́лал еси́ умно́жити се́мя их, я́ко зве́зды небе́сныя, и я́ко песо́к вскрай мо́ря. Я́ко, Влады́ко, умалихомся па́че всех язы́к, и есмы́ смире́ни по всей земли́ днесь грех ра́ди на́ших. И несть во вре́мя сие́ кня́зя, и проро́ка, и вожда́: ниже́ всесожже́ния, ниже́ же́ртвы, ниже́ приноше́ния, ниже́ кади́ла, ни ме́ста, е́же пожре́ти пред Тобо́ю. И обрести́ ми́лость: но душе́ю сокруше́нною и Ду́хом смире́нным, да прия́ты бу́дем. Я́ко во всесожже́ниих о́вних и ю́нчих, и я́ко во тмах а́гниц ту́чных: та́ко да бу́дет же́ртва на́ша пред Тобо́ю днесь, и да соверши́тся по Тебе́, я́ко несть студа́ упова́ющым на Тя. И ны́не возсле́дуем всем се́рдцем, и бои́мся Тебе́, и и́щем лица́ Твоего́. Не посрами́ нас, но сотвори́ с на́ми по кро́тости Твое́й, и по мно́жеству ми́лости Твоея́. И изми́ нас по чудесе́м Твои́м, и даждь сла́ву И́мени Твоему́, Го́споди. И да посра́мятся вси явля́ющии рабо́м Твои́м зла́я, и да постыдя́тся от вся́кия си́лы, и кре́пость их да сокруши́тся. И да разуме́ют, я́ко Ты еси́ Госпо́дь Бог еди́н, и славен по всей вселе́нней. И не преста́ша, вве́ргшии их, слуги́ царе́вы жгу́ще пещь на́ффою и смоло́ю, и изгре́бми и хвра́стием. И разлива́шеся пла́мень над пе́щию на ла́ктии четы́редесять де́вять. И обы́де и пожже́, и́хже обре́те о́крест пещи́ халде́йския. А́нгел же Госпо́день сни́де ку́пно с сущими со Аза́риею в пещь. И отрясе́ пла́мень о́гненный от пещи́. И сотвори́ сре́днее пещи́ я́ко дух росы́ шумя́щ и не прикосну́ся их отню́д огнь, и не оскорби́, ниже́ стужи́ им. Тогда́ ти́и трие́ я́ко еди́ными усты поя́ху, и благословля́ху, и славля́ху Бо́га в пещи́, глаго́люще: Благослове́н еси́, Го́споди, Бо́же оте́ц на́ших, и препе́тый и превозноси́мый во ве́ки, и благослове́но И́мя сла́вы Твоея́ свято́е, и препе́тое и превозноси́мое во ве́ки. Благослове́н еси́ в храме Святы́я сла́вы Твоея́, и препе́тый и превозноси́мый во ве́ки. Благослове́н еси́ ви́дяй бе́здны, седи́й на Херуви́мех, и препе́тый и превозноси́мый во ве́ки. Благослове́н еси́ на престо́ле сла́вы Ца́рствия Твоего́, и препе́тый и превозноси́мый во ве́ки. Благослове́н еси́ на тве́рди Небе́сней, и препе́тый, и превозноси́мый во ве́ки.

Зде же востают и пою́т на о́ба ли́ка.

Чтец: Го́спода по́йте и превозноси́те во вся ве́ки.

Лик то́жде: Го́спода по́йте и превозноси́те во вся ве́ки. (По каждом стихе)

Чтец же глаго́лет стихи́ поряду:

Благослови́те, вся дела́ Госпо́дня.

Благослови́те, А́нгели Госпо́дни.

Благослови́те, Небеса́.

Благослови́те, во́ды вся, я́же превыше небе́с.

Благослови́те, вся Си́лы Госпо́дни,

Благослови́те, со́лнце и луна.

Благослови́те, зве́зды небе́сныя.

Благослови́те, всяк дождь и роса́.

Благослови́те, вси дуси.

Благослови́те, огнь и вар.

Благослови́те, студь и зной.

Благослови́те, ро́сы и и́ней.

Благослови́те, но́щи и дни́е.

Благослови́те, свет и тьма.

Благослови́те, лед и мраз.

Благослови́те, сланы и сне́зи.

Благослови́те, мо́лния и о́блацы.

Да Благослови́т земля́.

Благослови́те, го́ры и хо́лми

Благослови́те, вся прозяба́ющая на земли́.

Благослови́те, исто́чницы.

Благослови́те, моря и ре́ки.

Благослови́те, ки́ти и вся дви́жущаяся в вода́х.

Благослови́те, вся пти́цы небе́сныя.

Благослови́те, зве́рие и вси ско́ти.

Благослови́те, сы́нове челове́честии.

Да благослови́т Изра́иль.

Благослови́те, иере́и Госпо́дни.

Благослови́те, раби́ Госпо́дни.

Благослови́те, дуси и ду́шы пра́ведных.

Благослови́те, преподо́бнии и смире́ннии се́рдцем.

Благослови́те, Ананиа, Азариа и Мисаил.

Благослови́те, апо́столи, проро́цы и му́ченицы Госпо́дни.

Благослови́м Отца́, и Сы́на, и Свята́го Ду́ха.

И ны́не, и при́сно, и во ве́ки веко́в. Ами́нь.

Хвалим, благослови́м, покланяемся Го́сподеви.

Лик: Пою́ще и превознося́ще во вся ве́ки.

Та́же ектениа́ ма́лая: Па́ки и па́ки:

Иерей возгла́с: Я́ко Свят еси́, Бо́же наш, и Тебе́ сла́ву возсыла́ем Отцу́, и Сы́ну, и Свято́му Ду́ху, ны́не и при́сно.

Диа́кон: И во ве́ки веко́в.

Лик: Ами́нь.

Та́же вме́сто Трисвята́го:

Ели́цы во Христа́ крести́теся, во Христа́ облеко́стеся. Аллилу́иа. (Трижды)

Проки́мен, глас 5: Вся земля́ да покло́нится Тебе́ и пое́т Тебе́, да поет же И́мени Твоему́, Вы́шний.

Стих: Воскли́кните Господеви вся земля́, по́йте же И́мени Его́.

К Ри́мляном послания Свята́го апо́стола Па́вла чте́ние (зачало 91).

Бра́тие, ели́цы во Христа́ Иису́са крести́хомся, в смерть Его́ крести́хомся. Спогребо́хомся у́бо Ему́ креще́нием в смерть: да я́коже воста́ Христо́с от ме́ртвых сла́вою О́тчею, та́ко и мы во обновле́нии жи́зни ходи́ти начне́м. А́ще бо сообра́зни бы́хом подо́бию сме́рти Его́, то и Воскресе́нию бу́дем. Сие́ ве́дяще, я́ко ве́тхий наш челове́к с Ним распя́тся, да упраздни́тся те́ло грехо́вное, я́ко ктому́ не рабо́тати нам греху́. Уме́рый бо, оправди́ся от греха́. А́ще ли умро́хом со Христом, ве́руем, я́ко и жи́ви бу́дем с Ним. Ве́дяще, я́ко Христо́с воста́ от ме́ртвых, ктому́ уже́ не умира́ет: смерть Ему́ кто́му не облада́ет. Еже бо у́мре, греху́ у́мре еди́ною: а е́же живе́т, Бо́гови живе́т. Та́кожде и вы помышля́йте себе́, ме́ртвым у́бо бы́ти греху́, живы́м же Бо́гови: о Христе́ Иису́се Господе на́шем.

Свяще́нник: Мир ти.

Чтец: И ду́хови твоему́.

И глаго́лет чтец вместо Аллилу́иа, на глас 7: Воскресни́, Бо́же, суди́ земли́, я́ко Ты насле́диши во всех язы́цех.

И певцы поют тожде после каждого стиха.

Стих 1: Бог ста в со́нме бого́в, посреде́ же бо́ги разсу́дит.

Стих 2: Доко́ле су́дите непра́вду, и ли́ца гре́шников прие́млете?

Стих 3: Суди́те си́ру и убо́гу, смире́нна и ни́ща оправда́йте.

Стих 4: Изми́те ни́ща и убо́га, из руки́ гре́шничи изба́вите его́.

Стих 5: Не позна́ша, ниже́ уразуме́ша, во тьме хо́дят.

Стих 6: Да подви́жатся вся основа́ния земли́. Аз рех: бо́зи есте́, и сы́нове Вы́шняго вси. Вы же я́ко челове́цы умира́ете и я́ко еди́н от князе́й па́даете.

Чтец: Воскресни́, Бо́же, суди́ земли́.

Лик: Я́ко Ты насле́диши во всех языцех.

Тогда́ иере́и и диа́кони извлача́ются че́рных одежд и облача́ются в бе́лыя.

По облаче́нии же исхо́дит диа́кон со Ева́нгелием на амво́н и возглаша́ет:

Благослови́, Влады́ко, благовести́теля свята́го апо́стола и ева́нгели́ста Матфе́а.

Свяще́нник, знаменуя Его́, глаго́лет:

Бо́г, моли́твами Свята́го сла́внаго и всехва́льнаго апо́стола и ева́нгели́ста Матфе́а, да даст тебе́ глаго́л благовеству́ющему си́лою мно́гою, во исполне́ние Ева́нгелиа возлю́бленнаго Сы́на Своего́ Го́спода на́шего Иису́са Христа́.

Диа́кон: Ами́нь.

Свяще́нник: Прему́дрость, про́сти, услы́шим Свята́го Ева́нгелиа. Мир всем.

Лик: И ду́хови твоему́.

Диа́кон: От Матфе́а Свята́го Ева́нгелиа чте́ние (зачало 115).

Лик: Сла́ва Тебе́, Го́споди, сла́ва Тебе́.

Свяще́нник: Во́нмем.

Диа́кон: В ве́чер суббо́тный, свита́ющи во еди́ну от суббо́т, прии́де Мари́а Магдали́на и другая Мари́а, ви́дети гроб. И се трус бысть ве́лий: а́нгел бо Госпо́день сшед с небесе́, присту́пль отвали́ ка́мень от две́рий гро́ба и седя́ше на нем. Бе же зрак его́ я́ко мо́лния и одея́ние его́ бело́ я́ко снег. От стра́ха же его́ сотрясо́шася стрегу́щии и бы́ша я́ко ме́ртвии. Отвеща́в же а́нгел рече́ жена́м; не бо́йтеся вы, вем бо, я́ко Иису́са распя́таго и́щете. Несть зде: воста́ бо, я́коже рече́. Прииди́те, ви́дите ме́сто, иде́же лежа́ Госпо́дь. И ско́ро ше́дше рцы́те ученико́м Его́, я́ко воста́ от ме́ртвых, и се варя́ет вы в Галиле́и: та́мо Его́ у́зрите, се Рех вам. И изше́дше ско́ро от гро́ба, со стра́хом и ра́достию ве́лиею, теко́сте возвести́ти ученико́м Его́. Я́коже идя́сте возвести́ти ученико́м Его́. И се Иису́с сре́те я́, глаго́ля: ра́дуйтеся. Оне́ же присту́пльше, я́стеся за но́зе Его́, и поклони́стеся Ему́. Тогда́ глаго́ла и́ма Иису́с: не бо́йтеся, иди́те, возвести́те бра́тии Мое́й, да и́дут в Галиле́ю, и ту Мя ви́дят. Иду́щема же и́ма, се не́цыи от кусто́диа прише́дше во град, возвести́ша архиере́ом вся бы́вшая. И собра́вшеся со ста́рцы сове́т сотвори́ша, сре́бреники дово́льны да́ша во́ином, глаго́люще: рцы́те, я́ко ученицы́ Его́ но́щию прише́дше украдо́ша Его́, нам спя́щым. И а́ще сие́ услы́шано бу́дет у иге́мона, мы утоли́м его́ и вас безпеча́льны сотвори́м. Они́ же прие́мше сре́бреники, сотвори́ша я́коже нау́чени бы́ша. И промче́ся сло́во сие́ во иуде́ех, да́же до сего́ дне. Еди́нии же на́десяте ученицы́ идо́ша в Галиле́ю, в го́ру, а́може повеле́ им Иису́с. И ви́девше Его́ поклони́шася Ему́: о́ви же усумне́шася. И присту́пль Иису́с рече́ им, глаго́ля: даде́ся Ми вся́ка власть на Небеси́ и на земли́. Ше́дше у́бо научи́те вся язы́ки, крестя́ще их во И́мя Отца́, и Сы́на, и Свята́го Ду́ха. Уча́ще их блюсти́ вся, ели́ка запове́дах вам. И се Аз с ва́ми есмь во вся дни, до сконча́ния ве́ка. Ами́нь.

Лик: Сла́ва Тебе́, Го́споди, сла́ва Тебе́.

И по чи́ну бо́жественная литурги́а Вели́каго Васи́лиа.

Вме́сто же херуви́мския пе́сни пое́тся настоя́щий тропа́рь, глас 8:

Да молчи́т вся́кая плоть челове́ча, и да стои́т со стра́хом и тре́петом, и ничто́же земно́е в себе́ да помышля́ет: Царь бо Ца́рствующих и Госпо́дь госпо́дствующих прихо́дит закла́тися и да́тися в снедь ве́рным. Предхо́дят же сему ли́цы А́нгельстии со вся́ким Нача́лом и Вла́стию, многоочи́тии Херуви́ми и шестокрила́тии Серафи́ми, ли́ца закрыва́юще и вопию́ще песнь: Аллилу́иа, Аллилу́иа, Аллилу́иа.

Вме́сто Достойно, ирмос, глас 6: Не рыда́й Мене́, Ма́ти, зря́щи во гро́бе, Его́же во чре́ве без се́мене зачала́ еси́ Сы́на: воста́ну бо и просла́влюся, и вознесу́ со сла́вою непреста́нно я́ко Бог, ве́рою и любо́вию Тя велича́ющыя.

Прича́стен, глас 4: Воста́ я́ко спя Госпо́дь, и воскре́се, спаса́яй нас. Аллилу́иа. (Три́жды)

По отпусте же дается от священника антидор.

Таже бывает благословение хлеба и вина.

Диакон: Го́споду помо́лимся.

Лик: Го́споди, поми́луй.

Священник: Го́споди Иису́се Христе́ Бо́же наш, благослови́вый пять хле́бов и пять ты́сящ насы́тивый, Сам благослови́ и хле́бы сия́, пшени́цу, вино́ и еле́й: и умно́жи сия́ во гра́де сем (или в ве́си сей, или во святе́й оби́тели сей) и во всем ми́ре Твое́м: и вкуша́ющия от них ве́рныя освяти́. Я́ко Ты еси́ благословля́яй и освяща́яй вся́ческая, Христе́ Бо́же наш, и Тебе́ сла́ву возсыла́ем, со Безнача́льным Твои́м Отце́м, и Всесвяты́м и Благи́м и Животворя́щим Твои́м Ду́хом, ны́не и при́сно и во ве́ки веко́в.

Лик: Ами́нь.

Отпуст: Христо́с, и́стинный Бог наш, моли́твами пречи́стыя Своея́ Ма́тере и всех святы́х, поми́лует и спасе́т нас, я́ко Благ и Человеколю́бец.

Иный отпуст: И́же нас pа́ди и на́шего pа́ди спасе́ния, смиpи́в Себе́ и в на́шy нищету облече́ся и во́лею Стpа́сти пpетеpпе́ и смеpть вкyси́в и во гpо́бе положи́выйся, Хpисто́с, И́стинный Бог наш, моли́твами Пречи́стыя Своея́ Ма́тере, святы́х сла́вных и всехва́льных Апо́стол, и́же во святы́х отца́ на́шего Васи́лия Вели́каго, архиепи́скопа Кесари́и Каппадоки́йския, и всех святы́х, поми́лyет и спасе́т нас, я́ко Благ и Человеколю́бец.

Долженствует же екклисиарх имети опасство, да егда скончавается Литургия, будет час вторый нощи. По отпусте же не исходим из церкве, но седим на местех наших, и входит келарь, и дает братии по единому укруху хлеба и по шести смоквей или фиников, и по единому красовулю вина. Нам же возлежащим, бывает чтение великое в Деяниих святых Апостол от начала. Глаголет же чтец начало. Священник же стих: Моли́твами святы́х апо́стол, Го́споди Иису́се Христе́ Бо́же наш, поми́луй нас. И по Аминь начинает чтец чести. Таже начинаем ясти. И по скончании чтения вжигает кандиловжигатель вся кандила храма, и, исходя, ударяет в клепало и престает чтый чтение.

После́дование Полунощницы во Святу́ю и Вели́кую суббо́ту

Благословившу же священнику, начинаем Трисвятое, и прочее. Прииди́те, поклони́мся, трижды. Псалом 50.

И канон Великия Субботы: ирмосы по дважды, тропари же на дванадесять, со стихи песней. Катавасия, ирмос оба лика. Глас 6.

Песнь 1

Ирмо́с: Волно́ю морско́ю Скрывшаго дре́вле гони́теля мучи́теля, под земле́ю скры́ша спасе́нных о́троцы: но мы я́ко отрокови́цы Го́сподеви пои́м, сла́вно бо просла́вися. (Два́жды)

Припев: Сла́ва Тебе́, Бо́же наш, сла́ва Тебе́.

{Κ} Го́споди Бо́же мой, исхо́дное пе́ние, и надгро́бную Тебе́ песнь воспою́, погребе́нием Твои́м жи́зни моея́ вхо́ды отве́рзшему, и сме́ртию смерть и ад умертви́вшему.

{Α} Горе́ Тя на престо́ле, и до́ле во гро́бе, преми́рная и подзе́мная помышля́ющая, Спа́се мой, зы́бляхуся умерщвле́нием Твои́м: па́че ума бо, ви́ден был еси́ мертв. Живонача́льниче.

{Ι} Да Твоея́ сла́вы вся испо́лниши, сшел еси́ в ни́жняя земли́: от Тебе́ бо не скры́ся соста́в мой и́же во Ада́ме, и погребе́н истле́вша мя обновля́еши, Человеколю́бче.

Катавасия: Волно́ю морско́ю Скрывшаго дре́вле гони́теля мучи́теля, под земле́ю скры́ша спасе́нных о́троцы: но мы я́ко отрокови́цы Го́сподеви пои́м, сла́вно бо просла́вися.

Песнь 3

Ирмо́с: Тебе́, на водах Пове́сившаго всю зе́млю неодержи́мо, тварь ви́девши на Ло́бнем ви́сима, у́жасом мно́гим содрога́шеся, несть Свят, ра́зве Тебе́, Го́споди, взыва́ющи. (Два́жды)

Припев: Сла́ва Тебе́, Бо́же наш, сла́ва Тебе́.

{Σ} О́бразы погребе́ния Твоего́ показа́л еси́, виде́ния умно́жив: ны́не же сокрове́нная Твоя́ Богому́жно уясни́л еси́, и су́щым во аде Влады́ко, несть Свят, разве Тебе́, Го́споди, взыва́ющым.

{Η} Просте́рл еси́ дла́ни, и соедини́л еси́ дре́вле разстоя́щаяся: одея́нием же, Спа́се, е́же в плащани́це и во гро́бе, окованныя разреши́л еси́, несть Свят, разве Тебе́, Го́споди, взыва́ющыя.

{Μ} Гро́бом и печа́тьми, Невмести́ме, содержи́мь был еси́ хоте́нием: и́бо си́лу Твою́ де́йствы показа́л еси́, богоде́йственно пою́щым: несть Свят, ра́зве Тебе́, Го́споди Человеколю́бче.

Катавасия: Тебе́, на водах Пове́сившаго всю зе́млю неодержи́мо, тварь ви́девши на Ло́бнем ви́сима, у́жасом мно́гим содрога́шеся, несть Свят, ра́зве Тебе́, Го́споди, взыва́ющи.

Ектениа́: Па́ки и па́ки:

Возгла́с: Я́ко Ты еси́ Бог наш:

Лик: Ами́нь.

Седа́лен, глас 1: Гроб Твой, Спа́се, во́ини стрегу́щии, ме́ртви от облиста́ния явльша́гося А́нгела бы́ша, пропове́дающа жена́м воскресе́ние. Тебе́ сла́вим тли Потреби́теля, Тебе́ припа́даем воскре́сшему из гро́ба, и Еди́ному Бо́гу на́шему.

Сла́ва, и ны́не, тойже.

И чтение в слове святаго Епифаниа, егоже начало: Что сие́ днесь: Или от словес Златоустаго: ищи я в толковании на Евангелие от Матфеа, или на Иоанна, словеса воскресная.

Песнь 4

Ирмо́с: На Кресте́ Твое́ Боже́ственное истощание прови́дя Авваку́м, ужа́сся вопия́ше: Ты си́льных пресе́кл еси́ держа́ву, Бла́же, приобща́лся су́щым во а́де, я́ко Всеси́лен. (Два́жды)

Припев: Сла́ва Тебе́, Бо́же наш, сла́ва Тебе́.

{Ε} Седмы́й день Днесь освяти́л еси́, его́же дре́вле благослови́л еси́ упокое́нием дел: прево́диши бо вся́ческая и обновля́еши, суббо́тствуя, Спа́се мой, и назидая.

{Ρ} Си́лою лу́чшаго, победи́вшаго Тебе́, от пло́ти душа́ Твоя́ раздели́ся: растерза́ющи бо обоя́ у́зы, сме́рти и а́да, Сло́ве, держа́вою Твое́ю.

{Ο} Ад, Сло́ве, срет Тя огорчи́ся, Челове́ка зря обоже́на, уя́звлена ра́нами, и Всеси́льноде́теля, Стра́шным же зра́ком поги́бе.

Катавасия: На Кресте́ Твое́ Боже́ственное истощание прови́дя Авваку́м, ужа́сся вопия́ше: Ты си́льных пресе́кл еси́ держа́ву, Бла́же, приобща́лся су́щым во а́де, я́ко Всеси́лен.

Песнь 5

Ирмо́с: Богоявле́ния Твоего́, Христе́, к нам ми́лостивно бы́вшаго, Иса́иа Свет ви́дев Невече́рний, из но́щи у́треневав взыва́ше: воскре́снут ме́ртвии, и воста́нут су́щии во гробе́х, и вси земноро́днии возра́дуются. (Два́жды)

Припев: Сла́ва Тебе́, Бо́же наш, сла́ва Тебе́.

{Ν} Новотвори́ши земныя Создателю, пе́рстен быв, и плащаница и гроб явля́ют е́же в Тебе́, Сло́ве, та́инство: благообразный бо сове́тник, Тебе́, ро́ждшаго сове́т, образу́ет, в Тебе́ велеле́пно новотво́рящаго мя.

{Δ} Сме́ртию сме́ртное, погребе́нием тле́нное прелага́еши, нетле́нно твори́ши бо, благоле́пно безсме́ртно творя́ прия́тие: плоть бо Твоя́ истле́ния не ви́де, Влады́ко, ниже́ душа́ Твоя́ во аде стра́нноле́пно оставле́на бысть.

{Ε} Из Небра́чныя проше́д, и прободе́н в ре́бра, Соде́телю мой, из Нея́ соде́лал еси́ обновле́ние Е́вино, Ада́м быв, усну́в па́че естества́ сном есте́ственным, и жизнь воздви́гнув от сна и тле́ния я́ко Всеси́лен.

Сла́ва: Из Небра́чныя проше́д:

И ны́не: Из Небра́чныя проше́д:

Катавасия: Богоявле́ния Твоего́, Христе́, к нам ми́лостивно бы́вшаго, Иса́иа Свет ви́дев Невече́рний, из но́щи у́треневав взыва́ше: воскре́снут ме́ртвии, и воста́нут су́щии во гробе́х, и вси земноро́днии возра́дуются.

Песнь 6

{Σ} Ирмо́с: Ят бысть, но не удержа́н в пе́рсех кито́вых Ио́на: Твой бо о́браз нося, страда́вшаго, и погребе́нию да́вшагося, я́ко от черто́га от зве́ря изыде, приглаша́ше же кустоди́и: храня́щим су́етная и ло́жная, ми́лость сию́ оста́вили есте́. (Два́жды)

Припев: Сла́ва Тебе́, Бо́же наш, сла́ва Тебе́.

{Α} Бие́н был еси́, но не раздели́лся, еси́, Сло́ве, ея́же причасти́лся еси́ пло́ти: а́ще бо и разори́ся Твой храм во вре́мя стра́сти, но и та́ко еди́н бе соста́в Бо́жества и пло́ти Твоея́. Во обои́х бо еди́н еси́ Сын, Сло́во Бо́жие, Бог и Челове́к.

{Β} Человекоуби́йственно, но не богоуби́йственно бысть прегреше́ние Ада́мово: а́ще бо и пострада́ Твоея́ пло́ти пе́рстное существо́, но Бо́жество́ безстра́стно пребы́сть: тле́нное же Твое́ на нетле́ние преложи́л еси́, и нетле́нныя жи́зни показа́л еси́ Исто́чник воскресе́нием.

{Β} Ца́рствует ад, но не ве́чнует, над ро́дом челове́ческим: Ты бо поло́жся во гро́бе держа́вне. Живонача́льною дла́нию, сме́рти ключи́ разве́ргл еси́, и пропове́дал еси́ от ве́ка та́мо спя́щым избавле́ние нело́жное, быв Спа́се ме́ртвым Пе́рвенец.

Катавасия: Ят бысть, но не удержа́н в пе́рсех кито́вых Ио́на: Твой бо о́браз нося, страда́вшаго, и погребе́нию да́вшагося, я́ко от черто́га от зве́ря изыде, приглаша́ше же кустоди́и: храня́щим су́етная и ло́жная, ми́лость сию́ оста́вили есте́.

Посе́м ектениа́ ма́лая: Па́ки и па́ки:

Возгла́с свяще́нника: Ты бо еси́ Царь ми́ра:

Лик: Ами́нь.

Та́же конда́к, глас 6: Бе́здну заключи́вый, мертв зри́тся, и сми́рною и плащани́цею обви́вся, во гро́бе полага́ется я́ко сме́ртный Безсме́ртный: же́ны же приидо́ша пома́зати Его́ ми́ром, пла́чущыя го́рько и вопию́щыя: сий суббо́та есть преблагослове́нная, в не́йже Христо́с усну́в воскре́снет тридне́вен.

И́кос: Содержа́й вся на Кресте́ вознесе́ся, и рыда́ет вся тварь, Того ви́дящи на́га ви́сяща на дре́ве, со́лнце лучы́ сокры́, и зве́зды отложи́ша свет, земля́ же со мно́гим стра́хом поколеба́ся, и мо́ре побеже́, и каме́ние распаде́ся, гро́бы же мно́зи отверзо́шася, и телеса́ воста́ша святы́х муже́й. Ад ни́зу стене́т, и иуде́е сове́туют оклевета́ти Христо́во Воскресе́ние, жены же взыва́ют: Сия́ суббо́та есть преблагослове́нная, в не́йже Христо́с усну́в воскре́снет тридне́вен.

Таже чтение.

Песнь 7

{Α} Ирмо́с: Неизрече́нное чудо, в пещи́ Изба́вивый преподо́бныя о́троки из пла́мене, во гро́бе мертв бездыха́нен полага́ется, во спасе́ние нас пою́щих: Изба́вителю Бо́же, благослове́н еси́. (Два́жды)

Припев: Сла́ва Тебе́, Бо́же наш, сла́ва Тебе́.

{Τ} Уязви́ся ад, в се́рдце прие́м Уязве́ннаго копие́м в ре́бра, и воздыха́ет огне́м Боже́ственным иждива́емь, во спасе́ние нас пою́щих: Изба́вителю Бо́же, благослове́н еси́.

{Ο} Бога́т гроб, в себе́ бо прии́м я́ко спя́ща Соде́теля, жи́зни Боже́ственное сокро́вище показа́ся, во спасе́ние нас пою́щих: Изба́вителю Бо́же, благослове́н еси́.

{Ν} Зако́ном уме́рших еже во гро́бе положе́ние, всех прие́млет жизнь, и сего́ исто́чника показу́ет воста́ния, во спасе́ние нас пою́щих: Изба́вителю Бо́же, благослове́н еси́.

{Μ} Еди́но бя́ше неразлу́чное, е́же во аде, и во гро́бе, и во Еде́ме, Бо́жество́ Христо́во, со Отце́м и Ду́хом, во спасе́ние нас пою́щих: Изба́вителю Бо́же, благослове́н еси́.

Катавасия: Неизрече́нное чудо, в пещи́ Изба́вивый преподо́бныя о́троки из пла́мене, во гро́бе мертв бездыха́нен полага́ется, во спасе́ние нас пою́щих: Изба́вителю Бо́же, благослове́н еси́.

Песнь 8

{Ε} Ирмо́с: Ужасни́ся боя́йся не́бо, и да подви́жатся основа́ния земли́: се бо в мертвеце́х вменя́ется в Вы́шних живы́й, и во гроб мал странноприе́млется. Его́же о́троцы благослови́те, свяще́нницы воспо́йте, лю́дие превозноси́те во вся ве́ки. (Два́жды)

Припев: Сла́ва Тебе́, Бо́же наш, сла́ва Тебе́.

{Λ} Разруши́ся Пречи́стый Храм, па́дшую же совозставля́ет ски́нию: Ада́му бо пе́рвому Вторы́й, И́же в Вы́шних живы́й, сни́де да́же до а́довых сокро́вищ. Его́же о́троцы благослови́те, свяще́нницы воспо́йте, лю́дие превозноси́те во вся ве́ки.

{Π} Преста де́рзость ученико́в, Аримафе́й же изря́дствует Ио́сиф: ме́ртва бо и на́га зря над все́ми Бо́га, про́сит и погреба́ет, зовы́й: о́троцы благослови́те, свяще́нницы воспо́йте, лю́дие превозноси́те во вся ве́ки.

{Ω} О чуде́с но́вых! О бла́гости! О неизрече́ннаго терпе́ния! Во́лею бо под земле́ю печатле́ется, И́же в Вы́шних живы́й, и я́ко льстец, Бог оклевета́ется. Его́же о́троцы благослови́те, свяще́нницы воспо́йте, лю́дие превозноси́те во вся ве́ки.

Хвалим, благослови́м, покланя́емся Го́сподеви, пою́ще и превознося́ще во вся веки́.

Катавасия: Ужасни́ся боя́йся не́бо, и да подви́жатся основа́ния земли́: се бо в мертвеце́х вменя́ется в Вы́шних живы́й, и во гроб мал странноприе́млется. Его́же о́троцы благослови́те, свяще́нницы воспо́йте, лю́дие превозноси́те во вся ве́ки.

Песнь 9

{Μ} Ирмо́с: Не рыда́й Мене́, Ма́ти, зря́щи во гро́бе, Его́же во чре́ве без се́мене зачала́ еси́ Сы́на: воста́ну бо и просла́влюся, и вознесу́ со сла́вою непреста́нно, я́ко Бог, ве́рою и любо́вию Тя велича́ющыя. (Два́жды)

Припев: Сла́ва Тебе́, Бо́же наш, сла́ва Тебе́.

{Ε} В стра́ннем Твое́м рождестве́, боле́зней избежа́вши па́че естества, ублажи́хся Безнача́льне Сы́не: ны́не же Тя, Бо́же Мой, бездыха́нна зря́щи ме́ртва, ору́жием печа́ли растерза́юся лю́те, но воскресни́, я́ко да возвели́чуся.

{Γ} Земля́ покрыва́ет Мя хотя́ща, но устраша́ются а́довы вра́тницы, оде́яна ви́дяще оде́ждею окровавле́ною Ма́ти, отмще́ния: враги́ бо Кресто́м порази́в я́ко Бог, воскре́сну па́ки, и возвели́чу Тя.

{Α} Да радуется тварь, да веселя́тся вси земноро́днии, враг бо плени́ся ад: с ми́ры же́ны да срета́ют, Ада́ма со Е́вою избавля́ю всеро́дна, и в тре́тий день воскре́сну.

Катавасия: Не рыда́й Мене́, Ма́ти, зря́щи во гро́бе, Его́же во чре́ве без се́мене зачала́ еси́ Сы́на: воста́ну бо и просла́влюся, и вознесу́ со сла́вою непреста́нно, я́ко Бог, ве́рою и любо́вию Тя велича́ющыя.

По 9-й же песни Трисвятое.

И тропарь, глас 2: Егда́ снизше́л еси́ к сме́рти, Животе́ Безсме́ртный, тогда́ ад умертви́л еси́ блиста́нием Бо́жества. Егда́ же и уме́ршыя от преиспо́дних воскреси́л еси́, вся Си́лы Небе́сныя взыва́ху: Жизнода́вче Христе́ Бо́же наш, сла́ва Тебе́.

Ектения. И отпуст.

Конец Триоди.

ПРИЛОЖЕНИЕ

ПЕСНИ ТРОИЧНЫ И СВЕТИЛЬНЫ на 8 гласов

Поются во святый Великий пост, и в прочия посты егда не поем Бог Господь, ни тропаря, но Аллилуиа, со стихи его: От нощи утренюет дух мой: И прочая. Ведомо буди, яко в Троичных глаголем, в понедельник убо в конце сих, сице: Предстательствы безплотных Твоих помилуй нас. Во вторник: Молитвами Предтечи Твоего помилуй нас. В среду: Силою Креста Твоего сохрани нас, Господи. Подобие и в пяток. В четверток: Молитвами святых апостол Твоих и святителя Николая, помилуй нас. А у прочих двою Троичнов глаголати, якоже в концах их писано есть.

ГЛАС 1 — ГЛАС 2 — ГЛАС 3 — ГЛАС 4 — ГЛАС 5 — ГЛАС 6 — ГЛАС 7 — ГЛАС 8

Песни Троичны, глас 1:

Плотскими образовании безплотных сил, к мысленному и невещественному возводими уму и Трисвятою песнию Триипостаснаго Божества приемлюще сияние: херувимски возопиим Единому Богу: / Свят, Свят, Свят еси, Боже наш:

Слава: Со всеми небесными силами херувимски Сущему в вышних возопиим, трисвятую возсылающе хвалу: / Свят, Свят, Свят еси, Боже наш, молитвами всех святых Твоих помилуй нас.

И ныне: Воставше от сна, припадаем Ти, Блаже, и ангельскую песнь вопием Ти, Сильне: / Свят, Свят, Свят еси, Боже, Богородицею помилуй нас.

Светилен, глас 1: Свет возсияй, Господи, душу мою очисти от всякаго греха:

В концах же светильнов:

В понедельник убо к первому: Предстательствы безплотных Твоих, и спаси мя.

Во вторник же: молитвами, Господи, Предтечи Твоего, и спаси мя.

В среду и пяток: Силою, Господи, Креста Твоего, и спаси мя.

В четверток: молитвами, Господи, апостол Твоих и святителя Николая, и спаси мя.

Во второе, на Слава, глаголати всегда в концах: молитвами, Господи, святых Твоих, и спаси мя.

В третие же, на И ныне, в концах глаголати: молитвами, Господи, Богородицы, и спаси мя.

Песни Троичны, глас 2:

Вышния силы подражающе на земли, победную песнь приносим Ти, Блаже: / Свят, Свят, Свят еси, Боже наш:

Слава: Несозданное естество, всех Зиждителю, устне наша отверзи, яко да возвестим хвалу Твою вопиюще: / Свят, Свят, Свят еси, Боже наш, молитвами всех святых Твоих помилуй нас.

И ныне: От одра и сна воздвигл мя еси, Господи, ум мой просвети и сердце, и устне мои отверзи, во еже пети Тя, Святая Троице: / Свят, Свят, Свят еси, Боже, Богородицею помилуй нас.

Светилен, глас 2: Свет Твой присносущный низпослй, Христе Боже, и просвети очи тайныя сердца моего:

В концах же светильнов:

В понедельник убо к первому: Предстательствы безплотных Твоих, и спаси мя.

Во вторник же: молитвами, Господи, Предтечи Твоего, и спаси мя.

В среду и пяток: Силою, Господи, Креста Твоего, и спаси мя.

В четверток: молитвами, Господи, апостол Твоих и святителя Николая, и спаси мя.

Во второе, на Слава, глаголати всегда в концах: молитвами, Господи, святых Твоих, и спаси мя.

В третие же, на И ныне, в концах глаголати: молитвами, Господи, Богородицы, и спаси мя.

Песни Троичны, глас 3:

Троице Единосущная и Нераздельная, Единице Триипостасная, и Соприсносущная, Тебе, яко Богу, ангельскую песнь вопием: / Свят, Свят, Свят еси, Боже наш:

Слава: Отца Безначальна, Сына Собезначальна, Духа Соприсносущна, Божество Едино, херувимски славословити дерзающе, глаголем: / Свят, Свят, Свят еси, Боже наш, молитвами всех святых Твоих помилуй нас.

И ныне: Внезапно Судия приидет и коегождо деяния обнажатся, но страхом зовем в полунощи: / Свят, Свят, Свят еси, Боже наш, Богородицею помилуй нас.

Светилен, глас 3: Низпосли свет Твой, Христе Боже, и просвета сердце мое:

В концах же светильнов:

В понедельник убо к первому: Предстательствы безплотных Твоих, и спаси мя.

Во вторник же: молитвами, Господи, Предтечи Твоего, и спаси мя.

В среду и пяток: Силою, Господи, Креста Твоего, и спаси мя.

В четверток: молитвами, Господи, апостол Твоих и святителя Николая, и спаси мя.

Во второе, на Слава, глаголати всегда в концах: молитвами, Господи, святых Твоих, и спаси мя.

В третие же, на И ныне, в концах глаголати: молитвами, Господи, Богородицы, и спаси мя.

Песни Троичны, глас 4:

Умных Твоих слуг приносити, смертнии, песнь дерзающе, глаголем: / Свят, Свят, Свят еси, Боже наш:

Слава: Яко чини ныне ангельстии на небеси, и стояния страхом человеческая на земли, победную песнь приносим Ти, Блаже: / Свят, Свят, Свят еси, Боже наш, молитвами всех святых Твоих помилуй нас.

И ныне: Безначальнаго Твоего Отца, и Тебе, Христе Боже, и Пресвятаго Твоего Духа, херувимски славословити дерзающе, глаголем: / Свят, Свят, Свят еси, Боже наш, Богородицею помилуй нас.

Светилен, глас 4: Свет возсияй миру Твоему, во тьме душу мою сущую от всякаго греха очисти:

В концах же светильнов:

В понедельник убо к первому: Предстательствы безплотных Твоих, и спаси мя.

Во вторник же: молитвами, Господи, Предтечи Твоего, и спаси мя.

В среду и пяток: Силою, Господи, Креста Твоего, и спаси мя.

В четверток: молитвами, Господи, апостол Твоих и святителя Николая, и спаси мя.

Во второе, на Слава, глаголати всегда в концах: молитвами, Господи, святых Твоих, и спаси мя.

В третие же, на И ныне, в концах глаголати: молитвами, Господи, Богородицы, и спаси мя.

Песни Троичны, глас 5:

Пению время, и молитве час, прилежно возопием Единому Богу: / Свят, Свят, Свят еси, Боже наш:

Слава: Образовати дерзающе умная Твоя воинства, Троице Безначальная, усты недостойными вопием: Свят, Свят, Свят еси, Боже наш, молитвами всех святых Твоих помилуй нас.

И ныне: Иже в ложесна девическая вместивыйся, и недр Отеческих не разлучивыйся, со Ангелы и нас, Христе Боже, приими вопиющих Ти: / Свят, Свят, Свят еси, Боже наш, Богородицею помилуй нас.

Светилен, глас 5: Светодавче Господи, низпосли свет Твой, и просвети сердце мое:

В концах же светильнов:

В понедельник убо к первому: Предстательствы безплотных Твоих, и спаси мя.

Во вторник же: молитвами, Господи, Предтечи Твоего, и спаси мя.

В среду и пяток: Силою, Господи, Креста Твоего, и спаси мя.

В четверток: молитвами, Господи, апостол Твоих и святителя Николая, и спаси мя.

Во второе, на Слава, глаголати всегда в концах: молитвами, Господи, святых Твоих, и спаси мя.

В третие же, на И ныне, в концах глаголати: молитвами, Господи, Богородицы, и спаси мя.

Песни Троичны, глас 6:

Предстояще со страхом Херувими, ужасающеся с трепетом Серафими, Трисвятую песнь приносят немолчным гласом, с нимиже и мы вопием грешнии: / Свят, Свят, Свят еси, Боже наш:

Слава: Безплотными усты, немолчными славословеньми, шестокрильнии вопиют Ти Трисвятую песнь, Боже наш: и мы, иже на земли недостойными усты, хвалу Ти возсылаем: / Свят, Свят, Свят еси, Боже наш, молитвами всех святых Твоих помилуй нас.

И ныне: Троичныя Единицы Божество, неслиянным соединением славим, и ангельскую песнь вопием: / Свят, Свят, Свят еси, Боже наш, Богородицею помилуй нас.

Светилен, глас 6: Предстательствы, Господи, безплотных Твоих, низпосли душам нашим свет Твой присносущный.

Зде же, в шестом гласе, в начале светильна, вместо: Предстательствы, Господи, безплотных: и прочая, аще во вторник, глаголется сице: молитвами, Господи, Предтечи Твоего: и прочая до конца глаголи.

В среду же и пяток вместо: Предстательствы, Господи, безплотных в начале глаголати сице: Силою Креста Твоего, Господи, низпосли душам нашим свет Твой присносущный.

В четверток же сице: молитвами, Господи, святых апостол Твоих и святителя Николая, низпосли душам нашим свет Твой присносущный.

Во второе, на Слава, глаголати в начале светильна: молитвами, Господи, всех святых, низпосли душам нашим свет Твой присносущный.

В третие же, на И ныне, в начале светильна глаголати сице: молитвами, Господи, Богородицы, низпосли душам нашим свет Твой присносущный.

Песни Троичны, глас 7:

Вышнею силою херувимски воспеваемый, и Божественною славою ангельски покланяемый, приими и нас сущих на земли недостойными устнами хваление Тебе возсылающих: / Свят, Свят, Свят еси, Боже наш:

Слава: Яко сон леность отложивши, душе, исправление к хвалению покажи Судии, и со страхом возопий: / Свят, Свят, Свят еси, Боже наш, молитвами всех святых Твоих помилуй нас.

И ныне: Неприступному Божеству, во Единице Троице, серафимскую Трисвятую возсылающе хвалу, со страхом возопиим: / Свят, Свят, Свят еси, Боже наш, Богородицею помилуй нас.

Светилен, глас 7: Воздвигни мя, Господи, к Твоему песнопению, и научи мя творити волю Твою, Святый:

В концах же светильнов:

В понедельник убо к первому: Предстательствы безплотных Твоих, и спаси мя.

Во вторник же: молитвами, Господи, Предтечи Твоего, и спаси мя.

В среду и пяток: Силою, Господи, Креста Твоего, и спаси мя.

В четверток: молитвами, Господи, апостол Твоих и святителя Николая, и спаси мя.

Во второе, на Слава, глаголати всегда в концах: молитвами, Господи, святых Твоих, и спаси мя.

В третие же, на И ныне, в концах глаголати: молитвами, Господи, Богородицы, и спаси мя.

Песни Троичны, глас 8:

На небо сердца имуще, ангельский подражим чин, и со страхом Судии припадем, победную взывающе хвалу: Свят, Свят, Свят еси, Боже наш:

Слава: Зрети Тебе не смеюще Херувими, летяще зовут со восклицанием Божественную песнь Трисвятаго гласа. С нимиже и мы вопием Ти: / Свят, Свят, Свят еси, Боже наш, молитвами всех святых Твоих помилуй нас.

И ныне: Сляцаеми множеством прегрешений наших, и не смеюще воззрети на высоту небесную, душу с телом преклоньше, со Ангелы песнь вопием Ти: / Свят, Свят, Свят еси, Боже наш, Богородицею помилуй нас.

Светилен, глас 8: Свет сый, Христе, просвети мя Тобою:

В концах же светильнов:

В понедельник убо к первому: Предстательствы безплотных Твоих, и спаси мя.

Во вторник же: молитвами, Господи, Предтечи Твоего, и спаси мя.

В среду и пяток: Силою, Господи, Креста Твоего, и спаси мя.

В четверток: молитвами, Господи, апостол Твоих и святителя Николая, и спаси мя.

Во второе, на Слава, глаголати всегда в концах: молитвами, Господи, святых Твоих, и спаси мя.

В третие же, на И ныне, в концах глаголати: молитвами, Господи, Богородицы, и спаси мя.

СЕДАЛЬНЫ ОКТОИХА [66]

ПОНЕДЕЛЬНИК

ГЛАС 1 — ГЛАС 2 — ГЛАС 3 — ГЛАС 4 — ГЛАС 5 — ГЛАС 6 — ГЛАС 7 — ГЛАС 8

ВТОРНИК

ГЛАС 1 — ГЛАС 2 — ГЛАС 3 — ГЛАС 4 — ГЛАС 5 — ГЛАС 6 — ГЛАС 7 — ГЛАС 8

СРЕДА

ГЛАС 1 — ГЛАС 2 — ГЛАС 3 — ГЛАС 4 — ГЛАС 5 — ГЛАС 6 — ГЛАС 7 — ГЛАС 8

ЧЕТВЕРГ

ГЛАС 1 — ГЛАС 2 — ГЛАС 3 — ГЛАС 4 — ГЛАС 5 — ГЛАС 6 — ГЛАС 7 — ГЛАС 8

ПЯТНИЦА

ГЛАС 1 — ГЛАС 2 — ГЛАС 3 — ГЛАС 4 — ГЛАС 5 — ГЛАС 6 — ГЛАС 7 — ГЛАС 8

ГЛАС 1

В ПОНЕДЕЛЬНИК НА УТРЕНИ, по 1-м стихословии седальны умилительны:

В беззакониих зачат есмь аз блудный, не смею взирати на высоту небесную, но дерзая на человеколюбие Твое зову: Боже, очисти мя и спаси мя.

Стих: Господи, да не яростию Твоею обличиши мене, ниже гневом Твоим накажеши мене.

Аще праведник едва спасается, аз где явлюся, грешный? тяготы и зноя дневнаго не понесох: но с наемники единагонадесяте часа сопричти мя, Боже, и спаси мя.

Слава, и ныне, Богородичен: Чудо чудес, Благодатная, в Тебе зрящи тварь радуется: зачала бо еси безсеменно, и родила еси неизреченно, Егоже чиноначалия Ангелов видети не могут: Того, Богородице, моли о душах наших.

По 6-й песни глаголется мученичен, аще не имать Минея кондака. Аще же имать, глаголется сей вкупе с седальнами мученичен (перед Богородичным, со стихом: Дивен Бог во святых Своих, Бог Израилева):

Страдания похвалою, и венечною почестию, славнии страстотерпцы, одеяшася Тобою, Господи: терпением бо ран беззаконных победита, и силою Божественною с небесе победу прияша. Тех молитвами даруй нам, Боже, велию Твою милость.

ВО ВТОРНИК НА УТРЕНИ по 1-м стихословии седальны умилительны:

Объятия Отча отверсти ми потщися, блудне мое иждих житие: на богатство неиждиваемое взираяй щедрот Твоих, Спасе, ныне обнищавшее не презри сердце. Тебе бо, Господи, умилением зову: согреших на небо и пред Тобою.

Стих: Господи, да не яростию Твоею обличиши мене, ниже гневом Твоим накажеши мене.

Судище Твое страшное, и суд праведен, дела моя люта: но Сам, Милостиве, предварив мя спаси, и муки свободи, избави, Владыко, от козлищ части: и сподоби мя одесную Тебе стати, Судне праведнейший.

Слава, и ныне, Богородичен: Заченши неопально огнь Божества, и рождши безсеменно источник живота, Господа, благодатная Богородице, спасай Тя величающия.

По 6-й песни мученичен (если нет кондака):

Яко добрии воини, единомудренно веровавше, прещения мучителей не убоявшеся святии, приступисте усердно ко Христу, вземше Честный Крест, и скончавше течение, с небесе победу приясте. Слава укрепльшему вас, слава венчавшему вас, слава действующему вами всем исцеления.

В СРЕДУ НА УТРЕНИ, по 1-м стихословии седальны крестны:

Оружие крестное во бранех, явися некогда благочестивому царю Константину, непобедимая победа на враги веры ради. Сего трепещут сопротивныя силы: сей бысть верным спасение, и Павлу похвала.

Стих: Возносите Господа Бога нашего, и покланяйтеся подножию ногу Его, яко свято есть.

Креста Твоего древу покланяемся, Человеколюбие, яко на нем пригвоздился еси, Животе всех: рай отверзл еси, Спасе, верою приступившему к Тебе разбойнику, и сладости сподобися, исповедался Тебе: помяни мя, Господи, приими якоже онаго и нас, зовущыя: согрешихом вси, благоутробием Твоим, не презри нас.

Слава, и ныне, Крестобогородичен: Агнца на древе Агница зрящи с разбойникома, долготерпеливно распинаема Тебе, Слове, и копием в ребра прободаема, восклицаше вопиющи матерски: что странное и ужасное, Сыне Мой, таинство? како покрывает гроб неописаннаго Бога? неизреченно есть совершаемое: не остави Мене, рождшия Тя, Сыне Мой сладчайший.

По 6-й песни мученичен:

Болезньми святых, имиже о Тебе пострадаша, умолен буди, Господи, и вся наша болезни исцели, Человеколюбие, молимся.

В ЧЕТВЕРГ НА УТРЕНИ, по 1-м стихословии седальны апостольстии:

Мрежею словесною плетения витийская, рыбарие тростию Крестною развергше, просветиша языки благочестно, славити Тя, Бога истиннаго. Темже Тебе и песнь укрепльшему их вопием: слава Отцу, и Сыну, слава единосущному Духу, слава теми просветившему мир.

Стих: Во всю землю изыде вещание их, и в концы вселенныя глаголы их.

Премудрые вселенныя ловцы, от Бога приимше милостивное, молите и ныне о нас вопиющих: Господи, спаси страну, и град Твой, и от содержащих лютых свободи, апостолами души наши.

Слава, и ныне, Богородичен: Безматерняго на небеси, паче мысли и слуха, на земли без отца родила еси: Того, Богородице, моли о душах наших.

По 6-й песни мученичен:

Мученики Христовы, молим вси: тии бо молят за спасение наше. И вси приступим к ним с верою: сии источают исцелений благодать, сии полки отгоняют демонов, яко хранителие веры.

В ПЯТНИЦУ НА УТРЕНИ, по 1-м стихословии седальны крестны:

Распеншуся Тебе, Христе, погибе мучительство, попрана бысть сила вражия. Ниже бо Ангел, ниже человек, но Сам, Господи, спасл еси нас: слава Тебе.

Стих: Возносите Господа Бога нашего, и покланяйтеся подножию ногу Его, яко свято есть.

Оружие крестное во бранех явися некогда благочестивому царю Константину, непобедимая победа, на враги веры ради. Сего трепещут сопротивныя силы: сей бысть верным спасение, и Павлу похвала.

Слава, и ныне, Крестобогородичен: Твое предстательство имуще, Пречистая, и Твоими молитвами лютых избавляеми, крестом Сына Твоего везде соблюдаеми, по долгу Тя вси благочестно величаем.

По 6-й песни мученичен:

Страдания похвалою, и венечною почестию, славные страстотерпцы, одеяшеся Тобою, Господи: терпением бо ран беззаконных победиша, и силою божественною с небесе победу прияша. Тех молитвами даруй нам, Боже, велию Твою милость.

ГЛАС 2

В ПОНЕДЕЛЬНИК НА УТРЕНИ, по 1-м стихословии седальны умилительны:

Яко волны морския восташа на мя беззакония моя, яко кораблец в пучине аз един обуреваюся от прегрешений многих: но во благоутишное пристанище настави мя, Господи, покаянием, и спаси мя.

Стих: Господи, да не яростию Твоею обличиши мене, ниже гневом Твоим накажеши мене.

Аз есмь древо неплодное, Господи, умиления плода не нося всячески: и поселения боюся, и огня онаго устрашаюся негасимаго. Темже Тя молю, прежде оныя нужды обрати, и спаси мя.

Слава, и ныне, Богородичен: Милосердия сущи источник, милости сподоби нас, Богородице Всепетая, призри на люди согрешившия, яви яко присно силу Твою: на Тя бо уповающе, радуйся, вопием Ти, якоже иногда Гавриил, безплотных Архистратиг.

По 6-й песни мученичен:

Тебе одевающаго небо облаки, имуще святии одеяние в мире, муки беззаконных претерпеша, и прелесть идольскую упраздниша: тех молитвами, и нас свободи от невидимаго врага, Спасе, и спаси нас.

ВО ВТОРНИК НА УТРЕНИ, по 1-м стихословии седальны умилительны:

Помилуй мя, рече Давид. И аз Тебе зову: согреших, Спасе, моя грехи покаянием очистив, помилуй мя.

Стих: Господи, да не яростию Твоею обличиши мене, ниже гневом Твоим накажеши мене.

Помилуй мя, Боже, помилуй мя, о двою греху плакате Давид: о тьмах аз согрешений вопию Ти. Он постелю слезами омочеваше, аз же ни капли единыя имам, отчаяхся и молю: помилуй мя, Боже, по велицей Твоей милости.

Слава, и ныне, Богородичен: Богородице, не презри мене требующа заступления Твоего: на Тя бо упова душа моя, помилуй мя.

По 6-й песни мученичен:

Просветивый святыя Твоя паче злата, и прославивый преподобный Твоя, яко Благ: теми умоляемь бывая, Христе Боже, жизнь нашу умири, яко Человеколюбец, и молитву исправи, яко кадило, едине во святых почиваяй.

В СРЕДУ НА УТРЕНИ, по 1-м стихословии седальны крестны:

Животворящий Крест Твоей благости, егоже даровал еси нам, недостойным, Господи, Тебе приносим в молитву: спаси страну, и град Твой молящийся, Богородицею, едине Человеколюбче.

Стих: Возносите Господа Бога нашего, и покланяйтеся подножию ногу Его, яко свято есть.

Имже образом плени враг Адама древом снеди, Господи: такоже пленил еси и Ты врага Древом Крестным, и Страстию Твоею. В сие бо пришел еси вторый Адам, взыскати заблуждшаго, оживотворити умерщвленнаго: Боже, слава Тебе.

Слава, и ныне, Крестобогородичен: Дева и Мати Твоя, Христе, на древе зрящи Тя мертва простерта, плачущи горько, Сыне Мой, глаголаше: что страшное сие таинство? всем даруяй живот вечный, волею на Кресте како умиравши смертию поносною?

По 6-й песни мученичен:

Страстотерпцы Господни, блаженна земля, напившаяся кровьми вашими, и свята селения, приимшая телеса ваша: в подвизе бо врага победисте, и Христа со дерзновением проповедаете. Того яко Блага молите спастися, молимся, душам нашим.

В ЧЕТВЕРГ НА УТРЕНИ, по 1-м стихословии седальны апостольстии:

Умудривый паче ветий ловцы, и пославый якоже проповедники всей земли, неизреченным человеколюбием, Христе Боже: теми утверди Церковь Твою, и верным ниспосли благословение Твое, едине милостиве и Человеколюбче.

Стих: Во всю землю изыде вещание их, и в концы вселенныя глаголы их.

Уловивше языки рыбарие, и научивше концы Тебе покланятися, неизреченным Твоим человеколюбием, Христе Боже: теми утверди Церковь Твою, и верным ниспосли благословение Твое, Едине во святых почиваяй.

Слава, и ныне, Богородичен: Тя величаем, Богородице, вопиюще: радуйся, незаходимаго света облаче, Того носивши в недрех, славы Господа.

По 6-й песни мученичен:

Апостоли, мученицы и пророцы, святителие, преподобнии и праведнии, добре подвиг совершившии и веру соблюдшии, дерзновение имуще ко Спасу, о нас Того яко блага молите спастися, молимся, душам нашим.

В ПЯТНИЦУ НА УТРЕНИ, по 1-м стихословии седальны крестны:

Пречистому Твоему образу поклоняемся, Благий, просяще прощения прегрешений наших, Христе Боже: волею бо благоволил еси плотию взыти на Крест, да избавиши яже создал еси от работы вражия. Тем благодарственно вопием Ти: радости исполнил еси вся, Спасе наш, пришедый спасти мир.

Стих: Возносите Господа Бога нашего, и покланяйтеся подножию ногу Его, яко свято есть.

Спасение соделал еси посреде земли, Христе Боже, на Кресте пречистеи руце Твои простерл еси, собирая вся языки, зовущия: Господи, слава Тебе.

Слава, и ныне, Крестобогородичен: Препрославлена еси, Богородице Дево, поем Тя, Крестом бо Сына Твоего низложися ад, и смерть умертвися, умерщвленнии востахом, и живота сподобихомся, рай восприяхом, древнее наслаждение. Тем благодаряще, славословим яко державнаго Христа Бога нашего, и единаго Многомилостиваго.

По 6-й песни мученичен:

Страдания похвалою, и венечною почестию, славные страстотерпцы, одеяшеся Тобою, Господи: терпением бо ран беззаконных победиша, и силою божественною с небесе победу прияша. Тех молитвами даруй нам, Боже, велию Твою милость.

ГЛАС 3

В ПОНЕДЕЛЬНИК НА УТРЕНИ, по 1-м стихословии седальны умилительны:

На Страшнем Судищи без оглагольников обличаюся, без свидетелей осуждаюся: книги бо совестныя разгибаются, и дела сокровенная открываются. Прежде даже во оном всенародном позорищи, имаши испытати мною содеянная, Боже, очисти мя и спаси мя.

Стих: Господи, да не яростию Твоею обличиши мене, ниже гневом Твоим накажеши мене.

Доколе, душе моя, пребывавши в прегрешениях? доколе приемлеши покаяния преложение? приими во уме суд грядущий, и возопий Господу: Сердцеведче, согреших, прежде даже не осудиши мя, помилуй мя.

Слава, и ныне, Богородичен: Кийждо идеже спасается, тамо праведно и притекает: и кое иное таковое прибежище, яко Ты, Богородице, покрывающее души наша?

По 6-й песни мученичен:

Кто не удивится святых мучеников непобедимым подвигом? кто не ужаснется их присно исправлением? яко огнем и биением, зверьми же и закланьми сопротивника врага победиша, царей ласканий возгнушавшеся, и мучителей прещения оттрясше. Тем и венцы прияша от Христа Бога, подающаго мирови велию милость.

ВО ВТОРНИК НА УТРЕНИ, по 1-м стихословии седальны покаянны:

Живущи на земли, душе моя, покайся: персть во гробе не поет, прегрешений не избавляет. Возопий Христу Богу: Сердцеведче, согреших, прежде даже не осудиши мя, помилуй мя.

Стих: Господи, да не яростию Твоею обличиши мене, ниже гневом Твоим накажеши мене.

В час молитвы каятися обещаюся, и враг прилежно согрешали влагает ми безместная: но от сего избави, Боже, и помилуй мя.

Слава, и ныне, Богородичен: Прибежище и сила наша, Богородице, державная помощь мира, молитвами Твоими покрый рабы Твоя от всякия нужды, едина Благословенная.

По 6-й песни мученичен:

Благодушие терпения вашего, победа козни злоначальнаго врага, страстотерпцы прехвальнии: сего ради вечнаго сподобистеся блаженства. Но молитеся Господеви, христолюбивых людей спасти стадо, мученицы суще истины.

В СРЕДУ НА УТРЕНИ, по 1-м стихословии седальны крестны:

Неисчетней власти Твоей и вольному распятию ангельская воинства дивляхуся, зряще: како Невидимый плотию ураняшеся, хотя избавили от нетления человечество? Темже яко Жизнодавцу вопием Ти: слава, Христе, Царствию Твоему.

Стих: Возносите Господа Бога нашего, и покланяйтеся подножию ногу Его, яко свято есть.

Крест водрузися на земли, и коснуся небесе, не яко древу досягшу высоту, но Тебе на нем исполняющему всяческая: Господи, слава Тебе.

Слава, и ныне, Крестобогородичен: Жезл силы стяжавший, Крест Сына Твоего, Богородице, тем низлагаем врагов шатания, любовию Тя непрестанно величающе.

По 6-й песни мученичен:

Страстотерпец Твоих память, Господи, преуяснил еси яко Всесилен, яко укрепил еси их страсти Твоя подражати: победиша бо мужески велиара силу, темже и прияша исцелений дарования. Тех молитвами, Человеколюбие, мир подаждь душам нашим.

В ЧЕТВЕРГ НА УТРЕНИ, по 1-м стихословии седальны апостольстии:

Божественнии проповедницы истины, и учителие церкви, показастеся самовидцы апостоли: идолов бо прелесть поправше, и Троицу ясно проповедасте, юже молите блаженнии, даровати нам велию милость.

Стих: Во всю землю изыде вещание их, и в концы вселенныя глаголы их.

Приидите вси апостолы воспоим, яко правители: идолов бо лесть отгнаша, и к свету жизни возведоша, и Троицу славити научиша. Темже вси их честную память совершающе вернии, Спаса прославим.

Слава, и ныне, Богородичен: Яко невозделанная, Дево, лоза, красне́йший Гроздь прозябла еси, источающий нам Вино спасения, всех веселящее ду́ши же и телеса. Темже яко вину Тя добрых блажа́ще присно, со Ангелом вопием Ти: радуйся, Обра́дованная.

По 6-й песни мученичен:

Вооружившеся во всеоружие Христово и облекшеся во оружие веры, ополчения вражия страдальчески низложисте; усердно бо, надеждею жизни, претерпесте вся мучительская древле прещения же и раны. Темже и венцы приясте, мученицы Христовы терпеливодушнии.

В ПЯТНИЦУ НА УТРЕНИ, по 1-м стихословии седальны крестны:

Крест и смерть пострадати изволивый, посреде твари сего водрузил еси; еда благоволил еси, Спасе, Телу Твоему пригвоздитися, тогда и солнце лучи сокры. Сия и разбойник зря, Бога Тя исповеда, вопия Тебе: помяни мя, Господи, и прият веровав рай.

Стих: Возносите Господа Бога нашего, и покланяйтеся подножию ногу Его, яко свято есть.

На кипарисе, и певке, и кедре вознеслся еси, Агнче Божий, да спасеши верою покланяющияся вольному Твоему распятию; Христе Боже, слава Тебе.

Слава, и ныне, Крестобогородичен: Поносную, Щедре, смерть распятием волею претерпел еси; егоже родившая Тя, Христе, зрящи, уязвляшеся. Еяже мольбами за благоутробие милости Твоея, Едине Преблагий Человеколюбче Господи, ущедри и спаси мир, вземляй мира грех.

По 6-й песни мученичен:

Сияете верою, пресветлая светила святии, благочестия врачеве, страстотерпцы прехвальнии; мучителей бо ран не убоявшеся, идольское злочестие низложисте, победу имуще непобедиму, Крест истинный.

ГЛАС 4

В ПОНЕДЕЛЬНИК НА УТРЕНИ, по 1-м стихословии седальны умилительны:

Смиренную мою душу посети, Господи, во гресех все житие иждившую: Имже образом блудницу, приими и мене, и спаси мя.

Стих: Господи, да не яростию Твоею обличиши мене, ниже гневом Твоим накажеши мене.

Преплавая пучину настоящаго жития, помышляю бездну многих моих зол, и не имеяй окормителя помышлений, Петров провещаваю Ти глас: спаси мя, Христе, спаси мя, Боже, яко Человеколюбец.

Слава, и ныне, Богородичен: Воспитавшейся во храме во святая святых, одеянней верою и премудростию, и безмерным девством, Архистратиг Гавриил принесе с небесе целование, и еже радуйся, радуйся, Благословенная, радуйся, Препрославленная, Господь с Тобою.

По 6-й песни мученичен:

Днесь ангельская воинства, в память страстотерпцев приидоша, верных мысли просветити, и вселенную благодатию уяснити. Теми, Боже, умолен бываяй, даруй нам велию милость.

ВО ВТОРНИК НА УТРЕНИ, по 1-м стихословии седальны умилительны:

Скоро совнидем в невестник Христов, да вси услышим блаженный глас Христа Бога нашего: приидите, любящии небесную славу, сопричастницы бывше мудрых дев, уяснивше свещи наша верою.

Стих: Господи, да не яростию Твоею обличиши мене, ниже гневом Твоим накажеши мене.

Помяни, душе, како предстанем Судии в час страшный? поставляются престоли страшнии, и коегождо деяния обличаются, тогда Судия неумолимь. Тамо огнь люте тебе уготовася, якоже дивие море, волнуемое аки покрыти всяческая. Со всеми сими виждь, душе моя, стени прежде конца.

Слава, и ныне, Богородичен: Господственно и истинно Богородице, молящися яко Мати со дерзновением Сыну Твоему, и Богу нашему; сохрани град изрядно, к покрову Твоему притекающий, в Тебе державу имущий, к Тебе прибегающий, пристанищу, стене, Единому предстательству рода человеческаго.

По 6-й песни мученичен:

Иже во всем мире мученик Твоих, яко багряницею и виссом кровьми, Церковь Твоя украсившися, теми вопиет Ти, Христе Боже: людем Твоим щедроты Твоя низпосли, мир жительству Твоему даруй, и душам нашим велию милость.

В СРЕДУ НА УТРЕНИ, по 1-м стихословии седальны крестны:

Искупил ны еси от клятвы законныя, честною Твоею Кровию, на Кресте пригвоздився, и копием прободься, безсмертие источил еси человеком, Спасе наш, слава Тебе.

Стих: Возносите Господа Бога нашего, и покланяйтеся подножию ногу Его, яко свято есть.

Скоро предвари, прежде даже не поработимся врагом хулящим Тя, и претящим нам, Христе Боже наш. Погуби Крестом Твоим борющия нас, да уразумеют, како может православных вера, молитвами Богородицы, едине Человеколюбче.

Слава, и ныне, Крестобогородичен: Дево Пренепорочная, Мати Христа Бога, оружие пройде Твою пресвятую душу, егда распинаема видела еси волею Сына и Бога Твоего: Егоже, Благословенная, молящи не престай, прощение прегрешений нам даровати.

По 6-й песни мученичен:

Мученицы Твои, Господи, во страданиях своих венцы прияша нетленныя от Тебе, Бога нашего: имуще бо крепость Твою, мучителей низложиша, сокрушиша и демонов немощныя дерзости. Тех молитвами, спаси души наша.

В ЧЕТВЕРГ НА УТРЕНИ, по 1-м стихословии седальны апостольстии:

Светила в концех ученики Твоя, Христе, явил еси, сияющая душам нашим во тьме, разум Твой, Владыко; и лесть идольскую тех ради омрачив, ученьми благочестия просветил еси мир. Тех мольбами спаси души наша.

Стих: Во всю землю изыде вещание их, и в концы вселенныя глаголы их.

Яко Моисей Израиля от работы, морем Чермным наставивый, десницею Твоею, Владыко, погрузивый фараона: тако чудесы, премудрии ученицы Твои море расторгоша горькаго безбожия и люди наставиша к Тебе, Безначальне Слове и Едине Человеколюбче.

Слава, и ныне, Богородичен: Слово Отчее, Христа Бога нашего, от Тебе воплотившееся познахом, Богородице Дево, едина Чистая, едина Благословенная. Тем непрестанно Тя воспевающе величаем.

По 6-й песни мученичен:

Крестом вооружившеся, страстотерпцы Твои победиша козни началозлобнаго врага, Христе Боже наш, возсияша, яко светила, человеки наставляюще, дают исцеления верою просящим. Тех молитвами спаси души наша.

В ПЯТНИЦУ НА УТРЕНИ, по 1-м стихословии седальны крестны:

На Кресте Тя пригвоздиша иудеи, Спасе, имже нас от язык призвал еси, Человеколюбче Господи, простерл еси длани на нем волею Твоею; копием же ребра Твоя пробости изволил еси. Множеству щедрот Твоих слава, Долготерпеливе.

Стих: Возносите Господа Бога нашего, и покланяйтеся подножию ногу Его, яко свято есть.

Свет душ наших ныне зряще, Христе, Крест Твой пречистый, и покланяющеся тому, светло вопием Ти: слава Тебе, на сем вознестися восхотевый; слава Тебе, тем всю тварь просветивый; имже Тя непрестанно песньми славим.

Слава, и ныне, Крестобогородичен: На Кресте Тя вознесена яко виде, Пречистая Мати Твоя, Слове Божий, матерски рыдающи вещаше: что новое и странное сие, Сыне Мой, чудо? Како, Жизнь всех, вкушаеши смерти, оживити умершия хотя, яко Благоутробен?

По 6-й песни мученичен:

Честное страстотерпцев торжество, небо Церковь показа, и с человеки ликуют Ангели; тех молитвами, Христе Боже, спаси души наша.

ГЛАС 5

В ПОНЕДЕЛЬНИК НА УТРЕНИ, по 1-м стихословии седальны умилительны:

Судий седящу, и Ангелом стоящим, трубе гласящей, и пламени горящу, что сотвориши, душе моя, ведома на суд? Тогда бо лютая твоя предстанут, и тайная обличатся согрешения. Темже прежде конца возопий Христу Богу: Сердцеведче, согреших, помилуй мя.

Стих: Господи, да не яростию Твоею обличиши мене, ниже гневом Твоим накажеши мене.

Душе, яже зде привременна, тамо же вечна. Зрю судилище, и на престоле Судию, и трепещу изречения. Прочее, душе, обратися, суд непрощаемь.

Слава, и ныне, Богородичен: Со Ангелы небесная, с человеки земная, гласом радования, Богородице, вопием Ти: радуйся, врата небес ширшая. Радуйся, едина земнородных спасение. Радуйся, Чистая. Радуйся, Благодатная, рождшая Бога воплощенна.

По 6-й песни мученичен:

Господи, чаши страсти Твоей, страстотерпцы Твой поревновавше, оставиша житейскую красоту, и быша Ангелом сопричастницы. Тех мольбами подаждь душам нашим очищение и велию милость.

ВО ВТОРНИК НА УТРЕНИ, по 1-м стихословии седальны умилительны:

На ложи лежа грехов многих, окрадаюся надеждею спасения моего: сон бо лености моей ходатайствует души моей мучение. Темже пощади мя, Христе Боже, яко един Человеколюбец.

Стих: Господи, да не яростию Твоею обличиши мене, ниже гневом Твоим накажеши мене.

Вси побдим, и Христа усрящим со множеством елея, и свещами светлыми, яко да чертога внутрь сподобимся: иже бо вне дверей постигнувый, бездельне Богови воззовет: помилуй мя.

Слава, и ныне, Богородичен: Странное Девы таинство, миру показася спасительное: от Ней бо родился еси без семене, и плотию показался еси без истления, всех радосте, Господи, слава Тебе.

По 6-й песни мученичен:

Чудеса святых Твоих мученик, стену необориму нам даровавый, Христе Боже: тех молитвами советы языков разори, верныя люди укрепи, яко един Благ и Человеколюбец.

В СРЕДУ НА УТРЕНИ, по 1-м стихословии, седальны крестны:

Распеншагося Спаса и Избавителя нашего, волею яко весть, и якоже благоизволи, воспоим вернии и прославим: яко пригвозди на Кресте грехи человеков, избавляя от лести род человеческий, и Царствия сподобил есть.

Стих: Возносите Господа Бога нашего, и покланяйтеся подножию ногу Его, яко свято есть.

Крест претерпев Твоею волею, и от тли человеки свободил еси, Спасе: воспеваем, вернии, и покланяемся Ти, яко просветил еси нас силою крестною: и вси прославляем Тя, Человеколюбие щедрый, яко Жизнодавца и Господа.

Слава, и ныне, Крестобогородичен: Кресту Господню предстоящи, рыдающи вопияше Богородица: увы Мне, о чадо Мое! увы Мне, свете очию Моею! како простерлся еси на Кресте, прострый божественне небо яко кожу, и от моря возведый источники вод Твоим повелением.

По 6-й песни мученичен:

Страстотерпцы Твои, Господи, великия заступники показал еси, Спасе, вселенней, имиже страсти отбегают: тех молитвами спаси души наша.

В ЧЕТВЕРГ НА УТРЕНИ, по 1-м стихословии седальны апостольстии:

Яко самовидцы Слова и слуги Христовы, премудрыя апостолы похвалим в песнех духовных и пениих, вси земнии: Христа бо прилежно молят тии о нас, поющих священную их память и покланяющихся мощем.

Стих: Во всю землю изыде вещание их, и в концы вселенныя глаголы их.

Апостолы Господни согласно восхвалим, яко светила, явльшияся вселенней: языки бо благочестно уловиша и, просветивше нас, возпроповедают ясно Троицу чести Святую, соединенную убо Существом, разделенную же Ипостасьми.

Слава, и ныне, Богородичен: Неискусобрачная Невесто и Приснодево, со Ангелы непрестанно восхваляем Тя, яко сотвори нам величия Тобою Сын Твой и Бог, Иже прежде век от Отца, во утробе Твоей вместитися благоволи, свободити от прелести род наш.

По 6-й песни мученичен:

Святых мученик исправлением, Небесныя Силы преудивишася, яко в теле смертнем, безтелеснаго врага, силою Креста подвизавшеся добре, победиша невидимо; и молятся Господеви, помиловатися душам нашим.

В ПЯТНИЦУ НА УТРЕНИ, по 1-м стихословии седальны крестны:

Место лобное рай бысть: точию бо водрузися Древо Крестное, абие израсти грозд животный, Тебе, Спасе, в наше веселие, слава Тебе.

Стих: Возносите Господа Бога нашего, и покланяйтеся подножию ногу Его, яко свято есть.

Древо Креста Твоего, Спасе наш, мирови показася спасительно: на нем бо волею пригвоздивыйся, от клятвы избавил еси земнородныя, всех Радосте, Господи, слава Тебе.

Слава, и ныне, Крестобогородичен: На Кресте Тя, Христе, зрящи Мати Твоя, волею посреде разбойнику висяща, растерзающися матерски утробою, глаголаше: безгрешный Сыне, како без правды на Кресте, яко злодей, пригвоздился еси, род человеческий оживити хотя, яко Преблагий?

По 6-й песни мученичен:

Сияет днесь память страстотерпец, имать бо и от небес зарю; лик Ангельский торжествует, и человеческий род спразднует. Темже молятся Господеви, помиловатися душам нашим.

ГЛАС 6

В ПОНЕДЕЛЬНИК НА УТРЕНИ, по 1-м стихословии седальны умилительны:

Помышляю день страшный, и плачуся деяний моих лукавых: како отвещаю безсмертному Царю? или коим дерзновением воззрю на Судию, блудный аз? Благоутробный Отче, Сыне Единородный, Душе Святый, помилуй мя.

Стих: Господи, да не яростию Твоею обличиши мене, ниже гневом Твоим накажеши мене.

Во удоле плачевне, на месте еже завещал еси, егда сядеши, милостиве, сотворити праведный суд, не обличи моя сокровенная, ниже посрами мене пред Ангелы, но пощади мя, Боже, и помилуй мя.

Слава, и ныне, Богородичен: Преславную Божию Матерь, и святых Ангел святейшую, немолчно воспоем сердцем и усты, Богородицу сию исповедающе, яко воистинну рождшую Бога воплощенна, и молящуюся непрестанно о душах наших.

По 6-й песни мученичен:

Свет праведным выну: святии бо Тобою просветившеся, сияют присно яко светила, свещник нечестивых угасивше: ихже молитвами, Спасе наш, Ты просвещавши светильник мой, Господи, и спаси мя.

ВО ВТОРНИК НА УТРЕНИ, по 1-м стихословии седальны умилительнии:

Мудрых дев бодрственное даруй ми, Господи, и души моей свещу просвети елеем щедрот Твоих, да ангельскую песнь вопию Ти: аллилуиа.

Стих: Господи, да не яростию Твоею обличиши мене, ниже гневом Твоим накажеши мене.

Помилуй нас, Господи, помилуй нас: всякаго бо ответа недоумеюще, сию Ти молитву яко Владыце грешнии приносим: помилуй нас.

Слава, и ныне, Богородичен: Милосердия двери отверзи нам, благословенная Богородице, надеющиися на Тя да не погибнем, но да избавимся Тобою от бед: Ты бо еси спасение рода христианскаго.

По 6-й песни мученичен:

Страдальческий подвиг претерпевше святии, и почести победы от Тебе приимше, упраздниша коварства беззаконных, прияша венцы нетления. Теми, Боже, даруй нам велию милость.

В СРЕДУ НА УТРЕНИ, по 1-м стихословии седальны крестны:

Днесь пророческое исполнися слово, се бо покланяемся на место, идеже стоясте нозе Твои, Господи: и древо спасения вкусивше, греховных страстей свободу улучихом, молитвами Богородицы, едине Человеколюбче.

Стих: Возносите Господа Бога нашего, и покланяйтеся подножию ногу Его, яко свято есть.

Крест Твой, Господи, освятися, в нем бо бывают исцеления болящим во гресех: Имже Тебе припадаем, помилуй нас.

Слава, и ныне, Крестобогородичен: Тя рождшая, Христе, Приснодева Отроковица, на Кресте Тя нас ради вознесена зрящи, уязвляше печали оружием душу, и плакашеся рыдающи матерски. Той молитвами помилуй нас, Господи милости.

По 6-й песни мученичен:

Страдальческая сопротивления в подвизе, мучительския раны на мученицех, и стояху лицы безплотных, почести держаще победы: удивиша мучители и цари, премудрии: низложиша велиара исповеданием Христовым. Укрепивый их, Господи, слава Тебе.

В ЧЕТВЕРГ НА УТРЕНИ, по 1-м стихословии седальны апостольстии:

Яко посреде ученик Твоих пришел еси, Спасе, мир даяй им, прииди и к нам, и спаси нас.

Стих: Во всю землю изыде вещание их, и в концы вселенныя глаголы их.

Ученицы Твои, Иисусе, в концы земли посылаеми, языки благочестно, яко рыбы, уловивше, приведоша к Твоей благости, Господи. И теми вопием Ти, Человеколюбче: людем Твоим подаждь велию милость.

Слава, и ныне, Богородичен: Святая Владычице, чистая Бога нашего Мати, всех Творца неизреченно рождшая, моли со апостолы священными всегда благость Его страстей нас избавити и оставление нам дати грехов.

По 6-й песни мученичен:

Страстотерпец Твоих память, Господи, показася яко рай, иже во Едеме: о ней бо радуется всяка тварь; и подаждь нам, Христе, молитвами их мир и велию милость.

В ПЯТНИЦУ НА УТРЕНИ, по 1-м стихословии седальны крестны:

Токмо водрузися Древо, Христе, Креста Твоего, основания поколебашася смерти, Господи; Егоже бо поглоти желанием ад, отпусти трепетом. Явил еси нам спасение Твое, Святый, и славословим Тя, Сыне Божий, помилуй нас.

Стих: Возносите Господа Бога нашего, и покланяйтеся подножию ногу Его, яко свято есть.

Господи, осудиша Тя иудее на смерть, Жизнь всех; иже Чермное море жезлом прошедшии, на Кресте Тя пригвоздиша, и иже от камене мед ссавшии, желчь Тебе принесоша. Но волею претерпел еси, да нас свободиши от работы вражия; Христе Боже, слава Тебе.

Слава, и ныне, Крестобогородичен: Богородице Дево, моли Сына Твоего, волею пригвоздившагося на Кресте и мир от прелести свобождшаго, Христа Бога нашего, помиловати души наша.

По 6-й песни мученичен:

Иже на судищи Христа проповедавшия и беззаконных прещений не боявшияся, удиви Господь: низложиша бо страдальческим терпением дерзости беззаконных, прияша от Христа достойно благодать исцелений, непрестанно моляще спастися душам нашим.

ГЛАС 7

В ПОНЕДЕЛЬНИК НА УТРЕНИ, по 1-м стихословии седальны умилительны:

Имущи, душе моя, врачевство покаяния, приступи слезящи, воздыханием вопиющи: Врачу душ и телес, свободи мя, Человеколюбче, от моих согрешений, сопричти мя блуднице, и разбойнику, и мытарю; и даруй ми, Боже, беззаконий моих прощение и спаси мя.

Стих: Господи, да не яростию Твоею обличиши мене, ниже гневом Твоим накажеши мене.

Мытареву покаянию не поревновах, и блудницы слез не стяжах: недоумеюся бо от ослепления о таковом исправлении: но Твоим благоутробием спаси мя, Христе Боже, яко Человеколюбец.

Слава, и ныне, Богородичен: Честнейшая славных Херувимов еси, Пречистая Дево: они бо Божественнаго не терпяще сияния, крилами покрытым лицем службу совершают: Ты же воплощенна Слова самовидно зрящи носиши, Егоже непрестанно моли о душах наших.

По 6-й песни мученичен:

Святии Твои, Господи, на земли подвигшеся, врага попраша, и идольскую лесть упраздниша: темже и венцы от Тебе прияша, Человеколюбца Владыки и милостиваго Бога, подающаго нам велию милость.

ВО ВТОРНИК НА УТРЕНИ, по 1-м стихословии седальны умилительны:

Блудницы слезы и Петровы приемый, Господи, и мытаря оправдавый, из глубины воздохнувши, и мене во умилении припадающа, ущедри, Спасе, и помилуй мя.

Стих: Господи, да не яростию Твоею обличиши мене, ниже гневом Твоим накажеши мене.

Петрово отвержение слезами очистив, и мытарева прегрешения воздыханием простив, Человеколюбче, слава Тебе.

Слава, и ныне, Богородичен: Превозшла еси силы небесныя, зане храм показалася еси Божественный, благословенная Богородице, яко рождшая Христа, Спаса душ наших.

По 6-й песни мученичен:

Радуйтеся, праведнии, да возвеселятся небесная, на земли бо мученицы подвигшеся, прелесть упраздниша. Да играет Церковь победительная празднующи страстоположнику, и единому победотворцу Христу Богу, подающему мирови велию милость.

В СРЕДУ НА УТРЕНИ, по 1-м стихословии седальны крестны:

Церковь вопиет Ти, Христе Боже, в кедре, и певке, и кипарисе, покланяющися Тебе: победы православным людем Богородицею даруяй, помилуй нас.

Стих: Возносите Господа Бога нашего, и покланяйтеся подножию ногу Его, яко свято есть.

Мене ради претерпевый еже на Кресте пригвождение, приими мое бодрое хваление, Христе Боже, яко Человеколюбец.

Слава, и ныне, Крестобогородичен: Распеншагося за ны Христа Бога, и разрушившаго смерти державу, непрестанно моли, Богородице Дево, да спасет души наша.

По 6-й песни мученичен:

Безбожия мучителей презревше, и мучений болезни преобидевше святии, веры во Христа не отвергостеся: тем молите Человеколюбца Бога, спастися душам нашим.

В ЧЕТВЕРГ НА УТРЕНИ, по 1-м стихословии седальны апостольстии:

Делатели села Твоего показал еси апостолы Твоя, Слове, посекающия идолы; тем Тя Владыку во языцех проповедавше, благочестно величаша.

Стих: Во всю землю изыде вещание их, и в концы вселенныя глаголы их.

Прехвальных апостолов память, Церкве питателие творяще, песньми песней воспоим Христа; тии бо повинныя греху спасоша, проповеданием покаяния, прелести гонителие, и мира сеятелие, и молитвенницы вселенныя.

Слава, и ныне, Богородичен: Радуйся, из Неяже непреложно Слово плоть бысть и вселися в нас. Радуйся, Чистая, апостолов и мучеников радование и верных спасение. Радуйся, Мати Христа Бога.

По 6-й песни мученичен:

Святии, молите оставление даровати нам согрешений наших и чаемых лютых избавити нас и горькия смерти, молимся.

В ПЯТНИЦУ НА УТРЕНИ, по 1-м стихословии седальны крестны:

Огня светлейшее, пламене действеннейшее Древо показал еси Креста Твоего, попаляющее грехи недугующих и просвещающее сердца поющих вольное Твое распятие, Христе Боже, слава Тебе.

Стих: Возносите Господа Бога нашего, и покланяйтеся подножию ногу Его, яко свято есть.

Владычествуяй безплотными Силами и ведый души моея леностное, Крестом Твоим спаси мя, Христе Боже, яко Человеколюбец.

Слава, и ныне, Крестобогородичен: Распеншагося за ны Христа Бога и разрушившаго смерти державу, непрестанно моли, Богородице Дево, да спасет души наша.

По 6-й песни мученичен:

Мученицы Твои, Господи, врага победиша и прелесть идольскую посрамиша, вооружившеся Крестною силою. Темже и со Ангелы воспевающе зовут победную песнь, славословяще Тя, Христе; теми Тя молим, спаси нас.

ГЛАС 8

В ПОНЕДЕЛЬНИК НА УТРЕНИ, по 1-м стихословии седальны умилительны:

Оком благоутробным, Господи, виждь мое смирение, яко помале жизнь моя иждивается, и от дел несть мне спасения. Сего ради молюся: оком благоутробным, Господи, виждь мое смирение, и спаси мя.

Стих: Господи, да не яростию Твоею обличиши мене, ниже гневом Твоим накажеши мене.

Яко Судий предстоящу, попецыся, душе, и страшнаго дне час помышляй: суд бо немилостив есть не сотворшим милости. Возопий убо Христу Богу: Сердцеведче, согреших, прежде даже не осудиши, помилуй мя.

Слава, и ныне, Богородичен: Мысленная врата жизни, Пречистая Богородице, притекающия Тебе верно избави от бед, да славим пресвятое рождество Твое, во спасение душ наших.

По 6-й песни мученичен:

Светила умная явистеся святии мученицы, мглу бо прелести упразднисте верою, и душевныя свещи ваша просветисте, и с Женихом со славою внидосте в небесный чертог: и ныне молим вы, молитеся спастися душам нашим.

ВО ВТОРНИК НА УТРЕНИ, по 1-м стихословии седальны умилительны:

Яко блудница припадаю Ти, да прииму оставление, и вместо мира, слезы от сердца приношаю Ти, Христе Боже: да яко оную ущедриши мя, Спасе, и подаси очищение грехов. Яко оная бо зову Ти: избави мя от тимения дел моих.

Стих: Господи, да не яростию Твоею обличиши мене, ниже гневом Твоим накажеши мене.

День он страшный помышляющи, душе моя, побди, вжигающи свещу твою, елеем просвещающи: не веси бо когда прийдет к тебе глас глаголющий: се Жених! блюди убо, душе моя, да не воздремлеши, и пребудеши вне толкущи, яко пять дев: но бодренно пожди, да усрящеши Христа елеем маститым, и даст ти чертог Божественный славы Своей.

Слава, и ныне, Богородичен: Недвижимое утверждение веры, и честный дар душ наших, Богородицу песньми величаем вернии: радуйся, камень жизни во чреве Твоем вместившая. Радуйся, концей надеждо, скорбящих заступление. Радуйся, Невесто Неневестная.

По 6-й песни мученичен:

Светом небесным сияет днесь сия скиния: в сей бо воинства ангельская радуются, с нимиже мученичестии лицы веселятся о памяти страстотерпец. Тех молитвами низпосли миру Твоему мир, Христе, и велию милость.

В СРЕДУ НА УТРЕНИ, по 1-м стихословии седальны крестны:

Видя разбойник Начальника жизни, на Кресте висяща, глаголаше: аще не бы Бог был воплощься, Иже с нами распныйся, не бы солнце лучи своя потаило, ниже бы земля трепещущи тряслася: но вся терпяй, помяни мя, Господи, во Царствии Твоем.

Стих: Возносите Господа Бога нашего, и покланяйтеся подножию ногу Его, яко свято есть.

Посреде двою разбойнику мерило праведное обретеся Крест Твой: овому убо низводиму во ад тяготою хуления: другому же легчащуся от прегрешений к познанию богословия: Христе Боже, слава Тебе.

Слава, и ныне, Крестобогородичен: Агнца и Пастыря, и Спаса мира, на Кресте зрящи, рождшая Тя глаголаше слезящи: мир убо радуется, приемля избавление, утроба же Моя горит, зрящи Твое распятие, еже за всех терпиши, Сыне и Боже Мой.

По 6-й песни мученичен:

Теснаго и скорбнаго пути неуклоннии путешественницы бысте, святии мученицы: искушений бо волнение претерпесте, и безплотных слуг жительство восприясте, камень терпения, и основания благочестия показастеся, молите Христа Бога о душах наших.

В ЧЕТВЕРГ НА УТРЕНИ, по 1-м стихословии седальны апостольстии:

Благословен еси, Христе Боже наш, Иже премудры ловцы явлей, низпослав им Духа Святаго и теми уловлей вселенную; Человеколюбче, слава Тебе.

Стих: Во всю землю изыде вещание их, и в концы вселенныя глаголы их.

Светила мира и наставники, нашего спасения начаток, божественныя воспоим ученики Бога нашего, яко свет сущим во тьме нам возсияша и Солнце славы всем сказаша; темже и прелесть идольскую низложиша, Троицу проповедавше во Едином Божестве. Сего ради молимся, апостоли Христа Бога, прегрешений оставлению дароватися празднующим любовию святую память вашу.

Слава, и ныне, Богородичен: Радуйся, Ангелом Радость мира приемшая, радуйся, рождшая Творца Твоего и Господа, радуйся, сподобльшаяся быти Мати Божия.

По 6-й песни мученичен:

Доблественне течение совершивше, мучителем сопротивистеся мученицы; телеса бо умертвивше на земли, восприясте небесную жизнь святии.

В ПЯТНИЦУ НА УТРЕНИ, по 1-м стихословии седальны крестны:

Посреде Едема древо процвете смерть, посреде же всея земли Древо прозябе жизнь: вкусивше бо перваго, нетленни суще, тленни быхом, получивше же втораго, нетления насладихомся; Крестом бо спасаеши, яко Бог, род человеческий.

Стих: Возносите Господа Бога нашего, и покланяйтеся подножию ногу Его, яко свято есть.

В раи убо прежде древом обнажи, о вкушении враг нанося умерщвление; Креста же Древо живота одеяние человеком нося наведе на земли, и мир весь исполнися всякия радости. Егоже видяще возвышаема, Богу в вере, людие, согласно воззовем: исполнь храм славы Его.

Слава, и ныне, Крестобогородичен: Иже от кровей Твоих чистых воплощенна и паче мысли от Тебе, Чистая, рожденна, на Древе висима посреде злодею зрящи, утробою болела еси и матерски рыдающи вопияла еси: увы мне, Чадо Мое, кое Божественное и неизреченное смотрение Твое, имже оживил еси создание Твое? Воспеваю Твое благоутробие.

По 6-й песни мученичен:

Воздержанием страстей огнепальныя умертвивше зраки и движения, Христовы мученицы прияша благодать недуги отгоняти немощных, и живше, и по кончине чудодействовати. Воистинну чудо преславно, яко кости наги источают исцеления; слава Единому и Создателю Богу.

Комментарии

1

Текст канона с ирмосами и стихами, согласно нижеприведенной последовательности, приведен далее. Прим. fblib.com

2

Час первый, третий, шестой и девятый приведены ниже полностью. Прим. fblib.com

3

Последование Вечерни без Литургии Преждеосвященных см. в конце этого последования. Прим. fblib.com

Примечания

1

Память совершаем всех от века усопших православных христиан, отец и братий наших.

2

Небе́сный Царю́, ве́ру утверди́, язы́ки укроти́, мир умири́, святы́й храм сей до́бре сохрани́: пре́жде отше́дшия отцы́ и бра́тию на́шу, в селе́ниих пра́ведных учини́: и нас в покая́нии и испове́дании приими́, я́ко Благи́й и Человеколю́бец.

3

В хра́ме стоя́ще сла́вы Твоея́, на небеси́ стоя́ти мним, Богоро́дице, Дверь Небе́сная, отве́рзи нам две́ри милости Твоея́.

4

Память совершаем всех преподобных и богоносных отец, в подвизе просиявших.

5

Изгнание Адамово. Бдение обычное.

6

Услы́шит тя Господь в день печа́ли, защи́тит тя и́мя Бо́га Иа́ковля. По́слет ти по́мощь от Свята́го и от Сио́на засту́пит тя. Помяне́т вся́ку же́ртву твою, и всесожже́ние твое ту́чно бу́ди. Даст ти Господь по сердцу твоему и весь сове́т твой испо́лнит. Возрадуемся о спасе́нии твоем и во и́мя Го́спода Бо́га нашего возвели́чимся. Испо́лнит Госпо́дь вся проше́ния твоя. Ны́не позна́х, я́ко спасе́ Госпо́дь христа́ Своего, услы́шит его с небесе́ свята́го Своего, в силах спасе́ние десни́цы его. Си́и на колесни́цах, и си́и на ко́нех, мы же во и́мя Го́спода Бо́га нашего призове́м. Ти́и спя́ти бы́ша и падо́ша, мы же воста́хом и испра́вихомся. Го́споди, спаси́ царя́ и услы́ши ны, во́ньже а́ще день призове́м Тя.

7

Го́споди, си́лою Твоею возвесели́тся царь и о спасе́нии Твоем возрадуется зело́. Жела́ние сердца его дал еси́ ему, и хоте́ния устну́ его не́си лишил его. Я́ко предвари́л еси́ его благослове́нием благосты́нным, положил еси́ на главе́ его вене́ц от ка́мене че́стна. Живота́ проси́л есть у Тебе́, и дал еси́ ему долготу́ дний во век ве́ка. Ве́лия сла́ва его спасе́нием Твои́м, сла́ву и велеле́пие возложи́ши на него. Я́ко да́си ему благослове́ние во век ве́ка, возвесели́ши его ра́достию с лице́м Твои́м. Я́ко царь упова́ет на Го́спода, и ми́лостию Вы́шняго не подви́жится. Да обря́щется рука́ Твоя всем враго́м Твои́м, десни́ца Твоя да обря́щет вся ненави́дящия Тебе́. Я́ко положи́ши их я́ко пещь о́гненную во время лица́ Твоего, Госпо́дь гне́вом Своим смяте́т я́, и снест их огнь. Плод их от земли́ погуби́ши, и се́мя их от сыно́в челове́ческих. Я́ко уклони́ша на Тя зла́я, помы́слиша сове́ты, и́хже не возмо́гут соста́вити. Я́ко положи́ши я хребет, во избы́тцех Твои́х угото́виши лице́ их. Вознеси́ся, Го́споди, си́лою Твоею, воспое́м и пое́м си́лы Твоя.

8

Поми́луй мя, Бо́же, по вели́цей милости Твоей, и по мно́жеству щедро́т Твоих очи́сти беззако́ние мое. Наипа́че омы́й мя от беззако́ния моего́, и от греха́ моего́ очи́сти мя. Я́ко беззако́ние мое аз знаю, и грех мой предо мно́ю есть вы́ну. Тебе еди́ному согреши́х и лука́вое пред Тобою сотвори́х, я́ко да оправди́шися во словесе́х Твои́х, и победи́ши, внегда́ суди́ти Ти. Се бо в беззако́ниих зача́т есмь, и во гресе́х роди́ мя мати моя. Се бо и́стину возлюби́л еси́, безве́стная и та́йная прему́дрости Твоея яви́л ми еси́. Окропи́ши мя иссо́пом, и очи́щуся, омы́еши мя, и па́че сне́га убелю́ся. Слу́ху моему́ да́си радость и весе́лие, возрадуются ко́сти смире́нныя. Отврати́ лице́ Твое от грех моих и вся беззако́ния моя очи́сти. Се́рдце чи́сто сози́жди во мне, Бо́же, и дух прав обнови́ во утро́бе моей. Не отве́ржи мене́ от лица́ Твоего и Ду́ха Твоего Свята́го не отыми́ от мене́. Возда́ждь ми радость спасе́ния Твоего, и Ду́хом Влады́чним утверди́ мя. Научу́ беззако́нныя путе́м Твои́м, и нечести́вии к Тебе обратя́тся. Изба́ви мя от крове́й, Бо́же, Бо́же спасе́ния моего́, возрадуется язы́к мой пра́вде Твоей. Го́споди, устне́ мои отве́рзеши, и уста́ моя возвестя́т хвалу́ Твою. Я́ко а́ще бы восхоте́л еси́ же́ртвы, дал бых у́бо: всесожже́ния не благоволи́ши. Же́ртва Бо́гу дух сокруше́н: се́рдце сокруше́нно и смире́нно Бог не уничижи́т. Ублажи́, Го́споди, благоволе́нием Твоим Сио́на, и да сози́ждутся сте́ны Иерусали́мския. Тогда́ благоволи́ши же́ртву пра́вды, возноше́ние и всесожега́емая; тогда возложа́т на олта́рь Твой тельцы́.

9

Спаси́, Бо́же, лю́ди Твоя́ и благослови́ достоя́ние Твое́, посети́ мир Твой ми́лостию и щедро́тами, возвы́си рог христиа́н правосла́вных и низпосли́ на ны ми́лости Твоя́ бога́тыя: моли́твами Всепречи́стыя Владычицы на́шея Богоро́дицы и Присноде́вы Марии; си́лою Честна́го и Животворя́щаго Креста́; предста́тельствы честных небе́сных сил безпло́тных; честна́го сла́внаго Проро́ка Предте́чи и Крести́теля Иоа́нна; святых сла́вных и всехва́льных апо́стол; и́же во святы́х оте́ц на́ших и вселе́нских великих учи́телей и святи́телей Васи́лия Вели́каго, Григо́рия Богосло́ва и Иоа́нна Златоу́стаго; и́же во святы́х отца́ на́шего Никола́я, архиепи́скопа Мирлики́йскаго, чудотво́рца; святы́х равноапо́стольных Мефо́дия и Кирилла, учи́телей Слове́нских; святы́х равноапо́стольных вели́каго кня́зя Влади́мира и вели́кия княги́ни О́льги; и́же во святы́х оте́ц на́ших всея́ Росси́и чудотво́рцев Михаи́ла, Петра́, Алекси́я, Ио́ны, Фили́ппа, Ермоге́на, Инноке́нтия, Филарета, И́ова и Ти́хона; святы́х сла́вных и добропобе́дных му́чеников, преподо́бных и богоно́сных оте́ц на́ших, святы́х и праведных Богооте́ц Иоаки́ма и Анны (и святаго, егоже есть храм, и егоже есть день), и всех святы́х, мо́лим Тя, Многоми́лостиве Го́споди, услы́ши нас, гре́шных, моля́щихся Тебе́, и помилуй нас.

10

От зде начинаем стихи держати на 14. И чтется канон Минеи прилучившемуся святому со ирмосом на 6. Аще же в Минеи на ряду случатся два святых, тогда глаголем каноны обоим святым на 6. Перваго святаго поется ирмос единожды, и по нем глаголются два тропаря 1-й и 2-й за един, и тропарь пред Богородичным, Богородичен же оставляется. Таже, втораго святаго подобне два тропаря 1-й и 2-й за един, и тропарь пред Богородичным, и Богородичен.

11

Хвали́те Го́спода с небе́с. Тебе́ подоба́ет песнь Бо́гу. Хвали́те Го́спода с небе́с, хвали́те Его в вы́шних. Тебе́ подоба́ет песнь Бо́гу. Хвали́те Его, вси А́нгели Его, хвали́те Его, вся си́лы Его. Тебе́ подоба́ет песнь Бо́гу. Хвали́те Его, со́лнце и луна́, хвали́те Его, вся зве́зды и свет. Хвали́те Его, небеса́ небе́с и вода́, я́же превы́ше небе́с. Да восхва́лят и́мя Господне: я́ко Той рече́, и бы́ша, Той повеле́, и созда́шася. Поста́ви я в век и в век ве́ка, повеле́ние положи́, и не ми́мо идет. Хвали́те Го́спода от земли́, зми́еве и вся бе́здны. Огнь, град, снег, го́лоть, дух бу́рен, творя́щая сло́во Его, го́ры и вси хо́лми, древа́ плодоно́сна и вси ке́дри, зве́рие и вси ско́ти, га́ди и пти́цы перна́ты. Ца́рие зе́мстии и вси лю́дие, кня́зи и вси судии́ зе́мстии, ю́ноши и де́вы, ста́рцы с ю́нотами да восхва́лят и́мя Госпо́дне. Я́ко вознесе́ся и́мя Того Еди́наго, испове́дание Его на земли́ и на небеси́. И вознесе́т рог люде́й Своих: песнь всем преподо́бным Его, сыново́м изра́илевым, лю́дем, приближа́ющимся Ему. // Воспо́йте Го́сподеви песнь но́ву, хвале́ние Его в це́ркви преподо́бных. Да возвесели́тся Изра́иль о Сотво́ршем его, и сы́нове Сио́ни возрадуются о Царе́ своем. Да восхва́лят и́мя Его в ли́це, в тимпа́не и псалти́ри да пою́т Ему. Я́ко благоволи́т Госпо́дь в лю́дех Своих, и вознесе́т кро́ткия во спасе́ние. Восхва́лятся преподо́бнии во сла́ве и возрадуются на ло́жах своих. Возноше́ния Бо́жия в горта́ни их, и мечи́ обою́ду остры́ в рука́х их: сотвори́ти отмще́ние во язы́цех, обличе́ния в лю́дех, связа́ти цари́ их пу́ты, и сла́вныя их ручны́ми око́вы желе́зными. // На 6: Сотвори́ти в них суд напи́сан. Сла́ва сия́ будет всем преподо́бным Его. // Хвали́те Бо́га во святы́х Его, хвали́те Его во утверже́нии силы Его. // На 4: Хвали́те Его на си́лах Его, хвали́те Его по мно́жеству вели́чествия Его. // Хвали́те Его во гла́се тру́бнем, хвали́те Его во псалти́ри и гу́слех. // Хвали́те Его в тимпа́не и ли́це, хвали́те Его во стру́нах и орга́не. // Хвали́те Его в кимва́лех доброгла́сных, хвали́те Его в кимва́лех восклица́ния. Всякое дыха́ние да хва́лит Го́спода.

12

Тебе́ сла́ва подоба́ет, Го́споди Бо́же наш, и Тебе́ сла́ву возсыла́ем, Отцу́ и Сы́ну и Свято́му Ду́ху, ны́не и при́сно и во ве́ки веко́в. Ами́нь. // Сла́ва Тебе́, показа́вшему нам свет. // Сла́ва в вы́шних Бо́гу, и на земли́ мир, в челове́цех благоволе́ние. Хва́лим Тя, благослови́м Тя, кла́няем Ти ся, славосло́вим Тя, благодари́м Тя, вели́кия ради сла́вы Твоея́. Го́споди Царю́ Небе́сный, Бо́же О́тче Вседержи́телю, Го́споди Сы́не Единоро́дный Иису́се Христе́ и Святы́й Ду́ше. Го́споди Бо́же, А́гнче Бо́жий, Сы́не Оте́чь, взе́мляй грех ми́ра, поми́луй нас: взе́мляй грехи́ ми́ра, приими́ моли́тву на́шу. Седя́й одесну́ю Отца́, поми́луй нас. Я́ко Ты еси́ еди́н Свят, Ты еси́ еди́н Госпо́дь, Иису́с Христо́с, в сла́ву Бо́га Отца́. Ами́нь. // На всяк день благословлю́ Тя, и восхвалю́ и́мя Твое́ во ве́ки и в век ве́ка. // Го́споди, прибе́жище был еси́ нам в род и род. Аз рех: Го́споди, поми́луй мя, исцели́ ду́шу мою́, я́ко согреши́х Тебе́. Го́споди, к Тебе́ прибего́х, научи́ мя твори́ти во́лю Твою́, я́ко Ты еси́ Бог мой: я́ко у Тебе́ исто́чник живота́, во све́те Твое́м у́зрим свет. Проба́ви ми́лость Твою́ ве́дущим Тя. // Сподо́би, Го́споди, в день сей, без греха́ сохрани́тися нам. Благослове́н еси́, Го́споди Бо́же оте́ц на́ших, и хва́льно и просла́влено и́мя Твое́ во ве́ки. Ами́нь. // Бу́ди, Го́споди, ми́лость Твоя́ на нас, я́коже упова́хом на Тя. Благослове́н еси́, Го́споди, научи́ мя оправда́нием Твои́м. Благослове́н еси́, Влады́ко, вразуми́ мя оправда́нием Твои́м. Благослове́н еси́, Святы́й, просвети́ мя оправда́нии Твои́ми. // Го́споди, ми́лость Твоя́ во век, дел руку́ Твое́ю не пре́зри. Тебе́ подоба́ет хвала́, Тебе́ подоба́ет пе́ние, Тебе́ сла́ва подоба́ет, Отцу́ и Сы́ну и Свято́му Ду́ху, ны́не и при́сно, и во ве́ки веко́в. Ами́нь.

13

Бла́го есть испове́датися Го́сподеви и пе́ти имени Твоему́, Вы́шний, возвеща́ти зау́тра ми́лость Твою́ и и́стину Твою́ на вся́ку нощь.

14

Бо́же и Го́споди сил и всея́ тва́ри Соде́телю, И́же за милосе́рдие безприкла́дныя ми́лости Твоея́, Единоро́днаго Сы́на Твоего́, Го́спода на́шего Иису́са Христа́ низпосла́вый на спасе́ние ро́да на́шего и Честны́м Его Кресто́м рукописа́ние грех на́ших растерза́вый и победи́вый тем нача́ла и вла́сти тьмы: Сам, Влады́ко Человеколю́бче, приими́ и нас, гре́шных, благода́рственныя сия и моле́бныя моли́твы, и изба́ви нас от вся́каго всегуби́тельнаго и мра́чнаго прегреше́ния, и всех озло́бити нас и́щущих ви́димых и неви́димых враг. Пригвозди́ стра́ху Твоему́ пло́ти на́ша и не уклони́ серде́ц на́ших в словеса́ или́ помышле́ния лука́вствия, но любо́вию Твое́ю уязви́ ду́ши на́ша, да к Тебе́ всегда́ взира́юще и е́же от Тебе́ све́том наставля́еми, Тебе́, непристу́пнаго и присносу́щнаго зря́ще Све́та, непреста́нное Тебе́ испове́дание и благодаре́ние возсыла́ем, Безнача́льному Отцу́ со Единоро́дным Твои́м Сы́ном и Всесвяты́м и Благи́м и Животворя́щим Твоим Ду́хом, ны́не и при́сно и во ве́ки веко́в. Ами́нь.

15

А идеже бывает расход, о часе 9-м биет кандиловжигатель девятищи, и собираемся в церковь. И благословившу иерею, начинаем Трисвятое, и метания три. По О́тче наш:Возглашает священник: Я́ко твое́ есть Ца́рство: И по амине,Го́споди поми́луй, 12. Прииди́те поклони́мся: трижды, и метания три, и поем час девятый трипсалмный.

16

В нюже православие воспоминается. Бдение обычное.

17

Поется настоящее последование, во святых отца нашего Григория архиепископа, Фессалонитскаго чудотворца, Паламы. Сложенное от всесвятейшаго патриарха Филофеа.

18

Поклонение празднуем Честнаго и Животворящаго Креста.

19

Память преподобного Иоанна Лествичника.

20

Похвала Пресвятой Богородицы (Суббота Акафиста).

21

Память преподобной Марии Египетской.

22

Суббота святаго и праведнаго Лазаря.

23

Неделя цветоносия. Вербное воскресение.

24

Храмовой праздник, если случится в Страстную седмицу до Вели́кой пятницы, переносится на Неделю ваий, а если в пятницу или в субботу Страстной седмицы, или на первый день Пасхи — переносится на понедельник Светлой седмицы.

25

«Пое́тся же перве́е посреде́ це́ркве канона́рхом еди́ножды. Та́же: Слава, на кли́рос; И ны́не, на други́й. И та́ко глаго́лем во всю седми́цу». (Типикон. Вели́кий понедельник, утреня).

26

«А на 6-м часе кадит токмо Евангелие», т. е. совершается «малое каждение» (Триодь. Служба в Вели́кий понедельник).

27

«Евангелие кадит и храм весь и бра́тию». (Триодь. Служба в Вели́кий понедельник).

28

«На трапе́зе же яди́м сухоя́дение и сим удовля́емся. И я́коже в 1-ю седми́цу Свята́го сего́ поста́, си́це и в сия́ дни: в Вели́кий понеде́льник, во вто́рник и в сре́ду, пости́тися подоба́ет» (Типикон. Вели́кий понедельник вечера, 2-е «Зри»).

29

«Си́це же твори́м в Вели́кий понеде́льник ве́чера и во вто́рник к среде́» (Типикон, Вели́кий понеде́льник ве́чера, 3-е «Зри»).

30

В обителях бывает росход. «В собо́рных же хра́мех и приходски́х росхо́д не быва́ет, но по проще́нии трезво́н в дво́и» (Типикон, Вели́кая среда, утреня).

31

Обычно они совершаются с чтением молитвы преп. Ефрема Сирина, хотя в Типиконе об этом ничего не сказано.

32

«И а́бие упраждня́ются соверше́нно в це́ркви быва́емыя покло́ны…» (Типикон, Вели́кая среда, вечер).

33

«Ве́домо же бу́ди, я́ко от сего́ Свята́го дни полу́ношница не пое́тся в це́ркви до седми́цы Фомины́. В собо́рных же хра́мех и мирски́х пою́т в церквах» (Типикон, Вели́кая среда, вечер).

34

«Подоба́ет ве́дати, я́ко лития́ за упоко́й в притво́ре не быва́ет до Неде́ли Фомины́» (Типикон, Вели́кий четверг, 1-е «Зри»). Это указание Типикона является основанием тому, чтобы в последующие дни Страстной и Светлой седмиц не совершались заупокойные поминовения.

35

Входные молитвы священнослужители совершают пред началом часов, и проскомидия совершается во время пения «Го́споди, воззва́х». Но если будет много просфор, она может быть начата во время часов и закончена во время пения «Го́споди, воззва́х».

36

«И пое́м мно́жицею, до́ндеже причаща́ются бра́тия Бо́жественных Таи́н» (Типикон, Вели́кий четверг, вечер).

37

«…Вхо́дим в трапе́зу, и яди́м варе́ние с еле́ем. Пие́м же и вино́ и и́но сухоя́дение, зане́же пое́тся Аллилу́иа» (Типикон, Вели́кий четверг, вечер).

38

На отпуст открываются Царские врата.

39

К началу часов звон в один колокол.

40

«Подоба́ет же и сие́ ве́дати: я́ко прия́хом в Палести́не, в сей Святы́й день Вели́каго пятка́, не твори́ти Преждеосвяще́нную, ниже́ па́ки соверше́нную литурги́ю, но ниже́ трапе́зу поставля́ем, ниже́ яди́м в сей день Распя́тия. А́ще же кто бу́дет многоне́мощен, и́ли престаре́лся, и не моги́й пребы́ти по́стен, дае́тся ему́ хлеб и вода́, по захожде́нии со́лнца» (Типикон, Последование часов Вели́кого пятка, «Зри»).

41

Перед началом вечерни св. Плащаница полагается на престоле, изображением главы Христа к левой стороне св. Престола (к жертвеннику). Если есть живые цветы, то на плащаницу возлагают венок из таких цветов, и если есть благовонное масло или розовая вода, то ими намащают Плащаницу. Возлагать на св. Плащаницу венки из искусственных цветов или намащать ее духами или одеколоном, изготовленными на спирту, не полагается. На Плащаницу полагается Евангелие (небольшого размера).

42

Положение Плащаницы при выносе должно быть изображением ног Господа Иисуса Христа вперед.

43

В Вели́кую субботу — на утрени, на часах, вечерне, литургии — всё, что обычно читается на солее, как-то входные молитвы, ектении, Апостол, Евангелие, а также перенесение Святых Даров — всё, кроме причащения, совершается пред Плащаницей.

44

В Типиконе указано: по исполнении тропарей, когда певцы начнут петь Непорочны, тогда настоятелю — раздать братии свечи и самому совершать каждение всего храма. В практике принято настоятелю самому участвовать в пении Непорочных, поэтому каждение храма он совершает во время пения тропаря: «Благообра́зный Ио́сиф…» и тогда же зажигает свечи. Каждение начинается с Плащаницы, к которой священнослужители выходят Царскими вратами.

45

Во время стихир предстоятель облачается во все священнические одежды.

46

Типикон указывает настоятелю и прочим сослужащим ему иереям и диаконам во время пения великого славословия войти в алтарь, облачиться и выйти из него с Плащаницей перед Царские врата, подобно тому, как совершается вынос Креста в Воздвижение Креста Господня или в Крестопоклонное воскресенье. Такой порядок имел место в древнерусской богослужебной практике, когда не было выноса Плащаницы в Вели́кую пятницу. С введением последнего это указание Типикона утратило свою силу. Поскольку Плащаница с вечера Вели́кой пятницы уже находится на средине храма, священнослужители в Вели́кую субботу выходят к ней Царскими вратами ещё во время пения тропаря «Благообра́зный Ио́сиф…» и остаются здесь для пения Непорочных, затем вторично выходят из алтаря к Плащанице во время пения «Преблагослове́нна…».

47

«Первее идут с хоругвью» (Проф. Голубцов, Чиновник Холмогорского собора. М., 1908, стр. 120). «Напред идут с хоругвью» (там же, стр. 109).

48

«Трисвятому кончану бывшу, входит настоятель со Евангелием в Царския двери и полагает Евангелие на престоле, Плащаницу же на уготоване столе, во образ гроба» (т. е. на той гробнице, которая находится на средине храма). (Типикон, во Святу́ю и Вели́кую субботу).

49

Перед началом часов священнослужители совершают входные молитвы, облачаются, и начинается проскомидия, как в Вели́кий четверг.

50

«Поему же сему, извлачаются иерее и диакони от одежд, и облачаются в белыя» (Типикон, Вели́кая суббота, вечер).

51

«Ве́домо же бу́ди и сие́, я́ко мяс правосла́внии христиа́не к це́ркви не прино́сят, но в дом ко иере́ю… Я́йца же и сыр принесе́нныя поставля́ются в притво́ре, в це́рковь же отню́дь не подоба́ет вноси́ти» (Типикон, Последование Святой Недели Пасхи, Литургия, 2-е «Зри»).

52

О том, что вся книга Деяний должна быть прочитана до начала полунощницы, сказано в Типиконе: «Сие опа́сство да внима́ет церквонача́льннк, да вся Дея́ния прочту́тся до конца́… Изменя́ются же чтецы́, и чтут да́же до часа́ 4-го но́щи [10 час. ве́чера]. Посе́м же вжига́ет параекклисиа́рх вся канди́ла [лампады] по место́м. И взем от настоя́теля благослове́ние, и та́ко изше́д ударя́ет в би́ло. И чтец соверша́ет [т. е. ока́нчивает] чте́ние». И то́тчас поло́жено начина́ть полуно́щницу (Типикон, Вели́кая суббота вечера, 3-е «Зри»).

53

Аналой для чтения Деяний поставляется так, как и в других случаях для чтения церковных поучений. Но так как Деяния обычно читают миряне, то аналой следует поставить около солеи, но в возможном отдалении от Плащаницы.

54

Сей припев во всю седмицу.

55

Сей же глаголется до Великаго Четвертка, поется же посреде церкве от певца, и противу глашается от нас.

56

Бысть в тридесятое лето, в четве́ртый ме́сяц, в пятый день ме́сяца, и аз бых посреде́ плене́ния при реце́ Ховар: и отверзо́шася небеса́, и ви́дех виде́ния Бо́жия. В пя́тый день ме́сяца, сие́ ле́то пя́тое плене́ния царя́ Иоаки́ма. И бысть сло́во Госпо́дне ко Иезеки́илю, Сы́ну Вузи́еву, свяще́ннику в земли́ Халде́йстей при реце́ Ховар, и бысть на мне рука́ Госпо́дня. И ви́дех, и се Дух воздвиза́яйся, грядя́ше от се́вера, и о́блак вели́кий в нем. И свет о́крест его́, и огнь блиста́яйся. И посреде́ его́ я́ко виде́ние иле́ктра посреде́ огня, и свет в нем, и посреде́ я́ко подо́бие четы́рех живо́тных: и сие́ ви́дение их, я́ко подо́бие челове́ка в них. И четы́ре ли́ца еди́ному, и четы́ре кри́ла еди́ному. И го́леня их пра́вы, и перна́ты но́ги их, и и́скры, я́ко блиста́ющаяся медь, и ле́гка кри́ла их. И рука́ челове́ча под крила́ми их на четы́рех страна́х их. И ли́ца их, и кри́ла их четы́рех держа́щаяся друг дру́га, ли́ца же их четы́рех не обраща́хуся, внегда́ ходи́ти им: ко́еждо пря́мо лица́ своего́ хожда́ху. И подо́бие лиц их, лице́ челове́чее, и лице́ льво́во одесну́ю четы́рем, и лице́ те́льчее ошу́юю четы́рем, и лице́ о́рлее четы́рем. [И ли́ца их] и кри́ла их просте́рты свы́ше четы́рем коему́ждо два сопряже́на друг ко другу, и два покрыва́ху верху́ телесе́ их, и ко́еждо пря́мо лицу́ своему́ идя́ше: Иде́же а́ще бя́ше Дух ше́ствуяй, идя́ху и не обраща́хуся. И посреде́ живо́тных виде́ние я́ко у́глия огня́ горя́щаго, я́ко виде́ние свещ сообраща́ющихся посреде́ живо́тных, и свет огня́, и от огня́ исхожда́ше я́ко мо́лния: И живо́тная теча́ху и обраща́хуся, я́ко веде́ние везе́ково. И ви́дех, и се ко́ло еди́но на земли́ держа́щееся живо́тных четы́рех. И виде́ние коле́с, и сотворе́ние их, я́ко виде́ние Фарси́са, и подо́бие еди́но четы́рем: и де́ло их бя́ше, я́коже а́ще бы бы́ло ко́ло в колеси́. На четы́ри страны́ их ше́ствоваху: не обраща́хуся, внегда́ ше́ствовати им. Ниже́ хребты их и высота́ бя́ше им: и ви́дех та, и плещи́ их испо́лнены оче́с о́крест четы́рем. И внегда́ ше́ствовати живо́тным, ше́ствоваху и коле́са, держа́щеся их: и внегда́ воздвиза́тися живо́тным от земли́, воздвиза́хуся и коле́са. Иде́же а́ще бя́ше о́блак, та́мо бя́ше и́ Дух, е́же ше́ствовати, ше́ствоваху и живо́тная, и коле́са воздвиза́хуся с ни́ми, зане́ Дух жи́зни бя́ше в колесе́х.

57

Внегда́ идя́ху (живо́тная), идя́ху (и коле́са), и внегда́ стоя́ти им, стоя́ху (и коле́са с ни́ми): и егда́ воздвиза́хуся от земли́, воздвиза́хуся с ни́ми (и коле́са), я́ко дух жи́зни бя́ше в колесе́х. И подо́бие над главо́ю живо́тных я́ко твердь, я́ко виде́ние криста́лла, просте́ртое над крила́ми их свы́ше. И под тве́рдию кри́ла их просте́рта, паря́ще друг ко дру́гу, кому́ждо два спряже́на, прикрыва́юще телеса́ их. И слы́шах глас крил их, внегда́ паря́ху, я́ко глас вод мно́гих, я́ко глас Бо́га Саддаи́; и внегда́ ходи́ти им, глас сло́ва я́ко глас полка́: и внегда́ стоя́ти им, почива́ху кри́ла их. И се глас превы́ше тве́рди су́щия над главо́ю их, внегда́ стояти им, низпуска́хуся кри́ла их. И над тве́рдию, я́же над главо́ю их, я́ко виде́ние ка́мене сапфи́ра, подо́бие престо́ла на нем, и на подо́бии престо́ла подо́бие, я́коже вид челове́чь све́рху. И ви́дех я́ко виде́ние иле́ктра, я́ко виде́ние огня́ внутрь Его́ о́крест от виде́ния чресл и вы́ше, и от виде́ния чресл да́же до до́лу ви́дех виде́ние огня, и свет Его́ о́крест. Я́ко виде́ние дуги́, егда́ есть на о́блацех в день дождя́, та́ко стоя́ние све́та о́крест. Сие́ виде́ние подо́бие сла́вы Госпо́дни.

58

Рече́ (Госпо́дь) ко мне: сы́не челове́чь, послю́ тя Аз к до́му Изра́илеву, огорчева́ющым Мя, и́же огорчи́ша Мя, са́ми и отцы́ их отверго́шася Мене́ до дне́шняго дне. И сы́нове жестоколи́чнии, и твердосерде́чнии: Аз послю́ тя к тем и рече́ши к ним: Та́ко глаго́лет Адонай Госпо́дь. А́ще у́бо услы́шат или́ убоя́тся: зане́ дом огорчева́яй есть, и позна́ют, я́ко проро́к еси́ ты посреде́ их. И ты, сы́не челове́чь, да не убои́шися их, ни ужаса́йся от лица́ их: зане́ разсвере́пеют и обы́дут тя о́крест, посреди́ бо скорпи́ев ты живе́ши: слове́с их не убо́йся и от лица́ их не ужаса́йся, зане́ дом огорчева́яй есть. И возглаго́леши словеса́ Моя́ к ним, а́ще у́бо услы́шат, или́ убоя́тся, зане́ дом прогне́ваяй есть. И ты, сы́не челове́чь, послу́шай глаго́лющаго к тебе́, не бу́ди огорчева́яй, я́коже дом преогорчева́яй: отве́рзи уста́ твоя́, и снеждь, я́же Аз даю тебе́. И ви́дех, и се рука просте́рта ко мне, и в ней сви́ток кни́жный. И разви́ его́ пре́до мно́ю, и в том пи́сана бы́ша пре́дняя и за́дняя: и впи́сано бя́ше в нем рыда́ние, и жа́лость, и го́ре. И рече́ ко мне: сы́не челове́чь, снеждь сви́ток сей, и иди́, и рцы сы́ном изра́илевым. И отверзо́х уста́ моя́, н напита́ мя сви́тком сим. И рече́ ко мне: сы́не челове́чь, уста́ твоя́ снедя́т и чре́во твое́ насы́тится сви́тка се́го да́ннаго тебе́: и снедо́х его́, и бысть во устех мои́х, я́ко мед, сла́док.

59

Последование Святых и Спасительных страстей Господа нашего Иисуса Христа.

60

Чтет же сие 1-е Ева́нгелие настоя́тель. Про́чия же иере́и еди́н по еди́ному ки́йждо.

61

На си́цевых же седа́льнах не седи́м, но стоя́ще пое́м я́, за е́же свяще́ннику соверша́ти кажде́ние ма́лое (Ева́нгелия на анало́е, иконоста́са и предстоя́щих).

62

Сказание Часов Святаго и Великаго пятка, творение Кирилла, архиепископа Александрийскаго.

63

При пе́нии Тебе́ оде́ющагося: отверза́ются Царския́ врата и предстоя́тель с диа́коном соверша́ют троекра́тное кажде́ние вокру́г Престо́ла с лежа́щей на нем Плащани́цей.

64

Во вре́мя пе́ния тропаря́ Благообразный Ио́сиф: предстоя́тель полага́ет себе́ на главу́ лежа́щее на плащани́це Ева́нгелие и пове́рх его́ саму́ю Плащани́цу, подде́рживаемую сослужа́щими иере́ями. Они́ иду́т вокру́г Престо́ла че́рез го́рнее ме́сто в се́верную дверь, изно́сят Плащани́цу на среди́ну хра́ма и полага́ют на угото́ванном ме́сте. Предстоя́тель с диа́коном соверша́ют кажде́ние о́крест Плащани́цы три́жды.

65

Во вре́мя пе́ния тропарей свяще́нник исходит Ца́рскими врата́ми на середи́ну хра́ма к Плащани́це и, взяв кади́ло, соверша́ет кажде́ние всего́ хра́ма.

66

Яже поем по первом стихословии святыя Четыредесятницы.

Content

Постная Триодь

Службы предуготовительных седмиц Великого поста

Неделя о мытаре и фарисее

В субботу вечера

На утрени

На литургии

Неделя о блудном сыне

В субботу вечера

На утрени

На литургии

Суббота мясопустная

В пяток вечера

На утрени

На литургии

Неделя мясопустная

В субботу вечера

На утрени

На литургии

Понедельник сырный

В неде́лю ве́чера

В понеде́льник сы́рный на у́трени

Вторник сырный

В понеде́льник ве́чера

Во вто́рник сы́рный на у́трени

Среда сырная

Во вто́рник ве́чера

В сре́ду сы́рную на утрени

На 6-м часе́

Четверг сырный

В сре́ду ве́чера

В четверто́к сырный на у́трени

Пятница сырная

В четверто́к сы́рный, ве́чера

В пято́к сыроя́стный на у́трени

В то́йже пято́к сы́рный

Суббота сырная

В пяток вечера

В субботу сырную на утрени

На литургии

Неделя сыропустная

В субботу вечера

На утрени

На литургии

В неделю сырную вечера

Службы первой седмицы Великого поста

Служба в понедельник первой седмицы святого Великого поста

Последование Утрени в понедельник первыя седмицы

Час первый

Час третий

Час шестый

Час девятый

Последование Вечерни в понедельник первыя седмицы

Последование Великого повечерия в понедельник первыя седмицы

Служба во вторник первой седмицы святого Великого поста

Последование Утрени во вторник первой седмицы

Последование Часов вторника первой седмицы

Последование Вечерни во вторник первыя седмицы

Последование Великого повечерия во вторник первой седмицы

Служба в среду первой седмицы святого Великого поста

Последование Утрени в среду первой седмицы

Последование Часов в среду первыя седмицы

Последование Вечерни в среду первыя седмицы. Литургия Преждеосвященных Даров

Последование Великого повечерия в среду первыя седмицы

Служба в четверг первой седмицы святого Великого поста

Последование Утрени в четверг первой седмицы

Последование Часов в четверг первой седмицы

Последование Вечерни в четверг первой седмицы

Последование Великого повечерия в четверг первой седмицы

Служба в пятницу первой седмицы святого Великого поста

Последование Утрени в пятницу первой седмицы

Последование Часов в пятницу первой седмицы

Последование Вечерни в пятницу первой седмицы. Литургия Преждеосвященных Даров.

Последование Великого повечерия в пятницу первой седмицы.

Служба в субботу первой седмицы святого Великого поста

Последование Утрени в субботу первой седмицы

Последование Литургии в субботу первой седмицы

Неделя первая Великого поста

В субботу вечера, на Малей вечерни

В субботу вечера, на Велицей вечерни

На утрени

На литургии

Последование Недели Православия

В неделю вечера

На повечерии

Службы второй седмицы Великого поста

Служба в понедельник второй седмицы святого Великого поста

Последование Утрени в понедельник второй седмицы

Последование Часов в понедельник второй седмицы

Последование Вечерни в понедельник второй седмицы

Служба во вторник второй седмицы святого Великого поста

Последование Утрени во вторник второй седмицы

Последование Часов во вторник второй седмицы

Последование Вечерни во вторник второй седмицы

Служба в среду второй седмицы святого Великого поста

Последование Утрени в среду второй седмицы

Последование Часов в среду второй седмицы

Последование Вечерни в среду второй седмицы

Служба в четверг второй седмицы святого Великого поста

Последование Утрени в четверг второй седмицы

Последование Часов в четверг второй седмицы

Последование Вечерни в четверг второй седмицы

Служба в пятницу второй седмицы святого Великого поста

Последование Утрени в пятницу второй седмицы

Последование Часов в пятницу второй седмицы

Последование Вечерни в пятницу второй седмицы

Служба в субботу второй седмицы святого Великого поста

Последование Утрени в субботу второй седмицы

Последование Литургии в субботу второй седмицы

Неделя вторая Великого поста

В субботу вечера

На утрени

На литургии

В неделю вечера

Службы третьей седмицы Великого поста

Служба в понедельник третьей седмицы святого Великого поста

Последование Утрени в понедельник третьей седмицы

Последование Часов в понедельник третьей седмицы

Последование Вечерни в понедельник третьей седмицы

Служба во вторник третьей седмицы святого Великого поста

Последование Утрени во вторник третьей седмицы

Последование Часов во вторник третьей седмицы

Последование Вечерни во вторник третьей седмицы

Служба в среду третьей седмицы святого Великого поста

Последование Утрени в среду третьей седмицы

Последование Часов в среду третьей седмицы

Последование Вечерни в среду третьей седмицы

Служба в четверг третьей седмицы святого Великого поста

Последование Утрени в четверг третьей седмицы

Последование Часов в четверг третьей седмицы

Последование Вечерни в четверг третьей седмицы

Служба в пятницу третьей седмицы святого Великого поста

Последование Утрени в пятницу третьей седмицы

Последование Часов в пятницу третьей седмицы

Последование Вечерни в пятницу третьей седмицы

Служба в субботу третьей седмицы святого Великого поста

Последование Утрени в субботу третьей седмицы

Последование Литургии в субботу третьей седмицы

Неделя третья Великого поста

В субботу вечера, на Малей вечерни

В субботу вечера, на Велицей вечерни

На утрени

На литургии

В неделю вечера

Службы четвертой седмицы Великого поста

Служба в понедельник четвертой седмицы святого Великого поста

Последование Утрени в понедельник четвертой седмицы

Последование Часов в понедельник четвертой седмицы

Последование Вечерни в понедельник четвертой седмицы

Служба во вторник четвертой седмицы святого Великого поста

Последование Утрени во вторник четвертой седмицы

Последование Часов во вторник четвертой седмицы

Последование Вечерни во вторник четвертой седмицы

Служба в среду четвертой седмицы святого Великого поста

Последование Утрени в среду четвертой седмицы

Последование Часов в среду четвертой седмицы

Последование Вечерни в среду четвертой седмицы

Служба в четверг четвертой седмицы святого Великого поста

Последование Утрени в четверг четвертой седмицы

Последование Часов в четверг четвертой седмицы

Последование Вечерни в четверг четвертой седмицы

Служба в пятницу четвертой седмицы святого Великого поста

Последование Утрени в пятницу четвертой седмицы

Последование Часов в пятницу четвертой седмицы

Последование Вечерни в пятницу четвертой седмицы

Служба в субботу четвертой седмицы святого Великого поста

Последование Утрени в субботу четвертой седмицы

Последование Литургии в субботу четвертой седмицы

Неделя четвертая Великого поста

В субботу вечера

На утрени

На литургии

В неделю вечера

Службы пятой седмицы Великого поста

В понедельник пятой седмицы святого Великого поста

Последование Утрени в понедельник пятой седмицы

Последование Часов в понедельник пятой седмицы

Последование Вечерни в понедельник пятой седмицы

Во вторник пятой седмицы святого Великого поста

Последование Утрени во вторник пятой седмицы

Последование Часов во вторник пятой седмицы

Последование Вечерни во вторник пятой седмицы

В среду пятой седмицы святого Великого поста

Последование Утрени в среду пятой седмицы

Последование Часов в среду пятой седмицы

Последование Вечерни в среду пятой седмицы

В четверг пятой седмицы святого Великого поста

Последование Утрени в четверг пятой седмицы

Последование Часов в четверг пятой седмицы

Последование Вечерни в четверг пятой седмицы

В пятницу пятой седмицы святого Великого поста

Последование Утрени в пятницу пятой седмицы

Последование Часов в пятницу пятой седмицы

Последование Вечерни в пятницу пятой седмицы

В субботу пятой седмицы святого Великого поста

Последование Утрени в субботу пятой седмицы

Последование Литургии в субботу пятой седмицы

Неделя пятая Великого поста

В субботу вечера

На утрени

На литургии

В неделю вечера

Службы шестой седмицы Великого поста (седмица ваий)

В понедельник шестой седмицы святого Великого поста

Последование Утрени в понедельник шестой седмицы

Последование Часов в понедельник шестой седмицы

Последование Вечерни в понедельник шестой седмицы

Во вторник шестой седмицы святого Великого поста

Последование Утрени во вторник шестой седмицы

Последование Часов во вторник шестой седмицы

Последование Вечерни во вторник шестой седмицы

В среду шестой седмицы святого Великого поста

Последование Утрени в среду шестой седмицы

Последование Часов в среду шестой седмицы

Последование Вечерни в среду шестой седмицы

В четверг шестой седмицы святого Великого поста

Последование Утрени в четверг шестой седмицы

Последование Часов в четверг шестой седмицы

Последование Вечерни в четверг шестой седмицы

В пятницу шестой седмицы святого Великого поста

Последование Утрени в пятницу шестой седмицы

Последование Часов в пятницу шестой седмицы

Последование Вечерни в пятницу шестой седмицы

В субботу шестой седмицы святого Великого поста

Последование Великого повечерия, в пятницу вечера

Последование Утрени в субботу шестой седмицы

Последование Литургии в субботу шестой седмицы

Неделя шестая Великого поста

В субботу вечера, на Малей вечерне

В субботу вечера, на Велицей вечерне

На утрени

На литургии

Страстная седмица

О порядке служб Страстной Седмицы (Уставные заметки)

Служба во Святой и Вели́кий Понедельник

Последование Вече́рни, в Неде́лю ва́ий

После́дование Ма́лого повече́рия, в Неде́лю ва́ий

После́дование У́трени, во Святы́й и Вели́кий понеде́льник

После́дование Часо́в, во Святы́я и Вели́кия понеде́льник, вто́рник и сре́ду

Час пе́рвый

Час тре́тий

Час шесты́й

Час девятый

После́дование Вече́рни с Литургией Преждеосвященных Даров, во Святы́й и Вели́кий понеде́льник

Служба во Святой и Вели́кий Вторник

После́дование Вели́каго повече́рия, во Святы́й и Вели́кий понеде́льник вечера

После́дование У́трени, во Святы́й и Вели́кий вторник

После́дование Часов, во Святы́й и Вели́кий вторник

После́дование Вече́рни с Литургией Преждеосвященных Даров, во Святы́й и Вели́кий вторник

Служба во Святую и Вели́кую Среду

После́дование Вели́каго повече́рия, во Святы́й и Вели́кий вто́рник вечера

После́дование У́трени, во Святу́ю и Вели́кую среду

После́дование Часов, во Святу́ю и Вели́кую среду

После́дование Вече́рни с Литургией Преждеосвященных Даров, во Святу́ю и Вели́кую среду

Служба во Святой и Вели́кий Четверг

После́дование Ма́лаго повече́рия во Святу́ю и Вели́кую сре́ду вечера

После́дование У́трени во Святы́й и Вели́кий четверто́к

После́дование Часов во Святы́й и Вели́кий четверто́к

Час пе́рвый

Часы́ тре́тий, шесты́й, девя́тый и изобрази́тельны

После́дование Вече́рни во Святы́й и Вели́кий четверто́к

Служба во Святую и Вели́кую Пятницу

После́дование Ма́лаго повече́рия во Святы́й и Вели́кий четверто́к вечера

После́дование У́трени во Святую и Вели́кую пятницу

После́дование Часо́в Свята́го и Вели́каго пятка́

Час первый

Час тре́тий

Час шесты́й

Час девя́тый

Последование Вечерни во Святы́й и Вели́кий пято́к

Служба во Святую и Вели́кую Субботу

После́дование Повече́рия во Святы́й и Вели́кий пято́к вечера

После́дование У́трени во Святую и Вели́кую субботу

После́дование Часо́в во Святу́ю и Вели́кую суббо́ту

Час пе́рвый, тре́тий, шесты́й

Час девя́тый

После́дование Вече́рни во Святу́ю и Вели́кую суббо́ту

После́дование Полунощницы во Святу́ю и Вели́кую суббо́ту

ПРИЛОЖЕНИЕ

ПЕСНИ ТРОИЧНЫ И СВЕТИЛЬНЫ на 8 гласов

СЕДАЛЬНЫ ОКТОИХА

Комментарии

Примечания